^7V 


1001   NAT 


Digitized  by  the  Internet  Archive 

in  2011  with  funding  from 

Univers ity  of  Toronto 


http://www.archive.org/details/1001tusindogn3v4this 


1001  NAT 

PAA  NY  UDGIVET 
EFTER  VALDEMAR  THISTEDS  DANSKE  GJENGIVELSE 

INDLEDNING     OG     NOTER 

AP 
J.  ØSTRUP 

VIGNETTER  OG  FRISER  AF  HANS  NIC.  HANSEN 

TREDIE     DEL 


.  .  .  ■ 

KJØBENHAVN 
DET  SCHUBOTHESKE  FORLAG 

—  LYBECKER  &  HlRSCHSPRUNG  — 
1895  —  96 


p: 

77      7 
/  i 


Kjøbenhavn.    I.  Cohens  Bogtrykkeri.    A.  A.  Lange  &  Co. 


Tusind  og  én  Nat.     III. 


Ibn  Mansur  og  de  splidagtige  Elskende. 


Khalifen  Harun  al  Rashid  havde  en  Gang  en  urolig  Nat; 
han  følte  sig  saa  beklemt  om  Hjertet  og  væltede  sig  paa 
sit  Leje  fra  den  ene  Side  til  den  anden  uden  at  kunne  finde 
Hvile. 

Da  kaldte  han  paa  Mesrur  og  sagde :  »Tilvejebring  strax 
noget,  der  kan  opmuntre  mig!« 

»Hersker  over  de  Troende,«  svarede  Mesrur,  »har  Du  ikke 
Lyst  til  at  gaa  ned  i  Haven,  som  findes  ved  dit  Palads,  og  se 
Stjernerne  oprinde,  og  Maanen,  som  spejler  sig  i  Vand- 
bassinerne?« 

»Nej,  dertil  har  jeg  ingen  Lyst.« 

»Naadige  Herre,«  vedblev  Mesrur,  »Du  har  over  trehundrede 
dejlige  Piger  i  dit  Palads.  Hvis  Du  ønsker  det,  skal  jeg  be- 
fale dem   at  trække    sig  tilbage  hver  paa    sit  eget  Værelse ;    saa 

kan  Du  gaa  fra  den  ene  til  den  anden  og  underholde  Dig 
med  dem.« 

»O,  Mesrur,«  svarede  Harun,  »Slottet  og  Haven  er  mine, 
og  Pigerne  er  min  Ejendom-,  intet  af  alt  dette  kan  more  mig.« 

»Saa  vil  jeg  befale  dine  Omgangsvenner  og  dit  Hofs  Digtere 
at  indfinde  sig  hos  Dig  for  at  snakke  med  Dig  og  forelæse 
Dig  Digte.« 

»Nej,  heller  ikke  det  bryder  jeg  mig  om,«  var  Khali- 
fens  Svar. 

»Nu,«  sagde  Mesrur,  »saa  lad  Hovedet  hugge  af  mig! 
Maaske  kan  det  more  Dig.« 

Da  kom  Khalifen  til  at  le,  og  sagde:  »Se  en  Gang  efter, 
hvem  af  mine  Omgangsvenner  der  er  udenfor!« 

Mesrur  gik  ud,  men  vendte  hastig  igjen  tilbage  og  beret- 
tede:  »Ali,  Mansurs  Søn,  er  udenfor.« 

»Lad  ham  da  træde  ind!«   befalede  Khalifen«. 

Ali  traadte  ind  og  hilste  Khalifen.  Harun  al  Rashid  gjen- 
gjældte  hans  Hilsen  og  sagde:  »O,  Mansurs  Søn,  fortæl  mig  én 
af  dine  Historier!« 

»Skal  jeg  fortælle  noget,  jeg  har  hørt  berette,«  spurgte  Ali, 
»eller  noget,  jeg  har  set  med  egne  Øjne?« 

»Fortæl  mig  helst  noget,  som  Du  selv  har  oplevet,«  svarede 
Khalifen,  »thi  der  er  stor  Forskjel  imellem  overleverede  og  op- 
levede Eventyr.« 

Da  begyndte  Ali  at  fortælle: 

»Du  raaa  vide,  at  jeg  aarlig  har  en  Forretning  at  af- 
gjøre  med  Muhammed,  Solimans  Søn,  Statholder  i  Basra.  Da 
jeg  saaledes  en  Gang  ifølge  gammel  Sædvane  besøgte  ham, 
fandt  jeg  ham  just  ifærd  med  at  ride  ud  paa  Jagt.  Han  bad 
mig    om  at  gjøre    Jagten   med;    men    jeg   undskyldte   mig    med 

min  Alder,  og  bad  ham  om  at  lade  mig  blive  hjemme  i  det 
til  fremmede  Gjæster  bestemte  Hus.  Heri  samtykkede  han,  og 
anbefalede  mig  til  Hushovmesteren,  som  ogsaa  beværtede  mig 
paa  det  herligste. 

Da  tænkte  jeg  ved  mig  selv:  »Ved  Allah,  højst  besynder- 
ligt! Nu  har  jeg  været  saa  mange  Gange  i  Basra,  og  kjender 
endnu  ikke  andet  deraf  end  Statholderens  Palads  og  Have.  Nu 
eller  aldrig  maa  jeg  have  Tid  til  at  spadsere  omkring  i  Staden 
og  se  mig  om.« 

Jeg  iførte  mig  da  mine  smukkeste  Klæder  og  gik  ud  i 
Byen.  Men  nu  véd  Du  jo,  Hersker  over  de  Troende,  at 
Basra  har  ikke  mindre  end  halvfjerdsindstyve  Kvarterer 1), 
større  og  mindre;  intet  Under  da,  at  jeg  tilsidst  forvildede  mig 
og  gik  omkring  saa  længe,  at  jeg  var  nær  ved  at  vansmægte 
af  Tørst. 

Da  standsede  jeg  endelig  udenfor  en  stor  Dør  med  tvende 
Messingringe  og  et  rødt  Forhæng;  udenfor  Døren  fandtes  der 
tvende  Smaabænke,  overskygget  af  Rankeplanter.  Jeg  tog 
Plads,  træt  og  udtømt  som  jeg  var.  Men  jeg  havde  ikke  siddet 
længe,  førend  jeg  hørte  en  bævende  Stemme  sørgmodigt  frem- 
sige følgende  Vers: 

—  Hvorfor  skal  jeg  uskyldig  lide  Skilsmissens  Kvaler  ?  — 
Aldrig  var  jeg  Dig  ulydig;  aldrig  brød  jeg  vor  Kjærlighedspagt ! 
Min  eneste  Glæde   var  at  leve  i  Nærheden   af  Dig.    — 


*)  De  orientalske  Byer  inddeltes  tidligere  i  Kvarterer,  indbyrdes  ad- 
skilte ved  Mure  og  Porte.  Ethvert  Kvarter  havde  da  sine  særlige 
Politiembedsmænd  og  om  Natten  afbrødes  al  Forbindelse  mellem 
Kvartererne  indbyrdes.  I  Damaskus  haves  endnu  nogle  Spor  af 
denne  gamle  Inddeling. 


Da  tænkte  jeg  ved  mig  selv:  »Jeg  gad  dog  gjerne  med 
mine  Øjne  se  den  Person,  som  har  saa  smuk  en  Stemme!« 

Jeg  nærmede  mig  Døren  og  løftede  Forhænget  i  Vejret;  da 
saa  jeg  en  Pige,  skjøn  som  Maanen,  med  en  Hud  saa  hvid 
som  et  Lillieblad,  med  Øjne  og  Hals  som  en  Gazelle,  og  med 
Læber  som  Koraller.  Hendes  Mund  lignede  Salomons  Seglring, 
hendes  Tænder  de  klareste  Perler. 

Saasnart  Pigen  fik  Øje  paa  mig,  sagde  hun  til  sin  Slavinde : 
»Gaa  hen  og  se,  hvem  der  er  ved  Døren!« 

Slavinden  kom  hen  til  mig  og  sagde:  »Du  gamle  Mand, 
skammer  Du  Dig  ikke  med  dine  graa  Haar  ved  at  trænge  ind 
i  et  fremmed  Hus  for  at  se  andre  Folks  Kvinder?« 

»Hav  mig  undskyldt,«  svarede  jeg,  »jeg  er  fremmed  her 
paa  Stedet  og  er  nærved  at  dø  af  Tørst.« 

Da  kaldte  den  dejlige,  unge  Pige  paa  en  anden  af  sine 
Slavinder  og  sagde  til  hende:  »Giv  ham  at  drikke  af  det  gyldne 
Bæger!«  Strax  bragte  Slavinden  mig  et  Bæger,  kostbart  prydet 
med  Perler  og  Ædelstene,  duftende  af  Ambra  og  Moskus  og 
tildækket  med  et  grønt  Silkeklæde. 

Jeg  tog  imod  Bægeret  og  drak  langsomt,  medens  jeg  til- 
kastede den  unge  Pige  stjaalne  Blikke.  Endelig  gav  jeg  det 
igjen  tilbage,   men   blev  staaende  ved  Døren. 

Da  spurgte  Pigen:    »Hvad  forlanger  Du  mere?« 

»Jeg  anstiller  Betragtninger  over  Skjæbnens  Omvexlinger,« 
svarede  jeg. 

»Du  har  Ret,«  sagde  den  unge  Dame,  »Tiden  gjør  Under- 
værker. Men  hvad  foranlediger  Dig  netop  i  denne  Stund  og 
paa  dette  Sted  til  slige  Betragtninger?« 

»Jeg  tænkte  paa  Ejeren  af  dette  Hus,  som  en  Gang  var 
min  Ven,«   ytrede  jeg  sukkende. 


»Hvad  hed  da  han?«   spurgte  Damen. 

»Han  hed  Muhammed,  Ali,  Juvelerens  Søn.  Det  var  en 
meget  rig  Mand;  har  han  efterladt  sig  Børn?« 

»Ja,  men  alene  en  Datter  ved  Navn  Badur,  som  har  arvet 
hele  hans  Formue.« 

»Mon  ikke  Du  selv  skulde  være  denne  Datter?« 

»Jovist  er  jeg  det!  Men  nu  har  Du  snakket  længe  nok; 
gaa  nu  din  Vej,  gamle  Graaskjæg!« 

»Som  Du  befaler,  min  Herskerinde!  Men  jeg  ser  mørke 
Sorgers  Skygge  paa  dit  skjønne  Aasyn.  Meddel  mig,  hvori 
Skjæbnen  er  gaaet  Dig  imod!  Maaske  kan  jeg  hjælpe  Dig.« 

»Ja,  hvis  Du  virkelig  er  en  paalidelig  Mand,  vil  jeg  betro 
Dig  min  Hemmelighed ;  dog,   sig  mig  først  dit  Navn ! « 

»Unge  Dame,  jeg  er  Ali,  Mansurs  Søn  fra  Damaskus, 
Khalifen    Harun    al    Rashids     Bordkammerat   og   Omgangsven.« 

Saasnart  Damen  hørte  mit  Navn,  steg  hun  ned  af  Sofaen, 
kom  mig  hjertelig  i  Møde  og  bød  mig  velkommen,  idet  hun 
sagde : 

»Jeg  elsker  og  er  adskilt  fra  min  Elskede.« 

»Visselig,«  ytrede  jeg,  »en  saa  fornem,  rig  og  klog  Pige 
kan  alene  nære  en  ædel  Kjærlighed!« 

»Du  har  Ret,  Ali,  jeg  elsker  Djubejr,  Emir  over  Shejbans 
Sønner,  den  smukkeste  og  ædleste  Mand  i  Verden.« 

»Vexler  I  da  ingen  Breve  og  har  ingen  Sammenkomster 
med  hinanden?« 

»Jovist;  dog  er  der  endnu  ikke  sluttet  nogen  Ægteskabs- 
kontrakt  imellem  os. 

»I  er  altsaa  bleven  uenige!  Hvorledes  er  det  gaaet  til?« 

»En  Dag  opsatte  denne  Slavinde  her  mit  Haar,  og  da  hun 
havde  nettet  mine  Pidske,  syntes  hun  saa  godt  om  mig,  at  hun 

faldt  mig  om  Halsen  og  kyssede  mig.  I  det  samme  traadte- 
Djubejr  ind  i  Værelset.  Da  han  saa  dette,  vendte  han  sig 
hastig  og  gik  vred  bort;  og  siden  den  Tid  har  jeg  ikke  hørt 
det  mindste  fra  ham.« 

»Nu,  saaledes!  —  Men  sig  mig,  hvad  kan  jeg  da  nu  gjøre 
for  Dig?« 

»Bring  ham  blot  et  Brev  fra  mig!  Hvis  Du  bringer  Svar 
derpaa  tilbage,  skal  Du  faa  femhundrede  Dinarer;  kommer  Du 
derimod  tomhændet,  giver  jeg  dig  hundrede  Dinarer  for  din 
Ulejlighed.« 

Da  jeg  erklærede  mig  beredt  til  at  overbringe  hendes 
Brev,  forlangte  hun  Blæk,  Pen  og  Papir,   og  gav  sig  til  at  skrive: 

—  O,  min  Elskede,  hvor  længe  skal  dog  endnu  denne  Til- 
stand vare;  hvor  er  vor  Kjærlighed  og  dens  Lykke  flygtet  hen?  — 
Hvor  længe  skal  endnu  Søvnen  fly  mine  trætte  Øjne;  naar  skal  jeg 
gjense  Kjærlighedens  skjønne  Af  billed  i  dine  dyrebare  Træk?  —  O, 
vistnok  har  Du  laant  Bagvaskeren  Øre !  Men  vogt  Dig  vel  for  at 
fæste  Lid  til  hans  falske  Ord!  Ved  dit  Liv  besværger  jeg  Dig,  hvad 
har  man  fortalt  Dig  om  mig?  Betænk,  hvor  let  ethvert  Ord  lader 
sig  mistyde  og  fordreje;  —  er  ikke  selve  Loven,  Guds  hellige  Ord, 
bleven  forfalsket  af  et  helt  Folk1)?  —  Hvor  ofte  har  ikke  falske 
Rygter  udbredt  sig?  Troede  ikke  Jakob,  at  hans  kjæreste  Søn  Josef 
var  bleven  stjaalen?  —  Erindre  Dig,  at  der  en  Gang  vil  times  er» 
frygtelig  Dag,  da  Du  og  jeg  og  mine  Bagvaskere  skal  stilles  over 
for  hinanden,  Ansigt  til  Ansigt!   — 

Hun  forseglede  Brevet  og  overrakte  mig  det.  Jeg  gik  da 
hen  til  Djubejr  og  ventede  i  hans   Hus,    indtil  han  kom  tilbage 


J)  Muhammedanerne  tro,   at  baade  det  gamle    og  det  nye  Testament  er- 
bleven  forfalsket  af  Jøderne  og  de  kristne. 


fra  Jagten.  Saasnart  jeg  saa  ham  komme  ridende,  følte  jeg 
mig  ganske  blændet  af  hans  Skjønhed.  Han  kjendte  mig 
strax,  omfavnede  og  kyssede  mig,  og  jeg  troede  at  omfavne 
hele  den  kjære,  skjønne  Verden.  Derpaa  førte  han  mig  ind  i 
sit  Hus  og  anviste  mig  Plads  paa  Sofaen.  Efter  at  vi  havde 
udhvilet  os  noget,  blev  der  fremsat  et  Bord  af  det  fineste  Træ 
fra  Khorasan  med  alle  Slags  Bagværk,   Steg  og  søde  Spiser. 

Da  Djubejr  indbød  mig  til  at  spise,  svor  jeg  og  sagde: 
»Ved  Allah,  jeg  vil  ikke  røre  nogen  Bid,  førend  Du  har  hørt 
mit  Anliggende.« 

»Og  hvori  bestaar  det?«  spurgte  han.  Da  overrakte  jeg 
ham  Badurs  Brev. 

Men  saasnart  han  havde  læst  Brevet  og  mærket  sig  dets 
Indhold,  sønderrev  han  det,  kastede  Stumperne  paa  Jorden  og 
sagde:  »O,  Ibn  Mansur,  hvilketsomhelst  end  dit  Anliggende  er, 
vil  jeg  med  Glæde  føje  Dig  deri ;  men  paa  dette  Brev  faar  Du 
mig  ikke  til  at  svare!« 

Da  rejste  jeg  mig  i  Vrede.  Men  han  holdt  mig  tilbage 
ved  mit  Klædebon  og  sagde:  »Ali,  jeg  vil  spørge  Dig  om 
noget. « 

»Nu,  hvorom  da?«   spurgte  jeg. 

»Har  ikke  hun,  der  har  skrevet  dette  Brev,  lovet  Dig  fem- 
hundrede Dinarer,  hvis  Du  bragte  et  skriftligt  Svar  tilbage,  og 
hundrede  Dinarer  for  din  Gang!« 

»Jo,  ganske  rigtig,«   svarede  jeg. 

»Nu,  saa  bliv  hos  mig  denne  Dag  tilende  og  gjør  Dig 
tilgode !    I  Morgen  skal  Du  faa  fem  hundrede  Dinarer  af  mig. « 

Saa  blev  jeg  da  hos  ham ;  vi  spiste  og  drak  og  underholdt 
hinanden  med  allehaande  Fortællinger.  Endelig  ytrede  jeg : 
»Kjære  Herre,  gives  der  da  slet  ingen  Sang  i  dit  Hus?« 

»Ved  Allah,  Du  har  Ret!«  udraabte  han.  »Vi  har  alle- 
rede drukket  altfor  længe  uden  Musik.« 

Derpaa  lod  han  én  af  sine  Slavinder  kalde.  Hun  fremstil- 
lede sig  med  en  fint  poleret  Cithar,  baaren  i  et  Silkebaand, 
tog  Plads  i  Nærheden  af  os,  greb  i  Strengene  og  sang: 

—  Hvo,  som  ikke  kjender  Kjærlighedens  Sødme  og  Bitterhed, 
den  véd  ikke,  hvad  det  er  at  leve.  —  Jeg  hengav  mig  til  Kjærlig- 
heden, indtil  jeg  havde  udtømt  alle  dens  Saligheder  og  Smerter.  — 
Hvor  mangen  Nat  har  ikke  min  Elskede  tilbragt  hos  mig  og  ladet 
mig  beruse  mig  i  paradisisk  Sødme  paa  hans  Læber !  —  Men  —  vort 
Samværs  Nat  var  saa  kort,  som  om  Aften-  og  Morgenrøden  havde 
kysset  hinanden;  da  forraadte  Skjæbnen  os  og  skilte  os  vide  fra 
hinanden!  —  Dog,  hvo  kan  modsætte  sig  Skjæbnens  Forudbestem- 
melse?  Hvilken  Slave  kan  trodse  sin  Herres  Befalinger?  — 

Neppe  havde  Slavinden  sunget  disse  Vers  tilende,  førend 
hendes  Herre  udstødte  et  højt  Skrig  og  sank  i  Afmagt.  Da 
sagde  Slavinden  til  mig:  »Allah  fordømme  Dig,  at  Du  har 
brudt  Husets  Skik!  Vi  drak  hidindtil  uden  Sang,  og  vor  Herre 
forblev  rolig.  Gaa  nu  ind  i  hint  Værelse-,  der  staar  en  Seng 
til  Dig!   Vor  Herre  bliver  dog  ikke  længere  oppe.« 

Jeg  faldt  silde  i  Søvn  og  sov  til  den  lyse  Morgen ;  da  blev 
jeg  vækket  af  en  Dreng,  som  bragte  mig  fem  hundrede  Dinarer 
og  sagde: 

»Her  er  de  Penge,  min  Herre  har  lovet  Dig!  Du  behøver 
ikke  at  vende  tilbage  til  den  unge  Dame,  og  vi  vil  ikke  tale 
mere  om  den  Ting.« 

Jeg  tog  Pungen  og  gik  min  Vej,  men  tænkte  ved  mig 
selv:  »Den  stakkels  Pige  venter  mig.  Ved  Allah,  jeg  maa  hen 
og  fortælle  hende,  hvad  der  er  forefaldet  imellem  mig  og  hendes 

Elskede;  ellers  vil  hun  fatte  slette  Tanker  om  mig  og  alle  mine 
Landsmænd.« 

Saasnart  den  unge  Pige  fik  Øje  paa  mig,  raabte  hun  mig 
i  Møde:   »Din  Sendelse  er  mislykket;  jeg  kan  se  det  paa  Dig!« 

»Hvoraf  véd  Du  det?«   spurgte  jeg. 

»Skal  jeg  sige  Dig  endnu  mere?  —  Da  han  havde  mod- 
taget mit  Brev,  rev  han  det  i  Stykker,  kastede  det  paa  Gulvet 
og  sagde :  »Jeg  vil  føje  Dig  i  alt,  hvad  Du  kan  have  at  bede 
mig  om,  kun  ikke  i  at  besvare  dette  Brev.«  Saa  stod  Du  for- 
tørnet op ;  men  han  holdt  Dig  tilbage  og  bød  Dig  fem  hundrede 
Dinarer  for  at  blive  hos  ham  Dagen  tilende.  Saa  underholdt 
I  Eder  med  hinanden;  men  tilsidst  indtraadte  en  Slavinde  og 
foredrog  et  Vers,  hvorved  Djubejr  faldt  i  Afmagt.« 

»Du  maa  jo  have  været  tilstede  iblandt  os!«  udraabte  jeg 
forbauset. 

»Véd  Du  ikke,  hvad  en  Digter  har  sagt?«   svarede  hun. 

—  De  forelskedes  Hjerter  ser  bedre   end  andre  Folks  Øjne.  — 

Derpaa  vedblev  Badur:  »O,  Ibn  Mansur,  der  oprinder  ingen 
Dag  eller  Nat  over  noget,  at  det  jo  omskiftes  og  forandres.« 
Derpaa  hævede  hun  Blikket  imod  Himlen  og  udraabte:  »O,  min 
Herre  og  min  Gud,  overfør  den  Kjærlighed,  som  brænder  i  mit 
Hjerte,  til  Djubejrs  kolde  Indre!« 


Efter  et  kort  Ophold  tog  jeg  Afsked  fra  den  unge  Dame 
og  vendte  tilbage  til  Statholderens  Palads.  Denne  var  imidler- 
tid igjen  kommet  hjem  fra  Jagten;  jeg  afgjorde  mine  Forret- 
ninger med  ham,  og  vendte  tilbage  til  Bagdad. 

Da  jeg  Aaret  efter  igjen  var  i  Basra,  og  efter  fuldendte 
Forretninger  allerede  igjen  vilde  rejse  hjem  til  Bagdad,  faldt 
de  splidagtige  Elskende  mig  ind,  og  jeg  tænkte  ved  mig  selv: 
»Ved  Allah,  jeg  vil  dog  først  underrette  mig  om,  hvorledes  det 
gaar  Badur  og  hendes  frafaldne  Elsker!«  og  begav  mig  strax 
paa  Vejen  til  Badurs  Bolig. 

Da  jeg  havde  naaet  Huset,  fandt  jeg  Pladsen  foran  Døren 
omhyggelig  fejet  og  vandet-,  herlige  Tæpper  prydede  Indgangen, 
og  en  Mængde  rigt  klædte  Tjenere  stod  udenfor. 

»Ak,«  tænkte  jeg  ved  mig  selv,  »den  arme  Pige  er  vist- 
nok død  af  Sorg,  og  nu  bor  en  eller  anden  rig  og  overdaadig 
Emir  i  hendes  Hus ! « 

Bedrøvet  forlod  jeg  Stedet  og  begav  mig  hen  til  Djubejrs 
Bolig.  Der  fandt  jeg  al  Ting  ødelagt,  forsømt  og  fuldt  af  Støv 
og  Urenlighed.  »Ak,«  sagde  jeg  ved  mig  selv,  »hvor  Livet 
dog  er  omskifteligt!  Han  er  rimeligvis  ogsaa  død!«  Og  jeg 
fremsagde  vemodig  følgende  Sørgevers: 

—  O,  mine  Venner  er  borte.  —  og  mit  Hjerte  følger  efter 
dem!  —  Ak,  vendte  de  tilbage,  det  vilde  være  en  Paradisets  Salig- 
hed! —  Jeg  staar  udenfor  Eders  Bolig  og  græder  og  jamrer  mig; 
med  mig  græder  Husets  Ruiner,  naar  jeg  spørger  dem:  —  »Hvor  er 
de  blevet   af,    som  var  saa  lyksalige  indenfor   Eders   Mure  ?«    —   — 

Medens  jeg  saaledes  udtalte  min  Sorg  og  Rørelse,  traadte 
en  sort  Slave  ud  til  mig  og  sagde:  »Hvad  gjør  Du  her,  Graa- 
skjæg?  —  Gid  dog  din  Moder  aldrig  havde  født  Dig  til  Verden! 
Hvorfor  beklager  Du  saaledes  dette  Hus  og  varsler  os  Ulykker?« 

»Dette  Hus  tilhørte  én  af  mine   Venner,«   ytrede  jeg. 

»Hvad  hed  denne  Ven?«   spurgte  Slaven. 

»Hans  Navn  var  Djubejr.  O,  sig  mig,  hvad  der  er  blevet 
af  ham?« 

»Djubejr  befinder  sig  ganske  vel;  men  Allah  har  i  sin  Vrede 
hjemsøgt  ham  med  Kjærlighed  til  en  ung  Dame,  som  hedder 
Badur,  og  denne  Elskov  har  forvandlet  ham  fra  et  Menneske 
til  en  Kampesten.  Naar  han  er  sulten,  forlanger  han  ikke  at 
spise,  og  naar  han  tørster,  siger  han  ikke :  » Giv  mig  noget  at 
drikke ! « 

»Spørg  ham  en  Gang,   om  han  vil  modtage  mit  Besøg!« 

»Min  Herre,  vil  Du  besøge  en  forstandig  Mand  eller  en 
forrykt  Nar?« 

»I  ethvert  Tilfælde  ønsker  jeg  at  se  ham.« 

Da  førte  Slaven  mig  ind  til  Djubejr.  Jeg  fandt  ham  sid- 
dende ubevægelig  med  stive  Blikke.  Jeg  tiltalte  ham ;  men  han 
svarede  mig  ikke  et  Ord.  Da  sagde  én  af  Slavinderne:  »Du 
maa  tiltale  ham  i  Vers,  ellers  faar  Du  intet  Svar  af  ham.« 

Jeg  henvendte  da  følgende  Vers  til  ham  : 

—  Har  Du  glemt  din  Kjærlighed  til  Badur,  eller  stræber  Du 
med  Vold  at  undertrykke  den?  —  Tilbringer  Du  dine  Nætter  i 
Slummer  og  Hvile,  eller  i  Pine  og  Søvnløshed  ?  — 

Da  opløftede  han  sine  Øjne  og  bød  mig  velkommen  og 
sagde:    »Nu  er  Spøgen  bleven  til  ramme  Alvor.« 

»Kjære  Herre,«  ytrede  jeg  medlidende,  »kan  jeg  ikke  være 
Dig  til  nogen  Nytte?« 

»Jo  maaske!«  svarede  han.  »Jeg  vil  medgive  Dig  et  Brev 
til  Badur.  Bringer  Du  Svar  igjen  tilbage,  skal  Du  faa  tusinde 
Dinarer;  bringer  Du  intet,  vil  jeg  give  Dig  to  hundrede  for 
din  Ulejlighed.« 

»Gjør,  hvad  Dig  tykkes!«   svarede  jeg. 

Da  lod  Djubejr  sig  af  en  Slavinde  række  Papir  og  Blæk, 
og  nedskrev  følgende  Vers: 

—  Jeg  besværger  Dig  ved  Allah,  hav  Taalmodighed  med  mig ; 
thi  Kjærligheden  har  berøvet  mig  Forstanden!  —  En  Gang  agtede 
jeg  Kjærlighedens  Lykke  ringe,  og  holdt  den  kun  for  letfærdig  Tant; 
nu  er  Kjærligheden  bleven  min  strenge  Herre,  og  tumler  mig  ty- 
rannisk omkring  paa  et  oprørt  Dyb.  —  Hav  Medlidenhed  med  mig, 
og  giv  mig  Haab  om  et  saligt  Gjensyn  !  — 

Han  forseglede  Brevet  og  gav  mig  det.  Jeg  gik  uden 
Tidsspilde  med  det  hen  til  Badur,  og  løftede,  som  tidligere, 
uanmeldt  Dørforhænget  en  Smule  i  Vejret.  Da  fik  jeg  Øje  paa 
ti  Jomfruer  saa  dejlige  som  Stjerner,  og  Fuldmaanen  iblandt 
dem  var  Badur  selv,  hos  hvem  man  ikke  formaaede  at  opdage 
det  mindste  Spor  af  Sorg  og  Lidelse.  Saasnart  hun  fik  Øje 
paa  mig,  bød  hun  mig  velkommen  og  bad  mig  træde  indenfor. 
Jeg  nærmede  mig  hende  da,  hilste  ærbødig  og  overrakte  Djubejrs 
Brev. 

Saasnart  Badur  havde  læst  Brevet  og  mærket  sig  dets 
Indhold,  sagde  hun  leende:    »En  af  vore  Digtere  siger:« 

—  Jeg  fatter  Mod  og  slaar  mig  tiltaals,  indtil  der  atter  kommer 
et  Bud  fra  Dig.  — 

»Nu,  Ibn  Mansur,«  vedblev  hun  derpaa,  »jeg  vil  levere 
Dig  et  Svar,  forat  Du  kan  faa  af  ham,  hvad  han  har  lovet 
Dig.«  Derpaa  lod  hun  sig  af  en  Slavinde  bringe  Skrivemate- 
rialier,  og  nedskrev  følgende  Vers : 

—  Hvorfor  har  Du  forladt  mig,  da  jeg  var  Dig  inderlig  hen- 
given ?  Hvorfor  var  Du  uretfærdig,  medens  jeg  var  Retfærdigheden 
selv?      Du    alene    var    Skyld    i    Skilsmissen,    da  jeg    trofast  og  om- 

hyggelig  plejede  vor  Kjærligheds  Lykke.  —  Nu  har  jeg  med  egne 
Øjne  set  og  tillige  af  andre  hørt,  hvad  der  mishager  Dig  hos  mig. 
Skulde  jeg  da  nedværdige  mig  selv  og  trygle  om  din  Kj  ærlighed  > 
Sandelig,  hvis  Du  havde  holdt  mig  i  Ære,  skulde  Du  ingensinde 
have  mistet  din  Plads  i  mit  Hjerte !  — 

Da  jeg  havde  læst  dette  Brev,  udbrød  jeg:  »Ved  Allah,  min 
Herskerinde,  dette  Brev  vil  give  ham  Døden!«  Og  jeg  rev  det 
i  Stykker  og  bad  hende  skrive  nogle  andre  Vers.  Da  skrev  hun 
paany : 

—  Jeg  er  trøstet,  og  Søvnen  vederkvæger  atter  mit  Øje;  thi 
velunderrettede  Venner  har  fortalt  mig  alt  Dig  vedkommende.  Nu 
har  mit  Hjerte  forglemt  Dig,  og  mine  Øjenlaag  vil  ikke  længer 
vaage.  — 

»Ved  Allah,  min  Herskerinde,«  udraabte  jeg,  »saasnart 
han  faar  læst  disse  Linier,  vil  Sjælen  forlade  hans  Legeme!« 

Da  svarede  den  unge  Dame:  »I  Sandhed,  Ibn  Mansur,  — 
der  maa  være  en  Ende  derpaa!«  Og  hun  forlangte  paany  Pen 
og  Papir,  og  skrev  med  Taarer  i  Ojnene  et  Brev,  som  ingen  i 
selve  Divanet  skulde  gjøre  hende  efter.  Blandt  andet  fandtes 
deri  følgende  Vers : 

—  Ak,  hvor  længe  endnu  saa  egenvillig  og  uretfærdig !  Skulde 
Du  virkelig  være  helbredt,  medens  mit  Hjerte  endnu  banker  højt  i 
sin  Smerte?  Har  jeg  imod  mit  Vidende  fejlet,  saa  sig  mig,  hvori 
min  Synd  bestod  !  —  Du  er  mig  mere  dyrebar,  end  Søvnen  mine 
trætte  Øjne  !  Med  Dig  har  jeg  tømt  Kjærligheds  Bæger;  —  finder 
Du  mig  beruset,  saa  dadl  mig  ikke!   — 

Da  Badur  havde  forseglet  dette  Brev,  gav  hun  mig  det 
med  de  Ord:  »Gaa  nu;  dette  Brev  maa  helbrede  enhver 
lidende ! « 

Jeg  tog  Brevet  og  fjærnede  mig.  Men  Badur  raabte  efter 
mig:  »Sig  ham  med  det  samme,  at  jeg  i  Aften  vil  være  hans 
Gjæst!« 

Hjertelig  glad  ilede  jeg  tilbage  til  Djubejr,  hvis  Øjne 
imidlertid  ikke  havde  været  vendt  fra  Døren,  i  Forventning  af, 
at  jeg  skulde  vende  tilbage  med  et  Svar.  Men  saasnart  han 
havde  læst  Brevet,  udstødte  han  et  højt  Skrig  og  faldt  i 
Afmagt. 

Da  han  igjen  kom  til  sig  selv,  sagde  han:  »Ibn  Mansur, 
har  Badur  virkelig  med  egen  Haand  skrevet  dette  Brev?« 

»Min  Herre.«  svarede  jeg,  »saavidt  jeg  véd,  gives  der 
ingen,  der  skriver  med  Fødderne.«  Og,  ved  Allah,  neppe 
havde  jeg  udtalt,  førend  vi  fornam  Klangen  af  hendes  Ankel- 
ringe. 

Saasnart  Djubejr  saa  hende,  sprang  han  op  og  omfavnede 
hende,  som  om  han  pludselig  var  bleven  fuldkommen  helbredet; 
derpaa  satte  han  sig  igjen  ned.  Men  Badur  blev  staaende  for 
ham,  og  da  han  spurgte  hende,  hvorfor  hun  ikke  tog  Plads, 
svarede  hun:  »Kun  under  én  Betingelse  tager  jeg  Sæde  hos 
Dig.« 

»Og  hvad  er  det  for  en  Betingelser«   spurgte  jeg. 

»Det  er  en  Elskovshemmelighed,  som  ingen  maa  vide,« 
lød  hendes  Svar.  Og  hun  bøjede  sig  ned  imod  Djubejrs  Ore 
og  tilhviskede  ham  noget. 

»Ved  Allah,  din  Villie  er  min!«  svarede  han  strax,  og 
talte  derpaa  nogen  Tid  sagte  med  én  af  Slavinderne.  Slav- 
inden fjernede  sig,  men  kom  snart  igjen  tilbage  med  den  op- 
løste Hemmelighed:  Kadi'en  og  to  Vidner. 

Da  hentede  Djubejr  en  Pung  med  tusinde  Dinarer  og  sagde 

til  Kadi'en:  »Skriv  en  Ægteskabskontrakt  mellem  mig  og  denne 
Dame!     Her  er  tusinde  Dinarer  i  Morgengave.« 

Kadi'en  spurgte  Badur,  om  hun  samtykkede ;  og  da  hun 
hertil  havde  svaret  ja,  satte  han  sig  til  at  skrive  Kontrakten. 
Badur  tog  da  en  Haandfuld  Guldstykker  og  delte  dem  imellem 
Kadi'en  og  Vidnerne;  de  øvrige  Penge  gav  hun  Djubejr  tilbage. 

Nu  var  altsaa  de  Elskende  blevet  Ægtefolk.  I  den  be- 
hageligste Underholdning  blev  jeg  hos  dem  indtil  langt  ud  paa 
Natten;  da  tænkte  jeg  ved  mig  selv:  »Her  er  to  Elskende,  som 
længe  var  adskilt;  jeg  vil  nu  lade  dem  ene  med  hinanden.« 

Men  da  jeg  stod  op  for  at  anbefale  mig,  holdt  Badur  mig 
tilbage  og  sagde:  »Hvad  falder  Dig  dog  ind?  Du  tror  vist,  at 
vi  ønsker  at  være  alene?  Men  bliv  kun  siddende!  Vi  skal 
nok  sige  Dig,  naar  Du  skal  fjerne  Dig.« 

Jeg  satte  mig  altsaa  igjen,  og  vi  forblev  sammen  indtil 
henimod  Morgengry.  Da  lod  Badur  mig  søge  Hvile  i  et  Væ- 
relse, hvor  der  var  redt  et  Leje  til  mig,  og  jeg  sov  indtil  højt 
op  paa  Dagen. 

Da  jeg  endelig  stod  op,  traadte  en  Tjener  ind  med  et 
Vadskebækken ;  jeg  tvættede  mig  og  holdt  min  Morgenbøn.  Da 
kom  Djubejr  og  hans  Kone  fra  Badet  i  Huset,  og  vred  deres 
vaade  Lokker.  Jeg  ønskede  dem  en  god  Morgen  og  Lykke  til 
deres  Forening,  og  tilføjede:  »Hvo,  som  gjør  et  fromt  Løfte  og 
holder  samme,  den  gaar  det  godt.« 

»Du  har  Ret,  Ibn  Mansur,«  svarede  Djubejr,  »og  jeg  havde 
heller  ingenlunde  glemt  det.«  Derpaa  hidkaldte  han  sin  Skat- 
mester, og  lod  mig  give  tusinde  Dinarer. 

Da  tog  jeg  Afsked  med  det  lykkelige  Par,  og  rejste  tilbage 
til  Bagdad.  Siden  har  jeg  ikke  gjenset  Djubejr  og  hans  Kone ; 
men  jeg  har  Grund  til  at  tro,  at  de  vide  at  bevare  Foreningens 

Tusind  og  én  Nat.     III.  2 

Sødme,  efter  saa  fuldt  at  have  prøvet  Skilsmissens  Bitterhed. 
Det  er  min  Historie,  og  Allah  være  med  Dig ! « 


Hamn  havde  med  Fornøjelse  hørt  paa  den  gamle  Ibn 
Mansurs  Historie,  og  hans  Tungsindighed  var  saa  ganske  for- 
svunden, som  om  den  aldrig  havde  været  til.  Maatte  det  ofte 
gaa  saalunde  !  — 


De  sex  Piger. 


En  Gang  sad  de  Troendes  Behersker  paa  sit  Slot,  omgiven 
af  sine  Vezirer  og  Venner  og  sine  Yndlingsdigtere.  Da 
fortalte  en  af  hans  Bordfæller,  ved  Navn  Muhammed,  folgende 
Historie : 

En  rig  Kjøbmand  i  Bagdad  havde  sex  Slavinder :  den  ene 
var  hvid,  den  anden  gul,  den  tredie  fed,  den  fjerde  mager,  den 
femte  brun  og  den  sjette  sort.  Alle  lignede  de  imidlertid  hin- 
anden deri,  at  de  var  skjønne  og  usædvanlig  dannede. 

En  Aften,  da  de  var  samlede,  sagde  deres  Herre  til  dem: 
»I  er  jo  alle  vel  bevandrede  i  Koranen,  har  studeret  de 
gamle  Tiders  Historie,  og  kjender  de  bedste  Digte  og  Ordsprog; 
lad  nu  Eders  Dannelse  se,    idet   hver  af  Eder  for  sig  fremhæver 

sine  egne   Fortrin    og    derpaa  sine    Søstres    Mangler   og   anfører 
Beviser  for  begge  Dele!« 

Da    rejste    sig    den    hvide    Slavinde    og    sagde,     idet    hun 
fæstede  sit  Blik  paa  den  sorte : 

—  Ve  Dig,  Du  Nattens  Billed,  —  jeg  er  det  klare  Lys  og  den 
straalende  Maane !  Jeg  besidder  den  hvide  Roses,  den  venlige  Dags, 
de  blinkende  Stjerners  rene  Farveglands.  —  Allahs  Profet  har  ogsaa 
sagt:  »De,  hvis  Ansigter  er  hvide1),  skulle  evig  forblive  i  Naade  hos 
Allah.«  Desuden  er  Muselmændene  jo  ved  hvide  Turbaner  adskilt 
fra  de  Vantroende ;  og  hvid  falder  Sneen  ned  fra  Himlen  paa  de 
høje  Bjerge.  Jeg  kan  med  Lethed  endnu  anføre  tusinde  Ting,  som  an- 
befaler den  hvide  Farve ;  men  jeg  foretrækker  uden  Tidsspilde  —  at 
gaa  over  til  dine  Mangler,  Du  sorte  Værk  af  en  smudsig  Smed,  Du 
uheldspaaende  Ravn!  —  Kjender  Du  Digterens  Ord: 

»Kostbar  er  den  hvide  Perle;  men  Kul  har  kun  ringe  Værd. 
Et  hvidt  Ansigt  forkynder  Lykke  og  Glæde  ;  et  sort  derimod  antyder 
en  satanisk  Natur.« 

—  Du  kan  heller  ikke  have  forglemt,  at  de  sorte  nedstamme 
fra  Cham,  hvem  Noah  for  hans  Uterligheds  Skyld  forviste  fra  sit 
Ansigt  til  den  fjerne  Udørk,  Abyssinien.  —  Tag  Dig  dette  til  Hjerte 
og  tilhyld  dit  Aasyn,  Du  Nattens  skumle  Billed!    — 

Derpaa    rejste     den    sorte    Slavinde  sig  paa   et  Vink  af  sin 
Herre,  udstrakte  Haanden  imod  den  hvide  og  begyndte: 

—  Har  Du  glemt,  Du  farveløse  og  matte  Stakkel,  at  Allah  i 
Koranen  sværger:  —  Ved  Natten,  naar  det  mørknes,  —  ved  Dagen, 
naar  den  lyser  — ?  Havde  Natten  været  noget  foragteligt,  vilde  Allah 
ikke  have  svoret  ved  den.  endnu  mindre  have  nævnet  den  før 
Dagen.  —  Er  ikke  det  sorte  Skjæg  Mandens  stolte  Prydelse,  medens 
det   hvide  bringer    ham  Svaghed,    Livslede    og   Bekymring?    —     Hvis 


')  Meningen  er  naturligvis:   uskyldige. 

den  sorte  Farve  ikke  netop  var  den  kostbareste,  vilde  den  ikke  have 
sin  Plads  midt  i  Øjet.  —  Er  det  ikke  Natten,  som  er  de  Elskende 
huld  og  velsignes  af  dem?  —  Er  Allahs  Ord  ikke  skrevet  med  sort 
Blæk,  og  er  ikke  Ambra  og  Moskus  begge  Dele  sorte?  —  Du  roser 
Dig  af  din  hvide,  kolde,  blegsottige  Farve,  og  tænker  ikke  paa,  at 
Sne  og  Hagl  skulle  formere  Helvedes  Pine!  —  Og  har  desuden  ikke 
en  Digter  sagt : 

»Hvad  er  mere  kostbart  end  Moskus,  hvad  er  billigere  end 
Gibs?  —  Det  hvide  i  Øjet  nytter  slet  intet;  kun  igjennem  det  sorte 
indsuger  det  Lyset.«  — 

Derpaa  lod  Kjøbmanden  den  fede  Slavinde  rejse  sig.  Hun 
stod  op,  blottede  sin  Arm  og  sagde : 

—  Kaster  kun  et  Blik  paa  mig!  Ikke  behøves  der  mange  Ord, 
hvor  der  er  Syn  for  Sagen.  —  Skulde  jeg  virkelig  vidtløftig  indlade 
mig  med  hint  Fugleskræmsel  af  Magerhed,  tale  vidt  og  bredt  om 
hendes  Storkeben  og  Hejrehals,  om  hendes  vindtørre  Lemmer,  som 
klapre  imod  hinanden,  naar  Vinden  blæser?  —  Nej,  derfor  maa  Du 
virkelig  forskaane  mig,   Herre !  — 

Kjøbmanden  maatte  hjertelig  le,  og  gav  derpaa  den  magre 
Tegn  til  at  tale.  Den  magre  Slavinde  hævede  Armene  i  Vejret 
og  begyndte : 

—  Priset  være  Allah,  der  gav  mig  en  skjøn  menneskelig  Skik- 
kelse !  —  Jeg  har  aldrig  i  mine  Dage  hørt,  at  en  Elsker  nogensinde 
sammenlignede  sin  Pige  med  en  Elefant  eller  fed  Kalv,  tværtimod 
med  Palmetræets  slanke  Gren,  med  det  indiske  Rør  eller  den  tørstige 
Gazelle.  —  Jeg  er  altid  frisk  og  munter,  bevæger  mig  med  Lethed 
fra  Sted  til  Sted;  min  Gang  er  som  en  Dands,  og  min  Dands  er  et 
Forspil  til  Paradisets  Henrykkelser.  —  Men  Du,  Velmæskede,  tør 
ikke  rose  Dig  af  din  Fedme,  der  kun  da  havde  nogen  Fortjeneste, 
hvis  Du  var  bestemt  til  at  slagtes!  —  Du  er  bestandig  lad",  tvær, 
kjedsommelig.       Gaar    Du,     bliver    Du    træt;     sidder     Du,     kan    Du 

ikke  mere  rejse  Dig;  ligger  Du,  falder  Du  i  Søvn;  sover  Du,  snorker 
Du  saa  højt  som  en  rallende  Oxe,  og  selv  ikke  et  Allerhelvedes 
Spektakel  kan  vække  Dig  igjen.  Du  ligner,  som  Digteren  saa  smukt 
og  passende  siger: 

»En  Lædersæk,  fyldt  med  Vind,  et  Bjerg  af  Kjød  og  Klæder. 
Og  naar  hun  en  Gang  sætter  Foden  til  Jorden  i  det  yderste  Østen, 
saa  hører  man  hende  i  der  fjerneste  Vesten.«   — 

Nu  kom  Raden  til  den  gule  Slavinde.      Hun  rejste   sig  og 
henvendte  sig  til  den  brune: 

—  Min  Farve  har  den  almægtige  Gud  hævet  højt  over  alle 
andre  Farver;  hedder  det  ikke:  —  »Hun  være  gul,  af  en  Farve, 
som  fryder  Sjæl  og  Øje.«   — ?  Det  er  om  mig,  at  Digteren  siger: 

»Min  Elskede  ligner  den  gyldne  Sol;  hendes  Farve  blænder  og 
behager  Øjet  som  blanke  Dinarer;  hun  kvæger  Blikket  som  den 
liflige  Safran.« 

—  Men  véd  Du,  hvilken  Farve  Du  fremviser?  —  Ingen  anden 
end  Bøffeloxens,  hvilken  alle  fly,  den  giftige  Rusts,  den  afskyelige 
Glentes!  Du  har  en  Mellemfarve,  som  ingen  finder  Behag  i;  der 
gives  hverken  brune  Roser  eller  brunt  Guld.   — 

Tilsidst  rejste  sig  den  brune  Slavinde  og  udraabte: 

—  Priset  være  Allah,  at  han  ikke  skabte  mig  hverken  hvid 
eller  sort  eller  gul!  Thi  min  Farve  er,  uagtet  alt,  hvad  derimod  kan 
siges,  dog  den  mest  yndede  af  alle.  Digterens  Mund  strømmer  over 
af  Ros,  naar  han  nævner  denne  Farve.  Hvad  bliver  vel  oftere  be- 
sunget hos  Vnglinger  og  Piger  end  et  brunt  Mærke  paa  Kinden?  — 
Men  mindst  af  alt  misunder  jeg  dog  Dig,  Du  gule  Pommerants,  Du 
gamle  Stykke  Elfenben!  Du  maa  visselig  være  skabt  af  sveden 
Vælling!   —  Det  er  om  Dig,  at  Digteren  siger: 

»Naar  jeg  ser  en  gul  Pige,  tror  jeg,  at  hun  er  syg;  og  nødes 
jeg*  til  at  nærme  mig  hende,  føler  jeg  mig  saa  beklemt  om  Hjertet, 
som  om  jeg  var  buden  i  Selskab  med  den  lede  Pest.« 

Kjøbmanden  havde  kostelig  moret  sig,  og  hans  Latter  var 
lang  og  hjertelig.  Men  saasnart  han  havde  udlet,  lod  han  det 
være  sig  magtpaaliggende  at  gjenoprette  Freden  imellem  de 
ophidsede  skjønne ;  hertil  hjalp  fortræffelig  Foræringen  af  en 
smuk  Kjole  til  hver  af  dem. 

Da  Khalifen  havde  hørt  denne  Fortælling  tilende,  følte  han 
en  levende  Lyst  til  at  eje  disse  sex  Slavinder,  og  det  lykkedes 
ham  ogsaa  ved  Muhammeds  Mægling  at  bringe  dem  i  sin  Be- 
siddelse for  en  Pris  af  sex  tusinde  Dinarer.  Men  kort  efter 
modtog  han  fra  Kjøbmanden,  som  havde  overladt  ham  dem, 
følgende  Vers: 

—  Sex  Skjønheder  har  stjaalet  mit  Hjerte,  og  min  Glæde  er 
flygtet  tilligemed  dem.  De  var  mit  Syn,  min  Hørelse,  min  Næring, 
min  Søvn,  mit  Liv!   Mit  Savn  er  saa  stort,  at  jeg  længes  efter  Graven.  — 

Disse  Vers  rørte  Khalifen  saa  inderlig,  at  han  ikke  alene 
sendte  Kjøbmanden  Slavinderne  tilbage,  men  oven  i  Kjøbet  lod 
ham  beholde  de  sex  tusinde  Dinarer,  som  han  havde  faaet  i 
Betalig  for  dem. 


Den  gule  AMI  Hassans  Historie. 


Der  fortælles,  at  Harun  al  Rashid  (Allah  være  ham  naadig !) 
en  Gang  havde  en  urolig  og  søvnløs  Nat.  Han 
kaldte  derfor  paa  Mesrur,  hans  Vredes  Sværd,  og  bød  ham  at 
hente  Barmekiden  Djafar,  hans  Storvezir. 

Da  denne  havde  indfundet  sig,  sagde  Khalifen:  »Jeg  er  i 
Nat  saa  urolig  og  kan  slet  ikke  sove,  uden  at  vide  Aarsagen 
dertil.  Kj  ender  Du  intet  Middel  til  at  banlyse  den  kvalfulde 
Uro,  hvorunder  min  Sjæl  lider?« 

»Hersker  over  de  Troende,«  svarede  Djafar,  »de  vise  siger: 
»Besøg  hos  Kvinder,  Badets  Velgjerning,  Sang  og  Strengeleg 
fordriver  Sorg  og  Griller.« 

»Nej  Djafar,  intet  af  alt  dette  kan  hjælpe  ved  denne  Lej- 
lighed,« svarede  Khalifen.  »Kom  hastig  med  et  andet  og  bedre 
Raad,  eller  jeg  véd  ikke,  hvad  jeg  gjør.  Jeg  er  næsten  bange 
for  mig  selv,  mærk  Dig  det,  Djafar,  og  lær  ogsaa  Du  at 
frygte ! « 

»Nuvel  da,  min  naadige  Herre,«  svarede  Storveziren,  »saa 
véd  jeg  intet  andet  Raad,   end  at  vi  bestiger  en  Baad  og  sejler 

ned  til  et  Sted  ved  Navn  Karn  Asserat;  maaske  vil  vi  der  faa 
noget  nyt  at  hore  eller  se.  Hedder  det  ikke:  »Ved  trende 
Ting  kan  man  fordrive  Sorgen,  nemlig  ved  at  se  noget,  som 
man  aldrig  har  set,  eller  høre  noget,  som  man  aldrig  har  hørt, 
eller  erfare  noget,  som  man  ingensinde  har  erfaret.«  Med  Guds 
Hjælp  vil  din  Sorg  forsvinde  paa  denne  Udflugt  Paa  begge 
Flodbredder  findes  Landsteder  med  Vinduer  og  Altaner;  maaske 
hører  eller  ser  eller  erfarer  vi  noget,  som  egner  sig  til  at  glæde 
og  styrke  Hjertet.« 

Khalifen  fandt  Behag  i  Djafars  Forslag.  Ifølge  med  Fadhil, 
Ishak,  Abu  Nuwas  og  Mesrur  besteg  de  tilsammen  en  forgyldt 
Baad  og  fod  sig  ro  hen  til  det  antydede  Sted.  Paa  Vejen 
hørte  de  en  fortryllende  Pigestemme  til  Citharen  synge  føl- 
gende Vers : 

—  Stat  op,  min  Ven!  Vinen  er  klar,  og  Nattergalen  synger  i 
Buskene!  Hvor  længe  vil  Du  endnu  hvile  og  drømme?  Vaagn  op! 
Livet  er  kun  et  laant  Gods.  Modtag  det  paany  af  en  øm  Kvindes 
Haand,  i  hvis  Blikke  Kjærligheden  lyser,  og  paa  hvis  Kinder  der  voxer 
friske  Roser  ved  Siden  af  purpurrøde  Kirsebær !  — 

Khalifen  følte  sig  henreven  af  denne  Stemme  og  sagde: 

»O  Ishak,  hvad  siger  Du  til  denne  Stemme?«  Ishak, 
Khalifens  daglige  Omgangsven,  var  nemlig  sin  Tids  dueligste 
Citharspiller. 

»Hersker  over  de  Troende,«  svarede  Ishak,  »mit  Øre  har 
aldrig  før  hørt  noget  saa  fortræffeligt !  Og  dog  tager  Forhænget 
det  halve  af  Lyden  bort.  Hvorledes  maa  ikke  denne  Stemme 
lyde  i  Nærheden!« 

Khalifen,  der  var  en  ligesaa  stor  Beundrer  af  det  smukke 
Kjøn  som  af  Eventyr,  svarede  hertil,  uden  at  betænke  sig  : 
»Nuvel,    saa    vil  vi    melde  os    som    Gjæster   hos   Husets  Herre! 

Maaske  faar  vi  da  at  vide,  hvem  det  er,  der  synger  saa 
smukt. « 

»Vi  steg  (det  er  nemlig  Barmekiden  Djafar,  der  fortæller)  ud 
af  Baaden,  bankede  paa  Døren  til  det  Hus,  hvorfra  Sangen  lød, 
og  bad  om  Tilladelse  til  at  træde  indenfor.  Strax  traadte  en 
smuk  og  artig  ung  Mand  os  i  Møde  og  sagde:  »Velkommen 
i  mit  Hus,  mine  naadige  Herrer!  Træd  kun  ind  og  lad 
ganske,   som  om  I  var  hjemme  hos  Eder  selv!« 

Han  førte  os  derpaa  ind  i  Huset,  som  stod  midt  i  en  herlig 
Have  frit  til  alle  Sider.  Lofterne  i  Værelserne  var  indlagt  med 
Guld,  og  Væggene  var  opmurede  med  Lazursten.  I  en  stor 
Sal  stod  der  en  Sofa  af  Elfenben  og  Ibenholt,  vel  udstyret  med 
bløde  Hynder  af  kostbar  Art.  Paa  denne  Sofa  sad  fem  Piger, 
skjønne  som  Fuldmaanen.  Saasnart  den  unge  Mand  traadte  ind, 
stod  de  alle  op  fra  deres  Sæde.  Da  henvendte  den  unge  Mand 
sig  til  Djafar  og  sagde:  »Naadige  Herre,  jeg  formaar  ikke  at 
skjelné,  hvo  der  er  den  fornemste  iblandt  Eder-,  derfor  beder 
jeg  Eder  i  Allahs  Navn  selv  at  tage  Plads  efter  Eders  ind- 
byrdes Rang.« 

Da  traadte  Khalifen  frem  og  satte  sig  først.  Han  var  meget 
spændt  paa  at  faa  nærmere  Oplysning  angaaende  denne  unge 
Mand,  hvis  Væsen  behagede  ham  i  overordentlig  Grad.  Derpaa 
satte  sig  de  øvrige,  paa  Mesrur  nær,  som  blev  staaende  for  at 
gjøre  Opvartning.  Da  de  saaledes  var  komne  til  Sæde,  sagde 
den  unge  Mand:  »Hvis  mine  kjære  Gjæster  tillader  det,  vil  jeg- 
befale,  at  der  skal  bringes  dem  en  ringe  Forfriskning.« 

Han  klappede  i  Hænderne,  og  fire  Slavinder  traadte 
ind,  som  paa  hans  Vink  frembar  et  Bord  af  det  kostbareste 
Træ,  og  besatte  det  med  Smaafade  og  Skaale  af  Krystal  og 
kinesisk  forgyldt  Porcellæn,  hvori  fandtes  stegte  Duer   og  Ager- 


27 

høns,    de  kosteligste    Smørspiser   og   syltede  Frugter.     I  Randen 
af  Bordpladen  læstes  følgende  Vers: 

—  Bryd  Brødet  og  Kagerne,  lad  Fuglevildtet  og  Bagværket 
smage  Dig,  førend  Du  rækker  Haanden  ud  efter  Fiskene!  Guddom- 
melig smager  derefter  Stegen  med  Grøntsagerne  og  de  sure  Spiser. 
Til  Desserten  passer  Melspiser  og  allehaande  søde  Retter1).  O, 
hvor  Livet  dog  er  nydelsesrigt!  Taalmodighed,  blot  Taalmodighed ' 
Skjæbnen  er  en  forunderlig  Ting!  Den  ene  Dag  nedbøjer  og  betyn- 
ger den  os,  den  næste  tager  den  atter  Byrden  af  vore  Hjerter.  — 

Vi  spiste,  indtil  vi  var  mætte;  derpaa  vadskede  vi  vore 
Hænder  i  Rosenvand  i  Sølvfade.  Dernæst  sagde  den  unge 
Mand:  »Jeg  takker  Eder  for  den  Ære,  I  har  gjort  mig  ved 
Eders  Besøg.  Hvis  I  har  et  eller  andet  paa  Hjertet,  saa  sig 
det  blot,  at  jeg  kan  have  den  Glæde  at  føje  Eder  deri!« 

»Vil  Du  ogsaa  virkelig  dette?  spurgte  de  ham. 

»Ja,  tilvisse,«  svarede  han,  idet  han  lagde  Haanden  paa 
sit  Hoved. 

»Nu,  saa  vid  da,  vedblev  de  fremmede:  »at  vi  er  trængt 
ind  i  dit  Hus,  fordi  vi  hørte  en  overordentlig  dejlig  Stemme ! 
Vi  beder  Dig  nu,  at  Du  vil  forunde  os  at  høre  den  i  Nærheden ; 
saa  vil  vi,  saasandt  Allah  lever,  tilfreds  igjen  begive  os  til- 
bage ad  samme  Vej,  som  vi  kom.« 

»Med  Glæde  opfylder  jeg  Eders  Begjæring,«  sagde  Hus- 
herren, og  tilraabte  en  sort  Slavinde:  »Bed  din  Herskerinde 
indfinde  sig!« 


*)  Den  konventionelle  orientalske  Menu  er  med  Hensyn  til  Retternes 
Rækkefølge  meget  forskjellig  fra  vor,  og  den  i  dette  Vers  omtalte 
Ordning,  som  jo  vil  forekomme  os  noget  besynderlig,  vil  man  ofte 
i  det  daglige  Liv  endnu  kunne  træffe  Exempler  paa. 

Slavinden  forlod  Værelset  og  blev  en  lille  Stund  borte. 
Da  hun  kom  tilbage,  medbragte  hun  en  kinesisk  Stol,  over- 
trukket med  græsk  Silkestof.  Efter  hende  fulgte  en  ung  Pige, 
dejlig  som  Fuldmaanen ;  hun  hilste  med  Ynde  og  tog  Plads 
paa  Stolen.  Derpaa  rakte  en  anden  Slavinde  hende  et  Foderal, 
der  var  overtrukket  med  rødt  Taft;  Sangerinden  aabnede  det 
og  fremtog  en  Cithar,  rigt  indlagt  med  Guld  og  Ædelstene, 
som  Digteren  siger : 

—  Naar  hun  tager  den  i  sit  Skjød,  vækkes  der  Liv  i  den. 
Den  er  paa  det  herligste  smykket;  men  de  Toner,  hun  aflokker  den, 
gjør  alle  Sandser  til  lutter  Øre.   — 

Den  skjonne,  unge  Kvinde  tog  Citharen,  trykkede  den  til 
sin  Barm,  og  boj  ede  sig  over  den,  ligesom  en  Moder  over  sit 
Barn ;  derpaa  greb  hun  i  Strengene  og  slog  en  Tone  an  lige- 
som Stemmen  af  en  Glut,  der  kalder  paa  sin  Moder.  Med  det 
samme  begyndte  hun  at  synge: 

—  Tiden  er  vendt  tilbage  med  Gjenstanden  for  min  Elskov.  — 
O  min  Ven,  da  Du  nu  dog  er  vendt  tilbage,  saa  lad  os  drikke  af 
Vinen,  som  neppe  bedugger  Hjertet,  førend  al  Sorg  omskiftes  til 
Henrykkelse.  —  Selve  Vestenvinden  aandede  i  mit  Bæger,  og  priste 
Vinen,  som  var  deri.  Og  Fuldmaanen  kyssede  dens  blanke  og  mørke 
Spejlflade.  —  Hvor  mangen  Nat  har  jeg  ikke  kjærlig  spøget  med 
Fuldmaanen  over  Tigrisfloden,  forinden  den  gik  ned?  Men  naar  den 
dvælede  over  Vandene,  var  det,  som  om  den  til  Afskedshilsen 
strøede  Guld  i  Flodens  Skjød.   — 

Da  hun  havde  fuldendt  disse  Vers,  brod  hun  ud  i  en 
heftig  Graad.  Men  vi  var  lige  henrykt  over  hendes  herlige 
Sang    og    skjonne    Skabning.       Khalifen    boj  ede    sig    over  imod 

Ishak  og  tilhviskede  ham:    »Nu,  hvad  synes  Dig,  Du  Sangernes 
Mester?« 

»O,  Hersker  over  de  Troende,«  svarede  Citharspilleren, 
»hendes  Kunst  er  uforlignelig!« 

Derpaa  gav  Khalifen  sig  til  at  betragte  den  unge  Mand, 
og  maatte  beundre  hans  Skjønhed  og  Anstand,  uagtet  hans  An- 
sigt var  saa  gulladent,  som  om  der  ikke  var  Blod  i  hans 
Kinder. 

»Unge  Mand,«  spurgte  Khalifen,  »maa  jeg  gjøre  Dig  et 
Spørgsmaal  ? « 

»De  Troendes  Behersker  har  at  befale,«  svarede  den  unge 
Mand,  idet  han  kastede  sig  ned.  Han  havde  nemlig  imidler- 
tid faaet  at  vide,  at  han  havde  selve  Muhammeds  Efterfølger 
til  Gjæst  hos  sig. 

»Jeg  gad  nok  vide,«  vedblev  Khalifen,  »om  den  gule 
Farve  er  dit  Aasyn  medfødt,  eller  om  den  først  har  indfundet 
sig  ved  en  eller  anden   Sygdom.« 

»Hersker  over  de  Troende,«  svarede  den  unge  Mand,  »den 
er  først  senere  bleven  mig  egen.« 

»Men  hvorledes?«  spurgte  Khalifen  videre.  »Fortæl! 
Maaske  kan  der  endnu  findes  Raad  derimod!« 

»Naar  I  befaler  det,«  sagde  Husherren,  »skal  jeg  gjerne 
fortælle  Eder  min  Livshistorie.« 

»Jeg  baade  ønsker  og  befaler  det.«   var  Khalifens  Svar. 

»Saa  vid  da,  Hersker  over  de  Troende,«  begyndte  den 
smukke,  unge  Mand,  »at  jeg  er  en  Kjøbmand  fra  Staden  Oman. 
Min  Fader  var  ogsaa  Kjøbmand,  besad  en  stor  Formue  og 
drev  en  vidtløftig  Søhandel.  Han  var  en  ædel  Mand  og  en 
from  Fader;  han  sørgede  for,  at  jeg  tidlig  modtog  en  Op- 
dragelse, som  det  sømmer  sig  en  god  og  oplyst  Muselmand. 

En  Dag  sad  jeg  i  min  Bolig  tilligemed  flere  andre  Kjøb- 
mænd;  da  kom  en  Tjener  og  sagde:  »Herre,  der  er  en  Mand 
udenfor,  som  beder  om  at  faa  Eder  i  Tale.«  Jeg  bød  ham  at 
føre  Manden  ind  for  mig,  og  strax  efter  indtraadte  en  Mand 
med  en  Lastdrager,  der  bar  en  tildækket  Kurv  paa  Hovedet. 
Han  hilste  mig  og  lod  Kurven  sætte  ned  for  mine  Fødder. 
Da  jeg  afdækkede  den,  fandt  jeg  allehaande  sjeldne  og  koste- 
lige Frugter  deri.  Jeg  takkede  ham  for  hans  smukke  Gave  og 
forærede  ham  hundrede  Dinarer-,  ogsaa  Lastdrageren  fik  en 
rigelig  Betaling. 

Den  Fremmede  tog  Afsked,  idet  han  ønskede  mig  megen 
Lykke.  Da  han  var  gaaet,  delte  jeg  Frugterne  mellem  de  til- 
stedeværende, og  spurgte  Kjøbmændene,  hvorfra  slige  Frugter 
kom.     De  svarede  mig:     »Fra  Basra«,    beskrev    mig    Stedet  og 

» 

tilføjede:  »Der  gives  i  hele  Verden  ingen  herligere  og  behage- 
ligere Stad  end  Bagdad,  og  ingen  bedre  og  mere  dannede 
Mennesker  end  sammes  Beboere.« 

Disse  faa  Ord  tændte  mit  Hjerte  i  Brand.  Jeg  havde  fra 
dette  Øjeblik  ingen  Ro  paa  mig;  saaledes  længtes  jeg  efter  at 
rejse  til  Basra  og  Bagdad.  Tilsidst  besluttede  jeg  at  sælge  alt, 
hvad  jeg  ejede,  og  følge  min  brændende  Tilbøjelighed.  Først 
solgte  jeg  mine  Varer  og  Skibe  for  hundrede  tusinde  Dinarer, 
dernæst  mine  Slaver  og  Slavinder.  Da  jeg  havde  solgt  alt,  be- 
løb min  Formue  sig  til  en  Million  Dinarer,  uden  at  regne 
Smykker  og  løse  Ædelstene. 

Jeg  besteg  det  første  det  bedste  Skib  og  lod  mine  Skatte 
bringe  om  Bord.  Skibet  gik  til  Basra-,  her  opholdt  jeg  mig  i 
nogen  Tid.  Men  min  Længsel  drev  mig  videre-,  det  varede 
ikke  længe,  inden  jeg  lejede  mig  et  andet  Skib  og  med  mine 
Skatte    sejlede    op    ad    Floden    til    Bagdad.      Saasnart   jeg    var 

naaet  hertil,  forespurgte  jeg  mig,  hvor  Kjøbmændene  boede. 
Svaret  lød:  »I  et  Kvarter,  som  kaldes  Karch.«  Her  lejede  jeg 
det  smukkeste  Hus  i  den  saakaldte  Safransgade,  lod  alt  mit 
Gods  bringe  vel  i  Forvaring  og  levede  nogen  Tid  meget  be- 
hagelig. 

En  Dag,  det  var  en  Fredag,  gik  jeg  hen  i  Moskeen  for  at 
holde  min  Bøn.  Da  jeg  forlod  Moskeen,  fulgte  jeg  Menneske- 
strømmen ud  til  et  Sted,  som  kaldes  Karn  Asserat,  og  naaede 
paa  Vejen  et  gammelt  Hus  med  Altaner  ud  til  Floden  og  for- 
gyldte Jerngittere  for  Vinduerne.  Mange  Folk  traadte  efter- 
haanden  hen  til  Gitteret  og  talte  med  nogen  indenfor.  Da  jeg 
af  Nysgjerrighed  ogsaa  nærmede  mig,  fandt  jeg  en  smuk, 
gammel  Mand  siddende  indenfor  Gitteret,  iført  kostbare  Klæder 
og  duftende  af  den  fineste  Vellugt,  med  et  Skjæg,  der  ligesom 
tvende  Sølvfloder  bølgede  ham  ned  ad  Brystet.  Fire  Slavinder 
og  fem  Slaver  stod   omkring  ham  til  hans  Opvartning. 

Forundret  spurgte  jeg  de  hosstaaende:  »Hvad  er  det  for 
en  smuk,  gammel  Mand?« 

»Det  er  Zaher,  Ali's  Søn,«  svarede  man  mig,  »som  barm- 
hjertig tager  sig  af  alle  tørstige  Sjæle  i  Bagdad.  Enhver,  som 
vil,  kan  tage  ind  til  ham,  kan  spise  og  drikke  og  faa  smukke 
Piger  at  se.« 

»Ved  Allah,«  svarede  jeg,  »saadant  et  Hus  har  jeg  længe 
søgt  forgjæves!« 

Jeg  gik  altsaa  hen  til  den  gamle,  hilste  ham  og  sagde : 
»Herre,  jeg  har  noget  at  sige  Dig.« 

»Kom  frem  med  det!«   svarede  den  gamle. 

Jeg  traadte  ind  i  Huset;  Oldingen  rejste  sig  og  kom  mig 
i  Møde. 

»Herre,  jeg  ønsker  i  Nat  at  være  din  Gjæst!«  sagde  jeg 
til  ham. 

»Det  skal  være  mig  en  Glæde  at  tage  imod  Dig,«  svarede 
Oldingen.  »Se,  min  Søn,  jeg  har  en  Mængde  dejlige  Piger  i 
Huset;  udvælg  Dig  iblandt  dem  den  dejligste,  den,  af  hvem 
Du  helst  ønsker  at  blive  betjent  og  underholdt!« 

»Herre,«  tog  jeg  fuld  af  Henrykkelse  atter  til  Orde,  »lad 
mig  blive  boende  her  hos  Dig!  thi  hos  Dig  behager  det  mig!« 
Og  jeg  udbetalte  ham  med  det  samme  hundrede  Dinarer  for 
en  hel  Maaned.« 

Oldingen  lod  mig  bringe  i  Bad,  og  derfra  føre  ind  i  et 
Værelse,  hvor  jeg  fandt  en  Pige  skjøn  som  en  Huri,  til  hvem 
Tjeneren  sagde:  »Her  har  Du  din  Gjæst.«  Den  skjønne  Pige 
tog  vel  imod  mig,  gav  mig  Sæde  hos  sig,  og  befalede  fire 
Slavinder,  som  omgav  hende,  at  de  skulde  bringe  mig  at  spise 
og  drikke.  De  fremsatte  for  mig  et  kosteligt  Bord,  hvorpaa 
der  fandtes  skrevet  følgende  Vers: 

—  Skulde  Du  ikke  have  Lyst  til  Bedekjød,  kogt  i  en  Kjedel 
under  lukket  Laag,  duftende  som  Rosenvand,  Moskus  og  Ambra? 
Gider  Du  spise,  saa  grib  til!  Gider  Du  ikke,  saa  vær  en  Nar 
længe  nok!  — 

Man  bragte  os  tillige  en  kostelig  Vin.  Men  Pigen  tog  en 
Cithar  og  sang,   medens  jeg  spiste. 

Jeg  tilbragte  herlige  Dage  i  den  smukke  Piges  Selskab. 
Men  efter  nogen  Tids  Forløb  opgav  jeg  dog  hende  og  gik  til 
en  anden;  og  saaledes  blev  jeg  ved,  indtil  jeg  kom  til  den 
skjønneste  af  dem  alle.  Hun  var  i  Sandhed  et  Underværk  af 
Skjønhed,  Ynde  og  Elskværdighed. 

En    Aften    horte    jeg    Larm    og    høje  Skrig  udenfor  Huset. 

Jeg  spurgte,  hvad  det  var,  og  fik  til  Svar,  at  alle  Stadens  Ind- 
vaanere  foretog  sig  en  Sejltur  paa  Floden.  »Min  Søn,«  sagde 
den  gamle,    »hvis  Du  vil,    kan  Du  se  alt  fra  Husets  Terrasse.« 

Jeg  steg  altsaa  med  ham  op  paa  Terrassen,  og  saa  derfra 
en  Mængde  Mennesker  med  Voxkj ærter  og  Fakler  sejle  op  og 
ned  ad  Tigris.  Men  da  jeg  traadte  videre  frem  paa  Terrassen, 
lagde  jeg  Mærke  til  et  smukt  Forhæng,  som  skjulte  Indgangen 
til  et  af  de  øvre  Værelser.  Jeg  drog  Tæppet  til  Side  og 
kiggede  derind.  I  Midten  af  Værelset  stod  en  Sofa  af  Cy 
pressetræ,  indlagt  med  Guld  og  udstyret  med  prægtige  Hynder 
og  Puder,  og  paa  Sofaen  sad  en  ung  Pige,  saa  vidunderlig 
dejlig,  at  jeg  ingensinde  havde  set  hendes  Lige.  Men  ved 
Siden  af  Pigen  stod  en  Yngling,  som  havde  slynget  sin  Arm 
om  hendes  Hals  og  kyssede  hende.  Da  jeg  blev  Vidne  hertil, 
o,  Hersker  over  de  Troende,  tabte  jeg  ganske  Herredømmet 
over  mig  selv,  og  vidste  ikke,  hvad  jeg  gjorde. 

Da  jeg  igjen  var  kommen  ned  i  mit  Værelse,  forhørte  jeg 
mig  angaaende  den  dejlige  Pige  hos  min  Selskaberinde,  idet 
jeg  spurgte  hende:  »Hvad  er  det  for  en  ung  Pige,  der  er  saa 
henrivende  skjøn,  at  min  Hjerne  svimler,  naar  jeg  tænker 
derpaa?« 

Pigen  svarede  smilende:  »Havde  Du  maaske  Lyst  til  ogsaa 
at  slynge  din  Arm  om  hendes  Hals  og  kysse  hende?« 

»Ja,  ved  Allah,«  udraabte  jeg,  »selv  om  det  skulde  koste 
mig  hele  min  Formue,  ja,  Livet  selv!« 

Da  sagde  Pigen :  » Det  er  Zahers  egen  Datter ;  alle  vi 
andre  er  hendes  Slavinder.  Vil  Du  vide,  hvad  det  koster  at 
kysse  hende  og  blive  opvartet  af  hende?  —  Femhundrede  Di- 
narer! —  Det    maa  visselig  gaa  en  Kjøbmand  nær  til  Hjerte.« 

Tusind  og  én  Nat.     III.  3 

Men  jeg  tænkte  ved  mig  selv,  at  dette  kun  var  en  ringe 
Pris  for  saadan  paradisisk  Lykke. 

Med  Utaalmodighed  ventede  jeg  den  næste  Dag.  Ved 
Morgengry  steg  jeg  i  Badet,  iførte  mig  min  kostbareste,  med 
Guld  og  Ædelstene  prydede  Klædning,  og  begav  mig  paa  Vejen 
til  Oldingen.  Han  bød  mig  velkommen  og  spurgte,  hvad  jeg 
vilde. 

»Jeg  ønskede  gjerne  at  faa  din  egen  Datter  til  min  Tjener- 
inde,«  var  mit  Svar. 

»Der  er  intet  i  Vejen,«  svarede  han;  »Du  kjender  vel 
Prisen?« 

Hertil  svarede  jeg  ja,  og  bragte  ham  strax  femten  tusinde 
Dinarer  for  en  hel  Maaned.  Dermed  var  Sagen  afgjort;  Ol- 
dingen befalede  strax  en  Tjener  at  bringe  mig  op  til  sin 
Herskerinde. 

Jeg  blev  ført  ind  i  en  Bolig,  som  i  Pragt  og  Herlighed 
ikke  fandt  sin  Lige  i  Verden.  Den  unge  Huri  sad  paa  Sofaen. 
Saasnart  jeg  fik  Øje  paa  hende,  kastede  jeg  mig  beundrende 
ned  og  prisede  Allah,  at  han  havde  frembragt  slig  en  for- 
tryllende Skabning.  Hun  var  saa  skjøn  og  blomstrende,  som 
Digteren  beskriver  hende : 

—  Hvis  hun  vilde  rivalisere  med  Solen,  vilde  Hedningerne  med 
Foragt  vende  sig  bort  fra  denne  og  tilbedende  falde  ned  for  hende. 
Hvis  hun  lod  sin  Munds  Aande  udgaa  over  Havet,  vilde  det  vinde 
en  liflig  Sødme.  —  Hvis  hun  i  det  fjerne  Vesten  viste  sig  for  en 
from  Eremit,  vilde  denne  forlade  Østen  og  vandre  Jorden  rundt  for 
at  opsøge  hende  i  Vesten.   — 

»Kort   sagt,    o,    Hersker   over   de    Troende,«    vedblev  den  unge 
Mand,   »hun  var  dejlig  over  al  Forestilling!« 

Da  jeg  hilste  hende,  stod  hun  op  og  kom  mig  i  Møde,  paa 
en  fortryllende  Maade  bydende  mig  velkommen.  Jeg  saa  hende 
gaa,  nej,  hun  gik  ikke,  —  hun  svævede.  Henrivende  Ynde 
var  udbredt  over  hele  hendes  Væsen.  Atter  og  atter  maatte 
jeg  i  mit  Hjerte  prise  Allah,  der  havde  skabt  hende  saa  fuld- 
kommen. 

Jeg  tog  Plads  hos  hende,  og  hun  befalede  sine  Slavinder 
at  bringe  Maaltidet.  Da  traadte  fire  unge  Piger  ind  med  et 
Bord,  bedækket  med  Spiser,  som  de  kun  findes  paa  Kongernes 
Taffel,  og  satte  det  for  os.  Jeg  greb  efter  Retterne  og  spiste 
uden  at  vide,  hvad  jeg  gjorde.  Da  vi  havde  spist  sammen, 
vadskede  vi  vore  Hænder.  Derpaa  bragte  man  os  Vin  •  en  af 
Slavinderne  bragte  min  Elskede  en  Cithar,  som  hun  lagde  paa 
sit  Skjød  og  stemte.  Hvilke  Toner!  De  lader  sig  kun  beskrive 
med  Digterens  Ord : 

—  Vi  drak  ædel  Vin  med  hinanden  i  den  dunkle  Nat  under 
Hemmelighedens  Slør.  Hun  gav  sig  til  at  synge  og  spille  for  mig; 
hun  trykkede  Citharen  imod  sin  Barm,  lod  Hals-  og  Armbaand 
hænge  ned  derover,  og  bøjede  sig  kjærlig  ned  over  den,  som  om 
hun  havde  sit  elskede  Barn  i  Skjødet.   — 

Saaledes,  o,  Hersker  over  de  Troende,  —  levede  jeg  den 
ene  Maaned  efter  den  anden,  indtil  jeg  havde  forødt  alle  mine 
Penge.  En  Dag  sad  jeg  hos  hende  og  tænkte  ovor,  at  jeg  nu 
snart  maatte  skilles  fra  hende ;  da  formaaede  jeg  ikke  at  holde 
mine  Taarer  tilbage. 

»Hvorfor  græder  Du?«   spurgte  hun. 

»Over  vor  nære  Skilsmisse,  Du  mine  Øjnes  Lys,«  sva- 
rede jeg. 

»Og  hvorfor  maa  vi  adskilles?«   spurgte  hun  videre. 

»Ved  Allah,«  lød  mit  bedrøvelige  Svar,  »lige  fra  den  Dag, 
da  jeg  kom  til  Dig,  tager  din  Fader  daglig  fem  hundrede  Dinarer 
af  mig,  og  nu  har  jeg  ingen  flere  Penge.  Hedder  det  ikke: 
Fattigdommen  gjør  et  Menneske  til  en  fremmed  i  hans  Hjem, 
og  Rigdommen  gjør,  at  den  fremmede  ikke  savner  noget  Hjem?« 

»O,  bryd  Dig  aldrig  derom!«  sagde  min  Elskede;  »Du 
maa  vide,  at  min  Fader  skjænker  enhver  ung  Mand,  som  har 
forødt  sin  Formue  hos  os,  endnu  trende  Dage,  førend  han  viser 
ham  ud  af  Huset.  Men  med  Dig  skal  det  ikke  komme  dertil; 
jeg  skal  nok  indrette  det  saaledes,  at  vi  aldrig  kommer  til  at 
skilles.  Min  Fader  er  nemlig  saa  umaadelig  rig,  at  alene  Allah 
véd  Ende  paa  hans  Rigdom,  og  alle  sine  Penge  giver  han  mig 
at  opbevare.  Herefter  vil  jeg  daglig  give  Dig  fem  hundrede 
Dinarer,  som  Du  saa  betaler  min  Fader ;  alt  eftersom  han  sender 
mig  disse  Penge  i  Forvaring,  overgiver  jeg  dem  i  dine  Hænder, 
og  paa  denne  Maade  kan  Du  blive  hos  mig,  saalænge  Allah 
tillader.« 

Da  jeg  hørte  min  Elskede  tale  saaledes,  Hersker  over  de 
Troende,  sprang  jeg  op  og  kyssede  henrykt  hendes  Hænder,  og 
vi  begyndte  paany  at  leve  et  lyksaligt  Liv  med  hinanden. 

Paa  denne  Maade  forløb  et  helt  Aar,  uden  at  vi  vidste, 
hvor  Tiden  var  bleven  af.  Da  var  det  Allahs  Villie,  at  vor 
Lykke  skulde  være  tilende.  Min  Elskede  straffede  nemlig  en 
Dag  en  af  sine  Slavinder  temmelig  haardt;  da  blev  Slavinden 
forbitret  og  raabte:  »Du  har  ved  dine  Slag  voldt  mig  Smerte; 
—  ved  den  store  Allah,  nu  vil  jeg  ogsaa  volde  Dig  Smerte!« 
Derefter  ilede  hun  bort  og  fortalte  min  Elskedes  Fader  hele 
Sammenhængen  fra  Begyndelse  til  Ende. 

Saasnart  hendes  Fader  hørte  dette,  søgte  han  mig  op  og 
sagde    til    mig:     »Unge    Mand    fra    Oman,    i    dette  Hus    er    det 

Skik,  at  der  skjænkes  enhver,  der  har  forødt  sin  Formue,  endnu 
trende  Dage ;  men  Du  har  allerede  svælget  et  helt  Aar  over  Tax- 
ten.«  Derpaa  befalede  han  en  Tjener,  at  han  skulde  trække 
mine  kostbare  Klæder  af  mig.  Tjeneren  adlød  Befalingen,  og 
tilkastede  mig  nogle  gamle  Pjalter,  som  ikke  var  en  Drachme 
værd.  Derpaa  gav  Oldingen  mig  ti  Drachmer  i  Tærepenge, 
idet  han  tilføjede:  »Gaa  nu  din  Vej!  Jeg  vil  ikke  slaa  Dig  og 
intet  ondt  ønske  Dig.  Men  forlad  saa  hastig,  Du  kan,  dette 
Sted  og  dette  Land,  og  lad  aldrig  noget  Ord  undslippe  Dig  om, 
hvad  Du  har  oplevet;  ellers  kommer  dit  Blod  over  dit  eget 
Hoved ! « 

Derpaa  aabnede  han  Døren  for  mig;  fortabt  og  elendig 
vankede  jeg  bort,  uden  at  vide,  hvorhen. 

Jeg  var  nærved  at  fortvivle,  naar  jeg  tænkte  paa  alle  de 
Penge,  jeg  havde  forødt.  Jeg  var  rejst  hjemmefra  med  en  Mil- 
lion Dinarer;  den  havde  jeg  sat  til  i  den  skjændige  Oldings 
Hus,  og  vandrede  nu  ud  i  den  vide  Verden,  elendigere  end 
nogen  Tigger.  Der  gaves  ingen  Magt  og  ingen  Frelse  uden 
hos  Allah,  den  almægtige!  —  Jeg  opholdt  mig  endnu  i  fire 
Dage  i  Bagdad,  men  kunde  af  Sorg  hverken  spise  eller  drikke. 
Paa  den  fjerde  Dag  saa  jeg  et  Skib,  som  lettede  Anker  til  Basra ; 
jeg  gik  ombord  og  gav  de  ti  Drachmer,  alt,  hvad  jeg  ejede, 
for  at  blive  optagen  iblandt  de  rejsende. 

Da  jeg  i  Basra,  plaget  af  Sult,  gik  omkring  paa  Torvet, 
traf  jeg  en  Mand  af  mit  tidligere  Bekjendtskab,  som  handlede 
med  Grøntsager.  Saasnart  han  fik  Øje  paa  mig,  stod  han  op, 
omfavnede  mig  kjærlig  og  spurgte  mig,  hvorledes  det  var  gaaet 
mig,  siden  jeg  viste  mig  i  saa  usle  Klæder.  Jeg  fortalte  ham 
da    hele    min  Historie,    uden    at    lægge    Skjul    paa  det  mindste. 

Efterat  han  havde  hørt  mig  tilende,  sagde  han:  »Ven,  Du  har 
baaret  Dig  ad  som  en  gal  Mand;  hvad  har  Du  nu  i  Sinde  at 
gribe  til?«  —  »Ved  Allah,  det  véd  jeg  ikke!«  svarede  jeg.  — 
»Nu  da,«  vedblev  Manden,  »saa  bliv  hos  mig  og  før  mine 
Bøger;  saa  skal  Du  daglig  faa  to  Drachmer  foruden  Kosten.« 
»Dertil  er  jeg  villig,«  gjensvarede  jeg,  »alting  maa  jo  dog  gaa 
efter  den  almægtige  Allahs  Villie!« 

Jeg  blev  altsaa  hos  denne  Mand,  men  ikke  længer  end  til 
jeg  havde  samlet  mig  hundrede  Dinarer;  da  lejede  jeg  mig  ind 
i  et  Hus  ved  Floden,  og  ventede  paa  et  Skib,  som  vilde  gaa 
til  Bagdad. 

En  Dag  kom  der  et  Skib  rigt  ladet  med  allehaande  Varer. 
Alle  de  store  og  de  rige  Kjøbmænd  paa  Stedet  gik  ombord  for 
at  kjøbe;  jeg  blandede  mig  i  Mængden.  Da  steg  tvende  Mænd 
ud  af  Skibet;  man  satte  Stole  for  dem,  hvorpaa  de  tog  Plads. 
De  forsamlede  hilste  dem,  og  Tjenerne  fik  Befaling  til  at  ud- 
brede Tæpper.  Da  dette  var  sket,  lod  de  to  Handelsherrer 
bringe  en  hel  Sæk  fuld  af  Perler  og  Ædelstene,  Kormaler,  Kry- 
staller, Koraller  og  meget  mere.  Derpaa  sagde  de:  »I  Kjøb- 
mænd, i  Dag  sælger  vi  ikke  andet  end  dette.«  Da  gav  de 
kjøbelystne  sig  til  at  overbyde  hverandre,  og  der  blev  i  en 
Hast  solgt  for  fire  hundrede  Dinarer.  Da  fik  en  af  de  rejsende, 
som  var  ombord  paa  Skibet,  Øje  paa  mig;  da  han  kjendte  mig 
fra  tidligere  Dage,  kom  han  hen  til  mig  og  hilste  paa  mig. 

»Hvorfor  handler  Du  ikke  ogsaa  med  Kjobmændene?« 
spurgte  han  mig. 

»Den  onde  Skjæbne  i  Verden  har  overfaldet  mig  og  røvet 
mig  min  Formue,«  svarede  jeg.  »Jeg  besidder  nu  ikke  mere 
end  hundrede  Dinarer;  saaledes  har  det  uden  Tvivl  været  Allahs 
Villie.« 

Jeg  skammede  mig  saa  inderlig  for  ham,  at  Taarerne  ved 
disse  Ord  kom  mig  i  Øjnene.  Men  da  min  Ven  saa  mig  i 
denne  Tilstand,  følte  han  Medlidenhed  med  mig,  og  gav  sig  til 
at  græde  med  mig.  Derpaa  sagde  han  til  Kjobmændene,  som 
stod  trindt  omkring:  »I  er  mine  Vidner,  at  jeg  for  hundrede 
Dinarer  sælger  denne  Omaner  dette  Tæppe  tilligemed  alt,  hvad 
derpaa  findes.  Det  er  dobbelt  saa  meget  værdt;  men  jeg  under 
ham  det  gjerne.« 

Dybt  rørt  ønskede  jeg  min  Ven  Alverdens  godt,  og  alle 
Kjøbmændene  roste  hans  ædle  Gavmildhed. 

Jeg  tog  Varerne,  gik  dermed  op  paa  Perlemarkedet  og 
handlede  et  Aar  tilende.  Men  nu  traf  det  sig,  at  der  iblandt 
disse  Ædelstene  ogsaa  fandtes  en  Amulet  af  Koraller,  der  var 
fuldt  beskreven  med  ganske  fine  Talismaner,  som  jeg  ikke  for- 
stod, saa  smaa  og  fine  som  Sporene  af  Bifødder.  Denne  Amulet 
tog  jeg  og  overgav  til  en  Mægler,  at  han  skulde  raabe  den  ud 
og  se  til  at  faa  den  solgt.  Efter  nogen  Tids  Forløb  kom  han 
tilbage  og  spurgte  mig:  »Vil  Du  sælge  den  for  ti  Drachmer?< 
—  »Nej,«  svarede  jeg,  »for  den  Pris  er  den  ikke  tilfals.«  Da 
lagde  han  Amuletten  fra  sig,  og  gik  sin  Vej. 

Den  følgende  Dag  lod  jeg  den  atter  udraabe.  Om  Aftenen 
kom  Mægleren  igjen  tilbage  og  spurgte  mig:  »Vil  Du  sælge 
den  for  fem  Drachmerr«  Jeg  svarede  intet,  men  tog  Amuletten 
fra  ham  og  forvarede  den. 

Da  jeg  en  Dag  sad  i  min  Bod,  kom  en  rejsende  hen  til 
mig  og  hilste  paa  mig.  Jeg  besvarede  hans  Hilsen.  Derpaa 
tog  den  fremmede  til  Orde:  »Tillad  mig  nøje  at  gjennemse 
alt,  hvad  Du  her  har  lagt  frem  til  Salg!«  —  »Gjør,  som  Eder 
behager!«  var  mit  Svar.  Men  jeg  følte  mig  højlig  skuffet,  da 
han   tilsidst    ikke    bestemte   sig   til  at  kjøbe  andet  end  den  for- 

agtede  Amulet.  Dog  kunde  jeg  mærke  paa  ham,  at  han  fandt 
meget  Behag  i  den;  thi  saasnart  han  fik  Øje  paa  den,  straalede 
hans  Øje  og  han  kyssede  paa  sin  Haand. 

»Vil  Du  sælge  denne?«   spurgte  han. 

»Ja,«  svarede  jeg  langtrukket,  da  jeg  mærkede,  at  han  følte 
stor  Lyst  til  at  kjøbe  den. 

»Hvor  dyr  er  den?«   spurgte  han  videre. 

»Hvor  mange  Penge  har  Du  hos  Dig?«  lød  mit  Spørgs- 
maal  i  Stedet  for  Svar. 

»Tyve  Drachmer,«   svarede  han. 

»Saa  lad  kun  Amuletten  ligge,«  sagde  jeg,  »og  gaa  din 
Vej!« 

»Nu,  saa  vil  jeg  give  halvtredsindstyve  Dinarer,«  vedblev 
den  fremmede. 

Nu  kunde  jeg  ikke  tro  andet,  end  at  han  drev  Spøg  med 
mig,  og  svarede:  »Gaa  din  Vej  og  lad  mig  være  i  Fred!  Jeg 
er  ikke  oplagt  til  at  lade  mig  spøge  med.« 

»Jeg  vil  give  Dig  hundrede  Dinarer,«  overbød  den  frem- 
mede hastig  sig  selv;  »to  hundrede  —  fem  hundrede  — 
tusinde ! « 

Nu  var  jeg  aldeles  vis  paa,  at  han  vilde  have  mig  til  Nar. 
Men  den  fremmede  vedblev  at  byde  sig  selv  over,  med  den 
alvorligste  Mine  af  Verden:  to  —  tre  —  fem  —  ti  —  femten 
tusinde  Dinarer.  Jeg  var  saa  forbitret,  at  jeg  ikke  svarede  ham 
et  Ord  mere.  Endelig  sagde  han:  »Saa  hør  da  nu  mit  aller- 
sidste Bud  —  tyve  tusinde  Dinarer!« 

Da  kunde  jeg  ikke  andet  end  briste  i  Latter,  og  følte  mig 
næsten  oplagt  til  at  gaa  ind  paa  Spøgen.  Imidlertid  havde  der 
forsamlet  sig  en  stor  Mængde  Mennesker  omkring  min  Bod; 
disse  tilraabte  mig :   » Lad  ham  kun  faa  den  for  de  tyve  tusinde ! 

Hvis  han  ikke  staar  ved  sit  Ord,  er  vi  alle  enige  om  at  pidske 
ham  ud  af  Staden.« 

»Nu,  saa  lad  mig  da  rigtig  faa  at  vide,  hvor  mange  Penge 
Du  har!«  ytrede  jeg. 

»Ja,  men  sig  mig  først,  om  Du  vil  sælge  den!«  indvendte 
den  fremmede. 

»Ja,  hvorfor  ikke,  naar  jeg  faar  den  godt  betalt,«  sva- 
rede jeg. 

»Jeg  besidder  tredive  tusinde  Dinarer,«  sagde  da  den  frem- 
mede,  »vil  Du  sælge  den  derfor,  saa  lad  mig  faa  den!« 

Da  henvendte  jeg  mig  til  de  tilstedeværende  og  sagde:  »I 
er  mine  Vidner,«  og  sagde  derpaa  til  Kjøberen:  »Dog  vil  jeg 
ikke  overlade  Dig  den,  førend  Du  siger  mig,  hvorledes  Du  kan 
være   tjent  med  at  betale  den  saa  dyrt.« 

»Lad  os  først  afslutte  Handelen,«  svarede  den  fremmede, 
»saa  skal  jeg  sige  Dig  det,  i  Tillid  til,  at  Du  frygter  Allah  og 
bliver  staaende  ved  din  Forpligtelse.« 

»Nu,  lad  gaa  da;  for  denne  Sum  er  Amuletten  din!«  sva- 
rede jeg. 

Da  blev  han  overmaade  glad,  tog  Pengene  frem  og  talte 
mig  dem  til,  og  modtog  Amuletten,  som  han  strax  hængte  om 
sin  Hals,  idet  han  spurgte:     »Er  Du  nu  tilfreds?« 

y>]a->  JeS  er»*   svarede  jeg. 

Da  sagde  den  fremmede  til  de  omkringstaaende :  »I  er 
mine  Vidner,  at  han  er  tilfreds  og  har  taget  imod  Amulettens 
Værdi.«  Derpaa  henvendte  han  sig  til  mig  og  sagde:  »Ved 
den  store  Allah,  havde  Du  forlangt  mere,  jeg  havde  givet  Dig 
hundrede,  to,  ja,  tre  hundrede  tusinde  Dinarer!« 

Da  jeg  hørte  ham  tale  saaledes,  var  det  mig,  som  om  jeg 
vaagnede  op  af  en  Drøm.     Blodet  strømmede  mig  ud  af  Næse, 

Mund  og  Øjne,  og  fra  denne  Tid  af  har  jeg  ifølge  Allahs  Be- 
stemmelse   (han  være  priset!)   beholdt  denne  gule  Ansigtsfarve.« 

»Og  hvad  vil  Du  bruge  den  til?«   fremstammede  jeg. 

»Min  Søn,«   svarede  han,    »Du  skal  høre  min  Historie.« 

Imidlertid  havde  der  samlet  sig  flere  hundrede  Mennesker 
omkring  os.     Men  den  fremmede  gav  sig  til  at  fortælle: 

»Du  maa  altsaa  vide,  at  Kashmir,  den  store  Konge  af 
Yemen,  som  hersker  over  en  Trediedel  af  Verden,  er  Fader  til 
den  dejligste  Kvinde  paa  Jorden.  Men  desværre  er  hun  plaget 
med  den  faldende  Syge.  Kongen  lod  forgjæves  alle  sine  Stjerne- 
tydere komme  for  at  helbrede  hende.  Da  sagde  en  af  de  til- 
stedeværende: »Herre,  jeg  kjender  en  Mand,  som  hedder  Ab- 
dallah  fra  Babel;  det  er  den  dueligste  Mester  til  at  helbrede 
Sygdomme  af  dette  Slags.  Hvis  det  behager  Dig,  saa  send  mig 
hen  til  ham!« 

Kongen  gav  ham  et  Stykke  Karneol  og  hundrede  tusinde 
Dinarer;  Manden  rejste  dermed  til  Landet  Babel,  opspurgte  den 
vise  Abdallah  og  overgav  ham  Foræringerne.  Oldingen  tog 
imod  dem,  og  iagttog  Stjernerne  i  syv  Maaneder,  indtil  han  fandt 
det  heldige  Øjeblik,  i  hvilken  han  efter  sin  dybe  Indsigt  skrev 
Talismaner  og  hellige  Navne  paa  denne  Amulet. 

Sendebudet  rejste  tilbage  og  overgav  Amuletten  til  Kongen, 
som  strax  hængte  den  om  sin  Datters  Hals.  Den  unge,  dejlige 
Kvinde  var  lænket  med  fire  Jernkjæder;  hver  Nat  maatte  der 
vaage  en  Mand  hos  hende,  som  den  følgende  Morgen  blev  hen- 
rettet. Men  saasnart  Kongen  havde  hængt  hende  Amuletten 
om  Halsen,  blev  hun  atter  karsk  ifølge  den  almægtige  Allahs 
Villie,  og  fra  samme  Stund  af  havde  hun  ikke  mere  noget  An- 
fald. Kongen  var  hjertelig  glad  over  denne .  heldige  Virkning 
af  Amuletten,    og    overøste    Sendebudet    med    Foræringer;    ikke 

mindre  viste  hele  Stadens  Indvaanere  denne  Mand  Velgjerninger, 
naar  og  hvor  de  kunde.  Men  en  Dag  gjorde  Prindsessen  til- 
ligemed sine  Slavinder  en  Spadserefart  paa  Floden  og  øvede 
allehaande  Lege  med  dem.  Da  strakte  en  Slavinde  i  Spøg  sin 
Haand  rask  ud  imod  hende.  Ved  Prindsessens  Bevægelse  gik 
Amuletten  løs  og  faldt  i  Vandet.  Strax  sank  Prindsessen  i  Af- 
magt og  blev  sin  gamle,  forfærdelige  Sygdoms  Bytte. 

Da  Kongen  fik  dette  at  vide,  gav  han  mig  Penge  og  bød 
mig  at  rejse  hen  til  Oldingen  i  Landet  Babel  for  at  faa  en  ny 
Amulet.  Men  da  jeg  kom  til  Stedet,  hvor  han  skulde  bo,  var 
han  død.  Allahs  Barmhjertighed  være  med  ham!  —  Da  sendte 
Kongen  os  ud,  ti  og  ti,  til  alle  Sider,  for  at  vi  i  den  vide  Ver- 
den skulde  forsøge  vor  Lykke  og  gjenfinde  Amuletten.  Jeg  var 
den  heldige.     Det  er  min  hele  Historie.« 

Med  disse  Ord  tog  han  Amuletten  og  gik  sin  Vej. 

Nu  véd  Du,  Hersker  over  de  Troende,  hvorfor  min  Ansigts- 
farve er  saa  gul. 

Derpaa  rejste  jeg  tilbage  til  Bagdad  og  lejede  mit  gamle 
Hus.  Strax  den  følgende  Morgen  efter  min  Ankomst  til  Staden 
iførte  jeg  mig  mine  bedste  Klæder  og  gik  hen,  hvor  Zaher 
boede.  Da  jeg  naaede  Stedet,  fandt  jeg  alle  Vinduer  tillukket. 
Fortabt  blev  jeg  staaende  udenfor  Huset  og  fordybede  mig  i 
Betragtninger  over  Skjæbnens  Omskiftelser  og  min  egen  Elen- 
dighed.    Endelig  viste  en  af  Husets  Tjenere  sig. 

Jeg  henvendte  mig  til  dette  Menneske  og  spurgte:  »Hvad 
er  der  blevet  af  dette  Huses  Herre?« 

»Min  Onkel1),«  svarede  Tjeneren,  »han  har  omvendt  sig 
til  den  barmhjertige  Allah.« 


l)  Iblandt  den  lavere  Klasse  i  Østerland  er  denne  og  lignende  vilkaar- 
lige  Benævnelser  Udtrykket  for  Venskabelighed  og  Agtelse. 

»Hvad  har  da  foranlediget  ham  dertil?«   spurgte  jeg  videre. 

»For  nogle  Aar  siden,«  forklarede  Tjeneren,  »kom  der  en 
Mand  til  os  ved  Navn  Abul  Hassan  fra  Oman,  hvem  min 
Herres  Datter  fik  inderlig  kjær.  Da  han  forlod  os,  blev  hun 
saa  syg,  at  hun  efter  kort  Tids  Forløb  var  Døden  nær.  Da 
hun  ikke  længer  formaaede  at  skjule  sin  Hemmelighed,  aaben- 
barede  hun  den  for  sin  Fader,  som  derved  følte  sig  saa  be- 
væget, at  han  lod  udgaa  Bud  til  alle  Lande  for  at  opsøge  den 
tabte  Abul  Hassan.  Den,  der  var  saa  heldig  at  finde  ham, 
lovede  han  hundrede  tusinde  Dinarer. 

Men  alle  vendte  de  tilbage,  uden  at  have  opdaget  mindste 
Spor  af  ham.  Ved  dette  slette  Udfald  af  en  Foranstaltning, 
hvortil  hun  havde  knyttet  hele  sit  Livshaab,  forværredes  min 
Herskerindes  Sygdom  i  den  Grad,  at  hun  nu  kun  har  Dage  og 
Timer  tilbage  at  leve  i.  Men  hendes  Fader  gik  denne  Ulykke 
saa  nær  til  Hjerte,  at  han  solgte  alle  sine  Piger  og  omvendte 
sig  til   den  almægtige  Allah.« 

Da  spurgte  jeg  Tjeneren:  »Hvad  vilde  Du  sige,  hvis  nogen 
viste  Dig  Abul  Hassan?« 

»O,«  raabte  han,  »jeg  besværger  Dig  ved  Allah,  hjælp  mig 
og  min  gamle  Herre  ud  af  denne  Elendighed!« 

»Saa  gak  ind  og  sig,«  sagde  jeg  til  ham,  »at  Abul  Hassan 
fra  Oman  staar  udenfor  og  lader  hilse!« 

»Er  det  Sandhed,  hvad  Du  siger?«  udraabte  Tjeneren. 
»Ved  din  Tro  besværger  jeg  Dig,  sig  Sandheden!« 

»Gaa  kun  ind  og  sig,  hvad  jeg  har  paalagt  Dig!«  bød  jeg 
ham.  Og  Tjeneren  ilede  bort  som  en  Mulæsel,  der  er  sluppet 
ud  af  Møllen. 

Efter  en  Stund  kom  Slaven  tilbage  med  Oldingen,  sin 
Herre.     Saasnart    Zaher    gjenkj endte    mig,    vaklede    han    mig    i 

Møde,  omfavnede  mig  med  Rørelse,  og  sagde:  »Priset  være 
Allah,   at  han  har  opholdt  Dig!« 

Og  han  vendte  sig  om  og  gav  Tjeneren  tusinde  Dinarer 
for  det  glædelige  Budskab,  han  havde  bragt.  Derpaa  omfavnede 
han  mig  paany  og  holdt  mig  længe  trykket  .  til  sit  Bryst,  idet 
han  gjentagne  Gange  udraabte:  »Priset  være  Allah,  den  Al- 
mægtige!« 

»Hvor  har  Du  været  saa  længe,  min  Søn?«  spurgte  han 
derpaa.  »Min  Datter  har  for  din  Skyld  været  nærved  at  smage 
Dødens  bitre  Kalk.     Følg  nu  ind  med  mig!« 

Og  jeg  traadte  ind  med  ham  i  Huset,  hvor  han  bød  mig 
tage  Plads,  indtil  han  havde  forberedt  sin  Datter  paa  mit  uventede 
Komme. 

»O,  min  Datter,«  sagde  han  til  hende  med  Taarer,  »Allah 
frelse  Dig  fra  denne  Sygdom!« 

»Ak,  min  Fader,«  svarede  Pigen,  »jeg  bliver  ikke  hel- 
bredet, førend  jeg  gjenser  mit  Hjertes  Elskede!  Maatte  jeg  dog 
blot,  inden  jeg  døde,  kaste  et  eneste  Blik  paa  hans  dyrebare 
Aasyn ! « 

»Vær  trøstig,  min  Datter!«  vedblev  Oldingen.  »Jeg  lover 
Dig  forvist,  at  Du  skal  blive  gjenforenet  med  din  Elskede. 
Lad  Dig  nu  kun  først  bringe  i  Bad  og  styrk  Dig  med  nogen 
Spise ! « 

Da  Pigen  hørte  disse  Ord,  begyndte  hun  at  skjælve,  og 
udraabte:     »Taler  Du  Sandhed,  o,   min  Fader?« 

Men  Oldingen  vendte  sig  til  Gildingen  og  befalede  ham: 
»Gak  og  hent  den  Mand,  som  nylig  traadte  ind  i  Huset  med  mig!« 

Tjeneren  førte  mig  ind  i  Sygeværelset.  Men  ved  det  første 
Blik  paa  mig,  o,  Hersker  over  de  Troende,  faldt  min  Elskede  i 
Afmagt. 

Da  hun  atter  kom  til  sig  selv,  drog  hun  dybt  sin  Aande 
og  fremsagde  med  mat  Stemme  følgende  Vers: 

—  Sikkerlig,  det  er  ham,  den  tabte,  jeg  har  gjenset!  Men 
mit  Hjerte  blev  saa  svagt,  at  jeg  ikke  en  Gang  formaaede  at  byde 
ham  velkommen. 

Derpaa  rejste  hun  sig  paa  Lejet  og  sagde:  »O,  min  Herre, 
jeg  troede,  at  jeg  drømte,  da  jeg  saa  Dig  igjen!«  Og  hun 
slyngede  Armen  omkring  min  Hals  og  græd  heftig  og  længe. 

Da  hun  atter  havde  fattet  sig,  sagde  hun  til  sin  Fader: 
»Nu  er  mit  Hjerte  frydefuldt;  giv  mig  noget  at  spise!« 

Den  gamle  gjorde  intet  heller.  Han  bragte  Spise  og  Drikke, 
og  vi  nød  Maaltidet  med  hinanden. 

Fra  denne  Dag  af  blev  jeg  hos  hende.  Hendes  Skjønhed 
og  Ynde  vendte  med  en  vidunderlig  Hast  tilbage  i  deres  fulde 
Glands.  Efter  nogen  Tids  Forløb  lod  hendes  Fader  Kadi'en 
og  Vidner  hente,  og  gav  mig  hende  til  Kone.  Og  jeg  er  lyk- 
kelig uden  Maal  og  Ende,  o,  Hersker  over  de  Troende!  Alle- 
rede har  hun  født  mig  en  Søn,  som  jeg  beder  Dig  forunde  et 
venligt  Elik.« 

Og  den  unge  Mand  hentede  en  Dreng,  der  var  smuk  som 
den  opstigende  Maane,  og  kyssede  Jorden  for  Khalifens  Fødder. 
Men  denne  tog  Drengen  i  sine  Arme,  kyssede  ham  paa  Panden 
og^  roste  hans  Skjønhed. 

Khalifen  havde  fundet  meget  Behag  i  denne  Fortælling. 
Da  den  unge  Mand  atter  havde  taget  Drengen  fra  ham,  stod 
han  op  for  at  fjerne  sig,  idet  han  sagde  tilDjafar:  »Ved  Allah, 
det  er  en  underfuld  Begivenhed!«  Derpaa  tog  de  Afsked  med 
Abul  Hassan,  forlod  Huset  og  steg  igjen  i  deres  Baad. 

Da  Khalifen  den  følgende  Morgen  sad  paa  sin  Trone,  lod 
han  Mesrur  kalde,  og  bod  ham  at  bringe  tre  Centner  Guld, 
et  fra  Bagdad,  et  fra  Arsan,  og  et  fra  Basra,  og  lægge  det  hele 
i  en  Hob.  Tilsammen  udgjorde  de  en  saa  uhyre  Sum  af  Guld- 
stykker, at  alene  Allah  kj endte  Tallet  paa  dem.  Derpaa  be- 
falede Khalifen  at  hente  den  unge  Mand. 

Djafar  begav  sig  hen  til  Abul  Hassans  Hus  og  bankede 
paa  Døren.  Saasnart  Husherren  var  traadt  ud  til  ham,  tog 
han  til  Orde  og  sagde  ham,  at  de  Troendes  Behersker  ønskede 
at  se  ham  hos  sig. 

Abul  Hassan  ilede  at  kaste  sig  ned  for  Harun  al  Rashids 
Trone.  Men  han  skjælvede  over  hele  Legemet  og  lod  sine 
Arme  hænge;  thi  han  frygtede  for,  at  han  paa  en  eller  anden 
Maade  havde  fortørnet  Profetens  Efterfølger,  —  hvis  Rige  Allah 
forevige  og  velsigne  med  ethvert  jordisk  Held!   — 

Men  Khalifen  modtog  ham  helt  naadig  og  bød  ham  at 
drage  det  Tæppe  til  Side,  som  han  havde  ladet  kaste  over 
Gulddyngen.  Da  den  unge  Mand  havde  løftet  Tæppet  og  set 
den  umaadelige  Mængde  af  Guld,  blev  han  forskrækket  og  tav 
ganske  stille.  Men  Khalifen  sagde :  »Jeg  forærer  Dig  alt  dette 
Guld  til  Erstatning  for  hint,  som  Du  tabte  ved  Salget  af  Amu- 
letten. « 

»O,  Fyrste  over  de  Troende,«  udraabte  den  unge  Mand, 
»det  er  jo  mere  end  det  dobbelte  Beløb!« 

Men  Khalifen  henvendte  sig  til  de  omkringstaaende  og 
sagde:  »I  er  mine  Vidner,  at  jeg  forærer  denne  unge  Omaner 
alt  dette  Guld.« 

Da  traadte  den  unge  Mand  nærmere,  kyssede  Støvet  under 
Khalifens  Fødder,  men  formaaede  ikke  at  frembringe  noget 
Ord.     Taarerne    styrtede   ud    af  hans  Øjne,    og   han  skammede 

sig  overfor  en  saa  grændseløs  Ædelmodighed.  —  Men,  o  Under !  — 
Med  den  almægtige  Guds  Tilladelse  vendte  pludselig  Blodet  til- 
bage i  hans  Kinder,   og  hans  Aasyn  straalede  som  Fuldmaanen. 

Da  de  Troendes  Behersker  bemærkede  dette,  udraabte  han : 
»Der  gives  ingen  Gud  uden  Allah,  priset  være  den  evig  uom- 
skiftelige!  —  Se  Dig  engang  i  et  Speil!« 

Saasnart  den  unge  Mand  havde  kastet  et  Blik  i  Spejlet, 
faldt  han  paa  Knæ  og  prisede  Allah  og  takkede  inderlig  Kha- 
lifen,  det  ædle  Redskab  for  hans  Miskundhed. 

Men  Harun  al  Rashid  sagde:  »Ved  Allahs  Herlighed  og 
hans  fuldkomne  Væsen,  jeg  tager  ingen  Drachme  af  disse  Penge 
tilbage!  Jeg  skjænker  Dig  det  hele,  og  en  Æresgave,  véd  Du, 
tør  ikke  vises  tilbage.« 

Da  vægrede  Abul  Hassan  sig  ikke  længer.  Khalifen  lod 
Guldet  bære  hjem  til  ham  og  tog  ham  selv  i  sin  personlige 
Tjeneste.  Han  blev  hans  stadige  Omgangsven  og  Deltager  i  alle 
hans  Glæder  og  Adspredelser,  trofast  indtil  Døden,  som  først 
sent  skilte  dem  fra  hinanden. 


Abdallah  paa  Havet  og  Abdallah  fra  Landet. 


Der  levede  en  Gang  en  Fisker  ved  Navn  Abdallah,  som 
havde  en  meget  talrig  Familie.  Han  besad  en  Kone  og 
ni  Børn,  forresten  aldeles  intet  uden  sit  Net  og  en  faldefærdig 
Hytte. 

Hver  eneste  Dag,  som  Allah  (priset  være  hans  Navn 
evindelig!)  lod  ham  skue,  gik  han  ned  til  Havet  og  fiskede. 
Fangede  han  en  Smule,  anvendte  han  de  indkomne  Skillinger 
paa  sine  Børn,  alt  eftersom  Nøden  krævede  det  haardest.  Gjorde 
han  derimod  en  rigelig  Fangst  en  Gang  imellem,  anvendte  han 
sin  Overflod  til  Anskaffelsen  af  god  og  nærende  Spise ;  han 
kjøbte  Vin  og  Frugter,  og  lod  staa  til,  saa  længe  han  havde 
noget.  Naar  saa  alt  var  fortæret,  sagde  han:  »I  Morgen  vil 
Allah  sende  os  en  ny  Velsignelse;  enhver  Dag  maa  føde  sig 
selv. « 

Da  nu  hans  Kone  endelig  atter  nedkom  med  en  lille,  talte 

han  ikke  mindre  end  ti  Born.  Men  denne  Dag  skulde  det 
netop  træffe  sig,  at  han  ikke  havde  det  allermindste  i  Huset, 
og  hans  Kone  trængte  dog  saa  haardt  til  nogen  styrkende 
Næring,  ikke  at  tale  om  de  ni  smaa,  der  var  ligesaa  mange  stedse 
aabne  Munde.  Hans  Kone  bad  ham  da,  at  han  endelig  maatte 
gjøre  Udvej  til  nogle  Penge  og  det  snarest  muligt.  »Jeg  er  jo 
allerede  paa  Vejen  ned  til  Havet  i  Tillid  til  Allah,  —  hvis 
Navn  være  priset!«  sagde  han.  »Vi  skal  nu  faa  at  se,  hvilken 
Lykke  det  nyfødte  Barn  bringer  os  i  Huset.« 

»Ja,  sæt  kun  dit  Haab  til  Allah!«  svarede  hans  Kone. 
Og  han  tog  sit  Net  paa  Ryggen  og  vandrede  afsted.  Da  han 
havde  naaet  Havet,  kastede  han  sit  Net  ud,  idet  han  bad:  »O 
Allah,  gjør  det  nyfødte  Barns  Ophold  let  og  ikke  svært,  og  lad 
det  medbringe  Overflod  og  Glæde  og  ingen  Bekymring!« 

Derpaa  ventede  han  en  Stund,  inden  han  igjen  drog  sit 
Net  til  sig.  Men  da  han  havde  halet  det  op  paa  Land,  fandt 
han  ikke  andet  end  Sand,  Sten  og  Tang  deri;  saa  nøje  han 
end  saa  efter,  var  der  ikke  en  eneste  Fisk  fulgt  med  fra  Dybet. 

Han  kastede  altsaa  anden  Gang  sit  Net  ud,  men  med  lige- 
saa lidt  Held  som  første  Gang.  Han  udkastede  det  tredie, 
fjerde  og  femte  Gang;  men  Havet  syntes  ikke  at  indeholde  en 
eneste  Fisk.  Da  begav  han  sig  hen  til  et  andet  Sted,  bad 
Allah  om  et  bedre  Held,  og  vedblev  med  at  kaste  sit  Net  ud 
lige  indtil  Aften,  dog  uden  at  gjøre  noget  Bytte. 

Derover  undrede  han  sig  da  højligen,  og  tænkte  ved  sig 
selv:  »Skulde  Allah  da  virkelig  ikke  have  anvist  noget  Under- 
hold for  denne  stakkels  Orm,  som  han  har  ladet  fødes?  Jo 
sikkerlig ;  den,  der  har  aabnet  Mundene,  sørger  ogsaa  for  noget 
at  fylde  dem  med ;  han  er  algod  og  sørger  miskundelig  for  hele 
sin  Skabning.« 

Derpaa  viklede  han  sit  Net  sammen  og  begav  sig  sørg- 
modig paa  Hjemvejen.  Han  havde  forladt  sin  Familie  uden 
Næring,  og  hans  stakkels  Kone  havde  ikke  faaet  det  mindste 
at  styrke  sig  paa.  »Hvad  i  Alverden  skal  jeg  dog  gjøre?« 
spurgte  han  sig  selv,  medens  han  vandrede  hjemad.  »Hvormed 
skal  jeg  i  Aften  stille  mine  hungrige  Børn  tilfreds?« 

Hans  Vej  førte  ham  just  forbi  en  Bagers  Bod,  udenfor 
hvilken  der  stod  en  hel  Del  Folk ;  der  herskede  netop  Dyrtid 
i  Landet,  og  der  fandtes  kun  ringe  Forraad  af  Levnetsmidler. 
Folkene  bød  Bageren  Penge  for  hans  Varer;  men  han  hørte 
ikke  paa  dem,  fordi  der  var  for  mange,  til  at  han  kunde  til- 
fredsstille dem  alle.  Fiskeren  stod  langt  borte  og  indaandede 
begjærlig  den  liflige  Duft  af  det  friske  Brød.  Bageren  fik  Øje 
paa  ham  og  tilraabte  ham:    »Fisker,  kom  en  Gang  hid!« 

Abdallah  adlød  Indbydelsen  og  nærmede  sig. 

»Vil  Du  have  Brød,  Fisker?«  spurgte  Bageren  ham.  Da 
Fiskeren  blev  ham  Svaret  skyldig,  vedblev  han:  »Tal  kun  rent 
ud  af  Skjæget  og  undse  Dig  ikke !  Allah  er  stor  og  god !  Hvis 
Du  tilfældigvis  ingen  Penge  skulde  have  hos  Dig,  vil  jeg  give 
Dig  Brød  paa  Borg,  og  vente,  indtil  Du  en  Gang  kommer  til 
Penge. « 

Nu  tog  Abdallah  Bladet  fra  Munden  og  svarede:  »Ved 
Allah,  Mester,  Du  har  truffet  det;  jeg  har  ingen  Penge!  Men 
vær  saa  god  at  give  mig  saa  meget  Brød,  at  jeg  til  Nødtørft 
kan  mætte  min  Familie,  og  tag  mit  Net  i  Pant.« 

Men  Bageren  gjensvarede:  »Stakkels  Mand,  Nettet  er  jo 
saa  godt  som  din  Ager  eller  din  Bod;  det  er  Indgangsdøren 
til  dit  Udkomme;  gav  Du  mig  det  i  Pant,  hvormed  vilde  Du 
da  fiske  og  erhverve  Dig  Opholdet?  Hvor  mange  Brød  be- 
høver Du?« 

»For  ti  Nusf  Faddah'er  *),«  svarede  Abdallah,  og  Bageren 
gav  ham,  hvad  han  forlangte,  tilligemed  Brødets  Pris  oven  i 
Kjøbet,  idet  han  sagde:  »Herfor  skal  Du  lade  Dig  koge  et  or- 
dentligt Maaltid  Mad.  I  Morgen  kan  Du  tilbagebetale  mig  de 
tyve  Nusf  Faddah'er  i  Fisk.  Men  skulde  Du  være  saa  uheldig 
intet  at  fange,  saa  kom  kun  igjen  til  mig  og  hent  for  dine  ti 
Nusf  Faddah'er  Brød  tilligemed  sammes  Værdi  i  Penge.  Jeg 
skal  gjerne  have  Taalmodighed  med  Dig,  indtil  Du  en  Gang 
bliver  sat  i  Stand  til  at  betale  mig  tilbage,    hvad  Du  skylder.« 

» x\llah  —  priset  være  hans  Navn !  —  belønne  Dig  for  din 
Godhed  imod  mig!«  svarede  Abdallah.  »Maatte  Du  blive  del- 
agtig i  enhver  Lykke  her  og  hisset!« 

Derpaa  tog  han  sine  Brød,  tilligemed  de  ti  Nusf  Faddah'er 
og  gik  fornøjet  hjemad.  Undervejs  indkjøbte  han  et  og  andet, 
som  ikke  oversteg  hans  Evner,  for  at  kunne  byde  sine  kjære 
et  fuldstændigt  Maaltid,  og  ilede  derpaa  med  at  naa  sin  fattige 
Bolig,  hvor  han  vidste,  at  han  var  længselsfuldt  ventet.  Han 
fandt  sin  stakkels,  syge  Kone  i  Færd  med  at  berolige  Børnene, 
som  græd  af  Sult,  idet  hun  sagde:  »Nu  kommer  Fader  strax 
hjem  og  bringer  Eder  at  spise.«  Han  tøvede  heller  ikke  med 
at  komme  frem  med  alt,  hvad  han  havde  at  byde,  og  der  blev 
stor  Glæde  imellem  den  fattige  Hyttes  Beboere.  Medens  de 
spiste  sammen,  fortalte  han  sin  Kone,  hvad  der  var  mødt  ham. 
»Allah  er  god  imod  enhver,  som  trænger,«   sagde  hun. 

Den  følgende  Morgen  tog  Abdallah  atter  sit  Net  paa  Ho- 
vedet  og   vandrede   ned    til    Havet,    idet    han   bad:     »O  Herre, 


l)   En  Nusf  Faddah  o:  en  halv  Faddah,  en  Betegnelse   for  den  mindste 
Skillemønt. 

giv  mig  i  Dag,  hvad  jeg  har  behov,  for  at  jeg  kan  gjøre  mit 
Ansigt  hvidt  for  Bageren!«  *) 

Saasnart  han  havde  naaet  Stranden,  gav  han  sig  til  at 
kaste  sit  Net  ud,  og  blev  ved  dermed  den  hele  udslagne  Dag, 
dog  uden  at  fange  det  allermindste.  Bedrøvet  gav  han  sig 
atter  paa  Hjemvejen,  og  kom  ligesom  den  forrige  Dag  forbi 
Bagerens  Bod.  Han  kunde  ikke  en  Gang  undgaa  at  komme 
der  forbi,  om  han  endogsaa  havde  villet,  og  tog  saa  lange 
Skridt  som  muligt,  forat  Bageren  ikke  skulde  bemærke  ham. 

Da  han  havde  naaet  Bagerens  Bod,  saa  han  atter  en 
Mængde  Mennesker  staa  udenfor,  og  ilede  med  at  komme  forbi. 
Men  Bageren  fik  alligevel  Øje  paa  ham  og  tilraabte  ham: 
»Hej da,  Fisker,  kom  dog  hid  og  hent  dit  Brød  og  dine  Penge! 
Har  Du  glemt,  hvad  Du  hedder?« 

»O  nej,  Mester,«  svarede  Abdallah,  »jeg  har  ingenlunde 
glemt  din  Godhed  mod  mig  i  Gaar;  men  jeg  skammede  mig 
ved  at  træde  Dig  under  Øjne,  eftersom  jeg  ikke  har  fanget  det 
allermindste. « 

»Du  behøver  slet  ikke  at  skamme  Dig,«  svarede  Bageren. 
»Har  jeg  ikke  sagt  Dig,  at  det  havde  slet  ingen  Hast  med  Be- 
talingen?« Derpaa  gav  han  ham  Brød  og  Penge  ligesom  den 
foregaaende  Dag,  og  Abdallah  ilede  dermed  hjem  til  sin  Bolig, 
hvor  han  meddelte  sin  Kone,   hvorledes  det  atter  var  gaaet  ham. 


1)  Det  »hvide  Ansigt«  er  den  almindelige  metaforiske  Betegnelse  for 
Sjælsro  og  Sindsligevægt;  det  »sorte«  Ansigt  derimod  betegner 
Vrede  eller  Sorg.  »Allah  gjøre  dit  Ansigt  hvidt«  er  et  almindeligt 
Ønske  i  Betydningen:  Gud  skænke  Dig  Fred  og  Lykke,  ligesom: 
»Allah  gjøre  dit  Ansigt  sort«  er  en  hyppig  anvendt  Forbandelses- 
formular. 

»Ja,  Allah  er  algod  tilvisse,«  ytrede  den  fromme  Kone. 
»Hvis  det  er  hans  Villie,  vil  Du  ogsaa  snart  blive  i  Stand  til 
at  betale  tilbage,   hvad  Du  er  den  barmhjertige  Mand  skyldig.« 

I  ikke  mindre  end  fyrretyve  Dage  vedblev  den  stræbsomme 
Abdallah  at  gaa  ud  paa  Fiskefangst,  og  kom  bestandig  tilbage 
med  tomme  Hænder.  Men  hver  eneste  Dag  rakte  Bageren  ham 
dog  ligefuldt  Brød  og  Penge,  og  mindede  ham  aldrig  om  Til- 
bagebetalingen. Og  naar  Abdallah  begyndte  at  tale  derom,  af- 
brød han  ham  med  de  Ord:  »Lad  kun  det  være  godt;  det  har 
slet  ingen  Hast!  Naar  Du  en  Gang  kommer  under  gode  Vil- 
kaar,  kan  vi  tidsnok  gjøre  Afregning  med  hinanden.« 

Fiskeren  takkede,  og  bad  af  Hjertet  for  den  gode  og 
barmhjertige  Bager. 

Paa  den  en  og  fyrretyvende  Dag  sagde  Abdallah  til  sin 
Hustru,  at  han  vilde  skjære  sit  Net  i  Stykker  og  ganske  opgive 
sin  hidtilværende  Næringsvej. 

»Hvorfor  det?«   spurgte  hun. 

»Fordi  det  lader,  som  om  jeg  ikke  mere  skulde  finde  mit 
Underhold  ved  Fiskeriet.  Hvor  længe  skal  det  vel  vedblive  at 
gaa,  som  det  gaar?  En  Gang  maa  det  dog  briste!  Ved  Allah, 
jeg  skammer  mig  som  en  Hund  for  den  gode  Mand,  Bageren, 
og  vil  ikke  mere  begive  mig  ned  til  Havet  og  gaa  forbi  hans 
Udsalg  og  Bolig!  Undvige  ham  kan  jeg  ikke,  og  saasnart  jeg 
kommer  hans  Bod  forbi,  kalder  han  bestandig  paa  mig  og 
giver  mig  Brød  og  Penge.  Jeg  kommer  med  hver  Dag  dybere 
i  hans  Gjæld,  og  det  kan  jeg  ikke  udholde.« 

Men  hans  Kone  ytrede:  »Allah  være  lovet,  at  han  har 
rørt  hans  Hjerte  til  at  give  Dig  Brod !.  Hvorledes  kan  Du  have 
saa  meget  derimod?« 

»Jeg  skylder  ham  allerede  saa  meget,«  svarede  Abdallah, 
»og  saa  god  han  end  er,  maa  den  Tid  dog  en  Gang  komme, 
da  han  vil  have  sine  Penge  tilbage.« 

»Har  han  ladet  Dig  høre  ondt  for  det,  Du  skylder  ham?« 
spurgte  Konen. 

»Nej,  det  er  langtfra!«  var  Abdallahs  Svar.  »Tværtimod 
har  han  aldrig  villet  gjore  Afregning  med  mig,  men  har  stedse 
sagt,  at  det  var  tidsnok,  naar  jeg  kom  i  gode  Omstændig- 
heder.« 

»Naar  han  derfor  en  Gang  skulde  kræve  Dig,«  bemærkede 
Abdallahs  Kone,  »behøver  Du  jo  kun  at  sige:  »Vent  blot,  ind- 
til jeg  kommer  i  gode  Omstændigheder!«« 

»Men  naar  vil  disse  vel  indtræffe?«  spurgte  Abdallah. 
»Udsigterne  dertil  er  kun  daarlige.« 

»Allah  er  algod,«   gjentog  Konen. 

»Ja,   deri  har  Du  Ret,«   var  Mandens  endelige  Svar. 

Abdallah  gik  altsaa  atter  til  sin  gamle  Dont,  tog  sit  Net 
og  gik  ned  til  Havet,  idet  han  bad:  »O  Herre,  skjænk  mig 
dog  i  det  mindste  en  eneste  Fisk,  at  jeg  kan  vise  mig  tak- 
nemlig imod  min  Velgjører,  Bageren!«  Derpaa  kastede  han  sit 
Net  ud,  og  da  han  igjen  drog  det  til  sig,  var  det  overmaade 
svært.  Det  kostede  Anstrengelse,  inden  han  fik  det  halet  ind 
til  sig ;  men  ak,  —  han  fandt  kun  et  dødt  Æsel  deri,  som 
stank  afskyelig!  Dette  nye  Uheld  tog  han  sig  meget  nær  til 
Hjerte-,  bedrøvet  rensede  han  sit  Garn  og  sagde:  »Der  gives 
ingen  Magt  og  Barmhjertighed  uden  hos  Allah,  den  store  og 
almægtige!  —  I  mit  Mismod  sagde  jeg  til  min  Kone,  at  Havet 
ikke  længere  vilde  ernære  os,  og  at  jeg  vilde  opgive  Fisker- 
haandværket;    men    hendes   Ytring:     »Allah    er    algod!«     bragte 

mig  paa  andre  Tanker.  —  Er  da  dette  døde  Æsel  en  Gave 
fra  den  algode  Gud?« 

Dybt  bekymret  gik  han  hen  til  et  andet  langt  bortliggende 
Sted  for  at  undgaa  Stanken  af  Aadselet,  og  kastede  sit  Net  ud 
paany.  Efter  nogen  Tids  Forløb  drog  han  det  atter  i  Land, 
og  det  var  ogsaa  denne  Gang  meget  svært,  saa  svært,  at  han 
fik  blodige  Striber  i  Hænderne  af  at  drage  det  til  sig.  Men 
da  han  endelig  fik  Nettet  paa  Land,  fandt  han  et  Væsen  deri, 
som  ikke  var  uligt  et  Menneske.  Strax  faldt  det  ham  ind,  at 
det  maatte  være  en  af  de  Aander,  som  Salomo  kastede  i  Havet, 
indesluttede  i  forseglede  Kobberflasker-,  Tiden  havde  maaske 
fortæret  Flasken,  og  det  banlyste  Væsen  var  saaledes  maaske 
kommen  i  hans  Net.  Greben  af  Forfærdelse  tog  Abdallah 
Flugten  og  raabte:  »Barmhjertighed,  Barmhjertighed,  o  Aand, 
mod  en  stakkels  fattig  Mand!« 

Men  det  gaadefulde  Væsen  raabte  ud  af  Nettet:  »Lad  Dig 
ikke  forfærde,  Fisker!  Du  behøver  ikke  at  løbe  din  Vej;  jeg 
er  et  Menneske  ganske  som  Du !  Fri  mig  blot  ud  af  Nettet, 
og  Du  skal  faa  en  god  Belønning  af  mig ! « 

Ved  denne  Tiltale  følte  Fiskeren  sig  nogenlunde  beroliget; 
han  vendte  sig  om  og  sagde:  »Du  er  altsaa  slet  ikke  nogen 
Aand?« 

»Nej,«  svarede  Manden  i  Nettet,  »jeg  er  et  Menneske  som 
Du,  og  tror  paa  Allah  og  Profeten.« 

»Men  hvorledes  kommer  Du  da  i  Havet?«  spurgte  Abdallah. 

»Jeg  er  et  af  Havets  Børn,«  svarede  Manden.  Jeg  gik 
nede  paa  Havbunden  og  spadserede,  uden  at  tænke  paa  mindste 
ondt,  da  Du  kastede  mig  dit  Net  over  Hovedet.  Vi  ud- 
gjør  ogsaa  et  Folk,  som  adlyder  Allahs  Bud,  og  er  velsindede 
imod    alle    hans    Skabninger.      Hvis   jeg   ikke  havde  frygtet  for 

at  vise  mig  gjenstridig  imod  Allahs  Villie,  kunde  jeg  naturligvis 
let  have  sønderrevet  dit  Net.  Men  nede  hos  os  er  det  Skik  og 
Brug,  uvægerligen  at  finde  sig  i  alt,  hvad  Allah  tilskikker  en. 
Men  naar  Du  nu  gjør  mig  fri,  er  Du  min  Herre  og  jeg  din 
Slave.  Hvis  Du  da  vil  skjænke  mig  Friheden  og  slutte  et 
Forbund  til  vor  gj ensidige  Fordel  og  Fornøjelse,  saa  bring  mig 
daglig  paa  dette  Sted  en  Del  af  Landjordens  forskjellige  Frugter! 
I  har  jo  baade  Vindruer,  Æbler,  Granater,  Oranger,  Meloner, 
og  Allah  véd,  hvad  det  altsammen  hedder!  Vi  derimod  har  Over- 
flod af  Koraller,  Hyazinther,  Smaragder  og  andre  Ædelstene, 
og  deraf  skal  Du  til  Gjengjæld  hver  Dag  faa  den  Kurv  fyldt, 
hvori  Du  bringer  mig  Frugter.  Hvad  er  din  Mening  om  dette 
Forslag,  min  Broder?« 

Fiskeren  ytrede  sin  fuldkomne  Tilfredshed,  endskjøndt  han 
havde  ondt  ved  at  tro  noget  af,  hvad  han  havde  hørt,  og  de 
lovede  hinanden  en  trofast  Opfyldelse  af  denne  Overenskomst. 
Derpaa  løste  Fiskeren  sin  Fange  ud  af  Nettet,  og  spurgte  ham : 
»Men  sig  mig  dog,  hvad  hedder  Du?« 

»Jeg  hedder  Abdallah  fra  Vandet,«  svarede  Manden.  »Naar 
Du  derfor  kommer  hid  og  ikke  finder  mig,  behøver  Du  kun  at 
raabe:  »Hvor  er  Du,  Abdallah  fra  Havet?«  og  jeg  vil  strax  være 
tilstede.     Men  hvad  hedder  Du?« 

»Jeg  hedder  ogsaa  Abdallah,«   svarede  Fiskeren. 

»Du  er  altsaa  Abdallah  paa  Landet,«  vedblev  Manden,  »og 
jeg  er  Abdallah  fra  Havet.  Men  bi  nu  lidt,  at  jeg  kan  hente 
Dig  en  sømmelig  Foræring,  min  Broder!« 

Med  disse  Ord  kastede  Abdallah  fra  Havet  sig  i  Bølgerne. 
Abdallah  paa  Landet  var  nærved  at  fortryde,  at  han  havde  be- 
friet sin  Fange  af  Nettet;  thi  han  frygtede  for,  at  Havmanden 
skulde    blive    borte    med    det    samme.      »Han    kalder    mig  vist 

en  god  Nar,  at  jeg  saaledes  har  ladet  ham  løbe,«  tænkte  han 
ved  sig  selv.  »Havde  jeg  beholdt  ham  i  Nettet,  kunde  jeg 
dermed  have  fortjent  en  kjøn  Skilling  ved  at  vise  ham  frem  i 
Staden. « 

Medens  han  endnu  var  beskjæftiget  med  saaledes  at  give 
ondt  af  sig  imod  sig  selv,  dukkede  den  anden  Abdallah  plud- 
selig igjen  frem  af  Havet,  og  havde  begge  Næver  fulde  af  Perler 
og  Koraller,  Hyazinther  og  Smaragder.  Disse  herlige  Sager 
rakte  han  Fiskeren,  idet  han  sagde:  »Tag  mig  ikke  ilde  op, 
min  Broder,  at  jeg  kommer  med  det  i  Hænderne !  Jeg  har 
ingen  Kurv  i  mit  Eje.  Hvis  jeg  havde  haft  nogen,  skulde  jeg 
have  fyldt  den  for  Dig  indtil  Randen.« 

Fiskeren  var  naturligvis  over  al  Maade  glad  ved  denne 
herlige  Gave.  Abdallah  fra  Havet  ytrede  blot  endnu,  at  han 
hver  Morgen  før  Solopgang  vilde  træffe  sammen  med  ham  paa 
dette  Sted,  tog  Afsked,  og  forsvandt  atter  i  Havet. 

Glad  og  vel  tilmode  vandrede  Fiskeren  tilbage  til  Staden. 
Da  han  kom  forbi  Bagerens  Bod,  traadte  han  ind  til  ham  og 
sagde:  »I  Dag  har  jeg  haft  Lykken  med  mig,  min  Broder,  og 
det  er  nu  paa  Tide,  at  vi  gjør  Afregning  med  hinanden.« 

»Den  Afregning  er  snart  gjort,«  svarede  Bageren.  »Har 
Du  noget  at  give  mig,  saa  lad  mig  faa  det;  har  Du  intet, 
saa  tag  dit  Brød  og  dine  Penge,  som  sædvanlig,  og  lad 
trøstig  Sagen  bero,  indtil  Du  en  Gang  kommer  i  gode  Om- 
stændigheder ! « 

»Allahs  Naade  har  tilskikket  mig  en  god  Gave,«  var 
Fiskerens  Svar.  »Nu  er  jeg  Dig  en  stor  Sum  Penge  skyldig; 
tag  imod  disse  Sager  til  Betaling!« 

Med   disse    Ord    rakte   han    Bageren   en    Haandfuld    Perler 

og  Ædelstene,  Halvdelen  af  alt,  hvad  han  selv  ejede,  og  til- 
føjede: Men  giv  mig  dog  nogle  Smaapenge  tilbage,  for  at  jeg 
kan  have  lidt  at  give  ud  af,  indtil  jeg  faar  afsat  disse  Kost- 
barheder ! « 

Bageren  gav  ham  strax  alle  sine  rede  Penge,  og  en  hel 
Del  Brød  i  en  Kurv,  idet  han  takkede  og  sagde:  »Jeg  er  din 
Tjener  og  din  Slave.«  At  han  virkelig  mente,  hvad  han  sagde, 
beviste  han  strax  i  Gjerningen,  idet  han  bar  Kurven  med  Brodet 
hjem  for  Abdallah;  derpaa  gik  han  hen  paa  Torvet  og  kjøbte 
Olie  og  Frugter  og  blev  hos  ham  den  hele  Dag  for  at  op- 
varte ham. 

Abdallah  gjorde  alvorlige  Forestillinger  derimod  og  sagde 
blandt  andet:  »O,  min  Broder,  jeg  er  ikke  vant  til  at  lade  mig 
betjene;  og  Du  er  oven  i  Kjøbet  min  Velgjører.« 

»At  betjene  Dig  er  ikke  mere  end  min  Skyldighed,«  sva- 
rede Bageren,  »thi  din  Godhed  har  velsiget  mig  med  Overflod, 
og  jeg  er  bleven  din  Tjener.« 

»Nej,  ikke  min  Tjener,«  indvendte  Abdallah,  »Du  var 
tværtimod  min  Herre  og  Velgjører  i  Nødens  og  Dyrtidens  Dage.« 

Dog  Bageren  lod  sig  ikke  afvise;  han  blev  hos  ham  ogsaa 
til  Aften,  og  de  blev  inderlig  gode  Venner. 

Fiskeren  fortalte  sin  Hustru,  hvorledes  det  var  gaaet  ham 
med  Abdallah  fra  Havet,  og  hendes  Glæde  derover  var  ube- 
skrivelig stor.  Men  hun  raadede  sin  Mand  til  for  al  Ting  vel 
at  holde  tæt  med  sin  Hemmelighed,  for  at  han  ikke  skulde 
komme  i  Forlegenhed  med  den  gridske  Statholder.  Fiskeren 
lovede  hende  at  tie  med  sin  Hemmelighed  for  alle  og  enhver 
undtagen  sin  gode  Ven,  Bageren,  hvem  han  allerede  havde  be- 
troet den. 

Allerede  samme  Aften  fyldte  han  en  Kurv  med  alle  Slags 
udsøgte  Frugter;  men  den  følgende  Morgen  stod  han  tidlig  op, 
tog  Kurven  paa  Hovedet  og  vandrede  ned  til  Havet.  Da  han 
havde  naaet  Stranden,  satte  han  sig  ned  i  Sandet  og  raabte: 
»Hvor  er  Du,  Abdallah  fra  Havet?« 

»Her  er  jeg,  til  din  Tjeneste!«  lød  det  op  af  Havet,  og 
den  anden  Abdallah  dukkede  frem  af  Bølgerne. 

Fiskeren  rakte  ham  Kurven  med  Frugterne;  han  tog  imod 
den  og  dukkede  atter  under  Vandet.  Efter  en  Stund  kom  han 
igjen  tilsyne,  og  bragte  Kurven  med  sig,  helt  fyldt  med  Perler 
og  Ædelstene.  Abdallah  paa  Landet  tog  den  paa  Hovedet  og 
vendte  tilbage  til  Staden  dermed. 

Da  han  igjen  kom  forbi  Bageren,  sagde  denne  til  ham : 
»O,  min  Herre,  jeg  har  bagt  fyrretyve  Kager  til  Dig  og  sendt 
dem  til  dit  Hjem;  nu  vil  jeg  bage  Brød  til  Dig  af  det  fineste 
Mel,  og  bringe  Dig  det,  saasnart  det  er  færdigt  fra  Ovnen. 
Med  det  samme  skal  jeg  hente  Kjød  til  Dig  og  Grøntsager.« 

Abdallah  paa  Landet  rakte  Bageren  tre  Haandfulde  af  sin 
Kurvs  Indhold,  og  gik  derpaa  videre.  Saasnart  han  var  kommen 
hjem,  udvalgte  han  af  sine  Klenodier  tre  af  de  skjønneste 
Stykker  af  forskjellig  Art,  og  gik  dermed  hen  paa  Juvelerbazaren. 
Her  traadte  han  ind  til  Juvelerernes  Formand  og  bød  ham  sine 
Juveler  til  Salg. 

Forbauset  spurgte  Juveleren,  om  han  endnu  besad  flere 
af  samme  Slags,   og  fik  til  Svar  at  han  ejede  en  hel  Kurv  fuld. 

»Og  hvor  bor  Du?«  vedblev  Juveleren,  idet  han  holdt  fast 
paa  de  tre  Juveler,    som  om  han    aldrig  igjen  vilde  slippe  dem. 

Fiskeren  betegnede  sin  Bolig  for  ham.  Men  saasnart  dette 
var  sket,  lod  Formanden  for  Juvelererne  sine  Folk  bemæg- 
tige sig  Fiskeren,  idet  han  ytrede,  at  han  maatte  være  den,  som 

havde  stjaalet  Sultanindens  Juveler.  Derpaa  gav  han  Befaling 
til  at  prygle  ham,  lod  ham  Hænderne  binde  paa  Ryggen  og 
slæbte  ham  bort  med  sig  for  at  fremstille  ham  for  Kongen. 
Alle  Ba*zarens  Kjøbmænd  fulgte  efter  ham  og  sagde:  »Nu  har 
vi  faaet  fat  paa  Tyven;  ingen  anden  end  denne  Usling  har 
stjaalet  Sultanindens  Juvelsmykke.  Det  er  vist  ogsaa  ham,  der 
har  begaaet  Tyveriet  i  Oldermandens  Hus  for  Smedelauget, «  til- 
føjede en  anden.  Kort  sagt,  den  arme  Abdallah  fik  Skyld  for  alle 
de  Tyverier,  der  var  begaaet  i  Staden  de  sidste  fem  Aar.  Men 
han  lod  Folk  snakke,   og  tav  bomstille,  indtil  han  stod  for  Sultanen. 

Forstanderen  for  Juvelererne  kastede  sig  ned  og  tog  saa- 
ledes  til  Orde:  »O,  Alverdens  Konge,  da  Sultanindens  Hals- 
baand  blev  stjaalet,  sendte  Du  Bud  til  os  og  kundgjorde  os 
Tyveriet,  med  Forlangende  at  vi  skulde  opspore  Tyven.  Her 
staar  han  nu  for  Dig,  og  disse  Ædelstene  er  nogle  af  din 
Sultanindes. « 

Sultanen  gav  strax  Obersten  for  Gildingerne  Befaling  til  at 
begive  sig  ind  hos  Sultaninden,  forevise  hende  de  tre  Ædelstene 
og  forespørge,  om  de  hørte  hende  til. 

Obersten  for  Gildingerne  udførte  sit  Ærinde  og  forelagde 
Sultaninden  Juvelerne.  Den  høje  Dame  beundrede  dem,  men 
sagde,  at  hun  havde  gjenfundet  sit  Halsbaand  og  at  de  nær- 
værende Ædelstene  ikke  tilhørte  hende.  De  var  endnu  langt 
smukkere  end  de,  hvoraf  Halsbaandet  bestod;  Sultanen  maatte 
endelig  ikke  forgribe  sig  paa  Ihændehaveren,  der  sandsynligvis 
var  deres  rette  Ejermand.  Hvis  denne  imidlertid  vilde  sælge 
dem,  skulde  han  kjøbe  dem  til  sin  Datter  Umm-es-Su-ud x),  og 
lade  gjøre  et  Halsbaand  deraf  til  hende. 


*)  Lyksalighedens  Moder. 

Da  Obersten  for  Haremsbevogterne  kom  tilbage  med  dette 
Svar,  vrededes  Sultanen  højligen  paa  Juvelerernes  Formand,  og 
paa  alle  dem,  der  var  i  Ledtog  med  ham.  De  gav  sig  ydmy- 
geligen  til  at  bede  om  godt  Vejr:  »Ophøjede  Hersker*  Alver- 
dens Lys!  Vi  vidste,  at  denne  Mand  kun  var  en  fattig  Fisker, 
og  mente  med  Grund,  at  han  ikke  med  Rette  kunde  have  saa 
kostbare  Ting  i  sit  Eje;  derfor  troede  vi,  at  han  havde  stjaalet 
disse  Ædelstene.« 

Men  Sultanen  talte  onde  Ord  til  dem  og  sagde :  »I  elen- 
dige, holder  I  en  troende  Muselmand  ikke  for  værdig  til  noget 
godt,  saa  fortrykt  han  end  monne  være  under  Skjæbnens  haarde 
Villie?  Hvorfor  har  I  ikke  først  spurgt  Eder  for?  Maaske  har 
Allah  —  højlovet  være  hans  Navn!  —  netop  velsignet  ham 
paa  en  Maade,  der  var  vidt  fjernet  endog  fra  hans  egne  Tanker. 
Hvorledes  kunde  I  saaledes  uden  videre  stemple  denne  Mand 
som  en  Tyv  og  oven  i  Kjøbet  mishandle  ham?  Bort,  bort  fra 
mine  Øjne,  og  Allahs  Velsignelse  være  og  torblive  langt  fra 
Eder ! « 

Da  gik  Juvelererne  og  Kjøbmændene  bort  med  Blusel  og 
i  stor  Frygt.  Men  saasnart  de  var  borte,  henvendte  Sultanen 
sig  til  Fiskeren  og  sagde:  »Allahs  Velsignelse  være  med 
Dig  i  alt,  hvad  han  har  beskjæret  Dig!  Men  nu  maa  Du  sige 
mig,  hvorledes  Du  er  kommen  til  disse  Klenodier.  Tal 
Sandhed,  Fisker!  Thi  jeg  er  en  Sultan  og  besidder  ikke 
deres  Lige.« 

Hertil  svarede  Fiskeren,  Abdallah:  »Hjemme  har  jeg  en  hel 
Kurv  fuld  af  slige  Sager,  og  er  kommen  dertil  paa  følgende 
Maade : 

Derpaa  fortalte  han  Sultanen  hele  sit  Eventyr  med  Abdal- 
lah fra  Havet,  og  hvilken  Overenskomst    de    havde   truffet  med 

hinanden.  Opmærksom  og  med  stedse  stigende  Forbauselse 
hørte  Sultanen  paa  hans  Tale.  Men  da  han  var  færdig  med 
at  fortælle,  tog  han  saaledes  til  Orde:  »Slig  en  Rigdom  for- 
udsætter nødvendigvis  en  høj  Rang  og  en  anselig  Stilling,  og 
jeg  vil  desaarsag  sørge  for,  at  Du  kan  leve  uden  at  føle  Dig 
underordnet  eller  afhængig  af  andre.  Men  det  kunde  hænde 
sig,  at  jeg  enten  døde  eller  blev  stødt  fra  Tronen,  og  at  en 
efterfølgende  Magthaver  vilde  lade  Dig  dræbe  for  dine  store 
Rigdommes  Skyld.  Derfor  er  det  mit  Ønske,  at  Du  ægter  min 
Datter  og  bliver  min  Vezir,  samt  udnævnes  til  min  Efterfølger 
i  Regjeringen.  »Før  denne  Mand  i  Badet!«  befalede  Sultanen 
derpaa  sine  Slaver. 

Slaverne  førte  Abdallah  i  Badet,  hvor  de  vadskede,  afgned 
og  salvede  ham,  og  derpaa  iførte  ham  nye  og  prægtige  Klæder, 
som  det  sømmede  sig  for  en  Fyrste.  Da  de  derpaa  havde 
ført  ham  tilbage  til  Kongen,  udnævnte  denne  ham  med  det 
samme  til  sin  Vezir.  Derpaa  sendte  Fyrsten  Bud  efter  den  for- 
rige Fiskers,  den  nuværende  Vezirs  Gemalinde  og  Børn.  I  Optog 
drog  Kongens  egen  Livvagt,  Paladsets  Embedsmænd  og  Slaver, 
samt  alle  Hoffolkenes  Gemalinder  hen  til  den  usle  Fiskerhytte; 
Abdallahs  Kone  og  Børn  blev  opklædt  med  med  fyrstelig  Pragt, 
og  i  Bærestole  ligesom  i  Triumf  bragt  til  det  kongelige  Palads, 
Livvagten  og  Hoffolkene  gik  foran,  og  Paladsets  Slaver  slut- 
tede Toget. 

Den  gode  Mo'er  Abdallah  var  ligesom  nedfalden  fra  Skyerne, 
og  var  nærved  at  synke  i  Jorden  af  Blusel  over  al  den  Ære, 
der  vistes  hende.  Men  Kongen  modtog  hende  med  stor  Huld- 
righed,  tog  hendes  Børn  paa  Skjødet  og  lod  dem  sidde  hos 
sig.  De  ni  af  dem  var  Drenge;  men  Kongen  besad  intet  Afkom 
uden  den  nylig  nævnte  eneste  Datter. 

Ogsaa  Sultaninden  viste  Abdallahs  Kone  al  mulig  Ære,  og 
gjorde  hende  til  sin  Hofmesterinde.  Ægteskabet  imellem  Abdal- 
lah  og  Prindsessen  blev  ufortøvet  fuldbyrdet.  Abdallah  anviste 
hende  til  Morgengave  alle  de  Ædelstene,  som  han  for  Tiden 
havde  i  sin  Besiddelse,  og  påa  Kongens  Befaling  fejrede  hele 
Staden  med  jublende  Fryd  den  glædelige  Begivenhed. 

Tidlig  den  næste  Morgen  efter  Bryllupet  sad  Sultanen  ved 
Vinduet,  og  saa  sin  Svigersøn  forlade  Paladset  med  en  Kurv 
fuld  af  Frugter  paa  Hovedet. 

»Hvad  har  det  at  betyde?«  spurgte  han.  »Hvor  skal 
Du  hen?« 

»Jeg  gaar  ned  til  min  Ven,«  svarede  Abdallah,  »til  Abdal- 
lah fra  Flavet,  for  at  vise  ham,  at  jeg  ikke  har  glemt  vor  gj en- 
sidige Overenskomst.« 

»Det  gjør  Du  Ret  i,«  ytrede  Sultanen,  og  Abdallah  gik 
videre. 

Men  Abdallah  var  allerede  en  bekjendt  Person  i  Staden; 
derfor  vakte  han  Opmærksomhed  overalt,  hvor  han  kom  hen, 
og  Folk  hviskede  hinanden  i  Øret:  »Der  gaar  Sultanens  Sviger- 
søn hen  at  tilbytte  sig  Ædelstene  for  en  Kurv  med  Frugter.« 

Disse  Morgenvandringer  fortsatte  saaledes  Abdallah  uden 
Afbrydelse,  og  ophobede  Skatte  af  umaadelig  Værdi.  Allerede 
havde  han  i  ti  Dage  baaret  Frugter  ned  til  Havet  og  bragt 
Ædelstene  tilbage,  og  hans  Vej  førte  ham  stedse  forbi  Bagerens 
Bod;  men  bestandig  havde  han  fundet  den  lukket.  Dette  var 
ham  naturligvis  paafaldende,  og  den  ellevte  Dag  forhørte  han 
sig  derfor  hos  Naboerne  angaaende  sin  trofaste  Ven  i  Nødens 
og  Usselhedens  Dage;  paa  denne  Maade  erfarede  han,  at  den 
arme  Bager  var  syg. 

Abdallah  gav  sig  da  til  at  banke  paa  Døren  til  hans 
Bolig;  dog  længe  maatte  han  banke  forgjæves.  Men  endelig 
stak  Bageren  selv  sit  Hoved  ud  af  Vinduet;  da  saa  han  til  sin 
store  Overraskelse  sin  gode  Ven  staa  udenfor  med  en  fuld  Kurv 
paa  Hovedet.  Ogsaa  Abdallah  følte  sig  glædelig  overrasket; 
thi  hans  Ven  saa  slet  ikke  sygelig  ud;  tværtimod  vidnede  hans 
Trivelighed  og  friske  Farve  om  gode  og  magelige  Dage. 

Bageren  skyndte  sig  med  at  aabne  Døren.  Abdallah  paa 
Landet  omfavnede  ham  med  Inderlighed,  spurgte  efter  hans  Be- 
findende og  fortalte,  hvor  meget  han  havde  ængstet  sig  for 
hans  Skyld,   da  han  maatte  erfare,   at  han  var  syg. 

»Jeg  er  aldeles  ikke  syg,  min  Hjertebroder,«  svarede 
Bageren  opvakt,  »men  jeg  fik  rigtignok  en  ordentlig  Skræk  i 
Livet,  da  jeg  erfarede,  at  man  havde  fængslet  Dig  og  ført  Dig 
for  Sultanen.  Saasnart  jeg  fik  dette  at  vide,  lukkede  jeg  Boden, 
og  har  siden  den  Tid  siddet  og  kukkeluret  indenfor  lukkede 
Døre.  Forøvrigt  er  jeg  Dig  hjertelig  forbunden  for  din  Del- 
tagelse. Men  sig  mig  nu,  hvorledes  det  egentlig  er  fat  med 
Dig!« 

Nu  fortalte  Abdallah  paa  Landet  ham  alt,  hvad  der  var 
hændet  ham  paa  Juvelerernes  Bazar  og  for  Sultanens  Aasyn,  og 
sluttede  med  at  berette,  at  han  for  Øjeblikket  var  Sultanens 
Svigersøn  og  første  Vezir.  Endelig  tømte  han  hele  sin  Kurv  i 
Bagerens  Sofa. 

Da  Abdallah  nu  kom  tomhændet  tilbage  til  Paladset, 
spurgte  Kongen  ham,  om  han  denne  Gang  ikke  havde  truffet 
sin  Ven,  Abdallah  fra  Havet.  Abdallah  svarede,  at  han  ganske 
rigtig  havde  truffet  ham,  og,  som  sædvanlig,  faaet  sin  Kurv- 
fyldt,  men  havde  skjænket  en  Bager,  sin  gode  Ven,  hele  dens 
Indhold. 

Tusind  og  én  Nat.     III.  5 

Kongen  forlangte  da  at  vide,  hvad  det  var  for  en 
Bager,  og  Abdallah  fortalte  ham,  i  hvor  høj  Grad  han 
var  denne  Mand  forpligtet.  »Og  hvad  hedder  han?«  spurgte 
Sultanen. 

»Bageren  Abdallah,«  gav  Abdallah  paa  Landet  til  Svar,  »og 
min  anden  Ven  hedder  Abdallah  fra  Havet.« 

Da  sagde  Kongen:  »Og  mit  Navn  er  ligeledes  Abdallah; 
og  alle  Guds  Tjenere1)  er  hinandens  Brødre.  Lad  derfor  din 
Ven  Bageren  komme,  at  jeg  kan  gjøre  ham  til  min  anden 
Vezir ! « 

Strax  blev  Bageren  hentet  til  Hoffet,  og  Sultanen  udnævnte 
ham  til  sin  Vezir  paa  venstre  Haand,  ligesom  Abdallah  paa 
Landet  allerede  var  hans  Vezir  paa  højre. 


Et  helt  Aar  tilende  havde  Abdallah  paa  Landet  daglig  for- 
synet sin  vaade  Ven  med  allehaande  Frugter  og  faaet  Klenodier 
i  Stedet.  Gaves  der  ingen  friske,  bragte  han  ham  tørrede  Frug- 
ter; Abdallah  fra  Havet  tog  til  Takke  med  alt,  og  gav  stedse 
rundeligt  Vederlag.  En  Morgen  havde  Veziren,  Abdallah,  atter 
bragt  sin  Ven  en  Kurv  med  Frugter,  og  stod  endnu  ved  Bred- 
den og  smaasnakkede  med  Havmanden,  der  sad  paa  Hug  i 
Vandet.  Iblandt  andre  Ting  kom  de  ogsaa  til  at  tale  om  hel- 
lige Steder,  og  Abdallah  fra  Havet  ytrede: 

»O  min  Broder,  der  gaar  et  Sagn,  at  Profeten  —  hvem 
Allah  miskundelig  opholde!  —  ligger  begravet  hos  eder  paa 
Landjorden.     Véd  Du  maaske,  hvor  hans  Grav  findes?« 


*)  Abd- Allah  betyder:   Guds  Tjener. 

»Ja,  det  véd  jeg  rigtignok,«  svarede  Abdallah  paa  Landet, 
»nemlig  i  Staden  Jathrib  1). 

»Bliver  da  denne  Grav  ikke  besøgt  af  de  troende?«  spurgte 
Havmanden  videre. 

»Tilvisse;  enhver  Muselmand  paa  Landet  maa  besøge  den 
i  det  mindste  en  Gang  i  sit  Liv.« 

»Gid  det  maatte  bringe  eder  Mennesker  paa  Landet  Glæde, 
Lykke  og  Velsignelse,  at  I  kan  besøge  denne  højmodige, 
barmhjertige  og  velsignelsesrige  Profets  Grav!  Lyksalig  er  I,  at 
I  paa  saadan  Maade  kan  erhverve  eder  hans  barmhjertige  For- 
bøn!   Har  Du  allerede  selv  besøgt  Profetens  hellige  Grav?« 

»Nej,«  svarede  Abdallah  paa  Landet,  »indtil  for  kort  Tid 
siden  var  jeg  jo  en  stakkels,  fattig  Mand  og  besad  hverken  Tid 
eller  Penge  til  at  gjøre  denne  Valfart.  Først  ved  Dig  blev  jeg 
rig,  anset  og  lykkelig,  som  Du  selv  véd.  Men  nu  længes  jeg 
inderlig  efter  at  besøge  Allahs  hellige  Hus 2) ;  alene  mit  Forhold 
til  Dig  har  hidtil  holdt  mig  tilbage,  idet  jeg  nemlig  ikke  en 
eneste  Dag  kan  afse  Dig.« 

Abdallah  fra  Havet  gjorde  sin  Ven  milde  Bebrejdelser,  at 
han  ligesom  kunde  vakle  imellem  en  jordisk  Ven  og  den  him- 
melske Profet,  ja,  endog  give  den  første  Fortrinet.  Alene  Pro- 
feten var  jo  mægtig  til  at  frelse  ham  af  Ilden  og  aabne  ham 
Paradisets  Porte.  Abdallah  fra  Landet  søgte  imidlertid  at  ret- 
færdiggjøre  sig  saa  godt,  som  muligt,  og  sagde,  at  han  blot 
ventede  paa  sin  Vens  Tilladelse  til  at  rejse.     Til  at  give  denne 


*)  Et    af    de    mange   Navne    paa    den    Stad   i   Arabien,    som    sædvanlig 

bliver  kaldet:  el-Medina,  d.  s.   v.  Staden. 
■)  Templet  i  Mekka. 

var  Havmanden  strax  villig,  og  ytrede:  »Naar  Du  staar  ved 
Profetens  Grav,  maa  Du  endelig  hilse  ham  fra  mig.  Jeg  har 
ogsaa  en  Offergave  at  medgive  Dig;  og  hvis  Du  vil  følge  med 
mig  ned  i  Havet,  skal  Du  faa  min  Stad  at  se  og  min  Bolig, 
og  jeg  skal  beværte  Dig  efter  ringe  Evne,  saa  længe  Du  vil 
blive  hos  mig.  Saa  tager  Du  min  Offergave  med  Dig  tilbage ; 
og  naar  Du  nedlægger  den  paa  Profetens  Grav,  skal  Du  sige: 
»Abdallah  fra  Havet  sender  Dig  denne  Gave,  du  Allahs  store 
og  barmhjertige  Sendebud,  og  beder  Dig  fri  ham  ud  af  Ildens 
forsmædelige  Pine«. 

Abdallah  paa  Landet  havde  meget  at  indvende  imod  Be- 
søget paa  Havets  Bund;  —  han  var  jo  ikke  født  i  Vandet,  og 
kunde  derfor  ligesaa  lidt  friste  Livet  i  dette  ham  fremmede  Ele- 
ment, som  Abdallah  fra  Havet  paa  Landjorden. 

»Deri  har  Du  Ret,«  maatte  Havmanden  tilstaa,  »paa  Land- 
jorden hentæres  jeg  og  kan  kun  en  liden  Stund  taale  Solheden 
og  de  tørre  Vinde;  skulde  jeg  opholde  mig  der  i  længere  Tid, 
maatte  jeg  visseligen  dø.« 

»Ganske  paa  samme  Maade  vilde  det  gaa  mig  i  Bølgerne, 
ytrede  Abdallah  paa  Landet,    »Vandet    vilde    strax  kvæle  mig.« 

Men  Havmanden  forsikrede,  at  derfor  behøvede  han  slet 
ikke  at  være  bange.  Han  vilde  nemlig  bringe  ham  en  vis 
Salve;  naar  han  indgned  sig  med  den  over  hele  Kroppen,  vilde 
han  i  langsommelig  Tid  kunne  holde  ud  under  Vandet.  »Du 
vil  kunne  sove  og  vaage  deri,  overhovedet  befinde  Dig  aldeles 
ligesom  paa  Landjorden,«  tilføjede  Havmanden,  »og  i  ingen 
Henseende  være  udsat  for  nogen  Ubekvemmelighed  eller  Fare.« 

Da  bestemte  Abdallah  paa  Landet  sig  endelig  til  at  gjore 
et  Forsøg  og  følge  sin  Ven  under  Bølgerne. 

Abdallah  fra  Havet  tog  atter  Kurven,  dukkede  under  der- 
med, og  kom  snart  igjen  tilbage  med  en  gulagtig  Salve,  som 
havde  en  ejendommelig  behagelig  Lugt.  Abdallah  paa  Landet 
spurgte  sin  Ven,  hvoraf  denne  Salve  bestod,  og  erfarede,  at 
den  blev  tilberedt  af  Leveren  af  en  Fisk,  som  var  den  største 
blandt  alle  dem,  der  fandtes  i  Havet,  og  tillige  var  Havbe- 
boernes frygteligste  Fjende;  den  var  meget  større  end  noget- 
somhelst  Landdyr,  og  vilde  være  i  Stand  til  uden  videre  at 
sluge  en  hel  Elefant. 

»Hvoraf  lever  da  dette  skrækkelige  Uhyre?«  spurgte  Ab- 
dallah paa  Landet. 

»Af  Sødyr,«  svarede  Abdallah  fra  Havet.  »Har  Du  aldrig 
hørt  det  Ordsprog :  » Det  gaar  til,  som  imellem  Fiskene  i  Havet, 
hvor  de  smaa  gaar  i  Maven  paa  de  store.«   — ?  — 

»Det  Ordsprog  kj ender  jeg  ret  godt.  Men  sig  mig,  gives 
der  da  ret  mange  Fisk  af  denne  Art  hos  Eder  i  Havet?« 

»Ingen  formaar  at  tælle  dem  uden  Allah.  —  Lovet  være 
hans  Navn!« 

»Det  gjør  mig  dog  virkelig  noget  urolig;«  ytrede  Abdallah 
paa  Landet,  »jeg  er  bange  for,  naar  jeg  gaar  med  Dig  ned  i 
Havet,   at  et  af  disse  Uhyrer  skal  komme  og  sluge  mig.« 

»Det  skal  ikke  ængste  Dig;  thi  saasnart  saadan  en  Fisk 
fik  Dig  at  se,  vilde  den  i  Dig  erkjende  en  af  Adams  Sønner 
og  strax  gribe  Flugten.  For  intet  i  Havet  er  den  saa  bange 
som  for  Menneskene ;  thi  saasnart  den  slugte  et  Menneske,  vilde 
den  øjeblikkelig  dø,  eftersom  Menneskekjød  er  en  dræbende 
Gift  for  den.  Ikke  heller  kommer  vi  nogensinde  i  Besiddelse 
af  denne  Fisks  Lever,  uden  naar  den  af  Vanvare  har  faaet 
noget  i  sig  af  et  Menneske,  som  er  druknet  og  er  blevet 
ukj endeligt  ved  Saltvandets  Indvirkning;  thi  saa  sygner  den  hen, 


7o 


og  det  er  ikke  længer  vanskeligt  for  os  at  gjøre  os  til  Herrer 
over  den.  Ja,  til  at  dræbe  hin  uhyre  Fisk  hører  der  ikke  mere 
end  blot  Lyden  af  en  menneskelig  Stemme;  saasnart  et  Men- 
neske giver  sig  til  at  skrige,  maa  de  øjeblikkelig  dø,  saa  mange 
som  har  vovet  at  nærme  sig  det.« 

»Nu,  saa  giver  jeg  mig  da  i  Allahs  Haand,«  sagde  Ab- 
dallah  paa  Landet,  klædte  sig  af  og  skjulte  sine  Klæder  i  et 
Hul,  som  han  gravede  i  Sandet.  Efterat  han  derpaa  fra  Isse 
til  Fod  havde  indgnedet  sig  med  den  af  Havmanden  bragte 
Salve,  gik  han  ud  i  Vandet  og  dukkede  under  tilligemed  sin 
vaade  Ven.  Saasnart  han  var  under  Vandet,  prøvede  han  paa 
at  aabne  sine  Øjne,  og  der  var  ikke  det  mindste  i  Vejen.  Over- 
hovedet var  Vandet  ham  i  ingen  Henseende  til  Besvær;  han 
gik  frem  og  tilbage,  til  hvilken  Side,  han  vilde,  steg  i  Vejret 
og  gik  dybere  ned,  ganske  efter  Behag.  Ovenover  ham  ud- 
bredte Havfladen  sig  som  et  lyseblaat  Telt;  nedenunder  sig  saa 
han  den  grønne,  med  allehaande  store  og  smaa  Væxter  frodig 
overgroede  Havbund. 

»Hvad  ser  Du,  min  Broder?«    spurgte  Abdallah  fra  Havet. 

»Jeg  ser  alene  hvad  godt  er,«  svarede  Abdallah  paa  Lan- 
det, »og  Du  har  fortalt  Sandhed,  min  Broder;  Havvandet  gjør 
mig  slet  ingen  Skade.« 

Havmanden  bad  sin  Ven  følge  sig,  og  de  skred  hastig 
videre.  Abdallah  paa  Landet  havde  sin  store  Fornøjelse  af  at 
se  sig  omgiven  af  Vand  paa  alle  Sider,  og  af  de  ma.ngehaande 
Sødyr  af  enhver  Størrelse,  som  boltrede  sig  eller  for  frem  og 
tilbage  igjennem  Vandet.  Nogle  af  dem  lignede  Bøfler,  andre 
Hunde,  atter  andre  Mennesker;  men  alle  greb  de  Flugten  ved 
Abdallahs  Tilnærmelse.  Da  han  endelig  spurgte  sin  Ledsager, 
hvorfor  disse  Havets  Skabninger  flygtede  for   ham,    fik   han  føl- 

gende  Svar:  »De  er  bange  for  Dig,  min  Broder;  thi  alt,  hvad 
Allah  har  skabt,  nærer  frygt  og  Ærbødighed  for  Adams 
Sønner. « 

Endelig  naaede  de  tilsammen  et  højt  Bjerg,  som  de  besteg. 
Pludselig  hørte  Abdallah  paa  Landet  et  højt  Skrig  lyde  gjennem 
Havet;  forskrækket  saa  han  sig  omkring,  og  øjnede  et  mørkt 
Legeme,  som  nærmede  sig  dem  ovenfra.  Det  havde  et  saa 
uhyre  Omfang,  at  det  lignede  en  svømmende  0  eller  en  mørk 
Sky,  og  sank  i  Vandet  med  en  helt  voldsom  Fart.  Forbauset 
spurgte  Abdallah  paa  Landet  sin  Ledsager,  hvad  dette  havde 
at  betyde. 

»O,  min  Broder,«  svarede  Havmanden  bævende  af  Skræk, 
»det  er  netop  en  af  hine  uhyre  Fisk,  som  jeg  talte  til  Dig  om! 
Den  gaar  paa  Jagt  efter  mig,  og  jeg  beder  Dig  for  Allahs 
Skyld  at  raabe  den  i  Møde,  inden  den  naaer  mig;  ellers  er 
jeg  fortabt.« 

Abdallah  paa  Landet  gav  sig  til  at  skrige  af  alle  Livsens 
Kræfter,  og  —  plump!  sank  Uhyret  som  en  død  Masse  ned 
paa  Havets  Bund. 

Da  Abdallah  paa  Landet  saa  dette,  udraabte  han:  »Priset 
være  Allahs  Fuldkommenhed!  Jeg  slog  dette  Uhyre  hverken 
med  Eggen  af  mit  Sværd  eller  Spidsen  af  min  Dolk,  men  alene 
ved  en  Lyd  og  et  Mundsvejr!  Hvorledes  er  det  vel  muligt, 
at  et  saa  mægtigt  Dyr  ikke  kunde  fordrage  Lyden  af  min 
Stemme?« 

»Det  skal  Du  ikke  undre  Dig  over;«  svarede  Havmanden, 
»thi  ved  Allah,  min  Broder,  selv  om  der  kom  tusinde  eller 
endog  to  tusinde  af  disse  Uhyrer,  vilde  de  dog  alle  gaa  til 
Grunde  blot  ved  en  eneste  Lyd  fra  din  Mund.« 

Endelig  kom  de  til  en  Stad,    hvor  der  boede  lutter  Koner 

og  Piger,  men  ikke  en  eneste  Mand.  Da  Abdallah  paa  Landet 
gav  sin  Forbauselse  herover  tilkjende,  fortalte  hans  Ledsager 
ham,  at  denne  Stad  hed  Kvindestaden,  og  at  sammes  Indvaaner- 
inder  var  Havfruer,  som  Havets  Konge  havde  forvist  til  dette 
Sted.  Saasnart  nogen  af  dem  forlod  Staden,  blev  hun  strax  et 
Bytte  for  Havuhyrerne.  Men  i  de  øvrige  Stæder  boede  Mænd 
og  Kvinder  sammen,  ligesom  oppe  paa  Landjorden. 

Abdallah  paa  Landet  betragtede  med  Opmærksomhed  disse 
Havfruer,  og  fandt,  at  de  af  Ansigt  lignede  Fuldmaanen  i  Dej- 
lighed, og  havde  et  langt  bølgende  Haar  ligesom  Landjordens 
Kvinder.  løvrigt  havde  de  aldeles  menneskelig  Skabning,  med 
Barm,  Arme  og  Ben,  paa  det  nær,  at  de  havde  en  Tilvæxt  af 
en  lang  skjællet  Fiskehale. 

Efterat  Abdallah  paa  Landet  havde  set  sig  mæt  paa  disse 
halv  forføreriske  og  halv  afskrækkende  Skabninger,  førte  Hav- 
manden ham  videre  til  en  anden  By,  hvor  der  boede  Mænd 
og  Kvinder  tilsammen.  Disse  havde  ganske  den  samme  Skab- 
ning som  de  forrige.  Abdallah  paa  Landet  spurgte  sin  Fører, 
hvorledes  det  hernede  forholdt  sig  med  Ægteskabet,  og  erfarede, 
at  Ægteskabet  ingenlunde  var  almindeligt  imellem  Havets  Be- 
boere, eftersom  der  gaves  Bekj endere  af  mange  forskjellige 
Religioner;  der  fandtes  nemlig  baade  Muhammedanere,  kristne, 
Jøder  og  Hedninger.  Ægteskabet  var  saa  godt  som  udelukkende 
kun  i  Brug  hos  Muhammedanerne',  de  øvrige  levede  med  hinanden, 
som  de  bedst  kunde  og  efter  Lyst  og  Lune. 

Abdallah  paa  Landet  forlangte  nu  noget  at  vide  om  den 
Maade,  hvorpaa  Ægteskaberne  sluttedes  i  Havet ;  herom  fik  han 
følgende  Besked: 

»Naar  nogen  vilde  gifte  sig  og  bejlede  til  en  Pige,  blev  der 
paalagt  ham  at  udrede  en  vis  Morgengave,    bestaaende   af  Fisk 

og  Sødyr,  tusinde,  to  eller  endog  tre  tusinde,  alt  eftersom  Bru- 
dens Fader  stillede  sin  Fordring.  Naar  Brudgommen  havde 
bragt  det  forlangte  tilveje,  forsamlede  hans  egen  og  Brudens 
Familie  sig  til  et  højtideligt  Maaltid,  efter  hvis  Slutning  Brud 
og  Brudgom  blev  bragt  sammen  og  overladt  til  hinanden. 
Siden  efter  maatte  Manden  fange  Fisk  og  ernære  sin  Kone; 
kunde  han  ikke  ernære  hende,  maatte  hun  gaa  paa  Fiskefangst 
og  ernære  ham.« 

Derefter  førte  Havmanden  sin  Ven  til  en  anden  Stad  og 
fremdeles  til  en  Mængde  andre,  indtil  han  havde  vist  ham  ikke 
mindre  end  firsindstyve.  Overalt  var  der  meget  at  forbauses 
og  undres  over.  Med  disse  Besøg  medgik  der  ligesaa  mange 
Dage,  og  Abdallah  paa  Landet  begyndte  endelig  at  blive  kjed 
af  Livet  under  Vandet,  navnlig  af  den  Aarsag,  at  han  ikke  fik 
andet  end  raa  Fisk  at  spise.  Derfor  spurgte  han  en  Dag  sin 
Ven,  hvorfor  han  endnu  ikke  havde  gjort  ham  bekjendt  med 
sin  egen  By;  han  længtes  efter  at  faa  Ende  paa  Sagen  og  igjen 
nyde  en  Mundfuld  ordentlig  Luft  over  Vandet.  Herpaa  modtog 
han  følgende  Svar: 

»Fra  min  By  er  vi  endnu  et  godt  Stykke  fjernet;  den 
findes  nemlig  i  Nærheden  af  Kysten,  hvorfra  vi  er  hidkommet. 
Hvis  Du  imidlertid  ønsker  det,  kan  vi  strax  vende  om  og 
paa  Tilbagevejen  besøge  mit  Hjem.« 

De  vendte  altsaa  tilbage  i  den  samme  Retning,  hvori  de 
var  skredet  frem,  og  naaede  efter  en  lang  Vandring  den  af 
Havmanden  beboede  Stad,  der  rigtignok  kun  var  liden  i  Sammen- 
ligning med  de  andre,  som  han  havde  vist  sin  gode  Ven  fra 
Landjorden.  Her  traadte  de  ind  i  en  rummelig  Hule,  og  Ab- 
dallah fra  Havet  tog  til  Orde : 

»Her    ser  Du  min  Bolig;    alle  Vaaningerne  i  denne  By  er 

af  samme  Art,  nemlig  hugget  ind  i  Fjeldet.  Naar  nogen  vil 
indrette  sig  et  Hus,  fremstiller  han  sig  for  Kongen  og  melder, 
at  han  har  i  Sinde,  her  eller  der  at  tage  fast  Bolig ;  saa  sender 
Kongen  ham  en  Skare  Fisk,  som  har  Horn  eller  Næb,  hvor- 
med de  kan  gjennembore  og  knuse  Fjeldet,  og  disse  faar  en 
vis  Mængde  af  mindre  Fisk  i  Løn  for  deres  Arbejde.  Fiskene 
udhuler  nu  hastig  en  Bolig  i  Fjeldet,  efter  den  dem  givne  An- 
visning, og  imidlertid  fanger  den,  som  lader  bygge,  Fisk  til 
dem  og  fodrer  dem,  indtil  de  er  færdig  med  deres  Arbejde 
og  atter  bliver  sendt  tilbage.  Saaledes  bærer  alle  sig  ad  hernede, 
naar  de  vil  indrette  sig  paa  huslig  Fod.  Forresten  er  der 
hernede  hverken  Tale  om  Handel  eller  Vandel  imellem  Indvaa- 
nerne;  enhver  skjøtter  sig  selv,  og  er  alene  betænkt  paa  at 
skaffe  sig  Livets  Ophold.  Derfor  tjener  ikke  heller  den  ene 
den  anden;  de  eneste  tjenesteydende  er  Fiskene  og  Sødyrene, 
ligesom  disse  overhovedet  udgjør  det  eneste  Næringsmiddel.« 

Saasnart  de  var  traadt  ind  i  Havmandens  Bolig,  kaldte 
denne  paa  sin  Datter,  der  øjeblikkelig  viste  sig.  Hun  havde  et 
rundt  og  fyldigt  Ansigt  ligesom  Maanen,  et  langt  Haar,  smukke 
Øjne  med  en  Indfatning  af  lange,  mørke  Øjenhaar,  en  slank 
Væxt,  overhovedet  alle  en  Kvindes  Fuldkommenheder  —  tillige- 
med en  afskyelig  Fiskehale. 

Saasnart  hun  fik  Øje  paa  den  fremmede  Mand,  spurgte 
hun  forundret  sin  Fader:  »Hvad  er  det  for  en  sær  halelos 
Skabning,  som  Du  der  har  bragt  med  Dig?« 

»Min  Datter,«  svarede  Havmanden,  »det  er  min  Ven  fra 
Landjorden,  af  hvem  jeg  har  modtaget  de  Frugter,  som  jeg 
hidtil  bragte  Dig.     Kom  næjmere  og  hils  paa  ham ! « 

Den  unge  Pige  traadte  nærmere,  hilste  paa  Abdallah  med 
flydende  Tunge,    og    bragte    derfor  ifølge  sin  Faders  Opfordring 

to  mægtige  raa  Fisk,  der  skulde  tjene  dem  til  Maaltid.  Ab- 
dallah  paa  Landet  var  rigtignok  baade  led  og  kjed  af  denne 
evige  Fiskemad;  men  hvad  skulde  han  gjøre?  Han  var  sulten 
som  en  Haj,  og  der  gaves  ingen  anden  Spise. 

Efter  nogen  Tids  Forløb  fremtraadte  ogsaa  Havmandens  Kone, 
efterfulgt  af  tvende  Smaabørn,  alle  med  reglementerede  Fiske- 
haler; hvert  af  Børnene  havde  en  Fisk  i  Haanden,  hvoraf  de 
ganske  gemytligt  gnavede.  Men  saasnart  disse  unge  Personer 
fik  Øje  paa  Manden  fra  Landjorden,  kunde  heller  ikke  de  igjen 
komme  sig  af  Forundring  over  det  sære  haleløse  Væsen,  be- 
tragtede ham  fra  alle  Sider  og  lo,  saa  at  Vandet  kom  dem  i 
Øjnene. 

Man  kan  let  begribe,  at  Abdallah  paa  Landet  ikke  fandt 
noget  synderligt  Behag  i  denne  Munterhed  paa  hans  Bekost- 
ning, og  han  spurgte  derfor  i  en  halv  forlegen,  halv  ærgerlig 
Tone  sin  gode  Ven,  om  han  havde  indbudet  ham  til  sig  for  at 
gjøre  ham  til  Spot  for  sin  Kone  og  sine  Børn.  Havmanden 
bad  ham  bære  over  med  hans  Familie,  og  ikke  lægge  nogen 
videre  Vægt  paa  den  ufrivillige  Uartighed,  der  vistes  ham. 
Hans  Kone  og  Børn  var  enfoldige  Havbeboere,  og  vidste  i 
deres  Uskyldighed  ikke  selv,  hvad  de  gjorde ;  de  havde  aldrig 
besøgt  Oververdenen ;  paa  Havets  Bund  gaves  der  kun  Folk 
med  Haler,  og  det  blev  anset  baade  for  Skade  og  Skam,  naar 
nogen  ved  et  eller  andet  ulykkeligt  Tilfælde  mistede  denne  sin 
fornemste  Prydelse.  —  Derpaa  bad  Havmanden  sin  Kone  og 
sine  Børn  at  iagttage  en  beskeden  Taushed,  og  de  viste  sig 
strax  hans  Befaling  lydige. 

Medens  de  endnu  sad  sammen  og  spøgte  og  snakkede, 
indtraadte  ti  store  og  statelige  Personer  og  tog  saaledes  til 
Orde: 

»O,  Abdallah,  Kongen  har  faaet  at  vide,  at  Du  har  med- 
bragt en  Mand  uden  Hale  fra  Landjorden;  formodentlig  er  det 
ham,  som  vi  her  ser  for  os?« 

»Det  er,  som  I  siger,«  svarede  Havmanden,  »denne  Mand 
er  min  Gjæst,  og  skal  nu  af  mig  føres  tilbage  til  Havets 
Overflade. « 

»Vi  har  faaet  Ordre  til  at  fremstille  ham  for  Kongen,« 
vedblev  Afsendingerne,  »hvis  Du  har  noget  at  indvende  derimod, 
er  det  bedst,   at  Du  selv  følger  med  og  taler  med  Kongen.« 

Ifølge  denne  Besked  forestillede  Havmanden  sin  Gjæst,  at 
der  under  slige  Omstændigheder  ikke  kunde  være  Tale  om 
nogen  Modstand,  og  at  man  uvægerlig  maatte  føje  sig  i  Kon- 
gens Villie.  Men  han  skulde  være  aldeles  uden  Frygt ;  thi  med 
Allahs  Hjælp  vilde  Kongen  nok  lade  ham  uhindret  igjen  drage 
sin  Vej,  saafremt  han  erfarede,  at  han  hørte  hjemme  paa  Land- 
jorden, og  ikke  var  i  Stand  til  at  leve  af  raa  Fisk  paa  Havets 
Bund. 

»Jeg  er  villig  til  at  følge  Dig,«  svarede  Abdallah,  paa 
Landet;   »jeg  sætter  min  Lid  til  Allah.« 

De  begav  sig  altsaa  tilsammen  til  Kongeborgen  og  lod 
sig  fremstille  for  Landets  Fyrste.  Men  saasnart  denne  fik  Øje 
paa  Manden  fra  Landjorden,  brast  han  ud  i  Skoggerlatter  tillige- 
med hele  sit  Hof.  Imidlertid  traadte  Abdallah  fra  Havet  nær- 
mere, og  benyttede  det  første  belejlige  Ojeblik  til  at  fortælle, 
hvilken  Sammenhæng  det  havde  med  hans  Gjæst,  idet  han 
tilføjede  den  Bon,  at  det  maatte  staa  ham  frit  for  at  vende  til- 
bage til  Landjorden,  saasnart  han  ønskede  det. 

Kongen  fandt  sig  i  Billighed  og  gjorde  aldeles  ingen  Ind- 
vendinger herimod.  »Eftersom  han  ikke  kan  leve  iblandt  os 
paa   ordentlig   menneskelig  Vis,«    behagede   det  Hs.  Højhed  at 

ytre,  »saa  maa  Du  føre  ham  tilbage,  hvorhen  han  ønsker  sig, 
saasnart  vi  har  beværtet  ham  efter  vor  Stilling  og  Evne.« 

Kongen  udstedte  sine  Befalinger,  og  der  blev  bragt  Ab- 
dallah  alle  Slags  lækre  Fisk  af  forskellig  Skabning  og  Farve, 
af  hvilke  han  tvang  sig  til  at  spise  af  Lydighed  imod  Fyrsten, 
der  mente  at  vise  ham  en  stor  Naade  og  berede  ham  en  stor 
Nydelse  dermed.  Da  han  havde  afspist,  tillod  Kongen  ham  at 
udbede  sig  én  eller  anden  Naade. 

Abdallah  betænkte  sig  ikke  længe,  men  bad  om  en  halv 
Tønde  smukke  Ædelstene.  Kongen  lod  ham  da  føre  ind  i  sit 
Skatkammer,  for  at  han  der  skulde  udvælge  sig  Ædelstene  efter 
eget  Tykke.  Saasnart  han  havde  faaet  den  halve  Tønde  fuld 
af  de  mest  udsøgte  Ædelstene,  anbefalede  han  sig  og  vendte 
med  sin  Stalbroder  tilbage  til  dennes  Vaaning.  Da  han  endelig 
tog  Afsked,  flyede  Havmanden  ham  en  Pung  med  den  Anvis- 
ning, at  han  efter  Løfte  skulde  nedlægge  denne  hans  Gave  paa 
Profetens  Grav.  Derpaa  brød  de  op  for  at  vende  tilbage  til 
Strandbredden. 

Paa  denne  deres  Tilbagevej  kom  de  forbi  en  Mængde 
Havmennesker,  der  muntre  og  syngende  sad  sammen  og  gjorde 
sig  tilgode  med  en  Overflødighed  af  raa  Fiskemad.  Abdallah 
spurgte  sin  Fører,  hvad  denne  Festlighed  og  Glæde  havde  at 
betyde,   om  de  maaske  højtideligholdt  et  Bryllup. 

Hertil  svarede  Abdallah  fra  Havet:  »Det  er  ikke  nogen 
Bryllupshøjtid,   men  en  Begravelsesfest,   de  fejrer.« 

»I  jubler  altsaa  og  gjør  Eder  tilgode,  naar  nogen  iblandt 
Eder  dør?«   spurgte  Abdallah  paa  Landet  forbauset. 

»Ja,  hvad  ellers ?»  svarede  Havmanden.  »Hvorledes  bærer 
I  Eder  ad  ved  slig  en  Lejlighed?« 

»Naar    nogen   dør    hos    os,    saa    jamrer    vi    os,    græder   og 


73 

klager;    vore    Kvinder   slaar   sig    i  Ansigtet  og  sønderriver  deres 
Klæder. « 

Derover  studsede  Abdallah  fra  Havet  højligen,  og  fordrede 
hastig  den  til  Profetens  Grav  overleverede  Offergave  tilbage. 
Saasnart  de  derpaa  havde  naaet  Landjorden,  talte  han  saa- 
lunde  til  sin  Ven: 

»Med  vort  Venskab  og  Kammeratskab  maa  det  nu  have 
Ende;  jeg  vil  fra  denne  Stund  ikke  se  Dig  mere,  og  Du  faar 
heller  ikke  mig  mere  at  se.» 

»Hvorfor  dette,  min  Broder?«  spurgte  Abdallah  paa  Lan- 
det forbauset. 

»Er  I  ikke  alle,  saa  mange  som  I  er,  Allahs  Skabninger, 
stillet  i  hans  barmhjertige  Haandr« 

»Tilvisse,  hvo  vilde  nægte  det?« 

»Nu,  saa  sig  mig  da,  hvorledes  I  kan  jamre  Eder  og 
klage,  naar  Allah  forlanger  Livet,  sit  Naadespant,  tilbage  af 
Eder?  Og  hvorledes  skulde  jeg  kunne  betro  en  Offergave  til 
Profeten  i  et  Menneskes  Haand,  som  græder,  sorger  og  for- 
tvivler, naar  Allah  kalder  en  Sjæl  tilbage  til  dens  himmelske 
Hjem?    Sligt  et  Kammeratskab  gider  jeg  intet  vide  af  at  sige.« 

Med  disse  Ord  tog  Havmanden  en  brat  Afsked  fra  Ab- 
dallah og  dukkede  under  i  Havet. 

Abdallah  opsøgte  igjen  sine  Klæder,  som  han  havde  ned- 
gravet i  Sandet  ved  Havbredden,  klædte  sig  paa,  og  vendte  til- 
bage til  Sultanen,  sin  Svigerfader,  med  den  af  Havkongen 
modtagne  kostelige  Gave. 

Sultanen  havde  følt  en  inderlig  Længsel  efter  ham  og  blev 
meget  glad  ved  at  faa  ham  at  se  igjen.  Han  vilde  naturligvis 
strax  vide,  hvorfor  han  saa  længe  ikke  havde  set  ham,  og  han 
maatte  da  vidtløftig  fortælle  om  alle  de  Underværker,    som  han 

havde  set  og  oplevet  paa  Havets  Bund.  Da  han  havde  fortalt 
tilende,  ytrede  Sultanen  sin  Beklagelse  over,  at  han  saa  uover- 
lagt havde  talt  til  Havmanden  om  Menneskenes  Sorg  over  de 
afdøde.  Havmanden  havde  utvivlsom  Ret  i  sin  studsende 
Uvillie,  og  det  havde  i  ethvert  Tilfælde  været  klogt  at  vedlige- 
holde og  bevare  en  saa  interessant  og  nyttig  Forbindelse  med 
Havets  Beboere. 

Abdallah  fortsatte  endnu  en  lang  Tid  daglig  sine  Van- 
dringer til  Havet  og  kaldte  paa  sin  vaade  Ven  fra  Havdybet. 
Men  denne  lod  sig  fra  hin  Stund  hverken  se  eller  høre  oftere. 
Da  opgav  Abdallah  endelig  Haabet  om  nogensinde  mere  at 
træde  i  Forbindelse  med  ham. 

Endnu  mange  Aar  derefter  levede  Abdallah  tilligemed  sin 
Svigerfader  og  Gemalinde  et  roligt  og  lykkeligt  Liv  og  udspredte 
talrige  Velgjerninger,  indtil  han  indhentedes  af  ham,  der  ender 
al  jordisk  Glæde  og  adskiller  Hjerterne. 


Harun  al  Rashid  paa  Eventyr. 


Stundom  befinder  man  sig  i  en  saa  lykkelig  Stemning  at  man 
indgyder  alle  Glæde,  som  nærmer  sig  én,  og  er  oplagt  til 
igjen  at  dele  alles  Glæde.  Til  andre  Tider  derimod  lider 
man  af  et  Tungsind,  som  gjør  én  til  en  Plage  for  én  selv 
og  alle  andre,  og  som  gjør  én  ligegyldig  for  den  hele  Verden. 
I  denne  sidste  Stemning  befandt  de  Troendes  Behersker  sig  en 
Dag,  da  hans  trofaste  Djafar  indfandt  sig  hos  ham.  Han  traf  ham 
imod  Sædvane  ganske  alene,  og  han  kunde  desuden  ikke  tage  fejl 
af  hans  onde  Lune;  thi  Khalifen  blev  siddende  ubevægelig  og 
saa  ikke  en  Gang  hen  til  den  Side,  hvor  hans  Vezir  stod. 
Djafar  kj endte  sin  Herre,  og  vovede  ikke  at  forstyrre  ham;  taus 
og  ubevægelig  blev  han  selv  staaende  og  ventede  paa,  at  Kha- 
lifen skulde  værdige  ham  et  Blik.  Endelig  saa  Harun  i  Vejret, 
men  vendte  strax  igjen  sit  Øje  mod  Jorden  og  sank  atter  tilbage 
i  sin  dødlignende  Fortabelse. 


8i 


Ved  denne  Bevægelse  havde  Storveziren  dog  haft  Lejlighed 
til  at  se  sin  strenge  Herre  i  Øjet,  og  han  havde  intet  uheld- 
varslende  læst  deri;  derfor  vovede  han  i  dæmpet  Tone  at  bryde 
den  lange  Taushed. 

»Hersker  over  de  Troende,«  sagde  han,  »tør  Eders  tro 
Tjener  spørge  Eder  om  Aarsagen  til  en  Stemning,  der  synes 
saa  lidet  at  harmonere  med  Eders  daadkraftige  Væsen?« 

»Du  har  Ret,«  svarede  Khalifen,  ligesom  levende  op  fra 
de  døde,  »af  Naturen  er  jeg  fremmed  for  mørke  Grublerier-, 
og  først  i  dette  Øjeblik,  da  Du  vakte  mig,  er  jeg  bleven  op- 
mærksom paa  mit  tungsindige  Drømmeri.  Men  jeg  vil  ogsaa 
strax  udrive  mig  derfra,  og  igjen  tilhøre  den  lyse  og  levende 
Verden.  Og  heri  maa  Du  hjælpe  mig,  min  tro  Djafar;  hvis 
Du  ikke  netop  kommer  for  at  melde  mig  en  opmuntrende  Nyhed, 
maa  Du  opfinde  noget,   som  kan  adsprede  mig.« 

»Hersker  over  de  Troende,« svarede  Storveziren,  »alene 
min  Pligt  fører  mig  dennesinde  til  Eder.  Jeg  kommer  for  at 
minde  Eder  om,  at  I  af  egen  høje  Villie  har  besluttet  personlig 
at  vaage  over  den  gode  Orden  i  Eders  Hovedstad  og  Rige. 
Det  er  netop  én  af  hine  Dage,  som  I  har  bestemt  til  Eders 
Udflugter  under  Forklædning-,  maaske  er  dette  ogsaa  den 
allerbedste  Lejlighed,  som  kunde  frembyde  sig  til  Adspredelse 
for  Eder.« 

»Herligt,  Djafar!«  svarede  Khalifen.  »Det  havde  jeg 
ganske  glemt,  og  Du  erindrer  mig  i  et  lykkeligt  Øjeblik  derom. 
Gaa  altsaa  strax  hen  og  tag  din  Forklædning  paa,  medens  jeg 
gjør  det  samme!« 

Efterat  de  begge  havde  forklædt  sig  som  fremmede  Kjøb- 
mænd,  forlod  de  Paladset  ganske  ene  og  igjennem  en  Havedør, 
som  førte    ud   til    den    aabne   Mark.      De    gjorde    derpaa   i  en 

temmelig  betydelig  Afstand  fra  Portene  deres  sædvanlige  Runde 
omkring  Byen,  uden  at  der  mødte  dem  noget  overordentligt, 
og  lagde  Tilbagevejen  over  den  Bro,  som  forbinder  Stadens 
ved  Floden  Tigris  adskilte  Dele.  Her  stødte  de  paa  en  blind 
Mand,  som  bad  dem  om  en  Almisse.  Khalifen  gav  ham  et 
Guldstykke;  dog  den  blinde  var  ikke  tilfreds  med  at  have  mod- 
taget denne  gavmilde  Almisse,  men  greb  og  fastholdt  Giverens 
Haand,  idet  han  sagde: 

»Ædelmodige  Herre,  hvo  I  end  er,  hvem  Gud  indgav  at 
række  mig  en  saa  rig  Almisse,  nægt  mig  ikke  den  Villighed 
at  give  mig  en  Ørefigen!  Jeg  har  ærlig  fortjent  en  langt  haardere 
Tugtelse. « 

Med  disse  Ord  slap  han  Khalifens  Haand,  for  at  han 
skulde  give  ham  Kindhesten;  men  af  Frygt  for,  at  han  skulde 
fjerne  sig  uden  at  have  opfyldt  hans  Forlangende,  holdt  han 
ham  fast  ved  hans  Klædebon. 

Højlig  forundret  over  den  blindes  Forlangende  og  Adfærd 
sagde  Khalifen:  »Gode  Mand,  jeg  skal  vel  vogte  mig  for  ved 
en  saa  slet  Behandling  at  berøve  min  Almisse  al  Fortjeneste.« 

Men  den  blinde  modsatte  sig  hans  blide  Bestræbelser  for 
at  frigjøre  sig,  og  holdt  ikkun  desto  fastere  i  hans  Kjortel,  idet 
han  svarede:  »Tilgiv  min  Paatrængenhed !  Men  I  maa  enten 
give  mig  en  Ørefigen  eller  ogsaa  tage  Eders  Gave  tilbage.  Kun 
under  denne  Betingelse  kan  jeg  modtage  noget  af  Eder,  naar 
jeg  ikke  vil  krænke  et  helligt  Løfte,  jeg  har  aflagt.  Hvis  I 
kjendte  Sammenhængen,  vilde  I  ligesom  jeg  selv  anse  denne 
Straf  for  yderst  mild.« 

For  endelig  at  slippe  løs  fra  den  blinde  gav  Khalifen  ham 
en  let  Orefigen.  Da  gav  Mennesket  øjeblikkelig  slip  paa  ham, 
takkede  og  velsignede  ham. 

Saasnart  Harun  havde  fjernet  sig  nogle  Skridt,  sagde  han 
til  sin  Vezir:  »Denne  blinde  maa  visselig  have  en  Aarsag  til 
sin  højst  besynderlige  Adfærd  imod  dem,  der  rækker  ham  en 
Almisse,  og  jeg  gad  nok  lære  Sammenhængen  at  kjende.  Vend 
derfor  tilbage  og  sig  den  blinde,  hvem  jeg  er,  og  befal  ham  at 
indfinde  sig  i  Paladset  i  Morgen  ved  Eftermiddagsbønnens  Time, 
da  jeg  ønsker  at  tale  med  ham!« 

Djafar  vendte  altsaa  tilbage,  gav  Tiggeren  en  ny  Almisse 
og  en  ny  Kindhest,  og  meddelte  ham  Khalifens  Befaling.  Der- 
paa  skyndte  han  sig  med  at  indhente  Khalifen. 

Da  de  atter  var  gaaet  et  Stykke  Vej  med  hinanden,  traf 
de  paa  en  fri  Plads  i  Staden  en  stor  Mængde  Mennesker  for- 
samlet, der  stod  og  betragtede  en  ung  Mand,  som  med  slap 
Tøjle  red  en  Hoppe  i  Volte,  og  med  Pidsk  og  Sporer  exer- 
cerede  den  saaledes,  at  den  var  ganske  bedækket  med  Skum 
og  Blod.  Forbauset  spurgte  Khalifen  de  omkringstaaende,  hvad 
dette  havde  at  betyde,  men  erfarede  ikke  andet,  end  at  den 
unge  Mand  i  den  senere  Tid  daglig  ved  den  samme  Tid  saa- 
ledes mishandlede  sin  Hoppe.  Efterat  Khalifen  og  hans  Stor- 
vezir  i  nogen  Tid  havde  været  Vidne  til  det  oprørende  Skue- 
spil, gik  de  videre  med  hinanden;  men  Djafar  fik  Befaling  til 
at  indstævne  den  unge  Mand  for  Khalifens  Trone,  til  samme 
Tid,  som  den  blinde  var  bleven  tilsagt  at  give  Møde. 

Førend  Khalifen  endnu  var  naaet  tilbage  til  sit  Palads,  be- 
mærkede han  i  en  af  ham  i  lang  Tid  ikke  betraadt  Gade  en 
ganske  ny  Bygning,  som  havde  Udseende  af  at  tilhøre  en  eller 
anden  af  Rigets  Stormænd.  Khalifen  spurgte  Djafar,  hvem  den 
tilhørte.  Denne  vidste  det  ikke,  men  gik  strax  hen  at  forhøre 
sig  desangaaende.  Hos  en  Nabo  erfarede  han  da,  at  Paladset 
tilhørte  Khodjah  Hassan,  med  Tilnavnet  Ahabbal  (o:  Rebslager), 

hvilket  han  havde  fra  Rebslagerhaan elværket,  som  Naboen  selv 
havde  set  ham  drive  i  den  yderste  Armod;  men  pludselig  var 
Manden,  ingen  vidste,  hvorledes,  kommen  til  en  saa  stor  For- 
mue, at  han  med  Lethed  havde  kunnet  bestride  Omkostningerne 
ved  denne  Pragtbygning.  Disse  Oplysninger  meddelte  Djafar 
Khalifen,  og  denne  befalede  ham,  ogsaa  at  lade  Khodjah 
Hassan  den  følgende  Dag  give  Mode  i  Paladset,  paa  samme 
Tid  som  de  to  andre. 

Den  følgende  Dag  forestillede  Storveziren,  saasnart  Efter- 
middagsbonnen  var  holdt,  de  trende  omtalte  Personer  for  de 
Troendes  Behersker.  Underdanig  kastede  de  sig  ned  for  hans 
Trone.  Da  de  igjen  havde  rejst  sig,  spurgte  Harun  den  blinde 
om  hans  Navn. 

»Jeg  hedder  Baba  Abdallah,«    svarede  den  blinde. 

»Baba  Abdallah,«  vedblev  Khalifen,  »din  Maade  at  bede 
om  Almisse  paa  havde  i  Gaar  saa  meget  paafaldende  for  mig, 
at  jeg,  hvis  jeg  ikke  havde  haft  mine  besynderlige  Grunde  til 
det  modsatte,  vel  skulde  have  vogtet  mig  for  at  føje  Dig  i  dit 
tilsyneladende  urimelige  Forlangende,  men  tvertimod  skulde  have 
hindret  Dig  i  fremdeles  at  give  saadan  offentlig  Forargelse.  Jeg 
har  ladet  Dig  bringe  for  mig,  for  af  din  egen  Mund  at  erfare 
Foranledningen  til  hint  besynderlige  Løfte,  og  deraf  at  se,  om 
jeg  fremdeles  kan  tillade  Dig  en  Adfærd,  der  synes  mig  at  give 
et  meget  slet  Exempel  for  de  Troende.  Fortæl  altsaa  uden  For- 
behold, hvorledes  Du  har  faaet  dette  sære  Indfald!« 

Denne  Dadel  fra  Khalifens  Mund  gjorde  den  blinde  baade 
angst  og  bange.  Han  kastede  sig  paany  for  Khalifens  Fodder, 
og  begyndte  derpaa  næsten  skjælvende  at  gjore  Rede  for  sig. 

»Hersker  over  de  Troende,    jeg   beder  Eder  forst  og  frem- 

af  Eders  Højhed  at  tiltvinge  mig  noget,  som  virkelig  synes  at 
stride  imod  den  sunde  Fornuft.  Jeg  kjender  min  Forseelse; 
men  da  jeg  ikke  vidste,  at  jeg  havde  Eders  Højhed  for  mig, 
haaber  jeg,  at  I  lader  Naade  gaa  for  Ret.  Om  min  Adfærd 
end  i  Verdens  Øjne  synes  en  Taabelighed,  for  den  alvidende 
Gud,  der  ser  i  Hjerterne,  er  det  en  vel  forskyldt  Bod,  uagtet 
den  ikke  staar  i  noget  Forhold  til  den  uhyre  Synd,  som  jeg 
har  begaaet,  og  som  jeg  ikke  kunde  udsone,  selv  om  Alverdens 
dødelige,  den  ene  efter  den  anden,  vilde  slaa  mig  paa  Øret. 
Eders  Højhed  vil  selv  indse  dette,  saasnart  jeg  har  fortalt  Eder 
min  Historie.« 

Den  blinde  Baba  Abdallah's  Historie. 

»Hersker  over  de  Troende,  jeg  er  født  her  i  Staden  Bagdad, 
og  arvede  efter  mine  Forældre,  som  døde  hastig  efter  hinanden, 
en  lille  beskeden  Formue.  Endskjondt  jeg  endnu  var  ung  og 
uerfaren,  bortødslede  jeg  dog  ingenlunde  mine  Midler,  efter  unge 
Menneskers  Sædvane,  som  pludselig  kommer  til  Frihed  og  faar 
Penge  imellem  Hænder,  men  stræbte  tværtimod  at  holde  dem 
sammen  og  forøge  dem.  Paa  denne  Maade  bragte  jeg  det 
endelig  saa  vidt,  at  jeg  havde  firsindstyve  Kameler,  hvilke  jeg 
udlejede  til  Karavanekjøbmænd,  og  disse  Dyr  indbragte  mig 
ved  de  Rejser,  som  jeg  gjorde  med  dem  til  forskjellige  Pro- 
vindser  i  Eders  Rige,  ikke  ubetydelige  Summer. 

Saaledes  kom  jeg  engang,  —  det  var  lykkelige  Dage,  Eders 
Højhed!  —  fuld  af  Drømme  om,  hvorledes  jeg  i  kort  Tid 
skulde  vorde  endnu  rigere,  med  mine  ubelæssede  Kameler  til- 
bage fra  Basra,  hvorhen  jeg  havde  bragt  Varer,  som  skulde  ind- 

skibes  til  Indien.  I  en  Egn,  hvor  der  fandtes  god  Græsning, 
lod  jeg  mine  Kameler  græsse,  og  medens  jeg  selv  udhvilede 
mig,  indhentedes  jeg  af  en  Dervish,  der  tilfods  var  rejst  fra 
Basra  ligesom  jeg,  og  tog  Plads  hos  mig.  Da  vi  nu  havde 
gjort  hinanden  Regnskab  for,  hvorfra  vi  kom  og  hvorhen  vi 
agtede  os,  delte  vi  vort  Mundforraad  med  hinanden  og  spiste 
sammen.  Imidlertid  underholdt  vi  os  om  ligegyldige  Ting,  ind- 
til Dervishen  i  Fortrolighed  rykkede  mig  nærmere  og  meddelte 
mig,  at  han  vidste,  hvor  der  i  Nærheden  fandtes  en  saa  umaade- 
lig  Skat,  at  jeg  deraf  kunde  belæsse  alle  mine  firsindstyve  Ka- 
meler med  Guld  og  Ædelstene,  uden  at  man  skulde  kunne 
spore,  at  Skatten  derved  var  bleven  formindsket. 

Min  Glæde  herover  var  ikke  mindre  stor  end  min  Over- 
raskelse, og  da  jeg  ingen  Grund  havde  til  at  anse  Dervishen 
for  en  Vindmager,  faldt  jeg  ham  ude  af  mig  selv  om  Halsen 
og  raabte: 

»Gode  Dervish,  jeg  kan  vel  tænke  mig,  at  Du  i  din  Stand 
kun  lidet  bryder  Dig  om  denne  Verdens  Rigdomme!  Følgelig 
kan  Du  selv  ingen  Nytte  have  af,  at  Du  kj ender  denne  Skats 
Tilværelse.  Vis  da  mig,  hvor  den  er  at  finde!  Jeg  vil  saa 
belæsse  mine  firsindstyve  Kameler  dermed,  og  af  Taknemlighed 
skjænke  Dig  et  af  Dyrene.« 

Det  var  rigtignok  kun  lidet,  jeg  bød  ham;  men  mig  fore- 
kom det  den  Gang  at  være  overmaade  meget  —  af  den  Skat, 
jeg  allerede  betragtede  som  min.  Saa  hastig  havde  Begj ærlig- 
heden, den  umættelige  Havesyge  gjort  sig  til  Herre  over  mig. 
Dette  kunde  Dervishen  vel  mærke;  dog  tog  han  sig  tilsyne- 
ladende min  skammelige  Unøjsomhed  ikke  videre  nær,  men 
svarede  ganske  rolig: 

»Min  Broder,    Du    maa    vistnok    selv   indse,   i  hvilket  Mis 

forhold  dit  Tilbud  staar  til  den  Velgjerning,  Du  forlanger  af 
mig.  Jeg  havde  jo  slet  ikke  behøvet  at  sige  Dig  noget  om 
Skatten-,  at  jeg  alligevel  gjorde  det,  maa  vise  Dig  min  gode 
Hensigt.  Jeg  vil  gjøre  din  Lykke,  men  tillige  min.  Hor  alt- 
saa  et  Forslag  af  større  Billighed!  Som  Du  omtalte,  har  Du 
firsindstyve  Kameler;  jeg  vil  føre  Dig  hen  til  Skatten,  hvor  vi 
belæsser  dem  med  Guld  og  Ædelstene,  saavidt  deres  Kræfter 
strækker,  mærk  Dig  vel,  paa  den  Betingelse,  at  Du  saa  afstaar 
Halvdelen  af  dine  Dyr  til  mig  tilligemed  deres  Ladning.  Maa 
Du  end  skjænke  mig  fyrretyve  Kameler,  vinder  Du  ved  mig  til 
Gjengjæld  nok  til  at  kjøbe  Dig  tusinde  andre.« 

Dervishens  Forlangende  var  aabenbart  ikke  ubilligt;  men 
alligevel  forekom  Afstaaelsen  af  mine  fyrretyve  Kameler  mig  at 
være  et  stort  Tab,  og  det  saa  meget  større,  som  Dervishen  paa 
denne  Maade  vilde  blive  ligesaa  rig  som  jeg  selv.  Kort  sagt, 
jeg  gjengjældte  en  mig  ganske  frivillig  og  af  et  godt  Hjerte  til- 
budt Velgjerning  med  den  sorteste  Utaknemlighed,  endog  end- 
nu førend  jeg  havde  faaet  den  meddelt.  Imidlertid  havde  jeg- 
intet  Valg;  enten  maatte  jeg  finde  mig  i  den  stillede  Betingelse, 
eller  hele  min  Levetid  fortryde,  at  jeg  havde  ladet  en  Lejlighed 
til  at  gjøre  en  umaadelig  Lykke  gaa  ubenyttet  forbi.  Jeg  sam- 
lede derfor  strax  mine  firsindstyve  Kameler,  og  vi  brød  op 
med  hinanden. 

De  tvende  Bjerge,  som  dannede  den  dybe  Dals  Sider,  og 
i  Baggrunden  lukkede  den  af,  var  saa  høje  og  stejle,  at  vi  ikke 
behøvede  at  frygte  for  at  blive  beluret  ved  vort  Forehavende. 
Saasnart  vi  havde  naaet  Stedet,  sagde  Dervishen: 

»Her  maa  vi  standse;  lad  dine  Kameler  knæle,  for  at  vi 
uden  Besvær  kan  belæsse  dem !  Saa  vil  jeg  aabne  os  Ad- 
gangen til  Skatten.« 

Jeg  gav  mig  i  Færd  med  Kamelerne,  medens  Dervishen 
samlede  en  Del  tørre  Kviste,  slog  Ild  og  antændte  Baalet. 
Derpaa  kastede  han  nogen  Røgelse  i  Ilden  og  mumlede  nogle 
uforstaaelige  Ord ;  øjeblikkelig  steg  en  tæt  Røg  op  imod  Himlen. 
Men  Dervishen  gav  sig  til  at  vifte  den  bort,  og  saasnart  Røgen 
havde  fordelt  sig,  viste  der  sig  i  det  høje,  lodrette  Fjeld  en 
Aabning  af  Størrelse  som  en  Port  med  tvende  Fløje,  der  med 
overordentlig  Kunst  syntes  udarbejdet  i  Klippen,  uden  at  der 
forhen  havde  været  endog  blot  det  mindste  Spor  at  opdage 
deraf.  Igjennem  denne  Aabning  saa  vi  ind  i  en  i  Fjeldet  ud- 
arbejdet, over  al  Maade  stor  og  herlig  Hvælving,  der  snarere 
syntes  at  være  Aanders  end  Menneskers  Værk,  saa  storartet  og 
dristigt  forekom  det  os.  Dog  jeg  for  min  Del  skjænkede  selve 
Kunstværket  ikke  nogen  lang  Opmærksomhed;  de  umaadelige 
Skatte,  som  Hvælvingen  fremviste,  stak  mig  i  Øjnene  og  blæn- 
dede mit  Syn  og  min  Forstand  aldeles.  Som  afsindig  styrtede 
jeg  mig  over  en  Dynge  af  Guld,  og  gav  mig  til  at  fylde  i  en 
af  de  Sække,  som  jeg  i  denne  Hensigt  havde  ført  med  mig. 
Sækkene  var  dygtig  store,  og  jeg  havde  gjerne  set  dem  prop- 
fulde ;  men  heri  maatte  jeg  dog  tage  Fornuften  fangen  og  af- 
passe Byrderne  efter  mine  Kamelers  Kræfter.  Dervishen  var 
ikke  mindre  virksom  end  jeg;  men  han  holdt  sig  næsten  ude- 
lukkende til  Ædelstenene  og  Perlerne.  Da  jeg  bemærkede 
dette,  anstillede  jeg  mine  Betragtninger,  og  fulgte  hans  Ex- 
empel.  Endelig  var  alle  vore  Sække  fyldt  med  Guld  og  Perler 
og  Ædelstene;  vi  belæssede  dermed  vore  Kameler,  og  havde 
nu  intet  andet  tilbage ,  end  igjen  at  lukke  Skatkammeret 
efter  os. 

Førend  dette  fandt  Sted,  vendte  Dervishen  endnu  en  Gang 
tilbage  i  Hvælvingen,  hvor  der  foruden  hine  Kostbarheder,  som 

vi  især  havde  holdt  os  til,  gaves  en  stor  Mængde  af  de  mærk- 
værdigste og  værdifuldeste  Sjældenheder  af  forskjellig  Art.  Der- 
iblandt fandtes  ogsaa  en  hel  Del  prægtige  Vaser  af  ædle  Stene. 
Nysgjerrig,  mistænksom  og  misundelig  fulgte  jeg  Dervishen  lige 
i  Hælerte.  Da  han  havde  set  sig  omkring,  som  om  han  søgte 
noget  bestemt,  fremtog  han  endelig  ud  af  en  af  Vaserne  en 
lille  Trædaase,  og  skjulte  den  hastig  i  Barmen,  efter  at  han 
havde  vist  mig,  at  den  ikke  indeholdt  andet  end  en  Smule 
Salve.  Derpaa  tillukkede  han  Skatkammeret  paa  samme  Maade, 
som  han  havde  aabnet  det,  og  der  var  igjen  intet  Spor  af 
Aabning  at  se  i  Fjeldet. 

Nu  delte  vi  Kamelerne,  og  lod  dem  rejse  sig  med  deres 
Byrder.  Jeg  stillede  mig  i  Spidsen  for  min  Andel ;  Dervishen 
overtog  de  øvrige,  som  jeg  havde  maattet  afstaa  ham,  og  vi 
drog  tilsammen  tilbage  ud  af  Dalen  for  igjen  at  naa  Lande- 
vejen. 

Her  skulde  vi  skilles,  eftersom  jeg  vilde  til  Bagdad,  men 
Dervishen  vilde  tilbage  til  Basra.  Efter  at  jeg  i  de  stærkeste 
Udtryk  havde  bevidnet  ham  min  Taknemlighed  for,  at  han 
havde  undt  mig  en  Andel  i  disse  umaadelige  Skatte,  omfavnede 
vi  hinanden  hjertelig,  sagde  hinanden  Farvel,  og  drog  hver 
sin  Vej. 

Men  neppe  var  jeg  vandret  nogle  Skridt  bagefter  mine 
Kameler,  der  imidlertid  allerede  var  kommet  et  Stykke  forud  i 
den  betegnede  *  Retning,  førend  Misundelsens  og  Utaknemlig- 
hedens Djævel  pludselig  slog  sine  Klør  i  mit  Hjerte.  Jeg  be- 
klagede Tabet  af  de  fyrretyve  Kameler,  og  endnu  mere  Tabet 
af  de  Skatte,  de  bar.  »Dervishen  behøver  jo  slet  ikke  alle 
disse  Skatte,«  sagde  jeg  til  mig  selv,  »han  er  jo  raadig  over 
hele    Skatten,    og    kan    tage    saa    meget    deraf,    som    det    lyster 

ham.«  Jeg  kunde  ikke  staa  imod,  men  fulgte  blindthen  disse 
Indskydelser  af  den  sorteste  Utaknemlighed,  og  besluttede  hos 
mig  selv,  paa  en  eller  anden  Maade  at  skille  ham  ved  hans 
Kameler  og  deres  kostbare  Ladninger.  I  denne  Hensigt  stand- 
sede jeg  mine  egne  Kameler,  og  løb  tilbage  henad  Vejen,  idet 
jeg  gav  mig  til  at  skrige  af  alle  Livsens  Kræfter  for  at  betyde 
Dervishen,  at  jeg  havde  noget  at  sige  ham.  Saasnart  han  hørte 
mig,  lod  han  sine  Kameler  gjøre  Holdt,  og  vendte  sig  om 
imod  mig. 

»Min  Broder,«  begyndte  jeg,  da  jeg  havde  naaet  ham, 
»neppe  havde  jeg  forladt  Dig,  saa  kom  jeg  til  at  tænke  paa 
noget,  som  ikke  tidligere  er  faldet  mig,  maaske  heller  ikke 
Dig  selv,  ind.  Du  er  en  from  Dervish,  vant  til  et  roligt  Liv, 
der  ikke  har  kjendt  anden  Idræt  end  den,  at  dyrke  Gud  paa 
den  ham  behageligste  Maade.  Du  har  følgelig  vist  neppe  noget 
Begreb  om,  hvilket  Arbejde  Du  er  gaaet  ind  paa,  idet  Du  har 
paataget  Dig  at  føre  et  saa  stort  Antal  velfodrede  Kameler. 
Hvis  Du  vil  følge  mit  Raad,  skal  Du  kun  beholde  tredive; 
disse  vil  sikkerlig  gjøre  Dig  nok  af  det.  Du  kan  trygt  forlade 
Dig  paa  min  Erfaring  i  denne  Henseende.« 

»Jeg  tror,  at  Du  har  Ret,«  svarede  Dervishen,  der,  som 
det  syntes,  følte  sig  i  min  Magt,  »men  jeg  maa  tilstaa,  at  det 
ikke  er  faldet  mig  ind,  førend  Du  nu  siger  det.  Tag  altsaa  ti 
Kameler  tilbage,  hvilke  Du  selv  vil,  og  drag  din  Vej  i  Fred  og 
med  Gud!« 

Jeg  udsøgte  altsaa  ti  Kameler,  som  jeg  lod  vende  om  og 
følge  efter  mine  andre  Dyr.  Men  Dervishens  uventede  Efter- 
givenhed pirrede  kun  end  mere  min  Havesyge,  og  bragte  mig 
til  at  tro,    at   jeg    uden  Vanskelighed  vilde  kunne  afpresse  ham 

ti  Kameler  til.  Derfor  vedblev  jeg,  uden  en  Gang  saa  meget 
som  at  takke  ham  for  den  nylig  modtagne  rige  Gave : 

»Min  Bekymring  for  din  Velfærd  er  saa  stor,  at  jeg  ikke 
kan  forlade  Dig,  uden  endnu  en  Gang  at  bede  Dig  overveje, 
hvilket  vanskeligt  Arbejde  det  er  for  en  med  Faget  ubekjendt 
Mand  at  føre  endog  blot  tredive  Kameler.  Du  vilde,  det  for- 
sikrer jeg  Dig,  befinde  Dig  langt  bedre  ved  at  gjentage  din 
nylig  gjorte  fornuftige  Indrømmelse.  Du  raaa  endelig  ikke  tro, 
at  det  er  Egennytten,  som  bringer  mig  til  at  tale  saaledes ;  det 
er  tværtimod  det  rene,  uegennyttige  Venskab !  Skil  Dig  derfor 
endnu  ved  ti  Kameler,  og  overlad  dem  til  en  Mand,  hvem 
hundrede  Kameler  ikke  gjør  mere  Ulejlighed  end  en  eneste!« 

Mine  Ord  blev  ikke  uden  Virkning.  Dervishen  gav  mig 
ganske  godvillig  endnu  ti  andre  Kameler,  og  jeg  var  nu  Herre 
over  tredsindstyve  Ladninger,  hvis  Værdi  oversteg  mangen 
Fyrstes  Skatte.  Men  ligesom  den  vattersottige  kun  formerer 
sin  Tørst  ved  at  drikke,  saaledes  følte  ogsaa  jeg  kun  en  endnu 
større  Begjærlighed  efter  Rigdom,  og  jeg  foresatte  mig  at  hænge 
paa,  indtil  jeg  fik  skilt  Dervishen  ogsaa  ved  de  tyve  tilovers- 
blevne Kameler.  Jeg  begyndte  altsaa  med  nye  Forestillinger 
og  Bønner,  og  lod  ham  ikke  utydelig  mærke,  at  jeg  i  Nøds- 
tilfælde kunde  tage,  hvad  han  ikke  vilde  give  mig.  Dervishen 
gjorde  heller  ikke  nogen  synderlig  Modstand,  men  overlod  mig 
ganske  spagfærdig  endnu  ti  Kameler.  Nu  havde  han  ikkun  ti 
tilbage.  Da  jeg  saa,  at  min  Plan  lykkedes  saa  vel,  gav  jeg 
mig  til  at  omfavne,  kysse  og  kjærtegne  ham,  idet  jeg  besvor 
ham  at  sætte  Kronen  paa  den  Forbindtlighed,  han  for  stedse 
havde  paalagt  mig,  ved  til  Slutning  at  overlade  mig  ogsaa  de 
sidste  ti  Kameler.     Som   jeg   havde    forudset,    kunde    han   ikke 

modstaa-,  jeg  var  ham  i  enhver  Henseende  for  stærk.  Tilsidst 
indrommede  han  mit  skamlose  Forlangende,  idet  han  med  Blid- 
hed sagde: 

»Gjør  alene  en  god  Brug  af  disse  Rigdomme,  min  Broder, 
og  erindre  Dig,  at  Gud  kan  ligesaa  let  berøve  os  vore  Rig- 
domme, som  han  gav  os  dem,  naar  vi  tillukker  vort  Hjerte  og 
vor  Haand  for  den  fattige,  hvem  Gud  alene  af  den  Grund 
lader  forblive  i  sin  Trang,  for  at  give  de  rige  Anledning  til 
ved  gode  Gjerninger  at  samle  Skatte  for  hin  evige  Verden.« 

Jeg  hørte  ham  vel  taalmodig  tilende ;  men  min  Forblindelse 
var  saa  stor,  at  jeg  ingen  Nytte  drog  af  dette  veldædige  Raad. 
Endnu  ikke  tilfreds  med  de  firsindstyve  Kameler  og  deres 
umaadelige  Skatte,  kom  jeg  pludselig  paa  den  Tanke,  at  hin 
Trææske,  som  Dervishen  havde  taget  og  vist  mig,  maaske 
kunde  indeholde  noget,  der  var  endnu  langt  kostbarere  end 
alle  de  Skatte,  som  jeg  havde  ham  at  takke  for.  »Det  Sted, 
hvor  Æsken  fandtes,  og  den  Omhu,  hvormed  han  gjemte  den,« 
sagde  jeg  til  mig  selv,  »giver  mig  Grund  til  at  formode,  at  den 
indeholder  noget  ganske  overordentligt,  som  han  vil  skjule  og 
beholde  for  sig  selv.«  Disse  Betragtninger  førte  mig  til  den 
Beslutning,  ikke  at  vige  fra  Stedet,  førend  jeg  ogsaa  havde  faaet 
Æsken  i  min  Vold. 

Jeg  havde  just  omfavnet  ham  og  sagt  Farvel,  da  jeg  atter 
vendte  mig  om  imod  ham  med  de  Ord: 

»Endnu  et!  Hvad  vil  Du  da  med  den  Æske  Salve,  som 
jeg  saa  Dig  tage?  Den  synes  mig  saa  værdiløs,  at  jeg  ikke  be- 
griber, hvorledes  Du  har  gidet  forvare  den.  Lad  se  en  Gang! 
En  Dervish,  der  har  gjort  Afkald  paa  alle  Verdens  Forfængelig- 
heder, behøver  ingen  Salve.« 

Gud  give,  han  havde  nægtet  at  udlevere  den !     Dog,  hvad 

havde  vel  ogsaa  dette  hjulpet!  Hildet,  som  jeg  var,  i  Begjær- 
lighedens  Vanvid,  havde  jeg,  eftersom  jeg  var  den  stærkeste, 
sikkerlig  med  Magt  taget  den  fra  ham;  thi  jeg  var  nu  fast  be- 
sluttet paa,  at  han  ikke  skulde  rose  sig  af  at  besidde  selv  det 
allermindste  af  Skatten,  hvis  retmæssige  Besidder  han  dog 
egentlig  var. 

Men  i  Stedet  for  at  nægte  mig  Æsken,  tog  Dervishen  den 
strax  frem  af  Barmen  og  rakte  mig  den  med  rolig  og  venlig 
Mine. 

»Der,  tag  den  da,«  sagde  han,  »for  at  din  Tilfredshed  kan 
være  fuldkommen !  Kan  jeg  endnu  tjene  Dig  i  noget  andet,  saa 
behøver  Du  blot  at  tale.« 

Jeg  aabnede  Æsken,  betragtede  Salven  og  sagde:  »Efter- 
som Du  er  saa  god  og  føjelig  imod  mig  uden  Indskrænkning, 
saa  beder  jeg  Dig  ogsaa  at  sige  mig,  hvilken  særegen  Anvendelse 
denne  Salve  har.« 

»Dermed  har  det  en  højst  mærkværdig,  ja,  forunderlig  Sam- 
menhæng,« svarede  Dervishen.  »Naar  Du  nemlig  stryger  noget 
deraf  omkring  dit  venstre  Øje  og  paa  sammes  Øjelaag,  saa  op- 
dager Du  alle  Skatte,  som  findes  skjult  i  Jordens  Skjød;  an- 
vender Du  den  derimod  paa  det  højre  Øje,  bliver  Du  strax 
blind. « 

For  nu  at  forsøge  Salvens  vidunderlige  Virkning  paa  mig 
selv,  rakte  jeg  Dervishen  Æsken  med  den  Bøn,  at  han  skulde 
stryge  mig  noget  af  Salven  omkring  mit  venstre  Øje,  da  jeg 
brændte  af  Utaalmodighed  efter  at  erfare  en  Sammenhæng,  der 
syntes  mig  hartad  utrolig. 

Dervishen  var  strax  villig  til  at  føje  mig;  jeg  maatte  til- 
lukke mit  venstre  Øje,  og  han  bestrøg  det  med  Salven.  Da 
jeg    derpaa    aabnede    det,    saa    jeg    i  Virkeligheden    en  hel  Del 

underjordiske  Skatkamre,  med  saa  umaadelige  og  mange  Slags 
Rigdomme,  at  det  svimlede  for  mig.  Men  eftersom  jeg  imid- 
lertid med  Haanden  maatte  holde  det  højre  Øje  til,  og  dette 
trættede  mig,  bad  jeg  Dervishen  om  ogsaa  at  stryge  noget  paa 
mit  højre  Øje. 

»Det  maa  Du  ikke  forlange  af  mig,«  svarede  Dervishen, 
»betænk  blot,  at  Du  saa  bliver  blind!« 

Men  jeg  troede  ham  ikke ;  jeg  bildte  mig  tværtimod  ind, 
at  der  hermed  stod  en  anden  ikke  mindre  kostbar  Hemmelighed 
i  Forbindelse,  som  han  vilde  skjule  for  mig.  Derfor  indvendte 
jeg  med  et  vantro  Smil,  at  Salven  dog  umulig  kunde  have  to 
hinanden  saa  aldeles  modsatte  Egenskaber. 

»Og  dog  forholder  det  sig  saaledes,  som  jeg  siger  Dig,« 
svarede  Dervishen,  kaldende  Allah  til  Vidne,  »og  Du  kan  tro 
mig  paa  mit  Ord.« 

Men  min  ulyksalige  Begj  ærlighed  efter  at  kunne  betragte, 
maaske  endogsaa  efter  eget  Tykke  tilegne  mig,  hvad  jeg  vilde, 
af  alle  Jordens  Skatte,  gjorde  mig  stokdøv  for  enhver  Advarsel 
og  blind  for  al  Fare.  I  min  Forblindelse  faldt  jeg  paa  den 
Tanke,  at  Salven  maaske  havde  den  Egenskab,  uden  videre  at 
stille  alle  de  Skatte,  som  Øjet  opdagede,  til  den  Persons  Raa- 
dighed,  som  bestrøg  sit  højre  Øje  dermed;  i  det  mindste  ventede 
jeg  derved  at  opdage  dobbelt  saa  mange  Skatte.  Derfor  trængte 
jeg  ind  paa  Dervishen,  haardnakket  fordrende,  at  han  ogsaa 
skulde  bestryge  mit  højre  Øje;  men  ligesaa  føjelig  som  han 
havde  været  tidligere,    ligesaa   stivsindet  syntes  han  nu  at  være. 

»Efterat  jeg  har  bevist  Dig  saa  store  Velgjerninger,«  sagde 
han,  »kan  jeg  ikke  bestemme  mig  til  at  gjøre  Dig  ulykkelig. 
Betænk  dog  en  Gang  selv,  hvad  det  er  for  en  Ulykke  at  være 
Synet    berøvet,    og    fritag    mig    for   den  sørgelige  Nodvendighed 

at  føje  Dig  i  en  Ting,  som  Du  vilde  komme  til  at  fortryde  hele 
dit  Liv  igjennem!« 

Men  langtfra  at  give  efter,  blev  jeg  haardnakket  ved  mit 
Forlangende. 

«Min  Broder,«  sagde  jeg  temmelig  bister  til  ham,  »hidtil 
har  Du  paa  højmodig  Vis  tilstaaet  mig  alt,  hvad  jeg  bad  Dig 
om;  skal  jeg  nu  for  slig  Ubetydeligheds  Skyld  med  Utilfredshed 
skilles  fra  Dig?  I  Allah's  Navn,  vis  mig  denne  sidste  Tjeneste! 
Hvad  end  Følgen  maatte  blive,  jeg  skal  ikke  give  Dig  men 
alene  mig  selv  Skylden  derfor.« 

Endnu  stedse  vedblev  Dervishen  at  gjøre  den  alvorligste 
Modstand.  Men  da  han  saa,  at  jeg  var  paa  Nippet  til  at  an- 
vende Vold  imod  ham  for  at  tvinge  ham,  sagde  han  endelig: 
»Nuvel,  da  det  ikke  kan  være  anderledes,  saa  faar  jeg  vel 
gjøre  det.« 

Jeg  lukkede  altsaa  mit  højre  Øje,  og  han  strøg  Salve  der- 
paa.  Men  da  jeg  atter  aabnede  det,  var  der  tykt  Mørke  for 
begge  mine  Øjne;  —  jeg  var  blind,  og  har  siden  hint  Øjeblik 
været  det. 

»Usalige  Dervish,«  raabte  jeg,  »det  er  kun  altfor  sandt, 
hvad  Du  sagde  mig!  O,  i  hvilken  Afgrund  af  Elendighed  har 
ikke  min  skammelige  Nysgjerrighed  og  Havesyge  styrtet  mig!  — 
Jeg  er  selv  Skyld  deri,  jeg  tilstaar  det;  men,  kjære  Broder,  for- 
barm Dig  over  mig!  Skulde  Du,  der  er  saa  vis,  saa  kjærlig  og 
medfølsom,  ikke  kjende  et  eneste  Middel  til  atter  at  skjænke 
mig  mit  tabte  Syn?« 

»Ulykkelige,«  svarede  Dervishen,  »det  var  ikke  min  Skyld, 
at  Du  styrtede  i  Fordærvelsen.  Det  er  kun  gaaet  Dig  efter 
din  Fortjeneste.  Du  er  bleven  blind  paa  Øjet,  fordi  Du  var 
blind  i  Aanden.    Ja,  vistnok  er  jeg  i  Besiddelse  af  mangfoldige 

underfulde  Hemmeligheder,  men  ikke  af  en  eneste,  der  kan  give 
Dig  Synet  tilbage.  Den  Gud  alene,  for  hvem  intet  er  umuligt, 
kan  atter  gjøre  Dig  seende.  Men  ham  har  Du  grovelig  for- 
tørnet. Han  havde  givet  Dig  Rigdomme,  som  Du  ikke  for- 
tjente*, han  har  taget  dem  fra  Dig  igjen,  for  ved  min  Haand 
at  give  dem  til  andre,  som  er  dem  værdigere.« 

Andet  sagde  Dervishen  ikke,  og  jeg  for  min  Del  havde 
ikke  et  eneste  Ord  at  gjensvare  ham.  Han  overlod  mig  til 
min  Forfærdelse  og  ubeskrivelige  Smerte,  samlede  mine  firsinds- 
tyve Kameler  og  drev  dem  henad  Vejen  til  Basra.  I  min  Angst 
anraabte  jeg  ham,  dog  ikke  at  overlade  mig  til  min  Elendighed, 
hjælpeløs  midt  i  Ørkenen;  men  han  forblev  døv  for  alle  mine 
Bønner  og  Veklager. 

Berøvet  mit  Syn  og  alle  Livsfornødenheder,  vilde  jeg  være 
omkommen  af  Sorg  og  Nød,  hvis  ikke  en  Karavane,  som  den 
følgende  Dag  kom  fra  Basra,  havde  taget  sig  af  mig  og  bragt 
mig  hid  til  Bagdad.  Efter  at  have  været  en  Mand,  som  i  Rig- 
dom og  Pragt,  om  end  ikke  i  Magt,  kunde  have  stillet  sig  ved 
Siden  af  Fyrster,  var  jeg  nu  en  elendig,  hjælpeløs  Tigger,  hvis 
Tilværelse  alene  var  afhængig  af  Menneskenes  Medlidenhed. 
Jeg  maatte  beslutte  mig  til  at  bede  om  Almisser,  og  deraf  har 
jeg  indtil  denne  Dag  levet.  Men  for  at  afsone  min  Utaknem- 
lighed imod  Allah,  paalagde  jeg  mig  fra  Begyndelsen  af  den 
Straf,  ikke  at  modtage  nogen  Almisse,  med  mindre  den  barm- 
hjertige Giver  tillige  meddelte  mig  en  Kindhest.  »Og  dette,« 
vedblev  den  blinde,  »er  Grunden  til  hin  Opførsel,  der  forekom 
Eder  saa  besynderlig  og  maatte  vække  Eders  Uvillie.  Eders 
Slave  beder  Eder  endnu  en  Gang  om  Tilgivelse  derfor,  og 
underkaster    sig   villig    den  velfortjente  Straf.     Men  hvis  det  be- 

hager  Eder,  nærmere  at  afveje  min  Brode  og  sammes  Straf  imod 
hinanden,  saa  er  jeg  vis  paa,  at  I  vil  finde  Straffen  saare  ufor- 
holdsmæssig og  ubetydelig.« 


Den  blinde  tav,  og  Khalifen  sagde  til  ham: 

»Baba  Abdallah,  Du  har  haardelig  forbrudt  Dig;  dog,  Gud 
være  lovet,  at  Du  har  indset  det  og  selv  paalagt  Dig  denne 
offentlige  Bod !  Men  nu  maa  det  være  nok  dermed ;  herefter 
maa  Du  indskrænke  Dig  til  at  gjøre  Bod  i  dit  Hjerte,  idet  Du 
i  dine  daglige  Bønner  anraaber  Himlen  om  Tilgivelse.  Men 
for  at  Omsorgen  for  dit  Underhold  ikke  skal  afdrage  Dig  fra 
Boden,  tilstaar  jeg  Dig  for  Livstid  daglig  fire  Sølvdrachmer,  som 
min  Storvezir  vil  lade  Dig  udbetale.  Bliv  derfor  her  saa  længe, 
indtil  han  har  erfaret  og  udført  min  Villie!« 

Baba  Abdallah  kastede  sig  ned  foran  Khalifens  Trone,  og 
ønskede  ham,  efter  atter  at  have  rejst  sig,  Alverdens  Held  og 
Lykke.  Fuldkommen  tilfredsstillet  ved  den  blindes  Fortælling 
vendte  Harun  al  Rashid  sig  derpaa  til  den  unge  Mand,  som 
han  havde  set  saa  ubarmhjertig  mishandle  sin  Hoppe,  og  spurgte 
ham  om  hans  Navn. 

»Jeg  hedder  Sidi  Numan,«   svarede  den  unge  Mand. 

»Sidi  Numan,«  begyndte  da  Khalifen,  »jeg  har  i  min 
Levetid  set  mange  Heste  blive  tilredet  og  har  selv  redet  mange 
til,  men  aldrig  paa  saa  barbarisk  en  Maade,  som  Du  i  Gaar  til 
almindelig  Forargelse  gjorde.  Imidlertid  har  Du  mig  slet  ikke  Ud- 
seende af  at  være  et  raat  og  grusomt  Menneske,  og  da  jeg  véd, 
at  Du  allerede  i  længere  Tid  har  tilredet  din  Hoppe  paa  denne 
Maade,    slutter   jeg    med    Grund,    at    det   hermed  maa  have  en 

særegen  Sammenhæng.  Jeg  har  altsaa  ladet  Dig  komme,  for  at 
Du  skal  sige  mig  Grunden  til  din  besynderlige  Fremfærd.  For- 
tæl mig   Sagen,  som  den  er,  og  skjul  intet  for  mig!« 

Sidi  Numan  begreb  fuldkommen  Khalifens  Mening,  men 
befandt  sig  øjensynlig  i  den  største  Forlegenhed  med  Svaret. 
Han  skiftede  flere  Gange  Farve,  og  røbede  alle  Kj endetegn  paa 
Forvirring  og  Raadvildhed.  Men  der  maatte  vises  Khalifens 
Villie  Lydighed.  Derfor  kastede  han  sig  ned  for  de  Troendes 
Behersker,  rejste  sig  atter  og  forsøgte  paa  at  tage  til  Orde,  men 
forblev  stum  endnu,  mindre  dog  af  Beklemmelse  over  Fyrstens 
Højhed,  for  hvis  Aasyn  han  var  stedt,  end  af  indre  Modbyde- 
lighed for  de  Kjendsgjerninger,  han  havde  at  tortælle.  Den  af 
Naturen  i  højeste  Grad  utaalmodige  Khalif  viste  imidlertid  ikke 
det  mindste  Tegn  til  Uvillie  over  Sidi  Numans  Taushed.  Han 
begreb  nemlig  fuldkommen,  at  den  unge  Mand  enten  manglede 
Frimodighed,  gjort  frygtsom  ved  den  temmelig  bestemte  Tone, 
hvori  han  var  bleven  tiltalt,  eller  at  han  havde  Ting  at  omtale, 
som  han  heller  havde  holdt  hemmelige.  For  altsaa  at  give  ham 
Mod  eller  i  alt  Fald  anspore  ham,  vedblev  Khalifen: 

»Sidi  Numan,  fat  Dig!  Forestil  Dig,  at  Du  ikke  havde 
mig,  men  en  eller  anden  god  Ven  til  Tilhorer!  Skulde  der 
forekomme  noget  i  din  Fortælling,  som  maa  sætte  Dig  i  For- 
legenhed, eller  hvorom  Du  tror,  at  det  kunde  fornærme  mig, 
saa  tilsiger  jeg  Dig  herved  forud  min  Tilgivelse!  Vær  altsaa 
ganske  ubekymret,  og  tal  saa  aabent  og  ligefrem  til  mig,  som 
om  jeg  ganske  var  en  af  dine  jævnlige!« 

Khalifens  Tiltale  beroligede  Sidi  Numan  saavidt,  at  han 
endelig  kom  til  Orde: 

»Hersker  over  de  Troende,  saa  stor  end  den  Forvirring 
hos    mig    er,    som    maa    bemægtige    sig    enhver   dødelig  i  Nær- 

heden  af  Eders  Højhed  og  glorværdige  Herlighed,  saa  foler  jeg 
mig  dog  stærk  nok  til  at  tro,  at  denne  bævende  Ærefrygt  ikke 
skal  hindre  min  Tunge  i  at  vise  Eder  den  skyldige  Lydighed, 
og  trolig  gjøre  Eder  Rede  for  alt,  hvad  I  maatte  forlange  at 
vide  af  mig.  Jeg  vover  derfor  at  erklære,  at  er  jeg  end  langt- 
fra noget  fuldkomment  Menneske,  saa  er  jeg  dog  heller  ingen- 
lunde saa  ond  af  Tænkemaade,  at  jeg  skulde  have  forbrudt  mig 
imod  Lovene,  eller  endog  blot  have  haft  i  Sinde  at  krænke 
dem,  hvorfor  jeg  heller  ikke  har  nogen  Grund  til  at  frygte 
deres  hævnende  Strenghed.  Min  Villie  var  stedse  god;  dog 
dette  bevarede  mig  ikke  altid  for  Fejl  og  Uvitterlighedssynder. 
Alligevel  tror  jeg  ikke  at  behøve  den  Tilgivelse,  som  Eders 
Højhed  saa  naadig  forud  har  tilsagt  mig.  Jeg  underkaster  mig 
derfor  med  Frimodighed  Eders  Dom,  og  den  Straf,  I  maatte 
tro,  at  jeg  fortjener.  At  den  Maade,  hvorpaa  jeg  i  den  senere 
Tid  har  behandlet  min  Hoppe,  er  paafaldende  og  grusom,  og 
egner  sig  til  at  give  et  slet  Exempel,  det  tilstaar  jeg;  men  jeg 
haaber  forvist,  at  I  vil  finde  Aarsagen  til  denne  min  Adfærd  vel 
begrundet,  og  snarere  anse  mig  for  værdig  til  Medlidenhed  end 
til  Straf.  Men,  for  at  jeg  ikke  længer  skal  friste  Eders  billige 
Nysgjerrighed,  vil  I  naadig  aabne  Eders  Øre  for,  hvad  jeg 
egentlig  har  at  fortælle!« 

Sidi  Numans  Historie. 

»Jeg  vil  ikke  opholde  mig  ved  min  Herkomst,  eftersom  den 
ikke  er  glimrende  nok  til  at  fortjene  Eders  Højheds  Opmærk- 
somhed. Af  Lykkesgoder  havde  mine  Forfædre  ved  Sparsomhed 
efterladt  mig  saa  meget,  som  jeg  behøvede  for  ved  beskedne 
Fordringer  at  leve  som  en  retskaffen  og  uafhængig  Mand.     Til 

min  fuldkomne  Lykke  fattedes  alene  en  elskværdig  Kone,  som 
fortjente  hele  min  Ømhed  og  som  ved  sin  Gjenkj ærlighed  havde 
erhvervet  sig  Ret  til  at  dele  min  øvrige  Lykke  med  mig.  Men 
det  behagede  ikke  den  alvise  Gud  at  opfylde  mit  Ønske  i  denne 
Henseende.  Jeg  fik  tværtimod  en  Kone,  som  lige  fra  Bryllups- 
dagen satte  min  Taalmodighed  paa  en  Prøve,  om  hvilken 
alene  den  kan  gjøre  sig  en  Forestilling,  der  har  gjort  lignende 
Erfaringer.  Da  Ægteskaberne  i  Følge  den  gj  ældende  Skik  og 
Brug  bliver  afsluttet,  uden  at  man  forud  har  lært  sin  Brud  at 
kjende,  eller  endog  blot  har  set  hende,  saa  har  en  Ægtemand 
ingen  Grund  til  at  beklage  sig,  naar  hans  Kone  blot  ikke  er 
afskrækkende  styg,  og  naar  forøvrigt  hendes  Forstand  og  Adfærd 
kan  tjene  til  at  bringe  smaa  legemlige  Ufuldkommenheder  i 
Forglemmelse. 

Efterat  min  Kone  med  de  sædvanlige  Højtideligheder  var 
bleven  bragt  mig  i  Huset,  og  jeg  første  Gang  saa  hende  uden 
Slør,  Ansigt  til  Ansigt,  glædede  jeg  mig  hjertelig  over  ikke  at 
finde  mig  skuffet  i  mine  Forventninger  med  Hensyn  til  hendes 
gode  Udseende.  Med  et  Ord,  jeg  fandt  hende  ganske  og 
aldeles  efter  min  Smag. 

Dagen  efter  Bryllupet  havde  vi  til  Middag  fiere  forskjellige 
Retter.  Da  jeg  traadte  ind  i  Spise  værelset  og  ikke  fandt  min 
Kone,  lod  jeg  hende  kalde.  Længe  maatte  jeg  vente,  inden 
hun  kom;  men  jeg  undertrykte  min  Utaalmodighed.  Vi  satte 
os  da  til  Bords  sammen,  og  jeg  begyndte  mit  Maaltid  med  at 
tage  fat  paa  Risen,  hvilken  jeg,  som  sædvanlig,  spiste  med  en 
Ske.  Men  min  Kone  fremtog  af  et  Etui,  som  hun  havde  hos 
sig,  en  lille  Ting  som  en  Øreske,  og  førte  dermed  Risen  til 
Munden,  Gryn  for  Gryn;  thi  mere  kunde  Skeen  ikke  rumme 
ad  Gangen. 

Højlig  forundret  sagde  jeg  til  hende:  »Amine,«  dette  var 
hendes  Navn,  »har  Du  hjemme  lært  at  spise  Ris  paa  saadan 
en  Maade,  eller  bærer  Du  Dig  kun  saaledes  ad,  fordi  Du  har 
en  svag  Appetit?  Eller  er  det  din  Hensigt  at  tælle  Grynene, 
for  ikke  den  ene  Gang  at  tage  flere  end  den  anden?  Hvis 
det  derimod  kun  er  af  Sparsommelighed,  Du  handler  saalunde, 
maaske  for  at  formane  mig  til  at  holde  sammen  og  intet 
forøde,  saa  kan  Du  i  denne  Henseende  være  ganske  rolig;  thi 
jeg  kan  forsikre  Dig  om,  at  vi  aldrig  skal  ruinere  os  ved  at 
spise  os  mætte.  Vi  har,  Gud  ske  Lov,  hvad  vi  behøver,  og 
endda  lidt  til.  I  ethvert  Tilfælde  beder  jeg  Dig,  min  kjære 
Amine,  at  spise  ligesom  jeg  og  andre  Mennesker.« 

Mine  venskabelige  Formaninger  syntes  dog  i  det  mindste 
at  have  fortjent  et  artigt  Svar;  men  hun  svarede  mig  ikke  et 
Ord,  og  vedblev  at  spise  paa  sin  egen  besynderlige  Maade, 
kun,  ligesom  for  at  ærgre  mig,  endnu  desto  langsommere.  Med 
de  andre  Spiser  gik  det  ganske  paa  samme  Maade ;  i  Stedet  for 
at  dele  disse  med  mig,  tog  hun  kun  en  Gang  imellem  nogle 
Brødkrummer  i  Munden,  omtrent  saa  meget  ad  Gangen,  som 
en  Spurv  kunde  have  pikket  op.  Dette  Egensind  ærgrede  mig 
vistnok;  men  jeg  undskyldte  hende  i  mit  Hjerte  saa  godt  jeg 
kunde,  og  indbildte  mig,  at  hendes  besynderlige  Adfærd  havde 
sin  Grund  i  Undseelse,  eftersom  hun  ikke  havde  været  vant  til 
at  sidde  tilbords  med  Mænd,  og  allermindst  med  en  Ægte- 
mand, i  hvis  Nærværelse  man  maaske  havde  indpræntet  hende 
at  iagttage  en  Tilbageholdenhed,  som  hun  nu  i  sin  Enfoldighed 
til  det  yderste  overdrev.  Desuden  faldt  det  mig  ind,  at  hun 
maaske  allerede  havde  spist  til  Middag,  eller  havde  i  Sinde  at 
spise  sig  mæt,  naar  jeg  havde  afspist,  og  afholdt  mig  derfor 
fra  at  ytre  mig  videre  over  Sagen,    og    give    hende  mit  Mishag 

tilkjende  paa  en  Maade,  som  maatte  være  gaaet  hende  til 
Hjerte. 

Men  ved  Aftensbordet,  den  følgende  Middag,  og  fremdeles 
hver  eneste  Gang,  vi  holdt  Maaltid  sammen,  bar  hun  sig  ad 
ganske  paa  samme  Maade,  og  nu  kunde  jeg  ikke  længer  tvivle 
om,  at  der  jo  maatte  stikke  en  Hemmelighed  under,  da  et 
Menneske  umulig  kunde  leve  af  saa  lidt,  som  min  Kone  tog 
til  sig  i  Døgnet.  Da  jeg  var  kommen  til  denne  Erkj endelse, 
tog  jeg  min  Tilflugt  til  Forstillelse,  og  lod,  som  om  hendes 
Adfærd  slet  ikke  mere  havde  noget  paafaldende  for  mig,  i  det 
Haab,  at  hun  lidt  efter  lidt  skulde  vænne  sig  til  at  følge  al- 
mindelig Bordskik.  Men  dette  var  kun  et  tomt  Haab,  som  jeg 
snart  overbeviste  mig  om. 

En  Nat  nemlig,  da  Amine  troede  mig  fast  indslumret,  stod 
han  op,  uden  Støj,  for  ikke  at  vække  mig.  Jeg  lod  da  ogsaa, 
som  om  jeg  sov,  for  paa  denne  Maade  at  erfare,  hvad  hun 
havde  i  Sinde.  Stille  og  hastig  klædte  hun  sig  paa,  og  forlod 
Værelset.  Næppe  var  hun  ude,  førend  jeg  sprang  op,  kastede 
en  Pelts  om  mig,  og  ilede  hen  til  Vinduet,  som  vendte  ud 
imod  Gaarden.  Jeg  kom  netop  tidsnok  til  at  se,  at  hun  aab- 
nede  Døren  ud  til  Gaden  og  forsvandt. 

Strax  ilede  jeg  efter  hende.  Døren  stod  paa  Klem ;  uden 
Støj  slap  jeg  ud  og  fulgte  efter  hende  i  Maaneskinnet,  indtil 
hun  havde  naaet  en  i  Nærheden  liggende  Begravelsesplads. 
Her  forsvandt  hun.  Forsigtig  nærmede  jeg  mig  og  kigede  over 
Muren.  Hvad  skulde  mine  Øjne  faa  at  se !  Amine  befandt 
sig  i  Selskab  med  en  rædselsfuld  Ghul  ])!      Det  maa  være  Eders 


*)  Ghul  (o:  Rædsel)  er  en  Personifikation  af  den  natlige  Ensomheds 
Rædsel,  og  de  tænkes  derfor  særlig  at  Kave  deres  Opholdssted  i 
Ørkener  og  paa  andre  ensomme  Steder.  Undertiden  tænkes  de  ogsaa 
som  en  Slags  Vampyrer  eller  Lamier  som  i  den  foreliggende  Fortælling. 

Højhed  tilstrækkelig  bekjendt,  at  der  under  dette  Navn  forstaas 
onde  Aander,  som  ved  Nattetid  vanker  om  paa  Markerne,  hvor- 
fra de  overfalder  Vandringsmanden,  dræber  og  med  grusom  Lyst 
fortærer  ham ;  i  lige  Maade  opgraver  de  Ligene  paa  Begravelses- 
pladserne for  derved  at  holde  deres  skrækkelige  Maaltider. 

Ubeskrivelig  var  min  Rædsel,  da  jeg  saa  Amine  i  Selskab 
med  Ghulen  at  opgrave  et  nylig  bisat  Lig,  sønderrive  og  for- 
tære det  paa  Randen  af  Graven.  x)  Under  dette  forfærdelige 
Maaltid  underholdt  de  sig  ganske  gemytlig  med  hinanden;  men 
jeg  stod  for  langt  borte  til  at  høre  noget  af,  hvad  de  talte  om. 
Efterat  de  havde  endt  deres  gyselige  Maaltid,  kastede  de  Lev- 
ningerne af  Liget  igjen  ned  i  Graven  og  fyldte  denne  paany 
med  Jord.  Men  jeg  blev  ikke,  indtil  de  hermed  var  færdige; 
som  pidsket  af  onde  Aander  ilede  jeg  igjen  hjem,  lod  Gade- 
døren blive  staaende  aaben,  smuttede  i  min  Seng  og  lod,  som 
om  jeg  sov  fast  og  sikkert.  Kort  efter  kom  ogsaa  Amine 
listende,  klædte  sig  af,  uden  at  gjøre  Støj,  og  lagde  sig  igjen 
til  Sengs,  som  det  syntes,  inderlig  glad  over,  at  jeg  ikke  havde 
mærket  noget. 

Forestillingen  om  det  skrækkelige  Skuespil,  hvortil  jeg  nylig 
havde  været  Vidne,  og  Rædselen  for  den  Kvinde,  der  for 
nogle  Øjeblikke  siden  havde  taget  en  saa  væsentlig  Andel  deri 
og  som  nu  laa  ved  min  Side,  forjog  for  længere  Tid  Søvnen 
fra  mine  Øjne.  Endelig  faldt  jeg  dog  atter  i  en  urolig  Slummer, 
fuld  af  skrækkelige  Drømme ;  men  ved  det  første  Raab  til  Morgen- 
bønnen vaagnede  jeg,  stod  op  og  klædte  mig  paa,  og  begav 
mig   hen    i  Moskeen.     Efter  Bønnen    gik  jeg    ud   af  Staden    og 


1)  At  opgrave  et  nys  begravet  Lig  er  under  almindelige  Forhold  en 
meget  let  Sag,  da  Liget  ikke  er  lagt  i  nogen  Kiste;  tilmed  plejer 
man   at  gj»re   Graven  meget  lidet  dyb. 

tilbragte  hele  Formiddagen  med  at  spadsere  i  Haverne  og  tænke 
over,  hvad  jeg  skulde  gjore  for  at  vænne  min  Kone  til  en 
anden  og  menneskeligere  Levemaade. 

Jeg  blev  hastig  enig  med  mig  selv  i  at  forkaste  alle  vold- 
somme Midler;  alene  med  det  gode  lod  der  sig  udrette  noget 
her,  det  indsaa  jeg  vel.  Under  slige  Betragtninger  var  jeg 
tilsidst,  uden  selv  at  vide  det,  slaaet  ind  paa  Vejen  til  mit 
Hjem,  og  betraadte  Huset,  just  som  det  var  Spisetid.  Amine 
lod  strax  Maden  bære  frem,  og  vi  satte  os  til  Bords.  Da  hun 
endnu  stedse  vedblev  at  spise  Ris  Gryn  for  Gryn,  sagde  jeg 
med  den  størst  mulige  Skaansel  til  hende: 

»Du  véd,  Amine,  hvor  forbauset  jeg  Dagen  efter  vort 
Bryllup  blev  over  at  se  Dig  nyde  saa  lidet,  og  paa  en  Maade, 
der  vistnok  vilde  have  opbragt  enhver  anden  Ægtemand  end 
netop  mig.  Du  véd  fremdeles,  at  jeg  alene  derved  ytrede  min 
Fortrydelse  derover,  at  jeg  bad  Dig  ogsaa  at  nyde  af  de  øvrige 
Spiser,  der  fandtes  paa  Bordet,  og  som  var  tilberedt  paa  de 
forskjelligste  Maader,  for  at  din  Smag  kunde  blive  tilfredsstillet. 
Siden  den  Dag  har  vort  Maaltid  bestandig  været  indrettet  paa 
samme  Maade,  uden  for  saavidt  som  der  idelig  har  fundet  Af- 
vexling  Sted  i  Spiserne;  men  mine  Forestillinger  forblev  stedse 
uden  Virkning,  og  Du  har  indtil  den  Dag  i  Dag  hele  Tiden 
givet  mig  den  samme  Anledning  til  Misfornøjelse.  Dog  allige- 
vel tav  jeg,  fordi  jeg  ikke  vilde  paalægge  min  Hustru  nogen 
Tvang,  endnu  mindre  tilføje  hende  nogen  Krænkelse.« 

Næppe  var  de  sidste  Ord  udtalt,  forend  Amine,  som 
mærkede,  at  jeg  havde  beluret  hende  forrige  Nat,  kom  i  et 
skrækkeligt  Raseri.  Hendes  Mund  skummede,  hendes  Ansigt 
glodede,  Øjnene  var  nærved  at  springe  hende  ud  af  Hovedet. 
Ubevægelig  af  Rædsel  over   dette    grufulde  Syn,    formaaede   jeg 

ikke  at  undvige  den  ondskabsfulde  Idræt,  som  min  Kone  i  det 
samme  fremdrog  af  sit  mørke  Indre.  Hun  greb  nemlig  en  Skaal 
med  Vand,  dyppede  Fingrene  deri,  idet  hun  mumlede  nogle 
mig  uforstaaelige  Ord,  og  stænkede  mig  i  Ansigtet.  »Elendige«, 
skreg  hun  rasende;  »modtag  Straffen  for  Din  Nysgjerrighed  og 
bliv  en  Hund!« 

Indtil  dette  Øjeblik  havde  jeg  ikke  kjendt  Amine  som 
troldkyndig.  Men  næppe  var  hine  djævelske  Ord  hende  ude 
af  Munden,  førend  jeg  ogsaa  saa  mig  omskabt  til  en  Hund. 
Af  Overraskelse  og  Gru  over  denne  uhørte  Forgj øreise  glemte 
jeg  i  rette  Tid  at  være  betænkt  paa  min  Flugt;  derved  fik  hun 
Lejlighed  til  at  gribe  en  Stok  og  mishandle  mig  paa  saadan 
Maade,  at  det  endnu  i  Dag  er  mig  ubegribeligt,  hvorledes  jeg 
slap  derfra  med  Livet.  Endelig  undveg  jeg  hendes  Raseri  og 
slap  ud  i  Gaarden;  men  ogsaa  der  blev  jeg  forfulgt  af  hende, 
og  kunde  med  al  min  Smidighed  dog  kun  undgaa  enkelte  af 
hendes  grusomme  Slag.  Men  tilsidst  blev  hun  træt  af  at  slaa, 
dog  uden  at  hendes  Hævnsyge  endnu  var  mættet;  opbragt  over, 
at  hun  ikke  kunde  faa  Livet  taget  af  mig,  hittede  hun  paa  en 
ny  og  endnu  føleligere  Grusomhed.  Hun  aabnede  nemlig 
Gadedøren  paaklem,  med  det  Forsæt  at  klemme  mig  ihjel  i 
Aabningen,  naar  jeg  forsøgte  paa  at  smutte  igjennem.  Men 
uagtet  jeg  var  bleven  nedværdiget  til  en  Hund,  gjennemskuede 
jeg  dog  klart  hendes  fordærvelige  Plan.  Ligesom  der  ofte 
tilligemed  den  overhængende  Fare  pludselig  fremavles  Snille 
hos  os  til  at  undgaa  samme,  saaledes  gik  det  ogsaa  her;  jeg 
passede  nemlig  mit  Snit  saa  vel,  at  jeg  lykkelig  kom  ud  af 
Døren,  og  alene  Spidsen  af  min  Hale  blev  en  Smule  inde- 
klemt. Af  Smerte  gjøede  og  hylede  jeg,  idet  jeg  lob  ned  ad 
Gaden,  og  lokkede  mig  derved  nogle  andre  Hunde  paa  Halsen 

som  ynkelig  bed  mig.  x)  Endelig  reddede  jeg  mig  dog  ind  i 
Boden  hos  en  Mand,  som  handlede  med  kogte  Hoveder,  Tunger 
og  Fødder  af  Lam  og  Beder.  Denne  Mand  tog  ogsaa  strax  i 
Begyndelsen  mit  Parti,  og  hindrede  de  øvrige  Hunde  i  at  fare 
ind  efter  mig.  Men  Bodens  Herre  hørte  til  hine  i  deres  religiøse 
Anskuelser  overspændte  Mennesker,  som  anser  Hundene  for 
urene  Dyr,  og  ikke  kan  faa  Vand  og  Sæbe  nok,  naar  de 
tilfældigvis  er  kommet  i  Berørelse  med  dem.  Jeg  fandt  derfor 
ikke  det  Fristed,  som  jeg  havde  haabet  at  finde  i  den  Krog, 
hvor  jeg  var  krøben  sammen.  Næppe  var  mine  Forfølgere 
borte,  saa  forsøgte  Manden  alt  muligt  for  igjen  at  jage  mig  ud, 
hvilket  dog  ikke  vilde  lykkes  for  ham.  Paa  denne  Maade  til- 
bragte jeg,  lige  Stik  imod  hans  Ønske,  Natten  i  hans  Bod,  og 
jeg  trængte  i  Sandhed  haardt  til  denne  Hvile*  for  at  komme 
mig  noget  efter  de  Mishandlinger,  jeg  havde  lidt  ved  Amines 
Haand.  Men  da  Manden  den  følgende  Dag  traadte  ind  i  Boden 
med  de  friske  Varer,  som  han  i  Morgenstunden  havde  indkjobt 
paa  Torvet,  forlod  jeg  frivillig  min  Krog,  og  sluttede  mig  til  de 
andre  Hunde  paa  Gaden,  hvilke  Kjødlugten  havde  forsamlet  i 
Nærheden  af  Huset,  under  Forventning  af,  at  der  kunde  falde 
en  eller  anden  god  Mundfuld  af  til  dem. 

Til  min    store  Glæde   forekom    det    mig,    som    om  Manden 


a)  Hundene  i  de  orientalske  Byer  leve  i  Almindelighed  i  Flokke,  saa- 
ledes  at  hver  Plads  har  sit  Kvarter,  som  de  omhyggelig  vaage  over. 
Naar  en  fremmed  Hund  kommer  ind  iblandt  dem  vil  den  øjeblikke- 
lig blive  overfaldet  og  skambidt.  Disse  Hunde,  som  hele  Orienten 
over  alle  tilhøre  en  Race.  fredes  i  Reglen,  hvor  de  bidrage  til 
Renlighedstilstanden  paa  Gaderne  ved  at  fortære  al  Affald.  I 
Konstantinopel  avles  disse  Hunde  i  Tusinder;  da  Englænderne  for 
nogle  Aar  siden  i  Kairo  udryddede  Gedehundene,  dræbtes  paa  en 
Gang  over  4000. 

ved  Fordelingen  af  det,  han  undte  os  sultne  Kreaturer,  tog 
billigt  Hensyn  til,  at  jeg  slet  intet  havde  faaet  at  spise,  saa 
længe  jeg  havde  opholdt  mig  hos  ham-,  der  faldt  nemlig  baade 
flere  og  større  Stykker  i  min  Lod  end  i  de  øvrige  Hundes. 
Da  Manden  var  færdig  med  Uddelingen,  gjorde  jeg  Mine  til 
igjen  at  ville  begive  mig  ind  i  Boden,  idet  jeg,  logrende  med 
Halen,  kastede  mine  bedende  Blikke  paa  ham.  Men  det  vilde 
han  ikke  vide  af  at  sige-  med  Stokken  i  Haanden  traadte  han 
mig  saa  bestemt  i  Vejen,  at  jeg  maatte  bortfjerne  mig. 

Et  Par  Huse  længer  nede  i  Gaden  standsede  jeg  udenfor 
en  Bager,  der  syntes  mig  at  være  ved  meget  bedre  Lune  end 
den  surmulende  Mester  med  Lammehovederne.  Han  var  netop 
i  Begreb  med  at  spise  Frokost,  og  endskjøndt  jeg  ikke  havde 
givet  noget  Tegn  fra  mig,  at  jeg  var  sulten,  kastede  han  et 
Stykke  Brød  ud  til  mig.  Førend  jeg  gav  mig  i  Færd  dermed, 
saa  jeg  paa  ham  med  Blikke,  hvori  jeg  søgte  at  lægge  saa 
meget  Udtryk,  som  muligt,  idet  jeg  logrede  med  Halen  for  at 
tilkjendegive  ham  min  Taknemlighed.  Hvorvidt  han  forstod 
mig,  formaar  jeg  ikke  at  sige;  men  han  smilede  dog  i  det 
mindste  derved. 

Jeg  var  i  Grunden  slet  ikke  sulten;  imidlertid  tog  jeg  dog 
det  mig  tilkastede  Stykke  Brød  og  fortærede  det,  men  temmelig 
langsomt,  ligesom  for  at  antyde,  at  jeg  gjorde  det  mest  for  at 
behage  Giveren.  Bageren  holdt  Oje  med  mig,  og  der  dannede 
sig  en  Slags  Forstaaelse  imellem  os,  hvis  nærmeste  Følge  var, 
at  han  taalte  mig  i  Nærheden  af  sin  Bod.  Altsaa  slog  jeg  mig 
til  Ro  udenfor  Boden,  og  tog  Plads  med  Ansigtet  vendt  imod 
Gaden,  hvorved  jeg  ønskede  at  antyde  saa  meget,  som  at  jeg- 
for  Øjeblikket  alene  trængte  til  min  nye  bekjendts  Naade  og 
Beskyttelse.     Han  tilstod  mig  ogsaa  begge  Dele,  ja,  kjærtegnede 

mig  endogsaa,  hvoraf  jeg  med  Fortrøstning  fattede  det  Haab, 
at  jeg  turde  vove  at  betræde  selve  Boden.  Dette  sidste  Skridt 
til  en  mere  end  flygtig  Forbindelse  foretog  jeg  paa  en  saadan 
Maade,  at  Husherren  tydelig  maatte  kunne  mærke,  at  jeg  gjorde 
det  alene  under  Forudsætningen  af  hans  gunstige  Tilladelse. 
Bageren  lagde  mig  under  disse  Omstændigheder  heller  ikke  den 
mindste  Hindring  i  Vejen;  ja,  han  var  endogsaa  saa  god  at  an- 
vise mig  et  Sted,  hvor  jeg  kunde  gjore  mig  det  bekvemt  uden 
at  være  ham  i  Vejen,  og  dette  Sted  betragtede  jeg  ogsaa  som 
mit,  saa  længe  jeg  var  hos  ham. 

I  hele  denne  Tid  blev  jeg  behandlet  af  ham  paa  det  bedste, 
hvorfor  jeg  ogsaa  viste  mig  saa  taknemlig  og  hengiven,  som 
det  stod  i  en  Hunds  Magt  at  vise  sig.  Ingensinde  slap  jeg 
Husets  Herre  af  Øjne;  saasnart  han  lavede  sig  til  at  gaa  ud, 
var  jeg  stedse  i  Hælene  paa  ham.  At  denne  Vedhængenhed 
gjorde  ham  Fornøjelse,  mærkede  jeg  tydelig  deraf,  at  han,  naar 
jeg  en  enkelt  Gang  ikke  lagde  Mærke  til,  at  han  vilde  forlade 
Huset,  kaldte  paa  mig  med  Navnet:  »Stumphale«,  som  han 
allerede  den  første  Dag  af  vort  Bekjendtskab  havde  tillagt  mig. 
Paa  dette  Raab  ilede  jeg  ud  paa  Gaden,  og  sprang  og  lob 
frem  og  tilbage  foran  Døren,  indtil  han  traadte  ud  deraf. 
Derpaa  ledsagede  jeg  ham  trolig,  idet  jeg  snart  var  foran,  snart 
bagefter  ham,  og  fra  Tid  til  anden  stod  stille  og  saa  paa  ham 
for  at  bevidne  ham  min  Glæde. 

jeg  havde  allerede  været  en  rum  Tid  i  dette  Hus,  da  en 
Kone,  som  kjøbte  Brød  hos  min  Herre,  blandt  andre  Monter 
gav  ham  et  falsk  Pengestykke.  Bageren  forlangte  et  andet  i 
Stedet  for  samme ;  men  Konen  paastod,  at  det  var  godt  og 
gyldigt.  Dog  min  Herre  blev  ved  sin  Paastand,  og  ytrede : 
»Skillingen  er  saa  aabenbart  falsk,  at  endogsaa  min  Hund,    der 

dog  kun  er  et  ufornuftigt  Dyr,  vil  kunne  udpege  det.  Kom 
hid,  Stumphale!«  raabte  han  derpaa,  og  behændig  sprang  jeg 
op  paa  Regnebordet,  hvor  Bageren  udbredte  Pengene  for  mig. 
»Er  der  ikke  et  falsk  Pengestykke  derimellem?«  spurgte  derpaa 
min  Herre  videre. 

Betænksom  undersøgte  jeg  Pengene,  Skilling  for  Skilling, 
indtil  jeg  kom  til  det  falske,  hvilket  jeg  med  Bestemthed  skjød 
til  Side,  idet  jeg  med  Betydning  saa  paa  min  Herre,  som  om 
jeg  vilde  sige:   »Det  er  det.« 

Da  Bageren  naturligvis  kun  for  Spøg  havde  beraabt  sig 
paa  min  Dom,  er  det  let  at  forestille  sig,  til  hvilken  yderlig 
Grad  han  forbausedes  ved  denne  Prøve  paa  min  Forstand  og 
Indsigt.  Baade  han  og  Konen  var  som  faldet  ned  fra  Skyerne. 
Konen  maatte  imidlertid  rykke  ud  med  en  anden  Skilling,  og 
saasnart  hun  var  borte,  spildte  min  Herre  intet  Øjeblik,  inden 
han  fik  kaldt  sine  Naboer  sammen,  og  med  stor  Overdrivelse 
gjort  dem  bekjendt  med  sin  Hunds  vidtudstrakte  Talenter. 
Enhver  vilde  selv  overbevise  sig  derom,  og  jeg  havde  i  lang 
Tid  nok  at  bestille  med  at  udfinde  og  udsondre  falske  Penge- 
stykker, som  med  Flid  var  blandet  imellem  gode  og  ægte. 
Ogsaa  Konen  fortalte  alle  sine  bekj endte  Eventyret,  og  Rygtet 
om  den  vidunderlige  Pengesands,  jeg  besad,  udbredte  sig  ikke 
alene  i  Nabolaget,  men  ogsaa  i  hele  Kvarteret,  ja,  tilsidst  endog 
over  hele  Staden. 

Nu  fattedes  der  mig  ikke  paa  Beskjæftigelse  hele  Dagen, 
idet  jeg  maatte  aflægge  Prøve  paa  mit  Talent  for  enhver,  som 
kjøbte  Brød  i  min  Herres  Bod.  Ved  denne  Lejlighed  fik  han 
efterhaanden  saa  mange  Kunder,  at  han  næppe  kunde  tilfreds- 
stille dem  alle,  og  holdt  mig  højt  i  Ære  som  Skaberen  af  hans 
Lykke.     Men    ingen  Lykke  er  uden  Misundelse;    man  begyndte 

at  efterstræbe  hans  Skat,  og  han  turde  intet  Ojeblik  slippe  mig 
ud  af  Øjnene. 

En  Dag  traadte  der  ogsaa  af  Nysgjerrighed  en  Kone  ind 
til  os  og  kjøbte  Brød.  Min  sædvanlige  Plads  var  nu  paa 
Regnebrædtet ;  Konen  kastede  sex  Pengestykker  hen  for  mig. 
Der  fandtes  deriblandt  et  falsk,  hvilket  jeg  strax  betegnede  og 
skjød  til  Side.  »Rigtig,«  sagde  Konen:  »det  er  det  falske;  Du 
har  ikke  bedraget  Dig.«  Efterat  hun  derpaa  længe  havde  be- 
tragtet mig,  lavede  hun  sig  til  at  gaa  igjen,  men  gav  mig  i  det 
samme,  uden  at  Bageren  bemærkede  det,  et  Tegn  til  at  følge 
hende.  Saa  meget  jeg  nu  end  stedse  higede  efter  at  vorde  be- 
friet fra  min  sælsomme  Forgj øreise,  og  endskjøndt  det  faldt  mig 
ind,  at  Konen  maaske  havde  anet  min  Ulykke  og  vidste  Raad 
derimod,  lod  jeg  hende  dog  gaa  sin  Vej,  og  indskrænkede  mig 
til  at  følge  hende  med  Øjnene.  Men  saasnart  hun  var  kommen 
et  Par  Skridt  bort,  vendte  hun  sig  og  gjentog  sin  Opfordring, 
at  jeg  skulde  følge  hende.  Da  betænkte  jeg  mig  ikke 
længer,  men  sprang,  da  min  Herre  just  var  beskjæftiget  med  at 
rengjøre  Ovnen  til  en  ny  Bagning,  let  og  ubemærket  ned  af 
Regnebrædtet,  og  løb  efter  Konen,  som  tydelig  gav  mig  sin 
Glæde  derover  tilkjende. 

Da  vi  havde  naaet  hendes  Hus,  aabnede  hun  Døren,  traadte 
ind,  og  vendte  sig  om  til  mig  med  de  Ord:  »Følg  kun  med! 
Det  skal  ikke  angre  Dig,  stakkels  Stumphale!«  Vi  gik  op 
ovenpaa,  hvor  der  i  et  smukt  Værelse  sad  en  ung  Pige  af  en 
overordentlig  Skjønhed  og  broderede;  det  var  den  barmhjertige 
Kones  troldkyndige  Datter.  Saasnart  vi  var  indenfor,  tog  den 
gamle   Kone  til  Orde: 

»Her,  mit  Barn,  bringer  jeg  Dig  Bagerens  vidt  berømte 
Hund,  der  saa  godt  forstaar  at  skjelne  imellem  rigtige  og  falske 

Penge.  Du  véd,  at  jeg  allerede  for  længe  siden  ytrede  den  For- 
modning, at  det  maaske  kunde  være  et  forhexet  Menneske.  I 
Dag  fik  jeg  det  Indfald  at  kjøbe  Brød  hos  hin  Bager,  og  over- 
bevise mig  om  Sandheden  af  det,  som  Folk  gjorde  et  saadant 
Væsen  af.  Det  er  ogsaa  lykkedes  at  lokke  Hunden  med  mig. 
Hvad  mener  Du,  min  Datter?  Har  jeg  haft  nogen  Grund  til 
min  Formodning?« 

»Du  har  ikke  anet  fejl,  kjæreste  Moder,«  svarede  den  dej- 
lige, unge  Pige,  »hvilket  jeg  snart  skal  overbevise  Dig  om.« 
Med  disse  Ord  stod  hun  op,  tog  et  Fad  med  Vand  og  bestæn- 
kede mig  dermed,  idet  hun  sagde:  »Er  Du  født  som  en  Hund, 
saa  forbliv,  hvad  Du  er!  Har  Du  derimod  en  Gang  været  et 
Menneske,  saa  paatag  Dig  atter  din  forrige  Skikkelse!« 

Øjeblikkelig  ophævedes  Trylleriet,  og  jeg  var  igjen  et  Men- 
neske, som  jeg  havde  været  før.  Gjennemtrængt  og  henreven 
af  denne  Velgjernings  Størrelse,  kastede  jeg  mig  for  den  unge 
Piges  Fødder,  kyssede  Fligen  af  hendes  Klædebon  og  sagde : 
»Jeg  føler  mig  saa  dybt  greben  af  Eders  exempelløse  Godhed 
imod  en  fremmed,  at  jeg  beder  Eder  selv  at  angive  mig,  hvor- 
ved jeg  paa  en  værdig  Maade  kan  lægge  min  Taknemlighed  for 
Dagen !  Eller  betragt  mig  hellere  fra  denne  samme  Stund  som 
Eders  Slave,  over  hvem  I  har  at  raade,  som  Eder  tykkes.  Men 
forat  I  kan  vide,  hvem  I,  lig  en  Engel  fra  Himlen,  har  udrevet 
fra  forsmædelig  Elendighed  og  Fortvivlelse,  vil  jeg  i  faa  Ord  for- 
tælle Eder  min  Historie«. 

Jeg  fortalte  hende  altsaa,  hvem  jeg  var,  og  hvorledes  det  var 
gaaet  mig  siden  mit  Giftermaal  med  Amine;  til  Slutning  tak- 
kede jeg  Moderen  for  den  ubeskrivelige  Lykke,  som  hun  havde 
ført  mig  i  Møde, 

»Sidi  Numan,«    tog   den    unge   Pige    til  Orde:    »I  behøver 

ikke  at  gjøre  mange  Ord  af  den  Forbindtlighed,  I  tror  at  være 
mig  skyldig;  en  god  Gjerning  lønner  stedse  sig  selv,  og  jeg  er 
allerede  fuldt  belønnet  ved  Eders  Glæde.  Men  hvad  Eders 
Kone  angaar,  saa  har  jeg  kjendt  hende  vel  før  hendes  Gifter- 
maal,  og  har  alt  længe  vist,  at  hun  forstod  sig  paa  Hexeri; 
vi  har  nemlig  haft  den  samme  Mesterinde  i  denne  farlige  Kunst. 
Senere  har  vi  af  og  til  talt  med  hinanden  i  Badet;  men  efter- 
som vore  Gemytter  slet  ikke  harmonerede  med  hinanden,  af  brod 
jeg  snart  al  Forbindelse  med  hende,  og  undrer  mig  nu  slet 
ikke  over  hendes  Ondskab.  For  Eders  Vedkommende  er  det 
mig  dog  ingenlunde  nok  at  have  hævet  Eders  Forgj øreise;  jeg 
vil  ogsaa  hjælpe  Eder  til  at  straffe  Eders  onde  Plageaand  efter 
Fortjeneste,  idet  I  nemlig  vender  tilbage  til  Eders  Hjem  og 
haandhæver  den  Eder  tilkommende  Anseelse.  Slaa  Eder  for 
nogle  Øjeblikke  til  Ro  i  min  Moders  Selskab !  Jeg  skal  snart 
være  her  igjen.« 

Min  skjønne  Frelserinde  traadte  ind  i  et  Sideværelse,  og 
jeg  benyttede  Lejligheden,  medens  hun  var  fraværende,  til  endnu 
en  Gang  for  Moderen  at  udtrykke,  hvor  inderlig  forbunden 
jeg  følte  mig  hende  og  hendes  Datter.  Hertil  svarede  den 
gamle  Kone:  »Min  Datter  er,  som  I  ser,  ligesaa  erfaren  i  Hexeri 
som  Amine ;  men  hun  gjør  af  disse  sine  Evner  en  saa  god 
Brug,  at  I  sikkerlig  vilde  forbauses  ved  at  faa  at  høre,  hvor 
mange  Velgjerninger  hun  udspreder  omkring  sig  ved  Hjælp  af 
sin  hemmelige  Videnskab«.  Næppe  havde  hun  begyndt  at  for- 
tælle mig  nogle  af  de  Underværker,  hvortil  hun  selv  havde 
været  Vidne,  førend  hendes  Datter  igjen  traadte  ind  med  en 
Flaske  i  Haanden,   og  tiltalte  mig  paa  følgende  Maade: 

»Sidi  Numan,    jeg  har  af  mine  Bøger    set,    at   Eders    Kone 
for  Øjeblikket  ej   er  hjemme,   men  snart  vil  vende  tilbage  til  sin 

Bolig.  Disse  udsiger  endvidere,  at  hun  for  Eders  Tjenerskab 
fremhykler  den  storste  Sorg  og  Uro,  og  har  bildt  det  ind,  at 
derved  Middagsbordet  var  rundet  Eder  en  Forretning  i  Hu,  som 
havde  nødt  Eder  til  strax  at  forlade  Hjemmet.  I  havde  derved 
ladet  Husdøren  staa  aaben  efter  Eder,  og  en  Hund  havde  be- 
nyttet Lejligheden  til  at  smutte  ind  i  Spisesalen,  hvorfra  hun 
havde  udjaget  den  med  dygtige  Stokkeprygl.  —  Vend  derfor 
uden  Tidsspilde  hjem  med  denne  Flaske,  og  vent  i  Eders 
Værelse,  indtil  Amine  kommer  tilbage !  Naar  I  faar  Øje  paa 
hende,  da  gaa  hende  strax  i  Møde  ud  i  Gaarden.  Hun  vil 
blive  heftig  forskrækket  ved  det  uventede  Syn  af  Eder  i  egen 
Person,  vige  sky  tilbage  og  forsøge  paa  at  flygte.  Men  da  be- 
stænker I  hende  med  Vandet  af  denne  Flaske,  og  udtaler  dristig 
disse  Ord:  »Modtag  Lønnen  for  din  Ondskab!«  Virkningen 
deraf  vil  I  snart  faa  at  se.« 

Jeg  mærkede  mig  nøje  disse  Ord,  og  da  der  intet  længer 
holdt  mig  tilbage,  tog  jeg  Afsked  fra  mine  tvende  Velgj ørerinder, 
den  unge  og  den  gamle,  under  levende  Bevidnelser  af  min 
evige  Taknemlighed. 

Alting  kom  virkelig  ganske  saaledes,  som  den  unge  Pige 
havde  forudsagt.  Amine  gav  et  højt  Skrig  fra  sig,  saasnart  hun 
fik  mig  at  se,  og  vendte  sig  for  at  fly;  men  jeg  stænkede  øje- 
blikkelig Vand  paa  hende  af  Flasken  og  udtalte  de  mig  ind- 
præntede  Ord.  I  samme  Øjeblik  blev  min  uværdige  Kone  for- 
vandlet til  en  dejlig  Hoppe;  »dette  er  den  samme,  som  Eders 
Højhed  saa  i  Gaar.« 

Strax  greb  jeg  fat  i  den  overraskede  og  førte  hende,  uagtet 
alt  hvad  hun  stred  imod,  ved  Manken  ind  i  min  Stald.  Her 
lagde  jeg  en  Grime  paa  hende,  bandt  hende  fast  under  de  bit- 
reste  Bebrejdelser   af  hendes    Ondskab,    og    pidskede    hende    saa 

længe  jeg  kunde  røre  mig ;  da  maatte  jeg  af  Nødvendighed 
holde  op  med  Tugtelsen,  men  lovede  hellig  mig  selv,  at  Af- 
skummet hver  eneste  Dag  skulde  komme  til  at  undgjælde  paa 
samme  Maade. 

»Hersker  over  de  Troende,«  saaledes  sluttede  Sidi  Numan 
sin  Fortælling,  »jeg  nærer  det  Haab,  at  I  ingenlunde  vil  mis- 
billige min  Adfærd,  men  meget  mere  indrømme,  at  denne  onde 
og  farlige  Kvinde  er  bleven  behandlet  langt  mildere,  end  hun 
egentlig  fortjener.« 


»Det  er  vistnok  en  forunderlig  Historie,«  bemærkede  Harun 
al  Rashid,  da  Sidi  Numan  havde  fortalt  tilende,  »og  din  Kones 
Ondskab  lader  sig  ikke  undskylde.  Heller  ikke  just  fordømmer 
jeg  den  Maade,  hvorpaa  Du  hidtil  har  tugtet  hende:  men  jeg 
giver  Dig  at  betænke,  hvor  stor  i  og  for  sig  den  Straf  er,  at 
se  sig  nedværdiget  til  et  Dyr,  og  mit  Ønske  er,  at  Du  lader 
Dig  nøje  med  den  Bod,  som  heri  er  hende  paalagt.  Ja,  jeg 
vilde  endog  befale  Dig,  af  den  troldkyndige  Pige  at  fordre  hendes 
Forgj øreise  løst,  hvis  jeg  ikke  frygtede  for,  at  der  deraf  skulde 
times  Dig  noget  endnu  værre,  end  Amine  første  Gang  gjorde 
ved  Dig.  I  alt  Fald  er  det  mit  Raad  til  Dig,  at  Du  hos  den 
unge  og  dejlige,  tillige  gode  Tryllerske  søger  Erstatning  for, 
hvad  Du  har  maattet  lide  af  den  onde. 

Khalifen  vendte  sig  nu  til  den  tredie  af  dem,  som  Djafar 
havde  befalet  at  fremstille  sig  for  ham,  og  tog  til  Orde : 

»Khodjah  Hassan,  da  jeg  i  Gaar  gik  forbi  dit  Hus,  fore- 
kom det  mig   saa   prægtigt,    at  jeg  gjærne  gad  vide,    hvem  det 

tilhørte,  og  jeg  erfarede  da,  at  Du  havde  ladet  det  bygge,  efter 
at  Du  tidligere  havde  drevet  et  Haandværk,  som  ikke  kunde 
ernære  Dig.  Man  fortalte  mig  tillige,  at  Du  gjorde  en  god 
Brug  af  dine  Rigdomme,  og  dine  Naboer  havde  alene  fordel- 
agtigt at  sige  om  Dig.  Alt  dette  glæder  mig-,  men  jeg  er  falden 
paa  den  Tanke,  at  Forsynet  ad  overordentlige  Veje  har  velsig- 
net Dig,  og  det  er  i  denne  Henseende,  jeg  ønsker  at  indhente 
Oplysninger  fra  din  egen  Mund.  Vær  altsaa  ganske  aabenhjertig 
imod  mig.  at  jeg  med  desto  større  Grund  kan  glæde  mig 
over  din  Lykke !  Men  for  at  fjerne  enhver  Mistro,  som  Du 
muligen  kunde  have  til  mine  Hensigter,  tilsiger  jeg  Dig  forud 
min  naadige  Beskyttelse  og  fuld  Ret  til  ubeskaaren  at  nyde 
din  Lykke.« 

Efter  Khalifens  Forsikringer  kastede  Khodjah  Hassan  sig 
ned  for  Tronen  og  tog  til  Orde,  saasnart  han  atter  havde 
rejst  sig: 

»Hersker  over  de  Troende,  enhver  anden,  hvis  Samvittig- 
hed var  mindre  ren  end  min,  vilde  være  bleven  forfærdet  over 
Budskabet  om  at  skulle  træde  frem  for  Khalifens  Aasyn.  Da 
jeg  imidlertid  stedse  kun  har  næret  et  ærbødigt  Sindelag  mod 
Eder,  og  aldrig  har  forbrudt  mig  hverken  imod  Eder  eller 
Lovene,  havde  jeg  ikke  anden  Frygt  end  den,  ikke  at  kunne 
taale  Glandsen  af  Eders  Magt  og  Højhed.  Det  almindelig  ud- 
bredte Sagn  om  Eders  Godhed  og  Naade  skjænkede  mig  imid- 
lertid Beroligelse,  og  jeg  blev  overbevist  om,  at  I  selv  vilde 
indgyde  mig  Mod  til  at  give  Eder  de  forlangte  Oplysninger. 
Dette  har  Eders  Højhed  ogsaa  nylig  gjort,  idet  I  tilsagde  mig 
Eders  mægtige  Beskyttelse,  endog  førend  I  vidste,  om  jeg  ogsaa 
fortjente  den.  Men  Allah  være  lovet,  jeg  er  overbevist  om,  at 
I    vil     bevare    dette    naadige,     mig    over     al    Maade    dyrebare 

Sindelag,    naar    jeg,    Eders  Bud    lydig,    har    fortalt    Eder    mine 
Eventyr. « 

Ved  denne  lige  saa  artige  som  værdige  Tiltale  sikrede 
Hassan  sig  Khalifens  Velvillie.  Efter  nogle  Øjeblikke  at  have 
overvejet,  hvad  han  havde  at  sige,  begyndte  han  paa  følgende 
Maade : 


Khodjah  Hassan  Ahabbal's  Historie. 

»Hersker  over  de  Troende,  for  bedre  at  gjore  Rede  for, 
hvorledes  jeg  er  kommen  til  min  store  Formue,  maa  jeg  forst 
tale  om  to  Venner,  jeg  har.  De  er  Borgere  af  denne  Stad  og 
endnu  levende  og  kan  bevidne  Rigtigheden  af  mine  Udsagn.  Dem 
skylder  jeg,  næst  Allah,  den  første  Kilde  til  alt  godt,  hele 
min  Lykke. 

Dissse  to  Venner  hedder  Saadi  og  Saad.  Saadi  er  mægtig  og 
rig,  og  har  stedse  hyldet  den  Anskuelse,  at  der  ikke  gives  nogen 
Lykke  i  denne  Verden  uden  en  saa  stor  Formue,  at  man  kan 
leve  fuldkommen  uafhængig  deraf.  Saad  derimod  er  af  en  anden 
Mening.  Vel  indrømmer  han,  at  man  til  Lykke  maa  være  i 
Besiddelse  af  saa  meget,  som  man  behøver  for  at  leve,  men 
paastaar  tillige,  at  forresten  Dyden  alene  maa  udgjøre  Menne- 
skenes Lykke,  uden  anden  Sammenhæng  med  denne  Verdens 
Goder,  end  for  saavidt  som  disse  er  Fornødenhed  eller  tjene 
til  at  afhjælpe  andres  Trang  i  Forhold  til  Personens  Stilling  og 
Vilkaar.  Saad  lever  selv  meget  lykkelig  og  tilfreds  under  saa- 
danne  Betingelser.  Uagtet  nu  Saadi  i  materiel  Forstand  er 
langt  rigere  end  han,  bestaar  der  dog  et  inderligt  Venskab 
imellem  begge,  og  hverken  Rang  eller  Rigdom  formaar  at  sætte 
Splid  imellem  dem.     Naar  undtages  hint  eneste  Punkt,  hvori  de 

stedse  er  uenige,  har  de  endnu  aldrig  haft  nogen  Strid  med 
hinanden  og  vil  sandsynligvis  heller  aldrig  faa  nogen. 

Da  deres  Underholdning  en  Dag  ganske  tilfældigvis  atter 
drejede  sig  hen  paa  dette  Emne,  paastod  Saadi,  at  de  fattige 
blot  af  den  Aarsag  var  fattige,  at  de  enten  var  født  saaledes, 
eller  selv  havde  forødt  deres  Formue,  eller  mistet  den  ved  ufor- 
udsete Uheld.  De  er  blot  fattige,«  vedblev  han,  »fordi  de 
aldrig  har  kunnet  samle  saa  mange  Penge,  at  de  ved  Driftighed 
har  kunnet  arbejde  sig  op  af  Usselheden.  Hvis  de  blot  en 
Gang  kunde  bringe  det  saa  vidt,  saa  tror  jeg,  at  de  ikke  alene 
vilde  blive  velhavende,  men  med  Tiden  ogsaa  rige.« 

Heri  kunde  Saad  ikke  give  sin  Ven  Ret  og  sagde:  »Dit 
herved  givne  Middel  til  at  gjøre  en  fattig  rig  synes  mig  endda 
ikke  saa  sikkert.  Jeg  for  min  Del  tror,  at  en  fattig  Stakkel 
med  samme  Sandsynlighed  kan  blive  rig  paa  enhver  anden 
ganske  tilfældig  Maade.  Man  gjør  ofte  ved  det  blotte  Tilfælde 
større  Lykke,  end  med  Dynger  af  Guld,  som  Du  mener,  — 
saa  klogt  man  end  bærer  sig  ad  for  at  mangfoldiggjøre  sin 
Formue. « 

Saadi  rystede  paa  Hovedet  og  svarede:  »Nu  vel  da,  for  at 
gjøre  et  Forsøg  paa  at  overbevise  Dig  om  det  rigtige  i  mine 
Anskuelser,  vil  jeg  anvende  en  efter  vort  eget  Skjøn  tilstrække- 
lig stor  Sum  paa  en  af  hine  Haandværkere,  som,  fattige  fra 
Fødselen  af,  ikke  har  mere  end  af  Haanden  og  i  Munden. 
Lykkes  det  mig  ikke  at  tilvejebringe  Bevis  for  min  Paastand 
paa  denne  Maade,  saa  er  Raden  til  Dig  at  forsøge  det  paa  din 
Maner. « 

Nogle  Dage  senere  kom  de  to  Venner  paa  en  Spadseretur 
igjennem  det  Kvarter  af  Staden,  hvor  jeg  drev  mit  Haandværk 
som  Rebslager.     Min  Paaklædning   og  hele    min  Indretning  lod 

tydelig  min  Fattigdom  skinne  igjennem.  Derved  erindrede  Saad 
sig  sin  Ven  Saadi's  Forslag  og  tog  til  Orde : 

»Hvis  Du  ikke  har  opgivet  det  Forsæt,  Du  nylig  fattede, 
Saadi,  saa  er  her  en  Mand,«  —  i  det  samme  pegede  han  paa 
mig  —  »som  jeg  længe  har  set  drive  sit  Haandværk,  uden  at 
komme  videre,  end  han  er.  Jeg  véd,  at  han  fortjener  din  Vel- 
dædighed, og  er  følgelig  en  i  alle  Henseender  passende  Person 
til  at  anstille  Forsøget  paa.« 

»Jeg  har  hverken  opgivet  eller  glemt  mit  Forsæt,«  svarede 
Saadi.  »Beviset  herfor  er,  at  jeg  bærer  den  til  Forsøget  for- 
nødne Pengesum  hos  mig,  alene  ventende  paa  en  Fejlighed  til 
i  din  Nærværelse  at  bringe  min  Plan  til  Udførelse.« 

De  to  Venner  kom  hen  imod  mig,  og  da  jeg  saa,  at  de 
havde  i  Sinde  at  tale  med  mig,  holdt  jeg  op  med  mit  Arbejde. 
De  hilste  mig,  og  Saadi  spurgte  derpaa  om  mit  Navn. 

»Herre,«  sagde  jeg,  efter  at  have  gjengjældt  Hilsenen,  »jeg 
hedder  Hassan,  og  er  desuden  paa  Grund  af  mit  Haandværk 
almindelig  bekjendt  under  Tilnavnet   Ahabbal.« 

»Hassan,«  vedblev  Saadi,  »saasom  ethvert  Haandværk  er- 
nærer sin  Mester,  maa  dette  vistnok  ogsaa  være  Tilfældet  med 
Eder,  og  jeg  undrer  mig  kun  over,  at  I  ikke  efterhaanden  har 
faaet  saa  meget  tilovers,  at  I  kunde  udvide  Eders  Haandværk.« 

»Herre,«  svarede  jeg,  »Eders  Forundring  vil  aldeles  for- 
svinde, naar  jeg  forklarer  Eder,  at  hele  min  Fortjeneste  fra 
Morgen  tidlig  til  Aften  silde  næppe  er  tilstrækkelig  til  at  mætte 
min  Familie  med  Brød  og  Bælgfrugter.  Jeg  har  en  Kone  og 
fem  smaa  Børn;  der  hører  meget  til,  og  Husholdningen  maa 
være  saa  indskrænket,  som  den  vil,  bliver  der  dog  stedse  utal- 
lige Fornødenheder  at  anskaffe.  Med  alt  dette  er  vi  dog  til- 
freds, og  takker  Allah  for    det  nøjsomme  Sind,    der    intet    lader 

os  savne,  saalænge  vi  blot  har  vort  daglige  Brød,  og  ikke  be- 
høver at  falde  andre  besværlige  for  at  faa  det.« 

»Denne  Forklaring  er  aldeles  fyldestgj ørende,«  ytrede  Saadi, 
»og  jeg  undrer  mig  ikke  længere  over  Eders  Fattigdom.  Men 
hvis  jeg  nu  forærede  Eder  to  hundrede  Guldstykker,  tror  I  da, 
at  I  ved  Hjælp  af  denne  Sum  i  en  kort  Tid  vil  kunne  blive 
i  det  mindste  ligesaa  rig  som  de  første  Mestre  i  Eders  Haand- 
værk?« 

»Herre,«  svarede  jeg,  »I  ser  mig  altfor  agtværdig  ud  til, 
at  jeg  skulde  antage,  at  I  drev  en  grusom  Spøg  med  mig. 
Eders  Tilbud  maa  vel  følgelig  være  alvorlig  ment.  Jeg  drister 
mig  derfor  til  at  erklære  Eder,  at  en  meget  mindre  Sum  vilde 
være  tilstrækkelig  for  mig,  til  ikke  at  blive  ligesaa  rig  som  de 
første  i  mit  Haandværk,  men  til  at  ethverve  mig  større  Formue, 
end  de  alle  tilsammen  besidder  i  denne  Stad,  saa  stor  og  folke- 
rig den  end  er.« 

Den  ædle  Saadi  beviste  paa  Stedet,  at  han  havde  talt  i 
Alvor,  tog  en  Pung  frem  og  trykkede  mig  den  i  Haanden,  idet 
han  sagde: 

»Modtag  her  to  hundrede  Guldstykker,  og  Allah  give  sin 
Velsignelse  dertil,  saa  at  Du  drager  den  Nytte  af  Pengene,  som 
Du  venter  Dig!  Det  vilde  berede  mig  og  min  Ven  en  stor 
Glæde,  hvis  denne  Sum  maatte  bidrage  til  at  forbedre  dine 
Omstændigheder. « 

Jeg  skjød  Pungen  ind  i  Barmen,  men  formaaede  for  Rørelse 
ikke  at  finde  Ord  til  at  tolke  min  Taknemlighed.  Uvilkaarlig 
udstrakte  jeg  Haanden  efter  Sømmen  paa  min  Velgj ørers  Klæde- 
bon for  at  kysse  det ;  men  han  drog  sig  tilbage  og  fjernede  sig 
hastig  tilligemed  sin  Ven. 

Imedens  jeg  endnu  efter  deres  Bortgang  igjen  begyndte  og 

fortsatte  mit  Arbejde,  gav  jeg  mig  først  og  fremmest  til  at  over- 
veje, hvor  jeg  skulde  opbevare  Pungen ;  mit  fattige  Hus  inde- 
sluttede nemlig  hverken  Kiste  eller  Skab,  overhovedet  nogetsom- 
helst  sikkert  Sted,  hvor  Pungen  kunde  gj emmes,  uden  at  jeg 
behøvede  at  frygte  altfor  meget  ængstelig  for  en  Opdagelse.  Da 
jeg  nu,  som  alle  andre  fattige  Stakler,  plejede  at  skjule  min 
Smule  Penge  i  min  Turban,  saa  gik  jeg  i  min  Forlegenhed 
hjem  fra  Arbejdet,  idet  jeg  for  mine  Kammerater  foregav,  at 
jeg  vilde  bringe  noget  i  Orden  ved  min  Turban. 

Som  jeg  havde  ventet  og  ønsket,  traf  jeg  hverken  min 
Kone  eller  mine  Børn  hjemme.  Uden  Opsættelse  gav  jeg 
mig  altsaa  til  det  vigtige  Arbejde  at  skjule  min  Rigdom.  Ti 
Guldstykker  tog  jeg  fra,  for  deraf  at  bestride  de  nærmeste  og 
mest  paatrængende  Udgifter;  de  øvrige  hundrede  og  halvfem- 
sindstyve anbragte  jeg  saa  snildt  imellem  Folderne  af  Turban- 
klædet, at  det  var  umuligt  for  nogen  at  se  nogen  Forandring 
paa  det  smudsige,  værdiløse  Stykke.  Endnu  samme  Dag  ind- 
kjøbte  jeg  mig  et  dygtigt  Forraad  af  Hamp,  og  da  der  i  lang 
Tid  ikke  var  kommen  Kjød  paa  vort  Bord,  anvendte  jeg  nogle 
Skillinger  paa  en  god  Bedesteg  til  vort  Aftensmaaltid. 

Da  jeg  fuld  af  Glæde  bar  Kjødet  hjem,  slog  pludselig  en 
forsulten  Glente  ned  derpaa.  Jeg  havde  begge  Hænder  fulde, 
og  kunde  derfor  ikke  værge  mig  imod  den;  imidlertid  holdt 
jeg  fast  paa  Kjødet  af  alle  Kræfter,  for  at  den  ikke  skulde  rive 
det  fra  mig.  Men  Rovfuglen  vilde  ikke  give  Slip  paa,  hvad 
den  ansaa  for  sit  retmæssige  Bytte ;  vi  brodes  med  hinanden 
op  og  ned,  ind  og  ud,  og  under  den  stærke  Bevægelse  faldt 
Turbanen  mig  ulykkeligvis  af  Hovedet.  Øjeblikkelig  gav  Glenten 
Slip  paa  Kjødet,  slog  sine  Klor  i  Turbanen  og  fløj  bort 
dermed,    inden  jeg    kunde    lægge   mig   derimellem.     Ved    dette 

Syn  brød  jeg  ud  i  et  forfærdeligt  Skrig,  saa  at  alle  Folk,  der 
var  i  Nærheden,  forskrækket  for  sammen  og  stemmede  i  med 
i  Skriget,  eftersom  disse  Rovfugle  derved  undertiden  lader  sig 
skræmme  til  igjen  at  lade  deres  Bytte  fare.  Men  denne  Glente 
var  os  for  klog,  og  holdt  fast  paa,  hvad  den  havde ;  snart 
havde  jeg  ganske  tabt  den  af  Syne  tilligemed  min  Turban  og 
mine  Penge. 

Dybt  nedslaaet  over  dette  Tab  vendte  jeg  tilbage  til  mit 
Hjem.  Først  og  fremmest  maatte  jeg  kjøbe  en  ny  Turban, 
hvorved  der  atter  gik  noget  i  Løbet  af  de  ti  Guldstykker,  som 
jeg  havde  taget  ud  af  Pungen.  Det,  jeg  saaledes  beholdt  til- 
bage, var  langtfra  tilstrækkeligt  til  Virkeliggj øreisen  af  de  skjønne 
Forhaabninger,  jeg  havde  næret.  Mest  af  alt  nagede  mig  dog 
den  Tanke,  at  min  ædelmodige  Velgjører  havde  faaer  Aarsag 
til  at  angre  sin  Gavmildhed  imod  mig,  der  maatte  synes  ham 
anbragt  paa  fuldkommen  urette  Sted.  Jeg  kunde  jo  rigtignok 
fortælle  ham  min  Ulykke,  som  den  var,  og  derved  forsøge  paa 
at  rense  mig  i  hans  Øjne;  men  det  hele  var  saa  lidet  sand- 
synligt, at  det  snarere  endmere  maatte  opbringe  ham  som  en 
skamløs  Usandhed,  end  forsone  ham  som  en  simpel  Retfærdig- 
gj  øreise. 

Imidlertid  forskaffede  jeg  dog,  saa  længe  de  ti  Guldstykker 
varede,  mig  selv  og  min  Familie  bedre  Kaar  og  blidere  Dage; 
men  saasnart  disse  Penge  var  sluppet  op,  sank  jeg  atter  tilbage 
i  min  tidligere  Elendighed,  uden  at  øjne  nogen  Mulighed  til  at 
arbejde  mig  op  deraf.  Alligevel  knurrede  jeg  ingenlunde  mod 
Gud,  men  sagde:  »Allah  har  blot  villet  prøve  mig,  idet  han 
skjænkede  mig  Formue,  da  jeg  allermindst  ventede  det.  Han 
berøvede  mig  den  ogsaa  næsten  øjeblikkelig  igjen,  alene  fordi 
det  saaledes  behagede  ham,  og  jeg  har  intet  andet  tilovers  end 

at  prise  ham,  ligesom  jeg  hidtil  har  priset  ham  for  alle  de  Vel- 
gjerninger,  han  har  ladet  tilflyde  mig.  Hans  almægtige 
Villie  ske!« 

Af  slige  Betragtninger  var  jeg  selv  opfyldt,  medens  min 
Kone  viste  sig  utrøstelig  over  det  uhyre  Tab,  vi  havde  lidt. 
Hun  var  nemlig  bleven  indviet  i  Sagen,  saasnart  Ulykken  var 
sket.  Ogsaa  til  mine  Naboer  havde  jeg  uforvarende  ladet 
nogle  Ord  falde  om  de  hundrede  og  halvfemsindssyve  Guld- 
stykker, som  jeg  havde  mistet  tilligemed  Turbanen ;  men  her 
blev  jeg  udlet  baade  af  ung  og  gammel,  eftersom  enhver  kjendte 
den  dybe  Armod,  hvori  jeg  levede. 

Omtrent  sex  Maaneder  efter  at  Glenten  var  flojen  bort 
med  mine  Penge,  kom  de  to  Venner  paa  deres  Spadseretur 
atter  en  Gang  i  Nærheden  af  min  Bolig.  Saad  kom  derved  til 
at  tænke  paa  mig,  og  sagde  til  Saadi:  »Her  er  vi  i  Nærheden 
af  Hassan  Ahabbals  Bolig;  lad  os  dog  se  efter,  om  de  to 
hundrede  Guldstykker,  som  Du  gav  ham,  har  bragt  ham  i  det 
mindste  i  noget  bedre  Omstændigheder  end  dem,  hvori  vi  traf 
ham  første  Gang!« 

Hertil  fandtes  Saadi  villig,  og  de  to  Venner  drejede  ind 
i  den  af  mig  beboede  Gyde.  Saad  fik  fra  det  fjerne  forst 
Øje  paa  mig,  og  ytrede  for  Saadi:  »Det  forekommer  mig  dog 
næsten,  som  om  Du  hoverer  altfor  tidlig,  min  Ven.  Hist  staar 
Hassan  Ahabbal;  men  jeg  iagttager  ikke  den  allermindste  For- 
andring hos  ham  undtagen  den,  at  han  bærer  en  mindre  daarlig 
Turban.     Prøv  selv,   om  jeg  ikke  har  Ret!« 

Saadi  maatte  nødvendigvis,  da  han  kom  nærmere,  gjore  al- 
deles den  samme  Erfaring,  min  Person  vedkommende;  men 
han  var  saa  lidet    i  Stand  til    at    forklare  sig    dette  Særsyn,    at 

han  blev  staaende  foran  mig  ganske  stum  af  Forundring.  Føl- 
gelig blev  det  Saad,  der  først  tiltalte  mig,  idet  han  efter  den 
sædvanlige  Hilsen  ytrede: 

»Nu,  Hassan,  vi  spørger  slet  ikke  om,  hvorledes  det  er 
gaaet  Eder,  siden  vi  sidst  saas;  thi  ved  Hjælp  af  de  to  hun- 
drede Guldstykker  maa  Eders  Omstændigheder  naturligvis  have 
bedret  sig  ganske  overordentlig.« 

»Ædle  Herrer,«  svarede  jeg,  henvendt  til  begge,  »med 
levende  Smerte  maa  jeg  tilstaa,  at  Eders  Ønsker  og  Forhaab- 
ninger  ligesaa  lidt  som  mine  egne  er  gaaet  i  Opfyldelse,  hvor 
meget  vi  end  begge  havde  Grund  til  at  vente  det.  I  vil  næppe 
fæste  Lid  til  den  exempelløse  Ulykke,  der  har  kastet  sig  i  Vejen 
for  Eders  gode  Hensigter;  alligevel  forsikrer  jeg  Eder  som  en 
ærlig  Mand,  at  intet  er  sandere,  end  hvad  jeg  nu  vil  fortælle 
Eder.«  Derpaa  fortalte  jeg  dem  alt  saaledes,  som  jeg  nylig 
havde  den  Ære  at  fortælle  Eders  Højhed  det.  Men  Saadi  vilde 
intet  vide  deraf  at  sige,  og  ytrede: 

»I  vil  kun  have  os  tilbedste,  min  gode  Hassan!  Hvad  I 
der  opvarter  os  med,  er  rent  utroligt.  Glenterne  bryder  sig  ikke 
om  slige  Sager  som  Turbaner,  men  søger  alene  Gjenstande, 
hvorpaa  de  kan  tilfredsstille  deres  glubende  Hunger.  Men 
Du  er  ikke  et  Haar  bedre  end  alle  andre  af  din  Stand.  Har 
de  en  overordentlig  Vinding,  eller  bliver  der  dem  beskjæret  en 
uventet  Lykke,  saa  lader  de  Arbejdet  ligge,  slaar  sig  løs  og  lever 
lystig,  saalænge  Pengene  varer.  Naar  Pungen  saa  er  tom,  synker 
de  igjen  tilbage  i  deres  tidligere  Usselhed,  og  bliver  ene  og 
alene  siddende  deri,  fordi  de  saaledes  fortjener  det,  og  har  vist 
sig  de  modtagne  Velgjerninger  uværdige.« 

Hertil  svarede  jeg:  »Herre,  villig  taaler  jeg  disse  og  end- 
nu haardere    Bebrejdelser,     hvilke  I    kan    gjøre  mig,    eftersom    I 

er  min  Velgjører,  og  jeg  foler  med  mig  selv,  at  jeg  ikke  har 
vist  mig  Eders  Godhed  uværdig.  Begivenheden  er  her  i  Kvar- 
teret saa  almindelig  bekjendt,  at  ethvert  Barn  véd  at  tale 
derom. « 

Saad  tog  mit  Parti  og  fortalte  sin  Ven  saa  mange  ikke 
mindre  overraskende  Historier  om  Glenter,  at  denne  tilsidst  tog 
sin  Pung  frem  og  paany  tiltalte  mig  to  hundrede  Guldstykker, 
hvilke  jeg,  i  Mangel  af  en  Pung,  puttede  ind  paa  Brystet. 

»Hassan,«  sagde  han  til  mig,  da  han  var  færdig  med  at 
tælle  Pengene,  »jeg  vil  anvende  endnu  denne  Pengesum  paa 
Dig-,  men  gjem  den  vel,  at  Du  ikke  igjen  skal  miste  den,  og 
bær  Dig  overhovedet  saaledes  ad,  at  Du  ikke  igjen  gaar  glip 
af  den  Lykke,  som  allerede  den  tidligere  skulde  have  for- 
skaffet Dig!« 

Jeg  forsikrede  den  ædle  Saadi,  at  min  Forpligtelse  til  ham 
for  denne  anden  Foræring  var  saa  meget  større,  som  jeg  efter 
det,  der  var  mødt  mig,  hverken  havde  kunnet  vente  eller  havde 
fortjent  slig  fornyet  Godhed  fra  hans  Side,  og  lovede  ham  dyrt 
og  hellig,  at  jeg  skulde  gjøre  alt,  hvad  der  stod  i  min  Magt, 
for  at  følge  hans  gode  Raad.  —  Jeg  vilde  sige  endnu  mere; 
men  Saadi  bød  mig  tie,  og  fjernede  sig  tilligemed  sin  Ven. 

Saasnart  de  var  borte,  forlod  jeg  mit  Arbejde,  og  begav 
mig  hjem  til  min  Bolig,  hvor  jeg  hverken  fandt  min  Kone  eller 
mine  Børn.  Dette  forekom  mig  netop  at  træffe  sig  meget  be- 
lejligt. Jeg  tog  mine  Penge  frem,  puttede  ti  Guldstykker  af  de 
to  hundrede  til  Side,  og  bandt  de  øvrige  sammen  i  et  Tør- 
klæde, hvilket  jeg  efter  moden  Overvejelse  gjemte  paa  Bunden 
af  en  stor  Lerkrukke,  fuld  af  Klid,  som  stod  og  i  umindelige 
Tider  havde  staaet  i  en  Krog.  Her  skulde  det  ikke  lettelig 
falde    nogen    ind    at    søge    efter  Penge.     Strax    efter    kom    min 

Kone  hjem.  Da  jeg  kun  havde  en  ringe  Del  Hamp  i  Huset, 
sagde  jeg  til  hende,  at  jeg  vilde  gaa  hen  at  indkjøbe  nogen, 
men  omtalte  ikke  med  et  eneste  Ord  de  to  Venner  og  deres 
Gave. 

Men  nu  skulde  det  netop  træffe  sig,  at  der  i  min  Fra- 
værelse kom  et  Menneske,  der  solgte  Vadskeler,  som  Fruen- 
timmerne bruger  det  i  Badet,  og  udraabte  sine  Varer.  Da  min 
Kone  netop  trængte  til  noget,  lod  hun  Manden  komme  ind  i 
Huset;  men  da  hun  ingen  Penge  havde,  tilbod  hun  ham  Kruk- 
ken med  Klid  i  Bytte.  Snart  blev  de  enige;  min  Kone  fik 
Vadskeler,  og  Manden  gik  bort  med  Klidkrukken,  hvori  mine 
hundrede  og  halvfemsindstyve  Guldstykker  var. 

Kort  efter  kom  jeg  tilbage,  belæsset  med  Hamp  som  et 
Muldyr,  og  bagefter  mig  fulgte  fem  ligesaa  svært  belæssede  Last- 
dragere. Efterat  jeg  havde  lagt  Hampen  ind  i  et  dertil  be- 
stemt Træskur  og  affærdiget  Dragerne,  udhvilede  jeg  mig  en 
Smule  efter  Anstrengelsen.  Som  jeg  saaledes  sad,  faldt  det 
mig  ind  at  se  mig  om  efter  Klidkrukken ;  —  den  var  intet 
Steds. til  at  øjne!  —  Ikke  formaar  jeg  at  skildre  Eders  Højhed 
min  Forbauselse  og  Forfærdelse,  ligesaa  lidt  overhovedet,  hvad 
der  i  dette  Øjeblik  foregik  i  mig! 

Saasnart  jeg  atter  havde  samlet  mig  lidet,  spurgte  jeg- 
hastig  min  Kone,  hvor  Krukken  var  bleven  af;  'uden  mindste 
Anelse  af  ondt  fortalte  hun  mig  sin  Handel  som  en  Sag,  hvor- 
ved hun  troede  ikke  at  have  haft  ringe  Fordel. 

»Ulyksalige  Kvinde,«-  udraabte  jeg,  »Du  véd  ikke,  hvilken 
Elendighed  Du  ved  denne  Handel  har  beredt  mig,  Dig  selv  og 
vore  Børn!  Ak,  nu  er  vi  da  ødelagt  for  bestandig!  Du  troede 
blot  at  sælge  Klid,    og   har  gjort  Vadskelershandleren  hundrede 

og  halvfemsindstyve  Guldstykker  rigere,  hvormed  den  ædle  Saadi 
anden  Gang  i  sin  Vens  Nærværelse  havde  velsignet  mig!« 

Min  Kone  var  nærved  at  fortvivle,  saasnart  hun  havde  er- 
faret, hvilken  Ulykke  hun  i  sin  Uvidenhed  havde  anstiftet. 
Hun  jamrede  sig,  slog  sig  for  Brystet,  afrev  sig  Haarene  og 
sønderrev  sine  Klæder.  »Jeg  elendige!«  udraabte  hun,  »for- 
tjener jeg  vel  efter  saadant  forfærdeligt  Misgreb  længer  at  lever 
Hvor  skal  jeg  opspore  denne  omvandrende  Kræmmer,  som  jeg 
i  Dag  for  første  Gang  saa  for  mine  Øjne,  og  maaske  aldrig 
mere  faar  at  se:  —  Ak,  kjære  Mand,«  vedblev  hun,  »Du  har 
gjort  stor  Uret  ved  at  gaa  saa  hemmelig  til  Værks  i  saadan 
vigtig  Sag !  Ulykken  vilde  ikke  være  sket,  naar  Du  blot  havde 
gjort  mig  delagtig  i  din  Hemmelighed!« 

Jeg  vil  forskaane  Eders  Højhed   for   en  Gjentagelse    af    alt 
det,  som  Smerten  ved  denne  Lejlighed  indgav  min  gode  Kone 
I  véd  jo  selv,  hvor  snakkesalige  Kvinderne  er,    især  i  Ulykken. 

»Hold  Maade  med  din  Heftighed,  kjære  Kone!«  sagde 
jeg,  »Du  betænker  ikke,  at  din  Hulken  og  Skrigen  vil  hid- 
kalde alle  Naboerne,  som  ingenlunde  behøver  at  erfare  .vort 
Uheld,  eftersom  det  kun  vilde  fremkalde  deres  Spot  over  vor 
Enfoldighed.  Det  bedste  er,  i  Stilhed  og  taalmodig  at  bære 
vor  Ulykke,  og  prise  Allah  for,  at  han  af  de  to  hundrede  Guld- 
stykker dog  i  det  mindste  har  ladet  os  beholde  ti,  som,  efter 
den  Maade,  hvorpaa  jeg  har  anvendt  dem,  dog  altid  vil  bidrage 
noget  til  at  forbedre  vore  Kaar.« 

Men  saa  forstandige  og  indlysende  end  mine  Grunde  var, 
vilde  min  Kone  dog  ikke  strax  føje  sig  derefter.  Tiden,  som 
mildner  selv  de  største,  og,  som  det  synes,  endog  ulægelige 
Onder,  bevirkede,  at  hun  dog  endelig  atter  gav  sig  tilfreds.  Vi 
trøstede  hinanden,  saa  godt  vi  kunde,  og  føjede  os  taalmodig  i 

vorSkjæbne;  alene  den  Tanke  foruroligede  mig  nu  og  da,  hvor- 
ledes jeg  skulde  bestaa  for  den  ædle  Saadi,  naar  han  en  Gang 
atter  indfandt  sig  for  at  kræve  mig  til  Regnskab  for  Anven- 
delsen af  de  nye  to  hundrede  Guldstykker. 

Det  varede  imidlertid  denne  Gang  meget  længe,  inden  de 
to  Venner  igjen  indfandt  sig  hos  mig.  Vel  havde  Saad  ofte 
erindret  Saadi  derom;  men  denne  havde  idelig  opsat  Besøget. 
»Jo  længer  vi  venter,«  sagde  han,  »desto  rigere  vil  Hassan  være 
bleven,  og  desto  større  Glæde  vil  jeg  have  af  min  Velgjerning.« 
Men  Saad  var  uforandret  af  en  ganske  anden  Mening  angaaende 
Virkningen  af  sin  Vens  Godgjørenhed.  »Du  tænker  altsaa,« 
sagde  han,  »at  Hassan  denne  Gang  har  anvendt  din  Gave 
bedre?  Smigre  Dig  ikke  altfor  meget  med  dette  Haab,  for  at 
ikke  din  Ærgrelse,  naar  Haabet  slaar  fejl,  skal  vorde  alt- 
for stor!« 

»O,«  svarede  Saadi,  »det  sker  ikke  hver  Dag,  at  en  Glente 
røver  en  Turban!  Desuden  vil  Hassan  ogsaa  være  bleven  for- 
sigtigere. « 

»Men  hvo  kan  vide,«  indvendte  Saad,  »hvilket  andet  Uheld 
der  kan  være  mødt  ham !  Jeg  beder  Dig  endnu  en  Gang  om 
at  holde  Maade  med  din  glædelige  Forventning-,  Du  maa  i  det 
mindste  være  ligesaa  fattet  paa  Hassans  Ulykke  som  paa  hans 
Lykke.  Ærlig  talt,  jeg  har  en  lille  Anelse  om,  at  det  vil  lykkes 
mig  bedre  end  Dig  at  vise,  hvorledes  en  fattig  Djævel  kommer 
op  af  Armodens  og  Elendighedens  Uføre.« 

En  Dag  endelig,  da  Saad  atter  længe  havde  disputeret 
med  sin  Ven  over  denne  Gjenstand,  ytrede  Saadi:  »Lad  det 
nu  hermed  være  godt;  jeg  vil  endnu  i  Dag  skaffe  mig  Under- 
retning   om  Sagernes    virkelige  Stilling.     Det    er    netop   nu  Tid 

til  at  spadsere;  lad  os  ikke   opsætte  noget  Øjeblik  længer,   men 
forvisse  os  om,  hvem  af  os  der  har  vundet  Væddemaalet!« 

De  to  Venner  begav  sig  altsaa  paa  Vejen  hen  til  mig. 
Saasnart  jeg  i  det  fjerne  fik  Øje  paa  dem,  blev  jeg  saa  for- 
skrækket, at  jeg  heller  havde  ladet  mit  Arbejde  i  Stikken  og 
var  løben  min  Vej.  Imidlertid  blev  jeg  dog  og  lod,  som  om 
jeg  ikke  bemærkede  dem,  indtil  de  stod  tæt  foran  mig  og 
hilste  mig.  Men  jeg  slog  strax  igjen  Øjnene  ned,  og  gav  mig 
til  udforlig  at  fortælle  dem  mit  sidste  Uheld,  idet  jeg  stræbte 
at  gjøre  dem  begribeligt,  hvorfor  jeg  endnu  var  ligesaa  træn- 
gende som  nogensinde  forhen.  »Vel  kan  I  indvende,«  sagde 
jeg  tilsidst,  »at  jeg  havde  kunnet  finde  et  bedre  Gjemmested 
for  mine  Penge  end  en  Klidkrukke.  Men  allerede  i  flere  Aar 
havde  Karret  staaet  urørt  paa  sin  Plads  til  dette  Brug,  og  saa 
ofte  det  var  fuldt,  og  min  Kone  solgte  Kliden,  blev  Karret 
stedse  tilbage.  Kunde  jeg  altsaa  vel  forudse  dette  Tilfælde 
med  den  omvandrende  Kræmmer?  Rigtignok  kan  I  indvende, 
at  jeg  skulde  have  gjort  min  Kone  delagtig  i  Hemmeligheden; 
men  som  kloge  Mænd  maa  I  selv  indse  det  mislige  i  slig  For- 
trolighed. Kvinderne  formaar  nu  en  Gang  ikke  at  holde  tæt. 
Men  spørger  I  mig,  hvorfor  jeg  ikke  skjulte  Pengene  paa  et 
andet  Sted,  —  hvo  indestaar  mig  da  for,  at  de  der  vilde  have 
været  mere  sikkert  forvaret?  »Herre,«  vedblev  jeg,  henvendt 
til  Saadi:  »Allah  vilde  i  sin  uransagelige  Visdom  ikke,  at  Eders 
ædle  Gavmildhed  skulde  vorde  mig  til  Velsignelse.  Min  Lod 
er  det  nu  en  Gang  at  være  fattig  og  ikke  rig.  Men  derfor  er 
jeg  Eder  dog  ligesaa  taknemlig,  som  om  Eders  Godhed  havde 
haft  de  attraaede  Følger.« 

»Hassan,«    svarede    Saadi,     »om    jeg    endogsaa    kunde    be 
kvemme  mig  til   at  tro,   at  alt  dette  forholder  sig,   som  Du  siger, 

og  at  Du  ved  din  Historie  om  Klidkrukken  ikke  blot  har  villet 
tildække  din  Ødselhed  eller  en  forrykt  Husholdning,  saa  vilde 
jeg  dog  vel  vogte  mig  for  at  gjore  mere  for  Dig,  og  haard- 
nakket  vedblive  med  Forsøg,  som  tilsidst  maatte  ruinere  mig 
selv.  Jeg  ærgrer  mig  ikke  over  Tabet  af  de  fire  hundrede  Guld- 
stykker, hvormed  jeg  havde  tænkt  at  udrive  Dig  af  Elendig- 
heden, men  beklager  kun,  at  jeg  dermed  ikke  henvendte  mig 
til  en  anden,  som  maaske  vilde  have  draget  større  Nytte  deraf. 
»Saad,«  vedblev  han  derpaa,  henvendt  til  sin  Ven,  »Du  kan 
forøvrigt  af  disse  mine  Ord  mærke  Dig,  at  jeg  endnu  ikke 
ganske  har  givet  Spillet  tabt  imod  Dig.  Det  staar  nu  til  Dig, 
ved  et  Forsøg  at  bevise  din  saa  længe  imod  mig  forfægtede 
Paastand.  —  Bevis  mig  nemlig,  at  der  foruden  Penge  gives 
endnu  andre  Midler  til  at  gjøre  en  fattig  Mands  Lykke  i  den 
Betydning,  som  vi  mener  det,  og  lad  Hassan  være  den,  hvorpaa 
Du  gjør  din  Prøve!  Hvad  Du  saa  end  har  i  Sinde  at  give 
ham,  kan  jeg  dog  ikke  faa  i  mit  Hoved,  at  han  derved  skulde 
blive  rigere  end  ved  Hjælp  af  mine  fire  hundrede  Guldstykker.« 

»Du  lagde  Mærke  til,«  svarede  Saad,  idet  han  viste  sin 
Ven  et  Stykke  Bly,  »at  jeg  tog  dette  Stykke  Bly  op  fra  Vejen; 
det  vil  jeg  give  Hassan,  og  vi  faar  at  se,  hvad  det  vil  ind- 
bringe ham.« 

Saadi  gav  sig  til  at  le  højt  og  raabte:  »Et  Stykke  Bly! 
Hvad  kan  det  vel  indbringe  ham  mere  end  en  lumpen  Skilling, 
og  hvad  skal  han  kunne  udrette  med  en  Skilling?« 

Dog  Saad  lod  sig  ikke  forstyrre,  men  overgav  mig  Blyet 
med  de  Ord:  »Lad  Du  kun  Saadi  længe  nok  le,  og  tag  trøstig 
imod  min  Gave!  Jeg  er  vis  paa,  at  vi  en  Gang  vil  faa  store 
Ting  at  høre  om   den  Lykke,  som  den  har  bragt  Dig.« 

Endskjøndt   jeg    nu    ikke    kunde    tro    andet,    end   at  Saad 

vilde  drive  Spøg  med  mig,  tog  jeg  dog  med  Tak  imod  Blyet, 
og  stak  det  til  mig  for  at  føje  den  ædle  Giver.  De  to  Venner 
fortsatte  derpaa  deres  Spadseregang,  og  jeg  gik  igjen  til  mit 
Arbejde,  hvorved  jeg  snart  aldeles  glemte  den  nye  Foræring, 
jeg  havde  modtaget.  Først  om  Aftenen,  da  jeg  klædte  mig  af, 
og  Blyet  faldt  fra  mig  paa  Gulvet,  kom  jeg  til  at  tænke  der- 
paa, og  lagde  det  paa  det  første  det  bedste  Sted,  der  frem- 
bød sig. 

Men  samme  Nat  bemærkede  en  af  mine  Naboer,  som  var 
Fisker,  da  han  gjorde  sine  Næt  i  Stand,  at  der  et  Steds  fattedes 
et  Stykke  Bly.  Til  at  kjøbe  noget  var  det  for  silde,  og  dog 
maatte  han  to  Timer  før  Solopgang  ud  paa  Fiskefangst,  hvis 
han  den  følgende  Dag  vilde  have  noget  at  leve  af  med  sin 
Familie.  Han  meddelte  sin  Kone  den  ærgerlige  Mangel,  og 
bad  hende,  om  muligt,  i  Nabolauget  at  opdrive  et  lille 
Stykke  Bly. 

Konen  gik  forgjæves  paa  begge  Sider  af  Gaden  fra  Hus 
til  Hus.  Da  hun  berettede  sin  Mand  dette  daarlige  Udfald  af 
sine  Bestræbelser,  nævnte  han  hende  flere  Naboer,  med  det 
Sporgsmaal,  om  hun  ogsaa  havde  været  hos  dem.  Konen  sva- 
rede ja  til  alt.  Endelig  spurgte  han:  »Men  har  Du  ogsaa 
været  hos  Hassan  Ahabbal?«  —  »Nej;«  svarede  hun,  »han 
bor  for  afsides,  og  desuden  véd  jeg  af  Erfaring,  at  man  kun 
da  skal  henvende  sig  til  ham,  naar  man  intet  har  behov.« 

»Snik,  Snak,«  svarede  Manden,  »maaske  finder  Du  denne 
Gang  netop  hos  ham,  hvad  Du  søger!  Men  Du  var  for  doven 
til  at  gaa  saa  langt.  Gaa  nu  strax;  jeg  forlanger  det  ud- 
trykkelig ! « 

Fiskerkonen    gav    sig    knurrende    paa    Vejen,    indfandt    sig 

ved  min  Dør  og  bankede  paa.  Jeg  vaagnede  ved  Larmen,  og 
spurgte,  hvem  der  var  ude:  »Hassan,«  svarede  Konens  mig  vel 
bekj endte  Stemme,  »min  Mand  savner  et  lille  Stykke  Bly  til  sit 
Næt;  har  I  noget,  saa  vær  saa  god  at  lade  os  faa  det!« 

Paa  Øjeblikket  faldt  det  Stykke  Bly  mig  ind,  som  jeg 
havde  faaet  af  Saad.  Jeg  tilraabte  Nabokonen,  at  jeg '  netop 
havde  et  Stykke,  og  at  min  Kone  strax  skulde  fly  hende  det. 
Imidlertid  var  min  Kone  ogsaa  bleven  vaagen;  hun  stod  op, 
fandt  Blyet  paa  det  af  mig  betegnede  Sted,  og  rakte  det  ud  til 
Fiskerkonen,  der  blev  saa  glad  derover,  at  hun  sagde:  »Nabo- 
erske, I  gjør  os  dermed  saa  stor  en  Tjeneste,  at  jeg  lover  Eder 
alle  de  Fisk,  som  min  Mand  faar  i  sit  første  Dræt.  I  kan  for- 
lade Eder  paa,  at  han  vil  holde,  hvad  jeg  lover!« 

I  Virkeligheden  gjorde  Fiskeren  i  sin  Glæde  over  ganske 
imod  Forventning  dog  tilsidst  at  have  faaet,  hvad  han  mang- 
lede, sin  Kones  Løfte  til  sit,  gjorde  sit  Net  fuldkommen  fær- 
digt, og  gik,  som  sædvanlig,  to  Timer  før  Solopgang  ud  paa 
Fiskefangst. 

Ved  det  første  Kast  fangede  han  kun  en  eneste  Fisk,  der 
imidlertid  var  over  en  Alen  lang  og  forholdsvis  tyk.  Derpaa 
gjorde  han  endnu  andre  heldige  Dræt;  men  ikke  en  eneste  Fisk 
kunde  i  Størrelse  maale  sig  med  Fisken  af  det  første  Dræt. 

Saasnart  Fiskeren  var  vendt  tilbage,  tænkte  han  strax  paa 
mig.  Ikke  lidet  forbauset  blev  jeg,  da  han  kom  og  tilbød  mig 
den  store  Fisk.  »Nabo,«  sagde  han,  »her  kommer  jeg  for  at 
bringe  Eder,  hvad  min  Kone  har  lovet  Eder.  Tag  tiltakke! 
Havde  mit  Næt  været  fuldt  af  Fisk,  havde  I  ogsaa  faaet  saa 
mange,  som  der  havde  været;  Allah  har  imidlertid  kun  beskjæret 
Eder  denne  ene.« 

»Nabo,«    svarede    jeg,    »den    Smule  Bly   var    jo    slet   ikke 

9* 


132 

værdt  at  tale  om-,  gode  Naboer  maa  staa  hinanden  bi,  hvor  de 
kan.  Jeg  vilde  slet  ikke  modtage  Eders  Gave,  naar  jeg  ikke 
vidste,  at  I  gjerne  undte  mig  den,  og  at  I  vilde  fole  Eder  for- 
nærmet, hvis  jeg  ikke  tog  imod  den.  Derfor  siger  jeg  mange 
Tak  for  Eders  Fisk,  og  skal  lade  den  smage  mig  vel.« 

Dermed  var  vor  venskabelige  Samtale  til  Ende,  og  jeg 
bragte  Fisken  til  min  Kone.  »Der  har  Du  en  Fisk!«  sagde 
jeg,  »vor  Nabo,  Fiskeren,  har  bragt  os  den  til  Tak  for  det 
Stykke  Bly,  vi  gav  ham.  Og  derved  vil,  rimeligvis  den  Lykke 
bero,  som  den  ædle  Saad  mente,  at  hans  Gave  skulde  bringe 
os.«  Med  det  samme  fortalte  jeg  hende  om  det  sidste  Besog, 
som  de  to  Venner  havde  aflagt  hos  mig,  og  hvad  der  ved  denne 
Lejlighed  var  foregaaet  imellem  os. 

Min  Kone  kom  ikke  i  ringe  Forlegenhed  med  den  store 
Fisk,  eftersom  hun  kun  besad  en  Rist  til  smaa  Fisk,  og  ikke 
havde  noget  Kogekar,  som  var  stort  nok  til  at  koge  den  i. 
Hun  gav  sin  Raadvildhed  tilkjende  for  mig;  men  jeg  overlod 
det  til  hende  selv,  hvorledes  hun  vilde  bære  sig  ad,  og  gik  til 
mit  Arbejde.  Men  da  hun  nu  gjorde  Fisken  i  Stand,  fandt 
hun  indeni  den  et  temmelig  stort  Stykke  gjennemsigtigt  Glas 
eller  Krystal,  som  Fisken  ved  en  eller  anden  Lejlighed  maatte 
have  slugt  i  sig.  Det  var  et  ret  smukt  Stykke,  men  syntes  ikke 
at  kunne  være  til  nogen  Nytte;  min  Kone  gav  det  derfor  til 
Børnene  at  lege  med,  og  disse  havde  deres  store  Glæde  af  Kry- 
stallets vexlende  Farveglands,  naar  Lysstraalerne  brød  sig  deri. 
De  var  endnu  ikke  blevet  kjed  af  deres  Legetøi,  da  Lampen 
om  Aftenen  blev  tændt;  meget  mere  blev  de  nu  ganske  hen- 
rykt ved  at  bemærke,  at  Glasset  lyste  af  sig  selv,  naar  deres 
Moder,  som  syslede  frem  og  tilbage  under  Tilberedelsen  af 
Aftensmaaltidet,   hændelsesvis  kom  til  at  træde  imellem  dem  og 

Lyset.  Dette  vilde  naturligvis  enhver  af  dem  se,  og  ved  denne 
Lejlighed  rev  de  hinanden  Stenen  ud  af  Hænderne.  De  mindre 
gav  sig  til  at  græde,  naar  de  større  ikke  vilde  lade  dem  be- 
holde Glasset  længe  nok-,  men  da  Børn  umulig  kan  lege  og 
more  sig  uden  at  komme  i  Strid  med  hverandre,  agtede  min 
Kone  ikke  paa  den  Larm,  som  derved  opstod,  saa  meget 
mindre,  som  den  snart  igjen  hørte  op,  da  de  større  af  Børnene 
kort  efter  fik  deres  Plads  ved  Aftensbordet,  og  de  mindre  mod- 
tog deres  Andel  af  Maaltidet,  hvor  de  var. 

Men  efter  Maaltidet  begyndte  Larmen  paany,  og  nu  lagde 
jeg  mig  derimellem.  Jeg  kaldte  altsaa  de  ældste  af  Børnene 
hid  til  mig  og  bød  dem  sige  mig  Aarsagen  dertil.  Da  erfarede 
jeg,  at  et  i  Mørket  lysende  Stykke  Glas  havde  givet  Anledning 
til  Striden.  Jeg  lod  dem  vise  mig  det  forunderlige  Stykke  Glas, 
og  spurgte  tillige  min  Kone,  hvorledes  det  dermed  hang  sammen. 
Hun  forklarede  mig,  hvorledes  hun  havde  fundet  Glasstykket  og 
givet  Børnene  det  at  lege  med. 

Med  Opmærksomhed  undersøgte  jeg  Børnenes  nye  Legetøj, 
og  undrede  mig  i  mit  stille  Sind  over  dets  usædvanlige  Egen- 
skaber. Thi  det  lyste  virkelig  i  Mørket,  som  de  smaa  sagde; 
det  var  ligesom  om  det  igjen  gav  de  Straaler  fra  sig,  som  det 
havde  indsuget  om  Dagen  eller  ved  Lampens  kunstige  Skin. 
For  ret  at  forsøge  Glassets  Kraft  til  at  lyse  lod  jeg  min  Kone 
skjule  Lampen  i  Kaminen,  og  se,  —  det  underlige  Glas-  eller 
Krystalstykke  udbredte  saa  klart  et  Lys,  at  vi  intet  Lys  be- 
høvede til  at  gaa  i  Seng  vedl  Jeg  lod  altsaa  Lampen  slukke, 
og  lagde  Glasstykket  paa  Kamingesimsen,  for  at  det  skulde  lyse 
for  os. 

»Det   er    rigtignok    ikke    nogen    uvæsentlig    Fordel,«    sagde 

jeg,  »som  hint  Stykke  Bly  har  forskaffet  os,  idet  vi  herefter 
slipper  for  at  kjøbe  Olie.« 

Da  Børnene  saa,  at  Lampen  var  slukket,  og  at  Glasstykket 
fuldkommen  gjorde  Nytte  i  Stedet  for  samme,  brod  de  ved 
dette  Underværk  ud  i  et  saa  højt  og  hvinende  Glædesskrig,  at 
man  kunde  høre  det  vidt  og  bredt  i  Nabolaget.  Jeg  og  min 
Kone  forøgede  Larmen  kun  end  mere,  idet  vi  af  alle  Livsens 
Kræfter  gav  os  til  at  raabe  imellem  dem  for  at  faa  dem  til  at 
tie.  Men  vi  fik  ikke  rigtig  Fred  igjen  i  Huset,  førend  Børnene 
var  kommet  i  Seng  og  var  faldet  i  Søvn.  Da  gik  jeg  og  min 
Kone  ligeledes  til  Hvile.  Men  den  følgende  Morgen  gik  jeg 
igjen  til  mit  Arbejde,  uden  at  tænke  mere  paa  det  underfulde 
Glasstykke. 

Nu  maa  Eders  Højhed  vide,  at  der  imellem  mit  og  min 
Nabos  Hus  kun  var  en  ganske  tynd  Væg  af  Bindingsværk. 
Nabohuset  tilhørte  en  meget  rig  jødisk  Juveler,  og  hans  og 
hans  Kones  Sovekammer  stødte  netop  lige  til  Skillevæggen. 
Mine  Nabofolk  var  allerede  faldet  i  Søvn,  da  mine  Børn  gav 
sig  til  at  hvine  af  Glæde  over  Experimentet  med  Lampen  og 
Glasstykket.  Ved  denne  skjærende  Støj  blev  de  vækkede,  og  kunde 
i  lang  Tid  ikke  falde  i  Søvn  igjen.  Det  var  derfor  ganske 
naturligt,  at  Jødens  Kone  den  følgende  Morgen  kom  ind  til 
min  Hustru,  og  paa  sine  egne  og  sin  Mands  Vegne  bitterlig- 
beklagede  sig  over  den  natlige  Forstyrrelse. 

»Min  gode  Rachel,«  ( —  saaledes  hed  Jødinden)  —  svarede 
min  Kone,  »det  er  mig  selv  et  yderst  ubehageligt  Tilfælde,  og 
jeg  beder  Eder  mange  Gange  om  Forladelse.  I  véd  jo  nok 
selv,  hvorledes  Børn  er;  de  baade  ler  og  græder  over  Ubetyde- 
ligheder, og  uden  Larm   kan  det  aldrig  gaa  af.    Træd  en  Gang 

med  indenfor,  og  jeg  skal  forklare  Eder  Aarsagen  til  det  hele 
Spektakel ! « 

Jødinden  gik  ind  med,  og  min  Kone  tog  Glasstykket  ned 
fra  Kaminranden  og  overrakte  hende  det  med  de  Ord:  »Se, 
dette  Tøjeri  gav  i  Aftes  Anledning  til  et  sandt  Oprør  iblandt 
Børnene!«  Og  medens  Jødinden  helt  forundret  betragtede  og 
undersøgte  Glasstykket,  vendte  og  drejede  det  og  holdt  det  for 
Lyset,  fortalte  min  Kone  hende,  hvorledes  hun  havde  fundet 
Glasstykket  i  Bugen  paa  en  Fisk,  og  hvorledes  alt  havde  til- 
draget sig. 

Da  min  Kone  havde  talt  til  Ende,  gav  Jødinden  hende 
Glasstykket  tilbage,  idet  hun  sagde:  »A'ischa,  (saaledes  hedder 
min  Kone)  det  er,  som  Du  ganske  rigtig  siger,  ikke  andet  end 
Glas.  Men  da  det  er  meget  smukkere  end  sædvanligt  Glas,  og 
jeg  netop  har  et  andet  Stykke  hjemme  omtrent  af  samme  Ud- 
seende og  Størrelse,  hvormed  jeg  undertiden  pynter  mig,  og 
hvortil  det  ret  godt  kunde  passe,  saa  vil  jeg  afkjøbe  Eder  det, 
forudsat  at  I  vil  give  Slip  derpaa.« 

Da  de  smaa  hørte,  at  der  var  Tale  om  at  sælge  deres 
Legetøj,  gav  de  sig  saaledes  til  at  skrige,  og  bad  deres  Moder 
saa  indstændig  om  at  beholde  det,  at  hun,  for  at  faa  Ro  i 
Huset,  maatte  love  dem  det  baade  med  Haand  og  Mund. 

Jødinden  havde  noget  at  bestille  hjemme  og  gik  sin  Vej ; 
men  førend  hun  tog  Afsked  fra  min  Kone,  som  havde  fulgt 
hende  til  Dørs,  bad  hun  sagte  endnu  en  Gang  min  Kone  om, 
at  hun,  saafremt  hun  havde  i  Sinde  at  sælge  hint  Stykke  Glas, 
ikke  maatte  vise  det  til  nogen  uden  forud  at  have  underrettet 
hende  derom.  Derpaa  opsøgte  hun  ufortøvet  sin  Mand,  som 
allerede  tidlig  om  Morgenen  havde  begivet  sig  hen  i  sin  Bod 
paa   Juvelerbazaren ,    og    meldte    ham,    hvilken    Opdagelse    hun 

havde  gjort,  idet  hun  angav  det  formentlige  Glas-  eller  Krystal- 
stykkes  Størrelse  og  omtrentlige  Vægt,  skildrede  ham  dets  Glands 
og  rene  Vand,  og  fremfor  alt  dets  Egenskab  til  at  lyse  om 
Natten,  hvoraf  min  Kone  i  sin  Uskyldighed  havde  gjort  saa 
stort  et  Væsen  for  hende.  Uden  at  betænke  sig  længe  gav 
Joden  sin  Kone  Befaling  til  at  give  sig  i  Handel  med  min  Kone 
om  det  lille  mærkværdige  Flitterskaar,  men  paalagde  hende  ud- 
trykkelig, i  Begyndelsen  kun  at  byde  ganske  lidt,  dernæst  ganske 
lempelig  at  prøve  sig  frem,  efterhaanden  forhøjende  sit  Bud  i 
Forhold  til  de  Vanskeligheder,  der  maatte  vise  sig,  og  endelig 
at  afslutte  Handelen  for  enhver  blot  rimelig  Pris. 

Jødinden  vendte  strax  tilbage  til  min  Kone  og  forlangte  at 
komme  til  at  tale  med  hende  i  Enrum.  Uden  først  at  forhøre 
sig,  om  hun  imidlertid  havde  bestemt  sig  til  at  sælge  det  lysende 
Glasstykke,  bød  hun  hende  friskvæk  tyve  Guldstykker  derfor. 
Dette  forekom  rigtignok  min  Kone  at  være  en  god  Pris  for  et 
Stykke  Glas,  og  hun  følte  sig  stærkt  fristet  til  at  tage  Jødinden 
paa  Ordet;  men  da  hun  kom  til  at  tænke  paa  mig,  ind- 
skrænkede hun  sig  til  hverken  at  afvise  eller  modtage  Tilbudet, 
idet  hun  svarede,  at  hun  i  ethvert  Tilfælde  forst  maatte  raad- 
føre  sig  med  sin  Mand. 

Medens  de  tvende  Kvinder  endnu  stod  i  Døren  og  talte 
om  Sagen,  kom  jeg  netop  tilbage  fra  mit  Arbejde  for  at  spise 
til  Middag.  Strax  spurgte  min  Kone  mig,  om  jeg  vilde  afhænde 
Glasstykket  for  tyve  Guldstykker,  hvilke  Nabokonen  havde  budt 
for  det.  Et  bejaende  Svar  uden  Betænkning  svævede  mig  just 
paa  Læberne,  da  det  faldt  mig  ind,  med  hvilken  tillidsfuld  Sik- 
kerhed Saad  havde  lovet,  at  hint  Stykke  Bly  skulde  gjore  min 
Lykke.  Ubestemt  dvælede  jeg  med  at  svare.  Men  Jødinden, 
som  troede,  at  hendes  Bud  syntes  mig  for  ringe,  forhøjede  ufor- 

tøvet  sit  Bud  til  halvtredsindstyve  Guldstykker.  Denne  Hast, 
hvormed  hun  overbød  sig  selv,  vakte  min  Opmærksomhed,  og 
jeg  svarede  blindthen  i  Vejret,  at  hun  endnu  var  langt  under 
den  Pris,  hvorfor  jeg  havde  i  Sinde  at  sælge  mit  Glasstykke. 
»Nabo,«  ytrede  hun  da  med  en  næsten  feberagtig  Iver,  »saa 
lad  gaa  da,  —  hundrede  Guldstykker!  Det  er  mange  Penge, 
og  jeg  véd  ikke  en  Gang,  om  min  Mand  vil  være  tilfreds  med 
slig  en  Handel.« 

Nu  gik  der  pludselig  et  Lys  op  for  mig,  og  jeg  var  ganske 
enig  med  mig  selv.  »Jovist,«  svarede  jeg,  »en  Diamant  af  den 
Størrelse  og  Skjønhed  faas  ikke  for  en  Slik!  Hundredetusinde 
Guldstykker  maa  jeg  have  for  den,  ikke  en  Hvid  mindre.  Den 
er  aabenbart  langt  mere  værd ;  men  for  gammelt  Venskabs  Skyld 
vil  jeg  nøjes  med  denne  runde  Sum  og  unde  Eder  den  fordel- 
agtige Handel.  Vil  I  imidlertid  ikke  give  dette,  skal  det  være 
mig  let  at  finde  en  anden  Juveler,  som  giver  mig  langt  mere!« 

I  mit  inderste  prisede  jeg,  at  jeg  havde  slaaet  en  saa  hoj 
Tone  an;  thi  Jødinden,  langtfra  at  afbryde  Underhandlingen, 
søgte  nu  ved  alle  Overtalelsens  Midler  at  faa  Handelen  af- 
sluttet, og  bød  mig,  rask  stigende,  ikke  mindre  end  halvtred- 
sindstyve tusinde  Guldstykker.  »Mere,«  sagde  hun,  »kan  jeg 
ikke  byde  uden  min  Mands  Samtykke.  Han  kommer  først 
hjem  i  Aften,  og  jeg  beder  Eder  derfor  alene  om  den  Villighed 
at  vente,  indtil  han  selv  har  talt  med  Eder  og  set  Diamanten.« 

Om  Aftenen  fik  Jøden  naturligvis  strax  af  sin  Kone  at 
vide,  hvorledes  Sagerne  stod,  og  afpassede  det  Øjeblik,  da  jeg 
kom  hjem  fra  mit  Arbejde. 

»Nabo,«  sagde  han,  »vær  dog  saa  god  at  vise  mig  den 
Sten,  som  min  Kone  har  set  hos  Eder!« 

Jeg  lod  ham    træde    ind    med,    og    viste    ham   Stenen.     Da 

det  allerede  mørknede  og  der  ingen  Lampe  var  tændt,  saa  er- 
kj endte  han  strax  af  det  Lys,  som  Stenen  kastede  fra  sig,  at 
hans  Kone  ikke  havde  berettet  ham  andet  end  den  pure 
Sandhed  om  dens  vidunderlige  Egenskab.  Længe  betragtede 
og  undersøgte  han  den  med  synlig  Beundring,  og  ytrede  derpaa : 
»Nabo,  som  jeg  hører,  har  min  Kone  allerede  budt  Eder  halv- 
tredsindstyve tusinde  Guldstykker  for  denne  Sten ;  for  at  stille 
Eder  fuldkommen  tilfreds,  vil  jeg  endnu  lægge  tyve  tusinde  til.« 
Jeg  gav  ham  herpaa  det  samme  Svar,  som  jeg  havde  givet 
hans  Kone,  at  jeg  ikke  afhændede  den  for  mindre  end  hundrede 
tusinde.  Vilde  han  ikke  give  denne  Sum  fik  han  ikke  Diaman- 
ten; det  var  min  uforanderlige  Villie.  Alligevel  vedblev  han 
længe  at  prutte  med  mig,  i  det  Haab,  at  jeg  skulde  slaa  noget 
af;  men  da  han  endelig  mærkede,  at  det  var  forgjæves,  gik 
han  ind  paa  Handelen,  af  Frygt  for,  at  jeg  skulde  henvende 
mig  til  en  anden  Juveler  med  Diamanten,  hvilket  jeg  naturligvis 
ogsaa  havde  gjort.  Han  gav  mig  strax  to  tusinde  Guldstykker 
paa  Haanden,  og  lovede  at  betale  Resten  den  følgende  Dag 
ved  samme  Tid;  han  havde  nemlig  ikke  flere  rede  Penge  i 
Huset.  Han  holdt  ogsaa  redelig  Ord;  Diamanten  gik  følgelig- 
over  i  hans  Hænder. 

Da  jeg  nu  saaledes  imod  al  Forventning  pludselig  var 
bleven  rig,  saa  umaadelig  rig,  takkede  jeg  Allah  for  hans  store 
Naade  imod  mig,  og  vilde  strax  være  gaaet  hen  til  den  ædle 
Saad,  have  kastet  mig  for  hans  Fødder  og  takket  ham,  hvis 
jeg  blot  havde  kjendt  hans  Opholdssted.  Den  samme  Tak- 
nemlighed følte  jeg  for  Saadi,  min  Lykkes  første  Ophavsmand, 
endskjøndt  hans  gode  Hensigter  med  mig  ikke  havde  naaet 
deres  Maal. 

Da  jeg  var  kommen  lidt  til  Ro  efter  min  næsten  svimlende 
Glæde,  overvejede  jeg  hos  mig  selv,  hvorledes  jeg  bedst  skulde 
gjøre  en  saa  stor  Sum  Penge  frugtbringende.  Min  Kone,  for- 
fængelig som  alle  af  hendes  Kjon,  raadede  mig  til  først  og 
fremmest  at  anskaffe  kostbare  Klæder  til  hende  og  Børnene, 
kjøbe  mig  et  Hus  og  indrette  det  paa  det  prægtigste.  Men  jeg 
gav  hende  tydelig  at  forstaa,  at  vi  ikke  maatte  slaa  saa  stort 
paa  det  i  Begyndelsen ;  først  senere,  naar  det  viste  sig,  at  alt  gik 
godt  fra  Haanden,  vilde  der  blive  Raad  til  slig  forfængelig 
Tant.  Rigtignok  duede  Penge  ikke  til  andet  end  til  at  give 
ud;  men  først  maatte  man  dog  indrette  det  saaledes,  at  der  igjen 
kom  noget  ind.  Man  skulde  leve  af  Kapitalen,  men  ikke  for- 
tære den.  Kort  sagt,  det  var  min  Hensigt  at  indrette  mig  paa 
en  husholderisk  Fod,  og  strax  den  følgende  Dag  vilde  jeg  gjøre 
de  fornødne  Skridt  til  at  sætte  mine  Planer  i  Værk. 

Den  næste  Dag  anvendte  jeg  til  at  besøge  en  hel  Del  af 
mine  Standsfæller,  som  omtrent  befandt  sig  i  de  samme  Om- 
stændigheder, hvori  jeg  hidtil  havde  været.  Jeg  gjorde  dem 
Forskud,  og  bestilte  hos  dem,  i  Forhold  til  deres  Duelighed  og 
Kræfter,  allehaande  Rebslagerarbejde,  idet  jeg  lovede  dem,  ved 
Arbejdets  Aflevering  stedse  at  betale  dem  punktlig  og  anstændig. 
Den  samme  Overenskomst  traf  jeg  Dagen  efter  med  de  øvrige 
fattige  Rebslagere,  og  fra  den  Tid  af  arbejder  saa  godt  som  alle 
Rebslagere  i  hele  Bagdad  for  mig,  og  er  vel  tilfreds  med  den 
Maade,  hvorpaa  jeg  holder  mit  dem  givne  Løfte. 

For  at  faa  Plads  til  den  store  Mængde  Varer,  som  jeg 
indsamlede  fra  saa  talrige  Arbejdere,  lejede  jeg  Magasiner  i 
forskjellige  Dele  af  Staden,  og  indsatte  paa  hvert  Sted  en  Fuld- 
mægtig, der  skulde  tage  imod  det  indleverede  og  igjen  udsælge 
det  i  større  og  mindre    Partier.      Ved    denne    Indretning  havde 

jeg  snart  en  meget  betydelig  Vinding.  Senere  fik  jeg  i  Sinde 
at  forene  alle  disse  adsplittede  Magasiner  under  et,  og  kjøbte 
derfor  et  Hus,  som  ikke  duede  til  andet  end  til  at  rives  ned, 
men  indtog  et  betydeligt  Fladerum,  lod  det  nedrive  og  paa 
Pladsen  opføre  hin  store  Bygning,  som  Eders  Højhed  i  Gaar 
har  lagt  Mærke  til.  Saa  prægtig  og  storartet  den  end  tager  sig 
ud,  indeslutter  den  dog  kun  de  mig  nødvendige  Lagre  og  en 
Bolig  for  mig  og  min  Familie. 

Allerede  i  nogen  Tid  havde  jeg  beboet  det,  da  Saadi  og 
Saad  igjen  erindrede  sig  mig,  og  besluttede  at  foretage  en 
Spadseretur  for  at  besøge  mig.  Hvor  forundret  blev  de  ikke, 
da  de  ikke  mere  fandt  mig  ved  mit  Arbejde  i  den  gamle  vel- 
bekj endte  Gade !  De  forespurgte  sig  om,  hvad  der  var  blevet 
af  mig,  og  hørte  med  stedse  stigende  Forbauselse,  at  jeg  var 
bleven  en  stor  Kjøbmand,  ikke  mere  hed  slet  og  ret  Hassan, 
men  Khodjah1)  Hassan  Ahabbal,  og  i  den  og  den  Gade  havde 
ladet  bygge  mig  et  Hus,  der  lignede  et  Palads. 

Vennerne  søgte  mig  nu  op,  hvor  jeg  boede,  og  paa  Vejen 
derhen  ytrede  Saadi,  som  ikke  kunde  faa  i  Hovedet,  at  jeg 
havde  hin  Stump  Bly  min  store  Lykke  at  takke  for:  »Det  glæder 
mig  overordentlig,  at  Hassan  er  bleven  rig  ved  min  Hjælp ; 
men  Uret  er  og  bliver  det  dog  af  ham,  at  han  har  ført  mig 
bag  Lyset  tvende  Gange  for  at  aflokke  mig  desto  flere  Penge. 
Hvad  hint  Stykke  Bly  angaar,  saa  er  Du  dog  vel  ikke  saa 
urimelig  at  søge  hans  Lykkes  Oprindelse  deri?« 

Hertil  svarede  Saad,  at  han  havde  sin  egen  fra  Saadi' s  af- 
vigende Mening,  uden  at  være  urimelig,  og  at  han  paa  ingen 
Maade  kunde  indse,  hvorfor  den  stakkels  Hassan  skulde  stemples 


*)   Khodjah  betyder:   Herre.   Mester,   Patron. 

som  en  Løgner.  »Indtil  videre,«  sluttede  han,  »maa  Du  tillade 
mig  at  tro,  at  han  har  talt  Sandhed,  og  at  netop  hin  Stump 
Bly,  som  jeg  gav  ham,  er  bleven  Kilden  til  hans  Lykke.  Om 
lidt  vil  han  selv  afgive  tilfredsstillende  Forklaring.« 

Under  slige  Samtaler  naaede  Vennerne  den  Gade,  hvori 
mit  Hus  laa,  og  spurgte  derefter.  Da  det  blev  dem  vist,  troede 
de  næppe  deres  egne  Øjne,  saa  statelig  forekom  min  Bolig 
dem,  og  Saadi  spurgte  helt  tvivlende  min  Dørvogter,  der  aab- 
nede  paa  deres  Banken:  »Dette  Hus  har  man  betegnet  for  os 
som  Khodjah  Hassan  Ahabbal's;  forholder  det  sig  virkelig 
saaledes?« 

»I  er  ikke  gaaet  fejl,«  svarede  Tjeneren,  paa  vid  Gab  aab- 
nende  Døren.  »Træd  kun  indenfor!  Min  Herre  er  inde  i  Salen; 
en  Slave  skal  strax  melde  Eder  hos  ham.« 

Da  de  to  Venner  blev  anmeldt  for  mig,  strømmede  mit 
Hjerte  over  af  inderlig  Glæde.  Intet  Øjeblik  havde  de  været 
ude  af  mine  Tanker,  og  jeg  havde  uden  Ophør  beklaget,  at 
der  ingen  Lejlighed  frembød  sig  for  mig  til  at  bevidne  dem 
min  levende  Taknemlighed.  Saasnart  de  traadte  ind,  ilede  jeg 
dem  hastig  i  Møde  og  vilde  kysse  Sømmen  paa  deres  Klæde- 
bon. Men  de  hindrede  mig  deri,  og  jeg  blev  tvungen  til  at 
lade  mig  omfavne  af  dem.  Jeg  bad  dem  tage  Plads  paa  en 
ophøjet  Sofa  til  fire  Personer,  hvorfra  de  havde  en  vid  Udsigt 
over  min  smukke  Have.  Atter  blev  der  gjort  mange  Om- 
stændigheder, idet  de  forlangte  af  mig,  at  jeg  skulde  indtage 
Hæderspladsen  paa  Sofaen;  men  denne  Fordring  viste  jeg 
bestemt  tilbage.  »Ædle  Herrer,«  sagde  jeg,  »jeg  har  endnu 
ikke  glemt,  at  jeg  for  kort  Tid  siden  var  den  arme  og  fattige 
Hassan  Ahabbal;  og  selv  om  jeg  var  en  ganske  anden,  end 
jeg  virkelig  er,    og   Eder    ikke    forpligtet    i  en  saa  overordentlig 

Grad,  saa  tilkommer  dog  Æren  Eder  ene  og  alene.  Mænd  af 
Eders  Art  er  overmaade  sjeldne,  og  maa  højlig  agtes ;  I  har 
nemlig  vist,  at  I  baade  i  Eders  Hjerte  og  Eders  Pung  har  noget 
tilovers  for  den  fattige  og  lidende,  og  den  højeste  Rang  i 
Verden  er  og  bliver  dog  den,  at  bære  og  fortjene  Navn  af 
Menneskehedens  Velgjører.« 

»Khodjah  Hassan,«  begyndte  Saadi,  »jeg  kan  ikke  noksom 
udtrykke  Dig  min  Glæde  over  at  se  Dig  under  Omstændigheder 
af  saadan  Art,  som  jeg  omtrent  ønskede  Dig,  da  jeg  to  Gange 
efter  hinanden  —  Du  maa  ikke  se  nogen  Bebrejdelse  i  mine 
Ord  —  forærede  Dig  to  hundrede  Guldstykker.  Thi  det  er 
dog  sikkerlig  disse  Penge,  som  har  foranlediget  denne  lige  saa 
glædelige  som  overraskende  Forandring  i  dine  Vilkaar.  En 
Ting  er  mig  imidlertid  højst  paafaldende;  jeg  begriber  nemlig 
ikke,  hvorfor  Du  tvende  Gange  forvanskede  Sandheden  og  fore- 
gav ulykkelige  Tilfælde,  der  endnu  den  Dag  i  Dag  forekommer 
mig  ligesaa  utrolige,  som  den  Gang  Du  fortalte  mig  dem.  Kom 
det  maaske  deraf,  at  Du,  da  vi  saa  Dig  sidste  Gang,  baade 
med  de  første  og  de  næste  to  hundrede  Guldstykker  endnu  kun 
saa  lidet  havde  forbedret  din  Stilling,  at  Du  skammede  Dig 
ved  at  forklare  os  den?  Jeg  maa  foreløbig  antage  dette,  og 
venter  af  din  Mund  at  høre  min  Mening  bekræftet.« 

Saad  havde  utaalmodig,  for  ikke  at  sige  uvillig,  hørt  sin 
Ven  tale,  og  givet  sit  Mishag  til  Kjende  ved  vexelvis  at  slaa 
Ojnene  ned  og  ryste  paa  Hovedet.  Alligevel  lod  han  ham  tale 
helt  ud,  inden  han  tog  til  Orde : 

»Saadi,«  sagde  han,  »Du  maa  undskylde,  at  jeg  tager 
Ordet,  førend  Hassan  har  svaret  Dig;  men  jeg  kan  umulig 
længere  tie  med,  hvor  meget  jeg  undrer  mig  over  din  forud- 
fattende  Mening  mod  Hassans  Oprigtighed.     Hvad   jeg  allerede 

ofte  har  sagt  Dig,  gjentager  jeg  i  hans  egen  Nærværelse,  at  jeg 
nemlig  strax  fra  Begyndelsen  fattede  fuldkommen  Lid  til  Beret- 
ningen om  de  tvende  Uheld,  der  var  mødt  ham,  og  intet  har 
senere  i  mindste  Maade  formaaet  at  svække  min  Overbevisning. 
Men  lad  ham  nu  selv  tale,  at  vi  af  hans  egen  Mund  kan 
faa  at  vide,  hvem  af  os  der  har  bedømt  ham  rigtig!« 

Herpaa  tog  jeg  Ordet.  »Mine  ædle  Herrer,«  sagde  jeg, 
»aldrig  skulde  endog  blot  et  eneste  Ord  komme  over  mine 
Læber  vedkommende  Løsningen  af  det  opgivne  Stridsspørgsmaal, 
naar  jeg  ikke  var  fast  overtydet  om,  at  Eders  Uenighed  angaa- 
ende  mit  Forhold  paa  ingen  Maade  er  i  Stand  til  at  sønder- 
rive de  Baand,  som  knytter  Eders  Hjerter  til  hinanden.  Men 
jeg  tager  ikke  i  Betænkning  at  føje  mig  i  Eders  Ønske  og  give 
Eder  den  afæskede  Forklaring,  vær  forud  forsikret  om,  med 
en  Oprigtighed,  der  er  fri  for  Plet  og  Dadel.«  Derpaa  for- 
talte jeg  dem  al  Ting  nøjagtig  saaledes,  som  Eders  Højhed 
nylig  har  hørt  mig  fortælle.  —  Men  alle  mine  Forsikringer  var 
dog  ikke  i  Stand  til  at  udrydde  de  hos  Saadi  rodfæstede  For- 
domme.« 

»Khodjah  Hassan,«  sagde  han,  »Historien  om  Diamanten 
i  Fiskens  Bug  forekommer  mig  i  det  mindste  ligesaa  usandsynlig 
som  din  tidligere  Fabel  om  din  Turbans  Bortførelse  ved  en 
Glente  og  Klidkrukkens  Overlevering  i  Udraaberens  Hænder 
tilligemed  de  hundrede  og  halvfemsindstyve  Guldstykker.  Men 
lad  dette  nu  end  forholde  sig,  som  det  vil;  jeg  er  derfor  ikke 
mindre  overbevist  om,  at  Du  nu  er  bleven  rig,  som  Du  før  var 
fattig;  det  var  netop  det,  jeg  vilde  gjøre  Dig  til,  og  jeg  tager 
en  levende  Andel  i  din  Lykke.« 

Da  det  imidlertid  var  blevet  temmelig  silde,  gav  han 
derpaa  sin  Ven  et  Vink,   og  begge  stod  op  for  at  tage  Afsked. 

Jeg  rejste  mig  ligeledes  og  sagde,  idet  jeg  holdt  dem  tilbage: 
»Mine  kjære  Herrer,  jeg  har  en  Villighed  at  bede  Eder  om, 
som  I  ikke  maa  afslaa  mig.  Vis  mig  den  Ære  at  modtage 
et  tarveligt  Aftensmaaltid  og  et  Natteleje  hos  mig!  Saa  vil  jeg 
i  Morgen  til  Vands  føre  Eder  ud  til  et  lille  Landsted,  som  jeg 
har  kjøbt  for  en  Gang  imellem  at  nyde  en  Mundfuld  rigtig 
frisk  Luft.  Endnu  samme  Dag  skal  I  komme  igjen  tilbage  her 
til  Byen,  til  Lands,  hvis  I  ønsker  det,  paa  et  Par  dygtige  Heste 
af  min  egen  Stald.« 

»Naar  Saad  ikke  er  forhindret  af  Forretninger,«  svarede 
Saadi,  »tager  jeg  for  min  Del  med  inderlig  Glæde  imod  Eders 
Tilbud.« 

»Jeg  kjender  aldrig  til  Forretninger,«  svarede  Saad,  »naar 
der  er  Tale  om  at  kunne  nyde  dit  Selskab.  —  Men  vi  maa 
dog  lade  dem  vide  hjemme,  at  de  ikke  skal  vente  os  i 
Aften.« 

Jeg  kaldte  strax  paa  en  Slave,  og  medens  Vennerne  paa- 
lagde  ham  deres  Ærinder,  bestilte  jeg  Aftensmaaltidet. 

Den  korte  Tid  forinden  Maaltidet  benyttede  jeg  til  at  vise 
mine  ædle  Velgj ørere  hele  mit  Hus  og  hvad  dermed  stod  i  For- 
bindelse; de  fandt  al  Ting  meget  smukt  og  hensigtsmæssig  ind- 
rettet og  passende  for  min  Stand.  Jeg  kaldte  dem  begge  uden 
Forskjel  mine  Velgjørere,  fordi  Saad  uden  Saadi  aldrig  var 
falden  paa  at  give  mig  hint  Stykke  Bly,  og  Saadi  uden  Saad 
ikke  havde  faaet  i  Sinde  at  forære  mig  de  fire  hundrede  Guld- 
stykker, hvormed  hin  havde  tænkt  at  skabe  min  Lykke. 

Da  vi  vel  havde  set  os  om  overalt,  førte  jeg  de  to  Venner 
tilbage  til  Salen.  Den  øvrige  Tid  gik  hen  med,  at  mine  Gjæster 
udspurgte  mig  om  et  og  andet  mine  Forretninger  angaaende, 
hvorpaa  jeg  svarede  til  deres    fuldkomne  Tilfredshed.      Saasnart 

man  havde  meldt  mig,  at  Maden  var  baaren  frem,  forte  jeg 
dem  ind  i  Spisesalen.  Begge  Vennerne  kunde  ikke  noksom 
rose  Salens  smukke  Indretning  og  glimrende  Oplysning,  det 
nette  Taffel  og  de  velsmagende  Spiser.  Under  Maaltidet  lod 
jeg  dem  underholde  ved  Sang  og  Musik,  og  senere  fremtraadte 
et  Selskab  af  Dandsere  og  Dandserinder,  som  gjorde  deres 
bedste.  Alt  dette  havde  jeg  ladet  foranstalte  for  paa  enhver 
optænkelig  Maade  at  vise  mine  Gjæster,  hvor  dybt  og  inderlig 
Taknemligheden  havde  gjennemtrængt  mig. 

Den  følgende  Morgen  begav  vi  os  endnu  før  Solopgang 
ned  til  Tigrisfloden  for  at  nyde  Morgenens  Kjølighed.  Her  ven- 
tede os  en  net,  med  Tæpper  beklædt  Baad  med  sex  dygtige 
Roerkarle.  I  den  korte  Tid  af  omtrent  halvanden  Time  blev 
vi  af  Strømmen  vugget  ned  til  mit  Landsted. 

Da  de  to  Venner  var  stegen  ud  af  Baaden  tæt  ved  Lan- 
dingsstedet, blev  de  staaende  fortabt  i  Beskuelse,  mindre  dog 
beundrende  min  landlige  Boligs  smukke  Bygningsmaade,  end 
sammes  skjønne  Beliggenhed,  der  til  alle  Sider  frembød  de  her- 
ligste, hverken  for  indskrænkede  eller  for  vidt  udstrakte  Udsigter. 
Jeg  førte  dem  omkring  i  Værelserne  og  de  var  høflige  nok  til 
at  finde  al  Ting  meget  smukt.  Derpaa  gik  vi  ud  i  Haven, 
hvor  vi  fordybede  os  i  en  hel  Skov  af  Pomerants-  og  Citron- 
træer, der  enten  stod  i  Blomster  eller  var  overlæsset  med 
herlige  Frugter,  plantet  i  regelmæssige  Rader,  og  vandet  af 
en  lille  Bæk,  som  var  afledt  fra  den  forbirindende  Strøm.  Den 
herlige  Skygge,  Luftens  balsamiske  Friskhed  under  selve  Mid- 
dagsheden, Bækkens  sagte  Rislen,  talrige  Fugles  melodiske 
Sang,  alt  dette  tilligemed  en  Mængde  andre  Behageligheder 
overraskede  dem   i   den  Grad,    at    de  blev  staaende  næsten  ved 

hvert  eneste  Skridt,  snart  for  at  tilkjendegive  mig  deres  Tak- 
nemlighed for,  at  jeg  havde  fort  dem  ud  til  et  saa  henrivende 
Sted,  og  snart  for  at  ønske  mig  til  Lykke  med  Besiddelsen  af 
alle  disse  Herligheder.  Jeg  forte  dem  helt  igjennem  den  vidt 
udstrakte  Skov  af  frugtbærende  Træer,  og  gjorde  dem  ved  sammes 
Ende  opmærksom  paa  en  Lund  af  meget  hoje  Skovtræer,  som 
dannede  min  Haves  Grændse  og  Hegn  imod  Norden.  Endelig 
førte  jeg  dem  tilbage  til  en  paa  alle  Sider  aaben  Kiosk,  trindt 
omgiven  af  ranke  Palmetræer,  der  snarere  begunstigede  end 
stod  i  Vejen  for  den  frie  Udsigt,  og  indbød  dem  til  at  udhvile 
sig  her  paa  en  med  Hynder  og  Tæpper  udstyret  Sofa. 

Paa  mit  Landsted  havde  vi  forefundet  tvende  af  mine 
Sønner,  som  jeg  for  kort  Tid  siden  havde  sendt  derud  tillige- 
med deres  Lærer  for  at  de  skulde  nyde  nogen  Forfriskning  efter 
deres  Studeringer.  Børnene  var  trængt  ind  i  Lunden  for  at 
søge  Fuglereder,  og  fik  endelig  Øje  paa  en  stor  Rede  imellem 
Grenene  af  et  højt  Træ.  Da  de  selv  hverken  besad  Kræfter 
eller  Behændighed  nok  til  at  klatre  op  i  det  hoje  Træ,  bød  de 
en  ung  Slave,  som  jeg  havde  givet  dem  med,  at  klatre  op  og 
hente  dem  de  unge  Fugle.  Slaven  krøb  altsaa  i  Vejret;  men 
da  han  havde  naaet  Reden,  saa  han  til  sin  store  Forbauselse, 
at  den  var  dannet  af  en  gammel  Turban.  Han  tog  derfor  hele 
Reden,  som  den  var,  og  steg  dermed  ned  af  Træet  for  at  vise 
mine  Sønner  denne  Opmærksomhed.  Tillige  lod  han  sig  for- 
lyde med,  at  det  vel  ogsaa  vilde  more  mig  at  faa  den  kunstige 
Rede  at  se,  og  overgav  den  i  den  ældstes  Haand,  for  at  han 
skulde  bringe  mig  den. 

Allerede  i  det  fjerne  saa  jeg  mine  smaa  komme  lobende 
med  den  jublende  Glæde,  som  Bom  plejer  at  vise,  naar  de  har 
fundet    noget,    som   forekommer   dem     mærkværdigt.       » Fader,  « 

raabte  den  ældste,  saasnart  han  kom  nær  nok  til  at  blive  hørt: 
»her  skal  Du  se  en  Fuglerede  i  en  Turban!« 

Saadi  og  Saad  viste  sig  højlig  forbauset  over  dette  Særsyn. 
Men  deres  Forbauselse  var  dog  kun  for  intet  at  regne  imod 
min;  thi  jeg  gjenkj endte  den  mig  af  Glenten  frarøvede  Turban. 

Efterat  jeg  med  taus  Forundring  havde  betragtet  den  fra 
alle  Sider,  og  følt  dens  betydelige  Vægt  i  min  Haand,  spurgte 
jeg  mine  Gjæster: 

»Mine  ædle  Herrer,  vil  I  nu  tro  mig,  naar  jeg  forsikrer 
Eder,  at  dette  er  den  selvsamme  Turban,  som  jeg  havde  paa 
hin  Dag,   da    I  første  Gang  viste  mig  den  Ære  at  tiltale  mig?« 

»Min  Overbevisning  har  i  let  ved  at  vinde  i  dette  Stykke;« 
sagde  Saad,  »min  Vens  derimod  gaar  det  ikke  saa  hastig  med, 
det  har  jeg  lært  af  Erfaring.  Imidlertid  tror  jeg  dog  næppe, 
at  han  vilde  tvivle  længere,  hvis  virkelig  de  hundrede  og  halv- 
femsindstyve Guldstykker  fandtes  i  Turbanen.« 

»Nuvel!«  svarede  jeg.  »Men  førend  jeg  giver  mig  til  at 
røre  ved  den,  beder  jeg  Eder  vel  at  bemærke,  at  Turbanen 
allerede  i  langsommelig  Tid  maa  have  befundet  sig  oppe  i 
Træet,  samt  at  den  Tilstand,  hvori  den  befinder  sig,  og  selve 
Reden,  der  saa  snildt  er  anlagt  deri,  uden  at  nogen  menneskelig 
Haand  har  haft  noget  dermed  at  bestille,  er  ubedragelige 
Kj endetegn  paa,  at  Turbanen  har  ligget  oppe  i  Træet  fra  den 
Dag  af,  da  Glenten  røvede  den  fra  mig,  og  enten  af  egen 
Drift  anbragte  den  til  en  Rede  i  Træet,  eller  hændelsesvis  tabte 
den  i  Luften,  saaledes  at  den  blev  hængende  imellem  hint  Træes 
Grene.  Tag  mig  ikke  ilde  op,  at  jeg  saa  alvorlig  fordrer  Eders 
Opmærksomhed  for  disse  Omstændigheder!  Det  er  mig  nemlig 
i  høj  Grad  magtpaaliggende  at  betage  Eder  endog  den  mindste 
Skygge  af  Mistanke  om  Bedrageri  fra  min  Side.« 

Saad  gjorde  øjeblikkelig  min  Sag  til  sin  og  henvendte  sig 
til  Saadi:  »Saadi,«  sagde  han,  »det  er  møntet  paa  Dig  og  ikke 
paa  mig;  jeg  tvivlede  ingensinde  om  Hassans  Oprigtighed.« 

Imidlertid  viklede  jeg  Lærredet  af  den  egentlige  Hue,  søgte 
og  fandt,  hvad  jeg  søgte;  —  med  Fryd  drog  jeg  den  tabte 
Pung  frem  og  nedlagde  den  for  mine  Gjæsters  Øjne.  Saadi 
kunde  ikke  andet  end  anerkjende  den  for  den  samme,  som  han 
en  Gang  havde  givet  mig,  Jeg  tømte  den  ud  paa  Tæppet 
for  hans  Øjne,  idet  jeg  sagde:  »Her  er  Eders  Guldstykker;  tæl 
nu  selv  efter,  om  de  er  rigtige!«  Saad  talte  dem  op  i  Rækker 
paa  ti  Stykker,  indtil  Tallet  hundrede  og  halvfemsindstyve  var 
fuldt.  En  saa  aabenbar  Sandhed  formaaede  Saadi  ikke  længere 
at  tvivle  om  eller  benægte,  og  ytrede  derfor:  »Hassan,  jeg 
nødes  til  at  anerkjende,  at  disse  hundrede  og  halvfemsindstyve 
Guldstykker  ikke  har  kunnet  bidrage  noget  til  at  erhverve  Dig 
Rigdom ;  men  hvorledes  forholder  det  sig  vel  med  de  hundrede 
og  halvfemsindstyve  andre,  som  Du  foregiver  at  have  skjult  i  en 
Krukke  med  Klid?« 

»Med  Hensyn  til  hine  Penge,«  svarede  jeg,  »har  jeg  lige 
saa  fuldt  talt  Sandhed  som  med  Hensyn  til  de  nærværende. 
Det  kan  dog  sikkerlig  ikke  være  Eders  Mening,  at  jeg  skulle  for- 
nægte Sandheden  og  Eder  til  Behag  gjøre  mig  skyldig  i  en 
Løgn?« 

»Hassan,«  afbrød  Saad  mig,  »tag  Dig  ikke  Sagen  saa  nær, 
med  lad  Saadi  kun  blive  staaende  ved  sin  forudfattede  Mening ! 
Mig  for  min  Del  er  det  en  ligegyldig  Sag,  at  han  formener  ved 
sin  sidste  Gave  at  have  været  Aarsag  til  din  Lykke,  naar  han 
blot  indrømmer,  at  ogsaa  jeg  ved  mit  Stykke  Bly  har  bidraget 
dertil,  og  ikke  drager  den  kostbare  Diamants  Fund  i  Fiskens 
Bug  i  Tvivl.« 

Saad,«  svarede  Saadi,  »jeg  forlanger  ikke  mere  end  at 
Du  tillader  mig  at  blive  ved  min  egen  Dig  vel  bekj endte  Tro, 
at  man  kun  ved  Hjælp  af  Penge  er  i  Stand  til  at  skrabe  Penge 
sammen. « 

»Hvorledes?«  udraabte  Saad.  »Naar  jeg  nu  tilfældigvis 
rinder  en  Diamant  af  halvtredsindstyve  tusinde  Guldstykkers 
Værdi,  og  jeg  virkelig  indloser  denne  Sum  for  den,  vil  Du  da 
ogsaa  sige,  at  jeg  har  erhvervet  mig  disse  Penge  ved  Penges 
Hjælp?« 

Hertil  vidste  Saadi  intet  at  svare,  og  Striden  kom  indtil 
videre  til  at  bero  derved.  Vi  stod  op  og  vendte  tilbage  til 
Huset,  hvor  Middagsmaaltidet  allerede  fandtes  beredt.  Efter 
Bordet  overlod  jeg  mine  Gjæster  til  sig  selv,  for  at  de  kunde 
benytte  Dagens  hedeste  Timer  til  at  udhvile  sig  i;  imidlertid 
gav  jeg  mine  Folk  de  nødvendige  Befalinger.  Senere  kom  vi 
atter  sammen  og  talte  med  hinanden  om  forskjellige  Ting,  indtil 
Dagens  Hede  var  overstaaet.  Da  begav  vi  os  atter  ud  i  Haven, 
hvor  vi  forblev  næsten  til  Solnedgang.  Da  Aftenen  begyndte 
at  falde  paa,  brød  jeg  endelig  op  tilligemed  mine  Venner,  og 
indtraf  i  Bagdad,  ledsaget  af  en  eneste  Slave,  omtrent  Kl.  to 
om  Natten   ved  det  dejligste  Maaneskin. 

Tilfældigvis  —  ved  hvilken  Efterladenhed  af  mine  Folk, 
det  var  sket,  véd  jeg  ikke  —  fattedes  der  ved  vor  Hjemkomst 
Havre  til  vore  Heste.  Magasinerne  var  allerede  for  længe  siden 
lukket,  og  laa  desuden  altfor  vidt  fjernet  til,  at  vi  derfra  kunde 
forsyne  os  og  raade  Bod  paa  den  øjeblikkelige  Mangel.  I  vor 
Forlegenhed  løb  en  af  Slaverne  omkring  i  Nabolaget,  og  fandt 
endelig  en  Bod  aaben,  hvori  allehaande  gamle  Sager  frembødes 
til  Salg.  Imellem  Skramleriet  fik  han  tilfældigvis  Øje  paa  en 
stor  Krukke  med  Klid.     Dette  syntes  ham    at  være  noget,    han 

kunde  bruge ;  han  kjøbte  Kliden,  og  lovede  at  bringe  Krukken 
tilbage  den  følgende  Dag. 

Slaven  ilede  tilbage  til  de  utaalmodige  Heste,  og  rystede 
Krukkens  Indhold  ud  i  deres  Krybbe.  Men  idet  han  med 
Haanden  udjævnede  og  fordelte  Kliden,  fik  han  til  sin  store 
Forundring  et  Tørklæde  i  Haanden,  som  var  omhyggelig  sam- 
menknyttet og  indesluttede  noget  overmaade  tungt. 

Slaven  bragte  strax  Tørklædet  op  til  mig,  ganske  som  han 
havde  fundet  det,  idet  han  ytrede,  at  det  maaske  netop  var 
det  Tørklæde,  hvilket  han  saa  ofte  havde  hørt  mig  omtale,  og 
fortalte,   hvorledes  han  havde  fundet  det. 

Da  henvendte  jeg  mig  fuld  af  Glæde  til  mine  Velgj ørere 
og  sagde:  »Mine  ædle  Herrer,  Allah  vil  ikke,  at  I  skal  forlade 
mit  Hus  uden  først  at  være  fuldkommen  overbevist  om  Sand- 
heden af  mine  Udsagn.  Heri  findes,«  vedblev  jeg  henvendt 
til  Saadi,  »de  andre  hundrede  og  halvfemsindstyve  Guldstykker. 
Jeg  har  ikke  undersøgt  Pakkens  Indhold,  endnu  mindre  talt 
Pengene,  som  jeg  formoder,  at  den  indeholder;  men  jeg 
gjenkjender  mit  Tørklæde.  I  Eders  Paasyn  vil  jeg  nu 
aabne  det.« 

Jeg  løste  nu  Tørklædet,  og  talte  de  hundrede  og  halvfem- 
sindstyve Guldstykker  op  for  dem. 

Derpaa  lod  jeg  selve  Krukken  hente,  hvilken  jeg  øjeblikkelig 
kjendte  igjen.  Til  Overflødighed  lod  jeg  den  bringe  over  til 
min  Kone,  med  Forespørgsel  om  hun  ikke  kjendte  den,  og  med 
den  udtrykkelige  Befaling,  at  man  ikke  maatte  sige  hende  noget 
om,  hvad  der  var  forefaldet.  Min  Kone  gjenkjendte  Krukken 
øjeblikkelig,  og  lod  mig  sige,  at  det  netop  var  den  Krukke, 
som  hun  havde  byttet  bort  for  Vadskeleret. 

Nu  gav  Saadi  sig  endelig    tabt    og    sagde    til  Saad :      »Du 

har  Ret,  min  Ven;  —  Penge  er  ikke  altid  et  sikkert  Middel 
til  at  blive  rig! 

Da  tog  jeg  igjen  Ordet  og  henvendte  mig  til  Saadi,  idet 
jeg  sagde:  »Ikke  understaar  jeg  mig  til  at  tilbyde  Eder  disse 
trehundrede  og  firsindstyve  Guldstykker,  som  atter  er  kommen 
tilstede.  Men  ikke  heller  jeg  ønsker  at  beholde  dem;  jeg  har 
nemlig  god  Grund  til  at  være  tilfreds  med  det,  som  Allah  ad 
anden  Vej  har  beskjæret  mig.  Jeg  gjor  derfor  Regning  paa 
Eders  Samtykke  til,  at  jeg  i  Morgen  uddeler  disse  Penge  imellem 
de  fattige,  for  at  de  en  Gang  kan  komme  os  tilgode  hinsides  i 
det  evige  Liv.« 

De  to  Venner  tilbragte  endnu  denne  Nat  hos  mig.  Men 
den  følgende  Morgen  omfavnede  de  mig  og  vendte  atter  hjem, 
inderlig  glad  over  den  Modtagelse,  de  havde  fundet  hos  mig, 
samt  over  den  gode  Brug,  jeg  gjorde  af  en  Lykke,  som  jeg, 
næstefter  Gud,  var  dem  skyldig.  »Eders  Højhed  han  tænke 
sig,  at  jeg  ikke  undlod  til  Gjengjæld  at  aflægge  Besøg  hos  dem. 
Siden  hin  Tid  regner  jeg  det  for  en  stor  Lykke  og  Ære  at 
kunne  omgaaes  de  tvende  ædle  Mennesker    som   mine   Venner.« 


Harun  al  Rashid  havde  med  en  saa  spændt  Opmærksomhed 
hørt  paa  Khodjah  Hassans  Fortælling,  at  han  endnu  hang  ved 
hans  Læber,  ganske  fortabt  i  Indtrykket,  længe  efter  at  han 
havde  ophørt  at  tale. 

»Hassan,«  sagde  han  endelig,  »jeg  har  ikke  længe  hørt 
noget,  der  har  beredt  mig  saa  megen  Fornøjelse  som  Beretnin- 
gen om  den  Maade,  hvorpaa  det  har  behaget  Allah  at  gjøre 
din  Lykke.  Vedbliv,  som  Du  har  begyndt,  at  vise  Dig  samme 
værdig !   Det  glæder  mig  at  kunne  lade  Dig  vide,   at  hin  Diamant, 


152 


der  har  gjort  din  Lykke,  befinder  sig  i  mit  Skatkammer.  For 
nu  imidlertid  at  opløse  den  sidste  svage  Rest  af  Tvivl  hos 
Saadi,  hvis  han  endnu  virkelig  skulde  nære  nogen  saadan,  saa 
kan  Du  ved  Lejlighed  bringe  ham  og  hans  Ven  herhid,  for  at 
min  Skatmester  kan  vise  dem  denne  herlige  Diamant,  som  jeg 
selv  anser  for  det  kostbareste  Stykke  iblandt  alle  mine  Kost- 
barheder. Da  vil  Saadi  uden  Tvivl,  om  end  ikke  for,  komme 
til  den  Overbevisning,  at  Penge  ikke  altid  er  et  sikkert  Middel 
for  den  fattige  til  hastig  og  uden  Møje  at  blive  rig.  Med  det 
samme  maa  Du  fortælle  min  Skatmester  din  Historie ;  det  er 
nemlig  min  Villie.  at  han  skriver  den  op  og  nedlægger  den  i 
mit  Skatkammer  ved  Siden  af  Diamanten.« 

Da  Khalifen  havde  talt  saaledes,  gav  han  ved  en  Hoved- 
bojning  Khodjah  Hassan,  Sidi  Xuman  og  Baba  Abdallah  sin 
allerhøjeste  Tilfredshed  til  Kjende.  Paa  dette  Tegn  kastede  de 
sig  til  Afsked  ned  for  hans  Trone,  og  stod  kun  op  igjen  for 
med  det  samme  at  fjerne  sig. 

ZHM. 


Ali  Khodjah. 


Under  Khalifen  Harun  al  Rashids  Regjering  levede  i  Bagdad 
en  Kjøbmand  ved  Navn  Ali  Khodjah,  der  hverken  hørte 
til  de  rigeste  eller  fattigste,  men  førte  et  beskedent  Liv  i  sit 
fædrene  Hus,  uden  Kone  og  Børn.  Medens  han  paa  denne 
Vis  henlevede  fuldkommen  uafhængig  og  tilfreds  med  sine  Kaar, 
dromte  han  tre  Nætter  efter  hinanden,  at  en  alvorlig  Olding 
med  et  strengt  Blik  traadte  hen  til  hans  Leje  og  dadlede  ham 
for,  at  han  endnu  ikke  havde  gjort  nogen  Pilgrimsvandring  til 
Mekka,  hvilken  enhver  Muhammedaner  er  pligtig  til  at  gjøre  i 
det  mindste  en  Gang  i  sit  Liv. 

Denne  Drøm  foruroligede  ham  i  høj  Grad  og  vakte  alle- 
haande  Betænkeligheder  hos  ham.  Hidtil  havde  han  troet,  at 
hans  Omsorg  for  Hus,  Handel  og  Ejendom  afgav  tilstrækkelig 
Undskyldning  for,  at  han  hidtil  ikke  havde  tænkt  paa  nogen 
Pilgrimsfart,  men  ved  Almisser  og  andre  gode  Værker  bestræbt 
sig  for  at  opfylde  Profetens  Villie.     Men  efterat  han  havde  haft 

denne  Drøm,  rørte  hans  Samvittighed  sig  saa  stærkt,  at  han  af 
Frygt  for,  at  en  eller  anden  Ulykke  skulde  tilstøde  ham,  be- 
sluttede ufortøvet  at  begive  sig  paa  Vejen  til  Mekka. 

For  endnu  i  det  løbende  Aar  at  kunne  udføre  sin  Hensigt, 
solgte  Ali  nu  efterhaanden  hele  sit  Indbo,  sin  Bod  og  den  største 
Del  af  sine  Varer,  idet  han  blot  beholdt  dem  tilbage,  der  kunde 
finde  god  Afsætning  i  Mekka,  og  sit  Hus  lejede  han  ud.  Paa 
denne  Maade  var  han  fuldkommen  rejsefærdig  ved  den  Tid,  da 
Karavanen  brød  op  fra  Bagdad  til  Mekka,  og  havde  nu  alene 
tilbage  at  bringe  en  Kapital  af  tusinde  Guldstykker  i  Sikkerhed, 
som  dannede  Overskudet  af  den  Sum,  hvilken  han  havde  be- 
regnet til  Rejseudgifter,  og  som  følgelig  kun  vilde  have  været 
ham  til  Besvær  paa  hans  Rejse.  Han  lagde  derfor  Pungen  ned 
paa  Bunden  af  en  stor  Krukke,  pakkede  den  fuld  af  Oliver, 
og  lukkede  godt  for  Aabningen;  derpaa  bar  han  den  hen  til 
en  Kjøbmand,    med    hvem    han    stod  i  venskabelig  Forbindelse. 

»Som  Du  véd,  min  Broder,«  sagde  han  til  denne,  »rejser 
jeg  en  af  de  første  Dage  til  Mekka;  jeg  vil  derfor  bede  Dig 
forvare  denne  Krukke  med  Oliver  for  mig,  indtil  jeg  kommer 
tilbage. « 

Beredvillig  svarede  Kjøbmanden:  »Der  har  Du  Nøglen  til 
mit  Pakhus !  Bring  selv  din  Krukke  derind  og  sæt  den,  hvor 
Du  vil !  Naar  Du  kommer  tilbage,  skal  Du  sikkert  finde  den 
paa  samme  Sted,  hvor  Du  har  efterladt  den.« 

Da  Karavanen  brød  op  fra  Bagdad,  sluttede  Ali  Khodjah 
sig  til  samme  med  en  Kamel,  der  var  belæsset  med  lutter  ud- 
søgte Varer,  og  som  tillige  tjente  ham  til  Ridedyr.  Uden  Uheld 
naaede  han  den  hellige  Stad.  Først  tænkte  han  paa  at  fyldest- 
gjøre  sine  religiøse  Pligter;  derpaa  udstillede  han  til  Salg  eller 
Ombytning  de  Varer,    han    havde  medbragt.     En  Dag  kom  der 

tvende  Kjøbmænd  forbi,  hvem  Varerne,  endskjøndt  de  ingen 
Brug  havde  derfor,  behagede  i  saa  høj  en  Grad,  at  de  blev 
staaende  stille  for  at  betragte  dem.  Da  de  havde  tilfredsstillet 
deres  Nysgjerrighed,  sagde  den  ene  til  den  anden,  idet  de  gik 
videre : 

»Dersom  denne  Kjøbmand  vidste,  med  hvilken  Fordel  han 
kunde  afsætte  disse  Varer  i  Kairo,  saa  vilde  han  intet  Øjeblik 
spilde,  inden  han  brød  op  til  denne  By,  i  Stedet  for  at  byde 
dem  til  Salg  her  paa  Stedet.« 

Denne  Ytring  undgik  ikke  Ali,  og  da  han  allerede  havde 
hørt  saa  meget  tale  om  Ægypten,  besluttede  han  strax  heraf  at 
tage  Anledning  til  at  gjøre  en  Rejse  derhen.  Han  pakkede  alt- 
saa  sine  Varer  sammen,  og  sluttede  sig  til  en  Karavane,  som 
drog  til  Kairo.  Heller  ikke  fik  han  Aarsag  til  at  fortryde 
denne  sin  Beslutning;  i  faa  Dage  havde  han  afsat  alle  sine 
Varer  til  uventet  høje  Priser.  Strax  kjøbte  han  andre,  for  at 
bringe  disse  til  Torvs  i  Damaskus,  og  benyttede  de  sex  Uger, 
som  han  maatte  vente,  inden  nogen  Karavane  brød  op  til  denne 
Stad,  til  at  bese  alt  mærkværdigt  i  og  omkring  Kairo.  Saa- 
ledes  besøgte  han  ogsaa  Pyramiderne,  sejlede  et  Stykke  opad 
Nilen,  og  benyttede  Lejligheden  til  at  besøge  de  vigtigste  Stæder 
ved  sammes  Bredder. 

Da  Rejsen  til  Damaskus  gik  over  Jerusalem,  betraadte  han 
ogsaa  Templet  i  denne  ældgamle  By;  dette  Tempel  bliver  anset 
for  det  helligste  næst  efter  det  i  Mekka,  hvorfor  ogsaa  Jeru- 
salem bærer  Navn  af  den  hellige  Stad.  I  Damaskus  fandt  Ali 
Khodjah  det  inderligste  Velbehag ;  Overflødigheden  af  frisk  Vand, 
de  saftiggrønne  Enge  og  de  yppige  Haver,  al  denne  Herlighed 
forekom  ham  at  staa  langt  over  alt,  hvad  han  havde  læst  om 
denne  Stads  yndige  Beliggenhed,    og    han    følte    sig    saa   stærkt 

fængslet,  at  han  dvælede  paa  Stedet  meget  længere,  end  det 
havde  været  hans  forste  Bestemmelse.  Dog  gik  hans  dyrebare 
Fædrehjem  ham  aldrig  ud  af  Minde.  Da  det  derfor  syntes  ham, 
at  han  i  tilstrækkelig  Maal  havde  nydt  alt,  hvad  der  var  at 
nyde  i  Damaskus,  tiltraadte  han  endelig  sin  Hjemrejse,  og  kom 
til  Aleppo,  hvor  han  atter  opholdt  sig  nogen  Tid.  Derfra 
drog  han  videre  og  satte  over  Eufrat,  naaede  Staden  Mossul, 
og  besluttede  herfra  at  lade  sig  fore  nedad  Floden  Tigris,  for 
saaledes  at  komme  hastigere  hjem  og  paa  en  bekvemmere  Maade. 
men  i  Mossul  lod  han  sig  af  de  persiske  Kjobmænd,  i  hvis 
Selskab  han  havde  tilbagelagt  Vejen  fra  Aleppo,  og  med 
hvilke  han  var  bleven  meget  fortrolig,  uden  stor  Vanskelighed 
overtale  til  at  ledsage  dem  videre  indtil  Shiras,  hvorfra  han 
uden  stor  Besværlighed  og  med  stor  Vinding  kunde  vende  til- 
bage til  Bagdad. 

Altsaa  fulgte  han  med  Kjobmændene  igjennem  mange  store 
Stæder  til  Shiras,  gjorde  derfra  en  Rejse  med  dem  til  Indien 
og  igjen  tilbage,  og  havde  alt  i  alt  været  syv  Aar  borte  fra 
Bagdad,  da  han  endelig  fast  bestemte  sig  til  at  vende  tilbage 
til  denne  sin  Fædrenestad. 

I  denne  lange  Tid  havde  hin  Ven;  som  Ali  havde  be- 
troet Krukken  med  Oliver,  vel  næppe  en  eneste  Gang  tænkt 
hverken  paa  ham  eller  hans  Krukke.  Men  netop  paa  samme 
Tid,  som  Ali  Khodjah  var  under  Vejs  med  en  Karavane  fra 
Shiras  til  Bagdad,  hændte  det  sig,  at  Kjobmanden  en  Aften 
spiste  sammen  med  sin  Familie,  og  Talen  ved  denne  Lejlighed 
tilfældigvis  kom  paa  Oliver.  Hans  Kone  ytrede  da  det  Onske 
at  faa  nogle  at  spise,  idet  hun  beklagede,  at  der  i  lang  Tid 
ikke  havde  været  Oliver  i  hendes  Hus. 

»Siden    vi    taler  om  Oliver,«     af  brod    Kjobmanden    hende, 

»falder  det  mig  ind,  at  Ali  Khodjah  for  syv  Aar  siden,  da  han 
drog  til  Mekka,  gav  mig  en  Krukke  Oliver  i  Forvaring.  Jeg 
gad  dog  nok  vide,  hvad  der  er  blevet  af  den  stakkels  Ali! 
Rigtignok  hørte  jeg  ved  Karavanens  Tilbagekomst,  at  han  var 
rejst  videre  til  Ægypten;  men  siden  har  jeg  intet  erfaret  om  ham. 
Han  maa  vel  sagtens  være  død,  siden  han  saaledes  bliver  borte, 
og  vi  kan  gjerne  spise  hans  Oliver,  hvis  de  for  Resten  endnu 
er  brugelige.  Giv  mig  et  Fad  og  et  Lys!  Jeg  vil  hente  nogle; 
saa  kan  vi  jo  prøve  dem.« 

»Kjære  Mand,«  svarede  Konen,  »for  Guds  Skyld,  begaa 
dog  ikke  saa  afskyelig  en  Handling!  Du  véd  jo,  at  intet  skal 
være  os  helligere  end  betroet  Gods.  Ali  Khodjah  har  rigtignok 
været  syv  Aar  borte;  men  man  har  jo  sagt  Dig,  at  han  var 
rejst  til  Ægypten.  Det  er  ikke  urimeligt,  at  han  derfra  er  rejst 
videre;  da  Du  ingen  Efterretning  har  modtaget  om  hans  Død, 
kan  han  hver  kommende  Dag  vende  tilbage.  Hvilken  Skam 
vilde  det  da  ikke  være  for  Dig  og  din  hele  Familie,  naar  Du 
ikke  kunde  levere  ham  hans  Krukke  tilbage  i  den  samme  Til- 
stand, som  Du  har  modtaget  den  ?  Jeg  forsikrer  Dig,  at  jeg 
ganske  har  tabt  min  Lyst  til  Oliver.  Hvorledes  kan  Du  for- 
øvrigt indbilde  Dig,  at  disse  Oliver  efter  hele  syv  Aars  Forløb 
endnu  skulde  være  spiselige?  Og  naar  saa  Ali  vender  tilbage, 
hvilket  jeg  har  en  sikker  Anelse  om,  hvad  vil  han  da  tænke 
om  dit  Venskab  og  din  Ærlighed?  Lad  det  være,  kjære  Mand; 
jeg  beder  Dig  derom!« 

Men  Konen  havde  ingenlunde,  som  hun  sagde,  mistet  sin 
Lyst  til  Oliver;  hun  brugte  alene  saa  mange  Ord,  fordi  hun 
tydelig  kunde  se  paa  sin  Mand,  at  han  var  fast  bestemt  paa  at 
følge  sit  eget  Hoved.  I  Virkeligheden  tog  han  Lyset  og  Fadet, 
og  begav  sig  ud  i  sit  Pakhus.    Her  opsøgte  han  Krukken,   fandt 

og  aabnede  den ;  men  da  han  tog  Laaget  af  viste  det  sig,  at 
Oliverne  var  raadne.  For  nu  at  se,  om  ogsaa  de  underste  var 
fordærvet,  rystede  han  de  overste  ud  i  Fadet,  ved  hvilken  Be- 
vægelse ogsaa  nogle  Guldstykker  faldt  klingende  ud.  Den  af 
Naturen  havesyge  Kjobmand  saa  hastig  i  Krukken,  og  opdagede 
at  saa  godt  som  alle  Oliverne  laa  i  Fadet,  og  at  Krukkens  ovrige 
Indhold  bestod  af  fuldvægtige  Guldstykker.  Da  han  studsende 
havde  betænkt  sig  et  Ojeblik,  kom  han  Oliverne  igjen  i 
Krukken,  dækkede  den  atter  til,  og  vendte  tilbage  til  sin  Kone, 
hvem  han  fortalte,  at  hun  havde  haft  Ret  i,  at  Oliverne  var 
fordærvet.  Han  havde  derfor  igjen  tillukket  Krukken  saaledes, 
at  Ali,  hvis  han  skulde  komme  tilbage,  ikke  kunde  bemærke, 
at  den  havde  været  aabnet. 

»Du  havde  gjort   bedre  i    slet  ikke    at    have    aabnet    den. 
ytrede    hans    Kone.       »Give  Gud,    at    der    ikke  maa  opstaa  en 
Ulykke  deraf!« 

Men  Kjobmanden  lagde  lige  saa  liden  Vægt  paa  disse  sin 
Kones  Advarsler  som  paa  hendes  tidligere ;  tværtimod  laa  han 
hele  Natten  og  tænkte  over,  hvorledes  han  skulde  bære  sig  ad 
med  at  tilegne  sig  Ali's  Penge  og  beholde  dem,  selv  om  denne 
kom  igjen  og  krævede  dem  tilbage  af  ham. 

Den  følgende  Morgen  gik  han  tidlig  ud,  kjobte  friske 
Oliver,  tømte  ganske  Ali's  Krukke  og  bragte  Guldstykkerne  i 
Sikkerhed,  og  fyldte  den  derpaa  igjen  med  de  friske  Oliver, 
hvorpaa  han  dækkede  den  godt  til,  og  stillede  den  hen  paa 
samme  Plads,  hvor  Ali  selv  havde  sat  den. 

En  Maaned  efter  at  Kjobmanden  havde  begaaet  denne 
slette  Handling,  der,  som  det  anede  hans  Kone,  virkelig  skulde 
komme  ham  dyrt  til  at  staa,  indtraf  Ali  til  Bagdad.  Da  han 
for  sin  Afrejse    havde  udlejet    sit  Hus,    tog   han  ind  i  en   Khan 

for  at  opholde  sig  der,  indtil  han  havde  tilkjendegivet  Lejeren 
sin  Ankomst,  og  denne  havde  skaffet  sig  en  anden  Bolig. 

Strax  den  følgende  Dag  gik  Ali  Khodjah  hen  til  sin  Ven, 
Kjøbmanden;  denne  modtog  ham  med  aabne  Arme  og  ytrede 
sin  levende  Glæde  over  at  gjense  ham  efter  en  saa  lang  Fra- 
værelse, at  han  næsten  ganske  havde  opgivet  Haabet  om,  at 
han  igjen  skulde  vende  tilbage.  Efter  at  de  havde  vexlet  de 
sædvanlige  Høflighedsy tringer,  bad  Ali  Khodjah  Kjøbmanden 
om  at  give  ham  den  Krukke  med  Oliver  tilbage,  som  han 
havde  betroet  til  hans  Varetægt,  idet  han  tillige  gjorde  mange 
Undskyldninger  for,  at  han  saa  længe  havde  gjort  ham  Ulej- 
lighed dermed. 

»Dyrebare  Ven,«  svarede  Kjøbmanden,  »Du  behøver  slet 
ingen  Undskyldninger  at  gjøre;  din  Krukke  har  ingensomhelst 
Ulejlighed  voldet  mig;  i  lignende  Tilfælde  vilde  jeg  have  bedet 
Dig  om  ganske  den  samme  Tjeneste.  Der  er  Nøglen  til  mit 
Pakhus !  Du  vil  finde  din  Krukke  paa  selvsamme  Sted,  hvor  Du 
har  sat  den.« 

Ali  Khodjah  hentede  altsaa  sin  Krukke  ud  af  Pakhuset, 
leverede  Nøglen  tilbage,  takkede  endnu  en  Gang,  og  vendte 
tilbage  til  Khanen,  hvor  han  midlertidig  havde  taget  Bolig. 
Saasnart  han  befandt  sig  ene,  undersøgte  han  Krukken,  idet 
han  med  sin  ene  Haand  følt  efter  Guldstykkerne,  men  sporede 
til  sin  store  Overraskelse  ikke  det  mindste  til  dem.  For  desto 
hastigere  at  komme  til  Vished,  tog  han,  hvad  han  havde  ved 
Haanden  af  Fade  og  andre  passende  Kar,  som  hørte  til  hans 
Rejsekjøkken,  og  tømte  alle  Oliverne  ud  deri,  men  fandt  til  sin 
store  Forskrækkelse  ikke  et  eneste  Guldstykke  deriblandt. 
Slagen  af  Forbauselse  hævede  han  sine  Hænder  og  Øjne  imod 
Himlen  og  udraabte:    »Er  det  muligt,  at  et  Menneske,  som  jeg 

holdt  for  min  bedste  Ven,  har  kunnet  begaa  sligt  Forræderi 
imod  mig!« 

I  Øjeblikkets  Angst  over  at  se  sig  truet  med  et  saa  bety- 
deligt Tab,  ilede  Ali  strax  tilbage  til  sin  gode  Ven,  Kjøbmanden, 
og  sagde:  »Min  kjære  Ven,  Du  maa  ikke  undre  Dig  over  den 
hastige  Fornyelse  af  mit  Besøg.  Den  Olivenkrukke,  som  jeg 
nylig  hentede  ud  af  dit  Pakhus,  er  ganske  rigtig  min;  men  for- 
uden Oliver  havde  jeg  forvaret  tusinde  Guldstykker  deri,  og  nu, 
da  jeg  tømmer  Krukken,  finder  jeg  ikke  et  eneste.  Maaske 
har  Du  haft  Trang  til  dem  og  anbragt  dem  i  din  Handel.  I 
dette  Tilfælde  staar  de  fremdeles  til  din  Raadighed;  kun  maa 
Du  befri  mig  fra  min  Angst  og  give  mig  et  Bevis  for  Pengene. 
Med  Hensyn  til  Tilbagebetalingen  vil  jeg  ganske  rette  mig  efter 
din  Lejlighed.« 

Kjøbmanden  havde  naturligvis  ventet  noget  lignende,  og 
havde  derfor  sit  Svar  paa  rede  Haand.  »Bedste  Ali,«  sagde 
han,  »har  jeg  endog  blot  med  en  Finger  berørt  din  Krukke, 
da  Du  bragte  den  ind  til  mig?  Gav  jeg  ikke  Nøglen  til  mit 
Pakhus  i  dine  egne  Hænder?  Bar  Du  den  ikke  selv  derind, 
og  gjenfandt  Du  den  ikke  paa  selvsamme  Sted,  hvor  Du  havde 
sat  den?  Har  Du  lagt  Penge  deri,  mig  uafvidende,  maa  Du 
ogsaa  have  gjenfundet  dem  deri.  Til  mig  talte  Du  alene  om 
( Hiver,  og  jeg  troede  Dig  paa  dit  Ord.  Videre  véd  jeg  ikke 
om  Sagen.  Tænk  forresten,  hvad  Du  vil;  din  Krukke  har  Du 
faaet,  og  dermed  er  jeg  løst  fra  min  Forpligtelse,  og  betragter 
mig  som  værende  ganske  udenfor  Sagen!« 

Ali  Khodjah,  der  var  en  godmodig  Mand,  opbod  alle 
Midler  for  med  det  gode  at  faa  Kjøbmanden  til  at  gaa  i  sig 
selv.  »Jeg  er  en  Fjende  af  al  Ufred,  <  sagde  han,  »og  skrider 
kun  nødtvungen    til  en  offentlig  Anklage,    hvormed  Du  visselig 

ogsaa,  enten  Du  overbevises  eller  ikke,  kun  vilde  være  daarlig 
tjent.  Betænk  vel,  at  vi  Kjøbmænd  fremfor  alt  raaa  stræbe  at 
holde  vort  gode  Navn  rent  og  uplettet!  Med  faa  Ord,  det 
skulde  gjore  mig  inderlig  ondt,  hvis  Du  tvang  mig  til  det 
yderste  og  gjorde  en  Indstævning  for  Retten  nødvendig;  jeg  vil 
endog  meget  hellere  opgive  en  Del  af  min  gode  Ret  og  saa- 
ledes  enes  med  Dig  i  Mindelighed.« 

»Ali,«  giensvarede  Kjøbmanden,  »Du  tilstaar  selv,  at  Du 
igjen  har  modtaget  den  Krukke  med  Oliven  af  mig,  som  Du 
havde  givet  mig  i  Forvaring,  og  forlanger  nu  dertil  tusinde  Guld- 
stykker af  mig.  Har  Du  maaske  sagt  mig  noget  om  denne  Sum, 
eller  at  der  overhovedet  fandtes  Penge  i  Krukken?  Jeg  véd  jo 
ikke  en  Gang,  om  Krukken  virkelig  indeholdt  Oliven ;  thi  Du  har 
ikke  vist  mig  dem.  Hvorfor  forlanger  Du  ikke  hellere  Perler 
og  Diamanter  af  mig?  —  Jeg  tænker,  det  er  bedst,  at  Du 
gaar  din  Vej,  førend  Du  foranlediger  et  Folkeopløb  udenfor 
min  Bod.« 

Allerede  var  nogle  Personer  bleven  staaende,  og  Kjøb- 
mandens  sidste,  med  Heftighed  udtalte  Ord  bevirkede,  at  ikke 
alene  et  større  Antal  Mennesker  samlede  sig  udenfor  Boden, 
men  ogsaa,  at  Kjøbmændene  fra  de  nærmeste  Boder  kom  ilende 
til  for  at  høre,  hvad  der  var  paa  Færde,  og  om  muligt,  at 
stifte  Fred  imellem  de  stridende.  Saasnart  Ali  havde  sat  Sagen 
ud  fra  hinanden,  spurgte  de  mest  ansete  iblandt  Kjøbmændene 
hans  troløse  Ven,  hvad  han  hertil  havde  at  svare.  Denne  ind- 
rømmede vel,  at  han  havde  modtaget  en  Krukke  af  Ali  til  For- 
varing i  sit  Pakhus,  men  vedblev  at  benægte,  at  han  havde 
rørt  ved  samme.  Han  svor  højt  og  dyrt  paa,  at  han  alene  af 
Ali  Khodjah  havde  erfaret,   at  der  var  Oliven  deri,    og  tog  alle 

tilstedeværende  til  Vidner  paa  den  Beskjæmmelse,  der  var  bleven 
ham  tilføjet  i  hans  eget  Hus. 

»Ja,  Du  kalder  selv  Beskjæmmelsen  ned  over  dit  Hoved!« 
sagde  nu  Ali  Khodjah,  idet  han  tog  Kjøbmanden  ved  Armen. 
»Eftersom  Du  er  saa  forstokket  i  din  Ondskab,  tvinges  jeg  til 
at  indstævne  Dig  for  Allahs  Lov  og  Retfærdighed.  Vi  vil  se, 
om  Du  ogsaa  for  Kadi'en  tør  benægte  din  Forbrydelse.« 

Denne  Fordring,  som  enhver  god  Muselmand  maa  følge, 
der  ikke  vil  gjøre  sig  skyldig  i  Brud  paa  Religionen,  vovede 
Kjøbmanden  ikke  at  unddrage  sig.  »Du  kommer  mig  netop  i 
Forkjøbet,«  sagde  han  derfor,  »til  Kadi'en  altsaa,  for  hvem  det 
skal  vise  sig,  hvo  der  har  Uret,  Du  eller  jeg!« 

Ali  førte  Kjøbmanden  for  Kadi'en,  og  anklagede  ham  for 
at  have  bedraget  ham  for  en  Sum  af  tusinde  Guldstykker,  idet 
han  fremstillede  Sagen,  som  vi  allerede  kjende  den.  Da  Kadi'en 
derpaa  spurgte  ham,  om  han  kunde  fore  Vidner,  maatte  han 
svare,  at  han  ikke  havde  tænkt  paa  denne  Forsigtighedsregel, 
saasom  han  havde  anset  Kjøbmanden  for  sin  Ven  og  tillige 
hidtil  kjendt  ham  som  en  retsindig  Mand.  Paa  modsat  Side 
gjentog  Kjøbmanden  til  sit  Forsvar,  hvad  han  allerede  havde 
fremført  for  Ali  Khodjah  i  Naboernes  Nærværelse,  og  sluttede 
med  den  Erklæring,  at  han  vilde  gjøre  sin  Ed  paa,  ikke  alene, 
at  han  ej  havde  tilvendt  sig  de  omhandlede  Guldstykker,  men 
ogsaa,  at  han  overhovedet  slet  ikke  havde  vidst  noget  af  disse 
Penge  at  sige.  Kadi'en  lod  ham  aflægge  Eden  og  fri kj endte 
ham  derpaa.  Rigtignok  protesterede  Ali  Khodjah,  i  sin  Ærg- 
relse over  at  se  sig  truet  med  saa  betydeligt  et  Tab,  paa  det 
heftigste  imod  denne  Dom,  og  erklærede  at  han  vilde  forebringe 
sin  Klage  for  selve  Khalifen  Harun  al  Rashid,  som  nok  vilde 
hjælpe  ham  til    hans    gode  Ret.      Dog    Kadi'en    lagde  sig    ikke 

dette  videre  paa  Sinde,  men  ansaa  hans  Heftighed  alene  for  den 
sædvanlige  Ytring  af  Ærgrelsen  over  en  tabt  Sag,  og  troede  i 
fuldkommen  Grad  at  have  opfyldt  sin  Pligt,  idet  han  med  hans 
Ed  frikjendte  en  anklaget,  som  der  ingen  Vidner  optraadte 
imod. 

Medens  Kjøbmanden,  inderlig  glad  over  for  saa  billigt 
Kjøb  at  være  bleven  tusinde  Guldstykker  rigere,  vendte  tilbage 
til  sit  Hjem,  opsatte  Ali  Khodjah  et  Bønskrift,  og  afventede  det 
Øjeblik  den  følgende  Dag,  da  Khalifen  efter  Middagsbønnen 
vilde  vende  tilbage  fra  Moskeen. 

Da  Tiden  kom,  tog  han  Plads  i  en  Gade,  gjennem  hvilken 
han  maatte  komme,  og  holdt  sit  Bønskrift  i  Vejret.  En  dertil 
særlig  ansat  Betjent,  som  gik  foran  Khalifen,  kom  strax  hen 
imod  ham,  modtog  Bønskriftet  og  overrakte  Khalifen  det. 
Da  nu  Ali  ret  vel  vidste,  at  Khalifen  strax  efter  sin  Til- 
bagekomst til  Paladset  plejede  at  læse  de  ham  paa  denne 
Maade  overrakte  Bønskrifter,  saa  fulgte  han  efter  Toget  til 
Slottet,  og  ventede,  indtil  den  Embedsmand,  som  havde  mod- 
taget hans  Andragende,  igjen  kom  ud  fra  Khalifens  Væ- 
relser. Af  denne  erfarede  han,  at  Khalifen  allerede  havde 
læst  hans  Bønskrift,  og  fik  en  Tid  bestemt,  da  han  skulde  ind- 
finde sig  den  efterfølgende  Dag.  Tillige  maatte  han  opgive 
Stedet,  hvor  hans  Modstander  boede,  for  at  Embedsmanden 
kunde  indstævne  ogsaa  ham  til  at  møde  for  Khalifen  ved  den 
samme  Tid. 

Samme  Dags  Aften  gjorde  Harun  al  Rashid,  ledsaget  af 
sin  Storvezir  Djafar  og  Mesrur,  Obersten  for  Gildingerne,  sin 
sædvanlige  Vandring  igjennem  Staden.  Da  han  hørte  Larm  i 
en  snever  Gade,   fremskyndede  han  sine  Skridt    og    kom    til   en 

11* 


164 

Dør,  som  førte  ind  til  et  indskrænket  Gaardsrum.  Herfra  kom 
Larmen.  Harun  lagde  Øjet  til  en  Revne  i  Døren  og  oversaa 
paa  denne  Maade  hele  Rummet ;  det  var  en  halv  Snes  Drenge, 
som  i  det  klare  Maaneskin  legede  med  hverandre.  Nysgjerrig 
efter  at  lære  Børnenes  Leg  at  kjende  tog  Khalifen  Plads  paa 
en  Bænk  tæt  ved  Døren,  uden  at  forlade  Sprækken,  hvorigj en- 
nem  han  kunde  iagttage  alt,  hvad  der  foregik. 

»Nu  vil  vi  lege  noget  andet!«  hørte  han  en  munter  Dreng 
raabe.  »Vi  vil  lege  Kadi.  Jeg  erKadien;  fører  nu  Ali  Khodjah 
frem  for  mig,  og  den  Kjøbmand,  der  har  snydt  ham  for  tusinde 
Guldstykker ! « 

Ved  disse  Ord  kom  Harun  til  at  tænke  paa  det  Bønskrift, 
han  samme  Dag  havde  modtaget  af  Ali  Khodjah,  og  fordoblede 
sin  Opmærksomhed  for  at  erfare,  hvorledes  Dommen  i  denne 
forviklede  Sag  vilde  falde  ud. 

Da  Striden  imellem  Ali  Khodjah  og  Kjøbmanden  hørte  til 
Dagens  Historie,  og  selv  hos  Stadens  Ungdom  havde  vakt  Op- 
sigt, saa  fandt  hint  Forslag  øjeblikkelig  Bifald,  og  Drengene 
fordelte  Rollerne  indbyrdes.  Den  Dreng,  der  strax  havde  op- 
kastet sig  til  Kadi,  vedblev  uden  Modsigelse  at  være  det.  Saa 
snart  denne  med  en  virkelig  Kadi's  Værdighed  og  strænge  Mine 
havde  indtaget  en  ophøjet  Plads,  førte  en  anden  Dreng,  i  Egen- 
skab af  Retsbetjent,  to  af  sine  Kammerater  frem  for  ham,  som 
skulde  forestille  Ali  Khodjah  og  Kjøbmanden.  Derpaa  tog  den 
forstilte  Kadi  Ordet,  henvendte  sig  først  til  Ali  Khodjah  og 
spurgte : 

»Hvad  forlanger  Du  af  denne  Kjøbmand  der?« 

Den  Dreng,  som  skulde  forestille  Ali  Khodjah,  gjorde  ved 
dette  Spørgsmaal  et  dybt  Buk,    og  foredrog  derpaa  Kadi' en  sin 

Sag  Punkt  for  Punkt,  med  stor  Nøjagtighed,  og  sluttede 
med  den  Bøn,  at  Kadi'en  vilde  benytte  en  Dommers  Klogskab 
og  Myndighed  til  at  forhindre,  at  han  led  Tab  af  saa  stor 
en  Sum. 

Nu  spurgte  Kadi'en  Kjøbmanden,  hvorfor  han  ikke  leverede 
Ali  hans  Penge  tilbage  •,  herpaa  afgav  den  tiltalte  Dreng  omtrent 
den  samme  Forklaring,  som  Kjøbmanden  havde  afgivet  for  den 
virkelige  Kadi  af  Bagdad,  og  tilbød  sig,  ligesom  hin,  til  at 
gjøre  Ed  paa  Rigtigheden  af  sit  Udsagn. 

»Stop  lidt!«  svarede  den  unge  Dommer.  »Førend  vi 
kommer  til  Eden,  gad  jeg  dog  gjerne  en  Gang  se  Krukken 
med  Oliverne.  Ali  Khodjah,«  vedblev  han,  »har  Du  bragt 
Krukken  med?« 

Da  denne  hertil  svarede  nej,  bød  han  ham  gaa  hjem  at 
hente  den. 

Drengen,  der  spillede  Alis  Rolle,  fjernede  sig  altsaa  et 
Øjeblik,  men  kom  snart  igjen  tilbage  og  lod,  som  han  stil- 
lede et  Kar  hen  for  Kadi'en,  idet  han  ytrede,  at  det  var  det 
samme,  som  han  i  sin  Tid  havde  overgivet  den  anklagede  til 
Forvaring  og  igjen  afhentet  hos  ham.  .  For  at  fyldestgjøre 
enhver  Formalitet,  spurgte  nu  den  unge  Kadi  Kjøbmanden,  om 
han  erkj endte  det  for  at  være  det  samme.  Saasnart  denne  i 
Taushed  havde  vedkjendt  sig  Krukken,  befalede  Kadi'en,  at  man 
skulde  aabne  den. 

Ali  Khodjah  lod  nu,  som  om  han  tog  Laaget  af  Krukken, 
og  Kadi'en  syntes  at  se  ned  deri.  »Det  er  smukke  Oliven,« 
sagde  han  derpaa,   »jeg  vil  dog  smage  en  Gang.« 

Han  lod,  som  om  han  smagte  paa  én,  og  tilføjede:  »Det 
er  jo  ganske  fortræffelige   Oliven.     Men,«   vedblev  han,    »af  syv 

Aars  gamle  Oliven  synes  de  mig  dog  næsten  for  gode.  Man 
hidkalde  nogle  Olivenhandlere,  som  kan  afgjøre,  hvorledes  Sagen 
egentlig  forholder  sig ! « 

Nu  blev  der  forestillet  ham  to  Olivenhandlere,  tvende  andre 
Drenge,  hvilke  han  spurgte,  om  de  ogsaa  var  rette  Kj endere  af 
Oliven.  Da  de  havde  bekræftet  dette,  vedblev  han:  »Saa  sig 
mig  en  Gang,  hvorlænge  forbliver  vel  ordentlig  nedlagte  Oliven 
spiseliger« 

»Herre,«  svarede  de,  »saa  megen  Umage  man  end  gjor 
sig  ved  Nedlægningen,  vil  de  dog  allerede  i  det  tredie  Aar 
have  tabt  baade  Smag  og  Farve  og  maa  kastes  bort  som 
ubrugelige. » 

»Naar  dette  er  Tilfældet,«  ytrede  Kadi'en,  »saa  se  en 
Gang  efter,  hvor  gamle  vel  disse  Oliven  i  Krukken  der  monne 
være ! « 

Olivenhandlerne  syntes  nu  at  undersøge  og  smage  paa 
Frugterne,  og  sagde  derpaa  til  Kadi'en,  at  de  endnu  var  friske 
og  gode. 

»Deri  maa  I  visselig  tage  fejl,  godt  Folk,«  vedblev  Kadi'en, 
»Ali  Khodjah  her  paastaar  nemlig  at  have  nedlagt  dem  for  syv 
Aar  siden.« 

»Herre,«  gjensvarede  de  sagkyndige  Frugthandlere,  »vi 
kan  kun  forsikre,  at  disse  Oliven  maa  være  fra  i  Aar; 
alle  forstandige  Folk  i  Bagdad  vil  bekræfte  dette  vort  Vid- 
nesbyrd. « 

Nu  forsøgte  den  af  Ali  Khodjah  anklagede  Kjobmand  paa 
at  gjøre  Indvendinger;  men  Kadi'en  levnede  ham  ingen  Tid 
dertil.  »Ti!«  raabte  han.  »Du  er  en  overbevist  Tyv.  Bort 
med  ham  til  Galgen ! « 

Med  Jubel  og  Haandklap  endte  Børnenes  Leg,  medens  de 
Drenge,  som  hidtil  havde  været  udenfor  Legen,  styrtede  sig  over 
den  foregivne  Forbryder,  ligesom  om  de  vilde  virkeliggjøre  den 
nylig  fældede  Dom. 

Khalifen  undrede  sig  højlig  over  den  Drengs  Klogskab, 
som  havde  afholdt  et  saa  skarpsindigt  Forhør  og  fældet  en  saa 
rigtig  Dom  i  den  Sag,  der  næste  Dag  skulde  føres  for  hans 
egen  ophøjede  Domstol.  Idet  han  rejste  sig,  spurgte  han 
Storveziren,  som  ligeledes  havde  været  Vidne  til  hele  Pro- 
cessen, om  han  havde  hørt  Barnets  Dom  og  hvad  han  syntes 
derom. 

»De  Troendes  Behersker,«  svarede  Djafar,  »ingen  kan 
være  mere  forbauset,  end  jeg  er  over  slig  Skarpsindighed  i  en 
saa  lidet  udviklet  Alder.« 

»Og  véd  Du,«  vedblev  Khalifen,  »at  jeg  i  Morgen  skal 
dømme  netop  i  den  samme  Sag,  at  den  virkelige  Ali  Khodjah 
i  Dag  har  indleveret  et  Bønskrift  til  mig  desangaaende?« 

»Jeg  erfarer  det  først  nu  af  Eders  Højheds  egen  Mund,« 
svarede  Djafar. 

»Og  tror  Du,«  vedblev  Khalifen,  »at  jeg  vil  kunne  fælde 
nogen  anden  Dom  i  denne  Sag,  end  den,  som  vi  nylig  har 
hørt  afsige?« 

»Naar  Sagen  virkelig  forholder  sig  saaledes.  som  oplyst 
blev,«  svarede  Storveziren,  »saa  synes  mig,  at  Eders  Højhed 
umulig  kan  gaa  anderledes  frem  og  dømme  anderledes.« 

Mærk  Dig  Huset  vel,«  befalede  Harun,  idet  han  gik 
videre,  »og  bring  i  Morgen  Drengen  til  mig,  for  at  han  i  min 
Nærværelse  kan  afsige  den  selvsamme  Dom !  Tilsig  ogsaa 
Kadi'en,  som  har  frikjendt  hin  Tyveknægt  af  en  Kjøbmand,  for 

at  han  af  et  Barn  kan  lære  herefter  bedre  at  gjore  sin  Pligt  l 
Ali  Khodjah  maa  Du  lade  medbringe  sin  Olivenkrukke,  og  til- 
lige sørge  for,  at  der  er  et  Par  Olivenhandlere  til  Stede.  Hermed 
sker  min  Villie!« 

Khalifen  vendte  tilbage  til  Paladset  og  endte  sit  natlige 
Eventyr,  uden  at  der  fremdeles  mødte  ham  noget  videre  mær- 
keligt. Men  den  følgende  Dag  i  Morgenstunden  begav  Stor- 
veziren  sig  hen  til  det  Hus,  hvorved  Khalifen  havde  været 
Vidne  til  Børnenes  Leg,  og  forlangte  sammes  Herre  i  Tale. 
Da  denne  ikke  var  til  Stede,  førte  man  Djafar  ind  til 
hans  Kone.  Paa  hans  Spørgsmaal,  om  hun  havde  Børn, 
fik  han  til  Svar,  at  hun  havde  tre,  og  Børnene  blev  strax 
kaldt  ind. 

»Kjære  Børn,«  sagde  Storveziren  til  dem.  »Hvem  af  Eder 
gav  i  Aftes,  da  I  legede  sammen,   Kadi'ens  Rolle?« 

Den  største  og  tillige  ældste  af  Drengene  svarede,  at  det 
havde  været  ham,  men  vexlede  med  det  samme  Farve,  da  han 
ikke  kj endte  Anledningen  til  dette  Spørgsmaal. 

»Min  Søn,«  vedblev  Storveziren,  »gjør  Dig  rede  til  at 
følge  med  mig!   De  Troendes  Behersker  ønsker  at  se  Dig.« 

Derover  geraadede  Drengens  Moder  i  stor  Uro.  »Herre,« 
spurgte  hun  Veziren,   »vil  Khalifen  berøve  mig  min  Son?« 

Men  Veziren  indgjød  hende  Mod  og  forsikrede  hende, 
at  hun  aller  senest  om  en  Time  skulde  faa  sin  Son  tilbage 
igjen,  og  saa  tillige  faa  Grunden  at  vide  til  Khalifens 
Ønske. 

.  »Saa    lad   mig    i   det  mindste  give  ham    ordentlige  Klæder 
paa,  naadige  Herre!«   bad  Drengens  Moder. 

Da  Konen    havde    iført  Drengen    hans    bedste    Klæder    og 

hvisket  ham  mangen  god  Formaning  i  Øret,  tog  Storveziren 
ham  med  sig,  og  forestillede  ham  for  Khalifen  i  den  samme 
Time,  som  var  bleven  bestemt  Ali  Khodjah  og  hans  Mod- 
stander at  give  Møde  til.  Da  Khalifen  mærkede,  at  Drengen 
var  ængstelig,  gav  han  sig  i  Snak  med  ham,  og  søgte  med  det 
samme  at  forberede  ham  til  den  Rolle,  hvori  han  ønskede,  at 
han  om  lidt  skulde  optræde. 

»Kom  hid,  min  Søn!«  sagde  han  til  ham.  »Ikke  sandt, 
det  var  Dig,  som  i  Gaar  fældede  Dom  i  Sagen  mellem  Ali 
Khodjah  og  den  Kjøbmand,  som  har  stjaalet  hans  Penge?  Jeg 
har  uset  været  nærværende  ved  hele  Forhandlingen  og  er  til- 
freds med  Dig.« 

Drengen  svarede  med  Fatning,  men  sagte  og  beskedent,  at 
det  havde  været  ham. 

»I  Dag,«  vedblev  Harun,  »vil  jeg  føre  den  virkelige  Ali 
Khodjah  og  den  virkelige  Kjøbmand  frem  for  Dig.  Bær  Dig 
saa  ganske  saaledes  ad,  som  Du  gjorde  i  Gaar!  Kom  og  sæt 
Dig  hos  mig!« 

Med  disse  Ord  tog  han  Drengen  ved  Haanden  og  tog 
Plads  paa  sin  Trone  tilligemed  ham.  Derpaa  spurgte  han  strax 
efter  de  sagførende  Parter.  Man  lod  dem  træde  frem  for  hans 
Trone,  og  nævnede  dem  for  ham,  medens  de  kastede  sig  ned 
i  Støvet  for  hans  Aasyn.  Saasnart  de  atter  havde  rejst  sig,  be- 
gyndte Khalifen  i  alvorlig  Tone: 

»Enhver  af  Parterne  foredrager  nu  sin  Sag!  Dette  Barn  her 
vil  høre  Eder  og  afsige  Dommen.« 

Da  tog  Ali  Khodjah  og  Kjøbmanden  Ordet  efter  hinanden. 
Men  da  den  sidste  i  sin  Tale  var  kommen  saa  vidt,  at  han 
igjen  tilbød    sig    at   gjøre  Ed,    afbrød    Drengen   ham    med   den 

Ytring,  at  saavidt  var  Sagen  endnu  ikke  kommen,  og  forlangte 
forst  at  se  Krukken  med  Oli  verne, 

Ali  Khodjah  nærmede  sig,  knælede  ved  Khalifens  Fod- 
skammel og  tog  Laaget  af  Krukken.  Harun  al  Rashid  under- 
søgte Oliverne  og  smagte  paa  en  af  dem;  derpaa  blev  Krukken 
overleveret  til  de  tilstedeværende  Olivenhandlere,  der  lige- 
ledes undersøgte  Oliverne,  og  erklærede,  at  de  var  gode  og 
fra  det  indeværende  Aar.  Og  da  Drengen  indvendte,  at  Frug- 
terne i  Følge  Ali's  Forsikring  var  nedlagt  for  hele  syv  Aar 
siden,  gav  Olivenhandlerne  netop  det  samme  Svar,  som  hine 
Drenge  havde  givet,  der  ved  Legen  forestillede  sagkyndige  til- 
forordnede. 

Endskjøndt  nu  den  anklagede  Kjobmand  ret  vel  indsaa, 
at  Olivenhandlerne  med  det  samme  havde  udtalt  hans  Fordom- 
melsesdom,  vilde  han  dog  prøve  paa  at  retfærdiggjore  sig, 
hvilket  imidlertid  slet  ikke  vilde  lykkes  for  ham.  Da  Sagen 
var  kommen  saa  vidt,  at  der  ikke  var  andet  tilbage  end  at  af- 
sige Dommen  efter  de  klare  Bevisligheder,  henvendte  den  kloge 
Dreng,  i  Stedet  for  som  ved  Legen  at  domme  Forbryderen  til 
Galgen,  sig  til  Khalifen  med  de  Ord : 

»Hersker  over  de  Troende,  nu  er  det  ingen  Leg  længere; 
Eder  og  ikke  mig  tilkommer  det  at  afsige  Dommen  over  denne 
Synder. « 

Khalifen  var  fuldstændig  overbevist  om  Kjobmandens  Be- 
drageri, og  lod  ham  efter  at  have  tvunget  ham  til  at  bekjende, 
hvor  de  tusinde  Guldstykker  var  forvaret,  ved  Rettens  Betjente 
føre  til  Døden,  som  han  saa  vel  havde  fortjent.  Ali  Khodjah 
fik  fuldkommen  Skadeserstatning.  I  >en  retfærdige  Fyrste 
lod  derpaa  til  Kadi'en,    som  havde  fældet  den   første    Dom,    og 

som  var  bleven  indstævnet  tilligemed  de  øvrige,  udgaa  en 
stræng  Paamindelse  om,  af  dette  Barn  at  lære,  hvorledes 
han  bedre  og  omhyggeligere  skulde  opfylde  sit  Embeds 
Pligter.  Endelig  omfavnede  han  den  kloge  Dreng  og  lod  ham 
gaa  hjem   med  en  Foræring  af  tusinde  Guldstykker. 


Sindbads  Rejser1). 


Paa  Khalifen  Harun  al  Rashids  Tid  levede  der  i  Bagdad  en 
fattig  Lastdrager  ved  Navn  Hindbad.  En  Gang  paa  en 
meget  varm  Dag,  maatte  han  slæbe  en  usædvanlig  svær  Dragt 
fra  den  ene  Ende  af  Staden  til  den  anden.  Undervejs  kom 
han  igjennem  en  Gade,  som  var  bestænket  med  stærkt  duftende 
Rosenvand;  en  behagelig  Kjølighed  strømmede  ham  i  Mode. 
Han  kunde  ikke  ønske  sig  noget  bedre  Sted  til  at  udhvile  sig 
paa,  og  da  han  var  meget  træt  og  endnu  havde  et  godt  Stykke 
Vej  at  tilbagelægge,  kastede  han,  udenfor  et  stort  Hus,  sin 
Byrde  fra  sig,  og  satte  sig  derpaa. 


])  Dette  berømte  Afsnit  hører  til  dem,  der  oprindelig  ikke  har  udgjort 
en  Del  af  1001  Nat,  men  det  er  fra  først  af  udarbejdet  som  selv- 
stændigt Værk,  og  senere  indføjet  i  lOOl  Nats  Ramme.  Vi  gjenfinder 
mange  af  de  eventyrlige  Forestillinger  om  fjerne  Landes  geografiske 
Forhold,  som  kommer  igjen  i  europæiske  Sagnkredse  fra  Middelalde- 
ren, og  hvoraf  nogle  gaar  tilbage  til  meget  gamle  Tider. 

Han  fortrød  ikke  at  have  gjort  Holdt  paa  dette  Sted;  thi 
hans  Næse  frydedes  ved  den  yndigste  Duft  af  Aloetræ  og  anden 
Røgelse,  der  udstrømmede  fra  Vinduerne  i  det  Hus,  udenfor 
hvilket  han  sad,  og  i  Forening  med  Rosenvandet  opfyldte  Luften 
med  balsamisk  Vellugt.  Hertil  kom,  at  der  fra  det  samme  Hus 
hørtes  den  dejligste  Sang  af  en  Mængde  Nattergale  og  andre  i 
Bagdads  Omegn  hjemmehørende  Fugle,  accompagneret  afforskjel- 
lige  Instrumenter.  De  yndige  Melodier,  og  den  Duft  af  forskj el- 
lige  Kjødretter,  som  nu  naaede  hans  Næse,  bragte  ham  paa 
den  Formodning,  at  der  her  fejredes  en  eller  anden  Glædesfest. 
Nysgjerrig  efter  at  erfare,  hvem  det  vel  kunde  være,  der 
boede  i  dette  Hus,  nærmede  han  sig  nogle  prægtig  klædte 
Tjenere,  som  stod  ved  Indgangen,  og  spurgte  dem  om  deres 
Herres  Navn. 

»Hvad  for  noget?«  svarede  en  af  Tjenerne.  »I  lever  her 
i  Bagdad,  og  véd  ikke,  at  den  Mand,  som  boer  i  dette  Hus, 
er  Sindbad,  den  berømte  Verdensomsejler,  som  har  befaret 
alle  Have?« 

Lastdrageren,  som  vel  havde  hørt  Tale  om  Sindbads  Rig- 
domme, men  ikke  vidste  noget  om,  hvor  han  boede,  eftersom 
hans  Vej  kun  sjelden  førte  ham  gjennem  denne  Del  af  Byen, 
kunde  ikke  lade  være  at  misunde  en  Mand,  hvis  Stilling  fore- 
kom ham  ligesaa  lykkelig,  som  hans  egen  syntes  ham  ussel. 
Mismodig  saa  han  op  mod  Himlen,  og  gav,  højt  nok  til  at  det 
kunde  høres,   sin  Bitterhed  Luft  i  følgende  Ord : 

»Almægtige  Skaber  !  Se  dog,  hvilken  Forskj  el  der  er  mellem 
mig  og  Sindbad.  Medens  jeg  daglig  maa  kjæmpe  med  tusinde 
Møjsommeligheder  og  har  ondt  ved  at  skrabe  saa  meget  sammen, 
at  jeg  derved  kan  mætte  mig  og  Familie  med  daarligt  Bygbrød, 
bortødsler  den  lykkelige    Sindbad  uhyre   Summer  og   lever    hver 

Dag  i  Herlighed  og  Glæde.     Hvorved    har   han   da  fortjent  sin 
store  Lykke,  og  jeg  min  elendige  Tilstand?« 

Og  idet  han  talte  saaledes,  stampede  han  mod  Jorden, 
som  et  Menneske,  der  er  ude  af  sig  selv  af  Smerte  og  For- 
tvivlelse. 

Han  stod  endnu  hensunken  i  sine  mismodige  Tanker,  da 
en  Tjener,  som  kom  ud  af  Huset,  traadte  hen  til  ham,  greb 
ham  ved  Armen  og  sagde: 

»Følg  mig!   Sindbad,  min  Herre  vil  tale  med  Jer.« 

Lastdrageren  blev  ikke  lidet  overrasket  ved  denne  Indby- 
delse. Han  begyndte  at  frygte  for,  at  Sindbad  maaske  havde 
hørt  hans  Ytringer,  og  at  han  nu  lod  ham  hente,  for  paa  en 
eller  anden  Maade  at  hævne  sig  paa  ham.  Han  undskyldte  sig 
derfor  med,  at  han  ikke  turde  lade  sine  Sager  blive  liggende 
midt  paa  Gaden-,  men  Tjeneren  forsikrede  ham,  at  man  nok 
skulde  passe  paa  dem,  og  han  trængte  saa  stærkt  ind  paa  ham, 
at  Lastdrageren  tilsidst  maatte  give  efter. 

Tjeneren  førte  ham  nu  ind  i  en  stor  Sal,  hvor  et  talrigt 
Selskab  var  forsamlet  omkring  et  med  alle  Slags  lækre  Retter 
besat  Bord.  En  alvorlig  Mand  af  et  ærværdigt  Udseende, 
med  et  langt  hvidt  Skjæg,  havde  Forsædet,  og  bag  ved  ham 
stod  der  en  Mængde  Husbetjente,  som  alle  kappedes  om  at  ad- 
lyde hans  mindste  Vink.  Denne  Mand  var  Sindbad  selv.  Last- 
drageren, endnu  mere  forvirret  ved  Synet  af  saa  fornemt  et 
Selskab  og  saa  prægtige  Omgivelser,  fremførte  skjælvende  sin 
ærbødige  Hilsen.  Sindbad  bød  ham  træde  nærmere,  og  efterat 
have  ladet  ham  tage  Plads  ved  sin  højre  Side,  satte  han  selv 
Mad  frem  for  ham,  og  gav  ham  fortræffelig  Vin  at  drikke. 

Da  nogen  Tid  var  hengaaet  og  Sindbad  saa,  at  hans 
Gjæster    var    færdige    med    Maaltidet,     henvendte     han     sig    til 

Hindbad,  kaldte  ham  sin  Broder1),  og  spurgte  ham  om  hans 
Navn  og  Haandtering. 

»Mit  Navn  er  Hindbad,«  lød  Svaret,  »og  jeg  er  Lastdrager 
af  Profession.« 

»Naa,  det  glæder  mig  at  gjøre  dit  Bekjendtskab,«  gjen- 
mælede  Sindbad,  »og  jeg  indestaar  Dig  for,  at  Selskabet  ogsaa 
gjerne  ser  Dig  her;  men  jeg  vilde  nu  gjerne  af  din  egen  Mund 
høre,  hvad  det  var,   Du  sagde  før,  histude  paa  Gaden.« 

Forlegen  slog  Lastdrageren  Øjnene  ned.  »Jeg  maa  tilstaa,« 
sagde  han,  »at  min  Træthed  havde  gjort  mig  mismodig,  og  der 
undslap  mig  da  nogle  ubeskedne  Ytringer,  som  jeg  maa  bede 
Eder  tilgive  mig.« 

»Du  maa  ikke  tro,«  svarede  Sindbad,  »at  jeg  er  saa  ubillig, 
at  jeg  skulde  vredes  paa  Dig  derfor;  jeg  kan  meget  godt  sætte 
mig  ind  i  din  Stilling,  og,  langtfra  at  gjøre  Dig  Bebrejdelser, 
beklager  jeg  Dig.  Men  jeg  maa  dog  hjælpe  Dig  ud  af  en 
Vildfarelse,  hvori  Du  synes  at  befinde  Dig  med  Hensyn  til  mig. 
Du  staar  uden  Tvivl  i  den  Formening,  at  jeg  uden  Moje  og 
Arbejde  har  opnaaet  den  Ro  og  Bekvemmelighed,  jeg  nu  nyder ; 
men  deri  tager  Du  mærkelig  fejl.  I  disse  lykkelige  Forhold 
er  jeg  først  kommen,  efterat  jeg  i  en  Række  af  Aar  har  ud- 
staaet  alle  optænkelige  Sjæls-  og  Legemsanstrengelser.  Ja,  mine 
Herrer,«  tilføjede  han,  idet  han  henvendte  sig  til  hele  Selskabet, 
»jeg  kan  forsikre,  at  disse  Anstrengelser  har  været  saa  over- 
ordentlige, at  de  maa  kunne  betage  enhver,  ja,  selv  den  be- 
gjærligste,  den  skjæbnesvangre  Lyst  til  at  befare  Verdenshavet, 
i  den  Hensigt  at  søge  efter  Skatte.    Maaske  har  I  allerede  hørt 


l)  Denne    Benævnelse    bruger   Araberne,  [naar    de    underholde    sig   med 
hinanden  i  fortrolig  Samtale. 

■et  og  andet  om  mine  sælsomme  Eventyr  og  de  Farer,  jeg  har 
udstaaet  paa  mine  syv  Sørejser;  jeg  vil  nu,  ved  denne  Lejlig- 
hed meddele  Eder  en  tro  Beretning  derom,  og  jeg  tror,  at  I 
ikke  vil  kjedes  derved.« 

Da  det  fornem  lig  var  for  Hindbads  Skyld,  han  vilde  for- 
tælle sin  Historie,  befalede  han,  før  han  begyndte,  at  den  af 
Lastdrageren  paa  Gaden  efterladte  Dragt  skulde  af  hans  egne 
Folk  bringes  til  sit  Bestemmelsessted.  Derefter  begyndte  han 
saaledes : 

Sindbads  første  Rejse. 

Ved  Arv  var  jeg  kommen  i  Besiddelse  af  en  anselig 
Formue ;  men  det  varede  ikke  længe,  førend  jeg  med  ungdom- 
melig Letsindighed  havde  bortødslet  Størstedelen  deraf.  Endelig 
fik  jeg  Øjnene  op  for  det  taabelige  i  min  Handlemaade,  gik  i 
mig  selv  og  erkj endte,  at  Rigdomme  er  forgjængelige,  og  at 
jeg  snart  vilde  blive  aldeles  forarmet,  dersom  jeg  vedblev  at 
leve  som  hidtil.  Jeg  overvejede,  hvor  skrækkeligt  det  maatte 
være  at  lide  Nød  paa  sine  gamle  Dage,  og  den  vise  Sa- 
lomos  Ord,  som  jeg  havde  hørt  af  min  Fader,  at  det  er 
bedre  at  ligge  i  sin  Grav  end  at  leve  i  Fattigdom,  randt  mig 
nu  i  Hu. 

Opfyldt  af  disse  Betragtninger,  sammenskrabede  jeg  alt, 
hvad  der  endnu  var  mig  levnet  af  min  Formue ;  mit  rorlige 
Gods  solgte  jeg  ved  offentlig  Auktion  til  den  højstbydende. 
Derpaa  raadførte  jeg  mig  med  nogle  Kjobmænd,  som  drev  Sø- 
handel, og  rejste  ufortøvet  til  Basra  *),  hvor  jeg  i  Forening  med 


l)  Basra    er    en    vigtig    Handelsstad,     som     ligger    i     Irak    Arabi.    ved 
Floden  Schat  el  Arab,    i  hvilken  Euphrat    og   Tigris  har  forenet  sig. 

flere  andre   indskibede  mig  i    et  Fartøj,  som   vi   havde   udrustet 
paa  fælles  Bekostning. 

Vi  gik  under  Sejl  og  styrede  ad  Ostindien  til,  gjennem 
den  persiske  Havbugt,  som  paa  højre  Side  begrændses  af  det 
lykkelige  Arabiens  og  paa  venstre  Side  af  Persiens  Kyster,  og 
hvis  største  Bredde  almindelig  antages  at  være  halvfjerdsindstyve 
Mil.  Fra  denne  kommer  man  ud  i  det  store,  indiske  Ocean, 
som  paa  den  ene  Side  udstrækker  sig  lige  til  Æthiopiens  Kyster, 
og  paa  den  anden  Side  til  V ak-al- Vak-Øerne *),  der  ligger  i 
en  Afstand  af  fire  tusind  fem  hundrede  Mil  derfra.  I  Be- 
gyndelsen led  jeg  meget  af  Søsyge;  men  snart  kom  jeg  mig 
igjen  og  mærkede  aldrig  senere  til  dette  Onde.  Undervejs 
anløb  vi  adskillige  Øer,  hvor  vi  solgte  eller  ombyttede  vore 
Varer. 

En  Dag,  da  vi  var  under  Sejl,  overraskedes  vi  pludselig  af 
Vindstille.  Vi  befandt  os  lige  ud  for  en  lille  0,  som  kun 
hævede  sig  ganske  ubetydelig  over  Vandet,  og  som  paa  Grund 
af  sin  grønne  Overflade  lignede  en  Eng.  Kaptajnen  lod  Sejlene 
tage  ind  og  sagde,  at  de  iblandt  os,  som  ønskede  det,  kunde 
gjerne  gaa  i  Land.  Iblandt  dem,  som  benyttede  sig  af  dette 
Tilbud,  var  ogsaa  jeg.  Vi  lod  os  altsaa  sætte  i  Land  og  satte 
os  i  god  Ro  til  at  spise  og  drikke ;  men  som  vi  saaledes  sad 
allerbedst,  gjennemrystedes  hele  Øen  pludselig  som  af  et  Jord- 
skjælv,  og  vi  fik  alle  et  saa  voldsomt  Stød,  at  vi  tumlede 
over  Ende. 


l)  Disse  Øer    kan    maaske  sammenstilles    enten    med    de    japanske  Øer 
eller  Sunda-Øerne.     Navnet  skal  hidrøre    fra    et    der  hjemmehørende 
Træ,    hvis    Frugter    kaldes    Vak-Vak    og    i  deres    Form  skulle    have 
Lighed  med  en  kvindelig  Menneskefigur. 
Tusind  og  én  Nat.     III.  12 

Ogsaa  ude  paa  Skibet  havde  man  lagt  Mærke  til  denne 
besynderlige  Rystelse,  og  man  raabte  ind  til  os,  at  vi  endelig 
maatte  skynde  os  om  Bord  igjen,  hvis  vi  ikke  alle  tilsammen 
vilde  sætte  Livet  til;  thi  den  formentlige  0  var  hverken  mere 
eller  mindre  end  en  forfærdelig  stor  Søslange!  De  behændigste 
iblandt  os  reddede  sig  om  Bord  i  Storbaaden,  andre  ved  Svøm- 
ning; jeg  derimod  var  ikke  saa  heldig,  men  befandt  mig  endnu 
paa  Øen,  eller  rettere  paa  Søslangen,  da  den  dukkede  under, 
jeg  fik  næppe  Tid  til  at  gribe  fat  i  et  Stykke  Træ,  som  vi  lyk- 
keligvis havde  taget  med  fra  Skibet  for  at  gjore  Ild  ved. 
Kaptajnen  havde  imidlertid  optaget  dem,  der  havde  reddet  sig 
i  Baaden,  og  nogle  af  de  svømmende,  og  da  der  i  samme 
Øjeblik  rejste  sig  en  frisk  Kuling,  lod  han  hejse  Sejl  og  satte 
Skibet  i  Fart,  uden  at  bekymre  sig  om  mig,  som  hjælpelos 
kastedes  hid  og  did  af  Bølgerne. 

Hele  den  øvrige  Del  af  Dagen  og  den  paafølgende  Nat 
tilbragte  jeg  i  denne  Forfatning.  Morgenen  brød  frem ;  mine 
Kræfter  var  udtømt,  og  jeg  havde  opgivet  Haabet  om  at  redde 
Livet,  da  en  mægtig  Bolge  greb  mig  og  kastede  mig  i  Land 
paa  en  0.  Kysten  var  høj  og  stejl,  og  det  vilde  have  været 
mig  meget  vanskeligt  at  klavre  derop,  dersom  jeg  ikke  havde 
fundet  Hjælp  i  nogle  Trærødder,  som  en  gunstig  Skjæbne 
syntes  at  have  ladet  fremkomme  her  til  min  Redning.  Halvdød 
kastede  jeg  mig  ned  paa  Jorden,  og  blev  liggende  saaledes, 
indtil  det  var  blevet  højlys  Dag.  Saa  udmattet  jeg  end  var, 
dels  af  Anstrængelse,  dels  af  Sult,  slæbte  jeg  mig  dog  fremad, 
for  om  muligt  at  opdage  en  eller  anden  Art  spiselige  Urter.  Jeg 
fandt  flere  saadanne,  og  var  endog  heldig  nok  til  at  opdage 
en  Kilde  med  fortræffeligt  Vand,  hvilket  ikke  lidet  bidrog  til 
at  gjenoplive  de  tabte  Kræfter.     Saaledes  styrket  begav  jeg  mig 

paa  Vandring,  uden  dog  at  følge  nogen  bestemt  Retning,  og 
kom  snart  til  en  skjøn  Slette,  hvor  jeg  i  det  fjerne  opdagede 
en  Hest,  som  gik  og  græssede.  Vaklende  imellem  Haab  og 
Frygt,  rettede  jeg  mine  Skridt  derhen ;  det  var  jo  muligt,  at  jeg, 
i  Stedet  for  at  finde  Redning,  gik  min  Fordærvelse  i  Møde. 
Da  jeg  kom  nærmere,  saa  jeg,  at  det  var  en  Hoppe,  som  var 
fastbunden  til  en  Pæl,  og  medens  jeg  stod  og  beundrede  Dyrets 
Skjonhed,  naaede  Lyden  af  en  Menneskerøst  mit  Øre.  Lyden 
forekom  mig  at  komme  op  fra  Jorden.  Strax  efter  kom  en 
Mand  til  Syne,  nærmede  sig  til  mig  og  spurgte,  hvem  jeg  var. 
Jeg  fortalte  ham  mit  Eventyr,  hvorpaa  han  tog  mig  ved  Haanden 
og  førte  mig  ind  i  en  Grotte,  hvor  jeg  fandt  flere  Mennesker 
forsamlet ;  øjensynlig  blev  de  ligesaa  forundret  ved  at  se  mig, 
som  jeg  ved  at  finde  dem  paa  dette  Sted. 

Efter  at  jeg  havde  nydt  noget  af  de  Spiser,  man  satte  for 
mig,  spurgte  jeg  dem,  hvad  der  havde  ført  dem  til  dette,  som 
det  syntes,  saa  øde  Sted.  De  fortalte  mig  da,  at  de  var  Stald- 
betjente hos  Maharadscha  ]),  Herskeren  over  denne  O,  og  at  de 
hvert  Aar  til  en  bestemt  Tid  maatte  bringe  deres  Herres  Hopper 
til  dette  Sted,  for  at  lade  dem  bedække  af  en  Havhest,  som 
da  kom  op  til  dem  fra  Vandet ;  men  naar  saa  dette  var  sket, 
vilde  Havhesten  opsluge  Hopperne,  og  da  maatte  de  (Folkene) 
være  beredt  paa  at  ile  til,  for  ved  høje  Skrig  at  indjage  Hav- 
hesten Skræk  og  tvinge  den  til  at  flygte  tilbage  til  Havet.  De 
drægtige  Hopper  bragtes  derpaa  tilbage  til  Kongens  Stalde,  og 
Føllene,  som  de  saa  kastede,  blev  opfødt  til  Kongens  eget 
Brug  og  kaldtes  Havheste. 

Staldbetjentene  tilføjede,    at    deres    Afrejse  var    bestemt    til 


1)  Maharadscha  betyder:   Den  store  Konge. 

næste  Dag,  og  at  jeg  ufejlbarlig  vilde  have  været  redningsløst 
fortabt,  dersom  jeg  var  kommen  blot  en  Dag  sildigere;  thi  hele 
denne  Del  af  Øen  var  aldeles  ubeboet. 

Medens  de  meddelte  mig  alt  dette,  kom  Havhesten  op  fra 
Havet,  ganske  som  de  havde  sagt,  bedækkede  den  forhen  om- 
talte Hoppe,  og  vilde  derpaa  til  at  sluge  den  i  sig  ;  men  Stald- 
folkene gjorde  da  en  saa  forfærdelig  Larm,  at  Havhesten  skynd- 
somst greb  Flugten  og  snart  forsvandt  mellem  Bølgerne. 

Næste  Morgen  rejste  de  med  alle  Hopperne  tilbage  til 
Øens  Hovedstad,  og  tog  mig  med  sig.  Da  vi  havde  naaet 
vort  Bestemmelsessted,  blev  jeg  fremstillet  for  Kong  Maharadscha, 
som  spurgte  mig,  hvem  jeg  var,  og  hvilket  Eventyr  der  havde 
ført  mig  til  hans  Stater.  Jeg  fortalte  ham  nu  mine  Hændelser, 
og  han  bevidnede  mig  sin  Deltagelse  i  min  Ulykke.  Strax 
gav  han  Befaling  til,  at  der  skulde  drages  Omsorg  for  mig,  og 
at  man  skulde  forsyne  mig  med  alt,  hvad  jeg  behøvede;  hans 
Befaling  blev  saaledes  udført,  at  jeg  med  god  Grund  kunde 
lykønske  mig  til  at  have  fundet  en  saa  ædelmodig  Konge,  og 
Embedsmænd,  der  viste  deres  Herre  en  saa  punktlig  Lydighed. 

Da  jeg  var  Kjøbmand,  besøgte  jeg  ofte  mine  Standsfæller, 
dog  især  de  fremmede,  dels  for  at  høre  noget  fra  Bagdad,  og 
dels  for  at  finde  én,  med  hvem  jeg  kunde  komme  tilbage  til 
mit  Hjem.  Kong  Maharadscha's  Hovedstad  laa  ved  Havet  og 
havde  en  ypperlig  Havn,  som  hver  Dag  blev  besøgt  af  Skibe 
fra  forskjellige  Verdensdele.  Ogsaa  søgte  jeg  Omgang  med 
indiske  lærde,  og  talte  gjerne  med  dem ;  dog  forhindrede  det 
mig  ingenlunde  fra  at  gjøre  Kongen  min  stadige  Opvartning  og 
de  skatskyldige  Smaakonger,  som  omgav  ham.  De  udspurgte 
mig   i  det  uendelige  om    mit  Fædreland,    medens    jeg  hos  dem 


igjen  søgte  Oplysning  om  alt,  hvad  der  i  deres  Stater  var  at 
mærke  med  Hensyn  til  Sæder  og  Skikke. 

Til  Kong  Maharadscha's  Besiddelser  hørte  ogsaa  en  0  ved 
Navn  Kasel.  Folk  forsikrede,  at  man  der  paa  Øen  hørte  en 
Lyd  som  af  Paukeslag,  hvorfor  de  søfarende  troede,  at  Dedjal x) 
havde  hjemme  der.  Jeg  fik  Lyst  til  selv  at  rejse  derhen,  for 
med  egne  Øren  at  høre  dette  Vidunder,  og  paa  denne  Rejse 
saa  jeg  Fiske  af  halvfjerdsindstyve,  ja,  hundrede  Fods  Længde. 
Dog  var  de  ikke  saa  farlige,  som  de  saa  ud  til,  thi  de  lod  sig 
bortskræmme,  naar  man  blot  slog  to  Stykker  Træ  imod  hin- 
anden. Andre  Fisk,  som  næppe  var  en  Alen  lang,  havde  Hove- 
der af  samme  Form  som  Natuglernes. 

Da  jeg  efter  min  Tilbagekomst  en  Dag  befandt  mig  nede 
ved  Havnen,  løb  der  et  Skib  ind.  Saasnart  Ankeret  var  kastet, 
begyndte  man  at  udskibe  Varerne,  og  vedkommende  Kjøbmænd 
lod  dem  bringe  til  deres  Magasiner.  Idet  jeg  stod  og  be- 
tragtede nogle  af  Ballerne,  blev  jeg  som  forstenet  af  Over- 
raskelse, da  jeg  paa  en  af  dem  opdagede  mit  eget  Navn. 
Jeg  saa  nøjere  til.  Jo,  det  var  ganske  rigtigt;  der  var  ingen 
Tvivl  om,  at  det  jo  var  de  selvsamme,  med  hvilke  jeg  havde 
indskibet  mig  i  Basra.  Ogsaa  Kaptajnen  gjenkjendte  jeg  nu. 
Dog  gav  jeg  mig  ikke  tilkjende  for  ham ;  men  stolende  paa, 
at  han  alt  længe  havde  troet  mig  død,  gav  jeg  mig  i  Snak 
med  ham,  og  spurgte  ham,  hvem  de  omtalte  Vareballer  tilhørte. 


x)  Dedjal  er  den  samme  som  Antikristen,  hvis  Fremtræden  skal  være 
et  Tegn  paa  Verdens  nær  forestaaende  Undergang.  Han  vil  søge 
at  forføre  Menneskene;  men  efter  at  have  erobret  hele  Jorden  med 
Undtagelse  af  Mekka,  Medina,  Tarsus  og  Jerusalem,  vil  han  tilsidst 
blive  overvunden  af  Kristus. 

»Da  jeg  afsejlede  fra  Bagdad,«  svarede  han,  »havde  jeg 
en  Kjøbmand  ved  Navn  Sindbad  med  om  Bord.  En  Dag,  da 
vi  befandt  os  i  Nærheden  af  en  0,  (saadan  forekom  den  os  i 
det  mindste),  lod  han  sig  landsætte  der  tilligemed  flere  af  Pas- 
sagererne. Men  til  vor  store  Forskrækkelse  viste  det  sig  nu, 
at  den  formentlige  0  var  hverken  mer  eller  mindre  end  en 
uhyre  stor  Søslange,  som  laa  og  sov  paa  Vandets  Overflade,  og 
som  strax  gav  sig  til  at  bevæge  sig  og  søge  ned  under 
Vandet,  da  Ilden,  som  man  havde  antændt,  begyndte  at 
svie  i  dens  Ryg.  De  fleste  af  dem,  der  befandt  sig  paa  denne, 
druknede,  og  deriblandt  var  ogsaa  den  ulykkelige  Sindbad. 
Ham  tilhørte  de  Baller,  som  I  her  ser;  jeg  vil  nu  sælge  dem, 
og  hvad  der  kommer  ind  ved  Salget,  vil  jeg  overgive  hans 
Slægtninge,  hvis  jeg  bliver  saa  heldig  at  træffe  paa  nogen 
af  dem.« 

»Kaptajn!«  sagde  jeg  nu.  »Jeg  er  denne  Sindbad,  hvem 
I  anser  for  død,  men  som  ikke  er  det,  og  disse  Vareballer  er 
min  Ejendom,  og  mine  Varer  .... 

Her  afbrød  Skibskaptajnen  mig  og  udraabte: 

»Store  Gud!  Man  kan  da  ikke  tro  noget  Menneske  nu 
om  Stunder.  Der  gj ælder  hverken  Tro  eller  Love  mere  i 
Verden.  Jeg  har  med  mine  egne  Øjne  set  Sindbad  omkomme 
i  Bølgerne ;  ogsaa  Passagererne  paa  mit  Skib  har  set  det. 
Og  dog  vover  I  at  udgive  Eder  for  at  være  Sindbad. 
Hvilken  Frækhed!  I  ser  dog  ud  til  at  være  en  skikkelig 
Mand,  hvem  man  ikke  skulde  tiltro  sligt.  Mener  I,  ved  en 
saa  aabenbar  Løgn  at  kunne  komme  i  Besiddelse  af  andres 
Ejendom !« 

»Saa  sagte,  min  bedste!«  svarede  jeg.  »Vær  saa  god  forst 
at  høre,   hvad  jeg  har  at  sige  Eder.« 

»Og  hvad  skulde  det  vel  være?«  svarede  han.  »Saa  tal 
da!  Jeg  er  lutter  Øre.« 

Jeg  fortalte  ham  nu,  paa  hvilken  Maade  jeg  var  bleven 
reddet,  og  hvorledes  jeg  havde  truffet  paa  Kc3ng  Maharadscha's 
Staldbetjente,   som  derefter  havde  fort  mig  til  Hoffet. 

Min  Fortælling  bragte  hans  Overbevisning  til  at  vakle,  og 
■da  et  Øjeblik  efter  nogle  Folk  fra  hans  Skib  kom  til  og  ufor- 
beholdent lagde  deres  Glæde  for  Dagen  ved  at  gjenkjende  mig, 
kunde  han  ikke  længere  nære  Tvivl  om  min  Troværdighed. 
Endelig,  da  han  havde  betragtet  mig  nøje,  kunde  han  ogsaa 
selv  gjenkjende  mig.  »Gud  være  lovet!«  udraabte  han,  idet 
han  faldt  mig  om  Halsen,  »at  I  er  bleven  lykkelig  frelst  fra  en 
saa  stor  Fare!  Jeg  kan  ikke  noksom  sige  Eder,  hvor  meget 
•det  glæder  mig.  Her  er  Eders  Ejendom;  tag  den,  og  gjør 
dermed  som  I  selv  vil.« 

Jeg  takkede  ham,  roste  hans  Retskaffenhed,  og  bad  ham 
modtage  nogle  af  Varerne  som  et  Bevis  paa  min  Erkendtlighed*, 
men  han  afslog  det. 

Jeg  udvalgte  nu  det  kostbareste  af  Ballernes  Indhold,  og 
gjorde  dermed  Kong  Maharadscha  en  Foræring.  Kongen,  som 
kjendte  mit  tidligere  Uheld,  spurgte  forundret,  hvorledes  jeg  var 
kommen  i  Besiddelse  af  saadanne  sjældne  og  koatbare  Sager, 
■og  da  jeg  nu  fortalte  ham,  hvorledes  det  var  gaaet  til,  bevid- 
nede han  mig  sin  Glæde  derover,  modtog  mine  Foræringer  og 
gjengjældte  dem  med  andre  af  endnu  større  Værdi.  Derpaa 
tog  jeg  Afsked  med  ham  og  begav  mig  atter  om  Bord  i  mit 
gamle  Fartøj,  efter  at  jeg  først  havde  ombyttet  de  Varer,  jeg 
endnu  havde  tilbage,  med  Landets  Produkter,  saasom:  Aloe- 
og  Sandeltræ,  Kamfer,  Muskatnødder,  Kryddernelliker,  Peber  og 
Ingefær. 


1 84 

Efter  en  heldig  Overfart  landede  vi  i  Basra,  hvorfra  jeg- 
begav  mig  her  til  Staden,  med  Varer  til  en  Værdi  af  omtrent 
hundrede  tusinde  Zechiner.  Min  Families  Glæde  over  Gjensynet 
var  ikke  mindre  end  min  egen.  Jeg  kjøbte  mig  Slaver  og  Slav- 
inder saavelsom  ogsaa  skjonne  Landejendomme,  og  førte  et  stort 
Hus.  Saaledes  søgte  jeg  at  glemme  alle  Gjenvordigheder  og  at 
gjøre  mig  Livet  saa  behageligt  som  muligt.« 


Her  holdt  Sindbad  inde  og  befalede  Musikanterne  at  fort- 
sætte deres  Koncert,  som  var  bleven  afbrudt  ved  hans  Fortæl- 
ling. Der  blev  nu  spist  og  drukket  til  henimod  Aften,  og  da 
Tiden  kom,  og  Gjæsterne  vilde  bortfjerne  sig,  lod  Sindbad  hente 
en  Pung  med  hundrede  Zechiner,  og  rakte  Lastdrageren  den 
med  de  Ord: 

»Tag  denne  Pung,  Hindbad,  og  gaa  saa  hjem.  I  Morgen 
kan  Du  komme  igjen    og  hore  Fortsættelsen    af  min    Historie.« 

Lastdrageren  forfojede  sig  bort,  meget  forlegen  over  den 
modtagne  Gave  og  over  den  Ære,  der  var  bleven  ham  til  Del. 
Let  kan  man  tænke  sig  Konens  og  Børnenes  Glæde,  da  han 
fortalte  dem  sit  lykkelige  Eventyr;  alle  takkede  de  Gud  for 
den  dem  ved  Sindbad  beviste  Velgjerning. 

Næste  Dag  pyntede  Hindbad  sig  saa  godt  han  kunde,  og 
begav  sig  atter  til  den  gavmilde  Rigmand,  som  modtog  ham 
med  oprømt  Mine  og  behandlede  ham  med  storste  Forekommen- 
hed. Saasnart  alle  Gjæsterne  havde  indfundet  sig,  begyndte 
Maaltidet,  og  man  blev  meget  længe  ved  Bordet.  Efter  endt 
Maaltid  tog  Sindbad  Ordet  og  sagde  til  Selskabet: 

Mine  Herrer!  Jeg  udbeder  mig  deres  Opmærksomhed,  idet 

jeg  nu  vil  fortælle  dem,  hvilke  Eventyr  jeg  oplevede  paa  min 
anden  Rejse;  de  er  endnu  mere  mærkværdige  end  de,  som  jeg 
i  Gaar  fortalte.« 

Alle  tav,  og  Sindbad  begyndte : 

Sindbads  anden  Rejse. 

»Efter  min  første  Rejse  havde  jeg  foresat  mig  at  blive  i 
Bagdad  og  tilbringe  Resten  af  mine  Levedage  der  i  Fred  og 
Ro.  Men  snart  blev  jeg  kjed  af  dette  ørkesløse  Liv,  og  fik  Lyst 
til  at  gjøre  en  ny  Rejse  paa  Handelens  Vegne.  Jeg  gjorde 
Indkjøb  af  Varer,  og  efter  at  have  anbefalet  mig  til  Guds  Vare- 
tægt, tiltraadte  jeg  min  anden  Rejse  i  Forening  med  nogle 
Kjøbmænd,  hvis  Retskaffenhed  var  mig  bekjendt.  Vi  sejlede 
fra  den  ene  0  til  den  anden,  og  gjorde  meget  gode  Forretnin- 
ger. En  Dag  kom  vi  til  en  0,  som  var  rig  paa  forskjellige 
Slags  Frugttræer,  men  forresten  saa  øde,  at  hverken  Huse  eller 
Mennesker  var  at  opdage  nogetsteds.  Vi  gik  i  Land,  og  strejfede 
om  paa  Engene  eller  fulgte  de  dem  gjennemstrømmende  Bække 
i  deres  Løb  til  forskjellige  Sider. 

Medens  nogle  af  mine  Rejsefæller  morede  sig  med  at  plukke 
Blomster  eller  Frugter,  fremtog  jeg  mit  Mundforraad  og  lidt 
Vin,  som  jeg  havde  bragt  med  mig,  og  satte  mig  ned  ved 
Bredden  af  en  Hæk,  under  nogle  høje,  skyggefulde  Træer. 
Det  tarvelige  Maaltid  smagte  mig  fortræffelig,  og  da  jeg  var 
færdig  dermed,  faldt  jeg  i  Søvn.  Om  jeg  sov  længe,  véd  jeg 
ikke;  men  da  jeg  vaagnede  og  vilde  begive  mig  tilbage  til 
Skibet,  var  det  borte !  Forskrækket  saa  jeg  mig  om  til  alle 
Sider ;  ikke  en  eneste  af  de  Kjøbmænd,  som  tillige  med  mig 
havde  ladet  sig  sætte  i  Land,    var    at  opdage.     Jeg   rettede  mit 

Blik  udad  mod  Horizonten*,  ganske  rigtig,  der  saa  jeg  Skibet 
under  Sejl,  men  saa  langt  borte,  at  det  efter  faa  Øjeblikkes 
Forløb  ikke  mere  var  til  at  øjne. 

I  kan  vel  forestille  Eder,  hvorledes  jeg  var  til  Mode.  Det 
var  som  om  Smerten  vilde  sprænge  mit  Bryst;  jeg  skreg  af 
Fortvivlelse,  slog  mig  for  Panden  og  kastede  mig  ned  paa 
Jorden,  hvor  jeg  længe  blev  liggende  i  en  halv  sindsforvirret 
Tilstand,  under  hvilken  utallige  Forestillinger  paatrængte  sig  mig, 
den  ene  mere  ængstende  end  den  anden.  Atter  og  atter  be- 
brejdede jeg  mig,  at  jeg  ikke  havde  ladet  det  være  nok  med 
hin  første  Rejse,  som  burde  have  betaget  mig  al  Lyst  til  sligt. 
Dog,  gjort  Gjerning  staar  jo  ikke  til  at  ændre;  al  Fortrydelse 
var  jo  nu  forgjæves.  Her  var  intet  andet  for  end  at  hengive 
sig  i  Guds  Villie.  Uvis  om,  hvad  jeg  nu  skulde  gribe  til.  steg 
jeg  op  i  et  højt  Træ  og  saa  mig  om  til  alle  Sider,  for  om 
muligt,  at  opdage  et  eller  andet,  som  kunne  indgyde  mig  Haab 
om  Frelse.  Først  kastede  jeg  Blikket  ud  over  Søen;  der  var 
intet  at  se  uden  Himmel  og  Hav.  Men  da  jeg  saa  vendte  mig 
mod  Landsiden,  fængsledes  min  Opmærksomhed  af  en  hvid 
Gjenstand,  som  dog  var  saa  langt  fjernet  fra  mig,  at  det  var 
mig  umuligt  at  skjelne,  hvad  det  egentlig  var.  Jeg  skyndte  mig 
ned  fra  Træet,  samlede  de  faa  Levnetsmidler,  jeg  endnu  havde 
tilbage,  og  ilede  af  Sted  i  den  af  den  omtalte  Gjenstand  beteg- 
nede Retning. 

Da  jeg  kom  nærmere,  saa  jeg,  at  det  var  en  Kugle  af 
et  overordentligt  Omfang.  Endelig  kom  jeg  den  saa  nær, 
at  jeg  kunde  røre  ved  den;  den  var  fin  og  glat  at  føle 
paa.  Derpaa  gik  jeg  rundt  omkring  den,  for  at  se,  om  der 
ingen  Aabning  var  at  finde  paa  den,  men  der  var  ingen.  At 
klatre  op    paa    den,    syntes    umuligt    paa  Grund    af  dens  runde 

Form.  Hele  dens  Omfang  kunde  vel  omtrent  udgjøre  halvtred- 
sindstyve Fod. 

Solen  var  netop  i  Færd  med  at  gaa  ned,  da  pludselig 
Himlen  formørkedes  som  af  en  tæt  Sky.  Min  Forundring  blev 
endnu  større,  da  jeg  opdagede,  at  Aarsagen  til  denne  Formør- 
kelse var  en  uhyre  stor  og  vældig  Fugl,  som  kom  flyvende  hen- 
imod  mig.  Det  faldt  mig  ind,  at  jeg  ofte  havde  hørt  Matroserne 
fortælle  om  en  saadan  Fugl,  som  de  kaldte  Rokfuglen,  og  der 
opstod  nu  en  Formodning  hos  mig  om,  at  hin  store  Kugle, 
som  i  saa  høj  Grad  havde  vakt  min  Forundring,  maaske  kunde 
være  et  Æg  af  denne  Fugl.  Og  virkelig  dalede  Kjæmpefuglen 
ned  herover,  og  indtog  en  Stilling  som  om  den  var  i  Færd 
med  at  ruge.  Jeg  havde,  da  jeg  saa  den  komme,  trykket  mig 
tæt  ind  til  Ægget,  saa  at  jeg  nu  havde  Fuglens  ene  Ben  lige 
foran  mig.  Hvilket  Ben !  Det  havde  et  Omfang  som  en  tyk 
Træstamme.  Jeg  tog  nu  det  Stykke  Tøj,  som  var  viklet  om 
min  Turban,  og  bandt  mig,  ved  Hjælp  deraf,  fast  til  Benet,  i 
det  Haab,  at  Rokfuglen,  naar  den  næste  Dag  fløj  bort  igjen, 
skulde  føre  mig  med  sig  fra  denne  øde  0. 

Jeg  havde  ikke  taget  fejl.  Næppe  gryede  det  ad  Dag, 
førend  Fuglen  udbredte  sine  mægtige  Vinger  og  hævede  sig  op 
i  Luften.  Den  fløj  saa  højt  til  Vejrs  med  mig,  at  Jorden  ganske 
forsvandt  for  mine  Øjne.  Endelig  dalede  den  igjen,  men  saa 
pludselig  og  i  en  saa  voldsom  Fart,  at  jeg  var  nærved  at  gaa 
aldeles  fra  Sands  og  Samling.  Næppe  havde  den  naaet  Jorden, 
førend  jeg  i  største  Hast  løste  Knuden,  som  holdt  mig  fast; 
næsten  i  samme  Øjeblik  saa  jeg  Fuglen  snappe  en  uhyre  stor 
Slange  med  Næbet  og  strax  flyve  af  Sted  igjen. 

Det  Sted,  hvor  jeg  nu  befandt  mig,  var  en  meget  dyb 
Dal,    paa   alle    Sider   omgiven    af  himmelhøje  Bjerge,    saa  stejle, 


at  det  var  en  Umulighed  at  bestige  dem.  En  ny  Forfærdelse 
betog  mig;  og  idet  jeg  saa  mig  om  og  sammenlignede  dette 
Sted  med  den  øde  0,  jeg  nylig  havde  forladt,  fandt  jeg,  at  jeg 
ingenlunde  havde  vundet  ved  dette  Bytte. 

Idet  jeg  sorgmodig  vandrede  omkring,  bemærkede  jeg,  at 
hele  Dalen  var  som  oversaaet  med  Diamanter,  blandt  hvilke 
nogle  var  af  en  ganske  usædvanlig  Størrelse;  men  snart  viste 
sig  ogsaa,  i  nogen  Afstand,  andre  Gjenstande,  som  jeg  ikke 
kunde  betragte  uden  Rædsel.  Det  var  en  stor  Mængde  Slanger, 
saa  lange  og  tykke,  at  den  mindste  iblandt  dem  maatte  have 
kunnet  sluge  en  Elefant.  Om  Dagen  skjulte  de  sig  som  oftest 
i  deres  Huler,  af  Frygt  for  deres  Fjende,  Rokfuglen;  men  om 
Natten-  kom  de  frem  af  deres  Smuthuller. 

Jeg  tilbragte  Dagen  med  at  vandre  omkring  i  Dalen;  men 
da  Natten  faldt  paa,  trak  jeg  mig  tilbage  til  en  Klippegrotte, 
hvor  jeg  troede  at  kunne  være  i  Sikkerhed.  Den  lave  og 
snevre  Indgang  tilspærrede  jeg  med  en  Sten,  der  var  stor  nok 
til  at  sikre  mig  mod  Slangerne,  uden  at  den  dog  ganske  for- 
hindrede Lyset  fra  at  trænge  ind.  Derpaa  gjorde  jeg  mig  til- 
gode med  en  Del  af  mit  Mundforraad,  og  medens  jeg  spiste, 
hørte  jeg  Slangerne,  som  nu  begyndte  at  komme  frem,  hvisle 
udenfor.  Denne  Lyd  vedblev,  og  den  indjog  mig  en  saadan 
Angst,  at  jeg,  som  I  vel  kan  tænke  Eder,  ikke  just  havde  nogen 
særdeles  rolig  Nat.  Da  Dagen  brod  frem,  sogte  Slangerne 
efterhaanden  tilbage  til  deres  Skjulesteder;  skjælvende  forlod 
jeg  Hulen,  og  vandrede  længe  omkring  paa  Diamanterne,  uden 
at  føle  den  allerringeste  Lyst  til  at  bemægtige  mig  en  eneste  af 
dem.  Endelig  satte  jeg  mig  ned,  holdt  en  lille  tarvelig  Frokost, 
og  faldt  derefter  trods  al  Ængstelse  og  Bekymring  i  Søvn, 
hvilket  ikke  var    saa  forunderligt,    da  jeg    hele  den  foregaaende 

Nat  ikke  havde  haft  et  Øje  lukket.  Men  næppe  var  jeg  ind- 
slumret, førend  jeg  atter  vækkedes  ved,  at  noget  faldt  med  stærk 
Larm  ned  paa  Jorden,  tæt  ved  Siden  af  mig.  Det  var  et 
vældigt  Stykke  friskt  Kjød,  og  et  Øjeblik  efter  saa  jeg  flere 
saadanne  Stykker  paa  forskjellige  Steder  styrte  ned  fra  Toppen 
af  Klipperne. 

Hidtil  havde  jeg  stedse  anset  det  for  noget,  man  havde 
opdigtet  for  Morskabs  Skyld,  naar  jeg  havde  hørt  Matroser  og 
andre  Folk  fortælle  om  Diamantdalen  og  om  den  snilde  Maade, 
hvorpaa  enkelte  Kjøbmænd  vidste  at  skaffe  sig  Ædelstene  der 
fra;  men  nu  saa  jeg,  at  det  var  den  rene  Sandhed.  Disse 
Kjøbmænd  begiver  sig  nemlig,  paa  den  Tid  Ørnene  har  Unger, 
til  Randen  af  den  nævnte  Dal,  og  kaster  store  Stykker  Kjød  ned 
i  den.  Kjødet  falder  paa  Diamanternes  spidse  Kanter,  saa  at 
de  bliver  hængende  fast  derved.  Ørnene,  af  en  større  og  stær- 
kere Art  end  de  sædvanlige,  styrter  sig  da  ned  over  Kjødstyk- 
kerne,  og  slæber  dem  med  sig  op  i  deres  Reder  for  at  fodre 
deres  Unger  dermed.  Kjøbmændene  iler  nu  til  Rederne,  forjager 
Ørnene  ved  deres  Skrig,  og  samler  derpaa  Diamanterne,  som 
har  sat  sig  fast  i  Kjødet.  Af  denne  List  betjener  de  sig,  fordi 
der  ellers  ikke  gives  noget  Middel  til  at  faa  Diamanterne  op  af 
hin  Dal,  som  er  af  den  Beskaffenhed,  at  det  ikke  er  muligt  for 
nogen  at  stige  derned. 

Hidtil  syntes  det  mig  umuligt  at  blive  udfriet  fra  denne 
utilgjængelige  Afgrund,  og  jeg  troede  her  at  skulle  finde  min 
Grav;  men  det,  jeg  nylig  havde  set,  bragte  mig  nu  paa  andre 
Tanker,  og  jeg  mente  nu  at  have  opdaget  et  Middel  til  min 
Redning. 

Først  gav  jeg  mig  til  at  opsamle  de  største  Diamanter,  jeg 
kunde  faa  Øje  paa,  og  lægge  dem  i  den  Læderpose,    hvori  jeg 

havde  haft  mit  Proviant.  Derpaa  tog  jeg  det  Stykke  Kjød,  der 
forekom  mig  at  være  det  længste,  bandt  mig,  ved  Hjælp  af  det 
om  min  Turban  viklede  Stykke  Tøj,  fast  dertil,  og  kastede  mig 
saaledes  ned,  med  Ansigtet  vendt  imod  Jorden.  Læderposen 
bandt  jeg  fast  til  mit  Bælte  saa  at  jeg  ikke  kunde  tabe  den. 
Næppe  var  jeg  færdig  med  mine  Tilberedelser,  for  Ørnene  kom 
flyvende;  hver  af  dem  slog  Kløerne  i  et  af  Kjødstykkerne,  og 
en  af  de  største  og  kraftigste,  som  havde  udset  sig  det  Stykke, 
hvortil  jeg  var  fastbunden,  førte  saaledes  mig  tilligemed  Kjødet 
igjennem  Luften  op  til  sin  Rede  paa  Toppen  af  et  Bjerg. 
Strax  var  Kjøbmændene  paa  rede  Haand  med  deres  Raab  og 
Skrig,  og  saasnart  Fuglene  var  bleven  forjaget  fra  deres  Bytte, 
kom  ogsaa  en  Mand  hen  til  Stedet,  hvor  jeg  laa,  men  da  han 
saa  mig,  veg  han  forfærdet  tilbage.  Imidlertid  fattede  han 
sig  dog  snart,  og  i  Stedet  for  at  spørge  om,  ved  hvilket  Mirakel 
jeg  var  kommen  herhen,  begyndte  han  at  udskjælde  mig  og 
spørge,  hvorledes  jeg  vovede  at  komme  her  og  berøve  ham 
hans  Ejendom. 

»Hør  først,  hvad  jeg  har  at  fortælle  Eder,«  svarede  jeg, 
»saa  vil  I  sikkert  tale  til  mig  i  en  anden  Tone.  Jeg  kan  trøste 
Eder  med,«  tilføjede  jeg,  »at  jeg  til  os  to  alene  har  flere 
Diamanter  end  de  andre  Kjøbmænd  alle  tilsammen  kunne  være 
i  Besiddelse  af;  de  har  kun  Tilfældet  at  takke  for  dem,  de 
rinder,  men  jeg  har  været  nede  i  Dalen  og  udsøgt  mig  de  største 
og  skjønneste,  hvilke  jeg  har  gjemt  her  i  denne  Pose.« 

Jeg  viste  ham  Posen,  og  et  Ojeblik  efter  kom  alle  de 
andre  Kjøbmænd  til  og  tilkjendegav  deres  Forhauselse  over  at 
se  mig  her;  men  endnu  mere  forbausedes  de  ved  at  hore  mit 
Eventyr.  Hvad  der  især  vakte  deres  Beundring  var  ikke 
saa    meget     Midlet,     jeg    havde     udfundet     til     min     Redning, 

men  fornemmelig  den  Dristighed,  hvormed  jeg  havde  benyttet 
mig  deraf. 

Kjøbmændene  tog  mig  nu  med  sig  ud  til  deres  fælles- 
Bolig,  hvor  jeg  aabnede  min  Pose  i  deres  Nærværelse.  Mine 
Diamanters  Størrelse  overraskede  dem  i  høj  Grad,  og  de  tilstod, 
at  de  ved  intet  af  de  Hoffer,  de  havde  besøgt,  havde  set  nogen,, 
der  kunde  taale  Sammenligning  med  disse.  Jeg  tilbød  nu 
den  Kjøbmand,  der  havde  Ejendomsret  til  Reden,  hvor  Ørnen 
havde  sluppet  mig  (hver  Kjøbmand  havde  nemlig  sin),  at  han 
maatte  tage  af  Diamanterne  saa  mange  som  han  havde  Lyst  tiL 
Han  takkede  mig,  men  nøjedes  dog  med  at  tage  én  eneste r 
og  det  ikke  en  Gang  af  de  største,  og  da  jeg  indstændig  op- 
fordrede ham  til  at  udsøge  sig  nogle  flere,  sagde  han:  »Nej,  jeg 
er  vel  tilfreds  med  denne  ene;  den  er  stor  nok  til  at  kunne 
spare  mig  for  den  Ulejlighed  at  gjøre  flere  Rejser  og  til  at 
sikre  mig  et  anstændigt  Udkomme  for  hele  min  Levetid.« 

Jeg  blev  nu  hos  Kjøbmændene  Natten  over,  og  maatte  for- 
tælle min  Historie  for  anden  Gang  for  deres  Skyld,  som  endnu 
ikke  havde  hørt  den.  Min  Glæde  over  at  være  undsluppen  saa 
store  Farer,  var  ubeskrivelig;  min  Redning  forekom  mig  som 
en  Drøm,  og  jeg  kunde  næppe  tro,  at  der  nu  intet  mere  var 
at  befrygte. 

Da  Kjøbmændene  allerede  i  flere  Dage  havde  drevet  deres 
Diamantfangst,  og  enhver  syntes  tilfreds  med  sin,  begav"  vi 
os  næste  Morgen  paa  Rejsen.  Vor  Vej  gik  over  høje  Bjerge,, 
hvor  der  fandtes  Slanger  af  en  overordentlig  Størrelse,  hvilke 
vi  dog  lykkelig  undgik.  I  den  første  Havn,  vi  kom  til  indski- 
bede vi  os,  og  sejlede  til  Øen  Risa,  hvor  Kamfertræet  voxer; 
det  er  saa  stort  og  løvrigt,  at  hundrede  Mennesker  magelig  kan 
finde  Ly  i  dets  Skygge.       Gjennem  en  Aabning,  som  anbringes 

i  den  øverste  Del  af  Stammen,  lader  man  Saften  løbe  ud  og 
opsamler  den  i  et ,  Kar,  og  af  denne  Saft  faar  man  det  saa- 
kaldte  Kamfer.  Men  naar  Saften  saaledes  er  aftappet,  hentørres 
Træet  og  gaar  ud. 

Paa  samme  0  fandtes  ogsaa  Rinozerosser,  noget  mindre 
end  en  Elefant,  men  større  end  en  Bøffel.  Paa  Næsen  har  de 
et  Horn  af  omtrent  en  Alens  Længde,  spaltet  i  Midten  fra 
den  ene  Ende  til  den  anden,  og  denne  Spaltning  har  Form  af 
en  menneskelig  Figur  i  hvide  Omrids.  En  saadan  Rinozeros 
frygter  ikke  for  at  indlade  sig  i  Kamp  med  Elefanten;  den 
støder  da  sit  Horn  ind  i  Elefantens  Bug,  løfter  den  saaledes 
op  i  Vejret  og  bærer  den  paa  sit  Hoved.  Xaar  da  Elefantens 
Blod  strømmer  den  ned  over  Øjnene  og  blænder  den,  styrter 
den  til  Jorden,  og  saa  ....  hvilket  er  det  forunderligste  af 
det  hele  ....  saa  kommer  Rokfuglen,  slaar  sine  Kløer  i  dem 
begge,  og  fører  dem  med  sig  igjennem  Luften,  for  at  lade  dem 
tjene  til  Føde  for  sine  Unger. 

Flere  andre  Ejendommeligheder  ved  denne  0  vil  jeg  lade 
uomtalt,  for  ikke  at  trætte  Eder.  Jeg  borttuskede  der  nogle  af 
mine   Diamanter  og  fik  en  Del  gode  Varer  i  Stedet. 

Derpaa  sejlede  vi  videre  til  flere  andre  Øer,  og  endelig 
efter  at  have  anløbet  nogle  enkelte  Handelspladser  paa  Fast- 
landet, landede  vi  i  Basra,  hvorfra  jeg  strax  begav  mig  til 
Bagdad.  Her  uddelte  jeg  først  rigelige  Gaver  iblandt  de  fattige, 
og  gjorde  i  det  hele  taget  en  hæderlig  Anvendelse  af  de  uhyre 
Rigdomme,  jeg  saa  møjsommelig  havde  erhvervet  mig.« 

Her  endte  Sindbad  Fortællingen  om  sin  anden  Rejse. 
Atter  lod  han  overrække  Hindbad  en  Pung  med  hundrede 
Zechiner,  og  indbød  ham  til  at  komme  næste  Dag  igjen,  for 
ogsaa  at  høre  noget  om  den  tredie  Rejse.  Gjæsterne  gik  nu 
hjem,  hver  til  sit;  men  næste  Dag  samledes  de  atter  til  sæd- 
vanlig Tid,  og  Lastdrageren,  som  nu  næsten  havde  glemt  al  sin 
tidligere  Elendighed,  undlod  heller  ikke  at  indfinde  sig.  Man 
gik  til  Bords,  og  da  Maaltidet  var  til  Ende,  udbad  Sindbad 
sig  Selskabets  Opmærksomhed,  og  fortsatte  derpaa  sin  For- 
tælling : 

Sindbads  tredie  Rejse. 

»Det  varede  ikke  ret  længe,  før  det  behagelige  Liv,  jeg  nu 
førte,  havde  bragt  de  tidligere  Rejsers.  Farer  og  Møjsommelig- 
heder i  Forglemmelse.  Jeg  var  endnu  i  min  blomstrende  Alder, 
og  denne  stille  og  jævne  Ensformighed  blev  mig  tilsidst  saa 
kjedsommelig,  at  jeg,  skuffende  mig  selv  med  Hensyn  til  de 
Farer,  jeg  var  i  Færd  med  at  gaa  i  Møde,  paany  forlod 
Bagdad,  efter  at  have  ladet  bringe  en  stor  Mængde  af  Landets 
kostbareste  Varer  til  Basra.  Her  indskibede  jeg  mig,  i  Selskab 
med  nogle  andre  Kjøbmænd.  Det  gik  langsomt  med  Rejsen, 
og  vi  ankrede  i  flere  Havne,  hvor  vi  gjorde  betydelige  Forret- 
ninger. 

Men  en  Dag,  da  vi  befandt  os  midt  ude  paa  det  aabne 
Hav,  blev  vi  overfalden  af  en  forfærdelig  Storm,  som  drev  os 
aldeles  ud  af  vor  Kurs.  I  fire  Dage  vedvarede  Stormen.  Til- 
sidst drev  den  os  hen  imod  en  0,  hvis  Havn  Kaptajnen  helst 
vilde  have  undgaaet;  men  nu  nødtes  vi  til  at  søge  derind.  Da 
vi  havde  kastet  Anker,  sagde  Kaptajnen: 

Tusind  og  én  Nat.     111.  13 

»Denne  0,  saavelsom  flere  andre  i  dens  Nærhed,  er  beboet 
af  en  Slags  vilde  Mennesker,  som  er  laadne  over  hele  Kroppen; 
det  vil  ikke  vare  længe,  førend  vi  bliver  angreben  af  dem. 
Skjøndt  de  kun  er  Dverge,  er  det  dog  raadeligst,  at  vi  afholder 
os  fra  al  Modstand;  thi  de  er  talrigere  end  Græshopper,  og 
dræber  vi  en  eneste  af  dem,  vil  de  alle  styrte  sig  over  os  og 
myrde  os.« 

Kaptajnens  Ord  vakte  stor  Bestyrtelse  om  Bord ;  snart 
fik  vi  at  se,  at  hvad  han  havde  sagt  var  kun  altfor  sandt.  En 
utallig  Mængde  hæslige  vilde  kom  til  Syne  paa  Strandbredden; 
hele  deres  Legeme  var  bedækket  med  rødlige  Haar,  og  de  var 
kun  to  Fod  høje.  De  svømmede  ud  til  Skibet,  og  havde  snart 
omgivet  det  paa  alle  Sider.  De  raabte  til  os,  men  vi  forstod 
ikke  deres  Sprog.  Derpaa  klamrede  de  sig  fast  ved  Planker  og 
Tougværk,  og  entrede  fra  alle  Sider  op  paa  Dækket  med  en 
saadan  Hurtighed  og  Behændighed,  at  deres  Fødder  næsten 
ikke  syntes  at  berøre  det,  de  traadte  paa. 

Det  var,  som  I  vel  kan  tænke  Eder,  med  Forfærdelse,  vi 
saa  paa  alt  dette,  uden  at  vi  dog  vovede  at  forsvare  os  eller 
sige  saa  meget  som  et  Ord,  for  at  hindre  dem  i  Udførelsen  af 
deres  Forehavende.  De  satte  alle  Sejl  til,  kappede  Ankeret, 
for  at  spare  sig  den  Ulejlighed  at  hale  det  op,  styrede  ind  mod 
Land,  og  nødte  os  derpaa  alle  til  at  gaa  fra  Borde.  De  selv- 
begav  sig  med  Skibet  til  en  anden  0,  hvorfra  de  var  kommen. 
Den  0,  paa  hvilken  vi  nu  befandt  os,  plejede  alle  søfarende 
med  største  Omhyggelighed  at  undgaa,  da  Opholdet  der  var 
forbundet  med  megen  Fare,  hvorom  I  strax  skal  faa  noget 
nærmere  at  høre;  men  ...  vi  maatte  jo  nu  finde  os  i  vor 
Skjæbne. 

I    faa    Skridts    Afstand    fra    Strandbredden    fandt    vi    nogle 

Frugter  og  Urter,  som  vi  fortærede,  for  dog  at  friste  Livet  saa 
længe  som  mulig;  vi  var  nemlig  alle  forvisset  om,  at  det  snart 
vilde  være  forbi  med  os.  Snart  bemærkede  vi  i  nogen  Afstand 
fra  os  en  anselig  Bygning;  derhen  styrede  vi  vor  Gang.  Det 
var  et  skjønt  bygget  og  meget  højt  Palads  med  en  Ibenbolts- 
Fløjdør,  som  stod  paa  Klem.  Gjennem  denne  kom  vi  ind  i 
Gaarden,  og  saa  her  lige  over  for  os  en  rummelig  Forhal,  i 
hvilken  der  paa  den  ene  Side  laa  en  Dynge  Menneskeben,  paa 
den  anden  en  hel  Mængde  Stegespid.  Dette  Syn  bragte  os  til 
at  skjælve,  og  udmattet  som  vi  var,  sank  vi,  greben  af  en 
dødelig  Angst,  til  Jorden. 

Længe  blev  vi  saaledes  liggende  uden  at  røre  os.  Det 
var  allerede  blevet  Aften,  da  Døren  til  den  omtalte  Sal  pludselig 
med  Larm  reves  op,  og  en  sort  Menneskeskikkelse  af  et  rædsomt 
Udseende  og  af  Højde  som  et  stort  Palmetræ,  traadte  ud  til  os. 
Midt  i  Panden  havde  han  et  eneste  rødt  Øje,  der  funklede  som 
gloende  Kul ;  hans  meget  lange  og  spidse  Fortænder  ragede  frem 
af  Munden,  der  i  det  mindste  var  lige  saa  bred  som  Munden 
paa  en  Hest.  Underlæben  hang  ham  helt  ned  paa  Brystet; 
hans  Ører  lignede  Elefanternes  og  naaede  ned  til  Skuldrene, 
og  paa  Fingrene  havde  han  Negle,  saa  krumme  og  lange  som 
de  største  Rovfugles  Klør.  Ved  Synet  af  en  saa  frygtelig 
Kjæmpe  tabte  vi  alle  Bevidstheden  og  blev  liggende  som  døde. 
Endelig  kom  vi  atter  til  os  selv  og  saa,  hvorledes  Kæmpen  sad 
i  Forhallen  og  betragtede  os  med  den  største  Opmærksomhed. 
Da  han  endelig  blev  færdig  hermed,  rejste  han  sig  op  og  kom 
henimod  os,  greb  mig  i  Nakken,  og  vendte  og  drejede  mig  til 
alle  Sider,  ligesom  Slagteren  bærer  sig  ad,  naar  han  vil  under- 
søge et  Lam.  Da  han  nu  saa,  at  jeg  var  meget  mager,  ikke 
andet  end   Skind  og  Ben,    som  man  siger,  slap   han    mig  igjen, 

og  undersøgte  nu  paa  samme  Maade  de  øvrige,  den  ene  efter 
den  anden,  Den  stakkels  Kaptajn  befandtes  at  være  den  fedeste 
af  os  alle.  Kjæmpen  tog  ham  da  i  den  ene  Haand,  omtrent 
som  en  af  os  vilde  have  holdt  paa  en  Spurv,  og  jog  ham  et 
Stegespid  igjennem  Livet.  Derpaa  antændte  han  et  stort  Baal, 
stegte  derover  sit  Offer,  og  fortærede  det  som  sin  Aftensmad  i 
et  af  de  indre  Gemakker,  hvortil  han  havde  trukket  sig  tilbage. 
Efter  endt  Maaltid  kom  han  atter  ud  i  Forhallen,  lagde  sig  ned 
og  sov  ind;  hans  Snorken  lød  som  den  stærkeste  Torden.  Os 
var  det  umuligt  at  falde  i  Søvn.  Vi  tilbragte  Natten  i  den 
skrækkeligste  Angst,  man  kan  tænke  sig.  Saasnart  det  gryede 
ad  Dag,  vaagnede  Kjæmpen,  stod  op  og  gik  bort. 

Da  vi  troede,  han  var  kommen  langt  nok  bort  til  ikke  at 
høre  os,  brød  vi  endelig  den  ulykkelige  Tavshed,  vi  hele  Natten 
igjennem  havde  iagttaget.  Paladset  gjenlød  af  vore  Suk  og 
Klager,  idet  vi  ligesom  kappedes  om  at  give  vor  Smerte  Luft. 
Skjøndt  vi  var  temmelig  mange  og  kun  havde  med  en  eneste 
Fjende  at  gjøre,  faldt  det  os  dog  i  Begyndelsen  slet  ikke  ind, 
at  vi  kunde  forsøge  paa  at  befri  os  ved  at  tage  Livet  af  ham. 
Dette  var  imidlertid  et  meget  vanskeligt  Foretagende,  skjøndt 
det  paa  den  anden  Side  var  det  naturligste,  vi  i  vor  nærvæ- 
rende Stilling  kunde  gribe  til.  Piere  andre  Udveje  blev  bragt  i 
Forslag,  men  ingen  Bestemmelse  blev  tagen.  Hengivende  os 
i  Guds  Villie  strejfede  vi  den  hele  Dag  omkring  paa  Øen,  og 
ernærede  os,  ligesom  den  foregaaende  Dag,  af  Frugter  og 
Planter.  Da  det  blev  Aften,  søgte  vi  efter  et  Tilflugtssted  for 
Natten,  men  da  vi  intet  fandt,  maatte  vi,  hvor  nødig  vi  end 
vilde,  vende  tilbage  til  Paladset. 

Ej  heller  Kjæmpen  undlod  at  indfinde  sig.  Atter  fortærede 
han  én  af  mine  Kammerater,  faldt  derpaa  i  Søvn    og    snorkede 

frygtelig,  lige  indtil  Morgenen  brød  frem;  da  forlod  han  os 
atter,  ligesom  Dagen  iforvejen.  Vor  Tilstand  var  skrækkelig. 
Nogle  iblandt  os  erklærede,  at  de  langt  hellere  vilde  styrte  sig 
i  Havet  end  gaa  i  denne  pinlige  Forventning  om  at  blive  bragt 
af  Dage  paa  en  saa  rædselsfuld  Maade;  de  opfordrede  os  andre 
til  at  følge  deres  Raad. 

Da  tog  én  iblandt  os  Ordet  og  sagde:  »Det  er  os  forbudt 
at  berøve  os  selv  Livet ;  men  selv  om  det  var  tilladeligt,  er  det 
da  ikke  alligevel  langt  klogere  at  tænke  paa  Midler  til  at 
befri  os  fra  dette  Uhyre,  som  truer  os  alle  med  en  saa 
rædsom  Død.« 

Denne  Udvej  var  netop  nogle  Øjeblikke  iforvejen  ogsaa 
faldet  mig  ind,  og  jeg  havde  udtænkt  et  Anslag  i  denne  Retning, 
hvilket  jeg  nu  meddelte  mine  Kammerater. 

»Brødre!«  sagde  jeg.  »I  véd,  at  Kysten  paa  denne  0  er 
meget  skovrig.  Dersom  I  nu  vil  følge  mit  Raad,  saa  bygger  vi 
os  nogle  Tømmerflaader,  saa  stærke,  at  de  kan  bære  os. 
Naar  vi  har  faaet  dem  færdig,  bringer  vi  dem  ned  til  Stranden, 
og  lader  dem  blive  liggende  der,  indtil  vi  behøver  dem.  Imid- 
lertid forsøger  vi  at  rydde  Kjæmpen  af  Vejen.  Lykkes  det,  saa 
kan  vi  rolig  vente  her,  indtil  der  kommer  et  Skib  forbi,  som 
kan  hjælpe  os  bort  fra  dette  gruelige  Sted.  Mislykkes  derimod 
vort  Anslag,  saa  skynder  vi  os  ned  til  vore  Tømmerflaader,  og 
stikker  i  Søen.  Vel  sandt,  det  er  et  Vovestykke  at  udsætte  sig 
for  Bølgernes  Rasen  paa  saa  skrøbelige  Fartøjer;  men  selv  om 
vi  finder  Døden  derved,  maa  vi  da  ikke  hellere  lade  os  begrave 
i  Havet  end  i  dette  Uhyres  Indvolde,  som  allerede  har  fortæret 
to  af  vore  Kammerater?« 

Mit  Forslag  vandt  almindeligt  Bifald,  og  vi  byggede  nu 
Flaader,  saa  store,   at  enhver  af  dem  kunde  bære  tre  Mand. 

Henimod  Aften  vendte  vi  tilbage  til  Paladset,  og  kort  efter 
kom  ogsaa  Kjæmpen.  Endnu  en  Gang  maatte  vi  finde  os  i  at 
se  én  af  os  blive  stegt-,  men  nu  skal  I  høre,  hvorledes  vi  hæv- 
nede os  paa  Uhyret.  Efter  endt  Maaltid  lagde  han  sig,  som 
sædvanlig,  paa  Ryggen  og  faldt  i  Søvn.  Saa  snart  vi  hørte 
hans  velbekjendte  Snorken  greb  jeg  et  Stegespid ;  ni  andre  af 
de  dristigste  Kammerater  gjorde  ligesaa.  Vi  stak  Spidsen  af 
Stegespiddene  ind  i  Ilden,  indtil  de  blev  gloende-,  derpaa  jog 
vi  dem  alle  paa  en  Gang  ind  i  Øjet  paa  vor  Fjende.  Kjæmpen 
udstødte  et  frygteligt  Brøl,  sprang  op  og  famlede  omkring  sig 
til  alle  Sider,  for  at  bemægtige  sig  én  af  os;  men  da  nu  Synet 
var  ham  berøvet,  fik  vi  Tid  nok  til  at  komme  bort  fra  ham  og 
skjule  os  paa  Steder,  hvor  han  ikke  kunde  finde  os.  Da  han 
mærkede,  at  al  hans  Søgen  var  forgjæves,  famlede  han  hen  til 
Døren,  og  bortfjernede  sig  under  vedvarende  Brøl. 

Næppe  var  han  udenfor  Døren,  førend  vi  skyndte  os  af 
Sted,  det  bedste  vi  havde  lært.  Vi  ilede  ned  til  Stranden, 
halede  vore  Tømmerflaader  ud  i  Vandet,  og  ventede  nu  med 
Længsel  paa,  at  Dagen  skulde  bryde  frem.  Det  var  jo  muligt, 
at  Kjæmpen  kunde  finde  Hjælpere,  og  da  vilde  vi,  saasnart 
han,  med  eller  uden  saadanne,  nærmede  sig,  betro  os  til  vore 
skrøbelige  Fartøjer  og  gaa  til  Søs  -,  dog  smigrede  vi  os  med  det 
Haab,  at  han,  dersom  han  ikke  næste  Morgen  kom  til  Syne  og 
vi  da  ikke  mere  hørte  hans  Brøl,  som  endnu  lød  til  os  i  Fra- 
stand, maatte  være  død,  og  i  saa  Fald  vilde  vi  blive  paa  Øen 
indtil  videre.  Men  Dagen  var  næppe  brudt  frem,  førend  vi 
saa  vor  grusomme  Fjende  komme  anstigende,  ført  af  to  Kjæmper, 
omtrent  ligesaa  store  som  han  selv,  og  foran  ham  gik  en  hel 
Del  andre  af  samme  Slags ;  med  hurtige  Skridt  nærmede  de  sig 
det  Sted,  hvor  vi  befandt  os. 

Her  var  ingen  Tid  at  spilde.  I  største  Hast  besteg  vi  vore 
Flaader  og  roede  bort  fra  Øen.  Da  Kjæmperne  bemærkede 
dette,  kom  de  med  store  Sten  løbende  ned  til  Stranden,  ja, 
vadede  endog  saa  langt  ud  i  Vandet,  at  det  naaede  dem  til 
helt  op  paa  Livet  og  slyngede  derpaa  Stenene  ud  efter  os  med 
saadan  Behændighed,  at  alle  Flaaderne,  med  Undtagelse  af  den, 
hvorpaa  jeg  befandt  mig,  knustes,  og  alle  de  Mennesker,  som 
var  derpaa,  druknede.  Jeg  og  mine  to  Staldbrødre  var,  da  vi 
roede  af  alle  Livsens  Kræfter,  heldigvis  allerede  kommen  saa 
langt  ud,   at  Stenene  ikke  kunde  naa  os 1). 

Da  vi  kom  ud  i  rum  Sø,  kastedes  vi  af  Bølgerne  hid  og 
did,  og  tilbragte  hele  Dagen  og  den  paafølgende  Nat  i  ængste- 
lig Uvished.  Ved  Morgenens  Frembrud  fik  vi  til  vor  store 
Glæde,  Øje  paa  en  0,  hvor  det  lykkedes  at  komme  i  Land. 
Vi  forefandt  der  en  Mængde  herlige  Frugter,  som  ikke  lidet 
bidrog  til  at  vederkvæge  os.  Om  Aftenen  lagde  vi  os  til  at 
sove  paa  Strandbredden ;  men  snart  vækkedes  vi  ved  en  underlig 
klaprende  Lyd,  som  kom  os  nærmere  og  nærmere.  Det  var  en 
Slange,  saa  lang  som  et  Palmetræ;  dens  Krop  var  bedækket  med 
Skjæl,  som  klaprede,  naar  den  bevægede  sig.  Nu  var  den 
allerede  kommen  os  saa  nær,  at  den  greb  fat  paa  den  ene  af 
mine  to  Kammerater,  og,  trods  al  hans  Skrigen  og  Sprællen 
slugte  ham,  efter  at  have  rystet  ham  gjentagne  Gange  og  hugget 
ham  ned  imod  Jorden.  Jeg  og  min  anden  Rejsekammerat 
greb  øjeblikkelig  Flugten,  og  i  temmelig  lang  Afstand  kunde  vi 
endnu  høre  en  Larm,  som  vakte  den  Formodning  hos  os, 
at    Slangen    var    i  Færd    med    at    give    Benene    og    Knoklerne 


l)  Dette  Eventyr  minder  om  Odysens's  Eventyr  med  Kyklopen  Polyfem 
(i  Homer's  Odysse,  9de  Sang). 

af  sit  ulykkelige  Bytte  fra  sig  igjen.  Virkelig  fandt  vi  dem 
ogsaa  næste  Morgen  liggende  paa  samme  Sted,  hvor  Ulykken 
var  sket. 

»O,  Gud,«  udraabte  jeg,  »hvilken  skrækkelig  Skjæbne 
er  det  ikke,  som  nu  venter  os!  I  Gaar  glædede  vi  os  over 
at  være  undsluppen  fra  den  grumme  Kjæmpes  Klør  og  fra 
de  fraadende  Bolger;  og  nu  befinder  vi  os  igjen  i  en  lige  saa 
stor  Fare.« 

Paa  vor  Omstrejfen  fik  vi  Øje  paa  et  stort,  meget  højt 
Træ;  imellem  dets  Grene  besluttede  vi  at  tilbringe  den  næste 
Nat.  Ligesom  Dagen  i  Forvejen  mættede  vi  os  med  Frugter, 
og  da  saa  Aftenen  faldt  paa,  steg  vi  op  i  Træet.  Snart  hørte 
vi  Slangen  hvisle  og  klapre  nedenunder  os;  vi  hørte,  hvorledes 
den  arbejdede  sig  opad  Træstammen.  Min  Kammerat  sad  noget 
lavere  end  jeg;  Slangen  greb  ham,  og  han  maatte  nu  lide  samme 
Skjæbne  som  hin  anden  ulykkelige.  Slangen  bortfjernede  sig; 
men  jeg  blev  siddende  i  Træet.  Ved  Dagens  Frembrud  steg 
jeg  ned,  mere  død  end  levende.  Tanken  om,  at  mine  Kammera- 
ters Skjæbne  ufejlbarlig  ogsaa  ventede  mig,  bragte  mig  til  at  gyse. 
I  min  Fortvivlelse  stod  jeg  i  Begreb  med  at  styrte  mig  i  Havet ; 
og  allerede  var  jeg  paa  Vejen,  da  Kjærligheden  til  Livet,  og 
Driften  til  at  bevare  det  saa  længe  som  mulig,  blev  saa  mægtig 
og  levende  hos  mig,  at  jeg  opgav  mit  Forsæt  og  besluttede, 
ganske  at  hengive  mig  i  den  almægtige  Guds  Villie. 

Desuagtet  undlod  jeg  dog  ikke  at  træffe  Foranstaltninger 
til,  om  muligt,  at  sikre  mig  imod  Slangen.  Jeg  samlede  en 
Mængde  Tjørnegrene  og  dannede  deraf  en  tæt  og  fast  Vold 
rundt  omkring  Træet.  Ogsaa  oppe  i  Træet  befæstede  jeg  flere 
Bundter  deraf,  saa  at  de  dannede  et  Tag  over  Stedet,  hvor  jeg 
sad.     Natten  brød  frem,   og  jeg  steg  op  i  Træet,   med   den  tar- 

velige  Trøst  at  have  gjort  alt,    hvad  jeg  kunde,    for  at  afvende 
den  mig  truende,  grusomme  Skjæbne. 

Slangen  udeblev  ikke.  Jeg  hørte  den  krybe  rundt  omkring 
Træet,  idet  den  anstillede  det  ene  Forsøg  efter  det  andet  paa 
at  gjennembryde  mine  Forskandsninger.  Den  bar  sig  ad  som 
en  Kat,  naar  den  belurer  en  Mus,  der  sidder  skjult  i  sit  Hul; 
men  alle  dens  Anstrængelser  var  frugtesløse.  Endelig,  ved 
Daggry,  bortfjernede  den  sig ;  men  jeg  vovede  ikke  at  forlade 
mit  Asyl,  førend  Solen  var  stegen  helt  op  over  Horizonten. 
Den  dødelige  Angst,  hvori  jeg  havde  svævet,  og  Slangens  giftige 
Aande  havde  angrebet  mig  i  den  Grad,  at  Døden  selv  forekom 
mig  mindre  afskrækkende  end  disse  Rædsler.  Mit  gudhengivne 
Forsæt  fra  den  foregaaende  Dag  var  nu  glemt,  og  jeg  ilede  ned 
til  Strandbredden,  for  at  gjøre  Ende  paa  mit  Liv.  Da  forbar- 
mede Gud  sig  over  min  Elendighed.  I  samme  Øjeblik  som  jeg 
stod  i  Begreb  med  at  styrte  mig  i  Havet,  faldt  mine  Øjne  paa 
et  Skib,  som  kom  sejlende  forbi  Øen.  Det  var  temmelig  langt 
borte;  men  jeg  gav  mig  til  at  skrige  af  alle  Livsens  Kræfter, 
idet  jeg  tillige  svingede  et  Tørklæde  frem  og  tilbage  over  mit 
Hoved.  Gud  være  lovet!  Mine  Anstrængelser  var  ikke  for- 
gjæves.  Hele  Skibsmandskabet  havde  bemærket  mig;  en  Baad 
blev  sat  ud,  og  snart  befandt  jeg  mig  om  Bord.  Kjobmænd 
og  Matroser  overvældede  mig  nu  med  Spørgsmaal,  og  jeg  maatte 
fortælle  dem  mine  Eventyr  fra  først  til  sidst.  Flere  af  de  om- 
bordværende sagde,  at  de  ofte  havde  hørt  Tale  om  Kjæmperne 
paa  hin  O,  og  at  man  havde  forsikret  dem,  at  de  var  Menne- 
skeædere, som  fortærede  Mennesker  saavel  i  raa  som  i  stegt 
Tilstand.  Med  Hensyn  til  Slangerne  tilføjede  de,  at  saa- 
danne  fandtes  i  stor  Mængde  paa  den  0,  jeg  nylig  havde 
forladt,    og   at    de    holdt  sig  skjult    om  Dagen,    men    kom  frem 

•om  Natten.  De  bevidnede  mig  deres  Glæde  over  min  Red- 
ning, og  kappedes  om  at  beværte  mig  med  det  bedste,  de 
havde;  Kaptajnen,  som  havde  lagt  Mærke  til  min  pjaltede 
Dragt,  var  saa  ædelmodig  at  overlade  mig  nogle  af  sine  egne 
Klæder. 

Efter  længere  Tids  Sejlads  naaede  vi  endelig  Selabath,  det 
Land,  hvor  Sandeltræet  voxer,  hvilket,  som  bekjendt,  hyppig 
anvendes  i  Lægekunsten.  Da  vi  var  kommen  i  Havn,  begyndte 
Kjøbmændene  strax  at  udskibe  deres  Varer.  Imidlertid  kaldte 
Kaptajnen  mig  til  sig  og  sagde: 

»Broder!  Jeg  har  her  nogle  Varer,  der  tilhører  en  Kjøb- 
mand,  som  for  nogen  Tid  siden  døde  ombord  i  mit  Skib.  Jeg 
har  nu  i  Sinde  at  sælge  dem,  og  senere  gjøre  Afregning  med 
hans  Arvinger,  saasnart  jeg  finder  dem.« 

Han  viste  mig  nu  Ballerne,  som  allerede  laa  paa  Dækket, 
og  tilføjede:  »Her  er  Varerne;  I  har  vel  ikke  noget  imod  at 
paatage  Eder  Ulejligheden  med  Salget  for  en  passende  Godt- 
gørelser« 

Jeg  tog  med  Glæde  imod  Tilbudet,  og  takkede  ham,  fordi 
han  skaffede  mig  Lejlighed  til  at  foretage  mig  noget  nyttigt. 

Skibsskriveren  var  netop  i  Færd  med  at  optage  en  For- 
tegnelse over  alle  Vareballerne  tilligemed  Navnene  paa  de  Kjøb- 
mænd,  de  tilhørte.  Han  spurgte  Kaptajnen,  under  hvilket  Navn 
han  skulde  opføre  de  mig  overdragne  Baller;  Kaptajnen  svarede: 
»Skriv  Navnet  Sindbad!«  Ikke  uden  Bevægelse  hørte  jeg  ham 
nævne  mit  Navn,  og  forundret  stirrede  jeg  paa  ham.  Da  gik 
der  pludselig  et  Lys  op  for  mig,  og  jeg  gjenkjendte  nu  i  ham 
•den  samme  Kaptajn,  som  havde  ladet  mig  blive  tilbage  paa 
hin  0,  hvor  jeg  var  slumret  ind  ved  Bredden  af  en  Bæk.  A ar- 
sagen,    hvorfor    jeg    ikke    tidligere    havde    kjendt    ham,    var,    at 

hans  Udvortes  havde  forandret  sig  meget,  siden  jeg  saa  ham 
første  Gang.  At  han  ikke  kj  endte  mig,  er  ikke  saa  forunderligt, 
eftersom  han  alt  længe  havde  anset  mig  for  død. 

»Kaptajn!«  sagde  jeg  nu.  »Var  Sindbad  Navnet  paa  den 
Kjøbmand,  hvem  disse  Baller  tilhørte?« 

»Ja,  det  var  hans  Navn,«  lød  Svaret.  »Han  var  fra  Bag- 
dad og  havde  indskibet  sig  paa  mit  Fartøj  til  Basra.  En  Dag 
landede  vi  ved  en  0,  for  at  indtage  Vand  og  Levnetsmidler, 
og  da  vi  var  færdige  hermed,  gik  vi  igjen  under  Sejl,  uheldig- 
vis uden  at  have  lagt  Mærke  til,  at  Sindbad,  som  havde  været 
i  Land  med  flere  andre  af  Passagererne,  ikke  var  vendt  tilbage 
med  disse.  Først  fire  Timer  efter  savnedes  han;  men  Vinden 
kulede  saa  frisk  lige  agterind,  at  det  var  os  umuligt  at 
vende  om.« 

»I  mener  altsaa,  at  han  er  død?«   spurgte  jeg. 

»Javel,«   svarede  Kaptajnen. 

»Se  en  Gang  rigtig  paa  mig,  Kaptajn!«  vedblev  jeg.  »Jeg 
er  den  Sindbad,  som  I  lod  blive  tilbage  paa  hin  øde  0.  Jeg 
var  falden  i  Søvn,  og  da  jeg  vaagnede,  var  alle  mine  Rejse- 
kammerater borte.« 

Med  opmærksomt  prøvende  Blik  betragtede  Kaptajnen  mig; 
endelig  gik  der  et  Lys  op  for  ham.  »Gud  være  lovet!«  ud- 
raabte  han.  »Det  glæder  mig  usigelig,  at  en  gunstig  Skjæbne 
har  gjort  min  Forseelse  god  igjen.  Eders  Varer  har  jeg  hele 
Tiden  draget  Omsorg  for,  og  i  enhver  Havn,  jeg  har  anløbet, 
har  jeg  søgt  at  afsætte  dem  med  Fordel.  Det  er  mig  en  Glæde, 
nu  at  kunne  overgive  Eder  dem,  der  endnu  er  tilbage,  tillige- 
med det  for  de  solgte  Varer  indkomne  Beløb.« 

Han  overleverede  mig  nu  hele  min  Ejendom,  og  jeg  glemte 
ikke  at  vise  mig  taknemlig  imod  ham. 

Fra  Øen  Selabath  sejlede  vi  til  en"  anden  0,  hvor  jeg 
gjorde  betydelige  Indkjøb  af  Kryddernelliker,  Kanel  og  andre 
Specerier.  Derfra  rejste  vi  atter  videre,  og  saa  under  Vejs  en 
Skildpadde,  der  var  tyve  Alen  lang  og  ligesaa  bred;  ogsaa  be- 
mærkede vi  en  Fisk,  der  saa  ud  som  en  Ko.  Den  havde  Mælk, 
og  dens  Hud,  som  er  overordentlig  haard,  bliver  almindeligvis 
anvendt  til  Skjolde.  Blandt  andre  mærkelige  Fisk  saa  jeg  og- 
saa én,  som  i  Farve  og  Skikkelse  lignede  en  Kamel.  Efter  en 
langvarig  Fart  naaede  vi  endelig  Basra,  hvorfra  jeg  begav  mig 
hertil,  med  saa  store  Rigdomme,  at  jeg  ikke  en  Gang  selv 
vidste,  hvor  højt  de  beløb  sig.  Ogsaa  denne  Gang  uddelte  jeg 
rigelige  Gaver  til  de  fattige,  og  kjøbte  flere  nye  Landejendomme 
foruden  dem,  jeg  allerede  besad.« 


Sindbads  Fortælling  om  sin  tredie  Rejse  var  hermed  til 
Ende.  Hindbad  fik,  som  sædvanlig,  sine  hundrede  Zechiner, 
tilligemed  en  Indbydelse  til  den  følgende  Dag,  hvorefter  hele 
Selskabet  bortfjernede  sig. 

Næste  Dag  samlede  Gjæsterne  sig  atter,  og  efter  Maaltidet 
begyndte  Sindbad  at  fortælle  videre. 

Sindbads  fjerde  Rejse. 

»De  Glæder  og  Adspredelser,«  sagde  han,  »som  jeg  nod 
efter  min  Hjemkomst,  udøvede  ikke  saa  stor  en  Tiltræknings- 
kraft paa  mig,  at  de  skulde  kunne  afholde  mig  fra  nye  Rejser. 
Atter  lod  jeg  mig  henrive  af  min  lidenskabelige  Tilbøjelighed 
til  at  handle  og  til  at  se  mig  om  i  Verden.     Jeg   ordnede  der- 

for  mine  Anliggender  og  drog  af  Sted,  saasnart  jeg  havde  samlet 
et  tilstrækkeligt  Parti  af  saadanne  Varer,  som  kunde  finde  Af- 
sætning paa  de  Steder,  hvor  jeg  agtede  mig  hen.  Denne  Gang 
begav  jeg  mig  til  Persien,  gjennemrejste  flere  af  dette  Lands 
Provindser,  og  kom  endelig  til  en  Søstad,  hvor  jeg  indskibede 
mig.  Vi  gik  under  Sejl,  og  havde  allerede  anløbet  flere  Fast- 
landshavne  og  enkelte  Øer,  da  vi  en  Dag,  paa  en  Overfart  af 
længere  Udstrækning,  pludselig  blev  overfaldet  af  et  heftigt 
Vindstød,  som  nødte  Kaptajnen  til  at  mindske  Sejl  og  udstede 
saadanne  Befalinger,  som  var  nødvendige  for  at  forebygge  den 
os  truende  Ulykke.  Desværre  var  al  hans  Forsigtighed  til  ingen 
Nytte.  Skibet  vilde  ikke  lystre  Roret,  Sejlene  blev  revet  i 
tusinde  Stykker;  Orkanen  tiltog  med  hvert  Øjeblik  i  Vold- 
somhed. Faa  Minuter  efter  stødte  Skibet  paa  en  Klippe,  og 
søndersloges.  Mange  af  Kjøbmændene  og  Matroserne  druknede; 
nogle  faa,  blandt  hvilke  jeg,  lykkedes  det  at  faa  fat  paa  en 
Planke.  Fastklamrede  til  denne  blev  vi  af  Strømmen  og  Bøl- 
gerne drevet  af  Sted,  indtil  vi,  langt  om  længe,  af  en  mægtig 
Bølge  slyngedes  op  paa  en  os  ubekjendt  Strandbred.  Her  til- 
bragte vi  den  paafølgende  Nat  i  stor  Bekymring.  Først  efter 
Solens  Opgang  forlod  vi  Strandbredden,  og  fik  snart  Øje  paa 
nogle  menneskelige  Boliger;  til  dem  styrede  vi  da  vor  Gang. 
Næppe  havde  vi  naaet  Husene,  før  en  stor  Mængde  sorte  Men- 
nesker kom  styrtende  frem  imod  os  og  greb  os;  de  delte  os 
derpaa  imellem  sig,  og  slæbte  os  af  Sted  til  deres  Boliger. 

Fem  af  mine  Kammerater  blev  tilligemed  mig  førte  til  et 
og  samme  Sted.  Det  blev  os  befalet,  at  vi  skulde  sætte  os 
ned,  og  man  rakte  os  derpaa  nogle  Urter,  idet  man  ved  Tegn 
opfordrede  os  til  at  spise  deraf.  Mine  Kammerater,  som  ikke 
gav  Agt   paa,    at    de,    som    bragte    os  Urterne,    ikke   selv    nød 

noget  deraf,  fortærede  dem  strax  med  største  Begj ærlighed,  idet 
de  kun  tænkte  paa  at  tilfredsstille  deres  Hunger.  Mig  derimod 
forekom  den  tilbudte  Spise  mistænkelig,  og  jeg  vægrede  mig 
derfor  ved  at  spise.  Jeg  havde  ikke  taget  fejl;  faa  Øjeblikke 
efter  viste  det  sig,  at  mine  Kammerater  aldeles  havde  mistet 
Forstanden,  saa  at  de  ikke  mere  vidste,  hvad  de  sagde.  Nu 
blev  en  ny  Ret  sat  frem  for  os;  det  var  Ris,  tillavet  med 
Kokosolie.  Ogsaa  heraf  tog  mine  Kammerater  til  sig  med 
største  Graadighed;  jeg  derimod  nød  kun  nogle  faa  Mundfulde 
deraf.  Ved  Urterne  havde  de  sorte  kun  haft  til  Hensigt  at  be- 
røve os  Forstandens  Brug,  for  at  vi  ikke  mere  skulde  græmme 
os  over  vor  sørgelige  Skjæbne;  Hensigten  med  den  anden  Ret 
var  derimod  at  mæske  os.  De  var  nemlig  Menneskeædere,  og 
havde  i  Sinde  at  æde  os,  saasnart  vi  var  blevet  fede  nok. 
Dette  blev  ogsaa  mine  ulykkelige  Kammeraters  Lod;  men  jeg, 
som  endnu  var  ved  Sands  og  Samling,  blev,  som  I  vel  kunne 
tænke  Eder,  stedse  mere  og  mere  mager  af  Sorg  og  Græmmelse. 
Den  Dødsangst,  som  uafladelig  forfulgte  mig,  bevirkede,  at  jeg 
hentæredes  i  en  forfærdelig  Grad,  saa  at  jeg  tilsidst  ikke  var 
andet  end  Skind  og  Ben.  Men  dette  var  netop  en  stor  Lykke 
for  mig;  thi  da  de  sorte  havde  myrdet  og  fortæret  mine  Kam- 
merater, og  saa,  at  jeg  blev  bestandig  mere  og  mere  ussel,  blev 
min   Død  udsat  indtil  videre. 

Jeg  havde  Frihed  til  at  gaa  omkring  i  Byen,  hvor  jeg  vilde, 
og  man  bekymrede  sig  kun  lidet  om,  hvad  jeg  tog  mig  for. 
En  Dag  benyttede  jeg  mig  af  denne  Omstændighed  til  min 
Frelse.  Jeg  troede  mig  nemlig  ubemærket,  og  fjernede  mig  der- 
for længer  og  længer  fra  de  sortes  Boliger.  Ikke  desto  mindre 
blev  jeg  dog  bemærket  af  en  gammel  Mand,  som  strax  raabte 
til  mig,  at  jeg  skulde  vende  om  igjen;  men  i  Stedet  for  at.  ad- 


207 

lyde  ham,  fordoblede  jeg  mine  Skridt  og  kom  snart  saa  langt 
bort,  at  han  ikke  længer  kunde  se  mig.  Hin  gamle  Mand  var 
den  Gang  netop  alene  i  Negerbyen;  alle  de  andre  var  fra- 
værende, og  vilde  først  komme  hjem  ved  Aftenstid.  Jeg  fort- 
satte min  Vandring,  forvisset  om,  at  de  ikke  vilde  kunne  er- 
fare min  Flugt,  førend  det  var  for  silde  at  sætte  efter  mig.  Da 
Natten  faldt  paa,  gjorde  jeg  Holdt  for  at  udhvile  mig  lidt;  jeg 
gjorde  mig  til  Gode  med  nogle  Levnetsmidler,  jeg  havde  taget 
ined  mig,  og  gav  mig  derefter  atter  paa  Vandring.  Saaledes 
vedblev  jeg  i  syv  Dage;  jeg  undgik  alle  beboede  Steder,  og 
min  Næring  bestod  af  Kokosnødder,  som  gav  mig  baade  Spise 
og  Drikke. 

Paa  den  ottende  Dag  naaede  jeg  Havet.  Ved  Strand- 
bredden traf  jeg  til  min  store  Glæde  sammen  med  en  Del 
hvide  Mænd,  som  var  beskjæftigede  med  at  samle  Peber,  hvoraf 
der  paa  dette  Sted  fandtes  stor  Overflødighed.  Da  jeg  nær- 
mede mig,  kom  Pebersamlerne  mig  i  Møde  og  spurgte  mig  paa 
arabisk,  hvem  jeg  var  og  hvorfra  jeg  kom.  Glad  over  at  høre 
dem  tale  mit  Modersmaal,  tilfredsstillede  jeg  med  Fornøjelse 
deres  Nysgjerrighed.  Da  jeg  fortalte,  hvorledes  jeg  var  kommen 
i  hine  sorte  Menneskers  Vold,  udbrød  de  med  Forundring: 
»Men  disse  sorte  er  jo  Menneskeædere.  Ved  hvilket  Mirakel 
er  I  da  sluppen  ud  af  deres  Kløer?«  Jeg  sagde  dem  nu,  hvor- 
ledes det  hele  var  gaaet  til,  og  de  kunde  ikke  noksom  udtrykke 
deres  Forbauselse  derover. 

Jeg  blev  hos  disse  Pebersamlere,  indtil  de  havde  samlet 
saa  meget  som  de  ønskede.  Derpaa  tog  de  mig  med  om  Bord 
i  deres  Skib,  og  sejlede  til  en  anden  0,  hvor  de  fremstillede 
mig  for  deres  Konge.  Med  synlig  Interesse  hørte  denne  ædle 
Fyrste  Fortællingen  om   mine  Eventyr;  derpaa  lod  han  mig  for- 

syne  med  Klæder,  og  befalede,  at  der  skulde  sørges  for  mig  i 
enhver  Henseende. 

Den  0,  paa  hvilken  jeg  nu  befandt  mig,  var  meget  stærkt 
befolket,  og  i  Kongens  Residentsstad  dreves  der  betydelig 
Handel.  Den  venlige  Modtagelse,  jeg  her  havde  fundet,  og  de 
mange  Velgjerninger,  den  ædle  Fyrste  beviste  mig,  mildnede 
efterhaanden  Følelsen  af  min  Ulykke  og  forsonede  mig  lidt  efter 
lidt  med  min  Skjæbne.  Ingen  stod  i  større  Gunst  hos  Kongen 
end  jeg,  og  saavel  ved  Hoffet  som  i  hele  Staden  kappedes  man 
om  at  bevise  mig  al  mulig  Artighed.  Man  betragtede  mig  mere 
som  indfødt  end  som  fremmed. 

Noget,  som  var  mig  i  høj  Grad  paafaldende,  var,  at  alle, 
Kongen  selv  ikke  en  Gang  undtagen,  red  uden  Tømme  og  Stig- 
bøjler. En  Gang,  ved  given  Lejlighed,  spurgte  jeg  Hans  Maje- 
stæt om  Aarsagen  til,  at  han  ikke  benyttede  sig  af  disse  Be- 
kvemmeligheder. Han  svarede  mig,  at  de  Ting,  jeg  der  om- 
talte, var  aldeles  ubekj endte  i  hans  Stater.  Strax  lod  jeg  en 
Haandværksmand  hente,  lod  ham,  efter  min  Anvisning,  forfær- 
dige en  Sadel,  og  efterat  jeg  selv  havde  udpolstret  den,  lod  jeg 
den  overtrække  med  Læder  og  pryde  med  et  guldbroderet  Dæk- 
ken. Derpaa  lod  jeg  en  Smed,  ligeledes  efter  min  Anvisning, 
forfærdige  et  Bidsel  og  et  Par  Stigbøjler.  Da  alt  var  i  behørig 
Stand,  viste  jeg  Kongen  det  og  prøvede  det  paa  en  af  hans 
Heste.  Han  satte  sig  nu  selv  op  paa  den,  og  var  saa  glad 
over  min  Opfindelse,  at  han  overlæssede  mig  med  kostbare 
Foræringer. 

Nu  maatte  jeg  ogsaa  forfærdige  Sadler  og  Bidsler  til  Mini- 
strene og  andre  af  Stadens  fornemste  Indvaanere,  som  alle  be- 
tænkte mig  derfor  med  saa  stor  Gavmildhed,    at   jeg    efter  kort 

Tids  Forløb  var  bleven  en  rig  Mand.  Overalt  blev  mit  Navn 
nævnet  med  den  største  Berømmelse  og  Højagtelse. 

En  Dag,  da  jeg  efter  Sædvane  gjorde  Kongen  min  Op- 
vartning, sagde  han  til  mig:  »Sindbad,  jeg  skatter  Dig  højt, 
og  jeg  véd,  at  alle  mine  Undersaatter  gjør  ligesaa.  Men  nu 
har  jeg  noget  at  bede  Dig  om,  som  Du  endelig  ikke  maa 
nægte  mig.« 

»Herre!«  svarede  jeg,  »der  er  intet,  hvortil  jeg  ikke  skulde 
være  beredvillig,  naar  jeg  derved  kan  være  Eders  Majestæt  til 
nogen  Tjeneste.     I  har  ganske  at  befale  over  mig.« 

»Du  maa  gifte  Dig,«  tog  Kongen  nu  til  Orde.  »Et  saa- 
dant  Baand  vil  fængsle  Dig  til  mine  Stater,  saa  at  Du  ikke  mere 
tænker  paa  at  forlade  dem.« 

Jeg  turde  ikke  modsætte  mig  hans  kongelige  Villie,  og  han 
valgte  mig  nu  en  Kone  blandt  Kvinderne  ved  hans  Hof;  hun 
var  smuk,  rig,  klog,  og  af  ædel  Herkomst.  Skjøndt  jeg  ikke 
var  saa  ganske  tilfreds  med  min  nye  Stilling,  levede  vi  dog 
nogen  Tid  meget  lykkelig  med  hinanden.  Ikke  desto  mindre 
var  det  dog  min  Hensigt  at  benytte  den  første  givne  Lejlighed 
til  at  slippe  bort  og  komme  til  Bagdad.  Medens  jeg  saaledes 
gik  og  grublede  over,  hvorledes  jeg  paa  bedste  Maade  skulde 
sætte  min  Plan  i  Værk,  traf  det  sig,  at  der  i  mit  Nabolav  døde 
en  ung  Kone,  med  hvis  Mand  jeg  stod  paa  en  meget  venska- 
belig Fod.  Strax  gik  jeg  til  ham  for  at  trøste  ham.  Han 
syntes  nedsunken  i  dyb  Bekymring;  jeg  traadte  hen  til  ham  og 
og  hilste  ham  med  de  Ord:  »Gud  bevare  Eder  og  skjænke 
Eder  et  langt  Liv ! « 

»Ak,«  svarede  han,  »Eders  Ønske  vil  ikke  gaa  i  Opfyl- 
delse; jeg  har  endnu  kun  en  Time  at  leve  i.« 

Tusind  og  én  Nat.     III.  14 

»Hengiv  Eder  ikke  til  saadanne  sorgelige  Tanker,«  sagde 
jeg.  »Jeg  haaber,  at  vi  endnu  skal  leve  mange  Aar  med  hin- 
anden.« 

»Jeg  ønsker  Eder  et  langt  Liv,«  lød  Svaret,  »men  hvad 
mig  angaar,  da  har  jeg  allerede  beskikket  mit  Hus,  og  endnu 
i  Dag  vil  man  begrave  mig  tilligemed  min  afdøde  Kone. 
Det  er  én  fra  vore  Forfædre  nedarvet  Skik,  som  paa  det 
nøjagtigste  bliver  overholdt.  Den  overlevende  Mand  bliver  be- 
gravet med  sin  Kone,  den  overlevende  Kone  med  sin  Mand, 
og  intet  kan  fri  mig  fra  at  underkaste  mig  denne  for  alle 
gj ældende  Lov.« 

Hans  Fortælling  om  dette  besynderlige  Barbari  gjorde  et 
uhyggeligt  Indtryk  paa  mig.  Imidlertid  havde  Slægtninge, 
Venner  og  Naboer  forsamlet  sig,  for  at  bivaane  Begravelsen. 
Den  afdøde  Kones  Lig,  smykket  som  til  en  Bryllupsdag  med 
de  kostbareste  Klæder  og  alle  de  Klenodier,  der  forefandtes, 
blev  lagt  paa  en  aaben  Baare,  og  strax  efter  satte  Toget  sig  i 
Bevægelse.  Nærmest  efter  Baaren  gik  den  afdødes  Mand. 
Vejen,  ad  hvilken  Toget  bevægede  sig,  førte  ud  til  et  højt 
Bjerg  i  nogen  Afstand  fra  Staden.  Oppe  paa  Bjerget  standsede 
man;  en  svær  Sten,  som  skjulte  Aabningen  ned  til  en  dyb  Af- 
grund, blev  væltet  til  Side  og  Liget  med  alle  dets  Prydelser 
nedsænket  igjennem  Aabningen.  Nu  omfavnede  den  stakkels 
Enkemand  Slægtninge  og  Venner,  lod  sig  derpaa  uden  Mod- 
stand lægge  paa  en  Baare,  hvor  man  tillige  havde  hensat  en 
Krukke  Vand  og  syv  smaa  Brød,  og  blev  sænket  ned  igjennem 
Aabningen.  Stenen  blev  atter  væltet  for,  og  hermed  var  Sorge- 
højtideligheden til  Ende. 

Jeg  behøver  vist  ikke  at  forsikre  Eder,  mine  Venner,  at 
jeg  med  dyb  Bedrøvelse  deltog    i  denne  Handling.      De    øvrige 

tilstedeværende  syntes  at  tage  sig  Sagen  temmelig  let,  rimeligvis 
fordi  de  var  saa  vant  til  at  se  sligt.  Da  jeg  næste  Gang 
gjorde  Kongen  min  Opvartning,  kunde  jeg  ikke  afholde  mig 
fra  at  føre  Talen  hen  paa  denne  Gjenstand. 

»Jeg  kan  ikke  komme  mig  igjen  af  min  Forundring,« 
sagde  jeg,  »over  den  sælsomme  Skik,  som  gj ælder  her  i  Eders 
Majestæts  Lande :  at  man  begraver  de  levende  med  de  døde. 
Jeg  har  set  mig  meget  om  i  Verden,  og  har  opholdt  mig  blandt 
mange  forskjellige  Folkeslag,  men  aldrig  har  jeg  nogensteds 
hørt  Tale  om  saa  grusom  en  Skik.« 

»Hvad  har  Du  da  at  indvende  derimod,  Sindbad?«  spurgte 
Kongen,  og  vedblev  derpaa:  »Det  er  en  god,  gammel  Skik, 
som  gj  ælder  for  alle,  ogsaa  for  mig.  Dør  min  Gemalinde, 
Dronningen,  førend  jeg,  da  lader  jeg  mig  levende  begrave  med 
hende.« 

»Tør  jeg  spørge  Eders  Majestæt,«  tog  jeg  atter  til  Orde, 
»om  ogsaa  Udlændinge  er  nødtvungen  til  at  underkaste  sig 
olenne  Skik?« 

»Ganske  vist,«  svarede  Kongen,  smilende  over  mit  Spørgs- 
maal,  hvis  Hensigt  han  strax  havde  gjættet.  »Saafremt  de  har 
giftet  sig  her,  kan  de  ej  heller  være  fritagen  fra  at  følge  Landets 
Skik.« 

I  en  nedtrykt  Stemning  begav   jeg    mig   hjem.     Min  Angst 

for,  at  min  Kone  skulde  dø  førend  jeg,   opfyldte  mit  Sind  med 

kvalfulde  Betragtninger.    Men   .   .   .  hvortil  skulde  det  vel  nytte? 

Det    ene    rigtige    under    disse    Omstændigheder    var    jo    dog  at 

hengive    sig    taalmodig    i    Guds    Villie.      Men    dette    var    lettere 

sagt  end  gjort.     Hver  Gang  min  Kone    blev    overfalden  af  den 

alier   ringeste    Upasselighed,    var    jeg    som    ude    af    mig  selv  af 

Angst. 

I  kan  saaledes  let  forestille  Eder  min  Skræk,  da  hun  en 
Gang  blev  rigtig  alvorlig  syg,  og  o !  .  .  .  min  Fortvivlelse,  da 
efter  nogle  Dages  Sygdom  det  forfærdelige  indtraf  .  .  .  min 
Kone  var  død! 

Hvor  skrækkeligt!  Jeg  skulde  altsaa  levende  begraves; 
intet  kunde  befri  mig  fra  denne  Skjæbne,  der  syntes  mig  lige 
saa  rædselsfuld  som  den,  at  blive  slugt  af  en  Menneskeæder. 
Kongen  selv  vilde  beære  Højtideligheden  med  sin  Nærværelse; 
den  hele  Hofstat  og  Stadens  mest  ansete  Indvaanere  vilde  bevise 
mig  den  samme  Ære.  Saa  snart  alle  Tilberedelser  var  truffen, 
blev  min  Kones  afsjælede  Legeme,  iført  hendes  kostbareste 
Klæder  tilligemed  alle  hendes  Juveler  lagt  paa  en  Baare,  og  Pro- 
cessionen begyndte.  Som  Nummer  to  i  dette  sørgelige  Optog 
fulgte  jeg  lige  efter  Baaren,  badet  i  Taarer  og  jamrende  mig 
over  min  Skjæbne. 

Førend  vi  endnu  havde  naaet  Bjerget,  vilde  jeg  gjøre  et 
Forsøg  paa  at  vække  de  tilstedeværendes  Medlidenhed,  idet 
jeg  først  henvendte  mig  til  Kongen  og  derpaa  til  alle  de  andre,, 
som  omgav  mig.  Jeg  bøjede  mig  for  dem  helt  ned  til  Jorden ; 
jeg  kyssede  Sømmen  af  deres  Klædebon,  og  anraabte  om  For- 
barmelse. 

»Betænk  dog,«  sagde  jeg,  »at  jeg  som  fremmed  ikke 
burde  være  en  saa  grusom  Lov  underkastet,  og  det  saa  meget 
mindre  som  jeg  hjemme  i  mit  Fædreland  har  efterladt  baade 
Kone  og  Børn.« 

Jeg  forestillede  dem  dette  og  andet  mere  paa  den  mest 
rørende  Maade,  men  forgjæves;  ikke  en  eneste  rørtes  derved. 
Tværtimod  skyndte  man  sig  desto  mere  med  at  sænke  den 
dode  ned  i  Afgrunden,  og  et  Ojeblik  senere  lod  man  mig  følge 
efter  med  min  Krukke  Vand  og  mine  syv  Brød.     Uden    at  be- 

kymre  sig  om  mine  Jammerskrig,  lagde  man  Stenen  til  Rette 
over  Aabningen,   og  dermed  var  Højtideligheden  til  Ende. 

Idet  jeg  blev  sænket  ned,  oversaa  jeg,  ved  Hjælp  af  den 
ovenfra  sparsomt  indtrængende  Lysning,  mit  underjordiske  Op- 
holdssted. Det  var  en  rummelig  Grotte  af  henved  halvtredsinds- 
tyve Alens  Dybde.  En  utaalelig  Stank  strømmede  mig  i  Møde ; 
den  kom  fra  Ligene,  som  laa  omkring  mig  paa  begge  Sider; 
ja,  jeg  troede  endog  at  høre  nogle  af  de  senest  levendebegravne 
udaande  deres  sidste  Suk.  Saa  snart  jeg  havde  naaet  Bunden 
af  Hulen,  rejste  jeg  mig  fra  Baaren,  og  med  Haanden  for 
Næsen  famlede  jeg  frem,  for  at  komme  bort  fra  Ligene.  Derpaa 
kastede  jeg  mig  paa  Jorden  og  lod  mine  Taarer  frit  Løb. 
»Vistnok,«  saaledes  tiltalte  jeg  mig  selv,  »handler  Gud  med  os 
efter  sin  Visdom !  men,  arme  Sindbad,  er  Du  dog  ikke  selv 
Skyld  i,  at  Du  maa  lide  en  saa  rædselsfuld  Død?  Gud  give,  at 
Du  var  omkommen  ved  et  af  hine  Skibbrud,  i  Stedet  for  at  Du 
nu  langsomt  maa  lade  Dig  pine  tildøde ;  men  Du  har  selv  for- 
skyldt det  ved  din  fordømte  Havesyge.  Ak,  ulyksalige !  Maatte 
Du  ikke  hellere  være  bleven  hjemme  og  i  Fred  og  Ro  have 
nydt  Frugterne  af  din  Flid?« 

Grotten  gjenlød  af  mine  frugtesløse  Klager.  Fuld  af  Raseri 
og  Fortvivlelse  slog  jeg  mig  for  Panden  og  sønderrev  mine 
Klæder.  Men  trods  al  min  Elendighed  tænkte  jeg  dog  ingen- 
lunde paa  at  søge  min  Redning  i  Døden;  Kjærligheden  til  Livet 
var  endnu  ligesaa  stærk  hos  mig  som  nogensinde  før.  Med 
Haanden  for  Næsen  ravede  jeg  igjennem  Mørket  tilbage  til 
Baaren  og  gav  mig  til  at  spise  og  drikke  af  det  medbragte 
Vand  og  Brød. 

Saaledes  tilbragte  jeg  flere  Dage,  og  det  forekom  mig,  at 
Grotten  var   meget    større    og    indesluttede  flere   Lig,    end   jeg  i 

Begyndelsen  havde  antaget.  Endelig  var  mine  Levnetsmidler 
fortæret,  og  jeg  beredte  mig  til  at  do.  Jeg  sad  saaledes  hen- 
sunken i  alvorsfulde  Betragtninger,  da  pludselig  Stenen  blev 
væltet  bort  fra  Aabningen.  To  Mennesker,  et  dødt  og  et  levende, 
sænkedes  ned;  det  sidstnævnte  var  et  Fruentimmer.  Jeg  traadte 
hen  til  det  Sted,  hvor  Baaren  maatte  komme  til  at  staa,  naar 
den  naaede  Bunden-,  med  en  stor  Knokkel  i  Haanden  stod  jeg 
og  lurede,  og  i  samme  Øjeblik  som  Stenen  blev  væltet  for,  bi- 
bragte jeg  den  ulykkelige  nysankomne  flere  stærke  Slag  i  Ho- 
vedet, indtil  hun  styrtede  livløs  til  Jorden.  Denne  afskyelige 
Gjerning  begik  jeg  alene  for  at  kunne  bemægtige  mig  de  Lev- 
netsmidler, hun  havde  medbragt.  Næppe  havde  jeg  fortæret 
disse,  da  sænkedes  atter  to  Personer  ned  til  mig,  denne  Gang 
en  død  Kone  og  en  levende  Mand.  Ogsaa  ham  dræbte  jeg 
paa  samme  Maade,  og  saaledes  blev  det  ved  i  længere  Tid, 
hvoraf  jeg  kunde  slutte,  at  der  i  Staden  maatte  herske  en  usæd- 
vanlig stor  Dødelighed. 

En  Dag,  da  jeg  ved  at  dræbe  et  Fruentimmer  atter  havde 
skaffet  mig  nye  Levnetsmidler,  hørte  jeg  i  Nærheden  af  mig  en 
underlig  Snøften,  og  det  var  som  om  noget  rørte  sig.  Jeg  gik 
efter  Lyden,  og  jo  længere  jeg  kom  fremad,  desto  stærkere 
blev  Lyden;  det  forekom  mig  nu  ogsaa,  som  om  jeg  skimtede 
noget,  der  greb  Flugten  for  mig.  Gjentagne  Gange  standsede 
det  skyggeagtige  Væsen  paa  sin  Flugt,  og  hver  Gang  jeg  saa 
nærmede  mig,  lød  atter  den  samme  Snusen  og  Snøften  som 
forhen.  Længe  vedblev  jeg  min  Forfølgelse;  da  viste  sig  langt 
borte  foran  mig  et  Lys  som  af  en  Stjerne.  Efter  dette  1  ,ys 
styrede  jeg  nu  min  Gang.  Ofte  tabte  jeg  den  af  Syne,  idet  en 
eller  anden  Hindring  traadte  imellem;  men  snart  viste  det  sig 
paany,  og  tilsidst  opdagede  jeg  til  min  store  Glæde,  at  det  hid- 

rørte  fra   en    Aabning    i  Klippen,    stor   nok    til  at  et   Menneske 
kunde  krybe  ud  derigjennem. 

Efter  denne  Opdagelse  satte  jeg  mig  et  Øjeblik  ned,  for 
at  udhvile  mig  efter  Anstrengelsen;  derpaa  gik  jeg  helt  hen  til 
Aabningen,  krøb  ud  igjennem  den,  og  befandt  mig  ved  Bredden 
af  det  aabne  Hav !  I  kan  vel  forestille  Eder,  med  hvilken  ube- 
skrivelig Glæde  jeg  indaandede  den  friske  Søluft.  Jeg  havde 
ondt  ved  at  tro,  at  det  hele  var  andet  end  en  dejlig  Drøm; 
endelig  gjenvandt  jeg  saa  megen  Fatning,  at  jeg  kunde  over- 
tyde mig  om,  at  det  var  Virkelighed.  Jeg  begreb  nu,  at 
hint  Væsen,  som  ved  sin  Snøften  havde  vakt  min  Opmærksom- 
hed og  draget  mig  efter  sig,  maatte  have  været  et  eller  andet 
Dyr,  som  maaske  var  vant  til  ad  denne  Vej  at  besøge  Grotten 
for  der  at  søge  Aadselføde.  Bjerget,  som  altsaa  laa  imellem 
Staden  og  Havet,  var  paa  denne  Side  usædvanlig  stejlt  og  al- 
deles utilgjængeligt.  Jeg  kastede  mig  ned  paa  Strandbredden 
og  takkede  Gud  for  hans  store  Barmhjertighed  imod  mig;  derpaa 
vendte  jeg  tilbage  til  Grotten  og  hentede  derfra  noget  Brød, 
som  jeg  fortærede  med  den  bedste  Appetit.  Endnu  en  Gang 
gik  jeg  ind  i  Hulen  og  sammenskrabede,  saa  godt  det  i  Mørket 
lod  sig  gjøre,  alle  de  Diamanter,  Rubiner,  Perler,  Klædnings- 
stykker og  andre  Kostbarheder,  som  forefandtes  hos  de  døde ; 
alt  dette  bragte  jeg  ud  til  Havbredden.  Paa  denne  Maade 
samlede  jeg  mig  flere  Baller,  og  sammensnørede  dem  omhygge- 
lig ved  Hjælp  af  de  Strikker,  som  havde  været  benyttet  ved 
Nedsænkningen  af  de  begravede,  og  hvoraf  der  fandtes  en  stor 
Mængde.  I  Forventning  af,  at  der  snart  skulde  frembyde  sig 
en  gunstig  Lejlighed  til  at  slippe  bort,  lod  jeg  alt  blive  liggende 
paa  Strandbredden;  jeg  behøvede  ikke  at  frygte  for  at  faa  noget 
fordærvet  af  Regn,  thi  det  var  i  den  tørre  Aarstid. 

Efter  to  eller  tre  Dages  Forløb  fik  jeg  Øje  paa  et  forbi- 
sejlende  Skib.  Jeg  rev  min  Turban  af,  viklede  den  op,  og  gav 
mig  til  at  vinke  med  den,  idet  jeg  tillige  raabte  saa  højt  som 
jeg  kunde.  Et  Øjeblik  efter  saa  jeg,  at  der  blev  sat  en  Baad 
ud,  og  snart  befandt  jeg  mig  om  Bord  i  Skibet.  Naturligvis 
blev  der  strax  spurgt  om,  hvorledes  jeg  var  kommen  i  en  saa 
uheldig  Stilling;  jeg  foregav  da,  at  jeg  for  et  Par  Dage  siden 
havde  lidt  Skibbrud  der  paa  Kysten,  og  jeg  havde  reddet  mig 
i  Land  med  nogle  faa  af  mine  Varer.  Heldigvis  fattede  man 
ingen  Mistanke  om  Rigtigheden  af  min  Forklaring.  Til  Tegn 
paa  min  Erkj endtlighed  bad  jeg  Kaptajnen  udsøge  sig  nogle 
af  mine  Juveler,  men  han  vilde  ikke  tage  derimod. 

Imidlertid  sejlede  vi  videre,  og  kom  forbi  flere  Øer,  blandt 
hvilke  Klokkeøen,  hvorfra  man,  naar  Vinden  er  gunstig,  kan 
naa  Øen  Serendib  (Ceylon)  i  en  Tid  af  ti  Dage,  og  Gen 
Kela  i  sex  Dage.  Paa  sidstnævnte  0,  hvor  vi  landede,  findes 
der  Blyminer,  Bambusrør  og  særdeles  god  Kamfer.  Kongen 
af  Kela  er  meget  rig  og  mægtig,  og  hans  Herredømme  strækker 
sig  over  hele  Klokkeøen,  som  er  to  Dagsrejser  lang,  og  hvis 
Beboere  er  saa  raa,  at  de  æder  Menneskekjød.  Paa  Kela  gjorde 
vi  betydelige  Handelsforretninger,  anløb  derefter  forskjellige 
andre  Steder,  og  kom  endelig  i  god  Behold  og  med  umaadelige 
Skatte  hjem  til  Bagdad.  Til  Tak  for  den  Naade,  Gud  havde 
bevist  mig,  betænkte  jeg  atter  de  fattige  med  store  Gaver,  og 
oprettede  adskillige  milde  Stiftelser.  Derpaa  hengav  jeg  mig 
med  mine  Venner  og  Slægtninge  til  Livets  Glæder  og  Nydelser, 
og  førte  med  dem  et  behageligt  Liv.« 

Hermed  sluttede  Sindbad  Fortællingen  om  sin  fjerde  Rejse, 
der  vakte  Tilhørernes  Beundring  i  endnu  højere  Grad  end 
de  tre  foregaaende.  Atter  fik  Hindbad  hundrede  Zechiner, 
med  Anmodning  om  at  komme  næste  Dag  igjen  til  sædvan- 
lig Tid. 

Da  Maaltidet  næste  Dag  var  endt,  fortsatte  Sindbad  sin 
Fortælling : 

Sindbads  femte  Rejse. 

»Det  gik  mig  atter  paa  samme  Maade  som  forhen.  Lysten 
til  at  rejse  vaagnede  snart  igjen  med  uimodstaaelig  Magt.  Jeg 
kjøbte  da  Varer,  lod  dem  indpakke  og  læsse  paa  Vogne, 
hvorpaa  jeg  begav  mig  med  dem  til  den  nærmeste  Søstad.  For 
at  kunne  være  aldeles  uafhængig,  lod  jeg  et  Skib  bygge  og  ud- 
ruste paa  min  egen  Bekostning.  Saasnart  det  var  færdigt,  lod 
jeg  mine  Varer  bringe  om  Bord,  og  da  jeg  alene  ikke  kunde 
tilvejebringe  en  fuldstændig  Ladning,  tilbød  jeg  flere  Kjøbmænd 
af  forskjellige  Nationer  at  følge  med. 

Med  første  gunstige  Vind  gik  vi  under  Sejl,  og  efter  en 
langvarig  Sejlads  kom  vi  til  en  øde  0,  hvor  vi  fandt  et  Rokæg, 
ganske  af  samme  Størrelse  som  det,  jeg  tidligere  har  be- 
skrevet; det  indeholdt  en  lille  Rok-Unge,  der  allerede  var  saa 
fremmelig,  at  Næbet  tittede  ud  igjennem  Skallen.  Nogle  af 
mine  medrejsende  huggede  ved  Hjælp  af  Øxe  Ægget  itu,  trak 
det  ene  Stykke  af  den  lille  Rok  frem  efter  det  andet,  og  gav 
sig  derpaa  til  at  stege  den.  Jeg  havde  paa  det  indstændigste 
advaret  dem  imod  at  røre  ved  Ægget ;  men  de  brød  sig  ikke 
derom.  Næppe  var  de  bleven  færdige  med  deres  Maaltid,  da 
viste    der    sig    i    temmelig  lang  Afstand    fra    os  to  store  Skyer. 

Min  Skibskaptajn,  som  af  Erfaring  viste,  hvad  dette  havde  at 
betyde,  tilraabte  os,  at  det  var  Rokungens  Fader  og  Moder, 
der  kom  flyvende;  han  opfordrede  os  til  at  skynde  os  saa 
hurtig  som  muligt  tilbage  til  Skibet,  for  at  undgaa  den  os 
truende  Ulykke.  Ufortøvet  fulgte  vi  hans  Raad,  og  faa  Øje- 
blikke efter  befandt  vi  os  atter  under  Sejl. 

Imidlertid  saa  vi  de  to  Rokfugle  komme  nærmere  og  nær- 
mere. Da  de  opdagede,  at  Ægget  var  sønderslaaet  og  Ungen 
var  borte,  udstødte  de  et  forfærdeligt  Skrig.  Derpaa  fløj  de 
tilbage  i  samme  Retning,  hvorfra  de  var  kommen  og  forsvandt; 
vi  havde  en  Anelse  om,  at  de  pønsede  paa  Hævn,  og  satte 
derfor  alle  Sejl  til,  for  om  muligt,  at  undgaa  deres  Forfølgelse. 
Kort  efter  saa  vi  begge  Fuglene  komme  tilbage  igjen,  hver  med 
et  mægtigt  Klippestykke  imellem  Kløerne;  snart  havde  de  ind- 
hentet os  og  svævede  lige  over  Skibet.  Nu  lod  den  ene  af 
dem  sit  Klippestykke  falde.  Det  lykkedes  Styrmanden  ved  en 
behændig  Vending  at  undgaa  det,  saa  at  det  styrtede  ned  tæt 
ved  Siden  af  Skibet;  der,  hvor  Stenen  faldt,  aabnede  Vandet 
sig  i  den  Grad,  at  vi  næsten  kunde  se  helt  ned  til  Bunden. 
Men  ulykkeligvis  var  den  anden  Fugl  heldigere;  dens  Klippe- 
blok traf  Midten  af  Skibet,  saa  at  det  sloges  i  tusinde  Stykker. 
De  af  Matroserne  og  Passagererne,  som  ikke  knustes  af  den 
nedfaldende  Sten,  styrtede  i  Havet.  Jeg  selv  var  iblandt 
disse  sidste;  men  idet  jeg  atter  dukkede  op  af  Vandet,  var  jeg 
saa  heldig  at  faa  fat  i  en  Skibsplanke.  Jeg  roede  mig  nu  frem, 
snart  med  den  ene  Haand  og  snart  med  den  anden,  og  under- 
støttet af  Vind  og  Strøm,  naaede  jeg  endelig  en  0  med  meget 
stejle  Kyster.  Med  stor  Anstrengelse  klavrede  jeg  op  paa  Land. 
Jeg  satte  mig  ned  i  Græsset,  og  da  jeg  var  kommen  lidt  til 
Kræfter  igjen,  begyndte  jeg  at  se  mig  om.      Jeg  forlod  Kysten, 

og  rettede  min  Gang  mod  det  Indre  af  Øen.  Efter  en  kort 
Vandring  befandt  jeg  mig  imellem  de  herligste  Omgivelser. 
Hele  Egnen  var  som  den  dejligste  Have;  paa  alle  Sider  saa 
jeg  Træer  fulde  af  Frugter,  og  Bække  med  det  klareste  Vand 
rislede  hen  derimellem  i  yndige  Krumninger.  Jeg  spiste  af 
Frugterne  og  drak  af  Vandet ;  det  var  et  ganske  fortræffeligt 
Maaltid.  Jeg  vedblev  at  vandre  fremad  indtil  Nattens  Frem- 
brud. Da  standsede  jeg  og  kastede  mig  ned  i  Græsset  paa  et 
bekvemt  Sted;  men  jeg  sov  næppe  en  Time,  fordi  jeg  følte 
mig  urolig  og  ængstelig  tilmode  ved  at  befinde  mig  alene  paa 
et  saa  ensomt  Sted.  Den  største  Del  af  Natten  tilbragte  jeg 
med  at  ærgre  mig  over  mig  selv,  at  jeg  ikke  var  bleven  hjemme 
i  Ro  og  Magelighed,  i  Stedet  for  at  vove  mig  ud  paa  en  saa 
farlig  Rejse.  Denne  Forestilling  plagede  mig  saaledes,  at  jeg 
endog  tænkte  paa  at  gjøre  en  Ende  paa  mit  Liv;  men  det  atter 
frembrydende  Dagslys  forjog  snart  Fortvivlelsen  af  mit  Sind. 
Jeg  rejste  mig  op  og  fortsatte,  ikke  ganske  uden  Frygt,  min 
Vandring  imellem  Træerne. 

Da  jeg  havde  gaaet  noget,  bemærkede  jeg  en  gammel 
Mand,  som  syntes  meget  nedbøjet  under  Aarenes  Vægt;  han 
sad  ved  Randen  af  en  Bæk.  I  den  Formening,  at  han  var  en 
stakkels  skibbruden  ligesom  jeg,  gik  jeg  hen  og  hilste  paa  ham; 
han  svarede  kun  ved  at  nikke  med  Hovedet.  Jeg  spurgte,  hvad 
han  her  tog  sig  for,  men  i  Stedet  for  svare,  gav  han  mig  ved 
Tegn  tilkjende,  at  jeg  skulde  tage  ham  paa  mine  Skuldre  og 
bære  ham  over  Bækken,  for  at  han  der  kunde  plukke  sig  nogle 
Frugter.  Ganske  troskyldig  tog  jeg  den  gamle  paa  Ryggen  og 
bar  ham  over  Bækken.  »Staa  nu  ned!«  sagde  jeg  derpaa  for 
at  lette  ham  Nedstigningen.  Men  i  Stedet  for  at  lade  sig  glide 
ned    paa    Jorden   .   .   .  jeg    maa     endnu    le,     naar    jeg    tænker 

derpaa  .  .  .  slyngede  den  tilsyneladende  saa  svage  Olding  begge 
sine  Ben,  hvis  Hud  havde  Lighed  med  Kalveskind,  med  be- 
undringsværdig Lethed  om  min  Hals,  saa  at  han  kom  til  at 
sidde  overskrævs  paa  mine  Skuldre.  Og  nu  gav  han  sig  til  at 
klemme  mig  om  Halsen,  som  om  han  vilde  kvæle  mig.  Jeg 
blev  saa  overvældet  af  Skræk,  at  jeg  faldt  afmægtig  til  Jorden; 
men  trods  min  Afmagt  blev  den  gamle  hængende  fast;  den 
eneste  Lettelse,  jeg  fik,  var  den,  at  han  ikke  klemte  mig  saa 
stærkt,  sandsynligvis  for  at  lade  mig  komme  til  Besindelse  igjen. 
Men  næppe  mærkede  han,  at  jeg  var  kommen  til  mig  selv, 
førend  han  med  sit  ene  Ben  huggede  mig  for  Maven  og  med 
det  andet  i  Siden  og  saaledes  tvang  mig  til  at  staa  op,  meget 
imod  min  Villie.  Nu  styrede  han  mig  som  en  Hest  ind  imellem 
Træerne,  hvor  jeg  maatte  standse  snart  hist  snart  her,  medens 
han  gav  sig  til  at  plukke  Frugter  ned  og  spise  dem.  Saaledes 
vedblev  han  den  hele  Dag,  og  da  det  endelig  blev  Aften  og 
jeg  vilde  lægge  mig  ned  for  at  hvile,  strakte  han  sig  ogsaa 
hen  i  Græsset,  dog  uden  at  slippe  min  Hals,  som  han  vedblev 
at  holde  fast  omklamret.  Ved  Daggry  stødte  han  atter  Hælene 
i  Siden  paa  mig  for  at  vække  mig,  og  tvang  mig  derpaa  til  at 
staa  op  og  begynde  den  foregaaende  Dags  pinefulde  Vandring 
forfra.  Og  saaledes  henrandt  den  ene  Dag  efter  den  anden; 
forgjæves  grublede  jeg  over,  hvorledes  jeg  skulde  blive  min 
skrækkelige  Byrde  kvit. 

En  Dag  fandt  jeg  paa  en  af  vore  Udflugter  nogle  tørrede 
Græskar,  som  var  falden  ned  fra  et  Træ.  Jeg  tog  et  af  dem, 
udhulede  det,  og  fyldte  det  med  Druesaft;  overalt  paa  hele 
Øen  fandtes  der  nemlig  Vindruer  i  stor  Mængde.  Den  fyldte 
Græskarflaske  gjemte  jeg  paa  et  Sted,    hvorhen  jeg  nogle  Dage 

efter  ved  List  fik  den  gamle  til  at  føre. mig.  Saasnart  jeg 
havde  naaet  Stedet,  greb  jeg  Græskarret  og  tog  mig  en  god 
Slurk  af  Vinen;  den  smagte  mig  fortæffelig  og  bevirkede,  at 
jeg  for  Øjeblikket  glemte  al  min  Elendighed.  Jeg  følte  mig 
saa  styrket  og  opmuntret,  at  jeg  begyndte  at  hoppe  omkring  og 
synge  af  fuld  Hals.  Da  den  gamle  saa  den  Virkning,  Drikken 
frembragte  og  mærkede,  at  jeg  bar  ham  med  større  Lethed 
end  sædvanlig,  gav  han  mig  ved  Tegn  tilkjende,  at  han  kunde 
have  Lyst  til  selv  at  faa  sig  en  Taar  deraf.  Jeg  rakte  ham 
Græskarret.  O,  hvor  han  gottede  sig?  Et  Øjeblik  efter  var 
der  ikke  en  Draabe  af  Vinen  tilbage.  Snart  sporedes  Virknin- 
gen deraf;  ogsaa  han  begyndte  nu  at  synge  paa  sin  Vis,  idet 
han  tillige  bevægede  sig  hid  og  did  paa  mine  Skuldre.  Ved 
denne  gyngende  Bevægelse  blev  han  mere  og  mere  fortumlet  i 
Hovedet;  der  paakom  ham  en  voldsom  Opkastning,  og  jeg 
mærkede,  hvorledes  hans  Ben  efterhaanden  løsnede  sig  fra  min 
Hals.  Nu  var  det  længe  ønskede  Øjeblik  kommet.  Jeg  samlede 
al  min  Kraft  og  kastede  ham  til  Jorden,  hvor  han  blev  liggende 
uden  at  røre  sig.  Derpaa  tog  jeg  en  stor  Sten  og  knuste  Ho- 
vedet paa  min  forhadte  Plageaand. 

Jublende  af  Glæde  ilede  jeg  til  Kysten.  Ved  Havbredden 
traf  jeg  nogle  Søfolk,  som  var  kommen  i  Land  for  at  hente 
Vand  og  friske  Levnetsmidler.  Synet  af  mig  vakte  i  høj  Grad 
deres  Forundring;  men  endnu  mere  forundredes  de  ved  at  høre 
Fortællingen  om  mit  Eventyr. 

»Den,  i  hvis  Hænder  I  var  falden,«  sagde  de,  »kan  ikke 
have  været  nogen  anden  end  den  saakaldte  gamle  Hav- 
mand, og  I  er  sikkert  den  første,  som  er  sluppen  fra  ham  uden 
at  blive    kvalt.      Mængden    af    hans    Ofre    har    gjort    denne    0 

meget  berygtet  blandt  de  søfarende,  som  derfor  sjælden  vover 
sig  ind  i  det  Indre  af  Øen,  undtagen  naar  de  er  mange  i  Følge 
med  hverandre.« 

Skibsfolkene  tog  mig  med  om  Bord,  hvor  jeg  efter  at  have 
fortalt  mit  Eventyr,  blev  modtagen  med  den  største  Fore- 
kommenhed. Snart  befandt  vi  os  under  Sej],  og  nogle  Dage 
efter  kastede  vi  Anker  udenfor  en  stor  anselig  Handelsstad. 

En  af  de  ombordværende  Kjobmænd,  som  havde  skjænket 
mig  sit  Venskab,  anmodede  mig  om  at  ledsage  ham;  han  førte 
mig  til  et  anseligt  Hus,  der  var  indrettet  til  Opholdssted  for 
fremmede  Kjøbmænd.  Her  gav  han  mig  en  stor  Sæk,  og  an- 
befalede mig  derpaa  til  nogle  af  Stadens  Folk,  som  var  for- 
synet med  lignende  Sække,  idet  han  bad  dem  om  at  tage  mig 
med  paa  deres  forestaaende  Udflugt. 

»Disse  Folk,«  sagde  han  derpaa  til  mig,  »skal  ud  for 
at  samle  Kokosnødder1).  Følg  kun  deres  Exempel;  men 
bortfjern  Eder  ikke  fra  dem,  det  kunde  maaske  koste  Eder 
Livet. « 

Han  medgav  mig  Levnetsmidler  for  en  Dag,  og  jeg  fulgte 
nu  hine  Folk  ud  til  en  stor  Skov,  som  bestod  af  overordentlig 
høje  og  ranke  Kokostræer.  Træstammerne  var  meget  glatte; 
det  var  umuligt  at  klavre  saa  højt  til  Vejrs,  at  man  kunde  naa 
Grenene  og  Frugterne.  Idet  vi  traadte  ind  i  Skoven,  saa  vi  en 
Mængde  store  og  smaa  Aber,  som  ved  Synet  af  os  øjeblikkelig 
greb  Flugten  og  med  overraskende  Behændighed  klavrede  helt 
op  i  Træernes  Toppe. 

Mine  Ledsagere  tog  nu  Stene  og  kastede  dem  af  alle  Kræfter 


*)  Fra  Sundaøerne   og  de  malediviske   Øer    forsendes    Kokosnødder    til 
hele  Indien. 

op  efter  Aberne.  Jeg  gjorde  ligesaa,  og  Aberne,  forbitret  over 
disse  Angreb,  rev  nu  med  største  Iver  og  under  de  græsseligste 
Grimaser,  den  ene  Kokosnød  efter  den  anden  af  Grenene,  og 
kastede  dem  ned  efter  os.  Vi  opsamlede  Frugterne,  og  naar 
vi  var  færdig  dermed,  begyndte  vi  atter  at  tirre  Aberne,  indtil 
vi  paa  denne  Maade  havde  faaet  alle  Sækkene  fulde. 

Ved  vor  Tilbagekomst  til  Staden  modtoges  vi  af  min  Ven 
Kjøbmanden,  som  betalte  os  Værdien  af  de  medbragte  Nødder. 
»Bliv  nu  saaledes  ved  at  samle  hver  Dag,«  sagde  han,  »indtil  I 
har  tjent  saa  mange  Penge,   at  I  dermed  kan  betale  Hjemrejsen.« 

Jeg  takkede  ham  for  hans  gode  Raad,  og  det  varede  ikke 
længe,  førend  jeg  havde  samlet  mig  en  ret  anselig  Pengesum. 
Skibet,  som  havde  haft  mig  om  Bord,  var  imidlertid  afsejlet, 
fuldt  ladet  med  Kokosnødder;  men  snart  løb  et  andet  Fartøj 
ind  i  Havnen  for  at  indtage  en  lignende  Ladning.  Jeg  lod  nu 
alle  mine  Kokosnødder  bringe  der  om  Bord,  og  da  Skibet  var 
færdigt  til  at  afsejle,  tog  jeg  under  mange  Taksigelser  Afsked 
fra  min  Ven,  som  desværre  paa  Grund  af  uafgjorte  Forretninger, 
ikke  kunde  rejse  med. 

Først  sejlede  vi  til  Peberøen,  og  derfra  til  Halvøen  Ko- 
mari,  hvor  det  bedste  Alloetræ  findes,  og  hvis  Indvaanere  har 
gjort  sig  det  til  en  ubrydelig  Lov,  hverken  at  drikke  Vin  eller 
taale  nogensomhelst  Slags  Udsvævelser.  Paa  begge  Sider  bort- 
tuskede  jeg  mine  Kokosnødder  for  Peber  og  Aloetræ,  og  gik 
derpaa  i  Selskab  med  nogle  andre  Kjøbmænd  ud  paa  Perle- 
fiskeri1), hvortil  jeg  havde  lejet  nogle  Dykkere,  som  leverede 
mig  en  Mængde  meget  store  og  skjønne  Perler. 


*)  Peberøen    er    beliggende    i  Sundastrædet ;     Komori    med    Forbjerget 
Komorin,  er  Sydspidsen    af   Forindiens  Halvø.      Mellem    det    nævnte 

Inderlig  glad  over  min  heldige  Fangst,  indskibede  jeg  mig 
atter,  naaede  velbeholden  Basra,  og  begav  mig  derfra  til  Bagdad, 
hvorfra  jeg  med  meget  betydelig  Fordel  solgte  de  Forraad  af 
Peber,  x\loetræ  og  Perler,  jeg  havde  medbragt.  En  Tiendedel 
af  det  vundne  Udbytte  anvendte  jeg,  ligesom  efter  mine  tidli- 
gere Rejser,  til  Almisser  og  søgte  nu  ved  allehaande  Fornøjelser 
at  holde  mig  skadesløs  for  de  nys  overstandne  Strabadser.« 


Atter  gik  Hindbad  hjem  med  hundrede  Zechiner  i  sin 
Lomme,  og  glemte  ikke  at  komme  igjen  den  næste  Dag,  for 
at  høre  Fortsættelsen  af  Sindbads  Eventyr. 

Sindbads  sjette  Rejse. 

»I  gad  sikkert  vide,  mine  Venner,  hvad  der  kunde  bevæge 
mig  til  efter  fem  Skibbrud  og  saa  mange  udstandne  Farer,  atter 
at  forsøge  min  Lykke  paa  en  sjette  Rejse.  Jeg  maa  tilstaa,  at 
jeg  selv  forundrer  mig  højlig  derover;  det  synes,  som  om  en 
ubetvingelig  Skjæbne  har  drevet  mig  af  Sted.  Dog  hermed  for- 
holde det  sig  nu,  som  det  vil;  saameget  er  vist,  at  der  næppe 
var  hengaaet  et  Aar  efter  min  Tilbagekomst,  førend  jeg  allerede 
traf  Anstalter  til  en  ny  Rejse,  og  det  uagtet  mine  Slægtninge 
og  Venner  opbød  alt  for  at  holde  mig  tilbage. 

Først  gjennemrejste  jeg  til  Lands  flere  af  Persiens  og  In- 
diens   Provindser,    indtil    jeg  endelig    naaede    en    Søstad,    hvor 


Forbjerg  og  Nordkysten  af  Øen  Ceylon,    har  man,    siden  umindelige 
Tider,   drevet  Perlefisken. 

jeg  indskibede  mig  i  et  fortræffeligt  Fartøj,  hvis  Kaptajn  netop 
stod  i  Begreb  med  at  foretage  en  lang  Fart.  Ja,  lang  blev 
•den  rigtignok,  det  er  vist,  og  tillige  saa  uheldig,  at  tilsidst 
hverken  Kaptajn  eller  Styrmand  vidste  Besked  om,  hvor  vi  be- 
fandt os.  Langt  om  længe  fandt  de  sig  dog  til  Rette  igjen ; 
men  vi  havde  just  ikke  Aarsag  til  at  glæde  os  herover.  En 
Dag  forfærdedes  vi  nemlig  ved  at  se  Kaptajnen  pludselig  for- 
lade sin  Post  med  et  højt  Skrig.  Han  rev  sin  Turban  af  Ho- 
vedet og  kastede  den  paa  Dækket,  ruskede  sig  i  Skjæget,  og 
slog  sig  for  Panden  som  et  Menneske,  der  er  bleven  vanvittig 
af  Fortvivlelse.  Vi  ilede  til  for  at  erfare,  hvad  der  var  paa 
Færde. 

»Ak!«  raabte  han,  »vi  befinder  os  paa  det  allerfarligste 
Sted  i  hele  Havet;  en  rivende  Strøm  fører  Skibet  med  sig,  og 
om  faa  Minutter  er  det  ude  med  os  alle.  Lad  os  anraabe  Gud 
om  Redning ;  han  alene  kan  frelse  os  fra  Undergang ! « 

Han  befalede  derpaa  at  tage  Sejlene  ind;  men  Tougene 
sprang,  og  Skibet  dreves  med  uimodstaaelig  Magt  ind  imod 
Foden  af  et  utilgjængeligt  Bjerg.  Faa  Øjeblikke  efter  strandede 
vi ;  dog  fik  vi  Tid  nok  til  at  redde  os  i  Land  med  en  Del 
Levnetsmidler  og  nogle  af  de  kostbareste  Varer. 

»Guds  Villie  ske!«  sagde  nu  Kaptajnen.  »Enhver  af  os 
kan  nu  ligesaa  godt  strax  grave  sig  en  Grav  her  og  sige  sine 
Rejsekammerater  Farvel;  thi  det  Sted,  hvor  vi  nu  befinder  os, 
er  af  en  saadan  Beskaffenhed,  at  endnu  aldrig  nogen  er  kommen 
levende  herfra.« 

Hans  Ord  satte  os  i  den  dødeligste  Angst;  grædende  om- 
favnede vi  hverandre  og  beklagede  vor  sørgelige  Skjæbne. 

Bjerget,  ved  hvis  Fod  vi  befandt  os,  dannede  Kysten  af 
en    meget    stor    0.     Strandbredden    var    overalt    bedækket    med 

Vragstumper  og  en  utallig  Mængde  Menneskeknokler.  Ogsaa 
fandtes  der  en  utallig  Mængde  Varer  og  Kostbarheder  adspredte 
rundtomkring;  men  Synet  heraf  bidrog  kun  til  at  forøge  vor 
Trøstesløshed.  Hvad  der  forundrede  os  meget  var,  at  vi  fandt 
en  Flod,  som  i  Stedet  for  at  strømme  ud  i  Havet,  kom  fra 
Havet  og  strømmede  indad  i  Landet  gjennem  en  mørk  Grotte 
med  en  vid  Aabning.  Skjøndt  kommende  fra  Havet,  var 
Vandet  dog  fersk.  En  anden  Mærkværdighed  var,  at  hele 
det  omtalte  Bjerg  var  ligesom  sammensat  af  Krystaller,  Rubiner 
og  andre  kostelige  Stene.  Fremdeles  fandt  vi  en  Kilde,  be- 
staaende  af  en  Art  Jordbeg,  i  Stedet  for  Vand.  Det  strømmer 
ud  i  Havet,  hvor  det  sluges  af  Fiskene,  som  siden  atter  giver 
det  fra  sig  i  Skikkelse  af  graat-  Ambra;  dette  kastes  da  af  Bøl- 
gerne op  paa  Strandbredden,  hvor  det  findes  i  stor  Mængde. 
Endelig  fandtes  der  ogsaa  Aloetræer,  som  ikke  stod  tilbage  for 
dem  paa  Komori. 

For  at  fuldstændiggjore  Beskrivelsen  af  hint  Sted,  maa  jeg 
endnu  anføre,  at  Skibe,  som  nærmer  sig  Kysten  paa  en  vis  Af- 
stand, ikke  kan  komme  bort  igjen.  Blæser  Vinden  fra  Søsiden, 
da  fører  Vind  og  Strøm  Skibet  i  Fordærvelse ;  blæser  det  der- 
imod fra  Land,  da  hindres  Vinden  af  det  høje  Bjerg,  saa  at 
der  udenfor  er  blikstille.  Men  Strømmen  beholder  desuagtet 
sin  fulde  Magt  og  driver  Skibet  ind  imod  Kysten.  At  bestige 
Bjerget  var  ikke  at  tænke  paa,  og  ej  heller  nogen  anden  Udvej 
til  Frelse  var  at  finde.  Vi  maatte  altsaa  blive,  hvor  vi  var  og 
belave  os  paa  at  dø.  De  medbragte  Levnetsmidler  havde  vi 
delt  lige  imellem  os,  og  det  kom  altsaa  nu  an  paa  hver  enkelts 
Legemsbeskaffenhed  og  den  Maade,  hvorpaa  han  forstod  at 
holde  Hus  med  sit  Forraad,  om  han  skulde  blive  kortere  eller 
længere  i  Live  end  de  andre.     Det  faldt    nu    i    min    Lod  at  se 

alle  mine  Rejsefæller  dø,  den  ene  efter  den  anden.  Tilsidst 
var  jeg  alene  tilbage.  Jeg  havde  nemlig  ikke  alene  holdt  bedre 
Hus  med  de  mig  tildelte  Levnetsmidler,  men  havde  desuden  i 
al  Hemmelighed  stukket  noget  til  Side  for  mig  selv  alene,  hvoraf 
der  dog  kun  var  en  ubetydelig  Rest  tilbage,  da  jeg  begravede 
min  sidste  Kammerat. 

Overbevist  om,  at  ogsaa  min  Time  nu  snart  maatte  komme, 
begyndte  jeg  at  grave  mig  selv  en  Grav.  Under  dette  bedrøve- 
lige Arbejde  kunde  jeg  ikke  lade  være  med  atter  og  atter  at  be- 
brejde mig  selv,  at  jeg  havde  været  saa  taabelig  at  indlade  mig 
paa  denne  sidste  Rejse.  Undertiden  kastede  jeg  mig  over- 
vældet af  Fortvivlelse  paa  Jorden,  flængede  med  Tænderne 
Huden  af  mine  kjødløse  Hænder,  og  var  ikke  langt  fra  at  for- 
bande den  Time,  da  jeg  blev  født. 

Dog  .  .  .  ogsaa  denne  Gang  forbarmede  Gud  sig  over 
mig.  Det  faldt  mig  ind  at  gaa  hen  til  Floden,  som  fra  Havet 
strømmede  ind  igjennem  Grotten.  Grublende  stirrede  jeg  ned 
i  Vandet.  »Denne  Strøm,«  tænkte  jeg,  »som  taber  sig  hist 
henne  under  Klippen,  maa  dog  et  eller  andet  Sted  atter  træde 
frem  for  Dagens  Lys.  Hvad  om  jeg  sammentømrede  mig  en 
Flaade  og  paa  den  lod  mig  drive  af  Sted  af  Strømmen?  Enten 
fører  den  mig  til  en  beboet  Egn,  eller  ogsaa  omkommer  jeg. 
I  begge  Tilfælde  kommer  jeg  bort  fra  dette  skrækkelige  Sted, 
og  hvo  véd,  om  der  ikke  hinsides  Svælget  maaske  venter 
mig  en  Lykke,  som  ti  Fold  kan  opveje  alle  mine  Gjenvor- 
digheder. « 

Denne  Forestilling  havde  paany  oplivet  mit  udslukte  Haab. 
Store  Træstykker  og  stærke  Reb  forefandtes  i  Mængde,  og  snart 
havde  jeg  mit  lille  Fartøj  færdigt.  Hist  og  her  fastsurrede  jeg 
adskillige  Vareballer,  indeholdende  Rubiner,   Smaragder,  Ambra, 

Bjergkrystal  og  kostbare  Stoffer,  saaledes  fordelte,  at  Ligevægten 
ikke  blev  forstyrret;  med  to  smaa  Aarer,  som  jeg  selv  havde 
forfærdiget,  besteg  jeg  derpaa  min  Tømmerflaade,  anbefalede 
mig  i  Guds  Varetægt  og  stødte  fra  Land. 

Strømmen  førte  mig  ind  i  Klippegrotten.  Dagslyset  for- 
svandt; jeg  kunde  ikke  se  en  Haand  for  mig.  Saaledes  dreves 
jeg  længe  af  Sted,  vistnok  i  flere  Dage,  og  der  syntes  ikke  at 
være  nogen  Udsigt  til,  at  dette  Mørke  skulde .  opklares.  Paa  et 
Sted  var  Klippegrotten  saa  lav,  at  jeg  var  nærved  at  faa  mit 
Hoved  slaaet  i  Stykker;  halvt  bedøvet  styrtede  jeg  baglænds 
ned  paa  Plankerne.  Af  mine  Levnetsmidler  fortærede  jeg  kun 
saa  meget,  som  var  nødvendigt  for  at  friste  Livet ;  med  trods  al 
min  Sparsomhed  vilde  mit  Forraad  dog  snart  være  udtømt.  Til- 
sidst  følte  jeg  mig  saa  overvældet  af  Udmattelse,  at  jeg  ikke 
længere  kunde  holde  Øjnene  oppe;  jeg  faldt  i  en  dyb  Søvn. 

Hvor  længe  denne  Søvn  har  varet,  véd  jeg  ikke;  men  da 
jeg  vaagnede,  frembød  der  sig  for  mig  et  saa  overraskende  Syn, 
at  jeg  næppe  vilde  tro  mine  egne  Øjne.  Jeg  befandt  mig  ved 
Bredden  af  en  Flod,  der  paa  begge  Sider  var  omgiven  af  fro- 
dige, vidtudstrakte  Enge ;  mit  Fartøj  var  fastbundet  til  Flod- 
bredden og  omringet  af  en  Mængde  sorte  Mennesker.  Jeg  rejste 
mig  op  og  hilsede  dem  \  de  tiltalte  mig,  men  i  et  Sprog,  som 
jeg  ikke  kunde  forstaa.  Jeg  var  ubeskrivelig  glad,  og  Glæden 
gav  sig  Luft  ved  Fremsigelsen  af  følgende  arabiske  Vers : 

—  Paakald  den  almægtige,  og  han  vil  hjælpe  Dig;  overgiv 
Dig  til  ham  alene,  og  vær  uden  Frygt!  Tilluk  dine  Øjne,  og 
medens  Du  sover,  vil  Gud  forvandle  din  Elendighed  til  Glæde 
og  Lykke.  — 

Nu  traf  det  sig  saa  heldigt,    at    én    af  de  sorte,   som    stod 

og  hørte  paa  mig,  var  det  arabiske  Sprog  mægtig,  og  altsaa 
havde  forstaaet  mine  Ord.  Han  traadte  nu  hen  til  mig  og 
sagde : 

»Min  Broder!  Du  maa  ikke  undres  over  at  se  os  paa  dette 
Sted.  Det  Land,  Du  her  ser  for  Dig,  tilhører  os,  og  vi  er  i 
Dag  kommen  hid  for  at  vande  vore  Marker,  hvilket  sker  ved 
smaa  Kanaler,  som  fyldes  ved  Vandet  af  denne  Flod.  Vi  var 
just  beskjæftiget  med  dette  Arbejde,  da  vi  bemærkede,  at  der 
kom  noget  flydende  ned  til  os  paa  Strømmen.  Vi  ilede  til 
for  at  se,  hvad  det  vel  kunde  være,  og  saa  nu,  at  det  var 
denne  Flaade.  Strax  svømmede  én  af  os  ud  til  den  og  drog 
den  herind  til  Flodbredden,  hvor  vi  bandt  den  fast  og  ventede 
paa,  at  Du  skulde  opvaagne  af  din  Slummer.  Vi  længes  nu 
efter,  at  Du  skal  fortælle  os  din  Historie,  som  sikkert  maa 
være  ganske  overordentlig,  og  sige  os,  hvorfra  Du  kommer, 
og  hvad  der  har  bragt  Dig  til  at  vove  en  Sejlads  paa  denne 
Flod.« 

Jeg  svarede,  at  jeg  først  og  fremmest  maatte  have  noget 
at  spise;  naar  da  min  Hunger  var  tilfredsstillet,  skulde  jeg  med 
Fornøjelse  tilfredsstille  deres  Nysgjerrighed.  Strax  kom  de  frem 
med  forskjellige  Spisevarer,  og  da  jeg  havde  faaet  nok,  fortalte 
jeg  dem  alt,  hvad  der  var  mødt  mig.  De  hørte  til  med  den 
største  »Forbauselse ;  Manden,  som  forstod  arabisk,  maatte  hele 
Tiden  gjøre  Tjeneste  som  Tolk. 

»Det  er,«  sagde  de,  »én  af  de  mærkværdigste  Historier, 
vi  nogensinde  har  hørt.  Kongen  selv  maa  endelig  have  den  at 
høre  af  Eders  egen  Mund.« 

Da  jeg  ikke  havde  noget  herimod  at  indvende,  lod  man 
strax  en  Hest  hente.  Jeg  satte  mig  op  paa  den,  og  medens  nu 
nogle  af  mine  sorte  Venner  gik  foran   for    at   vise  Vej,    tog  de 

andre  hele  Flaaden  med  alle  dens  Vareballer  paa  deres  Skuldre 
og  fulgte  efter. 

I  et  saadant  Optog  drog  vi  ind  i  Hovedstaden  (Kandy) 
paa  Serendib  (Ceylon);  thi  paa  denne  0  var  det,  jeg  befandt 
mig.  De  sorte  fremstillede  mig  for  deres  Konge.  Han  sad  i 
kongelig  Pragt  paa  sin  Trone;  jeg  traadte  frem  og  hilsede  ham 
efter  indisk  Skik  ved  at  kaste  mig  ned  og  kysse  Støvet  for 
hans  Fødder.  Han  bød  mig  staa  op,  og  opfordrede  mig  med 
megen  Venlighed  til  at  tage  Plads  ved  hans  Side.  Jeg  maatte 
sige  ham,  hvem  jeg  var,   og  hvor  jeg  hørte  hjemme. 

»Men,«  spurgte  han  saa,  »hvorledes  er  I  kommen  herhid 
til  mit  Land?« 

Jeg  fortalte  ham  nu  hele  mit  Eventyr,  og  min  Fortælling 
forbausede  og  henrykkede  ham  i  den  Grad,  at  han  gav  Befa- 
ling til  at  optegne  den  med  gyldne  Bogstaver  og  opbevare  den 
i  hans  Rigsarkiv.  Jeg  lod  nu  min  Tømmerflaade  hente  med 
alt  Tilbehør,  og  aabnede  Vareballerne  i  Kongens  Paasyn.  Deres 
kostelige  Indhold  vakte  i  høj  Grad  hans  Beundring,  i  Særdeles- 
hed de  herlige  Rubiner  og  Smaragder,  som  han  erklærede 
aldrig  at  have  set  Mage  til.  Da  jeg  nu  saa,  med  hvilken  Hen- 
rykkelse han  fremsøgte  og  betragtede  de  skjønneste  af  Ædel- 
stenene, kastede  jeg  mig  for  hans  Fødder  og  sagde: 

»Naadigste  Konge!  Ikke  alene  min  Person,  men  ogsaa  hele 
min  Ejendom  staar  ganske  til  Eders  Majestæts  Tjeneste.  Jeg 
beder,  at  I  vil  betragte  det  altsammen  som  Eders  eget.« 

Smilende  svarede  han!  »Nej,  min  kjære  Sindbad!  Jegskal 
vel  vogte  mig  for  at  berøve  Eder,  hvad  I  har  modtaget  som 
Gave  af  den  almægtige  Guds  Haand.  Nej,  ikke  formindske, 
men  forøge  vil  jeg    Eders  Rigdomme,    og  jeg    lader  Eder  ikke 

drage  bort  fra  mine  Stater  uden  at  have  givet  Eder  Beviser  paa 
min  Gavmildhed.« 

Strax  befalede  han  én  af  sine  Hofembedsmænd  at  drage 
Omsorg  for  mig.  Man  førte  mig  til  et  smukt  Hus,  hvor  alt 
blev  indrettet  paa  det  bekvemmeste,  og  hvor  jeg  fik  en  hel 
Flok  Tjenere  til  min  Opvartning,  alt  paa  Kongens  Bekostning. 
Derhen  bragtes  mig  ogsaa  alle  mine  Varer.  Jeg  glemte  ikke  at 
takke  Kongen  for  al  hans  Godhed  og  Højmodighed;  hver  Dag 
til  en  bestemt  Tid  gik  jeg  til  ham  for  at  bevidne  ham  min 
dybtfølte  Erkjendtlighed.  Den  øvrige  Tid  af  Dagen  benyttede 
jeg  til  at  bese  Stadens  Mærkværdigheder. 

Øen  Serendib  ligger  lige  under  Æqvator1),  hvorfor  Dag 
og  Nat  altid  her  er  lige  lange.  Den  er  firsindstyve  Parasan- 
ger2)  lang  og  ligesaa  bred.  Omtrent  midt  paa  Oen  er  der  en 
herlig  Dal,  paa  tre  Sider  indesluttet  af  et  højt  Bjerg3);  i  denne 
Dal  ligger  Øens  Hovedstad.  Bjerget  er  saa  højt,  at  det  kan 
ses  til  Søs  i  tre  Dagsrejsers  Afstand.  Det  er  rigt  paa  Rubiner  og 
forskjellige  andre  Mineralier,  og  bestaar  næsten  helt  og  holdent 
af  en  ganske  særegen  metallisk  Stenart,  som  man  benytter  ved 
Slibning  af  Ædelstene.  Ogsaa  findes  her  en  Mængde  sjældne 
Træer  og  Planter,  dog  fornemlig  Cedre  og  Kokostræer.  Langs 
med  Øens  Kyster  og  i  Flodernes  Mundinger  drives  Perlefiskeri, 
og    i   enkelte    Dele    findes    Diamanter.     From    Nysgj enighed  be- 


x)  Denne    Angivelse    er    fejlagtig,     ligesom     ogsaa     Øens     her    angivne 

Bredde. 
'*)   En  Parasang  er  et  persisk  Maal,   omtrent  3  Fjerdingvej. 
3)  Adamsbjerget,  opkaldt  efter  Menneskeslægtens  Stamfader  Adam.  hvis 

Fodspor    her  endnu  fremvises.     Det    ansaas    fordum    for    det    højeste 

Bjerg  paa  hele  Jorden. 

vægede  mig  til  at  foretage  en  Valfart  opad  hint  mærkelige  Bjergr 
hvor  x\dara  skal  have  boet  og  bygget,  efter  sin  Udjagelse  af 
Paradiset.  Ved  min  Tilbagekomst  herfra  begav  jeg  mig  til 
Kongen,  og  bad  ham  om  Tilladelse  til  at  drage  bort,  da  jeg 
længtes  inderlig  efter  at  gjense  min  Hjemstavn.  Med  megen 
Venlighed  gav  han  sit  Minde  dertil. 

Da  jeg  for  sidste  Gang  fremstillede  mig  for  ham  til  Afsked, 
overrakte  han  mig  et  Brev  til  de  Troendes  Behersker,  vor  ene- 
vældige Herre,  med  følgende  Ord: 

»Bevis  mig  den  Tjeneste  at  overrække  dette  Brev  tillige- 
med hosfølgende  Foræring  til  Khalifen  Harun  al  Rashid,  med 
Forsikring  om  mit  Venskab.« 

Med  Glæde  paatog  jeg  mig  dette  hædrende  Hverv,  med 
Løfte  om  den  punktligste  Udførelse.  Ogsaa  mig  selv  overlæssede 
den  ædle  Fyrste  med  rige  Gaver  fra  hans  Skatkammer,  og  før- 
end jeg  indskibede  mig,  lod  han  Skibskaptajnen  og  de  Kjøb- 
mænd,  som  skulde  gjøre  Rejsen  med,  kalde  for  sig,  og  paalagde 
dem  alle  at  behandle  mig  med  den  største  Agtelse  og  Fore- 
kommenhed. 

Kongen  af  Serendibs  Brev  var  skrevet  med  azurblaa  Bog- 
staver, paa  en  formedelst  sin  Sjeldenhed  meget  kostbar  Dyrehud 
af  en  gulagtig  Farve.     Dets  Indhold  var  omtrent  saalydende : 

—  Kongen  af  Indien,  som  har  tusinde  Elefanter  i  sit  Følge  og 
bor  i  et  Palads,  hvis  Tag  straaler  af  hundredtusind  Rubiners  Glands, 
og  som  har  tyve  tusind  Diamantkroner  i  sit  Skatkammer,  sender 
Khalifen  Harun  al  Rashid  sin  Hilsen. 

Endskjøndt  den  Gave,  vi  hermed  oversender  Eder,  kun  er  af 
ringe  Betydenhed,  haaber  vi  dog,  at  I  vil  modtage  den  med  en  Vens 
og  en  Broders  Velvillie,  i  Betragtning  af  det  Venskab,  vi  nærer  for 
Eder,  og  hvorom  vi  ønsker  at  give  Eder  et  Vidnesbyrd.  Vi  par.  vor 
Side  gjør  ligeledes  Krav  paa  Eders   Venskab,  hvortil  vi,    paa  Grund 

af    vor    Rang-,    anser    os    værdige.     Herom    altsaa    anmoder  vi  Eder 
indstændig,  som   den  ene  Broder  den  anden.    — 

Den  i  Brevet  omtalte  Gave  bestod  for  det  første  af  et 
Bæger,  udarbejdet  af  én  eneste  Rubin,  fmgertykt  og  af  en  halv 
Fods  Højde,  besat  med  store,  ganske  runde  Perler;  dernæst  en 
Slangehud,  med  Skjæl  omtrent  saa  stor  som  en  almindelig  Guld- 
penge, og  som  besad  den  fortræffelige  Egenskab,  at  den  be- 
skjærmede  enhver,  som  sov  derpaa,  mod  alle  Sygdomme;  frem- 
deles halvtredsindstyvetusind  Drakmer  af  det  allerbedste  Aloetræ, 
tillige  med  tredive  Stykker  Kamfer,  saa  store  som  Pistazier;  og 
endelig,  som  Tilgift,  en  Slavinde  af  henrivende  Skjønhed  og  i 
en  Klædedragt,  der  var  som  besaaet  med  Ædelstene. 

Vi  begav  os  da  nu  paa  Rejsen,  og  ankom  efter  en  meget 
heldig  Sejlads  til  Basra.  Faa  Dage  efter  befandt  jeg  mig  i  mit 
Hjem  i  Bagdad. 

Ufortøvet  lod  jeg  mig  melde  hos  Khalifen.  Da  han  hørte, 
at  jeg  havde  Ærinde  til  ham  fra  Kongen  af  Serendib,  blev  jeg 
strax  indladt.  Jeg  kastede  mig  ned  foran  hans  Trone,  og  over- 
rakte ham,  efter  en  kort  Tiltale,  saavel  Brevet  som  Gaverne. 
Da  Khalifen  havde  læst  Brevet,  spurgte  han  mig,  om  Kongen 
af  Serendib  virkelig  var  saa  rig  og  mægtig,  som  han  foregav. 
Jeg  kastede  mig  atter  ned  foran  Tronen,  og  tog,  efter  at  have 
rejst  mig  igjen,  saalunde  til  Orde : 

»Hersker  over  de  Troende!  Jeg  kan,  som  Øjenvidne,  for- 
sikre, at  hvad  Brevet  siger  ingenlunde  er  overdrevet.  Intet  har 
i  højere  Grad  vakt  min  Beundring  end  hans  Palads.  Naar  han 
viser  sig  offentlig,  sér  man  ham  sidde  paa  en  Trone  paa  Ryggen 
af  en  Elefant,  mellem  to  Rækker  af  hans  Ministre  og  Hoffolk. 
Foran  ham,  paa  hans  egen  Elefant,  sidder  en  Mand  med  en 
gylden  Landse,  og  bagved  ham    staar    en    anden    med  et  Guld- 

scepter,  hvis  ene  Ende  er  prydet  med  en  Smaragd,  der  er  en 
halv  Fod  lang  og  en  Tomme  tyk. 

Hans  Følge  bestaar  af  en  Livvagt  paa  tusinde  Mand,  alle 
klædt  i  Guldbrokade  og  ridende  paa  prægtigt  udstyrede  Ele- 
fanter. Af  og  til  raaber  Manden,  som  sidder  forrest  paa  Kongens 
Elefant,  med  høj   Røst : 

»Her  kommer  den  mægtige  Hersker,  den  vældige  Sultan 
af  Indien,  hvis  Palads  er  smykket  med  hundredtusinde  Rubiner, 
og  som  ejer  tyvetusind  Diamantkroner;  en  Hersker,  større  end 
den  store  Salomo  og  den  store  Maharadscha ! « 

Saasnart  som  dette  Raab  er  tilende,  begynder  han,  som 
har  sin  Plads  bagved  Kongen : 

»Denne  store  og  mægtige  Monark  raaa  dog  dø,  maa  dø, 
maa  dø!« 

Hvorpaa  atter  den  forreste  raaber:  »Lovet  være  han,  som 
lever  og  ikke  dør!« 

Kongen  af  Serendib  er  fremdeles  saa  retfærdig,  at  der 
hverken  i  hans  Hovedstad  eller  i  hele  Landet  gives  Dommere. 
Hans  Undersaatter  trænger  ikke  til  dem;  thi  de  iagttager  af  sig 
selv  alt,  hvad  Ret  er  og  handler  aldrig  imod  deres  Pligt. 

Khalifen  syntes  særdeles  tilfredsstillet  ved  min  Fortælling. 
»Kongens  Visdom,«  sagde  han,  »giver  sig  til  Kjende  i  hans 
Brev,  og  efter  hvad  jeg  nu  har  hørt,  maa  jeg  tilstaa,  at  en  saa- 
dan  Konge  og  saadanne  Undersaatter  er  hinanden  værdige.« 

Jeg  tog  nu  Afsked  med  Khalifen,  og  vendte  rigt  begavet 
tilbage  til  mit  Hjem.« 

Hermed  endte  Sindbad  sin  Fortælling  for  denne  Gang. 
Hans  Tilhørere  bortfjernede  sig;  Hindbad,  som  sædvanlig,  med 
hundrede  Zechiner  i  sin  Lomme.  Næste  Dag,  da  Selskabet 
atter  var  forsamlet,  fortalte  Sindbad  Historien  om  sin  syvende 
og  sidste  Rejse,  saaledes  som  følger : 

Sindbads  syvende  og  sidste  Rejse. 

»Jeg  havde  fast  besluttet,  ikke  oftere  at  udsætte  mig  for 
Rejselivets  Farer  og  Møjsommeligheder,  og  det  saa  meget  mere 
som  jeg  følte,  at  jeg  begyndte  at  blive  gammel  og  trængte  til 
Fred  og  Ro.  Men  en  Dag,  da  jeg  just  sad  ved  Maaltidet  og 
gjorde  mig  tilgode  i  Selskab  med  nogle  af  mine  Venner,  meldtes 
det  mig,  at  et  Sendebud  fra  Khalifen  ønskede  at  tale  med  mig, 
Jeg  begav  mig  ud  til  ham,  og  modtog  nu  Befaling  til,  strax  at 
indfinde  mig  hos  hans  Herre.  Faa  Øjeblikke  efter  stod  jeg  for 
Khalifens  Trone. 

»Sindbad!«  sagde  de  Troendes  Behersker:  »Jeg  behøver 
Eders  Bistand.  I  maa  vise  mig  den  Tjeneste  at  overbringe 
Kongen  af  Serendib  mit  Svar  paa  hans  Brev  med  tilhørende 
Gaver.  Det  er  ikke  mer  end  billigt,  at  jeg  gjengj ælder  hans 
Høflighed.« 

Jeg  stod  som  lynslagen.  »Hersker  over  de  Troende!« 
fremstammede  jeg,  »eders  Majestæts  Villie  er  mig  en  Lov;  men 
jeg  beder  ydmygt  at  betænke  min  ved  utrolige  Strabadser  svæk- 
kede Helbredstilstand.  Tilmed  har  jeg  gjort  det  Løfte,  at  jeg 
aldrig  mere  vilde  forlade  Bagdad.« 

Derpaa  fortalte  jeg  ham  udførlig  alle  mine  Eventyr,  som 
han  hørte  paa  med  stor  Interesse.  Da  min  Fortælling  var  til- 
ende,  sagde  han : 

». 


>I  Sandhed!  Det  er  ganske  overordentlige  Begivenheder, 
I  dér  fortæller  mig.  Ikke  desto  mindre  kan  I  gjerne,  for  min 
Skyld,  gjøre  denne  ene  Rejse  endnu.  I  behøver  jo  blot  at  be- 
give Eder  ad  den  lige  Vej  til  Øen  Serendib,  udrette  mit  Ærinde 
der,  og  saa  strax  rejse  tilbage  igjen.  Men  rejse  maa  I  under 
alle  Omstændigheder;  thi  det  vilde,  som  I  vel  maa  kunne  indse 
kun  sømme  sig  slet  for  mig  at  blive  Kongen  paa  hin  O  en 
Forbindtlighed  skyldig. « 

Da  jeg  saa,  at  Khalifens  Beslutning  var  urokkelig,  erklærede 
jeg  mig  beredt  til  at  adlyde,  hvilket  behagede  ham  i  den  Grad, 
at  han  strax  lod  udbetale  til  mig  tusinde  Zechiner  i  Rejse- 
penge. 

Faa  Dage  efter  var  jeg  færdig  med  mine  Tilberedelser. 
Jeg  modtog  Khalifens  Foræringer  tilligemed  et  af  ham  egen- 
hændig skrevet  Brev,  og  begav  mig  derpaa  til  Basra,  hvor  jeg 
indskibede  mig.  Efter  en  meget  heldig  Overfart  landede  jeg 
paa  Serendib.  Ufortøvet  anmeldte  jeg  for  Kongens  Ministre, 
hvad  der  havde  bragt  mig  hid,  og  bad  dem  skaffe  mig  Audients. 
Under  store  Æresbevisninger  blev  jeg  ført  frem  for  Kongen. 
Han  kj endte  mig  øjeblikkelig,  og  blev  meget  glad  ved  at  se 
mig  igjen. 

»Vær  mig  hjærtelig  velkommen,  kjære  Sindbad!-  udraabte 
han.  »Ofte  har  jeg  tænkt  paa  Eder,  siden  I  forlod  os,  og  jeg 
velsigner  denne  Dag,   som   atter  har  fort  os  sammen.« 

Jeg  bevidnede  ham  min  Taknemlighed  for  al  hans  Godhed 
og  Velvillie  imod  mig,  og  overrakte  derpaa  Khalifens  Brevskab 
og  Gaver,  som  han  modtog  med  umiskj endelige  Tegn  paa  den 
største  Tilfredshed.  De  overbragte  Gaver  bestod  i:  en  Guld- 
brokades Seng  af  tusinde  Zechiners  Værdi,  halvtredsindstyve 
Klædninger  af  kostbare  Stoffer  og  hundrede  andre  af  det  fineste 

hvide  Lærred  fra  Kairo,  Suez,  Alexandria  og  Kafa;  dernæst 
en  karmoisinrød  Seng  samt  endnu  en  af  en  anden  Farve ;  frem- 
deles et  herligt  Kar  af  Agat,  fingertykt  og  en  halv  Fod  i  Gj  en- 
nemsnit,  og  paa  hvis  Bund  var  et  Basrelief,  forestillende  en 
Mand,  der  i  en  knælende  Stilling  er  i  Færd  med  at  afskyde  en 
Pil  mod  en  Løve;  endelig  et  værdifuldt  Bord  med  Opdækning, 
der  engang  skal  have  tilhørt  den  store  Salomo.  Khalifens  Brev 
var  saalydende: 

—  I  hans  Navn,  som  er  vor  eneste  rette  Vejleder  til  Sandhed 
og  Lyksalighed,  sender  Abdallah  Harun  al  Rashid,  hvem  Gud  har 
anvist  Ærespladsen  efter  hans  Forfædre,  højlovlig  Ihukommelse,  den 
mægtige  og  lykkelige  Sultan  af  Indien  sin  Hilsen. 

Med  Glæde  har  vi  modtaget  Eders  Brev,  og  beder  Eder  til 
Gjengjæld  modtage  disse  Linier,  nedskrevne  i  vor  Raadsforsamling, 
et  Sted,  hvor  selv  overjordiske  Aander  gjerne  dvæler.  Forhaabentlig 
vil  Eders  Øje  deri  erkjende  vor  gode  Hensigt  og  skjænke  den  Eders 
Bifald.     Lev  vel!  — 

Kongen  af  Serendib  følte  sig  meget  smigret  ved  Khalifens 
Artighed.  Jeg  længtes  efter  at  komme  hjem,  men  det  holdt 
meget  haardt  at  faa  Tilladelse  dertil.  Endelig  lykkedes  det 
mig  dog;  jeg  sagde  Kongen  Farvel,  og  rigelig  begavet  ind- 
skibede jeg  mig  for  at  vende  tilbage  til  Bagdad.  Men  det  løb 
ikke  saaledes  af,  som  jeg  havde  haabet;  Gud  havde  bestemt  det 
anderledes.  Efter  faa  Dages  Sejlads  blev  vi  nemlig  overfaldet 
af  Sørøvere,  som  med  Lethed  satte  sig  i  Besiddelse  af  vort 
Skib,  eftersom  vi  aldeles  ikke  var  belavet  paa  at  gjøre  Mod- 
stand. Vel  forsøgte  enkelte  herpaa,  men  de  blev  snart  ned- 
hugget; vi  andre  blev  lagt  i  Lænker,  og  førtes  derpaa  om 
Bord   i  Røverskibet,    hvor    vi    blev    saa    aldeles    udplyndret,    at 

man  endog  trak  Klæderne  af  os  og  gav  os  andre  langt  daar- 
ligere  i  Stedet. 

Røverne  sejlede  nu  afsted  med  os.  Endelig  naaede  vi  til 
en  stor  0,  hvor  vi  bragtes  i  Land  og  solgtes  som  Slaver.  Jeg 
blev  kjøbt  af  en  rig  Kjøbmand,  som  ufortøvet  lod  mig  føre  til 
sit  Hus,  hvor  han  lod  mig  godt  beværte  og  gav  mig  en  meget 
net  og  renlig  Slavedragt,  som  jeg  strax  maatte  iføre  mig. 

Jeg  gik  nu  og  skjøttede  mig  selv,  indtil  min  Herre,  efter 
et  Par  Dages  Forløb,  kom  og  spurgte,  om  jeg  havde  lært 
noget  Haandværk.  Jeg  svarede  nej,  og  sagde,  at  jeg  var 
Kjøbmand,  og  at  Sørøverne,  som  havde  solgt  mig  til  ham, 
havde  berøvet  mig  alt,  hvad  jeg  ejede. 

»Forstaar  Du  da  heller  ikke  at  skyde  med  Bue?«  spurgte 
han  fremdeles. 

Jeg  svarede,  at  jeg  i  min  Ungdom  havde  haft  megen 
Øvelse  deri,  og  at  jeg  sagtens  ogsaa  endnu  kunde  haandtere  en 
Bue  saa  nogenlunde. 

Han  gav  mig  nu  Bue  og  Pile,  lod  mig  tage  Plads  bagved 
sig  paa  en  Elefant,  og  saaledes  begav  vi  os  ud  til  en  stor 
Skov,  som  laa  et  Par  Mil  fra  Staden.  Da  vi  var  kommen  dybt 
ind  i  Skoven,  bød  han  mig  at  stige  ned  og  sagde,  idet  han 
pegede  paa  et  højt  Træ: 

»Nu  stiger  Du  op  i  dette  Træ,  og  naar  der  saa  kommer 
en  Flok  Elefanter  forbi,  skyder  Du  paa  dem.  Saasnart  én  af 
dem  er  fældet,   maa  Du  komme  og  underrette  mig  derom.« 

Han  forsynede  mig  med  Levnedsmidler,  og  vendte  derpaa 
tilbage  til  Staden.  Hele  Natten  sad  jeg  paa  Lur  i  Træet,  uden 
at  faa  Øje  paa  en  eneste  Elefant;  men  næste  Morgen,  kort  efter 
Solens  Opgang,  kom  en  hel  Flok  spadserende  forbi.  Flere 
(lange  skjød  jeg    fejh    endelig  saa  jeg  en  truffen  Elefant  styrte 

til  Jorden.  De  andre  bortfjernede  sig,  og  jeg  kunde  saaledes 
uden  Fare  stige  ned  fra  Træet,  hvorefter  jeg  skyndte  mig  ind 
til  Staden  for  at  underrette  min  Herre  om  det  passerede.  Han 
roste  mig  for  den  Dygtighed,  jeg  havde  lagt  for  Dagen,  og  lod 
mig,  til  Tegn  paa  sin  Tilfredshed,  traktere  med  et  velsmagende 
Maaltid.  Derpaa  begav  vi  os  begge  ud  til  Skoven  og  nedgravede 
den  døde  Elefant.  Naar  Dyret  var  gaaet  i  Forraadnelse,  vilde 
min  Herre  komme  igjen  og  hente  dens  Tænder,  som  da  skulde 
sælges. 

I  to  Maaneder  fortsatte  jeg  denne  Jagt  og  nedlagde  hver 
Dag  en  Elefant.  Ikke  altid  besteg  jeg  det  samme  Træ,  men 
snart  det  ene  og  snart  det  andet. 

En  Morgenstund,  da  jeg  efter  Sædvane  sad  og  ventede  paa 
Elefanternes  Komme,  bemærkede  jeg  til  min  store  Forbauselse, 
at  de,  i  Stedet  for  at  drage  forbi  mig,  som  de  plejede,  med  en 
forfærdelig  Allarm  kom  farende  lige  henimod  mig,  og  det  i  saa 
stort  et  Antal,  at  Jorden  rystede  under  deres  Fodtrin.  Med  op- 
løftet Snabel  og  med  Blikket  fæstet  paa  mig,  omringede  de 
Træet,  hvori  jeg  sad.  Jeg  følte  mig  som  lammet  af  Skræk  over 
dette  Skuespil;  Bue  og  Pile  faldt  mig  ud  af  Hænderne. 

Min  Frygt  var  ikke  ugrundet.  Da  Elefanterne  i  nogen  Tid 
havde  staaet  og  betragtet  mig,  viklede  én  af  de  største  sin 
Snabel  om  det  nederste  af  Træstammen,  og  rykkede  hele 
Træet  op  med  Rod,  saa  at  det  styrtede  overende  og  drog  mig 
med  i  Faldet.  Medens  jeg  halv  bevidstløs  laa  udstrakt  paa 
Jorden,  kom  hint  store  Dyr  hen  til  mig,  greb  mig  med  sin 
Snabel  og  løftede  mig  op  paa  sin  Ryg,  hvor  jeg  klamrede  mig 
fast,  mere  død  end  levende.  Elefanten  satte  sig  nu  i  Bevægelse; 
alle  dens  Kammerater  fulgte  den.  Efter  en  temmelig  lang  Van- 
dring gjorde  Flokken  Holdt.    •  Anføreren,    paa  hvis  Ryg  jeg  be- 

fandt  mig,  greb  mig  atter  med  sin  Snabel,  satte  mig  med  Var- 
somhed ned  paa  Jorden,  og  bortfjernede  sig  derpaa,  fulgt  af 
alle  sine  Kammerater.     Det  hele  forekom  mig  som  en  Drøm. 

Jeg  rejste  mig  overende  og  saa  mig  om;  Elefanterne  var 
ikke  mere  at  se.  Stedet,  hvor  jeg  befandt  mig,  var  en  temme- 
lig lang  og  bred  Høj,  overfyldt  med  Elefanttænder  og  Knokler. 
Synet  heraf  vakte  mange  Betragtninger  hos  mig.  Jeg  maatte 
beundre  hine  Dyrs  Instinkt ;  thi  uden  Tvivl  var  dette  Sted  deres 
Begravelsesplads,  som  de  udtrykkelig  havde  anvist  mig,  for  at 
jeg  ikke  længer  skulde  forfølge  dem  for  deres  Tænders  Skyld. 
Ufortøvet  skyndte  jeg  mig  afsted,  ad  Vejen  til  Staden.  Paa 
hele  min  Vandring  mødte  jeg  ikke  en  eneste  Elefant;  sandsyn- 
ligvis havde  de  trukket  sig  tilbage  til  det  Indre  af  Skoven,  for 
at  lade  Vejen  til  den  omtalte  Høj  aaben.  Først  den  næste 
Morgen  naaede  jeg  min  Herres   Hus. 

»Arme  Sindbad!«  udraabte  min  Herre,  da  han  saa  mig, 
»jeg  har  været  i  stor  Bekymring  for  din  Skyld.  Da  Du  blev 
saa  længe  borte,  begav  jeg  mig  ud  til  Skoven,  og  fandt  der  et 
nylig  omstyrtet  Træ  og  din  Bue  og  dine  Pile  paa  Jorden  tæt 
derved.  Forgjæves  har  jeg  søgt  Dig  overalt,  og  havde  nu 
ganske  opgivet  Dig  som  fortabt.  Fortæl  mig  nu,  hvad  der  er 
hændet  Dig,  og  ved  hvilket  lykkeligt  Tilfælde  dit  Liv  er  blevet 
reddet. « 

Jeg  fortalte  ham  nu  hele  mit  Eventyr,  og  da  vi  næste  Dag 
kom  ud  til  Højen,  saa  han  til  sin  store  Glæde,  at  det  forholdt 
sig,  som  jeg  havde  sagt  ham.  Elefanten,  som  havde  baaret  os 
derud,  blev  belæsset  med  saa  mange  Tænder,  som  den  kunde 
bære,  og  derpaa  vendte  vi  tilbage  til  Staden. 

Da  vi  var  kommen  hjem,  sagde  min  Herre  til  mig:  »Min 
Broderi     Ja,    som    saadan    vil  jeg  fra  nu  af  betragte  Eder;    thi 

den  Opdagelse,  I  har  gjort,  vil  gjøre  mig  til  en  meget  rig  Mand. 
Jeg  skjænker  Eder  Friheden  tilbage,  og  jeg  vil  bede  Gud  ud- 
gyde sin  rigeste  Velsignelse  over  Eder.  Jeg  vil  nu  ikke  længer 
fordølge,  at  en  utallig  Mængde  Slaver  aarlig  sætter  Livet  til  i 
hin  Skov.  Hvor  megen  Forsigtighed  der  end  anvendes,  falder 
de  dog  tidligere  eller  senere  som  Offer  for  de  listige  Elefanter. 
I  er  den  eneste,  som  er  gaaet  frelst  ud  af  Faren;  Gud  har 
holdt  sin  beskjærmende  Haand  over  Eder  og  derved  givet  til 
Kjende,  at  han  elsker  Eder  og  endnu  behøver  Eder  her  paa 
Jorden  til  Udførelsen  af  en  eller  anden  god  Hensigt.  Den 
Nytte,  I  ved  Eders  Opdagelse  har  gjort  mig  og  mange  andre, 
er  uberegnelig.  Hidtil  maatte  vi,  for  at  faa  Elfenben,  sætte 
vore  Slavers  Liv  paa  Spil ;  nu  derimod  kan  hele  Staden  forsyne 
sig  dermed  uden  Fare  og  paa  den  nemmeste  Maade  af  Verden. 
Hele  Staden  vilde  sikkert  bidrage  til  at  belønne  Eder-,  men 
den  Glæde  vil  jeg  helst  have  mig  selv  alene  forbeholdt.  I 
maa  ikke  tro,  at  Friheden  bliver  den  eneste  Gave,  jeg  skjænker 
Eder. « 

»Gud  velsigne  og  bevare  Eder!«  var  mit  Svar.  »I  har 
skjænket  mig  min  Frihed,  og  nogen  anden  Belønning  forlanger 
jeg  ikke.  Kun  ét  er  der,  som  jeg  ønsker,  og  det  er  hverken 
mer  eller  mindre  end  Tilladelse  til  at  vende  tilbage  til  mit 
Fædreland. 

»Mussonen1),«  svarede  han,  »vil  snart  føre  en  Mængde 
Skibe  hertil,  og  jeg  skal  da  nok  drage  Omsorg  for,  at  I  kan 
komme  hjem  med  et  af  dem.« 

Jeg  takkede  ham    af  ganske  Hjerte  for  hans  Godhed  imod 


l)  Mussonen  er  en  til  regelmæssige  Tider  tilbagevendende  Østenvind. 
Tusind  og  én  Nat.     III.  l6 

mig.  Fra  nu  af  gjorde  vi  hver  Dag  Udflugter  til  Højen,  og 
snart  havde  min  forhenværende  Herre  alle  sine  Magasiner  fulde 
af  Elfenben.  Alle  Stadens  Kjøbmænd,  som  havde  faaet  Nys  om 
Sagen,  efterfulgte  vort  Exempel. 

Endelig  begyndte  Mussonen  at  blæse,  og  faa  Dage  efter 
kastede  en  hel  Somandsflaade  Anker  i  Havnen.  Min  Herre 
udvalgte  det  Skib,  paa  hvilket  jeg  skulde  sejle  hjem,  og  lod 
det  indtage  en  halv  Ladning  Elfenben  for  min  Regning.  Heller 
ikke  glemte  han  at  lade  bringe  en  rigelig  Mængde  Proviant  om 
Bord,  og  paanødte  mig  desuden  adskillige  værdifulde  Foræringer 
og  en  Del  Sjældenheder  af  Landets  Frembringelser.  Under 
mange  Taksigelser  tog  jeg  Afsked  med  ham  og  begav  mig 
om  Bord. 

Strax  efter  gik  vi  under  Sejl.  Undervejs  anløb  vi  flere 
Øer  for  at  indtage  Forfriskninger;  endelig  landede  vi  ved  en 
By  paa  Indiens  Fastland.  For  at  undgaa  en  ny  Sørejses  Farer 
besluttede  jeg  at  fortsætte  Rejsen  til  Lands.  Jeg  lod  mit  Elfen- 
ben udskibe,  og  da  jeg  havde  solgt  det  med  stor  Fordel  og 
indkrjøbt  en  Del  sjældne  Foræringer,  sluttede  jeg  mig  til  en 
talrig  Karavane  af  Kjøbmænd,  som  just  var  i  Færd  med  at 
afgaa.  Det  var  en  langvarig  Rejse,  og  der  var  mange  Besvær- 
ligheder at  gjennemgaa;  men  jeg  udholdt  det  altsammen  med 
Taalmodighed ;  thi  hvor  anstrængende  Rejsen  end  var,  saa  be- 
høvede jeg  dog  her  hverken  at  frygte  for  Storme  eller  Sørøvere 
eller  Slanger,  saa  lidt  som  for  mange  andre  Farer,  jeg  tidligere 
havde  været  udsat  for. 

Endelig  var  alle  Strabadser  overvunden;  jeg  ankom  lykkelig 
og  vel  til  Bagdad.  Min  første  Udflugt  efter  Hjemkomsten  gjaldt 
Khalifen,  for  hvem  jeg  aflagde  fuldstændigt  Regnskab  for  Ud- 
førelsen   af  det    mig    overdragne    Hverv.      Fyrsten    fortalte    mig 

derpaa,  at  min  lange  Udeblivelse  vel  havde  vakt  hans  Bekym- 
ring; dog  havde  han  alligevel  bevaret  Haabet  om,  at  Gud  nok 
vilde  være  med  mig  og  føre  mig  uskadt  tilbage.  Mit  Eventyr 
med  Elefanterne  forbausede  ham  i  høj  Grad,  og  han  erklærede, 
at  han  ikke  vilde  have  troet  det,  dersom  han  ikke  havde  vidst, 
at  man  tuldkommen  kunde  stole  paa  min  Sanddruhed.  Alt,  hvad 
jeg  fortalte  ham,  forekom  ham  saa  mærkværdigt,  at  han  lod  en 
af  sine  Skrivere  optegne  det  med  gyldne  Bogstaver,  og  bød, 
at  Skriftet  skulde  opbevares  i  hans  Skatkammer.  Rigelig  be- 
gavet og  glad  over  den  Ære,  Khalifen  havde  bevist  mig,  vendte 
jeg  tilbage  til  mit  Hjem,  og  siden  den  Tid  søger  jeg  min 
Lykke  alene  i  et  roligt  og  fredeligt  Samliv  med  Familie,  Slægt 
og  Venner.« 


Med  disse  Ord  sluttede  Sindbad  Fortællingen  om  sin  syvende 
og  sidste  Rejse.  Derpaa  vendte  han  sig  til  Lastdrageren  Hind- 
bad med  følgende  Spørgsmaal: 

»Nu,  min  Ven!  Har  I  nogensinde  hørt,  at  noget  Men- 
neske har  maattet  udstaa  saa  meget  eller  har  befundet  sig  i 
saa  mange  Farer  og  Trængsler?  Mon  jeg  ikke,  efter  saadanne 
Anstrængelser,  kunde  have  fortjent  at  leve  et  roligt  og  behage- 
ligt Liv?« 

Hindbad  kyssede  hans  Haand  og  svarede:  »Visselig,  Herre! 
Alle  mine  Møjsommeligheder  er  for  intet  at  regne  i  Sammen- 
ligning med  de  forfærdelige  Lidelser  og  Farer,  I  har  maattet 
døje.  Om  mine  end  trykker  mig,  medens  de  staar  paa,  kan  jeg 
dog  trøste  mig  med  den  Smule  Nytte  og  Fordel,  de  bringer 
mig.  Jo,  visselig  fortjener  I  at  leve  et  roligt  Liv,  ja,  hvad  der 
er  meget,  meget  mere,    I  er  fuldkommen  værdig  til    at    besidde 

de  store  Rigdomme,  Gud  har  tildelt  Eder,  eftersom  I  gjør  en 
saa  højmodig  Anvendelse  deraf.  Derfor  ønsker  jeg  af  ganske 
Hjerte,  at  I  maa  vedblive  at  leve  i  Fred  og  Glæde  indtil  Eders 
Livs  sidste  Øjeblik.« 

Atter  skjænkede  Sindbad  ham  hundrede  Zechiner,  og  optog 
ham  i  sine  Venners  Tal.     Fra  nu  af    opgav    Hindbad   sin  Næ- 
ringsvej  som  Lastdrager,  og  hver  Dag  stod  en  Plads  ham  aaben 
ved  hans    Velgjørers  Bord,    saa    at    han  vel    havde  Aarsag    til 
saalænge  han  levede,  at  mindes  Sindbad  den  vidtberejste. 


Prinds  Tadj-el-Moluk's 
og  Prindsesse  Dunya's  Historie. 


I  gamle  Dage  gaves  der  hinsides  Ispahans  Bjerge  en  Stad 
ved  Navn  El-Khadra1),  hvori  en  mægtig  Konge  ved  Navn 
Soliman  residerede.  Denne  Fyrste  havde  i  Almindelighed  Ord 
for  at  være  retfærdig  og  billig,  velgj ørende  og  gavmild,  og  Ryet 
om  hans  Høj  modighed  var  vidt  udbredt  endogsaa  over  fremmede 
Lande.  Allerede  i  lang  Tid  havde  han  i  Ro  og  Fred  regjeret 
uden  hverken  at  have  Børn  eller  Gemalinde.  Hans  Vezir  var 
baade  af  Karakter  og  Evner  en  Mand  ganske  af  samme  Slags, 
og  sin  Fyrste  og  Herre  inderlig  hengiven.  En  Dag  lod  Sul- 
tanen under  et  Anfald  af  Tungsindighed  sin  tro  Ven  og  Raad- 
giver  kalde  til  sig,   og  tiltalte  ham  paa  følgende  Maade : 

»Ak,  Vezir,  mit  Hjerte    er  beklemt,   og  min  Sjælefred  er  i 


x)  Den  grønne  Stad. 

Begreb  med  at  fly,  fordi  jeg  hverken  har  Kone  eller  Børn. 
Sligt  plejer  ellers  ikke  at  falde  i  Kongers  Lod,  som  byder  og 
hersker  over  rige  og  fattige ;  alle  føler  de  deres  Stolthed  i  at 
efterlade  sig  Afkom  for  at  forplante  deres  Slægt  og  deres  Be- 
rømmelse til  fjerne,  kommende  Tider.  Har  Profeten  ikke  selv 
sagt:  »Gift  og  former  Eder!  Thi  paa  Dommens  Dag  raaa 
jeg  stride  for  Eders  Sejr  mod  Verdens  øvrige  Folkefærd.«  Saa 
raad  mig  da  nu,   Vezir,  hvad  jeg  skal  gjøre!« 

Taarerne  randt  den  gamle,  tro  Vezir  ned  over  Kinderne, 
idet  han  svarede: 

»O,  du  Alverdens  Konge,  fjernt  være  det  fra  mig  at  fælde 
nogen  afgj ørende  Dom  i  et  Anliggende,  som  alene  hviler  i  den 
store  Allahs  Hænder!  Forlanger  Du  maaske,  at  den  almægtige 
i  sin  Nidkjærhed  skal  nedstyrte  mig  i  Helvedes  Flammer?« 

Kongen  vedblev:  »Se,  min  gamle  Ven,  hvis  jeg  kjobte  og 
tog  til  mig  en  Slavinde  af  ubekjendt  Herkomst,  kunde  jeg  let 
ved  hende  blive  Fader  til  en  Hykler,  Tyran  eller  Blodhund. 
Træffe  kunde  det  sig,  at  hun  var  at  sammenligne  med  en 
kold  og  sur  Moseager,  der  aldrig  vil  bære  gode  og  gavnlige 
Frugter;  hendes  Børn  vilde  da  hverken  følge  eller  frygte  Allahs 
alvise  og  retfærdige  Bud.  Derfor  er  min  Villie,  at  Du  skal 
gjøre  Dig  færdig  og  drage  hen  at  bejle  for  mig  til  en  Datter 
af  en  rettroende  Konge,  hvis  Forfædre  er  os  vel  bekjendt. 
Hende  vil  jeg  da  i  Vidners  Nærværelse  tage  til  min  retmæs- 
sige Gemalinde,  og  anraabe  den  højeste  om  hans  Velsignelse 
dertil. « 

»I  Sandhed,«  udraabte  Veziren,  »Himlen  har  erkjendt  din 
Nødtørft  og  allerede  opfyldt  dit  Onske!« 

»Hvorledes  det?«   spurgte  Soliman. 

»Jeg    har    nemlig    erfaret,«    vedblev    Oldingen,     »at    Kong 

Sahr  Shah,  Hersker  over  Landet  El- Ard  El-Beyda1)  ejer  en 
Datter  af  vidunderlig  Skjønhed,  som  ikke  har  sin  Lige,  og  som 
ingen  formaar  at  skildre.  Hun  er  et  Mønster  paa  Skjønhed  og 
Elskværdighed  i  hele  sit  Væsen.  Hun  har  sorte  Øjne,  et  langt, 
bølgende  Haar,  en  slank  Væxt  og  fyldige  Hofter.  Hvem  hun 
nærmer  sig,  ham  fortryller  hun;  hvem  hun  forlader,  ham  dræber 
hun.  Mit  Raad  er  derfor,  o  Konge,  at  Du  paa  en  passende 
Maade  ved  et  Gesandtskab  hos  hendes  Fader  lader  bejle  til 
hendes  Haand;  thi  forgjæves  vil  Du  søge  en  Kvinde,  som  bedre 
fortjener  at  dele  din  Throne  og  nyde  din  Kjærlighed.« 

Ved  denne  Vezirens  Tale  fyldtes  Kongens  Hjerte  med 
Glæde,  og  Sorgen  forlod  ham.  »Hør,  Vezir,«  sagde  han, 
»Ingen  uden  Du  selv  skal  lede  dette  Anliggende,  Du,  hvis  Klog- 
skab og  Trofasthed  jeg  til  Bunds  kj ender.  Gak  derfor  strax 
hjem  og  beskik  dit  Hus,  at  Du  allerede  den  Dag  i  Morgen  kan 
drage  hen  og  bejle  for  mig  til  hin  Prindsesse,  med  hvis  Dejlig- 
hed Du  allerede  har  opfyldt  hele  min  Hu,  og  uden  hvem  Du 
ikke  maa  vende  tilbage  for  mit  Aasyn.« 

»Jeg  hører  og  adlyder,«  svarede  Veziren  og  forlod  øjeblik- 
kelig Sultanen.  Saa  snart  han  kom  hjem,  befalede  han,  at  der 
skulde  samles  kongelige  Foræringer  af  uvurderlig  Værdi,  men 
lette  at  føre,  saasom  Juveler  og  Guldsmykker,  arabiske  Heste, 
davidiske  2)  Pantserskjorter  og  andre  deslige  ubetalelige  Herlig- 
heder. Altsammen  blev  i  Hast  pakket  paa  Kameler  og  andre 
Lastdyr,  og  Veziren  tiltraadte  sin  Rejse  med  et  Følge  af  hun- 
drede velbevæbnede  Ryttere,    hundrede  sorte    Slaver   og  ligesaa 


1)  Den  hvide  Stad. 

2)  Det  samme    som    udsøgte.      Profeten    David    skal    nemlig    først  have 
ladet  Pantserskjorter  forfærdige  (se  Kor.  XXI,  80). 

mange  sorte  Slavinder.  Paukerne  klang  og  Fanerne  vajede 
lystig  over  deres  Hoveder. 

Kong  Soliman  havde  efter  sin  Vezirs  Afrejse  intet  andet  i 
Tankerne  end  den  Brud,  som  denne  skulde  tilføre  ham.  Imidlertid 
undte  den  tro  Tjener  sig  ikke  Hvile  hverken  Nat  eller  Dag, 
indtil  han  kun  var  en  Dagsrejse  borte  fra  Maalet  for  sin  Fart. 
Da  gjorde  han  Holdt  ved  Bredden  af  en  Flod,  og  afsendte  én 
af  sine  Ledsagere  forud  til  Kong  Sahr  Shah  for  at  melde  ham 
sin  nære  Ankomst.  Sendebudet  foer  til  Staden  uden  at  opholde 
sig  noget  Øjeblik  paa  Vejen.  Kong  Sahr  Shah  sad  netop  paa 
et  til  Forfriskelse  i  Aftenkjølingen  indrettet  Sted  ved  Stadens 
Port,  da  Forløberen  kom  ilende,  og  lod  ham  strax  bringe  for 
sig.  Da  han  havde  erfaret,  at  den  store  Kong  Solimans  højst 
betroede  Vezir  nærmede  sig,  bød  han  Sendebudet  velkommen 
og  spurgte,  paa  hvilket  Sted  han  havde  forladt  Veziren.  Da 
han  havde  faaet  dette  at  vide,  befalede  han  én  af  sine  Vezirer 
at  drage  Gesandten  i  Møde  med  den  største  Del  af  Hoffet ;  thi 
ogsaa  her  var  Kong  Solimans  mægtige  Rygte  trængt  hen. 

Indtil  Midnat  holdt  imdlertid  Kong  Solimans  Vezir  sig 
rolig  paa  det  til  Rast  og  Hvile  udvalgte  Sted,  og  drog  derpaa 
videre  i  god  Orden.  Paa  Halvvejen  til  Staden  stødte  han 
sammen  med  Kong  Sahr  Shah's  Vezir  og  Hoffolk,  og  hans 
Hjerte  blev  fyldt  med  Glæde,  thi  nu  var  han  vis  paa,  at  hans 
Sendelse  vilde  lykkes  ham.  Efter  de  gj ensidige  Hilsener  sluttede 
Hobene  sig  sammen  og  drog  derpaa  videre  til  Staden  og  Kon- 
gens Palads,  igjennem  sammes  vidt  aabnede  Porte  lige  ind  i 
den  syvende  Gaard.  Men  i  selve  den  syvende  kom  aldrig  nogen 
ind  til  Hest;  thi  her  var  man  Kongen  ganske  nær.  Derfor 
steg  Veziren  af  udenfor  og  gik  videre  til  Fods,  indtil  han  kom 
ind  i  en  høj   Sal.     Der  fandtes  paa  Ærespladsen  en    af  Alabast 

forfærdiget,  med  Juveler  og  Perler  udsmykket  Sofa  med  fire 
Fødder  af  Elefanttænder  og  Hynder  af  gront  Silketøj  med  Guld- 
broderi. Derover  hvælvede  sig  en  ligeledes  med  Guld,  Juveler 
og  Perler  prydet  Baldakin.  Paa  denne  Sofa  havde  Sahr  Shah 
Sæde,  omgiven  af  sine  højeste  Embedsmænd  og  Landets  store 
Herrer. 

Da  nu  Veziren  var  stedt  for  Kongens  Aasyn,  tog  han  sig 
for  Alvor  sammen  og  udfoldede  hele  sin  Veltalenhed  og  sit 
indtagende  Væsen.  Da  han  havde  endt  sin  Tale  med  en  Række 
af  lovprisende  Vers  og  smigrende  Talemaader,  bød  Kongen 
ham  at  træde  nærmere,  og  behandlede  ham  med  stor  Udmær- 
kelse. Han  maatte  sætte  sig  hos  Monarken,  og  modtog  et 
meget  naadigt  Svar  paa  sin  Tiltale.  Derpaa  frembar  Slaverne 
et  prægtigt  Taffel;  og  de  spiste  med  hinanden  og  blev  mæt. 
Da  Taffelet  atter  bares  ud,  forlod  alle  tilstedeværende  Salen 
paa  de  højeste  Hofembedsmænd  nær.  Saasnart  Veziren  saa  sig 
saa  godt  som  i  Enrum  med  Kongen,  rejste  han  sig  og  traadte 
hen  for  ham,  kyssede  Tæppet  under  hans  Fødder,  og  tog  saa- 
ledes  til  Orde: 

»O,  store  Konge  og  ophøjede  Hersker,  jeg  er  kommen  til 
Dig  i  et  Anliggende  af  fredelig  og  velsignet  Art,  nemlig  for  at 
bejle  til  din  ligesaa  meget  ved  Herkomst  og  Rang  som  ved 
Skjønhed  og  Dyd  udmærkede  Datter  paa  min  Herres  Vegne, 
den  stormægtige  Kong  Soliman,  hvem  alle  Regentdyder  smykker, 
Herskeren  over  El-Ard  El-Khadra  og  Ispahans  Bjerge.  Han 
har  sendt  Dig  en  Del  Foræringer,  saa  kostbare,  som  han  ejer 
dem,  og  attraar  af  Hjertet  at  optages  i  din  Familie.  Har  Du 
Rum  for  hans  Ønske,   ophøjede  Fyrste?« 

Med  dette  Spørgsmaal  sluttede  Veziren  sin  Tale  og  ventede 
paa  Svar. 


2  ;0 


Saasnart  Kong  Sahr  Shah  havde  fornummet  det  ærefulde 
Tilbud,  stod  han  op  og  kyssede  med  Ydmyghed  Gulvet,  saa  at 
alle  tilstedeværende  højlig  undrede  sig  over  Kongens  dybe 
Nedladenhed.  Efterat  han  derpaa  havde  prist  og  takket  den 
almægtige,  gav  han  Veziren  følgende  Svar: 

»Ædle  Herre,  højt  agtedede  Vezir,  hør  mig,  hvad  jeg  har 
at  sige !  Ogsaa  vi  staar  under  Kong  Soliman  og  er  saa  godt 
som  én  af  hans  Undersaatter.  Slægtskabet  med  ham  vil  adle 
os,  og  vi  vansmægter  efter  slig  Udmærkelse.  Min  Datter  skal 
vorde  hans  ydmyge  Tjenerinde;  det  er  mit  højeste  Ønske,  at 
hun  saaledes  vorder  en  Støtte  for  mig  og  mit  Hus.« 

Derpaa  lod  Fyrsten  Kadi'en  kalde  tilligemed  Vidner,  og 
Ægteskabskontrakten  blev  sluttet  imellem  Kong  Soliman  og  Sahr- 
Shahs  eneste  Datter.  Saasnart  Dokumentet  var  blevet  udfærdiget 
og  underskrevet,  henvendte  de  til  den  højeste  deres  Bønner  for 
Brudeparrets  Held,  og  derpaa  overrakte  Veziren  alle  de  Kost- 
barheder, hvilke  han  havde  medbragt  som  Foræring  til  Kong 
Sahr  Shah. 

Nu  fik  Kongen  travlt  med  at  ordne  sin  Datters  Udstyr  og 
med  at  beværte  Veziren  i  Forhold  til  hans  Værdighed  og  hans 
Fortjenester.  Der  blev  foranstaltet  offentlige  Fester,  hvortil  alle, 
baade  fattige  og  rige,  fornemme  og  ringe  var  indbudt,  og  i  hele 
to  Maaneder  blev  der  opbudt  alt  og  intet  sparet,  som  kunde 
fryde  Sjæl  og  Øje. 

Men  saasnart  Prindsessens  Udstyr  var  bragt  i  Stand,  lod 
Kongen  opslaa  en  Teltlejr  udenfor  Staden.  De  kostbare  Stofter 
blev  pakket  i  Kasser-,  græske  og  tyrkiske  Slavinder  stod  beredt 
til  at  danne  Prindsessens  Følge;  en  med  Guld  og  Perler  ud- 
smykket Bærestol  var  tilligemed  ti  udvalgte  Muldyr  bestemt  til 
Brudens  Tjeneste.     Da  endelig  Lastdyrene  var  tilpakket  og  alle 

Følgets  Personer  havde  faaet  deres  Pladser  anvist,  satte  Toget 
sig  langsomt  i  Bevægelse.  Kongen  fulgte  det  tre  Mil  paa  Vejen 
tilligemed  hele  sit  Hof.  Saa  tog  han  Afsked  med  sin  Datter  og 
Kong  Solimans  Vezir,  og  vendte  tilbage  med  et  let  og  fryde- 
fuldt Hjerte. 

Veziren  drog  ufortøvet  videre  og  fortsatte  uden  Ophold 
sin  Rejse  igjennem  Ørkenerne;  men  da  han  kun  var  faa  Dages 
Rejse  borte  fra  Hjemmet,  sendte  han  et  Bud  i  Forvejen  for  at 
underrette  sin  Herre  om,  at  han  nærmede  sig.  Kureren  ilede 
forud,  alt  hvad  Remmer  og  Tøj  kunde  holde,  og  blev  for  sin  Iver 
og  sit  gode  Budskab  efter  Fortjeneste  belønnet  med  en  Æres- 
klædning.  Nu  lod  Kongen  hele  sin  Hær  i  dens  fuldeste  Puds 
drage  sin  Brud  i  Møde  med  Spil  og  vajende  Faner.  I  Staden 
forkyndte  imidlertid  Herolderne,  at  der  ikke  maatte  findes  nogen 
ung  Pige  eller  nogen  gammel  Kone  eller  nogen  gammel  Kj æl- 
ling, som  jo  ikke  gik  Kongens  Brud  i  Møde.  Saaledes  drog  saa 
godt  som  hele  Folket  Prindsessen  i  Møde,  og  de  fornemste 
ønskede  intet  hellere  end  at  kysse  Støvet  under  hendes  Fødder. 
Først  ved  Aftenstid  skulde  den  kongelige  Brud  holde  sit  Indtog 
i  Staden;  alle  Gader,  hvorigjennem  Toget  skulde  gaa,  var  op- 
lyst og  udsmykket  paa  det  festligste.  Da  nu  endelig  Brudetoget 
drog  ind,  omgivet  af  Landets  Krigere,  var  der  ingen  Moders 
Sjæl,  som  jo  havde  sin  inderlige  Glæde  af  den  prægtige  Stads. 
Trommerne  hvirvlede,  Trompeterne  skraldede,  Spydene  blinkede, 
Hestene  fnyste,  Vellugt  opfyldte  Luften  og  Fanerne  fløj  i  Vinden. 
Saaledes  naaede  Bærestolen  Paladset,  og  blev  af  Kongens  Pager, 
Landets  ædleste  Blod,  bragt  ind  i  Haremet. 

Saasnart  Anstanden  tillod  det,  aflagde  Kong  Soliman 
Bruden  sit  Besøg ;  fra  første  Øjeblik  af  blev  hans  Hjerte  fyldt 
med  Kjærlighed  til  hende,    og    al  hans  Hjerteve    forsvandt  som 

Dug  for  Solen.     Hun  blev  hans    i  gjensidig  Kjærlighed;    Tiden 
fløj   for  dem  som  om  den  havde  Vinger. 

Da  Soliman  efter  Udløbet  af  ni  Maaneder  en  Morgen  sad 
paa  sin  Throne  for  at  skifte  Lov  og  Ret,  blev  det  Glædesbud- 
skab  ham  forkyndt,  at  hans  Gemalinde  havde  født  ham  en  Søn. 
Hans  Fryd  kj  endte  ingen  Grændser;  hans  første  Ytring  var 
den,  at  han  belønnede  Overbringeren  med  en  anselig  Sum  i 
rede  Guld.  Derpaa  ilede  han  over  til  Haremet,  tog  sit  Barn 
i  sine  Arme  og  kyssede  det  imellem  Øjnene,  ganske  henrykt 
over  dets  Skjønhed.  Saasnart  Kongen  igjen  havde  sluppet 
Gutten,  tog  Kvinderne  den  og  sværtede  Randene  af  hans  Ojen- 
laage,  og  han  fik  med  det  samme  Navnet  Tadj-el-Moluk1). 

Da  Drengen  havde  naaet  sit  syvende  Aar,  tilkaldte  Kong 
Soliman  sit  Riges  mest  udmærkede  Lærde  og  Vismænd,  og  bød 
dem  undervise  hans  Søn  i  Læsning,  Skrivning,  i  Literaturen  og 
de  øvrige  Videnskaber.  Denne  Undervisning  blev  fortsat 
igjennem  en  Række  af  Aar  indtil  Prindsen  vidste,  hvad  han 
behøvede,  og  hvad  hans  Fader  ønskede,  at  han  skulde  vide. 
Dernæst  lod  Kong  Soliman  ham  øve  i  allehaande  ridderlige 
Kunster,  indtil  han  havde  tilbagelagt  sit  fjortende  Aar.  I  denne 
Alder  var  Prindsen  udviklet  til  en  saa  høj  Grad  af  Skjønhed, 
at  ingen  kunde  se  ham  uden  at  beundre  ham.  Mangt  et  herligt 
Vers  blev  digtet  til  Ynglingens  Pris;  ja,  endog  ærbare  Koner 
af  sat  Alder  kunde  ikke  betvinge  sig,  men  blev  forelsket 
i  ham. 

Da  Prindsen  traadte  ind  i  Manddomsalderen,  blev  han  om 
muligt  endnu  mere  indtagende    af   Skabning  og  Væsen;    enhver 


x)  Kongernes  Krone. 

ædelbaaren  ved  hans  Faders  Hof  ønskede  ret  af  Hjertet,  en 
Gang  at  maatte  se  ham  som  Kong  Solimans  Efterfølger  paa 
Tronen,  og  at  maatte  tjene  ham  med  Kræfter,  Liv  og  Formue. 
Jagten  var  den  unge  Herres  Lyst  og  Glæde;  han  var  denne 
Fornøjelse  saa  lidenskabelig  hengiven,  at  han  næppe  kunde  faa 
Tid  til  andet,  uagtet  hans  Fader  idelig  benyttede  Lejligheden  til 
at  stille  ham  Livets  alvorligere  Krav  for  Øje,  og  ofte  gjorde 
ham  kjærlige  Forestillinger,  bevæget  af  Frygt  for  mange  Slags 
Farer,  som  han  udsatte  sig  for  i  Ørkenen  og  i  Kampen 
mod  de  vilde  Dyr.  Men  Tadj-el-Moluk  havde  ikke  Øre 
for  sligt. 

Saaledes  befalede  han  ogsaa  en  Dag  sine  Folk,  at  de  skulde 
forsyne  sig  med  Mundforraad  til  fjorten  Dage.  Da  alt  var 
beredt,  drog  han  ud  med  sit  Følge,  fire  Dages  Rejse  igjennem 
Ørkenen,  indtil  de  naaede  en  Oase,  hvor  der  fandtes  stort  og 
smaat  Vildt  i  Mængde,  og  desuden  en  Rigdom  af  modne 
Frugter  paa  Træerne  og  levende  Kilder.  Strax  bød  han  sit 
Følge  at  standse  og  gjøre  Anstalter  til  Jagten.  Han  lod  stærke 
Net  udspænde  paa  den  ene  Side  af  Oasen  og  lod  derpaa  sine 
Folk  danne  en  vid  Halvkreds  paa  den  modsatte  Side.  Alt 
føjede  sig  flinkt  efter  hans  Befaling,  og  snart  havde  man  drevet 
en  talløs  Mængde  af  Vildt  sammen,  hvoriblandt  mange  rivende 
Dyr.  Vrimmelen  og  Forvirringen  var  saa  stor,  at  Dyrene  blev 
bange  for  hinanden  indbyrdes,  og  styrtede  lige  imod  Rytterne 
for  at  undkomme.  Nu  blev  Hundene,  de  tæmmede  og  afrettede 
Leoparder  samt  Falkene  løsladte  imod  Vildtet;  i  lige  Maade 
brugte  man  Pile  og  Kastespyd  og  andre  Vaaben  for  at  fælde 
det.  Da  Jægerne  endelig  kom  sammen  efter  udøvet  Nederlag, 
viste  det  sig,  at  man  havde  gjort  et  over  al  Forventning  stort 
Bytte. 

Da  steg  Tadj-el-Moluk  af  Hesten  ved  en  Kilde  og  lod 
hele  Jagtbyttet  der  bringe  sammen.  Det  bedste  Stykke  Vildt 
udsøgte  han  til  Kong  Soliman,  sin  Fader,  og  afsendte  det 
med  det  samme;  det  øvrige  fordelte  han  imellem  sine  Folk. 
Derpaa  gjorde  de  sig  til  Gode,   og    tilbragte  Natten  paa  Stedet. 

Den  følgende  Morgen  saa  de  en  stor  Karavane  af  Kjøb- 
mænd  med  deres  Tjenere  og  sorte  Slaver  ankomme  og  gjøre 
Holdt  i  Nærheden.  Strax  befalede  Tadj-el-Moluk  én  af  sine 
Tjenere  at  gaa  hen  og  skaffe  ham  Underretning  om,  hvem  det 
var,  og  hvorfor  de  holde  Rast  paa  dette  Sted.  Svaret  lød,  at 
det  var  Kjøbmænd,  som  her  tænkte  paa  at  unde  sig  selv  og 
deres  Dyr  nogen  Hvile,  fordi  den  næste  Station  var  meget 
fjern,  og  de  her  befandt  sig  under  Kong  Solimans  og  hans 
Søns  Beskyttelse.  Paa  Kong  Solimans  Enemærker,  det  vidste 
de  ret  vel,  kunde  enhver  i  god  Ro  og  Sikkerhed  tage  sig  en 
Hviledag ;  og  til  Kongens  Søn  medbragte  de  en  Gave  af  alle- 
haande  kostbare  og  sjeldne  Stoffer.« 

Saasnart  Tadj-el-Moluk  havde  faaet  dette  Svar,  erklærede 
han,  ikke  at  ville  vige  fra  Pladsen,  førend  han  havde  faaet  sig 
forelagt  de  Sager,  som  man  havde  medbragt  til  ham.  Derfor 
satte  han  sig  strax  til  Hest  og  red  i  Spidsen  for  sit  Følge  ind 
i  Karavanens  Lejr.  Kjøbmændene  modtog  og  hilste  ham  med 
Ærbødighed,  med  Bønner  for  ham  om  Guds  Bistand  og 
Naade  og  om  et  langt  og  lykkeligt  Herskerliv.  Et  Telt  af  rødt 
Silketøj,  broderet  med  Perler  og  Juveler,  var  opslaaet  for  ham, 
og  derunder  udbredt  et  Tæppe  af  kongelig  Farvepragt,  hvis 
øverste  Søm  var  prydet  med  Smaragder.  Tadj-el-Moluk  tog 
Sæde  og  bød  Kjøbmændene  at  forelægge  ham,  hvad  de  førte 
med  sig.  Dette  skete;  han  kjøbte,  hvad  der  behagede  ham, 
og  betalte  det  uden  at  tinge.     Da  han  atter  var  stegen  til  Hest 

og  var  i  Begreb  med  at  ride  bort,  fik  han  Øje  paa  en  herlig 
Ynglingsskikkelse  med  lysende  Aasyn  og  straalende  Klæder. 
Men  hans  Ungdoms  Roser  var  bleget  ved  Smerten  over  Skils- 
missen fra  hans  kjære;  og  han  sørgede  og  klagede,  og  fremsagde 
med  Taarer  følgende  Vers: 

—  Vor  Skilsmisse  er  bleven  forlænget,  min  Sorg  og  Frygt  er 
bleven  forøget,  og  mit  Øje,  o,  min  Ven,  udgyd  Taarer!  —  Paa  Ad- 
skillelsens Dag  sagde  jeg  Farvel  til  mit  Hjerte;  nu  vandrer  jeg  om 
uden  Hjerte  og  uden  Haab.  —  O,  min  Ven,  dvæl  hos  mig  medens 
jeg  siger  Farvel  til  hende,  ved  hvis  Stemme  enhver  af  mine  Lidelser 
vilde  blive  helbredet. 

Da  han  havde  talt  saaledes,  græd  han  en  Stund,  og  sank 
afmægtig  hen.  Med  Forbauselse  var  Tadj-el-Moluk  Vidne  til 
Ynglingens  Smerte.  Da  denne  endelig  igjen  var  kommen  til 
sig  selv,  saa  han  sig  om  og  fremsagde  atter  nogle  Vers,  saa- 
lydende : 

—  Vogt  Dig  for  hendes  Blik,  thi  det  fortryller !  Ingen  und- 
gaar  hende,  som  hendes  Blik  har  truffet.« 

Med  et  højt  Suk  blev  han  igjen  afmægtig.  Men  da  han 
atter  kom  til  sig  selv,  saa  han  den  i  sin  Overraskelse  hidtraadte 
Kongesøn  staa  ved  sit  Hoved.  Strax  samlede  han  sig,  kastede 
sig  paa  sit  Ansigt  og  kyssede  Jordbunden  under  hans  Fødder. 
Men  Tadj-el-Moluk  sagde  til  ham:  »Hvorfor  har  ikke  ogsaa  Du 
lagt  os  dine  Varer  for  Øjne?«  »Herre,«  gjensvarede  Ynglingen, 
»iblandt  mine  Varer  findes  ingen,  som  er  Eders  Højheds  Op- 
mærksomhed værdig.«  Men  Prindsen  forlangte,  at  han  ogsaa 
skulde  vise  ham,  hvad  han  førte  med  sig,  og  desuden  gjøre 
ham  bekjendt  med    sin    Skjæbne    og    sine    Livsomstændigheder ; 

thi  han  saa  ham  klage  sig  og  fælde  Taarer,  hvilket  sikkerlig 
ikke  skete  uden  Grund.  Hvis  han  havde  lidt  Uret,  vilde 
Prindsen  tage  ham  i  sin  Beskyttelse;  hvis  han  følte  sig  trykket 
af  Gjæld  og  Armod,  vilde  Kongens  Søn  betale  Gj ælden  og 
gjøre  ham  rig,  thi  fra  første  Øjeblik  havde  han  følt  sit  Hjerte 
indtagen  til  hans  Gunst. 

Tadj-el-Moluk  befalede,  at  der  skulde  bringes  ham  et  Sæde ; 
strax  blev  der  bragt  ham  en  Stol  af  Elfenben  og  Ibenholt,  indlagt 
med  Guld  og  Silke.  Prindsen  nedlod  sig  og  befalede  Ynglingen,  at 
han  skulde  tage  Plads  ved  Siden  af  sig  paa  et  Tæppe,  og 
forevise  sine  Varer.  Den  fremmede  gjorde  paany  Indvendinger; 
men  da  lod  Tadj-el-Moluk  Ballerne  hente  ved  sine  egne  Folk, 
og  befalede  Ynglingen  at  aabne  dem.  Da  udgjød  denne  over- 
flødige Taarer,  sukkede  og  klagede,  idet  han  fremsagde  Tanke- 
sprog af  en  bitter  Erfaring,  og  gav  sig  langsomt  til  at  udpakke 
Ballerne  og  vise  Prindsen  sine  Sager  Stykke  for  Stykke.  Iblandt 
mange  andre  kostelige  Stoffer  kom  der  ogsaa  en  med  Guld 
gjennem vævet  Silkeklædning  til  Syne,  vurderet  til  to  tusinde 
Guldstykker.  Men  idet  han  udfoldede  den,  faldt  der  et  Stykke 
fint  Lærred  ud,  hvilket  Ynglingen  hastig  rev  til  Side  og  skjulte, 
idet  han  ligesom  drømmende  talte  hen  for  sig : 

—  Naar  vil   Du    da  endelig   skjænke    mit    martrede  Hjerte  Ro  ? 
Plejaderne  staa  mig  meget  nærmere  end  Du!  — 


Tadj-el-Moluk  blev  endmere  forbauset  over  denne  Ynglin- 
gens Opførsel  og  disse  gaadefulde  Ord  og  spurgte,  hvilken 
Sammenhæng,  det  havde  med  hint  Stykke  Lærred.  »Herre,« 
svarede  den  unge  Mand,  »det  er  ikke  noget,  som  fortjener 
Eders  Opmærksomhed.«      Men   Prindsen    trængte   ind    paa    ham 

og  forlangte  at  se  Linklædet.  Først  efter  lang  Modstræben,  da 
Prindsen  tilsidst  begyndte  at  vise  sig  utaalmodig,  føjede  Yng- 
lingen sig  efter  hans  Villie  og  kom  frem  med  Klædet.  Med 
Suk  og  Taarer  drog  han  det  frem.  Men  Tadj-el-Moluk  nøjedes 
ikke  med  at  se  det ;  han  vilde  ogsaa  vide,  hvorfor  den  fremmede 
klagede  og  græd  ved  Synet  deraf.  »Herre,«  svarede  Ynglingen 
endelig  paa  Prindsens  gj  en  tagne  Spørgsmaal,  »min  Historie  er 
hel  forunderlig,  og  det  har  en  sælsom  Sammenhæng  med  dette 
Stykke  Lærred,  der  en  Gang  tilhørte  en  ung  Kvinde,  som  jeg 
aldrig  kan  glemme.«  Med  disse  Ord  udfoldede  han  Klædet, 
og  man  saa  da  derpaa  en  i  Silke  og  Guld  broderet  Gazelle, 
og  lige  overfor  denne  en  anden  broderet  i  Sølv  med  Guldhals- 
baand,  hvori  der  hang  tre  Perler  af  Crysalith.«  Ved  Synet  af 
dette  beundringsværdige  Arbejde  udraabte  Tadj-el-Moluk:  »Priset 
være  Allahs  Fuldkommenhed,  at  han  har  lært  Menneskene,  hvad 
der  var  dem  ubekjendt ') !«  Men  Ynglingen  sukkede:  »Det  er 
hendes  Værk ! «  Da  befalede  Prindsen  ham,  at  han  skulde  for- 
tælle sin  egen  og  hendes  Historie,  som  havde  forfærdiget  dette 
Broderi,   og  Ynglingen  tog  til  Orde  som   følger: 

Sødskendebørnene. 

»Herre,  min  Fader  var  en  anset  Kjøbmand,  og  jeg  var 
hans  eneste  Barn.  Jeg  blev  opdragen  hjemme  tilligemed  mit 
Sødskendebarn,  en  Datter  af  min  Faders  Broder,  som  var  død 
tidlig,  efter  at  have  gjort  Aftale  med  min  Fader  om,  at  vi  to 
skulde  ægte  hinanden.  Derfor  blev  vi  heller  ikke  skilt  fra  hin- 
anden, da  vi  voxede  til.     Men    da  vi    havde   naaet  den  modne 


l)  Citat  af  Koranen  (XCVI,  5). 
Tusind  og  én  Nat.     III. 

Alder,  sagde  min  Fader  til  min  Moder,  at  Asis  og  Asiseh  inden 
Aarets  Udløb  skulde  vorde  Mand  og  Kone.  Min  Moder  havde 
herimod  intet  at  indvende,  og  saa  blev  da  Tilberedelserne  gjort 
og  Anstalterne  truffet  til  det  forestaaende  Bryllup,  medens  jeg  og 
min  Plejesøster  i  al  Uskyldighed  henlevede  med  hinanden  uden 
at  vide  noget  af,  hvad  der  foregik  omkring  os.  Dog,  min 
Plejesøster  var  maaske  klogere  end  jeg,  og  saa  længere  frem  i 
Tiden. 

Saasnart  alt  var  ordnet  saa  vidt,  at  der  kun  stod  tilbage 
at  afslutte  Ægteskabskontrakten  og  at  holde  Bryllupet,  bestemte 
min  Fader  Foreningens  Øjeblik  til  en  Fredag  efter  Bønnen. 
Han  indbød  til  denne  Højtidelighed  sine  Venner  og  de  Kjøb- 
mænd,  med  hvilke  han  stod  i  Forbindelse;  ogsaa  min  Moder 
paa  sin  Side  indbød  sin  nærmeste  Slægt  og  sine  bedste  Ven- 
inder. Da  nu  Fredagen  kom,  blev  Salen  pudset  op  til  de 
fremmede;  der  blev  udbredt  Tæpper  overalt  i  Huset,  og  Salens 
Vægge  blev  behængt  med  guldvirkede  Tapeter.  Min  Fader  ind- 
kjøbte  Sukkertøj  og  Syltetøj,  og  dermed  var  alt  færdigt  til  at 
fejre  Festen  med  passende  Højtidelighed. 

Imidlertid  havde  min  Moder  ladet  mig  gaa  i  Bad  og  sendt 
en  ganske  ny,  overordentlig  prægtig  Klædning  efter  mig.  Da 
jeg  havde  badet  mig,  trak  jeg  med  Velbehag  den  nye  Klædning 
paa.  Den  var  helt  gjennemtrukken  med  den  kosteligste  Vel- 
lugt, og  jeg  udbredte  Duft  omkring  mig,  hvor  jeg  gik  og  stod. 
Da  jeg  netop  var  i  Begreb  med  at  begive  mig  hen  i  Moskeen, 
faldt  der  mig  en  god  Bekjendt  ind,  som  jeg  havde  glemt  at 
indbyde  til  Festen,  og  da  der  var  god  Tid,  tænkte  jeg  at  kunne 
besørge  denne  Indbydelse  endnu  inden  Bønnens  Time.  Jeg 
bøjede  derfor  ind  i  en  af  mig  ellers  kun  sjælden  betraadt  Side- 
gade,   og  da  jeg   af  Badet    og  maaske  ogsaa  af  de  nye,   uvante 

Klæder  var  bleven  saa  hed,  at  Sveden  perlede  mig  paa  Panden, 
bredte  jeg  ved  den  øverste  Ende  af  Gaden  mit  broderede  Lom- 
metørklæde ud  over  en  Bænk,  som  fandtes  udenfor  et  Hus,  og 
tog  Sæde  derpaa.  Gjerne  havde  jeg  aftørret  den  mig  ned  over 
Ansigtet  løbende  Sved;  men  jeg  sad  jo  paa  mit  Tørklæde. 
Derfor  vilde  jeg  til  det  Brug  just  benytte  Fligen  af  min  Under- 
klædning, da  der  pludselig  faldt  et  Tørklæde  ned  til  mig.  Det 
var  finere  og  blødere  at  føle  paa  end  den  elskede  Piges  Haar, 
og  Synet  deraf  var  glædeligere  end  Helbredelse  for  den  syge. 
Jeg  tog  det  op  og  saa  i  Vejret  for  at  faa  at  vide,  hvem  der 
havde  kastet  det  ned;  da  mødte  mine  Blikke  et  Par  Pigeøjne, 
der  var  dejligere  end  Gazellens  paa  Bjergene.  Aldrig  har  jeg 
set  skjønnere  Kvinde  end  hende,  som  skuede  ned  paa  mig 
igjennem  Vinduets  Gitter;  hendes  Ynde  kan  hverken  males  eller 
beskrives.  Da  hun  bemærkede,  at  jeg  saa  op  til  hende,  førte 
hun  en  Finger  til  Munden,  lagde  derpaa  Pege-  og  Mellemfinger 
tilsammen  paa  sit  Bryst  og  drog  sig  derpaa  tilbage,  idet  hun 
lukkede  Vinduet. 

Mit  Hjerte  var  sat  i  Flammer,  og  jeg  maatte  sukke  dybt. 
Jeg  var  ganske  forvirret ;  thi  talt  havde  hun  ikke,  men  de  Tegn , 
hun  havde  gjort  til  mig,  maatte  dog  have  noget  at  sige.  For- 
gjæves  anstrængte  jeg  mig  for  at  udfinde  deres  Betydning. 
Indtil  Solnedgang  blev  jeg  siddende  under  Vinduet,  uden  dog 
hverken  at  høre  eller  at  se  noget  mere;  da  stod  jeg  endelig  op 
og  fjernede  mig  med  det  dyrebare  Tørklæde.  Idet  jeg  slog 
det  ud  fra  hinanden,  duftede  Strømme  af  Vellugt  mig  i  Møde; 
jeg  berusede  mig  deri,  og  følte  mig  saa  lyksalig,  som  om  jeg 
var  i  Paradiset.  Da  jeg  bredte  Tørklædet  helt  ud,  bemærkede 
jeg,  at  der  faldt  et  lille  sammenfoldet    Papir    ud.     Jeg    tog  det 

op  og  udfoldede  det ;  det  indesluttede  Alverdens  Aroma  og  efter- 
følgende fint  skrevne  Linier: 

—  Jeg  sender  ham  en  Skrivelse  for  at  klage  min  Ømheds 
Smerte  for  ham  i  bløde  og  fine  Skrifttræk  (thi  der  gives  mange 
Slags  Skrift ;  Kjærligheden  har  sin  egen).  —  Og  min  Elskede 
spørger :  Hvorfor  er  dine  Skrifttræk  saa  fine  og  smaa,  at  Øjet  næppe 
kan  fatte  dem?  —  Men  jeg  svarer  ham:  fordi  jeg  længes;  saadan 
maa  altid  deres  Skrift  være,  som   elske   af  inderste  Hjerte.    — 

Jeg  betragtede  derpaa  det  smukke  Lommetørklæde  nærmere, 
og  fandt  ved  begge  de  broderede  Sømme1)  Kjærlighedssprog 
indsyede,  af  hvilke  mit  Hjertes  Glød  indsugede  ny  Næring. 
Først  langt  ud  paa  Aftenen  betraadte  jeg  atter  Hjemmet,  hvor 
jeg  fandt  min  Plejesøster  i  Taarer.  Men  saasnart  hun  fik  Oje 
paa  mig,  aftørrede  hun  sine  Taarer,  gik  mig  i  Møde,  hjalp  mig 
Overtojet  af,  og  spurgte  mig  blidt  om  Aarsagen  til  min  L'de- 
blivelse.  Hun  fortalte  mig  tillige,  at  Emirerne  og  alle  de  for- 
nemste i  Byen,  Kjøbmændene  tilligemed  Kadi  og  Vidner  havde 
været  der  og  fortæret  Festmaaltidet,  samt  at  de  længe  havde 
ventet  paa  mig  for  at  faa  Ægteskabskontrakten  opsat.  Endelig 
havde  de  alle  fjernet  sig,  og  min  opbragte  Fader  havde  svoret 
paa,  at  nu  skulde  Bryllupet  opsættes  til  det  følgende  Aar;  thi 
den  uden  Nytte  bekostede  Fest  havde  fordret  store  Udgifter. 
»Men  sig  mig  nu,  hvad  der  er  mødt  Dig,«  vedblev  hun,  »at 
Du  kommer  saa  silde  hjem,  efterat  din  Udeblivelse  har  gjort 
alt  til  intet!« 

Til  Svar  meddelte  jeg  hende  alt,    hvad  der  var  modt  mig, 


x)  Tørklæderne    er    firkantet    aflange    og    kun  ved    de    to  Ender  prydet 
med  Broderier. 

og  viste  hende  Sedlen  og  Tørklædet.  Hun  læste,  hvad  der 
stod  paa  Papiret,  og  medens  hun  læste,  rullede  Taarerne  hende 
ned  ad  Kinderne.  Derpaa  spurgte  hun  mig,  hvad  den  skjønne 
havde  sagt  til  mig  eller  ved  Tegn  givet  mig  at  forstaa.  Jeg 
fortalte  hende  da,  at  min  tilbedte  ikke  havde  mælet  et  Ord, 
men  kun  havde  ført  en  Finger  til  Munden,  derpaa  lagt  Pege- 
fingeren og  MeJlemfingeren  paa  Brystet  og  peget  imod  Jorden, 
og  endelig  havde  lukket  Vinduet  og  ikke  mere  var  kommen  til 
Syne.  »Forgjæves  sad  jeg  og  ventede  indtil  Solen  gik  ned,« 
saaledes  sluttede  jeg,  »Vinduet  forblev  lukket.  Men  nu  beder 
jeg  Dig  om  at  hjælpe  mig  i  min  Forlegenhed.« 

Min  Plejesøster  hævede  Blikket  op  til  mig  og  svarede: 
»O,  Du  min  Farbroders  Søn,  selv  om  Du  forlangte  mine  Øjne, 
vilde  jeg  tage  dem  ud  og  give  Dig  dem!  Ja,  jeg  vil  hjælpe 
Dig,  —  Dig  og  hende!  Thi  hun  elsker  Dig,  ligesom  Du  elsker 
hende. « 

»Men  hvad  har  da  hendes  Tegn  haft  at  betyde?« 
spurgte  jeg. 

»At  hun  førte  Fingeren  til  Munden  betyder  saa  meget 
som,  at  Du  er  hende  saa  dyrebar  som  hendes  Hjerte  eller  hendes 
Sjæl,  og  at  hun  længes  efter  en  Sammenkomst  med  Dig. 
Lommetørklædet  er  en  Hilsen  til  den  Elskede,  og  Papiret  inde- 
holder en  Tilstaaelse  af,  at  hun  er  Dig  god.  Idet  hun  endelig 
lagde  tvende  Fingre  paa  Brystet,  vilde  hun  dermed  sige,  at  Du 
skulde  komme  igjen  om  to  Dage,  for  at  hendes  Kjærligheds- 
kummer  maatte  forsvinde  ved  Synet  af  Dig.  Hun  elsker  Dig 
og  stoler  paa  Dig,  saa  meget  ser  jeg  af  hendes  Tegn,  o,  min 
Fætter,  og  hvis  jeg  havde  frie  Hænder,  skulde  jeg  visselig 
hastig  føre  Eder  sammen  og  beskytte  Eder  med  mit  Venskabs 
Kaabe. « 

Jeg  takkede  hende  for  hendes  Tilrettevisning  og  gode 
Villie,  og  forlod  de  tvende  følgende  Dage  ikke  Huset.  Jeg 
hverken  spiste  eller  drak,  og  kun  min  Plejesøster  indgjød  mig 
Trøst  og  Mod  og  opvartede  mig.  Da  nu  Stævnemødets  Øjeblik 
nærmede  sig,  hjalp  hun  mig  ogsaa  med  at  klæde  mig  paa, 
gjorde  min  Person  duftende  med  kostelig  Virak  og  indgjød  mig 
Mod  til  at  forfølge  mit  Eventyr.  Jeg  tog  mig  da  sammen  og 
begav  mig  hen  i  den  lille  Gade,  hvor  jeg  ligesom  forrige  Gang 
tog  Sæde  paa  Bænken  under  Vinduet.  Ikke  længe  varede  det, 
inden  dette  aabnede  sig.  Jeg  saa  i  Vejret-,  men  saasnart  jeg 
fik  Øje  paa  den  skjønne,  var  jeg  af  Salighed  nærved  at  tabe 
Bevidstheden.  Jeg  fattede  mig  dog  og  saa  atter  i  Vejret;  men 
næppe  mødte  mit  Blik  den  dejliges  Aasyn,  førend  jeg  besvimede. 
Da  jeg  endelig  tredie  Gang  hævede  Blikket,  følte  jeg  mig  vel 
blændet  af  hendes  Skjønheds  Glands,  men  kom  dog  ikke  som 
tidligere  ud  af  mig  selv.  Hun  holdt  et  rødt  Klæde  og  et  Spejl 
i  Haanden.  Da  hun  var  forvisset  om  min  Opmærksomhed, 
strøg  hun  Ærmet  noget  tilbage  imod  Albuen,  lagde  den  flade 
Haand  paa  Brystet,  og  holdt  derpaa  Tørklædet  og  Spejlet  ud 
af  Vinduet.  Derpaa  forsvandt  hun  pludselig.  Dog  snart  kom 
hun  igjen  med  Tørklædet,  hvilket  hun  tre  Gange  sænkede  ned 
og  atter  drog  i  Vejret,  som  om  hun  dyppede  det.  Derpaa 
snoede  hun  det  i  Hænderne,  som  om  hun  vred  det  ud,  bøjede 
sig  endnu  en  Gang  ud  af  Vinduet,  og  drog  sig  derpaa  tilbage 
for  at  blive  borte  uden  at  have  sagt  et  eneste  Ord.  Uden  i 
mindste  Maade  at  begribe,  hvad  hun  vilde  sige  med  alle  disse 
gaadefulde  Fagter,  blev  jeg  forvirret  siddende  paa  Bænken, 
indtil  det  var  blevet  ganske  morkt,  og  kom  først  hjem  ved 
Midnat. 

Jeg  fandt    min    Plejesøster    siddende    med    Haanden  under 

Kind  og  i  Taarer.     Dette  Skue  forøgede   kun  endnu   mere  min 

Forvirring  og  Bekymring.     Men  da  jeg  strax  efter  Indtrædelsen 

ganske   sank    sammen  i  et  Hjørne  af  Værelset,    ilede  hun  imod 

mig,    hjalp    mig    at    rejse    mig,     tog     Overklædningen    af    mig 

og    spurgte,    hvad    der    var    mødt  mig.      Da    jeg   havde  fortalt 

hende  alt,  ytrede    hun   den  Mening,    at    min  Elskede  ved  Tegn 

havde  villet  sige  saa  meget  som,    at    jeg  om    fem    Dage  skulde 

komme    igjen,    og    (dette    fremgik     af   hendes    Bevægelse    med 

Spejlet    og    Klædet)    tage    Plads   i  Farverens  Bod 1),    indtil    der 

blev  sendt  Bud  efter  mig.    Da  blev  det  lyst  for  mine  Øjne,  og 

jeg    sagde!      »Ved  Allah,    o,    min    Farbroders    Datter,    Du    har 

gjættet  Sandheden!     Thi  jeg  bemærkede  just  i  en  Sidegade  en 

jødisk  Farvers  Værksted.«      Derpaa  gav    jeg  mig    til    at    græde. 

Men  min  Plejesøster  trøstede    mig   og  mindede  mig  om,    at  der 

gaves  dem,    som    hele  lange  Aar  maatte  lide  Elskovs  bittersøde 

Smerte,    medens    jeg  blot    skulde    have    Taalmodighed    en  kort 

Uge.    Hun  bragte  mig  ogsaa  noget  at  spise;  men  jeg  var  ikke  i 

Stand    til     at    nyde    nogen    Bid.       Ogsaa     Søvnen    flyede    mig, 

og  jeg  fik  et  blegt,  sygeligt  Udseende.      Det   var    første    Gang, 

jeg  prøvede  Kjærlighedens  Magt  og  lærte  Lidenskabens  Glød  at 

kjende;  jeg  blev  ganske  syg,  og  min  Plejesøster    led   tilligemed 

mig.    Hun  sad  ved  mit  Leje  og  underholdt  mig  med  Skildringen 

af  alle   de   Lidelser,    som    de,    der  elsker,    har   at   gjennemgaa-, 

mangen  Gang  lullede  hendes  blide  og  søde  Stemme  mig  i  Slummer, 

og  da  var  jeg  lykkelig.     Men  saa  ofte  jeg  vaagnede,    fandt  jeg 

hende  uden  Søvn  i  sine  Øjne  og  grædende  ved  mit  Leje. 


*)  I  Østerland,  til  Dels  ogsaa  i  det  sydlige  Europa  er  Værkstederne 
helt  aabne  imod  Gaden,  ja,  der  arbejdes  ofte  endog  paa  Gaden 
selv. 

Saaledes  forløb  fem  Dage.  Da  bragte  hun  varmt  Vand  og 
beredte  mig  et  Bad ;  efter  Badet  betjente  hun  mig  ved  min 
Paaklædning,  og  da  jeg  var  færdig,  fulgte  hun  mig  til  Hus- 
døren  under  mange  milde  Ønsker  for,  at  Allah  maatte  lægge 
sin  Velsignelse  i  mit  Forehavende. 

Jeg  begav  mig  altsaa  hen  til  Farverens  Bod;  men  da  det 
netop  var  Løverdag,  fandt  jeg  den  til  min  store  Skuffelse  lukket. 
Jeg  tog  da  Plads  udenfor  Boden  og  ventede,  indtil  Kaldet  til 
Eftermiddagsbønnen  lød,  indtil  Solen  var  bleven  rød,  og  Aftens- 
bønnens  Time  var  forhaanden.  Endelig  brød  Nattens  Mørke 
ind;  men  endnu  havde  jeg  ikke  modtaget  mindste  Tegn  af  den 
inderlig  elskede.  Da  stod  jeg  op  og  vaklede  ganske  hj ærte- 
syg hjem. 

Hjemme  sad  min  Plejesøster  og  ventede  paa  mig.  Hun 
sad  hensunken  i  sig  selv,  og  Taarerne  randt  ned  ad  Kinderne. 
Men  saasnart  hun  bemærkede  mig,  stod  hun  op  og  kom  mig 
smilende  imøde,  idet  hun  spurgte,  hvorledes  det  var  gaaet  mig. 
Da  klagede  jeg  min  Lidelse  for  hende  under  dybe  Sukke.  Men 
hun  bad  mig  være  vel  til  Mode;  thi  min  Elskedes  LTdeblivelse 
var  et  sikkert  Forvarsel  for  den  ikke  længer  fjerne  Opfyldelse 
af  mine  hede  Ønsker.  Hun  havde  kun  villet  prove  min  Ved- 
hængenhed og  Troskab;  jeg  skulde  kun  den  følgende  Dag  igjen 
tage  Plads  under  hendes  Vindue  og  lægge  Mærke  til  de  Tegn, 
hun  vilde  gjore.  Dog  al  hendes  trøstefulde  og  kjærlige  Tiltale 
kunde  ikke  bringe  min  Kjærlighedssmerte  til  at  dulme;  og,  da 
hun  satte  Spise  for  mig,  stødte  jeg  Fadet  bort  fra  mig  med 
Foden,  idet  jeg  sagde:  »Den,  der  elsker,  er  syg,  og  har  hverken 
Lyst  til  Mad  eller  Søvn.« 

»Ved  Allah,  o,  min  Fætter,«  udraabte  min  Plejesoster,  »det 
er  Kjærlighedens  sandfærdige  Tegn!«   og  skaffede  under  Taarer 

atter  de  forsmaaede  Spiser  til  Side,    medens  jeg  af  mit  inderste 
bad,   at  det  dog  snart  maatte  være  Morgen. 

Saasnart  Dagen  gryede,  gik  jeg  bort  og  satte  mig  under 
min  Elskedes  Vindue.  Og  se,  Vinduet  blev  aabnet,  og  den 
dejlige  saa  smilende  ud  deraf!  Men  strax  igjen  traadte  hun 
tilbage  og  hentede  et  Spejl,  som  hun  puttede  i  en  Pose  og 
kastede  bag  ved  sig  ind  i  Værelset.  Derpaa  tog  hun  en  Potte 
med  Grønt  i,  lod  sit  Haar  falde  ud  over  sit  Ansigt,  og  holdt 
et  Øjeblik  en  Lampe  over  Toppen  af  Planterne.  Da  dette  var 
gjort,  traadte  hun  atter  tilbage  og  lukkede  Vinduet.  Men  jeg 
følte  mig  helt  elendig  over  disse  hemmelighedsfulde  Tegn,  hvor- 
til hun  ikke  havde  føjet  en  eneste  Stavelse,  og  vendte  langsomt 
tilbage,  under  Taarer  og  fuld  af  Pine,  foraarsaget  af  min  glø- 
dende Lidenskab  og  Længsel.  Her  fandt  jeg  min  Plejesøster 
siddende  med  Ansigtet  imod  Væggen;  thi  paa  hendes  Hjerte 
tærede  Kummer  og  Skinsyge;  men  intet  Ord  talte  hun  til  mig 
om,  hvilken  Lidelse  min  heftige  Kjærlighed  til  en  anden  foraarsa- 
gede  hende.  Af  den  megen  Graad  var  hendes  Øjne  bleven  daar- 
lige,  og  hun  befandt  sig  iøvrigt  i  en  meget  lidende  Tilstand. 
Hun  maatte  først  samle  sig  noget,  inden  hun  kunde  spørge  mig 
om,  hvad  der  var  mødt  mig  denne  Dag.  Jeg  fortalte  hende 
alting,  og  hun  forsikrede  mig,  at  Opfyldelsen  af  mine  Ønsker 
rykkede  hastig  nærmere.  Det,  som  den  unge  Dame  havde  fore- 
taget sig  med  Spejlet,  skulde  antyde,  at  jeg  blot  skulde  have 
Taalmodighed  indtil  Solens  Nedgang.  Idet  hun  lod  Haaret 
falde  ned  over  sit  Ansigt,  gav  hun  mig  at  forstaa,  at  jeg  skulde 
indfinde  mig  hos  hende,  naar  Natten  bredte  sine  mørke  Skygger 
over  Jorden.  Ved  Potten  med  Planterne  antydede  hun  mig,  at 
jeg  skulde  give  Møde  i  den  bagved  Huset  liggende  Have,  og 
Tegnet    med   Lampen   gav    tilkjende,    at   jeg  skulde  tage  Plads, 

hvor  jeg  saa  Lampen  brænde,  og  der  taalmodig  vente  min 
Elskede. 

Jeg  knurrede  imod  min  Plejesoster  over  de  gode  Udsigter, 
som  hun  atter  aabnede  for  min  Fantasi;  men  hun  gav  sig  til 
at  le  højt  og  opmuntrede  mig  til  blot  at  have  Taalmodighed 
indtil  Aften,  da  hendes  Ord  sikkerlig  skulde  staa  deres  Prove. 
Derpaa  gjorde  hun  sig  Umage  for  at  adsprede  mig-,  men  jeg 
bønfaldt  alene  Allah  om,  at  han  dog  snart  vilde  lade  det  vorde 
Nat.  — 

Da  det  nu  endelig  begyndte  at  blive  mørkt,  rakte  min 
Plejesøster  mig  et  Korn  af  rent  Moskus  og  bad  mig  tage  det  i 
Munden-,  derpaa  kyssede  hun  mig  og  sagde:  »Naar  Du  kommer 
sammen  med  din  Sjæls  Elskede,   saa  fremsig  dette  Vers: 

—  O,  I  Elskende,  siger  mig,  ved  Allah,    hvad  en  Yngling    har 
at  gjøre,  hvis  Indre  gløder  af  Kjærlighed!   — 

Jeg  maatte  tilsværge  hende  at  fremsige  disse  Ord  ved  Af- 
skeden fra  min  Elskede;  derpaa  forføjede  jeg  mig  hen  til  Haven, 
fandt  Døren  aaben  og  skimtede  i  nogen  Afstand  et  Lys.  Jeg 
nærmede  mig  det,  og  kom  til  en  Havesal  med  Kuppeltag  af 
Elfenben  og  Ibenholt.  Lampen  hang  midt  i  Salen;  under 
Lampen  brændte  paa  en  høj  Guldstage  en  tyk  Yoxkjærte. 
Væggene  var  behængt  med  svære  Silketæpper,  gjennem vævet 
med  Sølv  og  Guld.  Midt  i  Salen  fandtes  et  med  herligt  Billed- 
værk udsmykket  Springvand,  og  derhos  stod  et  med  allehaande 
kostelige  Spiser  besat  Bord,  tilligemed  en  Porcellæns  Vinkrukke 
og  et  guldsmykket  Krystalbæger,  altsammen  tildækket  med  en 
folderig  Silkedug.  I  en  stor  tildækket  Solvkurv  fandt  jeg  ved 
nærmere  Undersøgelse  de  herligste  Frugter  og  de  mest  ud- 
valgte,   med    en   sod    Duft   berusende    Blomster.      Da  jeg  intet 

menneskeligt  Væsen  kunde  faa  Øje  paa,  tog  jeg  Plads,  og  ven- 
tede vel  til  Mode  paa,  hvad  der  vilde  komme. 

Men  jeg  fik  længe  at  vente.  Der  forløb  en,  to,  tre  Timer 
af  Natten,  uden  at  jeg  hverken  hørte  eller  saa  noget  til  hende, 
for  hvis  Skyld  jeg  var  kommen.  Imidlertid  var  jeg  bleven 
dygtig  sulten,  da  jeg  i  længere  Tid  intet  havde  kunnet  spise 
paa  Grund  af  min  Kjærlighedsve,  men  nu  befandt  jeg  mig 
bedre  ved  den  nære  Udsigt  til  fuld  Tilfredsstillelse.  Dertil  kom 
Spisernes  indbydende  Duft,  der  var  saa  fristende,  at  jeg  ikke 
længer  kunde  modstaa,  men  nærmede  mig  Bordet,  løftede  Dugen 
til  Side  og  efterhaanden  lod  alt  smage  mig  vel  •  de  stegte  Fugle, 
de  syltede  Sager  og  alle  de  øvrige  lækre  Ting,  ikke  at  glemme 
den  kostelige  Vin.  Af  denne  tog  jeg  til  mig  saa  rigelig,  at 
jeg  blev  ganske  søvnig,  og  efter  at  have  vasket  mine  Hænder, 
slumrede  jeg  ind  paa  Sofaen. 

Da  jeg  ikke  havde  sovet  i  flere  Nætter,  vaagnede  jeg  ikke, 
førend  Solen  med  sit  fulde  Lys  skinnede  mig  i  Ansigtet.  Endnu 
førend  jeg  rigtig  kunde  sandse,  bemærkede  jeg,  at  mit  Under- 
liv var  tæt  bestrøet  med  Salt  og  Kulstøv.  Jeg  sprang  op, 
rystede  mine  Klæder,  saa  mig  om  og  opdagede  til  min  For- 
bauselse,  at  jeg  havde  sovet  paa  den  aabne  Gade.  Ydmyget 
og  bedrøvet  gik  jeg  langsomt  hjem,  hvor  jeg  fandt  min  sorg- 
betyngede  Plejesøster  trofast  paa  sin  Post,  ventende  min  Til- 
bagekomst. Men,  saasnart  hun  fik  Øje  paa  mig,  tørrede  hun 
sine  Øjne,  forsøgte  paa  at  smile  og  sagde  med  hele  sin  natur- 
lige Blidhed:  »O,  min  Fætter,  Gud  har  visselig  været  Dig  naadig 
i  din  Kjærlighedslidelse;  thi  den  tilbedte  elsker  Dig  igjen,  og 
har  gjort  Dig  lykkelig,  medens  jeg  under  haarde  Ængstelser 
har  ventet  paa  Dig.  —  Dog,  Du  bærer  ikke  Skylden  for,  hvad 
jeg  lider;  Gud  lade  sin  Haand  i  Mildhed  hvile  paa  Dig!« 

Derpaa  hjalp  hun  mig,  smilende  gjennem  Taarer,  min 
Kaftan  af,  bredte  den  ud  og  sagde:  »Ved  Allah,  den  dufter 
ikke  af  den  Elskedes  vellugtende  Aande!  Sig,  hvad  er  der 
mødt  Dig?« 

Da  jeg  havde  fortalt  hende  alt,  ytrede  hun  med  en  Rorelse 
af  Harme:  »Mit  Hjerte  er  kummer-  og  pinefuldt!  Denne  Kvinde 
mishandler  Dig!  O,  min  Fætter,  jeg  ængstes  for,  hvad  hun 
endnu  kan  have  i  Sinde  med  Dig!  Saltet  vil  sige,  at  Du  er 
søvnig  og  just  ikke  viser  Dig  som  nogen  aandrig  Elsker;  thi 
Søvnen  er  banlyst  imellem  forelskede,  og  følgelig  maa  din 
Kjærlighed  være  uægte.  Men  min  Mening  er,  at  hendes  Kjær- 
lighed ikke  stikker  synderlig  dybt,  eftersom  hun  kunde  se  Dig 
sovende  uden  at  vække  Dig-,  det  vilde  hun  visselig  have  gjort, 
hvis  hun  rettelig  elskede  Dig.  Kullene  skal  sige :  Allah  sværte 
dit  Aasyn,  at  Du  hyklede  Elskov  for  mig,  Du,  der  endnu  kun 
er  en  opløben  Dreng,  som  alene  tænker  paa  at  æde  og  drikke 
og  sove!  —  Det  er  hendes  Mening;  —  Allah  løse  Dig  ud  af 
hendes  Aag!« 

Jeg  slog  mig  for  Brystet  og  udraabte:  »Ved  Allah,  hun 
siger  Sandhed!  Jeg  har  sovet,  og  Søvn  passer  sig  ikke  for 
dem,  der  elsker.  Jeg  alene  bærer  Skylden  og  fortjener  ikke  at 
bestraales  af  hendes  Øjnes  Lys.  Kunde  jeg  vise  mig  fra  nogen 
uslere  Side  end  ved  at  give  mig  til  at  spise  og  sover  Men 
hvad  skal  jeg  nu  gribe  til?« 

Saaledes  spurgte  jeg  med  Taarer  min  Plejesøster,  og  bad 
hende  om  at  hjælpe  mig  ved  at  give  mig  et  godt  Raad;  hvis 
hun  ikke  forbarmede  sig  over  mig,  vilde  det  blive  min  Død. 

Men  mit  Sødskendebarn  elskede  mig  dybt  og  inderlig, 
hvilket  jeg  den  Gang  ikke  havde  nogen  Anelse  om ;  hun 
var    strax    beredt    til    at    gjore    alt    hvad    hun    kunde,    for    at 

forene  mig  med  min  tilbedte  og  gjengive  mig  min  Sjælero. 
Hun  bød  mig  da,  ved  Aftenstide  igjen  at  indfinde  mig  paa 
Stævnemødets  Sted,  men  endelig  afholde  mig  fra  Spise  og 
Drikke,  for  at  jeg  ikke  igjen  skulde  blive  søvnig,  eftersom  min 
Elskede  først  vilde  indfinde  sig  efter  den  anden  Nattevagt. 
»Gud  bevare  Dig  for  hendes  Ondskab!«  tilføjede  hun ;  men  jeg 
bad  i  mit  stille  Hjerte  alene  om,  at  det  snart  igjen  maatte 
blive  Nat. 

Da  jeg  i  Tusmørket  begav  mig  paa  Vejen,  erindrede  mit 
Sødskendebarn  mig  atter  om  det  Vers,  som  jeg  ved  Afskeden 
skulde  fremsige  for  min  Elskede,  og  jeg  maatte  gjentage  mit 
Løfte. 

I  Haven  fandt  jeg  alting  ganske  saaledes,  som  det  havde 
været  den  foregaaende  Nat,  og  jeg  tog  Plads  i  Havesalen  for 
taalmodig  at  oppebie  min  lykkelige  Time.  Men  Retternes  til- 
lokkende Duft  opvakte  atter  min  Madlyst,  og  efter  længere  Tids 
Modstand  kunde  jeg  ikke  lade  være  at  tage  til  mig  deraf. 
Jeg  spiste  og  drak  rigelig,  satte  mig  hen  paa  Sofaen,  lænede 
mig  tilbage  i  Puderne  og  tænkte  ved  mig  selv:  »I  Nat  vil  Du 
ikke  falde  i  Søvn.«  Men  inden  jeg  vidste  deraf,  hvilede  jeg  i 
den  dybeste  Slummer. 

Da  jeg  atter  ved  højlys  Dag  slog  Øjnene  op,  fandt  jeg 
paa  mit  Bryst  en  til  Tab-Spillet  henhørende  lille  Stok  og  en 
Daddelkjærne.  Forøvrigt  fandt  jeg,  da  jeg  saa  mig  om,  hverken 
Have  eller  Havesal  mere.  Ærgerlig  stod  jeg  op  og  begav  mig 
hjem-,  som  sædvanlig  havde  min  Plejesøster  siddet  oppe  hele 
Natten  uden  Søvn,  men  med  Taarer  i  de  syge  Øjne,  og  ventet 
paa  mig.  Men  jeg  skammede  mig  for  hende  og  lod  hende 
undgjælde  for  mit  onde  Lune.  Dog  hun  fandt  sig  med  Blidhed 
i    alt,    og   lod    mig   ikke  være,    førend   jeg   havde  fortalt  hende 

mit  nye  Eventyr.  Efter  nogen  Betænkning  udtydede  hun  mig 
saa  de  nye  Tegn,  som  jeg  havde  iagttaget  ved  min  Opvaagnen 
af  en  usalig  Søvn.  Med  Tab-Stokken  havde  hun  villet  sige,  at 
tomme  Adspredelser  bedre  egnede  sig  for  mig  end  aandrige 
Kjærlighedsforbindelser,  og  hvad  Daddelkjærnen  angik,  havde 
denne  at  betyde  saa  meget  som,  at  jeg  vel  i  mit  Legeme  var 
tilstede,  men  i  Aanden  fraværende*),  og  at  jeg  gjorde  bedre  i 
at  blive  hjemme  med  min  søvnige  Kjærlighed. 

Da  begyndte  jeg  højt  at  klage  og  bønfaldt  min  Plejesøster 
om  at  anvise  mig  Midlerne  til  en  ny,  —  til  den  sidste  Sammen- 
komst med  min  tilbedte.  Hertil  svarede  hun:  »O,  min  Fætter, 
mit  Hjærte  er  fuldt  og  kan  ikke  finde  Ord!  —  gaa  atter 
i  Aften  hen  i  Haven,  men  fald  ikke  i  Søvn,  og  alt  kan  endnu 
blive  godt.«  Derpaa  bragte  hun  mig  Mad  og  Drikke  og  nødte 
mig  til  at  spise.  I  Skumringen  udsmykkede  hun  mig  paa  det 
bedste,  og  jeg  begav  mig  paa  Vejen  til  Havesalen. 

Jeg  tog  atter  Plads,  men  fjernt  fra  det  dækkede  Taffel  og 
med  Ryggen  imod  det,  for  ikke  at  fristes.  Jeg  stirrede  ud  i 
Natten  og  opbød  alt  for  ikke  at  falde  i  Søvn.  Men  jeg  kjedede 
mig,  og  med  Kjedsomheden  melder  sig  gjerne  Hungeren.  Længe 
stred  jeg  imod,  idet  jeg  gik  og  snusede  omkring  Bordet,  som 
Musen  omkring  Fælden.  Endelig  slog  jeg  mig  dog  los  paany, 
tog  til  mig  af  Spiserne  og  drak  Vin,  først  en  Skaal,  dernæst 
én  anden,  saa  endnu  en  —  indtil  ikke  mindre  end  ti  Skaaler. 
Da  jeg  nu  allerede  i  Forvejen  var  udmattet  af  min  Kjærligheds- 
lidelse,  kunde  jeg  naturligvis  ikke  modstaa  Vinens  Kraft,  og 
sank  sammen  under  Bordet  som  en  dod  Mand. 


*)  Navah   betyder    baade    Dadcrelkjærne    og  Fraværelse,  det  fjerne,    og 
denne  bliver  saaledes  et  Symbol  paa  disse  Begreber. 

Da  jeg  næste  Morgen  opvaagnede  henkastet  udenfor  Haven, 
fandt  jeg  en  skarp  Kniv  og  en  Dirhem  (lille  Mønt)  liggende 
ved  Siden  af  mig.  Fuld  af  en  forunderlig  Anelse,  næsten  skjæl- 
vende  rejste  jeg  mig  og  gik  hjem,  mere  fortabt  end  nogensinde. 
Mit  Sødskendebarn  modtog  mig  med  de  Ord :  »Jeg  dvæler  paa 
samme  Sted,  smerte-  og  kummerfuld,  og  der  er  ikke  levnet  mig 
nogen  Trøst  i  hele  Verden  uden  Taarer.« 

Saasnart  jeg  traadte  indenfor  Døren,  sank  jeg  afmægtig  til 
Gulvet;  Kniven  og  Skillingen  faldt  ud  af  min  Haand.  Men 
min  Plejesøsters  ømme  Omsorg  bragte  mig  snart  igjen  til  Be- 
sindelse, og  hun  hørte  ikke  op  med  at  bede,  førend  jeg  havde 
fortalt  hende  alting.  Bævende  lyttede  jeg  til  hendes  Forklaring 
af  de  forefundne  Gjenstande.  Kniven  og  Mønten  skulde  sige: 
»Jeg  tilsværger  Dig  ved  mit  højre  Øje,  finder  jeg  Dig  sovende 
endnu  en  Gang,   bliver  det  din  visse  Død ! « 

Da  jeg  nu  paany  besvor  hende  at  raade  og  hjælpe  mig, 
bød  hun,  at  jeg  skulde  lægge  mig  hen  og  sove,  og  satte  sig 
ved  mit  Leje  med  en  Vifte  i  Haanden  for  at  svale  mig  og  af- 
holde Insekterne  fra  mig.  Først  hen  imod  Aften  vakte  hun 
mig  af  min  urolige  Søvn ;  da  bragte  hun  mig  at  spise  og  drikke, 
hjalp  mig  dernæst  med  at  klæde  mig  paa,  og  sendte  mig  ende- 
lig paany  afsted  med  indtrængende  Formaninger  til  at  holde 
mine  Øjne  aabne. 

Jeg  tog  atter  Plads  i  Havesalen,  dog  denne  Gang  forud  vel 
mættet  og  styrket.  Den  første  Fjerdedel  af  Natten  forløb  tem- 
melig godt  og  hastig ;  den  anden  blev  mig  forfærdelig  lang  •, 
den  tredie  var  næppe  halv  udrunden,  førend  jeg  paany  følte 
den  ulideligste  Sult,  skærpet  ved  Kjedsomheden.  Hanerne  be- 
gyndte at  gale;  Natten  var  snart  forbi;  denne  Prøve  forekom 
mig  utaalelig  haard.     Jeg  gik  hen  til  Taffelet  og  lod  fem  være 

lige,  idet  jeg  spiste  og  drak  efter  Hjertenslyst.  Da  jeg  havde 
vederkvæget  mig,  begyndte  jeg  at  blive  søvnig,  og  satte  mig 
hen  til  Hvile.  Mine  Øjne  var  lige  i  Begreb  med  at  falde  til, 
da  jeg  troede  at  fornemme  en  fjern  Larm.  Skræmmet  foer  jeg 
i  Vejret  med  vidt  opspilede  Øjne.  Næppe  havde  jeg  faaet  Tid 
til  at  vaske  mit  Ansigt  og  mine  Hænder,  førend  min  tilbedte 
traadte  ind.  To  Slavinder  .fulgte  hende,  ligesaa  mange  Stjerner 
i  Mørket;  men  hun  selv  var  den  klart  lysende  Fuldmaane.  Hun 
bar  en  grøn  Silkeklædning  broderet  med  Guld,  og  funklende  af 
Diamanter,  hvis  Glands  dog  maatte  vige  for  hendes  Øjnes  glim- 
rende Lys.  Smilende  betragtede  hun  mig  og  sagde:  »Hvorledes 
gaar  det  til,  at  Du  ikke  igjen  sover?  Nu  først  tror  jeg  paa 
din  Kjærlighed;  thi  Kjærligheden  giver  søvnløse  Nætter.«  Der- 
paa  lod  hun  sine  Tjenerinder  fjerne  sig,  og  vi  var  lykkelig  med 
hinanden  indtil  den  lyse  Morgen. 

Da  jeg  vilde  fjerne  mig,  bød  hun  mig  tøve  endnu  et  Øje- 
blik, da  hun  havde  et  Ærinde  at  give  mig.  Hun  foldede  sit 
Tørklæde  ud  fra  hinanden,  tog  dette  Stykke  Lærred  frem  deraf 
og  bredte  det  ud  for  mine  Blikke.  Da  saa  jeg  de  to  Gazeller, 
den  gyldne  og  den  af  Sølv,  og  jeg  beundrede  dem  højlig.  Hun 
forærede  mig  Tørklædet,  efter  at  have  fortalt  mig,  at  det  var 
hendes  Søster  Nur-el-Huda's  Arbejde,  og  bad  mig  holde  det 
højt  i  Ære.  Derpaa  lod  hun  mig  gaa  med  det  Løfte,  at  jeg 
hver  Nat  skulde  træffe  hende  paa  samme  Sted. 

Da  jeg  kom  hjem,  var  det  første,  som  min  blege  Pleje- 
søster forlangte  at  vide  af  mig,  om  jeg  efter  Løfte  havde  frem- 
sagt Verset  for  min  Sjæls  Elskede.  Men  dette  havde  jeg  aldeles 
glemt  over  Tørklædet  med  Gazellerne,  som  jeg  fremviste  og 
paa    hendes    Forlangende    gav    hende.      Jeg   maatte    tillige  love 

hende,  næste  Nat  bedre  at  erindre  mit  Løfte,   hvilket  jeg  ogsaa 
med  alvorlig  Hu  foresatte  mig. 

Og  jeg  glemte  ikke  heller,  hvad  jeg  havde  lovet  mit  arme 
Sødskendebarn,  som  kun  havde  saa  ringe  Glæde  i  Verden;  ved 
Afskeden  fra  min  tilbedte  fremsagde  jeg  Verset  : 

—    I    Elskende,    hvad    har    en    forelsket    at    gjøre,    naar    hans 
Hjerte  gløder  af  Kjærlighed?   — 

Saasnart  hun  hørte  disse  Ord,  fyldtes  hendes  Øjne  med 
Taarer,  og  hun  svarede: 

—  Han  maa  dølge  sin  Kjærlighed   og   skjule  sin   Hemmelighed, 
og  bete  sig  taalmodig  og  ydmyg  i  al  sin  Lidelse.   — 

Da  jeg  kom  hjem,  bragte  jeg  strax  min  Plejesøster  dette 
Svar.  Jeg  fandt  hende  syg  og  mat,  hvilende  udstrakt  paa  Lejet, 
og  min  Moder  sad  ved  hendes  Hoved  og  græd.  Min  Moder 
skjændte  paa  mig,  at  jeg  saaledes  kunde  forlade  min  Farbroders 
syge  Datter;  men  Asiseh,  mit  Sødskendebarn,  opfattede  med 
begj ærlig  lyttende  Øre  det  Vers,  jeg  foresagde  hende,  og  svarede 
strax  med   et  andet: 

—  Han   har  kæmpet  og  lidt  i  Taalmodighed,  men  ikke  formaaet 
at  banlyse   Længselen   af  sit   forpinte   Hjerte     — 

Og  hun  bad  mig  ogsaa  at  fremsige  dette  Vers  for  min 
Elskede.  Dette  gjorde  jeg  ved  allerførste  Lejlighed.  Min  til- 
bedte brast  i  Graad  og  gav  til  Svar: 

—  Og  fattes  ham  Taalmodighed  til   at  lide  og  Kraft  til  at  skjule 
sin  Hemmelighed,   saa  véd  jeg  intet  bedre   for  ham  —  end  Døden. — 

Tusind  og  én  Nat.     III.  l8 

Da  jeg  atter  kom  hjem,  fandt  jeg  min  Plejesøster  uden  Be- 
vidsthed; men  saasnart  hun  hørte  mig  komme,  slog  hun  Ojnene 
op   og  spurgte: 

»O,  Asis,  har  Du  sagt  hende  Verset?«  Jeg  svarede  ja  og 
gjengav  Svaret  for  hende-  Da  udaandede  hun  et  dybt  Suk  og 
sank   i  Afmagt. 

Da  hun  atter  kom  til  sig  selv,  hviskede  hun :  >Jeg  horer 
og  adlyder  —  og  dør!  Gaa  hen  og  sig  med  Hilsen  dette  til 
hende,  som  i  en  ulykkelig  Tid  traadte  imellem  os!« 

Samme  Aften  indfandt  jeg  mig  igjen  i  Havesalen.  Da  jeg 
havde  tilbragt  Natten  i  Selskab  med  min  Elskede  og  ved  Dag- 
gry vilde  fjerne  mig,  bragte  jeg  hende  min  Plejesøsters  Hilsen. 
Da  udstødte  hun  et  højt  Skrig  og  raabte:  »Ved  Allah,  hun  er 
død,  som  sagde  dette !  Ve  Dig !  Var  hun  ikke  en  Slægtning 
af  Dig?« 

Da  jeg  svarede  hende,  at  det  var  min  Farbroders  Datter, 
vedblev  hun:  »Du  lyver,  ved  Allah!  Hvis  det  havde  været  Til- 
fældet, vilde  Du  have  elsket  hende,  som  hun  elskede  Dig ! 
Havde  Du  sagt  mig  blot  det  mindste  herom,  skulde  Du  aldrig 
have  opnaaet  min  Gunst !  —  Har  hun  vidst  noget  om  vort 
Forhold?« 

Da  jeg  hertil  svarede  ja,  vedblev  hun  i  heftig  Tone:  »Saa 
være  Allah  ubarmhjærtig  imod  Dig,  som  Du  har  vist  Dig 
ubarmhjærtig  imod  hende!  Gak  strax  fra  mit  Aasyn  og  begiv 
Dig  til  din  Plejesøsters  Dødsleje!« 

Nedslagen  adlød  jeg  hende.  Men  da  jeg  kom  i  Nærheden 
af  mine  Forældres  Hus,  slog  Jammerskrig  imod  mit  Ore.  Jeg 
spurgte,  hvad  der  var  paafærde,  og  erfarede,  at  Asiseh  laa  død 
bagved  Døren.       Da  jeg   var    traadt  ind,    udraabte  min  Moder, 

saasnart    hun  havde  faaet  Øje  paa  mig:    »Hendes  Død  kommer 
over  Dig!      Skjændsel  over  en  Fætter,  som   Du  er!« 

Vi  gjorde  Tilberedelserne  til  Begravelsen,  som  gik  for  sig 
under  Iagttagelse  af  alle  sædvanlige  Skikke.  Hele  Koranen 
blev  oplæst  ved  hendes  Grav,  som  vi  ikke  forlod  hele  tre  Dage. 
Sørgmodige  vendte  vi  derpaa  hjem  til  vort  øde  Hus.  Min  Moder 
lod  mig  ingen  Ro,  men  vilde  have  at  vide  af  mig,  hvad  ondt 
jeg  da  havde  tilføjet  Asiseh,  og  hvormed  jeg  havde  knust 
hendes  Hjærte;  uagtet  al  hendes  Fritten  havde  hun  intet  kunnet 
faa  ud  derom  af  den  arme  Pige  selv.  Jeg  svarede,  at  jeg  ikke 
vidste,  hvormed  jeg  havde  fortrædiget  hende.  Men  da  raabte 
min  Moder:  »Saa  véd  jeg  det!  —  Hun  har  i  Kjærlighed  været 
Dig  hengiven  indtil  sit  sidste  Øjeblik!  Endnu  ganske  kort  før 
sin  Død  sagde  hun:  »O,  min  P'arbroders  Hustru,  gid  Allah 
ingensinde  maatte  lade  din  Søn  undgjælde  for  min  Død,  ej 
heller  straffe  ham  for  det,  han  uden  Vidende  og  Villie  har  for- 
brudt imod  mig!  Jeg  vandrer  nu  fra  denne  forfængelige  Verden 
over  i  Evigheden,  og  vil  der  finde  baade  Trøst  og  Hvile.«  Saa 
meget  jeg  end  spurgte  hende,  erfarede  jeg  dog  intet  mere.  Dog 
dette  gav  hun  mig  endnu  i  Ærinde  til  Dig,  at  Du,  naar  Du 
igjen  tog  Afsked  fra  din  Glædes  kjæreste  Sted,  skulde  sige: 
»Troskab  er  en  god  Ting;  Forræderi  er  skjændigt  og  foragte- 
ligt.« 

»Og  derpaa  gav  hun  mig  endnu  noget  andet  til  Dig,  og 
lod  mig  sværge  paa,  at  jeg  først  da  vilde  overlevere  det  til 
Dig,  naar  jeg  saa  Dig  græde  og  klage  over  hende.« 

Jeg  forlangte  i  det  mindste  at  se,  hvad  det  var;  men  min 
Moder  lod  sig  ikke  bevæge.  Saa  opgav  jeg  Sagen,  og  tænkte 
nu  ene  og  alene  paa,  hvorledes  jeg  skulde  indrette  det  saaledes, 
at  jeg  bestandig  kunde  dvæle  hos  min  Elskede. 

16* 

Den  næste  Nat  indfandt  jeg  mig  atter  i  Haven,  hvor  min 
Elskede  syntes  utaalmodig  at  have  ventet  mig.  Hendes  første 
Spørgsmaal  gjaldt  Asiseh.  »Hun  er  død,«  svarede  jeg,  »og  vi 
har  foranstaltet  Koranlæsning  over  hende,  og  allerede  er  fire 
Nætter  henrundne  siden  hendes  Død,  —  den  nærværende  er  den 
femte  Nat.« 

Saasnart  hun  hørte  dette,  gav  hun  høje  Skrig  fra  sig,  græd 
og  sagde:  »Du  har  dræbt  hende!  Jeg  frygter  for,  at  Du  vil 
komme  til  at  undgjælde  det!« 

Hertil  ytrede  jeg,  at  hun  før  sin  Død  havde  tilgivet  mig, 
og  Tortalte  min  Elskede  alt,  hvad  jeg  havde  faaet  at  vide  af 
min  Moder,  derunder  indbefattet  hint  Vers,  som  jeg  skulde 
fremsige  ved  Afskeden: 

—    Troskab    er    en    god    Ting;    Forræderi   er   skjændigt   og   for- 
agteligt.   — 

Saasnart  hun  hørte  disse  Ord,  udraabte  hun:  »Allahs  Naade 
—  hans  Navn  være  priset !  —  være  over  hende !  —  Hun  har 
reddet  Dig,  —  jeg  havde  ondt  i  Sinde  mod  Dig !  Men  nu  skal 
Dig  intet  ondt  vederfares!« 

»Og  hvad  havde  Du  da  i  Sinde  imod  mig?«  spurgte  jeg. 
»Er  vi  ikke  inderlig  forbundne  i  Kjærligheden!« 

»Javist,  Du  er  min,  og  jeg  er  din!«  svarede  hun.  Men 
Du  er  ung  og  uerfaren,  og  kjender  endnu  kun  lidet  til,  hvilke 
underlige  Rørelser  der  kan  opstaa  i  en  Kvindes  Hjærte.  I  )en 
bedste  Raadgiver  har  Du  tabt  i  din  Plejesøster.  Nu  er  hun 
død  og  borte,  som  udtydede  Dig  mine  Tegn  og  hjalp  Dig  til 
min  Gunst;  men  nu  forlanger  jeg  ogsaa  af  Dig,  at  Du  aldrig 
mere  taler  med  nogen  Kvinde,  hun  være  ung  eller  gammel. 
O,  gid  jeg  havde  kjendt  din   Farbroders  Datter!      Jeg  har  ikke 

en  Gang  kunnet  takke  hende  for  alt  det,  hun  har  gjort  imod 
mig!  Men  dette  fordrer  jeg  af  Dig,  at  Du  fører  mig  til  hendes 
Grav,   for  at  jeg  kan  sætte  en  Indskrift  derpaa. « 

Saasnart  Morgenen  brød  frem,  tog  min  Elskede  en  Pung 
med  Penge  og  bød  mig  føre  sig  til  Asiseh's  Grav.  Paa  Vejen 
derhen  uddelte  hun  rigelige  Almisser  og  tilføjede  ved  hver  en 
Lejlighed  disse  Ord:  »Dette  gives  som  et  Offer  for  Asiseh's 
Sjælefred,  som  skjulte  sit  Hjærtes  Hemmelighed,  indtil  hun 
tømte  Dødens  Skaal,  og  blev  sig  selv  tro  indtil  sin  sidste  Time. « 
Dermed  blev  hun  ved,  indtil  Pungen  var  tom,  og  vi  var  kommet 
i  Nærheden  af  Stedet.  Grædende  sank  hun  ned  paa  Graven 
og  blev  længe  ubevægelig  liggende.  Endelig  rejste  hun  sig  igjen, 
tog  en  Mejsel  og  en  Hammer  frem  og  gav  sig  med  usigelig 
Møje  og  Udholdenhed  til  at  indhugge  en  Gravskrift  i  Stenen 
ved  Gravens  øverste  Ende.  Alt  som  hun  huggede,  randt  hendes 
Taarer.  Da  hun  endelig  var  bleven  færdig,  vendte  vi  tilbage 
til  hendes  Have.  Saasnart  vi  var  kommet  hjem,  sagde  hun  til 
mig:  »Ved  Allah  besværger  jeg  Dig,  aldrig  mere  at  vige  fra 
min  Side!« 

»Jeg  hører  og  adlyder!«  var  mit  korte  Svar,  og  jeg  for- 
blev fra  denne   Dag  hos  hende. 

Hastig  var  et  Aar  henrundet.  Jeg  havde  al  god  Grund 
til  at  være  fornøjet  med  mit  Hjærtes  Herskerinde;  Asyseh  havde 
jeg  aldeles  glemt.  En  Dag  i  Begyndelsen  af  det  andet  Aar 
havde  jeg  besøgt  Badet,  trukket  friske  og  duftende  Klæder  paa, 
og  var  just,  efter  at  have  drukket  et  godt  Glas  Vin,  i  Færd  med 
at  begive  mig  tilbage  til  min  Elskede  i  Havehuset.  Men  Vinen 
havde  gjort  mig  lidt  fortumlet ;  saaledes  gik  det  til,  at  jeg, 
uden  at  vide  af  det,  geraadede  ind  i  en  mørk  Sidegade.  Her 
kom    en    gammel    Kone    mig   iraøde    med    et  Brev  og  et  bræn- 

dende  Lys  i  Haanden  og  spurgte,  om  jeg  forstod  at  læse.  Da 
jeg  hertil  svarede  ja,  bad  hun  mig  videre  om  at  læse  Brevet 
for  sig.  Dette  gjorde  jeg  da  og  fortalte  hende,  at  det  var  en 
Skrivelse  fra  en  fraværende  Elsker  med  Hilsener  til  hans  Hjærtens- 
kjær.  Derover  lod  Matronen  til  at  blive  meget  glad,  og  lavede 
sig  til  at  gaa  igjen;  men  pludselig  vendte  hun  sig  om,  kyssede 
mig  paa  Haanden  og  nedkaldte  al  Himlens  Velsignelse  over 
mig,  idet  hun  bad  mig  om  blot  at  umage  mig  hen  til  Døren 
af  et  nærliggende  Hus,  og  der  endnu  en  Gang  forelæse  Brevet, 
da  man  ellers  næppe  vilde  tro,  hvad  hun  fortalte  vedkommende 
om  Indholdet. 

Heri,  syntes  mig,  kunde  jeg  vel  føje  hende,  og  jeg  fulgte 
med  hende.  Undervejs  fortalte  hun  mig,  at  Brevet  var  fra 
hendes  Søn,  som  nu  havde  været  ti  Aar  borte,  og  var  bleven 
anset  for  tabt,  og  at  hans  Søster  siden  hans  Bortrejse  havde 
grædt  baade  Nat  og  Dag.  Imidlertid  var  vi  kommet  til  en 
med  Kobber  vel  beslagen  Dør,  ved  hvilken  den  gamle  gav  sig 
til  at  kalde  i  det  persiske  Sprog.  Strax  nærmede  nogen  sig 
med  lette  Trin,  og  en  ung  Pige  lukkede  op  for  os.  Hun  syntes 
netop  at  komme  fra  et  eller  andet  husligt  Arbejde;  thi  hendes 
Arme  var  blottet  indtil  Skuldrene,  og  Benklæderne  var  indtil 
Knæerne  foldede  op  over  hendes  dejlige  alabasthvide  Ben,  hvis 
fine  Ankler  var  prydet  med  gyldne  Baand ;  ogsaa  hendes  Under- 
klædning var  opkiltret.  løvrigt  var  hendes  Dragt  net  og  pynte- 
lig;  i   Ørerne  bar  hun   Berlokker  af  skjønne  Perler. 

Ved  Synet  af  mig  spurgte  hun  med  ubeskrivelig  sod  Stemme, 
om  det  var  mig,  der  skulde  læse  Brevet,  tog  Skrivelsen  ud  af 
den  gamles  Haand  og  holdt  den  hen  for  mig.  Jeg  stod  endnu 
i  den  aabne  Dør,  og  bøjede  mig  en  Smule  ind  derad  for  at 
gribe  Brevet,  da  jeg  pludselig  af  Matronen  fik  et  Stød  i  Ryggen, 

saa  jeg  fløj  ind  ad  Døren,  og  da  jeg  forundret  saa  mig  om, 
befandt  jeg  mig  midt  inde  i  Forstuen.  Den  gamle  Kone  var  som 
Lynet  fulgt  efter  mig  og  havde  slaaet  Døren  i  Laas  efter  sig. 
Men  den  dejlige,  unge  Pige  sluttede  mig  i  sine  Arme  og  kaldte 
mig  sin  Elskede.  Jeg  forholdt  mig  ligesom  en  drømmende. 
Da  tog  Pigen  mig  ved  Haanden  —  den  gamle  gik  i  Forvejen 
med  et  Lys,  og  førte  mig  igjennem  syv  Forhaller  ind  i  en 
Sal,  der  var  saa  stor,  at  en  Rytter  havde  kunnet  tumle  sin  Hest 
derinde.  Alt  var  snehvidt  af  det  herligste  Alabast;  Hynder  og 
Tæpper  var  af  Guldstof.  Endvidere  fandtes  her  to  Kobber- 
bænke og  en  Sofa,  der  var  saa  rigt  prydet  med  Perler  og  Ju- 
veler,  at  det  maatte  kaldes  en  sand  fyrstelig  Pragt. 

Saasnart  vi  havde  sat  os  hos  hinanden,  spurgte  den  unge 
Pige,   hvilket  af  to  jeg  gav  Fortrinet,   Liv  eller  Død. 

Da  jeg  ikke  var  sen  med  at  svare:  »Livet,«  vedblev  hun, 
»Nuvel,  saa  ægt  mig,  og  Du  vil  være  sikker  for  den  onde 
Delilah's  Rænker!« 

Hertil  svarede  jeg,  at  jeg  ikke  følte  Lyst  til  at  ægte  et 
Fruentimmer  af  hendes  Art  og  spurgte,  hvem  denne  Deli- 
lah  var. 

Da  lo  Pigen  højt  og  svarede,  at  det  maatte  jeg  vel  dog 
vide,  eftersom  jeg  havde  levet  et  helt  Aar  sammen  med  hende. 
»Allah  tilintetgjøre  hende!«  tilføjede  hun.  »Der  gives  ingen 
værre  Bolerske!  Hvor  mange  har  hun  ikke  allerede  ombragt 
før  Dig,  og  hvo  kj ender  endda  blot  det  halve  af  hendes  onde 
Bedrifter?  Hvorledes  har  Du  baaret  Dig  ad  med  at  leve  saa 
længe  sammen  med  hende,  uden  at  det  er  kommet  til  et  for- 
dærveligt Optrin   imellem  Eder?  Det  er  mig  ubegribeligt.« 

Min  Forundring  over  alt  dette  kj  endte  ingen  Grændser, 
og  jeg    gav    den   lydelig    til  Kjende.     Jeg    maatte    fortælle   den 

unge,  forføreriske  Skabning,  hvorledes  jeg  var  kommen  ind  i 
hint  Forhold,  uden  at  forbigaa  noget,  som  dermed  stod  i  For- 
bindelse. Hun  beklagede  inderlig  min  Plejesøsters  Skjæbne,  for 
hvis  Skyld  ene  og  alene  den  ondskabsfulde  Delilah  havde 
skaanet  mit  Liv.  Da  jeg  var  færdig  med  at  fortælle,  klappede 
hun  i  Hænderne,  og  bød  den  gamle  Kone,  som  paa  Signalet 
viste  sig,  at  hun  skulde  lade  de  tilstedeværende  træde  ind; 
men  førend  dette  skete,  indhyllede  hun  sig  i  sit  Slør«  Strax 
derpaa  indtraadte  fire  Vidner.  Den  gamle  Kone  tændte  fire 
Kjærter,  og  der  blev  opsat  en  Ægteskabskontrakt,  i  hvilken 
Bruden  tilstod  at  have  modtaget  sin  Morgengave  af  mig,  og 
desforuden  at  være  bleven  mig  ti  tusinde  Sølvstykker  skyldig. 
Da  alt  var  bragt  i  Orden,  fik  Vidnerne  deres  Betaling,  og 
fjernede  sig. 

Den  følgende  Dag  ønskede  jeg  at  gaa  ud;  men  min  nye 
Kone  lo  ad  mig  og  spurgte,  om  jeg  troede,  det  var  ligesaa  let 
at  slippe  ud  af  Badet,  som  at  komme  derind.  (Ved  Udgangen 
maa  man  nemlig  betale  sine  Badepenge).  »Du  maa  ikke  holde 
mig  for  saadan  én  som  denne  Delilah.  Ifølge  Koranens  og 
Sunnas  ')  Forskrifter  er  Du  min  Ægtefælle.  Var  Du  beruset, 
da  Du  indgik  Forpligtelsen,  saa  er  Du  nu  vorden  ædru.  Dette 
Hus  bliver  kun  lukket  op  en  eneste  Gang  om  Aaret;  Du  kan 
selv  overbevise  Dig  derom  ved  at  gaa  hen  til  Døren. 

Jeg  gik  hen  til  Døren  og  fandt  den  virkelig  tilsømmet. 
Min  Kone  forsikrede  mig,  at  de  for  fiere  Aar  var  vel  forsynet 
med  Mel  og  Sukker,  Honning,  Vin  og  allehaande  Frugter. 
og    at    Døren    først    Aarsdagen    efter    igjen    vilde    blive  aabnet. 


*)  Traditionen,  hvorpaa  Tyrker    og    Araber  tro,    i    Modsætning    til   Per- 
serne.  Shiterne,  som   forkaste   den. 

Indtil  denne  Tid  vilde  jeg  ikke  kunne  sætte  en  Fod  uden  for 
Huset. 

Næsten  forfærdet  udraabte  jeg:  »Der  gives  ingen  Magt  og 
ingen  Frelse  uden  hos  Gud!«  Men  hun  gav  sig  atter  til  at  le, 
og  vedblev  dermed  saa  længe,  indtil  hun  ogsaa  fik  mig  paa 
Gled.  Enden  blev,  at  vi  lo  med  hinanden  og  levede  meget 
fornøjet  et  Aar  sammen,  inden  hvilken  Tids  Udløb  min  Kone 
havde  født  mig  en  Søn. 

Paa  det  nye  Aars  første  Dag  hørte  jeg  Døren  blive  aabnet, 
og  der  indfandt  sig  Lastdragere,  som  bragte  Mel  og  Sukker 
og  allehaande  andre  Sager  ind  i  Huset.  Øjeblikkelig  gik  jeg 
hen  til  min  Kone  og  sagde,  at  jeg  havde  Lyst  til  at  gaa  ud. 
Men  hun  bad  mig  vente,  indtil  det  blev  mørkt,  for  at  jeg 
kunde  gaa  paa  samme  Maade,  som  jeg  var  kommen.  Saa  blev 
jeg  da;  men  førend  jeg  fjernede  mig,  maatte  jeg  sværge  paa, 
at  jeg  igjen  vilde  komme  tilbage  den  samme  Nat,  førend  Døren 
atter  blev  lukket.  Jeg  maatte  tilsværge  hende  det  ved  Koranen 
og  paa  Sværdet  og  ved  vor  Skilsmisse1);  før  blev  hun  ikke 
rolig.  Endelig  forlod  jeg  Huset  og  begav  mig  hen  til  den  mig 
velbekjendte  Have. 

Ikke  mindre  ærgerlig  end  forundret  fandt  jeg  Haven  aaben, 
endskjøndt  jeg  ikke  havde  besøgt  den  et  helt  Aar,  og  umulig 
kunde  blive  ventet  nu.  For  at  erfare,  om  den  skjønne  Ejerinde 
endnu  opholdt  sig  der,  traadte  jeg  ind ;  siden  vilde  jeg  begive 
mig  hen  til  min  Moder.  Og  virkelig  fandt  jeg  min  fordums 
Elskede  endnu  siddende  paa  samme  Plads,  hvor  jeg  havde 
forladt  hende,    forover   bøjet  og  med  Hovedet   støttet  i   de  hule 


x)  For  at  hun  efter  Udløbet  af  den  lovbestemte  Termin,    hvis    han  ikke 
vendte  tilbage,  kunde  indgaa  et  nyt  Ægteskab. 

Hænder.  Men  hvor  forandret  var  ikke  hendes  Udseende ! 
Hendes  Kind  var  bleg  som  Døden  og  hendes  Øje  dybt  ind- 
sunket. Saasnart  hun  fik  Øje  paa  mig,  raabte  hun:  >  Allah 
være  lovet,  at  Du  endnu  lever!«  Derpaa  vilde  hun  rejse  sig  og 
gaa  mig  i  Møde,  men  sank  igjen  sammen,  afmægtig  af  Glæde. 
Beskjæmmet  stod  jeg  for  hende,  men  fattede  mig  endelig  rask, 
omfavnede  hende  og  spurgte,  hvorledes  det  kom  sig,  at  hun 
havde  ventet  mig  denne  Nat.  »Ingenlunde  vidste  jeg,  at  Du 
vilde  komme  i  Nat,  men  jeg  har  hver  eneste  Nat  siden  din  For- 
svinden saaledes  ventet  paa  Dig.  Men  Du  udeblev  den  første 
Nat  og  den  anden,  og  Du  kom  aldrig  mere  igjen.  Dog,  lige- 
fuldt ventede  jeg  stadig  paa  Dig.  Sig  mig  nu,  hvad  der  holdt 
Dig  borte  fra  mig!« 

Da  jeg  derpaa  begyndte  at  fortælle  hende  mit  Eventyr, 
mit  nye  Ægteskab,  og  jeg  havde  forpligtet  mig  til  at  vende  til- 
bage inden  Daggry,  blev  hun  baade  rød  og  bleg;  hun  udstødte 
Forbandelser  imod  min  Kone,  og  blev  tilsidst  saa  vild  og 
truende,  at  jeg  blev  baade  angst  og  bange.  Endelig  kaldte 
hun  paa  sine  Slavinder,  og  jeg  saa  mig  pludselig  greben  og  ud- 
strakt til  Jorden  af  ti  rasende  Kvinder.  Men  hun  selv  sprang 
op,  svang  sin  Dolk  og  raabte :  »Jeg  vil  slagte  Dig  som  et  Kid  ; 
det  skal  være  Straffen  for  den  skjændige  Gpførsel,  som  Du  har 
udvist  imod  din  stakkels  Plejesøster!« 

Jeg  holdt  mig  for  dødsens  og  havde  ikke  mindste  Tanke 
for  Modværge.  Slavinderne  bandt  mig  da  paa  deres  Hersker- 
indes Befaling  og  pidskede  mig,  indtil  jeg  blev  ganske  afmægtig. 
Tilsidst  gav  de  sig  til  at  blotte  min  Hals  for  at  lade  mig  faa 
Naadestødet;  da  indgav  Allah  mig  pludselig  at  udtale  hine  Ørd, 
som  Asiseh  havde  lært  mig:  »Troskab  er  en  god  Ting;  men 
Forræderi  er  skjændig  og  vanærende.« 

Saasnart  min  skjønne  Plageaand  hørte  disse  Ord,  udraabte 
hun:  »Allah  være  Dig  naadig,  Asiseh!  Var  dog  blot  din  elske- 
lige Ungdom  bleven  bevaret!« 

Derpaa  vendte  hun  sig  om  imod  mig  og  vedblev:  »Ved 
Allah,  med  det  Par  Ord  har  Du  reddet  dit  Liv !  Men  et 
Mærke  paa  min  Vrede  og  Foragt  skal  Du  dog  tage  med  Dig ! « 

Med  disse  Ord  gav  hun  mig  et  dybt  Saar,  hvorved  jeg 
mistede  Besindelsen.  Da  jeg  atter  kom  til  mig  selv,  var  Blød- 
ningen standset,  og  hun  traadte  mig  under  Fødder  for  at  jeg 
skulde  gaa.  Møjsommelig  slæbte  jeg  mig  hen  til  min  Kones 
Hus,  som  jeg  endnu  fandt  aabent;  saasnart  jeg  var  kommen 
indenfor,  sank  jeg  til  Jorden  og  faldt  i  en  dyb  Udmattelsessøvn. 
Men  da  jeg  igjen  vaagnede,  fandt  jeg  mig  udenfor  Haveporten. 
Forfærdet  saa  jeg  til  at  komme  paa  Benene,  og  slæbte  mig 
hjem  til  min  Moder,  der  allerede  længe  havde  begrædt  mig  som 
død.  Hun  modtog  mig  med  Taarer  og  fortalte,  at  min  Fader 
var  død  for  otte  Dage  siden.  Denne  nye  Ulykke  og  Mindet 
om  min  Plejesøster,  aftvang  mig  en  Strøm  af  Taarer.  Jeg  græd 
og  klagede,  indtil  Sandserne  forgik  mig,  og  hørte  ikke  op  der- 
med før  Midnat. 

Da  tog  min  Moder  igjen  til  Orde:  »Din  Fader  er  død  for 
en  Uge  siden.«  »Jeg  tænker  ene  og  alene  paa  mit  Sødskende- 
barn,«  gjensvarede  jeg  hende;  »thi  jeg  har  vel  fortjent,  hvad 
der  er  mødt  mig,  efterdi  jeg  foragtede  hende,  da  hun  dog 
elskede  mig  saa  højt.«  Derpaa  maatte  jeg  fortælle  min  Moder 
alt,  hvad  der  var  hændet  mig,  og  hun  takkede  Allah,  at  jeg 
ikke  var  bleven  dræbt,  men  alene  saaret.  I  den  følgende  Tid 
plejede  hun  mig  omhyggelig,  og  da  jeg  atter  havde  faaet  mit 
Helbred,  overgav  hun  mig  den  Gave,  som  Asiseh  paa  Dødslejet 
havde  nedlagt  i  hendes  Hænder  til  mig.    Det  var  hint  Linklæde 

med  de  to  Gazeller,  som  jeg  en  Gang  havde  overladt  hende. 
Hun  havde  skrevet  nogle  Vers  derpaa,  som  klagede  over  en 
ulykkelig  Kjærligheds  Pinsel;  men  paa  et  i  Klædet  indviklet 
Blad  Papir  havde  hun  tillige  nedskrevet  allehaande  Trostensord 
til  mig. 

Saasnart  jeg  havde  set,  læst  og  forstaaet  alt,  brod  jeg  igjen 
ud  i  Taarer,  og  vedblev  at  græde  indtil  den  morke  Nat.  Paa 
denne  Maade  tilbragte  jeg  næsten  et  helt  Aar,  da  min  Moder 
formaaede  mig  til  at  gjøre  en  Rejse  med  en  Kåre  vane  af 
Kjobmænd,  i  det  Haab,  at  jeg  derved  skulde  adsprede  mig. 
Men  mine  Taarer  har  endnu  ikke  ophort  med  at  flyde;  thi  saa 
ofte  vi  holder  Rast,  udbreder  jeg  Klædet  foran  mig,  betragter 
det  i  Mindet  af  min  elskelige  Plejesøster,  og  begræder  hende 
med  bitre  Taarer.  Hun  havde  jo  elsket  mig  saa  inderlig  og 
bevist  mig  saa  meget  godt;  men  jeg  havde  alene  tilføjet  hende 
Krænkelse  og  Smerte.  Og  paa  denne  Maade  er  min  Sorg 
ingenlunde  bleven  mindre;  jeg  vil  tvertimod  bringe  den  for- 
øget med  mig  tilbage.  —  Det  er  min  Historie;  og  Fred  være 
med  Dig ! « 


»Og  hvor  kommer  Du  nu  fra?<  spurgte  Tadj-el-Moluk  en 
Stund  efter  at  Asis  havde  endt  sin  Fortælling. 

»Jeg  kommer  fra  Kamferøerne  og  Krystalborgen,  svarede 
Asis.  »Disse  Oer  er  syv  i  Tallet,  og  Kong  Shah/eman  beher- 
sker dem.  Han  har  en  Datter,  Dunya  kaldet,  der  i  Dejlighed 
ikke  skal  have  sin  Lige  i  hele  Verden.  Nogle  af  mine  Led- 
sagere bestak  Opsynsmanden  over  hendes  Haver  for  at  faa 
hende  at  se,   og  jeg  fulgte  med  dem    paa    Eventyret.      Da    hun 

traadte  frem  troede  jeg  at  se  Fuldmaanen  i  sin  klareste  Glands. 
Hendes  Øjne  straalede  som  to  blændende  Sole,  og  hendes 
Øjenbryn  lignede  tvende  Regnbuer.  Hendes  Næse  havde  Skik- 
kelse af  en  syrisk  Pistazie,  og  hendes  Tænder  kunde  man  holde 
for  de  skjønneste  Perler  fra  den  arabiske  eller  persiske  Hav- 
bugt.  Hendes  Barms  herlig  afrundede  Halvkugler  var  at  ligne 
ved  tvende  Granatæbler  fra  Damaskus;  hendes  Kinder  var  saa 
friske  og  højt  farvede  som  Roser  fra  Fajum.  Hendes  yndige 
Skikkelse  var  slank  som  Stammen  af  en  Cypresse  ;  hendes 
Hænder  eftergav  Salomos  Scepter  intet  i  Hvidhed,  Glands  og 
Finhed;  og  hendes  Haar  var  saa  mørkt  som  den  mørkeste  Vin- 
ternat. —  Fra  Kamferøerne  drog  vi  videre  og  videre  og 
naaede  endelig  herhid,  hvor  vi  traf  Dig.  Allahs  Naade  over- 
skygge Dig!« 

Tadj-el-Moluk  var  bleven  saa  henreven  af  den  Skildring, 
som  Asis  havde  gjort  ham  af  Prindsesse  Dunyas  Skjønhed,  at 
han  som  en  drømmende  vendte  tilbage  til  sin  Faders  Hovedstad. 
Asis  tog  han  med  sig,  lod  ham  anvise  et  Palads  og  hvad  han 
ellers  behøvede,  og  begav  sig  derpaa  til  sin  Fader.  Denne 
mærkede  snart,  hvilken  Forandring  der  var  foregaaet  med  hans 
Søn,  og  trængte  ind  paa  ham  for  at  faa  Grunden  dertil  at  vide. 
Saa  fortalte  da  endelig  Prindsen  om  sit  Møde  med  Asis  i  ( )r- 
kenen,  og  hvorledes  han  pludselig  havde  følt  sig  greben  af  en 
utæmmelig  Længsel  efter  den  af  ham  skildrede  Prindsesse. 
Men  hans  Fader  forestillede  ham,  at  Prindsesse  Dunya  boede  i 
et  langt  borteliggende  Land,  og  raadede  ham  til  ikke  at  tænke 
mere  paa  hende,  men  hellere  at  vælge  sig  en  af  de  femhundrede 
Slavinder,  som  fandtes  i  hans  Moders  Palads.  Hvis  dette  ikke 
tilfredsstillede  ham,  var  han  ogsaa  villig  til  at  bejle  for  ham  til 
en  af  de  omkringboende  Kongers  Døtre,   iblandt  hvilke  der  sikkert 

fandtes  dem,  der  var  smukkere  end  Prindsesse  Dunya.  Men 
Tadj-el-Moluk  erklærede,  at  hans  Liv  var  afhængigt  af  hendes 
Besiddelse,  og  saaledes  maatte  hans  Fader  endelig  bestemme 
sig  til  at  sende  et  Gesandtskab  til  de  vidt  fjernede  Kamferoer. 
I  Spidsen  for  Gesandtskabet  stillede  han  sin  Vez.ir  og  Asis,  og 
svor  højt  og  hellig  paa,  at  han,  hvis  deres  Andragende  blev 
tilbagevist,  vilde  omstyrte  Kamferøernes  ældgamle  Rige,  og  til 
dette  Formaal  udruste  en  Hær,  hvis  Bagtrop  endnu  befandt  sig 
i  hans  Hovedstad,  medens  Fortroppen  allerede  havde  naaet  det 
fjendtlige  Lands  Grændser. 

Veziren  og  Asis  ankom  efter  en  lang  og  besværlig  Rejse 
lykkelig  til  Kamferøerne,  overrakte  Kongen  deres  Foræringer, 
og  nød  den  bedste  Modtagelse  hos  ham.  Efterat  Gesandterne 
hele  fire  Dage  kostelig  var  bleven  beværtet  i  Kongens  Palads, 
tog  Veziren  endelig  paa  den  femte  Bladet  rask  fra  Munden  og 
bejlede  til  Prindsesse  Dunya  for  sin  Herres  Søn  Tadj-el-Moluk. 
Forlegen  hørte  Kongen  paa  ham ;  thi  hans  Datter  var  en  svoren 
Fjende  af  det  mandlige  Kjøn.  Dog  lod  han  ved  Obersten 
for  Gildingerne  hende  Sagen  foredrage.  Men  denne  kom  over 
Hals  og  Hoved  igjen  tilbage  og  berettede,  at  han  skyndsomst 
havde  maattet  tage  til  Bens  for  sin  Herskerindes  Vrede ;  paa 
Flugten  havde  han  endnu  opfattet  den  Besked  fra  hende,  at 
hun  vilde  tage  Livet  af  enhver  Mand,  som  hun  blev  tvungen 
til  at  ægte,   og  derpaa  dræbe  sig  selv. 

Med  denne  Besked  maatte  altsaa  Veziren  og  Asis  igjen 
vende  hjem.  Tadj-el-Moluk  kunde  imidlertid  ikke  opgive  sin 
Lidenskab,  og  besluttede  endelig  personlig  at  vove  et  Forsøg 
paa  at  skaffe  den  Tilfredsstillelse.  Han  udklædte  sig  som  Kjøb- 
mand,  lod  Veziren  og  Asis  gjøre  det  samme,  og  sluttede  sig 
derpaa  i  deres  Selskab  med  en  Mængde  Kameler,  som   bar  kost- 

bare  Varer,  til  en  stor  Karavane  af  Kjøbmænd,  som  netop  drog 
til  Kamferøernes  Hovedstad. 

Da  de  havde  naaet  Kongostaden,  som  var  Maalet  for  deres 
Rejse,  steg  de  af  i  en  Khan x),  og  Veziren  gik  strax  hen  og 
lejede  en  prægtig  Butik  for  fme  og  kostbare  Stoffer,  hvori 
Prindsen  og  Asis  skulde  fremlægge  og  falbyde  de  medbragte 
Varer.  Alle  Stadens  fornemme  Personer  besøgte  denne  Bazar; 
ogsaa  Prindsesse  Dunya  kom  en  Gang  imellem  derhen;  og  de 
gav  det  derfor  i  Guds  Haand,  hvorledes  han  fremdeles  vilde 
lede  Sagen. 

Da  de  to  foregivne  Kjobmænd  aabnede  deres  Lager,  drog 
de  alle  deres  Naboers  studsende  Blikke  paa  sig.  De  sad  i 
deres  'Butik  paa  kostbare  Hynder,  og  deres  Tjenere  stod  foran 
dem ;  men  midt  imellem  dem  havde  den  ærværdige  Vezir  sin 
Plads.  Kjøbere  og.  ørkesløse  Mennesker  trængte  sig  til  i  Mængde, 
og  ved  Synet  af  den  dejlige  Ungersvend,  Tadj-el-Moluk,  spurgte 
man  forbauset  hinanden,  om  Ridvan,  Paradisets  Dørvogter, 
maaske  af  Forsømmelighed  havde  ladet  sine  Porte  staa  aaben, 
saa  at  denne  herlige  Yngling  havde  taget  Lejligheden  i  Agt  og 
fundet  Vejen  til  Jorden.  Snart  talte  man  i  hele  Byen  alene 
om  ham,   og  Tilløbet  forøgedes  bestandig. 

En  Dag  nærmede  sig  ogsaa  en  gammel  Kone,  fulgt  af  to 
Slavinder,  og  blev,  forundret  over  den  unge  Kjøbmands  ufor- 
lignelige Skjønhed,  staaende  udenfor  Butiken,  idet  hun  uvilkaarlig 
udraabte :  »Priset  være  hans  Fuldkommenhed,  som  skabte  Dig 
til  en  Fristelse  for  Alverden!«     Hun  traadte  derpaa    ind  og  lod 


*)  En  rummelig  Bygning,  i  Almindelighed  offentlig,  hvori  de  rejsende 
finde  Ophold  for  deres  Personer  og  Plads  til  deres  Sager  og 
Lastdyr. 


falde  en  Mænge  andre  smigrende  Talemaader,  medens  Tadj -el- 
Mol  uk  med  forekommende  Artighed  traadte  hende  i  Mode. 
Endelig  spurgte  hun,  om  han  var  fremmed  paa  Stedet,  og  for- 
langte at  se  hans  Stoffer.  »Med  Fornøjelse!«  svarede  Tad-el- 
Moluk.  »Jeg  besidder  Stoffer  af  enhver  Art,  og  deriblandt  ikke 
faa,  som  egner  sig  for  Konger  og  Kongebørn.  Sig  mig  blot 
først,  til  hvem  I  vil  kjøbe,  for  at  jeg  kan  forelægge  Eder  det 
rette ! « 

»Jeg  skal  kjøbe  Tøjer  til  Prindsesse  Dunya, «  svarede  den 
gamle.  Ved  disse  Ord  hoppede  Hjertet  i  Livet  paa  den  van- 
smægtende Tadj-el-Moluk.  Derpaa  lod  han  Matronen  forelægge 
nogle  af  sine  kostbareste  Stoffer,  og  hun  udvalgte  et  til  en 
Pris  af  iooo  Guldstykker.  Men  da  hun  spurgte  den  unge 
Kjøbmand  om  Prisen,  svarede  denne:  »Tag  Tøjet,  gode 
Moder,  hvis  det  behager  Eder!  —  Hvad  er.  slige  Smaating  at 
regne  imellem  Eder  og  mig?  Lovet  være  Allah,  som  forte 
Eder  hid!« 

Matronen  udtømte  sig  i  Paakaldelser  af  Himlen  til  bedste 
for  den  unge  Mand,  der  ikke  alene  var  smukkere  end  Dagen, 
men  ogsaa  besad  den  fineste  Levemaade,  og  priste  den  Kvinde 
lykkelig,   hvem  han  en  Gang  skulde  tilhore. 

Derpaa  spurgte  hun  om  hans  Navn ;  men  da  han  til  Svar 
herpaa  havde  nævnet  sit  rigtige,  ytrede  hun  forundret:  »Ej,  det 
er  jo  et  Kongenavn!  Men  Du  optræder  som  en  Kjøbmand! 
1  )a  Prindsen  ved  denne  Ytring  blev  lidt  forlegen  og  ikke  strax 
kunde  finde  er  passende  Svar,  tog  Asis  hastig  Ordet  i  hans 
Sted  og  bemærkede,  at  dette  Navn  ogsaa  var  blevet  givet  ham 
af  inderlig  Kjærlighed  til  og  i  taknemlig  Erindring  om  en  fyr- 
stelig   Person;    med    denne    Besked    fjernede    sig    endelig    den 

gamle  Kone,  aldeles  opfyldt  og  fortryllet  af  Tadj-el-Moluk's 
Skjønhed  og  Artighed. 

Saasnart  hun  var  kommen  tilbage  til  Slottet,  foreviste  hun 
Prindsesse  Dunya  Stoffet,  og  gjorde  et  saadant  Væsen  af  Kjob- 
mandens  Skjønhed,  hvem  hun  betegnede  som  den  herligste 
Yngling  i  Verden,  at  Prindsessen  tilsidst  paalagde  hende  at  gaa 
hen  og  hilse  ham  artig  og  sige,  at  hvis  hun  kunde  være  ham 
til  nogen  Nytte  i  den  ham  fremmede  Stad,  skulde  han  kun 
trøstig  henvende  sig  til  hende. 

Den  gamle  var  ikke  sen  med  at  bringe  denne  Besked  i 
Byen.  Men  saasnart  Tadj-el-Moluk  havde  modtaget  Prindsessens 
Hilsen  igjennem  den  gamle  Kones  Mund,  bad  han  hende  om 
at  tage  et  Brev  med  sig  tilbage.  Hertil  var  hun  strax  villig, 
og  Ynglingen  satte  sig  til  at  skrive : 

—  Jeg  skriver  til  Dig  Aarsagen  til  mine  Lidelser,  Maalet  for 
mine  Bønner.  Først  og  fremmest  giver  jeg  Dig  mit  Hjertes  dybe 
Glød  tilkjende,  og  dernæst  mit  Savn  og  min  fortærende  Længsel. 
Og  for  det  tredie  mit  Livs  Hensvinden ;  og  for  det  fjerde,  at  min 
Kjærligheds  Ild  bliver  uforandret.  Og  for  det  femte  spørger  jeg: 
—  Naar  skal  mit  Øje  vorde  lykkeligt?  — ;  og  for  det  sjette:  Naar 
skal  Hengivelsens  Time  slaa?   — 

Dette  Brev  overgav  han  til  Matronen  tilligemed  1000  Guld- 
stykker, og  hun  bragte  det  lige  til  Prindsessen.  Saasnart  hun 
traadte  ind,  spurgte  Dunya:  »Nu,  kjære  Amme,  hvad  har  han 
forlangt?«  »O,  min  dyrebare  Herskerinde,«  svarede  den  gamle, 
»det  staar  vel  i  dette  Brev,  som  han  medgav  mig  til  Eder; 
jeg  véd  rigtignok  ikke,  hvad  det  indeholder.« 

Prindsessen  modtog    og    læste  Brevet.      Men    saasnart   hun 

havde  gjort  sig  bekjendt  med  dets  Indhold,  raabte  hun:  »Hvad 
bilder  den  Kræmmeralen  sig  ind,  at  han  tør  skrive  til  mig  I 
Hvis  jeg  ikke  frygtede  Allah  —  hvis  Navn  evindelig  være  priset  l 
—  saa  lod  jeg  ham  korsfæste  paa  hans  Butiksdor!« 

Forundret  spurgte  Ammen,  hvad  skrækkeligt  dette  Brev  da 
indeholdt;  men  Dunya  beskyldte  hende  i  Vrede  for  ret  vel  at 
kjende  Sagen.  Hertil  svarede  Ammen  ganske  spagfærdig,  at 
hendes  Herskerinde  boede  i  et  saa  ophøjet  Palads,  at  ikke  en 
Gang  nogen  Fugl  kunde  komme  hende  i  Vejen-,  hvor  meget 
mere  var  hun  da  ikke  hævet  over  Hundenes  Bjæffen  nede 
i  Skarnet?  —  Imidlertid  maatte  hun  dog  tilraade  hende  at 
værdige  den  forvovne  et  kort  Svar,  om  ikke  for  andet,  saa 
for  at  true  ham  med  Døden;  saa  vilde  han  nok  lære  at  skjotte 
sig  selv.« 

Prindsessen  lod  sig  overtale  og  nedskrev  følgende  Vers: 

—  Du,  der  snakker  om  Kjærlighed  og  Kummer,  Søvnløshed 
og  glødende  Lidenskab !  —  Tragter  din  Tosse  efter  en  Sammen- 
komst med  Maanen?  Lytter  Maanen  til  dumme  Sværmeres  Kjærlig- 
hedssuk?  Jeg  raader  Dig  til  at  samle  din  Forstands  svage  Kræfter; 
ellers  kunde  det  let  gaa  Dig  ilde.  Hvis  Du  nok  en  Gang  hjemsøger 
mig  med  slige  vanvittige  Breve,  har  Du  ingen  Skaansel  af  mig  at 
vente.  —  Ved  ham,  der  skabte  Mennesket  af  størknet  Blod,  og 
gav  Solen  og  Maanen  deres  Glands !  —  Gjentager  Du  dine  naragtige 
og  formastelige  Optøjer,  lader  jeg  Dig  nagle  til  Korset !  — 

Den  følgende  Morgen  bragte  den  gamle  Amme  denne 
Skrivelse  til  Tadj-el-Moluk,  som  modtog  hende  paa  den  mest 
forekommende  Maade.  Hun  berettede  ham  om  sin  Herskerindes 
Vrede,  og  at  hun  kun  med  Anstrengelse  havde  formaaet  hende 
til  at  svare  ham.  Tadj-el-Moluk  gav  strax  sin  Ven,  Asis,  Befa- 
ling til  paany  at  udbetale  Matronen   1 000   Guldstykker :    derpaa 

gav  han  sig  til  at  læse  Brevet.  Men  saasnart  han  havde  er- 
faret dets  Indhold,  brod  han  ud  i  høje  Klager  og  rigelige 
Taarestrømme.  »Hun  truer  mig  med  Død  og  Fordærvelse,« 
svarede  han  paa  den  gamles  Spørgsmaal,  »hvis  jeg  atter  skriver 
hende  til;  og  dog  maa  jeg  gjøre  dette  eller  ogsaa  dø.  Saa  tag 
da  en  Skrivelse  med  til  hende  og  lad  hende  handle,  som  hun 
vil!  »Ved  din  Ungdom,«  svarede  den  gamle,  »jeg  maa  vove 
mit  Liv  for  Dig,  og  efter  Evne  stræbe  at  hjælpe  Dig  til  Op- 
fyldelsen af  dit  Ønske!« 

Tadj-el-Moluk  lovede  at  belønne  hende  kongeligt  for  alt, 
hvad  hun  gjorde    for  ham,    og  nedskrev    derpaa   følgende  Vers: 

—  Hun  truede  mig  med  Døden!  Men  Døden  vilde  være  en 
Velgjerning  i  mine  Lidelser,  og  er  desuden  ethvert  Menneskes  Lod. 
Døden  er  for  den  elskovssyge  bedre  end  et  langt,  glædesløst  Liv.  — 
Ved  Allah,  kast  Eders  Blik  paa  en  haabløst  elskende !  —  Jeg  er 
Eders  Fange,  og  Fanger  er  villieløse  Slaver.  O,  min  Herskerinde, 
hav  Overbærelse  med  min  Lidenskab!  Den,  som  elsker  Fuldkom- 
menheden, er  højlig  at  undskylde.  — 

Ammen  fjernede  sig  og  overbragte  Prindsesse  Dunya  disse 
Linier.  Men  saasnart  denne  havde  læst  dem,  hengav  hun  sig 
til  den  lidenskabeligste  Harme  og  raabte  :  » Ser  Du  vel,  at  denne 
Hund  tilføjer  os  endnu  mere  Skjændsel?  Gaa  hen  og  sig  til 
ham,  at  det  skal  koste  ham  hans  Hoved,  hvis  han  endnu  blot 
skriver  os  en  eneste  Linie  til!« 

Men  Ammen  overtalte  hende  til  selv  at  skrive  ham  dette 
til;  saa  vilde  han  snarere  tro  derpaa  og  holde  sig  det  efter- 
rettelig. Prindsessen  fulgte  ogsaa  denne  Gang  sin  Ammes 
Raad,  og  nedskrev  nogle  Linier,  som  truede  med  idel  For- 
dærvelse. 

19* 

Saasnart  Tadj-el-Moluk  havde  modtaget  og  læst  denne 
Skrivelse,  ønskede  han  sig  Døden,  og  nedskrev  i  denne  Stem- 
ning et  kort  Svar  til  Prindsessen,  hvilket  han  atter  overgav 
Ammen  tilligemed  1000  Guldstykker.  Matronen  gav  ham  det 
bedste  Haab  og  forsikrede,  at  hun  ved  allehaande  Rænker  var 
bleven  90  Aar  gammel  med  Ære,  og  at  hun  stedse  lykkelig 
havde  naaet  Maalet. 

Ufortøvet  begav  hun  sig  tilbage  til  Dunya,  men  havde 
i  Forvejen  skjult  Brevet  under  sit  Hovedhaar.  Da  hun  nu  havde 
taget  Sæde  hos  Prindsessen,  gav  hun  sig  til  at  sysle  med  sit 
Haar,  uden  dog,  som  det  lod  til,  rigtig  at  kunne  komme  ud  af 
det.  Endelig  sagde  hun  til  Prindsessen :  »O,  min  kj ære  Hersker- 
inde, jeg  har  ikke  længe  været  i  Badet,  og  mit  Haar  er  ge- 
raadet  i  Uorden*,  hjælp  mig  en  Smule  med  at  bringe  det  i  Stand.« 

Hertil  var  Dunya  strax  villig  •  men  næppe  havde  hun 
begyndt  at  sysle  med  Matronens  Haar,  førend  hun  fandt  Brevet. 
»Hvad  er  det?«  spurgte  hun.  »Det  véd  jeg  ikke,«  svarede  den 
gamle.  »Man  maa  i  Kjøbmandens  Butik  have  puttet  det  til 
mig;  jeg  vil  strax  gaa  og  levere  det  tilbage.«  Men  Prindsessen 
havde  allerede  aabnet  og  læst  det.  »Det  er  igjen  én  af  dine 
Rænker,«  ytrede  hun  derpaa,  »var  Du  ikke  min  Amme,  vilde 
jeg  nu  lægge  Haand  paa  Dig.  Allah  har  sendt  mig  denne 
Kjøbmand  paa  Halsen  til  en  evig  Plage  og  Du  har  sammen- 
svoret Dig  med  ham.  Det  mangler  nu  kun,  at  Sagen  skulde 
komme  ud  iblandt  Folk;  det  vilde  være  en  dejlig  Historie!  — 
Prindsesse  Dunya  tilbedt  af  en  Pj altekræmmer ;  —  ved  Allah, 
altfor  megen  Ære!« 

Ammen  beroligede  Prindsessen  i  denne  Henseende  med 
den  Forsikring,  at  ingen,  af  Frygt  for  hendes  Magt,  vilde  vove 
at  tale  ilde    om  hende,    og    bevægede  hende  derpaa    til    endnu 


293 

en  Gang  at  affærdige  den  tykhudede  Tilbeder  med  en  drøj 
Epistel.  Med  denne  nye  Skrivelse  begav  Ammen  sig  strax  hen 
til  sin  Mand  med  de  uudgrundelig  dybe  Lommer,  hvoraf  Guld- 
stykkerne i  tusindvis  væltede  frem. 

Saasnart  Tadj-el-Moluk  havde  læst  Prindsessens  Ultimatum, 
indsaa  han  endelig,  at  det  var  forgjæves  ad  denne  Vej  at  bejle 
til  saa  haardt  et  Hjerte.  Vennerne,  som  han  i  sin  Nød  spurgte 
til  Raads,  var  imidlertid  af  en  anden  Mening,  idet  de  opfor- 
drede ham  til  endnu  en  Gang  i  de  bevægeligste  Udtryk  at 
skildre  Prindsessen  sin  Kjærligheds  Pine.  Men  Tadj-el-Moluk 
syntes,  at  han  i  denne  Henseende  havde  gjort  sit  yderste,  og 
bad  Asis  om  at  affatte  et  Brev  for  ham  af  den  opgivne  Karakter. 
Asis  betænkte  sig  ikke  længe,  men  nedskrev  følgende  Vers: 

—  Ved  de  fire  hellige  Shejker,  o,  min  Gud,  let  min  Sjæls 
Byrde!  Læs  al  min  Lidelse  over  paa  hende,  som  er  Aarsag  i  mine 
Kvaler!  Thi  Du  kjender  den  mig  fortærende  Glød,  og  at  min  til- 
bedte ingen  Medlidenhed  har  med  mig.  —  Hvor  længe  skal  jeg 
endnu  kysse  hendes  Fodspor;  hvor  længe  skal  hun  endnu  tyranni- 
sere mit  kun  altfor  svage  Hjerte  ?  I  Fortvivlelsens  Jammer  vandrer 
jeg  omkring,    og  finder,  o,  min  Gud,  ingen,   som  kan  hjælpe  mig!  — 

Efterat  Tadj-el-Moluk  havde  læst  denne  Skrivelse  og  fundet, 
at  Skildringen  var  greben  ligesom  ud  af  hans  eget  Hjærte,  lagde 
Asis  den  sammen,  og  Matronen  gik  tilbage  med  den  til  Prind- 
sesse  Dunya.  Men  nu  var  den  høje  Dames  Taalmodighed  snart 
tilende.  »Al  denne  Ærgerlighed,«  raabte  hun  ude  af  sig  selv 
af  Vrede,  »kommer  fra  denne  uheldbringende  gamle  Kjærling!« 
Og  hun  hidkaldte  sine  Slavinder  og  Gildinger  og  befalede  dem 
at  prygle  den  gamle  dygtig  igjennem  med  deres  Tøfler.  Det 
gjorde  de  ogsaa  med  et  saadant  Eftertryk,  at  Ammen  tilsidst 
besvimede. 

Da  hun  atter  kom  til  sig  selv,  sagde  Dunya  til  hende: 
»Jeg  skulde  have  taget  Livet  af  Dig,  hvis  jeg  ikke  frygtede 
Allah,  —  højlovet  være  hans  Navn!«  Og  endnu  opfyldt  af  den 
bitreste  Harme  befalede  hun,  at  Matronen  skulde  slæbes  ud 
paa  sit  Ansigt  og  kastes  udenfor  Døren. 

Saasnart  den  gamle  Amme  igjen  var  kommen  lidt  til 
Kræfter  efter  den  haarde  Medfart,  slæbte  hun  sig  op  paa  sit 
Kammer.  Men  aarle  den  næste  Morgen  begav  hun  sig  hen  til 
Tadj-el-Moluk,  for  hvem  hun  beklagede  sig  over  sin  haarde 
Skjæbne.  Prindsen  viste  hende  en  inderlig  Deltagelse  og  trø- 
stede hende,  saa  godt  han  kunde,  med  den  Betragtning,  at 
ingen  kan  undgaa,  hvad  der  er  ham  forudbestemt.  Men  den 
gamle  Kone  forsikrede  ham  arrig,  at  hun  alligevel  vilde  hjælpe 
ham  til  en  Sammenkomst  med  den  onde  Dunya.  Da  Prindsen 
derpaa  frittede  efter  Grunden  til  den  unge  Skjønheds  Mandshad, 
fortalte  hun  ham,  at  en  tosset  Drøm  var  Skyld  deri.  Dunya 
havde  nemlig  i  Søvne  set  en  Fuglefænger  udspænde  sine  Garn 
og  lokke  Fuglene  deri  ved  at  udstrø  Hvedekorn.  Iblandt  andre 
Fugle  indfandt  sig  ogsaa  et  Par  Duer,  af  hvilke  Hannen  ved 
Foden  blev  hængende  i  Nettet.  Saasnart  han  ængstelig  be- 
gyndte at  flagre,  fløj  alle  de  forsamlede  Fugle  forskrækkede 
bort,  hvoriblandt  ogsaa  Duehunnen.  Men  denne  vendte  dog 
snart  igjen  tilbage  og  hakkede  med  Næbet  saa  længe  i  Nettets 
Fletning,  indtil  hendes  Mage  igjen  fik  Foden  fri  og  kunde  flyve 
bort  med  hende.  Dunya  drømte  videre,  at  Fuglefængeren  der- 
paa atter  gjorde  sit  Net  i  Stand,  samt  at  Dueparret  vendte  til- 
bage, og  at  denne  Gang  Hunnen  blev  hængende  i  Nettet. 
Dens  ængstelige  Flagren  bortskræmmede  ligeledes  alle  Fuglene, 
samt  Duehannen.  Men  denne  kom  ikke  tilbage  for  at  udfri 
sin  Mage,  som  blev  taget  af  Fuglefængeren  og  slagtet. 

Dunya  var  ganske  forfærdet  vaagnet  op  af  denne  Drøm 
og  havde  udraabt:  »Saadan  er  alle  Mænd!  Der  er  ikke 
mindste  godt  ved  dem,  og  især  opføre  de  sig  slet  imod  os 
Kvinder ! « 

Da  Ammen  havde  sluttet  denne  Fortælling,  besvor  Tadj- 
el-Moluk  hende,  at  hun  dog  endelig  maatte  hjælpe  ham  blot  til 
et  eneste  Blik  af  Prindsessen,  om  det  end  skulde  koste  hans 
Liv.  Den  gamle  berettede  ham  da,  at  Prindsessen  ejede  en 
Have,  som  stødte  op  til  hendes  Palads,  og  hvorhen  hun  plejede 
at  begive  sig  en  Gang  om  Maaneden,  for  da  at  opholde  sig 
der  en  Uges  Tid-  Naar  Tiden  igjen  var  forhaanden,  skulde 
hun  underrette  ham  derom-  saa  maatte  han  se  til  at  forskaffe 
sig  Adgang  til  Haven  og  forsøge  sin  Lykke.  Hun  nærede  det 
visse  Haab,  at  Synet  af  en  saa  dejlig,  ung  Mand  nødvendigvis 
maatte  omvende  Prindsessens  forkerte  Hjærte. 

Tadj-el-Moluk  lod  ikke  dette  Vink  gaa  ubenyttet  hen ;  efter 
at  han  grundig  havde  drøftet  Sagen  med  sin  gamle  Vezir,  be- 
gav de  sig  i  Forening  hen  til  Opsynsmanden  ved  Prindsessens 
Have.  De  havde  iført  sig  prægtige  Klæder  og  medtaget  tre 
Tjenere.  De  fandt  Opsynsmanden  siddende  udenfor  Haveporten; 
de  hilste  ham  høflig,  og  Veziren  overrakte  ham  en  Puhg  med 
hundrede  Guldstykker,  for  at  han,  som  der  tilføjedes,  skulde 
bringe  dem  noget  at  spise  og  drikke.  De  var  nemlig  frem- 
mede og  ønskede  at  gjøre  sig  en  rigtig  glad  Dag. 

Gartneren  tog  imod  Pengene  og  bad  dem  træde  indenfor 
og  nedlade  sig,  medens  han  gik  ud  for  at  gjøre  Indkjøb  af, 
hvad  der  behøvedes  til  et  lækkert  Maaltid.  Veziren  og  Prindsen 
traadte  ind  i  det  forbudne  Paradis  og  satte  sig  ned,  medens 
Opsynsmanden    i    al  Hast    begav    sig  paa  Vejen   for   at  besørge 


296 

sit  Ærinde.     Vidunderlig  hastig  vendte  han  tilbage  og  tilberedte 
Maaltidet. 

Saasnart  de  havde  spist  og  gjort  sig  til  Gode  med  hin- 
anden, spurgte  Veziren,  hvem  denne  Have  tilhorte.  Gartneren 
svarede,  at  det  var  Prindsesse  Dunyas,  og  at  han  for  Opsynet 
kun  fik  et  Guldstykke  i  Løn  om  Maaneden.  Det  ene  Ord  tog 
det  andet,  Prindsen  sparede  ikke  paa  sit  Guld;  —  tilsidst  til- 
kjøbte  Veziren  sig  af  den  gamle,  enfoldige  Opsynsmand  Tilla- 
delse til  at  lade  en  pyntelig,  men  meget  forfalden  Kiosk x)  i 
Haven  paany  udsmykke.  Strax  den  følgende  Morgen  bragte 
han  Haandværksfolk  med  sig  derhen:  Murere,  Malere  og  For- 
gyldere, og  lod  paa  den  ene  Væg  fremstille  Prindsessens  Drøm, 
hvorledes  Duehunnen  befriede  sin  Han,  og  paa  den  modsatte, 
hvorledes  den  samme  Duehun  blev  fangen  og  dræbt  af  Fugle- 
fængeren, medens  den  arme  Han  paa  samme  Tid  bliver  for- 
tæret af  en  Rovfugl,  uskyldig  i  sin  Mages  Død.  Da  det  hele 
var  færdigt,  besøgte  de  ikke  Opsynsmanden,  førend  Prindsessens 
Amme  meldte  dem,  at  Dunya  havde  i  Sinde  at  aflægge  et 
Besøg  i  sin  Have. 

Ammen  var  nemlig  hastig  igjen  bleven  tagen  til  Naade* 
Prindsessen  havde  vænnet  sig  til  hendes  Selskab,  og  havde 
navnlig  aldrig  uden  hende  besøgt  sin  Have.  Derfor  lod  hun  hende 
snart  igjen  kalde  til  sig,  forsonede  sig  med  hende  og  befalede 
hende  at  ledsage  sig  til  Haven.  Saasnart  Tadj-el-Moluk  havde 
modtaget  denne  Besked,  iførte  han  sig  sine  kostbareste  Klæder 
og  ilede  med  Veziren  hen  til  Opsynsmanden,  hvilken  de  ligesom 
tidligere  fandt  siddende  udenfor  Haveporten.  Ærbødig  rejste 
han  sig    og    kom    dem    i  Mode,    aabnede  Porten    for  dem,    og 

x)  Lysthus. 

indbød  dem  til  at  træde  indenfor.  Han  havde  nemlig  ingen 
Anelse  om,  at  Prindsessen  vilde  indfinde  sig  i  Haven,  men  det 
varede  ikke  længe,  inden  Dunya  nærmede  sig  med  sine  Slav- 
inder og  Slaver.  Nu  kom  rigtignok  Opsynsmanden  løbende 
efter  Tadj-el-Moluk  og  meldte:  »Herre,  hvad  skal  vi  dog  gj øre? 
Kongens  Datter  er  kommen?« 

»Det  skal  slet  ikke  bekymre  Eder,«  svarede  Tadj-el-Moluk, 
»vi  skal  nok  skjule  os.« 

Gartneren  anbefalede  ham  den  største  Forsigtighed,  og 
drog  sig  tilbage. 

Imidlertid  havde  den  listige  Amme  allerede  overlagt  hos 
sig  selv,  hvorledes  hun  skulde  skaffe  dem  de  besværlige  Gil- 
dinger af  Halsen.  Dette  opnaaede  hun,  idet  hun  forestillede 
Prindsessen,  at  hun  kun  havde  den  halve  Nydelse  af  sin  Ud- 
flugt i  Allahs  friske  Natur,  naar  hun  for  hvert  Skridt  hun  gjorde, 
skulde  føle  sig  bevogtet  af  disse  her  aldeles  unyttige  Menneskers 
Blikke.  Heri  var  Prindsessen  aldeles  enig  med  hende,  og  Gil- 
dingerne fik  Befaling  til  at  fjerne  sig. 

Tadj-el-Moluk  fik  Dunya  flere  Gange  at  se,  naar  hun  gik 
forbi  det  Sted,  hvor  han  laa  skjult,  og  blev  hver  Gang  næsten 
afmægtig  af  Henrykkelse.  Som  ganske  tilfældig  blev  Prindsessen 
af  sin  Amme  ført  ind  i  den  med  hendes  Drøm  udsmykkede 
Kiosk.  Med  et  højt  Udraab  af  Forbauselse  blev  hun  staaende, 
og  hengav  sig  derpaa  maalløs  til  Beskuelsen  af  det  mærkværdige 
Maleri.  Endelig  brød  hun  Tausheden  og  ytrede  for  Ammen : 
»Ak,  for  denne  Drøms  Skyld  har  jeg  dadlet  og  hadet  Mændene! 
Hist  ser  jeg  den  af  mig  fordømte  Duehan  i  Kløerne  paa  en 
Glente ! « 

Ammen  lod,  som  om  hun  ikke  tog  sig  denne  Prindsessens 
Ytring    videre    til    Hjerte;    men    da   de   senere    igjen    vandrede 

omkring  i  Haven,  gav  hun  Tadj-el-Moluk  at  forstaa,  at  han  skulde 
komme  frem  af  sit  Skjul  og  vise  sig  under  Kioskens  Vinduer. 
Igjennem  disse  fik  Prindsessen  Øje  paa  ham,  og  blev  strax  ind- 
tagen i  ham.  Overrasket  spurgte  hun  Ammen,  hvad  det  var 
for  en  smuk  Yngling.  Den  gamle  svarede  hende:  »Det  véd 
jeg  ikke;  men  en  Kongesøn  maa  det  visselig  være,  saa  herlig 
og  skjøn  optræder  han.« 

Tadj-el-Moluks  Skjonhed  havde  pludselig  løst  den  Trolddom, 
hvoraf  hidtil  Prindsessens  Hjerte  havde  været  behersket.  Hun 
vedblev  at  rose  den  unge  Mand  for  sin  Amme,  der  imidlertid 
ved  Tegn  gav  Tadj-el-Moluk  tilkjende,  at  han  nu  skulde  forføje 
sig  hjem.  Ynglingen  adlød  øjeblikkelig  og  tog  Afsked  med 
Opsynsmanden;  men  i  hans  Indre  luede  Attraaens  Glød,  og  han 
adlød  kun  den  gamle,  fordi  han  troede  det  nødvendigt  for  det 
lykkelige  Udfald  af  hendes  Plan. 

Men  ogsaa  Dunya  var  ude  af  sig  selv,  og  bønfaldt  tilsidst 
indstændig  sin  Amme,  dog  at  hjælpe  hende  til  et  nøjere  Be- 
kjendtskab  med  den  smukke  Yngling;  ja,  hun  lovede  hende 
endogsaa  en  Belønning  af  tusinde  Guldstykker  samt  en  Klæd- 
ning, der  var  ligesaa  meget  værd.  Matronen  ihukom  Tøffel- 
slagene  og  gjorde  sig  ikke  saa  lidt  kostbar;  tilsidst  lovede  hun 
dog  at  gjøre  sit  bedste.  Derpaa  gik  hun  hen  til  Tadj-el-Moluk, 
meldte  ham  det  heldige  Udfald  af  sine  Rænker,  og  lovede 
næste  Dag  at  føre  ham  til  Dunya.  Prindsen  belønnede  hende 
strax  med  tusinde  Guldstykker  og  en  Klædning  af  samme  Værdi. 
Da  nu  ogsaa  denne  Forretning  var  løben  saa  heldig  af,  vendte 
Matronen  tilbage  til  sin  utaalmodige  Herskerinde  og  meldte 
hende,  at  hun  lykkelig  havde  opsporet  den  unge  Mand  og  i 
Morgen  vilde  føre  ham  til  hende.  Den  henrykte  Prindsesse  til- 
delte hende    strax    den    forud   lovede     meget    betydelige    Gave. 

Dagen  efter  gik  den  snu  Amme  hen  til  Tadj-el-Moluk,  for- 
klædte ham  som  Pige,  idet  hun  underrettede  ham  om  alt, 
hvad  han  havde  at  iagttage  og  lærte  ham,  hvorledes  han  skulde 
opføre  sig,  og  bød  ham  endelig  følge  efter  sig  til  Paladset.  Først 
kom  de  igjennem  syv  Porte,  derpaa  igjennem  ligesaa  mange 
Forværelser.  Men  førend  de  havde  naaet  det  syvende,  opmun- 
trede hun  ham  til  at  vise  sig  rigtig  frejdig  og  ikke  dvæle,  saa- 
snart  det  hed:  »Fremad  Slavinde!«  Saa  vilde  han  komme  ind 
i  en  Sal  med  syv  Døre  paa  venstre  Haand,  af  hvilke  den  sjette 
vilde  føre  ham  til  Prindsesse  Dunya.  Da  de  traadte  ind  i  det 
sidste  Forværelse,  blev  de  standset  af  Obersten  for  Gildingerne, 
som  spurgte  Ammen,  hvad  det  var  for  en  Slavinde,  der  fulgte 
hende  i  Hælene.  Matronen  svarede,  at  hun  skulde  fremstilles 
for  Prindsesse  Dunya.  Dog  Obersten  erklærede,  at  her  kom 
ingen  igjennem  uden  rigtig  at  være  følt  paa  Tænderne  af  ham, 
hvilket  var  Kongens  udtrykkelige  Ordre.  Men  da  blev  Ammen 
bister;  hun  skjældte  og  truede  med  Prindsessens  frygtelige  Vrede, 
og  tilraabte  endelig  Tadj-el-Moluk,  idet  hun  rask  skred  videre : 
»Fremad,  Slavinde!  Prindsesse  Dunya  venter!«  Tadj-el-Moluk 
skred  paa  dette  Komandoord  rask  forbi  Obersten  for  Gildingerne, 
fandt  uden  Vanskelighed  den  sjette  Dør,  lukkede  den  op,  og 
blev  af  Prindsesse  Dunya  modtagen  med  aabne  Arme.  Snart 
efter  indfandt  sig  ogsaa  Ammen,  og  var  ikke  forlegen  for  et 
Paaskud  til  at  bortfjerne  de  tilstedeværende  Slavinder. 

Saaledes  var  de  Elskende  alene  med  hinanden,  og  tilbragte 
Dag  og  Nat  i  uskyldig  Nærhed  indenfor  de  samme  fire  Vægge. 
Men  næste  Morgen  lukkede  Dunya  Ammen  og  Tadj-el-Moluk 
inde,  og  begav  sig  til  et  andet  Værelse,  hvor  hun  tilbragte  Tiden 
med  sine  Slavinder  som  sædvanlig.  Ved  Aftenstide  afskedigede 
hun  disse    saa    tidlig,  som    hun  kunde,    og  fløj    atter  tilbage  til 

sin  Elskede  for  at  tilbringe  Natten  med  ham.  Paa  denne  Maade 
forløb  en  Maaned,  uden  at  man  mærkede,    hvor  Tiden  blev  af. 

Imidlertid  vakte  Tadj-el-Moluks  Udeblivelse  daglig  større 
Bekymring  hos  Veziren  og  Asis;  da  de  længe  forgjæves  havde 
ventet  at  høre  noget  fra  ham,  ansaa  de  det  tilsidst  for  klogest 
i  al  Hast  at  vende  tilbage  til  Kong  Soliman  og  under- 
rette ham  om  alt,  hvad  der  var  foregaaet.  Under  slige  Om- 
stændigheder betænkte  Kong  Soliman  sig  ikke  længe,  men 
opbød  hele  sin  Hærstyrke  for  at  fordre  sin  dyrebare  Søn  til- 
bage. Han  lod  sine  Telte  opslaa  udenfor  Hovedstaden,  og  drog 
endelig  i  Marken  med  en  Hær,  som  bedækkede  Jorden,  saavidt 
Øjet  kunde  række. 

Tadj-el-Moluk  og  Dunya  havde  imidlertid  i  sorgløs  Glæde 
henlevet  syv  lykkelige  Maaneder.  Men  Prindsen  havde  dog  en 
Følelse  af,  at  Sagen  endda  ikke  var  saa  ganske  klar,  og  be- 
troede endelig  sin  Elskede,  at  han  dog  endnu  ikke  saa  alle 
sit  Hjertes  Ønsker  opfyldte.  Med  det  samme  underrettede  han 
hende  om  sin  sande  Stand,  og  med  Fryd  blev  de  enig  i,  at 
han  ufortøvet  skulde  vende  tilbage  til  sin  Fader  og  lade  denne 
endnu  en  Gang  bejle  til  Dunyas  Haand  for  Tadj-el-Moluk. 

Men  den  lunefulde  Skjæbne  magede  det  saaledes,  at  de 
Natten  før  Udførelsen  af  deres  Plan  faldt  i  en  saa  haard  Søvn, 
at  de  slumrede  endnu  højt  op  paa  Dagen.  Kong  Shahzeman, 
Dunyas  Fader,  sendte  netop  paa  samme  Tid  Obersten  for  Gil- 
dingerne til  sin  Datter  med  et  kosteligt  Smykke;  forundret 
fandt  Sendebudet  hendes  Dør  endnu  tillaaset.  Ammen  vaagnede 
rigtignok  ved  den  Larm,  han  gjorde,  og  raabte,  at  hun  vilde 
hente  Nøglen,  men  tog  Flugten  af  Frygt  for  Tadj-el-Moluks  Op- 
dagelse. Gildingernes  Oberst  sluttede  med  Grund  af  hendes 
Flugt,    at  der  var  Ugler  i  Mosen;    øjeblikkelig   lod    han    Døren 


301 

sprænge,  og  —  fandt  Prindsessen  selvanden  i  Sovekabinettet. 
Dunya  var  vaagnet  og  vilde  tysse  paa  ham ;  men  Obersten  vilde 
ikke  høre  noget  om  at  lade  sig  bestikke  og  holde  Munden. 
Han  løb  lige  tilbage  til  Kongen  og  fortalte  ham  alt,  hvad  han 
havde  set  og  erfaret.  Shahzeman  kom  i  den  højeste  Vrede ; 
han  befalede,  at  de  begge  skulde  føres  for  ham,  udskjældte  sin 
Datter  og  havde  med  egen  Haand  myrdet  Tadj-el-Moluk,  hvis 
Dunya  ikke  havde  hindret  ham  deri.  Da  lod  han  denne  bringe 
tilbage  til  hendes  Værelser,  og  gav  sig  til  at  forhøre  Tadj-el- 
Moluk  alene.  Efter  nogen  Betænkning  gav  Prindsen  sig  til- 
kjende  og  erklærede,  at  han  var  Kong  Solimans  Søn.  Kongen 
vilde  da  lade  ham  indespærre,  indtil  det  havde  vist  sig,  om 
hans  Tale  var  Sandhed  eller  Løgn;  men  hans  Vezirer  trængte 
ind  paa  ham,  at  han  uden  videre  skulde  lade  den  frække  For- 
bryder henrette,  og  ikke  lade  sig  røre  af  Tadj-el-Moluks  Trusel, 
at  hans  Faders  Hær  grusomt  vilde  hævne  hans  Død. 

Prindsen  blev  altsaa  overgiven  i  Skarpretterens  Hænder, 
og  allerede  hævede  denne  Sværdet  for  at  afhugge  hans  Hoved, 
da  der  fra  det  fjerne  lod  sig  høre  Skrig  og  Vaabenlarm,  hvorved 
Kjøbmændene  hastig  begyndte  at  lukke  deres  Butiker.  Kongen 
lod  holde  inde  med  Henrettelsen,  indtil  han  havde  faaet  at 
vide,  hvad  denne  Larm  skulde  betyde.  Snart  indløb  et  Bud, 
der  meldte,  at  en  uhyre  Hær  nærmede  sig  Hovedstaden,  og 
ikke  længe  efter  indtraf  Kong  Solimans  Gesandter,  hvoriblandt 
ogsaa  Veziren,  som  havde  ledsaget  Prindsen  paa  hans  eventyr- 
lige Udflugt  til  Kamferøerne. 

Veziren  hilste  Shahzeman,  sagde,  af  hvem  han  var  hidsendt, 
og  at  han  fordrede  Kong  Solimans  Søn  udleveret,  men  truede 
tillige  med  Rigets  fuldkomne  Ødelæggelse,  hvis  der  var  tilføjet 
hans    Konges  Søn    mindste    ondt.      Bekymret    hørte  Shahzeman 

paa  ham,  og  tilraabte  derpaa    sine  Vezirer:     »Ve    Eder!     Il    og 
før  paa  Øjeblikket  Ynglingen  hid!« 

Men  saa  snart  Veziren  og  hans  Ledsagere  saa  Tadj-el- 
Moluk  under  Skarpretterens  Hænder,  styrtede  de  frem,  sønder- 
brød  hans  Baand  og  kyssede  hans  Hænder  og  Fødder.  Da 
først  oplod  Tadj-el-Moluk  atter  sine  fast  tillukkede  Øjne  igjen, 
kj endte  sine  Venner,  og  tabte  Bevidstheden  af  Glæde  over  sin 
uventede  Redning.  Kong  Shahzeman  traadte  i  egen  høje  Person 
til,  bad  Tadj-el-Moluk  om  Forladelse,  og  lovede  Veziren  en 
Sum  Penge,  naar  han  for  Kong  Soliman  vilde  fortie,  hvorledes 
han  havde  fundet  Tadj-el-Moluk.  Men  denne  spurgte  først,  om 
der  var  blevet  tilføjet  Prindsessen  noget  ondt,  og,  da  han  var 
blevet  beroliget  i  denne  Henseende,  bad  han  Kongen  om  at 
være  aldeles  ubekymret,  eftersom  han  ærede  ham  som  en  Fader. 
Da  lod  Shahzeman  ham  af  sit  Rigets  Store  føre  i  Bad,  og 
sendte  ham  de  prægtigste  Klæder. 

Medens  Prindsen  var  i  Badet,  begav  Kongen  sig  til  sin 
Datter,  som  han  fandt  i  Begreb  med  at  dø  en  frivillig  Død, 
efterdi  hun  ikke  vilde  overleve  sin  elskede  Tadj-el-Moluk.  Han 
bragte  hende  naturligvis  let  paa  andre  Tanker,  da  alt  nu  havde 
føjet  sig  ganske  anderledes,  og  snart  forte  han  de  Elskende  i 
hinandens  Arme.  Da  Sagen  var  kommen  saa  vidt,  bød  han 
Kong  Solimans  Gesandter  vende  tilbage  til  deres  Herre  og 
melde  ham,  at  hans  Søn  befandt  sig  vel  og  folte  sig  lykkelig. 
Han  udstedte  endvidere  Befaling  til,  at  der  skulde  bringes  Lev- 
netsmidler  og  Penge  ud  i  Lejren,  og  sendte  hundrede  Heste 
og  hundrede  Dromedarer,  samt  hundrede  hvide  og  hundrede 
sorte  Slaver  og  ligesaa  mange  hvide  og  sorte  Slavinder  som  en 
Foræring  til  Kong  Soliman.  Endelig  begav  han  sig  selv  ud  af 
Staden  tilligemed  sine  fornemste  Hoffolk,  for  at  gaa  ham  i  Møde. 

Saasnart  Kong  Soliman  hørte,  at  Landets  Hersker  med  sit 
Hof  nærmede  sig,  lavede  han  sig  til  at  tage  imod  sine  fornemme 
Gjæster.  Gjennem  sin  Vezir  og  Asis  havde  han  allerede  mod- 
taget Budskabet  om  sin  Søns  Velbefindende,  og  han  prisede 
Allah,  at  han  havde  holdt  sin  Haand  over  ham.  Han  traadte 
Kong  Shahzeman  nogle  Skridt  i  Møde,  omarmede  ham,  lod 
ham  tage  Sæde  ved  sin  Side,  underholdt  sig  med  ham  og  spiste 
i  hans  Selskab.  Snart  efter  kom  ogsaa  Tadj-el-Moluk  i  sine 
prægtige  Klæder;  saa  snart  hans  Fader  saa  ham,  rejste  han  sig, 
kyssede  og  omfavnede  ham.  Efter  at  Kong  Soliman  derpaa  en 
Stund  havde  underholdt  sig  med  ham,  tog  han  saaledes  til  Orde : 
»Det  er  nu  min  Villie,  for  Vidner  at  slutte  Ægteskabskontrakten 
imellem  min  Søn  og  din  Datter.«  Shahzeman  svarede  hertil 
alene:  »Jeg  hører  og  adlyder.«  Da  blav  Kadi  og  Vidner 
hentet,  og  Ægteskabskontrakten  blev  affattet  i  bedste  Form, 
over  hvilken  Begivenhed  en  levende  Glæde  udbredte  sig  over 
hele  Hæren.  Nu  kaldte  Tadj-el-Moluk  sig  i  Minde,  at  han 
burde  belønne  den  vakre  Asis;  han  blev  afskediget  med  hun- 
drede Kamelladninger  af  de  kostbareste  Varer  og  vendte  til- 
bage til  sin  Moder.  Hun  havde  allerede  længe  begrædt  ham 
som  død;  men  en  ubeskrivelig  Fryd  sluttede  hun  ham  atter  i 
sine  Arme. 

Tadj-el-Moluk  og  Dunya  blev  efter  Bryllupet  af  Kong 
Shahzeman  paa  den  mest  glimrende  Maade  udstyret  med  alt, 
hvad  de  havde  nødigt  til  Hjemrejsen  i  Kong  Solimans  Selskab ; 
selv  ledsagede  Shahzeman  dem  tre  Dagsrejser  frem  paa  Vejen, 
indtil  Kong  Soliman  besvor  ham  at  vende  om  igjen.  Da  det 
anselige  Bryllupstog  var  skredet  over  Fædrelandets  Grændser 
og  nærmede  sig  Hovedstaden,  fandt  de  den  herlig  smykket  og 
fuld  af  Glæde.    Men  denne  Glæde  naaede  sit  højeste,  da  Kong 

Soliman  besteg  sin  Trone,  bød  Tadj-el-Moluk  sætte  sig  ved 
Siden  af  ham,  og  derpaa  uddelte  gavmilde  Foræringer  og  lod 
alle  Fængsler  aabne.  I  Hjemmet  blev  det  høje  Pars  Bryllups- 
fest atter  festligholdt  en  hel  Maaned  igjennem,  og  alt  varslede 
den  skjønneste  Fremtid.  Og  disse  Varsler  bedrog  heller  ikke; 
i  den  herligste  Enighed  og  en  uforstyrret  Lykke  henlevede  Fyr- 
steparret sin  Tid  indtil  deres  Dages  af  Skjæbnen  forudbestemte 
Ende. 


Ibrahim  og  Dsliemileli. 


Storveziren  af  Ægypten,  El-Khasibs,  Søn,  Ibrahim,  var  en  saa 
smuk  Yngling,  at  han  ikke  havde  sin  Lige.  Da  han  en 
Dag  begav  sig  hen  i  Moskeen,  kom  han  forbi  en  gammel 
Mand,  der  sad  udenfor  et  Hus  og  havde  en  hel  Del  Bøger  lig- 
gende foran  sig.  Ibrahim  gik  hen  til  ham,  gav  sig  til  at  blade  i 
Bøgerne,  og  fandt  i  en  af  dem  et  Kvindebilled,  der  i  Dejlighed 
overgik  al  Forestilling  og  Beskrivelse.  Øjeblikkelig  blev  han 
saa  indtaget  i  dette  Billede,  at  han  henvendte  sig  til  Oldin- 
gen og  sagde:  »O,  Shejkh,  sælg  mig  denne  Bog!«  Den  gamle 
Mand  ønskede  intet  hellere  end  at  sælge;  Ibrahim  betalte 
ham  hundrede  Guldstykker  derfor,  tog  Bogen  og  gik  hjem 
dermed. 

Denne  Bog  kom  nu  ikke  ud  af  hans  Hænder  hverken 
Dag  eller  Nat;  tidlig  og  silde  kvægede  han  Øje  og  Hjerte  ved 
Skuet  af  det  herlige  Billed.      Men    den    næste  Fredag    gik    han 

atter  hen  til  den  gamle  Mand  for  at  faa  at  vide,  hvem  der 
havde  malet  det.  Han  erfarede  da,  at  Abul  Kasim  Es-Sanda- 
lani  i  Bagdad  havde  frembragt  samme,  og  skaffede  sig  nærmere 
Underretning  om  denne  Mands  Bolig.  Hvem  Billedet  forestil- 
lede vidste  Shejkhen  ikke. 

Ibrahim  gik  videre  for  at  bivaane  Bønnen  i  Moskeen; 
men  saasnart  den  hellige  Hojtid  var  til  Ende,  begav  han  sig' 
strax  hjem  og  fyldte  en  Læderpung  med  Guld  og  Ædelstene 
indtil  en  samlet  Værdi  af  tredive  tusinde  Guldstykker.  Saaledes 
vel  forsynet  med  Midler  besteg  han  den  følgende  Morgen,  uden 
at  sige  noget  Menneske  et  Ord  derom,  sin  bedste  Ganger  og 
begav  sig  paa  Vejen  til  Staden  Bagdad.  Under  Vejs  indhentede 
han  en  Karavane,  og  spurgte  én  af  Beduinerne,  som  tjente  til 
Karavanens  Bedækning,  hvor  langt  han  vel  endnu  havde  at 
rejse,  inden  han  naaede  Bagdad.  Til  sin  store  Overraskelse 
erfarede  han  da,  at  han  havde  næsten  to  Maaneders  Rejse  til- 
bage 1).  Ibrahim  lovede  da  Beduinen  tre  hundrede  Guldstykker, 
hvis  han  vilde  paatage  sig  at  føre  ham  i  god  Behold  til  Bagdad. 
Hertil  var  Beduinen  mere  end  villig,  han  lod  Ibrahim  overnatte 
i  sit  Telt,  og  førte  ham  derpaa  i  raske  Dagsrejser  ad  den  kor- 
teste Vej   imod  det  betegnede  Maal  igjennem  Ørkenen. 

Ved  Bagdads  Port  gav  Ibrahim  Beduinen,  der  trolig  havde 


*)  Det  lange  Tidsrum  forklares  ved,  at  Karavanerne  fra  Ægypten  til 
Bagdad  ikke  blot  gik  over  Damaskus,  men  ogsaa  berørte  Aleppo, 
idet  man  foretog  denne  store  Omvej  for  at  undgaa  Besværlighederne 
i  den  syriske  Ørken.  Kun  ved  forcerede  Rejser  som  netop  den, 
der  i  det  følgende  omtales,  benyttedes  den  kortere  Vej  tværs  igjen- 
nem Ørkenen. 

opfyldt  sin  Forpligtelse,  de  tre  hundrede  Guldstykker,  tillige 
med  sin  Hest,  der  mellem  Brødre  var  tusinde  Guldstykker 
værd,  og  gik  ind  i  Staden,  hvor  han  strax  forespurgte  sig  an- 
gaaende  Abul  Kasim  Es-Sandalani's  Bolig,  Man  viste  ham 
derhen  og  saasnart  den  ærværdige  og  rige  Mand  hørte,  at 
Ibrahim  var  en  fremmed,  som  havde  opsøgt  ham  langvejs  fra, 
modtog  han  ham  med  den  største  Venlighed  og  Gjæstmildhed. 
Saa  snart  han  havde  forfrisket  sig,  blev  han  af  sin  Vært  op- 
fordret til  at  indlade  sig  med  ham  i  et  Skakspil;  Ynglingen 
blev-  den  vindende,  og  udviklede  under  Spillet  en  saa  stor  Kløgt, 
Besindighed  og  Værdighed,  at  Es-Sandalani  erklærede  ham  for 
den  bedste  Skakspiller  i  hele  Bagdad,  hvilket  rigtignok  havde 
meget  at  sige. 

Efter  at  de  havde  holdt  Maaltid  og  drukket  sammen,  for- 
langte Husherren  at  vide,  hvad  der  havde  ført  ham  til  Bagdad. 
Ibrahim  tog  da  sit  dyrebare  Billed  frem  og  sagde:  »I  maa 
vide,  at  jeg  er  Søn  af  El-Khasib,  Statholderen  af  Ægypten. 
Jeg  fandt  dette  Billed  hos  en  Boghandler,  spurgte  efter,  hvo 
der  havde  malet  samme,  og  blev  vist  hen  til  Eder.  Nu  er 
min  Bøn  til  Eder,  at  I  siger  mig,  hvo  der  er  forestillet  i  dette 
Billed,  som  har  gjort  sig  til  Herre  over  alle  mine  Tanker  og 
Attraaer. « 

Abul  Kasim  svarede,  at  Billedet  forestillede  Dshemileh,  en 
Datter  af  Abul  Lej  s,  Statholderen  i  Basra,  hans  Onkel  paa 
Fædrenes  Side.  »En  større  Skjønhed,«  vedblev  han,  »gives  der 
ikke  paa  Jordens  vide  Kreds;  men  hun  er  en  saa  afgjort  Fjende 
af  Mænd,  at  hun  ikke  en  Gang  vil  høre  nogen  nævne  for  sig. 
Jeg  selv  har  en  Gang  bejlet  til  hende;  men  hendes  Fader 
var  imod  Partiet,  og  saa  snart  hun  selv  hørte  Tale  derom,  lod 
hun  mig  sige:   »Hvis  Du  er  en  klog  Mand,  saa  se  til  at  komme 

bort  fra  Basra;  hvis  der  hændes  Dig  noget  slemt,  saa  véd  Du 
nu,  at  Du  kun  har  Dig  selv  at  takke  derfor.«  Da  drog  jeg 
bort  med  sønderbrudt  Hjerte,  og  malede  hendes  Billed  i  mange 
Bøger.  Disse  Bøger  sendte  jeg  ud  i  den  vide  Verden  trindt 
omkring  i  den  Tanke,  at  Billedet  maaske  kunne  behage  en 
eller  anden  smuk  Yngling,  og  denne  da  vilde  bestræbe  sig  for 
at  vinde  Adgang  til  hende  og  hævne  mig  ved  at  gjøre  hende 
forelsket  i  sig.  Hvad  Dig  angaar,  min  Søn,  saa  er  jeg  over- 
bevist om,  at  Du  vil  gjøre  Indtryk  paa  hendes  hidtil  aldeles 
ufølsomme  Hjerte,  og  til  Tak  for  min  gode  Anvisning  forlanger 
jeg  intet  andet  af  Dig,  end  at  Du,  hvis  Du  skulde  faa  Ad- 
gang til  og  komme  i  Besiddelse  af  den  grusomme  skjønne,  blot 
tillader  mig  at  se  hende  en  eneste  Gang,  om  det  end  kun 
skulde  være  i  lang  Afstand  og  i  forbigaaende. « 

Dette  lovede  Ibrahim  med  Haand  og  Mund,  og  Abul  Kasim 
vedblev:  »Nu,  saa  beder  jeg  Dig  blive  hos  mig,  indtil  det  er 
Tid  for  Dig  at  forsøge  din  Lykke.« 

Men  Ibrahim  vilde  ikke  vide  af  nogen  Opsættelse,  og 
Abul  Kasim  maatte  derfor  tilsidst  love  ham,  at  der  inden  tre 
Dage  skulde  ligge  et  Skib  beredt,  paa  hvilket  han  kunde  komme 
til  Basra.  Virkelig  lod  han  strax  den  følgende  Dag  et  af 
sine  egne  Fartøjer  udruste  med  alle  Fornødenheder  til  denne 
Fart  og  sagde  til  Ibrahim,  saa  snart  al  Ting  var  beredt:  »Gjor 
Dig  nu  rejsefærdig!  Skibet,  som  Du  skal  sejle  med,  er  min 
Ejendom,  og  Skibsfolkene  er  mine  Tjenere;  begge  Dele  staar 
udelukkende  til  din  Tjeneste,  indtil  Du  vender  tilbage.« 

Ibrahim  tog  altsaa  Afsked  med  Abul  Kasim,  indskibede 
sig,  og  naaede  efter  en  hastig  og  heldig  Fart  Basra.  Her  tog 
han  en  af  Skibsfolkene  med  sig  og  begav  sig  hen  i  den  Khan, 

hvor  de  rige  Kjøbmænd  tog  ind.  Sammes  Opsynsmand  var  en 
ærværdig  Shejkh,  hvem  Ibrahim  spurgte,  om  der  endnu  var  et 
smukt  Værelse  tilovers.  Shejkhen  bejaede  det  og  førte  Ibrahim 
og  hans  Tjener  ind  i  et  herligt,  med  gyldne  Prydelser  udstyret 
Værelse.  Ibrahim  tog  strax  to  Guldstykker  frem  og  stak  Op- 
synsmanden i  Haanden  med  de  Ord:  »Der  har  Du  nogle  Skil- 
linger i  Portnerpenge.« 

Shejkhen  tog  imod  Pengene  og  bad  for  Giveren.  Ibrahim 
sendte  da  Tjeneren  tilbage  til  Skibet  for  at  hente  hans  faa 
Rejsefornødenheder,  og  gav  Opsynsmanden  et  tredie  Guldstykke, 
for  at  han  derfor  skulde  indkjøbe  Brød  og  Kjød  og  andre  Næ- 
ringsmidler. 

Shejkhen  begav  sig  hen  paa  Torvet,  og  bragte  Ibrahim  det 
forlangte,  tilligemed  en  Del  af  Guldstykkets  Værdi  tilbage  i 
Smaapenge.  Men  det  sidste  tog  Ynglingen  ikke  imod;  af  Lev- 
netsmidlerne  nød  han  kun  lidet,  og  overlod  det  øvrige  til  Op- 
synsmanden, som  ikke  fandt  Ord  nok  til  at  prise  den  smukke, 
unge  Herres  Gavmildhed.  Men  da  han  senere  saa  Ibrahim 
dybt  bekymret  og  udgydende  Taarer,  spurgte  han  ham  med 
oprigtig  Deltagelse,  hvorfor  han  græd.  Ibrahim  bød  ham,  i 
Stedet  for  Svar,  at  hente  for  flere  Guldstykker  Vin,  friske  og 
syltede  Frugter  og  andre  gode  Sager,  idet  han  tilføjede:  »Du 
skal  for  i  Aften  være  min  Selskabs-  og  Drikkebroder. « 

»Jeg  hører  og  adlyder,«  svarede  Opsynsmanden,  og  ind- 
rettede al  Ting,  som  det  var  ham  befalet.  Ved  Aftenstid  tog 
de  Plads  med  hinanden,  spiste,  drak  og  underholdt  sig  med  hin- 
anden om  forskjellige  Gjenstande.  Men  snart  kom  Taa- 
rerne  atter  Ibrahim  i  Øjnene;  han  sukkede  dybt  og  fremsagde 
følgende  Vers: 

—  O,  min  Veninde,  skulde  jeg  end  bortgive  alt  mit  Gods, 
Verden  med  alle  dens  Herligheder,  ja,  endog  mit  Liv.  —  ja,  skulde 
jeg  endog  opgive  den  evige  Salighed  i  Paradisets  Have  for  Gjen- 
foreningens  Time,  —  jeg  kunde  ikke  kjøbe   den  for  dyrt!  — 

Og  han  vedblev  at  græde  og  drage  dybe  Sukke.  Da 
spurgte  Opsynsmanden  ham  medlidende:  »Hvorfor  græder  Du, 
og  hvorfor  sukker  Du  saaledes?  Til  hvem  sigter  dine  Vers: 
Hvo  hun  end  er,  hun  kan  dog  kun  være  som  Støv  under  dine 
Fødder ! « 

Ibrahim  stod  op,  hentede  et  Klæde,  hvori  der  fandtes  en 
hel  Del  Fruentimmerstads,  og  forærede  Opsynsmanden  dets  Ind- 
hold til  hans  Harem.  Shejkhen  blev  saa  fornøjet  herover,  at 
han  strax  maatte  ind  til  sin  Kone  og  vise  hende  de  herlige 
Sager;  den  gamle  Kone  indfandt  sig  ogsaa  strax  for  at  takke 
den  ædle  Giver.  Da  hun  fandt  ham  grædende,  spurgte  hun 
ham,  hvem  der  var  Gjenstanden  for  hans  ømme  Længsel,  idet 
hun  tilføjede,  at  hun  ikke  fortjente  at  være  andet  end  hans 
ydmyge  Slavinde.  Da  tog  Ibrahim  Bladet  fra  Munden  og  be- 
kj  endte,  hvem  han  var  og  i  hvilken  Hensigt  han  var  kommen 
til  Basra.  Dog  saa  snart  den  gode  Kone  hørte  dette,  udraabte 
hun  forskrækket :  »O,  Allah,  Allah!  O,  min  Broder,  hor  op  med 
at  tale  saaledes,  at  ingen  skal  faa  det  at  høre,  og  styrte  os  i 
Fordærvelse!  Der  gives  ingen  vildere  Natur  end  Dshemileh's  i 
den  vide  Verden,  og  hun  taaler  ikke  en  Gang,  at  en  Mands 
Navn  bliver  udtalt  i  hendes  Nærværelse.  O,  min  Son,  opgiv  i 
Tide  denne  bedrøvelige  Attraa!« 

Over  disse  trøstesløse  Ord  begyndte  Ibrahim  igjen  bitterlig 
at  græde;  da  følte  Opsynsmanden  en  levende  Medlidenhed  med 
ham  og  sagde:  »Jeg  har  kun  mit  Liv  at  ofre,  og  vil  gjerne 
vove  det  for  Dig  ved    Udførelsen  af  en  Plan,    som    kan  hjælpe 


3ii 

Dig  til  Opfyldelsen  af  dit  hede  Ønske.  Vid  da,  at  der  her 
paa  Stedet  gives  en  gammel  pukkelrygget  Skræder,  som  syer 
for  Dshemileh;  til  ham  maa  Du  henvende  Dig;  maaske  kan 
han  hitte  paa  Raad.« 

Ibrahim  begav  sig  uden  Tidsspilde  hen  til  den  pukkelryg- 
gede Skræder.  Denne  betragtede  studsende  den  skjønne  og 
ædle  Yngling  og  bad  ham  tage  Plads.  For  at  indlede  en  For- 
bindelse med  Skræderen  kom  Ibrahim  frem  med  en  Lomme, 
som  han  forud  med  Villie  havde  revet  i  Stykker,  og  bad  ham 
sy  den  sammen  for  ham.  Saasnart  Skaden  var  bødet,  gav  han 
ham  fem  Guldstykker  og  fjernede  sig  derpaa  hastig. 

Skræderen  undrede  sig  højligen  i  sit  stille  Sind  og  kunde 
ikke  faa  den  skjønne  Yngling  ud  af  sine  Tanker.  Men  den 
følgende  Morgen  indfandt  Ibrahim  sig  igjen  hos  ham  og  vilde 
atter  have  sin  iturevne  Lomme  udbedret.  Med  stor  Fornøjelse 
paatog  Skræderen  sig  Arbejdet,  og  fik  denne  Gang  10  Guld- 
stykker for  sin  Ulejlighed. 

Men  da  Skræderen  tog  imod  dem,  udraabte  han:  »Ved 
Allah,  Du  skal  ikke  faa  mig  til  at  tro,  at  Du  kommer  til  mig 
for  at  faa  din  Lomme  syet  sammen!  Sig  frem,  hvad  din  Hen- 
sigt i  Virkeligheden  er!« 

Ibrahim  svarede,  at  hans  Bod  ikke  var  et  passende  Sted 
til  at  tale  om  saa  vigtige  Sager,  som  han  havde  paa  Hjertet. 
Da  stod  Skræderen  op  og  førte  den  unge  Mand  ind  i  et 
Værelse  bag  ved  Boden,  hvor  de  kunde  tale  hemmelig  og  uden 
Forstyrrelse  med  hinanden.  Her  fortalte  han  Skræderen  hele 
sin  Historie.  Men  denne  raadede  ham  at  give  vel  Agt  paa  sin 
Tunge,  eftersom  Dshemileh  ikke  forstod  Spøg  i  slige  Sager,  og 
grusomt  vilde  vide  at  hævne  sig,  hvis  hun  blot  erfarede  det 
mindste    om    hans    letfærdige    Tale.      Alligevel    ophørte  Ibrahim 

ikke  med  at  tale  Skræderen  til  Hjertet,  saa  at  denne  endelig 
efter  lang  Modstand  gav  sig  tabt  og  sagde:  »Nu,  i  Allahs  Navn 
da,  saa  faar  jeg  vel  sætte  mit  Liv  og  min  Lykke  i  Vove  for 
Dig,  og  nærmere  overveje,  hvad  der  er  ved  Sagen  at  gjøre. 
Kom  til  mig  i  Morgen  ganske  tidlig,  og  vi  vil  nærmere  tale 
derom ! « 

Ibrahim  vendte  altsaa  tilbage  til  Khanen,  hvor  han  meddelte 
den  gamle  Opsynsmand,  hvorledes  det  gik  ham  med  Skræderen. 
Ganske  tidlig  den  følgende  Morgen  begav  han  sig  igjen  hen  til 
ham  og  modtog  følgende  Anvisning. 

»Kjøb  Dig  strax  tre  fede  Høns,  tre  Unzer  Sukker,  to  smaa 
Sække  med  Vin  og  et  Bæger;  med  disse  Sager  skal  Du  lade 
Dig  føre  nedad  Strømmen.  Hvis  Baadføreren  skulde  ytre,  at 
han  kun  tør  sejle  en  halv  Mils  Vej  ned  ad  Strømmen,  saa  svar 
ham  kun,  at  dette  ganske  skal  være  overladt  til  ham  selv. 
Men  naar  han  har  ført  Dig  saa  vidt,  som  han  siger,  at  han  tør, 
da  maa  Du  ved  Penge  og  Overtalelser  bringe  ham  til  at  sejle 
videre  indtil  den  første  Have.  Denne  Have  tilhører  Prindsesse 
Dshemileh.  Der  skal  Du  gaa  i  Land;  udenfor  Indgangen  vil 
Du  finde  to  høje  Bænke,  beklædte  med  Brokade,  og  en  puk- 
kelrygget Mand,  der  har  en  paafaldende  Lighed  med  mig  paa 
det  nær,  at  jeg  ikke  har  nogen  Pukkel  som  han.  Denne  Mand 
skal  Du  betro  Dig  til  og  forlange  hans  Bistand.  I  det  aller- 
mindste vil  han  nok  mage  det  saaledes,  at  Du  faar  Prindsessen 
at  se  fra  det  fjerne.  Anden  Udvej  véd  jeg  virkelig  ikke;  og 
hvis  denne  Mand,  der  har  Opsyn  med  Haven,  ikke  lader  sig 
vinde,  vil  det  sikkerlig  blive  baade  min  og  din  Fordærvelse, 
løvrigt  maa  Du  slaa  din  Lid  til  Allah,  —  priset  være  hans 
Navn ! « 

Ibrahim  skred  strax  til  Udførelsen  af  den  Plan,  som  Skræ- 

deren  havde  lagt  ham.  Nede  ved  Tigrisfloden  fandt  han 
en  Baadfører  sovende  i  sin  Barke,  og  forlangte  af  ham  at  blive 
ført  ned  ad  Floden. 

»Hvis  Rejsen  ikke  gj ælder  længere  end  en  halv  Mils  Vej 
ned  ad  Strømmen,  saa  er  jeg  til  Eders  Tjeneste,«  sagde  Færge- 
manden. 

»Som  Du  vil,«  svarede  Ibrahim,  gav  ham  ti  Guldstykker, 
og  de  for  af  Sted. 

Men  saa  snart  de  var  kommen  i  Nærheden  af  Haverne, 
tog  Færgemanden  til  Orde: 

»Nu  tør  jeg  ikke  sejle  længere;  det  vilde  bringe  os  begge 
i  den  størte  Ulykke.« 

Men  Ibrahim  gav  sig  til  at  underhandle  med  ham,  og  un- 
derstøttede sine  i  sig  selv  kraftige  Overtalelser  med  en  ny  Gave 
af  ti  andre  Guldstykker;  herved  lod  Baadforeren  sig  endelig  be- 
væge til  at  nærme  sig  Haverne,  og  satte  ham  der  i  Land. 
Men  saa  snart  Ibrahim  blot  havde  Foden  i  Land,  halede  han 
ud  af  alle  Kræfter  for  igjen  at  fjerne  sig  fra  Stedet  saa  hastig 
som  muligt. 

Indgangen  til  den  herlige  Have  var  let  funden ;  Porten 
stod  aaben,  og  udenfor  sad  en  pukkelrygget  Mand  med  et 
venligt  Ansigt,  holdende  en  lille  Kølle  af  Sølv  i  Haanden  som 
Symbol  paa  sit  Vægterembede. 

Ibrahim  ilede  strax  hen  til  ham  og  kyssede  ham  paa 
Haanden.  Manden  betragtede  studsende  den  smukke  Yngling 
og  spurgte:  »Hvor  kommer  Du  fra,  min  Søn,  og  hvem  har 
bragt  Dig  hid?« 

»Jeg  er  en  stakkels  uerfaren  Yngling  fra  fremmed  Land,« 
svarede  Ibrahim  og  fældede  Taarer.  Den  gode  Mand  følte  sig 
bevæget  i  sit  inderste  Hjerte,    og  sagde:     »Der   skal   intet  ondt 

vederfares  Dig.  Hviler  nogen  Skyld  paa  Dig,  saa  dømme  Allah 
Dig;  er  Du  derimod  uskyldig,  give  Allah  Dig  et  godt  Mod  og 
styrke  Dig  af  sin  Almagts  Fylde ! « 

»O,  Shejkh,«  sukkede  Ibrahim,  »jeg  bærer  ingen  Skyld; 
men  Skjæbnen  gaar  mig  bitterlig  imod.«  Og  han  fortalte 
Manden  om  sin  ulykkelige  Lidenskab  og  de  svage  Forhaabnin- 
ger,  han  endnu  havde  tilbage. 

Hovedrystende  hørte  Opsynsmanden  ham  til  Ende.  »Hin 
Skræder  er  min  Broder,«  sagde  han:  hvilket  Du  vel  allerede 
har  sluttet  Dig  til  af  vor  paafaldende  Lighed  med  hinanden,  en 
Lighed,  der  vilde  være  fuldstændig,  hvis  han  blot  ikke  havde 
den  hæslige  Pukkel,  den  kjære  Broder.  Det  er  nu  godt  nok, 
at  han  har  sendt  Dig  til  mig;  men  det  maa  Du  vide,  at  hvis 
jeg  ikke  tog  mig  af  Dig,  var  baade  hans  og  Khanvægterens 
samt  hans  Kones  og  Baadførerens  Fordærvelse  sikker.  Naar 
undtages  Sultanen  og  jeg  og  Prindsessen  selv,  som  ejer  Haven, 
har  ingen  nogensinde  betraadt  dette  indviede  Sted.  Hver  fyrre- 
tyvende Dag  kommer  Dshemileh  herhid  i  en  tillukket  Kvinde- 
baad,  og  lander  i  en  med  grønne  Silkeforhæng  bedækket  Bære- 
stol, trindt  omgiven  af  sine  Slavinder.  Vi  vil  se  til,  hvad  der 
lader  sig  gjøre  for  Dig;  jeg  vil  vove  mit  Liv  og  mit  Velfærd  i 
dette  dit  Anliggende.« 

Derpaa  tog  Gartneren  den  unge  Mand  ved  Haanden  og 
førte  ham  omkring  i  Haven.  Den  forekom  Ibrahim  at  være 
det  jordiske  Paradis;  den  lille  pukkelryggede  maatte  le  over 
hans  begejstrede  Glædesy tringer.  Da  de  derpaa  havde  taget 
Plads  hos  hinanden,  hentede  Gartneren  et  Fad  med  allehaande 
gode  og  smagfulde  Sager,  saasom  Fuglevildt,  Syltetøj  og  Suk- 
kerværk, og  bad  Ibrahim  tage  for  sig  af  Retterne.  Ynglingen 
spiste   med    Behag,    medens    den    gamle    fortalte    ham,    at    han 

ventede  Prindsessen  den  følgende  Dag.  »Alt,  hvad  jeg  kan 
gjøre  for  Dig,«  tilføjede  han,  »er,  at  jeg  indretter  et  Skjulested 
for  Dig  i  de  tætte  Buske  lige  overfor  den  Kiosk,  hvor  Prind- 
sessen plejer  at  tage  Sæde;  herfra  vil  Du  i  det  mindste  kunne 
nyde  Skuet  af  hende.  I  dette  Skjul  maa  Du  leve  af  den  Spise, 
som  jeg  her  giver  Dig  med;  thi  i  Dagens  Løb  vil  jeg  ikke 
kunne  nærme  mig  Dig.  Naar  da  Dshemileh  atter  er  borte, 
kan  Du  vende  did  tilbage,  hvorfra  Du  kom,  hvis  det  saaledes 
er  Allahs  Villie.« 

Ibrahim  tilbragte  en  lang  og  urolig  Nat  under  Gartnerens 
Tag,  og  ved  det  første  Daggry  forrettede  han  sin  Morgenbøn. 
Snart  efter  indfandt  Havens  pukkelryggede  Opsynsmand  sig  hos 
ham  med  bekymrede  Miner  og  sagde :  » Skynd  Dig  nu,  min 
Søn,  og  indtag  dit  Skjulested!  Allerede  er  Slavinderne  kommen, 
og  hun  selv  vil  sikkerlig  ikke  tove  længe.  Vogt  Dig  endelig 
for  Allahs  Skyld  for  at  komme  til  at  hoste,  nyse  eller  over- 
hovedet gjøre  nogensomhelst  Støj ;  det  vilde  blive  baade  min 
og  din  Fordærvelse ! « 

El-Khasibs  Søn  ilede  altsaa  med  at  indtage  sit  Skjul,  og 
det  varede  ikke  længe,  inden  Slavinderne  viste  sig.  De  udluf- 
tede, udstøvede  og  smykkede  Kiosken,  rengjorde  Pladsen  uden- 
for samme,  og  besprængte  alt  baade  ude  og  inde  med  Rosen- 
vand. Efter  nogen  Tids  Forløb  viste  sig  halvtredsindstyve  andre 
Slavinder  med  allehaande  musikalske  Intrumenter;  i  deres  Midte 
frembåres  en  tilsløret  Bærestol,  som  indesluttede  Prindsesse 
Dshemileh.  Slavinderne  drog  Forhænget  til  Side;  Prindsessen 
steg  ud  og  begav  sig  ind  i  Lysthuset;  men  Ibrahim  fik  hende 
desværre  ikke  at  se,  formedelst  den  tætte  Skare  af  Slavinder, 
som  omgav  hende. 

»Al  min  Anstrængelse  og  al  min  Fare  er  forgjæves!«  suk- 
kede han  ved  sig  selv,  medens  Slavinderne  begyndte  at  musicere 
og  synge. 

Men  pludselig  blev  Tæppet,  som  hang  for  Indgangen  til 
Kiosken,  slaaet  til  Side,  og  frem  tren  Dshemileh  i  hele  sin 
Skjønheds  overjordiske  Pragt,  med  en  Krone  af  Ædelstene  paa 
det  stolte  og  dejlige  Hoved.  Det  pludselige  Skue  af  denne 
fuldendte  Herlighed,  der  næsten  lignede  en  Aabenbarelse  fra 
Himlen,  gjorde  et  saa  voldsomt  Indtryk  paa  Ibrahim,  at  han 
sank  afmægtig  tilbage. 

Da  han  atter  kom  til  sig  selv,  saa  han,  at  ti  Slavinder 
var  begyndt  at  synge  og  dandse  dertil.  Det  var  i  Sandhed 
meget  smukt;  men  Ibrahim  kunde  dog  ikke  andet  end  ønske, 
at  Dshemileh  selv  vilde  give  sig  til  at  synge  og  dandse.  Dette 
Ønske  syntes  virkelig  ogsaa  at  skulle  gaa  i  Opfyldelse.  Da 
Slavinderne  havde  endt  deres  Dans,  stimlede  de  sammen  om- 
kring deres  Herskerinde  og  bønfaldt  hende  om,  nu  ogsaa  selv 
at  opføre  en  Dans.  Da  tænkte  Ibrahim  ved  sig  selv :  I  Sandhed, 
Paradisets  Porte  er  bleven  opladt,  og  min  Bøn  er  bleven  hørt 
i  Naade.« 

Endelig  lod  Dshemileh  sig  bevæge;  hun  afkastede  den 
folderige  Overklædning,  og  stod  for  Ibrahims  aabne  Blikke  i 
hele  sin  ynderige  Personlighed.  Og  hun  gav  sig  til  at  dandse; 
hvilken  Dands !  Man  skulde  derover  have  glemt  den  i  Bægeret 
perlende,  kostelige  Vin!  —  Men  —  o  nej!  —  idet  Dshemileh 
dandsede  frem  og  tilbage,  faldt  hendes  straalende  Blik  tilfældigvis 
ind  imellem  Buskene,  hvor  Ibrahim  var  skjult,  og  hun  opdagede 
den  i  hendes  Skue  helt  fortabte  Yngling! 

Øjeblikkelig  skiftede  hendes  dejlige  Ansigt  Udtryk;  hun 
holdt    op  med  at  dandse,    og    sagde    til    sine  Slavinder:      »Bliv 


3i7 

I  ved  at  synge,  indtil  jeg  kommer  tilbage!«  Derpaa  greb  hun 
en  lang  Kniv  og  styrtede  lige  løs  paa  Ibrahim.  Ligesom  for- 
tryllet oppebiede  denne  hendes  Tilnærmelse.  Hun  sprang  frem 
og  opløftede  Kniven!  —  men  idet  hun  vilde  støde  til,  kom 
hun  til  at  se  ham  ind  i  Ansigtet;  da  faldt  Kniven  af  hendes 
Haand,  og  hun  stammede:  »Priset  være  hans  Fuldkommenhed, 
der  forandrer  Menneskers  Tanker  og  Følelser.  O,  Yngling, 
vær  ved  godt  Mod!  Hos  mig  er  Du  ikke  længere  udsat  for 
nogen  Fare.« 

Da  kom  der  Liv  i  den  ligesom  forstenede  Ibrahim.  Taa- 
rerne  kom  ham  i  Øjnene ;  men  Dshemileh  aftørrede  dem 
hastig  og  sagde :  » Sig,  hvem  Du  er,  og  hvad  der  har  ført 
Dig  hid!« 

Da  kyssede  Ynglingen  Jorden  under  hendes  Fødder  og  greb 
Fligen  af  hendes  Klædebon,  ligesom  for  at  anraabe  hende  om 
Beskyttelse. 

»Der  skal  intet  ondt  vederfares  Dig!«  sagde  Dshemileh. 
»Thi,  ved  Allah,  Du  er  den  første  Mand,  jeg  har  set  uden 
Modbydelighed  og  Harme.« 

Da  gav  Ibrahim  sig  til  at  fortælle  hende  sin  Historie,  der 
syntes  at  vække  en  levende  Deltagelse  hos  hende.  Da  hun 
havde  hørt  ham  til  Ende,  udraabte  hun  overrasket :  » Du  skulde 
altsaa  virkelig  være  Ibrahim,  El-Khasibs  Søn?« 

Ibrahim  bekræftede  det. 

Da  kastede  hun  sig  om  han  Hals  og  raabte:  »O,  Herre 
Du  er  netop  den,  der  har  bragt  mig  til  at  hade  Mændene! 
Da  jeg  nemlig  en  Gang  fik  at  høre,  at  der  i  Ægypten  levede 
en  Yngling,  der  var  skjønnere  end  nogen  anden  paa  den  vide 
Jord  helligede  jeg  ham  mit  Hjerte,  og  befandt  mig  i  den  Til- 
stand, som  Digteren  skildrer: 

—  Mit  Øre    elskede    ham    førend    mit    Øje;    thi  Øret    forelsker 
sig  stundom  førend  Øjet.  — 

»Derfor  elsker  jeg  Dig  som  den,  der  kun  formaar  at  til- 
høre en  eneste  Mand  paa  Jorden.  Priset  være  den  højeste, 
der  endelig  har  stillet  Dig  over  for  mig,  Ansigt  til  Ansigt! 
Havde  det  været  en  anden,  jeg  havde  fundet  her,  ved  Allah, 
han  vilde  være  bleven  korsfæstet  tilligemed  alle  dem,  der  havde 
været  ham  behjælpelig  ved  hans  dristige  Paafund!« 

Efter  en  kort  Tavshed  vedblev  hun:  »Men  hvorledes  skal 
jeg  bære  mig  ad  med  at  bringe  Dig  noget  at  spise  og  drikke, 
uden  at  mine  Slavinder  mærker  det?« 

Ibrahim  havde  klogelig  taget  det  fra  Basra  medbragte 
Mundforraad  med  sig  i  sit  Skjul;  dette  tog  han  nu  frem;  de 
lagde  hinanden  for  deraf  med  ømme  Ord,  og  spiste  og  drak 
med  hinanden. 

Saaledes  forblev  de  sammen  fra  Morgenstunden  indtil  ud 
paa  Eftermiddagen.  Da  bad  Dshemileh  Ibrahim  at  gaa  hen 
og  tage  et  Fartøj  og  vente  hende  paa  et  bestemt  Sted;  thi  hun 
formaaede  ikke  længer  at  leve  adskilt  fra  ham.  Hertil  svarede 
han,  at  han  havde  sejlet  i  sit  eget  Skib  hid  fra  Basra,  og  det 
var  fuldkommen  rede  til  at  afgaa  igjen. 

Herover  ytrede  Dshemileh  stor  Glæde,  vendte  tilbage  til 
sine  Slavinder  og  befalede  dem:  »Op  og  bered  Eder!  Vi 
vil  nu  vende  tilbage  til  Paladset.« 

Da  nu  Slavinderne  helt  forundrede  spurgte  hende,  hvorfor 
hun  ikke  denne  Gang  som  sædvanlig  forblev  tre  Dage  i  Haven, 
foregav  hun,  at  hun  følte  sig  uvel,  og  frygtede  for  at  blive 
ordentlig  syg. 

Da  havde  Slavinderne  intet  andet  at  svare  end:  »Vi  horer 
og  adlyder,  pakkede  alle  de  medførte  Sager  sammen  og   bragte 

dem  ned  i  Baaden.     Dshemileh  steg  derind,  og  de  vendte  ufor- 
tøvet tilbage  til  Basra. 

Nu  kom  Gartneren,  som  imidlertid  ikke  havde  mindste 
Anelse  om,  hvad  der  imidlertid  var  foregaaet,  og  sagde  til 
Ibrahim:  »Du  har  altsaa  ikke  været  saa  heldig  at  faa  hende 
at  se.  Underligt  nok,  hun  plejer  stedse  at  blive  her  i  Haven 
i  tre  Dage;  jeg  frygter  næsten  for,  at  hun  har  bemærket  Dig.« 

»Nej,  det  behøver  I  ikke  at  frygte  for;«  svarede  Ibrahim, 
»thi  hun  kom  slet  ikke  ud  af  Kiosken.«  Ved  denne  Ytring  følte 
Gartneren  sig  aldeles  beroliget,  og  ytrede:  »Det  er  sandt,  hvad 
Du  siger;  thi  havde  hun  set  os,  vilde  det  sikkerlig  allerede 
være  gaaet  os  ilde.« 

Derpaa  opfordrede  han  Ibrahim  til  at  blive  hos  ham,  ind- 
til Prindsessen  næste  Gang  vendte  tilbage;  men  Ibrahim  ind- 
vendte, at  hans  i  Staden  efterladte  Folk  maaske  vilde  blive  uro- 
lige over  hans  lange  Fraværelse,  og  at  ogsaa  han  selv  svævede 
i  Uro  for  en  Del  i  Staden  tilbageladte  kostbare  Sager. 

Saa  lod  da  Gartneren  ham  vende  tilbage  til  Basra,  og  saa 
begav  han  sig  lige  hen  i  Khanen,  hvor  han  havde  lejet  Værelser. 
Den  gamle  Opsynsmand  tog  sjæleglad  imod  ham  med  de  Ord : 
»Gode  Forretninger,  hvis  det  har  behaget  Allah?« 

Men  hertil  svarede  Ibrahim,  med  Magt  trængende  Ud- 
trykket af  sin  Henrykkelse  tilbage,  at  han  ikke  havde  fundet 
Lejlighed  til  at  se  Prindsessen,  og  derfor  havde  besluttet  at 
vende  tilbage. 

Khanens  Vægter,  den  ærlige  Sjæl,  tog  sig  Ibrahims  Uheld 
saa  nær  til  Hjerte,  at  han  udgjød  Taarer;  men  disse  flød  først 
rigtig  rigelig,  da  Ynglingen  tog  Afsked  med  ham.  Han  bragte 
hans   Sager  om  Bord,    og    ledsagede    derpaa  ham    selv   ned    til 

Fartøjet;  da  Ibrahim  derpaa  gik  undet  Sejl,  blev  han  staaende 
paa  Bredden  og  stirrede  efter  Fartøjet  saa  længe,  han  kunde 
øjne  det. 

Men  Ibrahim  sejlede  ikke  ret  langt;  saasnart  han  havde 
naaet  det  med  Dshemileh  aftalte  Sted,  lagde  han  atter  til  Bred- 
den, og  ventede,  hvad  der  vilde  komme. 

Saasnart  det  var  blevet  fuldkommen  Nat,  mødte  Dshemileh, 
forklædt  som  Kriger,  med  et  falsk  Skjæg,  Sværd,  Bue  og^.Pile, 
steg  ned  til  Skibet  og  spurgte:  »Er  Du  El-Khasibs  Søn  fra 
Ægypten?«  Saasnart  hun  havde  modtaget  et  bekræftende  Svar, 
vedblev  hun:  »Du  er  mig  en  net  Vovehals,  at  komme  hid  og 
forføre  Kongedøtre!  —  Op  og  følg  mig!  Jeg  taler  i  Sul- 
tanens Navn.« 

Ved  denne  Tiltale  blev  Ibrahim  saa  forskrækket,  at  Knæene 
rystede  under  ham,  og  Skibsfolkene  vidste  ikke  ret,  om  de 
endnu  havde  deres  Hoveder  paa  Kroppen.  Men  i  det  samme 
rev  Dshemileh  det  falske  Skjæg  af,  bortkastede  sine  Vaaben, 
og  sprang  ombord  til  Ibrahim,  der  med  stum  Henrykkelse  om- 
favnede sit  Hjertes  Elskede.  Øjeblikkelig  løsnede  de  Tougene, 
hejste  Sejlet,   og  satte  Kursen  efter  Bagdad. 

I  Løbet  af  et  Par  Dage  fuldendte  de  Elskende  deres  Rejse. 
Da  Skibet  lagde  til  Bredden,  blev  det  anraabt  af  et  andet,  som 
allerede  laa  der  for  Anker,  og  de  lagde  tæt  til  hinanden,  Side 
om  Side.  Paa  det  andet  Skib  befandt  sig  Abul  Kasim  Es- 
Sandalani.  Saasnart  han  erfarede,  at  alting  var  løbet  heldig 
af,  ønskede  han  Ibrahim  til  Lykke  og  sagde:  »Drag  hen  og 
bliv  lykkelige  i  Allahs  Navn!  Jeg  er  paa  Vejen  til  Basra, 
hvor  jeg  har  Forretninger  at  afgjore  med  Sultan-Statholderen.« 
Han    viste    dem    endnu    den    Opmærksomhed   at    sende  dem  et 


321 

Fad  med  en  hel  Del  forskjellige  syltede  Frugter  om  Bord,  og 
sejlede  derpaa  ned  ad  Strømmen. 

Med  stor  Bekymring  havde  Dshemileh  set,  hvem  der  var 
om  Bord  i  det  andet  Skib.  Da  nu  Ibrahim  bød  hende  af  de 
tilsendte  syltede  Frugter,  brast  hun  i  Taarer  og  sagde :  » Véd 
Du,  hvem  der  nylig  forlod  os?  Det  var  min  Farbroders  Søn; 
han  har  tidligere  bejlet  til  min  Haand,  men  er  bleven  afvist 
baade  af  min  Fader  og  mig.  Se,  hvorledes  hans  Skib  flyver! 
Det  er  ganske  vist  hans  Hensigt   -at   røbe    alt   for    min    Fader.« 

Men  Ibrahim  mente,  at  de  havde  et  altfor  stort  Forspring 
til  at  blive  indhentet.  Derpaa  smagte  han  paa  de  søde  Sager, 
men  næppe  havde  han  nydt'  en  Mundfuld  deraf,  førend  han 
styrtede  bevidstløs  om,  og  ikke  mere  anede,  hvad  der  foregik 
med  ham. 

Da  han  atter  kom  til  sig  selv,  fandt  han  sig  liggende  helt 
afklædt  imellem  raa  og  forfaldne  Mure.  Da  gav  han  sig  til 
at  jamre  og  sukkede:  »Det  er  visselig  en  Ondskab  fra  Es- 
Sandalani ! « 

Da  han  ikke  vidste,  paa  hvilket  Sted  han  befandt  sig,  og 
hvorledes  han  egentlig  var  stedt,  stræbte  han  paa  Lykke  og 
Fromme  blot  at  komme  ud  af  Ruinerne  og  naa  et  højt  Sted, 
hvorfra  han  kunde  orientere  sig.  Men  idet  han  traadte  frem 
af  Labyrinten,  saa  han  i  det  fjerne  Vali'en1)  nærme  sig  til- 
ligemed sine  Bysvende,  og  flygtede  forskrækket  ind  i  et  for- 
faldent Bad.  Idet  han  famlede  sig  frem  i  det  mørke  Rum,  saa 
hastig  som  muligt,  snublede  han  over  et  paa  Gulvet  liggende 
Legeme;  han  følte  sig  for,  og  opdagede,  at  det  var  et  menneske- 


*)  Byens  Guvernør. 

ligt  Lig  uden  Hoved.  Ganske  besudlet  med  Blod  blev  han 
staaende  ligesom  stivnet  af  Rædsel;  allerede  stod  Vali'en  uden- 
for Indgangen,  og  befalede  sine  Folk  at  undersøge  det  forfaldne 
Bad.  Dog  idet  hans  ti  Betjente,  forsynet  med  Sabler,  traadte 
ind  i  den  mørke  Hvælving,  samlede  han  sine  Kræfter  saavidt, 
at  han  formaaede  at  drage  sig  tilbage  i  en  mørk  Krog  og  der 
krybe  sammen.  Fra  dette  Smuthul  kunde  han  ved  Fakkel- 
skinnet bemærke,  at  Liget,  som  han  var  snublet  over,  var  et 
kvindeligt,  ungt  og  dejligt.  Det  bar  prægtige  Klæder,  og  det 
blege  Aasyn  lyste  som  den  klare  Fuldmaane. 

En  voldsom  Angst  sammenknugede  Ibrahims  Hjerte.  Dog 
blev  hans  Pine  ikke  lang;  thi  man  opdagede  ham  snart,  slæbte 
ham  frem  og  spurgte,  hvorfor  han  havde  myrdet  den  unge 
Kvinde.  Ibrahim  svor  rigtignok  paa,  at  han  var  uskyldig  i 
denne  Misgjerning  og  at  han  blot  af  Frygt  for  Vali'en  havde 
taget  sin  Tilflugt  til  dette  øde  Sted;  men  da  Vali'en  fandt  Blod- 
pletter paa  hans  Hænder  og  Klæder,  fældede  han  uden  Betænk- 
ning en  afgj ørende  Dom:  »Hvad  har  vi  mere  Vidnesbyrd  be- 
hov?   Hastig,  Folk,  hug  Hovedet  af  ham!« 

Da  brød  Ibrahim  ud  i  en  Strøm  af  Taarer,  og  viste  en 
saa  rørende  Fortvivlelse,  at  selv  Bøddelens  Hjerte  følte  sig  be- 
væget derved.  »Ved  Allah,«  sagde  han,  »denne  Yngling  har 
ikke  Udseende  af  nogen  Morder!« 

Men  Vali'en  bød  ham  udrette  sin  Pligt. 

Da  blev  Ibrahim  bunden  for  Øjnene,  og  Bøddelen  lavede 
sig  for  Alvor  til  at  udføre  sin  blodige  Dont.  Hugget  var  netop 
i  Begreb  med  at  falde,  da  en  Rytterskare  sprængte  hid,  og 
en  barsk  Stemme  bød  at  holde  inde. 

El  Khasib  af  Ægypten  havde  nemlig  sendt  én  af  sine  Kam- 

mersvende  til  Khalifen  Harun  al  Rashid  med  Foræringer  og 
et  Brev,  hvori  han  meldte  ham,  at  hans  Søn  hemmeligt  havde 
fjernet  sig  fra  Kairo,  og  allerede  havde  været  savnet  henved  et 
Aar,  og  efter  Sigende  skulde  opholde  sig  i  Bagdad.  Hans 
ydmygste  Bøn  var  derfor,  at  Khalifen  vilde  lade  ham  opsøge 
og  sende  ham  tilbage  med  Kammersvenden.  Da  man  nu  havde 
anstillet  gjennemgribende  Efterforskninger,  var  det  kommet  for 
Lyset,  at  han  maatte  opholde  sig  i  Basra;  strax  var  Kammer- 
svenden dragen  did  med  en  aaben  Skrivelse  fra  Khalifen  og  et 
Følge  af  Storvezirens  egne  Folk,  og  var  netop  kommen  tidsnok 
til  at  kunne  kaste  sig  imellem  Ynglingen  og  hans  onde  Skjæbne 
i  Afgj øreisens  Øjeblik. 

Dog  var  dette  Møde  rent  tilfældigt:  »Allah  alene  kj ender 
Skjæbnens  Veje!«  Kammersvenden  havde  ingenlunde  i  Vali'ens 
Fange  gjenkjendt  sin  Herres  Søn,  men  var  blot  standset  ifølge 
en  ufrivillig  Indskydelse  for  at  spørge  Vali'en,  hvad  det  var  for 
en  Yngling  og  hvori  hans  Forbrydelse  bestod.  Vali'en  satte 
ham  kortelig  ind  i  Sagens  Sammenhæng;  men  El  Khasibs 
Kammersvend  ytrede  den  samme  Mening  som  Bøddelen,  og 
sagde:  »I  Sandhed,  denne  Ynglings  Aasyn  ligner  ikke  nogen 
Morders,«  og  befalede,  at  man  skulde  give  ham  fri  og  føre 
ham  for  sig. 

Man  viste  øjeblikkelig  denne  Befaling  Lydighed,  og  Kam- 
mersvenden gav  sig  nu  personlig  til  at  forhøre  den  af  Sorg  og 
Skræk  og  Mishandlinger  næsten  ukj  endelige  Yngling.  Men  denne 
kj  endte  strax  sin  Faders  Tjener,  saasnart  han  opløftede  Aasynet, 
og  sagde:  »Ve  Dig,  en  ædel  Mands  unyttige  Tjener!  Ser  Du 
ikke,  hvem  jeg  er?  —  —  Jeg  er  Ibrahim,  din  Herres  Søn! 
—  —  Formodentlig    er   Du    netop    hidkommen    for    at    opsøge 

mig. « 

21* 

Da  gjenkj endte  ogsaa  Kammersvenden  Ibrahim,  sprang  af 
Hesten  og  kastede  sig  for  hans  Fødder.  Da  Vali'en  saa,  at 
Sagen  fik  saadant  Udfald,  blev  han  dygtig  lang  i  Ansigtet  og 
bleg  dertil.  Men  hans  Hjerte  sank  ham  helt  ned  i  Livet,  da 
Kammersvenden  tiltordnede  ham:  »Ve  Dig,  Tyran  og  Under- 
trykker!   Hvorfor  vilde  Du  dræbe  min  Herres  Søn?« 

Bævende  greb  Vali'en  Fligen  af  Kammersvendens  Klædebon 
og  stammede:  »Herre,  hvorledes  skulde  jeg  kunne  kjende  ham? 
Vi  saa  ham  flygte,  og  fandt  ham  sammen  med  dette  myrdede 
Fruentimmer. « 

Kammersvenden  tog  ikke  imod  hans  Undskyldninger,  men 
raabte:  »Ve  Dig  endnu  engang!  —  Du  er  ikke  skikket  til  det 
Embede,  Du  beklæder!  Denne  Yngling  har  aldrig  dræbt  saa 
meget  som  en  Spurv;  hvorledes  skulde  han  være  i  Stand  til  at 
forgribe  sig  paa  et  menneskeligt  Væsen?  —  Gav  Du  ham 
maaske  Tid  og  Leilighed  til  at  forsvare  sig,  elendige?« 

Derpaa  befalede  Kammersvenden,  at  der  skulde  anstilles 
yderligere  Efterforskninger  efter  den  unge  Kvindes  Morder,  som 
ogsaa  virkelig  snart  blev  funden  i  det  samme  forfaldne  Bad. 
Efter  en  kort  Proces  blev  Hovedet  hugget  af  ham. 

Ibrahim  maatte  følge  tilbage  med  sin  Faders  Kammer- 
svend, og  blev  ved  sin  Ankomst  til  Bagdad  strax  fremstillet  for 
Khalifen.  Harun  al  Rashid  modtog  ham  med  stor  Venlighed, 
og  lod  ham  fortælle  sine  Eventyr,  der  i  hoj  Grad  interesserede 
og  overraskede  ham.  Saasnart  han  havde  hort  Ibrahims  For- 
tælling til  Ende,  befalede  han  Mesrur,  Obersten  for  Gildingerne, 
ufortøvet  at  drage  ned  ad  Floden  og  bemægtige  sig  Es-Sandalani 
og  Dshemileh,  hvor  han  fandt  dem.  Det  var  nemlig  aabenbart, 
at  Es-Sandalani,.  i  Stedet    for    at    røbe    det    elskende   Par,    som 

Dshemileh  havde  befrygtet,  havde  benyttet  Lejligheden  til  at 
bortføre  sin  Farbroders  Datter.  Mesrur  kom  netop  tidsnok  til 
at  udrive  hende  af  den  Fare,  der  truede  hende  ved  hendes 
Fætters  vilde  og  voldsomme  Lidenskab.  Begge  blev  bragt  for 
Khalifen,  den  sidste  i  Lænker.  Khalifen  dømte  strax  Es- 
Sandalani  til  en  pinefuld  Død,  og  indsatte  Ibrahim  til  Arving 
af  hans  store  Rigdomme. 

Medens  Ibrahim  og  Dshemileh  endnu  stod  for  Khalifens 
Trone,  indfandt  sig  Abul  Lej  s,  Statholderen  af  Basra,  og  for- 
drede Hævn  over  Ibrahim,  fordi  han  havde  bortført  hans  Datter. 
Men  Harun  al  Rashid  svarede  ham:  »Vil  Du  se  din  Datter 
lykkelig,  raader  jeg  Dig  til,  heller  at  give  ham  hende  til  Gemal- 
inde. De  er  hinanden  lige  i  Stand,  Alder,  Skjønhed  og  øvrige 
Vilkaar.     Khalifen  raader  kun,  han  befaler  ikke.« 

Men  Abul  Lej  s  vidste  ikke  at  skjelne  mellem  Raad  og 
Befaling  paa  Khalifens  Læber,  og  svarede  i  Ydmyghed :  »Jeg 
hører  og  adlyder,  Hersker  over  de  Troende.« 

Da  lod  Khalifen  hente  Kadi  og  Vidner,  og  lod  Ægteskabs- 
kontrakten  opsætte  imellem  Ibrahim  og  Dshemileh.  Da  de 
brød  op  til  Ægypten,  forsynede  Khalifen  dem  med  alle  Rejse- 
fornødenheder, og  ledsagede  dem  med  sine  gode  Ønsker.  Og 
disse  Ønsker  gik  virkelig  i  Opfyldelse;  de  elskende  levede  et 
langt  og  lykkeligt  Liv  med  hinanden,  indtil  de  endelig  blev 
bortkaldte  af  hin  Engel,  som  gjør  Ende  paa  alle  Jordeglæder. 
»Priset  være  hans  Fuldkommenhed,  som  aldrig  dør,  men  lever 
evindelig ! « 


Ali  Dshohari's  og  hans  Søns  Historie. 


Ali  Dshohari  beklædte  som  Arving  efter  sine  Forfædre  en 
Hushovmesters  Embede  hos  Khalifen  af  Bagdad.  I  denne 
Egenskab  havde  han  uhyre  Indkomster,  hvoraf  han  anvendte 
en  meget  stor  Del  i  veldædige  Øjemed,  og  ved  denne  God- 
gj  ørenhed  havde  han  erhvervet  sig  hele  Stadens  og  selve  Kha- 
lifens  Agtelse  og  Kjærlighed.  Han  havde  kun  en  eneste  Søn, 
hvilken  han  opdrog  med  den  allerstørste  Omhu;  da  denne  Søn 
næsten  var  bleven  voxen  og  han  selv  var  skreden  vel  frem  i 
Alder,  benyttede  han  sig  af  sin  Herskers  Velvillie  til  at  bede 
om  den  Naade,  at  turde  nedlægge  sit  Embede. 

Khalifen  tilstod  ham  naadig  hans  Forlangende  og  forogede 
ved   nye  Foræringer    af  kostbareste   Art   Ali's   store  Rigdomme. 

Da  han  saaledes  var  løst  fra  sine  Forpligtelser  i  Hovedstaden, 
drog  han  sig  med  sin  Familie  tilbage  til  Damaskus,  hvor  han 
ved  Bredden  af  en  Strøm  lod  opføre  en  af  herlige  Haver  om- 
given Bolig.  Men  han  tænkte  ikke  paa  sig  selv  alene;  sam- 
tidig lod  han  bygge  Karavanserai'er,  Moskeer  og  Hospitaler; 
thi  Klimaet  i  og  omkring  Staden  Damaskus  er  saa  sundt,  at 
unge  Mennesker  gjenvinder  deres  Helbred  der  og  gamle  beholder 
deres  Sundhed. 

Da  han  havde  fuldendt  disse  Bygninger,  tænkte  han  paa 
at  formæle  sin  eneste  Søn,  og  gav  ham  hans  Sødskendebarn  til 
Kone,  en  baade  i  Væsen  og  Skabning  dejlig  Pige,  hvilken  han 
havde  taget  til  sig  som  et  forældreløst  Barn  i  den  spædeste 
Alder.  De  unge  Ægtefolk  elskede  hinanden  saa  inderlig  og 
trofast,  at  man  kunde  kalde  dem  én  Sjæl  i  tvende  Legemer. 
Men  denne  uformørkede  Lykke  skulde  ikke  vare  længe;  snart 
indtraf  der  en  Ulykke,  som  nedsænkede  hele  Familien  i  den 
dybeste  Sorg.  Den  unge  Kone  blev  nemlig  syg,  og  forgjæves 
hidkaldte  man  fra  alle  Steder  Samtidens  dueligste  Læger. 

I  Staden  Kufah  boede  imidlertid  en  rig  Emir,  som  havde 
hørt  Skjønhederne  ved  Staden  Damaskus  rose  saa  højt,  at  han 
endelig  besluttede  sig  til  at  besøge  dette  Syriens  Paradis l).  Da 
han  nærmede  sig  Staden,  følte  han  sig  ganske  fortryllet  ved  det 


x)  Om  Damaskus'  vidunderlige  Herlighed  bliver  hverken  de  arabiske 
Eventyrfortællere  eller  Historikerne  trætte  af  at  udbrede  sig.  For- 
uden denne  By  anføres  der  endnu  tre  andre  jordiske  Paradiser,  deraf 
det  ene  i  Omegnen  af  Byen  Samarkand;  dog  bærer  Damaskus  efter 
den  almindelige  Mening,  som  endnu  i  vore  Dage  trods  alle  Foran- 
dringer fastholdes  af  Muhammedanerne,  Prisen  for  dem  alle. 

herlige  Skue  af  de  yppige  Haver  og  de  talrige  Bække,  som  ved- 
ligeholdt en  bestandig  Kjølighed  i  samme.  Hans  Øre  henryk- 
kedes ved  en  Koncert  af  tusinde  og  atter  tusinde  Fugle,  der 
syntes  i  jublende  Toner  at  takke  den  Evige,  fordi  han  havde 
skjænket  dem  et  saa  ynderigt  Opholdssted.  —  Ganske  henreven 
udraabte  han:  »Muhammed  havde  visselig  Ret  i  at  gjøre  sine 
Tilhængere  Erobringen  af  denne  Stad  til  Pligt,  thi  de  fire  Flo- 
der, som  gjennemrisler  dens  Omegn,  er  det  mindste  i  dens  Lig- 
hed med  Paradiset1). 

I  Damaskus  tog  Emiren  et  Palads  i  Besiddelse,  som  var 
blevet  indrettet  for  ham  paa  Sultanens  Befaling.  Da  hans  be- 
rømmelige Ry  gik  forud  for  ham,  var  ogsaa  Ali  Dshohari  snart 
bleven  underrettet  om  hans  Ankomst.  Øjeblikkelig  lod  han 
tvende  Muldyr  sadle,  fyldte  en  Kurv  med  prægtige  Stoffer  og 
Klenodier,  og  begav  sig  tilligemed  sin  Søn  hen  til  Emirens 
Palads,  hvem  han  allerede  fandt  omgiven  af  alle  Stadens  for- 
nemme og  ædle  Personer. 

Emiren  indbød  ham  venlig  til  at  tage  Plads,  og  lod  byde 
Kaffe  og  Sorbet.  Da  han  læste  Sorgen  i  den  unge  Mands 
Miner,  forhørte  han  sig  angaaende  Aarsagen  dertil,  og  saasnart 
han  havde  erfaret  den  unge  Kones  betænkelige  Sygdom,  begav 
han  sig  hen  til  hendes  Sygeleje,  ledsaget  af  alle  de  tilstede- 
værende. Strax  ved  det  første  Blik  saa  han,  at  der  her  ikke 
var  noget  Haab  tilbage,  og  udstødte  et  dybt  Suk,  der  sagde 
saa  meget  som  mangfoldige  Ord.  Den  unge  Mand  forstod  ham 
ret  vel,  og  sank  øjeblikkelig  i  Afmagt. 

Men  hans  Fader  forlangte  en  udtrykkelig  Besked,  og 
spurgte  Emiren  uforbeholdent,  hvad  han  tænkte  om  hans  Sviger- 


l)  I  Paradiset  strømmer  Floderne  med  Honning,   Mælk  og  Nektar. 

datters  Tilstand.  Den  vise  Emir  erklærede  den  for  aldeles 
haabløs.  Imidlertid  gaves  der  dog  endnu  et  Middel,  der  maaske 
kunde  frelse  den  unge  Mands  Hustru;  men  dette  var  over- 
ordentlig vanskeligt  at  drage  Fordel  af.  —  »Sex  Maaneders  Rejse 
hinsides  Kaukasus,«  vedblev  Emiren,  »i  hine  Egne,  hvor  de 
Aander  huser,  som  gjorde  Oprør  imod  Profeten  Salomo,  gives 
der  en  Urt,  hvilken  Profeten  selv  har  aabenbaret  mig,  som  er 
i  Stand  til  at  læge  enhversomhelst  Sygdom.  Den  hedder  Fugle- 
urt, og  voxer  paa  en  0,  strængt  bevogtet  af  de  onde  Aander. 
Maaske  elsker  Eders  Søn  sin  Gemalinde  saa  inderlig,  at  han 
gjerne  sætter  sit  Liv  i  Vove  for  at  frelse  hende;  iøvrigt  har 
han  allerede  udøvet  saa  mange  gode  Værker,  at  Allah  visselig 
vil  beskytte  ham  imod  de  onde  Aanders  Angreb.« 

Ved  Hjælp  af  styrkende  Midler  kaldte  Emiren  derpaa  den 
unge  Mand  tilbage  til  Livet,  og  formanede  ham  til,  med  Ære- 
frygt og  Hengivenhed  at  føje  sig  i  den  almægtige  og  barmhjer- 
tige Allahs  Villie,  og  ved  Selvbeherskelse  og  Taalmod  i  Lidelsen 
at  gjøre  sig  fortjent  til  de  halvfjerdsindstyve  Huri'er1),  som  i 
Følge  Profetens  Løfte  ogsaa  ventede  ham  i  Paradiset. 

»Ak,  svarede  den  unge  Mand,  »hvad  Trøst  kan  jeg  i 
saadan  Stund  have  af  at  tænke  paa  Hurierne?  Det  er  ligesom 
om  man  vilde  henvise  en  vansmægtende,  der  beder  om  en  Drik 
Vand,  til  Paradisets  Floder,  eller  som  hin  Rabiner,  der  vilde 
trøste  en  Jøde,  som  Kadien  af  Bagdad  havde  dømt   til  Galgen, 


*)  Huri'erne,  Paradisets  overjordisk  dejlige,  evig  jomfruelige  Kvinder, 
af  hvilke  enhver  troende  for  sig  alene  faar  ikke  mindre  end  halv- 
fjerdsindstyve. Ordet  Huri  betyder:  den,  hvis  Øjne  er  sorte  og  lig- 
nende Gazellernes.  Om  den  vidunderlige  Glands  i  disse  Dyrs  Øjne 
ved  de  arabiske  Digtere  meget  at  berette. 

med  en  glimrende  Beskrivelse  af  den  Fest,  som  Isak  og  Jakob 
vilde  berede  ham  i  Fader  Abrahams  Skjød.  En  Soldat  mistede 
Taalmodigheden  over  dette  hans  lange  Præk,  og  stødte  ham  i 
Tigrisnoden,  idet  han  raabte:  »Nuvel,  min  Ven,  er  det  saa  let 
at  dø,   saa  løb  i  Forvejen  og  skyl  Bægerne  til  Festen!« 

»Saa  længe  der  er  Liv,  er  der  Haab,«  svarede  Emiren, 
»blot  ikke  fortvivle!  Saa  forsøg  da  paa  at  vinde  Fugleurten! 
Jeg  paatager  mig  at  holde  Liv  i  den  døende,  medens  I  er 
borte,  og  vil  dertil  angive  Eder  alle  de  Midler,  hvorved  I  kan 
befordre  Eders  Forehavende    og   lette  Eders    eventyrlige  Rejse.« 

Ali  Dshohari's  Søn  takkede  for  Emirens  Godhed,  og  øn- 
skede at  begive  sig  paa  Vejen  saa  snart  som  muligt.  Da  hans 
Fader  hørte  denne  hans  Beslutning,  brast  han  i  Graad  og  fore- 
stillede ham  alle  de  Farer,  han  vilde  være  udsat  for;  men  for- 
gjæves  stræbte  han  at  bringe  Ynglingens  Forsæt  til  at  vakle. 
Emiren  søgte  at  berolige  ham,  idet  han  sagde:  »Tag  denne 
Bomuldskjærne,  læg  den  i  Eders  Have,  og  plej  omhyggelig  den 
deraf  fremskydende  Busk!  Saa  længe  den  trives,  kan  I  være 
ganske  rolig  med  Hensyn  til  Eders  Søns  Skjæbne;  hentørres 
den  derimod,  da  vil  dens  aabnede  Frøkapseler  sige  Eder 
saa  meget  som:  —  »Spind  min  Uld  til  et  Ligklæde  for  Eders 
Søn. «   — 

Derpaa  gav  Emiren  den  unge  Mand  de  nødvendige  Anvis- 
ninger for  hans  Rejse  igjennem  Tatariet  og  Kina1),  tog  Afsked 
fra  Ali  Dshohari,  og  begav  sig  tilbage  til  sit  Palads. 


*)  At  Kina  skildres  som  liggende  bagved  Kaukasus  for  den,  der  kommer 
fra  Damaskus,  vil  ikke  undre,  naar  man  husker  paa  den  sædvanlige, 
fantastiske  Uklarhed  i  1O01  Nat  i  alt,  hvad  der  angaar  geografiske 
Bestemmelser. 

Ali's  Søn  tiltraadte  allerede  den  følgende  Dag  sin  Rejse, 
drog  uophørlig  frem  baade  Nat  og  Dag,  og  naaede  endelig 
Hovedstaden  i  Kina.  Her  blev  han  til  sin  store  Ulykke  kjendt 
som  en  Tilhænger  af  Profeten.  Eftersom  den  eneste  sande 
Religion  er  forbudt  i  Kina,  blev  han  grebet  og  opbevaret  til 
et  Slagtoffer  for  Landets  Afguder.  Den  ulykkelige  Fange  saa 
allerede  den  ulyksalige  Dag  nærme  sig,  da  han  skulde  ofres; 
kun  et  Underværk  syntes  at  kunne  redde  ham.  Dog  for  Gud 
er  selv  de  største  Ting  for  intet  at  regne. 

En  Mandarin  havde  for  nogen  Tid  siden,  forklædt  som 
Dervisch,  opholdt  sig  i  Damaskus,  og  boet  i  en  af  de  Kara- 
vanseraier,  som  Ali  Dshohari  havde  ladet  oprette.  Da  han 
flittig  besøgte  Moskeerne,  saa  havde  Shejkhernes  Forelæsninger 
og  de  Barmhjertighedsværker,  som  han  idelig  saa  Muselmændene 
udøve,  tilsidst  overbevist  ham  om  Islams  Fortræffelighed  og  han 
havde  besluttet  at  valfarte  til  Mekka.  Ali  Dshohari  havde  for- 
skaffet ham  Midler  til  at  begive  sig  til  denne  Stad,  hvor  han 
holdt  sin  Andagt  i  den  hellige  Kaaba;  efterat  han  derpaa  havde 
besøgt  Brønden  Sem-Sem  og  Profetens  hellige  Grav  i  Medina, 
var  han  vendt  tilbage  til  sit  Fædreland.  Her  erfarede  han 
til  sin  store  Harme  og  Bedrøvelse,  at  en  Muselmand  fra  Da- 
maskus, Ali  Dshohari's  Søn,  var  nærved  at  skulle  lide  Offer- 
døden. 

Nu  maa  man  vide,  at  der  i  Kina,  et  af  de  ældste  Lande 
paa  Jorden,  fra  gammel  Tid  har  forplantet  sig  og  endnu  udøves 
hemmelige  Videnskaber,  der  kunne  hæve  Menneskene  op  i  Aan- 
dernes  Rige.  Denne  Overlevering  er  udelukkende  i  Mandari- 
nernes Hænder;  og  disse  véd  derfor,  ved  de  allersimpleste 
Midler  at  udrette  de  vidunderligste  Ting. 

Efterat  Mandarinen  derfor  havde  forskaffet  sig  at  vide,  hvor 

Ynglingen  var  indespærret,  gik  han  ud  paa  fri  Mark,  antændte 
et  Baal,  kastede  nogen  Røgelse  deri  og  udtalte  visse  hemmelige 
Ord;  øjeblikkelig  blev  han  forvandlet  til  en  lille  Fugl.  I  denne 
Skikkelse  hævede  han  sig  i  Luften,  fløj  hen  til  den  unge  Musel- 
mands  Fængsel  og  trængte  derind  igjennem  et  tilgitret  Vindue. 
Strax  paatog  han  sig  atter  sin  naturlige  Skikkelse,  steg  ned  ad 
en  Trappe  paa  sex  hundrede  og  fyrretyve  Trin,  og  naaede 
endelig  ned  til  den  elendige  Yngling.  Med  Taarer  kastede  han 
sig  i  hans  Arme. 

Men  uheldigvis  havde  Mandarinen  glemt  igjen  at  slukke 
Baalet ;  da  nu  derfor  kort  efter  Ypperstepræsten  ved  det  store 
Afgudstempel  gik  forbi,  blev  han  opmærksom  derpaa  og  anede 
Uraad.  Ikke  mindre  erfaren  i  Trolddomskunst  end  Mandarinen, 
foretog  han  strax  sine  Besværgelser,  og  erfarede  da,  hvad  der 
var  igjære.  Han  ilede  hen  til  Fængslet  og  gav  Opsynsmanden 
fornøden  Underretning  derom;  denne  forstod  at  gribe  sine  For- 
holdsregler saa  vel,  at  han  overraskede  sin  Fange  og  Mandari- 
nen aldeles  uforberedt  hos  hinanden.  Ypperstepræsten  lod  dem 
foreløbig  give  tre  Gange  Bastonade,  og  forbeholdt  sig  endnu  at 
udtænke  andre  Grusomheder. 

Denne  Mishandling  og  den  bitre  Ærgrelse  over  at  se  sig 
overlistet,  havde  nedsænket  den  nye  Fange  i  det  dybeste  Tung- 
sind. Hans  Lidelses  Staldbroder  trøstede  ham  saa  godt,  han 
formaaede;  men  deres  Skjæbne  syntes  beseglet;  den  frygtelige 
Offerdag  nærmede  sig  dem  med  raske  Skridt.  Da  fandt  den 
nyomvendte  Mandarin  en  Dag,  da  han  gjennemsogte  sine 
Lommer,  en  kostbar  Smaragd,  som  han  kort  før  sit  Fangenskab 
havde  erhvervet  sig.  Harmfuld  kastede  han  den  paa  Jorden 
og  udraabte:    »Hvortil  kan  Du  vel  nu  tjene  mig,  unyttige  Ting ? 

Jeg  vilde  gjerne  bortgive  Dig  for  et  Stykke  Jern  af  den  ringeste 
Værdi. « 

Men  næppe  havde  han  udtalt,  førend  et  straalende  Lys  op- 
klarede Fængslet,  og  en  Tordenstemme  lod  sig  høre,  der  sagde : 
»Hvad  er  din  Attraa?  Der  gives  intet  som  jeg  jo  gjerne  ud- 
retter for  den  store  Tjeneste,  Du  nylig  har  vist  mig!  —  Jeg  er 
én  af  de  Aander,  som  gjorde  Opstand  imod  Profeten  Salomo, 
og  var  til  Straf  bleven  indespærret  i  denne  straalerige  Smaragd ; 
idet  Du  nu  knuste  Stenen,  blev  jeg  befriet  af  mit  Fængsel,  og 
vil  gjøre  alt  for  at  gjengjælde  Dig  denne  vigtige  Tjeneste.« 

»Nuvel,«  svarede  Mandarinen,  »saa  beder  jeg  Dig  for  det 
første  om  den  samme  Tjeneste,  som  jeg  nylig  viste  Dig.  Befri 
os  af  vort  Fængsel,  og  hævn  os  paa  den  elendige,  som  forfølger 
os  med  sin  Grusomhed!« 

I  et  Nu  bragte  Aanden  Ypperstepræsten  ind  i  Fængslet, 
tog  Lænkerne  af  de  tvende  Venner  og  betyngede  dermed  deres 
bitre  Fjende.  Derpaa  tog  han  de  befriede  i  sine  Arme,  Jorden 
aabnede  sig  under  hans  Fødder,  og  de  befandt  sig  pludselig  i 
et  herligt  Palads,  der  var  bygget  af  ædle  Stene,  som  hvilede 
paa  Søjler  af  Smaragder  og  var  trindt  omgivet  af  kostelige 
Haver. 

Ganske  blændet  af  denne  Glands  og  Pragt  spurgte  Ali 
Dshohari's  Søn,  hvem  dette  Palads  tilhørte. 

»Det  er  et  af  Salomos  Paladser,«  svarede  Aanden,  »her  bor 
min  Herskerinde.  Jeg  skal  vise  Eder  alle  Stedets  Herligheder; 
saa  meget  man  end  lovpriser  Herlighederne  ved  Damaskus,  skal 
I  dog  komme  til  at  indrømme,  at  de  er  for  intet  at  regne  imod 
hvad  dette  Sted  fremviser.« 

Aanden  førte  dem  derpaa  ind  i  en  prægtig  Badesal,  hvor 
fire  og  tyve    hvide    Slaver  og  Slavinder    betjente    dem  med  den 

største  Opmærksomhed.  Herfra  forte  han  dem  ind  i  en  anden 
Sal,  hvor  der  fandtes  et  herligt  Maaltid  beredt,  omgivet  af  duf- 
tende Blomster  og  smukke  Springvand,  som  udbredte  en  kostelig 
Kjølighed. 

Men  saa  meget  end  alt  dette  var  egnet  til  at  beruse  Sand- 
serne  og  søvndysse  Bevidstheden,  kunde  Ali  Dshoharis  Søn  dog 
intet  Øjeblik  faa  sin  syge  Hustru  ud  af  Tankerne;  forgjæves 
blev  der  fremstillet  for  ham  en  Mængde  unge  Slavinder,  hvis 
Dejlighed  syntes  at  overgaa  endogsaa  selve  Huri'ernes.  Da 
Aanden  endelig  mærkede  hans  nedslagne  Væsen,  spurgte  han 
ham  om  Grunden  dertil. 

»Ak,«  svarede  den  unge  Mand,  »jeg  har  hjemme  efterladt 
min  unge  Hustru  døende,  og  hun  dør  visselig,  dersom  det  ikke 
lykkes  mig  at  tilvejebringe  Fugleurten;  men  jeg  véd  ikke,  hvor 
jeg  skal  tage  den  fra.« 

Aanden  raadede  ham  alvorlig  imod  en  saa  dumdristig  Id, 
og  sagde:  »Den  Urt,  som  Du  søger,  er  i  de  Aanders  Magt, 
som  var  Salomo  ulydig,  og  det  vilde  blive  din  visse  For- 
dærvelse. « 

Men  da  det  alligevel  ikke  lykkedes  ham  at  gjøre  den  unge 
Mands  Forsæt  vaklende,  gav  han  ham  allehaande  nyttige  Anvis- 
ninger og  lod  ham  afrejse. 

Ynglingen  steg  til  Hest  og  fulgte  et  Garnnøgle,  som 
Aanden  havde  givet  ham,  og  som  stedse  rullende  fremad  skulde 
bringe  ham  til  Maalet  for  hans  Bestemmelse.  Dette  Nøgle  laa 
endelig  stille  i  en  stor  Skov,  udenfor  Indgangen  til  en  dyb  og 
mørk  Hule.  Ali's  Søn  steg  af  Hesten,  bandt  den  fast  til  et 
Træ  og  gik  ind  i  Hulen,  hvor  han  endelig  naaede  et  stort 
flammende  Baal.  Ved  dette  sad  der  en  gammel  Kone,  hvis 
Fingre  lignede  femgrenede  Gafler,  og  som  havde  Negle  saa  store 


335 

som  Østersskaller  fra  det  hvide  Hav.  Hun  var  beskjæftiget 
med  at  dreje  et  stort  Stegespid,  hvorpaa  der  var  stukket  tre 
•  Mennesker.  Ved  dette  forfærdelige  Syn  var  Ynglingen  nær 
falden  i  Afmagt;  men  han  samlede  sig,  da  han  følte,  at  han 
behøvede  netop  nu  al  sin  Kraft,  og  at  det  nu  maatte  enten  briste 
eller  bære. 

»Ve  mig!«  udraabte  han,  »den  gjæstmilde  Aand  har  sik- 
kerlig  bedraget  mig!  Men  nu  gj ælder  det  om  at  have  Mands 
Mod  og  Hjerte.  —  Fremad.« 

Forøvrigt  havde  den  gamle  Kone  intet  afskrækkende ;  hun 
smilte  nok  saa  venlig  til  Ali's  Søn,   og  sagde : 

»Træd  nærmere,  smukke  Vngling,  og  vær  velkommen!  I 
alle  de  tusind  Aar,  jeg  har  tilbragt  i  denne  Hule,  har  jeg  ikke 
set  nogen  saa  velskabt  og  indtagende  dødelig  som  Dig.  Vistnok 
har  min  Sønnesøns-Sønnesøns-Søn  sendt  Dig  hid  til  mig.  Vent 
blot  et  Øjeblik!  Min  Fader  vil  snart  komme  hjem;  han  kan 
være  Dig  til  Nytte  paa  mange  Maader.« 

Kort  efter  traadte  en  Aand  ind  i  Hulen,  over  al  Forestil- 
ling forfærdelig  at  skue.  Men  hans  Væsen  var  mindre  afskræk- 
kende end  hans  Ydre;  han  roste  sin  Datter  fordi  hun  venlig 
havde  modtaget  den  unge  Mand,  saasnart  hun  havde  tænkt  sig, 
hvem  der  havde  sendt  ham,  og  spurgte  Ali's  Søn  om  Hensigten 
med  hans  Rejse. 

Da  han  havde  faaet  Underretning  herom,  vedblev  han : 
»Det  gjør  mig  hjertelig  ondt,  at  I  har  paataget  Eder  at  løse 
en  saa  vanskelig  Øpgave ;  thi  vi  kan  blot  i  ringe  Grad  være 
Eder  til  Nytte,  eftersom  vi  staar  i  et  fjendtligt  Forhold  til  de 
Aander,  som  bevogter  Fugleurten.« 

Den  unge  Mand  maatte  altsaa  lade  sig  nøje  med 
nogle     gavnlige    Anvisninger     for     hans     Forhold    under    Vejs ; 

saasnart  han  havde  modtaget  disse,  begav  han  sig,  døv  for 
alle  Forestillinger,  atter  af  Sted.  Efter  nogle  Dages  Forløb 
naaede  han  en  skjøn  Dal,  ikke  langt  fra  det  Sted,  hvor 
Fugleurten  maatte  findes.  Han  nærede  en  brændende  Attraa 
efter  at  komme  i  Besiddelse  af  den;  men  hans  Træthed  og  de 
Pligter,  hans  Religion  paalagde  ham,  bød  ham  at  fatte  sig  i 
Taalmodighed.  Efterat  han  havde  foretaget  sine  Tvættelser 
og  holdt  sine  Bønner,  strakte  han  sig  til  Hvile  under  det 
samme  Træ,  som  ved  sine  Frugter  havde  leveret  ham  hans  Af- 
tensmaaltid.  Men  uagtet  han  var  dødelig  træt  af  den  lange  og 
anstrængende  Vandring,  formaaede  han  dog  ikke  at  falde  i  nogen 
rolig  Slummer.  Alle  Slags  Drømmebilleder,  det  ene  skrækkeli- 
gere end  det  andet,  omgjøglede  ham  den  hele  Nat.  Snart  var 
han  til  Stede  ved  sin  elskede  Hustrus  Ligbegjængelse,  snart  var 
han  lige  paa  Nippet  til  at  blive  opædt  af  en  Kæmpe,  og  blan- 
dede sine  Klager  med  de  andre  Slagtofres,  hvilke  han  alle- 
rede havde  set  bløde  under  Kniven,  bestemt  til  at  figurere  ved 
Uhyrets  forfærdelige  Maaltid. 

Endelig  udrev  et  Tordenslag  ham  af  disse  indbildte  Farer, 
for  at  vække  ham  til  andre  virkelige,  lige  saa  frygtelige.  Thi 
idet  han  slog  Øjnene  i  Vejret,  blev  han  blændet  af  takkede 
Lyn,  og  bemærkede  sig  omgiven  af  utallige  Aander  og  Spøgel- 
ser, hvis  hvinende  Skrig  vilde  have  bragt  det  modigste  Hjerte 
til  at  bæve.  En  kvælende  Svovllugt  lod  ham  befrygte,  at  Lyn- 
ilden var  slaaet  ned  i  Nærheden ;  da  han  derfor  greb  til  sin 
Turban,  fik  han  blot  Huen  i  Haanden;  det  omviklede  Klæde 
faldt  sammen  i  Støv.  Ved  Lynene  saa  han  sin  Hest  ligge 
livløs  udstrakt  paa  Jorden;  Tabet  af  denne  sin  trofaste  Rejse- 
kammerat   gik    ham    inderlig    nær  til  Hjerte.     Han    kastede    sig 

over  dens  døde  Legeme,  trykkede  dens  Hoved  til  sit  Bryst,  og 

.gav  sig  til  højt  at  klage: 

»Ak,    min    skjønne    Veninde,    min    trofaste    Ledsagerinde, 

min    ømme  Gazelle,    Du,    det    eneste  Væsen,    som    delte    mine 

Lidelser,   —  skal  jeg    miste  Dig   i  det  Øjeblik,    da    jeg    er  saa 

nær  ved    Maalet   for  mine  møjsommelige  Bestræbelser?    Ak,  Du 

ser  ikke  mere  paa  mig  med    dit  kloge,    trofaste  Øje;    jeg    skal 

aldrig  mere  føre  Dig  ud  paa  de  yppige    Enge    og    til    de   k)are 

Kilder!« 

Suk  og  Taarer  kvalte  hans  Stemme,   og  Damaskus  hendøde 

paa  hans  Læber.  Men  efter  nogen  Tids  Kamp  med  sig  selv 
fattede  han  sig  atter,  greb  sin  Sabel,  som  hang  ved  Hestens 
Sadel,  og  skred  fremad.  Jo  videre  han  kom,  deste  vildere  blev 
Tordenskraldene  og  Aandernes  Skrig;  Jorden  bævede  under 
hans  Fødder,  og  alene  Lynene  tjente  ham  til  Vejledning  for  at 
finde  det  Træ,  hvori  Buret  hang,  hvorom  Aanderne  havde  for- 
talt ham.  Endelig  stod  han  ved  Træets  Rod;  han  udstrakte 
Armene  for  at  gribe  Buret,  da  pludselig  en  smertefuld  Stønnen 
trængte  til  hans  Øre  og  han  heri  troede  at  gjenkjende  den 
ham  hengivne  Aands  Stemme.  Men  det  var  ikke  andet  end 
Kogleri;  —  i  samme  Øjeblik  han  vendte  sig  om  forat  se1), 
hvad  det  var,  for  en  Klinge  ned  som  et  Lyn  og  delte  ham  i 
iire  Dele. 


l)  At  man  ved  enhver  Færd  blandt  Aanderne  forspilder  Resultatet  ved 
i  det  afgjørende  Øjeblik  at  se  sig  om  er  et  i  de  orientalske  Sagn- 
kredse saa  hyppig  forekommende  Træk,  at  det  kun  her  kan  ind- 
sættes, uden  nogen  videre  Forklaring  tilføjes.  Det  er  i  folkloristisk 
Henseende  noget  meget  gammelt,  vi  har  for  os  i  dette  Forbud  mod  at 
se  sig  tilbage. 
Tusind  og  én  Nat.     III.  22 

Imidlertid  havde  den  ulykkelige  Ynglings  Forældre  ikke 
haft  anden  Trøst  i  deres  Sorg  over  Sønnens  Fraværelse  paa  fare- 
fulde Eventyr  og  hans  unge  Hustrus  haabløse  Sygdom,  end  den 
lille  Bomuldsplante,  som  skjød  i  Vejret  i  deres  Have.  De  for- 
sømte aldrig  nogen  Morgenstund  at  betragte  dens  friske,  grønne 
Plade,  og  omhyggeligt  at  undersøge,  om  Frøkapselen  endnu  var 
smukt  rød  og  vel  tillukket.  Men  samme  Dag  og  samme  Øjeblik, 
da.  den  ulykkelige  mistede  Livet,  sprang  Kapselen  pludselig  op, 
Buskens  Blade  begyndte  at  hænge  og  visnede  hastig.  Ved  dette 
Syn  geraadede  de  arme  Forældre  i  Fortvivlelse;  deres  Klageskrig 
opfyldte  hele  Huset,  og  Emiren  fra  Kufah,  som  af  Velvillie  for 
dem  atter  var  kommen  i  Besøg  hos  dem,  var  ikke  den  sidste, 
der  ilede  til  for  at  erfare  den  ulyksalige  Tidende.  Nu  fortrød 
han  bitterlig  at  have  givet  den  unge  Mand  en  for  ham  selv 
saa  fordærvelig  og  for  den  syge  saa  unyttig  Anvisning.  'Sien 
Fortrydelsen  kom  for  silde. 

Den  eneste  Trøst,  som  var  levnet  de  arme  Forældre, 
var  at  anordne  en  prægtig  Ligbegjængelse.  Klagesanger- 
inderne og  Hylekvinderne,  som  efter  Skik  og  Brug  indfandt 
sig  i  Huset  og  ledsagede  Liget,  overgik  ved  denne  Lejlighed 
sig  selv;  deres  Sørgesange  og  Smertenshvin  maatte  have  rort 
Hjertet  selv  hos  det  mest  ufølsomme  Menneske.  De  fattige  modtog 
rigelige  Almisser,  uden  at  man  spurgte  dem  om,  fra  hvilket 
Land  de  var,  og  alle  ansete  Personer  i  Damaskus  blev  indbudt 
til  Ligbegjængelsen.  Den  unge  Mands  Fader  og  Moder  forblev 
tredive  Dage  i  den  strengeste  Indgetogenhed  og  tog  kun  imod 
Føde  for  ikke  at  dø  af  Sult. 

Imidlertid  begyndte  Tiden  at  falde  den  i  Salomos  Palads 
tilbageblevne    Mandarin,    der    med   Utaalmodighed    ventede    paa 

sin  Ledsager,  temmelig  lang  og  kedsommelig.  Han  anstillede 
altsaa  et  Trylleri  for  at  erfare,  hvad  der  var  blevet  af  hans 
Ven,  og  fik  herved  Underretning  om  hans  beklagelige  Ende. 
Da  han  nu  ikke  længere  kunde  være  ham  til  nogen  Nytte,  bad 
han  Aanden  om  at  bringe  ham  til  Damaskus,  og  i  næste  Øje- 
blik saa  han  sig  hennyttet  udenfor  denne  Stads  Port.  Aanden 
forsvandt;  Dervischen  traadte  ind  i  Staden,  og  begav  sig  hen  til 
Moskeen,  hvor  han  fandt  Ulema'erne 1),  Kadi'erne,  Fakirerne 2) 
og  en  Mængde  andre  ved  deres  Fromhed  udmærkede  Personer 
beskjæftigede  med  Bønnen;  deres  dybe  Andagt  og  det  i  deres 
Miner  sig  afspejlende  Vemod  røbede  tydelig  nok,  at  de  inderlig 
beklagede  Tabet  af  en  eller  anden  god  Ven.  Paa  sin  Fore- 
spørgsel erfarede  han,  at  Sørgehøj tiden  gjaldt  hans  dyrebare 
Staldbroder,   Ali  Dshohari's  Søn. 

Intet  Under,  at  han  højligen  forbavsedes  over  den  Hastig- 
hed, hvormed  Efterretningen  om  Ynglingens  Død  havde  naaet 
Damaskus.  Uden  at  spilde  noget  Øjebliks  Tid  ilede  han  hen 
til  sin  forrige  Værts  velbekjendte  Hus;  deres  Gjensyn  var  stumt, 
men  desuagtet  ikke  mindre  rørende;  saasnart  de  fik  Øje  paa 
hinanden,  styrtede  Taarerne  dem  ud  af  Øjnene,  og  de  beholdt 
næppe  Kraft  nok  tilbage  til  at  kysse  hinandens  Skjæg;  afmægtig 
sank  den  ulykkelige  gamle  Fader  i  sin  Vens  Arme. 

Nu  erfarede  Mandarinen  eller  Dervischen,  som  han  nu 
egentlig  var,  Sammenhængen  med  Bomuldsfrøet,  som  var  blevet 
nedlagt  i  Jorden  ved  den  unge  Mands  Afrejse.  Han  gik  ned 
i  Haven  for  med  egne  Øjne  at  overbevise  sig  om  Underet ;  men 
uheldigvis  var  Busken  allerede  bleven  opreven  og  kastet  bort. 


*)  Lovkyndige. 

2)  Muhammedanske  Munke   eller  Eneboere. 

22^ 

Da  Dervischen  atter  var  ene  med  sig  selv,  bad  han  sin 
tjenstvillige  Aand  om  at  skaffe  ham  Midler  til  at  trøste  den  arme 
Ali  Dshohari.  »Hvad  lader  der  sig  vel  gjøre  med  en  Mand  i 
fire  Stykker?«  svarede  Aanden.  »Det  eneste,  jeg  kan  gjøre,  er 
at  samle  Stykkerne;  saa  kan  I  virkelig  komme  til  at  vise  ham 
den  sidste  Ære.  Det  er  det  hele,  som  jeg  formaar;  i  ethvert 
Tilfælde  vil  han  ikke  gaa  Glip  af  den  enhver  sand  troende  for- 
jættede Salighed.« 

Aanden  lod  altsaa  ved  sin  Rochfugl  Stykkerne  af  Ynglin- 
gens Lig  hidbringe,  passede  dem  nøjagtig  sammen,  salvede  dem 
med  en  af  Profeten  Salomo  egenhændig  tilberedt  Salve  og 
badede  dem  i  Vand  af  Livets  Kilde.  Fireogtyve  Timer  senere 
begyndte  Ali' s  Søn  atter  at  aande  ;  hans  Hjerte  gav  sig  igjen 
til  at  slaa,  og  efter  nogle  Timers  Forløb  havde  han  fuldkommen 
gj  en  vundet  sine  Kræfter  og  sin  Bevidsthed.  Aanden  hørte 
nemlig  til  hin  gode  Slags,  som  holder  mere  end  de  love. 

Den  barmhjertige  Aand  raadede  nu  den  unge  Mand  til  at 
vende  tilbage  til  sine  Forældre  og  sit  Hjem;  men  denne  bad  ham 
indstændig  om  at  bringe  ham  tilbage  til  det  Sted,  hvor  han  havde 
opsamlet  hans  Lemmer,  og  svor,  at  han  vilde  begynde  sin  fare- 
fulde Vandring  helt  forfra,  hvis  han  ikke  fik  sin  Bøn  opfyldt. 
For  nu  dog  i  det  mindste  at  skaane  Ynglingen  for  selve  Van- 
dringens Farer,  befalede  Aanden  sin  Rochfugl  at  bringe  ham 
tilbage  til  den  grønne  O,  og  skiltes  fra  ham  uden  mindste 
Haab  om  at  gjense  dette  heltemodige  Offer  for  en  trofast, 
ægteskabelig  Kjærlighed. 

Da  nu  Ynglingen  kaldte  sig  i  Minde  alt,  hvad  han  allerede 
havde  gjennemgaaet  og  atter  paany  skulde  gjennemgaa,  var  han 
nærved  at  tabe  Modet.  Men  Tanken  om  hans  dyrebare,  uden 
Fugleurtens  Hjælp  fortabte  Gemalinde  gav    ham    Kraft  til    atter 

at  fatte  sig;  den  naturlige  Frygt  maatte  vige  for  den  udødelige 
Sjæls  mægtige  Attraa  i  Kjærligheden.  Men  førend  han  skred 
til  Fuldendelsen  af  sit  store  og  eventyrlige  Foretagende,  vilde 
han  fyldestgjøre  de  Pligter,  hans  Religion  paalagde  ham,  og 
var  netop  i  Begreb  med,  i  Mangel  af  Vand,  at  foretage  sine 
Tvætninger  i  det  tørre  Sand,  da  tvende  Ørne  bragte  ham  Vand 
i  et  stort  Kar;  ved  Siden  af  lagde  de  et  i  Aske  bagt  Brød,  og 
fløj  atter  bort,  uden  at  det  var  muligt  at  se,  hvorhen  de  fløj. 
Ali' s  Søn  forrettede  sine  Bønner,  styrkede  sig  ved  nogen 
Næring,  og  forsøgte  derpaa  sin  Sabel  paa  de  omkringstaaende 
Træer. 

Men  næppe  havde  han  draget  sin  Sabel  af  Skeden,  førend 
der  udviklede  sig  et  endnu  grufuldere  Skuespil  end  det  forrige. 
Den  klare  Dag  blev  pludselig  til  begsort  Nat,  af  og  til  gj en- 
nemfuret  af  hvidlige  Lyn;  Tordenen  bragede  som  om  Verden 
skulde  styrte  sammen.  Stormen  brød  frem  i  hele  sit  Raseri, 
og  bøjede  til  Jorden  Toppene  af  kjæmpehøje  Træer,  hvorpaa 
Himlens  Skyer  nu  og  da  havde  kløvet  sig  paa  deres  Flugt  over 
Land  og  Hav.  Den  bævende  Jordbund  aabnede  sig  trindt 
omkring  og  fremsprudede  Strømme  af  Røg  og  Flammer.  I  det 
fjerne  hørtes  en  frygtelig  Brusen  af  Havet  i  sit  vildeste  Oprør; 
det  syntes  at  ville  overskride  de  Grændser,  som  den  højeste 
foreskrev  det,  da  hans  almægtige  Haand  udgjød  det  over  Jorden, 
og  drage  al  Ting  med  sig  tilbage  i  Afgrunden. 

Men  Ali's  Søn  var  denne  Gang  forberedt  paa  alle  slige 
kogleriske  Prøvelser;  frygtløs  bemægtigede  han  sig  Buret,  uden 
at  agte  paa  de  paa  alle  Sider  trindt  omkring  ham  lynende 
Sabler. 

Saasnart  han  havde  Buret  i  sin  Magt,  tilraabte  han  den 
fortryllede  Fugl,  som  sad  deri:    »Din  Skjæbne  er  i  min  Haand; 

sig  mig  øjeblikkelig,  hvor  jeg  finder  Fugleurten;  derpaa  skal 
Du  føre  mig  til  Damaskus.  Da  først  skjænker  jeg  Dig  atter 
Friheden;  men  ved  det  første  Tegn  til  Forræderi  er  Du  dødsens!« 

Den  listige  Fugl  gik  uden  Modsigelse  ind  paa  alle  disse 
Betingelser,  men  søgte  med  det  samme  at  forføre  Ynglingen  til 
at  se  sig  om  efter  de  Skatte,  som  Aanderne  bevogtede  i  denne 
Egn.  Dog  Ali's  Søn  lod  sig  ikke  vildlede,  og  vilde  ikke  vide 
af  noget  andet  at  sige,  førend  han  var  i  Besiddelse  af  den  tidt 
omtalte  Fugleurt,  der  var  en  Modgift  mod  Døden  under 
alle  Skikkelser.  Med  Fuglen  i  Haanden  gik  han  hen  at 
plukke  den. 

Da  begyndte  Fuglen  atter  paa  sine  Forlokkelser  og  be- 
stræbte sig  for  ved  Beskrivelsen  af  alle  de  Kostbarheder,  som 
Skatten  indeholdt  at  bringe  Ali's  Søn  til  at  dvæle  paa  Stedet. 
Det  var  ikke  langt  fra,  at  han  jo  havde  ladet  sig  overtale;  alle- 
rede nærmede  han  sig  det  Sted,  hvor  Skatten  skulde  ligge  for- 
varet ;  da  traadte  Billedet  af  hans  døende  Hustru  frem  for  hans 
Sjæl,  og  han  fandt  heri  Styrke  til  at  forblive  sig  selv  tro. 
Fastere  klemte  han  Fuglen  om  Halsen  og  forlangte,  at  den  øje- 
blikkelig skulde  bringe  ham  tilbage  til  Damaskus.  Da  nu  Fuglen 
endelig  maatte  indse,  at  den  paa  ingen  anden  Maade  vilde  kunne 
gjenvinde  sin  Frihed,  adlød  den  uden  videre  Omstændigheder. 
Den  udvidede  sin  Krop,  indtil  den  havde  antaget  en  overor- 
dentlig Størrelse,  bad  Ynglingen  at  bestige  dens  Ryg,  og  faa 
Timer  senere  befandt  de  sig  midt  i  en  af  Haverne,  som  omgiver 
Syriens  Hovedstad,  det  fortryllende  Damaskus. 

Helt  forundret  løb  Havens  Ejermand  til  for  nærmere  at  be- 
tragte de  besynderlige  rejsende.  Men  hvor  forbavset  blev  han 
ikke,  da  han    i    Rytteren   gjenkj endte  sin  ærværdige  Nabo,    Ali 

Ushohari's  Søn;  uden  at  vide,  om  han  skulde  tro  sine  egne 
Øjne,  udraabte  han:  »I  er,  min  Tro,  ikke  slet  bereden,  unge 
Mand !  Men  er  I  virkelig  Ali  Dshohari's  Søn !  Saa  undrer  det 
mig  slet  ikke  at  I  kommer  flyvende  hertil.  Eders  Familie  be- 
græder Eder  allerede  længe  som  tilhørende  den  anden  Verden 
hinsides  Skyerne.  Skade,  at  den  prægtige  Ligbegjængelse  aldeles 
skal  være  spildt.  Men  siden  I  nu  dog  er  hernede  igjen,  saa 
følg  med  mig  ind  og  tag  til  Takke  med  en  Skaal  Sorbet  eller 
Kaffe;  I  synes  mig  temmelig  medtagen  af  Rejsen,  hvilket  jeg 
for  Resten  slet  ikke  undrer  mig  over.  Nu,  hvorledes  staar  det  til 
i  Paradiset?  Lever  Profeten  og  Fader  Abubekr  ved  det  gamle? 
I  har  vist  en  slet  Smag,  min  unge  Ven,  og  kun  gjort  et  daarligt 
Bytte.  Maaske  tager  Eders  Fugl  imod  Retur?  —  Ej,  der  fløj 
den  jo!  —  Saa  vil  vi  da  lade  den  Fugl  flyve!  Men  ikke  skal 
I  slippe  fri  for  at  berette  mig  Eders  vistnok  højst  besynderlige 
Eventyr. « 

»Ædle  og  ærværdige  Shejkh,«  svarede  den  unge  Mand, 
»saa  meget  jeg  end  trænger  til  Hvile  og  Forfriskning,  er  jeg 
ikke  i  Stand  til  at  nyde  nogen  af  Delene,  førend  jeg  faar  Un- 
derretning om,  hvorledes  det  staar  til  med  min  Hustru  og  mine 
Forældre.  Hav  derfor  den  Godhed  at  forunde  mig  Gjennem- 
gang  til  mit  Fædrenehus!« 

Naboen  betvang  for  Øjeblikket  sin  Snakkelyst  og  ilede  i 
Forvejen,  for  at  vise  Ali's  Søn  Vejen  igjennem  Haven.  Da  de 
nærmede  sig  Sørgehuset,  gjenkj  endte  en  ved  Vinduet  staaende 
Slavinde  allerede  langtfra  Husets  unge  Herre  og  opfyldte  hele 
Huset  med  høje  Skrig,  idet  hun  forkyndte,  at  Ali  Dshohari's  Søn 
nærmede  sig.  Alle  styrtede  sammen  og  erklærede,  at  Slavinden 
havde  mistet  Forstanden.     Men    i  det    samme    bankede  det  paa 

Døren,  og  —  hvem  anden  viste  sig,  end  den  ærværdige  Families 
fortabte  Søn ! 

Ikke  lader  det  sig  beskrive,  hvilken  Virkning  dette  uven- 
tede Syn  gjorde  paa  alle  tilstedeværende;  ligesom  Indbyggerne 
i  hin  Stad  i  Eventyret  syntes  de  alle  pludselig  at  være  bleven 
forvandlet  til  ubevægelige  Billedstøtter;  dog  snart  blev  denne 
forstenede  Forbavselse  afløst  af  den  mest  levende  Glæde.  Enhver 
udtrykte  Henrykkelse  paa  sin  ejendommelige  Maade :  nogle  græd, 
andre  jublede,  andre  igjen  dandsede  eller  stormede  igjennem 
Huset,  idet  de  udraabte  den  unge  Herres  Navn. 

Endelig  lod  hans  Forældre,  forundret  over  den  pludselige 
og  høje  Larm,  sig  lokke  frem  af  deres  dybe  Indgetogenhed  i 
Haremet,  og  aabnede  Døren  til  Forhallen,  just  i  samme  Ojeblik 
som  deres  Søns  alderstegne  Amme  kom  for  at  melde  dem  den 
glædelige  Nyhed.  Dog  Ynglingen  selv  fulgte  hende  lige  i 
Hælene;  de  gamle  Forældre  vidste  endnu  næppe,  hvad  der  var 
foregaaet,  førend  de  holdt  deres  Søn  i  deres  Arme.  Nær  havde 
denne  Overraskelse  kostet  hans  arme  Moder  Livet;  først  sent 
kom  hun  igjen  til  Kræfter  efter  sin  Afmagt. 

Efterat  den  første  Glæde  havde  sat  sig  noget,  paatog  Ol- 
dingen sig  at  forberede  den  syge,  unge  Kone  paa  hendes  Mands 
uventede  og  lykkelige  Tilbagekomst.  Hvilken  salig  Henrykkelse ! 
De  Elskende  glemte  Alverden  i  dette  Gjensynsmøde.  Men  ogsaa 
Dervischen  og  Emiren  fordrede  deres  Ret;  deres  Venskab  skyldte 
Ynglingen  jo  saa  godt  som  sit  eget  og  sin  unge  Hustrus  Liv; 
endelig  rev  Ali's  Søn  sig  ud  af  Kjærlighedens  Arme  for  at  kaste 
sig  i  Venskabets. 

Den  kostbare  Fugleurt  overgav  han  Emiren,  som  deraf  tit- 
beredte  en  velgj ørende  Lægedrik.  Men  den  unge  Kone  væg- 
rede   sig  mod    at    nyde    den,    eftersom    allerede    hendes    kjære 

Mands  Tilbagekomst  havde  helbredet  hende;  Ali's  Søn  maatte 
forene  sine  Bønner  og  ømme  Kjærtegn  med  Emirens  daglige 
Formaninger  for  at  bevæge  hende  til  at  indtage  Drikken.  Men 
næppe  havde  den  syge  tømt  den  tredie  Skaal,  førend  hun  uden 
Hjælp  rejste  sig  op  fra  sit  Leje  for  at  takke  Gud  for  sin  vid- 
underlige, hastige  Helbredelse. 

Da  hun  atter  havde  indtaget  sin  Plads  i  Familiens  Kreds, 
bad  hun  sin  Gemal  om  at  give  sine  Eventyr  tilbedste,  for  at 
hun,  som  hun  ytrede,  af  hans  egen  Mund  kunde  lære  alle  de 
Møjsommeligheder  at  kjende,  hvilke  han  havde  underkastet  sig 
for  hende,  som  fra  denne  Stund  ene  og  alene  vilde  leve  for 
hans  Lykke. 

Ali's  Søn  gav  altsaa  en  kort  Beretning  om  sine  Eventyr, 
hvortil  Dervischen  lejlighedsvis  føjede  sine  fuldstændiggj ørende 
Bemærkninger.  Denne  underfulde  Historie,  tilligemed  de  glim- 
rende Fester,  hvilke  Ali  Dshohari  foranstaltede  i  Anledning  af 
sin  fortabte  Søns  uventede  Hjemkomst,  dannede  i  lang  Tid 
Gjenstanden  for  den  almindelige  Underholdning  i  hele  Damaskus. 


De  syriske  Elskende. 


I  Staden  Damaskus  levede  en  Gang  to  Brødre,  af  hvilke  den 
ene  var  rig,  den  anden  fattig;  hin  havde  en  Datter,  og 
denne  en  Søn. 

Da  den  fattige  Mand  døde,  efterlod  han  sin  netop  til 
Yngling  udviklede  Søn  under  hans  rige  Onkels  Varetægt.  Denne 
tog  sig  som  en  Fader  af  det  forladte  unge  Menneske,  indtil 
han  forlangte  sit  Sodskendebarn  til  Ægte ;  herover  blev  han 
højligen  opbragt  og  jagede  Ynglingen  paa  Døren. 

Men  den  unge  Pige  elskede  sin  Fætter,  og  lod  sig  over- 
tale af  ham  til  hemmelig  Flugt;  ved  Nattetid  listede  hun  sig 
ud  af  sin  Faders  Hus,  og  traf  sammen  med  sin  Elskede.  Der 
holdt  tvende  Heste  og  tvende  Lastdyr  rede  til  deres  Flugt. 
Uden  Ophold  ilede  de  fremad  den  hele  Nat,  og  naaede  om 
Morgenen  en  Stad,  hvor  heldigvis  just  et  Skib  var  i  Færd  med 
at  gaa  under  Sejl.  Den  unge  Pige  gik  med  det  samme  om 
Bord;  Ynglingen  derimod  blev  nogen  Tid  tilbage  paa  Strand- 
bredden   for    at    sælge    Hestene    og    Muldyrene.     Men    imedens 

han  søgte  en  Kjøber  dertil,  hævede  der  sig  en  gunstig  Vind; 
Skibsføreren  lettede  Ankeret,  hejsede  Sejlet  og  for  afsted  uden 
at  agte  paa  den  unge  Piges  Bønner,  indtagen,  som  han  allerede 
følte  sig  af  hendes  overordentlige  Skjønhed.  Forgjæves  besvor 
hun  ham  enten  at  vente  paa  hendes  Elskede  eller  igjen  sætte 
hende  i  Land;  han  forhærdede  sit  Hjerte  imod  alle  hendes 
rørende  Bønner. 

Men  da  hun  nu  endelig  mærkede,  at  alt  var  forgjæves, 
paatog  hun  sig  som  en  Kvinde  af  kraftig  Natur,  i  Stedet  for 
at  hengive  sig  til  unyttige  Klager,  et  frit  og  sorgløst  Væsen, 
lod,  som  om  den  falske  Patrons  flove  Artigheder  ikke  mishagede 
hende,  og  gav  endelig  sit  Samtykke  til  at  række  ham  sin  Haand 
i  den  første  Havn,  som  de  kom  til  at  berøre.  Derved  blev 
Skurken  gjort  tryg,  og  lod  sig  uden  stor  Vanskelighed  holde 
indenfor  en  sømmelig  Ærbødigheds  Grændser. 

Endelig  kastede  Skibet  Anker  ved  en  stor  Stad,  og  dets 
Fører  gik  i  Land  for  at  gjøre  de  fornødne  Anstalter  til  sit 
Bryllup.  Men  den  unge  Pige  benyttede  hans  Fraværelse  til 
paa  en  saa  eftertrykkelig  Maade  at  forestille  Skibsmandskabet 
Patronens  Forræderi,  og  lovede  det  en  saa  rigelig  Løn,  hvis 
det  vilde  føre  hende  tilbage  til  hendes  Elskede,  til  den  Havn, 
hvorfra  de  var  løben  ud,  at  Matroserne,  ligesom  fortryllede  af 
hendes  Skjønhed  og  Veltalenhed,  lod  sig  bevæge  til  at  hejse 
Sejlet  og  lade  deres  Herre  i  Stikken. 

Men  efter  nogle  Dages  Forløb  hævede  der  sig  en  stærk 
Modvind,  der  kastede  Skibet  langt  ud  af  sin  Kurs  og  tvang 
det  til  at  løbe  ind  i  den  nærmeste  Havn,  som  hørte  til  en 
mægtig  Sultans  Residentsstad.  Strax  kom  Fyrstens  Embeds- 
mænd om  Bord  for  at  inddrage  Efterretninger  om  Skibets  Lad- 
ning og  Bestemmelse.  De  erfarede  da  til  deres  store  Forbauselse, 

at  en  skjøn  Kvinde  kommanderede  det.  Saasnart  Sultanen 
havde  faaet  dette  Under  at  hore,  følte  han  sig  saa  indtagen  af 
hendes  Skjønhed  og  høje  Mod,  at  han  uden  videre  androg  paa 
at  komme  i  Besiddelse  af  hendes  Haand. 

Den  unge,  ligesaa  kløgtige  som  fatningsrige  Kvinde  lod 
ogsaa  ved  denne  Lejlighed,  som  om  hun  villig  gik  ind  paa 
Forslaget,  og  Landets  Sultan  gjorde  de  mest  glimrende  Anstalter 
til  Bryllupet.  Saasnart  han  var  færdig,  sendte  han  Storvezirens 
Datter  tilligemed  en  hel  Del  andre  unge  Piger  af  de  ædleste 
Familier,  i  det  hele  ni  og  tredive  i  Tallet,  om  Bord  i  Skibet 
for  at  ledsage  den  skjønne  Brud  i  Land.  Den  listige  unge 
Pige  modtog  dem  paa  den  mest  forekommende  Maade,  og  ind- 
bød dem  til  at  træde  ind  i  den  store  Kahyt  og  nyde  af  de 
fremsatte  Forfriskninger.  Men  imedens  de  fremmede  gjorde 
sig  til  Gode  ved  det  kostelige  Taffel,  sendte  den  formentlige 
Fyrstebrud  Baadene  tilbage,  idet  hun  lod  Sultanen  sige,  at  hun 
vilde  beholde  Pigerne  om  Bord  hos  sig  indtil  den  følgende 
Morgen  og  saa  komme  i  Land  med  dem.  Derpaa  vendte  hun 
tilbage  til  Kahytten,  og  udviste  en  saa  indtagende  Adfærd  imod 
sine  Gjæster,  at  disse  paa  uskrømtet  Vis  beundrede  deres  til- 
kommende Sultaninde,  og  med  glade  Hjerter  overgav  sig  til 
den  selskabelige  Nydelse,    der   i  saa   rigt  et  Maal  tilbødes  dem. 

Men  hvor  forbausede  og  forskrækkede  blev  de  ikke,  da 
Skibets  Herskerinde  ved  Midnatstid  lod  Ankerne  lette,  og  i 
bestemt  Tone  bød  sine  Gjæster  at  tie  stille,  saafremt  deres  Lix- 
var  dem  kjært,  og  holde  sig  fra  at  foranledige  den  mindste 
Opsigt  i  Havnen.  Saaledes  stak  Skibet  uhindret  igjen  i  Soen. 
Saasnart  Skibets  Kommandørinde  følte  sig  i  Sikkerhed,  aflagde 
hun  atter  sit  strenge  og  bydende  Væsen,  og  gav  sig  til  at  be- 
rolige  de   forskrækkede  Kvinder.     Hun    fortalte   dem    sine  egne 

Eventyr,  og  lovede  dem  hellig,  saasnart  hun  selv  atter  var  bleven 
forenet  med  sin  Elskede,  at  give  dem  fri,  og,  hvis  de  ønskede 
det,   igjen  sende  dem  tilbage  til  deres  Hjemstavn. 

Ved  denne  sin  Venlighed  vandt  hun  snart  sine  Ledsager- 
inders Hjerter  saa  aldeles,  at  de  ganske  glemte  deres  Sorger, 
og  efter  kort  Tids  Forløb  var  de  hende  saa  hengiven,  at  de 
ikke  vilde  have  forladt  hende,  selv  om  de  havde  kunnet. 

Efter  en  Fart  af  nogle  Uger  maatte  de  lægge  bi  ved  den 
første  Kyst,  der  frembød  sig,  for  at  forsyne  sig  med  Vand  og 
Levnetsmidler.  Skibet  blev  lagt  for  Anker,  og  dets  Hersker- 
inde gik  i  Land  med  sine  trofaste  Ledsagerinder.  Men  her 
blev  de  omringet  af  en  Flok  Røvere,  som  havde  lagt  sig  i 
Baghold  for  at  tage  dem  til  Fange.  Dog  intet  formaaede  at 
bringe  den  unge,  elskende  Kvinde  ud  af  Fatning;  hun  bød 
sine  Veninder  at  skjule  deres  Frygt,  og  gik  med  smilende  Ansigt 
Røverhøvidsmanden  i  Møde,  idet  hun  sagde  til  ham,  at  han 
slet  ikke  behøvede  at  bruge  Magt  imod  dem,  eftersom  hun  selv 
og  hendes  Veninder  var  fuldkommen  villig  til  at  hæve  sig  over 
de  sædvanlige  Fordomme.  De  havde  nemlig  indviet  deres  Liv 
og  Personer  til  Glæden,  og  just  derfor  sejlede  de  om  fra  Kyst 
til  Kyst;  de  vilde  med  Fornøjelse  blive  hos  dem,  saalænge  de 
ønskede  det. 

Dette  var  talt  ligesom  ud  af  de  vilde  Menneskers  Hjerter. 
De  lagde  deres  Vaaben  fra  sig  og  hidskaffede  Forraad  af  alle 
Slags  for  at  beværte  deres  skjønne  Gjæster;  derpaa  lejrede  man 
sig  omkring  det  kostelige  Maaltid,  hvortil  Heltinden  havde  bi- 
draget sit  ved  at  lade  hente  nogle  store  Sække  med  udmærket 
Vin  i  Land  fra  Skibet.  Overgiven  Glæde  og  Lystighed  gjorde 
sig  snart  gj ældende  ved  det  overdaadige  Maaltid,  og  det  varede 
derfor  ikke  længe,   førend  de  vilde  Røvere  begyndte  at  vise  sig 

ubehagelig  paatrængende;  men  endnu  i  rette  Tid  virkede  den 
stærke  Vin,  som  Eventyrersken  havde  blandet  dygtig  med  Opium, 
paa  de  ophidsede  Menneskers  Sandser,  og  de  sank  tilbage  i  en 
dødlignende  Søvn. 

Da  sprang  den  unge,  heltemodige  Pige  i  Vejret  tilligemed 
sine  Ledsagerinder,  og  enhver  af  dem  bemægtigede  sig  sin  Til- 
beders Sabel.  Alle  Røverne  blev  nedhugget,  paa  Høvids- 
manden  nær,  hvis  Hænder  og  Fødder  de  sammenbandt  med 
stærke  Snore,  efter  at  have  klippet  Skj ægget  af  ham  og  hængt 
ham  en  Sabel  om  Halsen,  for  at  han,  naar  han  vaagnede,  ved 
denne  Spot  og  ved  Synet  af  sine  dræbte  Kammerater  skulde 
lide  en  endnu  værre  Kval  end  selve  Døden.  Da  de  unge, 
modige  Kvinder  tæt  i  Nærheden  opdagede  Røvernes  Hule,  be- 
mægtigede de  sig  en  hel  Mængde  kostelige  Skatte,  som  de  fandt 
deri,  og  vendte  henad  Natten,  efter  at  have  forsynet  sig  rigelig 
med  Vand  og  Levnetsmidler,  tilbage  til  Skibet,  som  laa  og 
ventede  paa  dem.  Triumferende  lettede  de  Anker  og  stod 
atter  ud  fra  Kysten.  Hvilket  lystigt  og  eventyrligt  Liv!  Dog, 
den  unge,  elskende  Kvinde  følte  ofte  Sorgen  røre  sig  dybt  i 
hendes  Bryst;  hun  led  af  en  smertelig  Længsel  efter  ham,  der 
en  Gang  havde  vundet  hendes  Hjerte,  ham,  den  arme  forladte. 
Det  var  alene  Kjærligheden,  der  gav  hende  Snille,  Mod  og 
Kraft  til  at  friste  alle  disse  farefulde  Eventyr. 

Efter  en  Fart  af  nogle  Uger  opdagede  de  atter  Land,  og 
saa  en  stor  og  prægtig  Havn  for  sig,  der  hørte  til  en  anselig 
og  folkerig  Stad.  Den  dristige  Eventyrerske  lod  kaste  Anker, 
iførte  sig  selv  og  lod  sine  Veninder  iføre  sig  Mandsklæder,  og 
begav  sig  med  dem  i  Land.  Ved  deres  Indtrædelse  i  Staden 
fandt  de  alt   nedsænket  i  dybeste  Sorg  over   den    for    faa  Dage 

siden  hedengangne  Sultan.  Synet  af  en  med  saa  glimrende 
Følge  optrædende  Prinds  vakte  naturligvis  stor  Opmærksomhed, 
og  man  meldte  hans  Ankomst  for  Veziren,  som  førte  Regje- 
ringen,  indtil  en  ny  Sultan  kunde  blive  udvalgt.  Veziren  saa  i 
Prindsens  Ankomst  netop  i  dette  Øjeblik  et  Vink  af  Skjæbnen, 
gjorde  ham  øjeblikkelig  sin  Opvartning,  og  opfordrede  ham  til 
at  være  tilstede  ved  det  forestaaende  Valg,  idet  han  forklarede, 
at,  naar  i  dette  Land  en  Sultan  døde  uden  Afkom,  den  blev 
valgt  til  Konge  af  det  foran  Paladset  forsamlede  Folks  Midte, 
paa  hvis  Skulder  en  fra  Slottets  Terrasse  løsladt  tam  Fugl 
nedlod  sig. 

Den  foregivne  Prinds  tog  imod  Indbydelsen,  og  blev  med 
sine  forklædte  Ledsagere  ført  ind  i  en  Kiosk,  som  var  aaben 
paa  alle  Sider,  for  at  bivaane  den  skjæbnesvangre  Højtidelig- 
hed. Da  nu  Fuglen  blev  sluppen  løs  af  sin  Lænke,  svævede 
den  nogen  Tid  frem  og  tilbage  over  Pladsen,  flagrede  tilsidst 
ind  i  Kiosken,  hvor  Eventyrersken  havde  taget  Plads,  satte  sig 
paa  hendes  Skuldre  og  slog  fornøjet  med  Vingerne. 

Øjeblikkelig  bøjede  Veziren  og  alle  Hoffolkene  sig  ned 
indtil  Jorden ;  men  den  forsamlede  Mængde  kastede  sig  i  Støvet 
og  gav  sig  til  at  raabe :  »Længe  leve  vor  ædle  Sultan,  som 
Skjæbnen  skjænkede  os!« 

Den  forklædte  Pige  blev  strax  ført  op  i  Paladset,  sat  paa 
Tronen,  og  under  Folkets  jublende  Raab  erklæret  for  Hersker 
over  det  vidtudstrakte  Rige.  Og  den  unge  Piges  Evner  var 
vel  denne  store  Opgave  voxen;  efter  kort  Tids  Forløb  havde 
hun  allerede  erhvervet  sig  et  højt  Ry  for  Klogskab,  Retfærdig- 
hed og  Mildhed. 

Ikke  længe  efter  tilbød  Storveziren  den  unge  Fyrste  sin 
Datter    til    Gemalinde ;    Fyrsten    fandt,    at    han    ikke   vel    kunde 


352 

undslaa  sig,  og  Bryllupet  blev  fejret  med  stor  Højtidelighed. 
Men  da  Sultanen  havde  begivet  sig  med  sin  unge  Gemalinde 
ind  i  Brudekammeret,  behandlede  han  hende  med  Kulde  og 
Tilbageholdenhed,  holdt  sig  fjern  fra  hende,  og  tilbragte  den 
største  Del  af  Natten  med  Andagtsøvelser.  Sultanindens  Moder, 
som  den  følgende  Morgen  erfarede  denne  paafaldende  Adfærd 
hos  Brudgommen,  trøstede  dog  sin  Datter  med  den  Formening, 
at  den  havde  sin  Grund  i  en  altfor  vidt  dreven  Beskedenhed 
hos  den  unge  Mand.  Men  da  Sultanen  fremdeles  vedblev  at 
iagttage  dette  anstødelige  Forhold,  saa  kunde  endelig  Bruden  i 
sin  dybe  Krænkelse  ikke  længer  tie,  men  ytrede:  »Herre,  hvor- 
for tog  I  mig  til  Hustru,  naar  jeg  mishagede  Eder?«  —  »Prind- 
sesse,«  svarede  Sultanen  bevæget,  »jeg  vilde  ønske,  at  jeg  virkelig 
var  det,  hvorfor  I  holder  mig;  men  jeg  er  en  Kvinde  som  I, 
en  Kvinde,   hvis  Kjærlighed  har  lidt  Skibbrud.« 

Derpaa  fortalte  den  foregivne  Sultan  Vezirens  Datter  alle 
sine  Eventyr,  lige  fra  sin  Flugt  fra  det  fædrene  Hjem.  Ved 
denne  uforbeholdne  Tillid  følte  Bruden  uden  Brudgom  sig  saa 
rørt,  at  hun  lovede  Eventyrersken  evigt  Venskab  og  en  ubrødelig 
Taushed,  indtil  Skjæbnen  atter  havde  ført  hende  sammen  med 
hendes  Elskede.  Til  Gjengjæld  lovede  denne  Vezirens  Datter, 
at  hun  skulde  faa  halv  Andel  i  hendes  tilkommende  Ægtefælles 
Kjærlighed,  naar  han  en  Gang  blev  given  hende  tilbage. 

Efter  denne  Overenskomst  gjenvandt  Vezirens  Datter  hele 
sin  Munterhed.  Fra  denne  Stund  af  levede  de  fuldkommen 
lykkelige  med  hinanden,  idet  den  ene  til  Folkets  almindelige 
Tilfredshed  udøvede  en  Herskers  uindskrænkede  Magt,  og  den 
anden  uden  Besvær  spillede  en  lykkelig  Hustrues  Rolle,  men 
begge  i  lige  Grad  med  Utaalmodighed  og  Smerte  længtes  efter 
deres  fælles  Ægteherre  —  i  Haabet. 

Da  Rigets  Hovedstad  var  et  Marked  for  de  fleste  Folke- 
slag paa  Jorden,  udtænkte  den  formentlige  Sultan  en  List,  der 
skulde  tjene  til  at  bringe  hendes  Elskede  tilbage  i  hendes  Arme; 
denne  List  var  begrundet  paa  hendes  Overbevisning  om,  at 
han,  uden  at  sky  nogen  Fare  og  Møje,  vilde  søge  efter  hende 
gjennem  hele  den  vide  Verden.  Hun  lod  nemlig  bygge  et  stort 
Karavansera'i  med  kolde  og  varme  Bade  og  enhver  optænkelig 
Bekvemmelighed  for  rejsende.  Da  Bygningen  var  fuldendt, 
lod  hun  bekjendtgjøre,  at  fremmede  fra  alle  Jordens  Egne 
skulde  være  hende  velkommen  deri,  og  blive  forsynet  med  alt 
nødvendigt,  indtil  de  enten  havde  faaet  sig  en  Bolig  i  Staden 
eller  igjen  rejste  videre.  Men  over  Karavansera'iets  Indgang  lod 
hun  anbringe  sit  eget  overordentlig  lignende  Billede  i  fuld 
Størrelse  og  hel  Figur,  satte  Vagt  derved  og  indskærpede  denne, 
øjeblikkelig  at  bemægtige  sig  enhver,  der  syntes  at  kjende 
Billedet,  og  føre  ham  op  til  hende  paa  Slottet. 

Det  varede  heller  ikke  længe,  inden  denne  Forholdsregel 
begyndte  at  give  Resultater.  Næppe  var  nogle  Uger  forløben, 
førend  den  unge  Piges  Fader,  der  var  rejst  mange  Mil  omkring 
for  at  opsøge  sin  Datter,  standsede  udenfor  Herbergets  Port  og 
forbauset  udraabte:  »Ak,  hvilken  paafaldende  Lighed  har  ikke 
•dette  Billede  med  min  arme  Datter!  Strax  blev  han  ført  op 
paa  Slottet  og  fik  en  prægtig  Bolig  og  et  talrigt  Tjenerskab; 
men  angaaende  Grunden  til  hans  Fængsling  og  den  ham  ven- 
tende Skjæbne  forblev  han  i  fuldkommen  Uvished. 

Ikke  længe  efter  indfandt  sig  ogsaa  hans  trøstesløse  Broder- 
søn, der,  lige  siden  han  ved  Skibsførerens  Svig  havde  mistet 
sin  Elskede,  var  vandret  omkring  fra  Stad  til  Stad  for  atter  at 
finde  hende. 

Ved    Synet    af    det   herlige    Billede   sukkede    han    dybt   og 

faldt  i  Afmagt.  Vagten  greb  ham  og  bar  ham  op  paa  Slottet. 
Da  han  atter  var  kommen  til  sig  selv,  maatte  han  studse  over 
sine  glimrende  Omgivelser,  og  over  den  overordentlige  Op- 
mærksomhed, hvormed  et  talrigt  Tjenerskab  opvartede  ham. 
Men  forgjæves  forskede  han  efter  Grunden  til  sin  Fængsling; 
han  modtog  intet  andet  Svar  end:  »Hav  Taalmodighed,  Herre, 
og  forhold  Eder  rolig,  indtil  Forsynet  løser  Eder  denne  Gaade!« 

Et  Par  Dage  senere  naaede  ogsaa  Skibsføreren,  der  var 
vandret  omkring  fra  Havn  til  Havn  for  at  gjenfinde  sit  tabte 
Skib,  Residentsstaden  og  standsede  udenfor  Karavansera'iet.  Næppe 
havde  han  faaet  Øje  paa  Billedet,  førend  han  udraabte:  »Hvilken 
forbandet  Lighed  med  den  listige  Kvinde,  som  stjal  mit  Skib  og 
dets  kostbare  Ladning!«  Strax  blev  han  af  Vagten  sat  fast  og 
bragt  ind  i  Paladset,  hvor  man  behandlede  ham  med  ufortjent 
Godhed. 

Noget  senere  kom  ogsaa  den  forelskede  Sultan  og  Veziren, 
hvis  Datter  tilligemed  otte  og  tredive  andre  unge  Piger  var 
bleven  bortført  af  den  snilde  og  dristige  Eventyrerske,  og 
standsede  ved  Indgangen  til  Karavansera'iet,  højlig  overrasket 
ved  at  se  det  over  Porten  anbragte  Billede.  Veziren  havde  be- 
fundet sig  Ansigt  til  Ansigt  med  den  Person,  som  det  smukke 
Billede  fremstillede;  men  endskjøndt  Sultanen  kun  af  Be- 
skrivelse kjendte  den  farlige  skjønne,  var  han  dog  den,  der 
først  udtalte  sin  Forbauselse  over  Ligheden :  »Jeg  vil  sønderbryde 
mit  Scepter,«  udraabte  han,  »hvis  det  ikke  er  hende,  der  saa 
underfundig  har  skuffet  min  Kjærlighed!«  —  »Javist  er  det 
hende,«  bekræftede  Veziren,  »som  bortførte  min  Datter  tillige- 
med otte  og  tredive  andre  unge  Piger  af  fornem  Familie ! « 
—    Efter   disse  Ytringer    blev    de    strax   greben    og    ført  op  paa 

Slottet,  hvor  de  blev  behandlet  paa  en  til  deres  høje  Stand 
svarende  Maade. 

Endelig  indfandt  ogsaa  Røverhøvidsmanden  sig,  fuld  af 
Begj  ærlighed  efter  at  hævne  sine  Kammerater,  og  udraabte  ved 
Synet  af  det  meget  omtalte  Billede:  »Det  er  min  skjønne 
Plageaand  op  ad  Dage!  —  O  gid  jeg  kunde  faa  fat  i  hende 
og  lade  hende  undgjælde  for  mine  Staldbrødres  udgydte  Blod!« 
Næppe  havde  han  udtalt,  førend  Vagten  greb  ham,  bandt  hans 
Hænder  og  Fødder  og  indespærrede  ham  i  et  af  Paladsets 
Fængsler  med  en  daarlig  Forplejning. 

Da  nu  den  formentlige  Sultan  havde  alle  disse  Personer  i 
sin  Magt,  besteg  han  en  Morgen  sin  Trone  i  en  talrig  For- 
samling af  sit  Riges  ædle  Herrer,  og  lod  dem  alle  bringe  frem 
for  sig.  Efterat  Fangerne  havde  vist  Sultanen  den  tilbørlige 
Ærefrygt,  befalede  han  dem,  én  efter  én,  at  fortælle  Anled- 
ningen til  deres  Besøg  i  hans  Riges  Hovedstad.  Da  Fangerne 
imidlertid,  overvældet  af  den  høje  Trones  Glands  og  Her- 
lighed, ikke  rigtig  kunde  faa  Munden  paa  Gang,  tog  Sultanen 
saaledes  til  Orde: 

»Da  I  tier,  vil  jeg  tale  for  Eder.«  Og  han  fortalte  enhver 
af  Fangerne  hans  særegne  Eventyr.  Derpaa  gav  han  sig  til- 
kjende  for  dem,  kastede  sig  først  om  sin  Faders,  saa  om  sin 
Elskedes  Hals,  og  drog  sig  derpaa  tilbage  med  dem  til  det 
Indre  af  Paladset. 

Sultanen  og  hans  Vezir  var  glad  ved  at  have  gjenfundet 
de  ni  og  tredive  unge  Piger,  de  ædleste  i  deres  Rige.  Skibs- 
føreren fik  med  en  streng  Irettesættelse  sit  Skib  tilbage.  Røver- 
høvidsmanden blev  efter  Fortjeneste  belønnet  med  Døden  paa 
Baalet. 

Saasnart    de   nødvendige  Foranstaltninger    var    truffet,    blev 

Dobbeltægteskabet  højtideligholdt  imellem  Heltinden,  Vezirs- 
datteren,  hendes  Veninde,  og  den  trofaste  Elsker;  og  den  nye 
Sultans  tvende  Gemalinder  levede  i  god  Enighed  og  fuldkommen 
lykkelig  med  hinanden.  Eventyrets  Heltinde  havde  nemlig 
gjort  Afkald  paa  Tronen  til    Fordel    for   sin  gjenfundne  Elsker. 

Efterat  den  fremmede  Sultan  og  hans  Vezir  havde  opholdt 
sig  nogen  Tid  ved  det  glandsfulde  Hof,  lavede  de  sig  til  at  rejse 
hjem  igjen,  hvor  de  var  kommen  fra.  Men  de  ni  og  tredive 
unge  Piger  hang  med  en  saa  inderlig  Tilbøjelighed  ved  deres 
Herskerinde,  at  de  ikke  var  at  bevæge  til  at  følge  med  hjem; 
de  blev  altsaa,  og  lod  sig  formæle  med  de  fornemste  Herrer 
ved  Hoffet. 

Lykkelige  Tider  levede  de  trofaste  Elskende  med  hinanden, 
indtil  Døden  i  en  sildig  Stund  kaldte  dem  til  Hvile  efter  dette 
Livs  Glæder  og  Sorger.  Med  Ære  og  mæt  af  Dage  gik  de  i 
Graven,  hin  sidste  Bolig,  hvormed  vi  engang  alle  igjennem 
Aarhundreder  maa  tage  tiltakke,  indtil  Opstandelsens  Engel  paa 
den  yderste  Dag  lader  Basunen  lyde. 

Den  persiske  Læge 
og  den  unge  Spisevært  i  Bagdad. 


En  omrejsende  persisk  Læge  kom  ogsaa  en  Gang  til  Bagdad 
og  overnattede  i  én  af  de  mange  Khaner,  som  findes  i 
denne  herlige  By.  Den  følgende  Morgen  gik  han  ud  for  at 
bese  Staden,  og  beundrede  højligen  dens  Pragt  og  Størrelse. 
Tilfældigvis  kom  han  forbi  en  Spiseværts  Bod,  hvor  der  fandtes 
allehaande  Retter  udstillet.  Bodens  unge  Ejer,  en  Mand  paa 
fem  og  tyve  Aar,  var  af  en  paafaldende  Skjønhed,  og  var  klædt 
med  en  usædvanlig  Smag.  Men  da  Lægen  nøjere  betragtede 
ham,  fandt  han  Spor  af  den  dybeste  Kummer  i  hans  Ansigt. 
Fuld  af  Medlidenhed  standsede  han  udenfor  Boden  og  hilste 
dens  Ejer;  den  unge  Mand  gjengjældte  hans  Hilsen  paa  den 
mest  forbindtlige  Maade  og  indbød  ham  til  Middagsspise.  Lægen 
modtog  Tilbudet.  Men  da  han  havde  begyndt  Maaltidet,  hen- 
vendte han  sig  til  sin  Vært  og  sagde:  »I  synes  mig  meget  bleg, 
unge  Herre;  er  I  ikke  rask?« 

Den  adspurgte  bukkede  dybt,  og  Taarerne  kom  ham  i 
Øjnene,  da  han  svarede:  »Herre,  bryd  Eder  intet  om  mine 
Lidelser ! « 

»Og  hvorfor  ikke?«  vedblev  Perseren:  »jeg  er  Læge,  og, 
Allah  være  lovet,  saa  erfaren  i  min  Kunst,  at  jeg  vel  tør  tro 
mig  i  Stand  til  at  helbrede  Eder,  saa  snart  I  blot  vil  meddele 
mig  Eders  Ondes  Oprindelse  og  Symptomer. 

Da  bukkede  den  unge  Mand  endnu  dybere,  og  svarede 
dvælende:  »Jeg  er  ikke  syg,  men  lider  af  en  haabløs  Kjær- 
lighed. « 

»O,  slap  det  derud!     Nu,  hvem  elsker  I  da?« 

»Det  skal  I  faa  at  vide,  hvis  I  vil  besøge  mig  i  Efter- 
middag; for  Øjeblikket  giver  mine  Gjæster  mig  for  meget  at 
bestille,  og  jeg  maa  passe  min  Dont.« 

»Vel,«   svarede  Lægen,    »i   Aften  kommer  jeg  altsaa  igjen.« 

Da  han  havde  afspist,  gav  han  sig  atter  til  at  spadsere 
omkring  i  Staden,  for  at  lære  dens  mange  Mærkværdigheder  at 
kjende,  men  ved  Aftenstid  vendte  han  tilbage  til  den  unge 
Spise  vært.  Denne  viste  sig  inderlig  glad  ved  at  gjense  ham, 
thi  han  havde  fattet  Haab  om,  at  Lægen  maaske  formaaede  at 
skaffe  ham  nogen  Lindring  i  hans  Elskovsve.  Han  tog  ham 
altsaa  hjem  med  sig  i  sit  Hus,  der  var  en  anselig  og  vel  ind- 
rettet Bygning,  eftersom  den  unge  Mand  efter  sine  Forældre 
havde  arvet  en  ikke  ubetydelig  Formue.  Saasnart  de  tilsammen 
havde  nydt  et  udsøgt  og  velsmagende  Aftensmaaltid,  som  strax 
var  blevet  frembaaret,  bad  Lægen  den  unge  Mand  om  at  tage 
Bladet  fra  Munden  og  give  ham  de  lovede  Oplysninger.  Spise- 
værten tog  da  saaledes  til  Orde: 

»Khalifen  Motaded-Billah  har  en  Datter,  som  kan  gjælde 
for  et  Vidunder  af  Skjønhed  og  Fuldkommenhed.     Allerede  har 

ikke  faa  Prindser  og  Fyrster  forgjæves  bejlet  til  hendes  Haand, 
rimeligvis  vil  hendes  Fader  aldrig  finde  nogen,  som  er  hende 
værdig. « 

»Hver  Fredag,  naar  Boderne  er  lukket  og  Folket  er  for- 
samlet i  Moskeerne,  forlader  den  dejlige  Prindsesse  Paladset  og 
spadserer  igjennem  Staden,  for  at  begive  sig  hen  i  Badet.  En 
Dag  nk  jeg  det  forvovne  Indfald,  ikke  at  gaa  i  Moskeen  som 
de  øvrige,  men  at  skjule  mig  et  Sted,  for  at  faa  Prindsessen  at 
se.  Jeg  tog  altsaa  Plads  bag  Døren  til  min  Bod,  hvori  jeg  forud 
havde  udskaaret  et  næppe  bemærkeligt,  men  tilstrækkelig  stort 
Kighul.  Ikke  længe  varede  det,  inden  jeg  virkelig  fik  Øje  paa 
selve  Prindsessen,  der  skred  frem,  omgiven  af  fyrretyve  Slavinder, 
den  ene  stedse  skjønnere  end  den  anden,  men  hun  selv  straalede 
i  deres  Midte  som  Fuldmaanen  iblandt  Stjernerne.  Længe  varede 
det  dog,  inden  jeg  rigtig  fik  Øje  paa  selve  Prindsessen,  de 
omkring  hende  sysselsatte  Slavinder  vare  mig  bestandig  i  Vejen. 
Endelig  fik  jeg  dog  min  Nysgjerrighed  tilfredsstillet,  —  desto- 
værre,  —  et  eneste  Blik  paa  dette  Fuldkommenhedens  Billed 
var  nok  til  at  indgyde  mig  den  mest  brændende  Lidenskab. 
Taarerne  styrtede  frem  af  mine  Øjne,  og  jeg  følte  mig  greben 
af  en  vild  Længsel,  som  daglig  tiltager  og  truer  med  at  fortære 
mit  Liv.« 

Den  unge  Mand  maatte  her  afbryde  sin  Fortælling,  og  gav 
sig  til  at  sukke  og  stønne  paa  en  saa  ængstelig  Maade,  at 
Lægen  maatte  tro  ham  Døden  nær. 

»Hvad  giver  I  mig,«  tog  han  efter  nogle  Øjeblikkes  Efter- 
tanke til  Orde,  »hvis  jeg  forener  Eder  med  hende,  som  I 
tilbeder?« 

»Jeg  giver  Eder  hele  min  Formue,  ja,  mit  Liv  oven  i  Kjøbet!« 
svarede  den  unge  Mand  uden  Betænkning. 

Da  udtalte  Lægen  en  persisk  Trylleformular,  og  efter  at 
have  gjentaget  denne  trende  Gange,  henvendte  han  sig  atter  til 
den  forelskede  Yngling  og  sagde,  »ifør  Eder  de  bedste  Klæder, 
I  ejer,  og  spar  ikke  paa  Salver  og  duftende  Vande !  Om  et 
Øjeblik  skal  Gjenstanden  for  Eders  Længsel  være  her  til  Stede.« 

Den  unge  Mand  gjorde,  som  der  blev  ham  befalet,  og 
fjernede  sig  hurtig.  Men  ligesom  han  atter  traadte  ind  i  Væ- 
relset, sænkede  sig  ved  et  ufatteligt  Trylleri  ned  for  hans  Fødder 
et  prægtigt  Leje,  hvorpaa  den  dejlige  Prindsesse  hvilede,  skjøn- 
nere  i  Slummeren  end  Maanens  Skin  ved  Midnat  paa  den  stille 
Vandflade. 

»Hvilket  Under!«  raabte  han  forbauset. 

»Hverken  mere  eller  mindre,  end  jeg  lovede  Eder,  nemlig 
at  forene  Eder  med  Gjenstanden  for  Eders  ømme  Længsler,« 
svarede  Lægen,  »jeg  har  altid  stræbt  at  vise  mig  som  en  ord- 
holden Mand.« 

»I  er  i  Sandhed  en  overordentlig  Mand,«  stammede  Yng- 
lingen, helt  fortabt  i  Prindsessens  Yndigheder;  »aldrig  saa  jeg 
endnu  nogen  dødelig  begavet  med  en  saadan  Magt  af  Himlen.« 

»Lad  nu  kun  det  være  godt!«  ytrede  Lægen,  »Eders 
Elskede  har  I,  det  bliver  nu  Eders  egen  Sag  at  gjøre  Eder 
behagelig  for  hende.«      Med  disse  Ord  gik  han  sin  Vej. 

Nu  nærmede  den  unge  Mand  sig  Prindsessen  og  knælede 
ved  hendes  Leje.  I  det  samme  slog  hun  Øjnene  i  Vejret,  og 
spurgte  forbavset,  hvem  han  var. 

»En  Slave  af  Eders  skjønne  Øjne,«  svarede  han,  »en 
ulykkelig,  der  vansmægter  efter  Eders  Nærhed,  og  som  aldrig  i 
Evighed  vil  anerkjende  noget  Paradis  uden  Eder! 

Disse  skjønne  Ord  klang  just  ikke  ubehagelig  i  Prindsessens 

Øre,  hun  betragtede  den  unge  Mand  nøjere,  og  da  det  var 
den  første,  smukke  Mand,  hun  havde  sét  for  sine  Øjne,  blev 
hendes  Hjærte  helt  forunderlig  bevæget,  og  strax  aldeles  indtagen 
til  hans  Gunst. 

»Er  I,  med  Forlov  at  spørge,  en  Aand  eller  en  dødelig?« 
spurgte  hun  videre,    »og  hvorledes  kom  I  hid?« 

»Jeg  er  den  lykkeligste  dødelige,«  svarede  Ynglingen,  »og 
vilde  for  ingen  Pris  bytte  med  Aanderne,  som  paa  min  Bøn 
har  bragt   Eder  hid  til  mig.« 

»I  er  altsaa  ikke  hos  mig,  men  jeg  hos  Eder?  Dog,  det 
gjør  jo  intet  til  Sagen,  min  Elskede,  naar  I  blot  vil  bede 
Aanderne  om  at  bringe  os  sammen  hver  eneste  Nat.« 

Det  ømme  Par  underholdt  sig  endnu  længe  om  det  sted- 
fundne Eventyr,  og  de  tilbragte  med  hinanden  deres  Livs  koste- 
ligste Øjeblikke. 

Den  følgende  Morgen  traadte  den  persiske  Læge  atter  ind 
i  Værelset,  vækkede  sagte  den  unge  Mand  og  opfordrede  ham 
til  at  begive  sig  hen  i  Badet  med  ham.  Urolig  spurgte  Yng- 
lingen, hvorledes  Prindsessen  skulde  komme  tilbage  til  Pa- 
ladset, men  gav  sig  tilfreds,  da  Lægen  svarede  ham,  at  hun 
skulde  blive  bragt  tilbage,  som  hun  var  bleven  bragt  hid,  uden 
at  nogen  mærkede  det  mindste  dertil. 

Virkelig  blev  Prindsessen  endnu  i  Søvne  ført  tilbage  til 
Slottet,  og  tog  sig  ved  sin  Opvaagnen  vel  i  Agt  for  at  røbe 
noget  angaaende  sit  natlige  Eventyr.  Men  med  brændende 
Utaalmodighed  ventede  hun  Nattens  Gjenkomst.  Og  hun  ventede 
ikke  forgjæves;  baade  den  næste  og  alle  de  følgende  Nætter 
blev  hun  bragt  til  sin  Elskede,  og  ved  Daggry  befordret  tilbage 
ved  usynlige  Hænder. 

Efter  nogle  Maaneders  Forløb  blev  det  aabenbart,  at  Prind- 
sessen  følte  sig  Moder.  Khalifen,  hendes  Fader,  kom  herover 
ganske  ud  af  sig  selv,  rev  sin  Dolk  af  Bæltet  og  kastede  sig 
over  hende,  idet  han  raabte :  »Ulykkelige!  Alverdens  Konger 
har  forgjæves  bejlet  til  din  Haand,  ingen  af  dem  var  mig  god 
nok;  og  nu  vanærer  Du  mig  saaledes!  Ved  mine  Forfædres 
Grave,  Du  skal  dø  paa  Stedet  for  min  egen  Haand,  hvis  Du 
ikke  aabenbarer  mig,  hvo  den  skjændige  Forfører  er!« 

Forfærdet  fortalte  Prindsessen  sin  Fader  alt,  hvad  hun 
vidste.  Deraf  blev  Khalifen  imidlertid  ikke  synderlig  klog,  han 
lod  derfor  sin  Vezir  kalde,  en  meget  snild  Mand,  som  han 
nærede  den  største  Tillid  til,  og  forlangte  hans  Raad  under 
disse  ganske  overordentlige  Omstændigheder. 

Efter  at  have  grundet  nogle  Øjeblikke  over  Sagen,  ytrede 
Veziren  sig  paa  følgende  Maade: 

»Hersker  over  de  Troende,  det  Sted,  hvorhen  din  Datter 
bliver  bortført,  lader  sig  kun  ved  List  udfinde.  Jeg  foreslaar 
derfor  et  ligesaa  ufejlbarligt,  som  simpelt  Middel.  Man  behøver 
nemlig  kun  ved  Prindsessens  Seng  at  fastbinde  en  lille  Sæk 
med  Hirse,  saaledes,  at  naar  Sengen  den  næste  Nat  igjen  bliver 
bortført,  de  fine  Hirsekorn  drysser  ud  igjennem  en  lille  Aabning 
i  Sækken  og  danner  et  Spor,  der  vil  kunne  lede  os  hen  til  det 
Sted,  som  vi  stræber  at  udfinde x). 

Khalifen  roste  højligen  sin  Ministers  Skarpsindighed  og  var 
forud  vis  paa  det  ønskeligste  Udfald. 

Sengen    blev   ført    bort   som   sædvanlig.      De    Elskende    til- 


l)  Dette  sindrige  Træk,  som  vi  jo  kjender  fra  Andersens  »Fyrtøjet*, 
forekommer  i  en  Mængde  orientalske  Eventyr,  ikke  blot  hos  Ara- 
berne, men  ogsaa  hos  Tatarerne  og  andre. 

bragte  Natten  med  hinanden,  og  om  Morgenen  blev  Prindsessen 
efter  Sædvane  i  god  Tid  bragt  tilbage  til  Slottet.  Ganske  aarle 
førte  Lægen  sin  unge  Ven,  som  sædvanlig,  i  Badet,  og  fortalte 
ham  undervejs,  at  Prindsessens  Svangerskab  var  røbet,  og  hans 
Bolig  bleven  opdaget  ved  en  sindrig  List  af  Storveziren.  »Men 
vær  I  kun  ganske  rolig!«  trøstede  han  den  forfærdede,  »man 
vil  ikke  kunne  krumme  noget  Haar  hverken  paa  Eders  eller 
mit  Hoved;  med  et  Par  nye  Underværker  skal  snart  den  hele 
Sag  være  jævnet.« 

Da  Khalifen  og  hans  Vezir  i  Dagbrækningen  traadte  ind  i 
Prindsessens  Værelse,  fandt  de  Prindsessen  ganske  rigtig  til 
Stede  med  tømt  Hirsesæk.  »Nu  skal  det  have  gode  Veje  med 
at  opdage  Forbryderen,«   mente  Storveziren. 

Ufortøvet  steg  de  begge  til  Hest  og  forfulgte,  ledsaget  af 
en  stærk  Skare  bevæbnede,  det  af  Hirsen  betegnede  Spor.  Da 
de  var  kommet  i  Nærheden  af  den  unge  Spiseværts  Bolig,  blev 
denne  urolig  ved  at  fornemme  Larmen  af  Heste  og  bevæbnede, 
og  gjorde  Lægen  opmærksom  derpaa.  Men  denne  svarede 
ganske  rolig :  » Hør,  véd  I  hvad,  I  kan  tage  en  Kande  med 
Vand,  gaa  op  paa  Husets  Tag,  og  udgyde  Vandet  trindt  omkring 
Eders  Hus.     Da  skal  I  se  Løjer.« 

Spiseværten  gjorde,  som  der  blev  ham  befalet;  den  mærk- 
værdige Følge  af  denne  simple  Handling  udeblev  heller  ikke. 
Da  Khalifen  med  sine  Folk  naaede  Stedet,  fandt  han  Huset 
omflydt  af  en  rivende  Strøm.  Khalifen  og  Veziren,  som  ikke 
kj endte  nogen  anden  Strøm  i  Bagdad  end  Tigrisfloden,  holdt 
den  kun  for  et  Blændværk,  og  befalede  i  denne  Forudsætning 
Soldaterne  kun  dristig  at  skride  igjennem.  Nogle  af  dem  vovede 
sig  ogsaa  virkelig  ud  i  Strømmen,  men  blev  strax  opslugt  af  de 
fraadende  Bølger. 

Da  Veziren  mærkede,  at  der  her  maatte  finde  et  eller  andet 
Kogleri  Sted,  hvorimod  hele  deres  Magt  kun  lidet  vilde  forslaa, 
gav  han  Khalifen  det  Raad,  at  opfordre  Husets  Beboere  til  at 
overgive  sig  paa  den  Forsikring,  at  der  intet  ondt  skulde  veder- 
fares dem. 

Det  Raad  fandt  Khalifen  meget  godt,  og  lod  højt  udraabe, 
at  Husets  Beboere  kun  ganske  frit  skulde  give  sig  tilkjende, 
der  skulde  intet  ondt  times  dem. 

Lægen  lod  Khalifen  raabe  en  god  Stund  forgjæves;  endelig 
bød  han  den  unge  Mand  gaa  op  paa  Taget  og  forsikre  Khalifen 
at  de  uden  Tøven  skulde  indfinde  sig  hos  ham,  naar  han  vilde 
vende  tilbage  til  Paladset.     Spiseværten    gjorde,    hvad   der    blev 
ham  befalet. 

Khalifen  følte  sig  inderlig  oprørt  over  denne ,  som  han 
syntes,  skamløse  Fordring.  Hvad  skulde  han  gjøre?  Han  indsaa 
det  umulige  i  at  hævne  sig,  og  maatte  da  vel  finde  sig  i  at 
vende  tilbage,  saa  nødig  han  end  vilde. 

De  belejrede  holdt  Ord;  næppe  havde  Sultanen  været  en 
Time  hjemme,  førend  Lægen  og  hans  Myndling  lod  sig  melde 
ved  Slottets  Port.  Medens  Khalifen  lod  dem  føre  for  sig  ad 
den  ene  Vej,  sendte  han  Bud  efter  Skarpretteren  ad  den  anden. 
Omtrent  samtidig  blev  Partierne  ført  frem  for  hans  Trone,  og 
han  befalede  strax  i  rasende  Vrede  at  hugge  Hovedet  af  den 
unge  Spisevært. 

Skarpretteren  sønderrev  Ynglingens  Klædebon,  bandt  ham 
for  Øjnene,  og  gik  tre  Gange  rundt  omkring  ham,  medens  han 
ligesaa  ofte  spurgte  Khalifen,  om  han  skulde  hugge  til. 

»Det  skulde  Du  allerede  for  længe  siden  have  gjort,  elendige 
Slave!«   raabte  Khalifen  den  sidste  Gang. 

Øjeblikkelig    hævede    Bøddelen    Armen    og    udførte    Døds- 

hugget.  Men  hvorledes  det  end  gik  til  eller  ikke,  Sværdet  kom 
ham  forkert  i  Haanden,  og  han  huggede  Hovedet  af  den  nær- 
meste blandt  sine  Hjælpershjælpere. 

»Klodrian!«  udraabte  Khalifen  ærgerlig,  da  Slavens  Hoved 
rullede  hen  for  hans  Fødder,  »hvorledes  kunde  Du  dog  bære 
dig  saa  ubehændig  ad  og  træffe  en  af  dine  egne  Ledsagere  i 
Stedet  for  Forbryderen?  Fat  ham  rigtig  i  Øje,  og  prøv  igjen 
med  et  bedre  Held!« 

Skarpretteren  halede  atter  ud,  men  traf  denne  Gang  sin  egen 
Søn  ved  Siden  af  sig. 

»Nej,  aldrig  har  jeg  dog  set  Magen!«  udraabte  Khalifen 
forbavset,  henvendt  til  Storveziren. 

»Min  Fyrste,«  svarede  denne,  »jeg  indser  fuldtvel,  at  hele 
Eders  Magt  intet  formaar  at  udrette  her;  mod  Hexeri  maa  vi 
i  Tide  stikke  Piben  ind.  Derfor  raader  jeg  Eder,  at  komme 
Mirakellægen  venlig  i  Møde,  behandle  ham  med  fortrinlig  Ud- 
mærkelse,  og  bede  ham  ikke  at  tilføje  os  noget  ondt.« 

Da  Khalifen  selv  intet  bedre  Raad  vidste,  bestemte  han 
sig  til  ogsaa  ved  denne  Lejlighed  at  følge  sin  Vezirs.  Han 
bød  altsaa  den  unge  Mand  rejse  sig,  og  lod  Bindet  tage  fra 
hans  Øjne.  Derpaa  steg  han  ned  af  sin  Trone  og  gik  hen  til 
Lægen,  kyssede  ham  paa  Haanden  og  sagde:  »Viseste  blandt 
de  vise,  Jammerskade,  at  jeg  ikke  tidligere  er  bleven  under- 
rettet om,  hvilken  Skat  min  Hovedstad  indeholder!  Sig  mig 
blot,  hvad  I  ønsker,  og  jeg  skal  i  alle  Ting  stræbe  at  efter- 
komme Eders  Villie !  Men  hvis  Eders  Ædelmod  svarer  til  Eders 
øvrige  glimrende  Egenskaber,  hvorfor  handlede  I  da  saalunde 
imod  min  eneste  Datter,  og  lod  en  saa  stor  Del  af  mine 
Krigere  omkomme  ?  Vredes  ikke,  at  alt  dette  er  gaaet  mig  nær 
til  Hj ærtet.« 

»Hersker  over  de  Troende,«  svarede  Lægen,  »jeg  er  en 
fremmed  her  paa  Stedet.  Ved  min  Ankomst  til  Staden  stiftede 
jeg  Bekjendtskab  med  denne  unge  Mand,  og  den  jammerfulde 
Tilstand,  hvori  jeg  fandt  ham,  formedelst  hans  haabløse  Kjær- 
lighed til  Eders  Datter,  opvakte  min  Medlidenhed.  Paa  samme 
Tid  fandt  jeg  en  stor  Fornøjelse  i  at  faa  Lejlighed  til  at  vise 
Eder  min  Magt.  Imidlertid  maa  I  være  fast  overtydet  om,  at 
jeg  alene  vil  anvende  den  til  at  stifte  godt,  hvor  og  saa  ofte 
jeg  kan.  For  Øjeblikket  henvender  jeg  mig  til  Eders  Høj- 
modighed,  og  beder  Eder  at  give  denne  unge  Mand  Eders 
Datter  til  Gemalinde,  de  elsker  hinanden,  og  han  er  hende 
ikke  uværdig.« 

Der  hjælper  nok  intet  »kjære  Mo'er«,  tænkte  Sultanen  ved 
sig  selv;  han  nedlader  sig  til  at  bede,  hvor  han  har  Magt  til 
at  befale.  »Eders  Bøn  er  bevilget,«  sagde  han  derpaa  højt, 
idet  han  henvendte  sig  til  Lægen,  »en  saadan  bedende  formaar 
vi  ikke  at  afslaa  noget.« 

Og  strax  lod  han  den  unge  Mand  iføre  en  Dragt  af 
uskatterlig  Værdi;  men  til  Lægen  lod  han  bringe  en  med  Guld 
indlagt  Trone  af  Ibenholt. 

Medens  de  nu  sad  og  talte  med  hinanden,  saa  Lægen  sig 
om  og  bemærkede  tvende  store,  paa  et  Silkeforhæng  malede 
Løver.  Han  vinkede  blot  med  Haanden,  og  strax  styrtede  de 
løs  paa  hinanden  med  tordenlignende  Brøl.  Da  han  derpaa 
atter  gav  et  Tegn,  saa  man  blot  to  Kattekillinger  yndefuldt  lege 
med  hinanden. 

Disse  Lege  behagede  Khalifen  særdeles,  og  han  lod  ved 
sin  Vezir  Lægen  underrette  om,  at  han  nok  gad  se  noget  mere 
af  samme  Slags.  Lægen  viste  sig  beredvillig  til  at  foje  Kha- 
lifen,   og    bad    Veziren    lade    et    Kar   med    Vand    bringe    ind    i 

Salen.  Da  Vandkarret  var  tilvejebragt,  anmodede  han  Veziren 
om  at  klæde  sig  af,  hylle  sig  i  et  Klæde  og  træde  ind  i  Karret, 
med  tilføjende,  at  han  bestemt  skulde  komme  til  at  opleve 
ganske  overordentlige  Ting. 

Veziren  gjorde,  som  Lægen  anordnede.  Men  næppe  befandt 
han  sig  i  Karret,  førend  han  saa  sig  hensat  i  et  oprørt,  umaadeligt 
Hav *).  Instinktmæssig  gav  han  sig  til  at  svømme ,  Bølgerne 
kastede  ham  hid  og  did,  og  flere  Gange  var  han  nær  ved  at 
drukne;  endelig  blev  han  dog  af  en  Bølge  kastet  op  paa  en 
ukjendt  Strandbred.  Saa  hastig  som  muligt  klavrede  han  op 
paa  Land;  men  næppe  havde  han  rejst  sig  i  Vejret,  førend  han 
bemærkede,  at  et  svært  Haar  bølgede  ned  over  hans  hidtil 
skaldede  Nakke  lige  indtil  Hælene.  Forbavset  betragtede  han 
nøjere  sin  Skabning,  og  kom  snart  til  den  halv  naragtige,  halv 
forfærdelige  Overbevisning,  at  han  var  bleven  omskabt  til  et 
Fruentimmer. 

»Det  var  dog  nogle  fordømte  Løjer,«  mumlede  han  for  sig 
selv;  »der  gives  virkelig  ikke  noget  mere  fatalt  Tilstød  for  en 
Storvezir,  end  at  se  sig  forvandlet  til  en  Kvinde.  Pokker  maa 
for  Resten  vide,  hvorledes  det  er  gaaet  til!« 

Imidlertid  var  en  Fisker  traadt  nærmere,  og  lagde  sin  Haand 
paa  den  forvandlede  Vezirs  Skulder  med  de  Ord:  »O,  lyksalige 
Dag!  En  saadan  Fangst  havde  jeg  aldrig  haabet!  Hvor  hun 
er  smuk  og  yndig!  Det  er  sikkert  en  Havfrue,  som  Himlen 
har  sendt  mig,  for  at  jeg  skulde  give  min  Søn  hende  til  Kone; 
det  er  ingen  ringe  Lykke  for  en  fattig  Fisker  i  vore  knappe 
Tider. « 


*)  Dette    Træk    vender    tilbage    i    en    senere     Fortælling     om    Shejken 
Shah  ab  ed  din. 

Manden  var  saa  hjertelig  glad  over  sin  Fangst,  at  han 
ganske  glemte,  hvorfor  han  var  kommen  ned  til  Stranden,  og 
strax  bragte  den  formentlige  Havfrue  til  sin  nærliggende  Hytte, 
hvor  han  fremstillede  hende  for  sin  Kone. 

»Hvor  er  vor  Søn?«  spurgte  han  hende;  »denne  Havfrue 
er  af  Himlen  bestemt  til  at  vorde  hans  Hustru.« 

»Han  er  ude  i  Marken  med  Koen,«  svarede  Fiskerkonen, 
»men  han  vil  snart  være  hjemme.« 

Virkelig  kom  snart  efter  det  unge  Menneske  hjem  fra 
Marken. 

»Pokker  staa  i  slige  Eventyrligheder!«  bandede  Veziren 
ved  sig  selv.  Endnu  i  Nat  skal  jeg  vorde  denne  Labans  Kone ! 
Kun  lidet  vilde  det  nytte,  om  jeg  sagde  til  disse  Mennesker: 
»I  farer  vild,  Godtfolk!  Jeg  er  Khalifens  Vezir!«  de  vilde  ikke 
tro  mig,  eftersom  jeg  ganske  ser  ud  som  et  Fruentimmer.« 

»Sønneke,«  henvendte  Fiskeren  sig  nu  til  Knøsen,  »Du 
maa  være  født  under  en  lykkelig  Stjerne.  Himlen  sender  Dig 
her,  hvad  den  aldrig  før  har  gjort  og  vel  heller  ingen  Sinde 
mere  vil  gjøre,  en  dejlig  Havfrue,  bestemt  til  at  blive  din  Hustru. 
Endnu  i  Aften  skal  I  holde  Bryllup.« 

Krabaten  var  ganske  henrykt  og  vovede  neppe  at  tro  paa 
sin  Lykke.  Endnu  samme  Aften  maatte  virkelig  Veziren  holde 
Bryllup  med  ham,  saa  nødig  han  end  vilde,  og  efter  den  regle- 
menterede Tids  Forløb  bragte  han  en  sund  Dreng  til  Verden, 
som  han  naturligvis  maatte  give  Die. 

Men  herved  blev  det  ingenlunde-,  Veziren  nedkom  regel- 
mæssig én  Gang  om  Aaret,  og  fik  saaledes  i  en  Hast  en  hel 
Rede  af  syv  dygtige  Drenge. 

Dette  syntes  ham  dog  tilsidst  at  gaa  for  vidt;  kjed  af  denne 
Husholdning  havde  han  allerede  længe  været. 

»Er  det  da  virkelig  ganske  umuligt,«  klagede  han  for  sig 
selv,  »igjen  at  komme  ud  af  denne  Elendighed,  hvori  en  utidig 
Nyfigenhed  har  styrtet  mig?  Heller  end  forgjæves  at  gjennemgaa 
slige  ulidelige  Ting,  vil  jeg  kaste  mig  i  Havet  paa  samme  Sted, 
hvor  jeg  for  syv  Aar  siden  blev  kastet  paa  Land.« 

Uden  Opsættelse  udførte  Veziren  strax  denne  fortvivlede 
Beslutning;  en  Bølge  rev  ham  bort  med  sig.  —  Men  da  han 
atter  fik  Hovedet  op  over  Vandet,  fandt  han  sig  siddende  i 
Vandkarret,  omgiven  og  opmærksomt  iagttaget  af  den  forhadte 
Læge,   Khalifen  og  hele  hans  fortrolige  Kreds. 

»Nu,  hvilke  Herligheder  har  Du  faaet  at  sé?«  spurgte 
Khalifen  sin  Vezir. 

»Herre,«  svarede  denne  leende,  saasnart  han  havde  fattet 
sig  efter  sin  voldsomme  Overraskelse;  »denne  Læge  er  en  sand 
Mester  i  at  hexe!  Hvad  jeg  har  sét?  Jeg  har  sét  himmelske 
Paradiser,  uforlignelige  Huri'er  og  dejlige  Ynglinger,  overhovedet 
en  Mængde  Ting,  som  endnu  aldrig  nogen  har  haft  for  Øje, 
og  som  er  over  al  Beskrivelse.  Hvis  I  selv  har  Lyst  til  at 
prøve,  kan  I  strax  overbevise  Eder  om,  at  der  ikke  gives  noget 
behageligere  og  tillige  mere  underfuldt.« 

Khalifen  kunde  ikke  modstaa  Fristelsen,  klædte  sig  af  og 
traadte  ind  i  Karret,  ombæltet  med  et  Linklæde.  Øjeblikkelig 
gik  det  ham  ganske  paa  samme  Maade  som  Veziren;  han  gav 
sig  til  at  svømme,  og  blev  af  Bølgerne  reven  bort  til  en 
fremmed  Kyst.  Da  han  her  var  kravlet  i  Land  og  stod  paa 
Strandbredden  i  sin  Nøgenhed,  sagde  han  til  sig  selv :  »Jeg  ser 
nok,  hvad  alt  dette  har  at  betyde;  min  Vezir  og  den  fremmede 
Læge  har  sammensvoret  sig  for  at  støde  mig  fra  Tronen,  og 
Lægen  skal  være  min  Efterfølger.     Hvilke  Kjæltringer!« 

Tusind  og  én  Nat.     III.  24 

Da  han  derpaa  gik  lidt  længere  frem,  fandt  han  nogle 
Piger  i  Færd  med  at  hente  Vand  fra  en  Kilde.  Han  bedæk- 
kede sig  med  en  grøn  Gren  og  nærmede  sig  saavidt,  at  han 
kunde  spørge  dem  om,  i  hvilket  Land  han  befandt  sig,  idet 
han  forklarede ,  at  han  var  en  stakkels  skibbrudden.  En  af 
Pigerne  svarede  ham,  at  han  befandt  sig  i  Nærheden  af  Staden 
Oman,  og  kun  behøvede  at  bestige  det  nærliggende  Bjergs  Top 
for  at  se  Staden  ligge  ved  sammes  Fod. 

Khalifen  fulgte  Anvisningen  og  naaede  Staden;  der  gjentog 
han  Historien  om  sit  Skibbrud,  og  nogle  Folk  var  saa  med- 
lidende at  forsyne  ham  med  en  gammel  Klædning.  Da  han 
gik  videre,  naaede  han  Torvet;  her  blev  han,  plaget  af  Sult, 
staaende  udenfor  en  Spiseværts  Bod.  Denne  holdt  ham  ogsaa 
for  en  skibbrudden,  og  tilbød  ham  to  Drachmer  daglig  og 
Underholdet,  hvis  han  vilde  træde  i  hans  Tjeneste.  Eftersom 
Khalifen  ikke  vidste  at  hjælpe  sig  paa  anden  Maade,  tog  han 
uden  Betænkning  imod  Tilbudet.  Da  han  havde  mættet  sig 
og  havde  faaet  sig  Arbejde  anvist,  sagde  han  sukkende  til 
sig  selv: 

»Ak,  hvilken  Forandring!  Efter  at  jeg  som  Khalif  har 
besiddet  en  uindskrænket  Magt  og  levet  i  Herlighed  og  Glæde, 
maa  jeg  nu  tjene  mit  Brød  ved  at  vadske  Tallerkener !  Det 
var  i  Sandhed  noget  ganske  overordentligt,  hvad  min  Vezir 
varslede  mig,  den  Skurk!  Men  jeg  er  selv  Skyld  i  min 
Ulykke,  hvorfor  indlod  jeg  mig  saa  dybt  med  denne  fordømte 
Troldmand ! « 

Efter  nogle  Dages  Forlob  gik  Khalifen  hen  at  besoge  den 
Bazar,  som  tilhørte  Juvelererne,  hvoraf  der  i  denne  Stad  gaves 
et  stort  Antal.     De  drev    en    meget   betydelig  Handel,    eftersom 

der  i  de  omliggende  Have  blev  fundet  Perler,  Diamanter  og 
Koraller  i  Mængde.  Strax  fik  han  Lyst  til  at  blive  Mægler,  af 
Opholdet  hos  Spiseværten  var  han  allerede  for  længe  siden 
baade  led  og  kjed. 

Den  følgende  Morgen  indfandt  han  sig  derfor  atter  paa 
Bazaren,  og  udgav  sig  for  Mægler.  Da  traadte  en  Mand  hen 
til  ham  med  en  Diamant,  hvis  Værdi  skulde  overstige  Ind- 
komsterne af  Syrien  og  Ægypten  tilsammen.  Khalifen  spurgte, 
om  Manden  agtede  at  sælge  den.  Denne  svarede  ja,  og 
Khalifen  modtog  Diamanten  for  at  bære  den  om  og  vise 
den  frem  for  de  store  Kjøbmænd  paa  Bazaren.  Da  der  var 
budt  ham  hundrede  tusinde  Zechiner  derfor,  vendte  han  tilbage 
til  Ejermanden  og  spurgte,  om  han  vilde  lade  den  gaa  for 
denne  Pris.  Ejeren  erklærede  sig  tilfreds  dermed,  og  bad  Kha- 
lifen lade  sig  Pengene  udbetale. 

Khalifen  gik  altsaa  hen  til  den  Kjøbmand,  som  havde 
gjort  det  højeste  Bud,  og  bad  ham  om  de  hundrede  tusinde 
Zechiner,  eftersom  han  var  bemyndiget  til  at  modtage  dem  i 
Sælgerens  Navn.  Hertil  svarede  Kjøbmanden,  at  sligt  stred 
imod  al  Skik.  og  Brug,  og  at  han  kun  vilde  betale  til  Ejer- 
manden selv.  Nu  vilde  Khalifen  opsøge  denne,  men  da  han 
ikke  kunde  finde  ham,  vendte  han  tilbage  og  udgav  sig  selv 
for  Diamantens  Ejer.  Allerede  var  Kjøbmanden  i  Begreb  med 
at  give  ham  Pengene,  da  det  faldt  ham  ind  endnu  en  Gang  at 
betragte  Diamanten,  og  ved  nøjere  Eftersyn  fandt  han,  at  den 
var  uægte. 

»Kjæltring,«  raabte  han,  »Du  vover  altsaa  at  bedrage  paa 
offentligt  Torv?  Ved  Du  ikke,  at  sligt  i  dette  Land  straffes 
med  Døden ! « 

Paa    Mandens    Raab    løb    de     andre    Kjøbmænd    sammen, 

greb  Khalifen  og  førte  ham  for  Kongen  af  Oman;  denne  for- 
hørte Vidnerne,  og  gjorde  saa  kort  Proces,  idet  han  med  det 
samme  gav  Befaling  til,  at  Skjælmen  skulde  hænges.  Man  tog 
altsaa  Turbanen  af  hans  Hoved,  lagde  ham  en  Lænke  om 
Halsen,  og  førte  ham  igjennem  Staden,  idet  man  lod  udraabe 
foran  ham:  »Dette  er  kun  Begyndelsen  af  den  Forbryders 
Straf,  som  vover  at  bedrage  paa  offentligt  Torv,  lige  for 
Kongens  Øjne.« 

Men  Khalifen  overvejede  helt  modfalden  sin  grumme 
Skjæbne  og  sagde  til  sig  selv:  »Jeg  vilde  ikke  blive  hos  Spise- 
værten, hos  hvem  jeg  kunde  have  slikket  Tallerkener  i  Fred  og 
Ro;  jeg  vilde  være  min  egen  Mand  og  blev  Mægler,  og  nu 
hænger  de  mig.  Det  er  en  elendig  Verden,  man  lever  i.  Dog, 
hvorfor  klager  jeg.  Der  sker  jo  ikke  andet  end  hvad  der 
tjener  til  at  opfylde  min  Skjæbnes  Bestemmelse! 

Saasnart  Khalifen  var  bleven  stillet  til  Rette  under  Galgen, 
bandt  man  ham  en  Snor  om  Halsen  og  begyndte  at  hale  ham 
i  Vejret.  Da  maatte  han  rigtig  række  Hals.  Men  idet  han 
slog  Øjnene  i  Vejret,  bemærkede  han,  —  at  han  netop  var  i 
Færd  med  at  stige  ud  af  Karret!  Lægen,  Veziren  og  den  unge 
Spisevært  stod  smilende  trindt  omkring,  og  Veziren  bød  ham 
Haanden,  for  at  hjælpe,  ham  med  at  stige  ud. 

»Hvad  ler  Du  af?«    spurgte  Khalifen  endnu  helt  fortumlet. 

»Af  mine  Eventyr,«  svarede  Veziren;  »jeg  var  nemligt  en 
Kvinde,  maatte  holde  Bryllup,  og  blev  Moder  til  syv  Børn.« 

»Ak,«  svarede  Khalifen  imellem  Graad  og  Latter,  »saa  har 
Du  dog  i  det  mindste  nydt  Glæde  og  Smerte  imellem  hinanden. 
Jeg  kommer  lige  fra  Galgen.« 

Til  stor  Morskab  for  de  tilstedeværende,   fortalte  nu  Sultanen 

og  Veziren  deres  Eventyr,  og  alle  var  enige  i  at  hæve  Lægens 
Magt  indtil  Skyerne.  Khalifen  beholdt  ham  hos  sig,  og  overøste 
ham  med  Rigdomme  og  Æresbevisninger.  Under  Tilkaldelse 
af  Kadi  og  Vidner  lod  han  ogsaa  Ægteskabskontrakten  opsætte 
imellem  sin  Datter  og  Vismandens  Myndling,  og  de  unge  Folks 
Bryllup  blev  højtideligholdt  med  store  Glædesfester  paa  Slottet 
og  med  offentlige  Forlystelser.  Men  den  unge  Mand  og  Lægen 
blev  trofaste  Venner  hele  deres  lange  og  lykkelige  Liv. 


Abukir  og  Atmsir. 


I  Alexandria  levede  en  Gang  en  Farver  ved  Navn  Abukir  ved 
Siden  af  en  Barber,  som  hed  Abusir.  Hin  var  en  stor 
Løgner  og  Dovenkrop;  det  kom  ham  heller  ikke  saa  nøje  an 
paa  et  Tyveri  eller  en  anden  Forbrydelse;  thi  hans  Hj ærte  syntes 
støbt  af  en  Pille  til  et  jødisk  Tempel.  Saa  ofte  nogen  bragte 
ham  et  Stykke  Tøj  at  farve,  lod  han  sig  give  Lønnen  forud, 
under  Paaskud  af,  at  han  ikke  havde  Penge  til  at  kjøbe 
Farvestof  for.  Disse  Penge  forødte  han  strax  til  allehaande 
Lækkerier;  derpaa  solgte  han  ogsaa  Stoffet  selv,  og  lod  Pengene 
derfor  gaa  samme  Vej.  Naar  saa  Ejermanden  den  følgende 
Dag  kom  igjen  for  at  faa  Tøjet  tilbage,  sagde  han  til  ham : 
»Gjør  mig  den  Tjeneste  at  komme  igjen  i  Morgen!  Saa  tidlig, 
Du  vil,  skal  Du  finde  dit  Stof  farvet  efter  Ønske.  Men  naar 
Ejermanden    den    næste  Dag  kom  igjen,    hed    det:      »Undskyld 

mig  dog  blot  endnu  for  denne  Gang !  Jeg  havde  igaar  Aftes 
fremmede,  og  saa  kunde  jeg  ikke  faa  mit  Arbejde  færdigt. 
I  Morgen  tidlig,  hvis  Allah  vil,  skal  Du  blive  tilfreds  med  mig.« 

Den  tredie  Dag  hed  det:  »Det  gjør  mig  virkelig  meget 
ondt;  men  min  Kone  kom  netop  i  Gaar  i  Barselseng,  saa 
kunde  jeg  ikke  nænne  at  forlade  hende  et  eneste  Øjeblik.«  Saa- 
ledes  blev  Bedrageren  ved  med  Undskyldninger,  Løfter  og  Eder, 
indtil  Ejermanden  endelig  mistede  Taalmodigheden  og  sagde : 
»Nu  er  jeg  kjed  af  disse  evige  Lofter;  lad  mig  saa  da  faa  mit 
Stof  ufarvet  tilbage!« 

Da  svarede  Abukir  endelig:  »Ved  Allah,  min  Ven,  jeg 
skammer  mig  næsten  ved  at  tilstaa  den  rigtige  Sammenhæng; 
men  Allah  fordømme  alle  Tyve  og  Kjæltringer!  Tænk  Dig  en 
Gang!  Jeg  havde  endnu  samme  Dag,  som  Du  bragte  mig 
Tøjet,  farvet  det  udmærket  smukt  og  hængt  det  op  paa  en 
Snor  til  Tørring;  men  da  jeg  senere  saa  mig  om  efter  det,  var 
det  borte,   som  om  det  aldrig  havde  været  der!« 

Naar  nu  den  bedragne  var  en  godlidende  Mand,  ytrede 
han:  »Allah  vil  erstatte  mig  det  paa  en  anden  Maade.«  Var 
det  derimod  en  mindre  lettroende  Person,  gav  han  sig  til  at 
true  med  Indstævning  og  andet  sligt,  men  udrettede  derved 
slet  intet. 

Imidlertid  blev  Abukir  dog  ved  denne  Fremgangsmaade 
saa  ilde  berygtet  over  hele  Alexandria,  at  tilsidst  ingen  mere 
betraadte  hans  Værksted,  naar  undtages  enkelte  fremmede  eller 
Folk  fra  Landet,  som  lod  sig  lokke  af  hans  Skilt,  uden  at 
kjende  Gavtyven,  der  skjulte  sig  bagved  det.  Da  han  saaledes 
kun  havde  lidet  eller  intet  at  bestille,  hendrev  han  sin  meste 
Tid  i  Naboens  Barberstue,  viste  sig  kun  da  i  Værkstedet,   naar 

nogen    bragte    ham    noget    at    farve,    og   var  aldrig  til  at  finde, 
naar  Folk  kom  for  at  hente  det  igjen. 

En  Dag,  da  han,  som  sædvanlig,  sad  inde  i  Abusirs  Barber- 
stue1)  og  fordrev  Tiden,  kom  én  af  Kadi'ens  Tjenere  og  for- 
seglede hans  Bod.  En  af  de  Kunder  nemlig,  hvis  Sager  Abukir 
havde  taget  imod  og  solgt,  havde  henvendt  sig  til  Kadien  og 
forlangt,  at  alt  skulde  sælges,  hvad  der  fandtes  i  Værkstedet. 
Men  da  Betjenten  ikke  havde  forefundet  andet  derinde  end  et 
Par  sprukne  Vandkrukker,  havde  han  forseglet  Boden. 

Da  Abusir  saa  dette,  spurgte  han  Abukir:  »Men  hvorfra 
kommer  det  ogsaa,  at  Du  saaledes  mister  alt,  hvad  der  bliver 
givet  Dig  til  Farvning?  Man  skulde  næsten  tro,  at  din  Bod  var 
et  Forsamlingssted  for  alle  Tyve  i  Alexandria.« 

»Kjære  Nabo,«  svarede  Abukir,  »jeg  vil  ganske  oprigtig 
sige  Dig,  hvorledes  det  er  gaaet  til.  Jeg  har  nemlig  efter- 
haanden  været  nødt  til  at  sælge  alt,  hvad  man  bragte  mig  til 
Farvning,  fordi  mit  Haandværk  gik  saa  slet,  at  jeg  ikke  kunde 
leve  af  Farvelønnen  alene.« 

Da  begyndte  ogsaa  Abusir  at  beklage  sig  over  de  onde 
Tider  og  sit  daarlige  Udkomme:  »Se,«  sagde  han,  »jeg  er  dog 
unægtelig  den  bedste  Barber  i  hele  Alexandria,  og  alligevel 
kommer  der  kun  faa  Folk  ud  til  mig,  alene  fordi  jeg  er  fattig. 
Jeg  er  virkelig  nærved  at  blive  kjed  at  mit  Haandværk. 

Begge   Haand værker    er    gode,«   indvendte  Abukir,    »kun    i 


*)  Barberstuerne  er  endnu  den  Dag  i  Dag  i  Orienten  almindelige  Sam- 
lingssteder paa  samme  Maade,  som  de  var  det  i  det  gamle  Rom ; 
her  mødes  Folk  for  at  drive  Tiden  hen  og  hore  Bynyt,  og  undert'den 
bliver  Barberstuerne  hele  literære  Saloner. 

Alexandria  vil  det  ikke  trives  for  os.  Lad  os  derfor  tilsammen 
vandre  ud  i  Verden!  Vi  kan  overalt  faa  det  bedre,  end  vi 
har  det  her.     Kald  Dig  Digterens  Ord  i  Minde: 

—  Forlad  din  Hjemstavn,  hvis  Du  tørster  efter  Berømmelse! 
Ogsaa  skjænker  Rejser  Dannelse,  Adspredelse  og  Rigdomme.  Sky 
ikke  Skilsmissen.  Møjsommeligheder  og  Farer!  Den  ædle  dør  heller 
end  bliver  levende  i  Foragt  mellem  Nid   og  Ondskab.    — 

Abusir  lod  sig  virkelig  overtale  og  indskibede  sig  med  sin 
Nabo  til  et  langt  bortliggende  dem  aldeles  ubekjendt  Land.  Til 
deres  store  Lykke  var  der  om  Bord  paa  det  store  Skib,  der 
førte  ikke  mindre  end  hundrede  og  tyve  Kjøbmænd,  ikke  en 
eneste  Barber;  der  fattedes  altsaa  ikke  Abusir  paa  Arbejde  og 
Fortjeneste.  Af  den  ene  fik  han  Penge,  af  den  anden  Levnets- 
midler,  af  den  tredie  fersk  Vand;  alt  dette  delte  han  i  Følge 
tidligere  truffen  Aftale  med  Abukir,  der  tilbragte  al  sin  Tid  paa 
Skibet  med  vexelvis  at  æde  og  sove. 

Ikke  længe  varede  det,  inden  ogsaa  selve  Skibets  Fører 
behøvede  Barberens  Tjeneste.  Da  han  efter  Ønske  var  bleven 
betjent,  var  han  saa  artig  at  indbyde  Barberen  og  hans  Ven  til 
Aftensmaaltid  hos  sig.  Men  uheldigvis  saa  Abukir  sig  ikke  i 
Stand  til  at  modtage  Indbydelsen;  thi  allerede  havde  han  .af 
det  Forraad,  som  Abusir  havde  bragt  med  sig,  udskaaret  sig 
Stykker,  som  om  det  havde  været  Sten  af  et  Stenbrud,  og  slugt 
dem  i  sig  som  en  Elefant,  der  ikke  har  set  Foder  i  flere  Dage. 
Nu  laa  han  paa  Ryggen  og  fordrejede  Øjnene  som  en  Varulv 
og  snøftede  gjennem  Næsen  som  en  Stud,  der  har  forædt  sig  i 
Bælgsæd.  Men  da  Kaptejnen  efter  Maaltidet  sendte  ham  et 
Fad  med  kostelig  Spise,  tømte  han  imidlertid  dog  ogsaa  dette, 
som    om    han    slet    intet    havde    nydt    i    Forvejen;    og    saaledes 

vedblev  han  at  foræde  sig  og  forsove  sig  hele  tyve  Dage  efter 
hinanden;  thi  netop  saa  længe  var  Skibet  under  Vejs. 

Saa  snart  Fartøjet  var  gaaet  for  Anker  uden  for  en  stor 
og  prægtig  Handelsstad,  gik  Abusir  i  Land,  lejede  et  Værelse 
og  indrettede  det  til  sig  selv  og  sin  Staldbroder.  Da  alt  var 
forberedt  paa  det  bedste,  hentede  han  Abukir  i  Land.  Saa 
snart  denne  var  traadt  ind,  smed  han  sig  ned  paa  Tæppet  og 
snorksov,  indtil  Abusir  vækkede  ham  til  Aftensmaden.  Da 
rejste  han  sig  beredvillig  og  holdt  Øjnene  oppe  lige  saa  længe 
som  der  endnu  var  noget  i  Fadene. 

Den  følgende  Morgen  gik  Abusir  ud  med  sine  Instrumenter 
og  arbejdede  i  Staden  den  hele  Dag;  om  Aftenen  delte  han 
sine  Penge  og  de  indkjøbte  Levnetsmidler  med  sin  dovne  Stald- 
broder. 

Paa  den  tredie  Dag  spurgte  han  ham  endelig,  om  ikke 
ogsaa  han  vilde  gaa  ud  og  se  sig  om  efter  Arbejde,  eller  i  et- 
hvert Tilfælde  spadsere  sig  en  Tur,  for  ikke  at  komme  ganske 
ud  af  Vane  med  at  bruge  Lemmerne.  Men  Abukir  foregav,  at 
han  endnu  var  søsyg,  og  blev  liggende  for  at  lade  sig  mæske 
af  sin  godlidende  Kammerat. 

Paa  denne  Maade  lod  Abukir  sig  hele  firsindstyve  Dage 
made  og  pleje  af  Barberen,  uden  at  det  nogen  Sinde  faldt  ham 
ind,  selv  at  erhverve  sig  noget.  Heller  ikke  engang  da  Abusir 
blev  syg,  gjorde  Farveren  Anstalt  til  at  røre  sig,  men  lod  Husets 
Portner  besørge  alt,  hvad  der  var  at  gjøre.  Dog  da  Barberens 
Sygdom  stedse  blev  værre,  og  Abukir  paa  sit  Tæppe  hverken 
fik  vaadt  eller  tørt,  blev  han  endelig  ked  af  at  ligge,  rejste  sig 
og  berøvede  sin  bevidstløse  Staldbroder  al  hans  Smule  surt  for- 
tjente Penge,    slentrede   hen  paa   Bazaren,    hvor  han  kjøbte    sig 

smukke  Klæder,   og    gav    sig    til    at   spadsere    omkring  i  Staden 
som    en    fornem  Herre. 

Ved  denne  Lejlighed  gjorde  han  snart  til  sin  store  For- 
undring den  Bemærkning,  at  alle  Folk,  som  han  mødte,  enten 
var  klædt  i  hvidt  eller  blaat.  Han  tog  da  sit  Lommetørklæde 
frem,  gik  ind  dermed  til  en  Farver  og  spurgte:  »Hvad  skal 
dette  Tørklæde  koste  at  farve?« 

»Tyve  Drachmer.« 

»Det  var  en  grov  Betaling;  hos  os  farver  man  et  saadant 
Tørklæde  for  én  Drachme.  —  Og  hvorledes  har  Du  i  Sinde 
at  farve  det?« 

»Hvilket  tosset  Spørgsmaal!  Hvad  der  er  hvidt,  maa  jo 
blive  blaat.« 

»Det  synes  mig  dog  ikke  saa  ganske  afgjort.  Jeg  ønsker 
f.  Ex.  dette  Tørklæde  farvet  rødt.« 

»Det  kan  jeg  ikke  farve.« 

»Nu,  saa  lad  det  da  blive  grønt,«   vedblev  Abukir. 

»Det  kan  jeg  heller  ikke  indlade  mig  paa.« 

»Nu,  saa  farv  det  da  i  Helvedes  Navn  gult!« 

»Jeg  har  jo  allerede  sagt  Dig,  at  jeg  ikke  kan  farve  andet 
end  blaat,  og  dog  er  jeg  den  dueligste  af  alle  de  fyrretyve 
Farvere,  som  ernærer  sig  her  i  Staden.« 

»Virkelig?  Saa  lad  Dig  da  sige,  at  jeg  ogsaa  er  en  Farver, 
og  at  jeg  kan  give  Stofferne  hvilken  som  helst  Farve,  der  for- 
langes. Hvis  Du  ønsker  det,  vil  jeg  give  mig  i  din  Tjeneste 
og  lære  Dig  at  farve  alle  mulige  Kulører;  saa  vil  ingen  Farver 
i  hele  Staden  kunne  bestaa  ved  Siden  af  Dig.« 

»Tage  Dig  i  min  Tjeneste?  Nej,  saamænd  vil  jeg  ej.  Min 
Fader  farvede  blaat,  alle  mine  Laugsbrødre  farver  blaat;  jeg  vil 

nøjes  med  at  farve  blaat,  saa  længe  jeg  lever.  Eblis  tage  Dig 
med  dine  nye  Paafund!« 

»Det  bliver  til  din  egen  Skade;  thi  saa  anlægger  jeg  selv 
et  Farveri,   og  tager  Luven  fra  Jer  allesammen.« 

»Det  lader  Du  nok  være  med;  der  maa  kun  være  fyrretyve 
Farvere  her  i  Staden,  og  naar  én  dør,  træder  en  Farversøn  i 
hans  Sted.  Saaledes  kan  den  gode,  gamle,  blaa  Farve,  Allah 
være  lovet,   holde  sig  i  Anseelse  til  evige  Tider.« 

Abukir  forlod  den  stivsindede  Farver,  med  hvem  han  nok 
mærkede,  at  der  intet  var  at  udrette,  og  begav  sig  hen  til  en 
anden,  men  fik  ganske  det  samme  Svar.  Paa  samme  Maade 
gik  det  ham  hos  den  tredie  og  den  fjerde.  Ingen  vilde  tage 
ham  i  Tjeneste  som  Svend;  ikke  heller  vilde  Oldermanden  til- 
lade ham  selv  at  indrette  et  Farveri. 

Da  henvendte  han  sig  i  sin  Fortvivlelse  til  Kongen  selv  og 
sagde:  »O,  Tidens  Konge,  jeg  er  fremmed  her  paa  Stedet,  og 
ønsker  at  drive  mit  Haandværk,  Farveriet,  enten  som  Svend 
eller  Mester;  men  ingen  vil  tage  mig  i  Tjeneste,  uagtet  jeg 
forstaar  at  farve,  ikke  alene  blaat,  men  ogsaa  sort,  gult,  grønt 
og  rødt,  og  jeg  kan  heller  ikke  faa  Tilladelse  til  at  nedsætte 
mig  som  Mester.« 

»Hvis  Du  taler  Sandhed,«  svarede  Kongen,  »saa  skal  jeg 
selv  lade  et  Farveri  indrette  til  Dig  og  give  Dig  Penge  til  at 
indkjøbe  de  fornødne  Materialier  for,  og  skulde  nogen  Mester 
her  i  Staden  vove  at  lægge  Dig  saa  meget  som  et  Halmstraa 
i  Vejen,  vil  jeg  lade  ham  hænge  udenfor  hans  Værksted.« 

Og  Kongen  forærede  ham  strax  tusinde  Dinarer,  en  prægtig 
Klædning,  en  ypperlig  Hest  og  tvende  Mameluker,  anviste  ham 

tillige    en    bekvem     Bolig    og    befalede    Murerne    og    Tømmer- 
folkene at  indrette  et  Farveri  efter  Abukirs  Ønske. 

Nu  var  Abukir  ovenpaa  det.  Saa  snart  Værkstedet  var 
færdigt,  sendte  Kongen  ham  fem  hundrede  Stykker  Tøj.  Abukir 
gav  dem  de  forskjelligste  Farver  og  hængte  dem  op  til  Tørring 
udenfor  sit  Værksted.  Snart  forsamlede  hele  Staden  sig  udenfor 
hans  Bod;  thi  endnu  ingen  Sinde  havde  man  sét  et  Stof,  der 
var  farvet  sort,  rødt,  gult  eller  grønt.  Enhver  bragte  ham  de 
skjønneste  Stoffer  til  Farvning  og  lønnede  ham  rigelig  derfor. 
Kongen  blev  selv  saa  henrykt  over  de  prægtige  Farver,  hans  Tøjer 
havde  faaet,  at  han  skjænkede  ham  Farveriet  til  fri  Ejendom 
og  tillod  ham  at  kalde  det:    »Det  kongelige  Farveri«. 

Nu  fik  Piben  en  anden  Lyd.  Alle  Stadens  Farvere  ind- 
fandt sig  ydmygeligen  hos  Abukir  og  tilbød  sig  at  tage  Tjeneste 
hos  ham  som  Svende.  Men  han  betalte  lige  med  lige,  og  ved- 
blev at  arbejde  med  en  Mængde  Slaver  og  Slavinder,  som  han 
havde  anskaffet  sig.  Alt  tegnede  til,  at  han  i  en  Hast  skulde 
blive  én  af  de  rigeste  Mænd  i  Staden. 

Saavidt  Abukir.  Den  stakkels  Abusir,  som  han  havde 
ladet  ligge  bevidstlos,  efter  at  have  udplyndret  ham  indtil 
Skindet  for  al  den  Godhed,  han  havde  vist  ham,  blev  liggende 
tre  hele  Dage,  inden  han  atter  kom  til  Bevidsthed.  Da  gav 
han  sig  til  at  klage  og  jamre  sig  saa  højt,  at  Portneren  hørte 
det  og  kom  op  til  ham.  Det  første,  som  Abusir  spurgte  om, 
var  hans  gode  Ven,  Abukir.  Portneren  vidste  ikke  noget  af 
ham  at  sige.  Da  greb  Abusir  til  sin  Pung  for  at  bede  Portneren 
om  at  indkjøbe  noget  til  ham.  Pungen  fandt  han;  men  den 
var  ganske  torn.  Nu  vidste  han  baade,  hvor  Abukir  og  hans 
Penge  var  bleven  af.    Den  ene  var  løbet  sin  Vej  med  det  andet. 

Da  Portneren  saa  Abusirs  Fortvivlelse,  følte  han  Medliden- 
hed med  ham,  hentede  ham  en  god  Suppe,  og  plejede  ham 
hele  to  Maaneder,  indtil  han  atter  ganske  var  kommen  sig. 

Da  Abusir  første  Gang  igjen  gik  ud  og  saa  en  hel  Stimmel 
af  Mennesker  forsamlet  udenfor  Abukirs  Bod,  stod  han  ogsaa 
stille  og  spurgte  de  nærmeste,  hvad  der  var  paa  Færde.  »Der 
er  hidkommen  en  fremmed  Farver  ved  Navn  Abukir, «  svarede 
man,  »som  ikke  alene  forstaar  at  farve  blaat,  men  ogsaa  rødt 
og  sort  og  grønt  og  gult.  Folk  beundrer  nu  de  udhængte 
herlige  Stoffer,  og  enhver  bringer  til  Farvning,  hvad  han  er  i 
Besiddelse  af.« 

Da  tænkte  Abusir  ved  sig  selv:  »Allah  være  lovet,  at  det 
gaar  ham  saa  godt!  Han  har  rimeligvis  kun  glemt  mig  af 
bare  Travlhed,  og  vil  sikkerlig  glæde  sig  ved  at  gjense  mig, 
sin  Ven  og  Velgjører.« 

Men  saasnart  han  nærmede  sig  Farveriet,  fnøs  Abukir,  der 
laa  paa  en  Bænk  udenfor  Huset,  ligesom  en  Vezir  omgiven  af 
Slaver  og  Tjenere:  »Du  Døgenigt,  hvor  ofte  har  jeg  ikke  for- 
budt Dig  at  staa  her!  Har  Du  maaske  i  Sinde  at  stjæle  fra 
mig,  din  smudsige  Skjælm?«  Og  ikke  nok  hermed,  befalede 
han  sine  Slaver:  »Grib  ham  og  kast  ham  til  Jorden!«  Der- 
paa  tog  han  en  Stok  og  gav  sig  egenhændig  til  at  gjennem- 
prygle  sin  gode,  gamle,  tjenstvillige  Ven.  Da  han  endelig  var 
kjed  af  at  bruge  Stokken,  efter  at  have  tilfredsstillet  Dæmonen 
i  sit  mørke  og  smudsige  Hjerte,  spyttede  han  paa  den  arme 
Barber  og  skreg:  »Skrup  Dig  nu  i  al  Hast  bort  herfra;  ellers 
skal  jeg  lade  Dig  bringe  op  til  Kadi'en  og  sørge  for,  at  Du 
bliver  hængt.« 

»Hvor  ofte,«  vedblev  Abukir,  henvendt  til  de  omkring- 
staaende,    »har  ikke  denne  Usling  allerede  bestjaalet  mig!   Hidtil 

har  jeg  erstattet  Folk  deres  Varer,  og  tiet  stille  dertil,  fordi 
jeg  tænkte:  »Det  er  en  fattig  Mand;  jeg  vil  dog  ikke  gjøre 
ham  ulykkelig.«  Men  nu  skal  han  ikke  mere  finde  nogen 
Barmhjertighed,  hvis  han  igjen  indfinder  sig!« 

Med  sønderknust  Hjerte  fjernede  Abusir  sig  under  Folks 
Forbandelser  og  listede  sig  igjennem  de  mørkeste  Gader,  indtil 
han  var  kommen  langt  bort  fra  Farveriet.  Da  faldt  det  ham 
ind,  at  han  kunde  trænge  til  et  Bad;  det  vilde  gjøre  ham  vel, 
baade  efter  den  nylig  overstaaede  Sygdom  og  de  nys  mod- 
tagne Prygl.  Han  spurgte  da  den  første  den  bedste  om,  hvor 
der  var  et  Badehus;  men  man  svarede  ham,  at  man  ikke  vidste, 
hvad  han  mente. 

»Jeg  havde  Lyst,«  forklarede  Abusir,  »til  at  komme  ind  i 
et  Hus,  hvor  man  vadsker  og  afpudser  sig.« 

»Vil  I  vaske  Eder,  kan  I  gaa  ned  i  Floden,«  lød  Svaret; 
»afpudse  Eder  kan  I,  hvor  I  selv  finder  Lyst  dertil,  kun  ikke 
paa  aaben  Gade.« 

»Ja  men  jeg  vil  i  et  Bad,  min  gode  Ven!« 

»Hvad  det  er,  véd  vi  slet  ikke.  Naar  vi  vil  vaske  os, 
gaar  vi  ned  i  Floden;  selv  Kongen  kj ender  ikke  nogen  anden 
Vaskeanstalt.« 

Da  Abusir  hørte,  at  man  der  i  Staden  endnu  intet  Begreb 
havde  om  et  Bads  ejendommelige  Nytte  og  Behagelighed,  begav 
han  sig  lige  op  til  Kongen,  bukkede  ærbødig  og  sagde : 

»Jeg  er  en  Bademester  fra  fremmed  Land,  og  har  med 
Forbauselse  erfaret,  at  din  Stad  ikke  indeholder  et  eneste  Bad; 
sligt    burde    ikke    savnes    i   en    ellers  saa   behagelig  og  prægtig 

Hovedstad.  Jeg  kommer  derfor  i  den  Hensigt  at  foreslaa  Dig 
at  indrette  et  Badehus.« 

»O,  hvad  har  da  saadan  et  Badehus  at  betyde?«  spurgte 
Kongen. 

Abusir  beskrev  Kongen  et  Badehus  efter  ægyptisk  Mønster, 
og  Fyrsten  blev  allerede  ved  Beskrivelsen  saa  indtagen  for 
Sagen,  at  han  forærede  Abusir  en  Æresklædning,  Slaver,  Slav- 
inder og  Penge,  og  dertil  befalede  sine  Bygmestre  at  opføre  et 
Badehus  efter  Abusirs  Plan. 

Da  Badehuset  var  færdigt,  sagde  Abusir  til  Kongen:  »Nu 
fattes  der  ikke  andet  end  Divaner  og  Tæpper.« 

Da  gav  Kongen  ham  ti  tusinde  Dinarer  til  at  møblere 
Badehuset  for,  og  for  disse  Penge  kjøbte  Abusir  de  smukkeste 
Tæpper,  Hynder  og  Haandklæder,  der  lod  sig  opdrive  i  Staden. 
Derpaa  lærte  han  to  unge  Mameluker,  som  Kongen  havde  for- 
æret ham,  hvorledes  de  skulde  vadske,  indsæbe,  aftørre  og  gnide 
Gjæsterne,  og  da  alt  var  vel  forberedt,  indbød  han  Kongen  til 
at  tage  et  Bad  hos  ham. 

Abusir  betjente  selv  Kongen,  og  viste  ham  alt  det  Smuds, 
han  havde  gnedet  af  hans  Legeme,  af  Udseende  som  forbrændt 
Lampevæge.  Efter  at  han  havde  afgnedet  ham  til  Gavns,  lod 
han  ham  stige  ned  i  Vandbækkenet;  derpaa  lod  han  ham  tage 
Plads  i  en  med  kostelig  Vellugt  opfyldt  Sal,  indhyllet  i  bløde 
og  friske  Tæpper,  og  satte  de  unge  Mameluker  til  at  aftørre  og 
gnide  ham. 

Ved  alt  dette  følte  Kongen  sig  saa  behagelig  tilpas,  som 
han  endnu  aldrig  havde  været,  og  sagde  derfor  til  Abusir:  »I 
Sandhed,  nu  først  bliver  min  Hovedstad  til  en  ret  fuldkommen 
By!     Hvor  meget  har  Du  i  Sinde  at  tage  for  et  Bad? 

»Hvad  der  synes  Eders  Højhed  passende.« 

»Jeg  for  min  Del  synes,  at  tusinde  Dinarer  ikke  vilde  være 
for  meget  forlangt  for  sligt  et  Bad.« 

»Med  Eders  Højheds  Tilladelse,  under  disse  Vilkaar  vilde 
vi  kun  blive  slet  besøgt;  thi  kun  faa  Folk  findes  rige  nok  til 
at  give  tusinde  Dinarer  for  et  Bad.« 

»Nu,  hvilken  Pris  vil  Du  da  bestemme?« 

»For  det  første  holder  jeg  det  for  klogest,  ganske  at  over- 
lade det  til  Folk  selv,  hvorledes  de  vil  belønne  min  Tjeneste; 
de  fattige  vil  vel  kun  give  mig  lidt,  men  de  rige  desto  mere. 
I  et  hvert  Tilfælde  vilde  det  være  Synd  at  udelukke  de  fattige 
fra  denne  Nydelse ;  og  intet  er  rimeligere,  end  at  de  rige  paa 
en  Maade  betaler  baade  for  sig  selv  og  de  fattige.« 

Rigets  store,  som  var  fulgt  med  Kongen,  tilkjendegav  tyde- 
lig deres  Tilfredshed  med  Abusirs  Bestemmelse  og  Opfattelse 
af  Sagen,  og  selv  Kongen  maatte  tilstaa,  at  det  saaledes  vel 
ogsaa  vilde  være  det  bedste. 

»Dog  ønsker  jeg,«  tilføjede  han,  »at  den  Mand,  hvem 
Staden  vil  komme  til  at  skylde  saa  overordentlig  meget,  bliver 
ordentlig  belønnet;  derfor  befaler  jeg  enhver  af  mine  Hofmænd 
for  denne  Gang  at  give  ham  hundrede  Dinarer,  en  Slave  og 
en  Slavinde;  i  Fremtiden  kan  de  saa  give,  hvad  dem  selv 
synes. « 

Da  ikke  mindre  end  fire  hundrede  ædle  Herrer  denne 
Dag  tog  Bad  hos  Abusir,  saa  indbragte  dette  ham  fyrretyve 
tusinde  Dinarer,  fire  hundrede  Slaver  og  ligesaa  mange  Slavinder; 
dertil  forærede  Kongen  ham  endnu  ti  tusinde  Dinarer,  ti  hvide 
og  ti  sorte  Slaver,  foruden  ti  dejlige  Slavinder. 

Da  Abusir  saa  denne  Mængde  Slaver  og  Slavinder  samlet, 
slog  han  Hænderne  sammen  og  ytrede  for  Kongen :  »Ak,  Eders 
Højhed,  et  saa  talrigt  Tjenerskab  er  passende  for  en  stor  Fyrste, 

men  ikke  for  en  stakkels  Barber  og  Bademester.  Hvor  skal 
Jeg  bringe  alle  disse  Mennesker  under  Tag,  hvor  skal  jeg  tage 
Mad  og  Drikke  og  Klæder  fra  til  dem?  Jeg  forudser,  at  de 
hastig  vil  æde  mig  ud  af  Badet  og  hele  Bestillingen!« 

»Deri  har  Du  ogsaa  Ret,«  svarede  Kongen,  »vil  Du 
sælge  mig  dine  Slaver  og  Slavinder  for  hundrede  Dinarer 
Stykket?« 

»Med  stor  Fornøjelse,«   svarede  Abusir  glad. 

Da  befalede  Kongen  sin  Skatmester  at  udbetale  Abusir  tre 
og  firsindstyve  tusinde  Dinarer  og  gav  Slaverne  og  Slavinderne 
tilbage  til  deres  forrige  Ejere. 

Abusir  vidste  ikke,  hvorledes  han  noksom  skulde  takke 
Kongen  for  den  Naade,  han  havde  bevist  ham  ved  at  befri  ham 
fra  alle  disse  graadige  Munde,  der  snart  vilde  have  opædt  ham 
baade  med  Hud  og  Haar. 

Den  følgende  Dag  lod  Abusir  bekjendtgjøre  over  hele 
Staden,  at  hans  Bad  stod  aaben  for  alle  og  enhver,  og  at  man 
betalte  efter  eget  Behag.  I  Skarevis  strømmede  Folket  hid,  og 
Badehuset  var  propfuldt  fra  Morgen  til  Aften.  Enhver  betalte 
efter  Lyst  og  Evne,  og  om  Aftenen,  da  Abusir  endelig  fik  Lov 
til  at  lukke  Badet,  havde  han  en  hel  Kiste  fuld  af  Penge. 

Men  da  han  paa  den  tredie  Dag  hørte,  at  ogsaa  Dronnin- 
gen havde  Lyst  til  at  besøge  hans  Bad,  inddelte  han  Dagen  i 
tvende  Dele,  hvoraf  den  ene  blev  bestemt  for  Mænd  og  den 
anden  for  Kvinder,  til  hvis  Betjening  han  oplærte  en  hel  Del 
nette  Slavinder. 

Dronningen  var  ikke  mindre  tilfreds  med  Badet  end  hendes 
Gemal,  og  forærede  Abusir  tusinde  Dinarer;  ved  sine  Lovtaler 
forøgede    hun    endnu    desuden  Tilløbet    til  Abusirs    allerede  be- 

rømte  Badehus.  En  af  de  følgende  Dage  gik  ogsaa  Kongens 
Baadfører  i  Bad ;  Abusir  modtog  ham  med  den  største  Artighed, 
og  vægrede  sig  ved  at  modtage  Betaling  for  Badet.. 

Da  nu  Abukir  overalt  hvor  han  gik  og  stod,  hørte  saa 
meget  Tale  om  det  nys  indrettede  Badehus,  fik  han  ogsaa  Lyst 
til  at  tage  sig  et  Bad  en  Gang.  Han  iførte  sig  én  af  sine 
smukkeste  Dragter,  satte  sig  paa  et  Muldyr  og  red  hen  til  Badet, 
ledsaget  af  ti  Mameluker. 

Men  da  han  fik  Øje  paa  Abusir  og  i  ham  erkj endte  Badets 
Herre,  blev  han  højlig  overrasket;  dog  tog  han  sig  hastig 
sammen  og  sagde : 

»Men  er  det  ogsaa  Ret  af  Dig,  min  gamle  Ven,  at  Du 
aldrig  har  opsøgt  mig,  uagtet  hele  Staden  kj ender  mit  Farveri, 
og  jeg  endogsaa  staar  i  stor  Anseelse  ved  selve  Hoffet?  Jeg 
paa  min  Side  har  efterspurgt  Dig  overalt  og  sendt  mine  Slaver 
ud  til  alle  Sider  for  at  opsøge  Dig,  men  har  intet  Steds  kunnet 
faa  nogen  Efterretning  om  Dig.« 

»Var  jeg  maaske  ikke  hos  Dig?«  svarede  Abusir.  »Du  be- 
handlede mig  jo,  som  om  jeg  havde  været  en  Tyv?« 

Da  lod  Abukir,  som  om  han  blev  meget  bedrøvet,  og 
sagde:  »Saa  var  det  altsaa  Dig,  som  jeg  holdt  for  det  Skarn, 
der  havde  stjaalet  saa  mange  Varer  fra  mig?  Han  havde  visse- 
lig den  største  Lighed  med  Dig ;  men  hvorfor  gav  Du  Dig  ikke  til 
Kjende?  Du  maa  derfor  virkelig  tilgive  mig;  havde  Du  blot 
nævnt  dit  Navn,  vilde  jeg  øjeblikkelig  have  gjenkjendt  Dig  og 
fuld  af  Fryd  kastet  mig  om  din  Hals.« 

»Nu,  saa  lad  det  da  være  godt!«  sagde  den  godlidende 
Abukir.  »Græm  Dig  ikke  længere;  det  er  jo  nu  for  længe 
siden  vel  overstaaet.     Uden  Tvivl  var    det  skrevet   i  Stjernerne. 

at  jeg  skulde  modtage  dygtige  Prygl  af  min  bedste  Ven;  og  sin 
Skjæbne  kan  jo  ingen  undgaa.« 

»Men  hvorledes  er  Du  dog  kommen  til  al  denne  Herlig- 
hed?«  vedblev  Abukir. 

Abusir  fortalte  ham,  hvorledes  han,  efter  at  have  erfaret, 
at  der  i  hele  Staden  ikke  fandtes  et  eneste  Badehus,  havde 
gjort  Kongen  det  Forslag  at  indrette  et,  og  hvorledes  han  paa 
denne  Maade  baade  var  kommen  til  Anseelse  og  Rigdom. 

Da  nu  Abukir  havde  taget  sit  Bad,  ytrede  han:  »Dit  Bad 
er  visselig  meget  smukt  og  bekvemt  indrettet;  der  er  kun  én 
eneste  Ting,   som  fattes  det  endnu.« 

»Nu,  og  det  er?«   spurgte  Abusir. 

»En  Salve,«  svarede  Abukir,  »som  borttager  Haarene  paa 
Legemet.  Jeg  skal  sige  Dig,  hvorledes  denne  Salve  bliver  til- 
beredt; saa  kan  Du,  naar  Kongen  igjen  besøger  dit  Bad  ind- 
lægge Dig  ny  Fortjeneste  hos  ham,  som  han  sikkerlig  i  høj 
Grad  vil  paaskjønne.« 

»Det  skal  Du  have  Tak  for,»  sagde  Abusir,  »slig  Salve 
bør  ikke  fattes  i  et  Bad.  Lad  mig  saa  faa  Opskriften  dertil, 
og  jeg  skal  tilberede  den  endnu  den  Dag  i  Dag!« 

Abukir  tog  nu  Afsked  med  sin  Ven,  besteg  sit  Muldyr  og 
red  op  til  Slottet,  hvor  han  strax  lod  sig  melde.  Saasnart  han 
var  bleven  stedt  for  Kongen,  tog  han  saaledes  til  Orde:  »Jeg 
har  en  vigtig  Meddelelse  at  gjøre  Dig,  store  Konge.  Vid,  at 
dit  Liv  staar  i  Fare,  naar  Du  atter  besøger  det  nye  Bad;  den 
fremmede,  hvem  Du  har  bevist  saa  mange  og  store  Velgjernin- 
ger,  er  en  Forræder,  og  har  i  ingen  anden  Hensigt  indrettet  sit 
Bad,  end  for  at  faa  Dig  taget  af  Dage.« 

»Hans  Hustru  og  Børn  befinde  sig  nemlig  i  Fangenskab 
hos  de  kristnes  Sultan,  og  Betingelsen  for  deres  Frihed  er  din 
Død.  Jeg  har  ogsaa  været  i  Fangenskab  hos  denne  Sultan ; 
han  vandt  mig  formedelst  min  store  Duelighed  i  Farveriet  saa 
kjær,  at  han  tilsidst  lod  mig  slippe  uden  Løsepenge ;  men  denne 
Abukir  maatte  forpligte  sig  til  at  betale  sin  og  sines  Frihed 
med  dit  Liv,  stormægtige  Konge.  Derfor  har  han  nu  her  ind- 
rettet et  Badehus  —  han  har  vistnok  let  i  Skjæget  over,  at  Du 
selv  maatte  hjælpe  ham  dertil  —  og  tilberedt  en  giftig  Salve, 
som  han  vil  anbefale  Dig  til  Brug  mod  Haarene  paa  Legemet. 
Men  saasnart  Du  har  brugt  den,  vil  han  lade  alt  i  Stikken,  og 
vende  tilbage  til  de  kristnes  Sultan,  for  efter  Løfte  som  Løn  at 
modtage  sin  Hustrus  og  sine  Børns  Frihed.« 

Saasnart  Kongen  havde  faaet  sine  Ører  fyldt  med  disse 
sorte  Løgne,  vaktes  en  fortærende  Vrede  imod  Abusir  i  hans 
Indre.  Strax  red  han  hen  til  Badet  for  at  overbevise  sig  om 
det  næsten  utrolige  Forræderi.  Abusir  modtog  Kongen  med  den 
tilbørlige  Forekommenhed,  klædte  ham  af  og  gav  sig  til  selv  at 
betjene  Kongen,  som  han  plejede ;  men  da  han  havde  indsæbet 
og  vadsket  ham,  sagde  han  til  ham:  »O,  Konge,  jeg  har  til- 
beredt en  herlig  Salve,  som  udrydder  de  stygge  Haar  paa  Le- 
gemet; tillader  Du,   at  jeg  indgnider  Dig  dermed?« 

»Lad  mig  se  den!«  befalede  Kongen. 

Da  nu  Abusir  havde  bragt  Salven,  og  Kongen  fandt  den 
baade  hæslig  at  se  til  og  ildelugtende,  tvivlede  han  intet  Øjeblik 
mere  om  Sandheden  af  Abukirs  onde  Beskyldning,  og  tilraabte 
sine  Mameluker:  »Grib  denne  Skurk  og  før  ham  i  Stats- 
fængslet ! « 

Mamelukerne  adlød,    og    ingen  vovede    at    spørge    Kongen 

om  Aarsagen  til  denne  hans  Forbitrelse  imod  den  arme  skikke- 
lige Abusir. 

Øjeblikkelig  klædte  Kongen  sig  igjen  paa,  og  vendte  til- 
bage til  Slottet.  Her  lod  han  sin  Baadfører  hente  og  sagde  til 
ham:  »Tag  en  rummelig  Sæk,  kom  to  Centner  ulæsket  Kalk 
deri,  og  put  denne  Forbryder  der  ned.  Indfind  Dig  saa 
med  din  Baad  udenfor  mit  Palads,  og  styrt  paa  mit  Vink 
Sækken  i  Vandet,  for  at  denne  utaknemlige  Skurk,  som  ikke 
fortjener  nogen  bedre  Skjæbne,  kan  forbrændes  og  druknes 
paa  samme  Tid!« 

Baadføreren  tog  Abukir  med  sig,  og  begav  sig  hjem  til 
sit  Hus,  som  laa  paa  en  lille  O,  lige  overfor  Kongens  Slot. 
Saasnart  de  var  stegen  her  i  Land,  sagde  han  til  Barberen, 
som  allerede  var  mere  død  end  levende :  »Jeg  erindrer  fuldtvel  al 
den  Opmærksomhed,  som  Du  viste  mig,  da  jeg  nylig  besøgte 
dit  Bad,  og  ønsker  at  vise  mig  taknemlig  derfor.  Men  sig  mig 
først  og  fremmest,  hvilken  Forbrydelse  Du  har  begaaet,  efter- 
som Kongen  har  set  sig  beføjet  til  at  berede  Dig  en  saa  skræk- 
kelig Død?« 

»Ved  Allah,  jeg  kjender  ikke  til  nogen  Forbrydelse!«  sva- 
rede Abusir,  og  Oprigtigheden  vidnede  med  ham,  baade  i  hans 
Stemme  og  Miner. 

»Det  tænkte  jeg  mig  vel,«  svarede  Baadføreren,  »jeg  véd 
nok,  hvorledes  det  gaar  til  ved  slige  Lejligheder.  Man  kan 
umulig  vorde  rig  og  anset  uden  at  skaffe  sig  Fjender;  det  er 
soleklart,  at  en  eller  anden  misundelig  Skurk  har  sat  ondt  for 
Dig  hos  Kongen.  Men  Du  skal  blive  reddet,  min  Ven,  om 
Allah  kun  vil.  Jeg  glemmer  aldrig  modtagne  Velgjerninger; 
jeg  vil  derfor  skjule  Dig   her  hos    mig,    indtil    et  Skib    sejler  til 

dit  Fædreland,  og  i  Stedet  for  Dig  putte  en  stor  Sten  i 
Sækken  tilligemed  Kalken,  for  at  skuffe  og  tilfredsstille  Kongen. 
»Her  har  Du  et  Net!  Du  kan  anvende  Tiden,  medens  jeg 
er  fraværende,  til  at  fiske;  jeg  skal  nemlig  inden  Middag 
levere  Fisk  til  det  kongelige  Kjøkken,  og  har,  som  Du  let  kan 
forestille  Dig,  i  Dag  ikke  haft  Tid  til  at  kaste  noget  Net  i 
Vandet. « 

Derpaa  foer  Fiskeren  med  en  Sæk  fuld  af  Kalk  og  en  stor 
Sten  ovet  Vandet  til  det  kongelige  Palads,  og  spurgte  Kongen, 
der  stod  i  Vinduet,  om  det  var  hans  Alvor,  at  han  skulde 
styrte  Sækken  i  Vandet.  Kongen  slog  bekræftende  op  med 
Haanden ;  men  ved  denne  raske  Bevægelse  gled  en  Ring  ham 
af  Fingeren,  ved  hvis  Tryllekraft  han  med  en  simpel  Haand- 
bevægelse  kunde  dræbe  enhver  Fjende,  som  stillede  sig  overfor 
ham.  Dette  var  et  uopretteligt  Tab  for  ham,  der  maatte  gaa 
ham  til  det  inderste  Hjerte.  Men  han  var  klog  nok  til  at  tie 
dermed;  thi  hans  uindskrænkede  Magt  beroede  ene  og  alene 
paa  den  Frygt,  som  Trylleringen  indgjod,  og  havde  han  ladet 
sig  forlyde  med,  at  hans  Talisman  var  falden  i  Vandet,  vilde 
der  rimeligvis  strax  være  udbrudt  et  Oprør  imod  ham. 

Imidlertid  fiskede  Barberen  med  meget  Held;  han  havde 
kun  et  Par  Gange  udkastet  sit  Net,  og  havde  allerede  en  hel 
Hob  Fisk  liggende  foran  sig.  Da  tænkte  han  ved  sig  selv: 
»Her  er  allerede  langt  flere  Fisk,  end  der  behøves  til  det  kon- 
gelige Kjøkken;  jeg  vil  nu  gjøre  en  Fisk  i  Stand  og  stege  den 
for  at  stille  min  Hunger.« 

Han  udsøgte  sig  da  en  stor  og  fed  Fisk  og  skar  den  op 
med  sin  Kniv ;  men  —  hvad  skete  ?  —  Kniven  kunde  ikke  gaa 
igjennem,    og   da    Abusir    skulde    se    nøjere    til,     fandt    han    en 

kostbar  Ring  siddende  fast  i  Fiskens  Svælg.  Det  var  Kongens 
Tryllering,  som  Fisken  havde  slugt. 

Abusir  tog  Ringen  ud  og  stak  den  paa  sin  Finger  uden 
at  ane  dens  overordentlige  Egenskaber.  Da  indfandt  sig  tvende 
Tjenere  fra  Kongens  Livkok  for  at  hente  Fisk,  og  spurgte 
Abusir  om  Baadføreren.  Abusir  svarede,  at  han  ikke  vidste, 
hvor  han  var,  og  gjorde  derved  en  svag  Bevægelse  med  Haanden  x). 
O,  Under!  —  Mere  behøvedes  der  ikke  for  at  strække  de 
tvende  Tjenere  døde  til  Jorden. 

Barberens  Forbavselse  kj endte  ingen  Grændser,  da  han  saa 
de  to  Mameluker  styrte  stendøde  til  Jorden.  Medens  han  endnu 
sad  og  grundede  over  denne  ham  uforklarlige  Sammenhæng, 
kom  Fiskeren  tilbage,  saa  de  to  Lig  og  bemærkede  Trylleringen 
paa  Abusirs  Finger. 

»Bevæg  for  Allahs  Skyld,  ikke  din  Haand,«  tilraabte  han 
ham,  »ellers  er  jeg  dødsens  ligesom  Livkokkens  Slaver!  Hvor 
har  Du  faaet  denne  Ring  fra?« 

»Jeg    har  fundet   den    indeni    en  Fisk,«    svarede  Barberen. 

»Vid,  at  det  er  Kongens  Tryllering;  jeg  har  selv  set, 
hvorledes  den  faldt  fra  ham  i  Havet.  Xu  kan  Du  uden  Frygt 
igjen  vende  tilbage  til  Staden  med  mig;  thi  ved  den  mindste 
Bevægelse  af  din  Haand    ligger  Kongen  død  for  dine  Fødder.« 

Da  Abusir  hørte  dette,  blev  han  naturligvis  overmaade 
glad,  steg  igjen  i  Baadførerens  Fartøj  og  lod  sig  sætte  i  Land 
udenfor  det  kongelige  Slot. 

Kongen    sad     imidlertid,    fuld    af    Angst    og    Smerte    over 


*)  En  lille  Bevægelse  opad  med  den  højre  Haand  er  den  almindelige 
Gestus,  der  antyder  en  Benægtelse  eller  en  Afvisning;  denne  Haand- 
bevægelse   anvendes  endnu  bestandig. 

Tabet  af  sin  Ring,  i  Divanet  imellem  sine  Vezirer  og  Hær- 
førere, da  Abusir  traadte  uanmeldt  ind  i  Salen,  foer  han  sammen 
af  Skræk.  »Hvorledes  kommer  Du  her?«  spurgte  han  skjæl- 
vende.      »Gaar  de  døde  igjen?« 

»Nej,  Herre,  men  de  levende,«  svarede  Abusir  ærbødig, 
»din  Baadfører,  hvem  jeg  en  Gang,  uden  at  vide  af  det,  havde 
gjort  til  min  Ven,  har  reddet  mig,  eftersom  han  klarligen  indsaa, 
at  jeg  ikke  var  nogen  Forbryder,  men  alene  et  Offer  for  en 
nedrig  Misundelse.  I  Stedet  for  mig  lod  han  derfor  en  stor 
Sten  synke  til  Bunds  i  Havet-  Medens  han  var  beskæftiget 
paa  denne  Maade,  anvendte  jeg  Tiden  hjemme  hos  ham  med 
at  fiske,  og  da  jeg  fik  Lyst  til  at  stege  en  af  de  Fisk,  jeg 
havde  fanget,  for  at  mætte  mig  dermed,  fandt  jeg  din  Tryllering 
indeni  samme.  Jeg  kommer  nu  for  at  give  Dig  den  tilbage, 
uden  Frygt  og  uden  Nag ;  og  tror  Du  virkelig  endnu,  at  jeg 
har  fortjent  Døden,  saa  lad  mig  dog  først  vide,  hvilken  For- 
brydelse jeg  skal  have  begaaet!  Findes  jeg  skyldig,  er  jeg 
villig  til  at  underkaste  mig  Straffen.« 

Og  Abusir  tog  Ringen  af  sin  Finger,  en  Talisman,  hvorved 
han  kunde  have  hævnet  sig  paa  Kongen  og  gjort  sig  til  Herre 
over  hele  hans  Rige,  og  gav  Kongen  den  tilbage,  uden  at  det 
kostede  ham  den  mindste  Overvindelse.  »Enhver  sit,  og  Ær- 
lighed fremfor  alt!«  var  den  retskafne  og  godtroende  Mands 
Valgsprog. 

Kongen  omfavnede  ham  med  Taarer  i  Øjnene  og  sagde: 
»Der  gives  ikke  noget  bedre  og  mere  retsindigt  Menneske  i 
Verden  end  Du ;  næppe  havde  nogen  anden,  efter  hvad  der 
var  forefaldet  imellem  os,  givet  mig  Ringen  tilbage.  Tilgiv  mig 
den  store  Uret,  jeg  har  begaaet    imod  Dig,    min  ædle  Abusir!« 

»Saa     snart     Du     har     forklaret     mig     Aarsagen     til     din 

grusomme  Fremfærd,  saa  har  Du  min  Tilgivelse  af  ganske 
Hjerte.« 

»Ved  Allah,«  svarede  Kongen,  »jeg  tvivler  intet  Øjeblik 
længere  om  din  Uskyldighed.  Det  var  heller  aldrig  faldet  mig 
ind  at  fatte  nogen  Mistanke  til  Dig,  hvis  ikke  Farveren  Abukir 
havde  advaret  mig  imod  Dig  og  sagt,  at  Du  havde  i  Sinde  at 
forgive  mig,  for  at  befri  din  Familie  af  den  kristne  Sultans 
Hænder. « 

»Store  Konge,«  udraabte  Abusir,  »jeg  véd  ikke,  hvad  det 
er  for  en  Kristensultan,  Du  taler  om!  Jeg  har  aldrig  været  i 
de  vantroendes  Land,  og  ligesaa  lidt  nogensinde  haft  Kone  og 
Børn ! « 

Derpaa  fortalte  han  Kongen,  paa  hvilken  forræderisk  Maade 
Abukir  havde  behandlet  ham  lige  fra  deres  Afrejse  hjemme  fra 
Alexandrien,  indtil  det  Øjeblik,  da  han  havde  meddelt  ham  det 
troløse  Raad  at  tillave  en  Haarsalve  til  Kongens  Brug.  »Men 
vid,  o  Konge,«  sluttede  han,  »at  denne  Salve  ingenlunde  er 
skadelig,  og  at  den  hjemme  hos  os  bliver  brugt  i  hvert  eneste 
Bad.  Jeg  vil  for  Dine  Øjne  bevise  Dig  Sandheden  af  mine  Ord 
paa  mit  eget  Legeme.  Og  ønsker  Du  at  lære  Skurken  Abukir 
fuldkommen  at  kjende,  behøver  Du  kun  at  sende  Bud  efter 
Portneren  i  den  Khan,  hvori  jeg  boede  sammen  med  ham; 
denne  kan  forklare  Dig,  hvorledes  jeg  behandlede  ham,  og 
hvorledes  han  til  Gjengjæld  behandlede  mig,  da  jeg  laa  for 
ham  som  en  syg,  hjælpeløs  Stakkel.  Ogsaa  Abukirs  egne 
Svende  kan  vidne,  hvorledes  han  gjennem pryglede  mig,  da 
jeg,  lige  kommen  op  fra  mit  Sygeleje,  uden  Nag  nærmede  mig 
hans  Bolig.« 

Øjeblikkelig  lod  Kongen  bringe  Khanens  Portner  for 
sig,   i  lige  Maade  Abukir  og  hans  Svende,    den    første  barfodet, 

med  ubedækket  Hoved  og  betynget  med  Lænker.  Saa  snart 
det  ved  uafviselige  Vidnesbyrd  var  godtgjort,  hvilken  utaknemlig 
og  lumpen  Usling  han  var,  lod  Kongen  ham  putte  i  en  Sæk 
tilligemed  en  Del  ulæsket  Kalk,  og  oppe  fra  Slotsvinduet  styrte 
i  Havet. 

Men  den  retsindige  Abusir  tilstod  Kongen  forud  alt,  hvad 
han  blot  vilde  forlange  af  ham.  Dog  Abusir  bad  alene  om  et 
Skib,  hvorpaa  han  kunde  vende  tilbage  til  sit  Fædreland. 

Kongen  opfyldte  hans  Ønske  og  forærede  ham  et  Skib, 
hvori  han  havde  udtømt  næsten  sit  halve  Skatkammer.  Abusir 
kom  lykkelig  tilbage  til  Alexandrien,  og  levede  her  længe  som 
en  rig,   lykkelig  og  almindelig  højagtet  Mand. 


Akrama  og  Kliusejma. 


Medens  Khalifen  Soliman,  Abd  Almalik's  Son  regjerede,. 
levede  der  en  Son  af  Stammen  Asad,  som  var  vidt  og 
bredt  berømt  formedelst  sin  Trofasthed,  Gavmildhed  og  sit 
Ædelmod;  hans  Navn  var  Khusejma,  Bashars  Søn.  Alen  efter- 
at  han  længe  havde  overøst  alle  sine  Venner  med  Velgjerninger, 
vendte  Lykken  ham  Ryggen,  saa  at  han  tilsidst  trængte  haardelig 
til  deres  Hjælp,  hvis  store  Velgjører  han  hidtil  havde  været. 
Men  disse  Mennesker  drog  sig  snart  tilbage  fra  ham,  og  saa- 
snart  han  mærkede  de  første  Spor  til  denne  Forandring  hos 
dem,  gik  han  ind  til  sin  Hustru,  der  tillige  var  hans  Sodskende- 
barn,   og  sagde  til  hende: 

»Jeg  har  maattet  gjøre  en  bitter  Erfaring  med  Hensyn  til 
de  Venner,  som  jeg  troede  at  have  knyttet  til  mig  indtil  Døden, 
og  har  derfor  besluttet  ikke  mere  at  forlade  mit  Hus,  saalænge 
jeg  lever.« 

Og  han  tillukkede  sin  Dør  og  levede  hjemme  af,  hvad  de 
havde  i  Huset,    saalænge  der  endnu  var  noget  tilovers  af  deres 

forrige  Velstand.     Men  da  endelig  det  sidste  var  fortæret,   vidste 
de  hverken  Hjælp  eller  Udvej   af  Elendigheden. 

Imidlertid  havde  Akrama,  Statholderen  i  Mesopotamien, 
en  Mand,  der  var  vidt  berømt  for  sin  store  Gavmildhed,  faaet 
noget  at  høre  om  Sagen,  og  han  ytrede  for  dem,  der  havde  for- 
talt ham  om  Khusejma's  Nød:  »Har  denne  ædle  Mand  da 
ikke  en  eneste  Ven  i  Ulykken?  I  Sandhed,  Verden  ligger  i 
det  onde!« 

Saasnart  det  om  Aftenen  var  blevet  mørkt,  tog  Akrama 
fire  hundrede  Dinarer,  lagde  dem  i  en  Pung,  lod  sit  Muldyr 
sadle,  og  begav  sig  hen  til  Khusejma's  Hus,  kun  ledsaget  af 
en  eneste  Slave.  Da  han  havde  naaet  Huset,  tog  han  Pengene 
fra  sin  Tjener,  og  sendte  denne  hjem  igjen-,  selv  gav  han  sig 
til  at  banke  djærvt  paa  den  fast  tillukkede  Dør.  Længe  varede 
det,   inden  Khusejma  viste  sig. 

»Der,  tag  dette,«  sagde  Akrama  til  ham,  idet  han  rakte 
ham  Pungen,  »og  forbedre  dine  Vilkaar,  saavidt  Pengene  vil 
strække ! « 

Pungen  var  saa  tung,  at  den  faldt  Khusejma,  der  ikke  var 
forberedt  paa  en  Gave  af  saa  vægtig  en  Art,  af  Haanden  for 
Akramas  Fødder.  Men  Khusejma  lod  den  ligge,  og  greb  fat  i 
Akramas  Klædebon,  idet  han  bevæget  spurgte:  »Sig  mig,  hvo 
Du  er!  —  Jeg  vil  vide  det,  for  at  jeg  kan  ofre  mit  Liv  for 
Dig,   om  fornødent  gjøres!« 

»Det  faar  Du  ikke  at  vide  denne  Gang,«  svarede  Akrama 
»havde  jeg  villet  give  mig  tilkjende  for  Dig,  var  jeg  ikke  kom- 
men ved  denne  Tid.« 

»Hvis  Du  ikke  siger  mig,  hvo  Du  er,«  vedblev  Khusejma, 
»saa  tager  jeg  ikke  imod  din  Gave.« 

»Jeg  er  en  Mand,  som  finder  Glæde  i  at  staa  den  ædle 
bi  i  Ulykken;  mere  siger  jeg  ikke,«  ytrede  Akrama,  og 
ilede  bort. 

Da  gik  Khusejma  med  Pungen  ind  til  sin  Hustru,  viste 
hende  den  og  sagde:  »Glæd  Dig,  Allah  har  hjulpet  osl  Hvis 
denne  Pung  er  fyldt  med  Guld,  har  vi  ikke  længer  nogen 
Nød.  —  Lad  os  hastig  faa  et  Lys  tændt!« 

»Vi  har  ikke  saa  meget  som  en  Stump  Lys  i  Huset,« 
svarede  hans  Kone. 

Da  maatte  de  af  Nødvendighed  fatte  sig  i  Taalmodighed 
indtil  den  næste  Morgen. 

Saasnart  Akrama  igjen  var  kommen  hjem,  hørte  han,  at 
hans  Kone  flere  Gange  havde  spurgt  efter  ham,  og  havde  været 
ilde  tilfreds,  da  hun  erfarede,  at  han  var  redet  ud  saa  silde. 
Den  gode  Kone  havde  nemlig  en  ikke  ringe  Tilbøjelighed  til 
Skinsyge. 

Da  Akrama  traadte  ind  til  hende,  tog  hun  derfor  ganske 
spodsk  til  Orde:  »Hvorledes,  den  høj  ædle  Statholder  af  Meso- 
potamien rider  ud  ved  Nattetid  uden  Følge!  Du  gaar  altsaa 
paa  Eventyr,  saa  sat  en  Mand  Du  ellers  efter  Udseende  og 
Alder  synes  at  være !  Tør  jeg  spørge,  hvilken  Jomfru  eller  Kone 
der  i  Nat  har  haft  Æren  af  dit  Besøg?« 

»Jeg  forsikrer  Dig,  at  jeg  hverken  har  set  Jomfru  eller 
Kone  paa  min  Vej,  overhovedet  ikke  en  Gang  saa  meget  som 
en  Negl  af  et  Fruentimmer,«  svarede  Akrama  ganske  spag- 
færdig. 

»Saa  sig  mig  da,  hvor  Du  har  været!« 

»Jeg  er  jo  netop  af  den  Aarsag  redet  ud  ved  Nattetid, 
kjære  Kone,  for  at  ingen  skulde  erfare,   hvorhen  jeg  red.« 

Men  hans  Hustru  vedblev  at  plage  ham  saa  længe,  indtil 
han  endelig  fortalte  hende  hele  Historien.  Da  han  havde  bragt 
sit  Skriftemaal  til  Ende,  spurgte  han,  om  hun  forlangte,  at  han 
skulde  sværge  derpaa;  men  hun  erklærede,  at  det  behøvedes 
ikke,   eftersom  hun  nu  var  fuldkommen  beroliget. 

Saasnart  Khusejma  den  følgende  Morgen  med  de  mod- 
tagne Penge  havde  betalt  sin  Gjæld  og  paany  udstyret  sin  Per- 
son, red  han  hen  at  fremstille  sig  for  Khalifen  Soliman,  Abd 
Almalik's  Søn.  Khalifen  kjendte  ham  vel  og  lod  ham  strax 
komme  for  sig. 

Efterat  Khusejma  havde  hilst  paa  Khalifen,  spurgte  denne, 
hvorfor  han  ikke  havde  set  ham  saa  længe. 

»Mine  slette  Omstændigheder  har  holdt  mig  tilbage;« 
svarede  Khusejma,  »først  den  sidstforløbne  Nat  blev  jeg  atter 
sat  i  Stand  til  at  vise  mig  for  de  Troendes  Behersker.«  Der- 
paa fortalte  han  ganske  aabenhjertig,  i  hvilken  Nød  han  havde 
været,  og  hvorledes  en  ubekjendt  Ædling  havde  hjulpet  ham 
ud  deraf. 

»Du   kj ender    altsaa   ikke  denne  Mand?«   spurgte  Khalifen. 

»Nej,«  svarede  Khusejma,  »han  vilde  ikke  navngive  sig, 
men  indskrænkede  sig  til  at  antyde,  at  han  var  en  Mand,  som 
fandt  sin  Fornøjelse  i  at  mildne  den  ædles  Ulykke.« 

Khalifen  følte  en  levende  Begj  ærlighed  efter  at  lære  denne 
Mand  at  kjende,  forat  han  kunde  belønne  ham,  som  han 
fortjente. 

Nogle  Dage  efter  lod  Khalifen  Khusejma  overrække  en 
Fane  og  udnævnte  ham  til  Statholder  i  Mesopotamien  i  Akramas 
Sted.     Ufortøvet  gav  Khusejma  sig  paa  Vejen  til  Mesopotamien;. 

men  da  han  kom  i  Nærheden  af  sammes  Hovedstad,  gik  Akrama 
ham  i  Møde  med  alle  Stadens  fornemste  Borgere,  og  ledsagede 
ham  til  Statholderens  Palads. 

Da  nu  Khusejma  skulde  overtage  Kassen,  fandt  han,  at 
der  fattedes  en  hel  Del  Penge,  og  forlangte  af  Akrama,  at  han 
skulde  tilvejebringe  dem.  Hertil  svarede  Akrama  alene,  at  han 
havde  ingen  Penge;  man  maatte  gjøre  ved  ham,  hvad  man 
vilde.  Da  lod  Khusejma  ham  sætte  fast,  men  lod  dog  endnu 
en  Gang  forhøre  hos  ham  i  Fængslet,  om  han  vilde  betale  eller 
ikke.  Akrama  svarede:  »Jeg  hører  ikke  til  dem,  der  heller 
ofre  deres  Ære  end  Livet;  gjør  ved  mig,  hvad  Du  vil!« 

Da  bød  Khusejma  at  lægge  ham  i  Lænker,  og  lod  ham 
over  en  Maaned  vansmægte  i  Fængslet. 

Men  da  Akramas  Gemalinde  erfarede,  hvad  der  var  til- 
stødt hendes  Mand,  kaldte  hun  paa  én  af  sine  Slavinder,  som 
besad  en  udmærket  Forstand,  og  sagde  til  hende:  »Gaa  strax 
hen  til  Statholderen  Khusejma  og  sig  ham,  at  Du  har  et  vel- 
ment Raad  at  give  ham.  Naar  han  da  spørger  Dig,  hvad  det 
er  for  et  Raad,  skal  Du  fremdeles  sige  til  ham,  saasnart  Du  er 
ene  med  ham:  »Belønner  Du  med  Fængsel  og  Lænker  den, 
der  finder  en  Glæde  i  at  lindre  den  ædles  Nød?« 

Slavinden  gjorde,  hvad  der  var  hende  befalet.  Men  saa- 
snart Khusejma  -hørte  hendes  Ord,  udraabte  han:  »Ve  mig! 
Saa  kom  altsaa  hin  Velgjerning  fra  ham?« 

»Naturligvis,«   svarede  Slavinden. 

Da  lod  Khusejma  strax  de  fornemste  Indvaanere  i  Staden 
kalde  til  sig,  og  red  med  dem  hen  til  Fængslet.  Da  han  med 
sit  Følge  var  traadt  derind,  fandt  han  den  stakkels  Akrama 
næsten  ganske  ukj endelig  af  Sorg  og  Mangel,  og  skamfuld 
bøjende  sit  Hoved  imod  Jorden.     Men  Khusejma  styrtede  frem, 

•omfavnede  ham  med  Heftighed,  kyssede  hans  Hoved  og  sagde: 
»Hvor  ædel  var  Du  ikke  i  dine  Handlinger,  og  hvor  slet  har 
jeg  ikke  lønnet  Dig  derfor!« 

»Allah  bevare  os  begge!«   svarede  Akrama. 

Da  tog  Khusejma  Lænkerne  af  ham,  og  vilde  lægge  dem 
paa  sig  selv,  for,  som  han  sagde,  selv  at  prøve,  hvilken  Lidelse 
han  havde  voldet  sin  Velgjører.  Men  Akrama  besvor  ham  ved 
Allah  ikke  at  gjøre  det,  og  saa  forlod  de  da  Fængslet  sammen 
og  begav  sig  hen  til  Statholderens  Bolig.  Forgjæves  prøvede 
Akrama  paa  at  slippe;  Khusejma  tvang  ham  til  at  træde  med 
sig  ind  i  Slottet. 

Da  nu  Akrama  spurgte  Statholderen,  hvad  han  vilde  fore- 
tage sig  med  ham,  svarede  denne :  «Jeg  vil  for  det  første  sørge 
lidt  for  dit  udvortes-,  thi  jeg  skammer  mig  næsten  endnu  mere 
for  din  Hustru  end  for  Dig  selv.«  Og  han  lod  ham  bringe  i 
Badet,  hvor  han  selv  betjente  ham,  skjænkede  ham  en  kostbar 
Klædning  og  en  vægtig  Pung  med  Penge,  og  ledsagede  ham 
derpaa  til  hans  Hus. 

Efterat  Khusej  ma  her  havde  ladet  sig  forestille  for  Akramas 
Hustru,  og  for  hende  ytret  en  levende  Beklagelse  over,  hvad 
der  var  foregaaet,  bad  han  Akrama  ledsage  ham  til  Khalifen, 
der  paa  denne  Tid  opholdt  sig  i  Syrien. 

Da  Portneren  meldte  Khusejma  for  Khalifen,  ytrede  denne: 
»Statholderen  af  Mesopotamien  kommer  hid  uden  Befaling;  der 
maa  visselig  være  indtruffet  noget  højst  overordentligt.«  Og  han 
lod  ham  uden  Ophold  stede  for  sit  Aasyn. 

»Hvad  fører  Dig  hid?«  spurgte  han  ham  hastig,  endnu 
førend  han  havde  gjengjældt  hans  Hilsen. 

»Intet  andet  end  godt,  Hersker  over  de  Troende-,«  svarede 
Khusejma  med  glade  Miner:     »Jeg    har    nemlig    endelig    fundet 

ham,  der  søger  en  Glæde  i  at  lindre  den  ædles  Nød;  og  da 
jeg  vel  vidste,  hvor  meget  Du  attraar  at  lære  ham  at  kjende, 
tøvede    jeg    intet  Øjeblik  med  at  føre  ham  hid  for  dit  Aasyn.« 

»Virkelig?«  udraabte  Khalifen  med  levende  Deltagelse;  »og 
hvem  er  det?« 

»Ingen  anden  end  Akrama,«   var  Khusejmas  Svar. 

Øjeblikkelig  lod  Khalifen  Akrama  træde  ind,  hilste  og 
modtog  ham  med  Venlighed  og  sagde:  »Dine  Velgjerninger 
har  bragt  Dig  Smerter;  dog  ligesom  Smerten  har  sin  Tid,  har 
Glæden  ogsaa  sin.  Skriv  med  det  samme  op,  hvad  Du  behøver 
for  at  komme  paa  Fode  igjen!« 

Akrama  opgjorde  sin  økonomiske  Forfatning,  og  leverede 
Soliman  en  Fortegnelse  over,  hvad  han  skyldte  bort.  Khalifen 
tog  det  hele  paa  sig,  og  forærede  ham  dertil  ti  tusinde  Dinarer 
og  to  Stykker  kostelig  farvet  Klæde.  Derpaa  sagde  han  til 
ham:  »Khusejma's  Skjæbne  hviler  i  din  Haand!  Det  kommer 
kun  an  paa  Dig,  om  Du  igjen  vil  tage  hans  Statholderskab  fra 
ham  eller  lade  ham  beholde  det.« 

Næsten  forfærdet  bad  Akrama  Khalifen,  han  maatte  dog 
endelig  lade  Khusejma  forblive  i  sin  Bestilling  og  Værdighed. 
Det  syntes  Khalifen  godt  om,  og  holdt  Akrama  skadesløs  ved 
at  give  ham  Statholderskabet  over  Aserbejdshan  og  Armenien. 
Kort  efter  skiltes  de  to  ædle  Venner  fra  Khalifen  og  hinanden ; 
de  begav  sig  hver  paa  sin  Post  efter  den  givne  Anvisning,  og 
forblev  i  deres  høje  Embeder,  ærede  og  lykkelige,  under  hele 
Solimans  Khalifat. 


Kong  Salomo 
og  Dronningen  af  Saba. 


Kong  David  (Fred  med  hans  Støv!)  havde  tretten  Sønner; 
men  Salomo  var  ikke  alene  den  lærdeste  og  viseste  af 
dem  alle,  men  ogsaa  den  eneste  Profet  iblandt  Davids  Efter- 
slægt. Til  hans  mange  overordentlige  Gaver  hørte  ogsaa  den, 
at  han  forstod  Fuglenes  Tungemaal  lige  saa  godt  som  Menne- 
skenes. En  Gang,  saaledes  fortælles  der,  hørte  han  en  Turteldue 
skrige,  da  sagde  han:  »Denne  Due  skriger:  »Ak,  gid  jeg  aldrig 
var  bleven  skabt!«  En  anden  Gang  hørte  han  en  Nattergal 
synge,  Meningen  af  dens  Sang  var:  »Naar  jeg  har  faaet  en 
halv  Daddel  til  Livs,  bryder  jeg  mig  ikke  om  den  hele  Verden.« 
En  Paafugl  derimod  skreg;     »Saaledes,  som  Du  dømmer  andre, 

vil  Du  selv  blive  dømt.«  En  Finke:  »Hvo,  som  ikke  har  sit 
Hjerte  aabent  for  andre,  finder  ogsaa  alle  andre  Hjerter  til- 
lukket.« Fuglen  Syrdar:  »Bed  Gud  om  Tilgivelse,  i  Syndere, 
saa  mange  som  I  er!«  En  Svale:  »En  Velgjerning  er  ingen 
Sinde  spildt,  maa  I  tro.«  En  Pelikan:  »Priset  være  Himlens 
og  Jordens  Herre!«  En  Due:  »Alt  forgaar,  undtagen  Gud,  som 
bliver  til  evig  Tid.«  Fuglen  Kata:  »Hvo,  som  har  lært  at  tie, 
slipper  uden  Vanskelighed  igjennem  Verden.«  Hanen:  »Tager 
Tiden  i  Agt,  I  Menneskebørn!«  Ørnen:  »Lever  Du  end  nok 
saa  længe,  o,  Støvets  Søn,  Døden  undgaar  Du  dog  ikke!« 
Ravnen:  »Langt  borte  fra  Verden  findes  dog  det  hyggeligste 
Bo!« 

Salomo's  Lejr  fortælles  at  have  været  henved  hundrede 
Kvadratmil.  Et  Rum  af  fem  og  tyve  Mil  udfyldte  Genierne,  et 
lige  saa  stort  Menneskene,  Fuglene  og  de  firføddede  Dyr  den 
øvrige  Halvdel. 

Han  havde  ogsaa  ladet  bygge  et  Slot  af  Glas,  hvori  hans 
tre  hundrede  Hustruer  og  syv  hundrede  Slavinder  boede.  Han 
besad  et  Tæppe,  der  var  en  Mil  langt  og  ligesaa  bredt;  dette 
havde  naturligvis  Genierne  vævet  til  ham.  Paa  dette  Tæppe 
oprejste  han  en  Trone,  omgav  denne  med  Stole,  Guldstole  til 
Profeterne  og  Sølvstole  til  de  lærde;  Folket  derimod,  ligesaa 
Genierne  og  Djævlene,  maatte  staa  og  se  til  at  faa  Plads,  saa 
godt  de  kunde.  Fuglene  maatte  svæve  over  hans  Hoved  for  at 
skaffe  ham  Skygge,  de  øvrige  Dyr  lejrede  sig  paa  den  aabne 
Mark  trindt  omkring.  Efterat  alt  var  ordnet  paa  denne  hensigts- 
mæssige Maade,  løftede  en  Zephyr  Tæppet  i  Vejret  og  forte 
det,  med  alt,  hvad  der  stod  derpaa,  i  den  svale  Morgenstund 
en  hel  Maaneds  Rejse  bort,   hvorhen  Salomo  nnskede  det;    ved 

Aftenstid  vendte  han  paa  samme  Maade  tilbage.  Saaledes  kunde 
det  ske,  at  Salomo  ofte  holdt  Frokost  i  Damaskus  og  spiste  til 
Middag  ved  Pyramiderne,  eller  at  han  om  Morgenen  stod  op  i 
Jerusalem  og  om  Aftenen  gik  til  Hvile  i  Samarkand. 

Men  Salomo  tvang  ikke  alene  Vinden  til  at  bære  sig, 
hvorhen  han  vilde,  men  ogsaa  til  at  tilhviske  ham  alt,  hvad 
der  blev  talt  trindt  omkring.  Saaledes  bragte  Vinden  ham 
en  Gang  følgende  Ord,  der  var  undsluppet  en  Bonde:  »O,  Allah, 
Du  har  skjænket  Davids  Søn  et  umaadeligt  Rige,  og  mig  slet 
ingen  Ting ! «  Strax  lod  han  Bonden  kalde  for  sig,  og  sagde 
til  ham:  »Daare,  alt,  hvad  min  Fader  David  har  efterladt  sig 
er  mindre  værdt  end  et  Øjebliks  Fred  med  sig  selv.« 

En  Gang  foretog  Salomo  tilligemed  sin  hele  store  Familie, 
hele  sit  Hof  og  sit  Husvæsen,  en  Lystrejse  gjennem  Luften  fra 
Jerusalem  til  Yemen  i  Arabien.  Da  han  foer  hen  over  Medina, 
sagde  han:  »Denne  Stad  vil  en  Gang  tjene  til  Asyl  for  en  stor 
Profet-,  vel  dem,  der  skal  tro  paa  ham  og  slutte  sig  til  ham!« 
Derpaa  naaede  han  Myredalen,  et  Sted,  om  hvis  Beliggenhed 
de  lærde  er  meget  uenige.  Mange  antager  den  for  en  Dal  i 
Nærheden  af  Tayef,  andre  søge  derimod  at  bevise,  at  den 
ligger  paa  en  ganske  anden  Kant  af  Arabien.  Men  det  er 
endelig  lige  meget;  saa  meget  bliver  i  ethvert  Tilfælde  vist,  at 
Salomo  tilbunds  havde  studeret  Myrernes  Naturhistorie.  For 
Resten  gaar  der  flere  forskjellige,  fra  hinanden  meget  afvigende 
og  tildels  meget  eventyrlige  Sagn  om  de  Myrer,  som  opholdt 
sig  i  denne  Dal.  Nogle  fortæller,  at  det  var  ganske  almindelige 
Myrer,  andre,  at  de  var  saa  store  som  Schakaler  eller  endog 
Ulve;  nogle  mene,  at  de  har  haft  Vinger,  andre  giver  dem 
tvertimod  kun  en  eneste  Fod.  Men  slige  Stridsspørgsmaal  er 
unyttige. 

Hvorledes  alt  dette  nu  end  forholder  sig,  da  Salomo  kom 
i  Nærheden  af  denne  Dal,  sagde  Myrernes  Dronning  til  sine 
Undersaatter :  »Drager  Eder  strax  tilbage  i  eders  Huler,  at  Kong 
Salomo  ikke  skal  knuse  Eder  med  sin  store  Hær!«  Vinden 
bragte  disse  Ord  til  Salomo' s  Øren,  da  han  endnu  var  over  tre 
Mil  fjernet  fra  Stedet.  Han  beundrede  højligen  denne  Myres 
forsynlige  Omsorg,  og  bød  Vinden  at  holde  stille,  forat  Myrerne 
kunde  faa  god  Tid  til  at  drage  sig  tilbage.  Da  han  derpaa 
naaede  Dalen,  begav  han  sig  til  Myrernes  Dronning  og  sagde 
til  hende: 

»Jeg  har  hørt,  hvorledes  Du  advarede  dit  Folk  for  mig  og 
mine  Hærskarer;  véd  Du  da  ikke,  at  jeg  er  en  Profet  og  dertil 
en  Retfærdighedens  Tjener?« 

»Du  har  ganske  misforstaaet  mig,  Konge,«  svarede  Myrernes 
Dronning;  »jeg  tænkte  slet  ikke  paa,  at  Du  vilde  tilføje  mine 
Undersaatter  noget  ondt,  jeg  var  alene  bekymret  for  deres 
aandelige  Vel.  Jeg  frygtede  nemlig  for,  at  de  ved  at  se  Dig 
skulde  komme  til  at  føle  Misundelse,  at  de  skulde  se  efter  Dig, 
og  saalænge  undlade  at  prise  Allah!« 

»Giv  mig  et  godt  Raad  med  paa  Vejen!«  bad  Salomo 
hende. 

»Ved  Du,«   spurgte  Myren,    »hvorfor  din  Fader  hed  David?1)« 

»Nej,«   svarede  Salomo. 

»Fordi  han  forstod  at  helbrede  de  saarede  Hjerter,«  sagde 
Myren,   og  vedblev,    »og  véd  Du,  hvorfor  Du  hedder  Soleyman? 

»Nej,  det  véd  jeg  ligesaa  lidt.« 

»Fordi  dit  Hjerte  er  rent  og  fuldkomment  uden  Plet.  — 
Men  véd  Du,  hvorfor  Allah  har  underlagt  Dig  Vinden?« 


*)  Der    hentydes    i    denne    og    de    følgende    Repliker    til    en  Lydliglied 
mellem  de  to  Navne  og  de  anførte  Ord. 

Salomo  benægtede  det. 

»Allah  vil  derved  gjøre  Dig  Aandens  ophøjede  Uafhæn- 
gighed af  denne  Verden  begribelig.  —  Og  véd  Du,  hvorfor  din 
Magt  hviler  i  Stenen  i  din  Seglring?«      Salomo    benægtede    det. 

»Dermed  vilde  Allah  antyde,  at  hans  evige,  almægtige  Væsen 
er  levende  i  alt,  endog  i  den  døde  Materie.« 

Derpaa  spurgte  Salomo  Myrernes  Dronning,  »er  mine 
Skarer  mere  eller  mindre  talrige  end  dine?« 

»Mine  overvejer  dine  langt  i  Antal.« 

»Saa  lad  mig  dog  en  Gang  se  dem,«  forlangte  Salomo. 
Da  kaldte  Dronningen  en  Afdeling  af  sit  Folk  frem,  og  Myrerne 
brugte  halvtredsindstyve  Dage,  inden  de  alle  kom  frem  af  deres 
Huler,  og  de  opfyldte  alle  Bjerge,  Dale  og  Sletter. 

»Er  det  alle  dine  Tropper?«   spurgte  Salomo. 

»Nej,  Du  ser  kun  den  halvtredsindstyvende  Del  af  dem,« 
svarede  Myrernes  Dronning. 

Herfra  drog  Salomo  til  Mekka,  hvor  han  daglig  slagtede 
fem  tusinde  Kameler,  fem  tusinde  Oxer  og  to  tusinde  Faar. 
Og  han  sagde  til  sit  Folks  Øverster:  »Her  skal  om  tusinde  Aar 
opstaa  en  Profet,  som  vil  bringe  den  rene,  uforfalskede  Tro 
tilbage.     Hil  dem,  der  følger  den!« 

Efterat  Salomo  derpaa  i  Mekka1)  havde  opfyldt  alle  en 
Pilgrims  Pligter,  drog  han  en  Morgen  derfra  videre  til  Yemen; 
og    ved    Middagstid    var    han    allerede     i    Sanaa,     uagtet    man 


2)  At  Salomon  optræder  fuldstændig  som  muhammedansk  Pilgrim,  maa 
ikke  forundre;  Islam  var  jo  til  fra  Evighed  af,  men  var  før  Muham- 
meds Tid  kun  aabenbaret  enkelte  udvalgte;  Profetens  Mission  blev 
det  at  gjøre  den  almindelig  bekjendt. 

almindeligvis  brugte  en  Maaned  til  denne  Rejse.  Dette  Land 
behagede  ham  saa  særdeles  vel,  at  han  nedlod  sig  der  for  at 
holde  sin  Andagt.  Men  da  han  ikke  fandt  Vand  til  sine  Af- 
tvætninger, kaldte  han  paa  sin  Tjener,  Fuglen  Jasur,  der  saa 
alle  Kilder  i  Jorden  som  gjennem  et  Glas,  i  den  Hensigt  at 
udsende  den  for  at  finde  et  vandholdigt  Sted. 

Men  Salomo  kaldte  denne  Gang  imod  al  Sædvane  for- 
gjæves,  Hærfuglen  svarede  ikke,  kom  ikke  heller,  og  hverken 
Menneske,  Aand  eller  Djævel  vidste,  hvor  den  var  bleven  af. 
Den  lille  Fugl  havde  nemlig,  medens  Salomo  slog  Lejr,  fra  det 
vide  fjerne  faaet  Øje  paa  Dronningen  af  Saba's  fortryllende 
Haver,  og  tilladt  sig  at  gjore  en  lille  Udflugt  derhen.  Paa 
Stedet  traf  den  en  anden  Hærfugl,  som  hed  Ankir;  denne 
spurgte,  hvor  den  kom  fra  og  hvor  den  vilde  hen. 

»Jeg  kommer  fra  Syrien,«  svarede  Jasur,  »med  min  Herre 
Salomo,  Davids  Søn.« 

»Hvad  er  det  for  én,  denne  Salomo?« 

»Han  er  Konge  over  Mennesker,  Genier,  Djævle,  Dyr  og 
Fugle,  og  forstaar  endog  at  byde  over  Vindene.  —  Men  hvor 
er  Du  fra?« 

»Jeg  er  ingen  Steds  fra;  jeg  bor  her  paa  Stedet.« 

»Hvem  regjerer  i  dette  smukke  Land?« 

»Det  gjør  en  Kvinde,  som  hedder  Balkis,  og  er  din  Herre 
end  en  mægtig  Konge,  saa  er  min  Herskerinde  visselig  ikke 
nogen  ringere  Dronning.  Hele  Yemen  adlyder  hende;  hun  be- 
faler over  ti  tusinde  Feltherrer,  som  har  hver  en  Armé  paa 
hundrede  tusinde  Mand  under  sig.  Kom  nu  selv  med  mig  for 
at  bese  hendes  Herlighed  nøjere.« 

»Det    havde    jeg    vel    Lyst    til;    men    jeg  er  bange  for,    at 

Salomo  skal  savne  mig  og  kalde  paa  mig  ved  Bønnens  Timer 
naar  han  behøver  Vand.« 

»O,  din  Herre  vil  vistnok  blive  Dig  Tak  skyldig,  naar  Du 
kommer  tilbage  og  kan  bringe  ham  Efterretninger  fra  min  Dron- 
ning.    Lad  os  nu  flyve ! « 

Nogle  fortæller,  at  Salomo  bemærkede  sin  Hærfugls  Fra- 
værelse ved  nogle  Solstraaler,  som  faldt  paa  hans  Hoved.  Saa 
ofte  som  han  nemlig  gjorde  en  Rejse  paa  sit  Tæppe,  maatte, 
som  allerede  fortalt,  Fuglene  med  deres  Vinger  danne  en  Sol- 
skjærm  over  ham;  men  ved  Hærfuglens  Fraværelse  var  der 
naturligvis  opstaaet  et  lille  Hul  i  Skjærmen,  hvorigjennem  Sol- 
straalerne  kunde  virke.  — ■  Da  nu  ingen,  ikke  en  Gang  Ørnen, 
under  hvis  Befaling  alle  Fugle  stod,  kunde  sige  Salomo,  hvor 
Hærfuglen  var  bleven  af,  blev  Profeten  meget  vred  og  svor  paa, 
at  den  skulde  lide  den  haardeste  Straf,    naar    den   kom  tilbage. 

Man  er  endnu  ikke  bleven  ganske  enig  om,  hvilken  Straf 
Salomo  havde  tiltænkt  Hærfuglen.  De  fleste  mener  dog,  at  han 
havde  bestemt  at  lade  alle  Fjerene  trække  ud  af  dens  Hale  og 
Vinger,  og  derpaa  saa  længe  udsætte  den  for  Solens  Brand,  ind- 
til Myrerne  havde  fortæret  den.  Andre  paastaar,  at  han  vilde 
bestryge  den  med  Harpix  og  lade  de  glødende  Solstraaler  stege 
den;  atter  andre,  at  han  tænkte  paa  at  skille  den  fra  dens 
bedste  Ven  eller  indespærre  den  med  dens  værste  Fjende  i  et 
snevert  Rum.  I  alt  Fald  er  saa  meget  utvivlsomt,  at  han  be- 
falede Ørnen,  at  den  strax  skulde  hente  Hærfuglen. 

Øjeblikkelig  svang  Ørnen  sig  i  Luften,  saa  højt,  at  Jorden 
under  den  kun  tog  sig  ud  som  en  Tallerken  af  middelmaadig 
Størrelse,  og  saa  tilhøjre  og  tilvenstre,  indtil  den  endelig  op- 
dagede   Hærfuglen,    som    just    var    paa   Tilbagevejen    fra  Dron- 

riingen  af  Saba's  Haver.  Saasnart  den  fik  Øje  paa  Flygtningen, 
slog  den  ned  og  vilde  gribe  den.  Dog  Hærfuglen  bad  ynkelig 
for  sig,  og  besvor  den  ved  Salomo's  Navn  ikke  at  tilføje  den 
nogen  Overlast. 

»Din  Moder  kan  ligesaa  godt  strax  aabne  sine  Taarers 
Kilde,«  raabte  Ørnen.  »Salomo  har  savnet  Dig  og  svoret  at 
straffe  Dig  paa  det  strengeste.« 

Og  Hærfuglen  maatte  folge  med  tilbage.  Ørnen  forte  den 
frem  for  Salomo,  som  ventede  den  paa  sin  Trone.  Skjælvende 
nærmede  Havfuglen  sig  ham  og  lod  til  Tegn  paa  sin  Sønder- 
knuselse Hale  og  Vinger  hænge,  saa  at  de  slæbte  efter  den. 
Salomo  udstrakte  Haanden  og  drog  den  til  sig.  »Betænk,  Du 
Allahs  Profet,«  raabte  Hærfuglen  i  sin  dødelige  Angst,  »at  Du 
ogsaa  en  Gang  selv  skal  fremtræde  som  skyldig  for  den  Al- 
mægtiges Trone! 

Ved  disse  Hærfuglens  Ord  foer  Salomo  sammen,  slap  den 
af  Haanden,   og  spurgte,  hvor  den  havde  været. 

»Jeg  bringer  Dig  Efterretning,«  sagde  den  noget  lettere 
om  Hjertet,  »om  Ting,  der,  uagtet  din  Profetgave,  din  Lærdom 
og  Visdom,  dog  hidtil  har  været  Dig  ubekj endte.  Jeg  kom- 
mer nemlig  fra  Landet  Saba,  hvor  der  regjerer  en  Dronning 
ved  Navn  Balkis.  Allerede  hendes  Fader  Sharahbil  var  en  saa 
mægtig  Hersker,  at  han  forsmaaede  alle  de  Prindsesser,  som 
Nabokongerne  tilbød  ham,  og  ægtede  Datteren  af  en  Genius. 
Geniernes  Konge  var  ham  nemlig  meget  bevaagen,  eftersom 
han  ofte  paa  Jagten  igjen  havde  løsladt  Genier  og  Feer,  som 
han  havde  fanget  i  Gazelskikkelse.  Efter  en  anden  Over- 
levering saa  Sharahbil  en  Gang  paa  Jagten  en  hvid  og  en  sort 
Slange  i  Kamp  med  hinanden.  Den  sorte  viste  sig  at  være 
den  stærkeste;    men  Kongen    hjalp    den    hvide,    og  dræbte  dens 

Modstander.  Da  han  derpaa  vilde  gaa  videre,  stod  pludselig 
en  smuk  Yngling  for  ham,  der  standsede  ham  med  de  Ord: 
»Jeg  er  den  hvide  Slange,  som  Du  frelste  fra  Fordærvelsen; 
den  sorte  var  en  ond  Slave,  som  havde  løftet  sin  Haand  imod 
mig.     Til  Belønning  vil  jeg  forære  Dig  store  Skatte.« 

»Jeg  er  rig  nok,«  skal  Sharahbil  have  svaret,  »vil  Du  be- 
lønne mig,   saa  giv  mig  din  Datter  tilægte!« 

Geniernes  Konge  tilstod  ham  hans  Forlangende,  dog  paa 
den  Betingelse,  at  han  aldrig  maatte  bekymre  sig  om  hendes 
Handlinger,    de    maatte    forekomme    ham   nok  saa  besynderlige. 

»Spørger  Du  hende  tre  Gange,«  vedblev  han,  »hvorfor  hun 
gjør  det  eller  det,  saa  forlader  hun  Dig,  og  Du  ser  hende 
aldrig  mere.« 

Sharahbil  lovede  at  holde  sig  denne  Betingelse  efterrettelig, 
og  ægtede  Feprindsessen. 

Sharahbil  holdt  trolig  sit  Løfte,  indtil  hun  fødte  ham  en 
Datter,  som  hun  kastede  i  Ilden.  Da  spurgte  han:  »Hvorfor 
overgiver  Du  dit  eget  Kjød  og  Blod  til  Luerne?« 

»Har  min  Fader  ikke  sagt  Dig,«  svarede  Dronningen,  »at 
Du  ikke  maatte  spørge  mig,  hvorfor  jeg  gjorde  dette  eller  hint? 
Nu  har  Du  allerede  en  Gang  brudt  dit  Ord.     Vogt  Dig!« 

Sharahbil  vogtede  sig  virkelig,  indtil  hun  fødte  ham  en 
Søn,   som  hun  stak  en  glubende  Hund  i  Flaben. 

Da  raabte  han  igjen:  »Hvorfor  kaster  Du  dit  Foster  for 
Hundene?« 

»Har  Du  ikke  lovet,  aldrig  at  forlange  Regnskab  af  mig 
for  mine  Handlinger?  Nu  har  Du  allerede  to  Gange  brudt  dit 
Løfte;  gjør  Du  det  endnu  en  Gang,  har  Du  tabt  mig  for 
stedse. « 

Sharahbil    lagde    sig    hendes    Ord    paa  Hjerte  og  holdt  sin 

Tunge  i  Ave,  indtil  han  en  Gang  tilligemed  sin  Gemalinde, 
hendes  Fader  og  dennes  Vezir  drog  Kong  Dsu  Aran  i  Mode  i 
Ørkenen;  da  de  befandt  sig  midt  ude  i  Sandhavet,  lod  Dron- 
ningen udgyde  hele  deres  Forraad  af  Vand,  alt  deres  Meel  ud- 
strø for  Vindene,  og  alle  øvrige  Levnetsmidler  fordærve.  Da 
kunde  Sharahbil  ikke  ave  sig  længer,  men  fusede  helt  forbitret 
ud  med  det  Spørgsmaal:  »Vil  Du  da  have,  at  vi  her,  saa 
mange  som  vi  er,  skal  omkomme  af  Sult  og  Tørst?« 

Men  Dronningen  svarede,  som  sædvanlig,  ganske  rolig, 
endskjøndt  denne  Gang  helt  vemodsfuldt:  »Nu  har  Du  tre 
Gange  brudt  dit  Løfte!  Jeg  vil  da  forklare  Dig,  hvorfor  jeg 
alle  tre  Gange  handlede  saaledes,  som  jeg  gjorde,  og  derpaa 
for  evig  tage  Afsked  med  Dig.« 

Paa  et  Vink  af  hende  kom  strax  en  Fugl  flyvende  med 
deres  Datter;  en  anden  Fugl  kom  til  og  meldte:  »Herskerinde, 
din  Søn  er  død.« 

»Nu  ser  Du,«  vedblev  Dronningen,  »at  hvad  Du  ansaa 
for  Ild  og  en  Hund,  var  Genier,  hvis  sædvanlige  Form  er  Fugle- 
skikkelsen. Jeg  overgav  dem  mine  Børn,  fordi  jeg  ikke  selv- 
kunde  befatte  mig  med  deres  Opdragelse.  Men  hvad  min  sidste 
Handling  angaar,  saa  maa  Du  vide,  at  min  Faders  Vezir  havde 
lovet  Dsu  Aran  at  forgive  os  alle  og  overlevere  dit  Rige  i  hans 
Hænder;  Du  skal  snart  faa  Lejlighed  til  at  overbevise  Dig  om, 
at  jeg  taler  Sandhed.« 

Og  Dronningen  hældte  nogle  Draaber  Vand,  som  endnu 
havde  bevaret  sig  paa  Bunden  af  et  Kar,  i  et  Bæger,  og  tvang 
Veziren  til  at  tømme  det;  øjeblikkelig  styrtede  han  livløs  til 
Jorden. 

»Nu  véd  Du  alt,  sluttede  Feen,  »men  disse  mine  Ord  er 
mine  allersidste;  Du  ser  mig  aldrig  mere.« 

Med  disse  Ord  forsvandt  hun. 

Kong  Sharahbil  vilde  have  været  trøstesløs  over  Tabet  af 
sin  Gemalinde,  hvis  ikke  den  Datter,  hun  havde  efterladt  ham, 
havde  beredt  ham  saa  megen  Glæde.  Hendes  Navn  var  Balkis. 
Efter  sin  Faders  Død  besteg  hun  hans  Trone,  men  kom  dog 
ikke  i  rolig  Besiddelse  af  hele  det  mægtige  Rige,  førend  hun 
havde  ryddet  sin  Fætter  af  Vejen,  hvem  en  Del  af  Folket  havde 
hyldet  til  Konge.  Dette  gik  til  paa  følgende  Maade:  Hun  lod, 
som  om  hun  elskede  ham  og  gav  paa  Skrømt  sit  Samtykke  til 
Ægteskabet;  men  i  Brudenatten  gav  hun  ham  saa  megen  Vin 
at  drikke,  at  han  tabte  Bevidstheden,  og  kastede  sig  da  over 
ham  og  tog  ham  af  Dage. 

»Men  fra  den  Tid,  da  hun  kom  i  rolig  Besiddelse  af 
Tronen,«  vedblev  Hærfuglen,  »regjerer  hun  med  en  mønster- 
værdig Indsigt,  Retfærdighed  og  Mildhed.  En  Gang  om  Ugen 
holder  hun  offentlig  Ret,  hvorved  enhver  kan  fremkomme  med 
sine  Klager.  Paa  disse  Dage  sidder  hun  bag  et  ganske  klart 
Forhæng,  gjennem  hvilket  hun  kan  betragte  Folk  uden  igjen  at 
blive  set.  Hun  har  en  Trone,  som  er  firsindstyve  Alen  høj  og 
lige  saa  lang  og  bred,  helt  forfærdiget  af  Guld  og  Sølv  og 
smykket  med  de  kosteligste  Ædelstene.  Hun  og  hendes  Under- 
saatter  er  alle  Magiere  og  tilbeder  Solen.« 

Da  Hærfuglen  havde  sluttet  sin  Beretning,  sagde  Salomo: 
»Jeg  vil  en  Gang  selv  se  efter,  om  Du  farer  med  Sandhed  eller 
har  løjet.«  Han  lod  sig  da  række  Rør  og  Blæk,  og  skrev  et 
Brev  til  Dronning  Balkis,  hvori  han  opfordrede  hende  til  at  ind- 
finde sig  hos  ham  og  antage  hans  Tro.  Da  Brevet  var  skrevet, 
forseglede  han  det  med  Vox  og  Moskus,  trykkede  sin  Seglring 
derpaa,  gav  Viben  det  og  sagde:   »Bring  Balkis  dette  Brev !  Lad 

derpaa,  som  om  Du  igjen  flyver  tilbage,  men  bliv  og  skjul 
Dig  i  Nærheden  for  at  høre,  hvilken  Aftale  hun  gjør  med  sine 
Folk!« 

Viben  tog  imod  Brevet  og  fløj  med  det  til  Mareb,  et  Sted, 
der  ligger  tre  Mil  fra  Sanaa,  hvor  Balkis  sædvanlig  opholdt  sig, 
og  lod  Brevet  falde  i  hendes  Skjød.  Saasnart  Droningen  saa 
Seglet,  følte  hun  uvilkaarlig  den  Persons  Magt,  der  havde  skrevet 
Brevet,  og  saasnart  hun  havde  læst  det,  forsamlede  hun  sine  ti 
tusinde  Feltherrer,  af  hvilke  enhver  stod  i  Spidsen  for  hundrede 
tusinde  Mand,  forelagde  dem  Brevet  og  spurgte  dem  om  Raad. 

»Vi  adlyder  kun  Dig,«  svarede  Feltherrerne,  »Du  kan  stole 
paa  vort  Mod,  vor  Kraft  og  Trofasthed;  dog  gjør  alene,  hvad 
Dig  selv  tykkes ! « 

»Førend  jeg  bestemmer  mig,«  sagde  Balkis,  »vil  jeg  dog 
prøve  paa  at  sende  Kong  Salomo  en  Foræring.  Hvis  han  tager 
imod  den,  er  han  kun  en  ganske  sædvanlig  Sultan,  og  vi  behø- 
ver ikke  at  frygte  for  ham;  hvis  han  derimod  viser  den  tilbage 
og  gjentager  sin  Fordring,  at  vi  skal  antage  hans  Tro,  saa  er 
han  en  Profet,  og  vi  maa  vel  se  os  for,  hvorledes  vi  bærer  os 
ad  under  slige  mislige  Omstændigheder.« 

Og  hun  lod  fem  hundrede  skjønne  Ynglinge  klæde  som 
Piger,  smykkede  dem  med  Halskjæder,  Øre-,  Arm-  og  Fod- 
ringe, og  lod  dem  sætte  paa  Heste  i  Kvindesadler,  som  var 
bedækket  med  de  kostbareste  guldvirkede  Stoffer.  Derpaa  lod 
hun  fem  hundrede  Piger  klæde  som  Mamelukker,  og  befalede 
de  første  at  te  sig  med  Blyhed  som  Piger,  og  de  sidste  at  tale 
med  haardt  og  højt  Mæle  og  vise  et  frit  og  kraftigt  Væsen. 
Fremdeles  lagde  hun  fem  hundrede  guldvirkede  og  ligesaa  mange 
sølvvirkede  Tæpper  tilrede,   en  Krone,  der  var  sammensat  af  de 

• 
største  og  fineste  Perler  og  Hyazinter,  endvidere  flere  Ladninger 
af  Moskus,  Ambra  og  Aloe,  og  endelig  en  lille  Æske  med  en 
kostbar,  endnu  ikke  gjennemboret  Perle,  og  en  Diamant,  hvor- 
igjennem  der  gik  et  krumt  Hul.  Alle  disse  Foræringer  sendte 
hun  Kong  Salomo  ved  kloge  og  aandrige  Mænd  og  skrev 
tillige : 

»Hvis  Du  virkelig  er  en  Profet,  saa  skjeln  imellem  Sla- 
verne og  Slavinderne,  sig,  hvad  Æsken  indeholder,  førend  Du 
aabner  den,  bor  et  Hul  igjennem  Perlen  og  drag  en  Traad 
igjennem  Diamanten,  uden  at  noget  Menneske  eller  nogen  Aand 
dermed  gaar  Dig  til  Haande ! « 

Til  Gesandtskabets  Øverste  udnævnte  hun  Mundsir,  en  af 
Rigets  ædleste  Mænd,  og  gav  ham  endnu  følgende  Forholds- 
regel,  førend  han  rejste : 

»Behandler  Salomo  Dig  med  Stolthed  og  Haardhed,  saa  er 
han  kun  en  ganske  almindelig  Konge,  skjøndt  maaske  mægtigere 
end  de  fleste;  kommer  han  Dig  derimod  venlig  og  nedladende 
i  Møde,  maa  vi  frygte  for,  at  han  virkelig  er  en  Profet.  Læg 
vel  Mærke  dertil,  og  indret  din  Adfærd  derefter!« 

Viben  havde  fra  sit  Skjul  hørt  hvert  eneste  Ord;  saasnart 
Mundsir  havde  begivet  sig  paa  Vejen,  fløj  den  tilbage  i  For- 
vejen og  berettede  Salomo  alt,  hvad  Dronning  Balkis  tænkte 
og  foretog  sig;  strax  befalede  Salomo  Genierne  at  forskaffe  ham 
et  guld-  og  sølvvirket  Tæppe,  der  var  syv  Parasanger1)  langt 
og  ligesaa  bredt,  og  at  omgive  den  Jordflade,  hvorpaa  det  blev 
udbredt,  med  en  guldstraalende  Mur.  Djævlene  befalede  han 
imidlertid  at  skaffe  ham  de  skjønneste  Land-  og  Sødyr,   at  fast- 


1)  En  persisk  Mil,  omtrent  3  Fjerdingvej. 

♦ 
binde  dem  paa  begge  Sider  af   den   med  Tæppet    belagte  Jord- 
bund og  forelægge  dem  Foder.      Geniernes    Fyrster  bød  han  at 
stille  sig  om  hans  Trone  paa  højre  Side. 

Saaledes  modtog  han  Dronning  Balkis'  Sendebud.  Saasnart 
•disse  havde  faaet  Øje  paa  denne  aldrig  før  sete  Pragt  og  Her- 
lighed, disse  straalende  Genier,  disse  frygtelige  Djævle,  disse 
sjeldne  Dyr  og  Fugle  af  alle  Slags,  paa  det  i  det  uendelige  ud- 
strakte kostbare  Tæppe,  lod  de  deres  Foræringer  falde  og  vidste 
ikke  af  Angst  og  Beklemmelse  at  sige.  Nogle  fortæller,  at  Sa- 
lomo  netop  havde  ladet  saa  store  Stykker  af  Jordbunden  ube- 
dækket, som  de  af  Sendebudene  medbragte  Tæpper  kunde  ind- 
tage, og  at  den  nærmeste  Aarsag  til  den  dem  overvældende 
Angst  var  Frygten  for,  at  man  skulde  tro,  at  de  havde  skaaret 
disse  Stykker  ud  og  stjaalet  dem,  og  at  de  derfor  kastede  de 
medbragte  Tæpper  bort  fra  sig.  Nok  er  det,  umaadelig  bange 
blev  de,  og  havde  nær  grebet  Flugten.  Men  Djævlene  optog 
dem  i  deres  Midte,  og  førte  dem  forbi  alle  de  forskjellige  Arter 
af  Genier,  Menneskebørn,  Dyr  og  Fugle,  indtil  de  endelig 
naaede  Salomo's  Trone. 

Men  Salomo  viste  sig  ingenlunde  frygtelig  imod  dem,  end- 
skjøndt  han  straalede  i  en  næsten  overjordisk  Højhed.  Med 
Venlighed  tog  han  imod  dem  og  spurgte,  hvad  der  havde  ført 
dem  hid. 

Da  tog  Mundsir  Mod  til  sig  og  overgav  ham  Dronning 
Balkis'   Skrivelse. 

Næppe  havde  Salomo  kastet  et  Blik  deri,  førend  han  sagde : 
»Giv  mig  Æsken!  Den  indeholder  en  Perle  uden  Hul,  og  en 
Diamant,   der  er  skjævt  gjennemboret.« 

»Du    taler    Sandhed,«    svarede    Mundsir    næsten    forfærdet. 

»Nu  staar  alene  tilbage,  at  Du  borer  et  Hul  i  Perlen  og  drager 
en  Traad  igjennem  Diamanten.« 

Hermed  var  Salomo  virkelig  i  Forlegenhed  og  nødtes  til 
at  søge  fremmed  Hjælp.  Han  henvendte  sig  dermed  først  til 
Genierne,  derpaa  til  Menneskene;  men  ingen  vidste,  hvorledes 
han  skulde  bære  sig  ad  med  at  gjennembore  Perlen  og  drage 
en  Traad  igjennem  Diamanten.  Men  da  han  derpaa  henvendte 
sig  til  Djævlene  om  Raad,  sagde  én  af  disse:  »Lad  en  Orm 
komme!  Den  kan  nok  ved  udholdende  Arbejde  gjennembore 
Perlen,  og  vil  uden  Vanskelighed  kunne  drage  en  Traad  efter 
sig  igjennem  Diamanten.« 

Den  vise  Salomo  maatte  vistnok  undre  sig  over,  at  han 
ikke  selv  var  falden  paa  dette  ganske  simple  Middel.  Imidler- 
tid fulgte  han  Raadet  og  hidkaldte  en  Orm,  som  tog  en  Traad 
i  Munden  og  med  Lethed  krøb  med  den  igjennem  Diamanten, 
og  derpa,a  i  Løbet  af  en  Dag  og  en  Nat  ved  ufortrøden  Flid 
gjennemborede  Perlen. 

Da  Ormen  var  færdig  med  sit  Arbejde,  spurgte  Salomo 
den,  hvilken  Belønning  den  ønskede  sig. 

»Store  Profet,«  svarede  Ormen,  »anvis  mig  et  Træ  til  min 
Underholdning,  som  jeg  maa  beholde  alene  for  mig  selv!« 

Salomo  anviste  Ormen  det  hvide  Morbærtræ,  og  Ormen  er 
i  Besiddelse  deraf  den  Dag  i  Dag. 

Nu  havde  Salomo  alene  tilbage  at  skjelne  imellem  de  ham 
tilsendte  Slaver  og  Slavinder.  I  dette  Øjemed  lod  han  bringe 
Vand  og  befalede  dem  at  vadske  sig.  Øjeblikkelig  kj endte  han 
nu  Pigerne  derpaa,  at  de  øste  Vandet  fra  den  ene  Haand  i  den 
anden,  og  da  først  vadskede  Ansigtet,  medens  Ynglingene  strax 
for  sig  til  Ansigtet  med    den    Haand,    hvori  Vandet  var    blevet 

Tusind  og  én  Nat.     III.  27 

hældt  af  Kanden.  Derpaa  lod  han  Mundsir  komme  for  sig  og 
gav  ham  Foræringerne  tilbage,  idet  han  sagde:  »Hvis  din  Her- 
skerinde ikke  underkaster  sig  mig  og  antager  min  Tro,  falder 
jeg  med  en  utallig  Hær  ind  i  hendes  Land  og  slæber  hende 
som  Fange  paa  den  ynkeligste  Maade  fra  Hjem  og  Fædreland.« 

Da  Sendebudene  vendte  tilbage  med  Foræringerne,  og 
Dronning  Balkis  erfarede,  hvad  de  havde  oplevet,  udraabte  hun 
smertelig:  »Ve  os,  vi  formaar  ikke  at  modstaa  denne  Kong 
Salomo ;  der  bliver  intet  andet  tilovers,  end  at  jeg  med  mit 
Folks  ypperste  begiver  mig  hen  til  ham  for  at  se,  hvad  det  er 
for  en  Tro,  han  vil  paatvinge  os.« 

Og  hun  indelukkede  og  forvarede  sin  Trone  i  det  syvende 
Værelse  i  det  syvende  Hus  i  hendes  syvende  Slot,  og  stillede 
sin  paalideligste  Vagt  til  at  bevogte  den;  derpaa  begav  hun  sig 
tilligemed  sine  ti  tusinde  Feltherrer  paa  Vejen  til  Salomo,  og 
standsede  ikke,  førend  hun  kun  var  en  Parasang  fra  hans  Lejr 
mellem  Kufa  og  Hira. 

Da  Salomo  i  det  fjerne  hørte  en  vældig  Larm  og  saa 
mægtige  Støvskyer,  og  havde  erfaret,  at  det  var  Balkis,  som 
rykkede  frem,  spurgte  han  sin  Omgivelse :  »Hvo  af  Eder  bringer 
mig  Balkis'  Trone,  inden  hun  kommer  til  mig  og  bliver  en 
sand  Troende?«  Han  vilde  nemlig  derved  give  hende  et  Bevis 
paa  sin  Magt,  eller  ogsaa  bemægtige  sig  den  kostbare  Trone, 
medens  hun  endnu  var  en  Hedning,  eftersom  det  senere  ikke 
havde  været  ham  tilladt. 

Da  svarede  en  styg  Genius,  saa  stor  og  uformelig  som  et 
Bjerg:  »Jeg  skal  bringe  Dig  den  til  Middag,  inden  Du  endnu 
har  opløst  Forsamlingen.« 

»Det  er  ikke  hastig  nok,«   svarede  Salomo. 

Da  rejste  sig  en  anden,  for  hvem  intet  var  umuligt  for- 
medelst Besiddelsen  af  Skjæbnens  Bog  og  Kundskaben  til  alle 
de  hellige  Navne,  —  efter  nogles  Sigende  var  det  Erkeenglen 
Gabriel,  efter  andres  Profeten  Alchidhr  eller  Salomo's  Vezir 
Asaf  —  og  fremstillede  sig  for  Salomo  med  de  Ord:  »Jeg  skal 
bringe  Dig  Tronen  i  et  Øjeblik.« 

Og  han  gav  ikke  noget  forfængeligt  Løfte.  Han  gav  sig 
kun  til  at  bede  saalunde:  »Evige,  almægtige  og  algode  Allah, 
for  hvem  intet  er  umuligt,  men  al  Ting  let,  lad  Balkis'  Trone 
blive  bragt  herhid!« 

Og  strax  befalede  Gud  sine  Engle  at  bære  den  hid  under 
Jorden  indtil  det  Sted,  hvor  Salomo  stod;  derpaa  revnede 
Jorden,  og  Tronen  hævede  sig  op  ved  Salomos  Side.  »Hvor 
stor  er  dog  ikke  Allahs  Magt ! «  udraabte  Salomo.  To  Maane- 
ders  Rejse  tilbagelagt  i  et  Øjeblik  af  slig  en  Kolos!« 

Derpaa  befalede  han  sine  tjenstlige  Aander  at  gjøre  den 
ukj endelig-,  dette  bevirkede  de  ved  at  sætte  de  røde  Ædelstene  i  de 
grønnes  Sted,  og  omvendt,  og  vendte  det  bagerste  forrest,  og 
det  øverste  nederst  af  Tronen.  Men  Balkis  gjenkj  endte  den 
dog  alligevel;  thi  idet  hun  gik  forbi,  ytrede  hun:  »Det  fore- 
kommer mig  virkelig,  som  om  det  var  min  Trone!«  Man  viste 
hende  Salomo's  Slot  og  indbød  hende  til  at  træde  derind.  Men 
Forhallen  var  brolagt  med  krystalklart  Glas,  under  hvilket  der 
flød  Vand  med  allehaande  Fisk  i.  Balkis,  som  troede,  at  hun 
maatte  vade  igjennem  en  lille  Fiskedam,  løftede  sit  Klædebon 
i  Vejret  indtil  Knæene  for  ikke  at  blive  vaad;  Salomo,  som 
fra  sin  Trone  kunde  se  hende  nærme  sig,  havde  nemlig  brugt 
denne  List  for  at  faa  hendes  bare  Ben  at  se;  thi  han  havde 
hørt  ymte  om,  at  Balkis  skulde  have  Æselsfødder.  Genierne 
saa  nemlig    meget   ugjerne,    at    Salomo    ægtede    Dronningen    af 

Saba,  fordi  de  frygtede  for,  at  hun,  der  selv  var  af  Feslægt, 
skulde  røbe  deres  Hemmeligheder,  og  føde  Børn,  som  vilde 
udøve  et  endnu  fuldstændigere  Herredømme  over  dem  end  selve 
Salomo.  Men  da  nu  Salomo  selv  overbeviste  sig  om,  at  hendes 
Ben  var  ligesaa  smukke  som  hendes  øvrige  Legeme,  tog  han 
hende  uden  Betænkning  til  Ægte,  bekræftede  hende  i  hendes 
Herredømme,  og  lod  sine  Genier  opbygge  tre  Slotte  til  hende 
i  Yemen.  Han  lod  hende  residere  i  Mareb,  og  besøgte  hende 
der  en  Gang  om  Maaneden;  thi  han  brugte  til  Rejsen  fra  Syrien 
til  Yemen  ikke  mere  end  en  halv  Dag. 

Syv  Aar  og  syv  Maaneder  efter  døde  Balkis,  og  blev  be- 
gravet i  Palmyra.  Men  paa  Khalifen  Valids  Tid  kj endte  ingen 
længere  hendes  Begravelsessted.  Thi  da  Abu  Musa  blev  sendt 
til  Palmyra  tilligemed  Abbas,  Khalifens  Søn,  regnede  det  der 
saa  vedholdende,  at  en  Del  af  Stadens  Mur  styrtede  sammen, 
og  man  fandt  en  Ligkiste  af  en  gul  Stenart,  som  var  tredsinds- 
tyve  Alen  lang,  og  hvorpaa  der  var  skrevet :  »Her  er  den  fromme 
Balkis'  Grav,  Salomos,  Davids  Søns  Gemalinde,  som  døde  den 
anden  Rabia  l)  i  Salomos  syv  og  tyvende  Regjeringsaar.« 

Da  de  tog  Laaget  af  Kisten,  fandt  de  deri  en  Kvinde,  der 
endnu  saa  saa  frisk  ud,  som  om  hun  først  nylig  havde  opgivet 
Aanden.  Saa  hastig  som  muligt,  aflagde  de  Beretning  for  Kha- 
lifen om  deres  Opdagelse-  denne  befalede  at  lade  Kisten  blive 
staaende  paa  sin  Plads  og  at  mure  Stedet  til  med  Mar- 
morsten. 

Salomos  Fald  og  Død  bliver  af  Mahomed  Ibn  Ishak  fortalt 
paa  følgende  Maade: 


a)  En  af  Maanederne  i  den  arabiske   Kalender. 

Han  hørte  en  Gang  meget  tale  om  en  stor  Stad  og  en 
mægtig  Konge  paa  en  0,  som  formedelst  sin  naturlige  Beskaf- 
fenhed var  ganske  uindtagelig.  Da  befalede  Salomo  Vinden  at 
bringe  ham  derhen  tilligemed  hans  Hærskarer ;  han  kom  og  øde- 
lagde alt  og  dræbte  Kongen. 

Men  i  et  af  Borgens  Værelser  fandt  han  en  Datter  af 
Kongen  ved  Navn  Djarada,  der  var  saa  ubeskrivelig  dejlig,  at 
Salomo  i  første  Øjeblik  følte  sig  aldeles  henreven  af  hende; 
han  tvang  hende  da  til  at  antage  hans  Tro,  og  ægtede  hende 
derpaa. 

Men  endskjøndt  Salomo  opfyldte  alle  Djaradas  Ønsker  og 
hævede  hende  højt  over  alle  sine  øvrige  Gemalinder,  hørte  hun 
dog  ikke  op  med  at  sørge,  sukke  og  græde.  Endelig  blev 
Salomo  utaalmodig  herover  og  spurgte  hende:  »Naar  vil  dog 
en  Gang  dine  Taarer  høre  op  med  at  flyde?  Har  Allah  ikke 
skjænket  Dig  et  langt  herligere  Rige,  end  din  Faders  var,  og  har 
han  ikke  ført  Dig  til  den  sande  Tro,  Livets  højeste  Klenodie?« 

»Jo,  sikkerlig,«  svarede  Djarada,  »men  saa  ofte  jeg  kommer 
til  at  tænke  paa  min  stakkels  Faders  Ulykke  og  ynkelige  og 
sørgelige  Død,  kan  jeg  alligevel  ikke  holde  mine  Taarer  tilbage. 
Hvis  Du  af  dine  Djævle  vilde  lade  min  Faders  Billed  udhugge 
og  sætte  op  i  mit  Værelse,  tror  jeg,  at  jeg  efterhaanden  vilde 
føle  mig  trøstet  og  blive  roligere.« 

Salomo  bevilgede  hendes  Bøn,  og  snart  havde  Djævlene 
et  Stenbillede  færdigt,  som  havde  den  mest  gribende  Lighed 
med  hendes  afdøde  Fader.  Dette  lod  hun  stille  op  i  sit  Væ- 
relse, klædte  det  paa,  som  hendes  Fader  havde  været  klædt, 
medens  han  endnu  levede,  og  tilbad  det  Morgen  og  Aften  som 
en  Gud.  Thi  hendes  Fader  var  lige  indtil  sin  Død  af  sin  Øs 
Indbyggere  bleven  tilbedt  som  en  Guddom. 

Saaledes  forløb  fyrretyve  Dage,  uden  at  Salomo  anede  det 
mindste  af  det  Uvæsen,  som  gik  for  sig  i  hans  Palads.  Men 
hans  Vezir  Asaf,  Brachias  Søn,  fik  Nys  derom,  gik  ind  til 
Salomo  og  sagde:  »O,  Du  Allahs  Profet,  jeg  er  nu  gammel  og 
svag,  og  Døden  stunder  mig  for;  lad  mig  dog  endnu  en  Gang 
holde  en  Tale  til  Folket,  for  at  jeg  kan  meddele  det  noget  de 
tidligere  Profeter  angaaende,  som  endnu  er  det  ubekjendt!« 

Salomo  lod  Folket  forsamle,  og  Asaf  begyndte  at  fremhæve 
de  gamle  Profeters  Dyder,  den  ene  efter  den  andens,  indtil  han 
kom  til  Salomo ;  da  sagde  han:  »Hvor  mild,  hvor  vis,  hvor 
retfærdig  og  gu dfrygtig  var  han  ikke  i  sin  Ungdom ;  Allah,  Genier 
og  Mennesker  maatte  finde  Velbehag  i  ham ! « 

Men  Salomo  var  selv  til  Stede  ved  denne  Tale.  Han  ge- 
raadede  i  heftig  Vrede,  begav  sig  tilbage  til  sit  Palads,  lod  Asaf 
strax  kalde  og  sagde  til  ham:  »De  ældre  Profetet  har  Du  rost 
ubetinget,  —  hvorfor  da  mig  kun  med  Hensyn  til  mine  Ung- 
domsaar?  Har  jeg  da  i  min  modnere  Alder  begaaet  noget, 
som  er  ondt  eller  mig  uværdigt?« 

»Allerede  i  fyrretyve  Dage,«  svarede  Asaf,  »er  et  Afguds- 
billede blevet  tilbedt  i  dit  Palads.     Behøver  jeg  at  sige  mere?« 

Ved  denne  Efterretning  udraabte  Salomo  forfærdet:  »Vi  er 
udgangen  fra  Allah  og  skal  til  ham  vende  tilbage!  Tænkte  jeg 
det  ikke  nok,  at  der  maatte  være  kommet  Dig  noget  slemt  for 
Øre  om  mig!« 

Og  han  begav  sig  strax  ind  til  sin  Hustru  Djarada,  lod 
hendes  Afgud  sønderslaa  og  straffede  hende  selv;  derpaa  iførte 
han  sig  rene  Klæder,  som  alene  ufuldbaarne  Jomfruer  havde 
berørt,  og  gik  ud  i  Ørkenen,  hvor  han  væltede  sig  i  Aske  og 
gjorde  Bod  for  Guds  Aasyn. 

Men  da  han  om  Aftenen  kom  tilbage,  og,  som  sædvanlig 
under  sine  Aftvætninger  og  Renselser,  gav  sin  Gemalinde 
Amina  sin  Seglring,  hvori  hele  hans  Magt  laa,  til  at  gjemme  og 
opbevare,  paatog  en  ryggesløs  Djævel  ved  Navn  Sachr,  sig  Sa- 
lomos  Skikkelse  og  lod  Amina,  der  blev  skuffet,  udlevere  sig 
Ringen.  Derpaa  besteg  han  Salomos  Trone  og  forsamlede  Men- 
nesker og  Genier,  Dyr,  Fugle  og  Djævle  omkring  sig.  Senere 
kom  Salomo,  hvis  Skikkelse  allerede  i  overordentlig  Grad  havde 
forandret  sig  og  var  falden  af,  og  affordrede  sin  Ring.  »Hvem 
er  Du!«  spurgte  hun.  »Kj ender  Du  mig  ikke?«  svarede  han 
forbauset.      »Jeg  er  Salomo,  Davids  Søn.« 

»Du  lyver,«  raabte  Amina,  »Salomo  har  nylig  været  hos 
mig  og  faaet  sin  Ring  tilbage,  og  har  allerede  indtaget  sin 
Trone. « 

Da  erkjendte  Salomo,  at  Gud  vilde  straffe  ham  for  hans 
Synd  og  forlod  ydmyget  og  nedslaaet  Paladset. 

Men  overalt,  hvor  han  kom  hen  og  udgav  sig  for  Kong 
Salomo,  blev  han  spottet  og  udlet  og  overkastet  med  Skarn. 
Endelig  gik  han  ned  til  Havet  og  hjalp  Fiskerne  med  at  bringe 
deres  Varer  paa  Torvet;  herfor  fik  han  daglig  to  Fisk,  af  hvilke 
han  bortbyttede  den  ene  imod  Brød.  Paa  denne  Maade  fristede 
han  Livet  i  fyrretyve  Dage,  netop  saa  længe,  som  der  var  blevet 
drevet  Afgudsdyrkelse  i  hans  Hus. 

Imidlertid  havde  Asaf  og  Israals  ældste,  uagtet  den  fuld- 
komne ydre  Lighed  som  Djævelen  Sachr  havde  med  Profeten 
Salomo,  efterhaanden  dog  fattet  Mistanke  ved  hans  ugudelige 
Adfærd  og  forrykte  Regjeringshandlinger.  Asaf  begav  sig  derfor 
ind  til  Salomos  Hustruer  og  spurgte  dem,  om  ikke  Salomo  fore- 
kom dem  helt  forandret  i  de  sidste  fyrretyve  Dage. 

»Jo  tilvisse,«   svarede  de  alle,    »han    er    aldeles    forandret! 

Han  berører  os,  medens  vi  er  urene,  og  tvætter  sig  ikke,  naar 
han  forlader  os.« 

Da  udraabte  Asaf:  »Vi  er  udgangen  fra  Allah,  og  til  ham 
vender  vi  en  Gang  tilbage!   Det  er  visselig  en  haard  Prøvelse!« 

Efter  denne  Samtale  med  Salomos  Hustruer  vendte  Asaf 
tilbage  til  Israels  ældste  og  sagde  til  dem:  »Salomos  Adfærd 
er  endnu  mere  paafaldende  i  Haremet  end  paa  Tronen.«  Da 
ilede  de  alle  med  deres  Tora  eller  hellige  Lov  ind  i  Tronsalen, 
hvor  Sachr  befandt  sig.  Men  saasnart  de  begyndte  at  læse  i 
det  guddommelige  Ord,  fløj  Sachr  forfærdet  sin  Vej,  og  stand- 
sede ikke,  førend  han  havde  naaet  Havets  Bred.  Der  lod  han 
Salomos  Seglring  falde  i  Bølgerne,  og  en  Fisk  slugte  den  øje- 
blikkelig. 

Kort  derefter  indfandt  Salomo  sig  hos  den  Fisker,  for  hvem 
han  plejede  at  bære  Fisk  til  Staden,  og  klagede  over  Sult  for 
ham.  Fiskeren  gav  ham  de  ham  tilkommende  tvende  Fisk. 
Men  ved  et  Allahs  Under  skulde  den  ene  af  dem  netop  være 
den,  der  havde  slugt  hans  Seglring;  saasnart  han  skar  den  op, 
faldt  den  ud,  og  han  gjenkjendte  den  med  Forbauselse  og  Hen- 
rykkelse -1).  Han  satte  den  paa  Fingeren,  og  strax  fik  han  atter 
sit  tidligere  ærværdige  Udseende;  Fugle,  Dyr,  Mennesker  og 
Genier  forsamlede  sig  atter  omkring  ham  og  bad  om  Tilgi- 
velse, villig  til  at  tjene  og  adlyde  ham  som  forhen. 

Men  Salomo  savnede  Djævlene,  og  tvang  dem  til  at  ind- 
finde sig.      Saasnart    de  var  til    Stede  bod    han   dem    at    bringe 


*)  Den  polykratiske  Ring,  der  kastes  i  Havet,  men  atter  skaffes  til  Veje 
ved  Fiskefangst,  spiller,  som  man  vil  have  set,  en  stor  Rolle  i  hele 
den  arabiske  Sagnkreds.  Det  ældste  Sted,  hvortil  dette  Sagntræk, 
som  vi  ogsaa  gjenfinder  i  Indien  (i  »Sakuntala«)  kan  fores  tilbage, 
er  den  berømte  Fortælling  hos  Herodos  om  Polykrates. 

Forræderen  Sachr.  Hastig  udførte  de  hans  Befaling,  og  hid- 
slæbte  det  skjælvende  Uhyre.  Salomo  indespærrede  ham  i  en 
Kobberflaske,  hvis  Munding  han  forseglede  med  sin  Ring,  og 
kastede  Flasken  i  Havet,  hvor  det  var  dybest,  for  at  lade  den 
blive  der  indtil  Verdens  Ende. 

Der  gives  imidlertid  dem,  der  paastaar,  at  Gud  havde 
ladet  Djævelen  Sachr  i  fyrretyve  Dage  træde  i  Stedet  for  Salomo 
i  alle  Ting  undtagen  i  hans  Harem  alene,  hvilket  han  holdt 
tillukket  for  ham.  Andre  derimod  fortæller,  at  der  af  Djæve- 
len Sachr's  Omgang  med  Salomo's  Hustruer  fremstod  Aber,  hvilke 
Salomo  ved  Gjenerhvervelsen  af  sin  Magt  forviste  ud  af  Landet. 
Paa  denne  Maade  er  Abeslægten  kommen  ind  i  Verden,  en 
ingenlunde  utrolig  Sag,  eftersom  Aberne  maa  forekomme  alle 
at  være  en  underlig  Mellemting  af  Djævel  eller  Dyr  og  Men- 
neske. Nogle  enkelte,  der  imidlertid  kun  vinder  liden  Tillid, 
paastaar,  at  hele  Historien  om  Salomo's  Nedværdigelse  ikke  er 
andet  end  en  jødisk  Fabel,  blottet  for  al  Sandhed.  Intet  er  mere 
umuligt  for  Adams  Sønner  end  at  blive  enige,  selv  om  det  kun 
gj  ælder  den  allermindste  Ting. 

Salomo  døde  i  sin  Regjerings  fyrretyvende,  i  sin  Alders 
tre  og  halvtredsindstyvende  Aar.  Men  da  Tempelbygningen 
endnu  ikke  var  færdig,  og  han  frygtede  for,  at  Genierne,  som 
arbejdede  derpaa,  skulde  opgive  Arbejdet,  saasnart  de  erfarede 
hans  Død,  saa  lod  han,  da  han  mærkede  Dødens  Komme, 
bygge  sig  en  Sal  af  Glas,  og  døde  under  Bønnen,  støttet  paa 
sin  Stav.  Genierne,  hvis  Vej  førte  dem  forbi  Salen,  anede 
derfor  ikke  hans  Død,  førend  en  Orm  havde  gnavet  Stokken 
igjennem  og  Liget  styrtede  til  Jorden.  Da  saa  de,  at  de  var 
bleven  narret  til  at  arbejde.     De  tog  Ormen    og    satte  den  paa 

et  andet  Sted  af  Stokken;  da  viste  det  sig,  at  den  behøvede 
et  Aar  til  at  gjennemgnave  Træet;  og  de  sluttede  heraf,  at 
deres  Herskers  Død  var  bleven  skjult  for  dem  et  helt  Aar 
igjennem. 

Endvidere  fortælles  der  om  Salomo : 

Da  han  forlovede  sig  med  Balkis,  Dronningen  af  Saba, 
vilde  han  gjøre  hende  en  Foræring  af  en  Fjerseng,  hvortil  alle 
Himlens  Fugle  skulde  bidrage.  Just  som  han  undfangede  denne 
Tanke,  fløj  en  Lærke  forbi ;  han  bød  den  standse  og  nærme 
sig  ham.     Lærken  hilste  Profeten  og  spurgte,  hvad  han  befalede. 

»Jeg  behøver  dine  Fjer,«   sagde  Salomo. 

»O,  Herre,«  svarede  Lærken,  »jeg  er  lille  og  svagelig; 
uden  mine  Fjer  vil  jeg  hverken  kunne  udholde  Kulde  eller 
Hede.  Hav  Medlidenhed  med  mig;  ellers  vælter  jeg  mig  i 
Templets  hellige  Støv,  ryster  det  af  mig  for  dit  Aasyn  og  gjør 
dit  Palads  til  en  Ørken1)!« 

Da  blev  Salomo  bange  og  lod  Lærken  flyve.  Men  da  han 
alligevel  ikke  vilde  opgive  sit  Indfald  angaaende  Fjersengen, 
befalede  han  Hærfuglen,  hans  Tcharvish 2)  iblandt  Fuglene,  at 
sammenkalde  hele  Fuglenes  Verden  i  den  store  Tronsal.  Da 
nu  alle  Fugle  paa  hele  Jorden  var  forsamlet,  forlangte  han  forst 
af  Ravnen  og  Spurven,  at  de  skulde  give  ham  deres  Fjer.  Da 
de  gjorde  Indvendinger,  lod  han  Fødderne  binde  sammen  paa 
dem;  det  er  Aarsagen  til,  at  disse  Fugle  endnu  den  Dag  i  Dag 
kun  med  samlede  Fødder  kan  bevæge  sig  paa  Jorden.  Men 
alle  de  Fugle,  som  Salomo  videre  henvendte  sig  til,  paastod,  at 


')  Templets    Støv    bragte   Ulykke,  saasnart    det  blev    ført    bort    fra  det 

indviede,  hellige  Sted. 
2)  Page  eller  udøvende  Tjener  i  Sultanens  Palads. 

de  ikke  kunde  leve  uden  Fjer.  Endelig  kom  Raden  til  Ørnen. 
»Og  Du,«   sagde  Profeten,    »vil  Du  ogsaa  nægte  mig  dine  Fjer?« 

»Herre,«  svarede  Ørnen,  »Allah  har  skabt  mig  til  den  æd- 
leste af  hele  min  Slægt;  hvis  jeg  mistede  mine  Fjer,  vilde  jeg 
blive  den  usleste  paa  hele  Jorden.« 

»Deri  kan  Du  have  Ret,«  svarede  Salomo,  »men  jeg  har 
nu  en  Gang   sat  mig   i   Hovedet,    at  faa  en  Seng  af  Fugleijer.« 

»Til  hvem  er  den  bestemt?« 

»Til  min  Brud,  Balkis.« 

»Hvorledes,  Herre?  For  en  Kvindes  Skyld  skulde  jeg 
miste  mine  herlige  Fjer,  —  den  mest  ubestandige,  letsindige 
og  falske  Skabning  paa  Jorden?« 

»Hvorledes  har  Du  faaet  en  saa  slet  Mening  om  Kvin- 
derne?« spurgte  Salomo. 

»Herre,«  svarede  Ørnen,  »hvis  I  vil  laane  Øre  til  en 
Fortælling,  vil  I  deraf  selv  faa  et  rigtigt  Begreb  om  Kvinde- 
kjønnet.« 

»Lad  høre  da!«  bød  Salomo.  »Og  Du,  Hærfugl,  paabyd 
en  almindelig  Tavshed!«  Den  første  Fugl,  som  blot  lader  den 
mindste  Kvidren  høre,  skal  uden  Barmhjertighed  blive  plukket 
ganske  bar!« 

Ørnen  begyndte  da  at  fortælle : 

»Du  véd,  o,  Herre,  at  Fuglene  hverken  har  Lader  eller 
Forraadskamre ;  de  saa  ikke,  høste  ikke  heller,  men  flyve  hid 
og  did  over  Jorden  for  at  søge  deres  Næring.  En  Gang  ind- 
traf der  en  Misvæxt;  Fuglene  fandt  intet  Steds  mere  Føde,  og 
vidste  ikke,  hvorhen  de  skulde  vende  sig  for  at  undgaa  Hun- 
gersdøden.  Da  hørte  de  Tale  om  et  overordentlig  frugtbart 
Land,  hvor  der  trods  Misvæxten  fandtes  Guds  Gaver  af  Næ- 
ringsmidler; men  da  dette  Land  laa  meget  fjernt,  vilde  Fuglene 

ikke  paa  Lykke  og  Fromme  give  sig  paa  denne  Rejse,  uden 
forud  at  være  forvisset  om,  at  Sagen  forholdt  sig  rigtig.  De 
besluttede  derfor  at  sende  en  Spejder  did,  og  da  jeg  paa  denne 
Tid  endnu  var  i  min  fulde  Ungdomskraft,  erklærede  jeg  mig 
villig  til  at  overtage  Sendelsen,  og  blev  ogsaa  enstemmig  ud- 
valgt dertil. 

Jeg  begav  mig  altsaa  paa  Rejsen,  og  vedblev  uden  Rast 
at  styre  lige  fremad  med  stærke  Vingeslag;  efter  liere  Dages 
uafbrudt  Flugt  befandt  jeg  mig  en  Aftenstund  over  en  Stad, 
hvori  en  af  Landets  rigeste  og  mest  ansete  Beboere  fejrede  sit 
Bryllup.  Alle  Byens  Gader  var  glimrende  oplyst  og  vrimlede 
af  Folkeskarer;  alle  Landets  Taskenspillere,  Dandsere,  Musikan- 
ter og  Sortekunstnere  var  forsamlet  i  Brudehuset  tilligemed  alle 
Stadens  fornemste  Indbyggere. 

Jeg  nedlod  mig  paa  Taget  og  satte  mig  ved  Randen  af  en 
Raushan x),  hvor  jeg  baade  kunde  se  ned  i  det  endnu  tomme 
Brudekammer  og  ned  i  det  med  Folk  overfyldte  Gaardsrum. 
Her  besluttede  jeg  at  tilbringe  Natten.  Taskenspillerne  og  Sorte- 
kunstnerne havde  draget  hele  Forsamlingens  Opmærksomhed 
til  sig;  jeg  vil  blot  omtale  et  eneste  af  disse  underfulde  Stykker, 
som  nær  havde  givet  Bryllupsfesten  en  altfor  brat  og  en 
blodig  Ende. 

Efter  at  have  udført  mange  andre  Kunststykker  til  almin- 
delig Tilfredshed,  blæste  Troldmanden  i  et  Horn,  og  der  faldt 
en  Sæk  ned  fra  Himlen,  hvoraf  der  udsprang  en  lille,  gron 
Mand;    denne    spændte    i    al  Hast  et  Tov    tværs    over    Gaarden 


')  Raushan  er  et  persisk  Ord,  og  betyder  en  Aabning  i  Loftet  af  et 
Værelse,  med  en  skraa  Skodde,  som  dækker  imod  Solstraalerne  uden 
at  hindre  den  frie  Lufts  Adgang  til  Værelset. 

og  gav  sig  til  at  dandse  frem  og  tilbage  derpaa.  Men  imedens 
alle  Folk  saa  i  Vejret  og  skjænkede  den  grønne  Dandser  hele 
deres  Opmærksomhed,  forvandlede  sig  pludselig  Gaarden,  hvori 
Dandsen  gik  for  sig,  til  en  kostelig  Have  med  Træer,  Frugter 
og  Blomster,  Kilder  og  Springvand.  Den  unge  Ægtemand,  som 
endnu  var  meget  ophidset  af  Dagens  Varme  og  Tummel, 
fik  da  i  Sinde  at  øse  en  Smule  Vand  af  en  Bæk,  som  løb  lige 
forbi  hans  Fødder,  for  deri  at  vadske  Pande  og  Øjne.  Men 
hvad  skete !  —  Pludselig  saa  han  sig  i  sin  Indbildning  hensat 
til  en  Stad,  hvor  alle  Folk  løb  omkring  uden  Skjæg.  Ikke 
længe  varede  det,  inden  han  ved  sit  sorte  Skjæg  havde  draget 
alles  Blikke  paa  sig,  og  kun  med  Anstrengelse  lykkedes  det 
nogle  Politibetjente  at  faa  ham  reven  ud  af  den  ham  omgivende 
Folkemasse  og  ført  hen  til  Stadens  Kommandant.  Denne  gjorde 
kort  Proces  og  lod  Skjæget  skjære  af  ham;  derpaa  bød  han 
ham  venlig  velkommen  og  spurgte,   om  han  endnu  var  ugift. 

Den  unge  Mand  var  ved  Sortekunstnerens  Trolddom  bleven 
ganske  sandseløs,  og  besvarede  Spørgsmaalet  med  et:  »Ja,  min 
Herre. « 

Da  sagde  Kommandanten  videre  til  ham:  »I  denne  Stad 
maa  ingen  Mand,  der  egner  sig  for  Ægtestanden,  forblive  ugift. 
Hvis  I  derfor  har  i  Sinde  at  opholde  Eder  her,  maa  I  følge 
med  min  Tjener  hen  i  Badekvarteret;  der  vil  I  finde  et  grønt 
Badehus,  der  bliver  benyttet  af  smaa  Børn,  ved  Siden  af  et 
graat,  der  er  bestemt  for  gamle  Mænd,  lige  overfor  et  rødt, 
hvori  unge  Enker  bader  sig;  ved  Siden  af  dette  er  et  hvidt, 
som  tilhører  Jomfruerne,  og  paa  modsat  Side  et  sort.  som  de 
gamle  Koner  benytter.  Da  I  endnu  er  saa  ung,  har  I  formo- 
dentlig ikke  Dyst  til  at  hente  Eder  en  Kone  fra  det  sorte  Bade- 
hus;   I    maa    derfor  vente    indtil  Solnedgang  udenfor    det    røde 

eller  det  hvide  Badehus,  indtil  I  faar  Øje  paa  en  Kvinde,  som 
falder  i  Eders  Smag.  Den  Pige  eller  Enke,  som  behager  Eder 
mest,  skal  I  følge  til  hendes  Hus,  og  hun  vorder  Eders 
Hustru. « 

Den  unge  Mand  lod  sig  altsaa  af  Kommandantens  Tjener 
føre  hen  til  det  hvide  Badehus.  Saa  snart  Muezzinen  paa  Mi- 
nareten kaldte  de  Troende  til  Aftenbøn,  aabnedes  Badehusets 
Dør,  og  hele  Skarer  traadte  ud  deraf.  Men  da  den  unge  Mand 
formedelst  Sløret  ikke  kunde  se  deres  Ansigter,  fulgte  han  efter 
den  af  dem,  som  i  højeste  Grad  drog  hans  Opmærksomhed 
til  sig  ved  sin  ranke  Væxt,  sin  ædle  Holdning  og  sine  gjennem 
Sløret  straalende,  store,  sorte  Øjne.  Og  han  havde  Grund  til 
at  være  tilfreds ;  thi  den  tolvaarige  Pige  standsede  først  udenfor 
selve  Kommandantens  Hus,  hvis  Datter  hun  var. 

Kommandanten  gjorde  ingen  Indvendinger  imod  Partiet, 
som  han  selv  havde  foranlediget,  lod  Kadi  og  Vidner  kalde  og 
Ægteskabskontrakten  opsætte.  Derpaa  lod  han  berede  et  stort 
Maaltid,  til  hvilket  han  indbød  alle  sine  Slægtninge  og  Venner. 
Men  henimod  Midnat,  da  Gjæsterne  havde  fjernet  sig,  og  Bruden 
afsløredes  for  den  unge  Mands  Øjne,  kastede  han  sig  for  hendes 
Fødder  med  et  højt  Henrykkelsesudraab :  »Ved  Allah,  Du  er 
endnu  skjønnere  end  min  anden  Brud!« 

Men  saa  snart  den  unge  Kone  hørte,  at  hendes  Mand 
endnu  havde  en  anden  Brud,  løb  hun  ind  til  sin  Fader  og  for- 
talte ham  det ;  denne  udskjældte  Brudgommen  for  en  Løgner  og 
vilde  lade  ham  fængsle  som  Forbryder  imod  det  hellige  Ægte- 
skab. Men  den  unge  Mand,  der  ikke  vilde  taale  denne  Spot 
og  Skam,  gav  den  første,  der  nærmede  sig  ham,  en  mægtig 
Ørefigen.  —  I  samme  Øjeblik  var  Trolddommen  lost ;  —  ( øre- 
figenen havde  ramt  den  unge  Mands  Svigerfader,    der    sad  ved 

Siden  af  ham.  Denne  for  heftig  op  og  vilde  give  Slaget  til- 
bage ;  men  den  unge  Mand,  der  ligesom  vaagnede  af  en  Drøm, 
skyndte  sig  med  at  fortælle,  hvad  der  var  mødt  ham,  efter  at 
han  havde  vædet  sin  Pande  med  Vandet  af  den  forbirin- 
dende  Bæk. 

Da  gav  alle  tilstedeværende  sig  til  at  le,  og  overøste  den 
flinke  Sortekunstner  med  Guld-  og  Sølvstykker.  Kunstneren 
stødte  igjen  i  sit  Horn;  Haven  forvandlede  sig  atter  til  Gaards- 
rum,  og  den  grønne  Mand  smuttede  atter  ned  i  Sækken  og  for- 
svandt. 

Efter  mange  lignende  Kunststykker  blev  endelig  Aftens- 
maaltidet  baaret  frem;  til  min  store  Glæde  fik  Brudgommen 
Øje  paa  mig,  og  lod  forskellige  lækre  Spiser  bære  op  til  mig 
paa  Terrassen.  Efter  Maaltidet  forlod  Brudgommen  sine  Gjæster, 
som  endnu  længe  morede  sig  med  Sang  og  Dands,  og  begav 
sig  ind  i  Kvindeværelset,  hvorfra  strax  alle  Piger  og  Koner 
fjernede  sig. 

Men  da  den  unge  Ægtemand  saaledes  var  bleven  ene  med 
sin  Kone,  og  vilde  drage  hende  til  sig,  unddrog  hun  sig  hans 
Favntag. 

»Hvad  betyder  dette?«   spurgte  han  forbauset. 

»Min  Kjærlighed  til  Dig,«  svarede  den  unge  Brud,  »er 
saa  stor,  at  Du,  førend  jeg  helt  hengiver  mig  til  Dig,  ved 
Sværdet  og  paa  Koranen  maa  tilsværge  mig,  at  Du  vil  forblive 
mig  tro,  ikke  alene  mens  jeg  lever,  men  ogsaa  efter  min  Død, 
og  ikke  gifte  Dig  igjen;  jeg  paa  min  Side  vil  ligeledes  sværge, 
at  jeg,  hvis  jeg  skulde  være  saa  ulykkelig  at  miste  Dig,  aldrig 
vil  tilhøre  nogen  anden  Mand.« 

Den  unge  Mand  gik  gjerne  ind  paa  dette  sin  unge  Kones 
Forlangende,    der    havde  sit    Udspring    af    og    vidnede    om    en 

grændseløs  Kjærlighed;  han  udbredte  derfor  sin  Kaftan  paa 
Gulvet  foran  sin  Kone,  der  sad  paa  Tæppet  med  Benene  under 
sig,  forrettede  sin  Bøn  og  bøjede  sig  imod  Jorden,  saa  at  hans 
Pande  berørte  hans  Hustrus  Klædebon.  Derpaa  lagde  han  et 
Sværd  imellem  hende  og  sig,  paa  det  Sted,  hvor  han  under 
Bønnen  havde  berørt  Gulvet  med  sin  Pande,  og  de  to  Ægtefæller 
tilsvor  hinanden  en  evig  Troskab.  Efter  at  denne  Ceremoni  var 
fuldbragt,  kastede  Bruden  sig  i  sin  Mands  Arme,  og  de  var 
lykkelig  med  hinanden. 

Den  følgende  Morgen  indfandt  sig  det  unge  Pars  Slægt- 
ninge og  Venner  atter  i  Brudehuset  til  Frokosten.  Da  jeg 
imidlertid  ikke  var  vegen  fra  min  Plads  paa  Terrassen,  bemær- 
kede den  unge  Mand  mig  atter,  og  lod  mig,  som  tidligere,  ved 
en  Tjener  bringe  Mad  og  Drikke.  Da  jeg  havde  mættet  og 
forfrisket  mig,  takkede  jeg  Allah,  og  fortsatte  saa  min  Rejse 
til  det  Land,  hvis  Overflod  saa  højligen  var  bleven  rost  for  os. 
Jeg  gjennemfor  det  fra  den  ene  Ende  til  den  anden,  paa  Kryds 
og  paa  Tværs,  og  fandt  det  fuldt  af  yppige  Græs-  og  Korn- 
marker, overflødig  vandede  af  Kilder  og  Floder.  Da  jeg  saa- 
ledes  omhyggelig  havde  underrettet  mig  om  alt,  begav  jeg  mig 
igjen  paa  Tilbagevejen  for  at  bringe  Besked  om,  hvad  jeg  havde 
set  og  erfaret. 

Da  jeg  saaledes  atter  naaede  den  Stad,  hvor  jeg  havde 
bivaanet  Bryllupet,  erindrede  jeg  mig  det  Gjæstevenskab,  som 
jeg  havde  nydt  hos  det  unge  Ægtepar,  og  holdt  det  for  min 
Pligt  at  underrette  mig  om,  hvorledes  det  gik  dem  i  deres  nye 
Ægteskab.  Jeg  nedlod  mig  derfor  paa  Taget  af  Mandens  Hus, 
og  indtog  min  gamle  Plads  ved  Randen  af  Raushan'en. 

Dog,  hvad  maatte  jeg  se!     Midt  i  Værelset  laa  Husherrens 

Lig  udstrakt;  men  hans  unge  Enke  rev  sig  Haaret  af  Hovedet 
og  udstødte  skærende  Jammerskrig. 

Da  Begravelsens  Time  kom,  havde  man  ubeskrivelig  ondt 
ved  at  løsrive  den  unge  Kone  fra  hendes  Mands  Lig.  Jeg  følte 
mig  greben  af  en  levende  Medfølelse  for  de  arme  Folks  Ulykke, 
og  besluttede  at  blive  til  Begravelsen,  for  at  følge  den  unge 
Mand,  der  ved  sin  Gjæstfrihed  havde  paalagt  mig  Taknemlig- 
heds Baand,  til  hans  sidste  Hvilested,  og  endskjøndt  jeg  ikke 
slog  mig  for  Brystet  og  hylede  som  de  andre,  var  jeg  dog  in- 
derlig bedrøvet. 

Da  alle  Forberedelserne  til  Begravelsen  var  truffen,  satte 
Ligtoget  sig  i  Bevægelse ;  jeg  svang  mig  op  i  Luften  og  fulgte 
Processionen  indtil  det  Sted,  hvor  man  satte  Baaren  ned;  og 
medens  man  løftede  Liget  af  Baaren,  tog  jeg  Plads  paa  et  nær- 
staaende  Træ.  Men  da  man  havde  løftet  Liget  af  Baaren  og 
vilde  sænke  det  i  Graven,  kastede  Enken,  som  hele  Vejen  ikke 
havde  ophørt  med  sine  Jammerklager,  sig  som  vanvittig  over 
det  døde  Legeme  og  skreg,  at  man  skulde  begrave  hende  tillige- 
med hendes  Mand.  Med  stor  Anstrengelse  holdt  hendes  Slægt- 
ninge hende  tilbage,  indtil  Graven  havde  lukket  sig  over  hendes 
Mand;  da  gik  de  alle  sammen  igjen  tilbage  til  Staden.  Alene 
den  unge  Enke  vilde,  trods  alle  Indvendinger  fra  hendes  Vennel- 
og Slægtninge,  tilbringe  Natten  paa  sin  Mands  Grav.  Hun 
var  saa  dybt  greben  af  Smerten,  at  hun  ikke  kunde  andet  end 
anse  det  for  sin  Pligt  at  tilbringe  Natten  paa  Graven  og  trofast 
bevogte  den. 

Men  der  kom  en  Streg  i  hendes  Regning.  —  —  — 
Endnu  førend  Natten  ganske  var  indbrudt ,  nærmede  en 
overordentlig  smuk  Mand  sig  hende  og  hilste  ærbødig  og  indsmig- 
rende.    I  en  helt  bedrøvelig  Tone  besvarede    hun   hans  Hilsen. 

Tusind  og  én  Nat.     III.  2o 

»Hvorfor,  skjønneDame,«  spurgte  den  fremmede,  »opholder 
I  Eder  ved  Nattetid  paa  dette  uhyggelige  Sted  ?  Skjønhed,  Ynde 
og  Ungdom  har  alene  hjemme  i  den  lyse,  smilende  og  glands- 
fulde  Verden.« 

»Ak,  I  har  altsaa  ikke  hørt,  hvilket  ubodeligt  Tab  jeg 
har  lidt?  Jeg  besad  en  Mand,  som  mit  Hjerte  tilbad,  og  hvem 
jeg  havde  tilsvoret  en  evig  Troskab.  Denne  dyrebare  Sjæl  har 
ophørt  at  leve,  og  denne  Høj,  hvorpaa  jeg  sidder,  skjuler  hans 
sønderbrudte  Ler.  Jeg  vilde  stige  ned  i  Graven  med  ham;  men 
mine  grusomme  Slægtninge  holdt  mig  tilbage  derfra.  Dog 
aldrig  skal  det  lykkes  dem  at  bringe  mig  bort  fra  dette  Sted ; 
her  vil  jeg  drage  mine  sidste  Sukke  og  dø.« 

»Var  da  denne  tilbedte  Ægtefælle  den  eneste  Mand  paa 
Jorden,  som  kunde  fortjene  Eders  Kjærlighed?«  spurgte  den  frem- 
mede. »Gives  der  da  i  hele  den  vide  Verden  ikke  andre  elsk- 
værdige Mænd,  der  er  lige  saa  gode,  smukke  og  rige  som  han  ? 

»Det  er  muligt;  jeg  kjender  ingen.« 

»Se  dog  en  Gang  paa  mig,«  vedblev  den  fremmede,  idet 
han  pludselig  kastede  sig  paa  Knæ  ved  Siden  af  hende.  »Sig, 
kunde  I  ikke  have  Lyst  til  at  blive  min  Kone?« 

Den  unge  Enke  opløftede  sine  Øjne  til  ham  og  fandt  ham 
meget  smukkere  end  sin  hedengangne  Mand.  Et  Suk  hævede 
hendes  Barm  ;  men  hun  undsaa  sig  dog  ved  at  give  den  smukke, 
unge  Mand  noget  Svar  paa  dette  hans  nærgaaende  Spørgsmaal. 

»Vil  I  vorde  min  Kone?  Her  er  min  Haand!«  gjentog 
den  fremmede. 

Den  unge  Enke  betragtede    ham    med    ømme  Blikke;    dog 

andt  hun  endnu  ikke  Kraft  og  Mod  nok  hos    sig    til  at  tilstaa 

ham  de  Følelser,  der  allerede  mægtig    rørte   sig  i  hendes  Indre. 

»Vil  I  være  min  Kone?  Jeg  lover  at  gjore  Eder  lykkelig, 

gjentog  den  fremmede  med  en  sødt  klingende  Stemme,  der 
trængte  hende  lige  til  Hjertet, 

»Jeg  kan  ikke  længer  modstaa  Eder,«   hviskede  Enken. 

»Saa  lad  os  vende  tilbage  til  Staden!« 

»Hvorfor  det?  Lad  os  hellere  her  tilbringe  Natten  med 
hinanden,«   indvendte  den  unge  Kone. 

»Umuligt!«  svarede  den  fremmede.  »Jeg  er  sat  til  at 
bevogte  en  Misdæder,  som  hænger  i  en  Galge  strax  udenfor 
Porten.  Naar  jeg  saaledes  ganske  forlader  min  Post,  vil  Mis- 
dæderens Slægtninge  benytte  sig  af  Lejligheden  til  at  stjæle 
hans  Lig,  og  i  Morgen  vilde  jeg  blive  klynget  op  i  Misdæde- 
rens Sted.« 

»Hvis  ikke  andet  kalder  Dig  tilbage  til  Staden,«  ytrede 
Enken,  »saa  kan  Du  godt  blive  herude.  Dersom  Misdæderen 
skulde  blive  stjaalet  af  Galgen,  saa  vil  vi  tage  det  nylig  be- 
gravede Lig  op  af  Graven  og  hænge  det  op  i  Stedet  for.« 

»Det  gaar  ikke  an;  Misdæderen  var  enøjet,  og  den  ene 
Haand  var  hugget  af  ham.    Man  kunde  let  mærke  Bedrageriet.« 

»Men  Du  véd  da  heller  slet  ikke  at  hjælpe  Dig!«  udbrød 
den  unge  Enke  utaalmodig.  »Vi  behøver  jo  kun  at  rive  det 
ene  Øje  ud  og  hugge  den  ene  Haand  af  paa  min  afdøde 
Mand;  saa  vil  ingen  fatte  nogen  Mistanke.« 

Da  sprang  pludselig  den  fremmede  op  og  skreg  med  Tor- 
denrøst:  »Holder  Du  saaledes  den  Ed,  Du  har  svoret  din  heden- 
gangne Elskede!  »Troløse,«  vedblev  han  med  en  Stemme, 
hvorved  de  døde  vendte  sig  i  deres  Grave  og  troede  at  høre 
Opstandelsens  Basun  paa  den  yderste  Dag,  »Troløse,  vid,  at 
jeg  er  den  hellige  Ed,  som  Du  saa  formastelig  har  brudt!  Min 
Hævn  skal  ikke  udeblive;  modtag  din  Løn,   Forræderske!« 

Med    disse   Ord    aandede    den    forfærdelige    fremmede    paa 

hende ;  Ildsluer  for  ud  af  hans  Mund  og  fortærede  den  troløse 
Kvinde  paa  hendes  Mands  Grav. 

Saaledes  endte  Ørnen  sin  Fortælling;  den  tilføjede  blot 
endnu  paa  Hebraisk  disse  advarende  Ord:  »Som  én  er,  er 
de  alle.« 

Men  Salomo  førte  sig  Ørnens  Fortælling  til  Hjerte;  efter 
nøjere  Eftertanke  opgav  han  sit  Indfald  med  Fjersengen,  og  af- 
skedigede alle  Fuglene  x). 

Hermed  er  alt  fortalt,  hvad  der  vides  om  Kong  Salomo 
og  Dronningen  af  Saba.    »Allah  være  dem  og  os  alle  naadig!« 


*)  Det  er  det  gamle  Sagn    om    den   efesiske   Enke,    som  vender    tilbage 
her  i  Ørnens  Fortælling. 


Den  listige  Dalilali. 


Paa  Khalifen  Harun  al  Rashids  Tid  levede  der  tvende  snu 
og  dristige  Mænd,  som  viste  Kommandanten  i  Bagdad  saa 
store  Tjenester,  at  Khalifen  gjorde  dem  til  Politimestre  og  stillede 
en  Vagt  af  fyrretyve  Drabanter  til  enhvers  Raadighed.  Den  ene 
af  disse,  ved  Navn  Ahmed  Denef,  skulde  sørge  for  Stadens 
Sikkerhed  til  Lands,  og  den  anden,  ved  Navn  Hassan  Shuman, 
skulde  vaage  over  den  til  Vands.  Hver  af  dem  fik  aarlig  af 
Khalifen  en  Æresklædning  og  maanedlig  en  Sum  af  tusinde 
Dinarer. 

Da  nu  Seyneb,  en  Datter  af  den  forrige  Politimester,  hørte 
dette,  sagde  hun  til  sin  Moder  Dalilah,  »Se  blot,  hvorledes 
Khalifen  begunstiger  tvende  lurvede  Landløbere,  medens  vi  maa 
føre  et  jammerligt  Liv  uden  Anseelse  og  Indkomster!« 

Dalilah,    som    var    saa    listig,    at    hun    forstod    at  •.  lokke  en 

Slange  ud  af  dens  Rede,  og  at  selve  Eblis1)  gjerne  kunde  have 
gaaet  i  Skole  hos  hende,  svarede  sin  Datter:  »Hav  blot  Taal- 
modighed!  Jeg  skal  vel  vide  at  udføre  Streger,  som  ganske 
skal  gjøre  de  tvende  nybagte  Politimestre  til  Skamme*,  og  det 
skulde  gaa  underlig  til,  om  Khalifen  da  ikke  til  Løn  skulde 
tilstaa  mig  min  afdøde  Mands  Indtægter.« 

»Hvorledes,«  raabte  Seyneb,  »Du  vil  dog  aldrig  vove  at 
træde  i  Skranken  mod  de  to  berygtede  Gavtyve,  Ahmed  Denef 
og  Hassan  Shuman?  Med  deres  List  og  Træskhed  kan  Du 
ikke  maale  Dig.« 

»Det  vil  vi  nappes  om,«  svarede  Dalilah  og  gav  sin  Datter 
en  dygtig  Ørefigen  for  de  mindre  gode  Tanker,  hun  nærede 
om  hende.  Derpaa  iførte  hun  sig  et  uldent  Klædebon  med  et 
bredt  Bælte,  saaledes  som  de  Kvinder  plejer  at  bære,  der  har 
indviet  deres  Liv  til  Allahs  Tjeneste,  tog  en  Vandkrukke  i  den 
ene  Haand  og  fyldte  den  med  Vand,  idet  hun  kastede  nogle 
Guldstykker  paa  Bunden,  og  i  den  anden  en  uhyre  Rosenkrands 
og  en  lang  Stok ,  behængt  med  røde  og  gule  Pjalter  lig  en 
Fane.  I  det  Optog  gik  hun  omkring  i  Bagdads  Gader  og 
fremsagde  Sprog  af  Koranen,  medens  hun  i  sit  Hjerte  ponsede 
paa  de  værste  Skjælmsstreger. 

Endelig  blev  hun  staaende  udenfor  et  Hus,  som  tilhørte 
Obersten  tor  Khalifens  Livvagt.  Denne  Mand  var  uhyre  rig; 
han  drog  en  stor  Lønning  af  Statskassen,  og  besad  mange  Huse 
og  Landgodser.  Det  Hus,  hvilket  han  selv  beboede  tilligemed 
sit  Harem,  var  et  af  de  smukkeste  i  hele  Bagdad.  Men  han 
var  ikke  lykkelig  i  sit  Ægteskab ;  thi  hans  Gemalinde,  som  han 
bar  paa  sine  Hænder,    fødte  ham  ingen   Arving,    og  han  havde 


l)  Djævlenes  Fyrste. 

i  Brudenatten    tilsvoret    hende,    at   han    ingen    Sinde   vilde    tage 
nogen  anden  Kone. 

Men  netop  paa  den  Dag,  da  Dalilah  standsede  udenfor 
hans  Hus,  havde  han,  da  nogle  af  hans  gode  Venner  just  havde 
besøgt  ham  med  deres  smukke  Børn,  gjort  sin  Gemalinde  bitre 
Bebrejdelser  og  forladt  hende  i  meget  slet  Lune.  Den  arme 
Kone  stod  ved  Vinduet  og  saa  efter  ham  igjennem  Gitteret. 
Men  da  Dalilah  fik  Øje  paa  hende  og  bemærkede,  at  hun  var 
smykket  som  en  Brud,  med  kostbare  Ædelstene,  Perler  og  Guld 
sager,  tænkte  hun  ved  sig  selv:  »Denne  smukke  Guldgaas  maa 
jeg  se  at  lokke  ud  af  Reden,  for  at  faa  Lejlighed  til  at 
plukke  hende.« 

Og  hun  begyndte  at  prise  Gud  og  fremsige  fromme  Tanke- 
sprog, indtil  den  bedrøvede  unge  Kone  fik  Øje  paa  hende,  og 
i  den  Tanke,  at  Gud  maaske  paa  hendes  fromme  Forbøn 
vilde  skjænke  hende  et  Barn,  befalede  Portneren  at  lukke  hende 
ind  i  Huset. 

Portneren,  en  gudsfrygtig  gammel  Mand,  der  selv  var  til- 
bøjelig til  at  haabe  paa  en  bedre  Lod  ved  en  from  Sjæls 
Mellemkomst  hos  Gud,  lukkede  med  Glæde  Bedragersken  ind 
og  bad  hende  om  noget  Vand  af  hendes  Krukke.  Idet  Dalilah 
hældte,  rystede  hun  Krukken  saa  stærkt,  at  der  med  Vandet 
gled  nogle  Guldstykker  ud  i  den  gamle  Portners  Skaal.  Dette 
betragtede  han  naturligvis  som  et  stort  Under,  og  vilde  give 
Dalilah  dem  tilbage.  Men  hun  svarede  ham:  »Dem  har  Allah 
beskjæret  Dig,  jeg  ved  intet  af  Guldstykker  at  sige,«  og 
gik  forbi. 

Portneren  fulgte  efter  hende  ind  til  Husets  Herskerinde, 
der   havde    saa   mange    og   kostbare    Smykker    paa    sig,    at    hun 

forekom  Dalilah  som  en  Skat,  hvis  dølgende  Talismaner  pludselig 
havde  mistet  deres  Kraft. 

Den  unge  Kone  hilste  Dalilah,  bad  hende  venlig  velkommen, 
og  lod  hende  bringe  noget  at  spise.  Men  Dalilah  undslog  sig 
for  at  nyde  noget,  idet  hun  sagde:  »Jeg  faster  hele  Aaret 
igjennem  paa  fem  Dage  nær,  og  selv  om  Aftenen  nyder  jeg 
kun  af  Paradisets  Spiser,  som  nogle  Helgener  af  mit  Bekj endt- 
skab  forskaffer  mig.  —  Men  I,  ædle  Frue,  ser  ret  bedrøvet  ud! 
Hvad  kan  der  dog  fejle  Eder,  der  er  saa  ung  og  smuk  endnu 
og  ser  sig  omgiven  af  Rigdom  og  alle  denne  Verdens  Herlig- 
heder?« 

»Ærværdige  Kone,«  svarede  Husfruen,  »jeg  lod  i  Brude- 
natten min  Mand  tilsværge  mig,  at  han  aldrig  vilde  tage  nogen 
anden  Kone  end  mig;  men  nu  ønskede  han  vel  at  faa  Børn, 
hvilke  det  ikke  staar  i  min  Magt  at  give  ham,  og  derfor  truede 
han  mig  med,  naar  han  kom  tilbage  fra  en  Rejse,  som  han 
just  havde  for,  trods  den  mig  tilsvorne  Ed  at  tage  sig  en  Kone 
til.  Men  gjør  han  det,  og  denne  Kone  skjænker  ham  Born, 
da  vil  disse  arve  alt,  hvad  han  ejer,  og  jeg  vil  blive  overladt 
til  Fattigdom  og  Foragt.« 

»Har  I  da  endnu  ingen  Sinde  hørt  Tale  om  den  hellige 
Abu  Hamlat,«  spurgte  Bedragersken  i  Forbavselsens  Tone,  hvem 
endnu  ingen  ufrugtbar  Kone  nogen  Sinde  har  besøgt,  uden  at 
hun  jo  siden  efter  har  født  Børn  til  Verden?« 

»Jeg  har  siden  mit  Bryllup  levet  et  meget  afsondret  og 
indesluttet  Liv,«  svarede  den  unge  Kone,  »og  har  aldrig  hørt 
Tale  om  nogen  Abu  Hamlat.« 

»Saa  maa  I  strax  følge  med  mig,«  sagde  Dalilah;  »jeg 
kj ender  denne  Helgen  vel,  og  skal  nok  formaa  ham  til  at  op- 
byde al  sin  Fromhed  for  at  udvirke  Opfyldelsen    af  Eders  hede 

Ønsker  hos  Allah!  Men  det  maa  I  love  mig,  at  I,  enten  I 
føder  en  Søn  eller  en  Datter,  ganske  opdrager  Eders  Barn  til 
Herrens  Tjeneste.« 

Den  stakkels  bedrøvede  og  lettroende  Kone  lod  sig  overtale 
til  at  følge  med  hende,  og  Portneren,  hvem  Guldstykkerne  fuld- 
kommen havde  overtydet  om  Dalilahs  Hellighed,  lod,  uagtet  sin 
Herres  udtrykkelige  Forbud,  uden  Vanskelighed  sin  Herskerinde 
forlade  Huset. 

Da  nu  Dalilah  var  med  den  unge  Kone  paa  Gaden,  tænkte 
hun  ikke  paa  andet,  end  hvorledes  hun  paa  en  snild  Maade 
skulde  sætte  sig  i  Besiddelse  af  de  kostbare  Klæder  og  rige 
Smykker,  hvormed  hendes  Offer  var  prydet.  Men  dermed  var 
hun  endnu  langt  fra  tilfreds;  hun  tænkte,  at  det  ikke  vilde 
falde  vanskeligt,  ved  den  samme  Lejlighed  ogsaa  at  fravende  en 
eller  anden  letsindig  Kjøbmand  en  ikke  ubetydelig  Pengesum. 
Hun  skred  rask  fremad,  og  bød  den  unge  Kone  at  følge  hende 
i  nogen  Afstand. 

Endskjønt  den  unge  Dame  var  helt  tilsløret,  kunde  det  dog 
ikke  fejle,  at  hun  jo  ved  sin  fine  og  smukke  Dragt,  sin  herlige 
Væxt,  yndefulde  Gang  og  glimrende  Øjne  maatte  drage  alle 
Mænds  beundrende  Blikke  paa  sig.  I  Særdeleshed  lagde  Dalilah 
Mærke  til  en  ung  ugift  Kjøbmand  ved  Navn  Hassan,  der  saa 
længe  og  saa  fuld  af  Attraa  forfulgte  den  unge  Skjønhed  med 
sine  Blikke,  at  hun  i  ham  troede  at  have  fundet  netop  den 
Mand,  hun  søgte.  Hun  bød  da  sin  Ledsagerske  tage  Plads  paa 
en  Bænk  i  Nærheden,  saaledes  at  den  unge  Kjøbmand  kunde 
nyde  Skuet  af  hende,  og  traadte  derpaa  ind  i  hans  Bod  og 
spurgte:   »Er  Du  Kjøbmanden  Hassan,   en  Søn  af  Muhsin?« 

»Ja,  jeg  er,«  svarede  Kjøbmanden,  »dog  hvorfra  kjender 
Du  mit  Navn  og  hvad  vil  Du  mig?« 


442 

»Gode  Mennesker,«  svarede  Dalilah,  »har  givet  mig  An- 
visning paa  Dig.  Du  maa  nemlig  vide,  at  den  unge  Pige, 
hvorved  dine  længselsfulde  Blikke  hænger,  er  min  eneste  Datter. 
Hendes  Fader  er  fornylig  død,  han  var  Kjøbmand  som  Du,  og 
har  efterladt  hende  en  ret  klækkelig  Formue.  Da  hun  nu  har 
naaet  den  Alder,  da  Pigerne  plejer  at  gifte  sig,  spurgte  jeg  nogle 
af  mine  Bekjendte,  hvem  jeg  i  dette  Anliggende  skulde  henvende 
mig  til,  og  alle  raadede  de  mig  at  vælge  Dig  til  min  Svigersøn. 
Hvad  siger  Du  dertil?« 

»Allerede  oftere,«  svarede  den  unge  Mand,  »har  min  Fader 
foreslaaet  mig  den  og  den  Pige  til  Kone,  men  jeg  har  aldrig 
kunnet  bestemme  mig  til  at  gifte  mig,  uden  at  have  set  min 
Brud  i  Forvejen.  Af  denne  Aarsag  kan  jeg  kun  da  med  For- 
nøjelse gaa  ind  paa  dit  Forslag,  naar  jeg  har  set  din  Datter 
uden  Slør,  og  hun  har  behaget  mig.« 

»Det  er  ikke  mere  end  billigt,«  svarede  Dalilah,  »følg 
efter  os  i  nogen  Afstand!« 

Hassan  lukkede  sin  Bod,  og  stak  en  Pung  med  tusinde 
Dinarer  til  sig.  Matronen  gik  foran,  i  nogen  Afstand  fra  hende 
fulgte  Oberstens  Gemalinde,  og  i  en  Afstand  fra  hende  igjen 
den  unge  Kjøbmand,  indtil  de  kom  udenfor  en  Farvers  Bod, 
hos  hvem  Dalilah  vidste,  at  der  var  en  Bopæl  til  Leje.  Her 
standsede  hun,  hilste  Farveren,  som  stod  uden  for  sin  Dør,  og 
sagde  til  ham:  »Da  der  hjemme  i  mit  eget  Hus  skal  foretages 
nogle  Udbedringer,  og  jeg  har  erfaret,  at  Du  har  et  Hus,  der 
staar  ledigt,  saa  er  jeg  kommen  til  Dig  for  at  sporge,  om 
Du  vil  overlade  mig  det  paa  billige  Betingelser  for  et  Par 
Maanederr« 

»Med  Fornøjelse,«   svarede  Farveren,     »dog  kun  under  den 

Betingelse,  at  jeg  beholder  et  af  Værelserne  til  mine  Gjæster, 
som  jeg  ikke  har  Plads  til  i  min  egen  Lejlighed.« 

»Send  mig  kun  saa  mange  Gjæster,  Du  vil,«  svarede 
Dalilah,  »de  skal  ikke  alene  faa  et  smukt  Værelse  hos  mig, 
men  ogsaa  en  saa  god  Beværtning,   som  der  staar  i  min  Magt.« 

Derpaa  bestemte  Farveren  Lejen,  og  overgav  Dalilah  Nøglen 
til  Huset,  som  laa  temmelig  langt  fra  Farverens  eget.  Bedra- 
gersken gik  nu  videre  med  sit  Følge.  Da  hun  havde  naaet 
Stedet,  gik  hun  først  op  i  Huset  med  Oberstens  Gemalinde, 
idet  hun  sagde:  »Her  boer  den  hellige  Abu  Hamlat.«  Da  hun 
havde  anvist  hende  et  Værelse,  og  lukket  hende  inde,  gik  hun 
ned  og  hentede  Hassan,  som  imidlertid  havde  ventet  uden  for 
Husdøren,  førte  ham  ind  i  et  andet  Værelse  og  sagde  til  ham: 
»Vent  her,  indtil  jeg  bringer  min  Datter,  for  at  Du  kan  faa 
hende  at  se  uden  Slør,  som  Du  ønsker  I«  Derpaa  vendte  hun 
tilbage  til  den  smukke,  unge  Kone  og  sagde: 

»Min  kjære  Datter,  saaledes  som  Du  der  er  pyntet,  kan 
Du  umulig  faa  Adgang  til  Abu  Hamlat;  thi  min  Søn,  der  staar 
i  Lære  hos  ham  for  at  blive  en  Helgen  ligesom  han,  vilde 
blive  rasende  ved  Skuet  af  slig  Forfængelighed,  og  rive  Dig  de 
smukke  Klæder  af  Kroppen;  kun  i  en  ganske  simpel  Under- 
klædning kan  Du  vinde  Adgang  til  ham  og  faa  hans  Vel- 
signelse. « 

Oberstens  Kone  aflagde  strax  uden  Indvending  sine  Smykker, 
sit  Bælte  og  sin  Overklædning;  Dalilah  tog  imod  alt  og  skjulte 
det  bag  Trappen.  Derpaa  begav  hun  sig  atter  ind  til  den 
utaalmodig  ventende  Hassan,  og  da  denne  spurgte,  »hvor  bliver 
dog  min  Brud  af?«  slog  hun  sig  i  Ansigtet  og  skreg:  »Allah 
fordømme  alle  slette  Naboer!  Gid  der  dog  ingen  misundelige 
Mennesker  gaves    i  Verden!   —  Du    kan    tænke    Dig,    da    mine 

Naboer  saa  Dig  træde  med  mig  ind  i  Huset,  og  erfarede,  at 
min  Datter  var  bestemt  til  din  Brud,  fik  de  hende  lokket  til 
Side  for  at  indbilde  hende,  at  Du  var  fuld  af  Udslet.  Min 
Datter  var  tosset  nok  til  at  tro  dem,  og  har  svoret,  at  hun  ikke 
vil  have  med  Dig  at  bestille,  forend  hun  har  set  dit  Bryst  og 
dine  Arme  blottede.  Hvis  Du  derfor  ikke  tager  det  ilde  op, 
beder  jeg  Dig  om  at  drage  din  Overklædning  af,  at  hun  med 
egne  Øjne  kan  overbevise  sig  om  disse  onde  Menneskers  Bag- 
vaskelse. « 

Hassan  gjorde  uden  Indvending,  hvad  Dalilah  forlangte  at 
ham,  og  Kjærlingen  forlod  ham  hastig  med  Overklædningen, 
hvori  Pungen  med  de  tusinde  Dinarer.  Paa  Vejen  hentede  hun 
den  unge  Kones  Klæder  og  Smykker,  som  hun  havde  skjult 
bag  Trappen,  bandt  det  hele  sammen  i  en  Bylt,  og  gik  hastig 
tilbage  til  Farveren. 

»Nu,  hvorledes  behager  Dig  mit  Hus?«   spurgte  denne. 

»Ret  godt,«  svarede  Kjærlingen,  »jeg  vil  strax  lade  mit 
Bohave  bringe  derhen.  Du  kunde  ved  denne  Lejlighed  gjore 
mig  en  stor  Tjeneste  ved  at  gaa  hen  i  Huset  og  være  til  Stede, 
naar  Dragerne  bringer  mine  Sager.  Her  har  Du  en  Dinar, 
kjøb  Dig  derfor  noget  Mundgodt  til  at  nyde  paa  Vejen ,  og 
betal  Dragerne!«' 

Farveren  satte  sin  Dreng  til  at  passe  paa  Boden,  og  gik 
vel  til  Mode  bort  med  Dinaren.  Men  saa  snart  han  var  gaaet, 
gav  Dalilah  Drengen  nogle  Smaaskillinger  og  bad  ham  hente 
sig  noget  paa  en  Bazar,  som  laa  i  et  vidt  fjernet  Kvarter  af 
Staden,  og  tilbød  sig  imidlertid  selv  at  passe  paa  Boden. 

Men  saasnart  hun  var  ene  i  Farveriet,  pakkede  hun  alle 
Stoffer  og  Klæder  sammen,  hvilke  hun  kunde  finde,  kaldte  paa 
en  Æseldriver,    der   just   kom    forbi,    og  sagde  til  ham:     »Vent 

her  i  Farveriet,  indtil  jeg  kommer  tilbage  og  henter  det  øvrige! 
Jeg  maa  i  Hast  bringe  disse  Sager  bort,  thi  Farveren,  min 
stakkels  Søn,  er  helt  forgj ældet,  og  Kadi'en  vil  endnu  i  Dag 
sende  sine  Betjente  hid  for  at  tage  alt,  hvad  han  ejer,  baade 
løst  og  fast.  Slaa  Du  imidlertid  Ovn  og  Kjedel  og  alt  øvrigt 
i  Stykker,  hvad  der  hører  til  Farveriet,  saa  at  Kadi  ens  Folk 
kan  faa  en  lang  Næse,  naar  de  kommer!« 

Æseldriveren  tog  ikke  i  Betænkning  at  betro  Dalilah  sit 
Æsel,  uagtet  han  ikke  kj endte  hende,  thi  han  tænkte  som  saa, 
»hvis  Farveren  ikke  kj  endte  hende,  vilde  han  ikke  have  betroet 
hende  Opsynet  over  sin  Bod.«  Men  Dalilah  drog  frejdig  sin 
Vej  med  Æslet,  der  var  belæsset  med  det  bedste  af,  hvad  der 
fandtes  i  Farveriet,  med  den  unge  Kones  og  Kjøbmandens 
kostbare  Klæder  og  en  Pung  med  tusinde  Dinarer.  Lykkelig 
og  vel  naaede  hun  sit  Hjem  og  fortalte  den  forbavsede  Seyneb, 
hvorledes  hun  paa  en  Gang  havde  udført  fire  dumdristige 
Tyvestreger. 

Saavidt  Dalilah.  —  Men  Farveren,  der,  førend  han  gik 
bort  i  Dalilah' s  Ærinde,  indkjøbte  Kjød  og  Brød,  og  dermed 
igjen  kom  forbi  sit  Farveri,  havde  nær  faaet  et  Tilfælde,  da 
han  i  Boden,  i  Stedet  for  den  sammesteds  efterladte  Dreng, 
saa  en  Æseldriver,  der  slog  al  Ting  i  Stykker,  baade  løst  og 
fast.  Dog  hans  Skræk  blev,  om  muligt,  endnu  større,  da  han, 
ved  at  styrte  frem,  opdagede,  at  de  fleste  af  de  Stoffer  var 
forsvundet,  som  han  havde  hængt  omkring  paa  Væggene,  enten 
til  Farvning  eller  til  Tørring. 

»Hvorledes  kommer  Du  her  og  hvad  bestiller  Du?«  skreg 
han  til  Æseldriveren,   helt  ude  af  sig  selv. 

»Jeg    er    her   paa    din   Moders   Befaling,«    svarede  den  tro- 

skyldige  Æseldriver;  »hun  har,  for  at  redde  dine  Varer  af 
Kadi'ens  Klør,  paa  mit  Æsel  bragt  dem  hjem  til  sig;  mig 
efterlod  hun  her  paa  Stedet,  med  Anvisning  til,  at  jeg,  medens 
hun  var  borte,  skulde  ødelægge  alt,  for  at  intet  af  Værdi  skulde 
falde  i  Rettens  Hænder.« 

Da  Farveren  hørte  Æseldriveren  tale  saaledes,  slog  han  sig 
i  Ansigtet  og  for  Brystet  og  skreg:  »Allah  beskjemme  alle  Kjæl- 
tringer!  Min  Moder  er  død  for  længe  siden,  og  jeg  skylder  ikke 
en  Dirhem  bort!    Ve  mig,   mine  kostbare  Stoffer!« 

Da  blev  ogsaa  Driveren  urolig,  brast  i  Graad  og  gav  sig 
til  at  skrige:  »Ve  mig,  mit  dejlige  Æsel!  Af  Dig  fordrer  jeg 
det  tilbage!  Thi  havde  Hexen  ikke  staaet  i  din  Bod,  havde 
jeg  aldrig  betroet  hende  mit  Æsel!« 

Farveren  paa  sin  Side  forlangte  sine  Varer  tilbage  af  Dri- 
veren, og  saaledes  vedblev  de  at  kives  ud  og  ind  med  hin- 
anden, indtil  alle  Naboerne  var  løbet  sammen  omkring  dem. 
Da  erindrede  Farveren  sig  pludselig  Huset,  som  han  havde  lejet 
ud  til  Bedragersken-,  efterfulgt  af  hele  Skaren  begav  han  og 
Driveren  sig  øjeblikkelig  derhen. 

Her,  vil  man  erindre  sig,  var  Oberstens  Gemalinde  og 
Kjøbmanden  Hassan  indespærrede.  Efterat  den  unge  Kone 
længe  havde  ventet  forgæves,  vovede  hun  sig  endelig  paa  egen 
Haand  ind  i  det  næste  Værelse;  her  fandt  hun  Hassan,  og 
holdt  ham  for  Abu  Hamlats  Discipel   og  Tjener. 

Hassan  blev  inderlig  glad  efter  den  lange,  kedsommelige 
Venten,  da  han  endelig  saa  den  unge  Skjønhed  træde  ind  til 
ham.      »Hvor  er  Eders  Moder?«   spurgte  han  hende. 

»Min  Moder,«  svarede  hun  ham,  »er  død  for  længe  siden. 
Hvad  vil  Du  hende?« 

»Er  den  gamle  Kone,«  spurgte  Kjøbmanden  forundret  videre, 

»som  førte  mig  hid  for  at  forlove  Dig  med  mig,  da  ikke  din 
Moder?« 

»Ingenlunde,«  svarede  Oberstens  Gemalinde;  »mig  fortalte 
hun,  at  Du  var  hendes  Søn  og  læste  Velsignelsen  over  ufrugt- 
bare Koner  i  Abu  Hamlats  Sted.« 

»Jeg  har  i  Dag  for  første  Gang  set  hende  for  mine  Øjne, 
og  frygter  næsten  for,  at  hun  er  en  Bedragerske,  der  blot  vilde 
sætte  sig  i  Besiddelse  af  mine  Klæder  og  Penge.  Men  af  Dig, 
din  Taske,  fordrer  jeg  det  altsammen  tilbage;  thi  havde  jeg 
ikke  set  Dig  hos  hende,   var  jeg  ikke  fulgt  efter  hende!« 

»Jo,  det  vilde  være  nydeligt!«  tog  den  unge  Kone  græde- 
færdig Ordet,  »nej  det  er  Dig,  der  skal  skaffe  mig  mine  Klæder 
og  Smykker  tilbage;  thi  Du  staar  naturligvis  i  Ledtog  med  din 
Moder ! « 

Saaledes  stred  de  endnu  med  hinanden,  da  Farveren  og 
Æseldriveren  traadte  ind  til  dem  og  spurgte  dem  om  den  gamle 
Kjærling.  Men  da  de  hørte,  at  ogsaa  disse  arme  Stakler  var 
Ofre  for  Hexens  Bedrageri,  tog  de  dem  med  sig  og  drog  med 
hele  Skaren  hen  til  Guvernørens  Bolig  for  at  klage  over,  hvad 
der  var  hændet  dem. 

»Ja,  hvad  kan  jeg  gjøre?«  svarede  Guvernøren,  »der  gives 
saa  mange  gamle  Kjærlinger  i  Bagdad.  Gaa  ud  og  søg  mig 
hende  op!  Saasnart  I  finder  og  bringer  mig  hende  herhid,  skal 
jeg  straffe  hende  efter  Fortjeneste  og  tvinge  hende  til  at  give 
Eder  Erstatning  for,   hvad  I  har  mistet.« 

Medens  nu  de  arme  bedragne  Mennesker  løb  hele  Staden 
rundt  for  at  opsøge  Dalilah,  sad  denne  ganske  rolig  hjemme 
hos  sin  Datter  Seyneb  og  sagde  til  hende:  »Nu  har  jeg  ikke 
Ro  paa  mig  længer;   jeg  maa  udføre  nogle  nye  Gavtyvestreger, 

for  at  overbevise  de  nybagte  Politimestre  om  deres  Afmagt  til 
at  sørge  for  Stadens  Sikkerhed.« 

»Hvorledes,«  spurgte  Seyneb  overrasket,  »Du  vover  virkelig 
efter  dine  sidste  Spilopper  endnu  at  vise  Dig  offentlig  i  Bagdad?« 

»Jeg  vover  alt  og  frygter  intet,«  svarede  Kjærlingen,  »jeg 
ligner  Affaldet  fra  Bønnerne,  som  hverken  Ild  eller  Vand  kan 
gjøre  nogen  Skade.« 

Hun  pyntede  sig  derpaa  ud  som  Tjenerinde  i  et  fornemt 
Hus,  og  løb  omkring  i  Staden,  indtil  hun  kom  til  et  Hus, 
udenfor  hvilket  der  stod  en  Amme  med  et  Barn,  som  bar  en 
med  Guld  gjennemvirket  Klædning,  havde  en  med  Ædelstene 
besat  Guldkjæde  om  Halsen,  og  en  med  Perler  rigelig  smykket 
Hue  paa  Hovedet.  Den  lille  Dreng  tilhørte  Formanden  for 
Kjøbmændene,  og  inde  i  Huset  fejrede  denne  netop  sin  eneste 
Datters  Forlovelse. 

»Jeg  hører  Sang  og  Musik  oppe  i  Huset,«  sagde  Dalilah 
til  Ammen,    »hvorfor  staar  Du  her  udenfor?« 

»Min  Frue  har  sendt  mig  ned,«  svarede  Ammen,  »fordi 
der  er  en  Del  Damer  i  Besøg  hos  hende,  og  den  lille  ikke  vil 
forlade  hendes  Arm,  saalænge  den  ser  hende.« 

»Ej,  har  din  Frue  Selskab  saa  tidlig  paa  Dagen?« 

»Ja,  Huset  er  fuldt  af  fornemme  Damer,«  svarede  Ammen, 
»som  lykønsker  min  Frue  til  hendes  eneste  Datters  Forlovelse.« 

»Altsaa  bor  her  Kjøbmændenes  Formand?*  vedblev  Kjær- 
lingen; »nu,  det  er  jo  netop  det  Hus,  mit  Ærinde  gjælder!  — 
Hør,  lille  Amme,  tjen  mig  i  at  gaa  op  og  bringe  Hilsen  fra 
min  Herskerinde  Um  Alchajr,  og  sige  din  Frue,  at  hun  ønsker 
hende  til  Lykke,  og  snart  vil  have  den  Ære  personlig  at  ind- 
finde sig  for  at  besøge  hende  og  bringe  hende  Brudegave  I 

Og  hun  gav  hende  tillige  et  falsk  Guldstykke  til  Sanger- 
inderne. 

»Ja,  men  saa  maa  I  imidlertid  tage  Barnet,«  ytrede  den 
enfoldige  Amme,  »ellers  bringer  jeg  det  aldrig  igjen  fra  dets 
Moder. « 

Det  var  netop  det,  hvorefter  Dalilahs  Næse  kløede.  Thi 
saasnart  Ammen  havde  vendt  hende  Ryggen,  trak  hun  den  guld- 
broderede Klædning  af  Glutten,  løste  Kjæden  af  dens  Hals  og 
tog  Huen  af  dens  Hoved.  Allerede  vilde  hun  lægge  det  halv- 
nøgne Barn  fra  sig  i  Gaarden,  da  hun  fik  et  nyt  Indfald:  »Den 
stygge  Unge,«  sagde  hun  til  sig  selv,  »kan  i  det  mindste  endnu 
indbringe  mig  tusinde  Dinarer.  I  denne  Verden  er  alting  Guld 
værdt. « 

Hun  tog  derfor  igjen  Barnet  paa  Armen  og  gik  med  det 
hen  paa  Guldarbejdernes  Bazar,  traadte  ind  i  en  Jødes  Bod  og 
sagde  til  ham : 

»Dette  Barns  Søster,  en  Datter  af  Formanden  for  Kjøb- 
mændene,  er  i  Dag  bleven  forlovet,  og  skal  have  et  ret  kost- 
bart Smykke.  Giv  mig  derfor  Ørenringe,  Armbaand,  Finger- 
ringe og  en  Halskjæde  til  hende,  det  hele  til  en  Værdi  af  om- 
trent tusinde  Dinarer!  Jeg  vil  da  vise  min  Herskerinde  det,  og 
hvis  det  behager  hende,  bringe  Eder  Pengene  tilbage.  —  Barnet 
kan  imidlertid  blive  hos  Eder.« 

Da  Jøden  kjendte  Barnet,  gjorde  han  ingen  Vanskeligheder, 
men  udleverede  det  skjønneste  og  kostbareste,  som  han  havde 
i  sin  Bod.  Men  Dalilah  skyndte  sig  bort  og  vendte  tilbage  til 
sin  Datter,  hvem  hun  fortalte,  hvilke  gode  Forretninger  hun 
.havde  gjort  denne  Gang. 

Imidlertid   var  Ammen   gaaet  op  til  sin  Frue,    havde  bragt 

hende  Ura  Alchajrs  Lykønskning  og  givet  Sangerinderne  det 
falske  Guldstykke.  Men  da  disse  øjeblikkelig  erkj endte  det  for 
Messing,  løb  hun  hastig  ned  for  at  faa  Barnet  tilbage;  men 
Kjærlingen  var  naturligvis  hverken  til  at  høre  eller  se. 

Nu  begyndte  Ammen  at  græde  og  skrige  og  fortalte  sin: 
Frue,  hvad  der  var  sket.  Hele  Huset  kom  i  den  største  For- 
virring; Glædesfesten  omskiftedes  hastig  til  en  Sørgedag.  Efter- 
at  man  forgjæves  havde  søgt  efter  Barnet  i  hele  Huset  og  dets 
nærmeste  Omgivelser,  gav  Husherren  sig  selv  paa  Vejen  tillige- 
med sit  Tjenerskab  for  at  gjennemstrejfe  hele  Staden.  Endelig 
fik  han  Øje  paa  sit  Barn  i  en  Jødes  Bod,  hvor  det  sad  halv- 
nøgent paa  Jorden. 

»Det  er  jo  min  Søn,  Jøde!«  raabte  han,  idet  han  styrtede 
ind  i  Boden. 

»Ja,  til  Tjeneste,  Eders  Højvelbaarenhed,«   svarede  Jøden. 

Kjøbmanden,  ude  af  sig  selv  af  Glæde  over  at  have  gj  en- 
fundet  sit  Barn,  tog  det  paa  Armen,  uden  at  mærke,  at  det 
var  halvnøgent,  og  vilde  gaa  sin  Vej  dermed,  da  Jøden  holdt 
ham  tilbage,  idet  han  sagde:  »Men,  ædle  Herre,  en  gammel 
Kone,  som  efterlod  Barnet  her  i  Boden,  fik  et  Smykke  til  tusinde 
Dinarers  Værdi  med  sig  til  Eders  Datter;  den  lille  Dreng  skulde 
være  Pant  for  Smykket,  indtil  hun  bragte  mig  Pengene.  Naar 
I  nu  tager  Barnet  med  Eder,  maa  I  enten  give  mig  Smykket 
tilbage,  eller  udbetale  mig  dets  Værdi.« 

»Jeg  kj  ender  intet  hverken  til  et  Smykke  eller  en  gammel 
Kone,«  svarede  Formanden  for  Kjøbmændene;  »Du  maa  være 
bleven  tagen  ved  Næsen,  Jøde.« 

Da  skreg  Jøden  i  højen  Sky:  »Hjælp,  hjælp,  IMuselmænd! 
Man  gjør  mig  blodig  Uret!« 

Men  Kjøbmanden,    som    nu    imidlertid  havde  faaet  Øjnene 

op  for,  at  hans  Barn  var  udplyndret,  fordrede  paa  sin  Side 
dets  Klæder  og  Smykker  tilbage  af  Jøden.  Medens  de  saaledes 
kivedes  med  hinanden,  kom  Farveren,  Æseldriveren  og  Hassan 
just  forbi,  og  saasnart  de  hørte  Anledningen  til  Striden  imellem 
Kjøbmanden  og  Jøden,  sagde  de  til  dem:  »Her  har  bestemt 
atter  den  gamle  Hex  af  en  Kjærling  været  paa  Spil!« 

Da  ytrede  Kjøbmanden:  »Jeg  glæder  mig  saa  meget  over 
at  have  gjenfundet  min  Søn,  at  jeg  let  kan  bære  Tabet  af  hans 
Klæder  og  Smykker.« 

Men  den  bedragne  Jøde  sluttede  sig  til  de  andre  bedragne 
Stakler  for  at  opsøge  Kjærlingen.  Kløgtig,  som  han  var  af 
Naturen,  raadede  han  dem  til  at  dele  sig  for  saaledes  snarere 
at  finde  den  gamle  Kjærlings  Spor.  »Hos  Barberen  Mahmud,« 
tilføjede  han,  »vil  vi  igjen  støde  sammen,  efterat  vi  hver  for 
sig  ad  forskjellige  Veje  har  gjort  en  Tur  gjennem  Staden.« 

Æseldriveren  havde  Lykken  med  sig;  neppe  var  han  gaaet 
en  Gade  lang,  førend  han  uformodentlig  stødte  paa  den  gamle 
Dalilah,  der  imidlertid  havde  iført  sig  en  ny  Klædedragt,  uden 
dog  at  være  ukj endelig  for  hans  skarpt  spejdende  Øje.  Som 
rasende  sprang  han  løs  paa  hende  og  forlangte  sit  Æsel  tilbage. 

»Dit  Æsel,«  svarede  hun  ganske  rolig  og  uanfægtet,  »det 
findes  hos  Barberen  Mahmud  tilligemed  Lejen  derfor.  Følg 
blot  med  mig  derhen;  saa  skal  jeg  lade  udlevere  Dig,  hvad 
dit  er!« 

Dalilah  skyndte  sig  i  Forvejen  og  traadte  ind  til  Barberen 
nogle  Øjeblikke  tidligere  end  den  langsomme  Æseldriver.  »Min 
Ven,«  sagde  hun  hastig  til  Barberen,  »min  Søn  vil  strax  være 
her;  han  har  haft  en  ulykkelig  Kjærlighed  og  har  desværre 
mistet  Forstanden.    Nu  har  en  anset  Læge  raadet  mig  til  at  lade 

29* 


452 

to  Hjørnetænder  brække  ud  paa  ham;  Rystelsen,  mente  han, 
vilde  maaske  hidføre  hans  Helbredelse.  Her  er  en  Dinar ! 
Naar  han  kommer  med  sin  fixe  Ide  og  forlanger  sit  Æsel  af 
Dig,  —  hvilket  han  forlanger  af  alle  Mennesker,  som  han  møder 
—  saa  tjen  mig  i  at  trække  ham  et  Par  Tænder  ud,  og  lad 
ham  saa  gaa  med  det!« 

Derpaa  gik  Dalilah,  men  blev  staaende  udenfor  Barberens 
Bod,  indtil  Æseldriveren  var  gaaet  ind ;  da  tog  hun  tilbens,  det 
bedste,  hun  havde  lært.  Men  saasnart  Driveren  var  traadt  ind 
og  havde  ymtet  om  at  faa  sit  Æsel,  førte  Barberen  ham  ind  i 
et  Sideværelse,  kaldte  paa  sine  to  Svende  og  bød  dem  at  binde 
ham.  Derpaa  fik  han  i  en  Hast  et  Jerninstrument  gloende  og 
rev  et  Par  Hjørnetænder  ud  paa  ham.  Da  slap  han  ham  løs 
med  de  Ord:  »Der  har  Du  dit  Æsel;  se  nu  til  at  pakke 
Dig!« 

Da  nu  Æseldriveren,  efter  at  have  udstaaet  denne  smerte- 
fulde Operation,  spurgte  Barberen,  hvorfor  denne  med  Vold 
havde  berøvet  ham  to  af  hans  bedste  Tænder,  svarede  Barberen : 
»Det  har  jeg  gjort  efter  din  Moders  Ordre,  og  haaber  med 
hende,  at  det  skal  have  den  gavnligste  Indflydelse  paa  din  sjæle- 
lige Sundhed.« 

»Jeg  har  ingen  Moder!«  skreg  Æseldriveren  rasende,  »og 
Du  maa  give  mig  Erstatning  for  Tabet  af  mine  gode  Tænder 
og  de  foraarsagede  Smerter!    Følg  strax  med  til  Kadi'en!« 

Men  Barberen  havde  ikke  Lyst  til  at  følge  med  ham. 
Medens  nu  de  to  Mænd  stod  ude  paa  Gaden  og  skjændtes  med 
hinanden,  blinde  for  alt,  hvad  der  foregik  omkring  dem,  listede 
Dalilah,  som  havde  holdt  sig  i  Nærheden  af  Huset,  for  at  se, 
hvorledes  Løjerne  spændte  af,  sig  atter  ind  i  Barberens  Bod 
og  gjorde  sig  ærlig  betalt  for  den  Dinar,   som  hun  havde  maattet 


453 

spendere  paa  ham.  Da  først  følte  hun  sig  tilfredsstillet,  og 
vendte  tilbage  til  den  ventende  Seyneb. 

Men  da  nu  Barberen  igjen  traadte  ind  i  Huset,  og  savnede 
nogle  af  sine  bedste  og  kostbareste  Sager,  for  han  nu  paa  sin 
Side  løs  paa  Æseldriveren  og  forlangte  af  ham  Erstatning  for 
hvad  der  var  blevet  ham  fravendt.  Da  indsaa  endelig  Æsel- 
driveren, at  de  begge  paany  var  blevet  overlistet,  og  fortalte 
Barberen  alle  de  Puds,  som  den  gamle  Kjærling  allerede  havde 
spillet  dem. 

Paa  samme  Tid  indfandt  sig  Jøden,  Farveren  og  Kjøb- 
manden  paa  Stedet,  og  da  disse  gode  Folk  bekræftede  Driverens 
Udsagn,  blev  der  intet  andet  tilovers  at  gjøre  for  Barberen  end 
at  lukke  sin  Bod  og  slutte  sig  til  Selskabet. 

De  blev  naturligvis  snart  enige  om  at  gjøre  et  nyt  Forsøg 
paa  at  fange  den  listige  Kvinde ;  men  de  besluttede  denne  Gang 
at  bære  sig  kløgtigere  ad,  og  forlangte  derfor  af  Stadens  Guvernør 
ti  Mand  Soldater  for  strax  at  kunne  sætte  hende  fast. 

Imidlertid  havde  den  gamle  Dalilah  heller  ikke  længe  Ro 
paa  sig,  men  besluttede,  uagtet  sin  Datters  ængstelige  Forestil- 
linger, at  foretage  en  ny  Vandring  igjennem  Byen.  Uheldigvis 
skulde  det  netop  træffe  sig  saaledes,  at  hun,  ligesom  hun  drejede 
omkring  et  Hjørne,  løb  lige  imod  Æseldriveren  og  de  ti  Sol- 
dater. 

»Denne  Gang  skal  Du  ikke  undgaa  mig!«  raabte  Æsel- 
driveren triumferende,  og  befalede  strax  Soldaterne  at  tage  hende 
midt  imellem  sig  og  med  det  samme  føre  hende  op  til  Guver- 
nøren. 

Det  var  allerede  Aften,  og  Guvernøren  var  reden  ud;  Sol- 
daterne maatte  derfor  vente  i  Gaarden  med  deres  Fange,   indtil 

han  kom  hjem.  Kort  efter  indfandt  ogsaa  Jøden,  Farveren, 
Kjøbmanden  og  Barberen  sig  i  Gaarden,  hvilke  Driveren  havde 
skyndt  sig  med  at  opsøge  i  Staden.  Men  da  Guvernøren  blev 
længe  borte,  og  Soldaterne  havde  gjennemvaaget  den  foregaaende 
Nat,  gjorde  de  sig  det  saa  mageligt,  som  de  kunde,  og  lagde 
sig  til  at  sove.  Anklagerne  derimod  sad  aarvaagne  i  Nærheden 
af  Porten. 

Da  nu  Dalilah  saa  sig  aldeles  ubemærket,  —  Anklagerne 
havde  nemlig  kun  deres  Øjne  henvendt  paa  Udgangen  —  listede 
Dalilah  sig  sagte  hen  til  Haremsbygningen,  som  laa  i  en  Bag- 
gaard  og  havde  en  lille  Dør  ud  til  en  anden  Gade.  Da  hun 
havde  fundet  Indgangen,  bankede  hun  paa  og  spurgte  efter 
Husfruen.  Da  denne  var  kommen  til  Stede,  sagde  hun  til 
hende:  »Min  Mand  er  Slavehandler,  og  bragte  just  fem  nye 
Slaver  til  Marked;  da  din  Herre,  Guvernøren,  red  forbi,  kjøbte 
han  dem  for  tusinde  Dinarer  og  bød  ham  at  bringe  dem  herhid. 
Men  da  min  Mand  ingen  Tid  havde,  lod  han  mig  føre  Slaverne 
til  deres  Bestemmelsessted.« 

Da  Guvernøren  virkelig,  som  den  listige  Kjærling  tilfældig- 
vis havde  erfaret,  for  nogle  Dage  siden  havde  givet  sin  Gemal- 
inde tusinde  Dinarer  til  at  indkjøbe  Slaver  for,  saa  tvivlede  hun 
intet  Øjeblik  om  Rigtigheden  af  Dalilahs  Foregivende,  og  det 
saa  meget  mindre,  som  Kjærlingen  paa  hendes  Spørgsmaal,  hvor 
da  de  fem  Slaver  var,  fra  Vinduet  af  viste  hende  Æseldriveren, 
Farveren,  Kjøbmanden,  Barberen  og  Jøden,  som  alle  saa  ret 
statelige  ud  og  øjeblikkelig  behagede  den  naadige  Frue.  Hun 
aabnede  derfor  uden  Betænkning  sit  Pengeskrin  og  udbetalte 
Bedragersken  tusinde  Dinarer  som  Kjobesum,  samt  forærede 
hende  hundrede  Dinarer  til  eget  Brug.  Derpaa  bad  Dalilah 
Guvernørens    Gemalinde    om    at    lade    Bagdoren    til   Sidegaden 

aabne  for  hende,  eftersom  hun  derved  vilde  spare  en  stor  Om- 
vej,  og  paa  denne  Maade  undslap  hun  atter  lykkelig  af  Fælden. 

Da  Guvernøren  en  halv  Time  senere  vendte  hjem,  kom 
hans  Gemalinde  ham  i  Møde  med  de  Ord:  »Jeg  er  ret  fornøjet 
ved  de  Mameluker,  som  Du  har  kjøbt  os.« 

»Hvilke  Mameluker?«  spurgte  Guvernøren  forbavset,  »ved 
mit  Hoved,  jeg  har  ingen  Mameluker  kjøbt!« 

»Du  spøger  nok!«  svarede  hans  Gemalinde;  »den  gamle 
Kone  bragte  mig  dem,  og  jeg  betalte  hende  tusinde  Dinarer 
for  dem.  De  sidder  jo  ogsaa  nede  i  Gaarden  ved  Porten;  jeg 
har  befalet  Portneren  at  passe  vel  paa  dem.« 

Da  gik  Guvernøren  selv  ned  i  Gaarden,  men  saa  ikke 
andre  end  Dalilahs  fem  Anklagere,  og  da  han  spurgte  Port- 
neren, svarede  denne,  at  han  ikke  havde  vidst  noget  af  Slaver 
at  sige;  der  var  kun  kommet  en  Slavinde  ud  fra  Haremet  og 
havde  befalet  ham  at  passe  vel  paa  de  fem  Mennesker,  der  var 
kommet  med  den  gamle  Kone,    og    det  havde  han  ogsaa  gjort. 

Da  Guvernøren  havde  faaet  denne  Besked,  sagde  han  til 
de  fem  Anklagere:  »Nu  er  I  mine  Slaver;  thi  I  har  bragt  den 
Satans  Kjærling  herhid,  og  uden  hende  havde  min  Gemalinde 
ikke  ladet  sine  Penge  lokke  fra  sig.« 

Men  Anklagerne  skreg  som  med  en  Mund:  »Nej,  vi  for- 
langer tværtimod  af  Dig,  hvad  den  onde  Kjærling  har  fravendt 
os.  Thi  vi  bragte  hende  fangen  hid  i  din  Gaard;  men  dine 
Soldater  er  faldet  i  Søvn,  og  din  Gemalinde  har  ladet  Bedra- 
^gersken  slippe  fri!« 

Ogsaa  Obersten  for  Livvagten,  der  imidlertid  var  kommen 
tilbage  fra  sin  Rejse,  og  af  sin  Kone  havde  faaet  at  vide,  hvor- 
ledes hun  havde  mistet  sine  Klæder  og  Smykker,  kom  nu 
løbende  og  tilraabte  Guvernøren:     »Du    skal    staa    mig  inde  for 

mit  Tab ;    thi  det  er  din  Sag  at  holde  Staden  ryddelig  for  saa- 
danne  Udskud!« 

»Ja,  saa  maa  I  dog  i  det  mindste  vente  nogle  Dage, «  sva- 
rede Guvernøren,  idet  han  stak  Piben  ind  imod  Overmagten; 
»Jeg  skal  nok  faa  Fingre  i  hende  igjen,  og  saa  vil  jeg  strax 
paa  Timen  lade  hende  hænge.« 

Den  følgende  Morgen  gav  Guvernøren  Æseldriveren,  der 
oftest  havde  været  i  Berørelse  med  Bedragersken,  og  derfor 
syntes  bedst  at  kjende  hende,  atter  ti  Soldater  med,  og  befalede 
ham  at  opspore  den  frække  Kjærling,  om  det  saa  skulde  være 
i  det  hede  Helvede. 

Det  var  ligesom  om  Æseldriveren  var  født  til  at  være  det 
listige,  gamle  Fruentimmer  paa  Nakken.  Endnu  inden  Middag 
mødte  han  hende  virkelig  atter  og  lod  Soldaterne  gribe  hende. 
I  Triumf  blev  den  elendige  Synderinde  ført  hen  til  Guvernørens 
Palads.  Denne  var  netop  i  Begreb  med  at  ride  ud;  derfor  be- 
falede han  Fangevogteren  for  det  første  at  indespærre  hende. 
Men  denne  indvendte :  »Jeg  tør  ikke  paatage  mig  at  indestaa 
for  hende;  Satan  selv  stikker  i  denne  gamle  Mumie.  Hun  vil 
naturligvis  strax  undslippe  mig,  og  saa  maa  jeg  holde  for.  Nej 
Tak,  Hr.  Guvernør!« 

Da  var  der  intet  andet  for,  end  at  Guvernøren  selv  maatte 
lade  Synderinden  bringe  ned  til  Tigrisnoden  og  sørge  for  hendes 
øjeblikkelige  Henrettelse.  Saasnart  han  havde  fundet  et  Træ, 
der  syntes  ham  passende,  befalede  han  Bøddelen  at  hænge  hende 
op  ved  Haaret  i  en  af  Træets  lavere  Grene.  Boddelen  udførte 
sin  Pligt  med  den  sædvanlige  Færdighed;  Guvernøren  saa  den 
forhadte,   gamle  Kjærling  sprælle,   og  red  derpaa  vel  tilfreds  sin. 

Vej,    efter    at   have  ladet  de  ti  Soldater  blive  tilbage  til  hendes 
Bevogtning. 

Men  Soldaterne  var  nogle  dorske  og  søvnige  Krabater. 
Da  de  var  sikre  paa,  at  Dalilah  ikke  ved  egen  Hjælp  kunde 
gjøre  sig  fri,  gjorde  de  sig  det  mageligt  i  det  bløde  Græs  ved 
Flodbredden,   og  faldt  snart  i  Søvn. 

Da  kom  en  Beduin  forbi,  en  af  hine  enfoldige  og  god- 
troende Ørkenens  Beboere,  som  intet  Begreb  har  om  Under- 
fundigheden i  de  store  Stæder. 

»Hvor  glæder  jeg  mig  dog,«  sagde  han  til  sig  selv,  idet 
han  lystig  sporede  sin  trætte  Hest,  »dog  en  Gang  at  faa  en 
stor  By  at  se!  De  Bagdader-Honningkager  skal  ret  smage 
mig  kostelig!« 

Da  Dalilah  hørte  ham  tale  saaledes,  tilraabte  hun  ham 
med  dæmpet  Stemme:  »Ak,  beskyt  mig,  Du  ædle  Fyrste  fra. 
Ørkenen ! « 

»Du  staar  under  Allahs  Beskyttelse!«  svarede  Beduinen, 
»men  Du  maa  vistnok  have  begaaet  en  eller  anden  Forbrydelse, 
siden  Du  saaledes  er  hængt  op  ved  Haarene.« 

»Min  Brøde  er  i  det  mindste  meget  ringe,«  svarede  Kjær- 
lingen.  »Jeg  vilde  kjøbe  noget  hos  en  Sukkerbager,  som  er 
mig  gram  ihu;  idet  jeg  spyttede  en  Gang,  var  jeg  saa  uheldig 
at  ramme  en  Honningkage,  og  saa  blev  jeg  anklaget  for  Dom- 
meren. Men  Kadi'ens  Dom  lød  saaledes:  »Denne  Kone  skal 
hængende  fortære  ti  Pund  Honningkager,  og  blive  hængende 
saa  længe,  indtil  hun  dermed  er  færdig.  —  Men  da  jeg  har  en 
naturlig  Modbydelighed  for  Honningkager,  saa  maa  jeg  ynkelig 
omkomme,  hvis  Du  ikke  hjælper  mig.« 

Da  sagde  Beduinen  helt  fornøjet  til  Dalilah,  idet  han  lysten 

slikkede  sig  om  Munden:  »Kom  kun  hid  med  Kagen!  Jeg  skal 
nok  spise  den  for  Dig!« 

»Ja,  det  er  godt  nok ;  men  Du  maa  fortære  den  hængende ; 
ellers  kommer  det  mig  ikke  til  Gode.« 

Tænderne  løb  i  Vand  paa  Beduinen;  han  formaaede  ikke 
at  modstaa  Fristelsen.  Han  bandt  sin  Hest  fast  ved  et  Træ, 
klædte  sig  hastig  af,  trak  den  gamle  Kjærlings  Klæder  paa,  og 
lod  sig  af  hende  hænge  op  ved  Haarene.  Men  Dalilah  tog  til 
Gjengjæld  Beduinens  Klæder,  Hovedbind  og  Landse,  svang  sig 
op  paa  hans  Hest  og  jog  tilbage  til  Staden. 

Da  nu  Beduinen  havde  hængt  en  Stund,  og  Kjærlingen 
ikke  vilde  vise  sig  med  Honningkagen,  gav  han  sig  til  at  raabe: 
»Men  hvor  Pokker  bliver  dog  Kagen  af?« 

Da  vaagnede  Soldaterne  op  af  deres  Søvn.  Saasnart  de 
saa  Beduinen  hænge  i  Træet  med  Kjærlingens  Klæder  paa,  der 
stumpede  paa  ham  alle  Vegne,  for  de  op  og  spurgte  forbavset: 
»Men  hvilken  ond  Aand  har  dog  ført  Dig  hid?  —  Hvor  er 
Kjærlingen  bleven  af?« 

»Jeg  har  løst  den  gamle  Kone  ned  af  Træet,«  svarede 
Beduinen/  »og  paataget  mig,  selv  at  spise  den  Honningkage, 
som  hendes  Mave  ikke  kan  fordrage.« 

Af  dette  Svar  mærkede  Soldaterne  strax,  at  Dalilah  atter 
havde  overlistet  dem.  Nu  vidste  de  ikke,  hvad  de  skulde  gribe 
til,  om  de  skulde  blive  og  bevogte  Beduinen  eller  tage  Flugten. 
Men  førend  de  havde  kunnet  fatte  nogen  Beslutning,  kom 
Guvernøren  ridende  og  sagde  til  dem:  »Nu  kan  I  løse  Kjær- 
Jingen  ned  og  fore  hende  for  Retten.« 

»Bringer  Du  maaske  Honningkagen?«  spurgte  Beduinen 
ntaalmodig,    »nu  er  jeg  snart  kjed  af  at  hænge.« 

Da   gav  Guvernøren   sig    til  nøjere  at  betragte  Fangen,    og 

da  han  i  Stedet  for  et  gammelt  Kjærlingefjæs  opdagede  et  ung- 
dommeligt, mandligt  Ansigt,  tiltordnede  han  sine  Soldater: 

»Hvad  har  I  gjort,  I  Sataner?« 

Da  maatte  Soldaterne  rykke  frem  med  Sandheden,  og  for- 
talte, at  de  var  faldet  i  Søvn,  og  ved  deres  Opvaagnen  havde 
fundet  Beduinen  i  Kjærlingens  Sted.  De  kastede  sig  derpaa  for 
hans  Fødder  og  bad  ynkelig  om  Naade. 

»I  har  intet  at  befrygte,«  sagde  Guvernøren,  kommende 
sit  eget  Nederlag  i  Hu;  »ingen  er  denne  Djævel  af  Kvinde 
voxen!     Løs  den  stakkels  Tosse  ned  af  Træet!« 

Saasnart  Beduinen  atter  var  fri,  kastede  han  sig  for  Guver- 
nørens Fødder  og  raabte:  »Allah  beskytte  for  din  Skyld  Kha- 
lifen!  Skaf  mig  dog  min  Hest  og  mine  Klæder  igjen.  Jeg 
vidste  jo  ikke,  at  denne  Kvinde  var  en  Galgenfugl,  saa  havde 
jeg  ikke  skaffet  hende  Friheden.« 

»Strax  efter  indfandt  sig  Farveren,  Jøden,  Kjøbmanden, 
Barberen,  Æseldriveren  og  Obersten  for  Livvagten  for  at  gotte 
sig  ved  Dalilah's  Pinsler.  Men  saasnart  de  fik  at  vide,  at  deres 
Fjende  atter  var  undsluppen,  kastede  de  sig  over  Guvernøren, 
forlangte  af  ham  Erstatning  for  deres  Tab,  og  blev  tilsidst  enige 
om  at  anklage  ham  for  Khalifen.  Beduinen  sluttede  sig  til 
Skaren,  i  sin  ligesaa  ynkelige  som  latterlige  Pynt,  for  at  faa  sin 
Hest  og  sine  Klæder  tilbage. 

Samlede  blev  de  arme  Skjælmer  indladt  for  Khalifen,  og 
maatte  derpaa  én  efter  én  fortælle,  hvorledes  Dalilah  havde 
taget  dem  ved  Næsen.  Da  de  var  færdige  med  at  fortælle, 
henvendte  Khalifen  sig  til  Guvernøren  og  spurgte,  »hvormed  kan 
Du  undskylde  Dig,  Emir?« 

»Jeg  har  ikke  andet  at  undskylde  mig  med,«  svarede  den 
høje  Embedsmand,     »end  at  jeg  selv  er  bleven  snydt  for  elleve 

hundrede  Dinarer  af  denne  Skarns  Kjærling,  idet  hun  har  solgt 
fem  af  disse  frie  Mænd  som  Slaver  til  min  Kone.« 

»Det  er  en  god  Undskyldning, «  mente  Khalifen  og  tilføjede, 
»men  Du  maa  dog  ligefuldt  skaffe  denne  listige  Kjærling  til 
Veje,  jeg  forlanger  det  af  Dig  som  Stadens  Guvernør.« 

»Forlang  heller  mit  Liv,«  svarede  Emiren,  »end  denne 
onde  Hex,  som  allerede  hang  i  Træet,  og  alligevel  forstod  at 
slippe  fri  igjen  og  gjøre  nye  Ulykker!  —  Det  er  en  Forret- 
ning for  Ahmed  Denef  eller  Hassan  Shuman,  som  har  en 
aarlig  Løn  af  tolvhundrede  Dinarer  og  har  en  og  fyrretyve 
Betjente  til  deres  Raadighed.« 

»Ja,  deri  har  Du  Ret,«  svarede  Khalifen,  »det  er  rimeligt, 
at  jeg  paalægger  mine  Politimestre  at  faa  fat  paa  hende.« 

Og  han  lod  strax  Ahmed  Denef  hente  og  befalede  ham  at 
opspore  den  listige,  gamle  Kjærling,  som  havde  bestjaalet  de 
tilstedeværende  gode  Mænd. 

Ahmed  Denef  kjendte  ikke  Dalilah  personlig,  og  vilde  tage 
sin  Embedsbroder  Hassan  Shuman  med  paa  Raad,  men  én  af 
hans  Fo]k  afholdt  ham  derfra  og  gik  i  Borgen  for,  at  Dalilah 
nok  skulde  blive  tagen  til  Fange. 

Efter  hans  Raad  delte  Ahmed  sin  Skare  i  fire  Afdelinger, 
og  disse  drog,  ti  og  ti  Mand  stærke,  igjennem  Byen  for  at  op- 
spore Dalilah.  Da  det  imidlertid  hastig  var  rygtedes  igjennem 
hele  Staden,  hvad  der  var  i  Gjære,  erfarede  ogsaa  Dalilah,  at 
man  gik  paa  Spor  efter  hende.  Men  denne  Gang  lod  hun  sig 
dog  af  sin  Datter  overtale  til  at  blive  hjemme,  og  Seyneb 
paatog  sig  i  hendes  Sted  at  sætte  Politiet  en  Voxnæse  paa. 

»Vær  Du    kun    ganske    rolig,«    sagde    hun    til    sin    Moder, 

»Ahmed  og  hans  en  og  fyrretyve  Drabanter   skal   smukt  komme 
til  at  udlevere  mig  baade  deres  Klæder  og  Vaaben ! « 

Hun  iførte  sig  sin  bedste  Stads,  gik  hen  til  en  Vaaben- 
smed,  hos  hvem  hun  vidste,  der  var  en  Vaaning  til  Leje,  gav 
ham  en  Dinar  og  bad  ham  overlade  hende  den  en  eneste 
Aften. 

Hertil  var  Manden  villig  og  gav  hende  Nøglen.  Da  lod 
Seyneb  hidbringe  en  Divan  og  nogle  Tæpper,  udsøgte  Spise-  og 
Drikkevarer,  og  stillede  sig,  da  alt  var  forberedt,  som  hun 
ønskede  det,  halvt  tilsløret  udenfor  Husets  Dør,  indtil  Ali,  en 
af  Ahmed' s  Politisergeanter,  kom  forbi  med  sine  ti  Drabanter. 

Saasnart  hun  fik  Øje  paa  Ali,  gik  hun  ham  i  Møde  og 
kyssede  ham  paa  Haanden.  Ali  saa  hende  ind  i  Ansigtet,  og 
da  hun  var  meget  smuk,  spurgte  han  hende  i  en  venlig  Tone, 
hvad  hun  ønskede.« 

»Er  Du  Ahmed  Denef?«   spurgte  hun  bly  og  bange. 

»Nej,«  svarede  Ali,  »men  han  er  min  Foresatte*,  hvis  Du 
har  et  eller  andet  Anliggende  paa  Hjerte,  kan  Du  ligesaa  godt 
forebringe  mig  det.     Men  hvem  er  Du,   mit  Barn?« 

»Min  Fader  holdt  Værtshus  i  Mossul,«  svarede  Seyneb,  »og 
efterlod  mig  ved  sin  Død  en  saa  betydelig  Formue,  at  jeg  af 
Frygt  for  Rettens  Indblanding  flygtede  herhid  med  mine  Penge, 
og  her  gad  jeg  gjerne  sikre  mig  Hr.  Ahmed  Denefs  Beskyttelse, 
da  han  efter  Sigende  skal  være  den  mægtigste  Person  i  Bagdad 
næstefter  Khalifen. « 

»Ja,  min  Herre  er  en  meget  stor  Mand,«  ytrede  Ali 
opblæst,    »og  jeg  er  den  næste  efter  ham.« 

»Hvis  Du  taler  sandt,«  vedblev  Seyneb,  »saa  gjør  Du  mig 
vel  den  Ære  at  træde  indenfor  hos  mig  med  dine  Folk,  og 
tage  en  Slurk  Vin  til  en  Bid  Brød  og  nogle  Frugter?« 

Hertil  svarede  Ali  ikke  nej,  og  Seyneb  forte  da  ham  og 
hans  Folk  ind  i  Huset  og  skjænkede  saa  vel  i  for  dem,  at  de 
snart  var  mer  end  halv  berusede.  Da  hendes  Plan  var  fremmet 
saa  vidt,  satte  hun  Kronen  paa  Værket  ved  at  blande  en  stærk 
Sovedrik  i  Vinen,  saa  at  de,  den  ene  efter  den  anden,  sank 
hen  i  en  dødlignende  Søvn. 

Nu  stillede  Seyneb  sig  atter  udenfor  Døren,  indtil  de  andre 
Politidrabanter  kom  forbi,  dem  lokkede  hun  ligeledes  ind  til  sig 
og  beværtede  dem  i  et  andet  Værelse,  indtil  ogsaa  de  var 
aldeles  døddrukne.  Paa  samme  Maade  gik  det  de  to  øvrige 
Afdelinger,  af  hvilke  Ahmed  Denef  selv  anførte  den  sidste.  Da 
hun  saaledes  havde  alle  en  og  fyrretyve  samlet,  trak  hun 
Klæderne  af  den  ene  efter  den  anden  og  bemægtigede  sig  deres 
Vaaben,  alle  disse  Sager  læssede  hun  paa  Æseldriverens  Dyr 
og  fremstillede  sig  dermed  atter  for  sin  Moder. 

Da  nu  Ahmed  den  følgende  Morgen  vaagnede  og  fandt 
sig  selv  og  sine  Folk  liggende  i  et  fremmed  Hus  halv  nøgne, 
udraabte  han:  »Ve  mig!  Jeg  gik  ud  for  at  gribe  den 
listige  Hex,  Dalilah,  og  nu  har  hun  holdt  mig  og  alle  mine 
Folk  for  Nar!  Med  hvilket  Aasyn  skal  jeg  træde  frem  for 
Khalifen?« 

Nu  var  han  da  tvungen  til  at  forlange  Hassan  Shuman's 
Bistand.  »Vær  ubekymret,«  sagde  Hassan  til  ham,  »endnu  i 
Aften  skal  jeg  bringe  den  listige  Kjærling  for  Khalifens  Trone. 
Men  først  maa  han  tilstaa  mig  hendes  Benaadelse,  thi  jeg  er 
overbevist  om,  at  hun  ikke  er  nogen  Tyv,  men  ene  og  alene 
har  udført  alle  disse  Streger  for  at  give  Beviser  paa  sin  List 
og  Behændighed.« 

De  begav  sig  da  tilsammen  op  til  Khalifen.  Denne  spurgte 
strax  Ahmed  Denef,    »nu,  hvor  har  Du  Kjærlingen?« 

»Jeg  maa  opgive  at  faa  fat  paa  kende,«  svarede  Ahmed 
skamfuld.  »Paalæg  heller  Hassan  at  opspore  hende,  han  kj ender 
hende  bedre  end  jeg!« 

»Jeg  gaar  i  Borgen  for  alt,  hvad  den  gamle  Kone  har  fra- 
stjaalet  Folk,«  ytrede  Hassan,  »og  forpligter  mig  til  at  bringe 
Dig  Dalilah  hid.« 

»Ved  mine  Ahner!«  svor  Khalifen,  »hvis  hun  giver  Folkene 
deres  Ejendom  ubeskaaren  tilbage,  benaader  jeg  hende !  Her 
har  Du  et  Naadesklæde  til  hende,    det  kan  Du  bringe  hende.« 

Hassan  forlod  Khalifen,  og  i  Løbet  af  nogle  faa  Timer 
havde  han  opsporet  Dalilahs  Bolig.  Med  nogle  af  sine  Folk 
begav  han  sig  derhen ,  omringede  Huset  og  bankede  paa 
Døren. 

»Hvem  der?«   spurgte  Seyneb. 

»Hassan  Shuman,«  lød  Svaret.  »I  Khalifens  Navn,  hvor 
er  din  Moder?« 

Da  Dalilah,  som  var  ovenpaa  i  Huset,  hørte  dette,  sagde 
hun  til  Seyneb:  »Nu  er  vi  om  en  Hals,  paa  Hassan  Shuman 
strander  min  Kunst.  Sig  ham  ligesaa  godt  Sandheden ;  saaledes 
vil  vi  endda  slippe  bedst  igjennem.« 

»Min  Moder  er  herinde,«  raabte  Seyneb  da  ud  igjennem 
Vinduet,    »hvad  vil  Du  hende?« 

»Hun  skal  strax  følge  med  til  Khalifen,  og  medbringe  alt 
det,  hun  har  røvet,  saa  vil  de  Troendes  Behersker  benaade 
hende  for  denne  Gang.  Hvis  hun  derimod  vægrer  sig  ved  at 
gjøre  dette,  saa  maa  hun  tilskrive  sig  selv  de  slemme  Følger, 
som  paa  ingen  Maade  vil  udeblive.« 

Da  kom  Dalilah  ned  og  lukkede  op.      Hun  bandt  Naades- 

klædet  om  Halsen,  læssede  derpaa  alle  sine  Tyvekoster  paa 
Æseldriverens  Æsel  og  Beduinens  Hest,  tog  Pungen  med  det 
fremmede  Guld  i  Haanden,  og  erklærede  sig  derpaa  beredt  til 
at  følge  med  Hassan. 

Dog  førend  Hassan  tiltraadte  Tilbagevejen,  gav  han  sig  til 
at  undersøge,  om  der  intet  savnedes  af  de  paa  listig  Vis  fra- 
vendte Sager.  Da  han  derved  savnede  Ahmeds  og  hans  en  og 
fyrretyve  Drabanters  Klæder  og  Vaaben,  spurgte  han  Dalilah, 
hvorfor  hun  havde  undladt  at  tage  dem  med  sig. 

»For  det  Puds  bærer  min  Datter  Æren,  ikke  jeg,«  svarede 
Dalilah. 

Derpaa  brød  de  op,  og  begav  sig  paa  Vejen  til  Khalifens 
Palads.  Da  de  nu  tilsammen  blev  fremstillet  for  hans  Trone, 
nedlagde  de  for  hans  Fødder  hele  den  røvede  Stads,  baade 
hvad  der  tilhørte  Obersten  for  Livvagten,  Jøden,  Farveren, 
Barberen,  Kjøbmanden,  Beduinen  og  Æseldriven,  og  enhver 
ledte  sit  ud  af  Dyngen  og  satte  sig  igjen  i  Besiddelse  deraf. 

Men  pludselig  faldt  der  Farveren  noget  ind,  og  han  raabte : 
»Men  hvem  giver  mig  Erstatning  for  mit  ødelagte  Farveri?« 
Da  blev  ogsaa  Æseldriveren  rigtig  vaagen  og  skreg:  »Og  hvem 
betaler  mig  mine  to  dejlige  Tænder  og  giver  mig  Erstatning  for 
de  Smerter,  jeg  har  maattet  lide?« 

Da  kom  Khalifen  hjertelig  til  at  le,  og  lod  hver  af  Klagerne 
udbetale  hundrede  Dinarer. 

»Men  sig  mig  dog,«  vedblev  han  derpaa,  henvendt  til 
Dalilah,  »hvorfor  har  Du  skrabet  saa  forskrækkelig  til  Dig? 
Kunde  Du  ikke  have  nøjedes  med  noget  mindre,  eller  have 
fordelt  det  paa  en  længere  Tid?« 

»Det  var  ikke  af  Begj ærlighed  efter  fremmed  Gods,«   svarede 


465 

Dalilah,  »at  jeg  gav  mig  til  at  stjæle.  Jeg  vilde  alene  vise  de 
Troendes  Behersker,  at  jeg  i  List  og  Behændighed  ingenlunde 
stod  tilbage  for  Ahmed  Denef  og  Hassan  Shuman,  af  hvem  der 
gik  saa  stort  et  Ry.« 

»Og  hvad  havde  Du  til  Hensigt  dermed?«  spurgte  Kha- 
lifen  videre. 

»Min  Fader,«  svarede  Dalilah,  »var  Dommer  i  Bagdad;  jeg 
beskjæftigede  mig  med  at  opdrætte  Postduer;  og  min  Mand  var 
Politimester  her  i  Staden.  Ved  at  vække  Opmærksomhed  for 
mig  haabede  jeg,  at  jeg  for  mig  selv  maaske  kunde  opnaa 
min  afdøde  Faders  Lønning,  og  for  min  Datter  min  salig 
Mands.« 

»Nu,  I  forstaar  min  Tro  at  tage  Munden  fuld!«  udraabte 
Khalifen  leende.  »Og  hvad  Nytte  vil  I  gjøre  for  disse  mange 
Penge?« 

»Hvis  det  behager  de  Troendes  Behersker,  vil  jeg  føre 
Overopsynet  med  den  af  Dig  indrettede  store  Khan.« 

Khalifen  havde  nemlig  ladet  bygge  en  stor  Khan  for 
Kjøbmænd,  med  tredive  Boliger.  Fyrretyve  Slaver  var  ansat 
til  at  bevogte  den  prægtige  Bygning  og  opvarte  Gjæsterne,  som 
boede  deri,  og  ligeledes  blev  fyrretyve  Hunde  underholdt 
til  at  yde  Betryggelse  imod  natlige  Indbrud;  Khanen  havde 
derfor  ogsaa  sin  egen  Kok,  der  havde  nok  at  bestille  med  at 
lave  Mad  til  Slaverne  og  Hundene. 

»Og  min  Datter,«  vedblev  Dalilah,  »som  endnu  bedre 
•end  jeg  selv  forstaar  at  bestyre  en  Duepost,  kan  Khalifen 
i  sin  Naade  indrømme  det  lille  Slot,  som  ligger  lige  overfor 
Khanen ,  for  at  hun  der  kan  beskjæftige  sig  med  at  opklække 
.Postduer  og  besørge  din  hemmelige  Brevvexling. « 

Tusind  og  én  Nat.     III.  30 

Khalifen  var  netop  i  sit  gode  Lune,  og  opfyldte  virkelig 
begge  Dalilahs  just  ikke  synderlig  beskedne  Ønsker. 

Hun  selv  fik  Overopsynet  over  Khalifens  Khan,  og  Seyneb, 
hendes  Datter,  blev  Due-Postmesterinde. 

»Det  er  ikke  altid,  et  højt  Spil  lykkes  saa  vel.  Men 
Allah  alene  raader!« 


Skoflikkeren  Maruf. 


I  Kairo  levede  en  Gang  en  Skoflikker,  der  havde  en  meget 
ond  og  slem  Kone  paa  enhver  Maade  at  trækkes  med. 
Dog  fandt  han  sig  med  Taalmodighed  deri  for  at  undgaa  Opsigt 
og  den  deraf  følgende  Bysnak ;  men  han  blev  bestandig  fattigere, 
fordi  han,  for  at  vedligeholde  den  kjære  Fred,  maatte  sætte 
hver  en  Skilling,  som  han  fortjente,  paa  sin  onde  Kone. 

En  Dag  sagde  Fatme  —  saaledes  hed  hun  —  til  den 
arme  Mand:  »i  Dag  maa  jeg  nødvendigvis  have  en  Kage  af 
ren  Bihonning.« 

»Dersom  Allah  giver  mig  Midlerne  dertil,«  svarede  den 
arme  Maruf,  »skal  jeg  visselig  forskaffe  Dig  den;  men  for  Øje- 
blikket ejer  jeg  ikke  nogen  halv  Drachme.  —  Dog  Allah  vil 
hjælpe!« 

»Ja,  det  haaber  jeg  ogsaa!«  skreg  Kjærlingen,  »thi  hvis 
Du  ikke  i  Aften  bringer  mig  en  Honningkage  paa  fem  Pund, 
skal  Du  ikke  faa  et  Øjebliks  Ro  hele  Natten.« 

30* 

»Allah  er  naadig,«  sukkede  Maruf  for  sig  selv,  derpaa 
bad  han  sin  Morgenbøn,  begav  sig  hen  i  sin  Bod,  og  ventede 
paa  Arbejde,  hvorved  han  vilde  blive  sat  i  Stand  til  at  føje  sin 
urimelige  og  onde  Kone. 

Men  hans  Haab  syntes  ikke  at  skulle  blive  opfyldt.  Lige 
indtil  Middag  sad  han  i  sin  Bod  uden  at  faa  det  allerringeste 
Arbejde;  han  saa  sig  ikke  alene  ude  af  Stand  til  at  kjøbe 
Honningkagen,  men  vidste  ikke  en  Gang  at  gjøre  Udvej  til 
det  simple  Brød. 

Dagen  svandt  og  Aftenen  kom;  da  lukkede  han  bedrøvet 
sin  Bod  og  begav  sig  langsomt  paa  Vejen  til  sit  sørgelige 
Hjem.  Men  da  han  gik  forbi  en  Kagebager,  blev  denne  op- 
mærksom paa  hans  nedslagne  Udseende,  følte  sig  rørt  derover 
og  kaldte  paa  ham  for  at  faa  at  vide,  hvad  ondt  der  var 
mødt  ham. 

»Jeg  har  hjemme  en  ond  Kone,«  svarede  Maruf,  »der 
sidder  og  venter  paa,  at  jeg  skal  komme  tilbage  med  en 
Honningkage,  men  jeg  bringer  hende  ikke  saa  meget  som  et 
tørt  Stykke  Brød.« 

»Det   skal    Du    ikke    tage    Dig   saa   nær,«    ytrede  den  god- 
lidende Bager,    »hvor  mange  Pund  vil  Du  have?« 
»Fem  Pund,«   svarede  Maruf. 

»Nuvel,«  tog  da  Bageren  igjen  Ordet,  »jeg  har  Smør  og 
Honning,  det  sidste  rigtignok  ikke  af  Bier,  men  af  Sukkerrør, 
en  herlig  Honning,  der  ikke  giver  hin  anden  det  mindste  efter. 
Jeg  vil  i  en  Hast  lave  Dig  en  Kage,  som  kunde  fortjene  at 
sættes  paa  en  Konges  Bord.  Vil  Du  ikke  tillige  have  noget 
Brød  og  nogen  Ost?  Tag  kun,  hvad  Du  behøver!  Jeg  borger 
Dig  gjerne  for  nogle  Dage,    indtil  Allah  hjælper  Dig.     Her  har 

Du  ogsaa  nogle  Penge,  anvend  dem  til  at  gaa  i  Bad  for,  og 
tilbring  saa  en  fornøjet  Aften  med  din  Kone!« 

Maruf  takkede  den  gode  Bager  tusinde  Gange,  priste  Gud 
og  gik  sin  Vej  med  Honningkage,  Brød  og  Ost,  for  at  bringe 
sin  Kone  det  altsammen. 

Nu  skulde  man  tro,  at  den  onde  Kjærling  var  bleven  til- 
fredsstillet. Nej,  langtfra!  Saasnart  hun  saa,  at  Kagen  var  lavet 
af  Sukkerrørhonning  og  ikke  af  Bihonning,  for  hun  imod  sin 
Mand  og  spurgte:  »kan  jeg  da  aldrig  faa  noget  efter  min  Villie? 
jeg  forlanger  ordentlig  Honning,  og  her  bringer  Du  mig  Sirup.« 

Maruf  søgte  at  undskylde  sig  med,  at  han  ikke  havde  haft 
Penge  til  at  kjøbe  for,  og  derfor  heller  ikke  haft  Lejlighed  til 
at  vrage  og  vælge.  Men  Fatme  brød  sig  slet  ikke  om,  hvad 
han  sagde,  skjældte  og  smældte  og  slog  to  af  sin  Mands  bedste 
Tænder  ud.  Dette  syntes  dog  den  gode  Maruf  at  gaa  altfor 
vidt;  Vreden  fik  Overhaand  i  hans  taalmodige  Indre,  og  han 
gav  for  første  Gang  sin  onde  Halvdel  en  dygtig  Ørefigen.  Men 
som  en  Furie  fløj  hun  hvinende  løs  paa  ham,  greb  ham  i 
Skjæget  og  vedblev  at  skrige  saa  længe,  indtil  alle  Naboerne 
var  løbet  sammen  for  at  stifte  Fred  mellem  de  splidagtige 
Ægtefolk. 

Saasnart  de  atter  var  ene  med  hinanden,  svor  Kjærlingen, 
at  hun  ikke  vilde  smage  en  Bid  af  Kagen;  Maruf  derimod  gav 
sig  til  at  spise  deraf,  da  han  følte  sig  meget  sulten.  Da  ytrede 
hans  Kone:  »Gid  hver  eneste  Bid  maa  vorde  Gift  i  dine  Ind- 
volde!« Men  nu  var  Maruf  atter  kommen  til  Besindelse  og 
klar  Fatning,  og  svarede  leende:  »Da  Du  har  svoret  paa,  ikke 
at  ville  smage  Kagen,  maa  jeg  vel  forbarme  mig  over  den.  En 
anden  Gang  skal  jeg  bringe  Dig  en  Kage  af  Bihonning,  den 
kan  Du  saa  fortære  alene.« 

Den  følgende  Dag  sad  Maruf  i  sin  Bod.,  uden  at  tænke 
paa  noget  ondt.  Da  kom  tvende  Retsbetjente  ind  til  ham  og 
indstævnede  ham  for  Kadi'en.  Hastig  gjorde  han  sig  rede  og 
fulgte  dem. 

Hos  Kadi'en  traf  han  til  sin  store  Overraskelse  sin  Kone 
med  forbunden  Arm,  blodigt  Slør  og  Øjnene  svømmende  i 
Taarer.  »Frygter  Du  ikke  Allah,  at  Du  saaledes  mishandler 
din  Kone?«   spurgte  Kadi'en. 

Da  fortalte  Maruf  ham  Aarsagen  til  deres  Strid  med  hin- 
anden og  beraabte  sig  paa  sine  Naboers  Vidnesbyrd. 

Da  Kadi'en,  som  var  en  meget  godhjertet  Mand,  hørte 
denne  Sammenhæng,  gav  han  Maruf  en  halv  Dinar  og  sagde 
til  ham:  »Kjøb  derfor  en  Kage  af  Bihonning  til  din  Kone,  og 
lev  saa  i  Fred  med  hende!« 

Maruf  bad  Kadi'en  give  Pengestykket  til  hans  Kone,  og 
haabede  saaledes,  igjen  nogen  Tid  at  faa  Fred  for  hende. 

Men  neppe  var  han  vendt  tilbage  til  sin  Bod,  førend  Rets- 
betjentene kom  og  forlangte  deres  Løn  for  Indstævningen. 
Maruf  søgte  at  skaffe  sig  dem  fra  Halsen  ved  at  sige:  »Selv 
ikke  Kadi'en  har  taget  noget  af  mig,  ja,  han  har  endog  foræret 
min  Kone  en  halv  Dinar.  Hvorledes  skal  jeg  da  komme  til 
at  give  Eder  noget?« 

»Kadi'en  kan  gjøre,  hvad  ham  lyster,«  svarede  de  raa 
Betjente,  »vi  vil  have  vor  Løn.  Og  hvis  Du  ikke  betaler  os, 
skal  vi  nok  vide  at  gjøre  os  selv  betalte.« 

Derpaa  slæbte  de  ham  ud  paa  Gaden  og  tvang  ham  til 
at  sælge  Værktøjet  i  sin  Bod. 

Da  Betjentene  havde  forladt  ham,  tog  han  atter  Plads  i 
sin  Bod,  og  hengav  sig  til  den  trøstesløse  Forestilling  om,  hvad 

<der  nu  skulde  blive  af  ham.  »Hvorledes  skulde  han  nu  kunne 
fortjene  noget  med  de  bare  Hænder?«  Medens  han  sad  saa- 
ledes  ganske  fortabt  i  sin  Sorg,  kom  der  nogle  andre  Rets- 
betjente og  indstævnede  ham  paany  for  Kadi'en,  paa  Grund  af 
•de  Mishandlinger,  han  skulde  have  udøvet  imod  sin  Kone. 

»Men  Kadi'en  har  jo  nylig  stiftet  Fred  imellem  os  og  givet 
mig  fri!«   indvendte  den  ulykkelige  Maruf. 

»Vi  er  Retsbetjente  hos  en  anden  Kadi,  for  hvem  din 
Kone  paany  har  anklaget  Dig,«  svarede  Folkene,  »Du  maa 
strax  følge  os  ! « 

Maruf  fulgte  da  med,  og  fortalte  Kadi'en  omstændelig, 
baade  hvad  der  var  foregaaet  hjemme  hos  dem  selv  og  for  den 
anden  Kadi's  Domstol.  Men  Fatme,  hans  Kone,  paastod,  at 
han  siden  igjen  havde  slaaet  hende.  Sagen  truede  med  at  blive 
noget  indviklet;  imidlertid  slap  Maruf  dog  ogsaa  denne  Gang 
ud  af  Klemmen.  Men  ogsaa  disse  Retsbetjente  maatte  han  be- 
tale, og  saaledes  beholdt  han  kun  nogle  faa  Skillinger  tilbage 
af  de  Penge,  han  havde  faaet  ind  for  sit  Værktøj. 

Hvor  skulde  han  nu  gaa  hen?  Hjemme  fandt  han  et  Hel- 
vede, og  i  sin  Bod  havde  han  intet  at  bestille.  Men  her  havde 
han  dog  Ro  i  det  mindste. 

Indtil  hen  imod  Aften  havde  han  siddet  i  sin  Bod,  halv 
sandseløs  af  at  gruble  over  sin  Elendighed,  da  en  af  hans  Be- 
kj endte  ilsomt  kom  løbende  og  raabte:  »Skynd  Dig  at  fly! 
Din  Kone  har  anklaget  Dig  for  selve  den  høje  Port!« 

Hastig  lukkede  Maruf  sin  Bod,  kjøbte  for  de  tiloversblevne 
Skillinger  noget  Brød  og  Ost,  og  flygtede  ud  af  Sejersporten. 
Men  det  øste  ligesom  med  Spande  ned  fra  Himlen;  tæt  uden- 
for Staden  maatte  han  søge  et  Tilflugtssted  i  en  forfalden  Ruin. 
Her   gav    han    sig   bitterlig  til  at  græde  og  udraabte:     »Hvor  i 

Alverden  skal  jeg  dog  finde  Ro  for  min  af  den  onde  besatte 
Kone?  O,  store  Allah,  send  mig  dog  en,  som  vil  bringe  mig 
til  et  eller  andet  fjernt  Land,  hvor  hun  ikke  kan  finde  mig!« 

Neppe  havde  han  udtalt,  førend  Muren  revnede,  og  en 
uhyre  Aand  af  et  skrækkeligt  Udseende  lod  sig  tilsyne  og 
raabte:  »Hvi  forstyrrer  Du  mig  i  min  Ro?  —  Jeg  har  allerede 
i  to  hundrede  Aar  boet  i  denne  Mur,  og  ingen  har  vovet  at 
forurolige  mig.  —  Dog,  sig  mig,  hvad  Du  forlanger  af  mig! 
For  en  Forandrings  Skyld  kunde  jeg  vel  have  Lyst  til  at  røre 
mig  lidt  og  gjøre  Dig  en  Tjeneste.« 

Da  fortalte  Maruf  Aanden,  hvorledes  han  tidlig  og  silde 
blev  martret  af  sin  onde  Kone,  og  at  han  intet  inderligere 
Ønske  havde,  end  at  blive  bragt  hen  til  et  eller  andet  fjernt 
Sted,  hvor  hun  ikke  kunde  finde  ham. 

»Det  kan  jeg  da  sagtens  tjene  Dig  i,«  ytrede  Aanden,  tog 
Maruf  paa  Ryggen  og  fløj  med  ham  hele  Natten  igjennem. 
Først  ved  Solens  Opgang  standsede  han  og  satte  Maruf  af  paa 
Toppen  af  et  Bjerg,  idet  han  sagde  til  ham:  »Ved  Foden  af 
dette  Bjerg  vil  Du  finde  en  Stad.  Der  skal  Du  begive  Dig 
ned,  og  afkaste  al  Frygt  for  din  kjære  Kone,  hvem  det  ingen- 
sinde vil  falde  ind  at  gjøre  Dig  den  Rejse  efter.     Farvel!« 

Greben  af  Forbavselse  over  Nattens  Under  blev  Maruf 
liggende,  hvor  Aanden  havde  sat  ham  af,  indtil  Solen  var  hojt 
oppe  paa  Himlen;  da  steg  han  ned  ad  Bjerget  for  at  begive 
sig  ind  i  Staden. 

Det  var  en  overordentlig  prægtig  Stad,  omgiven  af  hoje 
Mure  og  opfyldt  med  smukke  Paladser,  saa  at  Skuet  af  den 
maatte  vederkvæge  Hjertet.  Men  snart  maatte  Maruf  mærke, 
at  han  vakte  en  ikke  ringe  Opsigt  i  den  fremmede  Stad,  hvor 
hans    ejendommelige    Klædedragt   var    aldeles    ubekjendt.     Folk 

strømmede  sammen  og  begloede  ham  fra  alle  Sider,    og   tilsidst 
vidste  han  neppe,  hvor  han  skulde  gjøre  af  sig  selv. 

»I  er  fremmed  her  paa  Stedet,«  tiltalte  en  af  Stadens  nys- 
gjerrige  Indvaanere  ham.  »Hvor  kommer  I  fra,  med  Forlov  at 
spørge?« 

»Jeg  kommer  fra  Kairo.« 

»Fra  Kairo!   —  Og  naar  forlod  I  denne  Stad?« 

»I  Gaar  Aftes.« 

»I  er  gal,  rent  bindegal!  —  Vil  I  virkelig  for  Alvor  paa- 
staa,  at  I  endnu  i  Aftes  var  i  Kairo,  en  Stad,  som  ligger  et 
Aars  Rejse  herfra?« 

»Nej,  I  maa  selv  være  gal;  jeg  siger  Sandhed!«  svarede 
Maruf  ærgerlig.  »Til  Bevis  paa  Sandheden  af,  hvad  jeg  siger, 
kan  jeg  her  vise  Eder  Brød,  som  jeg  i  Aftes  kjøbte  i  Kairo. 
Det  er  endnu  ganske  friskt.« 

Og  han  fremviste  Brødet,  som  han  havde  i  sin  Lomme. 
Alle  trængte  sig  til  for  at  se  det,  mindre  for  at  finde  det  Under 
godtgjort,  hvorpaa  ingen  vilde  tro  alligevel,  end  for  at  se  en 
Sort  Brød,  der  var  helt  forskjellig  fra  den,  der  brugtes  i  deres 
eget  Land. 

Imidlertid  var  dog  Meningerne  om  Maruf  meget  delte; 
nogle  troede,  at  han  var  gal  og  beklagede  ham ;  andre  ansaa 
ham  for  en  Bedrager,  og  skjældte  ham  ud.  Medens  Folk  nu 
saaledes  underholdt  sig  paa  Marufs  Bekostning,  køm  der  ridende 
en  Kjøbmand,  ledsaget  af  tvende  Slaver,  og  jog  Folket  fra  hin- 
anden, idet  han  satte  det  i  Rette  for  dets  usømmelige  Opførsel 
mod  en  fremmed,  der  snarere  fortjente  venskabelig  Opmærk- 
somhed end  krænkende  Spot  og  Forfølgelse.  Derpaa  henvendte 
han  sig  til  Maruf,  og  bad  ham  følge  med  sig. 

Saasnart  Kjøbmanden    var    kommen    hjem    med    sin  Gjæst, 

lod  han  ham  give  smukke  Klæder,  hvori  han  kom  til  at  tage 
sig  ud  som  en  Formand  for  Handelsstanden;  derpaa  lod  han 
ham  beværte  med  udsøgte  Spise-  og  Drikkevarer.  Forst  efterat 
de  havde  spist  med  hinanden,  tillod  Kjøbmanden  sig  at  spørge 
sin  Gjæst  om  hans  Navn,   Stand  og  Hjem. 

Da  Maruf  havde  afgivet  Forklaring  over  alt,  hvad  Kjøb- 
manden havde  ønsket  at  erfare,  spurgte  denne  videre:  »Fra 
hvilket  Kvarter  i  Kairo  er  I?« 

»Er  I  maaske  bekjendt  i  Kairo?« 

»Ja,  det  er  jeg  rigtignok,«  svarede  Kjøbmanden,  »jeg  er 
født  i  denne  Stad.« 

»Nuvel,  jeg  er  fra  det  røde  Kvarter,«   sagde  Maruf. 

»Kjender  I  Guldsmeden  Ahmed?« 

»Ja  tilvisse;  vi  er  Naboer;  vore  Huse  støder  til  hinanden.« 

»Befinder  han  sig  vel,  den  kjære,  gamle  Mand?« 

»Jeg  har  aldrig  hørt  ham  klage,«   svarede  Maruf. 

»Hvor  mange  Børn  har  han,  og  hvad  er  der  blevet  af 
dem?«   spurgte  Kjøbmanden  videre. 

»Han  har  tre  Sønner;  den  ene  hedder  Mustafa,  den  anden 
Muhammed,  og  den  tredie  Ali.  Mustafa  er  bleven  en  lærd 
Shejkh,  Muhammed  Sadelmager,  og  Ali,  der  som  Dreng  løb 
omkring  med  mig  i  Kirkerne,  —  jeg  husker  ham  godt,  den 
raske,  smukke  Dreng!  —  for  at  stjæle  og  sælge  de  Christnes 
Andagtsbøger,  —  han  er  for  mere  end  tyve  Aar  siden  flygtet 
bort  fra  Kairo,  fordi  han  en  Gang  blev  greben  i  sit  Skjælmeri 
paa  fersk  Gjerning,  og  fik  en  altfor  droj  Dragt  Prygl  af  sin 
retskafne,  men  strenge  Fader.  Siden  den  Tid  har  intet  Men- 
neske hørt  noget  fra  ham.« 

»Nu,  Maruf,«  tog  da  Kjøbmanden  til  Orde:  »jeg  er  netop 
hin    forfløjne    Ali,    din    Ungdomsven,    en    Son    af    Guldsmeden 

Ahmed!  —  Vær  mig  velkommen,  og  fortæl  mig  omstændelig, 
hvorfor  og  hvorledes  Du  er  kommen  herhid  i  den  anden  Ende 
af  Verden!« 

Maruf  fortalte  Kjøbmanden  ganske  aabenhjertig  hele  sin 
Historie,  sine  Lidelser  under  Samlivet  med  sin  onde  Kone,  sin 
Flugt  og  Aandens  Aabenbarelse,  endelig  sin  natlige  Rejse  paa 
Aandens  Skuldre  fra  Kairo  til  Stedet,  hvor  han  nu  befandt  sig. 
Da  han  havde  fortalt  til  Ende,  anmodede  han  Ali  om  nu  og- 
saa  at  fortælle  sine  Livseventyr,  hvorledes  han  var  kommen  hid 
til  denne  Stad,  og  paa  hvilken  Maade  han  havde  erhvervet  sig 
saa  store  Rigdomme,  som  det  lod  til,  at  han  besad.  Først  og 
fremmest  ønskede  han  dog  at  faa  Stadens  Navn  at  vide.« 

»Min  Rejse  hid  gik  ikke  saa  hastig  fra  Haanden;«  fortalte 
Ali,  »jeg  drev  henved  syv  Aar  omkring  i  Verden,  inden  jeg 
kom  her  til  Stedet.  Her  besluttede  jeg  at  slaa  mig  til  Ro, 
eftersom  jeg  snart  kom  til  Kundskab  om,  at  Indvaanerne  i  denne 
Stad,  som  hedder  Ichtian  Alchula,  var  gode  og  retskafne  Folk, 
som  jeg  uden  Vanskelighed  kunde  fordrages  med.  Blandt  andet 
erfarede  jeg,  ligesaa  meget  til  min  store  Forundring  som  til 
min  Opbyggelse,  at  man  i  denne  Stad  slet  ikke  vidste,  hvad  en 
Løgn  er.  Mage  til  Stad  skulde  man  længe  søge  forgjæves  om 
i  Verden.  Denne  Ejendommelighed  benyttede  jeg  mig  af,  ud- 
gav mig  for  en  fremmed  Kjøbmand  og  bad  de  herværende 
Kjøbmænd  laane  mig  tusinde  Dinarer,  indtil  mine  Varer,  som 
jeg  ventede,  vilde  indtræffe.  For  disse  Penge  kjøbte  jeg  Varer, 
gav  mig  til  at  handle,  og  gjorde  derved  min  Lykke.  —  Benyt 
Du  Dig  nu  af  den  samme  Omstændighed,  at  ingen  kjender  Dig, 
og  at  alle  vil  tro  Dig  paa  dit  Ord,  og  lad  Dig  endelig  ikke 
forlyde  med,  at  Du  ikke  er  andet  end  en  elendig  Skoflikker, 
som  er  rømt  bort  fra  sin  Kone!     Ikke    heller   maa  Du   sige,   at 

Du  i  en  Nat  har  gjort  Rejsen  herhid  fra  Kairo;  thi  i  Alminde- 
lighed vilde  man  kun  spotte  derover,  og  de  faa,  som  troede 
Dig,  vilde  fly  Dig  som  et  forhexet  Menneske.  I  Morgen  vil 
jeg  give  Dig  tusinde  Dinarer  og  laane  Dig  et  Mulæsel  tillige- 
med en  af  mine  Tjenere.  Saa  rider  Du  hen  paa  Bazaren,  hvor 
jeg  vil  vente  Dig  og  modtage  Dig  med  megen  Udmærkelse. 
Jeg  vil  da  spørge  Dig  om  allehaande  Varer,  og  hertil  maa  Du 
svare,  at  Du  venter  dem  med  det  allerførste.  Saa  vil  Kjøb- 
mændene  spørge  mig,  hvem  Du  er;  paa  denne  Foranledning 
vil  jeg  fortælle  meget  godt  og  smukt  om  Dig,  og  forskaffe  Dig 
et  rummeligt  Magasin  til  de  Varer,  som  Du  venter.  Lad  kun, 
som  om  Du  er  dygtig  rig,  og  naar  en  Tigger  beder  Dig  om 
en  Almisse,  maa  Du  betænke  ham  ret  rundelig,  for  at  skaffe 
Sagen  Tiltro.  Jeg  vil  da  anrette  et  stort  Gjæstebud,  indbyde 
de  mest  ansete  Kjøbmænd  i  Staden  og  gjøre  Dig  bekjendt  med 
dem.  Saa  kan  Du  aabne  en  Handel,  saasnart  Du  blot  selv 
vil;  thi  Du  vil  overalt  finde  Kredit,  og  alle  vil  hjælpe  Dig  til 
at  blive  en  rig  Mand.« 

Den  følgende  Morgen  bar  Maruf  sig  ganske  saaledes  ad, 
som  Ali  havde  sagt  ham,  at  han  skulde.  Ali  omtalte  ham  for 
de  andre  Handelsmænd  som  den  største  Kjøbmand  i  Verden, 
og  sagde  om  ham,  at  han  besad  Handelsforbindelser  baade  i 
Ægypten,  Indien,  Arabien  og  Kina,  og  havde  saa  mangfoldige 
Oplag  af  Varer,  at  endog  Ildsvaade  neppe  kunde  tilfoje  ham 
nogen  følelig  Skade.  »I  Sammenligning  med  denne  Handels- 
herre,«  sluttede  Ali,  »er  jeg  selv  ikke  andet  end  en  elendig 
Kræmmer. « 

Da  Kjøbmændene  hørte  den  ansete  Ali  tale  saaledes  om 
Maruf,    fattede    de    naturligvis    den    højeste  Mening  om  ham  og 

tilbød  ham  alle  deres  Varer  til  Kjøbs;  i  lige  Maade  kappedes 
de  indbyrdes  om  at  gjøre  ham  til  Gode  med  allehaande  fine  Kager 
og  Sorbet' er  og  andre  lækre  Sager. 

Medens  Maruf  underholdt  sig  med  Kjøbmændenes  Formand, 
kom  en  Tigger  gaaende  og  standsede  udenfor  Alis  Bod.  Kjøb- 
mændene  gav  ham  hver  et  Par  Skilling;  men  Maruf  greb  dybt 
i  Lommen  og  skjænkede  ham  en  hel  Haandfuld  Dinarer.  Her- 
ved fik  Kjøbmændene,  om  end  ikke  nogen  højere  Mening  om 
hans  Rigdom,  saa  dog  en  klarere  og  sikrere  Overbevisning  der- 
om. Saaledes  kunde  kun  en  Handelsfyrste  give  Almisse.  Men 
ved  Rygtet  om  denne  Marufs  Gavmildhed  forsamledes  der  snart 
saa  mange  Tiggere,  at  Maruf,  der  gav  hver  af  dem  en  Haand- 
fuld Guldstykker,  snart  ikke  havde  mere  tilbage  af  de  tusinde 
Dinarer. 

Da  slog  han  Hænderne  sammen  og  udbrød:  »Som  det 
lader  til,  gives  der  her  mange  fattige;  havde  jeg  vidst  det, 
skulde  jeg  have  medbragt  en  hel  Sæk  fuld  af  Dinarer.  Men 
hvad  skal  jeg  nu  gjøre?  Naar  endnu  en  Tigger  beder  mig  om 
Almisse,  har  jeg  ikke  en  eneste  Dinar  tilbage  at  give  ham!« 

»Du  kan  jo  sige  til  ham:  »Allah  staa  Dig  bi«,1)  ytrede 
Formanden. 

»Det  er  ikke  min  Vane,«  svarede  Maruf.  »Vil  Du  ikke 
laane  mig  tusinde  Dinarer  til  de  fattige,  indtil  mine  Varer 
kommer. « 


J)  Allah  jatik  o:  Gud  vil  give  dig  noget,  er  den  sædvanlige,  skaan- 
somme  Formel,  der  anvendes  til  Betlere  som  Afslag.  Et  ligefrem: 
»Gak  bort!  Væk  med  dig!«  vilde  betragtes  som  en  dobbelt  Hjærte- 
løshed. 

»Med  stor  Fornøjelse,«  svarede  Kjøbmanden,  og  sendte 
strax  en  Tjener  hjem  at  hente  Pengene. 

Ogsaa  disse  Penge  uddelte  Marnf  iblandt  de  fattige,  som 
trængte  sig  omkring  ham  udenfor  den  Moske,  hvori  han  holdt 
sin  Middagsbøn-,  da  lod  han  sig  af  en  anden  Kjøbmand  laane 
andre  tusinde  Dinarer,  og  disse  gik  med  ved  Eftermiddags- 
bønnen;  ved  Aftenbønnen  og  Dagens  sidste  Andagt  ved  Nattens 
Indbrud  bar  han  sig  ligesaadan  ad,  saa  at  han  denne  Dag  i 
det  hele  uddelte  fem  tusinde  Dinarer. 

Ali  saa  paa  ham  med  Forundring,  Forbavselse  og  Ærgrelse, 
men  turde  ikke  sige  noget,   for  ikke  at  gjøre  sig  selv  til  Løgner. 

Om  Aftenen  var  der  anrettet  et  glimrende  Gjæstebud  hos 
Ali,  ved  hvilket  Maruf  ikke  hørte  op  med  at  snakke  om  sine 
Varer  og  øvrige  Rigdomme.  Men  den  følgende  Dag  henvendte 
han  sig  til  andre  Kjøbmænd  og  laante  Penge,  og  blev  saaiedes 
ved,  indtil  han  havde  sat  den  uhyre  Sum  af  tresindstyve  tusinde 
Dinarer  overstyr. 

Da  imidlertid  Marufs  Varer  udeblev  den  ene  Dag  efter 
den  anden,  tabte  Kjøbmændene  dog  tilsidst  Taalmodigheden  og 
følte  sig  rokkede  i  deres  Tillid,  og  spurgte  Ali,  hvorledes  det 
dog  kunde  komme  sig,  at  Marufs  Varer  udeblev  saa  længe. 
Hertil  vidste  Ali  intet  andet  at  svare  end  hin  almindelige  Tale- 
maade:   »Hav  Taalmodighed !     De  kommer  nok,    naar  Tid  er.« 

Men  da  han  en  Dag  befandt  sig  ene  med  Maruf,  gjorde 
han  denne  bitre  Bebrejdelser  for  al  den  Gjæld,  han  gjorde,  en 
Gjæld,  som  han  aldrig  vilde  kunne  tilbagebetale,  da  han  hverken 
besad  noget  eller  stræbte  at  erhverve  sig  noget. 

»Hvad  er  tresindstyve  tusinde  Dinarer?«  svarede  Maruf. 
»Naar  mine  Varer  kommer,  overlader  jeg  til  mine  Kreditorer, 
om   de    vil    betales    i  Varer   eller   med    rede   Penge.    —    Hvad 

er  slig  Bagatel  at  tale  om  for  saadan  en  Handelsfyrste  som 
mig?« 

Det  lod  virkelig  til,  at  Maruf  havde  sat  sig  saaledes  ind  i 
sin  Rolle,  at  han  troede  paa  Virkeligheden  af  at  være  den 
Person,  hvilken  alle  Mennesker  ansaa  ham  for  at  være.  Men 
Ali  skjældte  ham  ud  for  en  Bedrager,  og  truede  med  at  rive 
Masken  af  ham  i  hele  Stadens  Paasyn.  Dette  maatte  han  imid- 
lerttd  betænke  sig  meget  paa-  thi  derved  vilde  han  med  det 
samme  stemple  sig  selv  som  en  Løgner.  Ordsproget  siger  jo: 
»Den,  som  først  roser  og  saa  dadler  en  Person,  lyver  tvende 
Gange. « 

Da  derfor  Kjøbmændene  atter  kom  til  ham,  sagde  han  til 
dem:  »Jeg  er  virkelig  selv  lidt  urolig,  mine  Venner;  thi  jeg 
har  ogsaa  maattet  laane  ham  tusinde  Dinarer.  Men  I  maa  vel 
erindre,  at  jeg  ikke  har  raadet  Eder  til  at  laane  ham  Penge.  Vil 
I  altsaa  ikke  vente  Karavanens  Ankomst,  maa  I  anklage  ham 
hos  Kongen.« 

Dette  gjorde  da  Kjøbmændene  ogsaa;  de  begav  sig  op  i 
Divanet  og  forebragte  deres  Klage  for  Sultanen.  Men  da  denne 
hørte,  at  Maruf  havde  uddelt  alle  de  laante  Penge  mellem  de 
fattige,  tænkte  han  ved  sig  selv:  »Denne  Mand  kan  umulig 
være  nogen  Bedrager.  Han  er  vist  umaadelig  rig  og  venter 
Varer  af  den  allerkostbareste  Art;  derfor  vil  jeg  gjøre  mig  gode 
Venner  med  ham,  saa  at  hans  Skatte  tilflyder  mig  og  ikke  disse 
havesyge  Kjøbmænd,  der  er  mere  end  rige  nok  i  Forvejen. 
Forøvrigt  vil  jeg  dog  med  en  Perle,  som  jeg  har  i  min  Be- 
siddelse, anstille  et  Forsøg,  om  han  ogsaa  virkelig  har  Forstand 
paa  slige  kostbare  Ting.« 

Kongen  lod  altsaa  Maruf  kalde.    Denne  bekræftede  ganske 

frimodig  Kjøbmændenes  Udsagn  og  erklærede,  at  han,  saasnart 
Karavanen  indtraf,  vilde  tilfredsstille  dem  med  Varer  eller 
med  Penge,  ganske  som  de  selv  ønskede  det.  Derpaa  viste 
Kongen  ham  en  Perle  saa  stor  som  en  Hasselnød,  for  hvilken 
han  havde  givet  tusinde  Dinarer,  og  spurgte  ham  om,  hvor 
meget  den  var  værd. 

Maruf  tog  Perlen  imellem  Fingrene,  trykkede  den  i  Stykker 
og  sagde  leende:  »det  er  slet  ingen  Perle!  Hvad  der  ikke  er 
saa  stort  som  en  Valnød,  fortjener  ikke  Navn  af  Perle.  Dog,  I 
er  fattige  Folk;  derfor  er  det  ganske  naturligt,  at  I  vurderer 
slig  Ubetydelighed  langt  højere,  end  den  fortjener.  Hjemme 
hos  mig  gives  der  Perler,  som  er  halvfjerdsindstyve  tusinde 
Dinarer  værd.« 

Ved  disse  Ytringer  af  Maruf  blev  Sultanens  Havesyge  kun 
endnu  stærkere  pirret,  og  han  spurgte  ham,  om  han  ventede 
saadanne  Perler  imellem  sine  andre  Varer,  og  om  de  var  til  Salg. 

»Jeg  venter  et  ikke  ubetydeligt  Parti,«  svarede  Maruf,  »og 
skal  med  Glæde  bringe  Dig  nogle  til  Foræring.« 

Derpaa  lod  Sultanen  Kjøbmændene  gaa  med  den  tørre 
Besked,  at  de  skulde  vente,  indtil  Karavanen  kom;  men  igjen- 
nem  sin  Vezir  lod  han  byde  Maruf  sin  eneste  Datter  til  Gemal- 
inde. »Thi  paa  denne  Maade,«  sagde  han  til  sig  selv,  »kommer 
jeg  baade  sikrest  og  lettest  i  Besiddelse  af  hans  Kostbarheder.« 

Veziren  prøvede  rigtignok  paa  at  stemple  Maruf  som  en 
Bedrager  i  Sultanens  Øjne ;  men  Sultanen  var  døv  for  alle  hans 
Forestillinger,  eftersom  han  nærede  grundet  Mistanke  om,  at 
Veziren  havde  gjort  Regning  paa  Prindsessen  for  sin  Søn. 
Altsaa  maatte  Veziren  bide  i  det  sure  Æble  og  tilbyde  Maruf 
Prindsessen  til  Gemalinde. 

Maruf  erklærede  sig  tilbøjelig  til  at  gaa  ind  paa  Forslaget, 

men  ytrede,  at  han  vilde  bie  med  Bryllupet  indtil  Karavanens 
Ankomst;  thi  han  behøvede  femhundrede  Punge1)  til  Morgen- 
gave, tusinde  til  Uddeling  iblandt  de  fattige  i  Brudenatten,  og 
lige  saa  mange  til  Prindsessens  Hofstat;  endvidere  maatte  han 
have  hundrede  Perler  til  Kongen  og  lige  saa  mange  kostbare 
Ædelstene  til  Dronningen;  fremdeles  maatte  han  have  Midler 
til  at  opklæde  i  det  mindste  tusinde  fattige ;  og  alt  det  vilde  han 
først  blive  raadig  over  ved  Karavanens  Ankomst. 

Da  Veziren  vendte  tilbage  til  Sultanen  med  dette  Svar, 
bad  han  ham  endnu  en  Gang  være  forsigtig  og  ikke  fæste  Lid 
til  slige  overspændte  Pralerier.  Men  Sultanen  blev  stedse  mere 
begj ærlig  efter  Marufs  Skatte,  truede  Veziren  med  Døden,  hvis 
han  endnu  fremførte  noget  ufordelagtigt  om*  hans  tilkommende 
Svigersøn,  og  befalede  ham  strax  at  hente  Maruf. 

Da  Maruf  atter  stod  for  Sultanens  Aasyn,  sagde  denne  til 
ham:  »Dine  Grunde  for  Opsættelsen  af  Bryllupet  kan  jeg  ikke 
lade  gjælde.  Her  har  Du  Nøglen  til  mit  vel  fyldte  Skatkammer! 
Tag  deraf  saa  meget,  som  Du  bruger !  Naar  Karavanen  kommer, 
kan  jeg  jo  altid  faa  det  tilbage.« 

Da  lod  Sultanen  Stormufti'en  hente  og  Ægteskabskon- 
trakten  opsætte.  Festlighederne  tog  deres  Begyndelse;  hele 
Staden  blev  illumineret,  og  de  offentlige  Skuespil,  hvilke  Maruf 
bivaanede  siddende  paa  en  mægtig  høj  Trone,  forlystede  hele 
Befolkningen.  Maruf  kastede  af  fulde  Hænder  Penge  ud  til 
Taskenspillerne,  Bryderne  og  Musikanterne,  og  uddelte  saa  uhyre 
Summer  iblandt  de  fattige,  at  Skatmesteren  til  stor  Ærgrelse  for 
Veziren    ikke    kunne  hidslæbe  Penge  nok.       Disse    Festligheder 


*)  En  Pung  var  omtrent  =   500  Piaster  eller  ca.  80  Kroner. 
Tusind  og  én  Nat.     III  31 

varede  uafbrudt  i  fyrretyve  Dage;  først  den  en  og  fyrretyvende 
blev  det  egentlige  Bryllup  fejret  med  en  forbavsende  Pragt. 

Da  Maruf  om  Aftenen  befandt  sig  ene  med  Prindsessen, 
slog  han  Hænderne  sammen  og  udraabte :  »Der  gives  ingen 
Magt  eller  Frelse  uden  hos  Allah,  den  almægtige!« 

»Hvad  fejler  Dig?«  spurgte  Prindsessen.  »Hvad  betyder 
disse  Sukke?« 

»Din  Fader,«  svarede  Maruf,  \har  hastet  saa  stærkt  med 
Bryllupet.  Jeg  vilde  have  ventet,  indtil  Karavanen  var  indtruffen; 
saa  havde  jeg  visseligen  ikke  manglet  Gaver,  som  var  Dig 
værdig.  Men  nu  skammer  jeg  mig  ikke  alene  for  Dig,  men 
ogsaa  for  dine  Slavinder;  thi  ogsaa  dem  vilde  jeg  gavmildt 
have  meddelt  af  min  Overflødighed.« 

»Det  skal  Du  ikke  tage  Dig  saa  nær,«  svarede  Prindsessen, 
»Du  er  ingen  noget  skyldig;  og  hvad  Du  har  i  Sinde  at  give, 
vil  være  lige  saa  velkomment  senere.  Lad  os  derfor  lade  alle 
tomme  Bekymringer  fare  og  alene  tænke  paa  at  være  lykkelige 
med  hinanden.« 

Endnu  tyve  Dage  fortsatte  Maruf  dette  lystige  Liv,  og 
forærede  efterhaanden  al  Ting  bort,  hvad  Sultanens  Skatkammer 
indeholdt  af  Guld  og  Sølv  og  Æresklædninger.  Men  paa  den 
en  og  tyvende  Dag,  da  Sultanen  just  var  ene  med  Veziren, 
traadte  Skatmesteren  ind  og  meldte,  at  Skatkammeret  paa  det 
nærmeste  var  udtømt.  Heraf  tog  Veziren  paany  Anledning  til 
at  fremstille  Maruf  som  en  listig  Eventyrer,  og  Sultanen,  der  nu 
selv  begyndte  at  blive  urolig  over  Karavanens  lange  Udebliven, 
var  denne  Gang  mindre  utilbøjelig  til  at  laane  Ore  til  hans 
Forestillinger.     Tilsidst  ytrede  han  :    » Men  hvorledes  skal  vi  bære 

os  ad,  for  dog  endelig  en  Gang  at  komme  til  rigtig  Klarhed 
angaaende  Marufs  virkelige  Forfatning?« 

»Det  bedste  er,«  svarede  Veziren,  »at  Du  beder  din  Datter 
om  at  aflokke  ham  Hemmeligheden  om  hans  tidligere  Stand ; 
thi  sjælden  formaar  en  Mand  længe  at  skjule  noget  for  sin 
Kone,  naar  hun  er  opsat  paa  at  erfare  det.« 

»Det  skal  ske,«  sagde  Sultanen,  »og  er  han  en  Bedrager, 
som  Du  mener,  skal  han  lide  den  allerværste  Død.« 

Strax  lod  han  sin  Datter  hente,  og  Veziren,  som  fik  Lov 
at  tale  med  hende  bag  et  adskillende  Forhæng,  forklarede 
hende,  hvorledes  hun  skulde  bære  sig  ad  for  at  faa  Hemmelig- 
heden at  vide.  Prindsessen  lod  til  selv  at  være  kjed  af  sin 
Ægteherres  praleriske  Løfter,  der  ikke  indbragte  noget,  og 
lovede  villig  at  opbyde  alt  for  at  bemægtige  sig  hans  Hemme- 
lighed. 

Da  han  kom  hjem  om  Aftenen,  traadte  hun  ham  i  Møde 
med  ømme  Kjærtegn  og  fyldte  hans  Ører  med  Ord,  som  var 
sødere  end  Honning.  »Min  Elskede,«  sagde  hun  endelig,  »Du 
mine  Øjnes  Glæde,  mit  Hjertes  dyrebare  Frugt,  maatte  Skjæbnen 
dog  aldrig  skille  os  ad,  hvorledes  det  end  monne  gaa!  Thi  mit 
Hjerte  er  opfyldt  af  Kjærlighed  til  Dig.  Men  det  beder  jeg 
Dig  om,  bliv  ikke  ved  at  skuffe  min  Fader  med  Snak  om  Rig- 
domme, som  ikke  er  til!  Han  vil  dog  en  Gang  komme  efter 
Sandheden,  og  da  tage  Forholdsregler  imod  Dig,  som  vil  be- 
virke vor  Lykkes  Ruin.  Tilstaa  hellere  alt,  som  det  er!  Jeg 
tænker  nok,  at  jeg  skal  hitte  paa  Midler,  til  at  rive  Dig  ud  af 
Forlegenheden. « 

»Nu  da,«  svarede  Maruf,  »eftersom  Du  vil  høre  Sand- 
heden,   saa    vid,    at    jeg  ikke    er  nogen  Handelsfyrste,    men  en 

fattig   Skoflikker    fra  Kairo ! «      Og    han    fortalte  hende  hele    sin 
Historie. 

»Du  er  en  snild  Løgner,«  ytrede  da  Prindsessen,  »og  har 
i  Sandhed  bragt  det  temmelig  vidt  med  dit  Bedrageri.  Imid- 
lertid har  Du  dog  ikke  kunnet  skuffe  alle.  Veziren  ansaa  Dig 
fra  første  Begyndelse  for  en  Eventyrer  og  min  Fader  har  paa 
hans  Raad  forlangt  af  mig,  at  jeg  skulde  opbyde  alt,  for  at 
lokke  Hemmeligheden  ud  af  Dig.  Hvad  siger  Du  dertil?  Nu 
er  jeg  Ejerinde  af  din  Hemmelighed!  —  Men  vær  kun  ganske 
rolig!  Min  Kjærlighed  til  Dig  har  ikke  været  Forstillelse;  det 
kunde  aldrig  falde  mig  ind  at  forraade  din  Tillid.  Desuden  — 
Du  vilde  komme  til  at  lide  den  forsmædeligste  Død,  og  jeg 
vilde  i  Verdens  Øjne  komme  til  at  gjælde  for  Enken  efter  en 
Skoflikker,  og  blive  tvungen  til  at  indgaa  et  nyt  Ægteskab.  — 
Din  Hemmelighed  maa  derfor  under  alle  Omstændigheder  be- 
vares. Følg  altsaa  mit  Raad!  Tag  imod  disse  halvtredsindstyve 
tusinde  Dinarer,  som  er  alt,  hvad  jeg  ejer,  klæd  Dig  som 
Mameluk,  bestig  den  bedste  Hest  i  min  Faders  Stald,  og  grib 
Flugten  til  et  Land,  hvori  min  Fader  ikke  har  noget  at  sige ! 
Der  maa  Du  nedlade  Dig  som  Kjøbmand.  Lad  mig  saa  af  og 
til  vide,  hvorledes  det  gaar  Dig,  og  jeg  skal  fremdeles  sende 
Dig,  hvad  jeg  her  formaar  at  opdrive.  I  det  fremmede  Land 
bliver  Du,  indtil  min  Fader  dør;  saa  lader  jeg  Dig  strax 
kalde  tilbage.  Men  dør  nogen  af  os  forinden,  saa  vil  vi  trøste 
os    med    Gjensynet    ved   Opstandelsen.      Farvel,  min  Elskede!« 

Maruf  fulgte  sin  Gemalindes  Raad,  tog  den  ommeste 
Afsked  fra  hende  og  greb  Flugten  endnu  den  samme  Xat.  1 
Morgenstunden  lod  Sultanen  sin  Datter  kalde  til  sig  og  spurgte 
hende,  hvad  hun  havde  lokket  ud  af  sin  Ægteherre. 

»Allah  sværte  din  Vezirs  Ansigt!«  svarede  Prindsessen.  »I 
Nat,  da  min  Gemal  var  hos  mig,  traadte  en  af  mine  Gildinger 
ind  og  leverede  ham  et  Brev,  idet  han  sagde:  »Ti  Mamelukker, 
som  holder  nedenfor,  har  i  dette  Øjeblik  bragt  denne  Skrivelse. « 
Jeg  aabnede  Brevet  og  se,  det  var  fra  Anføreren  for  de  fem- 
hundrede Mamelukker,  som  tjente  til  Bedækning  for  min  Mands 
Karavane.  Han  meldte  ham,  at  de  var  bleven  angreben  af 
Beduiner  og  havde  mistet  to  hundrede  Lastdyr;  derpaa  havde 
de  gjort  flere  Forsøg  paa  at  faa  det  røvede  Gods  tilbage,  og 
det  var  Aarsagen  til,  at  deres  Ankomst  var  blevet  saa  meget 
forsinket.  Da  jeg  læste  dette  højt,  udraabte  min  Gemal : 
»Allah  fordømme  mine  Mamelukker!  Var  det  vel  Sagen 
værd  for  to  hundrede  Kamelladningers  Skyld  at  sætte  mig  i  saa 
stor  en  Forlegenhed?  Det  er  jo  i  det  højeste  halvfjerdsindstyve 
tusinde  Dinarer !  Jeg  maa  strax  ride  dem  i  Møde,  for  at  frem- 
skynde deres  Ankomst.«  Med  disse  Ord  forlod  han  mig,  uden 
i  mindste  Maade  at  tage  sig  det  lidte  Tab  nær,  og  red  bort 
med  de  ti  Mamelukker,  der  alle  var  smukke  som  Paradisets  Be- 
vogter, og  hver  havde  en  Klædning  paa  af  i  det  mindste  to 
tusinde  Dinarers  Værdi.  Jeg  takker  Allah,  at  jeg  endnu  ikke 
havde  ytret  nogen  Tvivl  om  hans  Rigdom.  Baade  Du  og  jeg 
vilde  derved  være  bleven  udsat  for  hans  velfortjente  Spot.« 

Paa  denne  Maade  blev  Veziren  atter  slaaet  paa  Munden, 
og  Sultanen  fattede  paany  Taalmodighed. 

Imidlertid  var  Maruf,  et  Bytte  for  den  bitreste  Sorg,  blevet 
ved  at  jage  fremad,  indtil  det  var  Middag.  Da  fandt  han  i 
Nærheden  af  en  lille,  ussel  Landsby  en  Bonde  i  Færd  med  at 
pløje  sin  Ager,  og  bad  ham  skaffe  sig  noget  at  spise. 

Bonden,  som  troede  at  se  en  af  Sultanens  Mamelukker  for 

sig,  bad  ham  stige  af  Hesten  og  være  hans  Gjæst  paa  et 
fattigt  Maaltid. 

»Du  har  vel  selv  intet  at  spise?«   mente  Maruf. 

»Stig  kun  af!«  bød  Bonden.  »Jeg  skal  ile  ind  i  Byen  og 
skaffe  Dig  noget.  Men  Du  maa  tage  til  Takke  med,  hvad  jeg 
bringer  Dig.« 

Medens  nu  Bonden  løb  ind  i  Landsbyen,  tænkte  Maruf 
ved  sig  selv :  »Jeg  vil  imidlertid  pløje  videre,  for  at  den  stakkels 
Mand  ikke  skal  spilde  sin  Tid.«  Og  han  gav  sig  til  at  pløje. 
Men  Oxerne  var  næppe  skreden  tyve  Skridt  frem,  førend  Ploven 
stødte  imod  noget  haardt  i  Jorden,  og  Bæsterne  kunde  ikke 
bringe  den  ud  af  Stedet.  Da  han  nu  vilde  se  efter,  hvad  der 
var  i  Vejen,  fandt  han  i  Jorden  en  gylden  Ring,  befæstet  i  en 
Marmorplade.  Han  rømmede  hastig  Jorden  til  Side,  løftede 
Pladen  i  Vejret,  og  opdagede  en  Trappe,  som  førte  ned  i  et 
underjordisk  Rum,  af  Størrelse  som  et  almindeligt  Badeværelse, 
indtil  Loftet  fyldt  med  Guld,  Perler,  Smaragder,  Rubiner  og 
andre  Ædelstene.  Iblandt  andet  fandt  han  ogsaa  øverst  i  en 
stor  Urne  af  Krystal,  der  for  Resten  var  fyldt  med  Perler  af 
Valnødders  Størrelse,  en  lille  Guldæske,  hvis  fine  Arbejder  i 
høj  Graad  var  egnet  til  at  vække  hans  Opmærksomhed.  Han 
aabnede  Æsken,  og  fandt  deri  en  Seglring,  beskreven  med  alle- 
haande  Talismaner  saa  smaa  som  Fodsporene  af  Myrer  eller 
Bier.  Da  han  tilfældigvis  kom  til  at  gnide  Ringen  en  Smule, 
lod  der  sig  høre  en  vældig  Stemme,  som  raabte:  »Til  Tjeneste, 
til  Tjeneste,  ædle  Hersker!  Forlang,  hvad  Du  vil!  Jeg  og  alle 
mine  staar  rede  til  at  opfylde  alle  dine  Onsker.  Skal  jeg  gjore 
et  Land  blomstrende,  —  skal  jeg  odelægge  en  Stad,  —  dræbe 
en  Konge,   —  fremkalde    en    ny  Strøm    af   Jorden?     Han,    der 

har  skabt  Nat  og  Dag,  tillader  mig  at  opfylde  alle  dine  Bud. 
Du  har  blot  at  befale!« 

»Hvem  er  Du  da,«   spurgte  Maruf. 

»Jeg  er  denne  Rings  Tjener,«  svarede  Aanden,  »og  adlyder 
den,  som  har  den  i  sin  Besiddelse.  Ingen  Ting  er  umulig  for 
mig-,  thi  jeg  kan  byde  over  alle  Aandefyrsterne,  og  min  Armé 
af  Aander  er  som  Sandskorn  paa  Havets  Bred.  Du  behøver 
blot  at  gnide  Ringen,  saa  ofte  Du  har  noget  at  ønske;  og  Du 
maa  frit  forlange  af  mig  alt,  hvad  der  kan  gjøre  Dig  Glæde. 
Men  aldrig  maa  Du  gnide  Ringen  trende  Gange  efter  hinanden ; 
thi  saa  er  jeg  et  Dødens  Barn.« 

»Hvad  hedder  Du?«  spurgte  Maruf  videre,  endnu  over- 
vældet af  Forbauselse. 

»Jeg  hedder  Abu  Saadat  *),  og  var  en  Gang  Kong  Shadads 
tjenstgj ørende  Aand2);  det  er  netop  i  hans  Skatkammer,  Du  be- 
finder Dig.  Her  blev  ogsaa  jeg  indespærret  tilligemed  Ringen, 
i  hvilken  han  forvarede  sit  største   Klenodie.« 

»Kan  Du  bringe  disse  Skatte  op  paa  Jordens  Overflade?« 
spurgte  Maruf. 

»Intet  er  lettere  end  det,«  svarede  Aanden.  I  samme  Øjeblik 
spaltede  Jorden  sig,  og  i  næste  viste  der  sig  en  Mængde  smukke 
unge  Karle,  Abu  Saadats  egne  Sønner,  med  gyldne  Bærekurve, 
og  bragte  hele  Skatkammerets  Indhold  frem  for  Dagens  Lys. 

Efter  at  Abu  Saadats  egne  Sønner  hastig  havde  endt  dette 


')  Lykkens  Fader. 

'2)  Shadad  var  Konge  i  den  berømte  søjlesmykkede  Stad  Iremdsal-al- 
amed,  hvorom  de  arabiske  Sagn  fortælle  saa  meget;  den  blev  ud- 
ryddet sporløst  af  Jordens  Overflade  til  Straf  for  hans  Hovmod,  da 
han  vilde  forsøge  at  bygge  en  Efterligning  af  Paradiset.« 

tilsyneladende  lette  Arbejde,  spurgte  Aanden  sin  Herre,  hvad 
han  videre  havde  at  befale. 

»Nu,«  svarede  Maruf,  »skal  Du  hidbringe  Kister  og  Muldyr, 
anbringe  alle  Kostbarhederne  i  Kisterne  og  læsse  dem  paa  Dyrene. « 

Abu  Saadat  udstødte  et  højt  Skrig,  og  strax  viste  sig  alle 
hans  otte  hundrede  Sønner,  hvoraf  nogle  havde  antaget  Skikkelse 
af  Muldyr  og  andre  af  Drivere  og  betjenende  Slaver.  De  sidste 
førte  Kister  med  sig,  og  den  gamle  Konges  Skatte  viste  sig  da 
at  være  saa  talrige  og  store,  at  der  behøvedes  tre  hundrede 
Muldyr  til  at  bære  dem.  Derpaa  forlangte  Maruf  endnu  hundrede 
Ladninger  af  de  kostbareste  Stoffer  fra  Ægypten,  Syrien,  Græken- 
land, Persien  og  Indien.  Abu  Saadat  lovede  at  tilvejebringe  det 
forlangte  inden  den  næste  Morgen,  og  udsendte  strax  sine 
underdanige  Aander  til  alle  Verdens  Hjørner  for  at  hidskaffe 
Varerne. 

Nu  havde  Maruf  ikke  andet  tilbage  at  ønske  sig  end  et 
Telt,  hvori  han  kunde  tilbringe  Natten.  Abu  Saadats  Sønner 
slog  strax  et  op  og  bragte  ham  tillige  et  Bord  med  de  herligste 
Spiser,  samt  Tæpper  og  Hynder  til  et  Natteleje. 

I  det  samme  kom  Bonden  tilbage  fra  Landsbyen  med  et 
Fad  fuldt  af  Lindser,  hvilke  han  havde  i  Sinde  at  sætte  for  sin 
hungrige  Gjæst,  men  da  han  gjenfandt  ham  i  et  kongeligt  Telt, 
omgiven  af  prægtig  klædte  Mameluker,  holdt  han  ham  for  en 
Sultan  og  tænkte  ved  sig  selv,  »gid  jeg  dog  havde  slagtet  og 
tilberedt  et  Par  Høns  til  ham.«  Allerede  vilde  han  ganske 
slukøret  vende  om  igjen,  da  Maruf  kaldte  paa  ham  og  spurgte, 
hvad  han  bar  i  Haanden. 

»Det  er  ikke  andet  end  Lindser,  Herre,«  svarede  Bonden 
skamfuld,  »og  en  Smule  Byg  til  din  Hest.  Jeg  tænkte  ikke, 
at  Du  var  Sultanen  selv,  ellers  havde  jeg  slagtet  et  Par  Høns.« 

»Kom  kun  hid  med,  hvad  Du  har!«  bød  Maruf.  »Da  Du, 
uden  at  kjende  mig,  indbød  mig  til  at  være  din  Gjæst,  vil  jeg 
heller  ikke  nu,  da  Du  kj ender  mig,  forsmaa  den  Spise,  Du 
bringer  mig.  Imidlertid  tager  Du  fejl  i  at  anse  mig  for  Sultanen 
selv,  jeg  er  kun  Sultanens  Svigersøn.  Efter  en  Ordvexel  forlod 
jeg  ham  i  Hidsighed,  nu  har  han  sendt  sine  Mameluker  efter 
mig  for  at  kalde  mig  tilbage.  I  Morgen  tidlig  vender  jeg  igjen 
tilbage  til  Staden.  Derpaa  spiste  Maruf  Bondens  Lindser  med 
god  Madlyst,  fyldte  til  Tak  Skaalen,  hvori  de  var  blevet  ham 
budt,  med  blanke  Guldstykker,  og  indbød  Bonden  til  at  besøge 
ham  i  Staden. 

Over  al  Beskrivelse  lykkelig  og  glad  vendte  Bonden  tilbage 
til  Landsbyen  med  sine  Oxer,  men  Maruf  tilbragte  Natten  paa 
Stedet,   i  behageligt  Selskab  af  skjønne,  kvindelige  Genier. 

Tidlig  den  næste  Morgen  indfandt  de  udsendte  Genier  sig 
med  de  forlangte  Stoffer  fra  fjerne  og  fremmede  Lande;  selve 
Abu  Saadat  red  i  Forvejen  som  Karavanefører,  og  meldte  Maruf, 
at  alt  var  færdigt  til  Opbrud.  Da  skrev  Maruf  et  Brev  til 
Kongen,  sin  Svigerfader,  hvori  han  meldte  ham  sin  Tilbage- 
komst i  Spidsen  for  sin  Karavane,  og  bad  ham  om  at  komme 
ham  i  Møde  med  nogle  af  sine  Tropper.  Dette  Brev  befalede 
han  Abu  Saadat  ved  en  af  sine  Genier,  i  et  menneskeligt 
Sendebuds  Skikkelse,  at  sende  forud  til  Kongen  af  Ichtian. 
Abu  Saadat  opfyldte  strax  hans  Begjæring. 

Da  Marufs  Brev  indtraf,  var  Kongen  netop  i  en  Samtale 
med  Veziren,  som  paastod,  at  Maruf  var  flygtet,  for  ikke  at 
blive  til  Skamme  og  komme  til  at  lide  den  fortjente  Straf.  Der 
svævede  visselig  et  mærkværdigt  Uheld  over  alle  de  Øjeblikke, 
som  Veziren  havde  valgt  til  sine  Meddelelser  af  denne  Art;  thi 
neppe  havde  Sultanen  gjennemlæst  Marufs  Skrivelse,   førend  han 

bød  sin  Vezir  holde  Munden,  og  ledsagede  sin  Befaling  med  et 
helt  unaadigt  Blik,  der  endydermere  sagde  overmaade  meget. 
Øjeblikkelig  udstedte  han  Befaling  til,  at  hele  Staden  skulde 
festlig  illumineres,  og  gik  derpaa  ind  til  sin  Datter  for  at 
meddele  hende  den  glædelige  Efterretning. 

Prindsessens  Overraskelse  og  Henrykkelse  over  denne  Sagens 
uventede  Vending  overgaar  al  Forestilling.  »Maruf  har  vist  kun 
villet  prøve  mig,«  tænkte  hun  ved  sig  selv,  da  hun  atter  havde 
fattet  sig  noget,  »velsignet  være  Allah,  at  jeg  bar  mig  saaledes 
ad  imod  ham,  som  jeg  gjorde !« 

Ikke  mindre  forbavset  blev  Ali,  da  han  saa  Forberedelserne 
til  Illuminationen,  og  erfarede,  at  Maruf  vendte  tilbage  i  Spidsen 
af  en  stor  Karavane,  som  bragte  hans  længe  ventede  Skatte. 

Saasnart  Budet  var  vendt  tilbage  fra  Landets  Hovedstad, 
besteg  Maruf  en  Bærestol,  og  drog  uafbrudt  fremad,  indtil  han 
stødte  sammen  med  Kongen  og  hans  Tropper,  de  drog  da 
forenede  med  stor  Pomp  ind  i  Staden,  der  imidlertid  havde 
antaget  det  mest  festlige  Udseende. 

Ved  Porten  tog  alle  Stadens  ansete  Kjøbmænd  imod  den 
fejrede  Handelsfyrste,  iblandt  disse  befandt  sig  ogsaa  Ali.  Da 
denne  endnu  ikke  havde  kunnet  faa  andet  i  sit  Hoved,  end  at 
det  hele  kun  var  en  ny  List,  udtænkt  af  Maruf  og  Prindsessen 
i  Forening,  nærmede  han  sig  smilende  Marufs  Bærestol  og  til- 
hviskede ham  sagte:  »Velkommen  tilbage,  Eventyrer!  Du  har 
atter  spillet  din  Rolle  godt.« 

Maruf  svarede  ikke  med  andet  end  en  høj  Latter.  Saa 
snart  Toget  havde  naaet  det  kongelige  Palads,  lod  Maruf  Mul- 
dyrene aflæsse,  Ladningerne  af  Guld  lod  han  bringe  ind  i  sin 
Svigerfaders  Skatkammer,    de  kostbare  Stoffer,    Perler  og  Ædel- 

stene  lod  han  derimod  bringe  op  til  sig  selv.  I  Audientssalen 
lod  han  de  store  Kister  aabne,  og  tog  de  skjønneste  Stoffer  og 
Ædelstene  ud  til  Sultanens  Gemalinder  og  Hoffolk;  med  de 
øvrige  Kostbarheder  betalte  han  Kjøbmændene  og  betænkte 
Stadens  fattige.  Derpaa  greb  han  til  Smaragderne,  Rubinerne 
og  de  andre  Ædelstene  og  uddelte  dem  iblandt  Tropperne. 
Forgjæves  tilraabte  Kongen  ham:  »Det  er  nok,  min  Søn,  mer 
end  nok,  min  kjære  Svigersøn.  Du  beholder  jo  næsten  intet  til 
Dig  selv ! «  Maruf  vedblev  at  dele  ud,  og  svarede  kun :  »Jeg 
behøver  ikke  at  spare,  min  kjære  Svigerfader.«  Og  i  Virkelig- 
heden bragte  Aanden  ham  saa  meget,  som   han  forlangte. 

Efter  hvad  der  nu  var  forefaldet,  vovede  ingen  mere  at 
tvivle  om  Sandheden  af  Marufs  Ord,  og  det  saa  meget  mindre, 
som  Skatmesteren  kort  efter  traadte  ind  og  meldte,  at  Skat- 
kammeret var  propfuldt  af  Guld,  og  at  der  endnu  var  meget 
tilovers,  hvortil  Sultanen  maatte  anvise  ham  et  andet  Gjemmested. 

Da  Maruf  paa  denne  Maade  i  enhver  Henseende  fuld- 
kommen havde  klaret  for  sig,  begav  han  sig  ind  til  sin  Gemal- 
inde. Denne  kom  ham  leende  i  Møde,  i  Tanken  om  den 
urimelige  Forklaring  angaaende  hans  Person,  som  hun  havde 
ladet  sig  binde  paa  Ærmet  af  ham. 

Efter  at  Maruf  havde  udrevet  sig  af  sin  henrykte  Gemal- 
indes Favn.  befalede  han  sin  tjenstvillige  Aand  at  hidbringe  en 
uden  Lige  dejlig  og  kostbar  Klædning  tilligemed  et  Halsbaand 
af  fyrretyve  Solitærperler,  samt  tilsvarende  Bælte,  Armbaand  og 
Ørenringe.  Da  Prindsessen  modtog  denne  underfulde  Gave  af 
Marufs  Haand,  kj endte  hendes  Henrykkelse  ingen  Grændser,  og 
hun  sagde  til  sin  Gemal:     »Denne  Klædning    og    dette   Smykke 

vil  jeg  gjemme  til  høje  Festdage  og  derved  stedse  erindre  mig 
denne  vor  Gjenforenings  skjønne  Dag.« 

»Det  er  slet  ikke  nødvendigt,«  svarede  Maruf,  »Du  raaa 
gjerne  tage  denne  Klædning  i  daglig  Brug;  Du  skal  aldrig 
komme  til  at  savne,  hvad  din  Stand  og  din  Skjønhed  kan  gjøre 
Fordring  paa.« 

Saa  snart  Maruf  atter  var  ene  med  sig  selv,  bestilte  han 
hundrede  kostbare  Klædninger  og  Smykker  til  Prindsessens  Slav- 
inder. Disse  prydede  sig  dermed,  og  lyste  som  Stjerner  om- 
kring Prindsessen,  der  var  et  skjønt  Afbillede  af  den  klare, 
fulde  Maane. 

Sultanen  var  mer  end  halv  fortumlet  over  alt,  hvad  han 
nylig  havde  oplevet,  og  vidste  endnu  hverken  ud  eller  ind  med 
Hensyn  til  sin  kjære  Svigersøn.  Veziren  spurgte  ham  en  Dag 
om  hans  Mening  angaaende  disse  umaadelige  Skatte,  og  til- 
føjede: »Alverdens  Konge,  en  Kjøbmand  er  hverken  saa  rig 
eller  saa  gavmild  som  din  Svigersøn;  ikke  en  Gang  Konger 
er  nogen  af  Delene  i  en  saa  overordentlig  høj  Grad.  Der  maa 
vistnok  stikke  en  Hemmelighed  under.  Følg  derfor  mit  Raad 
og  indbyd  ham  tilligemed  mig  til  en  Spadseregang  i  dine 
Haver!  Du  lader  da  bringe  Vin,  og  jeg  skal  drikke  ham 
saaledes  til,  at  han  taber  Besindelsen  og  røber  os  sin  Hemme- 
lighed. Da  kan  vi  videre  gribe  passende  forholdsregler  til  at 
gjøre  en  saa  mægtig,  rig  og  gavmild  Person  uskadelig  for  din 
Højheds  Velfærd  og  Sikkerhed.« 

Dette  Raad  fandt  Sultanen  godt,  og  besluttede  at  bringe 
Planen  i  Udførelse  den  efterfølgende  Dag.  Hans  Beslutning 
blev  endmere  bestyrket,  da  hans  Tjener  den  følgende  Morgen 
fortalte  ham,  at  alle  Marufs  Mameluker  og  Muldyr  pludselig  var 


493 

forsvundet,  og  at  Maruf  selv  havde  let  deraf,  da  man  berettede 
ham  det,  som  om  Tabet  af  tusinde  Muldyr  og  fem  hundrede 
Mamelukker  ikke  var  for  noget  at  regne.  Maruf  blev  altsaa 
indbuden  til  den  imellem  Sultanen  og  Veziren  aftalte  Spadsere- 
gang, og  i  en  af  Havens  Kiosker  drukket  saaledes  til,  at  han 
ikke  længere  vidste,  hvad  han  sagde  eller  gjorde. 

Da  han  var  kommen  paa  dette  Punkt,  tog  Sultanen  Tiden 
i  Agt  og  bad  ham  underrette  sig  om  hans  nærmere  Livsforhold ; 
thi  hverken  hans  Rigdom  eller  Gavmildhed  harmonerede  med 
en  Kjøbmands  lave  Stand  og  Oprindelse.  »Du  maa  vist  være 
en  født  Prinds, «  sluttede  Sultanen,  »eller  vel  endog  et  Væsen 
af  en  højere  Art.« 

»Ha,  ha,  ha,  der  tager  I  mærkelig  fejl,  naadige  Hr.  Sviger- 
fader!« svarede  den  drukne  Maruf.  »Jeg  er  hverken  nogen 
Aand  eller  nogen  Prinds,  ja,  ikke  en  Gang  nogen  Kjøbmand, 
men  slet  og  ret  en  stakkels  Skoflikker  af  den  allerlaveste  Op- 
rindelse! Min  Fader  var  Bøddel,  min  Bedstefader  ikke  andet 
end  Bøddelknægt,  og  min  Oldefader,  saa  vidt  jeg  véd,  med 
Respekt  at  sige,  kun  Rakker  i  Staden  Kairo.  Men,  som  I  ser, 
det  er  dog  stedse  gaaet  fremad  med  Familien;  vor  Stjerne  er  i 
stigende,  priset  være  Allah!« 

Og  Maruf  fortalte  Sultanen  hele  sin  Historie,  uden  at  fortie 
det  allermindste,  ikke  en  Gang  sit  Eventyr  med  Ringen  og  dens 
Tjener,  Abu  Saadat,  paa  hvilken  Hemmelighed  dog  hele  hans 
Tilværelse  beroede. 

»Alt,  hvad  I  der  har  fortalt  os,«  tog  Veziren  Ordet,  saa 
snart  Maruf  havde  endt  sin  Fortælling,  »er  ikke  vanskeligt  at 
tro,  naar  undtages  Historien  om  Ringen,  der  visselig  lyder  som 
en  ren  Fabel.  Vis  os  dog  denne  Ring,  hvis  I  vil  have,  at  det 
hele  skal  gjælde  for  mere  end  et  Eventyr!« 

»Din  gamle  Kjæltring  af  en  Vezir,  vover  Du  at  tvivle  paa 
Sandheden  af  mine  Ord?«  udraabte  Maruf.  »Her  ser  Du 
Ringen ! « 

Og  han  lagde  Ringen  i  Vezirens  udstrakte  Haand.  Men 
saa  snart  denne  saa  sig  i  Besiddelse  af  Klenodiet,  gned  han  det 
en  Smule,  og  strax  viste  sig  Ringens  Tjener,  Abu  Saadat. 

»Bring  dette  Menneske  ud  i  en  øde  Ørken,  hvor  han 
hverken  finder  Spise  eller  Drikke ! «  befalede  Veziren,  idet  han 
sprang  op  og  slog  Maruf  til  Jorden. 

Abu  Saadat  kunde  ikke  andet  end  vise  tavs  Lydighed. 
Øjeblikkelig  løftede  han  sin  forrige  Herre  op  paa  sine  Skuldre 
og  bortførte  ham  til  den  ubeboede  Del  af  Verden.  Her  satte 
han  ham  ned  midt  i  en  uoverskuelig  Ørken,  idet  han  sagde  til 
ham:  »Du  fortjente  visselig  en  endnu  langt  haardere  Straf,  fordi 
Du  var  letsindig  nok  til  at  slippe  et  saadant  Klenodie  ud  af 
Hænderne.  —  Nu  kan  Du  leve  for  Angeren  og  dø  i  For- 
tvivlelsen ! « 

»Kan  Du  nu  se,  at  jeg  havde  Ret,  da  jeg  ansaa  din 
prægtige  Svigersøn  for  en  elendig  Bedrager?«  henvendte  Veziren 
sig  derpaa  til  Sultanen. 

»Jeg  maa  tilstaa  min  Uret,«  svarede  denne,  »Allah  op- 
holde og  bevare  Dig,  Vezir!  —  Lad  mig  dog  en  Gang  se 
denne  Ring!« 

»Tossede  Menneske,«  svarede  Veziren,  »begriber  Du  da 
ikke,  at  nu  er  Raden  til  mig  at  herske!  Jeg  er  ikke  saa  gal 
at  levere  Ringen  fra  mig  for  atter  at  blive  -Slave.  Det  er  vel 
bedst,  at  jeg  lader  Dig  spadsere  samme  Vej  som  din  kjære 
Svigersøn. « 

Og  Veziren    gned    atter   Ringen,    og    lod    dens    beredvillige 

Tjener  bringe  Sultanen  hen  til  samme  Sted,  hvor  den  ulykkelige 
Maruf  befandt  sig. 

Derpaa  forsamlede  Veziren  Hærførerne  og  alle  Rigets 
øvrige  store,  fortalte  dem  alt,  hvad  der  var  forefaldet  imellem 
ham  selv,  Maruf  og  Sultanen,  og  overlod  dem  Valget  imellem, 
uden  videre  at  anerkjende  ham  for  deres  Hersker,  eller  at  blive 
bragt  ud  i  en  endeløs  Ørken,  tusinde  Mile  borte,  for  at  dø  af 
Mangel  og  Elendighed. 

Da  raabte  alle:  »Naadige  Herre,  gjør  os  ingen  Fortræd! 
Vi  vil  jo  gjerne  hylde  Dig,   og  adlyder  alle  dine  Befalinger  I« 

»Godt,«  sagde  Veziren,  »saa  vend  tilbage  til  Eders  Poster 
og  opfyld  Eders  Pligt,  enhver  især!« 

Derpaa  sendte  Tyrannen  Bud  til  Prindsessen  og  bød  hende 
forberede  sig  paa  hans  Besøg  den  samme  Aften.  Den  arme 
Dame  lod  ham  ydmygt  bede,  i  det  mindste  dog  at  lade  den 
af  Loven  foreskrevne  Frist  udløbe,  inden  han  tvang  hende  til 
at  knytte  en  ny  Forbindelse. 

»Jeg  kj ender  ingen  Lov  og  ingen  Frist,«  svarede  den 
ubarmhjertige  Voldsherre,  »ikke  heller  bliver  der  her  Tale  om 
noget  nyt  Ægteskab  eller  om  Giftermaalskontrakt.  Mit  Bud  ud- 
sagde kun  ganske  simpelthen,  at  Du  skulde  vente  mig  denne 
Aften. « 

Da  hengav  Prindsessen  sig  i  sin  Skjæbne,  iførte  sig  om 
Aftenen  sine  smukkeste  Klæder  og  modtog  Veziren  med  det 
bedste  Ansigt,  hun  formaaede  at  fremtvinge.  Under  Maaltidet, 
hvorved  hun  lod  skjænke  godt  i  for  ham,  viste  hun  sig  saa 
forekommende  imod  ham,  og  udviklede  saa  megen  forførerisk 
Ynde,  at  han  tilsidst,  ligesom  rent  ude  af  sig  selv,  for  frem 
imod  hende  og  vilde  omfavne  hende. 

»Skammer  Du  Dig  ikke?«  hviskede  Prindsessen,  idet  hun 
med  Skjælmeri  truede  ad  ham.  »Ser  Du  ikke,  at  vi  bliver 
iagttaget?  Jeg  besværger  Dig,  skaf  os  dette  besværlige  Men- 
neske af  Halsen ! « 

»Hvad  —   hvem  iagttager  os?«   spurgte   Veziren  studsende. 

»Hvorledes,  ser  Du  det  ikke?  Det  er  en  Mand,  som  stikker 
sit  Hoved  frem  af  din  Seglring.  Læg  dog  først  denne  stygge 
Ring  fra  Dig!« 

Veziren  fandt  det  ikke  usandsynligt,  at  virkelig  Ringens 
Tjener  af  Ny sgj enighed  var  en  ubuden  Gjæst  imellem  dem, 
lagde  Ringen  fra  sig  paa  Hyndet  og  udstrakte  paany  Armene 
efter  Prindsessen. 

Men  denne  Gang  viste  hun  ham  mindre  blidt  tilbage;  med 
et  kraftigt  Stød  for  Brystet  kastede  hun  den  mere  end  halvt 
berusede  Usling  over  Ende,  og  hidkaldte  sine  Slaver  for  at 
lade  ham  binde  og  kneble. 

Saa  snart  dette  var  sket,  gned  hun  Ringen,  som  hun  strax 
havde  bemægtiget  sig,  og  befalede  Abu  Saadat  at  kaste  Veziren 
i  det  dybeste  Fængsel  og  øjeblikkelig  bringe  hendes  Fader  og 
hendes  Ægtefælle  tilbage  fra  Ørkenen. 

Abu  Saadat  adlød  beredvilligt,  som  sædvanlig,  og  i  en 
Haandevending  havde  atter  Sultanen  indtaget  sin  Plads  paa 
Tronen  og  Maruf  sin  Plads  ved  sin  ømme  og  trofaste  Gemal- 
indes Side. 

Fra  denne  Tid  af  var  der  ikke  mere  Tale  om  nogen 
Mistro  imellem  Sultanen  og  hans  Svigersøn;  Prindsessen  beholdt 
nemlig  Ringen  og  forstod  herlig  at  holde  et  passende  Forhold 
vedlige.  Maruf  blev  udnævnt  til  Sultanens  Storvezir  og  den 
forræderiske    Vezir    led    en    forsmædelig    Død,    under   høj   Jubel 

af  hele  Befolkningen,  der  følte  sig  inderlig  glad  ved  at  være 
befriet  fra  en  Voldsmand,  som  ingen  Love  kj  endte  uden  sine 
egne  Luner. 

Efter  fem  Aars  Forløb  døde  Sultanen,  og  Maruf,  der  imid- 
lertid i  Egenskab  af  Storvezir  havde  indlagt  sig  store  Fortjene- 
ster af  Riget,  og  navnlig  ved  sin  Gavmildhed  havde  vundet 
alle  Hjerter  for  sig,  blev,  ikke  alene  ved  Ringens  Kraft,  men 
ogsaa  ved  den  almindelige  Stemmes  Indflydelse  udvalgt  og  hyldet 
som  sin  Svigerfaders  Efterfølger.  Paa  Kroningsdagen  overgav 
Prindsessen  den  kostbare  Ring  i  Marufs  Hænder. 

Det  i  øm  Kjærlighed  hinanden  hengivne  Herskerpar  levede 
længe  og  lykkelig  sammen,  elsket  og  hædret  af  stor  og  ringe. 
Det  eneste,  der  stundom  foruroligede  Maruf  i  hans  Lykke,  var 
skalkagtige  Drømme,  der  for  Øjeblikke  tryllede  ham  tilbage  til 
Kairo  under  hans  første  Ægteskabs  ulidelige  Aag.  Dog  Drømme 
er  intet,  ja,  mindre  end  intet!  Priset  være  han,  der  er  alt  baade 
paa  Jorden  og  i  Himlen ! 

Tusind  og  én  Nat.     III.  32 


Den  gjerrige  Kadi. 


I  Tripoli  levede  paa  Khalifen  Harun  al  Rashids  Tid  en  Kadi, 
som  forvaltede  sit  Embede  med  den  allerstørste  Strenghed. 
Til  at  bestyre  sin  Husholdning  holdt  han  kun  en  eneste  sort 
Slavinde,  der  havde  en  Hud  saa  tyk  som  Bøffellæder.  Ingen- 
sinde blev  der  i  denne  høj  fornemme,  men  gjerrige  Mands  Hus 
givet  nogen  Almisse,  og  de  allernødvendigste  Ting  blev  ikke 
indkjobt  førend  i  det  yderste  Øjeblik.  Daarligt  Brod  og  Log 
var  de  daglige  Retter  i  hans  Hus;  men  ligefuldt  glemte  Hr. 
Kadien  aldrig  at  lade  en  kostbar  Dug  med  Guldfryndser  brede 
paa  Bordet;  og  hvis  der  netop  ved  Spisetid  var  fremmede  hos 
Kadi  en,  forglemte  han  aldrig  at  raabe  ud  til  Slavinden,  at  hun 
skulde  lægge  Dugen  med  Guldfryndserne  paa  Bordet,  for  at 
Folk  skulde  faa  store  Tanker  om  hans  daglige  Levemaade.  Men 
under  Maaltidet  selv  tog  han  sig  vel  iagt  for  at  lade  sig  se  af 
nogen. 

Ikke  en,  men  mange  Gange  havde  man  forestillet  ham,  at 
hans  sorte  Slavinde  ikke  var  nogen  passende  Husbestyrerinde 
for  en  Mand  af  hans  Rang  og  Dannelse,  og  at  han  maatte 
gifte  sig,  medens  han  endnu  havde  Aarene  for  sig.  Kadi'en 
havde  hertil  bestandig  ytret,  at  han  ikke  havde  noget  imod 
Forslaget,  og  med  Interesse  spurgt,  om  maaske  nogen  vidste  et 
passende  Parti  for  ham.  Endelig  en  Dag  traadte  en  af  de  til- 
stedeværende frem  og  sagde,  at  han  netop  havde  en  overmaade 
smuk  Datter  i  giftefærdig  Alder,  og  at  han  vilde  føle  sig  i 
højeste  Grad  æret,  hvis  Hr.  Kadi'en  vilde  indgaa  en  Forbindelse 
med  hans  Familie. 

Pigen  var  baade  ung,  smuk  og  rig;  det  forekom  Kadi'en, 
som  om  han  umulig  kunde  gjøre  noget  bedre  Valg.  Kontrakten 
blev  sluttet,  Bryllupet  festligholdt,  og  Bruden  med  sin  meget 
betydelige  Medgift  bragt  ind  i  Brudgommens  Hus. 

Den  unge  Kones  Fader  var  naturligvis  ikke  lidet  stolt  af 
at  have  en  saa  fornem  Svigersøn,  og  havde  ikke  den  aller- 
mindste Anelse  om  alle  de  Gjenvordigheder,  som  Kadi'ens 
næsten  mere  end  smudsige  Karrighed  skulde  berede  hans  med 
alle  Livets  Bekvemmeligheder  opdragne  Datter.  Kadi'en  havde 
haft  langt  større  Glæde  af  sin  Bruds  Formue  end  af  hendes 
Skjønhed,  og  allerede  den  første  Morgen  efter  Bryllupet,  da 
han  var  gaaet  til  sine  Embedsforretninger,  maatte  den  unge 
Kone  forgjæves  vente  paa  Frokost.  Herom  blev  der  slet  ikke 
Tale,  og  den  stakkels,  unge  Dame,  der  var  ligesaa  beskeden 
som  sulten  og  endda  lidt  til,  vovede  ikke  at  gjøre  nogen  Fore- 
spørgsel desangaaende. 

Imidlertid  bragte  Stadens  Embedsmænd  og  øvrige  ansete 
Indvaanere  Kadi'en  deres  Lykønskninger  til  hans  Formæling, 
og   ventede    naturligvis    at    blive    indbuden    til    en    eller  anden 

Festlighed.  Men  det  var  langt  fra  Kadi'ens  Tanker:  med  torre 
Munde  maatte  Gjæsterne  vende  hjem  igjen  og  holde  sig  skades- 
løse ved  Forbandelser  over  den  gridske  Kadi. 

Da  den  højvelbaarne  Kadi  endelig  kom  hjem  fra  Dom- 
huset, kunde  der  naturligvis  ikke  vente  ham  den  glædeligste 
Modtagelse  hos  hans  af  Sult  næsten  halvdøde,  unge  Kone.  Men 
da  hun  hørte  hans  Befaling  til  den  sorte  Slavinde,  at  hun  skulde 
lægge  Dugen  med  Guldfryndserne  paa  Bordet,  fattede  hun  Haab 
om,  ved  Middagsmaaltidet  i  det  mindste  nogenlunde  at  blive 
holdt  skadesløs  for  sin  strenge  Faste.  Men  hvor  forbavsedes 
hun  ikke,  da  hun  saa  Slavinden  sætte  det  grove  Brød  med  til- 
hørende trende  Løg  paa  Bordet!  Kadi'en  tog  Plads,  gav  Slav- 
inden hendes  Del  af  Maaltidet,  tog  selv  med  graadig  Appetit 
for  sig  af  det  tørre  Brod  og  de  stinkende  Log,  og  opfordrede 
sin  Kone  til  at  følge  hans  Exempel.  Men  hendes  til  en  ulige 
bedre  Kost  vante  Natur  formaaede  ikke  at  tvinge  en  eneste 
Bid  ned,  og  hun  stod  fra  Bordet  ligesaa  sulten,  som  hun  havde 
sat  sig,  idet  hun  i  sit  Hjerte  med  Jammer  beklagede  sig  over 
sin  Mands  utrolige  Karrighed,  og  sin  Faders  Ærgjerrighed,  der 
havde  gjort  hende  saa  ulykkelig. 

Saaledes  forløb  der  tre  Dage,  uden  at  der  nogensinde  kom 
andet  end  tørt  Brød  og  Løg  paa  Bordet.  Da  brast  endelig 
den  unge  Kones  Taalmodighed;  hun  begyndte  højt  at  beklage 
sig  og  sendte  Bud  efter  sin  Fader.  Kadi'en  hørte  hendes  Skrig, 
og  erfarede  af  den  sorte  Slavinde,  hvad  det  havde  at  betyde. 
Som  en  gal  Mand  for  han  nu  ind  til  sin  Gemalinde,  skjældte 
hende  læsterlig  ud,  skjar  Haaret  af  hende,  og  forstødte  hende 
under  Paaskud  af  usømmelig  Opførsel,  uden  at  give  hende  hendes 
Medgift  tilbage. 

Ikke  længe  efter   tog   han    sig    en    anden  Kone;    men    hun 

vilde  heller  ikke  lade  sig  nøje  med  tørt  Brød  og  grove  Løg, 
og  blev  følgelig  forstødt  som  den  forrige.  Det  samme  skete 
med  flere  unge  Damer  af  god  Familie,  og  allesammen  maatte 
de  lade  deres  Medgift  i  Stikken.  Endelig  blev  Rygtet  om  Ka- 
di'ens  Gjerrighed  og  skammelige  Adfærd  saa  almindelig  udbredt, 
at  der  ingen  Sandsynlighed  viste  sig  for,  at  Kadi'en  mere  skulde 
komme  til  at  hjemføre  nogen  Brud  i  sit  smudsige  Hus. 

Iblandt  tusinde  andre  fik  ogsaa  en  rig  og  klog  Pige  i 
Staden  Mossul  vor  Kadi's  slette  Rygte  at  høre,  og  foresatte  sig 
at  hævne  sit  Kjøn  paa  ham,  saa  at  det  skulde  komme  til  at 
svie  til  ham.  Hun  rejste  i  denne  Hensigt  til  Staden  Tripoli, 
og  det  skulde  netop  træffe  sig  saa  heldig,  at  Kadi'en  mødte 
hende  strax  ved  hendes  Ankomst  paa  en  Spadseregang  udenfor 
Stadens  Porte.  Hendes  ædle  Anstand  og  smagfulde  Dragt  vakte 
øjeblikkelig  hans  Opmærksomhed;  han  strøg  sin  Knebelsbart, 
red  tværs  over  Vejen  hen  til  hende  og  spurgte  artig,  hvorfra 
hun  kom. 

»Fra  Mossul,  ædle  Herre,«   svarede  Pigen. 

»Formodentlig  allerede  formælet,  hæ?«  smidskede  den  høj- 
ædle  Herre. 

»Indtil  dette  Øjeblik  har  jeg  ikke  tænkt  paa  Giftermaal,« 
lød  Svaret. 

»Ja,  I  maa  ikke  tage  mig  mit  nærgaaende  Spørgsmaal  ilde 
op,  min  skjonne,  unge  Dame,«  vedblev  Kadi'en,  idet  han  stram- 
mede sig  op,  det  bedste,  han  formaaede;  »Kjærligheden  løber 
Storm  imod  alle  Hensyn  og  Hindringer,  og  jeg  er  ved  det  første 
Øjekast  bleven  dødelig  forelsket  i  Eder.  Jeg  har  den  Ære  at 
være  Kadi  her  paa  Stedet,  har  en  ikke  ringe  Formue,  fører  et 
pænt  Hus  og  nyder  en  almindelig  Agtelse.     Kunde  I  ikke  have 

Lyst  til  at  blive  min  Gemalinder  Her  i  Staden  gives  der  vel 
Hundreder  af  unge  Damer,  som  slikker  deres  Fingre  efter  en 
Forbindelse  med  mig;«  der  løj  Kadien  glubsk;  der  lod  sig  ikke 
opdrive  et  eneste  Parti  mere!  »men  jeg  har,  som  sagt,  kastet 
min  lidenskabelige  Kjærlighed  paa  Eder.« 

»Vi  vil  se  Tiden  an,  Hr.  Kadi,«  svarede  den  unge  Dame 
undselig;  »I  kan  i  Morgen  forhore  Eder  hos  mig,  om  Eder 
behager. « 

Efter  denne  korte,  men  ikke  haablose  Besked  hilste  hun 
Kadi'en  med  Ynde,  ansporede  sit  Muldyr  og  fortsatte  sin  Rejse 
til  Staden. 

Den  følgende  Morgen  lod  hun  Kadi'en  svare,  at  hun  ind- 
vilgede i  Forbindelsen,  men  forlangte  en  Morgengave  af  — 
halvtresindstyve  Guldstykker.  Med  den  største  Selvovervindelse 
sendte  Kadi'en  sin  tilbedte  denne  Pengesum  og  lod  hende  med 
det  samme  hente  til  sit  Hus.  Ægteskabskontrakten  blev  opsat 
og  underskreven;  —  hermed  var  den  egentlige  Højtid  til  Ende. 
Da  det  var  Aftensmadstid,  lod  Kadi'en  Bordet  dække  med  den 
guldfryndsede  Dug  og  besætte  med  de  sædvanlige  Retter,  Brod 
og  grove  Løg.  Denne  Gang  gik  det  til  Kadi'ens  store  Glæde 
i  en  ganske  anden  Gade ;  den  nye  Brud  var  ingen  Kostforagter, 
som  de  tidligere;  vel  til  Mode  fortærede  hun  sin  Andel  af 
Brødet  og  Løgene,  og  takkede  med  et  huldsaligt  Smil  den  ædle 
Kadi  for  det  gode  og  velsmagende  Maaltid.  Det  var  saaledes, 
Kadi'en  vilde  have  det.  Ganske  henrykt  udraabte  han:  >  Priset 
være  Allah,  at  han  har  beskjæret  mig  en  saa  elskelig  og  i  alle 
Henseender  fuldkommen  Gemalinde!« 

Staklen  havde  naturligvis  ikke  den  ringeste  Anelse  om. 
hvad  den  i  alle  Henseender  fuldkomne  unge  Dame  havde  i 
Sinde  med  ham;   —  som  en  over  al  Maade  lykkelig  Ægtemand 

forlod    han    den    følgende    Morgen    sit    Hus   for  at  besørge  sine 
Forretninger. 

Saasnart  Kadi'en  var  vel  ude  af  Døren,  gav  den  unge 
Kone  sig  til  at  undersøge  hele  Huset  paa  det  nøjagtigste,  og 
kom  saaledes  tilsidst  til  en  omhyggelig  tillukket  med  Jern- 
stænger, Slaaer  og  Hængelaase  overflødig  forvaret  Dør.  Her 
maatte  naturligvis  Kadi'ens  Skatkammer  være.  Var  for  Resten 
Jernværket  ved  denne  Dør  i  en  ypperlig  Stand,  var  Træværket 
kun  saa  meget  daarligere,  og  dette  betragtede  den  fiffige,  unge 
Kone  som  et  stort  Held.  Hun  fandt  nemlig  en  fingerbred 
Sprække  i  Døren,  hvorigjennem  hun  fuldkommen  vel  kunde 
overse  hele  Værelsets  Indhold;  til  sin  store  Glæde  saa  hun  en 
hel  Rad  Kobberkar  derinde,  indtil  Randen  fyldt  med  Guld-  og 
Sølvmønter.  I  al  Hast  hentede  hun  en  lang  Kjæp  og  klæbede 
nogen  blød  Dej  g  fast  paa  sammes  yderste  Spids ;  behændig 
stak  hun  derpaa  Kjæppen  igjennem  Sprækken  og  stræbte  at 
trykke  den  med  Dej  g  forsynede  Ende  fast  paa  en  af  Guld- 
mønterne i  det  nærmeste  Kobberkar.  Det  lykkedes!  I  Løbet 
af  et  Kvarters  Tid  havde  den  opfindsomme,  unge  Dame  fisket 
to  fuldvægtige  Dinarer. 

Det  var  mere,  end  hun  for  Øjeblikket  behøvede.  Hun 
vendte  tilbage  til  sit  Værelse,  kaldte  paa  den  sorte  Slavinde  og 
befalede  hende  strax  at  indkjøbe  frisk  Brød,  kogt  Ris,  det 
bedste  Kjød  og  allehaande  udsøgte  Frugter.  Med  stum  For- 
bavselse adlød  den  sorte  Slavinde  og  bragte  hastig  det  forlangte 
tilveje.  Saasnart  hun  var  kommen  tilbage,  maatte  hun  atter 
dække  Bord  med  den  guldfryndsede  Dug;  og  denne  Gang,  den 
allerførste,  var  Dugen  ikke  nogen  Løgner.  Taffelet  bugnede 
under    lutter    herlige    Sager;    Husets    Herskerinde    tog  med  Vel- 

behag  for  sig  af  Retterne,  og  den  sorte  Slavinde  fik  ogsaa  sin 
Andel  deraf.  Da  Slavinden  endelig  efter  Maaltidet  bragte  sin 
Frue  Vadskevand,  sagde  denne  til  hende : 

»Kan  Du  tie,   Slavinder« 

»Visselig,  det  kan  jeg,«  svarede  den  arme  Stakkel;  »gid 
Profeten  i  alle  Maader  maatte  velsigne  Eder,  naadige  Frue ! 
Det  er  den  allerførste  Gang,  jeg  har  faaet  ordentlig  Mad  i 
min  Mund,  saalænge  jeg  har  været  i  den  strenge  Hr.  Kadi's 
Tjeneste.« 

Den  unge  Kone  befalede  hende  da  at  tie  stille  med,  hvad 
hun  havde  oplevet,  og  overhovedet  være  hende  lydig  i  alle 
Ting;    saa    skulde   hun  daglig  faa  Andel  i  et  lignende  Maaltid. 

Man  kan  vel  tænke  sig,  at  Slavinden  gik  ind  paa  dette 
Forslag  baade  med  Mund  og   Hjerte. 

Da  Kadi'en  op  paa  Dagen  kom  hjem,  lod  hans  Kone  ham 
foresætte  Levningerne  af  det  indkjøbte  Maaltid.  Ved  dette  Syn 
løb  Tænderne  i  Vand  paa  ham;  men  han  vilde  dog  først  have 
at  vide,  hvorfra  alle  disse  Herligheder  stammede.  Hans  unge 
Kone  foregav  da,  at  en  af  hendes  mange  Slægtninge  i  Staden 
havde  sendt  hende  dette  Maaltid,  og  ytrede  den  Formening,  at 
ogsaa  alle  de  andre  efterhaanden  vilde  vise  hende  den  samme 
Artighed,  i  Betragtning  af,  at  det  altid  maatte  vare  nogen  Tid, 
inden  en  ung  Kone  kunde  faa  sit  Hus  i  en  sømmelig  Orden. 
Med  denne  Forklaring  følte  Kadien  sig  vel  tilfreds,  og  aad,  saa 
at  han  var  færdig  at  revne. 

Den  følgende  Dag  bar  Kadi'ens  Kone  sig  ligesaadan  ad. 
Med  sin  Kjæp  var  hun  denne  Gang  saa  heldig  at  fiske  tre 
Guldstykker,  og  hun  lod  dem  uden  Betænkning  alle  tre  springe. 
I  Betragtning  af  Dagens  Overflod    lod    hun    en  Del  af  sine  Na- 

boersker  indbyde  til  sig,  og  Kvinderne  blev  i  godt  Lag  samlede 
med  hverandre,  indtil  henimod  den  Tid,  da  Kadi'en  plejede 
at  vende  tilbage  fra  sine  Forretninger;  da  skiltes  de  ad  med 
den  bestemte  Aftale,  ret  snart  at  se  hinanden  igjen. 

I  Dag  blev  Kadi'en  endnu  prægtigere  beværtet  end  den 
foregaaende  Dag.  Al  Ting  smagte  ham  ganske  fortræffelig; 
men  han  kunde  ikke  faa  i  sit  Hoved,  at  nogen  kunde  bære  over 
sit  Hjerte  at  sætte  sig  i  slig  Bekostning  for  Bugens  Skyld.  Dog, 
hans  Gemalinde  beroligede  ham,  idet  hun  fortalte,  at  en  af 
hendes  rige  Tanter  havde  sendt  hende  Maaltidet.  Da  afkastede 
Kadi'en  alle  Skrupler  og  var  alene  betænkt  paa  at  gjøre  sig 
rigtig  til  Gode.    Og  det   gjorde  han  til  Gavns,   maa    I    alle  tro. 

Paa  denne  Maade  vedblev  den  listige,  unge  Kone  at  plyndre 
sin  Mands  Skat  og  daglig  beværte  ham  med  de  kosteligste 
Retter.  Efter  et  Aars  Forløb  var  ved  denne  gode  Behandling 
den  ædle  Kadi  tagen  saaledes  til  i  Omfang,  at  Ordsproget  — 
tyk  som  en  Oxe  —  ganske  gik  af  Brug  i  Staden  Tripoli,  og 
det  i  Stedet  for  kom  til  at  hedde:  Tyk  som  vor  Kadi.« 


Men  det  var  ingenlunde  den  unge  Dames  Mening  at  lade 
sin  Tugtelse  bero  herved;  tværtimod  hun  havde  ganske  andre 
Planer  med  Kadi'en ;  derfor  ytrede  hun  en  Dag  til  en  af  sine 
fortrolige  Veninder,  som  daglig  ventede  sin  Nedkomst: 

Jeg  maa  nødvendigvis  endnu  gjøre  den  gode  Kadi  latterlig 
paa  en  Maade,  hvorved  han  tilstrækkelig  kan  være  tugtet  for 
sin  smudsige  Gjerrighed,  og  den  skammelige  Behandling,  han 
har  vist  mine  stakkels  Forgjængerinder.  For  Øjeblikket  kan  jeg 
ikke  udtale  mig  nærmere  angaaende  min  Plan;  men  Du  maa 
sikkert  love  mig,   at  Du  vil  indfinde  Dig  hos  mig,  saa  snart  Du 

mærker  Forvarslerne    til   din  Nedkomst.      Du   skal   visselig   ikke 
komme  til  at  fortryde  det.« 

Hendes  Veninde  lovede  hende,  hvad  hun  forlangte,  og 
holdt  ogsaa  trolig  Ord.  Faa  Dage  senere  indfandt  hun  sig 
hos  sin  Veninde  og  nedkom  i  Kadi'ens  Fraværelse  med  en 
smuk  og  stærk  Dreng.  Husets  Herskerinde  vidste  at  indrette 
det  saaledes,  at  hendes  Mand  ikke  fik  mindste  Nys  om  Sagen, 
og  tilberedte  egenhændig  en  Ret  af  salt  Kjod,  Bonner,  Hvid- 
løg, Mel  og  allehaande  Krvderier,  for  dermed  at  beværte  sin 
Mand,  saa  snart  han  kom  hjem.  Men,  vel  at  mærke,  hun 
havde  i  denne  lækre  Ruskumsnusk  blandet  adskillige  andre 
Ingredientser,  om  hvilke  hun  vidste,  at  de  umulig  kunde  for- 
drages tilsammen.  Den  gode  Kadi  var  meget  sulten,  da  han 
kom  hjem,  og  tog  over  al  Maade  stærkt  til  sig  af  den  vel 
krydrede,   appetitlige  Ret. 

Men  det  varede  ikke  længe,  forend  hans  Bug  gav  sig  til 
at  svulme  op;  det  begyndte  at  rumle  i  hans  Indvolde,  og  de 
heftigste  Koliksmerter  afpressede  ham  saadanne  Klageskrig,  at 
man  skulde  have  troet  ham  nærved  Døden.  I  denne  hans  Nød 
bestræbte  hans  Kone  sig  med  nidkjær  Omhu  for  at  yde  ham 
Lindring;  hun  gned  og  salvede  og  æltede  hans  Bug,  det  bedste, 
hun  havde  lært.  Men  pludselig  syntes  hun  at  geraade  i  den 
alier  største  Forbauselse.  Med  Opmærksomhed  gav  hun  sig 
atter  til  at  beføle  den  lidende  Del,  og  udstødte  derpaa  et  hoit 
Forundringsskrig,  idet  hun  raabte :  »Allah  kan  alt,  hvad  han 
vil!  Hans  Villie  ske!  —  Min  dyrebare  Herre  og  Gemal  er  i 
Færd  med  at  føde  et  Barn  til  Verden!« 

Trods  sine  voldsomme  Lidelser  forstod  Kadi'en  ret  vel, 
hvad  hans  Kone    sagde,    og  raabte:     »Kjærling,  er  Du  rasende? 

Har  man  nogensinde  hørt,  at  en  Mand  og  oven  i  Kjøbet  en 
ærværdig  Kadi  har  befundet  sig  i  Barnsnød?« 

»Enten  jeg  raser  eller  ikke,«  svarede  hans  Kone,  »saa 
meget  er  og  bliver  vist,  at  I  har  Fødselsveer,  og  at  Eders  Ned- 
komst er  nær!     Jeg  føler  tydelig  Barnet  bevæge  sig!« 

»Hellige  Profet,  vær  mig  naadig!«  stønnede  Kadi'en,  hvis 
Smerter  atter  tog  voldsomt  til.  Han  vred  Hænderne,  rev  sig  i 
Skjæget,  kastede  sig  fra  den  ene  Side  til  den  anden,  og  kunde 
neppe  faa  Vejret,  saaledes  rumsterede  det  i  hans  Mave.  Imedens 
Kadi'en  under  disse  Omstændigheder  neppe  vidste  af  sig  selv 
at  sige,  løb  hans  Kone  ud,  som  om  hun  vilde  hente  et  Læge- 
middel, og  bragte  sin  Venindes  Barn  til  Veje,  omhyggelig  skjult 
under  hendes  Overklædning. 

Det  ulykkelige  Offer  for  hendes  Tugt  befandt  sig  endnu 
ganske  i  samme  Tilstand;  med  en  exemplansk  Nidkjærhed  syntes 
hun  at  bestræbe  sig  for  at  skaffe  sin  arme  Mand  Lindring. 
Endelig  indtraadte  det  heftigste  Anfald  af  den  voldsomme  Kolik, 
hvori  Ondet  naaede  sit  højeste,  og  paa  samme  Tid  brød  sin 
Kraft;  den  arme  Kadi  var  i  flere  Minutter  ganske  bevidstløs. 
Dette  Øjeblik  benyttede  den  listige  Kone  til  at  bringe  Barnet 
for  en  Dag;  ved  at  knibe  det  lidt,  tvang  hun  det  til  at  skrige, 
og  udtømte  sig  paa  samme  Tid  i  Taksigelser  til  Himlen  for  sin 
Mands  lykkelige  Forløsning. 

I  det  samme  kom  den  lidende  Kadi  atter  til  Besindelse; 
han  følte  sig  noget  lettet  og  hævede  Blikket  til  sin  Kone  for 
at  takke  hende  for  hendes  Omhu;  —  til  sin  ubeskrivelige  For- 
bauselse  saa  han  hende  staa  og  kjærtegne  et  nyfødt  Barn. 

»Kjære  Mand,«  sagde  hun  til  ham,  »priset  være  Allah,  det 
er  lykkelig  overstaaet!  Her  ser  Du  din  Søn;  vi  maa  visselig 
kalde  ham  Vidunderbarnet.« 

Kadi  en  vidste  endnu  ikke,  om  han  vaagede  eller  drømte. 
Dog,  Barnet  saa  han  for  sine  Øjne,  hans  Smerter  var  lindrede, 
—  saa  maatte  han  vel  tilsidst  begynde  selv  at  tro  paa  sin  vid- 
underlige Nedkomst,  saa  nødig  han  end  vilde.  Det  første 
Kj endetegn  paa  dette  Omslag  i  hans  Tankegang  var,  at  han 
befalede  sin  Kone  at  skaffe  en  Amme  til  Barnet.  Hun  fjernede 
sig  ogsaa  strax  med  det,  men  kun  i  den  Hensigt  at  give  Moderen 
hendes  Barn  tilbage.  Da  hun  derpaa  igjen  var  vendt  tilbage  til 
sin  Mand,  nødte  hun  ham  til  at  gaa  til  Sengs,  indtage  beroligende 
Drikke,  og  pleje  sin  Magelighed,  indtil  han,  som  hun  sagde, 
igjen  kunde  komme  til  Kræfter. 

Den  af  sine  Lidelser  aldeles  udtømte  Kadi  faldt  snart  i  en 
lang  og  dyb  Søvn.  Ved  sin  Opvaagnen  følte  han  sig  fuldkommen 
styrket;  men  nu  begyndte  en  anden  og  næsten  værre  Pine  for 
ham.  Han  følte  sig  nemlig  martret  af  Frygten  for,  at  det  uhørte 
Tilfælde,  som  var  overgaaet  ham,  skulde  blive  bekjendt  i  Staden. 
Indstændig  bad  han  sin  Kone  om  at  holde  ren  Mund  dermed ; 
dette  lovede  hun  ham  beredvillig,  men  forøgede  paa  samme  Tid 
hans  Angst  ved  den  Bemærkning,  at  Ammerne,  som  bekjendt, 
var  sladderagtige,  og  at  det  derfor  næsten  var  umuligt  at  fore- 
bygge, at  Begivenheden  kom  ud  iblandt  Folk.  Hvad  var  herved 
at  gjore?  Efter  at  have  tænkt  længe  frem  og  tilbage  over  Sagen, 
besluttede  den  ulykkelige  Kadi  endelig  at  forlade  sit  Embede 
og  Staden  Tripoli. 

Dette  Forsæt  bragte  Kadi'en  i  Udførelse,  saasnart  han  atter 
følte  sig  fuldkommen  karsk,  og  forlod  en  Morgenstund  sit  Hus 
efter  at  have  givet  sin  Kone  Opsynet  derover.  For  ikke  at 
blive  bemærket  og  gjenkjendt,  undgik  han  alle  befærdede  Steder 
og  Veje,  og  slap  saaledes  ogsaa  lykkelig  over  Stadens  Grændser. 
Efter  sex  Dages  Forløb    havde    han    naaet  Damaskus,    hvor  han 

ikke  var  kjendt  af  noget  Menneske.  Men  til  sin  Forfærdelse 
hørte  han  her  allerede  over  alt  tale  om  sin  vidunderlige  Ned- 
komst. Det  var  et  bedrøveligt  Indtog  og  et  endnu  bedrøveligere 
Ophold  i  den  herlige  Stad,  Damaskus!  Den  arme  Kadi  lejede 
sig  ind  i  en  afsides  Gade,  levede  yderst  indskrænket  og  med 
den  vante  Sparsomhed.  Paa  denne  Maade  rakte  de  faa  Penge 
vidt,  som  han  havde  taget  med  sig;  men  endelig  maatte  de  dog 
nødvendigvis  gaa  med.  Da  maatte  han  sælge  sine  Klædnings- 
stykker, det  ene  efter  det  andet.  Rigtignok  kunde  han  have 
sendt  Bud  til  sin  Kone  efter  Penge;  men  saa  havde  han  jo 
maattet  sige  hende,  hvor  han  forvarede  sine  Skatte;  det  var 
altsaa  ikke  til  at  tænke  paa.  Heller  greb  han  til  den  Udvej 
at  tage  Tjeneste  som  Haandlanger  hos  en  Murer  for  at  friste 
sit  kummerlige  Liv.  Og  det  gjorde  han  da,  øg  levede  som  en 
Tigger,  medens  hans  Kone  —  det  havde  han  naturligvis  ikke 
den  ringeste  Anelse  om  —  hjemme  havde  aabnet  hans  Skat- 
kammer, hver  Dag  levede  i  Herlighed  og  Glæde,  og  lod  alle 
nødlidende  og  fattige  nyde  godt  med  sig  af  Kadi 'ens  i  Masse 
sammenskrabede  Penge.  Iblandt  de  sidste  regnede  den  godlidende 
Kone  ogsaa  sine  Forgjængerinder  i  Kadi' ens  Ægteseng,  hvem 
hun  lod  tilflyde  helt  betydelige  Summer. 


Historien  om  Kadi 'ens  underfulde  Nedkomst  udbredte  sig 
imidlertid  fra  Stad  til  Stad  og  kom  saaledes  endelig  ogsaa 
Khalifen  Harun  al  Rashid  i  Bagdad  for  Øre. 

»Ved  Allah!«  udraabte  han,  »det  er  en  forbausende  Historie ! 
Men  det  skulde  meget  undre  mig,  om  hans  kjære  Kone  ikke 
havde  spillet  ham  denne  Streg  til  Tak  for  hans  lumpne  Karrig- 
hed og  Mangel  paa  Agtelse  for  det  smukke  Kjøn.     Jeg  befaler, 

at  man  skal  bringe  denne  Dame  for  mig;  jeg  vil  af  hendes  egen 
Mund  høre,  hvorledes  det  egentlig  er  gaaet  til.« 

Imidlertid  var  der  henrundet  et  Tidsrum  af  over  to  Aar, 
og  den  til  et  Skelet  afmagrede  Kadi  troede  derfor,  at  han  nu 
vel  nok  igjen  turde  vove  sig  tilbage  til  Tripoli,  saa  meget 
sikrere,  som  hans  Eventyr  dog  vel  nu  endelig  maatte  være  gaaet 
i  Forglemmelse.  Han  gav  sig  altsaa  paa  Vandringen  tilbage 
til  sin  Hjemstavn,  og  naaede  endelig  ogsaa  efter  mange  Besvær- 
ligheder sin  Bestemmelse.  Men  da  han  ved  Aftenstide  vilde 
vandre  ind  ad  Tripoli' s  Port,  traf  han  nogle  Smaaborn  legende 
med  hinanden,  og  hørte  et  af  dem  ytre  sig  saaledes :  »Jo,  lille 
Broder,  det  skete  netop  ved  den  Tid,  da  vor  Kadi  fødte  en  Søn 
til  Verden.« 

Mere  behøvede  den  arme  Kadi  ikke  at  erfare,  men  vendte 
paa  Stedet  tilbage  til  Damaskus.  Her  anskaffede  han  sig  en 
Dervischdragt  og  begav  sig  til  Bagdad,  hvor  han  sluttede  sig  til 
nogle  Dervischer.  Da  disse  snart  mærkede,  at  han  besad  usæd- 
vanlige Kundskaber,  raadte  de  ham  til  at  lade  sig  forestille  for 
Khalifen,  der  sikkerlig  vilde  vide  at  skatte  og  paa  passende 
Maade  benytte  hans  Evner.  Kadi'en  besluttede  at  følge  det  gode 
Raad  og  begav  sig  derfor  en  Dag  op  i  Khalifens  Palads. 

Nu  skulde  det  just  træffe  sig  saaledes,  at  Kadiens  Kone 
netop  den  samme  Dag  var  hidkommen  fra  Tripoli  og  var  bleven 
Khalifen  forestillet.  Harun  befalede  hende  uden  alle  Omsvøb 
at  fortælle  ham  Historien  om  sin  Mands  Nedkomst,  som  den 
virkelig  var  gaaet  til.  Ved  denne  strenge  Tiltale,  som  ikke 
tillod  hende  at  gribe  til  nogen  Udflugt  for  at  bedrage  Khalifen, 
blev  Kadi'ens  Kone  overvældet  af  en  sand  Hjerteangst  og  be- 
gyndte   at   græde.     Dog    Khalifen,    uagtet    alvorlig,    havde    ikke 

ment  det  saa  slemt,  men  stræbte  at  indgyde  hende  Mod,  og 
lovede  hende  forud  sin  Tilgivelse  for  alt,  hvad  hun  maatte  have 
gjort.  Da  tog  den  unge  Kone  Bladet  rask  fra  Munden  og  for- 
talte Khalifen  Historien  om  Kadi'ens  Koliksmerter  og  hans  der- 
paa  følgende  Forløsning  paa  en  saa  morsom  Maade,  at  Harun 
maatte  byde  hende  tie,  for  at  Latteren  ikke  skulde  tage  Livet 
af  ham. 

Just  som  Khalifen  atter  nogenlunde  var  bleven  Herre  over 
sig  selv,  blev  en  from  og  lærd  Dervisch  anmeldt  for  ham;  strax 
befalede  han,  at  man  skulde  føre  ham  ind,  og  Kadi'en  fra  Tri- 
poli i  egen  Person  viste  sig  paa  Dørtærskelen !  Khalifen  kj  endte 
ham  naturligvis  ikke;  men  hans  Kone  gjenkjendte  ham  øjeblik- 
kelig, uden  selv  at  blive  kjendt  under  sit  tætte  Slør,  uagtet  hans 
underlige  Forklædning  og  den  store  Forandring,  som  var  fore- 
gaaet  med  ham,  og  meddelte  hviskende  Khalifen,  hvem  han 
havde  for  sig. 

Da  samlede  Harun  al  Rashid  alt  det  Alvor,  han  formaaede 
at  byde  over,  og  sagde: 

»Velkommen,  ærværdige  Kadi!  —  Hvorledes  staar  det  sig 
med  Barnet,  som  I  har  født  i  Staden  Tripoli?« 

Kadi'en  gjorde  ved  dette  Spørgsmaal  i  sin  grændseløse  For- 
virring den  latterligste  Figur,  men  fattede  sig  dog  endelig  saa 
vidt,  at  han  kunde  svare: 

»Hersker  over  de  Troende,  I  behager  kun  at  spøge!  I 
ved  selv  lige  saa  godt  som  jeg,  at  Mænd  ikke  giver  sig  af  med 
Barnefødsel. « 

»Vistnok,«  vedblev  Harun,  »men  ligefuldt  er  det  kommet 
os  for  Øre,  at  Kadi'en  i  Tripoli  saa  længe  har  taget  sig  af  alt 
i  sit  Hus,  som  ellers  bliver  overladt  Kvinden  at  gjøre,  at  han 
tilsidst  ogsaa  er  kommen  for  Skade  med  at  føde  en  Søn.     Men 

Du,  Dervisch,  er  den  Kadi,  om  hvem  der  er  Tale,  og  her  staar 
den  Dame,  som  var  Dig  behjælpelig  ved  din  Forløsning.« 

Da  lod  Kadi' en  aldeles  overvældet  sit  Hoved  synke  og  hen- 
gav sig  i  sin  Skjæbne.  Alligevel  kunde  han  ikke  afholde  sig 
fra  at  fremstamme  endnu  en  Indvending,  men  blev  heri  strax 
afbrudt  af  sin  Kone  med  de  Ord : 

»Ulykkelige,  husk  paa,  at  Du  staar  for  Allahs  Aasyn,  at 
Du  taler  i  Nærværelse  af  Profetens  Stedfortræder  her  paa  Jorden, 
og  giv  Sandheden  Ære!« 

Da  tabte  den  arme  Kadi  aldeles  Modet  og  stammede :  »Jeg 
bekj  ender  min  Uret  og  tilstaar  mine  Synder !  Ingen  formaar 
at  undgaa  sin  Skjæbne!  —  Men  eftersom  vi  nu  begge  staar  for 
Dig,  Du  Alverdens  Tilflugt,  saa  lad  mig  ikke  gaa  herfra  uden 
at  have  faaet  din  Tilgivelse  og  uden  at  være  bleven  forsonet 
med  min  Kone!  Ved  Allah  lover  jeg,  at  jeg  aldrig  mere  skal 
forfalde  til  min  gamle  Fejl,  og  at  jeg  uden  Betingelser  vil  over- 
lade hele  mit  Husvæsen  til  min  kjære  Kone!« 

Da  vendte  Khalifen  sig  til  den  unge  Kone  med  det  Sporgs- 
maal,  om  hun  efter  denne  af  Kadi' en  afgivne  Erklæring  vilde 
bestemme  sig  til  atter  at  leve  sammen  med  ham. 

»Hersker  over  de  Troende,«  svarede  den  forstandige  Kone, 
»hedder  det  ikke,  at  Timernes  Løb  og  Menneskenes  Karakter 
forbliver  stedse  de  samme,  og  at  onde  Sædvaner  først  ophører 
med  selve  Livet?  Jeg  har  Grund  til  at  frygte  for,  at  denne 
Sandhed  har  sin  fulde  Anvendelse  her  i  dette  Tilfælde.  Dog 
vil  jeg  atter  vove  det  med  ham,  hvis  han  vil  udstede  et  rets- 
gyldigt Dokument,  som  fuldkommen  sikrer  mig  for  igjen  at 
komme  til  at  lide  under  hans  slemme  Vaner.« 

Hertil  var  Kadi'en  villig.  Khalifen  lod  strax  Dokumentet 
udfærdige,    og    underskrev    det    selv    som    Vidne.     For   nu  end- 

videre  at  give  den  i  sig  selv  dygtige  Mand  Lejlighed  til  at 
bruge  sine  Evner  og  uhindret  begynde  en  bedre  Vandel,  ansatte 
han  ham  som  Overkadi  i  en  langt  bortliggende  stor  Stad  i 
Arabien,  hvor  ikke  nogen  Moders  Sjæl  havde  hørt  Tale  om  hans 
latterlige  Eventyr. 


Tusind  og  én  Nat.     III. 

Prinds  Ahmed  og  Feen  Peri-Banu. 


En  ærværdig  Konge  af  Indien  havde  paa  sine  gamle  Dage 
den  store  Glæde,  at  trende  Prindser,  hans  Sønner,  som  i 
alle  fyrstelige  Dyder  slægtede  ham  vel  paa,  og  en  Broderdatter, 
den  skjønneste  Kvinde  paa  sin  Tid,  udgjorde  hans  Hofs  Prydelse. 
Den  ældste  Prinds  hed  Hussajn,  den  næste  Ali  og  den  yngste 
Ahmed;  Prindsessen  hed  Nurunnihar1).  Denne  sidste  var  en 
Datter  af  Sultanens  yngre  Broder,  hvem  han  ved  sin  Regjerings 
Tiltrædelse  havde  givet  et  glimrende  Udkomme ,  men  som  var 
død  nogle  faa  Aar  efter  sin  Formæling,  efterladende  sig  et 
eneste  Barn,  en  Datter,  i  den  spædeste  Alder.  Da  der  stedse 
havde  hersket  det  ømmeste  Forhold  imellem  de  to  Brødre,  antog 
Sultanen  sig  strax  den  lille  Prindsesse  som  sin  egen,  lod  hende 
bringe  til  sit  Palads  og  der  opdrage  tilligemed  sine  Sønner. 
Med  en    sjælden  Skjønhed  og  Ynde    forbandt    denne  Prindsesse 


*)  Dagens  Lys. 


en  Aandrighed    og  Dyd,    som    udmærkede    hende    højt    fremfor 
alle  dalevende  Prindsesser. 

Hendes  Farbroder,  Sultanen,  havde  foresat  sig  at  formæle 
hende,  saa  snart  hun  havde  naaet  den  modne  Alder,  for  derved 
at  træde  i  Slægtskab  og  nøje  Forbindelse  med  én  af  Nabo- 
landenes mægtigste  Fyrster.  Og  i  Virkeligheden  gjorde  han  vel 
i  alvorlig  at  tænke  derpaa;  thi  snart  blev  det  aldeles  aabenbart, 
at  alle  hans  tre  Sønner  var  lidenskabelig  indtaget  i  hende. 
Dette  voldte  ham  en  levende  Bekymring,  ikke  fordi  han  derved 
kunde  blive  tvungen  til  at  opgive  sine  allerede  fattede  Hen- 
sigter med  Prindsessen ,  men  fordi  han  indsaa  det  vanskelige  i, 
under  disse  Omstændigheder  at  vedligeholde  Enigheden  imellem 
Prindserne,  og  i  at  bevæge  de  tvende  til  at  træde  tilbage,  efter- 
som  de  ikke  alle  tre  kunde  faa  hende  til  Gemalinde. 

Han  lod  Prindserne  komme  for  sig  og  talte  med  dem  hver  især, 
for  at  gjøre  dem  det  urimelige  i  denne  deres  Beslutning  begribeligt, 
og  i  Mindelighed  bringe  de  tvende  til  at  vige,  eller  lade  Prind- 
sessen, deres  Sødskendebarn,  afgjøre  deres  Strid  ved  et  frit  Valg 
imellem  dem ;  med  Smerte  maatte  han  erfare,  at  han  talte  for 
døve  Øren.  Da  han  derpaa  forgjæves  havde  gjort  det  sidste 
Forsøg  ved  at  foreslaa  dem  alle  tre  at  opgive  Prindsessen,  paa- 
tog  han  sig  hele  sin  faderlige  Værdighed  og  lod  dem  samlede 
komme  for  sig. 

»Mine  Børn,«  sagde  han,  »da  jeg  ikke  kan  bevæge  Eder 
til  frivillig  at  give  Afkald  paa  Nurunnihars  Haand,  og  jeg  ikke 
vil  bruge  en  Faders  og  Konges  Myndighed  imod  Eder,  saa  har 
jeg  kun  et  eneste  Middel  tilbage  til  at  afgjore  Sagen,  uden  at 
gjøre  Eders  broderlige  Endrægtighed  Skade.  Jeg  forudsætter 
nemlig,  at  I  vil  fore  Eder  mine  sidste  Ord  i  dette  Anliggende 
til  Hjerte  og  handle  derefter.    —  I  véd  alle,  hvilken  Elsker  jeg 


er  af  allehaande  Sjældenheder,  og  jeg  lover  derfor  den  af  Eder 
min  Broderdatter  til  Gemalinde,  som  bringer  mig  den  største 
Sjældenhed  hjem  fra  sin  Rejse.  Kun  da  vil  jeg  ytre  min 
afgjørende  Dom  desangaaende,  naar  I  ikke  selv  ved  Sammen- 
ligning kan  blive  enige  om,  hvem  af  Eder,  der  fortjener  For- 
trinet. Til  at  bestride  Rejsens  Omkostninger  og  Indkjøbet  af 
den  bevidste  Sjældenhed  vil  jeg  tilstaa  hver  af  Eder  en  over- 
flødig Pengesum,  hvilken  I  dog  ikke  maa  anvende  paa  et  stort 
Rejsefølge  og  vidtløftige  Rejseanstalter.  I  vilde  derved  forraade, 
hvem  I  er,  og  dette  vilde  ikke  alene  hindre  Eder  i  Opnaaelsen 
af  Eders  egentlige  Hensigt,  men  ogsaa  i  overhovedet  at  drage 
Nytte  af  Eders  Rejse  i  fremmede  Lande,  hvor  der  naturligvis  vil 
findes  meget,  som  er  Eders  Opmærksomhed  værdigt.« 

De  tre  Prindser  var  vant  til  at  vise  deres  Fader  en  punktlig 
Lydighed,  og  enhver  af  dem  smigrede  sig  med  det  Haab,  at 
han  skulde  blive  den  heldige  i  at  opnaa  Prindsessens  Besiddelse. 
De  erklærede  sig  altsaa  beredvillige  til  at  adlyde,  modtog  endnu 
samme  Dag  de  til  deres  Rejse  fornødne  Penge,  gjorde  de  nød- 
vendige Tilberedelser,  og  tog,  fulde  af  Utaalmodighed,  med  det 
samme  Afsked  med  deres  Fader  og  Prindsessen,  for  strax  den 
følgende  Morgen  at  kunne  tiltræde  deres  Rejse. 

Ganske  aarle  drog  de  altsaa,  fortræffelig  udrustet,  for- 
klædte som  velhavende  Kjøbmænd  og  kun  ledsaget  af  en 
eneste  som  Slave  klædt  fortrolig  Tjener,  med  hinanden  igjennem 
den  samme  Port  ud  i  den  vide  Verden.  Men  ved  det  aller- 
første Herberg,  hvor  Vejen  delte  sig  i  tre  Grene,  tog  de  Afsked 
med  hinanden  og  fortsatte  derpaa  deres  Rejse,  enhver  sin  egen 
Vej.  Dog  førend  de  skiltes,  gjorde  de  endnu  Aftale  med  hver- 
andre om,    at  de    bestemt    om    et  Aar    igjen  vilde    mødes  i  det 


samme  Herberg.  Den,  som  kom  først,  skulde  vente  paa  de  to 
andre,  og  de  tvende  paa  den  ene,  for  at  de  samlet  kunde 
drage  ind  i  deres  Fædrenestad,  ligesom  de  havde  forladt  den. 
Efter  inderlige  Omfavnelser  og  gjensidig  udvexlede  Ønsker  for 
en  lykkelig  Rejse  skiltes  derpaa  de  trende  Brødre  fra  hverandre 
og  slog  ind  hver  paa  sin  egen  Vej  uden  Valg,  overladende  sig 
til  det  blinde  Tilfælde. 

Hussajn,  den  ældste  af  de  tre  Brødre,  havde  hørt  meget 
Tale  om  Kongeriget  Bisnagars  Storhed,  Magt,  Glands  og  Rig- 
dom, og  styrede  derfor  sin  Vandring  i  Retningen  af  det  indiske 
Hav.  Efter  omtrent  tre  Maaneders  Rejse  i  Følge  med  forskjellige 
Karavaner,  igjennem  vide  Ørkener,  over  nøgne  Bjerge,  men  ogsaa 
igjennem  de  frugtbareste  og  folkerigeste  Egne,  naaede  han  ende- 
lig Bisnagar,  Hovedstaden  i  Riget  af  samme  Navn  og  Kongens 
Residens.  Han  traadte  af  i  en  for  fremmede  Kjøbmænd  bestemt 
Khan,  og  da  han  hørte,  at  Kjøbmændene  her  havde  deres  med 
alle  mulige  Varer  vel  forsynede  Boder  i  fire  forskjellige  Kvarterer 
af  Staden,  begav  han  sig  strax  den  følgende  Dag  ud  for  at 
besøge  et  af  disse  Kvarterer.  Midt  i  samme  indtog  det  konge- 
lige Palads  et  meget  stort  Rum  og  dannede  ligesom  Midt- 
punktet i  den  store  Stad,  som  havde  tre  Ringmure,  og  hvis 
Porte  var  en  hel  Mil  tjernet  fra  hinanden. 

Prinds  Hussajn  kunde  ikke  noksom  beundre  denne  prægtige 
Del  af  Staden.  Den  var  vidtløftig  bygget  og  gjennemskaaren 
af  brede  Gader,  der  var  overhvælvet  til  Beskyttelse  imod  Sol- 
straalerne,  uden  dog  derfor  at  være  mørke.  Boderne  var  alle 
af  samme  Størrelse  og  Bygningsmaade ,  og  alle  Kjøbmænd,  der 
holdt  det  samme  Slags  Varer,  i  lige  Maade  de  ensartede  Haand- 
værkere,  boede  i  samme  Gade.    Hans  Forbavselse  over  Mængden. 


Forskj  elligheden,  Pragten  og  Kostbarheden  af  de  Varer,  som 
fandtes  i  Boderne,  var  ganske  overordentlig.  Her  saaes  de 
allerfineste  indiske  og  persiske  Stoffer,  prangende  med  de  liv- 
ligste Farver  og  fremvisende  naturtro  Billeder  af  Mennesker, 
Landskaber,  Dyr  og  Blomster,  —  endvidere  Guld-  og  Sølv- 
brokade fra  Persien  og  andre  Steder,  Porcellæn  og  Glasvarer 
fra  Japan,  og  de  herligste  Tæpper  af  alle  Størrelser,  Farver  og 
Mønstre  fra  Indien.  Men  da  han  kom  til  Guldarbejdernes  og 
Juvelerernes  Boder,  —  her  dreves  nemlig  begge  Kunster  i  For- 
ening, —  kom  han  ganske  ud  af  sig  selv  ved  Synet  af  den 
Mængde  fortræffelige  Guld-  og  Sølvarbejder,  som  her  var  stillet 
til  Skue,  og  blev  næsten  blændet  ved  Glandsen  af  alle  de 
Perler,  Diamanter,  Rubiner,  Smaragder  og  andre  Ædelstene, 
som  i  Masse  var  fremlagt  for  at  hidlokke  Kjøbere.  Og  havde 
han  Aarsag  til  at  forbavses  over  disse  her  lige  som  sammen- 
dyngede Skatte,  havde  han  visselig  ikke  mindre  Aarsag  til  at 
studse  over  den  Rigdom  og  Overdaadighed,  som  herskede  i 
Staden  i  det  hele  taget.  Thi,  naar  undtages  Braminerne  og 
Tempeltjenerne,  som  havde  givet  Afkald  paa  Verdens  Forfænge- 
lighed, saas  der  næppe  nogen  Indier  eller  Indierinde,  som  jo 
ikke  bar  kostbare  Baand  af  Ædelstene  eller  Perler  omkring  Halsen, 
Armen  eller  Benet;  og  disse  Smykker  faldt  saa  meget  stærkere 
i  Øjnene,  som  deres  Glands  dannede  den  mest  paafaldende 
Modsætning  til  den  mørke  Hudfarve. 

En  anden  Ejendommelighed,  som  strax  drog  Hussajns  Op- 
mærksomhed paa  sig,  var  den  store  Mængde  af  Rosensælgere, 
som  løb  om  i  Gaderne.  Han  maatte  vistnok  antage,  at  Indierne 
var  store  Yndere  af  disse  Blomster;  thi  han  mødte  næppe 
nogen    uden    en  Buket    af  Roser,    og    hos    alle  Kjøbmænd    saa 

han  en  eller  flere  Vaser  fyldt  med  disse  Blomster,  hvoraf  ogsaa 
hele  Kvarteret  duftede. 

Efter  at  Prindsen  saaledes  beundrende  den  halve  Dag  var 
løbet  Gade  op  og  Gade  ned,  følte  han  sig  endelig  træt  og  saa 
sig  om  efter  et  Sted ,  hvor  han  kunde  lade  en  Smule  Ro  falde 
paa  sig.  Da  han  i  denne  Henseende  nærmede  sig  en  af  de 
største  Kjøbmandsboder ,  blev  han  meget  høflig  indbuden  til  at 
træde  indenfor  og  nedlade  sig.  Dette  lod  han  sig  ikke  sige  to 
Gange. 

Ikke  længe  havde  han  opholdt  sig  i  Boden  i  Samtale  med 
den  ærlige  Kjøbmand,  da  en  Udraaber  kom  forbi  med  et 
omtrent  sex  Fod  langt  og  bredt  Tæppe,  som  han  bød  til  Salg 
for  tredive  Punge.  Hussajn  kaldte  paa  Manden  for  at  faa 
Tæppet  at  se,  hvilket  baade  i  Forhold  til  sin  Størrelse  og  Be- 
skaffenhed forekom  ham  urimelig  dyrt.  Efter  at  han  med  Op- 
mærksomhed havde  endt  sin  Undersøgelse,  ytrede  han  for  Ud- 
raaberen  sin  Forundring  over,  at  et  tilsyneladende  saa  lidet 
kostbart  Tæppe  kunde  blive  udraabt  til  en  saa  høj   Pris. 

Udraaberen  ansaa  Hussajn  for  en  Kjøbmand  og  svarede : 
»Herre,  synes  eder  allerede  denne  Pris  for  høj,  da  vil  I  endnu 
mere  undre  eder  ved  at  erfare,  at  jeg  har  Ordre  til  at  lade 
Prisen  stige  indtil  fyrretyve  Punge,  og  kun  tør  lade  Tæppet  gaa 
imod  rede  Betaling.« 

»Da  maa  vistnok  Tæppets  Værdi  bero  paa  en  eller  anden 
mig  ubekjendt  Egenskab,«   ytrede  Hussajn. 

»Deri  har  I  Ret,«  svarede  Udraaberen;  »og  I  vil  ophøre 
med  at  undre  eder,  naar  I  erfarer,  at  man  ved  Hjælp  af  dette 
Tæppe  i  et  eneste  Øjeblik  kan  begive  sig  hen,  hvor  som  helst 
i  Verden  man  vil,  uden  at  noget  er  i  Stand  til  at  op- 
holde én.« 


Ved  denne  Forklaring  kom  Hussajn  til  at  tænke  paa  Hen- 
sigten med  sin  Rejse,  og  det  faldt  ham  ind,  at  han  umulig 
kunde  finde  nogen  større  Sjældenhed  til  sin  Fader  end  denne. 
Derfor  tog  han  efter  et  Øjebliks  Betænkning    saaledes  til  Orde: 

»Hvis  Tæppet  virkelig  besidder  den  Egenskab,  som  I  an- 
giver, finder  jeg  det  ikke  alene  ikke  for  dyrt,  men  vil  ogsaa 
med  Fornøjelse,  foruden  den  egentlige  Betalingssum  af  fyrretyve 
Punge,  give  Eder  en  klækkelig  Godtgj øreise  for  Eders  Ulejlig- 
hed1).« 

»Herre,«  svarede  Manden,  »jeg  har  kun  fortalt  den  rene 
Sandhed;  og  jeg  har  intet  imod,  at  I,  førend  I  afslutter  Handelen, 
gjør  en  Prøve  med  Tæppet.  Eftersom  I  naturligvis  ikke  har 
de  fyrretyve  Punge  hos  Eder  her,  og  jeg  altsaa  maa  umage  mig 
med  eder  hen  i  den  Khan,  hvor  I  boer,  kan  intet  synes  mere 
passende,  end  om  vi  benytter  os  af  Tæppet  for  tilsammen  at 
begive  os  derhen.  Ejeren  af  denne  Bod  vil  vistnok  ikke  nægte 
os  sin  Tilladelse  til  at  træde  ind  i  Baggrunden  af  Boden  og 
der  gjøre  vore  Anstalter.  Jeg  vil  da  udbrede  Tæppet,  og  vi 
ville  begge  sætte  os  derpaa;  hvis  I  da  ikke,  saa  snart  I  blot 
har  ønsket,  øjeblikkelig  bliver  henflyttet  til  Eders  Khan,  skal  I 
have  fuld  Frihed  til  at  tage  Eders  Tilbud  tilbage.  Bedre  kan 
jeg  ikke  byde  Eder.  Hvad  endelig  Eders  Gave  angaar,  saa 
bliver  jeg  rundelig  lønnet  for  min  Ulejlighed  af  Tæppets  hidtil- 
værende Ejer,  og  vil  følgelig  anse  Eders  Gavmildhed  for  en  ren 
Naade. « 

I  Tillid    til    Udraaberens   Retskaffenhed    afsluttede  Hussajn 


*)  Det    almindelige  Forhold    er,    at    Udraaberen  (Delléd)    modtager    en 
Dusør  baade    af  Sælgeren    og    af  Kjøberen;    dennes   Størrelse    retter 
sig  efter  Prisen  paa  den  Gjenstand,  som  han  har  afhændet. 
Tusind  og  én  Nat.     IV.  2 

øjeblikkelig  Handelen  under  den  givne  Betingelse,  og  traadte 
derpaa  med  ham  ind  i  Bodens  Baggrund,  efter  at  have  erhvervet 
sig  Ejermandens  Tilladelse  dertil.  Udraaberen  bredte  sit  Tæppe 
ud  paa  Gulvet,  begge  satte  sig  derpaa,  og  næppe  havde  Hussajn 
ønsket  at  blive  overført  til  sit  Værelse  i  Khanen,  førend  han 
allerede  var  der  tilligemed  Udraaberen.  Da  der  selvfølgelig 
ikke  behøvedes  andet  Bevis  for  Tæppets  Fortræffelighed,  ud- 
betalte Hussajn  Udraaberen  de  fyrretyve  Punge  i  Guld  og  for- 
ærede ham  oven  i  Kjobet  tyve  Guldstykker. 

Prindsen  var  altsaa  nu  Ejer  af  det  kostbare  Tæppe,  og 
troede  at  have  god  Grund  til  at  glæde  sig  over.  at  han  strax 
efter  sin  Ankomst  til  Bisnagar  havde  faaet  Lejlighed  til  at 
komme  i  Besiddelse  af  en  saa  udmærket  Sjældenhed,  som  — 
det  var  ham  umuligt  at  tvivle  derom  —  nødvendigvis  maatte 
sikre  ham  Sejren  over  hans  Brødre  og  Besiddelsen  af  den  hulde 
Nurunnihar.  Han  havde  altsaa  intet  mere  at  bestille  i  Bisnagar, 
og  kunde  formedelst  Tæppet  i  et  Øjeblik  have  overfort  sig  til 
det  aftalte  Mødested;  men  han  vilde  i  dette  Tilfælde  være 
kommen  til  at  vente  alt  for  længe,  og  besluttede  derfor  at  an- 
vende nogle  Maaneder  paa  at  lære  Kongen  af  Bisnagar  og  hans 
Hof  at  kj ende,  Landets  Hær,  Love,  Sæder,  Religion,  overhovedet 
hele  dets  politiske  og  sædelige  Tilstand. 

Da  han  nu  vandrede  omkring  for  at  tage  Stadens  Mærk- 
værdigheder i  Øjesyn,  kom  han  ogsaa  til  et  Afgudstempel,  som 
i  sin  Helhed  var  opført  af  Bronce.  Dets  Grundflade  beløb  sig 
til  ti  Alen  i  Firkant,  og  dets  Højde  til  femten  Alen.  I  Midten 
af  samme  hævede  sig  et  Afgudsbillede  i  fuld  Menneskestørrelse 
og  af  det  pure  Guld,    hvis  Øjne,    der    var    dannet   af   Rubiner, 

var  saa  kunstig  udskaaret  og  anbragt,    at  de  syntes    at  betragte 
én,  hvorsomhelst  man  end  vendte  sig  hen. 

Ogsaa  en  anden  Helligdom  saa  han,  som  ikke  var  mindre 
mærkværdig.  Den  bestod  af  en  Flade  paa  omtrent  ti  Tønder 
Land,  som  dannede  en  med  Roser  og  en  Mængde  andre  skjønne 
Blomster  helt  bevoxet  Have,  og  var  omgiven  med  en  lav  Mur, 
som  skulde  hindre  de  vilde  Dyr  i  at  trænge  ind.  I  Midten 
af  samme  hævede  sig  en  mandshøj,  af  tilhugne  Sten  saa  kunstig 
sammenføjet  Terrasse,  at  den  kunde  gjælde  for  en  eneste  Sten, 
Paa  Terrassen  knejsede  et  Tempel  af  omtrent  halvtredsindstyve 
Alens  Højde,  med  en  Kuppel,  som  kunde  ses  vidt  og  bredt 
fra  alle  Sider.  Det  røde  Marmor,  hvoraf  det  var  opført,  havde 
en  saa  glimrende  Politur,  at  Solstraalerne  brød  sig  deri  med 
en  blændende  Glands.  Kuppelen  var  indvendig  prydet  med  en 
tredobbelt  Rad  af  fortrinlige  Malerier,  og  Templet  selv  var 
udsmykket  med  alle  Slags  Gudebilleder  og  andet  udskaaret 
Billedværk.  Morgen  og  Aften  blev  der  foretaget  en  hel  Del 
overtroiske  Ceremonier  i  Templet,  hvorpaa  der  fulgte  festlige 
Dandse,  Sang  og  Musik;  og  Mængden  af  andægtige,  som  val- 
fartede dertil  for  at  opfylde  deres  fromme  Løfter,  var  saa  stor, 
at  ikke  alene  Tempeltjenerne,  men  ogsaa  alle  Byens  Indvaanere 
rigelig  havde  deres  Underhold  af  de  indvundne  Offergaver. 

Prinds  Hussajn  overværede  ogsaa  en  stor  Højtid,  som 
aarlig  festligholdtes  ved  Hoffet  i  Bisnagar,  og  ved  hvilken  ikke 
alene  alle  Rigets  Statholdere,  Fæstningskommandanter,  Gene- 
raler og  øverste  Dommere  maatte  indfinde  sig,  men  ogsaa  alle 
ved  Lærdom  og  Hellighed  udmærkede  Braminer,  om  de  end- 
ogsaa  boede  saa  langt  fjernede  fra  Hovedstaden,  at  Rejsen  dertil 
kostede    dem  flere  Maaneder.     Den  af    en    utallig   Mængde   be- 

staaende  Forsamling  blev  holdt  paa  en  vid  Slette,  og  dannede 
ved  sin  Farvepragt  og  Uoverskuelighed  det  mest  overraskende 
Syn,  man  formaar  at  tænke  sig.  Midt  paa  denne  Slette  fandtes 
en  lang  og  bred,  smukt  indhegnet  Plads,  hvis  ene  Side  dannedes 
af  en  herlig  nietages  Bygning,  som  var  bestemt  til  at  optage 
Kongen,  hele  hans  Hof  og  de  fremmede,  hvilke  han  én  Gang 
ugentlig  plejede  at  stede  til  Audients.  Indvendig  var  denne 
Bygning  paa  det  kostbareste  udsmykket  og  møbleret,  og  udven- 
dig bemalet  med  Landskaber,  hvorpaa  man  saa  allehaande  Dyr, 
Fugle,  Insekter,  ja,  endogsaa  Myg  og  Fluer,  for  at  intet  skulde 
mangle  til  Fuldstændighed.  Andre  Tribuner  af  i  det  mindste 
fire  til  fem  Etager  omgav  de  andre  Sider  af  Pladsen,  og  disse 
havde  den  Ejendommelighed,  at  man  nu  og  da  drejede  dem 
om,  og  derved  forandrede  deres  Udseende  og  Dekorationer.  Paa 
de  tvende  Sider  af  Pladsen  stod  i  en  ringe  Afstand  fra  hinanden 
tusinde  kostbart  opsadlede  Elefanter,  af  hvilke  enhver  bar  et 
firkantet  Taarn,  besat  med  Dandsere  og  Musikanter.  Disse 
Elefanters  Snabler,  Øren  og  øvrige  Krop  var  bemalet  i  Zinober 
og  andre  afstikkende  Farver  med  allehaande  eventyrlige 
Figurer. 

Men  det  af  dette  i  sin  Art  højst  overordentlige  Skue- 
spil, som  gav  Hussajn  det  mest  fuldkomne  Begreb  om  Indier- 
nes  Driftighed,  Kunstfærdighed  og  Opfindsomhed,  var  én  af  de 
største  og  sværeste  Elefanter,  som  med  alle  fire  Fødder  stod 
paa  en  omtrent  to  Fod  høj  Træblok  og  efter  Takten  bevægede 
sin  bøjelige  Snabel.  En  anden  Elefant  af  samme  vældige  Stor 
relse  stod  paa  Enden  af  en  som  et  Gyngebrædt  anbragt  Bjælke, 
paa  hvis  modsatte  Ende  et  uhyre  Klippestykke  maatte  danne 
Ligevægten,  og  bevægede,  gyngende  op  og  ned,  ligeledes  sin 
Snabel  efter  Musik  ens  Takt. 

Endnu  meget  længere  kunde  Prinds  Hussajn  med  Fornøjelse 
have  opholdt  sig  ved  Kongen  af  Bisnagars  Hof,  og  skulde  lige 
indtil  den  sidste  Dag  før  det  imellem  Brødrene  berammede 
Stevnemøde  ikke  have  savnet  Stof  til  nyttig  og  behagelig  Under- 
holdning. Men  vel  tilfreds  med  de  Mærkværdigheder,  han  alle- 
rede havde  set,  og  uophørlig  beskjæftiget,  som  han  var,  afGjen- 
standen  for  sin  Kjærlighed,  for  hvem  hans  Lidenskab  Dag  for 
Dag  tiltog  i  Styrke  og  Inderlighed,  især  siden  han  var  kommen 
i  Besiddelse  af  det  underfulde  Tæppe,  —  haabede  han  at  blive 
roligere,  og  troede  at  være  sin  Lykke  nærmere,  naar  en  kortere 
Afstand  adskilte  ham  fra  Nurunnihar.  Efterat  han  derfor  havde 
betalt  Khanens  Opsynsmand  Lejen  for  sit  Logi  og  havde  sagt 
denne  en  bestemt  Time,  da  han  kunde  hente  Nøglen,  som  han 
vilde  lade  blive  siddende  i  Døren,  gik  han  op  paa  sit  Værelse, 
uden  at  give  nærmere  Forklaring  over,  paa  hvilken  Maade  han 
havde  i  Sinde  at  afrejse.  Men  saa  snart  han  havde  faaet 
samlet  sine  faa  Sager,  bredte  han  sit  Tæppe  ud,  og  tog  tillige- 
med sin  fortrolige  Tjener  Plads  derpaa;  —  næppe  havde  han 
af  Hjertet  ønsket  at  være  i  det  Herberg,  hvor  han  var  skiltes 
fra  sine  Brødre,   førend  han  ogsaa  var  der. 

Den  næstældste  Broder,  Prinds  Ali,  havde  imidlertid  sluttet 
sig  til  en  Karavane,  som  gik  til  Persien,  og  havde  efter  en 
Rejse  af  henved  fire  Maaneder  endelig  naaet  Stadens  Shiras, 
Persiens  daværende  Hovedstad.  Da  han  under  Vejs  havde  gjort 
Bekjendtskab  og  sluttet  Venskab  med  nogle  Kjøbmænd,  dog 
uden  at  give  sig  til  Kjende  for  dem,  tog  han  med  disse  ind  i 
den  samme  Khan.  Medens  nu  den  følgende  Dag  Kjøbmændene 
var  beskjæftiget  med  at  aabne  deres  Vareballer,  lod  Prinds  Ali, 
der   kun   rejste    for    sin    Fornøjelse,    og    intet  havde  at  udpakke 


14 


uden  de  alier  nødvendigste  Rejsefornødenheder,  sig  føre  hen  i 
den  Del  af  Staden,  hvor  der  var  Guld-  og  Sølvarbejder,  Ædel- 
stene, Brokade,  Silkestoffer,  fint  Linned  og  andre  kostbare  Varer 
udstillede  til  Salg.  Dette  Sted,  i  Persien  sædvanlig  kaldet  Bese- 
stan, var  meget  rummeligt,  og  bedækket  med  en  Hvælving, 
som  hvilede  paa  stærke  murede  Piller.  Rundt  omkring  disse 
murede  Piller,  ligesom  langs  med  Væggene,  baade  foruden  og 
forinden,  var  Boderne  anbragt.  Prindsen  gjennemstrejfede  Bese- 
stan'en,  og  sluttede  sig  af  den  Mængde  Varer,  som  der  var  ud- 
stillet, til  de  Skatte,  som  den  maatte  indeholde. 

Iblandt  de  mange  Udraabere,  som  her  gik  ud  og  ind  og 
falbød  forskjellige  Gjenstande,  hendroges  Alis  Opmærksomhed 
snart  paa  én,  som  falbød  et  omtrent  en  Fod  langt  og  en  Tomme 
tykt  Rør  af  Elfenben  til  en  Pris  af  tredive  Punge.  I  Begyn- 
delsen holdt  han  Udraaberen  for  en  Smule  vanvittig;  men  for 
at  komme  til  Vished  i  Sagen  traadte  han  hen  til  en  Bod  og 
spurgte  sammes  Ejermand:  »Herre,  hav  dog  den  Godhed  at 
sige  mig,  om  hin  Mand,  som  falbyder  et  Elfenbensrør  for  tredive 
Punge,  rigtig  er  ved  sine  fulde  fem ! « 

»Hvis  han  ikke  har  mistet  Forstanden  siden  i  Gaar,«  sva- 
rede Kjøbmanden,  »kan  jeg  forsikre  Eder  om,  at  det  netop  er 
den  allerklogeste  blandt  vore  Udraabere,  hvem  man  fortrinsvis 
betror  kostbare  Sager,  fordi  man  i  fuldeste  Grad  han  stole  paa 
ham.  Hvad  hint  Ror  angaar,  saa  maa  det  vel  besidde  en  eller 
anden  os  ubekjendt  Egenskab,  som  gjør  det  sine  fulde  tredive 
Punge  værd,  ja,  vel  endogsaa  mere.  Han  kommer  strax  her 
forbi;  saa  kan  vi  spørge  ham  ud  desangaaende.  Behag  imid- 
lertid at  tage  Plads  paa  min   Sofa  og  hvil  Eder  ud ! « 

Ali  tog  mod  Kjobmandens  artige  Tilbud,  og  havde  ikke 
ventet   længe,    da  Udraaberen    kom    forbi.     Kjøbmanden  kaldte 

ad  ham,   og  tiltalte  ham,  saa  snart  han  var  traadt  nærmere,   paa 
følgende  Maade: 

»I  maa  se  til  at  gjore  Rede  for  denne  unge  Herre,  som 
mener,  at  I  er  gal,  eftersom  I  forlanger  en  saa  høj  Pris  for 
slig  ubetydelig  Gjenstand.  Jeg  kan  ikke  nægte,  at  jeg  jo  selv 
vilde  fatte  Mistanke  til  Eders  Forstand,  hvis  I  ikke  var  mig 
bekjendt  som  en  usædvanlig  klog  og  besindig  Mand.« 

Udraaberen  henvendte  sig  nu  med  følgende  Ord  til 
Prindsen : 

»Herre,  I  er  ingenlunde  den  første,  som  holder  mig  for 
smaatosset  paa  Foranledning  af  dette  Rør;  men  I  vil  komme 
tilbage  fra  Eders  Vildfarelse,  saa  snart  I  erfarer  dette  Rørs  be- 
synderlige Egenskaber.  I  vil  da  rimeligvis  selv  byde  derpaa, 
ligesom  mange  andre,  der  i  Begyndelsen  nærede  den  samme 
Fordom  som  I.  Først,  min  Herre,«  vedblev  Udraaberen,  hen- 
vendt til  Ali,  idet  han  overgav  Røret  i  hans  Haand,  »beder 
jeg  Eder  have  den  Godhed  at  lægge  Mærke  til  disse  tvende 
Glas,  hver  i  sin  Ende  af  Røret!  Kigger  man  igjennem  et  af 
disse  Glas,  ser  man  øjeblikkelig,  hvad  man  ønsker  at  se,  selv ' 
om  det  befandt  sig  ved  Verdens  anden  Ende.« 

»Jeg  er  beredt  til  at  lade  Eder  vederfares  al  Retfærdighed,« 
ytrede  Prindsen,  »saa  snart  jeg  har  overbevist  mig  om  Rigtig- 
heden af  Eders  Udsagn.«  Og  betragtende  de  tvende  Glas  i 
Røret,  som  han  holdt  i  sin  Haand,  vedblev  han:  »behøver  jeg 
virkelig  kun  at  kigge  igjennem  disse  Glas  for  at  faa  alt  at  se, 
hvad  jeg  ønsker?« 

Udraaberen  viste  ham,  hvorledes  han  skulde  bære  sig  ad 
med  Røret,  og  saa  snart  han  havde  det  for  Øjet,  ønskede  han 
at  faa  sin  Fader  at  se.  Næppe  havde  han  ønsket,  førend  han 
saa    sin    Fader    siddende    i     sit    Divan    ved    fuldkomment    godt 

Helbred.  Da  der  næst  efter  hans  Fader  intet  var  ham  mere 
dyrebart  i  Verden  end  Nurunnihar,  ønskede  han  derpaa  ogsaa 
at  faa  hende  at  se,  og  strax  havde  han  hende  for  sit  Øje, 
som  hun  sad  iblandt  sine  Kvinder,  foran  sit  Pyntebord  i  det 
gladeste  Lune. 

Mere  behøvede  Prinds  Ali  ikke  for  at  overbevise  sig 
om,  at  dette  Rør  var  den  kostbareste  Ting,  ikke  alene  i  Shiras 
og  hele  Kongeriget  Persien,  men  ogsaa  i  den  hele  vide  Verden, 
og  at  han  næppe  kunde  finde  nogen  bedre  Sjældenhed  at  bringe 
med  sig  hjem  fra  sin  Rejse.  Derfor  henvendte  han  sig  uden 
Betænkning  til  Udraaberen  paa  følgende  Maade: 

»Jeg  tager  med  Fornøjelse  min  ufordelagtige  Mening  om 
Eders  Forstand  tilbage,  og  tror  at  byde  Eder  den  bedste  Fyl- 
destgj øreise,  idet  jeg  erklærer  mig  villig  til  at  afkjøbe  Eder 
Røret.  I  vil  derfor  være  saa  god  at  sige  mig  den  nøjeste  Pris, 
som  Sælgeren  forlanger !  I  Stedet  for  saa  at  gjøre  Eder  frem- 
deles Ulejlighed  med  at  gaa  frem  og  tilbage  og  raabe,  kan  I 
strax  følge  med  mig  hjem  og  faa  Pengene.« 

Udraaberen  svor  paa,  at  han  ikke  kunde  sælge  Røret  en 
Skilling  ringere  end  fyrretyve  Punge,  og  tilbød  at  føre  Ali 
hen  til  selve  Sælgeren,  hvis  han  blot  i  mindste  Maade  tvivlede 
om  Rigtigheden  af  hans  Udsagn.  Men  Prinds  Ali  troede  Ud- 
raaberen paa  hans  Ord,  og  førte  ham  strax  med  sig  hjem  til 
Khanen,  hvor  han  udbetalte  ham  de  fyrretyve  Punge  i  blanke 
Guldstykker,   og  til  Gjengjæld  modtog  Røret. 

Prindsens  Glæde  over  denne  Erhvervelse  var  saa  meget 
større,  som  han  med  Grund  mente,  at  hans  Brodre  umulig 
kunde  hjembringe  nogen  Sjældenhed,  som  turde  bringes  i  Sam- 
menligning med  det  underfulde  Rør,  og  at  Prindsessen  følgelig 
utvivlsomt   maatte   tilfalde  ham.     Fra   denne    Stund    tænkte  han 

alene  paa,  ukjendt  at  lære  det  persiske  Hof  at  kjende,  samt  de 
vigtigste  Mærkværdigheder  i  Staden  Shiras  og  dens  nærmeste 
Omegn,  —  indtil  den  Karavane,  med  hvilken  han  var  hid- 
kommen, atter  brød  op  til  Indien. 

Da  dette  Tidspunkt  kom,  havde  han  fuldkommen  tilfreds- 
stillet sin  Nysgjerrighed,  sluttede  sig  uden  Tidsspilde  til  Kara- 
vanen, og  naaede,  uden  at  lide  andet  end  de  sædvanlige  Ube- 
kvemmeligheder ved  en  lang  Rejse,  Anstrængelse  og  Kjed- 
sommelighed,  lykkelig  det  Herberge,  hvor  han  var  skiltes  fra 
sine  Brødre.  Her  traf  han  allerede  sin  ældste  Broder  Hussajn, 
og  begge  gav  sig  nu  til  at  vente  paa  den  yngste  Broder, 
Ahmed. 

Denne  havde  imidlertid  vendt  sig  til  Samarkand,  og  var 
strax  den  følgende  Dag  efter  sin  Ankomst  dertil  gaaet  hen  paa 
Besestan'en.  Næppe  var  han  traadt  derind,  førend  der  lod  sig 
en  Udraaber  høre,  som  bød  et  kunstigt  Æble  til  Salg  for  fem 
og  tredive  Punge.  »Tøv  lidt,  min  gode  Mand,«  tilraabte  han 
ham,  »lad  mig  se  Æblet,  og  forklar  mig  hvilke  besynderlige 
Egenskaber  det  besidder,  eftersom  I  vover  at  forlange  en  saa 
høj   Pris  derfor!« 

Udraaberen  lagde  Æblet  i  Prindsens  Haand,  for  at  han 
nærmere  skulde  undersøge  det,  og  ytrede:  »Herre,  efter  Synet 
at  dømme  har  dettte  kunstige  Æble  vel  kun  ringe  Værd;  men 
naar  man  tager  dets  ganske  overordentlige  Kræfter  og  det  be- 
undringsværdige Brug  i  Betragtning,  som  til  Menneskehedens 
Bedste  lader  sig  gjøre  deraf,  saa  kunde  man  vel  fristes  til  at 
anse  det  for  en  ubetalelig  Skat.  Der  gives  nemlig  ingen  Sygdom 
saa  farlig,  ingen  Feber,  ingen  Blodgang,  selv  ingen  Pest,  som 
jo  dette  Æble  i  et  Øjeblik  kan  helbrede  saa  fuldkommen,    som 

om  den  aldrig  havde  været  til.  Selv  om  et  Menneske  laa  i 
sine  sidste  Aandedrag,  vilde  han  strax  vorde  frisk  som  en  Fisk, 
naar  han  blot  kom  til  at  lugte  til  dette  Æble. 

»Det  er  visselig  store  Ting,«  ytrede  Ahmed,  »og  med  Rette 
vilde  et  Æble  med  slige  Egenskaber  være  en  ubetalelig  Skat, 
men  I  kan  ikke  finde  det  underligt,  om  jeg  og  andre,  som 
kunde  føle  Lyst  til  at  kjøbe  dette  Æble,  først  ønskede  at  over- 
bevise sig  om  Rigtigheden  af  Eders  Foregivende.« 

»Min  Herre,«  svarede  Udraaberen,  »Sagen  er  her  i  Samar- 
kand almindelig  bekjendt,  og  I  behøver  kun  at  adspørge  den 
første  den  bedste  Kjøbmand  her  paa  Bazaren,  saa  vil  I  erfare, 
at  mangen  én  allerede  vilde  have  været  et  sikkert  Dødens  Bytte 
uden  dette  mærkværdige  .Æble.  Det  er  den  sidste  Frugt  af 
de  dybeste  og  mest  anstrængende  Studier,  som  en  beromt 
Filosof  her  i  Staden  har  øvet;  han  har  nemlig  anvendt  hele  sit 
Liv  paa  at  udgranske  Planternes  og  Mineraliernes  Kræfter,  og 
har  saaledes  endelig  opfundet  denne  vidunderlige  Sammensæt- 
ning, hvorved  han  baade  fjern  og  nær  har  udført  de  mest  over- 
raskende Kure  og  erhvervet  sig  en  Berømmelse  for  alle  Tider. 
Desværre  har  for  kort  Tid  siden  Døden  saa  hastig  overrasket 
ham  selv,  at  han  ikke  fik  Tid  til  at  gjøre  Brug  af  sin  egen 
Opfindelse;  og  hans  Enke,  som  han  efterlod  i  Armod  og  med 
en  Mængde  Børn,  har  endelig  besluttet  at  sælge  dette  uforligne- 
lige Kunstværk  for  derved  at  forbedre  sine  slette  Omstændig- 
heder.« 

Medens  Udraaberen  paa  denne  Maade  underrettede  Prindsen 
om  Æblets  vidunderlige  Egenskaber,  standsede  flere  Personer 
og  lyttede  til;  de  fleste  kunde  af  Erfaring  bekræfte  Sandheden 
af  Udraaberens  Ord.  Da  en  af  de  tilstedeværende  ytrede,  at 
han  just  havde    en    syg  Ven,    om    hvis    Helbredelse    man    med 

Grund  tvivlede,  og  at  dette  følgelig  var  en  god  Lejlighed  til 
at  prøve  Æblets  Mirakelkraft,  sagde  Prindsen  til  Udraaberen, 
at  han  vilde  give  fyrretyve  Punge  for  Æblet,  saafremt  den  syge 
blev  helbredet  ved  blot  at  lugte  dertil. 

Udraaberen  havde  netop  Fuldmagt  til  at  lade  Æblet  gaa 
for  denne  Pris,  og  ytrede:  »Herre,  Æblet  er  altsaa  Eders;  thi 
der  er  ingen  Tvivl  om,  at  det  jo  ogsaa  i  dette  Tilfælde  vil 
gjøre  sin  sædvanlige  Virkning.« 

Forsøget  lykkedes  virkelig  paa  den  mest  fuldkomne  Maade,  og 
Prindsen  vandt  Ejendomsret  til  Æblet  for  en  Pris  af  fyrretyve 
Punge.  Hermed  ansaa  han  Hensigten  med  sin  Rejse  for  op- 
naaet,  og  ventede  nu  kun  med  Utaalmodighed,  at  den  Karavane, 
hvormed  han  vilde  rejse  tilbage,  atter  skulde  drage  igjennem 
Samarkand. 

Imidlertid  lod  han  det  være  sig  magtpaaliggende  at  lære 
alt  at  kjende,  hvad  Samarkand  og  sammes  Omegn  besad  af 
mærkværdigt.  I  Særdeleshed  fandt  han  Behag  i  Dalen  Sayd, 
som  har  vundet  en  saa  almindelig  Berømmelse  iblandt  Araberne 
paa  Grund  af  sit  herlige  Grønsvær,  sine  Haver  og  Paladser. 
Den  største  Yppighed  og  rigeste  Mangfoldighed  af  Frugter  gjor 
denne  Dal  visselig  ogsaa  fortjent  til  at  kaldes  et  af  Verdens 
Paradiser. 

Med  den  første  Karavane,  som  afgik  til  Indien,  forlod 
Prinds  Ahmed  endelig  det  herlige  Samarkand,  og  naaede  lyk- 
kelig, skjøndt  igjennem  en  Mængde  Møjsommeligheder,  det 
imellem  Brødrene  aftalte  Mødested. 


Den  tidligere  indtrufne  Ali  havde    allerede  spurgt  Hussajn, 
naar  han  var  mødt  i  Herberget.      Da    han    erfarede,   at  Hussajn 

allerede  i  tre  Maaneder  havde  opholdt  sig  der,  ytrede  han  helt 
forundret:    »Du  kan  altsaa  ikke  have  været  langt  borte?« 

»Jeg  vil  ikke  nærmere  tilkjendegive,  hvor  jeg  har  været,« 
svarede  Hussajn,  »men  jeg  kan  forsikre  Dig,  at  jeg  brugte  hele 
tre  Maaneder  for  at  komme  did.« 

»Hvis  dette  er  Tilfældet,  <  ytrede  Ali,  »saa  maa  Du  kun 
have  opholdt  Dig  der  i  ganske  kort  Tid.« 

»Ogsaa  deri  tager  Du  fejl,«  var  Hussajns  Svar,  »jeg  op- 
holdt mig  paa  Stedet  fire  til  fem  Maaneder,  og  det  havde 
staaet  til  mig  at  forlænge  mit  Ophold,   om  jeg  havde  villet.« 

»Saa  maa  Du  i  det  mindste  være  fløjen  tilbage,«  sagde 
Ali,    »saa  meget  kan  jeg  da  begribe!« 

»Hvad  jeg  har  fortalt  Dig,  er  den  rene  Sandhed,«  ytrede 
Hussajn,  »og  med  denne  Erklæring  maa  Du  lade  Dig  nøje, 
indtil  vor  Broder  Ahmed  ogsaa  er  kommen  til  Stede;  saa  skal 
jeg  nærmere  forklare  Sammenhængen  ved  min  Rejse,  og  tillige 
fremvise  den  Sjældenhed,  jeg  har  bragt  med  mig  hjem.  Men 
hvad  Dig  angaar,  kjære  Broder,«  vedblev  Hussajn,  »saa  synes 
Du  mig  just  ikke  at  have  bragt  noget  stort  Udbytte  hjem  med 
Dig  fra  din  Rejse ;  jeg  kan  i  det  mindste  ikke  spore  nogen 
Forøgelse  af  din  Bagage.« 

»Det  samme  vilde  jeg  netop  have  ytret  med  Hensyn  til 
Dig,«  afbrød  Ali  sin  Broder,  »thi  naar  jeg  undtager  det  afble- 
gede Tæppe,  som  Du  har  bredt  over  Sofaen,  skal  jeg  ikke 
kunne  sige,  hvilke  Herligheder  Du  har  bragt  med  Dig  tilbage. 
Men  eftersom  Du  gjør  en  Hemmelighed  af  den  Skat,  som  Du 
har  bragt  med  Dig  hjem,  vil  Du  sikkerlig  heller  ikke  tage  mig 
ilde  op,   at  jeg  tier  stille  med  min.« 

»Jeg  sætter  den  Sjældenhed,  som  jeg  har  været  saa  heldig 
at    erhverve,«    lod    Hussajns  Svar,       saa    hojt    over    alle    andre 

Mærkværdigheder  i  Verden,  at  jeg  slet  ikke  frygter  for  at  for- 
anledige en  Sammenligning  med  den,  som  Du  har  bragt  med 
Dig  tilbage.  Men  det  er  bedre,  at  vi  venter,  indtil  vor  Broder 
Ahmed  ogsaa  er  indtruffen;  saa  kan  vi  paa  en  Gang  gj øre  Rede 
for  Udfaldet  af  vor  Rejse.« 

Ali  havde  ikke  i  Sinde  at  indlade  sig  med  sin  Broder  i 
nogen  Strid  angaaende  deres  hjembragte  Herligheders  indbyrdes 
Værdi;  han  var  saa  overbevist  om,  at  hans  Skat  maatte  overgaa 
alt  andet,  hvad  der  kunde  fremvises,  at  han  med  Taalmodighed 
og  ganske  rolig  kunde  finde  sig  i  den  af  Hussajn  foreslaaede 
Opsættelse  af  en  gj  ensidig  Meddelelse. 

Da  nu  endelig  Ahmed  ogsaa  var  indtruffen,  og  efterat  de 
gj  ensidig  med  Ømhed  havde  omfavnet  og  ønsket  hverandre 
Lykke  til  det  glade  Gjensyn  paa  det  samme  Sted,  hvor  de 
for  et  Aar  siden  havde  taget  Afsked  fra  hverandre,  tog  Hus- 
sajn,  som  den  ældste  af  Brødrene  saaledes  til  Orde: 

»Kjære  Brødre,  vi  vil  faa  mere  end  tilstrækkelig  Tid  til 
at  underholde  os  med  hverandre  om  de  Eventyr,  som  vi  har 
oplevet  paa  vore  Rejser;  lad  os  altsaa  for  Øjeblikket  kun  tale 
om  det,  der  ligger  os  nærmest  paa  Hjertet,  og  uforbeholdent 
fremvise  de  Kostbarheder,  som  vi  har  bragt  med  os  tilbage, 
for  saaledes  at  kunne  danne  os  et  Begreb  om,  hvem  af  os  vor 
Fader  sandsynligvis  vil  tilkjende  Prisen.  For  at  gaa  foran  med 
et  godt  Exempel,  vil  jeg  uden  videre  Indledning  aabenbare 
Eder,  at  den  Sjældenhed,  som  jeg  fortrøster  mig  til,  er  dette 
Tæppe,  som  I  ser  udbredt  over  Sofaen.  Det  ser  rigtignok  kun 
lidet  kostbart  ud;  men  jeg  er  vis  paa,  at  1,  saa  snart  jeg  har 
angivet  dets  underfulde  Egenskab,  selv  vil  indrømme,  at  dets 
Mage  findes  ikke  i  hele  Verden.    Naar  man  nemlig,  saa  mange, 

som  der  kan  faa  Plads,  sætter  sig  paa  Tæppet  og  ønsker  sig 
et  Steds  hen,  er  man  der  i  selv  samme  Øjeblik.  Jeg  prøvede 
det  naturligvis  selv,  førend  jeg  betalte  de  fyrretyve  Punge,  som 
der  forlangtes,  og  efter  at  jeg  noksom  havde  beset  Staden  Bis- 
nagars  og  dens  Omegns  Mærkværdigheder,  behøvede  jeg  og  min 
Ledsager,  der  her  er  til  Stede  som  mit  Vidne,  intet  andet  Be- 
fordringsmiddel for  at  komme  hid,  og  Rejsen  var  fuldendt  i  et 
eneste  Øjeblik.  Saa  snart  I  forlanger  det,  kan  vi  tilsammen 
gjøre  en  Prøve  dermed,  og  den  vil  sikkerlig  falde  ud  til  Eders 
store  Forbauselse.  Men  lad  nu  ogsaa  mig  vide,  hvad  I  har 
bragt  med  Eder  tilbage!« 

»Kjære  Broder,«  tog  Ali  derpaa  til  Orde,  »dit  Tæppe  hører 
visselig  til  Verdens  største  Mærkværdigheder,  saafremt  det, 
hvilket  jeg  ingenlunde  betvivler,  besidder  den  anførte  Egenskab. 
Men  Du  vil  indrømme  mig,  at  der  kan  gives  andre  Gj  en  stande, 
som,  om  de  end  ikke  fortjener  større,  saa  dog  fortjener  ligesaa 
stor  Beundring  som  dit  underfulde  Tæppe.  Jeg  fortrøster  mig 
til,  at  dette  lille  Rør  skal  godtgjøre  Sandheden  af,  hvad  jeg 
siger.  Det  har  kostet  mig  det  samme,  som  Tæppet  har  kostet 
Dig,  og  jeg  er  ikke  mindre  tilfreds  med  min  Handel,  end  Du 
er  med  din.  Saasnart  man  nemlig  kigger  ind  igjennem  en  af 
Rørets  Ender,  faar  man  strax  for  Øje,  hvad  man  ønsker  at  se. 
Du  behøver  ikke  at  tro  mig  paa  mit  Ord,  Broder  Hussajn,« 
tilføjede  Ali,  »her  har  Du  Røret,  og  kan  øjeblikkelig  overbevise 
Dig  om,  hvorvidt  jeg  har  talt  Sandhed.« 

Hussajn  tog  imod  Røret,  som  Ali  bød  ham,  og  holdt  det 
for  Øjet  i  den  Hensigt  at  erfare,  hvorledes  den  elskede  Nurun- 
nihar  befandt  sig.  Ali  og  Ahmed,  som  med  spændt  Opmærk- 
somhed holdt  deres  Blikke  fæstet  paa  ham,  saa  med  For- 
bavselse den  højeste  Skræk  og  Smerte  præge  sig  i  hans  Ansigt. 

Men  Hussajn  levnede  dem  ingen  Tid  til  at  spørge  ham  om 
Aarsagen  til  denne  Sindsbevægelse.  »Mine  Brødre,«  raabte  han, 
»vi  har  forgjæves  underkastet  os  en  saa  lang  Rejses  Farer  og 
Møjsommeligheder  i  det  Haab  at  blive  belønnet  derfor  ved 
den  elskværdige  Nurunnihars  Besiddelse !  Om  nogle  Øjeblikke 
vil  den  arme  sandsynligvis  ikke  være  til  mere;  thi  jeg  saa 
hende  hvile  paa  sit  Leje,  omgiven  af  sine  Slavinder  og  Gildin- 
ger, som  med  fortvivlet  Smerte  hver  Øjeblik  venter  hendes  sidste 
Aandedræt.  Der,  tag  Røret,  overbevis  Eder  selv,  og  foren 
Eders  Taarer  med  mine!« 

Ali  tog  Elfenbensrøret,  kiggede  deri  og  saa  med  dyb  Smerte 
det  samme,  som  hans  Broder  Hussajn  havde  set;  stiltiende  rakte 
han  sin  yngre  Broder  Ahmed  Røret,  for  at  ogsaa  han  skulde 
se  og  fortvivle.  Men  saasnart  ogsaa  denne  havde  set  den  elskede 
Nurunnihar  kæmpe  med  Døden,  henvendte  han  sig  til  sine 
Brødre  paa  følgende  Maade : 

»Hold  inde  med  Eders  Taarer,  mine  kjære  Brødre!  Saa 
farefuld  vor  kjære  Nurunnihars  Tilstand  end  monne  være,  fore- 
kommer det  mig  dog,  som  om  der  endnu  kunde  gives  Redning 
for  hende,  naar  intet  Øjeblik  gik  tilspilde.« 

Derpaa  tog  han  det  kunstige  Æble  frem,  viste  sine  Brødre 
det  og  vedblev:  »Dette  lille  Æble  har  kostet  mig  det  samme 
som  Tæppet  og  Elfenbensrøret  Eder,  og  jeg  har  ingen  Grund 
til  at  fortryde  denne  Handel,  hvilket  I  selv  vil  indrømme,  naar 
I  erfarer  dets  underfulde  Egenskab.  Det  helbreder  alle  mulige 
Sygdomme,  og  selv  det  Menneske,  der  ligger  i  den  sidste  Døds- 
krampe, bliver  pludselig  levende  igjen  og  aldeles  karsk,  saasnart 
det  blot  faar  lugtet  til  dette  Æble.  Jeg  har  her  den  allerbedste 
Lejlighed  til  at  overbevise  Eder  om  Sandheden  af  min  Forkla- 
ring; thi  jeg  tvivler  intet  Øjeblik  om,    at  jo  Prindsessen    kunde 

vorde  reddet,  saafremt  vi  blot  tidsnok  kunde  være  til  Stede  med 
det  undervirkende  Æble.« 

»I  denne  Henseende  kj ender  jeg  Raad,«  ytrede  Hussajn 
strax;  »vi  kan  umulig  finde  nogen  hastigere  Befordringsmaade 
end  med  dette  Tæppe,  der  i  et  Øjeblik  vil  overføre  os 
til  Prindsessens  Værelse.  Vi  vil  blot  først  befale  vore  Tjenere 
at  bryde  op  tilsammen  og  give  os  Møde  i  det  kongelige  Palads; 
saa  sætter  vi  os  paa  Tæppet,  som  uden  Vanskelighed  rummer 
os  alle  tre,  og  er  i  et  Sekund,  hvor  vor  Nærværelse  gjøres  nød- 
vendig. « 

Som  sagt,  saa  gjort!  De  tre  Prindser  nedlod  sig  hos  hver- 
andre paa  Tæppet,  og,  alle  besjælet  af  den  samme  Tanke, 
ønskede  de  sig  overført  til  Prindsessens  Værelse.  Dette  foregik 
i  Virkeligheden  saa  hastig,  at  de  slet  ikke  mærkede,  hvorledes 
de  kom  af  Sted,  men  alene,  at  deres  Ønske  var  gaaet  i  Op- 
fyldelse. 

Hvilken  Skræk  og  Forvirring  imellem  Prindsessens  Slav- 
inder og  Gildinger,  da  de  tre  Prindser  pludselig  viste  sig  iblandt 
dem !  Aabenbart  maatte  Djævelen  her  have  sin  Haand  med  i 
Spillet.  Skrækken  var  saa  meget  større,  som  ingen  i  de  første 
Forvirringens  Øjeblik  gjenkj endte  dem;  allerede  vilde  Gil- 
dingerne kaste  sig  over  de  frække  Gjæster  med  blanke  Vaaben, 
da  én  af  Slavinderne  endnu  i  rette  Tid  blev  vaer,  hvem  de 
havde   for  sig. 

Næppe  havde  Prinds  Ahmed  faaet  Øje  paa  den  døende 
Nurunnihar,  førend  han  sprang  op  fra  Tæppet  og  traadte  hen 
til  Sengen-  hans  Brødre  fulgte  hans  Exempel.  Ahmed  fremtog 
øjeblikkelig  sit  Æble  og  holdt  Prindsessen  det  under  Næsen. 
O,  Under!  Strax  aabnede  Nurunnihar  Øjnene,  vendte  sit  Hoved 
fra  Side    til  Side  og    betragtede  de  omkringstaaende,    rejste  sig 

derpaa  op  fra  Lejet,  og  forlangte  at  blive  klædt  paa,  ganske 
med  den  samme  Frimodighed,  som  om  hun  var.  vaagnet  op  af 
en  sædvanlig  Søvn. 

Da  gav  hendes  Slavinder  sig  til  at  fortælle  hende,  at  hun 
havde  været  dødelig  syg,  og  skyldte  alene  sine  Fættere,  navnlig 
Prinds  Ahmed,  sin  lykkelige  Helbredelse.  Prindsessen  blegnede 
og  rødmede  og  fremstammede  sin  Tak.  Prindserne  tog  der- 
imod med  bævende  Hjerter,  og  anbefalede  sig  derpaa  hastig. 

Medens  nu  Prindsessen  klædte  sig  paa,  begav  de  trende 
Brødre  sig  til  deres  Fader  for  at  kaste  sig  for  hans  Fødder  og 
bevise  ham  deres  Ærbødighed.  Men  Obersten  for  Prindsessens 
Gildinger  var  kommen  dem  i  Forkjøbet,  og  havde  allerede  be- 
rettet Sultanen  hans  Sønners  Gjenkomst  og  hans  Søsterdatters 
fuldkomne  Helbredelse  ved  deres  Hjælp.  Sultanen  modtog 
Prindserne  med  saa  megen  større  Glæde  og  Inderlighed,  som  de 
havde  ført  hin  glæderige  Begivenhed  med  sig,  den  elskede  Nu- 
runnihars  Frelse  fra  en  aldeles  vis  Død.  Men  saa  snart  Fader 
og  Sønner  gj ensidig  havde  fyldestgjort  deres  Hjerters  Trang 
under  Omfavnelser  og  ømme  Ord,  kom  de  tre  Prindser,  den 
ene  efter  den  anden,  frem  med  deres  Kostbarheder  og  roste 
efter  Evne  sammes  gode  Egenskaber.  Dernæst  henvendte  de 
atter  i  Forening  den  Bøn  til  Sultanen,  at  han  nu,  som  han 
havde  lovet,  vilde  dømme  dem  imellem,  hvem  af  dem  der  havde 
hjembragt  den  største  Sjældenhed,  og  saaledes  afgjøre,  hvem 
der  skulde  vorde  den  skjønne  og  dyrebare  Nurunnihars  lykke- 
lige Gemal. 

Snitanen  hørte  naadig  og  opmærksom  paa  alt,  hvad  de, 
hver  især,  havde  at  anføre  til  Anbefaling  for  deres  Kostbar- 
heder, i  lige  Maade  deres  indstændige  Bøn  om  en  endelig  Af- 
gj øreise.     Da  han  havde  hørt  alt  til  Ende,  blev    han   en  Stund 

siddende  i  dyb  Eftertanke,  som  om  han  maatte  betænke  sig  paa. 
et  passende  Svar.  Endelig  brød  han  Tavsheden,  og  henvendte 
følgende  vise  Tale  til  dem : 

»Mine  kjære  Sønner,  jeg  vilde  beredvillig  udpege  den 
iblandt  Eder,  som  havde  fortjent  Fortrinet  fremfor  de  andre ; 
men  I  vil  snart  selv  indrømme,  at  det  er  mig  umuligt.  Dit 
kunstige  Æble,  Ahmed,  skylder  rigtignok  Nurunnihar  sin  Hel- 
bredelse; men  jeg  spørger  Dig,  om  Du  uden  Alis  Elfenbensrør 
vilde  være  bleven  underrettet  om  den  Fare,  hvori  hun  svævede, 
og  uden  din  Broder  Hussajns  Tæppe  vilde  være  kommen  tids- 
nok for  at  hjælpe  hende?« 

»Du  Ali,  erfarede  ved  Hjælp  af  dit  Elfenbensrør,  at  I  var 
nærved  at  miste  Eders  dyrebare  Sødskendebarn,  og  for  saavidt 
er  hun  Dig  inderlig  forpligtet,  men  lige  saa  vist  er  det,  at  denne 
din  Kundskab  ingen  Nytte  vilde  have  bragt  foruden  Tæppet  og 
Æblet.  Hvad  Dig  angaar,  Hussajn,  maa  unægtelig  Prindsessen 
være  Dig  i  højeste  Maade  taknemlig  for  den  Hjælp,  som  dit 
Tæppe  ydede  ved  hendes  Helbredelse;  men  Du  maa  vel  over- 
veje, om  dit  Tæppe  vilde  have  nyttet  noget,  hvis  ikke  Alis 
Rør  havde  underrettet  Dig  om  Nurunnihars  Sygdom  og  Ahmeds 
Æble  havde  været  i  Stand  til  at  hæve  den.« 

»Følgelig  giver  hverken  det  underfulde  Tæppe,  Elfenbens- 
røret  eller  det  kunstige  Æble  nogen  af  Eder  det  mindste  For- 
trin, men  I  staar  ganske  lige  med  hinanden.  Og  eftersom  jeg 
kun  kan  give  hende  til  en  af  Eder,  saa  indser  1  vel,  at  den 
eneste  Fordel,  Eders  Rejse  har  bragt  Eder,  er  den  Berømmelse, 
at  I  i  Forening  har  bevirket  et  Eder  dyrebart  Væsens  under- 
fulde Helbredelse.  Under  disse  Omstændigheder  maa  jeg  tage 
min  Tilflugt  til  at  andet  Middel  for  at  afgjore  den  imellem 
Eder  svævende  Kappestrid.     Og  dette    Middel    kan    øjeblikkelig 

bringes  i  Anvendelse.  Hent  strax  Eders  Buer  og  Pile  og  be- 
giver Eder  dermed  udenfor  Staden  paa  den  store  Plads,  hvor 
Hestene  bliver  tilreden !  Jeg  skal  strax  følge  bagefter,  og  er- 
klærer herved,  at  den  af  Eder  skal  vorde  Prindsessens  Gemal, 
som  sender  sin  Pil  videst.  løvrigt  takker  jeg  Eder  af  Hjertet 
for  de  Sjeldenheder,  I  har  bragt  mig.  Jeg  ejer  mange  Kost- 
barheder i  min  Samling ;  men  ingen  af  dem  alle  kan  dog  sam- 
menlignes hverken  med  Tæppet,  Elfenbensrøret  eller  Æblet.  Jeg 
skal  bevare  disse  Dele  som  mine  kosteligste  Skatte.« 


De  tre  Prindser  havde  aldeles  intet  at  indvende  imod  denne 
deres  Faders  afgj ørende  Bestemmelse ;  de  længtes  kun  efter  at 
faa  Ende  paa  Sagen.  De  hentede  altsaa  deres  Buer  og  Pile, 
og  begav  sig,  efterfulgt  af  en  umaadelig  Menneskeskare  —  Sagen 
var  nemlig  hastig  kommen  ud  iblandt  Folk  —  ud  til  Ride- 
pladsen udenfor  Staden.  Sultanen  lod  ikke  vente  paa  sig,  men 
gav  ufortøvet  Hussajn,  den  ældste  Prinds,  Befaling  til  at  skyde 
først.  Hussajn  skjød,  og  hans  Pil  fløj  umaadelig  langt.  Derpaa 
kom  Raden  til  Ali,  og  hans  Pil  fløj  endnu  et  godt  Stykke 
længer.  Endelig  traadte  den  yngste  Broder  Ahmed  frem  og 
afskjød  sin  Pil  af  yderste  Kraft.  Men  hans  Pil  tabtes  strax  af 
Sigte,  og  ingen  saa  den  falde  ned.  Man  søgte  og  søgte;  men 
uagtet  al  Umage,  man  gjorde  sig,  var  Pilen  ikke  til  at  finde  fjern 
eller  nær. 

Uagtet  det  nu  var  meget  troligt,  at  Prinds  Ahmed  havde 
skudt  videst  og  altsaa  havde  fortjent  Prindsessens  Haand,  var 
det  dog  aldeles  nødvendigt  til  at  gjøre  Sagen  utvivlsom,  at 
Pilen  blev  funden.     I  modsat  Tilfælde    maatte  Prisen  tilkjendes 

Ali.  Og  dette  gjorde  Sultanen,  uden  at  agte  alle  Ahmeds 
Indvendinger.  Endnu  den  samme  Dag  gav  han  Befaling  til 
at  forberede  Bryllupet,  og  det  blev  virkelig  fejret  nogle  Dage 
senere. 

Prinds  Hussajn  beærede  ikke  Højtiden  med  sin  Nærværelse. 
Da  han  elskede  Prindsessen  med  saa  dyb  en  Lidenskab,  fol  te 
han  ikke  Kraft  nok  til  at  se  hende  i  sin  Broders  Arme, 
der  efter  hans  Formening  hverken  elskede  hende  inderligere 
eller  bedre  fortjente  den  Lykke  at  besidde  hende.  Tværtimod 
forlod  han  den  samme  Dag  sin  Faders  Hovedstad,  gjorde  Afkald 
paa  sin  Arveret  til  Regjeringen,  og  gav  sig  i  Lære  hos  en 
berømt  Shejkh,  for  at  vorde  en  from  Dervisch  og  i  Udøvelsen 
af  de  religiøse  Pligter  at  finde  den  Tilfredsstillelse  for  sin  Sjæl, 
som  Verden  havde  nægtet  ham. 

Af  den  samme  Grund  blev  ogsaa  Prinds  Ahmed  borte  fra 
sin  Broders  Bryllup:  men  ikke  fulgte  han  Hussajns  Exempel 
med  at  forsage  Verden.  Da  han  endnu  stedse  ikke  kunde  begribe, 
hvorledes  den  af  ham  afskudte  Pil  kunde  blive  usynlig,  begav 
han  sig  hemmelig  ud  til  Pladsen,  hvor  Proven  havde  fundet 
Sted,  i  den  Hensigt,  ufortrøden  at  søge  efter  den,  indtil  han 
havde  fundet  den.  Thi  fordunstet  i  Luften  kunde  den  dog  ikke 
være!  —  Gaaende  ud  fra  Pladsen,  skred  han  langsomt  fremad 
i  lige  Retning,  seende  med  anstrængt  Opmærksomhed  til 
højre  og  til  venstre  og  fortsatte  sin  Sogen  saa  vidt,  at  han 
tilsidst  selv  maatte  anse  det  for  taabeligt  at  soge  længer.  Imid- 
lertid vedblev  han  dog  at  skride  fremad,  ligesom  dragen  imod 
sin  Villie,  indtil  han  naaede  en  hoj  Klippe,  for  hvilken  han 
maatte  bøje  af,  saafremt  han  agtede  at  fortsætte  sin  Vej.     Men 

dette  var  aabenbart  til  slet  ingen  Nytte.  Han  besluttede  sig 
altsaa  endelig  til  at  vende  om.  Men  førend  han  satte  sin  Be- 
slutning i  Værk,  saa  han  sig  omhyggelig  om  paa Stedet;  det  var 
ham,  ligesom  en  eller  anden  Tryllemagt  holdt  ham  fast  derved. 
Det  overordentlig  høje  Fjæld  laa  i  en  øde  Egn,  omtrent  to  Mil 
fjernet  fra  det  Sted,  hvor  han  var  gaaet  ud.  Imedens  han  saa- 
ledes,  uden  egentlig  at  nære  noget  Haab  mere,  gik  rundt  i  Nær- 
heden af  Fjeldet,  opdagede  han  pludselig  en  Pil  lige  ved  sammes 
Fod.  Han  tog  den  op,  og  erkjendte  den  med  en  levende  For- 
bavselse for  sin. 

»Ja,  det  er  min  Pil,«  sagde  han  til  sig  selv,  »men  hverken 
jeg  eller  ovevho vedet  nogen  dødelig  besidder  Kraft  til  at  sende 
en  Pil  saa  langt!« 

Da  han  havde  fundet  Pilen  liggende  paa  Jorden,  uden  at 
være  trængt  ind  med  Odden,  sluttede  han,  at  den  maatte  være 
prællet  af  imod  Fjæld  væggen.  »Der  maa  visselig  stikke  en 
Hemmelighed  under,«  sagde  han,  »og  denne  kan  umulig  andet 
end  være  til  min  Fordel.  Efter  at  Skjæbnen  har  berøvet  mig 
et  Gode,  som  jeg  havde  haabet,  skulde  være  blevet  mit  Livs 
Lykke,  har  den  maaske  opbevaret  et  andet  langt  større  og  kost- 
barere til  mig!« 

Under  slige  Betragtninger  traadte  Prinds  Ahmed  ind  i  en 
af  de  Fordybninger,  som  de  fremspringende  Klipper  dannede. 
Idet  han  her  saa  sig  omkring  til  alle  Sider,  fik  han  Øje  paa 
en  Jerndør,  som  det  syntes  uden  Laas.  Han  var  følgelig  bange 
for,  at  den  ikke  var  til  at  aabne;  men  den  veg  tilbage  for  et 
let  Tryk  af  hans  Haand,  og  der  frembød  sig  en  let  skraa- 
nende  Nedgang  uden  Trin  for  hans  Øjne.  Uden  Betænkning 
gav  han  sig  til  at  følge  den  med  Pilen  i  Haanden.    Han  troede 

naturligvis  at  skulle  vandre  i  Mørket ;  men  til  hans  store  For- 
undring blev  det  svindende  Dagslys  snart  erstattet  af  et  andet 
helt  forskjelligt. 

Efter  at  være  skredet  omtrent  tresindstyve  Skridt  frem, 
naaede  han  en  aaben  Plads,  hvorpaa  der  hævede  sig  et  Slot  af 
en  beundringsværdig  Arkitektur  og  Pragt.  Men  han  fik  ikke 
Tid  til  at  beundre  den  herlige  Bygning;  thi  i  samme  Øjeblik 
traadte  en  ligesaa  høj  og  ædel  som  dejlig,  ung  Dame  ud  i  For- 
hallen, omgiven  af  en  Mængde  smukke  og  kostbart  klædte  Tje- 
nerinder. Thi  at  hun  var  Herskerinden,  fremgik  tydelig  af  hele 
hendes  vidunderlig  skjønne  Væsen,  som  en  uforlignelig  Pragt  af 
Ædelstene  ikke  formaaede  at  forherlige. 

Næppe  havde  Prinds  Ahmed  faaet  Øje  paa  den  dejlige, 
unge  Kvinde,  førend  han  ilede  med  at  bevise  hende  sin  Ære- 
frygt. Men  Damen  forekom  ham,  idet  hun  med  melodisk 
Stemme  raabte  ham  i  Møde:    »Velkommen,  Prinds  Ahmed!« 

Ahmed  følte  sig  slagen  af  Forbavselse  over  at  se  sig  kjendt 
i  en  Egn,  som  han,  uagtet  den  laa  i  næsten  umiddelbar  Nærhed 
af  hans  Faders  Hovedstad,  aldrig  havde  hørt  Tale  om,  og  af 
en  Dame,  som  han  aldrig  før  havde  set  for  sine  Øjne  eller 
endog  blot  hørt  omtale. 

»Naadige  Herskerinde,«  svarede  han,  idet  han  kastede  sig 
for  Damens  Fødder,  »ved  min  Fremtræden  paa  et  Sted,  hvor 
jeg  maatte  frygte  for  at  blive  straffet  for  Ubeskedenhed,  kan 
jeg  visselig  intet  kjærere  høre  end  Forsikringen  om,  at  jeg  er 
velkommen.  Men  tør  jeg,  uden  at  forøge  min  Ubeskedenheds 
Brøde,  vel  vove  at  spørge  Eder,  hvorledes  jeg  kan  være  kjendt 
af  en  Dame,  om  hvis  Tilværelse  i  vort  Nabolag  jeg  hidtil  ikke 
havde  den  mindste  Anelse?« 

»Prinds!«  svarede  den  unge  Dame,  »førend  jeg  besvarer 
dette  sikkerlig  ikke  ubeskedne  Spørgsmaal,  maa  jeg  først  op- 
fylde Gjæstfrihedens  nødvendigste  Pligter  og  skjænke  Eder  Tag 
over  Hovedet.« 

Med  disse  Ord  førte  hun  ham  ind  i  Paladset,  i  en  over 
al  menneskeligt  Begreb  herlig  Sal.  Den  uhyre  Hvælving,  som 
dannede  sammes  Loft,  var  paa  den  kunstigste  og  ejendomme- 
ligste Maade  udsmykket  med  Guld  og  Azur,  og  Salen  selv  inde- 
holdt en  saadan  Rigdom  af  kostbart,  Prindsen  ganske  fremmed 
Bohave,  at  han  maatte  gjøre  det  ene  Forundringsudraab  efter 
det  andet. 

»O,  I  maa  ikke  beundre  denne  Sal!«  ytrede  den  ædle, 
unge  Dame.  »Jeg  forsikrer  Eder,  at  det  er  det  ubetydeligste 
Rum  i  mit  Palads.  —  I  er  træt,  min  Prinds;  nedlad  Eder 
og  søg  den  Hvile,  som  I  behøver  og  som  her  saa  hjertelig 
undes  Eder!« 

Saa  snart  Prindsen  havde  taget  Plads  paa  den  ophøjede 
Sofa  ved  Siden  af  Paladsets  Herskerinde,   vedblev  denne : 

»Og  nu  vil  jeg  besvare  Eders  Spørgsmaal.  Prinds,  I  undrer 
Eder  over,  at  jeg  kj ender  Eder,  uagtet  I  ikke  kj ender  mig? 
Eders  Forundring  vil  ophøre,  saa  snart  I  erfarer,  hvo  jeg  er.  — 
Det  er  Eder  uden  Tvivl  en  bekjendt  Sag,  hvad  ogsaa  Eders 
Religion  lærer  Eder,  at  Verden  lige  saa  vel  er  beboet  af  Aander 
som  af  Mennesker.  Jeg  er  en  Datter  af  en  Aandefyrste,  som 
hører  til  de  mægtigste  i  den  hele  Verden,  og  hedder  Peri-Banu. 
Det  kan  følgelig  ikks  længere  forekomme  Eder  underligt,  at  jeg 
kjender  saavel  Eders  Fader,  Eders  Brødre,  Prindsesse  Nurun- 
nihar  og  Eder  selv.  Jeg  er  endogsaa  vel  underrettet  om  Eders 
Kjærlighed   og  Eder  Rejse,    og    kunde   fortælle    Eder    alle   Om- 

stændigheder  ved  denne,  selv  de  allermindste.  Thi  mig  var 
det,  som  i  Samarkand  lod  hint  kunstige  Æble  byde  til  Salg,  som 
I  kjøbte,  i  Bisnagar  Tæppet,  som  Eders  Broder  Hussajn  erhver- 
vede, og  i  Shiras  Elfenbensrøret,  som  Eders  Broder  Ali  bragte 
tilbage  med  sig  fra  sin  Rejse.  Hertil  har  jeg  blot  endnu  at 
tilføje,  at  jeg  allerede  i  lange  Tider  har  skjænket  Eder  min 
omme  Opmærksomhed,  og  at  I  syntes  mig  en  bedre  Skjæbne 
værd,  end  den  at  blive  Prindsesse  Xurunnihars  fattige  Gemal. 
For  at  fore  Eder  denne  bedre  Skjæbne  i  Møde  var  jeg  til  Stede 
ved  Prøveskydningen,  og  da  jeg  forudsaa,  at  Pilen,  som  I 
afskjød,  ikke  en  Gang  vilde  naa  saa  langt  som  Eders  Broder 
Hussajns,  greb  jeg  den  i  Flugten  og  meddelte  den  en  saadan 
Fart,  at  den  maatte  støde  an  imod  Fj ældet,  ved  hvis  Fod  I 
har  gjenfundet  den.  Nu,  min  Prinds,  beror  det  kun  paa  Eder 
selv,  om  I  vil  benytte  Lejligheden  til  at  vorde  endnu  lykke- 
ligere. « 

Disse  sidste  Ord  udtalte  Feen  i  en  ganske  anden  Tone; 
hendes  Øjne  søgte  hans  med  Ømhedens  klareste  Udtryk,  og 
hun  slog  dem  derpaa  rødmende  til  Jorden.  Ahmed  kunde  ikke 
let  tage  fejl  af,  hvilken  Lykke  hun  mente.  I  en  Hast  anstillede 
han  derfor  sine  Betragtninger.  Prindsesse  Xurunnihar  kunde 
nu  en  Gang  ikke  blive  hans,  og  Feen  overgik  hende  desuden 
himmelvidt  ikke  alene  i  Skjønhed  og  aandelig  Fuldkommenhed, 
men  ogsaa  i  Rigdom,  Glands  og  Magt.  Han  følte  derfor  snart, 
at  han  maatte  velsigne  det  Øjeblik,  da  det  var  faldet  ham  ind, 
paany  at  søge  efter  sin  Pil,  og  hengav  sig  uforbeholden  til  den 
henrykkende  Forventning  af  den  Lykke,  som  var  ham  beredt  i 
den  dejlige  Fés  Arme. 

»Ædle  Herskerinde,«    svarede    han,    »alene  den    Lykke,    at 

turde  leve  i  Eders  Nærhed  og  beundre  saa  høje  Fuldkommen- 
heder, som  I  er  i  Besiddelse  af,  er  saa  umaadelig  stor,  at  jeg 
med  levende  Glæde  vilde  vie  mig  til  Eders  Slave  for  at  erholde 
denne  Tilladelse.  Jeg  giver  mig  ganske  I  Eders  Haand;  gjør 
med  mig  alt,  hvad  Eder  behager!« 

»Min  Prinds,  da  jeg  allerede  længe  med  mine  Slægtninges 
Samtykke  har  været  min  egen  Herre,«  svarede  Feen,  »saa  vil 
jeg  ikke  optage  Eder  ved  mit  Hof  som  en  Slave,  men  som 
uindskrænket  Herre  over  min  Person  og  alt,  hvad  jeg  besidder 
og  fremtidig  vil  komme  til  at  besidde,  alene  paa  den  Betin- 
gelse, at  I  vil  love  mig  en  ubrødelig  Troskab.  —  For  at  gjøre 
Eder  denne  frimodige  Erklærings  Natur  fuldkommen  tydelig, 
har  jeg  endnu  kun  at  tilføje,  at  det  forholder  sig  anderledes 
med  Feer  end  med  almindelige  Kvinder,  for  hvilke  en  slig 
Imødekommen  vilde,  være  aldeles  upassende.  Langt  fra  at  regne 
os  vor  Frimodighed  til  Last,  vil  sikkert  enhver  ædel  Mand  vide 
os  Tak  derfor.« 

Prinds  Ahmed  svarede  hertil  intet;  men  gjennemtrængt  af 
den  mest  levende  Taknemlighed  kastede  han  sig  til  Jorden  for 
at  kysse  Sømmen  af  hendes  Klædebon.  Dog  dette  tillod  Feen 
ikke,  men  rakte  ham  sin  hvide  Haand  til  Kys.  Og  hun  beholdt 
hans  Haand  i  sin,  trykkede  den  blidt  og  spurgte  med  smeltende 
Ømhed: 

»Ahmed,  vil  Du  være  mig  tro,  ligesom  jeg  i  ubrødelig 
Troskab  vil  tilhøre  Dig?« 

»Min  Sultaninde,  mine  Øjnes  Lys,  min  Sjæls  Sjæl«  stam- 
mede Ahmed,  »jeg  er  Eders  og  alene  Eders,  saa  længe  jeg 
aander ! « 

Og  dermed  var   Pagten  sluttet.      I    Stedet    for    hin    fattige 

Lykke,  uden  hvilken  Ahmed  havde  troet  ikke  at  kunne  leve, 
havde  han  vundet  den  rigeste  og  mest  fuldkomne,  som  Jorde- 
rige formaar  at  skjænke :  Kjærligheden  havde  hævet  ham  op  i 
Aandernes  højere  Rige.  Og  lyksalig  blev  han  lige  indtil  sin 
sildige  Død,  delt  imellem  det  fædrene  Hjem  ved  Hoffet  i  Indien 
og  den  skjønne  Fés  henrykkende  Omfavnelser. 


Kongen  og  Dronningen  af  Abessinien. 


IAbessinien  herskede  en  Gang  en  Konge,  som  besad  umaa- 
delige  Skatte  og  prægtige  Paladser,  og  som  under  et  glim- 
rende Hofs  afvexlende  Nydelser  kunde  glæde  sig  ved  den 
dybeste  Fred.  Men  under  disse  Vilkaar  havde  han  ganske 
glemt  sin  Arme,  der  led  Mangel  paa  næsten  alle  Fornødenheder. 
Soldaterne  fik  sjælden  deres  Sold  udbetalt,  og  ofte  maatte  de 
endogsaa  mangle  Levnetsmidler. 

Da  nu  endelig  Elendigheden  var  stegen  til  det  højeste, 
og  det  tykkedes  Krigerne,  at  de  ikke  kunde  udholde  slig  Tilstand 
længere,  gik  de  op  til  Veziren  og  førte  Klage  over  den  slette 
Behandling,  de  nød.  Veziren  modtog  deres  Afsendinger  med 
Godhed,  og  bad  dem  blot  slaa  sig  tiltaals,  indtil  han  paa  en 
eller  anden  Maade  havde  set  Lejlighed  til  at  gjøre  Sultanen 
hans  Uret  indlysende.  Tilfreds  med  denne  Besked  vendte  Af- 
sendingerne tilbage  og  beroligede  deres  Kammerater-,  men  Ve- 
ziren gav  sig  til  at  overveje,  hvorledes  han  skulde  drage  Sultanens 

Opmærksomhed  hen  paa  Hæren.  Uden  en  Krig  syntes  dette 
umuligt ;  men  Sultanen  havde  ingen  Lyst  til  at  fore  Krig. 
Under  slige  Omstændigheder  tog  Veziren  sin  Tilflugt  til  føl- 
gende List : 

»Kongen  af  Persien,«  sagde  han  til  sig  selv,  »har  en  over- 
ordentlig smuk  Datter;  og  jeg  skulde  kjende  min  Herre  slet, 
hvis  han  ikke  ved  en  levende  Skildring  af  hendes  Yndigheder 
skulde  lade  sig  henrive  til  at  ønske  at  besidde  hende.  Men 
efter  Sigende  elsker  Kongen  af  Persien  sin  Datter  saa  højt,  at 
han  for  ingen  Pris  vil  slippe  hende  af  sine  Hænder.  Han  vil 
følgelig  give  min  Herre  Afslag,  og  denne  Krænkelse  kan  umulig 
andet  end  føre  til  Ønsket  om  Hævn  ved  Vaabenmagt.  Men 
naar  Sultanen  agter  at  føre  Krig,  nødes  han  til  at  udbetale  Sol- 
daterne hele  deres  Tilgodehavende  og  forsyne  Armeen  med  Lev- 
netsmidler  og  alle  øvrige  Fornødenheder.  Paa  denne  Maade 
vil  Utilfredsheden  blive  stillet,  og  der  lader  sig  vente  bedre 
Tider  for  Armeen.« 

Efter  at  Veziren  tilstrækkelig  havde  prøvet  denne  Plan  og 
fundet  den  hensigtsmæssig,  tog  han  den  følgende  Dag  Lejlig- 
heden i  Agt  til  i  Divanet  at  lede  Talen  hen  paa  Kongeriget 
Persien,  og  videre  paa  Kongen  og  hans  Familie.  Herved  fik 
han  god  Anledning  til  ogsaa  at  omtale  Prindsessen,  og  hans 
Skildring  af  hendes  øvrige  Fuldkommenheder  satte  Sultanen 
aldeles  i  Fyr  og  Flamme.  Da  han  nu  forlangte  Vezirens  Raad 
om,  hvorledes  han  skulde  komme  i  Besiddelse  af  sligt  et  him- 
melsk Væsen,  mente  denne,  at  Kongen  vistnok  ikke  behovede 
andet  end  simpelthen  ved  et  Gesandtskab  at  anholde  om  Prind- 
sessens  Haand.  Det  var  nemlig  aldeles  utænkeligt,  at  man 
skulde  vise  Æren  af  en  Forbindelse  med  Abessiniens  mægtige 
Hersker  fra  sig;    og   skulde  dette  mod    al    rimelig    Formodning 

blive  Tilfældet,  saa  havde  han  jo  en  Hær,    hvorved  han    kunde 
tage  med  Magt,  hvad  der  var  blevet  nægtet  ham  i  det  gode. 

Ifølge  dette  Raad  udvalgte  Kongen  de  mest  erfarne  og  de 
ædleste  Herrer  ved  sit  Hof  og  lod  dem  drage  til  Persien  for  at 
bejle  for  ham  til  den  dejlige  Prindsesses  Haand.  Kongen  af 
Persien  modtog  dem  meget  naadig-,  men  saa  snart  han  havde 
hørt  deres  Andragende,  geraadede  han  i  den  største  Vrede  og 
svarede:  »Sig  Eders  Herre,  at  aldrig  skal  nogen  Konge  af 
Abessinien,  dette  mine  Undersaatters  forhadte  Land,  komme  til 
at  ægte  min  Datter!  Mit  Folk  vilde  med  god  Grund  forbitres 
mod  mig,  hvis  jeg  indrømmede  en  saa  forvoven  Fordring;  I 
kan  ogsaa  være  forvisset  om,  at   jeg    ingensinde  gjør  det!« 

Saa  snart  Kongen  af  Abessinien  havde  faaet  denne  Besked 
tilbage,  svor  han  i  sin  vilde  Harme,  at  han  ikke  vilde  slaa  sig 
til  Ro,  førend  han  havde  ødelagt  Persiens  Hovedstad  og  hærjet 
det  hele  Rige.  I  denne  Hensigt  samlede  han  og  formerede  sin 
Arme,  udbetalte  den  tilgodehavende  Sold  og  forsynede  den 
i  rigeligt  Maal  med  alle  Fornødenheder.  Saa  snart  alt  var  i 
den  bedste  Stand,  lod  han  Hæren  marschere  imod  Persien. 

Kongen  af  Persien  stillede  strax  alle  de  Tropper,  han  havde 
at  raade  over,  imod  den  fjendtlige  Arme;  men  han  led  et  fuld- 
stændigt Nederlag.  Da  han  saaledes  saa  sig  i  den  største  For- 
legenhed, forlangte  han  et  godt  Raad  af  sin  Vezir.  »Herre,« 
svarede  denne,  »Eders  Undersaatters  Blod  flyder  i  Strømme! 
Og  hvad  er  Aarsagen  til  denne  grusomme  Krig?  Alene  Prind- 
sessen,  Eders  Datter!  I  behøver  kun  at  give  Eders  Samtykke 
til  hendes  Formæling,  saa  har  I  atter  Fred  i  Landet.  Spild 
derfor  intet  Øjeblik,  inden  I  sender  Gesandter  til  Kongen  af 
Abessinien    med  Bøn    om  Fred!     For    saa    at    tilvejebringe   og 

sikre  Eder  en  god  Forstaaelse  imellem  Rigerne,  lader  I  Prind- 
sessen  med  et  sømmeligt  Følge  drage  til  Abessinien  som  Eders 
Modstanders  Brud.  Da,  men  ogsaa  kun  da,  gaar  jeg  Eder  i 
Borgen  for  alt  det  øvrige.« 

Uagtet  al  overdreven  Ømhed  for  sin  Datter  indsaa  Kongen 
af  Persien  dog  fuldkommen,  at  Veziren  havde  Ret  i  sin  Tale. 
Derfor  sendte  han  strax  et  Gesandtskab  til  Kongen  af  Abes- 
sinien for  at  bede  om  Fred,  og  opfyldte  sammes  Betingelse, 
idet  han  kort  efter  lod  sin  Datter  drage  den  samme  Vej  som 
Sejrherrens  Forlovede. 

Efterretningen  om  Prindsessens  Nærmelse  opfyldte  Kongen 
af  Abessinien  med  den  mest  levende  Glæde,  og  han  udtrykte 
denne  ved  at  foranstalte  de  prægtigste  Indtogshøjtideligheder. 
Han  gik  hende  selv  i  Møde,  og  drog  i  Triumf  med  hende  ind 
i  sin  Residentsstad,  hvor  imidlertid  hele  Befolkningen  havde 
forberedt  sig  paa  at  tolke  ham  sin  Henrykkelse,  baade  over  den 
hæderlig  tilendebragte  Krig,  og  over  den  dyrebare  Herskers 
høje  Lykke  i  Besiddelse  af  den  skjønneste  Prindsesse. 

Kongen  og  Dronningen  henlevede  lykkelige  Dage  med  hin- 
anden i  afvexlende  Nydelser  og  Glæder;  dog,  Dronningens  Lyk- 
keshimmel  var  ikke  ganske  skyfri;  det  syntes  som  om  en  eller 
anden  hemmelig  Sorg  formørkede  hendes  Indre.  Sammenhængen 
herved  var  følgende :  Prindsessen  havde  uden  sin  Faders  Vidende 
staaet  i  et  Kjærlighedsforhold  til  en  ung  Mand,  ja,  endogsaa 
haft  en  lille  Søn  med  ham.  Denne  Søn  var  af  en  trofast  Tjener 
bleven  opdraget  paa  det  omhyggeligste,  saa  at  han  med  de 
sjeldneste  Legemsfortrin  forbandt  en  ganske  usædvanlig  Aands- 
dannelse.  Det  var  uden  Vanskelighed  lykkedes  Prindsessen  at 
skaffe    den   unge   Mand  Adgang  til  Sera'iet,   og  snart   havde  han 

selv  forstaaet  at  sætte  sig  saaledes  i  Yndest  hos  Kongen  af 
Persien,  at  denne  ansatte  ham  i  sin  personlige  Tjeneste  og  ikke 
kunde  være  ham  foruden.  Ved  sin  Afrejse  fra  Hjemmet  havde 
hun  naturligvis  maattet  skilles  fra  det  unge  Menneske,  sit 
Hjertes  Barn,  og  nu  var  det  fremdeles  ganske  naturligt,  at  hun 
græmmede  sig  saa  dybt  over  Skilsmissen,  at  Taarerne  randt 
hende  ned  over  Kinderne  som  en  overflødig  Foraarsregn.  Til- 
sidst  blev  hendes  Kval  hende  utaalelig,  og  hun  maatte  udtænke 
et  Middel,  hvorved  hun  atter  kunde  faa  sin  elskede  Søn  i  sin 
Nærhed. 

Da  hun  en  Dag  havde  Besøg  af  Kongen  og  sad  i  for- 
trolig Samtale  med  ham,  gav  denne  sig  til  at  rose  Abessinien 
paa  Persiens  Bekostning:  »Eders  Fader,«  sagde  han,  »tænkte 
nok  at  mit  Rige  kun  havde  lidet  at  betyde;  men  mine  Soldater 
har  givet  ham  en  hel  anden  Tro  i  Hænderne.  Havde  han 
dvælet  et  Øjeblik  længere  med  at  falde  mig  til  Fode  og  ind- 
rømme mig  Eders  Besiddelse,  skulde  vi  have  gjort  Pillau1)  af 
hele  hans  Rige.« 

»Vel  sandt,«  svarede  Dronningen,  »men  hvilken  Magt  og 
hvilke  Skatte  Kongeriget  Abessinien  end  besidder,  saa  ejer 
Persien  dog  i  det  mindste  én  Skat,  som  intet  Land  og  ingen 
Fyrste  kan  opvise  Magen  til.« 

Da  Kongen  naturligvis  vilde  vide,  hvad  det  var  for  en 
kostbar  Skat,  vedblev  Dronningen: 

»Det  er  en  ung  Slave,  som  ikke  har  sin  Lige  i  hele  den 
vide  Verden ;  thi  Magen  til  Skjønhed,  Dannelse,  Duelighed, 
Klogskab,    Ynde    og    Ædelsind    kan    intet   Menneske    fremvise. 


1)  En    østerlandsk   Ret,    der    i    sine    Hovedingredientser    bestaar    af  itu- 
skaaret  Kjød  og  Ris. 

Med  et  Ord,  naadige  Herre,  min  Fader  betragter  ham  som  en 
fra  Himlen  nedstegen  Engel,  og  Tabet  af  sit  Rige  vilde  han 
kun  have  agtet  ringe  i  Sammenligning  med  Tabet  af  denne 
uforlignelige  Slave. « 

Denne  overspændte  Lovtale  forfejlede  i  Virkeligheden  ikke 
at  gjøre  den  tilsigtede  Virkning  paa  Kongen;  og  tilligemed 
Misundelsen  vaktes  der  en  levende  Lyst  hos  ham  efter  at  be- 
sidde sligt  et  Underværk  af  Fuldkommenhed.  Han  ytrede  derfor 
at  han  vilde  byde  Kongen  af  Persien  hvilkensomhelst  Pris  for 
denne  Fyrste  iblandt  Slaverne. 

»O,  det  vil  kun  lidet  nytte!«  svarede  Prindsessen  af  Persien. 
Min  Fader  kan  intet  Øjeblik  undvære  denne  Slave;  han  mister 
sit  gode  Lune,  saa  snart  han  blot  fjerner  sig  en  Time  fra  hans 
Side,  og  er  Eder  for  ingensomhelst  Pris  til  Fals.  Der  gives 
derfor  intet  andet  Middel  til  at  komme  i  Besiddelse  af  denne 
Slave,  end  at  sende  en  snild,  med  Penge  rigelig  forsynet  Mand 
til  Persien  for  at  lade  ham  forsøge  paa  at  bortføre  Slaven  til 
Abessinien.« 

Kongen  af  Abessinien  gik  ind  paa  dette  Forslag  og  ud- 
valgte en  erfaren  og  vidt  berejst,  med  fremmede  Folkeslags 
Sæder  fortrolig  Mand,  til  at  udføre  Planen,  idet  han  lovede  ham 
en  Belønning  af  ti  Slaver  og  ti  Slavinder  for  en  heldig  Udfo- 
relse deraf.  Dronningen  underrettede  ham  om,  at  Slaven  hed 
Fareksad,  og  gjorde  ham  en  Beskrivelse,  hvorefter  han  kunde 
kjende  ham.  Saaledes  forberedt  brød  den  betroede  Tjener 
under  en  Kjøbmands  Forklædning  op  til  Persien. 

Saa  snart  han  havde  naaet  Persiens  Hovedstad,  lejede  han 
sig  en  pragtfuld  Vaaning  for  at  hans  Fremtræden  skulde  gjøre 
Opsigt,  og  lod  under  Foregivende  af  Handelsforretninger  Shahen 
ansøge  om  en  Audients.    Denne  blev  strax  bevilget  ham.    Denne 

Lejlighed  benyttede  den  snilde  Mand  til  at  erhverve  sig  Kongens 
Velvillie,  og  det  blev  ham  ikke  vanskeligt  at  faa  fast  Fod  ved 
Hoffet.  Paa  slig  Maade  kom  han  snart  i  Berørelse  med  den 
unge  Fareksad,  og  satte  alle  Midler  i  Værk  for  at  drage  ham 
til  sig.  Dette  lykkedes  ham  fuldstændig.  Fra  ligegyldige  Sam- 
taler med  den  unge  Mand  gik  han  efterhaanden  over  til  mere 
hjertelige  og  alvorlige,  og  fængslede  saaledes  tilsidst  aldeles 
Ynglingens  Interesse.  Da  ansaa  han  det  for  at  være  paatide 
at  komme  frem  med  sin  egentlige  Hensigt;  han  foreslog  nemlig 
Fareksad  at  følge  tilbage  med  ham  til  Abessinien,  idet  han 
aabnede  ham  en  sikker  Udsigt  til  at  blive  overøst  med  Skatte 
•og  Æresbevisninger  af  den  abessiniske  Konge. 

Fareksad  var  klog  nok  til  øjeblikkelig  at  indse  den  egent- 
lige Sammenhæng,  nemlig,  at  den  gamle  Mand  var  en  Udsen- 
ding fra  hans  Moder,  som  længtes  efter  ham  og  ønskede  at  se 
ham  hos  sig.  Derfor  svarede  han  uden  Betænkning  og  med 
stor  Glæde:  »Kongeriget  Abessinien  er  saa  berømt,  at  jeg  alle- 
rede længe  har  ønsket  at  lære  det  at  kj ende;  men  Shahen  hænger 
saa  inderlig  ved  mig,  at  han  under  ingen  Omstændigheder  vil 
give  sit  Minde  til,  at  jeg  forlader  ham.« 

Da  aabenbarede  den  forklædte  Kjøbmand  ham,  at  han  saa 
sig  i  Stand  til  at  iværksætte  hans  Undvigelse  og  Flugt  til  Abes- 
sinien paa  en  saa  hemmelig  Maade,  at  ingen  kunde  faa  det 
mindste  Nys  derom,  og  gjentog  sine  Forsikringer,  at  det  abes- 
siniske Hof  vilde  blive  ham  et  dyrebart  Hjem,  udsmykket  med 
alle  Livets  Herligheder  og  Goder. 

Efter  at  have  modtaget  disse  Oplysninger  vaklede  Fareksad 
intet  Øjeblik  mere,  men  lovede  Afsendingen,  at  han,  hvis  han 
lykkelig  naaede  Abessinien,  vilde  være  betænkt  paa  at  vise  sig 

taknemlig   i    allerhøjeste    Grad,    og    bad    ham    være    rede  til  at 
iværksætte  Flugten  ved  Aftenbønnens  Time. 

Ved  den  bestemte  Tid  indfandt  Fareksad  sig,  fast  bestemt 
paa  at  vove  Eventyret;  han  blev  skjult  i  en  Kasse,  læsset  paa 
en  Kamel,  og  Rejsen  gik  for  sig.  Forgjæves  udsendte  Shahen 
den  følgende  Morgen,  saa  snart  han  var  bleven  underrettet  om 
sin  Slaves  Undvigelse,  Bud  til  alle  Sider  for  at  forfølge  ham; 
han  maatte  ganske  trøstesløs  finde  sig  i  Tabet  af  den  som  en 
Søn  elskede  Yngling. 

Fareksad  naaede  imidlertid  lykkelig  Abessiniens  Residents- 
og  Hovedstad,  og  blev  af  sin  Ledsager  øjeblikkelig  forestillet 
Kongen.  Med  Rette  maatte  denne  højligen  studse  over  hans 
Skjønhed,  Forstand  og  Ynde;  den  unge  Slave  overgik  endnu 
langt  de  Forestillinger,  som  hans  Dronnings  Lovprisninger  havde 
vakt  hos  ham.  Han  lod  ham  strax  give  en  herlig  Klædning, 
en  kostbar  Hest,  Sabel,  Skjold  og  en  prægtig  Turban  og  lod 
ham  vide,  at  han  gjorde  ham  til  sin  Staldmester  og  vilde  handle 
faderlig  mod  ham. 

Derpaa  blev  Fareksad  ført  ind  i  Haremet  og  forestillet 
Dronningen.  Kun  med  den  yderste  Anstrengelse  formaaede 
denne  at  skjule  sit  Hjertes  Rørelse  ved  Synet  af  den  dyrebare 
Søn  og  tilbageholde  sine  Taarer.  Imidlertid  lykkedes  det  hende 
dog  at  betvinge  sig;  men  hun  vogtede  sig  vel  for  at  tiltale  Yng- 
lingen endog  blot  med  det  mindste  Ord,  eftersom  hun  folte,  at 
allerede  hendes  Stemme  alene  vilde  have  forraadt  hendes  Mo- 
derømhed. 

Men  den  allerførste  Dag,  da  Kongen  var  paa  Jagt,  lod 
hun  Ynglingen  kalde  op  til  sig  og  gav  sine  Moderfølelser  frit 
Løb;  hun  bedækkede  ham  med  Kys  og  sagde:   »Ak,    min  dyre- 

bare  Sjæl,  jeg  føler,  at  jeg  ikke  formaar  at  leve  uden  Dig,  og 
under  vor  Skilsmisse  var  jeg  et  Bytte  for  den  mest  fortærende 
Smerte ! « 

Disse  Ytringer  hørte  en  Slave,  som  havde  noget  at  bestille 
i  Sideværelset;  han  troede  naturligvis,  at  Kongens  Ære  var  i 
Fare,  og  glemte  ikke,  saa  snart  han  var  vendt  tilbage,  at  be- 
rette ham  det  hele  forargelige  Optrin.  Kongen  geraadede  ved 
denne  Meddelelse  i  den  heftigste  Vrede,  og  troede  pludselig  at 
gjennemskue  den  hele  Sammenhæng.  —  Derfor  altsaa  havde 
Dronningen  med  saadan  Varme  rost  den  unge  Slave  for  ham,  og 
ikke  ladet  ham  faa  Ro,  førend  han  selv  havde  ført  hende  hendes 
Boler  i  Armene. 

Uden  videre  Undersøgelse  lod  han  begge  de  skyldige  komme 
for  sig  og  sagde :  »Ulyksalige  Fareksad,  Du  har  altsaa  indsneget 
Dig  i  mit  Palads  for  at  vanære  mig  ?  Det  skal  komme  Dig  dyrt 
at  staa!« 

Fareksad  indsaa  strax,  at  han  ikke  kunde  retfærdiggjøre 
sig  uden  at  blotte  sin  Moder,  og  indskrænkede  sig  derfor  til 
at  svare:  »Jeg  har  ingenlunde  gjort  mig  skyldig  i  en  saa 
nedrig  Handling;  men  det  tilkommer  Dronningen  at  bevise  min 
Uskyldighed.« 

»Har  I  hørt  Eders  Bolers  frække  Ytring?«  henvendte 
Kongen  sig  derpaa  til  Dronningen:  »Vil  I  ogsaa  trodse  min 
retfærdige  Vrede,  efter  at  I  har  opført  Eder  paa  slig  skamløs 
Maade?« 

Dronningen  var  kun  i  Stand  til  at  svare  med  en  Taare- 
strøm,  og  disse  Taarer  gav  kun  Kongen  fuldgyldigt  Bevis  for 
hendes  Brøde.  Givende  efter  for  sin  rasende  Vrede  befalede 
han  strax  en  Mand  af  sin  Livvagt  at  bringe  Ynglingen  udenfor 
Staden  og  hugge  Hovedet  af  ham.     Krigeren   bemægtigede    sig 

4* 


44 


altsaa  Fareksad  og  førte  ham  bort  med  sig.  Men  da  han 
udenfor  Staden  skulde  til  at  udføre  den  blodige  Forretning, 
følte  han  sig  rørt  ved  den  unge  Mands  overordentlige  Skjønhed 
og  uskyldige  Mine,  og  raabte:  »Nej,  for  en  Kvindes  Skyld  vil 
jeg  ikke  tage  Livet  af  den  skjønneste  Yngling  i  Verden!  Lad 
der  komme  der  ud  af,  hvad  der  vil !  Himlen  vilde  straffe  mig 
for  slig  en  Forbrydelse.  Jeg  vil  tværtimod  optage  ham  i  mit 
Hus  som  min  egen  Søn  og  skjænke  ham  et  sikkert  Fristed 
imod  Kongens  Hævn.« 

»Hvad  Du  nu  handler  vel  imod  mig,«  raabte  Fareksad, 
»vil  blive  Dig  gjengjældt  tusindfoldig!  Jeg  er  uskyldig  i  den 
Forbrydelse,  som  jeg  beskyldes  for,  og  vil,  det  haaber  jeg  vist, 
nok  en  Gang  igjen  komme  i  Besiddelse  af  den  Rang  og  Rigdom, 
som  Ulykken  nu  har  berøvet  mig.« 

Og  de  begav  sig  ved  Nattetid  tilbage  til  Staden.  Krigeren 
optog  Fareksad  i  sit  Hus  og  forsynede  ham  efter  Evne  med 
alt,  hvad  han  behøvede ;  men  den  følgende  Morgen  gik  han 
op  til  Kongen  og  berettede,   at  hans  Befaling  var  bleven  udført. 

Fra  denne  Stund  af  værdigede  Kongen  af  Abessinien  sin 
ulykkelige  Dronning  intet  Blik  mere;  denne  var,  som  let  be- 
gribeligt, nærved  at  fortvivle  under  den  dobbelte  Ulykke,  som 
havde  ramt  hende,  Kongens  Mistillid  og  Vrede  og  hendes  Søns 
ynkelige  Henrettelse.  Havde  hun  endda  kunnet  gj  en  vinde  sin 
Gemals  Ømhed,  idet  hun  overbeviste  ham  om  sin  Uskyldighed, 
saa  havde  hun  heri  maaske  dog  fundet  Kraft  til  at  bære  Tabet 
af  sin  dyrebare  Søn.  Men  Gemal  og  Søn  paa  en  Gang,  — 
det  var  for  stor  en  Sorg  for  et  menneskeligt  Hjerte! 

Men  nu  traf  det  sig  heldig  nok,  at  der  i  Paladset  opholdt 
sig  en  gammel  Kone,  som  ved  forskjellige    sjeldne  Færdigheder 

havde  erhvervet  sig  Kongens  Godhed  og  Tillid;  hun  kunde  f. 
Ex.  besvare  allehaande  dunkle  Talemaader,  løse  indviklede 
Spørgsmaal,  læse  alle  Slags  hemmelig  Skrift,  og,  hvad  der  var 
hendes  bedste  Kunst,  skrive  Talismaner.  Denne  Kone,  der  var 
meget  om  Sultaninden,  fattede  den  inderligste  Medlidenhed  med 
hendes  Smerte,  og  henvendte  sig  en  Dag  til  hende  med  Spørgs- 
maal om  Aarsagen  til  hendes  Lidelse. 

Da  Dronningen  i  Stedet  for  at  svare,  kun  slog  Øjnene  ned, 
vedblev  den  velvillige  Matrone:  »Betro  Eder  kun  til  mig!  I  skal 
sikkerlig  ikke  komme  til  at  fortryde  Eders  Tillid !  Hvis  nogen 
formaar  at  hjælpe  Eder,  saa  tror  jeg,  at  det  er  mig.« 

Da  aabenbarede  Dronningen  for  den  gamle  Kone,  at  Fa- 
reksad  havde  været  hendes  i  Dølgsmaal  fødte  Søn,  og  fortalte 
hende  alt,  hvad  der  var  foregaaet  imellem  dem,  indtil  Fareksads 
Henrettelse.  Under  en  Strøm  af  Taarer  klagede  hun  over,  at 
hun  ikke  en  Gang  havde  den  usle  Trøst  at  vide,  hvor  han  var 
begraven,  og  at  kunne  græde  paa  hans  Grav.  Matronen  følte 
sig  inderlig  rørt,  og  stræbte  at  trøste  Dronningen  med  Løftet 
om,  at  hun  vel  skulde  hitte  paa  Midler  til  at  lindre  hendes 
Ulykke,  naar  hun  blot  vilde  være  taalmodig  og  give  Tid.  »Jeg 
forstaar  fuldkommen,«  sluttede  hun,  »hvor  pinligt  det  maatte 
være  Eder,  rent  ud  at  tilstaa  Kongen  Eders  Hemmelighed;  og 
dog  er  Tilstaaelse  det  eneste  Middel,  hvorved  I  kan  retfærdig- 
gjøre  Eder  og  gj  en  vinde  hans  Tillid.  Men  læg  nu  vel  Mærke 
til,  hvad  jeg  har  at  foreslaa  Eder!  I  maa  en  Gang  lægge 
Eder  tidlig  til  Sengs,  inden  Kongen  endnu  har  søgt  sit  Sove- 
værelse. Han  vil  da  betræde  Eders  Gemak,  lægge  Eder  et 
Papir  paa  Hjertet  og  sige:  »I  Kraft  af  denne  Talisman  byder 
jeg  Dig  at  tilstaa  Sandheden!«  —  Paa  denne  Maade  vil  det 
blive  Eder  let,  ligesom  tvungen    af  en    højere    Magt,  at    gaa  til 

Bekj endelse  af  Eders  Forhold  til  den  arme  Fareksad.  Kongen 
vil  tro  Eder  og  atter  skjænke  Eder  sin  Tillid;  og  I  vil  paa 
denne  Maade  dog  redde  saa  meget  af  Eders  Lykke,  som  der 
endnu  staar  til  at  redde.« 

Dronningen  lovede  nøje  at  folge  Matronens  Raad,  og 
denne  begav  sig  bort  for  at  opsøge  Kongen.  Hun  fandt  ham 
i  Haven  i  en  afsides  liggende  Kiosk,  hensunken  i  dybeste 
Græmmelse.  »Kjære  Herre,«  tog  hun  til  Orde,  >  Ensomhed  er 
ikke  god  for  dem,  som  Allah  har  bebyrdet  med  Herredømmet 
over  Land  og  Folk ;  thi  Ensomheden  er  Sorgens  Moder,  og 
Sorgen  avler  onde  Luner.  I  lider  af  Tungsind,  kjære  Herre ; 
hvad  har  da  bedrøvet  Eder  saa  dybt?  Betro  mig  Eders  Sorg! 
I  véd,  jeg  har  et  trofast  Hjerte  og  kj ender  Raad  for  mange- 
haande  Ting!« 

»Ak,  min  gode  Moder,«  svarede  Kongen,  »det  er  ikke 
Ensomheden,  som  hos  mig  har  fremavlet  Sorgen;  det  er  en 
over  al  Maade  ulykkelig  Skjæbne.  Da  jeg  ikke  behøver  at 
have  nogen  Hemmelighed  for  Dig,  vil  jeg  aabent  tilstaa,  hvad 
der  piner  mig.  Du  véd  jo,  at  jeg  satte  alt  paa  Spil  for  at 
vinde  den  persiske  Prindsesse,  og  at  jeg  skjænkede  hende  hele 
mit  Hjerte.  Da  jeg  ikke  formaaede  at  nægte  hende  noget, 
føjede  jeg  hende  ogsaa  i  at  hidskafTe  en  ung  Slave  fra  Kongen 
af  Persiens  Hof,  som  hun  højligen  havde  rost  for  mig  og  øn- 
skede at  se  i  sin  Nærhed.  Men  da  brod  Ulykken  ind  over 
mit  Hoved.  Snart  viste  det  sig,  at  de  havde  sammensvoret 
sig  imod  min  Ære  og  min  Lykke,  Dronningen  og  den  unge 
Slave.  I  min  Vrede  lod  jeg  Slaven  uden  Forhør  henrette ; 
Dronningen  overlod  jeg  til  en  ond  Bevidstheds  forsmædelige 
Straf.  Men,  for  at  tilstaa  Dig  alt,  jeg  frygter  for,  at  jeg  har 
straffet  den  unge  Slave  altfor  haardt,    —  at  min  Gemalinde  fra 

Begyndelsen  af  ene  var  den  egentlig  brødefulde.  Jeg  føler  Sam- 
vittighedsnag og  lider  under  alle  Uvishedens  Kvaler.  Det  første 
kan  der  ikke  raades  Bod  paa;  maaske  dog  endnu  paa  det 
sidste ! « 

»Herre,«  svarede  Matronen,  »Eders  sidst  ytrede  Haab  har 
ikke  skuffet  Eder;  der  gives  virkelig  Raad  for  Eders  kvalfulde 
Uvished.  Banlys  altsaa  Sorgen  og  aabn  Eders  Hjerte  igjen  fol- 
den fagre  Glæde!  Jeg  besidder  nemlig  en  Talisman,  som  hid- 
rører fra  selve  Profeten  Salomon;  den  bestaar  af  græske  Skrift- 
tegn og  er  affattet  i  det  syriske  Sprog.  Naar  man  vil  lære  at 
kjende  et  Menneskes  hemmeligste  Tanker,  behøver  man  kun  at 
lægge  den  sovende  Talismanen  paa  Brystet  og  sige:  »Ved  den 
store  levende  Allah,  hvis  Navn  denne  Talisman  bærer,  be- 
sværger jeg  Dig  at  aabenbare  alle  dine  dybeste  Hemmelig- 
heder!« Ved  denne  Besværgelse  vil  Enhver  under  Søvnen  føle 
sig  tvungen  til  at  aabenbare  alle  sine  Hemmeligheder,  baade 
godt  og  ondt,  og  har  ved  sin  Opvaagnen  ganske  forglemt,  hvad 
der  er  foregaaet.  Dersom  Eders  Højhed  ønsker  ad  denne  Vej 
at  erfare  Dronningens  Hemmelighed,  saa  er  jeg  beredt  til  at 
betro  Eder  Talismanen.« 

Med  levende  Taknemlighed  tog  Kongen  imod  det  tilbudte 
Middel  til  at  komme  ud  af  sin  pinlige  Uvished,  og  Matronen 
ilede  bort  for  at  hidskaffe  det  fornødne.  Saasnart  hun  var 
hjemme  hos  sig  selv,  kradsede  hun  nogle  betydningsløse  Karak- 
terer op  paa  et  Stykke  Pergament,  lagde  dette  omhyggeligt 
sammen,  bandt  en  Snor  derom  og  forseglede  det.  Tillidsfuld 
overrakte  hun  Kongen  dette  Kradseri  som  den  allerstørste 
Klenodie,  idet  hun  sagde:  »Maatte  det  behage  Eders  Højhed 
at  rejse  sig,  for  paa  en  sømmelig  Maade  at  tage  imod  den 
store  Profet  Salomons  hellige  Efterladenskab ! « 

Kongen  af  Abessinien  rejste  sig  og  tog  fuld  af  Ærefrygt 
imod  den  foregivne  Talisman,  som  han  derpaa  gjemte  med  den 
største  Omhu.  Fuld  af  Utaalmodighed  oppebiede  han  nu  det 
Øjeblik,  da  han  kunde  benytte  den.  Ved  Nattens  Indbrud 
listede  han  sig  forsigtig  ind  i  Dronningens  Soveværelse;  en  dyb 
Søvn  syntes  allerede  at  have  fængslet  hende.  Med  bævende 
Haand  lagde  han  hende  Papiret  paa  Hjertet,  og  ventede  i 
spændt  Forventning  paa  Virkningen  deraf.  —  Tys,  da  begyndte 
Dronningen  at  tale  i  Søvne !  Med  tydelig  Stemme  aabenbarede 
hun  Kongen  hele  sit  Forhold  til  den  arme  Fareksad,  og  lod 
ikke  en  Tøddel  blive  tilbage.  Forbavset  og  ligesom  lynslagen 
hørte  Kongen  til. 

»Med  Taalmod  og  Hengivenhed,«  saaledes  sluttede  Dron- 
ningen, »underkaster  jeg  mig  Allahs  ophøjede  Villie,  og  kunde 
vel  endogsaa  en  Gang  i  Tiden  trøste  mig  over  Tabet  af  min 
Søn,  dersom  jeg  blot  igjen  kunde  vinde  min  Herre  og  Gemals 
Tillid  og  Kjærlighed!« 

Ved  disse  sidste  Ord  fra  den  uskyldige  Dronnings  Mund 
overvældede  Rørelsen  den  ved  hendes  Leje  lyttende  Konge. 
Graaden  styrtede  frem  fra  hans  Øjne ;  han  greb  sin  Gemalinde 
i  sine  Arme  og  bedækkede  hende  med  Kys  og  hede  Taarer. 
Men  Dronningen  syntes  pludselig  at  vaagne  op  af  den  dybeste 
Søvn,  og  udraabte  ligesom  forbavset,  med  en  Rørelse  og  Glæde, 
som  hun  ikke  behøvede  at  hykle:  »O  Himmel,  hvad  har  gjen- 
erhvervet  mig  min  Gemals  Kjærlighed?« 

Da  tilstod  Kongen,  hvad  han  havde  foretaget  sig  med 
hende,  og  gjorde  hende  milde  Bebrejdelser,  fordi  hun  ikke  tidligere 
ganske  aabenhjertig  havde  tilstaaet  ham  hele  sit  Forhold  til 
Fareksad.  —  Han  skulde  visselig  ikke  have  taget  Forargelse 
deraf,    men    i   den    unge   Mand   have    set    baade  hendes  og  sin 

egen  Søn.  —  Og  de  tvende  forsonede  Ægtefæller  beklagede 
sig  for  hinanden,  og  græd  sammen,  og  stræbte  at  trøste  hin- 
anden saa  godt  de  formaaede. 

Dagen  efter  lod  Kongen  den  Kriger  kalde,  hvem  han 
havde  givet  Befaling  til  Fareksads  Henrettelse,  og  sagde  til 
ham:  »Du  maa  betegne  mig  Stedet,  hvor  den  arme  Fareksad 
ligger  begravet,  for  at  jeg  kan  bede  paa  hans  Grav  og  vise 
hans  Uskyldighed  den  tilbørlige  Anger  og  Ære.  —  I  Sandhed, 
det  er  kun  lidet,  jeg  formaar  for  at  forsone  Retfærdigheden r 
som  jeg  saa  blodig  har  krænket!  Jeg  har  brudt  en  nylig  ud- 
sprungen Blomst  fra  Lyksalighedens  Have,  knækket  den  duf- 
tende Krone  paa  en  i  Sandhed  kongelig  Ceder!  —  Ak,  det  vil 
jeg  ingensinde  glemme!« 

Da  Soldaten  hørte  Kongen  tale  i  denne  Tone,  svarede  han 
tillidsfuldt:  »Herre,  gid  Himlene  maa  tjene  som  Trin  til  Eders 
Højheds  Trone!  Lyksalig  Glæde  sønderbryde  som  en  glimrende 
Sol  det  mørke  Skydække  af  Sorger,  som  hvælver  sig  over  Eders 
ophøjede  Hus!  —  Fareksad  er  ingenlunde  død.  Jeg  anede 
hans  Uskyldighed  og  vilde  ikke  besmitte  mine  Hænder.  Og 
jeg  vovede  at  tage  ham  hjem  med  mig  i  mit  Hus  og  dele 
mit  fattige  Brød  med  ham,  indtil  der  oprandt  bedre  Tider.« 

Denne  glædelige  Efterretning  syntes  at  give  Kongen  af 
Abessinien  et  ganske  nyt  Liv.  Jo  mere  uventet  den  var 
kommen  ham,  desto  højere  sprudlede  hans  Glædes  Kilde.  I 
Stedet  for  at  straffe  Krigeren  for  Ulydighed,  som  han  under 
andre  Omstændigheder  vel  havde  fortjent,  lod  han  ham  beklæde 
med  en  Ærespels  til  Bevis  paa  sin  Taknemlighed,  og  sendte 
ham  strax  med  flere  Personer  af  sine  Omgivelser  hen  at  hente 
Fareksad. 

Imidlertid  ilede  han  ind  til  Dronningen  for  at  helbrede 
hendes  Hjerte  med  den  nylig  modtagne  Efterretning.  Hvo  for- 
maar  vel  at  skildre  den  arme  Moders  Henrykkelse?  Med  bræn- 
dende Utaalmodighed,  under  idelige  Omfavnelser  og  ømme  Lyk- 
ønskninger ventede  de  den  fortabte  og  gjenvundne.  Saasnart 
Fareksad  endelig  traadte  ind  til  dem,  ilede  de  ham  med  aabne 
Arme  imøde,  og  han  gik  over  fra  den  ene  Favn  til  den  anden. 

I  det  første  roligere  Øjeblik  prisede  de  alle  tre  det  barm- 
hjertige Forsyn,  som  ad  Smertens  Veje  havde  ledet  dem  til 
Lyksalighedens  klare  Kilde.  De  var  lykkelige  tilsammen,  og  de 
forblev  det,  saalænge  Allah  tillod  dem  at  leve  for  og  med 
hverandre. 


Herre  og  Slavinde. 


I  Bagdad  levede  der  engang  en  ung  Mand,  en  Rigdommens 
Søn,  som  efter  sin  Fader  havde  arvet  en  meget  stor  Formue. 
Denne  unge  Mand  forelskede  sig  i  en  Slavinde,  kjøbte  hende 
for  en  høj  Pris,  og  levede  sammen  med  hende;  snart  lærte 
Slavinden  at  elske  ham  ligesaa  lidenskabelig,  som  han  elskede 
hende.  Men  dette  forledte  ham  til,  for  at  behage  hende,  at 
føre  en  saa  overdaadig  Levemaade,  at  han  snart  havde  fortæret 
hele  sin  Formue  indtil  den  sidste  Dinar  og  intet  havde  tilbage 
uden  sin  Ungdom  og  sin  Kjærlighed. 

Nu  blev  han  nødt  til  at  se  sig  om  efter  et  Udkomme,  men 
intetsteds  var  der  noget  for  ham  at  finde.  Endelig  henvendte 
han  sig  til  en  af  sine  Venner  for  at  bede  ham  om  et  godt 
Raad  i  denne  fortvivlede  Stilling. 

I  sin  Overflods  Dage  havde  den  unge  Mand  meget  om- 
gaaedes  Stadens  skjønne  Aander,  i  hvis  Kreds  han  var  bleven 
optagen  paa  Grund  af  sin  Færdighed  i  Sang  og  Spil,  hvori 
han    var    en    næsten    uopnaaelig  Mester.     Derfor  sagde  nu  hans 

Ven  til  ham:  »Jeg  ved  ikke  noget  bedre  Raad  at  give  Dig 
end  det,  at  Du  gaar  omkring  i  de  store  Huse  og  synger  med 
din  Slavinde.  I  vil  derved  kunne  fortjene  mange  Penge;  og 
Mad  og  Drikke  har  I  med  det  samme  for  intet.« 

Men  hertil  havde  hverken  den  unge  Mand  eller  hans  Slav- 
inde nogen  Lyst.  »Jeg  har  udtænkt  en  ganske  anden  Plan  for 
os,«   indvendte  Slavinden. 

»Nu,  lad  os  høre,«  bød  hendes  Herre  og  Elsker.  »Du 
skal  gjøre  mig  i  Penge,«  vedblev  Slavinden;  »derved  slipper  vi 
begge  ud  af  Forlegenheden.  Jeg  vil  da  igjen  komme  til  at 
leve  i  Overflod,  hvortil  jeg  nu  engang  er  vant;  thi  Ingen  vil 
let  falde  paa  at  kjøbe  mig,  som  ikke  besidder  Rigdom.  Saa 
maa  vi  for  Resten  lade  det  komme  an  paa  Allahs  Barmhjertig- 
hed, om  han  atter  vil  forene  os.« 

Denne  Plan  behagede  i  Begyndelsen  slet  ikke  den  unge 
Ødeland.  Men  da  endelig  Nøden  stod  for  Døren,  bed  han  i 
det  sure  Æble  og  førte  sin  Slavinde  paa  Torvet.  Den  Første, 
der  fik  den  unge  Skjønhed  at  se,  var  en  Hashimeh  ])  fra  Basra, 
en  dannet  og  smuk,  dertil  ædel  og  højmodig  Mand.  Denne 
fandt  strax  Behag  i  Slavinden,  og  kjøbte  hende  for  femten  hun- 
drede Guldstykker. 

Da  nu  hendes  gamle  Herre  havde  faaet  Kjøbesummen  ud- 
betalt, fortrød  de  begge  bitterlig,  hvad  de  havde  gjort,  og  de 
fældede  Taarer  med  hinanden.  Den  unge  Ødeland  bad  i  sin 
Ve  Hashimeh'en  om  at  Kjøbet  maatte  gaa  tilbage,  men  mødte, 
som  naturligt,  et  bestemt  Afslag.    Da  han  nu  endelig  mærkede, 


*)  En  Efterkommer  af  Profetens  Oldefader,  Hashim.    fra  hvem  ogsaa 
de  abbasidiske  Kalifer  nedstammer. 

at  det  ikke  kunde  være  anderledes,  puttede  han  med  et  Suk 
Pengene  i  sin  Pung,  og  gik  sin  Vej,  uden  at  vide,  hvorhen; 
thi  hans  Hus  var  en  øde  Grav  for  ham,  siden  hans  Elskede 
havde  forladt  det. 

Med  Suk  og  Taarer  vandrede  han  ned  ad  Gaden,  og 
traadte  endelig  ind  i  en  Moske,  tog  Plads  i  en  Krog  og  gav 
sine  Taarer  frit  Løb.  Til  sidst  faldt  han  i  Søvn  af  Bedrøvelse 
og  Udmattelse;  dog  forvarede  han  først  Pengepungen  under  sit 
Hoved.  Men  en  Tyv,  der  havde  været  Vidne  til,  hvad  han 
foretog  sig,  benyttede  sig  af  hans  dybe  Søvn,  trak  forsigtig 
Pungen  frem  under  hans  Hoved,  og  løb  sin  Vej  med  den.  I  det 
samme  vaagnede  den  unge  Mand,  savnede  sin  Pung  og  saa 
Tyven  rende;  hastig  vilde  han  springe  op  og  løbe  efter  ham. 
Men  Skjælmen  havde  været  saa  snu,  at  binde  Benene  sammen 
paa  ham,  inden  han  udførte  sin  Streg,  og  Følgen  deraf  var,  at 
den  unge  Mand  lige  saa  hastig,  som  han  havde  rejst  sig,  styr- 
tede til  Jorden  igjen.  Da  maatte  han  nødtvungen  opgive  al  For- 
følgelse, brast  atter  i  Graad  og  sagde:  »Min  Sjæl  er  vegen  bort 
fra  mig,   og  min  Ejendom  har  jeg  tabt!« 

I  sin  grænseløse  Elendighed  gik  han  ned  til  Tigrisfloden, 
bedækkede  Ansigtet  med  sit  Klædebon  og  styrtede  sig  i  Vandet, 
men  nogle  Folk,  som  var  til  Stede,  sagde  til  hinanden:  »Dette 
er  vist  foranlediget  ved  en  stor  Gjenvordighed,  som  er.  kommen 
over  ham;«  —  sprang  ud  i  Floden  og  frelste  ham  fra  at 
drukne. 

Da  de  derpaa  spurgte  ham  om  Aarsagen  til  hans  For- 
tvivlelse, fortalte  han  dem,  hvad  der  var  mødt  ham,  og  de 
gode  Folk  beklagede  ham  af  Hjertet.  Endelig  traadte  en  Shejk 
frem  af  den  ham  omgivende  Mængde  og  sagde:  »Du  har  mistet 
din    Formue     og    vil    nu     ogsaa    forøde    din    Sjæl    og    fare    til 

Helvede  i  den  evige  Ild?  Stat  op  og  følg  mig,  og  lad  mig  se, 
hvor  Du  boer!« 

Den  unge  Mand  føjede  sig  i  Shejkens  Villie  og  førte  ham 
hjem  med  sig.  Da  gav  Shejken  sig  til  at  trøste  og  formane 
ham,  indtil  han  havde  beroliget  sig  og  opgivet  alle  fortvivlede 
Forsætter.  Da  Shejken  endelig  forlod  ham,  ledsagede  han 
ham  med  sine  Velsignelser;  men  neppe  var  Trøsteren  borte, 
førend  Fortvivlelsen  atter  greb  ham  i  hans  Ensomhed,  og  han 
paany  følte  sig  fristet  til  at  gjøre  en  Ende  paa  sit  Liv.  Men 
da  saa  atter  den  tilkommende  Verden  og  den  evige  Ild  randt 
ham  i  Tanker,  flyede  han  for  sig  selv,  og  begav  sig  hen  til  en 
Ven,   i  hvis  Barm  han  udøste  al  sin  Sjæls  Elendighed. 

Hans  Ven  blandede  i  oprigtig  Medfølelse  Taarer  med  ham, 
gav  ham  derpaa  halvtredsindstyve  Guldstykker  og  sagde  til  ham : 
»Følg  mit  Raad  og  forlad  Bagdad  paa  Øjeblikket!  Disse  Penge 
vil  være  tilstrækkelige  til  at  bestride  dit  Underhold,  indtil  Du 
har  overvundet  din  Kjærlighed  og  med  den  din  Hjerteve.  Du 
hører  jo  til  Skrivernes  Slægt  og  har  en  udmærket  smuk  Haand- 
skrift-,  vend  Dig  derfor  til  en  af  de  store  Herrers  Regnskabs- 
førere og  gjør  dit  Talent  gj  ældende.  Maaske  er  det  Allahs 
Villie  —  velsignet  være  hans  Navn!  —  at  Du  engang  igjen 
skal  blive  forenet  med  din  elskede  Slavinde.« 

Den  unge  Mand  fulgte  dette  Raad.  Saa  snart  han  havde 
fattet  sig  noget,  besluttede  han  at  begive  sig  til  Byen  Vasit  ved 
Tigrisnoden,  hvor  han  havde  Slægtninge. 

I  denne  Hensigt  begav  han  sig  ned  til  Strømmen,  hvor 
han  fandt  et  Skib,  som  just  blev  ladet  med  Gods  og  Varer,  og 
forhørte  sig,  om  han  kunde  sejle  med.  Men  Søfolkene  svarede, 
at  Skibet  tilhørte  en  stor  Herre,  og  at  de  ikke  kunde  tage  ham 
med  sig. 

Men  den  unge  Mand  vandt  dem  dog  for  sig  ved  at  give 
dem  Udsigt  til  en  god  Belønning,  saa  at  de  til  sidst  ytrede: 
»Naar  Du  endelig  vil  sejle  med,  saa  aflæg  din  kostbare  Dragt, 
ifør  Dig  Sømandsklæder  og  slut  Dig  til  os,  som  om  Du  var  en 
af  vore ! « 

Dermed  var  den  unge  Mand  vel  tilfreds,  gik  hen  og  kjøbte 
sig  en  Skipperdragt,  trak  den  paa  og  vendte  saaledes  forvandlet 
tilbage  til  Skibet,  som  skulde  gaa  til  Basra.  Men  neppe 
havde  han  blandet  sig  imellem  Sømændene,  førend  han  fik  Øje 
paa  —  hvem  anden  end  sin  elskede  Slavinde,  som  blev  ført 
om  Bord  af  to  tjenende  Slavinder!  Ved  dette  uventede  Møde 
blev  hans  Hjertesorg  vakt  paany,  dog  sagde  han  til  sig  selv: 
»Saa  kan  jeg  dog  i  det  mindste  endnu  se  hende  og  høre  hende 
synge,  saa  længe  vi  er  paa  Vejen  til  Basra.« 

Det  varede  ikke  længe,  inden  ogsaa  Hashimeh'en  kom 
ridende  med  sit  Følge ;  strax  gik  han  om  Bord  paa  Skibet, 
Tovene  blev  løsnede,  og  Rejsen  ned  ad  Strømmen  gik  for  sig. 
Skibets  Herre  lod  et  Bord  dække,  og  holdt  Maaltid  sammen 
med  Kvinderne;  Skibsfolkene  spiste  derimod  i  Forstavnen.  Da 
Hashimeh'en  havde  endt  sit  Maaltid,  sagde  han  til  sin  nye 
Slavinde:  »Skal  jeg  nu  ikke  snart  høre  Dig  synge?  Det  er  jo 
for  din  Sangs  Skyld,  jeg  har  kjøbt  Dig.  Hvor  længe  vil  Du 
endnu  vedblive  at  sørge  og  græde?  —  O,  Du  er  visselig  ikke 
den  eneste,   der  har  mistet  sin  Elskede!« 

Disse  Ord  undgik  ikke  den  unge  Mands  lyttende  Øre,  og 
han  saa  deraf,  at  hans  Elskede  var  forbleven  ham  tro  i  sit 
Hjerte. 

Nu  lod  Hashimeh'en  ophænge  et  Tæppe  i  Bagstavnen  af 
Skibet,  bag  hvilket  Kvinderne  drog  sig  tilbage,  og  gav  sig  der- 
paa  i  Snak    med    de  øvrige  Folk    paa  Skibet.     Han    lod  bringe 

Vin  og  Frugter,  og  da  han  ikke  ophørte  med  at  trænge  ind 
paa  Slavinden  for  at  faa  hende  til  at  synge,  forlangte  hun  ende- 
lig en  Cithar  og  sang : 

—  De  er  bortdragne  ved  Nattetid  med  min  Elskede,  og  har 
været  grusomme  nok  til  at  bortføre  mit  Hjertes  Lykke.  —  Siden 
deres  Kameler  forsvandt  i  det  fjerne,  raser  i  den  Elskendes  Hjerte 
en  fortærende  Ild.  — 

Videre  kom  hun  ikke  i  sin  Sang-,  thi  Taarerne  vældede  frem 
af  hendes  Øjne,  og  hun  hørte  op  at  synge. 

Herover  blev  alle  meget  bekymrede;  men  den  unge  Mand 
faldt  afmægtig  om  paa  Dækket.  Skibsfolkene  troede,  at  han 
var  besat  af  en  ond  Aand,  og  hviskede  ham  visse  hemmelige 
Ord  i  Øret.  Imidlertid  havde  man  ogsaa  syslet  med  Slavinden 
og  bragt  hende  til  sig  selv  igjen.  Man  fornyede  sine  Bønner 
for  at  faa  hende  til  at  fortsætte  sin  Sang;  nødtvungen  greb  hun 
-atter  Citharen  og  foredrog  følgende  Vers: 

—  Der  stod  jeg  og  græd  over  Tabet  af  min  Elskede,  som  de 
havde  ført  bort  fra  mig.  —  Han  boer  endnu  i  mit  inderste  Hjerte, 
endskjøndt  han  færdes  i  det  fjerne.  —  Og  jeg  stod  ved  Ruinerne  af 
vor  Kjærligheds  Hjem  og  spurgte  efter  mit  Hjertes  Trøst;  men  Huset 
var  forladt  og  øde,  og  ingen  Trøst  var  at  finde.   — 

Da  Slavinden  havde  sunget  disse  Vers,  sank  hun  atter  i  Afmagt, 
og  alle  tilstedeværende  gav  sig  til  at  klage  over  hende.  Men 
den  unge  Mand  udstødte  et  højt  Skrig  og  styrtede  om  uden 
Besindelse.  Da  spurgte  en  af  Hashimeh'ens  Tjenere  Skibs- 
folkene, hvorfor  de  havde  taget  et  saadant  Menneske  med  sig 
om  Bord.  Folkene  svarede  undskyldende:  »Saa  snart  vi  kommer 
til  den  nærmeste  By,  skal  vi  sætte  ham  i  Land  og  skaffe  ham 
Eder  fra  Halsen.« 

Da  den  unge  Mand  hørte  Skibsfolkene  tale  saaledes,  frygtede 
han  for,  at  han  før  Tiden  skulde  blive  adskilt  fra  sin  Elskede; 
han  tog  sig  derfor  sammen,  og  besluttede  at  være  fattet  paa 
alt,  og  sagde  til  sig  selv:  »Der  gives  kun  et  Middel,  hvor- 
ved jeg  kan  haabe  at  vinde  fast  Fod  paa  Skibet,  nemlig  det  at 
underrette  min  Elskede  om  min  Nærværelse;  hun  vil  nok  finde 
paa  Midler  til  at  forebygge  min  Bortfjernelse.« 

Skibet  var  imidlertid  kommet  et  godt  Stykke  ned  ad  Strøm- 
men og  havde  naaet  en  bebygget  Egn,  hvor  dets  Ejer  havde  i 
Sinde  at  gaa  i  Land.  Medens  Hashimeh'en  var  borte  tilligemed 
Kvinderne  og  sine  øvrige  Ledsagere,  der  alle  var  Medlemmer 
af  hans  Familie,  listede  den  unge  Mand  sig  bagved  Forhænget, 
tog  Citharen  og  spillede  nogle  Melodier,  som  Slavinden  havde 
lært  af  ham.  Endnu  i  rette  Tid  lagde  han  Instrumentet  fra  sig, 
og  vendte  ubemærket  tilbage  til  den  Plads,  hvor  han  hørte 
hjemme.  Hashimeh'en  og  hans  Følge  steg  igjen  om  Bord,  og 
Skibet  fortsatte  atter  sit  Løb. 

Det  var  en  herlig  Maaneskinsnat.  »Ved  Allah,«  henvendte 
Hashimeh'en  sig  til  Slavinden,  »jeg  besværger  Dig,  gjør  os 
ikke  vort  Liv  tungt,  men  spil  og  syng,  og  væk  Glæden  i  vort 
Hjerte!« 

Slavinden  greb  Citharen,  lod  Haanden  glide  hen  over 
Strengene,  og  sukkede,  som  om  hun  vilde  udaande  sin  Sjæl. 
Endelig  udbrød  hun:  »Ved  Allah,  min  Læremester  er  med  her 
om  Bord ! « 

»Ved  Profeten!«  svarede  Hashimeh'en,  »hvis  det  virkelig 
var  Tilfældet,  skulde  han  snart  komme  til  at  yde  os  Selskab! 
Maaske  vilde  han  forstaa  at  boitjage  din  Kummer,  og  din  Sang 
vilde  blive  dobbelt  klar  og  henrivende.  Men  jeg  begriber  ikke,  hvor- 
ledes det  skulde  gaa  til,  at  han  virkelig  var  her  om  Bord  i  Skibet. « 

Slavinden  sukkede  og  svarede :  »Jeg  formaar  ikke  at  røre 
Strengene  og  synge,  naar  min  Lærer  er  til  Stede,  uden  at  jeg 
ser  ham  hos  mig. 

»Nuvel,«  svarede  Hashimeh'en,  »vi  vil  engang  forhøre  os 
hos  Skipperen,   om  nogen  fremmed  er  om  Bord.« 

»Hej da,  Folk!«  raabte  han  til  Skibsfolkene,  »har  I  taget 
nogen  rejsende  om  Bord  uden  mit  Vidender« 

»Nej,  vi  har  ikke,«   lød  Svaret  tilbage. 

Men  da  den  unge  Mand  frygtede  for,  at  Efterforskningen 
dermed  skulde  være  til  Ende,  gav  han  sig  til  at  le  højt  og 
sagde :  »Jeg  var  hendes  Lærermester,  medens  jeg  tillige  var 
hendes  Herre.« 

»Ved  Allah,«   raabte  Slavinden,  »det  er  min  Herres  Stemme !« 

Den  unge  Mand  blev  ført  frem  for  Hashimeh'en,  som  strax 
kjendte  ham  igjen  og  sagde  til  ham:  »Ve  Dig!  Hvad  er  der 
gaaet  af  Dig,  siden  Du  træder  mig  under  Øjne  paa  denne  Maade?« 

Den  unge  Mand  fortalte  ganske  oprigtig  alt,  hvad  der  var 
mødt  ham,  og  tilstod,  at  hans  ømme  Længsel  havde  ført  ham 
hid.  Medens  han  talte,  strømmede  Taarerne  ham  ned  over 
Kinderne,  og  Slavinden,  som  bag  Forhænget  havde  hørt  ham 
tale,  kunde  ikke  andet  end  hulke  højt.  Men  heller  ikke  Hashi- 
meh'en og  hans  Brødre  kunde  nægte  det  trofast  elskende  Par 
deres  Medfølelse,  og  ønskede  af  Hjertet  at  lindre  dets  Kummer. 
Endelig  sagde  Hashimeh'en:  »Ved  Allah!  jeg  er  endnu  ikke  i 
mindste  Maade  kommen  Slavinden  for  nær;  jeg  har  ikke  engang 
saa  meget  som  hørt  hende  synge  en  ordentlig  Sang  til  Ende.  — 
Jeg  er  en  Mand,  som  Allah  har  velsignet  med  alle  Livets  Goder 
i  rigeligt  Maal,  og  som  kun  har  én  Lidenskab,  den  at  høre  for- 
trinlig Sang.  Mit  Ærinde  i  Bagdad  var  alene  at  hæve  den 
Pengesum,    hvilken  Khalifen    aarlig    har    tilstaaet  mig,    og  nyde 

en  Smule  ordentlig  Musik  og  Sang.  Jeg  havde  opnaaet  begge 
mine  Formaal,  og  tænkte  allerede  paa  at  rejse  hjem  igjen,  da 
det  faldt  mig  ind,  om  jeg  ikke  paa  en  Maade  kunde  sikre 
mig  den  Fornøjelse,  ogsaa  at  høre  god  Musik  hjemme  i  Basra, 
ligesaa  vel  som  i  Bagdad.  I  denne  Hensigt  kjøbte  jeg  denne 
Slavinde,  hvis  Sang  og  Spil  højligen  blev  berømmet  for  mig. 
Dig,  unge  Mand,  tilhørte  hun  engang;  men  jeg  havde  ikke 
forestillet  mig,  at  der  fandt  et  saa  inderligt  Forhold  Sted  imellem 
Eder;  derfor  kalder  jeg  her  Allah  til  Vidne,  at  jeg  strax  efter 
min  Ankomst  til  Basra  vil  frigive  denne  Slavinde  og  forene 
Eder  med  hinanden.  Af  mig  skal  I  faa  Eders  rigelige  Under- 
hold, alene  paa  den  Betingelse,  at  din  Kone,  saa  ofte  som  jeg 
ønsker  det,  skal  synge  og  spille  for  mig,  skjult  bag  et  Forhæng; 
Du  selv  derimod  skal  høre  til  mine  Brødre  og  Bordkammerater. « 

Den  unge  Mand  var  ude  af  sig  selv  af  Glæde ;  men  Hashi- 
meh'en  saa  om  bag  Forhænget  og  spurgte:  »Er  Du  ogsaa  til- 
freds med  denne  min  Bestemmelse?«  — Slavinden  takkede  ham, 
idet  hun  nedkaldte  alle  Himlens  Velsignelser  over  ham. 

Derpaa  gav  Skibets  Herre  Befaling  til,  at  den  unge  Mand 
skulde  forsynes  med  prægtige  Klæder,  og  med  allehaande  vel- 
lugtende Vande  og  Salver,  for  at  han  paa  en  værdig  Maade 
kunde  fremstille  sig  i  Selskabets  Midte. 

Saa  snart  den  unge  Mand  havde  ført  sig  disse  herlige  Gaver 
til  Nytte,  blev  der  budet  ham  Vin  og  Spise  og  kostelige  Frugter ; 
imedens  han  forfriskede  sig,  greb  Slavinden  i  Strengene  og  sang 
paa  den  dejligste  Melodi  med  sød  Stemme : 

—  Og  de  dadlede  mig,  fordi  jeg  udgjød  Taarer,  da  min  Sjæls 
Elskede  sagde  mig  Farvel.  —  Men  de  have  ikke  erfaret,  hvad  en 
Skilsmisse  betyder,  og  hvilken  fortærende  Glød  Sorgen  kan  an- 
tænde i  et  Menneskes  Indre.  —  Kun  den,  der  selv  har  elsket,  veed, 

hvad  Kjærlighed   er;   kun  den,  der  selv  har  lidt,   veed.  hvad  Smerten 
har  at  betyde.   — 

Alle  tilstedeværende  fandt  den  største  Fornøjelse  i  denne 
Sang,  og  den  unge  Mand  følte  sig  saa  henrykt  derved,  at  han 
selv  greb  Citharen,    aflokkede  den  de    sødeste  Toner,    og  sang : 

—  Trænger  Du  til  en  Velgjerning,  saa  henvend  Dig  til  den 
højmodige  Mand,  som  kun  har  kjendt  Overflod  og  Rigdom.  At  bede 
den  højmodige  om  noget,  er  ikke  nogen  Skam,  snarere  en  Ære.  — 
Hvo  vilde  derimod  bede  den  lave  Sjæl  om  noget?  —  Kan  Du  ikke 
længer  undgaa  at  ydmyge  Dig,  saa  ydmyg  Dig  for  den  ædle  og 
høje!  At  ære  de  virkelig  store  Mænd,  er  ingen  Fornedrelse;  — heller 
dø,  end  ydmyge  sig  for  den,   der  selv  sluger  Støvet!   — 

Ogsaa  disse  Vers  vandt  almindeligt  Bifald,  og  den  muntre  Stem- 
ning vedblev  fremdeles  at  herske,  idet  snart  Slavinden,  snart  den 
unge  Mand  sang,  lige  indtil  Skibet  løb  ind  i  Havnen. 

Da  det  elskende  Par  betraadte  Hashimeh'ens  Hus,  hen- 
vendte denne  sig  til  den  unge  Mand  og  sagde,  idet  han  pegede 
paa  Slavinden:   »Tag  nu,  hvad  dit  er!« 

»Ja,«  svarede  den  unge  Mand,  »men  Du  maa  først  skjænke 
hende  Friheden,  som  Du  har  lovet;  saa  vil  jeg  ægte  hende.« 

Hertil  fandtes  Hashimeh'en  strax  villig,  og  forærede  dem 
tillige  et  Hus,  der  var  fuldt  af  en  Mængde  nødvendige  og  kost- 
bare Sager,  saasom  Husgeraad,  Klæder  og  Tæpper;  hertil  føjede 
han  endnu  fem  hundrede  Guldstykker,  idet  han  sagde:  »I  skal 
hver  Maaned  faa  en  ligesaa  stor  Pengesum  af  mig,  paa  den  Be- 
tingelse, at  Du  bliver  hos  mig  og  holder  mig  ved  Selskab,  og 
din  Hustru  synger  for  mig,  saa  ofte  jeg  vil.« 

Den  unge  Mand  forblev  en  Række  af  Aar  i  dette  Forhold 
til  den  ædle  Hashimeh,    og  blev  snart  igjen  saa  velhavende,    at 

han  i  alle  Henseender  kunde  føre  et  ligesaa  glimrende  og 
behageligt  Liv,  som  han  tidligere  havde  ført  med  sin  elskede 
Slavinde  i  Bagdad.  Den  ejegode  og  almægtige  Allah  adsplittede 
deres  Trængsler  og  overøste  dem  med  Velgjerninger  uden  Maal 
og  Ende.  Deres  Taalmod  og  Trofasthed  bar  de  kosteligste 
Frugter.  —  Priset  være  den  Albarmhjertige  baade  først  og  sidst! 
-  Hermed  er  Historien  til  Ende.  —  Dog  ikkun  Allah  er  al- 
vidende ! 


De  tvende  Prindser  af  Cochinchina 
og  deres  Søster1). 


En  Konge  af  Cochinchina,  der  ikke  alene  var  den  største 
Helt  i  sit  Rige,  men  ogsaa  den  største  Vismand,  laa  paa 
sit  Dødsleje.  Da  han  mærkede,  at  hans  sidste  Time  var  nær, 
lod  han  sin  Gemalinde,    sine  to  Sønner  og  sin  Datter  kalde  til 


l)  Den  følgende  Række  af  Historier  herfra  og  til  Slutningen  har  lige- 
som enkelte  af  de  foregaaende  ikke  tilhørt  den  oprindelige  »Tusind 
og  én  Nat«  ;  da  de  imidlertid  er  fast  indgroede  som  Led  i  den 
Forestillingskreds,  som  man  i  Europa  har  dannet  sig  ud  af  den 
gamle  Eventyrsamling,    har    man    ikke    anset  sig    for  berettiget  til  at 

sig.  Da  de  alle  havde  lovet  paa  det  ubrødeligste  at  holde  sig 
hans  sidste  Villie  efterrettelig,  henvendte  han  sig  til  den  ældste 
Prinds  og  sagde : 

»Chansad,  din  Førstefødselsret  har  givet  Dig  Tronen  i 
Arv;  men  betænk  vel,  at  Tronens  herligste  Smykke  er  Men- 
neskelighed !  Ved  denne  Dyd  vil  Du  give  dit  Rige  Kraft  og 
Varighed,  især  da,  naar  Du  hermed  forener  en  kjærlig  Ærbødig- 
hed for  din  Moder  og  en  øm  Omsorg  for  din  Søster,  og  din 
Broder  Mur  ad,  hvis  spæde  Alder  vil  komme  til  at  føle  Savnet 
af  en  faderlig  Ven.  Med  Hensyn  til  din  Søster  Ais  c  ha  er 
det  min  Villie,  —  saa  besynderlig  denne  min  Befaling  end 
maa  forekomme  Dig,  maa  Du  dog  betragte  den  som  én  af 
Skjæbnens  bydende  Bestemmelser  —  at  Du  giver  hendes  Haand 
til  den  første  den  bedste,  som  melder  sig  dertil,  han  være  hvem 
og  hvorfra  han  vil.« 

Da  den  gamle  Konge  havde  talt  saaledes,  drog  han  det 
sidste  Suk  og  opgav  sin  Aand.  Chansad  viste  sin  Fader  den 
sidste  Ære,  og  efterfulgte  ham  derpaa  i  Regjeringen,  som  en 
værdig  Søn  af  en  ædel,  vis  og  tapper  Fader. 

En  Dag  lod  en  fremmed  sig  melde  til  Audients  hos  ham. 
Han  havde  et  raat  og  i  høj  Grad  frastødende  Udvortes,  nærmede 
sig  Fyrsten  med  en  Dristighed,  som  grændsede  til  Frækhed,  og 
sagde : 


stryge  dem,  tilmed  da  flere  af  dem  med  Hensyn  til  deres  æsthetiske 
Værd  staar  fuldt  ud  paa  Højde  med  de  bedste  Bestanddele  af  den 
ægte  gamle  Kreds  af  Fortællinger.  Nogen  bestemt  givet  Række 
følge  har  der  derfor  ikke  været  at  iagttage.  Derimod  er  de  i  den 
Thisted'ske  Gjengivelse  optagne  Smaaanekdoter  strøgne,  da  man 
ikke  kan  dække  deres  Mangel  paa  Ægthed  ved  deres  literære  Værdi; 
de  er  saa  godt  som  alle  fade  og  ubetydelige. 

»Allah  give  Eders  Højhed  et  langt  Liv  og  en  lykkelig 
Regjering!  Jeg  kommer  for  at  udbede  mig  Eders  Søster  til 
Gemalinde. « 

Vredens  Aare  svulmede  paa  den  unge  Fyrstes  Pande,  og 
allerede  vilde  han  udstede  Befaling  til  den  uforskammede 
fremmedes  Tugtelse,  da  han  endnu  i  rette  Tid  erindrede  sig  sin 
Faders  Formaning,  og  det  Løfte,  han  havde  maattet  aflægge  i 
den  døendes  Hænder.  Han  trængte  derfor  sin  Vrede  med  Vold 
tilbage,  og  bød,  til  de  forsamlede  Hoffolks  store  Forbauselse, 
at  der  skulde  anvises  den  fremmede  et  prægtigt  Værelse  paa 
Slottet;  forøvrigt  indskrænkede  han  sin  Uvillie  til  at  nægte  den 
frække  Bejler  øjeblikkelig  Besked  paa  hans  Forlangende. 

Saa  snart  Kongen  havde  opløst  Divanet,  begav  han  sig 
lige  til  sin  Moder  for  med  hende  at  overveje,  hvad  der  videre 
var  at  gjøre.  Fyrstinden  blev,  som  man  let  kan  tænke  sig, 
dybt  bedrøvet,  da  hun  fik  at  vide,  hvorom  der  var  Tale,  og 
vidste  ligesaa  lidt  som  sin  Son  nogen  Udvej  til  at  omgaa  det 
hellige  Løfte,  som  den  gamle  Konge  havde  taget  med  sig  i 
Graven.  Under  disse  Omstændigheder  kunde  de  ikke  gjøre 
andet  end  opsætte  det  afgj  ørende  Svar,  og  endelig,  da  den 
fremmede  trængte  ind  paa  dem,  med  Harme  og  Smerte  tilsige 
ham  Prindsessens  Besiddelse. 

Brylluppet  gik  ganske  stille  af  i  Paladsets  Indre,  eftersom 
det  for  hele  den  kongelige  Familie  og  dens  Omgivelse  snarere 
var  en  Sørgefest  end  en  Glædesfest.  Mest  af  alle  led  dog  den 
dejlige,  unge  Prindsesse  selv,  og  hun  var  nærved  at  fortvivle,  da 
hendes  Ægteherre  efter  nogle  Dages  Ophold  bød  hende  gjore 
Anstalter  til  deres  Afrejse.  Imidlertid  syntes  han  dog  ikke  at 
være  saa  slem,  som  han  saa  ud  til;  thi  han  lovede  Prindsessen, 

at  hun  aarlig  skulde  faa  Tilladelse    til  paa   nogle  Ugers  Tid  at 
besøge  sin  Familie. 

Dog  —  denne  Mildhed  viste  sig  desværre  kun  at  have 
været  et  bedragerisk  Skin.  Et  helt  Aar  var  allerede  forløbet 
siden  Prindsessens  Afrejse,  uden  at  Kongefamilien  havde  hørt 
det  allermindste  til  hende.  Det  var  en  Bedrøvelse  uden  Lige, 
og  daglig  tog  den  endnu  stedse  til.  Chansad  sendte  Folk 
ud  i  Verden  i  alle  Retninger  for  at  opsøge  sin  Søster,  og 
lovede  den,  der  var  heldig  nok  at  finde  hende,  Guld  og  grønne 
Skove.  Men  al  Ting  var  forgjæves;  det  ene  Aar  gik  efter  det 
andet,  og  bestandig  vendte  Sendebudene  tilbage  med  nedslagne 
Blikke.  Da  besluttede  Kongen  endelig  selv  at  drage  ud,  og 
ikke  vende  hjem  igjen,  førend  han  havde  opsporet  A'ischa,  sin 
dyrebare  Søster. 

Da  Kongen  underrettede  sin  Moder  om  denne  Beslutning, 
udraabte  hun  med  Taarer:  »O,  min  Søn,  forlad  mig  ikke! 
Allerede  har  jeg  mistet  min  eneste  Datter,  og  en  sørgelig 
Anelse  siger  mig,  at  hvis  Du  forlader  mig,  mit  Livslys  vil  være 
udslukt,  inden  Du  vender  tilbage !  Hvo  skal  desuden  overtage 
Regjeringen,  medens  Du  er  fraværende?  Skal  maaske  din  ned- 
bøjede, gamle  Moder  eller  din  umyndige  Broder?  —  O,  giv 
hellere  din  Søsters  Sag  i  den  almægtiges  Haand!« 

Dog,  Chansad  lod  sig  ikke  rokke  i  sin  Bestemmelse ;  han 
overdrog  Regjeringen  i  Storvezirens  betroede  Hænder,  og  drog 
derpaa  sin  Vej,  for  at  være  ukjendt,  ganske  alene. 

Allerede  havde  han  været  flere  Aar  borte,  uden  at  have 
fundet   ringeste    Spor   af  sin    tabte    Søster,    da   han    naaede    en 

vidt  udstrakt  Ørken,  hvilken  han  ogsaa  bestemte  at  gjennem- 
forske.  Hele  to  Dage  var  han  reden  gjennem  det  glødende 
Sand,  uden  at  hans  Tunge  var  bleven  forfrisket  ved  mindste 
Vanddraabe,  da  han  endelig  i  det  fjerne  opdagede  et  højt 
Bjerg,  og  besluttede  at  gjøre  dette  til  fast  Maal  for  sin  videre 
Vandring.  Dog  hans  tro  Hest  var  mindre  haardfør  end  han 
selv,  snart  styrtede  den  sammen  under  ham,  og  han  maatte  nu 
fortsætte  sin  Rejse  til  Fods,  saa  godt  han  kunde.  Imidlertid 
tabte  han  dog  ikke  Modet,  men  naaede  endnu  samme  Aften 
Bjergets  Fod,  der  ikke  fremviste  andre  Spor  af  menneskelig 
Tilværelse  end  en  forfalden  Eneboerhytte.  Men  nu  var  han 
ogsaa  aldeles  udtømt;  bevidstløs  sank  han  om  udenfor  Indgan- 
gen til  Hytten. 

Dervischen  havde  set  ham  komme  og  var  traadt  udenfor 
Døren  for  at  tage  imod  ham.  Med  Anstrængelse  bragte  han 
den  unge  Mand  atter  til  sig  selv;  derpaa  førte  han  ham  ind 
under  sit  Tag  og  satte  tørrede  Frugter  og  Kamelmælk  for 
ham.  Sultanen  spiste  og  drak  til  Maade,  og  indtog  derpaa 
det  Leje,  som  Dervischen  ; midlertid  havde  beredt  til  ham  af 
uldne  Tæpper.  Først  silde  den  følgende  Morgen  vaagnede  han 
af  Udmattelsens  dybe  Slummer. 

Da  Dervischen  havde  forrettet  sine  Aftvætninger  og  frem- 
sagt nogle  Afsnit  af  Koranen,  bød  han  sin  Gjæst  tage  Plads 
og  sagde  til  ham,  idet  han  med  Hjertelighed  greb  og  trykkede 
hans  Haand:  »Unge  Mand,  I  skulde  have  adlydt  Eders  Moders 
kloge  Forestillinger,   og  være  bleven  paa  Eders  fædrene  Trone.« 

Sultanen  var  maalløs  af  Overraskelse  over  at  høre  Der- 
vischen tale  som  en  Mand,  der  vidste  fuldstændig  Besked  om 
hans  Anliggender.  Men  Dervischen  syntes  ikke  at  lægge  Mærke 
dertil,  og  vedblev  efter  et  kort  Ophold: 

»Jeg  kj  ender  fuldtvel  Anledningen  til  Eders  eventyrlige 
Rejse,  og  kan  fortælle  Eder,  at  I  vel  vil  gjenfinde  Eders  Søster, 
men  kun  i  tvende  Dage  komme  til  at  nyde  hendes  Selskab, 
og  at  en  ond  Aand  vil  holde  Eder  fjernet  fra  Eders  Rige  i 
grumme  lang  Tid.  Hvis  I  nu  vil  følge  mit  Raad,  skal  I,  som 
jeg  haaber,  endnu  kunne  undgaa  denne  truende  Ulykke;  men 
da  maa  I  rigtignok  ganske  opgive  Eders  Søsters  Befrielse. 
Bliv  saa  længe  hos  mig,  indtil  Karavanen  fra  Basra  kommer 
her  forbi,  hvilket  vil  ske  om  ikke  lang  Tid !  Men  jeg  raader 
Eder  til  ikke  at  fjerne  Eder  over  to  tusinde  Skridt  fra  min 
Bolig,  inden  Karavanen  er  til  Stede.« 

Chansad  betænkte  sig  en  Stund  og  kom  til  den  Erkj  en- 
delse, at  Eremittens  Raad  var  fornuftigt  og  godt.  Han  takkede 
ham  derfor  af  Hjertet  og  lovede  ham  at  holde  sig  det  fuld- 
kommen efterrettelig. 

Da  Sultanen  en  Dag  vandrede  omkring  i  Nærheden  af 
Dervischens  Hytte,  saa  han  til  sin  store  Forundring  ikke  langt 
fra  sig  i  Ørkenen  et  prægtigt  Træ  med  skjønne,  ham  aldeles 
ubekj endte  Frugter.  Uden  at  betænke  sig,  gav  han  sig  til  at 
gaa  efter  det  og  blev  ved  at  skride  frem  et  Par  Timers  Tid, 
dog  uden  at  naa  det,  uagtet  dets  tilsyneladende  Nærhed.  I  sin 
Hidsighed  tænkte  han  slet  ikke  over,  hvor  langt  han  allerede 
var  gaaet,  endnu  mindre  paa  at  standse,  men  vedblev  at  vandre 
fremad  den  hele  Dag  imod  det  stedse  ligesom  tilbagevigende 
Maal.  Baade  Træet  og  han  selv  syntes  fortryllede.  Endelig 
naaede  han  da  det  mærkværdige  Træ  og  traadte  gispende  ind 
under  dets  kvægende  Skygge.  Men  da  han  saa  i  Vejret,  fandt 
han  til  sin  store  Overraskelse  en  gammel  Mand  siddende  oppe 
i  Træets  Grene.  Oldingen  nikkede  strax  venligt  ad  ham  og 
steg    ned    af  Træet;     i    samme    Øieblik    var    Træet    forsvundet. 

Men  den  sære,  gamle  Mand  gav  sig  strax  til  at  spørge  Chansad, 
hvo  og  hvorfra  han  var,  hvilken  Anledning  han  havde  haft  til 
sin  Rejse,  og  hvorfor  han  havde  forfulgt  ham  saa  haardnakket. 
Nu  fortrød  Chansad  bitterlig,  men  destoværre  for  silde,  ikke 
bedre  at  have  fulgt  den  gode  Dervischs  Raad,  og  besluttede  at 
være  paa  sin  Post.  Derfor  indskrænkede  han  sig  til  at  svare 
Oldingen,  at  han  var  en  Kamelvogter,  som  af  Frugternes 
Skjønhed,  havde  ladet  sig  forlede  til  at  forlade  sin  Hjord;  men 
nu  da  han  saa,  at  det  kun  havde  været  et  Gjøglebilled  i  Ør- 
kenen, vilde  han  saa  hastig  som  muligt  vende  tilbage. 

»Ej,  ej,  min  Søn,«  ytrede  Oldingen  grinende  i  Skjæget: 
»Du  skulde  i  Dag  vanskelig  igjen  naa  det  Sted,  hvorfra  Du  gik 
ud  i  Morges.  Hele  denne  Egn  er  nemlig  fortryllet  af  den 
onde  Aand  Abutavil,  som  uafladelig  efterstræber  de  rejsende. 
Den  Dervisch,  som  Du  i  Morges  forlod,  hører  netop  iblandt 
hint  Uhyres  Haandlangere,  og  modtog  Dig  saa  venlig  alene 
for  at  spille  Dig  Aanden  i  Hænderne.  Men  eftersom  Du  er 
en  god  Muselmand,  har  Profeten  frelst  Dig  ved  Hjælp  af  hint 
fortryllede  Træ.  Nu  kan  Du  være  ganske  rolig,  og  for  det 
første  tage  tiltakke  med  den  tarvelige  Gjæstfrihed,  jeg  formaar 
at  byde  Dig  her  paa  Stedet.« 

Oldingen  klappede  tre  Gange  i  Hænderne,  og  strax  frem- 
steg der  imellem  dem  et  med  de  kosteligste  Spiser  rigelig  besat 
Bord.  Rigtignok  var  Chansad  stærkt  i  Tvivl,  om  han  ogsaa 
kunde  tro  sin  nye  Bekjendt;  men  da  han  ikke  kunde  komme 
tilbage  til  Dervischen,  overlod  han  sig  trøstig  til  Skjæbnens  Be- 
stemmelse. 

Da  han  havde  spist  sig  mæt,  spurgte  Oldingen,  om  han 
vilde  følge  ham,  og  forpligtede  sig  til  i  Løbet  af  nogle  faa  Dage 
at  bringe  ham  tilbage  til  hans    Hovedstad.      Hermed    erklærede 

Kongen  sig  vel  tilfreds,  og  de  betraadte  uden  Opsættelse  en 
med  glødende  Sand  bedækket  Fodsti.  Strax  efter  de  første 
Skridt  formaaede  Chansad  ikke  at  gaa  længere,  og  Oldingen 
indbød  ham  til  at  stige  op  paa  hans  Ryg.  »Den  store  Profet,« 
sagde  han,  »lader  aldrig  Kræfterne  svigte  mig,  Mine  Fødder 
er  vant  til  det  hede  Sand,  og  i  et  Øieblik  kan  jeg  henflytte 
os  til  Maalet  for  vor  Vandring.« 

Sultanen  gjorde  Indvendinger  og  vægrede  sig  ved  at  lade 
sig  slæbe  af  en  Olding,  der  oven  i  Kjøbet  var  svag  og  affældig; 
men  tilsidst  lod  han  sig  dog  overtale  til  at  bestige  den  gamle 
Mands  Ryg.  —  —  I  samme  Øjeblik  svang  .denne  sig  højt  op 
i  Luften,  og  naaede  efter  nogle  Øjeblikkes  Flugt  et  herligt 
Palads,  paa  hvis  Terrasse  han  lempelig  satte  Kongen  af.  Derpaa 
forsvandt  han. 

Den  over  sin  Rejses  besynderlige  Maade  endnu  højlig  for- 
bavsede Chansad  vidste  næppe,  om  han  drømte  eller  vaagede, 
da  han  saa  et  uhyre  Palads  for  sig,  der  glimrede  saaledes  af 
Guld  og  ædle  Stene,  at  han  ganske  blændet  nødtes  til  at  lukke 
Øjnene.  Det  syntes  at  bestaa  af  en  eneste  uhyre  Diamant. 
Imidlertid  var  han  nødt  til  at  se  sig  om  efter  Hjælp  og  Tilflugt 
i  sin  forladte  Stilling,  og  han  gav  sig  derfor  til  at  vandre  rundt 
omkring  Paladset  for  at  finde  en  Indgang.  Men,  besynderligt 
nok,  havde  Paladset  hverken  Dør  eller  Port.  Da  satte  Chansad 
sig  ned,  overvældet  af  Træthed,  lænede  sig  op  imod  Muren  og 
faldt  i  Søvn. 

Ikke  længe  efær  aabnede  en  Slave  tilfældigvis  et  Vindue, 
og  opdagede  den  sovende  fremmede;  fuld  af  Forundring  ilede 
han  ind  til  sin  Herskerinde  og  meldte  hende  det.  Denne  følte 
sig    saa    rørt   over    den    unge    Mands    hjælpeløse    Forfatning,    at 

hun  besluttede  sig  til  at  tage  sig  af  ham,  uden  at  agte  paa  alle 
Slavens  Forestillinger  om,  at  hun  derved  vilde  vække  sin 
Gemals  Vrede,  og  maaske  endogsaa  hidføre  hans  Fordærvelse, 
som  hun  ønskede  at  frelse. 

Paladsets  Herskerinde  gik  øjeblikkelig  til  Værket  og  fik 
ved  Hjælp  af  nogle  nedkastede  Frugter  den  unge  Mand  vækket 
af  hans  dybe  Slummer!  Imidlertid  havde  Slaven  nedladt  en 
Strikkestige,  og  paa  denne  kom  Chansad  lykkelig  og  vel  ind 
i  Paladset.  Men  idet  han  takkede  Slaven  for  hans  velvillige 
Hjælp,  hørte  han  et  højt  Skrig  bagved  sig,  og  da  han  vendte 
sig  om,  gjenkj endte  han  sin  Søster  A'ischa,  som  afmægtig  hvi- 
lede i  sine  Slavinders  Arme. 

Forglemmende  sig  selv  og  alt,  hvad  han  havde  gjennem- 
gaaet  for  hendes  Skyld,  ilede  han  hende  til  Hjælp,  trykkede 
hende  til  sit  Bryst  og  kaldte  paa  hende  med  de  ømmeste  Navne. 
Endelig  kom  A'ischa  atter  til  Bevidsthed ;  hulkende  kastede  hun 
sig  i  sin  Broders  Arme  og  spurgte  ham,  hvorledes  det  havde 
været  ham  muligt  at  opdage  hendes  fra  Alverden  vidt  fjernede 
Opholdssted.  Sultanen  fortalte  hende  alle  sine  Rejseeventyr. 
Men  langtfra  at  hengive  sig  til  Gjensynets  Fryd,  syntes  Prind- 
sessen  stedse  at  blive  mere  og  mere  modfalden,  eftersom  han 
kom  videre  i  sin  Fortælling.  Den  ømme  Broder  følte  sig  krænket 
herover  og  kunde  ikke  andet  end  ytre  sin  Bedrøvelse  over  den 
kolde  Modtagelse,  hun  skjænkede  ham. 

»Hvoraf  kommer  det,«  sagde  han,  at  min  Ankomst  kun 
synes  at  bedrøve  Dig,  medens  alene  Synet  af  Dig  lader  mig 
ganske  forglemme  alle  de  Trængsler,  jeg  har  gjennemgaaet  for 
din  Skyld?« 

»Ak,«  svarede  A'ischa,  »desværre  kan  jeg  ikke  andet  end 
føle  Smerte  og  Bedrøvelse    over   din  Ankomst!     Det    er   nemlig 

uden  al  Tvivl  min  Herre  og  Gemal,  som  i  Skikkelse  af  en 
Olding  har  bragt  Dig  herhid.  Men  hvad  min  Mand  er  for  et 
Uhyre,  skal  Du  strax  faa  at  vide.  —  Som  Du  véd,  maatte  jeg 
nogle  Dage  efter  Bryllupet  forlade  Eder  og  følge  med  ham. 
Da  vi  nu  om  Aftenen  holdt  Rast  i  en  Lund  af  Sandeltræer, 
Myrther  og  Aloé'er,  forlod  Abutavil  mig  et  Øjeblik,  og  vendte 
strax  igjen  tilbage  med  en  Skaal  fuld  af  Vand;  hermed  bestæn- 
kede han  mine  Folk,  og  øjeblikkelig  blev  de  forvandlet  til 
Træer.  Derpaa  dræbte  han  vore  Kameler,  og  allerede  begyndte 
jeg  ogsaa  at  frygte  for  mig  selv,  men  da  jeg  saaledes  ganske 
var  overladt  i  hans  Magt,  tog  han  mig  om  Livet,  uden  at  gjøre 
mig  nogen  Skade,  og  hævede  sig  med  mig  højt  op  i  Luften. 
Vi  fløj  hele  Natten  uafbrudt,  og  naaede  i  Dagbrækningen  denne 
Ørken.  Her  nedlod  min  Gemal  sig  med  mig,  slog  en  vid  Kreds 
udenom  os  og  mumlede  nogle  Trylleord;  —  pludselig  befandt 
vi  os  midt  i  dette  glimrende  Palads,  min  Elendigheds  forhadte 
Fængsel. « 

»Se  dette  er  vor  Bolig,«  sagde  Abutavil;  »i  Morgen  skal 
jeg  sørge  for  kvindelig  Betjening  til  Dig.« 

»Siden  hin  Stund  befinder  jeg  mig  paa  dette  Sted,  og  ejer 
alt,  hvad  Verden  kan  give  og  et  forfængeligt  Hjerte  ønske  sig. 
Men  jeg  savner  Friheden  og  min  dyrebare  Familie,  og  min 
Gemal  er  et  Uhyre,  som  idelig  lader  mig  være  Vidne  til  sine 
Grusomheder.  Abutavil  plejer  nemlig  at  fjerne  sig  fyrretyve 
Dage  ad  Gangen,  for  at  oplure  Karavanerne,  dræbe  Mennesker 
og  Fæ,  og  saa  vende  her  tilbage  med  det  røvede  Gods.  Der- 
paa opholder  han  sig  tre  Dage  hos  mig.  Netop  i  Morgen 
venter  jeg  ham,  og  da  han  nærer  et  dødeligt  Had  til  alle  Men- 
nesker, gyser  jeg  for  den  Skjæbne,  som  venter  Dig,  min  dyre- 
bare Broder.« 

Denne  Prindsessens  Meddelelse  gav  vistnok  et  rigt  Stof  til 
Uro  og  Bekymring;  men  alligevel  frygtede  den  unge  Sultan 
ikke.  Meget  mere  erindrede  han  sin  Søster  om,  at  han  allerede 
i  en  Alder  af  atten  Aar  havde  overvundet  Indiens  syv  Konger, 
og  forsikrede  hende  om,  at  han  vel  skulde  vide  at  gaa  Abutavil 
drabelig  i  Møde.     Dog  intet  kunde  betvinge  A'ischas  Ængstelse. 

Under  slige  Samtaler  tilbragte  de  Natten  med  hinanden; 
da  nu  tilligemed  Morgendæmringen  det  Øjeblik  nærmede  sig, 
da  Abutavil  skulde  komme,  bønfaldt  A'ischa  sin  Broder  endnu 
en  Gang  paa  det  indstændigste  om  ikke  at  vove  noget  Aanden 
til  Trods,  men  heller  forblive  skjult,  indtil  han  atter  havde 
fjernet  sig. 

Tilsidst  maatte  Kongen  give  efter  for  sin  Søsters  Bønner, 
og  neppe  havde  han  skjult  sig  i  Paladsets  længst  bortliggende 
Krog,  førend  Abutavil  indfandt  sig.  Al  Ting  skjælvede  ved 
hans  Ankomst.  Dog  Prindsessen  bekæmpede  sin  dødelige  Uro, 
ilede  sin  Gemal  i  Møde,  omfavnede  ham  med  Ømhed  og  be- 
klagede sig  over  saa  længe  at  have  maattet  undvære  hans 
Selskab. 

Men  Aanden  vidste  kun  altfor  godt,  at  Chansad  var  skjult 
i  hans  Palads,  og  sagde  derfor  til  sin  Gemalinde: 

»A'ischa,  hvorledes  kan  Du  frygte  for,  at  jeg  skulde  mis- 
handle din  Broder,  ham,  der,  uden  at  kjende  mig,  og  holdende 
mig  for  en  elendig  dødelig,  saa  højmodig  skjænkede  mig  din 
Haand?  Forstil  Dig  ikke  længer,  Aischa,  og  berøv  mig  ikke 
den  Glæde  at  se  ham!  Jeg  veed  vel,  hvor  jeg  kunde  finde 
ham;  men  Du  skal  selv  føre  mig  til  ham.« 

Prindsessen  fæstede  just  ikke  nogen  synderlig  Tillid  til  sin 
Gemals  Forsikringer;    men    da    hun    indsaa,    at   det    ikke  kunde 


73 

nytte  at  dølge  Sandheden,  førte  hun  ham  hen  til  sin  Broders 
Skjulested.  Abutavil  omfavnede  sin  Svoger  med  den  ømmeste 
Glæde,  og  førte  ham  derpaa  tilbage  til  hans  Søsters  Værelse, 
hvor  han  lod  fremsætte  allehaande  kostelige  Forfriskninger  for 
ham,  kort  sagt,  behandlede  ham  paa  en  saa  hjertelig  forekom- 
mende Maade,  at  Chansad  ikke  kunde  begribe,  hvad  hans  Søster 
havde  haft  at  ængste  sig  for. 

Saaledes  forløb  tre  Dage  under  Fester  og  alle  Slags  Ad- 
spredelser, hvorved  Abutavil  paa  den  naturligste  Maade  syntes 
at  lægge  sin  Kjærlighed  til  A'ischas  Broder  for  Dagen.  Men 
da  det  Øjeblik  nærmede  sig,  da  Abutavil  atter  skulde  bortfjerne 
sig  paa  fyrretyve  Dage,  bad  han  Chansad  endnu  at  forblive 
nogen  Tid  hos  sin  Søster  i  hendes  Ensomhed.  »Bliv  saalænge 
I  formaaer,«  sagde  han,  »og  anse  Eder  for  dette  Slots  uind- 
skrænkede Herre!  —  Men  førend  jeg  forlader  Eder,  vil  jeg  dog 
først  vise  Eder  min  Have.«  Chansad  trykkede  med  varm  Er- 
kj endelse  Abutavils  Haand,   og  fulgte  med  ham  ned  i  Haven. 

Men  han  kom  ikke  tilbage  derfra;  forgjæves  ventede  Prind- 
sessen  paa  ham  hele  Natten.  Da  følte  hun  sig  overbevist  om, 
at  han  var  falden  som  et  Offer  for  hendes  Mands  Troløshed, 
sønderrev  sine  Klæder  og  beskyldte  i  sin  grændseløse  Smerte 
sig  selv  for  at  være  A  årsag  til  sin  Families  Undergang. 

Imidlertid  var  Sultaninde-Moderen,  dybt  rystet  af  Sorgen 
over  hverken  at  høre  noget  fra  sin  Søn  eller  Datter,  sin  døde- 
lige Afgang  nær.  Da  lod  hun  sin  yngste  Søn  Murad,  der  netop 
havde  fyldt  sexten  Aar,  komme  til  sig,  omfavnede  ham  under 
Taarer,  fortalte  ham  hans  Families  Historie,  og  formanede  ham 
til    bestandig   at   beholde  den  i  sin  Erindring   og  efterfølge  sine 

Forfædres  glorværdige  Mønster.  Derpaa  befalede  hun  Stor- 
veziren  at  forsamle  alle  Rigets  Store  i  Tronsalen,  og  lod  sig 
selv  døende  bære  paa  sit  Leje  derhen.  Da  nu  alle  stod  for- 
samlede omkring  hende,  erindrede  hun  dem  om  de  store  Vel- 
gjerninger,  som  de  havde  nydt  af  den  regj  erende  Kongeslægt 
og  forlangte  af  dem,  at  de  skulde  tilsværge  sammes  allersidste 
Spire  en  ubrødelig  Troskab.  Dybt  rørt  opfyldte  de  beredvillig 
den  døende  Dronnings  Ønske.  Derpaa  førte  Storveziren  den 
unge  Prinds  op  paa  Tronen,  satte  Kronen  paa  hans  Hoved  og 
lod  ham  udraabe  til  Konge.  To  Dage  efter  døde  den  gamle 
Sultaninde. 

Den  nye  Sultan  forbandt  med  en  høj  og  overlegen  Aand 
en  for  hans  Alder  meget  sjelden  Klogskab,  Kraft  og  Besindig- 
hed; i  kort  Tid  erhvervede  han  sig  derfor  alle  sine  Under- 
saatters  Agtelse  og  Kjærlighed.  Da  han  imidlertid  vel  vidste,, 
at  det  endnu  skortede  ham  paa  Erfaring,  lyttede  han  stedse  med 
Ærbødighed  til  den  gamle  Storvezirs  Raad,  og  anvendte  al  den 
Tid,  han  kunde  faa  tilovers  fra  sine  Regentpligter,  paa  Erhver- 
velsen af  de  for  en  Konge  nyttige  Kundskaber  og  Færdigheder. 
En  af  hans  Lærere  var  en  gammel  Gilding,  der  havde  gjennem- 
rejst  saa  godt  som  den  hele  Verden.  Denne  fortalte  ofte  den 
unge  Fyrste  om  de  Folkeslags  Karakter  og  Skikke,  som  han 
havde  besøgt  paa  sine  forskjellige  Udflugter,  og  om  de  Mærk- 
værdigheder, han  i  Mængde  havde  lært  at  kjende.  Herved  fik 
Murad  efterhaanden  Lyst  til  at  rejse,  og  hans  Søsters  og  Bro- 
ders Skjæbne  gjorde  Udslaget  til  at  modne  en  Beslutning  hos- 
ham, der  stemmede  overens  med  denne  Attraa;  han  tænkte  nemlig, 
at  han  maaske  kunde  være  saa  heldig  at  finde  og  befri  dem„ 
hvis  de  endnu  var  iblandt  de  Levende. 

Han  gjorde  altsaa  Anstalter  til  en  lang  Rejse,  forsynede 
sig  vel  med  Guldmønt  og  kostbare  Diamanter,  for  hvilke  sidste 
han  i  den  nærmeste  Havn  vilde  indkjøbe  Varer,  for  dermed  at 
lade  et  Skib  til  Indien.  Forøvrigt  gik  han  ganske  hemmelig  til 
Værks  med  sin  Plan,  og  efterlod  kun  et  Brev  til  Storveziren, 
hvori  han  overdrog  Regjeringen  til  ham  under  sin  Fraværelse. 

Den  unge  Konge  fandt  i  den  nærmeste  Havn,  som  ikke 
var  mere  end  to  Dagsrejser  borte  fra  hans  Hovedstad,  netop  et 
Skib,  som  vilde  sejle  til  Øen  Serendib1),  om  hvilken  mærkvær- 
dige 0  den  gamle  Gilding  ofte  havde  fortalt  ham  de  allerfor- 
underligste  Ting.  Han  betænkte  sig  derfor  intet  Øjeblik  paa 
at  slutte  en  Overenskomst  med  Skibsføreren  og  gik  ombord 
med  sine  Sager. 

I  sexten  Dage  var  Vinden  god  og  Farten  overmaade  hel- 
dig; men  den  syttende  Dags  Aften  brød  en  voldsom  Storm  løs, 
der  rasede  flere  Dage,  og  bragte  Skibet  i  en  saa  ynkelig  Til- 
stand, at  det,  da  den  endelig  lagde  sig,  kun  med  yderste  Nød 
kunde  naa  en  lille,  aldeles  ubekjendt  0. 

Paa  denne  0  fandtes  der  en  Mængde  Træer  med  koste- 
lige Frugter,  herlig  duftende  Blomster,  klare  Kilder  og  Vildt  i 
Overflødighed.  En  Dag  forvildede  Murad  sig  paa  Jagten  og 
vankede  flere  Dage  omkring,  inden  han  atter  fandt  tilbage  til 
Landingsstedet.  Men  imidlertid  havde  hans  Rejsefæller  benyttet 
en  gunstig  Vind  og  var  gaaet  under  Sejl  uden  at  mærke  Prind- 
sens  Fraværelse. 

Man  tænke  sig  den  arme  Ynglings  Fortvivlelse,  da  han 
saa  sig  efterladt  paa  den  fremmede,    mennesketomme  0.     Imid- 

lertid  gjenvandt  han  dog  snart  igjen  Modet  saa  vidt,  at  han 
kunde  tænke  paa  at  sørge  for  sit  Livs  Ophold.  Han  byggede 
sig  en  Hytte  og  levede  nu  af  Dadler,  Figener  og  andre  Frugter, 
hvilke  i  Forbindelse  med  det  Vildt,  han  nedlagde,  forskaffede 
ham  en  god  og  overflødig  Næring. 

Saaledes  var  sex  Maaneder  forløbne,  da  han  en  Dag  tem- 
melig langt  fra  sin  Hytte  fandt  en  sort  Marmorblok,  der  var 
tilhugget  i  Form  af  en  Gravsten,  og  var  bedækket  med  en  tyk 
Guldplade,  i  hvis  Midte  en  Diamantring  var  befæstet.  Rundt 
omkring  Randen  af  Stenen  fandtes  en  hebraisk  Indskrift,  som 
Murad  destoværre  ikke  formaaede  at  læse. 

Opfyldt  af  den  mest  levende  Nysgjerrighed  greb  han  ivrig 
fat  i  Ringen  for  at  løfte  Stenen  i  Vejret  med  Anstrængelse  af 
alle  sine  Kræfter;  dog  neppe  havde  han  berørt  Diamanten,  før- 
end Stenen  hævedes  i  Vejret  saa  godt  som  af  sig  selv.  Men 
frem  af  A åbningen  bruste  der  en  mægtig  Vind,  der  kastede 
Prindsen  over  Ende,  og  Vinden  efterfulgtes  af  en  frygtelig 
Flamme,  der  slog  i  Vejret  højt  imod  Skyerne. 

Dog  ikke  længe  varede  det,  inden  Flammen  drog  sig  sam- 
men og  fortættedes ;  efter  nogle  Øjeblikkes  Forløb  havde  den 
formet  sig  til  en  afskyelig  Aand  af  kæmpemæssig  Størrelse, 
imod  hvilken  selv  den  modigste  vilde  have  givet  tabt.  Dog 
Aanden  talte  til  ham  i  en  beroligende  Tone  og  sagde: 

»Frygt  intet!  Du  har  været  min  Befrier,  og  jeg  vil  vise 
mig  taknemmelig  for  den  modtagne  Velgjerning.  Jeg  er  en  af 
de  fra  Himlen  til  Jorden  banlyste  Aander,  og  blev  af  Seth 
indesluttet  i  denne  Hule,  indtil  en  Gang  i  Tiden  et  menneske- 
ligt Væsen  befriede  mig.« 

Den  modige  Prinds  havde  ved  denne  meget  venlige  Til- 
tale hastig  gjenvundet  sin  Fatning   og   benyttede  Lejligheden  til 

at  udspørge  Aanden  om,  hvad  der  var  blevet  af  hans  Broder 
og  Søster.  Da  han  erfarede,  at  de  begge  befandt  sig  i  Aanden 
Abutavils  Palads,  forlangte  han  til  Belønning  af  Kæmpen  et 
Middel  til  deres  Befrielse. 

»Jeg  vil,«  svarede  Aanden,  »strax  bringe  Dig  hen  til 
Paladset;  saa  kan  Du  med  den  Talisman,  jeg  vil  medgive  Dig, 
aabne  Abutavils  Lønkammer,  og  der  vil  Du  finde  en  Æske  med 
et  af  Profeten  Salomon  tilberedt  Pulver.  Dette  skal  Du  putte 
til  Dig,  og  naar  Abutavil  kommer  Dig  i  Møde,  behøver  Du  kun 
at  kaste  ham  noget  af  dette  Pulver  i  Ansigtet  med  de  Ord : 
»I  Støvet,  elendige!  Det  er  Salomons  Villie!«  Den  forfærdede 
Aand  vil  da  strax  styrte  til  Jorden.  Dette  Øjeblik  maa  Du  be- 
nytte, uden  Frygt  træde  hen  til  ham  og  ud  af  hans  Barm  tage 
en  Fugl,  hvortil  hans  Skjæbne  er  knyttet.  Har  Du  først  denne 
Fugl,  kan  Du  med  Lethed  tvinge  Abutavil  til  at  gjøre  alt,  hvad 
Du  faar  Lyst  til  at  forlange.« 

Neppe  havde  Murad  faaet  Tid  til  at  takke  Aanden,  førend 
han  fornam  en  voldsom  Rystelse,  og  i  samme  Øjeblik  saa  han 
sig  hensat  i  et  prægtigt  Palads.  Han  sluttede  naturligvis,  at 
dette  maatte  være  Abutavils  Bolig,  og  gav  sig  strax  til  at  op- 
søge sin  Søsters  Værelse.  Prindsessen  var  netop  i  Begreb  med 
at  gaa  ned  i  Haven,  og  blev  højlig  overrasket  ved  at  træffe  en 
ung  Mand  indenfor  sit  Paladses  Mure.  Sultanen  paa  sin  Side 
gjenkjendte  øjeblikkelig  sin  Søster  A'ischa,  men  holdt  det  for 
det  bedste,  indtil  videre  ikke  at  give  sig  tilkjende,  men  afvente, 
hvorledes  hans  Søster  vilde  tage  imod  ham. 

A'ischa  hilste  ham  og  spurgte  forundret,  hvorledes  han  havde 
fundet  Adgang  til  hendes  Palads. 

»Ædle  Dame,«  svarede  Murad,  »jeg  er  af  Fødsel  en  Prinds, 
og  var  endnu  meget    ung,    da    min  Fader  kom  af  Dage  ved  en 

troløs  Vezirs  Forræderi.  Kun  med  Møje  undgik  jeg  Forræderens 
Efterstræbelser.  Efter  en  lang  og  møjsommelig  Vandring  naaede 
jeg  endelig  en  Søhavn  og  besteg  et  Skib;  men  dette  gik  i  en 
Storm  tilgrunde,  og  jeg  blev  kastet  op  paa  denne  Kyst.  Da 
jeg  i  det  fjerne  øjnede  Eders  glimrende  Palads,  gav  jeg  mig 
til  at  gaa  efter  det,  i  det  Haab  at  kunne  naa  det  i  nogle  faa 
Timer;  men  jeg  behøvede  hele  tre  Dage  til  denne  Vandring, 
og  da  jeg  endelig  naaede  Paladset,  kunde  jeg  ingen  Indgang 
finde.  Da  opdagede  jeg  heldigvis  en  Rokfugl  sovende  i  Nærheden, 
og  da  jeg  vidste,  at  der  hører  en  saadan  Fugl  til  ethvert  Trylle- 
palads,  vovede  jeg  at  binde  mig  fast  til  en  af  dens  Fødder. 
Saasnart  den  vaagnede,  fløj  den  med  mig  ind  i  Paladset;  saa- 
ledes  opnaaede  jeg  den  Lykke  at  komme  i  Eders  Nærhed.« 

A'ischa  beundrede  højlig  den  unge  Mands  Dristighed  og 
Snille;  men  da  hun  kom  til  at  tænke  paa,  at  han  ikke  længe 
vilde  kunne  blive  skjult  for  Abutavil,  hendes  Gemal,  sukkede 
hun  dybt  og  sagde:  »Ulykkelige,  unge  Mand,  I  har  søgt  et  Til- 
flugtssted i  et  Uhyres  Bolig.  —  Eders  eneste  Frelse  bestaar  i 
en  ilsom  Flugt;  thi  inden  to  Timers  Forløb  vender  Uhyret  til- 
bage, og  I  maa  ikke  af  Eders  ungdommelige  Mod  lade  Eder 
forlede  til  at  tro,  at  I  kan  modstaa  det.« 

Derpaa  meddelte  hun  ham  flere  Exempler  paa  Abutavils 
Grusomhed,  og  fortalte  ham  blandt  andet,  hvor  skjændig  han 
havde  baaret  sig  ad  mod  hendes  Broder,  som  tillidsfuldt  havde 
overgivet  sig  i  hans  Hænder.  Ved  denne  Lejlighed  fornyedes 
hendes  dybe  Kummer  og  hun  udgjød  de  bitreste  Taarer. 

»I  kan  være  ganske  rolig  med  Hensyn  til  mig,«  svarede 
Murad  hende;  »i  Stedet  for  at  fly  eller  skjule  mig,  vil  jeg 
meget  mere  dristig  træde  Aanden  under  Øjne;  ja,  jeg  hanber 
endogsaa    at   tilintetgjøre  ham  og  befri  Eder.  —  Men  Tiden  er 

kostbar;    hav   den  Godhed    strax    at   føre  mig  til  Eders  Gemals 
Værelse ! « 

Da  A'ischa  mærkede,  at  den  unge  Mand  ikke  lod  sig  rokke 
i  sin  Bestemmelse,  gjorde  hun,  hvad  han  forlangte.  Uden  Møje 
aabnede  Prindsen  Lønkamrets  Dør  ved  Hjælp  af  sin  Talisman, 
fandt  hastig  den  betegnede  Æske  og  stak  den  til  sig.  Men  de 
havde  endnu  ikke  forladt  Abutavils  Værelse,  da  Aanden,  der 
strax  ved  sin  x\nkomst  havde  udfundet,  at  A'ischa  befandt  sig 
med  sin  Broder  i  hans  hemmelige  Værelse,  viste  sig  for  dem 
i  Skikkelse  af  en  forfærdelig  Kæmpe.  Dog  Murad  lod  sig 
ikke  forskrække.  Hastig  kastede  han  Aanden  noget  af  det  for- 
tryllede Pulver  i  Ansigtet  og  raabte:  »I  Støvet  med  Dig,  elen- 
dige !    Salomon  byder  Dig  det ! « 

Øjeblikkelig  styrtede  Aanden  til  Jorden. 

Da  kastede  den  unge  Fyrste  sig  over  ham  og  bemægtigede 
sig  den  Fugl,  som  han  holdt  forvaret  i  sin  Barm.  Derpaa  sagde 
han  til  ham:  »Du  kjender  mig,  Usling;  sig  strax  frem,  hvad 
Du  har  gjort  med  min  Broder!« 

»Han  er  død,«  svarede  Abutavil  trodsig. 

»Du  lyver!«  raabte  Prindsen.  »Jeg  véd  ret  vel,  at  Du  har 
forvandlet  ham,  og  hvis  Du  ikke  strax  skaffer  ham  hid,  aldeles 
uskadt,   drejer  jeg  Halsen  om  paa  din  Fugl.« 

Da  indsaa  Abutavil,  at  det  ikke  længer  kunde  nytte  at 
prøve  paa  at  undvige,  og  bød  A'ischa,  der  var  mere  død  end 
levende,  gaa  ned  i  Haven  og  bringe  ham  den  Hund,  som  hun 
fandt  lænket  fast  ved  Springvandet. 

A'ischa  adlød,  og  kom  strax  tilbage  med  Hunden,  der  krøb 
•efter  hende  og  trykkede  sig  i  Støvet,  saasnart  den  fik  Øje  paa 
Abutavil.  Denne  sagde  derpaa  til  sin  Gemalinde:  »Tag  en 
lille  Glasskive,    stryg  derpaa    noget    af  den  Salve,    som  findes  i 

Gulddaasen  hist  henne  paa  Bordet,  og  hold  Hunden  Glasset 
for  Øjnene!« 

A'ischa  fulgte  hans  Anvisning;  men  Abutavil  blæste  med 
det  samme  paa  Hunden  og  sagde:  »Har  den  almægtige  Allah 
skabt  Dig  til  hvad  Du  nu  er,  saa  behold  din  Skikkelse!  Hvis 
Du  derimod  ved  Trolddomskunst  har  faaet  dit  nuværende  Ud- 
seende, saa  bliv  igjen,  hvad  Du  var  før!« 

Neppe  havde  Aanden  udtalt  disse  Ord,  førend  Hunden  for- 
vandledes til  et  Menneske,  og  Chansad  fuld  af  Henrykkelse  om- 
favnede sin  Broder  og  Søster. 

Nu  havde  Murad  intet  videre  at  forlange  af  Aanden;  men 
da  han  vilde  hævne  sig  for  al  den  Ulykke,  han  havde  tilføjet 
hans  Familie,  kvalte  han  Fuglen  i  sin  Haand,  efter  at  have  be- 
brejdet Uhyret  hans  Misgjerninger  i  de  bitreste  Ord. 

—  —  Men  i  samme  Øjeblik  gjenlød  der  et  forfærdeligt 
Bulder;  Paladset  forsvandt,  og  Kæmpens  Legeme  opløstes  i  en 
tyk,  stinkende  Røg,  der  dog  snart  forvandledes  til  lette  Duft- 
skyer,  hvoraf  en  vidunderlig  skjøn  Mand  fremtraadte  med  Smil 
paa  Læberne.  A'ischa  og  hendes  Brødre  stod  endnu  maalløse 
af  Forbauselse  og  Beundring,  da  den  paa  en  saa  overraskende 
Maade  fremtrædende  smukke  Mand  tog  til  Orde  paa  følgende 
Maade : 

»I  behøver  ikke  længer  at  frygte  for  den  onde  Aand  Abu- 
tavil. Endnu  for  nogle  Øjeblikke  siden  førte  jeg  dette  Navn  ; 
men  nu  har  jeg  mistet  alt  Hang  til  det  onde,  og  jeg  vil  belønne 
Eder  for  den  mig  beviste  store  Tjeneste  med  alle  optænkelige 
Velgjerninger  og  med  den  inderligste  og  oprigtigste  Kjærlighed. 
Især  overfor  Dig,  min  dyrebare  Aischa,  har  jeg  meget  at  for- 
svare. « 

Prindsessen    kjendte    ingen    Grændser    for   sin  Henrykkelse, 


8i 


da  hun  erfarede,  at  den  unge  Mand,  hvem  de  alle  skyldte  deres 
Befrielse,  var  hendes  yngste  Broder  Murad;  dybt  bevæget  om- 
favnede hun  ham  med  salige  Glædestaarer. 

Derpaa  vedblev  A'ischas  forvandlede  Gemal:  »Jeg  hedder 
Habib,  og  hører  til  de  Profeten  Salomon  en  Gang  undergivne 
Aander;  Profeten  beærede  mig  med  en  ganske  overordentlig 
Tillid  i  alle  Ting.  Men  en  Gang  havde  en  af  mine  Brødrer 
hvem  jeg  holdt  inderlig  meget  af,  forset  sig  lidt  imod  Salomon, 
og  denne  gav  mig,  for  at  prøve  min  Lydighed,  det  Hverv 
at  afstraffe  ham.  Jeg  fandt  Straffen  altfor  haard  i  Forhold 
til  Forbrydelsen,  og  dristede  mig  til  at  bedrage  Profeten,  idet 
jeg  foregav  paa  det  nøjagtigste  at  have  udført  hans  Befalinger. 
Dog  Salomon  lod  sig  ikke  skuffe.  »Utaknemmelige,«  raabte 
han,  »Du  vover  at  prøve  paa  at  bedrage  mig?  —  Det  skal 
komme  Dig  dyrt  til  at  staa.« 

»Derpaa  udtalte  han  nogle  hemmelige  Ord  over  mig,  og 
strax  følte  jeg  en  sælsom  Forandring  foregaa  i  mit  Indre.  »Fra 
nu  af,»  vedblev  Profeten,  »skal  Du  være  en  Svøbe  for  alle  dem, 
der  træder  i  Forbindelse  med  Dig;  Du  vil  lære  at  elske,  og  Du 
skal  martre  Gjenstanden  for  din  Kjærlighed;  imod  din  Villie 
skal  Du  tilføje  Menneskene  alt  muligt  ondt,  og  blive  pint  af  din 
Samvittighed  for  dine  Misgjerninger.  Tag  denne  Fugl,  til  hvil- 
ken din  Tilværelse  er  knyttet!  Først  efter  dens  Død  vil  Du 
vende  tilbage  i  din  forrige  Tilstand,  og  dog  skal  Du  gjøre  alt,, 
hvad    der    staar  i  din  Magt,  for  at  bevare  dens  Tilværelse.« 

»Kun  altfor  tydelig  har  Sandheden  af  disse  Profetens  skræk- 
kelige Ord  bekræftet  sig  i  hele  mit  efterfølgende  Liv,  og  jeg 
formaar  ikke  at  udsige,  hvad  jeg  léd  ved  enhver  Udaad,  som 
min  Natur  tvang  mig  til  at  udføre.  Først  for  nogle  Aar  siden 
viste  den  Aand,  som  havde  foranlediget  min  Straf,    sig   for  mig 

i  Drømme  og  sagde  til  mig:  »Din  Kval  vil  snart  være  til  Ende, 
og  det  er  mig  forundt  at  hjælpe  Dig  til  at  forkorte  den.  Begiv 
Dig  under  Forklædning  til  Kongen  af  Cochinchina  og  forlang 
hans  Datter  til  Ægte,  hvilket  han,  forberedt  af  mig,  ikke  vil 
nægte  Dig  •,  denne  skjønne  Prindsesse  skal  hidføre  din  Be- 
frielse. « 

»Dog  først  efter  den  gamle  Sultans  Død  kunde  jeg  fri  til 
A'ischa;  til  Lykke  havde  han  paa  Sottesengen  befalet  Dig,  Chansad, 
at  imødekomme  mit  Forlangende.« 

»Hermed  kj ender  I  hele  min  Historie,  og  Aarsagen  til  alle 
de  Gjenvordigheder,  I  har  lidt  ved  mig;  mit  vigtigste  Anlig- 
gende, det  maa  I  være  forvissede  om,  skal  nu  være  at  bringe 
dem  i  Glemsel  hos  Eder.« 

A'ischas  og  hendes  Brødres  Glæde  var  ubeskrivelig;  de 
takkede  Aanden  og  forsikrede,  at  alene  den  Lykke  at  have  ham 
til  Ven  og  Beskytter  holdt  dem  mere  end  skadesløse  for  al  den 
Gjenvordighed,  de  havde  døjet.  Strax  lod  Habib  ved  sine 
tjenstvillige  Aander  opslaa  et  prægtigt  Telt  og  i  dette  dække 
et  Taffel  med  de  kosteligste  Spiser.  Medens  de  fire  lykkelige 
spiste,  meddelte  de  hinanden  gj  ensidig  deres  Eventyr.  Da 
Murad  fortalte  sine  Sødskende  deres  Moders  Død,  udgjød  de 
bitre  Taarer,  og  bebrejdede  sig  selv,  ved  deres  Fraværelse  at 
have  fremskyndet  hendes  Død.  Tilsidst  bad  de  tre  Sødskende 
Aanden  om  at  sige  dem,  hvad  der  havde  tildraget  sig  i  Konge- 
riget Cochinchina  siden  Murads  Afrejse. 

»Eders  Rige,  min  ædle  Svoger,«  svarede  Habib,  henvendt 
til  Murad,  »er  blevet  et  Bytte  for  en  erobringssyg  Nabofyrste. 
Men  lad  dette  blot  ikke  forurolige  Eder!  Eders  Undersaatter 
er  forblevne  Eder  tro,  og  der  udkræves  blot  en  Foranledning  for  at 
bringe  dem  i  Oprør  mod  Vold  snerren.     Men  rimeligvis  vil  ikke 

en  Gang  dette  behøves.  Endnu  i  denne  Nat  vil  jeg  bringe 
Eder  tilbage  til  Eders  fædrene  Rige,  hvor  vi  da  selv  vil  se, 
hvad  der  videre  bliver  nødvendigt  at  gjøre.« 

Den  øvrige  Del  af  Dagen  tilbragte  de  paa  den  behageligste 
Maade  i  afvexlende  Underholdning  med  hinanden,  og  saasnart 
Natten  brød  ind,  overgav  de  sig  til  Søvnen,  som  de  alle  trængte 
meget  haardt  til. 

Men  hvor  forundrede  blev  de  ikke  den  næste  Morgen,  da 
de  vaagnede,  ved  at  se  sig  tæt  udenfor  Riget  Cochinchinas 
Hovedstad.  Aanden  havde  nemlig  ikke  glemt  sit  Løfte,  og 
ført  dem  i  Søvne  tilbage  til  deres  Fædreland. 

De  tre  Kongebørn  tog  ind  hos  en  fattig  Bonde;  den  stak- 
kels Mand  saa  saa  bedrøvet  ud,  at  Chansad  ikke  kunde  andet 
end  spørge,  hvad  der  var  gaaet  ham  imod. 

»I  maa  visselig  være  langvejs  fra,«  svarede  Bonden,  »efter- 
som I  ikke  vide,  at  dette  Rige  er  blevet  et  Bytte  for  en  af- 
skyelig Tyran,  efterat  vor  afdøde  gamle  Konges  tvende  Sønner, 
ham  lige  i  Visdom  og  Godhed,  er  forsvundne  paa  en  for  alle 
uforklarlig  Maade.« 

Heraf  saa  Chansad  og  Murad  til  deres  store  Glæde,  at 
man  erindrede  sig  dem  med  Kjærlighed  og  Savn  i  Fædrelandet. 
De  talte  endnu  med  hinanden  om  de  Forholdsregler,  som  de 
skulde  gribe  for  at  tugte  Voldsherren  og  tilbageerobre  deres 
Stater,  da  de  saa  fire  herlige  Heste  holde  udenfor  Bondehytten. 
Hestenes  Fører,  en  Habib  underdanig  Aand,  traadte  i  det  samme 
ind  og  overgav  hele  den  kongelige  Udrustning  i  Chansads  Hænder. 
»I  maa  ikke  undre  Eder,«  sagde  hans  Svoger  Habib,  »denne 
Aand  udfører  blot  mine  Befalinger.  Snart  vil  en  anden  bringe 
Eders  Fjende  lænkebunden  for  Eders  Fødder,  medens  Indbyg- 
gerne i  Eders  Hovedstad,  som  jeg  har  bragt  i  Oprør,  adsplitter 

og  tilintetgjør  de  fjendtlige  Hærskarer.  Bered  Eder  altsaa  til, 
om  nogle  Timer  atter  at  drage  ind  i  Eders  kongelige  Palads!« 
De  to  Prindser  og  deres  Søster  iførte  sig  de  prægtige 
Klæder,  som  man  havde  bragt  dem,  og  red  derpaa  i  et  herligt 
Optog  ind  i  deres  Riges  Hovedstad.  Ved  Rygtet  om  deres 
Tilbagekomst  var  hele  Befolkningen  dragen  dem  i  Møde,  og 
alle,  baade  store  og  smaa,  gamle  og  unge,  Mænd  og  Kvinder, 
takkede  jublende  Allah  for  deres  dyrebare  Kongestammes  Frelse. 


Den  lykkelige  Alfs  Historie. 


Der  levede  en  Gang  i  Kairo  en  rig  Kjøbmand,  som  besad 
umaadelige  Skatte  i  Guld,  Ædelstene  og  andet  Gods; 
Allah  havde  ogsaa  velsignet  ham  med  en  Arving  til  al  denne 
Herlighed,  en  Søn,   der  var  ligesaa  smuk  som  vel  opdragen. 

Da  nu  den  gamle  Kjøbmand  en  Gang  blev  meget  syg,  og 
han  mærkede,  at  hans  sidste  Timer  nærmede  sig,  lod  han  sin 
Søn  Ali  kalde  for  sig  og  sagde  til  ham: 

»Min  Søn,  denne  Verdens  Herlighed  faar  en  hastig  Ende; 
den  tilkommende  Verdens  derimod  vil  vare  til  evig  Tid.  Alle 
Mennesker  maa  dø,  tidlig  eller  silde.  Nu  er  Raden  kommen 
til  mig;  læg  Dig  derfor  paa  Hjerte,  hvad  jeg  for  sidste  Gang 
har  at  sige  Dig!« 

»Jeg  efterlader  Dig   saa   store    Skatte,    at  Du,    selv   om  Du 

gav  fem  hundrede  Dinarer  ud  om  Dagen,  dog  ikke  vilde  blive 
fattig  derved.  Men  giv  mindre  Agt  paa  disse  forkrænkelige 
Goder  end  paa  de  evige !  Vedbliv  at  frygte  Allah,  iagttag  hans 
hellige  Lov  og  efterfølg  Profetens  Ord,  hvem  Allah  være  naadig. 
Gjør  vel,  hvor  Du  kan,  og  vælg  Dig  gode  og  retskafne  Venner, 
som  vil  dele  deres  Hjerte  med  Dig,  ligesom  Du  med  dem 
deler  din  Formue.  Sky  derimod  slet  Omgang,  og  bekymre  Dig 
ikke  om,  at  onde  Mennesker  kalder  Dig  gjerrig!  Vær  mild 
mod  dine  Slaver,  agt  og  ær  din  Hustru !  Din  Hustru  er  af 
god  Familie  og  er  rigt  begavet  baade  med  Skjønhed  og-  For- 
stand ;  naar  et  ædelt  Træ  behandles  vel,  vil  det  bære  ædle 
Frugter,  og  Du  vil  vorde  velsignet  med  en  god  og  from  Efter- 
slægt. « 

Endnu  meget  mere  lagde  den  døende  under  Taarer  sin 
Søn  paa  Hjerte.  Da  han  havde  endt  sine  Formaninger,  hævede 
han  sin  Røst  og  raabte:  »Jeg  bønfalder  Allah,  Himlens  og 
Jordens  Herre,  om  at  staa  Dig  bi  i  Nødens  Time ! «  drog  endnu 
en  Gang  dybt  sin  Aande  og  sov  hen.  Allah  forbarme  sig  over 
hans  Sjæl! 

Ali  tog  sig  sin  Faders  Død  overordentlig  nær.  Tilligemed 
sin  Faders  gamle  Venner,  som  var  komne  for  at  trøste  ham, 
gjorde  han  Anstalter  til  Begravelsen  og  lod  den  udføre  med  en 
Pomp,  som  stod  i  Forhold  til  den  afdødes  store  Rigdom  og 
det  dybe  Savn,  han  efterlod.  I  fyrretyve  Dage  lod  han  bede 
og  læse  i  Koranen  over  hans  Grav;  men  selv  blev  han  stedse 
hjemme  for  at  leve  uforstyrret  for  sin  Sorg.  Kun  om  Fredagen 
gik  han  ud  for  at  besøge  Moskeen  og  sin  Faders  Grav. 

Efter  fyrretyve  Dages  Forlob  indfandt  hans  Bekj endte,  de 
unge  Kjøbmænd,  sig  hos  ham  og  sagde  til  ham:  »Men  hvad 
skal  dog  denne  endeløse  Sorg  betyde?    Hvorfor    forsommer   Du 

alle  dine  Forretninger  og  dine  gode  Venner?  Du  maa  jo  blive 
syg  af  slig  en  Levemaade  og  selv  dø  før  Tiden.  —  Riv  Dig 
nu  løs  og  gak  ud  med  os!« 

Og  de  vedblev  at  overtale  ham  saa  længe,  at  han  endelig 
laante  Øre  til  den  onde  Frister  og  fulgte  med  de  unge  Menne- 
sker. Disse  lod  ham  bestige  et  Muldyr  og  førte  ham  ud  i  en 
Have,  der  tilhørte  en  af  dem,  og  hvor  der  fandtes  anrettet  en 
overdaadig  Frokost.  Men  ikke  nok  med  at  nyde  denne,  til- 
bragte de  hele  den  udslagne  Dag  i  Haven,  spiste,  drak  og 
morede  sig,  og  tænkte  først  paa  at  vende  tilbage,  da  Natten 
var  brudt  ind. 

Den  næste  Morgen  indfandt  de  sig  atter  og  overtalte  ham 
til  at  besøge  en  anden,  som  de  sagde,  endnu  smukkere  Have 
med  dem.  Efter  nogen  Modstand  fulgte  han  dem  igjen  og  red 
med  dem  ud  til  Haven,  som  virkelig  var  fortryllende.  Efter  at 
Frokosten  var  til  Ende,  blev  der  bragt  berusende  Vin  og 
skjænket  i  Skaalerne. 

»Hvad  er  det  for  en  Drik?«   spurgte  den  uerfarne  Ali. 

»Det  er  en  Drik,  som  forjager  Sorgen  og  forynger  Hjertet,« 
lød  det  listig  undvigende  Svar. 

Ali  lod  sig  overtale  til  at  drikke  hele  Dagen  med  sine  let- 
sindige Venner,  og  først  langt  ud  paa  Natten  skiltes  de  ad  og 
begav  sig  hver  til  sit. 


Da  Ali  kom  hjem,  følte  han  sig  underlig  svimmel  og 
tumlede  frem  og  tilbage.  Hans  Hustru  spurgte,  hvad  der 
fejlede  ham. 

»Jeg  har  i  Dag  besøgt  en  dejlig  Have  med  mine  Venner,« 
svarede  Ali;   »der  sad  vi  og  drak  en  liflig  Sorbet  med  hverandre, 


som  forjog  Sorgen  og  gjenfødte  vore  Hjerter.  Men  —  nu  føler 
jeg  mig  ganske  underlig.« 

»Min  Herre,«  sagde  hans  Hustru  med  mild  Bebrejdeise, 
»det  er  Vin,  som  gjør  Eder  svimmel!  Har  I  da  saa  hastig 
glemt  Eders  fromme  Faders  Formaninget?  Havde  han  ikke  ad- 
varet Eder  imod  Omgangen  med  letsindige  Mennesker?« 

»Disse  unge  Kjøbmænd,«  svarede  Ali,  »er  slet  ikke  saa 
letsindige,  men  kun  unge  Mennesker  med  et  let  Sind.  —  Lad 
mig  gaa  mine  egne  Veje.« 

Og  han  gik  sine  egne  Veje;  den  ene  Dag  efter  den  anden 
forløb  ved  kostelig  Spise  og  Vin,  ved  Sang  og  Spil  og  gjæk- 
kende  Snak,  indtil  det  var  gaaet  hele  Kredsen  rundt.  Da  sagde 
de  unge  Mennesker  til  Ali:  »Nu  er  Raden  kommen  til  Dig  at 
beværte  os.« 

»I  skal  være  velkomne,«  svarede  Ali,  og  lod  den  føl- 
gende Dag  anrette  et  Gjæstebud,  som  i  Overdaadighed  langt 
overgik  alle  de  foregaaende.  Men  ikke  tilfreds  hermed,  førte 
han  Kokke,  Kaffeskjænkere  og  Tjenere  ud  med  sig  i  sin  Have, 
og  tilbragte  der  en  hel  udslagen  Maaned  tilligemed  sine  lystige 
Venner. 

Da  denne  Maaned  var  til  Ende,  bemærkede  Ali,  at  han 
havde  udgivet  alle  sine  rede  Penge.  Dette  bragte  ham  til  at 
studse;  men  Fristeren  foresnakkede  ham  om  alle  de  Nydelser, 
der  endnu  stod  tilbage  og  lod  sig  erhverve,  saalænge  han  besad 
Rigdom  og  Ungdom,  og  han  lod  derfor  fem  være  lige  og  be- 
gyndte at  sælge  af  sit  rørlige  Gods.  Snart  kom  det  endvidere 
til  at  gaa  ud  over  hans  faste  Ejendomme,  og  efter  tre  Aars 
Forløb,  hvilke  han,  trods  sin  Faders  Formaninger  og  sin  omme 
Hustrus  Advarsler,  havde  tilbragt  med  Tant  og  Svir  og  Sværm, 
havde    han  ikke    alene  solgt    alle  sine  Slaver,    Smykker,    Ædel- 

stene,  alt  sit  Indbo,  alle  sine  Huse,  Landsteder  og  Varemagasi- 
ner, men  ogsaa  det  Hus,  hvor  han  havde  levet  med  sin  Fader, 
hvori  han  var  født  og  opdragen,  og  som  han  med  sin  Kone  og 
sit  Barn  havde  beboet  siden  sin  Faders  Død.  Nu  boede  han 
til  Leje  i  en  jammerlig  Hytte,  og  besad  næppe  nok  til  at 
bedække  sin  Nøgenhed,  end  sige  til  at  fortsætte  sin  forrykte 
Levemaade. 

Da  han  nu  saaledes  havde  sat  al  Ting  overstyr,  sagde  hans 
Hustru:  »Jeg  har  stedse  advaret  Dig  og  mindet  Dig  om  din 
Faders  Formaninger ;  men  Du  har  aldrig  villet  høre  mig.  Hvoraf 
skal  vi  nu  leve?  —  Gaa  en  Gang  hen  til  dine  Venner  og 
forsøg,   om  de  endnu  har  noget  tilovers  for  Dig.« 

Ali  begav  sig  hen  til  sine  Venner,  og  vandrede  fra  den 
ene  til  den  anden;  men  overalt  vendte  man  ham  foragtelig 
Ryggen,  og  lod  ham  dertil  høre  mange  ubehagelige  Ting.  Da 
vendte  han  helt  nedslagen  tilbage  til  sin  Hustru  og  fortalte, 
hvorledes  det  var  gaaet  ham   hos  hans  Venner. 

»Nu,  saa  faar  vel  jeg  prøve  min  Lykke,«  ytrede  hans 
Kone,  »uden  andres  Barmhjertighed  maa  vi  omkomme.«  Og 
hun  gik  ind  til  en  af  sine  Naboersker,  til  hvem  hun  stod  i 
Venskabsforhold,   og  skildrede  hende  under  Taarer  sine  Vilkaar. 

Naboersken  tog  venlig  imod  hende  og  skjænkede  hende 
saa  meget,  at  de  med  Sparsomhed  kunde  leve  en  hel  Maaned. 
Men  da  hun  kom  tilbage  til  Ali  med  denne  betimelige  Hjælp 
i  Nøden,  sagde  han  til  hende:  »Medens  Du  og  Barnet  har 
lidt  til  Livets  Ophold,  vil  jeg  vandre  ud  i  Verden  og  forsøge  min 
Lykke.    Maaske  hjælper  Allah  os  da  paa  en  eller  anden  Maade.« 

Og  han  trøstede  sin  Kone  og  kyssede  sit  Barn,  og  forlod 
Huset  uden  at  vide,  hvorhen  han  skulde  vende  sine  Fjed; 
ganske  tilfældig  slog  han  ind  paa  Vejen  til  Bulak.      Her    fandt 

han  et  Skib,  som  netop  vilde  gaa  under  Sejl  til  Damiette ;  han 
gik  om  Bord  og  sejlede  med.  Da  han  atter  steg  i  Land,  mødte 
han  ganske  uventet  en  af  sin  Faders  gamle  Venner,  som  gjen- 
kjendte  ham  og  spurgte,  hvor  han  vilde  hen.  »Til  Bagdad,« 
svarede  Ali.  Uen  gode  Mand  tog  ham  med  sig  ind  i  sit 
Hus,  beværtede  ham,  og  forsynede  ham  med  Levnetsmidler  og 
Penge,  saasnart  der  var  et  Skib  rede,  som  gik  til  Syrien. 

Da  han  nu  var  stegen  i  Land  i  Syrien,  og  ikke  vidste, 
hvor  han  skulde  vende  sig  hen  i  fremmed  Land,  sendte  Allah 
ham  atter  en  from  Sjæl  i  Møde,  som  tog  sig  af  ham,  indtil  en 
Karavane  var  færdig  til  at  bryde  op  til  Bagdad.  Til  denne 
sluttede  sig  da  Ali,  og  kom  lykkelig  og  vel  til  Bagdad  paa  en 
Dagsrejse  nær.  Men  paa  dette  Punkt  blev  Karavanen  anfalden 
af  en  Røverbande  og  aldeles  udplyndret ;  iblandt  dem,  der 
reddede  sig  ved  Flugten,  var  ogsaa  Ali,  der  saaledes  med  Livet 
frelste  alt,  hvad  han  ejede. 

Alene  fortsatte  han  sin  Rejse  til  Bagdad,  og  naaede  netop 
dertil  ved  Solnedgang,  da  Stadens  Porte  blev  lukket.  Da  sagde 
han  til  Portvogterne:  »Lad  dog  mig  endnu  komme  ind  i 
Staden!«  Og  de  lod  ham  komme  ind  og  spurgte  ham,  hvem 
han  var  og  hvorfra  han  kom. 

»Jeg  kommer  fra  Kairo, «  svarede  han,  »og  havde  mange 
Muldyr  og  Kameler  med  mig,  belæsset  med  de  kostbareste 
Varer.  Men  en  lille  Dagsrejse  herfra  overfaldt  Rovere  vor 
Karavane  med  skarpe  Sværd  og  spidse  Landser,  og  Livet  var 
det  eneste,  jeg  formaaede  at  redde,« 

Portvogterne  indbød  Ali  til  at  blive  hos  dem  Natten  over. 
indtil  han  den  følgende  Morgen  kunde  forskaffe  sig  et  Ophold 
i  Staden.  Den  fattige  Stakkel  søgte  i  sine  Lommer  og  fandt 
til  sin  store  Glæde  endnu    en    Dinar    af  de  Penge,    som    Kjøb- 

manden  i  Damiette  havde  foræret  ham.  Denne  gav  han  til 
Portvogterne  med  de  Ord:  »Gak  hen  og  skaf  os  en  god  Aftens- 
mad    for  denne   Dinar.« 

En  af  Portvogterne  gik  ind  i  Staden,  kjøbte  Brød  og 
kogt  Kjød  og  allehaande  Frugter;  de  spiste  til  Aften  med  hin- 
anden,  og  lagde  sig  derpaa  til  at  sove. 

Den  følgende  Morgen  gik  Befalingsmanden  over  Portvag- 
ten med  Ali  hen  til  en  velhavende  Kjøbmand  og  fortalte  ham, 
hvilket  Uheld  den  fremmede  havde  haft.  Kjøbmanden  forlod 
øjeblikkelig  sin  Bod  og  gik  tilbage  med  Ali  til  sin  Bolig,  hvor 
han  førte  ham  i  Bad,  skjænkede  ham  en  af  sine  egne  Klædnin- 
ger og  beværtede  ham  med  en  god  Frokost.  Derpaa  sagde 
han  til  en  af  sine  Slaver:  »Gak  med  denne  Herre  og  vis  ham 
vore  Huse,  og  giv  ham  Nøglen  til  det  Hus,  som  behager  ham 
bedst. « 

Ali  fulgte  med  Tjeneren  og  saa  i  et  Kvarter  af  Staden  tre 
anselige,  vel  tillukkede  Huse.  Da  han  havde  beset  de  to  af 
dem,  spurgte  Slaven  ham:  »Hvilket  af  disse  tvende  behager 
Dig  bedst?« 

»Hvem  tilhører  hint  tredie  Hus,  det  største  af  dem  alle?« 
spurgte  Ali  til  Gjengjæld. 

»Det  er  ogsaa  vort.« 

Hvorfor  aabner  Du  da  ikke  ogsaa  dette  for  at  lade  mig 
bese  det?«   spurgte  Ali  videre. 

Det  Hus  maa  Du  ganske  slaa  Dig  af  Tanker,«  svarede 
Slaven,  »thi  der  har  endnu  aldrig  Nogen  overnattet,  uden  at 
man  har  fundet  ham  død  den  følgende  Morgen.  Derfor  aabner 
vi  ikke  en  Gang  nogensinde  Døren,  men  bestiger  Terrassen  paa 
et    af   Nabohusene;    derfra    kan    vi    se    og   bemægtige    os   Liget 


02 

og  fore  det  bort  med  os  til  Begravelse.  I  meget  lang  Tid  har 
ingen  mere  vovet  at  overnatte  i  dette  Hus,  og  min  Herre  be- 
tragter det  derfor,   som  om  han  slet  ikke  havde  det.« 

Men  netop  dette  Hus  har  jeg  Lyst  til  at  bese;  det  er 
endog  sandsynligt,  at  jeg  netop  vælger  mig  dette  af  dem  alle- 
sammen. For  det  første  vil  jeg  i  det  mindste  tilbringe  en  Xat 
her.  Finder  man  mig  død,  nu,  saa  er  det  ogsaa  det  samme; 
saa  har  jeg  Ende  paa  dette  elendige  Liv.  —  Luk  nu  op  for  mig! 

Da  lukkede  Tjeneren  Huset  op  for  ham,  og  det  viste  sig 
at  være  uden  Sammenligning  smukkere  end  alle  de  foregaaende. 
Da  sagde  Ali:  »Tilvisse,  dette  Hus  vælger  jeg  mig;  det  be- 
hager mig  i  fuldkommen  Grad.«  Tjeneren  lod  Ali  tage  Huset 
i  Besiddelse,  men  skyndte  sig  tilbage  til  sin  Herre  for  at  for- 
tælle ham,  at  den  fremmede  var  fast  opsat  paa  at  vælge  det 
forhexede  Hus.  Herover  folte  den  ædelmodige  Kjobmand  sig 
højligen  foruroliget,  og  begav  sig  øjeblikkelig  selv  hen  til  Ali, 
for,  om  muligt,  at  bringe  ham  fra  hans  Forsæt.  Men  da  den 
unge  Mand  viste  sig  døv  for  alle  hans  Forestillinger,  ytrede  han 
endelig:  »Ja,  saa  maa  Du  give  mig  et  Vidnesbyrd,  for  at 
Skylden  ikke  skal  synes  min,  hvis  det  skulde  gaa  Dig  ilde  i 
dette  forbandede  Hus.« 

Hertil  var  Ali  villig.  Der  blev  strax  hentet  et  offentligt 
Vidne  fra  Domhuset,  og  den  unge  Mand  aflagde  den  forlangte 
Erklæring.  Derpaa  fik  han  Xøglen  til  Huset,  med  fri  Tilladelse 
til  at  raade  med  det,  som  det  lystede   ham. 

Saa  snart  Kjobmanden  var  kommen  hjem,  sendte  han, 
endnu  stedse  opfyldt  af  Tanken  om  den  arme  Yngling,  hvem 
han  allerede  havde  opgivet  som  fortabt,  sin  haardnakkede  Gjæst 
en  Seng,  en  Kurv  med  Fødemidler,  Kiærter  og  Fyrtøj.  Ali 
redte  sig  et  Leje  paa  en  bred  Bænk  og  dækkede  sit  Aftensbord 

udenfor  samme.  Derpaa  gik  han  ud  i  Gaarden,  hvor  han  fandt 
en  herlig  dyb  Brønd  med  tilhørende  Spand.  Efter  at  han  havde 
tvættet  sig  og  holdt  sine  Bønner,  gik  han  atter  ind,  tændte 
Kjærterne  og  spiste  til  Aften.  Efter  et  kort  Maaltid  bad  han 
sin  Aftenbøn  og  gik  til  Ro. 

Men  Ro  havde  han  ikke ;  thi  næppe  var  han  kommen  til 
at  ligge,  førend  det  faldt  ham  ind:  »Det  er  dog  maaske  mere 
sikkert  at  sove  oppe  i  Huset  end  her  nede  under  Forhallen, 
hvor  enhver,  som  bryder  ind  i  Huset,  strax  maa  falde  over  mig.« 
Og  han  tog  sine  Sengklæder  med  sig  og  steg  op  ad  en  høj 
Trappe,  der  førte  op  til  øverste  Stokværk.  Her  traadte  han  ind 
i  en  prægtig  Sal,  hvis  Loft  var  lueforgyldt  og  hvis  Vægge  straalede 
af  Marmor  i  afvexlende  Farver.  I  dette  Værelse  troede  han  at 
ville  befinde  sig  vel,  redte  sig  paany  et  Leje  og  lagde  sig  til 
Hvile,  efter  at  have  fremsagt  et  Afsnit  af  Koranen. 

De  foregaaende  Dages  Anstrengelser  havde  udmattet  ham; 
han  var  dygtig  træt,  og  Søvnen  indfandt  sig  snart.  Men  næppe 
var  de  tunge  Øjne  faldet  til,  førend  der  lød  en  underlig 
Stemme  igjennem  det  tomme  Hus  med  de  Ord:  »Ali,  Hassans 
Søn,  skal  jeg  komme  ned  til  Dig?« 

Angsten  gjennemrislede  Ynglingen,  og  Forfærdelsen  havde 
nær  lammet  hans  Tunge.  Men  han  tog  sig  sammen,  og  i  den 
svævende  Forestilling  om,  at  han  ligesaa  godt  kunde  springe  som 
krybe  i  det,  svarede  han  rask :     >Ja,  kom  kun ! « 

I  samme  Øjeblik  gav  det  sig  til  at  knage  og  brage,  til-  at 
rasle  og  risle,  og  der  strømmede  en  saadan  Mængde  Guldstykker 
ned  i  Salen,  at  den  snart  var  fuld  lige  indtil  Loftet. 

Da  Guldregnen  endelig  var  ophørt,  vedblev  den  samme 
Stemme:  »Skjænk  mig  nu  min  Frihed,  for  at  jeg  kan  drage 
videre !     Her  er  mit  Hverv  bragt  til  Ende. « 

Ali  svarede:  »Ved  den  almægtige  Allah  besværger  jeg  Dig 
at  sige  mig,  hvad  alt  dette  har  at  betyde!« 

»Disse  Penge  er  fra  ældgammel  Tid  bestemte  for  Dig«, 
svarede  Stemmen.  »Saa  ofte  derfor  nogen  betraadte  Huset, 
spurgte  jeg:  »Ali,  skal  vi  komme  ned  til  Dig?«  Men  stedse 
blev  den  fremmede  bange  og  sagde :  »Jeg  hedder  ikke  Ali : 
bliv  hvor  Du  er!«  Og  saa  vred  jeg  Halsen  om  paa  den 
ubudne  Gjæst.  Men  da  jeg  nu  ligeledes  spurgte  Dig,  om  jeg 
skulde  komme  ned,  og  Du  svarede  bekræftende,  saa  vidste  jeg, 
at  Du  var  den  rette  Mand,  hvem  Pengene  tilhørte.  Nu  kan  Du 
gjøre  ved  dem,  hvad  Du  vil.  Foruden  denne  Skat  er  der  ogsaa 
en  anden  bestemt  for  Dig,  som  Du  efter  nærmere  Anvisning  vil 
finde  i  Kongeriget  Yemen.  Men  skjænk  mig  nu  min  Frihed, 
eftersom  mit  Vogterembede  er  til  Ende,  og  lad  mig  gaa,  hvorhen 
jeg  vil!« 

Men  Ali  svor  paa,  at  han  ikke  vilde  slippe  Aanden  fri, 
førend    han    ogsaa   havde    hentet  ham   Skatten  i  Landet  Yemen. 

»Nu,  den  Tjeneste  faar  jeg  vel  saa  endnu  gjøre  Dig«, 
svare  Aanden.      »Om  et  Øjeblik  skal  jeg  være  her  igjen,« 

»Stop  lidt!«  raabte  Ali  efter  ham,  »paa  Vejen  kan  Du 
gjerne  med  det  samme  tage  min  Kone  og  mit  Barn  med  Dig ; 
men  sørg  for,  at  den  hastige  Rejse  ikke  falder  dem  altfor 
besværlig.     De  bor  i   Kairo;  det  ligger  kun  lidet  af  Vejen. 

»Ja,  men  det  er  en  egen  Ting,  Du  der  forlanger«,  svarede 
Aanden.  »Kvinder  er  skrøbelige  Kar  at  transportere,  ligesom 
Glasvarer.  En  Rejse  gjennem  Luften  i  Bærestol  vil  i  det  mindste 
tage  tre  Dage,  og  Du  kan  vel  tænke  Dig,  at  jeg  maa  længes 
efter  Friheden,  efter  at  have  været  fængslet  her  til  Stedet  i  fulde 
trehundrede   Aar.« 

»Ingen  Snak,  min  Ven!     Gjør,  som  jeg  befaler!«   lød  Alis 

bestemte  Svar.  »Saa  snart  Du  har  udrettet  dette  Hverv  til  min 
Tilfredshed,  skal  Du  faa  din  Frihed,  men  ikke  et  Øjeblik  før! 
Spild  nu  ikke  Tiden ! « 

Aanden  udstødte  et  Suk,  saa  at  Loftet  i  den  gyldne  Sal 
slog  en  stor  Revne,  og  begav  sig  uden  videre  Indvendinger 
paa  Vejen. 

Saa  snart  Ali  mærkede,  at  han  var  ene  i  Huset,  gav  han 
sig  til  nøjere  at  se  sig  omkring.  Da  bemærkede  han  i  Gulvet 
en  Marmorsten,  hvori  der  var  en  Kobberring ;  han  løftede  Stenen 
i  Vejret  og  fandt  en  Dør,  som  førte  ind  i  et  stort  Skatkammer, 
vel  forsynet  med  ganske  nye  Pengesække.  Nu  vidste  han,  hvad 
han  havde  at  gjøre.  Han  fyldte  alt  sit  Guld  i  Sækkene  og 
bragte  disse  ind  i  Skatkammeret;  derpaa  lukkede  han  atter  til 
med  Marmorstenen,  og  tog  Plads  paa  en  Bænk  bag  ved  Døren 
for  i  Ro  at  overgive  sig  til  Betragtningen  af  denne  pludselige 
Lykkesomvexling. 

Medens  han  sad  saaledes  ganske  hensunken  i  sig  selv,  kom 
Kjøbmandens  Tjener  og  bankede  paa  Husets  Dør.  Saa  snart 
Ali  aabnede,  og  han  havde  set  ham  levende,  ilede  han  til- 
bage til  sin  Herre  og  fortalte  ham,  at  den  fremmede  befandt 
sig  fuldkommen  uskadt.  Hjertelig  glad  ved  denne  uventede 
Efterretning  lod  Kjøbmanden  en  Frokost  tilberede  og  bringe  hen 
i  Huset;  selv  skyndte  han  sig  forud,  omfavnede  og  kyssede  Ali 
og    spurgte    ham:     »Hvorledes    er  det  gaaet  Dig,    min  Broder?« 

»Ret  godt«,  svarede  Ali,  »jeg  har  sovet  oppe  i  Marmor- 
salen. « 

»Har  Du  da  ikke  set  eller  hørt  eller  oplevet  noget  usæd- 
vanligt ? « 


96 

»Nej,  jeg  læste  i  Koranen,  indtil  jeg  faldt  i  Sovn,  og  vaag- 
nede  først  i  den  lyse  Morgenstund,  efter  en  fuldkommen  rolig  Nat. 

Da  takkede  Kjøbmanden  Allah,  og  sendte  Ali  Tjenere  og 
Slavinder,  Tæpper  og  Divaner,  og  lod  hele  Huset  rengjøre.  Ali 
beholdt  tre  Slaver  og  fire  Slavinder  til  sin  Betjening  og  sendte 
de  øvrige  bort. 

Efter  tre  Dages  Forløb  vendte  Skattens  Tjener  tilbage  med 
det  Budskab:  »Bered  Dig  og  gak  din  Kone  og  dine  Varer  i 
Møde;  de  kommer  fra  Ægypten!« 

Da  gik  Ali  hen  til  Kjøbmanden  og  sagde:  »Følg  med 
mig !  Vi  vil  gaa  ud  af  Staden  for  at  møde  Karavanen.  Med- 
bring ogsaa  Eders  Koner,  at  de  med  det  samme  kan  hilse  paa 
min  Hustru!« 

Kjøbmanden  begav  sig  med  Ali  ud  til  en  Have  udenfor 
Staden,  og  her  besluttede  de  at  vente  Karavanens  Ankomst. 
Pludselig  saa  de  en  mægtig  Støvsky  hæve  sig  i  det  fjerne ;  de 
gik  ud  for  at  se,  hvad  der  nærmede  sig,  og  se,  det  var  en 
uoverskuelig  Række  af  Muldyr  og  Kameler,  ledsagede  af  Slaver, 
som  nærmede  sig  syngende  og  dandsende.  Karavanens  Anfører 
traadte  frem  for  Ali  og  sagde: 

»Herre,  Du  er  kommen  længe  før  os,  thi  vi  blev  tvende 
Dage  forsinkede  af  Rovere,  med  hvilke  vi  gjentagne  Gange 
maatte  kæmpe,  inden  Allah  befriede  os  fra  dem.« 

Men  alle  Mændene  og  Lastdyrene  i  Karavanen  var  hverken 
mere  eller  mindre  end  Aander  tilsammen  i  Menneske-  og  Dyre- 
skikkelse. Kjøbmændene  fulgte  nu  med  Karavanen  tilbage  til 
Staden,  men  deres  Koner  blev  tilbage  for  at  tage  imod  Alis 
Hustru.     Hver  beundrede  sit :    Mændene  de  mange  og  kostbare 

Varer,  Kvinderne  den  Pragt  og  Smag  i  Klædning,  som  Alis 
Hustru  udviste. 

»Saadan  Pragt  fører  selv  ikke  Khalifen  af  Bagdad.  Slige 
Vareskatte  er  endnu  aldrig  set  paa  noget  Marked.«  Disse  og 
lignende  Ytringer  lod  sig  idelig  høre. 

Førend  Ali  afskedigede  sit  anselige  Følge  af  Stadens  for- 
nemste Mænd  og  Kvinder,  gjorde  han  dem  alle  passende  For- 
æringer; til  Gjengjæld  modtog  han  allehaande  kostelige  Gaver 
af  dem,  saasom  Slaver  og  Slavinder,  Tæpper,  Klædninger,  alle- 
haande Kornsorter  og  Specerier,  Muldyr,  Faar  og  Oxer,  saa  at 
snart  hans  Hus  og  Gaard  var  saa  fulde,  at  de  ikke  formaaede 
at  rumme  mere. 

Ved  Aftenstid  gik  Ali  ind  i  sit  Harem,  hilste  paa  sin  Kone 
og  spurgte,  hvorledes  det  var  gaaet  hende,  siden  de  var  skiltes 
ad.  Han  erfarede  da,  hvad  han  havde  ventet  at  erfare,  at  hun 
og  hans  Barn  imidlertid  havde  maattet  udstaa  allehaande  Mangel. 
Derpaa  spurgte  han,  hvorledes  de  var  komne  hid  til  Bagdad. 
Til  Svar  herpaa  fortalte  hans  Kone  ham  følgende: 

»Jeg  sov  i  Gaar  Nat  tilligemed  min  lille;  da  følte  vi  os 
pludselig  førte  i  Vejret  ligesom  højt  igjennem  Luften.  Da  vi 
ret  kom  til  Bevidsthed,  befandt  vi  os  i  et  Telt  af  det  Slags,  som 
Beduinerne  har;  udenfor  stod  der  tvende  store  og  stærke  Muldyr 
med  Bærekurve,  og  trindt  omkring  saa  vi  en  hel  Del  Drivere 
og  Slaver. 

»Hvor  er  vi  og  hvad  betydet  dette?«   spurgte  jeg. 

»Vi  er  Slaver  af  Ali,  Hassans  Søn,  og  er  sendt  hid  for 
at  bringe  Eder  til  Bagdad,   hvor  han  opholder  sig«,  lød  Svaret. 

»Er  der  langt  til  Bagdad?«   spurgte  jeg  videre. 

»Nej,  det  er  kun  et  kort  Stykke  Vej«,  svarede  man  mig, 
»i  Morgen  tidlig  kan  I  være  der.« 

»Og  i  Sandhed«,  sluttede  Alis  Kone,  »som  I  selv  véd, 
indtraf  vi  hertil  i  god  Tid  efter  en  Nats  Rejse.« 

Derpaa  spurgte  Ali  hende,  hvem  der  havde  givet  hende  de 
herlige  Klæder. 

»En  af  Førerne«,  svarede  hun,  »lukkede  en  Kiste  op  og 
tog  disse  kostbare  Klæder  ud  til  mig  og  Barnet;  derpaa  overgav 
han  Nøglen  til  Kassen  i  mine  Hænder,  idet  han  betydede  mig, 
at  alt,  hvad  den  indeholdt,  var  min  Ejendom.« 

»Kj ender  Du  den  Kiste,  hvoraf  han  fremtog  Klæderne?« 
spurgte  Ali  videre. 

»Tilvisse;  Du  behøver  kun  at  følge  med  mig  ud  i  Maga- 
sinet,  saa  skal  jeg  vise  Dig  den.« 

Ali  gik  med  sin  Kone  ud  i  Magasinet;  imellem  en  Mængde 
Kister  af  forskjellig  Størrelse  og  Form  udfandt  Kvindens  op- 
mærksomme Øje  snart  den  rigtige.  Ali  aabnede  Kisten  og 
derpaa  efterhaanden  ogsaa  alle  de  andre  Kister;  de  var  fulde 
af  de  største  Kostbarheder,  deriblandt  Ædelstene  og  Perler  saa 
fuldkomne,  som  ingen  Konge  besidder  dem. 

Nu  var  Turen  kommen  til  Ali  at  give  sin  Kone  Forklaring 
over  de  Undere,  som  saa  pludselig  havde  foranlediget  denne 
store  Omvexling  i  deres  Skjæbne.  Han  førte  hende  tilbage  til 
Huset  og  viste  hende  sit  med  Guld  fyldte  Skatkammer;  derpaa 
fortalte  han  hende  alt,  hvad  der  var  mødt  ham  siden  den  Dag, 
han  havde  efterladt  hende  i  Kairo.  Da  sagde  hans  Hustru 
til  ham : 

»Alt  dette  har  Du  din  fromme  Fader  at  takke  for.  Bad 
han  ikke  i  sin  Dødsstund  Allah  at  frelse  Dig  af  hver  en  Nød? 
Der  gives  intet,  som  jo  den  frommes  Bøn  kan  udrette  i  Himlen. 
Lovet  være  den  almægtige,  som  paa  denne  Maade  har  givet  Dig 
tilbage,  hvad  Du  havde  tabt,   og  endnu  mere  til.     Men  nu  maa 

Du  ogsaa  hellig  love  mig,  ikke  mere  at  omgaas  med  letsindige 
Mennesker. « 

Ali  tog  sig  denne  hendes  Formaning  til  Hjerte,  og  bad 
Allah,  at  han  dog  ikke  mere  maatte  sende  ham  slette  Venner, 
som  vilde  føre  ham  vild  fra  Gudsfrygtigheds  Veje.  Uden  Dvælen 
hengav  han  sig  til  et  virksomt  Liv,  indrettede  en  Bod,  hvilken 
han  udstyrede  med  en  Mængde  Ædelstene  af  alle  Slags,  og 
levede  fra  denne  Tid  af  i  Fred  og  uformørket  Lykke  i  Bagdad 
tilligemed  sin  Familie. 

Men  ikke  længe  varede  det,  inden  Kongen  selv  hørte  tale 
om  ham  og  lod  ham  kalde  til  sig.  Ali  adlød  Herskerens  Be- 
faling og  indfandt  sig  for  hans  Aasyn  med  tvende  Guldfade, 
indtil  Randen  fyldt  med  de  skjønneste  Ædelstene,  hvilke  han  bød 
Kongen  til  Foræring. 

Da  Bagdads  Konge  saa  disse  uvurderlige  Ædelstene,  tog 
han  naadig  imod  dem  og  viste  sit  Riges  Stormænd  dem,  idet  han 
sagde:  »Hvor  mange  Konger  have  ikke  allerede  bejlet  til  min 
Datter?  Mon  endog  blot  en  eneste  af  dem  har  budt  mig  slig 
en  Gave?  Derfor  har  jeg  besluttet  at  give  denne  Perle  af  Kjøb- 
mand  min  Datter  til  Gemalinde.    Hvad  er  Eders  Mening  derom?« 

»Gjør,  hvad  Dig  behager,  saaledes  er  det  godt!«  svarede 
Raadsherrerne.  Da  overgav  Kongen  Fadene  i  en  Slaves  Hænder 
og  lod  dem  bringe  over  til  sin  Gemalinde;  selv  fulgte  han  efter, 
fortalte  hende,  hvad  han  vidste  om  Ali,  og  erklærede,  at  han 
vilde  have  ham  til  Svigersøn. 

Dronningen  føjede  sig  gjerne  i  sin  Herre  og  Gemals  Ønsker. 
Strax  den  følgende  Morgen  lod  Kongen  derfor  Ali  og  alle  Sta- 
dens fornemme  Kjøbmænd  hente  til  sig;  ogsaa  Kadi'en  blev 
hentet,  og  modtog  Befaling  til  at  opsætte  Ægteskabskontrakten 
imellem  Ali  og  Prindsessen. 

Men  da  traadte  Ali  frem,  kastede  sig  ned  for  Kongen  og 
sagde:  »O  Du  Tidens  Konge,  jeg  er  kun  en  uselig  Kjøbmand, 
der  har  havt  Lykken  med  sig,  og  fortjener  ikke  at  vorde  en 
Sultans  Svigersøn.« 

»Ligemeget«,  svarede  Sultanen,  idet  han  tilkastede  ham  en  Ve- 
zirs  Overklædning,  »jeg  udnævner  Dig  paa  samme  Tid  til  min  Vezir. « 

»Lad  mig  blot  tale  ét  eneste  Ord  endnu,  glorværdige 
Hersker!«  vovede  Ali  endnu  en  Gang  at  tage  til  Orde.  »Hvis 
Du  endelig  vil  formæle  din  Datter,  saa  giv  min  Søn  hende; 
det  er  en  vakker  Knøs  paa  fjorten  Aar.  Jeg  selv  har  i  For- 
vejen   en  Kone,    som    trofast    har  delt  ondt  og  godt  med  mig.« 

»Saa  lad  din  Søn  strax  komme,  at  vi  kan  faa  Ende  paa 
Historien«,  befalede  Kongen  lidt  utaalmodig. 

Alis  Søn,  Hassan,  blev  øjeblikkelig  hentet  og  fik  Prind- 
sessen;  Ali  selv  blev  med  det  samme  højtidelig  indsat  som  Vezir 
og  modtog  alle  store  og  ansete  Mænds  Lykønskninger.  Da 
Kongen  nogle  Aar  senere  gik  til  sine  Fædre,  blev  Hassan,  hans 
Svigersøn,  enstemmig  udvalgt  til  hans  Efterfølger.  Og  han  gjorde 
dette  Valg  Ære ;  aldrig  havde  Bagdad  set  nogen  mere  vis,  ret- 
færdig og  mild  Regent  end  Hassan,  Alis  Søn.  I  skjøn  Sam- 
drægtighed levede  han  og  hans  Forældre  et  langt  og  lykkeligt 
Liv  med  hverandre,  tilligemed  Prindsessen  og  hendes  Børn,  ud- 
gj ørende  én  Familie,  indtil  Englen  Azrafil  (Dødsenglen)  adskilte 
dem  fra  hinanden  for  atter  at  samle  og  forene  dem  paa  den 
yderste  Dag. 

Sultanen  af  Yemen  og  lians  tre  Sønner. 


Over  Landet  Yemen  i  Arabien  herskede  en  Gang  en  rig  og 
mægtig  Sultan,  som  havde  gjort  sig  en  Mængde  vidt  om- 
kring boende  Fyrster  underdanige.  Da  endelig  efter  en  lang 
og  lykkelig  Regjering  Alderdommen  med  sine  Skrøbeligheder 
lod  ham  mærke,  at  han  snart  vilde  savne  Kræfter  til  at  forestaa 
Regjeringen  længer,  lod  han  sine  tre  Sønner  kalde  for  sig  og 
talte  saaledes  til  dem  : 

»Om  kort  Tid,  mine  Børn,  vil  jeg  naa  mit  Livs  Ende;  derfor 
vil  jeg  nu,  forinden  Skilsmissens  Time  slaar,  dele  imellem  Eder 
alt,  hvad  jeg  ejer,  at  I  med  Velsignelse  maa  tænke  paa  mig 
og  leve  i  broderlig  Endrægtighed.  Lover  I  mig  hellig  at  op- 
fylde min  sidste  Villie?« 

Uden  Betænkning  erklærede  alle  tre  Sønner,  at  de  med 
Ærbødighed  vilde  høre  og  adlyde  hans  Bud.  Da  tog  Sultanen 
atter  til  Orde :  »Nuvel,  saa  testamenterer  jeg  den  ældste  iblandt 
Eder  mit  Rige,  den  mellemste  alle  mine  Skatte,  og  den  yngste 
min  store  Samling  af  Sjeldenheder  og  mærkværdige  Sager.    Ingen 

af  Eder  understaa  sig  at  gjøre  Indgreb  i  den  andens  Ret;  tvert- 
imod  skal  I  broderlig  hjælpe  og  beskytte  hinanden.«  Derpaa 
lod  Sultanen  sine  Sønner  underskrive  et  Dokument,  hvori  denne 
hans  sidste  Villie  var  opsat,   og  gik  snart  efter  til  en  salig  Hvile. 

Hans  Sønner  foranstaltede  en  prægtig  Begravelseshøjtid, 
vaskede  og  salvede  egenhændig  hans  Lig,  og  tilbragte  en  hel 
Maaned  i  Bøn  ved  hans  Hvilested.  Efter  Maanedens  Udløb 
vendte  de  tilbage  til  den  afdøde  Sultans  Palads.  Her  ventede 
Vezirerne,  alle  Hofembedsmænd  samt  Hovedstadens  fornemste 
Indvaanere  dem  for  at  bevidne  dem  deres  smertelige  Med- 
følelse. Ogsaa  fra  Provindserne,  hvor  Sultanens  Død  allerede 
var  bleven  bekjendt,  endog  de  fjerneste,  havde  der  indfundet 
sig  Afsendinge,  der  skulde  hædre  den  hedengangne  Sultans 
Minde  og  vise  Rigets  ny  Hersker  den  skyldige  Ærbødighed. 

Efter  at  Sørgehøj  tiden  med  denne  sidste  Akt  var  ført  til 
Ende,  gjorde  den  ældste  Søn  i  Følge  Testamentet  Paastand  paa 
at  blive  anerkjendt  som  regj erende  Sultan.  Dog  dette  gik  ingen- 
lunde saa  let,  som  han  havde  troet;  thi  hans  Brødre  var  lige 
saa  ærgjerrige  som  han,  og  ønskede  selv  at  regjere,  uden  i 
mindste  Maade  at  bekymre  sig  om  deres  afdøde  Faders  Bestem- 
melse. Paa  denne  Maade  opkom  der  Stridigheder  imellem  dem, 
der  uden  Tvivl  vilde  have  foranlediget  en  ødelæggende  Borger- 
krig, hvis  ikke  Brødrene  paa  den  ældste  Prindses  Forslag  og 
med  Vezirernes  Billigelse  var  blevne  enige  om  at  overgive 
Sagen  til  en  af  de  skatskyldige  Sultaners  uimodsigelige  Afgjørelse, 
saa  at  den  af  dem,  hvem  han  tilkj endte  Tronen,  skulde  blive  i 
ubestridt  Besiddelse  af  det  fædrene  Rige. 

I  Følge  denne  Overenskomst  begav  de  sig  paa  Vejen  til 
en  af  de  skatskyldige  Sultaner. 

Da   de    omtrent  var  halvvejs  paa  deres  Vandring,  holdt  de 

en  Dag  Rast  paa  et  meget  indbydende  Sted,  midt  imellem 
friske,  blomsterrige  Enge,  hvor  alene  Lyden  af  det  rislende 
Vand  afbrød  den  herskende  Stilhed.  Hvilende  hos  hverandre  i 
det  bløde  Græs  nød  de  nogle  Forfriskninger  og  sladrede 
imidlertid  saa  gemytlig  sammen,  at  man  ikke  skulde  have 
anset  det  for  muligt,  at  der  fandt  alvorlige  Stridigheder  Sted 
imellem  dem.  Idet  en  af  dem  tilfældigvis  kastede  et  Blik  hen 
over  Grønsværet,  udbrød  han  :  »Her  maa  for  nogen  Tid  siden 
være  gaaet  en  Kamel,  som  paa  den  ene  Side  bar  Sukkerværk, 
paa  den  anden  Side  Hvede.  »Javel,«  bekræftede  den  anden, 
»og  jeg  er  desuden  overbevist  om,  at  Dyret  har  været  blindt 
paa  det  ene  Øje.«  »Udentvivl,«  tilføjede  den  tredie,  »tillige  vil 
jeg  vædde  paa,  at  det  har  været  uden  Hale.« 

Næppe  havde  de  ladet  disse  Ytringer  falde,  førend  Kamelens 
Herre  traadte  frem  af  Buskene  og  stod  for  dem.  Hans  Kamel  var 
løben  bort  fra  ham,  imedens  han  sov;  paa  sin  Vandring  for  at 
opsøge  den  var  han  kommen  hid  og  havde  opfanget  hvert 
eneste  Ord,  som  var  faldet  imellem  Brødrene.  Da  han  nu  hørte 
ikke  alene  sin  Kamel  saa  nøjagtig  beskrive,  men  ogsaa  dens 
Byrde  paa  det  bestemteste  angive,  kunde  han  ikke  tro  andet, 
end  at  Brødrene  havde  tilegnet  sig  hans  Dyr,  og  beskyldte  dem 
derfor.  Rigtignok  forsikrede  de  ham  dyrt  og  hellig  om,  at  de 
hverken  havde  set  og  hørt  hans  Kamel;  men  Manden  lod  sig 
ikke  afvise,  og  truede  dem  med  en  Anklage  for  Sultanen,  hvis 
de  ikke  paa  Stedet  gav  ham  hans  Dyr  tilbage.« 

»Det  staar  Eder  frit  for,«  svarede  Brødrene,  »lad  os  strax 
begive  os  hen   til  ham.« 

Saasnart  de  naaede  Landets  Hovedstad,  lod  de  sig  melde 
i  Paladset,  og  blev  øjeblikkelig  stedt  til  Audients  hos  Sultanen. 
Men  Ejeren   af  den  forsvundne  Kamel    fulgte  efter  dem  og  skreg 

højt  om  Retfærdighed,  idet  han  beskyldte  dem  for  at  have 
stjaalet  hans  Kamel,  hvis  Udseende  og  Byrde  de  saa  fuldkommen 
nøje  vidste  Besked  om. 

Sultanen  blev  opmærksom  og  lod  Skraalhalsen  komme  for 
sig.  Kameldriveren  fortalte  da,  hvad  han  havde  hørt  enhver 
af  Brødrene  sige,  og  Sultanen  spurgte  dem,  om  .Manden  talte 
Sandhed. 

»Javist,«  svarede  de,  »Manden  taler  den  rene  Sandhed; 
dog  har  vi  alligevel  ikke  set  hans  Kamel  for  vore  Øjne.  Men 
paa  det  Sted,  hvor  Kamelen  havde  ligget,  saa  vi  paa  den  ene 
Side  en  talløs  Mængde  Fluer,  paa  den  anden  derimod  ikke  en 
eneste;  derfor  sluttede  vi  med  Grund,  at  der  i  den  ene  Kurv 
havde  været  Sukkerværk  eller  Honning,  men  i  den  anden  alene 
Kornvarer.  Da  vi  endvidere  bemærkede,  at  Græsset  var  afbidt 
alene  paa  den  ene  Side  af  Vejen,  formodede  vi  fremdeles,  at 
Dyret  maatte  have  været  blindt  paa  det  ene  Øje.  Sluttelig  op- 
dagede vi  en  samlet  Dynge  af  Kamelmøg,  og  gjættede  os  heraf 
til,  at  Kamelen  maatte  have  været  uden  Hale,  eftersom  disse 
Dyr  ved  Udtømmelserne  stedse  plejer  at  bevæge  Halen  frem  og 
tilbage,  saa  at  Gjodningen  bliver  adspredt  vidt  og  bred' 

Da  Sultanen  havde  faaet  denne  Forklaring,  bod  han  An- 
klageren at  søge  sin  Kamel  andet  Steds,  eftersom  Forhoret 
over  Brodrene  kun  havde  bragt  deres  Klogskab  og  Skarpsindig- 
hed frem  for  Lyset.  Derpaa  gjorde  han  Anstalter  til,  at  der 
blev  anvist  Prindserne  en  passende  Lejlighed  paa  Slottet  og  vist 
dem  den  tilbørlige  Opmærksomhed  og  Ære.  Der  blev  anrettet 
et  prægtigt  Aftensmaaltid,  hvorved  den  ældste  af  Prindserne, 
idel  han  brød  et  Brød  over,  gjorde  den  Bemærkning:  »Dette 
Brød  maa  være  bleven  tilberedt  af  et  sygt  Fruentimmer. 
Den  anden,    som    spiste    et     Stykke  Gedekjod,  ytrede:       Denne 


i°5 

Ged  maa  være  opammet  af  en  Tævehund.«  Den  tredie  vovede 
endelig  den  haarde    Paastand,    at  Sultanen  var    et    uægte    Barn. 

I  samme  Øjeblik  traadte  Sultanen  ind  i  Værelset;  han 
havde  hørt  alle  deres  Bemærkninger,  og  raabte  forbitret :  »I  for- 
vovne, hvorledes  tør  I  driste  Eder  til  at  føre  saadan  Tale?« 

»Herre,«  svarede  en  af  Brødrene:  »undersøg  dog  Sam- 
menhængen nøjere,  førend  I  fordømmer  os !  Vi  vil  staa  ved 
vore  Ord.« 

Helt  ærgerlig  til  Mode  begav  Sultanen  sig  ind  i  sit  Harem, 
hvor  han  strax  foranledigede  en  streng  Undersøgelse  med  Hensyn 
til  Brødet  og  Geden.  Da  viste  det  sig  virkelig,  at  en  syg 
Slavinde  havde  tilberedt  Brødet,  og  at  Geden  havde  diet  en 
Tævehund,  saasom  dens  egen  Moder  var  død  fra  den. 

Forvirret  og  slagen  af  Forbauselse  modtog  Sultanen  disse 
Oplysninger.  Da  han  atter  kom  til  klar  Bevidsthed,  styrtede 
han  i  rasende  Vrede  ind  til  sin  Moder  og  truede  hende  med 
en  forsmædelig  Død,  hvis  hun  ikke  skriftede  Sandheden  og 
sagde  ham,  hvis  Søn  han  virkelig  var. 

Sultaninden  blev  ved  dette  truende  Spørgsmaal  baade  rød 
og  bleg  og  svarede  intet;  men  da  Sultanen  svang  den  dragne 
Sabel  over  hendes  Hoved,  krøb  hun  til  Korset,  kastede  sig  i 
Dødsangst  for  hans  Fødder  og  bekj endte,  at  han  rigtignok  ikke 
var  en  Søn  af  den  hedengangne  Sultan,  men  af  en  stakkels 
Slave,  hvis  Kone  havde  født  paa  samme  Dag  som  Sultaninden. 
Hun  selv  var  nedkommen  med  en  Datter,  Slavinden  derimod 
med  en  Søn.  Da  nu  Sultanen  inderlig  havde  længtes  efter  at 
faa  en  Tronarving,  havde  hun  frygtet  for  ved  denne  Lejlighed 
at  miste  hans  Gunst,  og  havde  derfor,  med  Fornægtelse  af  sit 
eget  i  Purpur  fødte  Barn,  lagt  det  fremmede,  til  Elendighed 
forudbestemte  Barn  til  sit  Moderbryst  og  til  sin  Gemals  Hjerte. 

Tusind  og  én  Nat.     IV.  o 

Dette  Barn  var  han,  den  for  Tiden  regjerende  Sultan.  »Overlæg 
nu,«  sluttede  hun  sin  Bekjendelse,  »om  Du  har  nogen  Grund  til 
at  beklage  Dig  over  mig.« 

Saasnart  den  forbyttede  Sultan  havde  fattet  sig  noget  efter 
denne  overraskende  Meddelelse  og  tænkt  sig  en  Smule  om, 
fandt  han  det  klogest,  ikke  at  røre  videre  op  i  den  Sag,  og 
forlod  helt  spagfærdig  Sultaninden  for  at  begive  sig  tilbage  til 
de  tre  Eventyrere,  hvis  Klarsynethed  forekom  ham  at  over- 
skride al  menneskelig  Evne.  Med  rolig  Alvor  spurgte  han  dem, 
paa  hvilke  Grunde  de  havde  støttet  hine  dristige  Paastande, 
som  i  det  mindste  for  en  Del  allerede  havde  vist  sig  som 
fuldkommen  rigtig. 

Da  oplyste  den  ældste  af  Brødrene,  hvorledes  han,  da  han 
havde  brudt  Brødet,  havde  bemærket,  at  det  faldt  fra  hinanden, 
og  deraf  sluttet,  at  det  maatte  være  blevet  behandlet  af  en  Slav- 
inde, som  havde  manglet  Kræfter  til  rigtig  at  gjennemarbejde 
Dejgen  og  formodentlig  altsaa  havde  været  syg. 

Den  anden  Broder  forklarede,  at  han  havde  fundet  Fedtet 
paa  Gedekjødet  siddende  ved  Benene,  hvilket  mellem  alle  Dyr 
kun  fandt  Sted  hos  Hunden,  og  deraf  draget  den  Slutning,  at  den 
havde  diet  en  Tævehund. 

»I  har  begge  Ret,«  sagde  Sultanen.  »Men  hvorledes  hænger 
det  sammen  med  Eders  Tvivl  angaaende  min  Herkomst?« 

»Min  Tvivl  hidrører  fra  den  Omstændighed,«  svarede  den 
yngste  Prinds,  »at  Du  ikke  tog  Plads  hos  os  ved  Taffelet,  end- 
skjøndt  Du  er  af  lige  Rang  med  os.  Man  arver  Egenskaber 
baade  efter  Bedstefader,  efter  Fader  og  efter  Moder.  Fra 
Faderen  kommer  Gavmildhed  eller  Gjerrighed,  fra  Bedstefaderen 
Modet  eller  Fejgheden,  fra  Moderen  Forstanden  eller  Skamlos- 
heden.« 

»Du  har  talt  Sandhed.«  ytrede  Sultanen,  »men  hvorledes 
kommer  I  til  mig  for  at  hente  Raad,  I,  som  uden  Sammenlig- 
ning er  dygtigere  end  jeg  til  at  løse  Gaader  og  forviklede 
Spørgsmaal?  Det  eneste  Raad  jeg  kan  give  Eder,  er  det,  at  I 
vender  tilbage  til  Eders  Land  og  i  Samdrægtighed  regjerer  det 
med  hverandre.« 

De  tre  Prindser  indsaa  det  fornuftige  i  Sultanens  Raad; 
de  vendte  i  den  bedste  Forstaaelse  tilbage  og  brød  ingen- 
sinde det  Løfte,  som  de  ved  denne  Lejlighed  fornyede,  sam- 
vittighedsfuldt at  holde  sig  deres  afdøde  Faders  Bestemmelse 
efterrettelig. 

Vismanden  og  lians  Fostersøn. 


Der  var  en  Gang  en  overordentlig  lærd  og  vis  Mand, 
som  ganske  havde  vendt  sig  bort  fra  Verden  og  levede  i 
en  lille  Celle  tæt  ved  en  Moske,  for  uforstyrret  at  kunne  hen- 
give sig  til  sine  højere  Betragtninger.  Kun  ved  de  mest 
paatrængende  Foranledninger  traadte  han  frem  af  sit  indgetogne 
Liv,  og  drog  sig  da  igjen  tilbage  saa  hastig  som  muligt.  Denne 
Levevis  havde  han  ført  i  en  lang  Række  af  Aar,  da  der  en 
Dag  kom  en  lille  Dreng  ind  til  ham  med  den  indstændige  Bon, 
at  han  skulde  tage  imod  ham,  enten  som  sin  Discipel  eller  sin 
Slave.  Drengens  Ansigt  behagede  Vismanden,  og  han  tog  sig 
derfor  hans  Bøn  til  Hjerte,  idet  han  spurgte  ham  om,  hvo  hans 
Forældre  var  og  hvor  han  kom  fra.  Men  herpaa  svarede 
Drengen  dybt  bedrøvet:  »Spørg  mig  ikke,  Mester;  thi  jeg  er 
forældreløs  og  hjemløs  og  véd  ikke,  om  jeg  tilhorer  Himlen  eller 
Jorden.« 

Oldingen  forundrede  sig,  men  trængte  ikke  videre  ind  paa 
Drengen,  som  fra  denne  Dag  af  blev  hos  ham  og  viste  ham 
ikke  alene  den  højeste  Ærefrygt  og  den  ømmeste  Hengivenhed, 
men  ogsaa  den  mest  ubetingede  Lydighed.  Saaledes  forløb 
tolv  Aar,  i  hvilket  Tidsrum  der  af  den  lille,  elendige  Dreng  var 
bleven  en  smuk,  kundskabsrig  og  vel  opdragen  ung  Mand.  Da 
hørte  han  en  Dag  Landets  Prindsesse  i  Skjønhed,  Dyd  og 
Talenter  hæves  højt  over  alle  sin  Tids  dejlige  Prindsesser,  og 
strax  følte  han  den  mest  levende  Attraa  efter  at  faa  hende  at 
se,  om  det  saa  end  kun  var  for  et  Øjeblik.  Han  aabenbarede 
sin  Længsel  for  sin  ærværdige  Plejefader,  som  ikke  blev  mindre 
bedrøvet  end  overrasket  ved  denne  uventede  Meddelelse.  Med 
Mildhed  forestillede  han  ham,  at  Kvinderne  i  det  hele  taget 
og  i  Særdeleshed  Fyrstedøtre  ingensomhelst  Omgang  maatte  have 
med  Mænd.  Desuden  havde  jo  baade  Lærer  og  Discipel  gjort 
Afkald  paa  al  Verdens  Forfængelighed  og  maatte  derfor 
med  stor  Flid  sky  enhver  Berørelse  med  denne  Verdens  mæg- 
tige. Kort  sagt,  han  opbød  hele  sin  Veltalenhed  for  at  kvæle 
Attraaen  i  sin  Discipels  Hjerte-,  men  denne  var  i  slig  Hen- 
seende uimodtagelig  for  al  Visdom,  og  sank  tilsidst  hen  i  et 
Tungsind,  som  truede  med  at  undergrave  hans  Sundhed. 

Denne  Omstændighed  vakte  en  dyb  Bekymring  hos  den 
vise  Olding.  Derfor  spurgte  han  en  Dag  den  unge  Mand,  om 
han  da  troede,  at  han  vilde  blive  helbredet  for  sin  Hjertesygdom, 
naar  der  forundtes  ham  et  Blik  paa  den  dejlige  Fyrstinde.  Da 
Ynglingen  hertil  af  Hjertet  svarede  ja,  traadte  Oldingen  med 
et  Suk  hen  til  ham  og  bestrøg  hans  ene  Øjenbryn  med  en 
Tryllesalve.  Øjeblikkelig  var  den  halve  Del  af  hans  Legeme 
ligesom  forsvunden,  og  han  var  kun  at  se  til  som  en  halv 
Mand.     Oldingen  befalede  ham  nu  strax  at  gaa  hen  paa  Torvet, 

og  den  unge  Mand  adlød  med  Beredvillighed.  Men  neppe 
viste  han  sig  i  Gaderne,  førend  han  strax  blev  omringet  af  den 
forbausede  Mængde.  Alle  vilde  se  det  uhørte  Særsyn ;  Rygtet 
for  som  en  Løbeild  igjennem  Staden,  og  naaede  snart  Kongen, 
der  befalede,  at  det  formentlige  Misfoster  strax  skulde  bringes 
for  hans  Øjne. 

Ifølge  denne  Befaling  blev  den  unge  Mand  ført  op  i  Pa- 
ladset, hvor  hele  Hoffet  med  Forbauselse  og  Afsky  tog  ham  i 
Øjesyn.  Derpaa  førte  man  ham  ind  i  Haremet  for  ogsaa  at 
tilfredsstille  Kvindernes  Nysgjerrighed.  Saaledes  fik  Ynglingen 
ogsaa  Prindsessen  af  se,  og  blev  ved  det  første  Blk  saa  ind- 
tagen i  hende,  at  han  svor  paa  at  gjøre  hende  til  sin  eller  ogsaa 
at  dø. 

Opfyldt  af  den  smukke  Prindsesses  Billed  kom  han  endelig 
igjen  tilbage  til  sin  Lærer,  der  strax  spurgte  ham,  om  han  nu 
havde  set  Sultanens  Datter.  Den  unge  Mand  svarede  ja,  men 
tilføjede:  »Men  det  er  ikke  nok  med  den  ene  Gang;  fra  dette 
Øjeblik  vil  jeg  hverken  have  Rist  eller  Ro,  naar  jeg  ikke  kan  sætte 
mig  ved  Siden  af  hende,  se  mig  mæt  paa  hendes  Yndigheder 
og  med  min  Haand  berøre  hendes  dejlige  Hals.  Opnaar  jeg 
ikke  dette,  vil  jeg  blive  ubeskrivelig  ulykkelig  og  maa  overgive 
mig  til  Fortvivlelsen.« 

Oldingen  søgte  at  tale  ham  til  Rette;  men  da  hans  vise 
Ord  forblev  uden  Virkning,  var  han  alene  betænkt  paa,  hvor- 
ledes han  skulde  staa  sin  Yndling  bi  i  den  Fare,  hvori  han 
hovedkulds  havde  i  Sinde  at  styrte  sig,  og  stolede  i  dette  Stykke 
paa  Allahs  Bistand.  Han  bestrøg  derfor  begge  den  unge  Mands 
Øjne  med  sin  Tryllebalsam,  hvilket  havde  den  Virkning,  at 
han  paa  Stedet  blev  helt  usynlig,  og  sagde  til  ham :  s  Saa  gak 
da  hen,    min  Søn,    og    tilfredsstil    din  Attraa !     Men    bliv    ikke 

for  længe  borte;  husk  paa,  at  Du  har  alvorlige  Pligter  at  op- 
fylde. « 

Ynglingen  ilede  strax  bort  og  trængte  i  sin  Usynlighed  let 
og  uhindret  ikke  alene  ind  i  Kongens  Palads,  men  ogsaa  ind 
i  Haremet,  ja  lige  ind  i  Prindsessens  Værelse,  hvor  han  øje- 
blikkelig tog  Sæde  hos  sit  Hjertes  Elskede.  I  lang  Tid  følte 
han  sig  tilfreds  ved  at  betragte  hende,  men  efterhaanden  be- 
rusede han  sig  mere  og  mere  i  Prindsessens  Dejlighed  og  sin 
egen  Lidenskab,  og  tilsidst  lod  han  sig  henrive  til  at  udstrække 
Haanden  og  sagte  berøre  sin  Elskedes  blottede  Hals.  Prind- 
sessen  udstødte  et  højt  Skrig  og  flygtede  hen  i  sin  Moders  Arme, 
idet  hun  forklarede,  at  i  samme  Øjeblik  havde  en  eller  anden 
ond  Aand  berørt  hendes  Hals.  Den  ikke  mindre  forskrækkede 
Moder  lod  strax  hente  sin  Datters  Amme,  og  da  denne  paa- 
stod,  at  der  intet  var  virksommere  til  Fordrivelsen  af  onde 
Aander  end  at  ryge  med  Kamelgjødning,  blev  denne  Bes værgei- 
se sakt  strax  foretagen. 

Da  den  tætte  Røg  begyndte  at  svide  Ynglingen  i  Øjnene, 
—  i  sit  Hjerte  lo  han  over  disse  taabelige  Anstalter  — 
tog  han  sit  Tørklæde  frem  og  aftørrede  det  klare  Vand,  der 
løb  ham  ned  ad  Kinderne,  uden  at  lægge  Mærke  til,  at 
han  med  det  samme  aftørrede  Tryllesalven,  hvormed  hans 
Lærer  havde  besmurt  hans  Øjne.  Pludselig  var  han  igjen 
synlig;  Dronningen,  Prindsessen  og  alle  de  tilstedeværende 
Kvinder  brød  ud  i  høje  Skrig  forfærdede  over  pludselig  at 
se  en  Mand  nærværende  midt  imellem  sig,  og  Larmen  bragte 
øjeblikkelig  Haremets  Gildinger  hid.  Disse  kastede  sig  over 
den  arme  Synder,  pryglede  og  bandt  ham  og  slæbte  ham  for 
Sultanen.  Neppe  havde  denne  hørt,  hvor  man  havde  fundet 
Ynglingen,    førend    han    lod    Skarpretteren   komme    og    befalede 

ham  at  iføre  Forbryderen  en  sort,  med  Flammer  bemalet 
Kappe,  sætte  ham  paa  en  ussel  Kamel  og  til  Spot  føre  ham 
igjennem  Gaderne,  førend  han  slog  Hovedet  af  ham. 

Skarpretteren  gav  sig  strax  til  sin  Bestilling,  og  den  arme 
unge  Mand  med  det  altfor  varme  Hjerte  blev  ført  igjennem 
Byen  paa  en  udlevet  Kamel,  med  en  Udraaber  foran  sig,  der 
forkyndte:  »Dette  er  den  retfærdige  Straf  for  hver  en  Usling, 
som  vover  at  krænke  Haremets  Helligdom.«  En  Mænge  Men- 
nesker løb  bagefter  og  beundrede  gabende  Forbryderens  over- 
ordentlige Skjønhed,  uden  dog  at  vove  nogen  lydelig  Ytring  af 
Medlidenhed  over  hans  ulykkelige  Skjæbne.  Endelig  kom  Toget 
forbi  den  Moske,  ved  hvilken  Vismanden  havde  sin  Celle. 
Larmen  drog  ham  til  Vinduet,  og  med  Skræk  saa  han  sin  dyre- 
bare Myndling  i  slig  en  overhængende  Fare.  Dybt  bevæget  i 
sit  inderste  paakaldte  han  sine  tjenstpligtige  Aanders  Hjælp; 
hans  Kundskaber  i  de  hemmelige  Videnskaber  havde  nemlig 
gjort  ham  en  Del  mægtige  Aander  underdanige.  Øjeblikkelig 
var  de  til  Stede,  og  han  befalede  dem  at  sætte  en  i  Kvarteret 
vel  bekjendt  ærværdig  Olding  paa  Kamelen  i  den  unge  Mands 
Sted ;  —  neppe  havde  han  udtalt  sit  Bud,  førend  Forandringen 
allerede  var  gaaet  for  sig. 

Men  saasnarf  Folk  fik  Øje  paa  Oldingen,  opløftede  de  et 
højt  Vredesskrig;  thi  man  gjenkjendte  i  ham  en  ærværdig 
Shejk,  som  i  mange  Tider  havde  solgt  helbredende  Urter  i 
Nærheden  af  den  store  Moske,  og  ikke  uden  harmfuld  Med- 
lidenhed kunde  man  se  ham  fordømt  til  slig  en  vanærende  Straf. 
Men  ogsaa  Skarpretteren  havde  med  Forbauselse  bemærket  sin 
Fanges  pludselige  og  uforklarlige  Forvandling,  og  vovede  ikke 
at    skride    videre    i    Executionen.     Tvertimod    vendte    han    strax 

tilbage  til  Sultanens  Palads  og  førte  Oldingen  med  sig  paa 
Kamelen,  efterfulgt  af  en  talløs  Folkeskare. 

Da  Skarpretteren  var  stedet  for  Sultanen,  meldte  han,  at 
den  unge  Mand  pludselig  var  forsvunden,  og  at  i  hans  Sted 
den  nærværende,  i  hele  Byen  vel  bekj  endte  ærværdige  Shejk 
havde  været  at  se  paa  Kamelen.  Sultanen  vidste  af  Over- 
raskelse og  Forbauselse  ikke  at  fatte  sig,  endnu  mindre  at  raade 
sig  selv,  og  tænkte:  »Den,  der  er  i  Stand  til  sligt,  kan  ogsaa 
berøve  mig  min  Trone  og  Livet,  om  ham  lyster.«  Han  lod 
derfor  sin  Vezir  hente,  og  denne  erklærede  efter  nogle  Øje- 
blikkes Overlæg:  »Herre,  i  denne  Sag  maa  enten  Aander  eller 
en  anden  os  ubegribelig  Magt  have  sin  Haand  med  i  Spillet, 
hvis  Hævn,  naar  den  følte  sig  fornærmet,  rimeligvis  paa  frygtelig 
Maade  vilde  gaa  ud  over  Eders  Datter.  Mit  Raad  er  derfor, 
at  I  over  hele  Staden  ved  Eders  Sultansære  lader  forkynde  den 
Person  Benaadelse,  som  har  indsneget  sig  i  Haremet,  forudsat, 
at  han  af  sig  selv  fremstiller  sig  for  Eder.  Gjør  han  det,  saa 
byd  ham  Eders  Datter  til  Gemalinde;  hvis  noget  er  i  Stand  til 
at  formilde  hans  Vrede,  saa  maa  det  være  slig  en  Skabnings 
Hengivelse  og  Ømhed.  Da  han  desuden  allerede  iforvejen  har 
set  hendes  Ansigt,  saa  er  dette  ogsaa  det  bedste  baade  for 
Eders  og  hendes  Ære.« 

Sultanen  fulgte  dette  Raad  og  lod  sin  allernaadigste  Villie 
udraabe  over  hele  Byen.  Men  neppe  havde  den  unge  Mand 
hørt  Forkyndelsen,  førend  han  erklærede  for  sin  Plejefader,  at 
han  havde  i  Sinde  at  gaa  hen  og  fremstille  sig  for  Sultanen. 

»Min  Søn,«  indvendte  den  vise,  »hvortil  dette?  Har  Du 
ikke  allerede  lidt  nok?« 

Men  da  Ynglingen  paa  ingen  Maade  lod  sig  bringe  bort  fra 

sit  Forsæt,  føjede  Oldingen  sig  endelig  deri  og  sagde:  »Saa 
følg  da  din  Bestemmelse !    Jeg  vil  imidlertid  bede  for  Dig. « 

Den  unge  Mand  gik  da  i  Bad,  og,  efterat  han  fra  Isse  til 
Fodsaal  havde  salvet  sig  med  den  kosteligste  Salve  og  draget 
sine  rigeste  Klæder  paa,  forføjede  han  sig  hen  til  Sultanen,  der 
med  Utaalmodighed  havde  ventet  den  ubekj endtes  Komme.  Den 
unge  Mand  bøjede  sig  med  Ærefrygt  for  ham,  hilste  ham  med 
Artighed  og  Ynde  og  udtalte  de  sædvanlige  Ønsker  for  hans 
Liv  og  Regjering,  at  begge  Dele  maatte  vorde  lange.  Sul- 
tanen fandt  Behag  i  den  fremmedes  mandige  Skjønhed,  hans 
ædle  Holdning  og  fine  Levemaade,  takkede  ham  derfor  med  et 
naadigt  Smil  og  udspurgte  ham,   hvo  han  var. 

»Jeg  er  den  samme,«  svarede  Ynglingen,  »som  I  saa  under 
Skikkelse  af  en  halv  Mand,  og  som  havde  den  Dristighed  at 
trænge  ind  i  Eders  Højheds  Harem.« 

Sultanen  nødte  ham  derpaa  til  at  indtage  Ærespladsen  ved 
Siden  af  sig,  og  indlod  sig  i  en  Underholdning  med  ham,  ved 
hvilken  Lejlighed  den  unge  Mand  saa  grundig  og  træffende 
ytrede  sig  over  de  vanskeligste  Materier  i  de  forskjelligste  Viden- 
skabsfag, at  Sultanen  fattede  en  levende  Højagtelse  for  ham  og 
holdt  ham  for  værdig  til  at  eje  hans  Datter.  Derfor  tog  han 
endelig  saalunde  til  Orde:  »Jeg  har  besluttet  at  lyksaliggjøre 
Eder  med  min  Datters  Haand.  Set  hende  har  I  jo  allerede, 
og  hun  vil  sikkerlig  have  behaget  Eder;  ikke  heller  kan,  efter 
det,  der  er  foregaaet,  nogen  anden  end  I  ægte  hende.« 

Den  unge  Mand  udtalte  sin  Taknemlighed  for  den  tilbudne 
Lykke  og  sin  Beredvillighed  til  at  adlyde,  men  udbad  sig  dog 
først  Tilladelse  til  at  raadføre  sig  med  sine  nærmeste  desan- 
gaaende.  Dermed  var  Sultanen  ogsaa  vel  tilfreds,  og  bad  ham 
alene    komme    snart    igjen.     Uden    at    spilde  Tiden    begav    den 

lykkelige  Yngling  sig  tilbage  til  sin  gamle  Plejefader,  hvem  han 
berettede  sin  gunstige  Modtagelse  hos  Sultanen,  idet  han  bad 
om  hans  Velsignelse. 

»Himlen  give  sit  Held  til  denne  Forbindelse!«  svarede 
Oldingen  med  opløftede  Hænder.  »Jeg  giver  med  inderlig 
Glæde  mit  Samtykke  dertil.  Forøvrigt  kan  Du  sige  til  Sultanen, 
at  den  ensomme  indbyder  ham  til  et  Besøg. «  Hertil  bemærkede 
den  unge  Mand:  »Herre,  saa  længe  jeg  har  været  hos  Eder, 
har  I  stedse  beboet  denne  beskedne  Celle,  hvilken  I  saa  godt 
som  aldrig  forlader.  Hvorledes  skulde  jeg  vove  at  indbyde 
Sultanen  herhen?« 

»Gjør  blot,  som  jeg  siger,  og  slaa  din  Lid  til  Allah,  for 
hvem  intet  er  umuligt!«  gjensvarede  Oldingen  bydende:  »Sig 
din  tilkommende  Svigerfader,  at  jeg  venter  ham  den  femte  Dag 
efter  denne!« 

Ynglingen  udrettede  alt  paa  det  punktligste;  efterat  Sul- 
tanen havde  modtaget  Indbydelsen,  vendte  Ynglingen  tilbage 
til  Cellen,  hvor  han  med  stedse  stigende  Utaalmodighed  saa 
den  femte  Dag  i  Møde. 

Endelig  brød  den  da  frem.  Da  opfordrede  Vismanden  sin 
Plejesøn  til  at  forlade  den  usle  Celle  sammen  med  ham  selv,  for 
at  træffe  de  nødvendige  Forberedelser  til  Sultanens  Modtagelse. 
»Vi  vil  nu  begive  os  til  vort  eget  Hus,«  sagde  han,  og  gik 
derpaa  med  ham  hen  til  et  stort,  men  i  Ruiner  liggende  Hus 
midt  i  Staden. 

»Det  er  mit  Hus,«  sagde  Oldingen  til  den  forundrede  Yng- 
ling.     » Gaa  nu  hen  og  hent  Sultanen ! « 

»Herre,«  svarede  Ynglingen,  »dette  Hus  er  jo  kun  en  Ruin- 
dynge? Hvorledes  kan  jeg  indbyde  Sultanen  herhid,  uden  at 
staa  Fare  for  at  opvække  hans  Vrede?« 

»Gaa  kun  og  vær  ubekymret!«   befalede  Oldingen. 

Ynglingen  gik,  men  kunde  under  Vejs  ikke  afværge  den 
sig  ham  paatrængende  Frygt  for,  at  Oldingen  enten  havde  mistet 
Forstanden  eller  havde  en  eller  anden  ilde  anlagt  Spøg  for,  som 
maatte  komme  ham  dyrt  at  staa. 

Sultanen  modtog  den  unge  Mand  med  naadig  Velvillie ; 
saasnart  de  brugelige  Høflighedstegn  var  udvexlede,  rejste  han 
sig  og  brød  med  hele  sit  Hof  op  til  Vismandens  øde  Bolig. 
Hjertet  bankede  højt  i  den  unge  Mands  Bryst.  Men  hvor  for- 
bausedes  han  ikke,  da  han  nærmede  sig  Stedet  og  ikke  længer 
fandt  de  sammensunkne  Ruiner,  men  et  prægtigt  Palads,  foran 
hvilket  en  Mængde  rigt  klædte  og  udsmykkede  Slaver  syntes  at 
vente  Sultanens  Komme.  Den  unge  Mand  havde  af  Forbauselse 
ganske  mistet  Talens  Brug;  han  bemærkede  kun  ved  sig  selv, 
at  dette  Palads  endog  var  ulige  prægtigere  end  Sultanens  eget. 
Hvorledes  det  var  gaaet  til  med  dette  Under,  begreb  han  natur- 
ligvis ikke. 

Sultanen  steg  af  Hesten  tilligemed  sine  Hoffolk  og  begav 
sig  ind  i  den  herlige  Bygning,  hvor  han  fandt  Oldingen  siddende 
i  en  ikke  mindre  mægtig  end  prægtig  Hal.  Saasnart  Sultanen 
derpaa  havde  taget  Plads  ved  Siden  af  ham,  samtalede  de 
længere  Tid  med  hinanden,  og  Sultanen  følte  sig  lige  stærkt 
slagen  af  sin  Værts  ædle,  højt  overlegne  Holdning,  og  af  den 
ubeskrivelige  Glands,  der  omgav  ham.  Da  det  var  paa  Tiden 
at  spise  Frokost,  gik  Dørene  op,  og  hundrede  Slaver  traadte 
ind,  som  paa  deres  Hoveder  bar  et  Bord  af  gediegent  Guld, 
besat  med  en  forbausende  Mængde  af  Tallerkener  og  Skaaler 
af  Agat,  Karneol,  Smaragd  og  andre  kostbare  Stene,  hvori  var 
serveret  en  Mængde  forskjellige  Retter  af  den  mest  udsøgte  Art. 
Aldrig  havde  Sultanen   haft  nogen  Forestilling  om,   langt   mindre 

set  en  saadan  Pragt,  og  undrede  sig  højlig  i  sit  stille  Sind. 
Paa  Oldingens  Indbydelse  nød  han  tilligemed  hele  sit  Hof  af 
det  kostelige  Maaltid,  og  fortsatte  derpaa  sin  Samtale  med 
Oldingen.  Det  senere  frembaarne  Middagsmaaltid  overgik  i 
Pragt  endnu  langt  Frokosten;  overhovedet  var  alt  saaledes  ind- 
rettet,   at  Gjæsternes  Forundring  stedse  maatte  være  i  Stigende. 

Efterat  de  havde  afspist,  og  der  var  blevet  ombudt  Vand- 
kander og  Vaskefade  af  purt  Guld,  Agat  og  lignende  kostbare 
Sager,  for  at  Gjæsterne  efter  Maaltidet  kunde  to  deres  Hænder, 
rettede  Oldingen  det  Spørgsmaal  til  Sultanen,  om  han  allerede 
havde  bestemt  den  Bryllupsgave,  som  hans  Søn  skulde  over- 
række Bruden.  Sultanen  svarede,  at  han  slet  ikke  havde  tænkt 
paa  at  forlange  nogen ;  men  Oldingen  bemærkede,  at  uden  Bryl- 
lupsgave var  Giftermaalet  jo  ikke  en  Gang  rigtig  gyldigt.  Der- 
paa vinkede  han  ad  en  af  sine  Slaver,  som  bragte  ham  en 
uhyre  Sum  i  Guld  og  en  uvurderlig  Mængde  af  Diamanter  og 
andre  Ædelstene  af  den  kostbareste  Art  •  alt  dette  bød  han  Sul- 
tanen som  Bryllupskjænk  fra  sin  Plejesøn.  Derpaa  gjorde  han 
for  sit  eget  Vedkommende  Sultanen  en  prægtig  Foræring,  og 
lod  uddele  prægtige  Klæder  til  hele  hans  Følge,  alt  efter 
enhvers  Rang  og  Værdighed.  Endelig  brød  Sultanen  atter  op 
og  vendte  med  sin  tilkommende  Svigersøn  tilbage  til  sit  Palads. 

Da  Timen  dertil  var  kommen,  blev  den  unge  Brudgom 
ført  ind  i  Prindsessens  Gemak,  som  var  udsmykket  paa  det 
prægtigste.  Herlige  Tæpper  bedækkede  Gulvet,  og  den  koste- 
ligste Røgelse  brændte  i  Røgelsekarrene,  alting  tiltalte  Sand- 
serne  paa  det  behageligste;  kun  et  manglede,  og  det  var  — 
Bruden.  Den  unge  Ægtemand  forundrede  sig  højlig,  men  ven- 
tede dog  med  de  bedste  Miner  til  slet  Spil  taalmodig  fra  Minut 
til  Minut;  men  Midnat  kom  og  skred  forbi,  og  endnu  indfandt 

der  sig  ingen  Brud.  Morgenen  brød  frem  og  blev  hilset  af  den 
unge  Mand  i  den  ærgerligste  Stemning  efter  en  gjennemvaaget 
Nat  fuld  af  Skuffelse. 

Brudens  Forældre  troede  naturligvis  ikke  andet,  end  at 
deres  Datter  befandt  sig  hos  sin  Herre  og  Gemal,  og  ventede 
med  Længsel  den  Time,  da  de  kunde  gjense  og  lykønske  hende. 
Ved  Daggry  stod  Sultaninden  op  og  gik  ind  i  Brudekammeret; 
men  hun  fandt  her  alene  den  unge  Mand,  der  fortrædelig  kom 
hende  i  Møde  og  spurgte,  hvorfor  man  havde  holdt  ham  for 
Nar  og  ladet  ham  sove,  eller  rettere,  vaage  alene.  Højlig  for- 
bauset  svarede  hans  Svigermoder,  at  Prindsessen  før  ham  havde 
begivet  sig  til  Brudekammeret  og  ventet  ham  der.  —  Men  jeg 
har  ikke  set  hende  for  mine  Øjne  og  forgjæves  ventet  hende 
hele  Natten,  —  indvendte  den  mismodige  Brudgom.  Ved  denne 
Meddelelse  udstødte  Sultaninden  et  højt  Skrig,  der  naaede  Sul- 
tanens Øre;  denne  kom  i  Hast  ilende  til,  og  erfor  nu  ogsaa 
med  ubeskrivelig  Forbauselse  og  Smerte,  at  Prindsessen  var  spor- 
løst forsvunden.  Forgjæves  anstillede  man  i  hele  Paladset  og 
sammes  nærmeste  Omgivelser  de  omhyggeligste  Efterforskninger; 
Prindsessen  var  og  blev  borte ;  Brudgom  og  Forældre  fortabte 
sig  i  en  grændseløs  Kummer. 

Men  Prindsessens  pludselige  Bortførelse  var  et  Værk  af  en 
Aand,  som  undertiden  for  Morskabs  Skyld  plejede  at  besøge 
Sultanens  Harem.  Det  traf  sig  netop  saa  uheldig,  at  denne 
Aand  skulde  befinde  sig  i  Brudekammeret,  da  Bruden  blev  fort 
derind;  øjeblikkelig  følte  han  sig  fortryllet  af  hendes  Yndig- 
heder, og  besluttede  at  bortføre  hende.  Som  sagt,  saa  gjort. 
Saasnart  Aanden  befandt  sig  i  Enrum  med  Prindsessen,  tog 
han  hende  i  sine  Arme  og  førte  hende  bort  igjennem  Luften. 
Efter  nogle  Timers  Flugt  sænkede  han  sig  ned  i  en  herlig  Have 

og  lagde  sin  skjønne  Byrde  paa  Grønsværet  under  nogle  skygge- 
fulde Buske.  Her  bød  han  hende  allehaande  dejlige  Frugter  og 
en  kostelig  Sorbet  til  Forfriskning,  og  forlystede  sig  med  at  be- 
undre hendes  Skjønhed,  medens  den  arme  Brudgom  forgjæves 
maatte  vente  hende  i  Paladset. 

Den  unge  Mand  var  saa  dybt  greben  og  behersket  af  sin 
Smerte,  at  det  først  sent  faldt  ham  ind  at  søge  Raad  og  Hjælp 
hos  sin  Plejefader.  Endelig  randt  dog  Oldingens  vidunderlige 
Magt  ham  i  Hu,  og  han  begav  sig  hen  til  ham  i  Følge  med 
sin  Svigerfader.  Nedbøjede  af  Sorg  traadte  de  ind  i  Vismandens 
prægtige  Palads;  Husherren  modtog  dem  med  Agtelse  og  Ven- 
lighed, og  hørte  med  Deltagelse  deres  Beretning  om  Prindses- 
sens  Forsvinden.  Først  søgte  han  at  berolige  dem  og  bringe  dem 
til  Fatning  i  deres  Tab;  men  da  al  hans  vise  Tale  intet  hjalp, 
befalede  han  at  bringe  et  Røgelsekar  med  glødende  Kul.  Nogen 
Tid  sad  han  ligesom  fordybet  i  Betragtninger;  derpaa  tog  han 
nogen  Røgelse  af  forsk jellig  Art  og  kastede  den  paa  Ilden  med 
nogle  hemmelighedsfulde  Ord.  Saasnart  han  havde  ophørt  at 
tale,  skjælvede  Jorden  og  Tordenen  rullede ;  tætte  og  sorte  Skyer 
formørkede  Himlen,  og  der  viste  sig  Skarer  af  bevingede  Væs- 
ner, udrustede  med  straalende  Faner  og  gyldne  Landser.  Midt 
af  Skarerne  fremtraadte  tre  Sultaner  over  Aanderne,  bøjede  sig 
ærbødig  for  Oldingen  og  raabte  med  en  Mund :  »Hil  den  mæg- 
tigere, vor  Herre!    Vi  er  beredt  til  at  adlyde!« 

Oldingen  befalede  dem  øjeblikkelig  at  bringe  den  Aand 
til  Veje,  som  havde  bortført  hans  Søns  Brud.  Aandernes  Sul- 
taner afsendte  strax  en  Del  af  deres  Følge  for  at  opsøge  Prind- 
sessen  og  bringe  hende  tilbage  i  hendes  Kammer,  men  føre 
Misdæderen  frem  for  Oldingen.  Disse  Befalinger  var  neppe  ud- 
stedte,   førend    de    allerede    ogsaa    var    udførte.     Medens  Prind- 

sessen  med  ærbødig  Varsomhed  blev  baaren  tilbage  til  sit 
Værelse,  stod  allerede  Bortføreren  foran  Oldingens  Aasyn.  I 
alvorlig,  bydende  Tone  befalede  Vismanden  de  tre  Sultaner  at 
brænde  ham  til  Aske.  Alt  dette  gik  for  sig  for  den  forbausede 
Sultans  Øjne;  med  Rædsel  betragtede  han  de  tre  Aandesultaners 
Kæmpeskikkelser,  og  beundrede  den  Magt,  som  Oldingen  havde 
over  dem.  Da  Prindsessens  lystne  Bortfører  var  brændt  til  Aske, 
begyndte  Oldingen  atter  sine  Besværgelser:  A  andefyrsterne 
bøjede  sig  igjen  for  ham  og  forsvandt  tilligemed  deres  Følge. 

Sultanen  og  hans  Svigersøn  takkede  herpaa  Oldingen  med 
Hjerter  fulde  af  Taknemlighed  og  Bæven,  tog  Afsked  og  vendte 
tilbage  til  Paladset,  hvor  de  fandt  alt  i  den  største  Glæde  over 
Prindsessens  pludselige  Tilbagekomst.  Nu  var  der  intet  i  Vejen 
for  at  fejre  Bryllupet,  som  det  sig  burde.  Prægtige  Fester,  som 
varede  tre  Dage  og  Nætter,  forherligede  den  glædelige  Begiven- 
hed; alle  og  enhver,  fornem  og  ringe,  rig  og  fattig,  var  Sul- 
tanens Gjæster,  og  alle  vidste  indtil  deres  Alderdom  meget  at 
fortælle  om  den  Herlighed,  der  omgav  Vismanden  og  hans 
Fostersøn. 


Prindsen  af  Khowaresm  og 
Prindsessen  af  Georgiens  Historie. 


En  Gang  for  længe  siden  levede  der  en  Konge  af  Khowaresm, 
som  ingen  Børn  havde,  og  som  uophørlig  bestormede  Him- 
len med  Bønner,  Løfter  og  Ofre  for  at  faa  nogle.  Endelig 
modtog  den  miskundelige  Gud  i  Naade  hans  Ofre,  og  skjæn- 
kede  ham  en  Søn,  der  var  skjønnere  end  Dagen  selv.  Denne 
Søns  Fødsel  blev  højtideligholdt  ved  store  Fester;  Kongen  ud- 
delte Embeder  og  Værdigheder  og  Pensioner  over  en  lav  Sko, 
og  lod  sin  Glædes  Lys  straale  for  alle  sine  Undersaatter.  Strax 
efter  denne  glædelige  Begivenhed  lod  han  sammenkalde  alle 
Stjernetydere  i  sit  store  Rige  og  befalede  dem  at  stille  Prind- 
sens  Horoskop.  Deres  Udsagn  faldt  imidlertid  slet  ikke  ud 
efter  Kongens  Ønske;  thi  Stjernetyderne  erklærede  ham,  at  der 
truede  hans  Søn  indtil  hans  tredivte  Aar  en  Mængde  forskjellige 
Ulykker,  hvis  Art  dog  var  alene  Gud  bekjendt. 

THsind  og  én  Nat.     IV.  9 

Denne  Spaadom  lagde  et  tungt  Tryk  paa  Kongens 
Glæde  og  vakte  efterhaanden  mange  Bekymringer  hos  ham. 
Imidlertid  lod  han  sin  Søn  omhyggelig  opdrage  under  sine 
Øjne,  og,  ligesom  om  det  kunde  nytte  at  stride  imod  Stjernerne, 
traf  alle  mulige  Anstalter  til  at  sikre  sit  dyrebare  Afkom  imod 
de  truende  Ulykker. 

En  lang  Række  af  Aar  syntes  denne  faderlige  Omhu  at 
lonne  sig  vel.  Prindsen  blev  femten  Aar  gammel,  uden  at 
nogensomhelst  Ulykke  havde  bekræftet  Horoskopets  Udsagn. 
Men,  saasom  ingen  kan  undgaa  sin  Skjæbne,  saa  hændte  det 
sig,  at  Prindsen,  da  han  en  Gang  paa  et  Spadsereridt  havde 
naaet  det  udstrakte  Havs  Bred,  fik  Lyst  til  at  gjøre  en  Sejltur. 
Han  lod  altsaa  i  en  Hast  et  Fartøj  bringe  i  Stand  og  besteg 
det  tilligemed  fyrretyve  Personer  af  sit  Følge.  Men  neppe  var 
de  komne  ud  fra  Land,  førend  en  europæisk  Sørøver  anfaldt 
dem.  Uagtet  deres  tapre  Forsvar  blev  de  hastig  overmandet, 
og  Sørøveren  sejlede  med  dem  til  Samsarernes  0,  hvor  han 
solgte  dem. 

Samsarerne  var  sande  Uhyrer,  Menneskeædere  med  Hunde- 
hoveder paa  menneskelige  Kroppe.  De  havde  naturligvis  intet 
vigtigere  at  gjøre  end  at  spærre  Prindsen  og  hans  Ledsagere 
inde  paa  et  mørkt  Sted,  hvor  de  blev  omhyggelig  fodrede  med 
Rosiner  og  Mandler.  Da  de  begyndte  at  blive  fede,  blev  dag- 
lig en  af  dem  bragt  op  i  den  samsariske  Konges  Kjøkken,  slagtet 
og  tilberedt  til  forskjellige  Retter,  som  smagte  Hs.  Majestæt 
ganske  fortræffelig. 

Da  de  fyrretyve  Personer,  hvoraf  Prindsens  Følge  bestod, 
paa  denne  Maade  var  opspiste,  ventede  denne,  hvem  man  havde 
gjemt  til  sidst  som  en  overordentlig  Lækkerbidsken,  hver  Dag 
med    Rædsel    paa,    at    Turen    endelig    skulde    komme    til    ham. 

Medens  han  levede  i  denne  grufulde  Forventning,  sagde  han  til 
sig  selv:  »Det  er  aabenbart,  at  jeg  ikke  kan  undgaa  Døden. 
Alen  hvorfor  skulde  jeg  lade  mig  slagte  som  et  villieløst  Stykke 
Kvæg?  Er  det  ikke  bedre  at  sælge  Livet  saa  dyrt  som  muligt? 
—  Ja,  jeg  vil  værge  mig  til  det  yderste-  jeg  skal  befordre  i 
det  mindste  nogle  af  disse  blodtørstige  Uhyrer  til  Slagterbænken, 
førend  jeg  selv  lader  mig  slagte.« 

Prindsen  havde  just  taget  en  fast  Beslutning,  da  Samsarerne 
traadte  ind.  Uden  Modstand  lod  han  sig  føre  af  dem  til  det 
kongelige  Kjøkken.  Men  saasnart  han  var  kommen  der,  fik 
han  Øje  paa  den  store  Kniv,  hvormed  han  skulde  slagtes.  Da 
tog  han  sig  sammen,  sønderrev  Baandene,  hvormed  han  var 
fængslet,  snappede  Kniven,  og  styrtede  sig  dermed  over  Hs. 
samsariske  Majestæts  Kjøkkenpersonale.  Den  ene  maatte  segne 
efter  den  anden,  indtil  han  havde  gjort  Kjøkkenet  ganske  rydde- 
ligt. Da  stillede  han  sig  i  Kjøkkendøren  med  Kniven  i  Haan- 
den,   og  enhver,   der  nærmede  sig,  fik  hans  Kniv  at  føle. 

Hele  det  kongelige  Palads  kom  herover  i  Oprør,  og  gj en- 
lød  af  Raab  og  Skrig.  Med  Forbauselse  erfarede  Kongen,  at 
et  eneste  Menneske  havde  formaaet  at  forsvare  sig  imod  saa 
mange,  og  begav  sig  selv  hen  til  Stedet.  »O  Yngling,«  sagde 
han,  »jeg  beundrer  dit  Mod  og  skjænker  Dig  min  Naade.  Hold 
op  at  vove  Livet  imod  mine  Undersaatter,  for  hvis  Mængde  Du 
dog  tilsidst  maatte  ligge  under.  Sig  mig  heller,  hvem  Du  er 
og  hvorfra  Du  kommer!«  Efterat  derpaa  Prindsen  havde  for- 
talt, at  han  var  en  Søn  af  Kongen  af  Khowaresm,  vedblev  Sam- 
sarernes  Behersker.  »Din  nylig  udviste  Tapperhed  er  det  bedst 
Bevis  for  din  ædle  Byrd.  Frygt  ikke  længer;  fra  dette  Øjeblik 
af  skal  mit  Hof  alene  være  en  Glædens  Kilde  for  Dig!  Du 
skal  vorde  det  lykkeligste  af  alle  Mennesker,    eftersom  jeg   her- 

ved  udvælger  Dig  til  min  Svigersøn.  Det  er  min  allerhøjeste 
Vilje,  at  Bryllupet  imellem  Dig  og  min  dejlige  Datter  øjeblik- 
kelig skal  fejres,  for  at  Du  i  den  rigeste  Glædes  Nydelse  hastig 
kan  glemme  den  Nød,  Du  har  udstaaet  hos  os.  Prindsessen  er 
i  Skjønhed,  i  Dyd  og  Forstand  et  af  Tidens  Vidundere.  Alle 
Prindser  ved  mit  Hof  er  forelsket  i  hende;  men  min  Godhed 
er  nu  en  Gang  falden  paa  Dig,  og  jeg  foretrækker  Dig  for 
dem  alle.« 

Prindsen  af  Khowaresm  kunde  neppe  komme  sig  af  sin 
Overraskelse  over  denne  Tingenes  Vending;  men  da  Kongen 
tav  og  ventede  paa  Svar,  gj  en  vandt  han  hastig  sin  Fatning  og 
svarede  med  Ærbødighed,  skjøndt  kun  i  ringe  Grad  smigret 
ved  den  ham  viste  Forkjærlighed  og  Gunst:  »Eders  Højhed 
viser  mig  for  megen  Ære ;  sikkerlig  er  en  eller  anden  samsarisk 
Prinds  langt  mere  passende  end  jeg  til  Eders  Svigersøn.« 

»Nej,  ingenlunde!«  svarede  Kongen,  afbrydende  ham  rask, 
»Du  skal  være  min  Svigersøn,  og  jeg  haaber,  at  Du  forstaar  at 
skatte  denne  Dig  beviste  høje  Naade;  i  modsat  Tilfælde  kunde 
Du  let  komme  til  at  fortryde  det.« 

Prindsen  tog  sig  disse  Kongens  sidste  Ord  til  Hjerte,  og 
da  han  vel  begreb,  at  han  vilde  blive  et  ynkeligt  Offer  for 
Kongens  Vrede,  hvis  han  ikke  føjede  sig  i  hans  kund- 
gjorte Villie,  samtykkede  han  i  Giftermaalet.  Han  formælede 
sig  altsaa  med  Prindsessen,  som  havde  det  smukkeste  Hunde- 
hoved paa  hele  Øen.  Alligevel  formaaede  han  ikke  at  vænne 
sig  til  Synet  af  og  Omgangen  med  hendes  Person,  og  hun  blev 
ham  i  højeste  Grad  modbydelig.  Jo  ømmere  hun  viste  sig 
imod  ham,  desto  afskyeligere  forekom  hun  ham,  og  denne 
Mangel  paa  gjengj ældende  Tilbøjelighed  havde  let  kunnet  blive 
fordærvelig  for  ham.     Men  Dødens  Engel    syntes    at  træde  frel- 

sende  imellem,  idet  den  stillede  sig  ved  Prindsessens  Leje  og 
efter  faa  Dages  Forlob  gjorde  Ende  paa  deres  Ægteskab. 

Prindsen  vidste  ikke,  paa  hvilket  Ben  han  skulde  staa  af 
Glæde  over  denne  velkomne  Begivenhed,  uagtet  han  i  sin  Ad- 
færd fremviste  alle  Kj  endetegn  paa  den  dybeste  Sorg.  Men 
denne  Glæde  skulde  kun  være  af  kort  Varighed;  thi  ligesom 
han  allerbedst  hoverede  i  den  lykkelige  Følelse  af  sin  gj  en- 
vundne  Frihed,  erfarede  han  til  sin  Forfærdelse,  at  der  paa 
denne  0,  ligesom  paa  Øen  Serendib  (Ceylon)  herskede  den 
umenneskelige  Skik,  at  den  efterlevende  Kone  blev  begraven 
tilligemed  sin  afdøde  Mand,  og  ligesaa  den  efterlevende  Mand 
med  sin  hedengangne  Kone.  Ikke  en  Gang  Kongerne,  hed 
det,  var  fri  for  denne  barbariske  Lov,  og  Samsarerne  var  igj en- 
nem  Aarhundreder  blevet  saa  fortrolige  med  denne  Skik,  at  de 
uden  Bevægelse  saa  deres  Begravelsesdag  i  Møde.  Ja,  denne 
Dag  blev  endogsaa  meget  mere  betragtet  som  en  Glædens  end 
som  en  Sorgens  Dag,  saa  at  de  ved  Begravelsen  tilstede- 
værende Mænd  og  Kvinder  opførte  Dandse  derved  og  foredrog 
Sange,  der  i  Stedet  for  Bedrøvelse  tolkede  den  inderligste  Tilfreds- 
hed med  den  grufulde  Højtidelighed. 

Prindsen  af  Khowaresm  blev  ved  denne  Efterretning  styrtet 
fra  sin  Glædes  Trone  ned  i  Fortvivlelsens  dybeste  Afgrund; 
men  han  maatte  føje  sig  i  sin  uundgaaelige  Skjæbne.  Da  Be- 
gravelsesdagen kom,  bar  man  ham,  ligesom  hans  Kone,  paa  en 
aaben  Baare  tilligemed  et  Brød  og  en  Krukke  Vand  hen  til 
det  Sted,  hvor  begge  skulde  stedes  til  Dødens  Hvile.  Stedet 
var  en  vid  og  dyb  Hule  med  en  snever  Aabning,  som  man  til 
denne  Bestemmelse  havde  gravet  ude  paa  Marken.  Først  blev 
hans  afdøde  Kone  ved  Hjælp  af  Reb  sænket  ned  i  Hulen;  der- 
paa  delte  Ligfølget  sig  i  to  lige  store  Dele  til  Sang  og  Dands. 

Paa  den  ene  Side  fremtraadte  Ynglingerne  med  deres  Kjærester, 
paa  den  anden  alle  de  nyformælede  Par.  Hine  greb  hinanden 
i  Hænderne  og  dandsede  rundt  omkring  en  Yngling,  som  stod 
i  Midten  og  sang  efterfølgende  persiske  Vers: 

Kjærlighedens  Baand  er  hos  os  evige  Baand.  Naar  Ægteskabets 
Genius  forener  os  med  hende,  som  vor  Hu  staar  til,  sværger  vi  hende 
Troskab  indtil  det  sidste  Aandedrag,  og,  af  Frygt  for  at  bryde  vor 
Ed,  stiger  vi  med  hende  ned  i  den  mørke   Grav. 

De  nyformælede  dandsede  parvis,  enhver  Mand  med  sin  Kone, 
og  Kvinderne  sang  den  ene  efter  den  anden  følgende  Vers: 

Naar  vi  ikke,  dyrebare  Gemal,  frygter,  Du  min  og  jeg  din 
Død,  saa  lad  os  bestandig  elske  hinanden,  elske  hinanden  saa  ømt, 
at  den  ene  ikke  føler  Lyst  til  at  overleve   den  anden! 

Efter  disse  Dandse  og  Sange,  hvori  Prindsen  af  Khowaresm  just 
ikke  fandt  nogen  synderlig  Nydelse,  hejsede  man  ham  ned  i 
Graven  til  hans  Kone,  hvorefter  Aabningen  strax  blev  tillukket 
med  en  stor  Sten,  der  endogsaa  holdt  Dagslyset  ude. 

Da  Prindsen  befandt  sig  i  denne  gyselige  Afgrund,  raabte 
han  fortvivlende:  »O,  Allah,  i  hvilken  Stilling  har  Du  dog 
ladet  mig  komme!  Er  dette  den  Lod,  som  Du  har  bestemt 
for  en  Prinds,  der  stedse  samvittighedsfuldt  har  iagttaget  alle 
Koranens  Forskrifter?  Har  Du  bønhørt  min  Fader  alene  for  at 
sende  hans  Hjertens  Glæde  i  den  skrækkeligste  Død?«  Og  han 
udgjød  de  bitreste  Taarer. 

Endskjøndt  Prindsen  ikke  nærede  mindste  Haab  om  at 
slippe  op  af  denne  rædsomme  Afgrund,  hvori  han  var  levende 
begraven,  havde  han  dog  strax,  da  han  var  kommen  til  Bunden, 
rejst  sig  op  fra  sin  Dødsbaare  og  famlede  sig  derpaa  frem 
langs  en  Mur,  som  dannede  en  af  Hulens  Sidevægge.  Men 
han  havde  paa  denne  Maade  neppe  tilbagelagt  hundrede  Skridt, 

da  han  skimtede  et  Lys  langt  forude.  Med  højtbankende  Hjerte 
fremskyndede  han  sin  Gang,  og  opdagede  snart,  at  Lyset  hid- 
rørte fra  en  Kvinde,  som  bar  en  Kjærte  i  Haanden.  Hastig 
nærmede  han  sig  hende-,  men  saasnart  hun  opfangede  Lyden 
af  hans  Trin,  blæste  hun  Lyset  ud,  og  han  stod  atter  famlende 
i  det  dybeste  Mørke. 

»O  Himmel!«  stammede  Prindsen,  »skulde  jeg  have  skuffet 
mig?  Har  jeg  virkelig  intet  Lys  set,  —  har  det  kun  været  et 
Blændværk,  frembragt  af  min  egen  urolige  Aand?  —  O,  det 
var  sikkerlig  kun  en  Skuffelse,  desværre  1  Ulykkelige  Prinds,  Du 
kan  ligesaa  godt  først  som  sidst  opgive  Haabet  om  nogensinde 
mere  at  gjense  Dagens  Lys  og  den  grønne  Jord!  O,  Konge  af 
Khowaresm,  min  ulykkelige  Fader!  Forgjæves  skal  Du  vente 
din  Søn  og  længes  efter  ham!  Hans  Bestemmelse  blev  det,  i 
Stedet  for  at  vorde  din  Alderdoms  Støtte  og  Fryd,  at  dø  længe 
før  den  ham  af  Naturen  bestemte  Tid,  —  en  Død  fuld  af  alle 
Helvedes  Rædsler!« 

Da  Prindsen  havde  ophørt  at  tale  og  vilde  overgive  sig  til 
sin  haabløse  Fortvivlelse,  naaede  som  en  skjøn  Musik,  som 
Englelyd  —  en  blid  Stemme  hans  Øre;  ligesom  forstenet  og 
fortryllet  lyttede  han  i  aandeløs  Spænding.  »Trøst  Dig,  Prinds!« 
bød  Stemmen.  »Efterdi  Du  er  Kongen  af  Khovvaresms  Søn, 
skal  Du  ikke  omkomme  her;  jeg  vil  føre  Dig  ud  herfra,  naar 
Du  forud  hellig  lover  mig,  at  Du  vil  ægte  mig.« 

»Min  Herskerinde,«  svarede  Prindsen,  »det  er  vistnok  en 
haard  Lod  at  blive  levende  begraven  i  sit  femtende  Aar;  men 
dog  vil  jeg  heller  udtømme  alle  denne  Døds  Rædsler  end  at 
give  Dig  min  Tro,  hvis  Du  ligner  min  afdøde  Gemalinde.  Har 
Du  et  Hundehoved  som  hun,  vilde  det  vorde  mig  umuligt  at 
elske  Dig.« 

»Herre,«  svarede  den  melodiske  Stemme,  »jeg  er  ingen 
Samsarinde;  forøvrigt  er  jeg  kun  fjorten  Aar  gammel,  og  jeg 
tror  ikke,  at  mit  Ansigt  eller  overhovedet  min  Person  vil  have 
noget  afskrækkende  for  Dig.« 

Idet  hun  talte  saaledes,  antændte  hun  igjen  sin  Kjærte,  og 
lod  Prindsen  se  et  Ansigt  af  en  overraskende  Skjønhed.  Hen- 
rykt raabte  han:  »O  Allah,  hvor  guddommelig  deilig!  Din  Lige 
i  Skjønhed  findes  visselig  ikke  paa  Jorden !  —  Skjønne  Dame, 
jeg  beder  Dig,  sig  mig,  hvo  Du  er !  Du  maa  være  en  Peri  *) 
alene  af  den  Grund,  at  Du  tør  love  mig  Frelse  fra  Undergangen 
i  denne  frygtelige  Hule.« 

»Nej,  Herre,«  svarede  den  unge  Kvinde,  »jeg  er  ingen  Fe, 
men  kun  et  Menneskebarn  som  Du,  en  Datter  af  Kongen  af 
Georgien,  ved  Navn  Dilaram  (Hjertenstrøst).  Min  Skjæbne  vil 
jeg  en  anden  Gang  udførlig  meddele  Dig;  for  Tiden  maa  Du 
nøjes  med  at  erfare,  at  en  Storm  har  kastet  mig  i  Land  paa 
denne  usalige  0,  hvor  jeg,  for  at  redde  mit  Liv,  maatte  ægte 
en  gammel  fornem  Samsar.  Efter  et  langvarigt  Sygeleje  døde 
han  i  Gaar,  og  jeg  blev  i  Følge  Landets  Skik  begraven  med 
ham,  tilligemed  et  lille  Brød  og  en  Krukke  Vand.  Men  i  For- 
vejen havde  jeg  vidst  at  skjule  et  Fyrtøj  og  et  Lys  under  mine 
Klæder.  Saasnart  man  havde  hejset  mig  herned  og  med  Stenen 
tillukket  Aabningen  foroven,  steg  jeg  ud  af  min  Kiste,  slog  Ild 
og  tændte  Lys.  Jeg  véd  ikke,  hvorledes  det  gik  til,  men  jeg 
følte  mig  langtfra  saa  forfærdet,  som  min  skrækkelige  Stilling 
og  de  rædsomme  Omgivelser  lod  vente.  Himlen,  som  havde 
forudbestemt  min  Frelse,    indgjod    mig    en  Tillid,    som  jeg  hen- 


*)   Peri'erne    er    overnaturlige  kvindelige  Væsner  med  gode  Egenskaber, 
—  veldædige  Feer. 


129 

gav  mig  til  og  øste  overnaturlige  Kræfter  af.  Med  Lyset  i 
Haanden  forfulgte  jeg  en  lang  snever  Gang,  dels  for  at  fjerne 
mig  fra  de  frygtelige  Minder  om  Død  og  Forraadnelse,  som 
omgav  mig  trindt  omkring,  dels  for  at  efterspore,  om  der  ikke 
skulde  findes  nogen  Udgang  fra  dette  underjordiske  Fængsel. 
Neppe  var  jeg  gaaet  hundrede  Skridt,  førend  noget  hvidt  stak 
mig  i  Øjnene.  Det  var  den  store  Marmorplade,  som  Du  ser 
histhenne.  Jeg  nærmede  mig  den  og  opdagede  til  min  store 
Overraskelse  en  Indskrift  derpaa,  hvori  mit  Navn  forekom. 
Træd  nærmere,  Prinds,  og  læs  selv  denne  Indskrift;  den  vil 
ikke  overraske  Dig  mindre  end  mig.« 

Med  disse  Ord  rakte  hun  Prindsen  sin  Kjærte;  han  traadte 
nærmere  og  læste: 

Naar  Prindsen  af  Khowaresm  og  Prindsessen  af  Georgien 
kommer  herhid,  skal  de  løfte  denne  Sten  i  Vejret,  og  gaa  nedad 
den  derunder  værende  Trappe. 

»Men  hvorledes  skal  vi  løfte  denne  Sten  i  Vejret?«  spurgte 
Prindsen  tvivlsom.  »Hundrede  Mennesker  kunde  forgjæves  øve 
deres  Kræfter  derpaa.« 

»Vi  vil  i  det  mindste  forsøge  det,«  svarede  Dilaram.  »En 
eller  anden  Vismand  eller  velvillig  Genius  maa  sikkerlig  her 
have  en  Haand  med  i  Spillet;  jeg  har  den  bestemte  Forudfølelse 
af,  at  vi  skal  gaa  frelste  ud  herfra.« 

Prindsen  gav  Dilaram  Kjærten  tilbage,  og  lavede  sig  til 
at  løfte  Stenen  i  Vejret.  Dertil  behøvedes  imidlertid  ingen 
stor  Kraftanstrængelse ;  thi  neppe  havde  han  rørt  derved,  førend 
den  af  sig  selv  gled  til  Side  og  aabnede  Adgangen  til  en  under- 
jordisk Trappe.  Uden  lang  Betænkning  steg  Prindsen  og  Prind- 
sessen  ned   ad    denne,    og    kom    ned    i    et    andet   underjordisk 

Rum,  hvorfra  en  lang  Gang  førte  dem  til  en  ved  Foden  af  et 
Bjerg  udhugget  Grotte,  og  til  en  Udgang,  der  satte  dem  i  For- 
bindelse med  Bredden  af  en  stor  Flod. 

Saasnart  de  frelste  befandt  sig  i  det  fri,  forrettede  de  som 
gode  og  tro  Tilhængere  af  Muhameds  Lære,  deres  Bønner,  og 
saasnart  de  ret  af  Hjertet  havde  takket  Gud  for  deres  Redning, 
bemærkede  de  en  lille  Baad,  som,  fastgjort  til  Strandbredden, 
syntes  at  vente  paa  dem.  De  tvivlede  heller  intet  Øjeblik  om, 
at  dette  var  et  nyt  Underværk  af  Allahs  Miskundhed  til  deres 
Fordel.  Deres  Glæde  over  atter  at  være  komne  frem  til  Dags- 
lyset blev  ved  denne  trøstefulde  Tro  mere  end  fordoblet,  og 
endskjøndt  de  hverken  fandt  Roerfolk  eller  endog  blot  Aarer  i 
Baaden,  betænkte  de  sig  dog  ikke  paa  at  overgive  sig  til  dens 
Førelse  og  steg  ind  deri.  »Denne  Baad,«  sagde  Prindsen, 
»bliver  vistnok  styret  af  en  Skytsengel,  der  vil  føre  os  tilbage 
til  den  af  virkelige  Mennesker  beboede  Verden.  Vi  vil  uden 
Frygt  betro  os  til  Flodens  Strøm.« 

Det  gjorde  de  da.  Men  jo  længere  de  sejlede,  desto  mere 
rivende  blev  Flodens  Vande.  Flodsengen  blev  bestandig  snev- 
rere,  og  tilsidst  trængtes  den  helt  sammen  af  tvende  Bjerge, 
hvis  Toppe  foroven  forenede  sig  til  en  uhyre  Hvælving,  i  hvilken 
Mørket  regjerede  saa  fuldkomment,  at  man  ikke  kunde  se  en 
Haand  for  sig.  Baaden  blev  med  en  saadan  Magt  reven  ind 
i  Hvælvingens  Nat,  at  Prindsen  og  Prindsessen  troede  deres 
sidste  Time  kommen,  for  en  Stund  rokkede  i  deres  Tro  paa  et 
over  dem  vaagende  miskundeligt  Forsyn.  I  Virkeligheden  var 
deres  Stilling  ængstelig  nok;  snart  følte  de  sig  hævede  højt  op 
under  Hvælvingens  Loft,  snart  igjen  styrtede  ned  i  den  dybeste 
Afgrund.  Men  uagtet  de  frygtede  og  tvivlede,  opgav  de  dog 
ikke  at  bede ;    tvertimod  tiltog    deres    Bonner   i  Inderlighed,    jo 

frygteligere  Faren  viste  sig.  Og  de  bad  ikke  forgjæves;  Baaden 
kom  atter  ud  i  det  fri,  ud  til  Lyset  under  den  aabne  Himmel 
og  blev  af  Strømmen  dreven  i  Land. 

Haand  i  Haand  forlod  de  Baaden,  paany  styrkede  i  deres  Tro 
paa  en  god  Skjæbne,  men  tillige  i  høj  Grad  udmattede  af 
Træthed  og  Hunger.  De  saa  sig  omkring,  om  de  ikke  kunde 
opdage  en  eller  anden  Menneskebolig,  hvor  de  kunde  vente  at 
finde  nogle  Forfriskninger.  I  Nærheden  var  der  intet  at  se; 
men  i  det  vide  fjerne  skimtede  de  paa  Skraaningen  af  et  Bjerg 
en  mægtig  Kuppelbygning,  lig  den,  der  bærer  Navn  af  Kubbeh 
Khiramant,  hellig  Ihukommelse 1).  Derhen  styrede  de  deres 
Fjed.  Da  de  efter  en  lang  Vandring  nærmede  sig  den  prægtige, 
vidtudstrakte  Bygning,  saa  de,  at  Midten  af  samme  indtoges  af 
et  herligt  Palads,  paa  hvis  Port  der  var  anbragt  hieroglyfisk- 
kabbalistiske  Figurer  tilligemed  en  Indskrift  med  arabiske  Bogstav- 
tegn.    De  traadte  til  og  læste: 

Enhver,  som   attraar  at  betræde   dette  herlige  Palads,   niaa  vide, 
st  han   forud  maa  ofre   et  otteføddet  Dyr  foran  denne   Port. 

»Det  var  en  slem  Betingelse,«  sagde  Dilaram.  »Jeg  havde 
sat  hele  min  Hu  til  at  betræde  dette  herlige  Slot,  der  sikkerlig 
vilde  kunne  yde  os  enhver  Forfriskning  og  Hjælp,  som  vi 
trænger  til.« 

»Dyrebare  Prindsesse,«  svarede  den  unge  Mand,  »min 
Skuffelse  er  ikke  ringere  end  Eders.  Men  det  kan  ikke  nytte 
at  tænke  paa  at  gjøre  det  umulige  muligt;  denne  Dør  vilde 
spotte  alle  vore  forenede  Kræfter.« 


x)  Hvor,  i  Følge   Sagnet,  Adam  ligger  begraven. 

»Nu,  saa  vil  vi  da  i  det  mindste  hvile  os,«  sagde  Dilaram. 
»Lad  os  tage  Plads  paa  Grønsværet  og  nærmere  overveje  med 
hinanden,  hvad  der  under  disse  Omstændigheder  er  videre 
at  gjøre.« 

»Nej,  Prindsesse,«  tog  den  unge  Prinds  af  Khowaresm  atter 
Ordet,  »lad  mig  heller  faa  din  Historie  at  vide,  medens  vi  ud- 
hviler os.« 

»Nuvel  da,  men  kun  i  faa  Ord!  Du  maa  da  vide,  at 
min  Fader,  Konge  af  Georgien,  lod  mig  i  sit  Palads  opdrage 
med  al  den  Omhu,  som  en  god  Fader  formaar  at  vise  sine 
Børn.  En  ung  Prinds  af  vor  Slægt,  som  nu  og  da  fik  mig  at 
se,  hengav  sig  til  en  Følelse  for  mig,  som  truede  med  at  blive 
farlig  for  hans  Sjæls  Ro.  Han  elskede  mig,  og  jeg  begyndte 
at  komme  ham  i  Møde,  da  Storveziren  fra  et  mægtigt  Nabo- 
rige viste  sig  ved  vort  Hof  for  at  andrage  paa  min  Haand  til 
sin  fyrstelige  Herre.  Min  Fader  fandt  dette  Giftermaal  fordel- 
agtigt, og  gav  uden  Vanskelighed  sit  Samtykke.  Mit  Ønske 
spurgte  ingen  om ;  viljeløs  blev  jeg  overgiven  i  Vezirens 
Hænder. 

Min  Afrejse  bedrøvede  i  den  Grad  den  unge  Prinds,  min 
Slægtning,  at  hans  Hjerte  brast,  da  jeg  sagde  ham  Levvel.  Jeg 
begræd  hans  Død  med  en  Inderlighed,  der  maatte  vise  alle  og 
enhver,  at  jeg  ikke  havde  hadet  ham,  imedens  han  levede. 
Alligevel  skuffede  Mængden  sig,  og  holdt  mig  paa  Grund  af 
mine  overflødige  Taarer  for  en  langt  ømmere  Datter,  end  jeg 
virkelig  var. 

Jeg  afrejste  altsaa  med  Veziren.  Vi  indskibede  os  i  et 
lille  Fartøj  for  at  sætte  over  en  smal  Havbugt,  som  delte  vor 
Vej ;  under  vor  Overfart  opstod  der  en  saa  frygtelig  Storm, 
at  vore    Søfolk    gik    fra  Samlingen    og  gav    Skibet    til  Pris  for 

Bølgerne,  som  kastede  os  i  Land  paa  Samsarernes  0.  Da  det 
rygtedes  i  Landet,  at  der  var  strandet  et  Skib,  strømmede 
disse  Uhyrer  sammen  og  bemægtigede  sig  Mandskabet.  Hvad 
der  nu  paafulgte,  formaar  jeg  ikke  uden  Gru  at  tænke  paa;  de 
opaad  nemlig  Veziren  og  hele  vort  Følge.  Hvad  mig  angaar, 
saa  fandt  jeg  Naade  for  en  gammel  Samsars  Øjne,  der  lod  mig 
vide,  at  jeg  ved  at  blive  hans  Kone  kunde  undgaa  hin  ellers 
uundgaaelige  Lod.  Rent  ud  maa  jeg  tilstaa,  at  jeg  var  saa 
angst  for  at  blive  opædt,  at  jeg  foretrak  at  blive  Samsarens 
Kone,  uagtet  jeg  ikke  uden  Modbydelighed  formaaede  at  be- 
tragte hans  Hundehoved.  To  Dage  efter  vort  Bryllup  blev  han 
syg;  han  led  længe,  og  igaar  —  —  —  — 

Her  afbrød  pludselig  Prindsen  af  Khowaresm  Dilaram, 
idet  han  raabte:  »Se  dig  for!  der  kryber  en  Tarantel  paa  din 
Kjole!«  Veddet  advarende  Udraab  sprang  Prindsessen  i  Vejret, 
udstødte  et  højt  Skrig,  eftersom  disse  Dyrs  Farlighed  var  hende 
vel  bekjendt,  og  rystede  sin  Kjole.  Derved  faldt  Tarantelen  til 
Jorden,  og  Prindsen  søndertraadte  den  med  Foden.  Men  neppe 
var  dette  sker,  førend  de  hørte  et  højt  Brag,  som  kom  fra 
Paladset,  og,  da  de  saa  derhen,  bemærkede  de,  at  Porten  var 
sprungen  op  paa  vid  Gab.  Forbauset  over  denne  besynderlige 
Begivenhed  betragtede  de  hinanden  en  Stund  tause  og  spør- 
gende. Endelig  faldt  det  dem  begge  ind,  at  Tarantelen  er  et 
Dyr  med  otte  Ben,  netop  saadant  et  Dyr,  som  Indskriften  paa 
Paladsets  Port  havde  forlangt  til  Offer.  Inderlig  glad  ved  dette 
Eventyr  traadte  de  tilsammen  ind  i  Paladset,  og  kom  først  ind 
i  en  stor  Have,  der  syntes  dem  at  indeholde  al  Verdens  Træer 
og  Planter.  Træernes  Grene  var  rigt  belæsset  med  modne 
Frugter;  men  da  den  af  Hungeren  tilskyndede  Prinds  vilde 
plukke  deraf,  opdagede  han,    at    de    var   gyldne,    altsaa   kun  til 

for  Øjet.  Midt  igjennem  Haven  flød  en  Bæk,  paa  hvis  Bund 
man  igjennem  det  krystalklare  Vand  opdagede  en  Mængde 
funklende  Ædelstene. 

Efter  at  de  havde  ydet  Haven  den  fortjente  Opmærksom- 
hed, vendte  de  sig  til  Paladset,  som  allerede  fra  det  fjærne  havde 
draget  deres  Blikke  paa  sig.  Det  bestod  helt  og  holdent  af 
Bjergkrystal.  De  traadte  ind  og  vandrede  igjennem  en  lang 
Række  Værelser,  som  straalede  af  Guld,  Diamanter  og  Rubiner, 
men  uden  at  træffe  nogen  Moders  Sjæl.  Endelig  kom  de  til 
en  Dør  af  purt  Sølv;  denne  aabnede  de  og  traadte  ind  i  et 
Gemak,  hvor  de  paa  en  Sofa  saa  en  Olding  sidde  med  en 
Krone  af  Smaragder  paa  Hovedet.  Hans  snehvide  Skjægnaaede 
lige  ned  til  Gulvet,  men  bestod  kun  af  sex  enkelte  stive  Haar, 
tre  paa  hver  Side.  Til  Knebelsbart  havde  han  ogsaa  tre  Haar 
paa  hver  Side  over  Munden,  som  under  Hagen  forenede  sig 
med  Skj ægget,  der  endskjøndt  saaledes  fordoblet,  dog  herved 
ikke  blev  synderlig  tykkere.  Neglene  paa  Oldingens  Fingre 
var  godt  og  vel  maalt  en  Alen  lange. 

Den  ærværdige  Olding  løftede  sit  Blik  paa  Prindsen 
og  Prindsessen  og  sagde  til  dem:  »Hvem  er  I,  unge  Folk?« 
»Herre,«  svarede  Prindsen,  »jeg  er  en  Søn  af  Kongen  af 
Khowaresm,  og  denne  unge  Dames  Fader  er  Konge  i 
Georgien.  Vi  vil  gjerne  fortælle  Eder  vore  Eventyr,  saasnart  I 
blot  maatte  forlange  det.  Jeg  er  sikker  paa,  at  I  vil  skjænke 
os  Eders  Medlidenhed,  og  tvivler  ikke  om,  at  I  jo  ædelmodig 
vil  indrømme  os  et  Fristed  hos  Eder.« 

»Uden  Tvivl,  Prinds,«  svarede  Oldingen,  »uden  Tvivl,  et 
Fristed  skjænker  jeg  Eder;  vær  mig  begge  inderlig  velkomne! 
Eftersom  I  begge  er  Kongebørn  og  har  været  saa  lykkelige  at 
faa  Adgang  til  dette  Palads,  saa  kommer  det  kun  an  paa  Eder 

selv,  om  I  vil  dele  mine  Nydelser.  Bliv  altsaa  her,  og  lad 
som  om  I  var  hjemme.  I  vil  her  nyde  en  uafbrudt  Lyksalighed. 
Selve  Døden,  som  lader  alle  Mennesker  føle  sin  Magt,  vil  for- 
skaane  Eder  paa  dette  Sted.  —  Men  I  er  sagtens  nysgjerrige 
efter  at  erfare,  hvo  jeg  er.  —  Jeg  var  fordum  Konge  af  Kina. 
Af  mine  Negles  Længde  kan  I  slutte  Eder  til  min  høje  Alder. 
Et  Oprør  nødte  mig  til  at  forlade  mit  Rige ;  paa  Flugten  kom 
jeg  i  denne  Ørken,  hvor  jeg  ved  Hjælp  af  flere  tjenstvillige 
Aander,  hvorover  jeg  som  Kabbalist  udøver  Herredømme,  lod 
opføre  dette  Palads.  Det  er  nu  allerede  tusind  Aar,  siden  jeg 
tog  mit  Ophold  her,  og  jeg  har  bestemt  at  leve  her  til  evig 
Tid;  thi  jeg  er  i  Besiddelse  af  de  Vises  Sten  og  følgelig  udøde- 
lig. Jeg  skal  nok  meddele  Eder  den  forunderlige  Hemmelighed, 
naar  I  har  opholdt  Eder  nogle  hundrede  Aar  hos  mig.  —  Mine 
Ord  overraske  Eder?«  vedblev  Oldingen,  »men  de  er  fuld 
Sandhed.  Et  Menneske,  som  besidder  de  Vises  Sten,  kan  ikke 
dø  nogen  naturlig  Død.  Han  kan  rigtignok  blive  tagen  af 
Dage;  hans  Hemmelighed  beskytter  ham  ingenlunde  imod  en 
voldsom  Død.  Men  for  at  sikre  sig  herimod  behøver  han  kun 
at  vælge  sig  et  underjordisk  Opholdssted,  eller,  som  jeg  har 
gjort,  bygge  sig  et  Palads  i  en  eller  anden  Udørken.  Her  er 
jeg  sikker;  hverken  Misundelse  eller  forbryderisk  Idræt  har  nogen 
Magt  over  mig.  Den  Talisman,  som  I  har  bemærket  paa  Porten, 
er  sammensat  paa  saadan  Maade,  at  onde  Mennesker,  af  hvil- 
kensomhelst  Slags  de  end  er,  ikke  kan  trænge  herind,  de  maa 
ofre  nok  saa  mange  otteføddede  Dyr.  Kun  for  gode  Mennesker 
aabner  Porten  sig.« 

Da  den  gode  Konge  af  Kina  havde  talt  saaledes,  tilbød 
han  Prindsen  og  hans  Ledsagerske  sit  Venskab,  og  begge  be- 
sluttede at  blive  hos  ham  i  Paladset.     Derpaa  forhørte  Kongen 

sig,  om  de  trængte  til  nogen  Forfriskning,  og  da  de  hertil 
svarede  ja,  viste  han  dem  to  Springvand,  som  udgjod 
sig  i  store  Guldbækkener.  Det  ene  leverede  kostelig  Vin, 
det  andet  sprang  med  herlig  Mælk,  der  i  Fadet  forvandlede 
sig  til  den  fortræffeligste  Tykmælk.  Samtidig  kaldte  Kongen 
paa  tre  Aander  og  befalede  dem  at  servere.  Strax  dækkede 
Aanderne  et  Taffel  til  tre  Personer  og  frembar  tre  Guldfade 
med  Tykmælk.  Prindsen  og  Prindsessen  nød  heraf  med  stort 
Velbehag;  fra  Tid  til  anden  blev  der  ogsaa  budt  dem  Vin  i 
Kopper  af  herligt  Krystal.  Den  gamle  Konge  hindrede  de 
lange  Negle  paa  Fingrene,  i  selv  at  lange  til  Maaltidet ;  han 
aabnede  derfor  blot  Munden,  og  en  af  Aanderne  madede  ham 
ligesom  et  lille  Barn. 

Efter  Maaltidet  bad  den  gode,  gamle  Konge  dem  fortælle 
ham  deres  Historie,  og  heri  føjede  de  ham,  ligesaa  meget  af 
egen  god  Villie  som  af  sømmeligt  Hensyn  til  den  ydede  Gjæst- 
frihed.  Da  de  var  færdig  med  at  skildre  ham  deres  Eventyr, 
tog  han  atter  saaledes  til  Orde:  »Tab  ikke  Modet  over  de  ud- 
standne  Gjenvordigheder!  I  er  endnu  begge  unge,  og  naar  I 
gj ensidig  har  lovet  hinanden  ubrødelig  Troskab,  kan  I  her  hos 
mig  nyde  den  behageligste  Tilværelse.« 

Prindsen  og  Prindsessen  havde  allerede  tilsvoret  hinanden 
en  evig  Kjærlighed;  de  fornyede  nu  deres  Ed,  og  formælede 
sig  med  hinanden  i  Hs.  kinesiske  Majestæts  Nærværelse,  hvem  de 
tog  til  Vidne  paa  deres  Forbindelse.  Det  ømme  Par  havde  gjerne 
ofret  deres  Kjærlighed  ethvert  Øjeblik;  men  af  Føjelighed  og 
Taknemlighed  ofrede  de  den  gamle  Konge  en  stor  Del  af  deres 
Tid.  Han  var  let  at  underholde;  de  behøvede  blot  at  være 
opmærksomme  Tilhørere  til  den  Mængde  gamle  Historier, 
hvormed  han  opvartede  dem   uden  nogensinde  at  trættes. 

Saaledes  forløb  den  ene  Dag  efter  den  anden  af  to  hele 
Aar.  Prindsessen  havde  imidlertid  faaet  to  smaa  Prindser  med 
Ansigter  som  Fuldmaanen.  Hun  ernærede  dem  ved  sit  Bryst, 
og  da  de  var  saa  gamle,  at  de  kunde  tage  imod  Undervisning, 
fik  de  en  Aand  til  Lærer,  som  meddelte  dem  Kundskab  om  en 
Mængde  højst  mærkværdige  Ting.  Saaledes  havde  de  naaet 
deres  sjette  Aar,  da  Prindsessen,  deres  Moder,  en  Dag  hen- 
vendte sig  til  sin  Gemal  med  følgende  Ord:  »Min  dyrebare 
Herre,  jeg  maa  tilstaa  Eder,  at  jeg  har  faaet  nok  af  Op- 
holdet i  dette  Palads.  Forgjæves  frembyder  det  for  mit  Øje 
Tusinder  af  de  herligste  Gjenstande ;  Tanken  om,  at  jeg  er 
tvungen  til  at  blive  her  for  bestandig,  berøver  dem  i  mine  Øjne 
hele  deres  Dejlighed.  Kongen  af  China  maa  længe  nok  forsikre 
os  om,  at  Døden  her  skal  lade  os  i  Ro;  jeg  finder  slet  ingen 
Glæde  i  denne  Tryghed.  Hans  dyrebare  Hemmelighed  formaar 
ikke  at  hindre  ham  i  at  ældes,  og  et  Liv,  der  føres  under  Byr- 
den af  alle  Alderdommens  Onder,  forekommer  mig  snarere  at 
være  en  Ulykke  end  en  Lykke.  Desuden  længes  jeg  saa 
inderlig  efter  at  gjense  min  Fader,  hvis  ikke  Smerten  over  Tabet 
af  mig  alt  for  længe  siden  har  taget  ham  af  Dage.« 

»Min  Sultaninde,«  svarede  Prindsen;  »ved  at  gaa  ind  paa 
den  os  forjættede  Udødelighed  har  jeg  intet  andet  haft  for  Øje 
uden  den  Lykke,  evig  at  kunne  elske  Dig.  Himlen  skal  være 
mit  Vidne,  at  ogsaa  jeg  længes  inderlig  efter  at  gjense  min 
ophøjede  Fader,  ved  hvis  Minde  jeg  ofte  udgyder  Taarer.  Men 
hvilken  Vej  skal  vi  vel  slaa  ind  paa  for  at  komme  til 
Georgien?« 

»Herre,«  svarede  Prindsesse  Dilaram,  »vor  Baad  ligger 
endnu  ved  Bredden,  hvor  Strømmen  drev  den  i  Land.  Lad 
os  endnu  en  Gang    betro    vor    Skjæbne    til    den !     Vi    vil    følge 

Flodens  Løb;  maaske  vil  den  føre  os  til  et  Sted,  hvorfra  vi 
uden  altfor  store  Vanskeligheder  kan  naa  enten  til  din  eller  min 
Faders  Stater  og  Lande.« 

»Mit  Samtykke  har  Du,  kjære  Hustru,«  var  Prindsens  Svar. 
»Du  véd,  at  jeg  ene  og  alene  tragter  efter  at  behage  Dig.  Vi 
vil  altsaa  forlade  dette  Palads,  eftersom  Du  kjeder  Dig  her,  og 
indskibe  os  snarest  muligt  med  vore  Sønner.  Men  hvilken  Sorg 
vil  ikke  vor  Afrejse  foraarsage  den  gode,  gamle  Konge  afChina! 
Han  elsker  os  som  sine  Børn  og  staar  i  den  Formening,  at 
vi  aldrig  vil  forlade  ham.  Han  vil  vorde  utrøstelig,  naar  vi 
rejse  bort  fra  ham.« 

»Vi  vil  tale  med  ham,«  svarede  Prindsessen,  »og  for  at 
skaane  ham,  søge  at  faa  ham  til  at  tro,  at  vi  ingenlunde  tænker 
paa  at  forlade  ham  for  bestandig,  men  kun  for  en  vis  kort  Tid.« 

Ifølge  denne  Aftale  begav  de  sig  tilsammen  til  den  gamle 
Konge  og  forestillede  ham,  at  de  følte  en  saa  tvingende  Attraa 
efter  at  gjense  deres  Forældre,  at  de  ikke  formaaede  at  beherske 
den.  De  bad  ham  derfor  om  at  tilstede  dem  Hjemrejsen  til 
deres  Fædreland  og  forsikrede  ham,  at  de  om  nogle  Aar  igjen 
vilde  komme  tilbage.  Ved  denne  uforberedte  Meddelelse  brod 
den  gamle  Konge  ud  i  Taarer.  »Ak,  mine  kjære  Børn,«  raabte 
han,  »I  vil  altsaa  forlade  mig?  Ak,  jeg  faar  Eder  aldrig  mere 
at  se!« 

»Herre,«  tog  Dilaram  Ordet,  »tillad  os  at  følge  Blodets 
Røst  i  vort  Indre!  Saasnart  vi  har  tilfredsstillet  vor  ømme 
Længsel,  vil  vi  vende  tilbage  til  denne  Ørken  og  dele  Udødelig- 
hedens Glæder  med  Eder.« 

Det  samme  lovede  Prindsen.  Men  de  kunde  længe  nok 
forsikre,  at  de  igjen  vilde  komme  tilbage;  Oldingen  lod  sig 
ikke  bedrage.     Da  han  var  i  Besiddelse  af  Videnskaben  Muka- 

schefa *),  læste  han  i  deres  Hjerter  og  vidste  kun  altfor  vel,  at 
de  ikke  havde  i  Sinde  at  holde  deres  Løfter.  Smerten  over 
den  forestaaende  Skilsmisse  fra  Personer,  som  han  elskede  med 
den  dybeste  Ømhed,  gjorde  ham  Livet  utaaleligt.  Han  paa- 
kaldte Dødens  Engel,  som  han  saa  mange  Aarhundreder  ved 
sin  Kunst  havde  holdt  fjern  fra  sig;  han  opgav  aldeles  Om- 
sorgen for  et  Liv,  der  ingen  Tillokkelser  mere  havde  for  ham, 
og  gik  i  Døden. 

Neppe  havde  den  gamle  Konge  udaandet,  saa  bare  Aan- 
derne  ham  bort,  Paladset  forsvandt  —  og  Prindsen  og  Prindsessen 
befandt  sig  til  deres  Forbauselse  pludselig  under  aaben  Himmel 
i  den  nøgne  Ørken.  De  formaaede  ikke  at  holde  deres  Taarer 
tilbage  ved  Tanken  om,  at  de  havde  været  Foranledningen  til 
den  gode  Konges  Død ;  men  deres  Smerte  formildedes  ved  Tan- 
ken om  deres  dyrebare  Forældre,  som  de  nu  havde  Haab  om 
at  gjense,  og  de  tænkte  ikke  paa  andet  end  at  komme  bort. 
De  samlede  nogle  Frugter,  som  den  iøvrigt  golde  Natur  med- 
ynksfuld  havde  ladet  fremkomme,  ligesom  udtrykkelig  til  deres 
bedste,  og  bar  dem  ned  i  Baaden.  Denne  fandt  de  bunden  til 
en  Pæl,  ganske  i  samme  Tilstand,  hvori  de  havde  forladt  den. 
De  steg  alle  fire  i  den  og  overlod  sig  til  Flodens  Strøm,  der 
en  Fjerdingvej  længer  fremme  udgjød  sig  i  Havet.  Men  foran 
Flodudløbet  krydsede  en  Sørøver;  saasnart  han  fik  Øje  paa 
Baaden,  nærmede  han  sig  den  og  tilraabte  Prindsen,  at  han 
skulde  overgive  sig;  ellers  var  han  dødsens. 

Prindsen  var  blottet  for  Vaaben,  og  desuden,  hvad  havde 
han  vel  formaaet  imod  en  hel  Skare  af  vel  bevæbnede  Mænd  ? 
Altsaa,  i  Stedet   for   at    forsvare    sig,  overgav  han  sig  i  Sørøve- 


*)  Kunsten  at  læse  Menneskers  hemmelige  Tanker. 

rens  Hænder,  idet  han  paa  det  helligste  besvor  ham  om  at  skaane 
hans  Kones  Ære  og  hans  Sønners  Liv. 

Efterat  Sørøveren  havde  taget  sine  Fanger  ombord,  sejlede 
han  hen  til  en  0,  hvor  han  udsatte  Prindsen  af  Khowaresm; 
derpaa  stak  han  atter  i  Søen  med  Prindsessen  af  Georgien  og 
hendes  to  Sønner.  Det  er  umuligt  at  beskrive  de  ømme  Ægte- 
fællers Jammer  over  at  se  sig  adskilt  paa  denne  Maade ;  deres 
hjerteskj  ærende  Klageskrig  opfyldte  Luften.  Saa  længe  Prind- 
sen endnu  formaaede  at  øjne  Sørøverskibet,  blev  han  ved  at 
raabe  efter  det:  »O,  Du  Skurk,  tro  ikke,  at  Allah  vil 
lade  din  Forbrydelse  uhævnet!  I  hvilken  som  helst  Krog  af 
Verden  Du  end  skjuler  Dig,  Du  skal  ikke  kunne  undgaa  hans 
straffende  Retfærdighed!«  Derpaa  vendte  han  sig  mod  Himlen: 
»Har  Du  da  forladt  mig,  retfærdige  Himmel,  Du,  der  hidtil 
stedse  har  holdt  mig  i  din  Varetægt?  Kan  Du  tillade,  at  man 
frarøver  mig  min  Hustru  og  mine  Børn?  Ak,  hvis  Du  ikke  gjør 
noget  nyt  Under  for  at  give  mig  dem  tilbage,  vil  jeg  snarere 
have  Grund  til  at  beklage  mig  over  din  tidligere  Gunst  end 
til  at  takke  Dig  for  den.  Hvorfor  har  Du  frelst  mig  af  saa 
mangen  Dødsfare?  Har  Du  maaske  opsat  min  Død,  for  at  jeg 
først  skulde  gjennemgaa  alle  en  øm  Ægtefælles  og  Faders 
Lidelser?« 

Medens  Prindsen  af  Khowaresm  fortvivlet  paa  denne  Maade 
gav  sit  Hjerte  Luft,  saa  han  en  Skare  Mennesker  nærme  sig, 
der  saa  ham  helt  forunderlige  ud.  De  havde  rigtignok  men- 
neskelige Legemer,  men  intet  Hoved;  paa  hver  af  Skuldrene 
havde  de  derimod  et  Øje,  og  en  vid  Flab  midt  imellem.  Disse 
Uhyrer  bemægtigede  sig  ham  og  førte  ham  til  deres  Konge, 
idet  de  sagde:  »Herre,  her  har  vi  paa  Kysten  fundet  en  frem- 
med af  et  højst  forkert  og  mistænkeligt  Udseende;  det  er  rime- 

ligvis  en  Spejder  fra  en  af  vore  Fjender.«  »Ej,  se  en  Gang, 
det  er  mig  en  Person  af  et  morsomt  Udseende  ! «  raabte  Kongen ; 
»I  kan  lave  et  godt  Baal  til,  for  at  I  strax  kan  kaste  ham  deri, 
saasnart  jeg  har  forhørt  ham.«  Derpaa  vendte  han  sig  til 
Prindsen  og  vedblev:  »Unge  Menneske,  hvo  er  Du,  —  hvor 
kommer  Du  fra  og  hvad  vil  Du?« 

Prindsen  aabenbarede  uforbeholden  de  hovedløses  Konge 
sin  Herkomst  og  fortalte  ham  sine  Eventyr  paa  det  udførligste. 
Kongen  forundrede  sig  derover  og  sagde:  »Prinds,  jeg  ser 
tydelig,  at  Himlen  paa  en  overordentlig  Maade  har  taget  Dig 
i  sin  Beskyttelse.  Det  vilde  være  en  Formastelighed  af  mig  at 
berøve  Dig  Livet.  Jeg  skjænker  Dig  af  god  Villie  et  Fristed 
ved  mit  Hof;  maaske  kan  Du  være  mig  nyttig  i  en  Krig,  hvori 
jeg  netop  er  indviklet  med  et  Nabofolk.  Jeg  skal  fortælle  Dig 
sammes  Anledning.  Den  fjendtlige  Konge  og  hans  Under- 
saatter  er  ikke  ordentlige  Mennesker  uden  Hoved  som 
vi ;  de  har  tvertimod  Hoveder,  og  dertil  Fuglehoveder.  Og 
naar  de  tale,  ligner  deres  Stemme  Fugleskrig  saa  paafaldende, 
at  vi,  naar  en  af  dem  kommer  over  paa  vor  0,  holder  ham  for 
en  Strandfugl  og  uden  videre  spiser  ham.  Dette  har  opbragt 
deres  Konge,  der  for  at  hævne  sig  nu  og  da  udruster  en  Flaade 
og  gjør  Landgang  paa  vor  0.  Det  har  han  nu  allerede  oftere 
forsøgt  paa;  men  bestandig  løber  det  galt  af.  Alligevel  har 
han  endnu  ikke  opgivet  Haabet  om  ganske  og  aldeles  at  ud- 
rydde de  hovedløse,  og  vi  paa  vor  Side  haaber  ligeledes,  at  det 
skal  lykkes  os  at  faa  ham  og  alle  hans  Undersaatter  spiste.« 

»Saaledes  staa  Sagerne  for  Øjeblikket,«  sluttede  Kongen. 
»Uagtet  Du  har  et  Hoved,  kunde  Du  maaske  dog  faa  et  eller 
andet  godt  Indfald,  der  kunde  hjælpe  os  til  en  afgj ørende 
Sejr.« 

Prindsen  af  Khowaresm  var  strax  villig  til  at  lægge  sit 
Hoved  i  Blød  og  tjene  de  hovedløse  af  bedste  Evne.  Kongen 
udnævnte  ham  da  til  Feltherre  over  hele  sin  Hær.  Den  unge 
General  kom  heller  ikke  til  at  mangle  Lejlighed  til  at  vise  sin 
Dygtighed  og  Iver.  Det  varede  ikke  længe,  inden  der  viste  sig 
en  Mængde  fjendtlige  Skibe  ved  Kysterne;  Fuglehovedernes 
Konge  havde  nemlig  denne  Gang  besluttet  at  vove  alting  i  ét 
Slag  og  havde  udrustet  sig  til  at  gjøre  en  Landgang  med  Kjær- 
nen  af  sit  Folk.  Prindsen  af  Khowaresm  gav  ham  god  Tid  til 
at  udskibe  Halvdelen  af  sine  Tropper;  men  da  angreb  han 
pludselig,  kastede  med  voldsom  Kraft  de  fjendtlige  Tropper  til- 
bage og  nødte  dem  til  atter  at  søge  deres  Skibe.  En  stor 
Mængde  blev  nedhugget,  mange  druknede,  og  Kongen  med 
Fuglehovedet  maatte  liste  sig  bort  igjen  med  de  sørgelige  Lev- 
ninger af  sin  stolte  Hær. 

Aldrig  havde  de  hovedløse  tilfægtet  sig  saa  skjøn  en  Sejr, 
og  Prindsen  af  Khowaresm  havde  hele  Æren  deraf.  Soldaterne 
maatte  tilstaa,  at  de  ingen  Sinde  før  var  bleven  førte  saa  godt, 
og  at  ingen  af  deres  tidligere  Feltherrer  havde  vist  saadant  et 
Mod  og  Overblik. 

Slig  Ros  smigrede  den  unge  Feltherre.  For  nu  end  yder- 
mere at  gjøre  sig  fortjent  dertil,  foreslog  han  de  hovedløses 
Konge,  at  han  nu  paa  sin  Side  skulde  udruste  en  Flaade  og 
en  Armé  for  at  føre  Krigen  over  i  Fjendens  Land  og  der  ud- 
brede Skræk  og  Ødelæggelse.  Planen  behagede  Hs.  Højhed. 
Han  lod  derfor  i  al  Hast  bygge,  udruste  og  bemande  en  Flaade 
paa  hundrede  Skibe,  og  denne  frygtelige  Magt  gik  under  Prind- 
sen af  Khowaresms  Overbefaling  under  Sejl  til  Fuglehovedernes 
Land.  Ved  Nattetid  iværksatte  Prindsen  sin  Landgang  og  op- 
stillede uden  Larm  sin  Armé  i  Slagorden.     Ved  Daggry  angreb 

han  Fjendens  Hovedstad,  hvis  Indbyggere  var  aldeles  ufor- 
beredte paa  at  tage  imod  ham.  Hvad  der  gjorde  Modstand, 
blev  hugget  ned;  Kongen  og  hele  hans  Hof  blev  fangen,  og 
Prindsen  vendte  i  Triumf  tilbage  til  de  hovedløses  Konge.  Med 
grændseløs  Jubel  blev  den  sejerrige  Hær  modtagen  af  Fyrste  og 
Folk,  og  Fest  fulgte  paa  Fest  gjennem  en  hel  Maaned;  Fan- 
gerne blev  fordelt  blandt  Folket,  som  gjorde  sig  en  Fornøjelse 
af  at  spise  dem,  tilberedt  som  Vandfugle ;  selve  Fuglehovedernes 
Konge  blev  med  stor  Pomp  serveret  for  Hs.  hoved-  men  ikke 
mundløse  Majestæt  og  allerhøjstsammes  Familie. 

Ni  hele  Aar  forblev  Prindsen  af  Khowaresm  ved  dette 
muntre  og  belevne  Hof,  og  Kongen  fik  ham  med  hver  Dag 
kjærere.  Saaledes  faldt  det  ganske  naturligt,  at  Hs.  Majestæt 
en  Dag  faldt  paa  at  tale  til  Prindsen,  som  følger:  »Prinds,  jeg 
er  allerede  til  Aars  og  har  ingen  Sønner;  jeg  har  besluttet  at 
lade  Regjeringen  gaa  over  paa  Dig,  under  den  Betingelse,  at 
Du  ægter  min  Datter,  en  for  sin  Dejlighed  vidt  berømt  Prind- 
sesse.  Uagtet  Du  har  en  højst  mærkværdig,  jeg  kan  ikke 
nægte,  endog  en  temmelig  latterlig  Skabning,  vil  jeg  dog  gjerne 
lyksaliggjøre  Dig  med  Besiddelsen  af  alle  hovedløses  Skønheds- 
dronning. « 

Denne  Gang  og  flere  paafølgende  Gange  lykkedes  det 
Prindsen  at  smøre  Hs.  Majestæt  om  Munden  med  Snak;  men 
idelig  kom  han  igjen  tilbage  til  sin  Yndlingsplan.  Tilsidst  be- 
gyndte han  at  fatte  Mistanke  om,  at  Forslaget  maaske  ikke  var 
Prindsen  saa  behageligt,  som  han  mente  at  have  god  Grund 
til  at  forudsætte.  Men  da  var  hundrede  og  et  ude!  »Prinds!« 
sagde  han  i  helt  forandret  Tone.  »Kun  en  Person  med  slig 
en  Klods  af  Hoved,  som  der  sidder  paa  dine  Skuldre,  kan 
være  tosset  nok  til  at  miskjende  den  store  Ære,   der  vises  ham 

ved  et  Tilbud  som  det  foreliggende.  Men  mærk  Dig  dette! 
Fremturer  Du  i  din  Taabelighed  og  Utaknemlighed,  skal  ikke 
alle  dine  Fortjenester  hindre  mig  i  at  kappe  den  naragtige 
Kugle  af  din  Hals,  hvoraf  Du  synes  at  være  saa  stolt.  Gaa 
nu  paa  Raad  med  Dig  selv !  Ja  eller  nej !  Enten  ægter  Du 
i  Morgen  min  Datter,  eller  jeg  og  min  Familie  skal  i  Over- 
morgen spille  Kegler  med  den  Kugle,  som  rokker  frem  og  til- 
bage imellem  dine  Skuldre,  og  som,  for  at  Du  kan  vide  det, 
uagtet  al  din  Stolthed  dog  tager  sig  hel  maadelig  ud.« 

Denne  Meddelelse  blev  gjort  i  en  Tone,  der  paatvang 
Prindsen  den  sikre  Overbevisning,  at  enten  maatte  han  gifte 
sig  med  Prindsessen  eller  dø.  »O  ve!«  raabte  han.  »Ulyk- 
salige Stjerne,  som  svæver  over  min  Isse !  Er  det  ikke  nok,  at 
jeg  har  maattet  ægte  en  Kone  med  Hundehoved?  Skal  jeg  nu 
ogsaa  belemres  med  en  Kone  uden  Hoved,  med  Øjne  paa  Skul- 
drene og  en  Flab  paa  Brystet?  —  O  Dilaram,  skjønne  tilbedte 
Dilaram!  Med  dit  Billede  i  Hjertet  kan  jeg  i  dette  Tilfælde 
ikke  ønske  mig  bedre,  end  at  min  hovedløse  Gemalinde,  naar 
hun  en  Gang  vil  kysse  mig,  af  en  Fejltagelse  kommer  til  at 
sluge  mig !   —  O,   Dilaram ! « 

Men  der  hjalp  ingen  »kjære  Moder!«  — ;  Prindsen  maatte 
nok  en  Gang  bide  i  det  sure  Æble  og  ægte  et  Uhyre  af  Skjøn- 
hed.  Bryllupet  blev  fejret  med  al  den  Pragt,  der  harmonerede 
med  Parrets  høje  Stand.  Den  højtidelige  Dags  Sol  gik  ned, 
Stjernerne  traadte  glimtende  frem  paa  den  mørke  Himmel;  — 
Brudenatten  var  oprunden.  Prindsen  blev  ført  ind  i  Brude- 
gemakket, hvor  hans  ny  Gemalinde  allerede  nogen  Tid  i  For- 
vejen havde  begivet  sig  hen.  Brudefolkene  var  alene  med  hin- 
anden 5  men  længe  varede  det,  inden  nogen  af  dem  gav  Tegn 
til  Ønsket   om    en  nærmere  Forstaaelse.     Den  hovedløse  Prind- 

sesse  syntes  endelig  at  have  bestemt  sig  til  at  gjøre  det  første 
indledende  Skridt,  uagtet  samme  hverken  med  Ret  eller  Billig- 
hed kunde  fordres  af  hende,  og  nærmede  sig  sin  Brudgom. 
Prindsen  gyste  af  Væmmelse  over  denne  Tilnærmelse;  thi  han 
kunde  naturligvis  ikke  tro  andet,  end  at  hun  vilde  gjøre  For- 
dring paa  nogle  af  de  Kjærtegn  og  ømme  Opmærksomheder, 
som  Navnet  af  Gemalinde  berettigede  hende  til.  Men  det  faldt 
ganske  anderledes  ud;  Prindsessen  følte  ligesaa  stor  Modbyde- 
lighed for  ham,  som  han  for  hende,  og  nærmede  sig  ham  kun 
for  at  gjøre  ham  en  Meddelelse,  der  vel  egnede  sig  til  at  gjen- 
give  ham  hele  hans  Ro. 

»Herre,«  sagde  hun  læspende  og  smægtende,  med  et  gru- 
fuldt Smil  om  den  uhyre  Mund,  »jeg  kan  vel  tænke  mig,  at 
Du  intet  Behag  kan  finde  i  en  Kvinde  af  min  Skabning. 
Jeg  dømmer  i  dette  Stykke  efter  min  egen  Følelse.  Uagtet  al 
min  Agtelse  for  Dig  føler  jeg  dog  en  ikke  ringe  Grad  af  uover- 
vindelig Modbydelighed  for  Dig.  Vi  anser  hinanden  gj  ensidig 
for  Uhyrer,  og  beklager  os  begge  over  at  se  os  tvungne  til  en 
unaturlig  Forbindelse,  —  Du  for  at  undgaa  Døden,  jeg  af 
Lydighed  imod  min  Fader.  Men  alt  er  ikke  tabt  endnu;  det 
vil  Du  snart  erfare.  Jeg  lover  Dig  herved  at  gjøre  din  Lykke, 
hvis  Du  som  en  Mand  af  ædel  Følelse  opgiver  alle  de  Rettig- 
heder, Du  som  Ægtefælle  har  over  min  Person.« 

»O  Prindsesse!«  raabte  Brudgommen  henrykt,  »af  Hjertet 
gjerne,  —  af  Hjertet  gjerne,  selv  uden  hint  Løfte,  at  Du  vil 
gjøre  min  Lykke!  Men  forklar  mig  dog,  hvorledes  Du  tror  Dig 
i  Stand  til  at  bevirke  dette  sidste  Under!« 

»Hør  mig,«  sagde  Prindsessen,  »jeg  elsker  en  Aand,  hvem 
min  Dejlighed  har  indgydt  en  heftig  øm  Lidenskab.  Naar  han 
erfarer,  at  min  Fader  har  formælet  mig,  vil  han  komme  og  bort- 

føre  mig.  Jeg  vil  da  bede  ham  om  at  bringe  Dig  tilbage  til 
dit  Hjem,  og  tvivler  ikke  paa,  at  han  jo  af  Glæde  over  din 
ædelmodige  Opførsel  vil  gjøre  alt  for  Dig,  hvad  Du  kan  have 
at  bede  ham  om.« 

»Det  er  et  Ord,  skjønne  Prindsesse!«  udbrød  Prindsen, 
henrykt  over  den  ham  aabnede  Udsigt.  »Jeg  indvilger  med 
Glæde  deri  og  aftræder  Aanden  alle  mine  husherrelige  Rettig- 
heder over  Dig.« 

Da  han  havde  talt  saaledes,  strakte  han  sig  ud  paa  en 
Sofa,  og  faldt  snart  i  Søvn;  Prindsessen  gjorde  det  samme  i 
den  anden  Ende  af  Værelset.  Men  om  Natten  kom  virkelig 
Aanden  og  bortførte  dem  begge  i  slumrende  Tilstand  til  en 
nærliggende  0.  Her  lagde  han  Prindsen  af  Khowaresm  ned 
paa  Grønsværet  5  men  sin  Elskede  bragte  han  ned  i  en  for  hende 
beredt  underjordisk  Bolig. 

Med  største  Forbauselse  fandt  Prindsen  sig,  da  han  vaag- 
nede,  paa  en  ubekjendt  0.  Rigtignok  faldt  det  ham  ind,  at 
Aanden,  den  hovedløse  Prindsesses  Elsker,  kunde  have  bragt 
ham  herhid,  medens  han  sov.  Men  det  lod  ikke  til,  at  denne 
havde  vist  sig  saa  taknemlig,  som  Prindsessen  havde  saa  godt 
som  lovet  ham;  thi  i  Stedet  for  at  være  bragt  tilbage  til  sit 
Fædreland,  befandt  han  sig  paa  en  fremmed  0,  hvor  der  maaske 
boede  ligesaa  afskyelige  Folk  som  Samsarerne.  —  Endnu  var 
han  beskjæftiget  med  disse  trøstesløse  Betragtninger,  da  han 
nede  ved  Stranden  opdagede  en  gammel  Mand,  der  syntes  i 
Færd  med  at  gjøre  sine  Afvaskninger.  Strax  løb  Prindsen  hen 
til  ham  og  spurgte  ham,  om  han  var  en  Muselmand.  Den 
gamle  svarede  hertil  ja,  og  spurgte  paa  sin  Side:  »Men  hvem 
er  Du?  At  dømme  efter  din  ædle  Anstand  maa  Du  være  af 
ædel  Herkomst.« 

»Ja,  det  skulde  jeg  tro,«  svarede  Prindsen,  »thi  jeg  er  en 
Konges  Søn.« 

»Og  hvilken  Konge  er  din  Fader?«  spurgte  Oldingen  ivrig 
videre.  »Oplad  dit  Hjerte  for  mig!  Jeg  tilsværger  Dig  ved 
Profeten,  at  der  ingen  Falskhed  ligger  i  mine  Ord.  —  Jeg  er 
meget  mere  oplagt  til  at  hjælpe  end  til  at  skade  Dig;  tal  uden 
Tilbageholdenhed ! « 

»Nu,  eftersom  Du  er  saa  forlegen  for  at  erfare,  hvo  jeg 
er,«  svarede  Prindsen,  »saa  vid,  at  jeg  er  en  Søn  af  Kongen 
i  Khowaresm.« 

»O  Allah!«  udraabte  Oldingen.  »Skulde  det  virkelig  være 
muligt,  at  Du  er  hin  ulykkelige  Prinds,  som  blev  røvet  af  en 
europæisk  Korsar  ?« 

»Hvo  har  gjort  Dig  bekjendt  med  denne  Begivenhed?« 
spurgte  Prindsen  forbauset. 

»Sagen  maa  vel  være  mig  bekjendt,  eftersom  jeg  er  fra  din 
Faders  Rige,«  svarede  Oldingen.  »Du  ser  i  mig  en  af  de 
Stjernetydere,  som  stillede  dit  Horoskop.  For  endvidere  at 
underrette  Dig  om,  hvad  der  nærmest  vedkommer  Dig,  saa  vid, 
at  Tabet  af  Dig  gik  din  ophøjede  Fader  saa  nær  til  Hjerte,  at 
han  døde  af  Sorg  efter  faa  Dages  Forløb.  Hans  Folk,  der  til- 
bad ham,  begræd  ham  i  lang  Tid;  men  da  det  tvivlede  om 
din  Tilbagekomst,  lod  det  Regjeringen  gaa  over  til  en  med 
Tronen  beslægtet  Prinds.  Denne  ny  Hersker  samlede  strax 
alle  Stjernetyderne  og  befalede  dem  at  spørge  Stjernerne  til 
Raads  angaaende  hans  Regjering.  Da  vi  kom  frem  med  en 
Spaadom,  som  mishagede  ham,  lod  han  os  undgjælde  for  den 
Ulykke,  hvormed  Stjernerne  truede  ham,  og  besluttede  at  lade 
os  dræbe  allesammen.  Men  ved  Hjælp  af  vor  Kunst  opdagede 
vi  i  Tide  hans  onde  Hensigt    og    forlod    vort    Fædreland.     En- 

hver  af  os  gik  sin  egen  Vej,  og  jeg  har  gjennemvandret  en 
Mængde  Lande,  inden  jeg  nedlod  mig  paa  denne  0,  der  bliver 
regjeret  af  en  saa  vis  Dronning,  at  der  ikke  gives  lykkeligere 
Undersaatter  end  hendes.« 

Imedens  Stjernetyderen  talte  saaledes,  udgjød  Prindsen  bitre 
Taarer.  Efterretningen  om  hans  Faders  Død  foraarsagede  ham 
en  saa  levende  Sorg,  at  Oldingen  var  nødt  til  at  afbryde  sin 
Fortælling  for  at  trøste  ham.« 

»Herre,«  sagde  han,  »har  jeg  meddelt  sørgelige  Nyheder, 
har  jeg  ogsaa  glædelige  at  meddele.  Endnu  erindrer  jeg  mig 
fuldkommen  vore  astrologiske  Iagttagelser.  Himlen  forjættede 
Dig  et  lykkeligt  Liv  efter  dit  tredivte  Aar.  Du  tæller  nu  et 
og  tredive,  og  har  altsaa  tilbagelagt  din  Ulykkestid.  Følg  mig 
nu!  Jeg  vil  føre  Dig  til  Storveziren,  som  er  en  Mand  af  Hjerte 
og  Fortjenester.  Han  skal  forestille  Dig  for  Dronningen,  og 
hun  vil  visselig  berede  Dig  en  passende  Modtagelse,  saasnart 
hun  erfarer  din  Stand.« 

Stjernetyderen  og  Prindsen  begav  sig  altsaa  tilsammen  til 
Storveziren,  der  neppe  havde  hørt  Prindsens  Navn,  førend  han 
med  Udtrykket  af  den  højeste  Forundring  udraabte:  »O  store 
Allah,  alene  Du  kan  udrette  slige  Undere!  —  Herre,«  vedblev 
han  derpaa,  »følg  med  mig  til  Dronningen,  der  vil  I  lære  Aar- 
sagen  til  min  Forundring  at  kjende!« 

Efter  disse  Ord  førte  Veziren  Prindsen  af  Khowaresm  til 
Paladset,  hvor  han  bad  ham  vente  i  et  af  Gemakkerne,  indtil 
han  havde  forberedt  Dronningen  paa  Nærværelsen  af  en,  som 
han  udtrykte  sig,  ved  glorværdig  Herkomst,  store  Gaver  og  de 
mærkværdigste  Bedrifter  og  Eventyr  udmærket  Prinds.  Veziren 
lod  ham  ogsaa  vente  dygtig  længe,  og  han  var  ikke  langt  fra 
at   tabe   Taalmodigheden,    da    endelig    raske  Fjed  lod  sig  hore. 

I    næste  Øjeblik    sprang    Døren    til    Gemakket    op,    Dronningen 
traadte  ind,  —  et  Skrig!   —  og  hun  laa  i  hans  Arme. 

Det  var  hans  Gemalinde ,  hans  dyrebare  Dilaram ,  der 
hulkende  af  Glæde  hvilede  i  hans  Favn.  »O  min  Gemal,« 
udraabte  hun,  »gives  der  nogen  Glæde  i  den  vide  Verden  lig 
min  i  dette  Øjeblik!« 

»O  min  Sultaninde,«  svarede  Prindsen,  der  paa  sin  Side 
øjeblikkelig  havde  gjenkjendt  sin  tabte,  men  aldrig  forglemte 
Gemalinde,  og  som  næsten  var  sandseløs  af  Forbauselse,  Glæde 
og  Kjærlighed,  »o,  min  Sultaninde,  er  det  ogsaa  vist,  at  jeg 
har  gjenfundet  Dig,  at  jeg  holder  Dig  i  mine  Armer  Hvilke 
Ulykker  Himlen  end  har  ladet  mig  gjennemgaa,  maa  jeg  dog 
med  inderlig  Taknemlighed  erkjende,  at  dens  Godhed  har  været 
langt  større  end  dens  Strenghed,  eftersom  den  har  beredt  mig 
et  saa  saligt  Møde  efter  Skilsmissen!« 

Og  de  omfavnede  hinanden,  den  ene  Gang  efter  den  anden, 
inderlig  og  længe. 

Da  Prindsen  endelig  formaaede  at  løsrive  sig,  gjaldt  hans 
første  Spørgsmaal  hans  elskede  Sønner. 

»Dem  vil  Du  snart  faa  at  se;«  svarede  Dronningen,  »jeg 
venter  dem  netop  hjem  fra  Jagten.« 

»Og  hvorledes,  min  elskede,  er  Du  bleven  Dronning  i 
dette  Land?«   spurgte  Prindsen  videre. 

»Du  skal  erfare  det, «  svarede  Prindsessen,  »hvorledes  jeg  er 
kommen  i  Besiddelse  af  en  Trone,  som  jeg  den  Dag  i  Morgen 
vil  opgive  for  at  følge  Dig,  hvis  Folket  ikke  vil  tillade,  at  jeg 
deler  den  med  Dig.  —  Efter  at  Sørøveren  havde  sat  Dig  i 
Land  paa  hin  0,  stak  han,  som  Du  véd,  atter  i  Søen.  Men 
vi  var  kun  kommen  nogle  faa  Mile  fra  Land,  da  der  opstod 
en   frygtelig    Storm,    som  uagtet    alle    Anstrængelser   baade    fra 

Kaptajnens  og  Matrosernes  Side,  kastede  vort  Skib  med  saadan 
Kraft  imod  denne  Øs  Klipper,  at  det  gik  i  tusinde  Stykker. 
Nogle  faa  Matroser  reddede  sig  ved  Svømning  i  Land;  Kap- 
tajnen og  hele  den  øvrige  Besætning  blev  opslugt  af  Bølgerne. 
Jeg  tænkte  ikke  paa  at  anraabe  Himlen  om  Frelse  for  mit 
uden  Dig  værdiløse  Liv;  med  mine  Sønner  i  mine  Arme  ven- 
tede jeg  den  visse  Død,  men  det  var  Allahs  Villie,  at  jeg  skulde 
bevares  til  denne  Stunds  salige  Glæde.  Øens  Beboere  havde 
været  Vidne  til  Skibbrudet  og  foer  ud  i  Baade  for  at  redde  os. 
Halvdøde  drog  de  mig  og  mine  Sønner  op  af  Vandet,  men  da 
de  dog  endnu  troede  at  finde  Liv  i  os,  bar  de  os  op  i  deres 
Boliger,  hvor  det  ogsaa  tilsidst  lykkedes  de  barmhjertige  Men- 
nesker at  kalde  Livet  i  os  tilbage  til  sund  Virksomhed.  Landets 
Konge,  for  hvis  Øren  vor  Ulykke  var  kommen,  forlangte  af 
Nysgjerrighed  at  se  os.  Det  var  en  Mand  paa  halvfemsinds- 
tyve Aar,  der  var  tilbedt  af  sine  Undersaatter.  Da  han 
med  Velvillie  udfrittede  mig  angaaende  min  Skjæbne,  overgav 
jeg  mig  tillidsfuld  i  hans  Hænder,  og  fortalte  ham  alt,  uden  at 
skjule  det  mindste  for  ham.  Min  Fortælling  rørte  den  gode, 
gamle  Mand  til  den  Grad,  at  hans  Taarer  paa  flere  Steder 
blandede  sig  med  mine.  Da  han  med  stor  Opmærksomhed 
havde  hørt  mig  til  Ende,  tog  han  saalunde  til  Orde:  »Min 
Datter,  Ulykken  maa  man  bære  med  Standhaftighed;  Himlen 
sender  os  den  for  at  lutre  og  prøve  vor  Dyd.  Naar  vi  med 
Taalmodighed  tager  imod  Lidelserne  af  Guds  Haand,  lader  han 
stedse  Glæder  følge  efter;  denne  Erfaring  har  jeg  gjort,  saa 
gammel  jeg  er.  —  Bliv  nu  hos  mig,  jeg  skal  nok  sørge  for  Dig 
og  dine  Børn.« 

Og    det   gjorde  han  redelig.      Mine    Born    behandlede    han 
som  sine  egne,  og  mig  selv  viste  han   det  ædleste    og  ømmeste 

Hensyn.  Efterhaanden  drog  han  mig  nærmere  til  sig;  jeg 
maatte  sige  ham  min  Mening,  snart  om  et,  snart  om  et  andet; 
jeg  maatte  give  ham  Raad  i  forskjellige  vigtige  Sager;  tilsidst 
fik  jeg  virkelig  Andel  i  Landets  Regjering,  idet  han  gav  mig 
Sæde  i  Raadsforsamlingen.  Fra  dette  Øjeblik  var  jeg  Landets 
Dronning,  uden  at  være  Kongens  Gemalinde.  Saaledes  forløb 
fem  Aar,  behøver  jeg  at  sige  Dig,  i  Savn  og  Smerte,  endskjøndt 
under  de  i  ydre  Henseende  lykkeligste  Forhold.  Da  sagde 
Kongen  en  Dag  til  mig:  »Prindsesse,  det  er  paa  Tide,  at 
jeg  gjør  Dig  bekjendt  med  en  af  mig  udkastet  Plan,  der  skal 
sikre  din  og  dine  Børns  Fremtid.  Det  er  mit  Ønske,  at  Du 
efter  min  Død  skal  bestige  Tronen,  men  for  at  sikre  Dig  denne, 
maa  jeg  formæle  mig  med  Dig.  Alle  mine  Undersaatter  er 
indtagne  af  dine  Fortjenester  og  vil  juble  over  mit  Valg,  de  vil 
takke  mig  for,  at  jeg  paa  denne  Maade  har  skjænket  Tronen 
Arvinger. « 

Jeg  tænkte  kun  paa  mine  Sønner,  og  gav  mit  Samtykke  til 
en  Forbindelse,  som  blev  indgaaet  under  hele  Folkets  Vel- 
signelser. 

Den  samme  Glæde  ytrede  sig  midt  i  den  dybeste  Sorg 
hos  Folket,  da  det  efter  Kongens  Død  erfarede,  at  han  havde 
indsat  mig  og  mine  Sønner  til  Rigets  Arvinger.  Jeg  blev  den 
regjerende  Dronning,  mit  Folk  er  tilfreds  med  mig,  eftersom 
jeg  i  Sandhed  ikke  har  haft  andet  Formaal  end  at  gjøre  det 
lykkeligt. « 

Hermed  endte  Dronningen  sin  Fortælling.  I  samme  Øje- 
blik saa  Prindsen  sine  Sønner  komme  hjem  fra  Jagten.  Dron- 
ningen kaldte  paa  dem,  idet  hun  bevæget  raabte:  »Kom 
hid,  mine  Sønner,  og  omfavn  Eders  Fader,  som  den  miskun- 
delige Himmel  har  opholdt  og  givet  os  tilbage ! «   Blodets  Stemme, 

som  talte  højt  i  de  unge  Prindser,  lod  dem  intet  Øjeblik  tvivle; 
de  ilede  hen  imod  Prindsen  af  Khowaresm,  der  aabnede  sine 
Arme  og  sluttede  dem  i  sin  faderlige  Favn,  idet  han  henrykt 
kyssede  den  ene  efter  den  anden  paa  Øjnene. 

Efteraf  disse  fire  af  Naturens  ømmeste  Følelser  dybt  bevæ- 
gede, lykkelige  Mennesker  havde  udvexlet  tusinde  Glædes-  og 
Kjærlighedstegn,  forsamlede  Storveziren  paa  Dronningens  Befa- 
ling det  hele  Folk.  Han  fortalte  de  forsamlede  Klynger  Prindsen 
af  Khowaresms  Historie,  og  opfordrede  dem  til  at  anerkjende 
ham  som  deres  Hersker.  Endrægtige  Bifaldsraab  var  Svaret 
paa  Storvezirens  Opfordring,  og  Prindsen  blev  med  det  samme 
udraabt  til  Landets  Konge.  I  mange  Aar  regjerede  han 
dernæst  i  Forbindelse  med  sin  dyrebare  Dronning  det  ham  be- 
troede Rige,  og  deres  Regjering  var  saa  velsignelsesrig,  at  den  i 
Historien  fik  Navn  af  den  lykkelige  Periode. 


Historien  om  den  vise  Heykar  hører  til  de  allerældste  Over- 
leveringer. Som  første  Minister  hos  den  assyriske  Konge 
Sancherib  i  Ninive  styrede  Heykar  alene  hele  det  mægtige  Rige. 
Med  denne  sin  Magt  forenede  han  en  høj  Grad  af  Visdom  og 
en  udstrakt  Lærdom;  men  den  nagende  Tanke  at  skulle  dø 
barnløs,  forstyrrede  bestandig  hans  Sindsro.  Forgjæves  havde 
han  taget  sex  Hustruer  og  havde  nu  opgivet  alt  Haab  om,  at 
nogen  Arving  til  hans  Navn  og  høje  Rang  skulde  vorde 
ham  beskjæret.  En  Dag  klagede  han  sin  Nød  for  alle  Rigets 
forsamlede  Vismænd,  Sandsigere  og  Stjernetydere,  og  disse  raa- 
dede  ham  til  at  forsøge,  om  han  ikke  ved  Offergaver  kunde 
tilvinde  sig  Gudernes  Gunst.  Men  forgjæves  fulgte  Heykar 
•deres  Raad,    og  af  Fortvivlelse  derover  vendte  han  sig  bort  fra 

de  afmægtige  Hedningeguder  og  tog  i  brændende  Bon  sin  Til- 
flugt til  den  eneste,  sande  Gud.  Da  lød  en  Røst  til  ham  fra 
Himlen  og  sagde: 

»Heykar!  Efterdi  Du  først  bragte  Afguderne  Offer  og 
Røgelse,  skal  Du,  til  Straf  derfor,  dø  uden  Afkom ;  men  din 
Søster  har  en  Søn,  ham  kan  Du  tage  til  Dig  som  din  egen 
og  gjøre  ham  til  din  Arving.« 

Dette  gjorde  nu  Heykar.  Han  lod  sin  Søstersøn,  som  den 
Gang  var  i  den  spæde  Alder,  pleje  og  senere  opdrage  paa  det 
omhyggeligste,  saa  at  han  allerede  efter  faa  Aars  Forløb  var  vel- 
bevandret i  alle  Videnskaber. 

Kong  Sancherib  havde  imidlertid  med  Bedrøvelse  lagt 
Mærke  til,  at  hans  Minister  begyndte  stærkt  at  ældes,  og  en 
Dag  talte  han  saaledes  til  ham : 

»Min  oprigtige  og  trofaste  Ven!  Du,  hvis  Visdom  og  Er- 
faring betrygger  mit  Riges  Lykke !  Allerede  bøjer  dit  Hoved  sig 
under  Aarenes  Vægt,  og  med  Smerte  ser  jeg  en  uundgaaelig 
Adskillelse  nær  forhaanden.  Hvo  fortjener  vel,  efter  Dig  at 
arve  min  Fortrolighed  og  Tillid,  og  hvo  vil  kunne  være  mit 
Riges  Støtte,  som  Du  har  været  det?« 

»Herre,«  svarede  Heykar,  »jeg  har  en  Søstersøn  ved  Navn 
Nadan,  hvem  jeg  har  antaget  som  min  Søn  fra  hans  Barndom 
af  og  indviet  i  alle  de  Videnskaber,  jeg  selv  kjendte  noget  til. 

»Saa  lad  ham  komme  for  mit  Ansigt,«  sagde  Sancherib, 
»og  finder  jeg  ham  dygtig  til  at  styre  mit  Rige,  saa  overdrager 
jeg  ham  strax  dit  Embede,  paa  det  at  Du  ikke  skal  savne  den 
for  din  Alder  nødvendige  Hvile.  Dog  skal  Du  beholde  alle 
de  Forrettigheder,  der  tilkommer  Dig  i  Folge  din  Rang  og  dine 
mangeaarige    Fortjenester.        Gid     de      Levedage,      der     endnu 

maatte  forundes  Dig,  min  kjære  Heykar,  maa  henrinde  for  Dig 
i  Fred  og  Ære.« 

Nadan  blev  da  af  sin  Morbroder  fremstillet  for  Kongen. 
Med  Ærefrygt  kastede  han  sig  ned  for  hans  Fødder,  og  den 
skønne  Maade,  hvorpaa  han  vidste  at  føje  sine  Ord,  og  den 
ædle,  beskedne  Tone,  hvori  han  talte,  indtog  Kongen  for  ham 
i  den  Grad,  at  han  strax  sagde  til  Veziren :  »Vise  Heykar! 
Denne  unge  Mand  synes  mig  værdig  til  den  Ære  at  kaldes  din 
Søn,  og  ligesom  Du  har  tjent  mig  og  min  Fader  Sarhaddon, 
saaledes  skal  nu  ogsaa  din  Søn  tjene  mig  og  drage  Omsorg  for 
mine  Staters  Vel.« 

Heykar  takkede  rørt,  bad  Sancherib  bære  over  med  de 
Fejl,  som  Ungdom  og  Uerfarenhed  kunde  bringe  hans  Søstersøn 
til  at  begaa,  og  bortfjernede  sig  tilligemed  Nadan.  Da  de  var 
kommen  hjem,  indskærpede  Heykar  endnu  en  Gang  sin  Foster- 
søn alle  de  gode  Lærdomme,  han  havde  givet  ham  fra  Barn- 
dommen af.  Heykar  stod  i  den  Formening,  at  den  unge  Mand 
dybt  havde  indpræget  sig  alle  disse  Lærdomme;  han  havde  ikke 
den  mindste  Anelse  om,  at  den  nedrigste  Utaknemlighed  skulde 
blive  Lønnen  for  alle  hans  Velgjerninger.  Efter  at  have  nedlagt 
sine  Embeder  drog  han  sig  tilbage  til  sit  Hus  og  overdrog 
Nadan  endog  Bestyrelsen  af  sin  Formue,  hvorover  han  gav  ham 
fuldkommen  fri  Raadighed. 

Magt  fremavler  Stolthed.  Nadan,  som  nu  var  i  fuld  Be- 
siddelse at  sin  Morbroders  umaadelige  Skatte  og  ikke  kj  endte 
nogen  anden  Lov  end  sine  Tilbøjeligheder,  ingen  anden  Skranke 
end  sin  egen  Villie,  begyndte  snart  at  ringeagte  sin  Velgjører. 
Ligesaa  skamløs  som  utaknemlig,  vovede  han  endog  offentlig  at 
spotte    over    ham.       »Min    Morbroder,«    hørte    man    ham    sige, 

»gaar  i  Barndom;  den  stakkels  Mand  har  tabt  al  Forstand  paa 
Livets  Anliggender.«  Dertil  kom,  at  han  mishandlede  sine 
Slaver,  solgte  sine  Ejendomme,  og  bortødslede  paa  den  taabe- 
ligste  Maade  den  langsomt  erhvervede  Formue.  Opbragt  her- 
over jog  Heykar  ham  ud  af  sit  Hus  og  underrettede  Kongen 
om  det  skete.  Denne  erklærede  da  Nadan,  at  saalænge  Heykar 
levede,  maatte  ingen  anmasse  sig  nogensomhelst  Myndighed  i 
hans  Hus.  Den  gamle  Vezir  søgte  at  lindre  sin  Kummer  ved 
at  tage  Nadans  yngre  Broder,  Ebnasadam,  til  sig  og  overdrage 
ham  Bestyrelsen  af  alt  sit  Gods,  men  dette  forbitrede  Nadan 
i  den  Grad,  at  han  fra  nu  af  kun  tænkte  paa  Midler  til  Hævn. 
Han  skrev  da  til  Kong  Akis  af  Persien  følgende  Brev : 

—  Sancherib,   Konge  af  Assur,   sender  Persiens  Konge  sin  Hilsen. 
Drag  saa  saare  Du  har  modtaget  dette  Brev,  ilsomt  til  Sletten 

ved    Baskrin,    hvor  jeg    vil  overlevere    Dig  mit  Rige  og  min  Hoved- 
stad uden  Sværdslag.  — 

Et  lignende  Brev  sendtes  til  Farao  af  Ægypten.  Nadans 
Haandskrift  lignede  aldeles  hans  Onkels,  og  for  at  gjøre 
Skuffelsen  fuldstændig  satte  han  Heykars  Segl  paa  begge  Bre- 
vene og  kastede  dem  fra  sig  i  det  kongelige  Palads.  Derpaa 
opdigtede  han  nu  et  tredie  Brev  fra  Sancherib  til  Heykar  af 
følgende  Indhold : 

—  Det  befales  Dig,  at  Du  næstkommende  Torsdag  skal  have 
hele  vor  Krigshær  i  slagfærdig  Stand,  samlet  paa  Sletten  ved  Baskrin. 
Giv  Soldaterne  Befaling  til,  ved  min  Ankomst,  at  rykke  frem  imod 
mig  og  mit  Følge  som  mod  en  Fjende,  paa  det  at  Ægypterkongens 
Sendebud,  hvilke,  som  Du  véd,  for  Tiden  befinder  sig  ved  mit  Hof, 
ved  denne  Manøvre  kan  faa  at  se  en  Prøve  paa  vor  Hærs  Dyg- 
tighed og  lære  at  frygte  os.  — 

Denne  Skrivelse  lod  Nadan  en  af  Paladsets  Slaver  over- 
bringe Heykar. 

Imidlertid  fandt  man  de  to  Breve  til  Kongerne  af  Persien 
og  Ægypten  og  bragte  dem  til  Sancherib.  Fuld  af  Harme  og 
Forbauselse  over  deres  Indhold  viste  han  dem  til  Nadan,  som 
med  fremhyklet  Forlegenhed  og  som  om  Tilstaaelsen  kostede 
ham  megen  Overvindelse,  erkj  endte,  at  det  var  hans  Morbro- 
ders Segl  og  Haandskrift. 

»Hvad  kan  jeg  da  have  gjort  Heykar?«  udraabte  Kongen. 
»Hvad  kan  have  bragt  ham  til  at  gjengjælde  mine  Velgjerninger 
med  saadan  Troløshed?« 

»Herre!«  svarede  den  lumske  Nadan.  »Det  er  endnu  for 
tidlig  at  tage  sig  Sagen  saa  nær.  Først  maa  Du  overbevise  Dig 
om  Heykars  Forræderi,  og  dette  kan  alene  ske  paa  Sletten  ved 
Baskrin.« 

I  Følge  Nadans  Raad  begav  Sancherib  sig  den  paaføl- 
gende Torsdag,  fulgt  af  Hoffolk  og  en  talrig  Livvagt,  til  den 
omtalte  Slette,  hvor  han  saa  Heykar  i  Spidsen  for  en  i  Slag- 
orden opstillet  Hær.  Neppe  blev  Heykar  Kongen  var,  før 
han  i  den  Formening,  at  han  derved  kun  efterkom  sin  Herres 
Befaling,  gav  sine  Krigsfolk  Tegn  til,  at  de  skulde  styrte  frem 
imod  Kongens  Følge.  Sancherib  kunde  hverken  skjule  sin  For- 
bauselse eller  sin  Harme. 

»I  ser  nu  med  egne  Øjne,«  sagde  Nadan,  »hvad  denne 
Forræder  er  i  Stand  til  at  gjøre  mod  Eders  Majestæt.  Men 
vær  kun  rolig,  vend  tilbage  til  Eders  Palads  og  overlad  til 
mig  at  fængsle  Forbryderen  og  føre  ham  lænket  frem  for  Eders 
Aasyn.« 

Kongen  fulgte  dette  Raad,  og  Nadan  ilede  derpaa  hen 
til  sin  Onkel  og  talte  saaledes  til  ham  i  sin  Herres  Navn : 

»Hans  Majestæt  er  fuldkommen  tilfreds  med  den  Nøjagtig- 
hed, hvormed  I  har  udført  hans  Befalinger.  Nu  befaler  han 
Eder  at  opløse  Hæren  og  derefter  selv,  med  Lænker  om  Hænder 
og  Fødder,  at  fremkomme  for  hans  Trone,  paa  det  at  de  ægyp- 
tiske Gesandter,  som  nys  var  Vidner  til  Eders  Magt,  nu  lige- 
ledes kan  blive  Vidner  til  Eders  Underkastelse.« 

Heykar  besvarede  denne  underfundige  Tale  med  en  For- 
sikring om  sin  ubetingede  Lydighed  mod  Kongen,  lod  sig  strax 
lægge  i  Lænker  og  føre  til  det  kongelige  Palads,  hvor  han  i 
dybeste  Ydmyghed  kastede  sig  ned  foran  Tronen.  Sancherib 
foreholdt  ham  med  Heftighed  hans  Utaknemlighed  og  viste  ham 
de  tvende  Breve,  han  skulde  have  skrevet  til  Kongerne  al 
Persien  og  Ægypten,  begge  forsynede  med  hans  Segl.  Ved  dette 
Syn  mistede  Heykar  Fatningen;  hans  Lemmer  skjælvede  kramp- 
agtig, hans  Tunge  klæbede  sig  fast  til  Ganen  og  han  formaaede 
ikke  at  fremføre  et  Ord.  Den  forbitrede  Konge,  som  mis- 
tydede denne  Taushed,  befalede  at  føre  ham  til  Døden,  medens 
Nadan,  ligesaa  fræk  som  ondskabsfuld,  overvældede  sin  Onkel 
med  Skjældsord  og  Forhaanelser. 

»Elendige  Heykar!«  tilraabte  han  ham.  »Hvortil  nytter 
Dig  nu  al  din  Nederdrægtighed?  Hvilken  Løn  ventede  Du 
Dig  vel  for  alle  de  Rænker,  Du  smedede  mod  din  Herre  og 
Velgjører?« 

Imidlertid  kom  Skarpretteren;  hans  Navn  var  Abu  Somejka. 
Kongen  befalede  at  gribe  Heykar  og  halshugge  ham  udenfor 
Indgangen  til  hans  eget  Hus.  Nu  kom  Heykar  atter  til  sig 
selv  og  sagde: 

»1  har  befalet,  at  jeg  skal  dø,  og  jeg  underkaster  mig  min 
Konges  Villie,  skjøndt  jeg  er    uskyldig.     Jeg   udbeder   mig    kun 

som  en  Naade,  at  man  vil  lade  mine  egne  Slaver  begrave 
mit  Lig.« 

Dette  tillod  Kongen;  og  da  Heykar  nu  saa  det  afgj ørende 
Øjeblik  nærme  sig,  sendte  han  sin  Hustru  Bud  og  lod  hende 
sige,  at  hun  skulde  forsamle  en  Mænge  unge  Slavinder,  lade 
dem  iføre  sig  prægtige  Klæder,  og  derpaa,  ledsaget  af  dem, 
begive  sig  til  ham  for  at  begræde  hans  Død.  Tillige  paalagde 
han  hende,  at  hun  skulde  dække  et  Bord  med  overflødig  Mad 
og  Vin  for  Abu  Somejka  og  de  ham  ledsagende  Soldater. 
Heykars  Hustru  gjennemskuede  strax,  ved  Hjælp  af  sin  store 
Skarpsindighed,  Hensigten  med  denne  Befaling,  og  hun  efter- 
kom den  troligen.  Da  nu  altsaa  Skarpretteren  indfandt  sig  med 
sine  Folk,  forefandt  han  et  kostelig  tilberedt  Maaltid  og  de  mest 
udsøgte  Vine.  Soldaterne  hengav  sig  uforbeholdent  til  Bordets 
Glæder,  og  snart  blev  de  berusede.  Med  Utaalmodighed  havde 
Heykar  afventet  dette  Øjeblik;  han  drog  nu  Abu  Somejka  til 
Side  og  sagde  til  ham : 

»Kald  tilbage  i  din  Erindring  hin  Dag,  da  Sancheribs 
Fader  Sarhaddon  dømte  Dig  til  Døden.  Du  véd,  at  jeg  den 
Gang  holdt  Dig  skjult,  indtil  Kongens  Vrede  havde  lagt  sig. 
Det  varede  ikke  længe,  før  Sarhaddon  beklagede  at  have  mistet 
Dig,  og  han  blev  meget  glad  ved  at  se  Dig  igjen.  Saaledes 
har  Du  altsaa  mig  at  takke  for  dit  Liv.  Kom  dette  i  Hu, 
Abu  Somejka,  og  gjengjæld  mig  i  Dag,  hvad  jeg  den  Gang 
gjorde  for  Dig.  Jeg  er  bleven  et  Offer  for  den  sorteste  Bag- 
vaskelse. Kongen  har  ladet  sig  bedrage  og  vil  maaske  allerede 
i  Morgen  begræde  min  Død.  Hør  nu,  hvad  jeg  vil  sige  Dig! 
I  mit  Hus  findes  der  et  underjordisk  Kammer,  som  ingen 
kj ender;    lad    dette   være    mit    Tilflugtssted.      Ingen    uden    min 

Hustru  skal  indvies  i  vor  Hemmelighed.  Heldigvis  befinder 
der  sig  for  Øjeblikket  i  et  af  mine  Fængsler  en  Slave,  som  ved 
sine  Forbrydelser  alt  længe  har  fortjent  Døden;  dette  Menneske 
maa  bringes  herhid,  for  at  han,  iført  mine  Klæder,  strax  kan 
blive  henrettet  i  mit  Sted.  Dine  Folk  er  berusede  og  vil  ikke 
lægge  Mærke  til  Ombytningen.  Diget  overgiver  Du,  i  Følge 
Kongens  Tilladelse,  til  mine  Slaver,  at  de  kan  begrave  det. 
Paa  denne  Maade  vil  Du  erhverve  Dig  et  evigt  Krav  paa  min 
Erkjendtlighed  og  ikke  blot  vise  mig,  men  ogsaa  Kongen  en 
stor  Tjeneste.« 

Abu  Somejka  var  ikke  utaknemlig.  Han  opfyldte  i  et  og 
alt  sin  gamle  Velgj ørers  Begjæring,  og  Listen  lykkedes.  Det 
tilmeldtes  strax  Kongen,  at  hans  Minister  havde  ophørt  at 
leve.  Heykars  Hustru,  som  var  den  eneste,  der  kjendte  hans 
Tilflugtssted,  steg  kun  en  Gang  om  Ugen  ned  til  ham  for  at 
bringe  ham  Levnetsmidler.  Snart  udbredte  sig  i  Ninive  og  i 
Provindserne  Rygtet  om,  at  Kongen  havde  ladet  sin  første 
Minister  henrette.  Overalt  i  hele  Riget  modtoges  Budskabet 
med  Bedrøvelse. 

»  O,  fortræffelige  Heykar ! «  raabte  man  overalt.  »Hvorhaardt 
vil  man  ikke  komme  til  at  føle  Savnet  af  din  Visdom,  dine 
Talenter  og  Kundskaber !  1  hvilket  Forfald  vil  ikke  Riget 
komme  efter  din  Bortgang!« 

Ogsaa  Sancherib  følte  snart,  hvor  stort  et  Tab  han  havde 
lidt,  og  Angeren  afpressede  ham  frugtesløse  Taarer.  For  at 
give  et  offentlig  Vidnesbyrd  om  sin  Smerte,  bød  han  Nadan  at 
sammenkalde  alle  sin  Onkels  Venner,  selv  tilligemed  dem  an- 
lægge Sørgedragt  og  holde  en  Sørgefest  til  Heykars  Ære. 
Den  skjændige  Nadan  anstillede  sig,  som  om  han  gjerne  efter- 
kom   denne  Befaling;    men  i  Stedet  for  Onkelens  Venner    sam- 

menkaldte  "  han  en  Mængde  unge  Døgenigter  af  samme  Slags 
som  han  selv,  og  overlod  sig  med  dem  til  alle  et  ryggesløst 
Sviregildes  Udsvævelser,  og  det  i  Onklens  eget  Hus.  I  sit 
Tilflugtssted  kunde  den  ulykkelige  Heykar  høre  Larmen;  i 
brændende  Bøn,  ofte  afbrudt  af  dybe  Suk,  tog  han  sin  Tilflugt 
til  Gud.  Mangen  Gang  kom  Abu  Somejka  til  ham  om 
Natten,  og  hans  trøstefulde  Tiltale  lettede  den  fangnes  betyn- 
gede Sind. 

Imidlertid  havde  Rygtet  om  Heykars  Død  hurtigt  fundet 
Vej  til  Nabolandene,  hvis  Konger,  alt  længe  misundelige  over 
Ninives  Vælde,  modtog  denne  Efterretning  med  Glæde.  De 
vidste,  at  det  var  Heykars  vise  Statsstyrelse,  der  hidtil  havde 
givet  Assyrien  saa  stor  en  Overvægt  over  dem;  nu  var  den 
frygtede  Modstander  død  og  borte,  og  Ægypterkongen  var  den 
første,  som  tog  Mod  til  sig  og  rejste  Krigsbanneret.  For  at  faa 
et  Paaskud  til  Fjendtligheder  mod  Sancherib,  tilsendte  han 
denne  følgende  Brev: 

—  Ægypten  er  den  hele  Verdens  Moder.  Dets  Kæmpebyg- 
ninger er  Gjenstand  for  alle  Folkeslags  Beundring;  men  jeg  har  nu 
i  Sinde  at  overgaa  alle  Faraonerne,  mine  Forfædre,  idet  jeg  vil  lade 
opføre  et  Slot  midt  imellem  [orden  og  Himlen.  Findes  der  i  dit 
Rige  en  Bygmester,  som  tør  paatage  sig  at  udføre  dette  Kæmpeværk 
og  som  tillige  paa  staaende  Fod  kan  løse  de  vanskeligste  Spørgsmaalr 
da  send  ham  til  mig,  og  jeg  lover  Dig  til  Gjengjæld  Ægyptens  Ind- 
komster for  tre  Aar.  Gjør  Du  det  derimod  ikke,  da  maa  Du  be- 
lave Dig  paa  at  udbetale  mig  tre  Aars  Indkomster  af  dit  eget  Rige. 

Sanhherib  harmedes  over  dette  Brev;  men  et  Svar  maatte 
der  dog  gives,  og  nu  begyndte  Forlegenhederne.  Efter  at  have 
meddelt  alle  sit  Hofs  Stormænd  Ægypterkongens  sælsomme  For- 
langende   og    overtydet  sig  om,    at  ingen    af  dem  vilde  paatage 


162 


sig  at  besvare  det,  sammenkaldte  han  en  stor  Forsamling  af 
Lærde. 

»Hvo  iblandt  Eder,«  spurgte  han,  »vil  gaa  til  Faraos  Hof 
og  løse  hans  Opgaver?« 

»Der  fandtes  i  Eders  Rige  kun  en  Mand,«  svarede  de, 
»som  vilde  have  været  i  Stand  til  at  besvare  hine  spidsfindige 
Spørgsmaal,  og  denne  Mand  var  den  vise  Heykar.  Ingen  af 
os  kan  erstatte  ham  •  det  skulde  da  være  Nadan,  hans  Søstersøn, 
hvem  han  har  meddelt  sin  Visdom.« 

Men  Nadan  erklærede,  at  det  var  et  taabeligt  Forlan- 
gende, Ægypterkongen  havde  gjort,  og  at  man  gjorde  bedst  i 
slet  ikke  at  ændse  det.  Disse  Ord  vakte  hos  Sancherib  Savnet 
af  Heykar  i  dets  hele  Bitterhed.  Han  steg  ned  fra  sin  Trone, 
satte  sig  i  Støvet  og  strøede  Aske  paa  sit  Hoved,  medens 
Taarerne  strømmede  ned  over  hans  Kinder.  Abu  Somejka, 
som  var  Vidne  til  Kongens  Smerte,  indsaa,  at  nu  var  Oje- 
blikket  kommet  til  at  befri  den  ulykkelige  Vezir.  Med  Ære- 
frygt nærmede  han  sig  Monarken  og  kastede  sig  for  hans 
Fødder. 

»Herre,«   sagde  han,    »giv  Befaling  til  at  dræbe  mig.« 

»Hvad  har  Du  da  gjort?«   spurgte  Sancherib  forbauset. 

»Enhver  Undersaat,«  svarede  Abu  Somejka,  »som  ikke 
adlyder  sin  Fyrste,  fortjener  Døden,  og  jeg  har  været  ulydig 
mod  Eders  Majestæt.« 

Nu  fortalte  han,  hvorledes  han,  overtydet  om  Heykars 
Uskyldighed,  havde  henrettet  en  strafskyldig  Slave  i  hans 
Sted. 

»Heykar  er  endnu  i  Live,«  tilføjede  han,  »og  saafremt  I 
tillader  det,   vil  jeg  øjeblikkelig  bringe  ham  til  Eder.« 

Hans    Fortælling    gjorde    paa    Kongen  et  vidunderligt  Ind- 

tryk.  I  Begyndelsen  vilde  han  ikke  tro  sine  egne  Øren,  men 
da  han  ved  Abu  Somejkas  gjentagne  Forsikringer  følte  sig  over- 
bevist, hengav  han  sig  til  den  mest  levende  Glæde.  Strax  be- 
falede han  at  hente  Heykar,  og  den  ædelmodige  Abu  Somejka 
ilede  til  Vezirens  underjordiske  Bolig.  »Frihed!«  tilraabte  han 
Heykar,  saasnart  han  fik  Øje  paa  ham;  »I  er  fri  i  Følge  Kon- 
gens Befaling!«  Og  nu  fortalte  han  alt,  hvad  der  var  fore- 
faldet, hvorefter  begge  begav  sig  til  Slottet  for  at  fremstille  sig 
for  Kongen. 

Sancherib  kunde  ikke  uden  Medlidenhed  se  sin  gamle 
Vezirs  af  Sorg  og  Bekymring  medtagne  Skikkelse.  Han  sprang 
op,  ilede  ham  i  Møde  og  sluttede  ham  grædende  i  sine  Arme. 
»Lovet  være  Gud,«  udbrød  han,  »at  han  har  udfriet  Dig  fra 
Døden  og  givet  Dig  tilbage  til  mit  Venskab!« 

»Min  Unaade,«  svarede  Heykar,  »var  en  utaknemlig  Nidings 
Værk.  Jeg  opelskede  et  Palmetræ  til  Støtte  for  min  Alderdom, 
og  Træet  styrtede  ned  paa  mig  og  slog  mig  til  Jorden.  Himlen 
har  bevaret  et  til  Eders  Tjeneste  indviet  Liv;  forjag  derfor  al 
Bekymring  og  overdrag  mig  Regjeringens  Byrde.« 

»Intet  ringere  ventede  jeg  mig  af  din  Iver,»  svarede  San- 
cherib, »men  først  maa  Du  tilbringe  nogle  Dage  i  uforstyrret 
Fred  og  Ro.« 

Heykar  drog  sig  derpaa  tilbage  til  sit  Hus,  og  Kongen 
gav  ham  paany  de  mest  rørende  Beviser  paa  sit  Venskab.  Den 
tro  Abu  Somejka  blev  hædret  med  en  Æresklædning  og  med 
rige  Gaver.  Nadan  derimod,  som  havde  været  Vidne  til  hint 
Optrin,  var  saa  betagen  af  Skræk,  at  han  ikke  vidste,  hvad  han 
skulde  gjøre  af  sig  selv. 

Efter  nogle  Dages  Forløb  fremtraadte  Heykar  for  Sancherib 
med  alle  Kjendetegn    paa    sin  tidligere  Rang.     Kongen  modtog 

ham  med  den  største  Forekommenhed,  bød  ham  tage  Plads 
ved  sin  Side  og  overgav  ham  Faraos  Brev.  Tillige  sagde  han 
ham,  at  mange  Assyrere  allerede  var  flygtede  til  Ægypten,  af 
Frygt  for  at  komme  til  at  bidrage  til  den  af  Farao  forlangte 
Tribut,  saafremt  Opgaven,   han  vilde  stille,   ikke  blev  løst. 

»Velan!«  raabte  Heykar,  da  han  havde  læst  Brevet,  »jeg 
vil  rejse  til  Ægypten.  Ikke  alene  lover  jeg  at  bringe  Flygt- 
ningerne  tilbage,  men  ogsaa  at  tvinge  Farao  til  selv  at  betale 
den  Tribut,  han  forlanger  af  os.  Til  de  nødvendige  Forbe- 
redelser behøver  jeg  fyrretyve  Dage.« 

Den  henrykte  Sancherib  stolede  fuldkomment  paa  sin  kloge 
Ministers  Snille,  og  Faraos  anmassende  Udfordring  forekom  ham 
nu  kun  som  tom  Spidsfindighed,  der  snart,  lige  over  for  Hey- 
kars  prøvede  Visdom,  vilde  opløse  sig  i  intet. 

Da  Heykar  var  kommen  hjem,  lod  han  nogle  Jægere  kalde 
og  paalagde  dem  at  skaffe  ham  to  levende  Orne,  hvilket  ogsaa 
skete.  Til  samme  Tid  lod  han  forfærdige  to  Kasser  af  meget 
let  Træ  og  to  tykke  Silkesnore  af  to  tusind  Alens  Længde. 
Da  disse  Ting  var  færdige,  lod  han  to  smaa  Drenge  bringe  til 
sig  og  øvede  dem  daglig  i  at  holde  sig  oprejste  i  de  tvende  til 
( )rnenes  Kløer  fastgjorte  Kasser,  saa  at  Fuglene,  naar  de  svang 
sig  op  i  Luften,  førte  dem  med  sig,  medens  Heykar  holdt  den 
anden  Ende  af  Strikkerne  i  sine  Hænder.  Denne  Oveise  gjen- 
toges  ofte,  saa  at  Ornene  mere  og  mere  vænnedes  dertil.  De 
blev  fodrede  med  Bedekjød,  hvilket  styrkede  dem  meget.  Hey- 
kar havde  oplært  Drengene  til,  mens  de  svævede  i  Luften,  at 
raabe  af  alle  Kræfter:  »Bring  os  Stene  og  Kalk,  at  vi  her  kan 
bygge  Farao  et  Palads!  Det  er  kun  det,  vi  venter  paa.  Skynd 
Eder  dog;  det  er  jo  skammeligt,  at  I  saaledes  lader  os  staa 
her  med  Hænderne  i  Skjødet!« 


Sikker  paa  et  heldigt  Udfald,  begav  Heykar  sig  nu  til 
Kongen,  for  i  hans  Nærværelse  at  anstille  en  Prøve.  Sancherib 
begav  sig,  fulgt  af  sit  Hofs  Stormænd,  til  en  nærliggende  Slette, 
og  var  saa  henrykt  over  sin  Vezirs  sindrige  Opfindelse,  at  han 
omfavnede  ham  i  hele  sit  Hofs  Paasyn,  overøste  ham  med  nye 
Æresbevisninger  og  tillod  ham  strax  at  afrejse  til  Ægypten. 

Da  Farao  erfor,  at  de  assyriske  Gesandter  befandt  sig  paa 
Vejen  til  ham,  sendte  han  dem  sine  fornemste  Hofembedsmænd 
i  Møde,  hvilke  i  et  pragtfuldt  Optog  førte  dem  til  Kongens 
Palads.  Heykar  hilste  Kongen  ærbødig  ved  at  kaste  sig  ned 
for  ham  og  berøre  Gulvet  med  sin  Pande,  og  talte  derpaa  saa- 
ledes  til  ham: 

»Herre!  Sancherib,  min  Konge  og  Herre,  lader  Eder  hilse. 
Jeg  er  den  af  hans  Slaver,  som  skal  besvare  Eders  Spørgsmaal. 
I  har  tilskrevet  ham,  at  I  vil  opbygge  et  Palads  mellem  Himmel 
og  Jord,  og  jeg  vil,  med  Guds  Bistand  og  under  Forudsætning 
af  Eders  Højheds  Tilladelse,  udføre  dette  Værk.  Skulde  det 
mislykkes  for  mig,  eller  lader  jeg  et  eneste  af  Eders  Spørgs- 
maal ubesvaret,  vil  min  Herre  afstaa  til  Eder  sit  Riges  Ind- 
komster for  tre  Aar.  Opfylder  jeg  derimod  Eders  Betingelser, 
da  maa  I  betale  ham  en  Tribut  af  samme  Størrelse.  Ægyp- 
tens Behersker!  Dette  var  Eders  eget  Løfte,  og  I  vil  sikkert 
holde  det.« 

Disse  Ords  ædle  Simpelhed  og  den  tillidsfulde  Tone,  med 
hvilken  de  blev  udtalt,  overraskede  Farao  i  høj  Grad,  og  han 
spurgte  om  Gesandtens  Navn.  »Mit  Navn  er  Abumakam,« 
svarede  Heykar,  »og  jeg  er  kun  en  af  de  ringeste  i  Kongen  af 
Assyriens  Stater.« 

»Hvorfor  har  da  din  Herre,«    spurgte    Farao,     »ikke    over- 

draget  dette  vigtige  og  vanskelige  Hverv  til  en  Mand  af  storre 
Anseelse?« 

»Himlen,«  svarede  Heykar,  »benytter  ofte  de  svageste  til 
at  sætte  Jordens  mægtige  i  Forbauselse. « 

Hermed  endtes  denne  første  Sammenkomst.  Ægypter- 
kongen lod  den  assyriske  Gesandt  med  hans  Følge  bringe  til 
den  for  ham  bestemte  Bolig,  hvor  alt  var  indrettet  paa  det 
bekvemmeste.  Tredie  Dagen  derefter  blev  Heykar  kaldt  til 
Farao,  som,  omgiven  af  sit  Riges  store,  sad  i  fuld  Kongedragt 
paa  sin  Trone.  Saasnart  Sancheribs  Minister  var  bleven  ført 
ind  i  Salen,  talte  Kongen  med  Livlighed  saaledes  til  ham  : 

»Betragt  denne  Forsamling,  Abumakam,  og  sig  os  uden 
Betænkning:  Hvem  ligner  vi,  jeg  og  mit  Hofs  Stormænd?« 

»Herre!«  svarede  Heykar,  »I  selv  ligner  et  Gudebilled,  og 
Eders  Hoffolk  dets  Præster.« 

Kongen  var  tilfreds  med  dette  Svar  og  afskedigede  Ge- 
sandten med  den  Befaling,  næste  Morgen  at  indfinde  sig  paany. 
Næste  Morgen  fandt  Heykar  Kongen  iført  en  rød  Klædning, 
medens  alle,  som  omgav  ham,  var  hvidklædte. 

»Hvad  ligner  jeg  nu?«  spurgte  Farao,  »og  hvad  ligner  mit 
Riges  store?« 

»I  selv  ligner  Solen,«  svarede  Heykar,  »og  Eders  Hoffolk 
Solens  Straaler.« 

Atter  fik  han  Lov  at  bortfjerne  sig,  og  næste  Dag  fandt 
han  igjen  Kongen  klædt  i  rødt,  men  hans  Hoffolk  bar  Klæder 
af  alle  Slags  Farver. 

»Hvormed  sammenligner  Du  os  nu?«   spurgte  Farao. 

»Med  Maaneden  Nisan  (Foraarsmaaneden)  og  de  Blomstor, 
den  frembringer,«   lød  Svaret. 

»Sig  mig  nu  ogsaa,«  vedblev  Farao,  »hvormed  Du  sammen- 
ligner din   Herre  Sancherib  og  de  store  ved  hans  Hof?« 

»Gud  forbyde,«  raabte  Heykar,  »at  jeg  her  skulde  udtale 
min  Herres  Navn,  medens  I  sidder  ned.  Kun  naar  I  rejser 
Eder  op,  kan  jeg  tale  til  Eder  om  Kongen  af  Assyrien.« 

Overrasket  ved  den  sikre  Tone,  hvormed  Gesandten  sagde 
disse  Ord,  steg  Farao  ned  fra  sin  Trone  og  gjentog  sit 
Spørgsmaal. 

»Min  Herre,«  begyndte  Heykar,  »ligner  den  almægtige 
Gud,  og  hans  Tjenere  er  som  Lynild  og  Torden.  Han  vinker, 
og  strax  bryder  Uvejret  løs;  Solen  formørkes,  Regnen  styrter 
ned  i  Strømme  og  de  løsladte  Storme  ødelægger  Maaneden  Nisan 
og  dens  Blomster.« 

Dette  djærve  Svar  bragte  Farao  til  at  studse.  Det  forekom 
ham    utroligt,    at   en  simpel  Mand  skulde  vove  at  tale  saaledes. 

»Vær  aabenhjertig,  Gesandt  fra  Assyrien,«  sagde  han,  »og 
sig  mig  dit  virkelige  Navn!« 

Heykar  vilde  nu  ikke  længer  fordølge  Sandheden  og  gav 
derfor  baade  sit  Navn  og  sin  Stand  tilkjende.  Forbauset 
spurgte  Kongen  ham,  hvorfra  da  Fortællingen  skrev  sig  om 
hans  Død.  Heykar  fortalte  aabenhjertig  Sagens  Sammenhæng 
og  fik  herpaa  Tilladelse  til  at  gaa,  dog  paa  den  Betingelse,  at 
han  næste  Dags  Morgen  skulde  kundgjøre  Kongen  noget,  som 
hverken  han  eller  nogen  af  hans  Undersaatter  nogensinde  forhen 
havde  hørt. 

Saasnart  Heykar  var  alene,  skrev  han  et  Brev,  som  han 
næste  Dag  overrakte  Farao,   af  følgende  Indhold: 

—  Kongen  af  Assyrien  sender  Kongen  af  Ægypten  sin  Hilsen. 
Broderen  trænger  ofte  til  sin  Broders  Hjælp,  og  derfor  tager  jeg 
nu    min    Tilflugt     til    Dig.      Jeg    behøver     sexhundrede     Talenter    til 

Udrustningen   af  min  Hær;  Du  beviser  mig  vel  den  Godhed  at  laane 
mig  denne   Sum.   — 

»Ganske  vist,«  sagde  Ægypterkongen  smilende,  »er  endnu 
ingensinde  noget  saadant  bleven  forlangt  af  mig.« 

»Og  dog,«  svarede  Heykar,  »er  det  en  Gjæld,  til  hvis 
Betaling  I  har  forpligtet  Eder,   og  som  I  snart  maa  afgjøre.« 

Farao  begreb  Heykars  Mening  og  udraabte :  »Dig  skulde 
alle  Kongers  Tjenere  ligne.  Priset  være  det  evige  Væsen,  som 
begavede  Dig  med  Visdom  og  prydede  Dig  med  saa  stor  en 
Forstand  og  saa  megen  Kundskab.  Dog  endnu  har  Du  en 
svær  Betingelse  tilbage  at  opfylde;  Du  lovede  at  bygge  mig  et 
Palads  mellem   Himmel  og  Jord.« 

Heykar  svarede:  »Ja  vel  har  jeg  lovet  det  og  er  ogsaa 
beredt  dertil.  Bygmestre  har  jeg  bragt  med  mig;  befal  I  nu 
kun  at  holde  Sten,  Grus,  Kalk  og  Arbejdsfolk  i  Beredskab,  for 
at  hine  ikke  skal  mangle  det  nødvendige  Bygningsmateriale.« 

Befalingen  blev  udstedt,  og  næste  Morgen  begav  Farao  sig 
med  hele  sin  Hofstat  ud  til  en  vidt  udstrakt  Slette,  hvor  alle- 
rede en  utallig  Mængde  Mennesker  havde  forsamlet  sig  for  at 
se,  hvorledes  Heykar  vilde  bære  sig  ad  med  at  opfylde  sit 
Løfte.  Snart  indfandt  han  sig  tilligemed  begge  de  afrettede 
Drenge;  Burene,  hvori  de  to  Ørne  befandt  sig,  bares  af  hans 
Folk  bagefter  ham.  Saasnart  han  var  kommen  ind  paa  den 
for  ham  bestemte  indelukkede  Plads,  tog  han  Ornene  ud  af 
deres  Bure,  lod  Drengen  stige  ind  hver  i  sin  Kasse,  og  efterår 
disse  var  blevne  fastbundne  til  Fuglenes  Kløer,  gav  han  los  i 
Strikkerne.  Øjeblikkelig  hævede  Ørnene  sig  højt  op  i  Luften, 
og  Drengene  raabte  af  alle  Livsens  Kræfter:  »Bring  os  nu 
hurtig  Sten,  Kalk  og  Grus,  at  vi  kan  bygge  Faraos  Palads! 
Naa,    muntert,    I    Herrer   Haandlangere !       Hvor    længe    skal    vi 

•staa  ledig  her?      Det  er  jo  mageløst,    at  man  lader  os  staa  her 
og  vente  saa  længe!« 

Medens  Drengene  vedblev  at  raabe  saaledes ,  begyndte 
Heykars  Folk,  i  den  forbausede  Mængdes  Paasyn,  at  slaa  løs  paa 
Faraos  Haandværksfolk,  idet  de  sagde:  »Saa  gjør  dog  Eders 
Skyldighed,  Folk!«  og  jo  mere  de  huggede  løs  paa  dem,  desto 
hjerteligere  lo  Farao  og  hans  Hofmænd.  Imidlertid  kunde 
Kongen  dog  ikke  andet  end  føle  sig  en  Smule  beskæmmet,  og 
for  at  gjøre  en  Ende  paa  disse  Optrin  sagde  han  til 
Heykar : 

»Har  Du  mistet  Forstanden:  Hvorledes  skal  mine  Folk 
faa  Ting  af  en  saadan  Tyngde  bragt  saa  højt  op  i  Luften?« 

»Aabenbart,«  svarede  Heykar,  »har  min  Konge,  Sancherib, 
ganske  anderledes  dygtige  Arbejdsfolk;  thi  han  vilde,  dersom 
han  fik  Lyst  dertil,  paa  en  eneste  Dag  kunne  lade  opføre  to 
saadanne  Paladser  paa  engang.« 

Farao  kunde  intet  svare  hertil,  men  sagde:  »Nuvel,  jeg 
giver  Afkald  paa  Opbyggelsen  af  mit  Palads ;  men  belav  Dig 
nu  paa  i  Morgen  at  besvare  forskjellige  Spørgsmaal,  som  jeg 
vil  forelægge  Dig.« 

Tidlig  næste  Morgen  mødte  Heykar  for  Farao,  som  derpaa 
fremsatte  følgende  Spørgsmaal : 

»Hvad  er  det  for  en  Hest  i  din  Herres  Stald,  som,  hver 
O  an  g  den  vrinsker  i  Ninive,  indjager  mine  Hopper  saadan 
Skræk,   at  de  foler  i  Utide?« 

Heykar  sagde,  at  han  strax  skulde  finde  et  Svar  paa 
dette  Spørgsmaal,  gik  til  sin  Bolig,  tog  en  Kat  og  gav  sig  til 
at  pidske  den.  Naboerne  hørte  Dyrets  ynkelige  Skrig  og  meldte 
det  til  Kongen.  Strax  lod  denne  Heykar  kalde  og  spurgte, 
hvorfor  han  saaledes  mishandlede  et  stakkels  værgeløst  Dyr. 

Tusind  og  én  Nat.     IV.  12 

»Den  er  mindre  uskyldig  end  I  tror,«  svarede  Heykar. 
»Min  Herre,  Sancherib,  havde  skjænket  mig  en  smuk  Hane, 
som  galede  utrættelig  hver  Time  baade  Dag  og  Nat,  og  nu  er 
denne  fordømte  Kat  sidste  Nat  løben  til  Ninive  og  har  sønder- 
revet Hanen.« 

»Dine  Ord,«  svarede  Kongen,  »kunde  let  bringe  mig  til 
at  tro,  at  Du  har  lidt  Skade  paa  din  Forstand;  thi  hvorledes, 
o,  vise  Heykar,  skulde  vel  denne  Kat  i  en  eneste  Nat 
kunne  løbe  til  Ninive  og  tilbage  igjen,  da  Du  dog  véd,  at  der 
fra  min  Hovedstad  og  dertil  er  trehundrede  og  tresindstyve 
Mil?« 

»Er  det  saaledes,«  udraabte  nu  Heykar,  »hvorledes  kan  I 
da  sige,  at  Eders  Hopper  kan  høre  en  Hingst  vrinske  i  min 
Herres  Stalde?« 

Farao  søgte  nu  paa  alle  Maader  at  bringe  Heykar  i  For- 
legenhed. »Hvad  siger  Du,«  spurgte  han,  »om  en  Bygmester, 
som  bygger  et  Palads  af  ottetusind  syvhundrede  og  tresindstyve 
Sten  og  som  deri  har  plantet  tolv  Træer,  af  hvilke  ethvert  har 
tredive  Grene  og  hver  Gren  bærer  en  hvid  og    en    sort  Drue?« 

»Det  vilde  enhver  Bonde  i  Ninive  kunne  gjætte,«  sagde 
Heykar.  »Bygmesteren  er  Gud;  Paladset,  som  han  bygger,  er 
Aaret,  og  de  ottetusind  syvhundrede  og  tredsindstyve  Sten  be- 
tyder Timerne,  af  hvilke  Aaret  bestaar ;  de  tolv  Træer  er 
Aarets  Maaneder.  og  de  tvende  Druer  Dag  og  Nat.« 

»Da  Du  nu  saa  snildt  har  gjættet  min  Gaade,«  vedblev 
Farao,  »forlanger  jeg  endnu  kun  en  Tjeneste  af  Dig,  og  det 
skal  være  den  sidste.  Jeg  har  her  en  Møllesten,  som  er  sprungen 
itu;  vilde  Du  ikke  være  saa  god  at  sy  mig  den  sammen  igjen?« 

»Hvad  skulde  der  vel  være,  som  jeg  ikke  gjerne  vilde 
gjøre  Eder  til  Behag?«   svarede  Heykar.      Han    lod    derpaa    en 


171 

af  sine  Slaver  bringe  en  Flintesten,  holdt  denne  hen  for  Kongen 
og  sagde:  »I  véd,  min  Fyrste,  at  jeg  her  er  i  et  fremmed 
Land  og  ikke  har  det  fornødne  Værktøj  hos  mig;  hav  derfor 
den  Godhed  at  befale  en  af  Eders  Haandværksfolk  at  gjøre 
mig  en  Syl,  en  Sax  og  en  Fil  af  denne  Flintesten,  for  at  jeg 
dermed  kan  gjøre  Eders  Møllesten  i  Stand.« 

Kongen  af  Ægypten  kunde  ikke  bare  sig  for  at  le. 
Heykars  Skarpsindighed  vakte  mere  og  mere  hans  Beundring, 
og  da  han  saa,  hvor  sindrigt  og  tilfredsstillende  Sancheribs 
Minister  forstod  at  løse  alle  vanskelige  Opgaver,  var  han  selv 
den  første  til  at  erklære  sig  overvunden.  Med  stor  Høj  modig- 
hed opfyldte  han  de  indgangne  Forpligtelser;  han  overlæssede 
Heykar  med  Foræringer  og  de  største  Æresbevisninger,  ud- 
betalte ham  den  betingede  Pengesum  og  befalede  at  belæsse 
en  Mængde  Kameler  med  de  for  Kongen  af  Ninive  bestemte 
Gaver. 

»Drag  hjem  i  Fred!«  sagde  han  til  Heykar.  »Jeg  ønsker, 
at  Sancherib  i  de  Foræringer,  jeg  sender  ham,  vil  se  et  Vidnes- 
byrd om  mit  Venskab.  Vel  er  de  ham  ikke  værdige,  men 
Konger  glædes  ved  en  Ubetydelighed.  Og  Du,  o,  vise  Heykar, 
Du  din  Herres  Ære  og  Berømmelse,  sig  ham  fremfor  alt,  at  jeg 
ønsker  ham  til  Lykke  med  en  saadan  Minister.« 

Sancheribs  Gesandt  kastede  sig  ned  for  Faraos  Fødder, 
tolkede  ham  sin  Erkjendtlighed  og  bad  ham  udstede  den  Be- 
faling, at  alle  assyriske  Undersaatter,  som  var  udvandrede  til 
Ægypten,  skulde  vende  tilbage  til  deres  Hjemstavn.  Hans  Be- 
gjæring  blev  strax  opfyldt,  og  han  skiltes  nu  glad  og  tilfreds 
fra  den  ægyptiske  Konge. 

Ved  Efterretningen  om  Heykars  Tilbagekomst  ilede  Sancherib 
ham   i  Møde    og    græd    af  Glæde    over   at    se    ham    igjen;    han 

overlod  sig  ganske  til  de  Følelser  af  Venskab  og  Taknemlighed, 
som  opfyldte  ham,  kaldte  Heykar  sin  Fader,  sin  Støtte,  sit 
Riges  Stolthed,  Fædrelandets  Frelser ;  han  bad  ham  selv  at  be- 
stemme Lønnen  for  sine  Fortjenester,  og  lovede  ham  alt,  hvad 
han  vilde  forlange,  var  det  end  hans  egen  Krone. 

Heykar  svarede:  »Herre!  Min  eneste  Ærgjerrighed  var 
den  at  tjene  Eder,  og  den  er  nu  tilfredsstillet.  For  min  egen 
Person  kan  jeg  altsaa  ikke  modtage  Eders  Velgjerninger;  men 
at  jeg  endnu  er  i  Live,  skylder  jeg,  som  I.  véd,  ingen  anden 
end  Gud  og  den  ædelmodige  Abu  Somejka.  Overtag  denne 
min  Taknemlighedsgjæld  og  jeg  vil  bestandig  velsigne  Eders 
Navn. « 

»Ja,  denne  Gj æld  er  min!«  udraabte  Sancherib ;  og  da  han 
var  kommen  tilbage  til  sit  Palads,  kj endte  hans  kongelige  Gav- 
mildhed ikke  nogen  Grændse  længer.  Skjøndt  Abu  Somejka 
allerede  i  Forvejen  var  bleven  overøst  med  Foræringer,  troede 
Kongen  dog  endnu  ikke  at  have  gjort  nok;  han  hædrede  ham 
med  nye  Begunstigelser  og  anviste  ham  anselige  Indkomster. 
Af  Heykar  forlangte  han  derpaa  en  omstændelig  Beretning  om 
alt,  hvad  der  var  forefaldet  mellem  ham  og  Farao.  Heykar 
tøvede  ikke  med  at  stille  hans  Nysgjerrighed  tilfreds ;  han  lod 
alle  Ægypterkongens  Foræringer  saa  vel  som  hans  Tribut  hente 
og  fremlagde  det  altsammen  for  sin  Herres  Øjne. 

»Takket  være  det  højeste  Væsen!«  sagde  Sancherib. 
»Kongen  af  Ægypten  er  bleven  overvunden  ved  din  Visdom, 
o  Heykar!  Nu  er  Turen  til  mig  at  gjøre  Gjengjæld  ved  at 
skaffe  Dig  Hævn  over  din  Søstersøn  for  hans  Troløshed  og 
Utaknemlighed.«  Og  strax  udstedte  han  Befaling  til  at  gribe 
Nadan  og  henrette  ham.  Men  Heykar  kastede  sig  for  hans 
Fødder  og  sagde:     »Min  Konge!    Overlad  Hævnen  til  mig  selv. 

Giv  Nadan  i  min  Vold,  at  jeg  selv  kan  straffe  ham  som  han 
fortjener.  Mig  tilhører  hans  Blod,  efter  at  I  har  besluttet  at 
lade  det  udgyde  for  min  Skyld.« 

Heykars  hemmelige  Hensigt  var  at  skjænke  den  utaknem- 
lige Livet ;  hans  Hævn  skulde  kun  bestaa  i  at  gjøre  ham 
uskadelig  og  forøvrigt  overlade  ham  til  hans  onde  Samvittigheds 
Kvaler.  Med  Lænker  om  Hænder  og  Fødder  overgaves  Nadan 
i  Onklens  Hænder;  denne  lod  ham  indespærre  og  strængt  be- 
vogte. Han  gav  ham  ingen  anden  Kost  end  Vand  og  Brød, 
og  hver  Gang  han  besøgte  ham,  bebrejdede  han  ham  hans 
Utaknemlighed  og  hans  Hjertes  Troløshed. 

»Min  Søn!«  sagde  han  til  ham.  »Jeg  tog  Dig  til  mig, 
medens  Du  endnu  var  et  Barn ;  jeg  opdrog  Dig,  elskede  Dig 
og  bragte  Dig  i  Ære  og  Anseelse;  jeg  afstod  Dig  min  Rang 
og  betroede  Dig  mine  Rigdomme,  kort  sagt:  jeg  viste  mig 
imod  Dig  som  en  Fader,  ja,  mere  end  en  Fader.  Og  hvorledes 
har  Du  lønnet  mine  Velgjerninger?  Du  har  bagvasket  mig, 
overøst  mig  med  Skam  og  Skjændsel,  efterstræbt  mit  Liv.  Ja, 
dersom  ikke  Gud,  han,  som  læser  i  Hjertets  Inderste  og  trøster 
de  undertrykte,  men  ydmyger  de  hovmodige,  dersom  ikke  han 
havde  kjendt  min  Uskyldighed  og  udfriet  mig  fra  dine  Efter- 
stræbelser, da  havde  det  været  ude  med  mig.  Engang  vilde  et 
Menneske  kaste  en  Sten  op  imod  Himlen,  men  Stenen  faldt 
ned  paa  ham  selv  og  knuste  ham;  dette,  min  Søn,  er  din 
Historie.  Jeg  troede,  Du  vilde  bygge  mig  et  Tilflugtssted  for 
min  Alderdom,  og  Du  grov  en  Grav  under  mine  Fødder. 
Nogle  Brændehuggere  vilde  en  Gang  omhugge  et  Træ.  Da 
raabte  Træet  til  dem:  »Havde  jeg  ikke  selv  givet  Eder  Skaftet 
til  Øxen,  vilde  I  nu  ikke  være  i  Stand  til  at  fælde  mig.« 

»Var  det  saaledes,  Du  burde  gjengjælde  den  Omhu,    hvor- 

med  jeg  vaagede  over  Dig  fra  din  tidligste  Barndom?  Véd  Du 
ikke,  at  Opdragelsen  er  en  langt  større  Velgjerning  end  Livet? 
Dog,  Du  har  godtgjort,  at  Opdragelsen  intet  formaar  imod  en 
ond  Natur.  En  Gang  sagde  man  til  en  Kat:  »Afhold  Dig 
fra  at  stjæle,  og  Du  skal  faa  en  Guldring  om  din  Hals  og 
hver  Dag  Sukker  og  Mandler  at  æde?«  »Nej!«  svarede  Katten, 
»at  stjæle  var  min  Faders  og  min  Bedstefaders  Haandtering; 
hvorledes  skulde  jeg  da  kunne  lade  være  dermed?«  Man  lod 
en  Ulv  gaa  i  Skole,  for  at  lære  den  at  læse;  Skolemesteren 
begyndte:  A,  B,  C  —  Ulven  svarede:  Buk,  Lam,  Ged, 
fordi  den  ikke  tænkte  paa  andet.  Et  Æsel  vilde  man  vænne 
til  Renlighed  og  en  anstændig  Opførsel;  man  vaskede  dets 
hele  Krop  og  gav  det  Plads  paa  et  kostbart  Tæppe  i  en 
prægtig  Sal.  Hvad  skete  ?  Saasnart  dets  Herre  lod  det  faa 
et  Øjebliks  Frihed,  gik  det  ud  paa  Gaden  og  væltede  sig  i 
Skarnet.  »Lad  det  kun  ligge  og  vælte  sig!«  sagde  en  Forbi- 
gaaende.  »Det  er  dets  Natur,  og  den  formaar  I  ikke  at  for- 
andre. « 

»Tilgiv  mig!«  bad  Nadan  ofte  sin  Onkel.  »Tilgiv  mig, 
og  jeg  lover,  at  jeg  for  Eftertiden  skal  føre  et  dadelfrit  Levned. 
Mine  Forbrydelser  er  store,  men  intet  overgaar  Eders  Ædel- 
mod; jeg  er  skyldig,  men  I  er  højmodig.  Ligger  det  i  min 
Natur  at  fejle,  saa  egner  det  sig  derimod  for  Mænd  af  Eders 
Art  at  tilgive.  Tilgiv  mig  da,  og  jeg  vil  leve  som  den  ringeste 
Slave  i  Eders  Hus  for  at  gjøre  min  Utaknemlighed  imod  Eder 
god  igjen.  Paalæg  mig  at  udføre  de  laveste  Forretninger;  jeg 
underkaster  mig  forud  enhver  som  helst  Ydmygelse.« 

Men  Heykar  lod  sig  ikke  skuffe  af  disse  falske  Forsikringer, 
»Et  Træ,«  sagde  han,  »stod  i  en  frugtbar  Jordbund  ved  Bred- 
den af  en  Aa  og  bar  dog    ingen   Frugt.      Dets  Ejermand    vilde 

fælde  det;  da  sagde  Træet:  »Sæt  mig  hen  paa  et  andet  Sted, 
og  hvis  jeg  da  ikke  bærer  Frugt,  saa  hug  mig  kun  om!«  »Du 
staar  her  ved  Aabredden,«  svarede  Ejermanden,  »og  har  dog 
intet  frembragt-,  hvorledes  mener  Du  da,  at  det  skulde  blive 
bedre,  fordi  jeg  planter  Dig  paa  et  andet  Sted?«  Sig  ikke,  at 
Du  endnu  er  ung!  Ørnens  Alderdom  er  at  foretrække  for 
Ravnens  Ungdom,  og  man  løsriver  sig  aldrig  fra  sine  oprinde- 
lige Tilbøjeligheder.  Hvortil  skulde  det  vel  nytte  at  sige  endnu 
mere  om  dine  Fejl?  Enhver  faar  Løn  efter  sine  Gjerninger. 
Gud  læser  i  alle  Hj ærter,  og  han  vil  dømme  os  begge  imellem«. 
Saaledes  talte  Heykar,  og  hans  Bebrejdelser  trængte  som 
skarpe  Pile  ind  i  Nadans  Hjerte.  Samvittighedsnag  fortærede 
ham;  han  nedsank  stedse  dybere  i  Fortvivlelsens  Afgrund  og 
opgav  omsider  Aanden  under  frygtelige  Pinsler  som  et  advarende 
Exempel  for  alle  ugudelige. 


Attaf  fra  Damaskus. 


Khalifen  Harun  al  Rashid  begav  sig  en  Dag  tilligemed  sin 
Storvezir  Djafar  og  sin  tro  Mesrur  ind  i  sit  Kabinet  for 
sjeldne  og  kostbare  Sager,  i  den  Hensigt  at  forfriske  sig  lidt 
efter  de  anstrengende  Regjeringsforretninger.  Mesrur  maatte 
række  ham  en  af  de  derværende  Bøger,  som  indeholdt  alle 
Slags  besynderlige  Hemmeligheder  og  Spaadomme.  Khalifen 
læste  deri,  og  Veziren  undrede  sig  meget  over  at  se  sin  Herre 
tre  Gange  efter  hinanden  gaa  over  fra  Sørgmodighed  til  Lystighed. 
»Turde  jeg  vel  spørge  Eders  Højhed,«  tog  han  endelig  til  Orde, 
»hvorfor  I  lig  en  vanvittig  næsten  til  samme  Tid  baade  ler  og 
græder?«  Til  hans  ikke  ringe  Overraskelse  svarede  Khalifen  :  »Det 
er  ingenlunde  passende  for  en  Vezir  at  sammenligne  sin  Herre, 
hvem  han  er  Lydighed  og  Agtelse  skyldig,   med  en  vanvittig  Nar. 

Jeg  kan  nok  tænke  mig,  at  Du  er  nysgjerrig  efter  at  faa  denne 
Bogs  Indhold  at  vide.  Velan,  rejs  paa  Stedet  bort,  og  kom 
ikke  igjen  for  mine  Øjne,  førend  Du  kan  sige,  hvad  der  staar 
deri!  Da  vil  Du  kunne  forstaa  min  Adfærd  og  ikke  mere  anse 
mig  for  vanvittig.  —  Indfinder  Du  Dig,  førend  Du  kan  gjøre 
Rede  derfor,   saa  er  Du   Døden  hjemfalden.« 

Khalifen  lukkede  Bogen  og  fjernede  sig.  —  Djafar  blev 
staaende  som  lammet  af  Overraskelse  og  Skræk. 

Langsomt  begav  han  sig  paa  Vejen  hjem,  idet  han  grun- 
dede over  Aarsagen  til  den  Unaade,  hvori  han  saa  pludselig 
var  falden,  uden  dog  at  komme  paa  det  rene  med  sig  selv. 
Da  han  trøstesløs  nærmede  sig  sin  Bolig,  mødte  han  sin  Fader, 
Barmekiden  Yahia,  der  formanede  ham  til  Taalmodighed  og 
raadede  ham  til  strax  at  forlade  Bagdad  og  begive  sig  til  Da- 
maskus, selv  uden  at  tage  Afsked  med  Gemalinde  og  Familie. 
»Det  er  aabenbart  saaledes  Skjæbnens  Villie, «   tilføjede  han. 

Veziren  besteg  et  Muldyr  og  brød  op  til  Damaskus.  Efter 
en  besværlig  Rejse  naaede  han  denne  for  sine  henrivende  Om- 
givelser vidt  berømte  Stad. 

Den  Gang  boede  der  i  Damaskus  en  ligesaa  ædel  som  rig 
Mand,  der  ved  Storvezirens  Ankomst  just  spadserede  i  Violernes 
Dal.  Forekommende  tilbød  han  Djafar  sin  Bolig  til  Tjeneste 
og  førte  ham  til  sit  ikke  fjernt  liggende  Palads.  Da  Ministeren 
her  havde  styrket  sig  ved  et  kosteligt  Maaltd  og  indtaget  Kaffen, 
spurgte  hans  Vært  ham,  i  hvilken  Hensigt  han  havde  foretaget 
sig  denne  Rejse,  og  fik  da  at  vide,  hvad  der  var  foregaaet 
mellem  Khalifen  og  hans  Storvezir.  x\ttaf  —  saaledes  hed  den 
højmodige  Mand  —  søgte  at  trøste  Djafar  paa  bedste  Maade, 
og  bad  ham  blandt   andet  om  at  betragte  hans    Palads    som  sit 

eget,  og  opholde  sig  der,  saa  længe  han  havde  Lyst,  uden  at 
frygte  for  i  mindste  Maade  at  falde  til  Besvær. 

Da  det  var  Sengetid,  lod  Attaf  oprede  en  prægtig  Seng  til 
sin  Gjæst,  og  ved  Siden  af  en  mindre  til  sig  selv.  Den  der- 
over forundrede  Vezir  spurgte  sin  Vært,  om  han  da  intet 
Harem  havde. 

»Tilvisse,  jeg  har  en  Gemalinde  og  jeg  føler  mig  meget 
lykkelig  ved  hende,  men  jeg  skal  vel  vogte  mig  for  slig  Uhøf- 
lighed at  overlade  Eder  til  Eder  selv,  saalænge  I  beærer  mit 
Hus  med  Eders  Nærværelse«.  Djafar  takkede  ham  for  denne 
fine  Opmærksomhed,  og  de  gik  til  Hvile. 

Næste  Morgen  gik  de  sammen  i  Bad;  da  Djafar  igjen 
vilde  tage  sine  Klæder  paa,  havde  Attaf  ombyttet  dem  med  nye 
langt  prægtigere.  Derefter  steg  de  til  Hest,  for  at  tage  Mærk- 
værdighederne i  Damaskus  i  Øjesyn,  og  hermed  tilbragte  de  de 
næste  Dage. 

Attaf  var  stedse  betænkt  paa  nye  Adspredelser,  og  saaledes 
løb  Tiden,  uden  at  den  forviste  Storvezir  mærkede,  hvor  den 
blev  af.  Hastig  var  hele  fire  Maaneder  henrundne,  siden  han 
havde  forladt  Bagdad.  Uagtet  nu  Djafar  vistnok  førte  et  meget 
behageligt  Liv,  saa  han  dog  med  Smerte  sin  Forvisningstid 
trække  ud,  og  ventede  forgjæves  at  møde  et  eller  andet 
overordentligt  Eventyr,  der  kunde  give  ham  Anledning  til  at 
vende  tilbage  til  sin  i  alt,  hvad  der  hed  Eventyr,  forgabede, 
strenge  Herre.  En  Dag  kunde  han  ikke  holde  sine  Taarer  til- 
bage; bekymret  spurgte  hans  Vært  ham  om  Grunden  til  hans 
Sorg.  Veziren  svarede,  at  han  daglig  følte  sig  mere  og  mere 
nedslaaet,  uagtet  alle  de  velvillige  Bestræbelser  for  at  under- 
holde ham ;  han  følte  Trang  til  at  være  ene  med  sig  selv,  og 
havde  derfor  besluttet  at  aflægge  et  Besøg  i  Ommajadernes    be- 

rømte  Moske1).  Attaf  forsikrede  ham,  at  han  for  sin  Død  ikke 
vilde  gj øre  ham  det  mindste  imod;  naar  Djafar  derfor  havde  Lyst 
til  at  gaa  ene  ud,  var  han  langt  fra  at  ville  hindre  ham  deri. 
Med  det  samme  tilbød  han  ham  sin  Pung,  hvis  han  skulde 
komme  til  at  behøve  Penge.  Djafar  takkede  ham  for  hans 
Føjelighed  og  Ædelmod  og  forlod  ham. 

Ved  sin  Ankomst  til  den  prægtige  Moske  steg  han  op  ad 
de  tredive  Trin  til  Hovedindgangen,  beundrede  Guldprydelserne, 
Ædelstenene  og  det  herlige  Marmorarbejde  og  traadte  derpaa 
ind  i  Moskeen  selv,  hvor  han  holdt  sin  Andagt.  Da  han  atter 
forlod  den,  spadserede  han  rundt  i  Byen,  indtil  han  følte  sig 
træt.  Han  tog  da  Plads  paa  en  Bænk,  der  befandt  sig  lige 
overfor  et  med  Blomster  næsten  aldeles  tilspærret  Vindue.  Vin- 
duet aabnede  sig,  og  Veziren  fik  Øje  paa  en  ung,  overordentlig 
dejlig  Dame,  der  gav  sig  til  at  vande  Blomsterne,  men  øjeblik- 
kelig igj en  lukkede  Vinduet,  saa  snart  hun  blev  den  fremmede 
var.  Veziren  blev  siddende  og  ventede  den  ene  Time  efter 
den  anden,  men  den  dejlige,  unge  Kvinde  viste  sig  ikke  mere. 
Natten  faldt  paa  og  nødte  endelig  Veziren  til  at  begive  sig  paa 
Hjemvejen. 

Attaf  kom  ham  i  Møde  og  fortalte,  hvor  bekymret  han 
havde  været    over   sin  Gjæsts    lange    Udeblivelse.       Djafar  und- 


x)  Denne  Moske,  opført  af  den  ommajadiske  Khalif  Welid,  var  oprin- 
delig en  kristen  Kirke,  der  ved  Arabernes  Fremtrængen  omdannedes 
og  udvidedes.  Den  var  udstyret  med  en  umaadelig  Pragt;  blandt 
dens  Herligheder  nævnes  600  gyldne  Lamper,  men  alt  dette  øde- 
lagdes og  plyndredes  ved  Tatarernes  Indfald  i  det  trettende  Aar- 
hundrede.  I  1894  beskadigedes  selve  Bygningen  ved  en  stor  Ilde- 
brand. 

skyldte  sig  med  sin  Spadseretur;  han  havde  i  den  Grad  følt 
sig  fængslet,  at  han  først  ved  Nattens  Indbrud  havde  tænkt  paa 
at  vende  hjem.  Men  ved  Aftensmaaltidet  bemærkede  Attaf,  at 
hans  Gjæst  aldeles  havde  mistet  sin  Madlyst,  og  beklagede  sig 
paany.  Veziren  undskyldte  sig  med  det  gode  Maaltid,  han 
havde  holdt  om  Middagen. 

Veziren  gik  til  Ro,  men  Natten  beredte  ham  ingen  Hvile, 
endskjøndt  han  følte  sig  meget  udmattet;  bestandig  svævede 
ham  Billedet  for  Øjne  af  den  unge  Skjonhed,  som  han  havde 
set  i  Vinduet.  »Ak,«  sukkede  han,  »hvor  misunder  jeg  ikke 
ham,  der  tør  eje  Dig,   Du  Englebillede!« 

Da  han  om  Morgenen  følte  sig  end  mere  utilpas  og  ikke 
kunde  staa  op,  lod  Attaf  hente  en  Læge,  der,  efter  at  have 
følt  hans  Puls,  øjeblikkelig  gjættede  Sygdommens  Art  og  smi- 
lende ytrede,  at  den  Sygdom  døde  Patienten  ikke  af.  Han 
foreskrev  ham  noget,  lagde  Recepten  under  hans  Hovedpude 
og  anbefalede  sig  hos  Attaf,  der  gav  ham  et  Guldstykke  for 
hans  Ulejlighed. 

Da  nu  Attaf  tog  Papiret,  læste  han  med  høj  Forundring, 
at  Djafar  var  forelsket,  og  at  man  maatte  skaffe  hans  Liden- 
skab Tilfredsstillelse,  hvis  han  ikke  skulde  blive  alvorlig  syg. 
Attaf  gjorde  Djafar  Bebrejdelser  for  hans  Indesluttethed  og  viste 
ham  Lægens  Forordning.  Storveziren  beundrede  Lægens  Skarp- 
sindighed og  saa  sig  tvungen  til  at  bekjende  Sandheden. 
Han  maatte  da  forklare  sig.  Men  alle  de  Angivelser,  med 
hvilke  Djafar  fremkom  for  at  oplyse  sin  Vært  om,  hvem  Gj en- 
standen  for  hans  Kjærlighed  var,  tjente  kun  til  at  pa anode 
Attaf  den  Overbevisning,  at  Djafar  var  bleven  forelsket  i  hans 
egen  Hustru,  der  boede  i  et  fra  Paladset  adskilt  Sommer- 
lysthus. 

Dog,  uden  at  lade  sig  mærke  med  noget,  forsikrede  han  Ve- 
ziren,  at  han  ret  vel  kj endte  den  Dame,  i  hvem  denne  var  bleven 
forelsket;  hendes  Mand  havde  netop  forstødt  hende,  og  han 
vilde  gjøre  alt,  hvad  der  stod  i  hans  Magt,  for  at  forhindre,  at 
hun  blev  formælet  med  nogen  anden. 

Med  Løfte  om  snart  at  komme  igjen  og  da  at  aflægge 
sin  Gjæst  Regnskab  for,  hvad  han  imidlertid  havde  udrettet  for 
ham,  forlod  Attaf  den  elskovssyge  Vezir  og  begav  sig  lige  hen 
til  sin  Kone,  der  modtog  ham  med  saa  meget  større  Inderlig- 
hed, som  han  lige  siden  Djafars  Ankomst  havde  holdt  sig 
fjernet  fra  hende.  Men  Attaf  sagde,  at  han  kom  for  at  under- 
rette hende  om,  at  hendes  Moder  var  meget  syg  og  ønskede  at 
se  hende  saa  hastig  som  muligt. 

Forskrækket  ilede  den  unge  Hustru  til  sine  Forældres  Hus. 
Men  hvor  forbauset  blev  hun  ikke,  da  netop  hendes  Moder  var 
den  første,  hun  mødte  i  Hjemmet,  og  da  hun  modtog  Forsikring 
om,  at  der  overhovedet  slet  ingen  havde  været  syg  i  Familien. 
Den  unge  Kone  stod  endnu  og  kunde  ikke  fatte  sig,  da  det 
bankede  paa  Døren,  og  der  traadte  Lastdragere  ind,  som  sagde, 
at  Attaf  sendte  dem  med  sin  Kones  Sager.  Hele  Familien  ge- 
raadede  i  den  største  Sorg  og  Forvirring,  og  allerede  havde 
Faderen  kastet  den  skammeligste  Mistanke  paa  sin  Datter,  og 
Moderen  taget  Datterens  Parti  imod  ham,  da  Attaf  selv  traadte 
ind  tilligemed  nogle  Venner. 

Svigerfaderen  spurgte  ham  nu  om  Grunden  til  hans  ære- 
krænkende Opførsel;  Attaf  svarede,  at  han  ikke  i  mindste 
Maade  var  utilfreds  med  sin  Hustru,  men  i  Ubesindighed 
havde  svoret  paa  at  forstøde  hende.  Ude  af  Stand  til  læn- 
gere at  tilbageholde  sine  Taarer  over  Skilsmissen  fra  sin 
dyrebare  Ungdomshustru,    overrakte   han  hende  hendes  Morgen- 

gave  og  det  befalede  Skilsmissebrev  og  vendte  tilbage  til 
Djafar. 

»Nu  kan  I  være  ganske  rolig,«  sagde  han.  »I  kan  være 
aldeles  sikker  paa  den,  I  elsker.  Jeg  har  indledet  alt  paa  det 
bedste.  Men  nu  maa  I  adsprede  Eder  og  se  til  at  vinde 
Kræfter,  indtil  hin  lykkelige  Dag  oprinder,  da  hun  kan  vorde 
Eders. « 

Denne  Forsikring  hjalp  Veziren  strax  igjen  paa  Benene; 
han  takkede  sin  Vært  paa  det  varmeste,  og  var  fra  nu  af  kun 
betænkt  paa  at  more  og  forfriske  sig.  Attaf  fordoblede  daglig 
sin  Opmærksomhed  imod  ham  for  at  gjøre  ham  Forventningens 
Tid  let;  det  var  ikke  at  mærke  paa  den  højmodige  Vært,  at 
hans  Indre  gjemte  et  endnu  aabent,  blødende  Saar. 

Da  nu  Tiden  var  kommen,  raadede  han  Djafar  til  at  rejse  til 
en  nærliggende  By,  der  at  opgive  sit  Incognito  og  derpaa  at 
drage  ind  i  Damaskus  paany  med  en  til  hans  Rang  svarende  Pragt. 
»I  maa,«  sagde  han,  »lade  Statholderen  forstaa,  at  I  paa  Khalifens 
Befaling  berejser  Syrien,  og  han  vil  ikke  undlade  at  vise  Eder 
den  Eders  høje  Person  tilkommende  Ære.  Da  kan  I  gjøre  Eder 
gj ældende  hos  Gjenstanden  for  Eders  Kjærlighed  uden  at  frygte 
for  noget  afslaaende  Svar.« 

Veziren  fulgte  Attafs  Raad,  forlod  Damaskus,  og  sendte  fra 
den  nærmeste  Stad  tyve  Ilbud  derhen  for  at  tilmelde  Statholderen, 
at  han   var  i  Begreb  med  at  besøge  Syriens  Hovedstad. 

Abdal-Melek  —  den  daværende  Statholder  i  Damaskus, 
rejste  ufortøvet  tilligemed  hele  Stadens  Ovrighed  Storveziren 
en  hel  Dagsrejse  i  Møde,  og  modtog  ham  i  et  kostbart,  til 
hans  Ære  opslaaet  Telt,  hvor  et  herligt  Maaltid  fandtes 
beredt.  Hele  Befolkningen  i  Damaskus  var  dragen  Veziren  i 
Møde,  og  hans  Indtog  blev  en  Fest  for  høje  og  ringe. 

Det  første,  som  Djafar  foretog  sig,  var  at  lade  sin  Elskedes 
Fader  hente  og  at  bede  om  hendes  Haand ;  med  Glæde  og 
Beredvillighed  blev  den  lovet  ham.  Djafar  betydede  ham,  at 
han  den  følgende  Dag  igjen  skulde  rejse,  og  at  derfor  hans  nye 
Gemalinde  i  Tide  maatte  berede  sig  til  at  følge  ham.  Glæde- 
drukken  ilede  Vezirens  tilkommende  Svigerfader  hjem  og  med- 
delte sin  Datter,  i  hvilken  glimrende  Forbindelse  han  paa  hendes 
Vegne  havde  indladt  sig;  men  hans  Datter  var,  underligt  nok, 
langt  fra  at  glæde  sig  derover. 

Natten  forløb  under  festlig  Tummel ;  hele  Staden  var  glim- 
rende oplyst  til  Ære  for  den  store  Khalifs  almægtige  Ven  og 
Minister.  Den  følgende  Dag  tiltraadte  denne  sin  Tilbagerejse. 
Hans  Gemalinde  besteg  en  prægtig  Bærestol,  og  ved  Bønnens 
Time  satte  hele  Toget  under  Trompetskrald  sig  i  Bevægelse. 
Statholderen  tilligemed  Stedets  fornemste  Indvaanere  fulgte  med 
indtil  Kubbet  al  Asafir.  Paa  Tilbagevejen  mødte  de  Attaf, 
som  red  efter  Storveziren  for  endnu  en  Gang  at  tage  Afsked 
med  ham.  Abdal-Melek  udtrykte  sin  Forundring  over,  at  han 
ikke  havde  sluttet  sig  til  dem ;  Attaf  svarede,  at  dette  ogsaa 
havde  været  hans  Hensigt,  men  at  han  havde  forsinket  sig,  og 
jog  afsted. 

Da  Attaf  havde  indhentet  Veziren,  steg  han  af  Hesten  og 
sagde:  »Til  Lykke,  min  ædle  Herre  !  Eders  Attraa  har,  Gud  være 
lovet,  fundet  Tilfredsstillelse!« 

»Ja,  min  Ven,«  svarede  Djafar,  »og  aldrig  skal  jeg  glemme, 
hvor  meget  jeg  baade  i  denne  og  i  andre  Henseender  skylder 
Eder.    Vend  tilbage  og  gjør  Regning  paa  min  Erkjendtlighed!« 

Denne  sidste  Sammenkomst  imellem  Vært  og  Gjæst,  saa 
uskyldig  den  end  i  sig  selv    var,    benyttede  Attafs  Fjender  som 

et  Middel  til  at  styrte  ham  i  Ulykke.  »Falder  det  Eder  ikke 
ind,«  sagde  de  til  Abdal-Melek,  »at  Attaf  maa  have  haft  ganske 
særegne  Grunde  til  at  tage  Afsked  med  Storveziren  særskilt  og 
i  Enrum?  Har  Djafar  ikke  i  flere  Maaneder  ukjendt  boet  hos 
ham?  Og  I  maa  vide,  at  Attaf  har  afstaaet  Storveziren  sin 
Gemalinde;  Statholderskabet  i  Damaskus  er  visselig  Lønnen  for 
slig  overordentlig  Opofrelse.« 

Disse  skjæildige  Øretuderier  efterlod  et  dybt  Indtryk  hos 
Abdal-Melek;  fra  samme  Time  af  var  Attafs  Undergang  be- 
sluttet. Ved  Nattetid  skaffede  man  Liget  af  en  myrdet  ind  i 
hans  Have,  og  om  Morgenen  kom  en  af  Statholderens  Embeds- 
mænd for  at  fængsle  ham  og  stille  ham  for  sin  Herres  Domstol. 

»I  er  altsaa  beskyldt  for  et  Mord?«  begyndte  Abdal-Melek. 
»Hvad  har  kunnet  forlede  Eder  til  sligUdaad?  Erklærer  I  Eder 
skyldig?« 

»Ja,«  svarede  efter  nogen  Betænkning  den  ædelmodige 
Attaf,  som  ikke  vilde,  at  hans  fattige  Naboer  skulde  komme  til 
at  betale  Mandebod.  »Ja,  jeg  alene  har  dræbt  ham  og  maa 
altsaa  ogsaa  finde  mig  i  at  betale  Bøderne.« 

Men  det  var  ikke  den  onde  Statholders  Mening  at  lade 
ham  slippe  hermed;  tvertimod  fordrede  han  Koranens  strenge 
Forskrifter  angaaende  Gjengjældelsesretten  bragte  i  Anvendelse. 
Dødsdommen  blev  altsaa  udtalt  og  skulde  paa  Stedet  bringes 
til  Udførelse. 

Men  da  Efterretningen  herom  blev  bekjendt  i  Staden,  be- 
gyndte man  at  knurre  højt  over  denne  haarde  Dom,  der  var 
fældet  over  en  ædelmodig,  af  Folket  yndet  Mand,  saa  at  Stat- 
holderen ansaa  det  for  klogest  at  opsætte  Henrettelsen.  Han 
lod    Attaf    bringe    tilbage    i    Fængslet     og    betydede    Slutteren, 

at  han  i  al  Hemmelighed  vilde  lade  den  fangne  strangulere  om 
Natten. 

Til  al  god  Lykke  var  denne  Mand  en  af  Attafs  varmeste 
Tilhængere.  Paa  samme  Tid,  som  han  underrettede  ham  om 
Statholderens  Bestemmelse,  forklarede  han  ham  den  Plan,  som 
han  havde  udkastet  til  hans  Befrielse,  tog  Lænkerne  af  ham 
og  lod  ham  gaa,  efter  at  han  selv  frivillig  havde  ladet  sig  kneble. 
Rørt  indtil  Taarer  over  denne  Ædelmodighed  forlod  Attaf 
Fængslet  og  begav  sig  paa  Vejen  til  Bagdad.  Imidlertid  mis- 
handlede Slutteren  sit  Ansigt,  rev  Skjægget  af  sig  og  slog 
Fængslets  Dør  op  paa  vid  Gab.  Da  ved  Midnatstid  Statholde- 
ren kom  med  Skarpretteren,  blev  han  meget  forundret  over  at 
finde  ham  i  denne  Tilstand.  Slutteren  foregav  da,  at  en  Skare 
formummede  omtrent  ved  Midnatstid  havde  opbrudt  Fængslet, 
mishandlet  ham  og  befriet  den  fangne.  Abdal  Melek  lod  sig  vel 
skuffe,  men  var  dog  saa  opbragt  over  Attafs  Flugt,  at  han  af- 
satte Fangevogteren.  Men  hans  Bestræbelser  for  igjen  at  faa 
fat  paa  den  undvegne  var  frugtesløse. 

Den  ulykkelige  Attaf  havde  imidlertid  omhyggelig  und- 
gaaet  enhver  befaren  Vej,  og  befandt  sig  allerede  i  Nærheden 
af  Bagdad,  da  han  blev  overfalden  af  Røvere  og  saa  aldeles 
udplyndret,  at  han  i  den  elendigste  Tilstand  betraadte  Staden. 
Han  spurgte  strax  efter  Storvezirens  Palads;  men  da  han, 
smudsig  og  pjaltet,  som  han  var,  nærmede  sig  Indgangen,  viste 
man  ham  tilbage.  Nu  tog  han  sin  Tilflugt  til  en  gammel 
Mand,  der  sad  i  en  aaben  Butik,  og  laante  hans  Skrivetøj  for 
skriftlig  at  underrette  Veziren  om  sin  ulykkelige  Stilling.  Da 
han  havde  skrevet,  overgav  han  sit  Brev  til  en  af  Vagten, 
med  Bøn  om,  at  Brevet  snarest  muligt  maatte  komme  i  Djafars 
Hænder.     Men  just  i  samme  Øjeblik   rygtedes   det,    at    der  var 

blevet  født  Khalifen  et  Barn,  og  i  den  derved  foraarsagede 
Forvirring  tabte  Soldaten  Attafs  Brev.  Da  Vagten  ved  Stor- 
vezirens  Palads  afløstes,  blev  Attaf  sat  fast  paa  Grund  af  sit 
mistænkelige  Udseende,  men  fik  igjen  sin  Frihed  ifølge  en  Be- 
faling fra  Khalifen,  der  i  Anledning  af  Dagens  glædelige  Be- 
givenhed lod  alle  Forbrydere  slippe,  imod  hvilke  der  ikke  havde 
rejst  sig  nogen  altfor  haard  Anklage.  Der  blev  desuden  givet 
storartede  og  herlige  Fester;  ved  denne  Lejlighed  levede  Attaf 
flere  Dage  ret  godt  paa  offentlig  Bekostning. 

En  Aften  vilde  han  tage  sit  Natteleje  i  en  Moske;  men 
Opsynsmanden  jagede  ham  bort,  fordi  der  Dagen  i  Forvejen 
var  blevet  stjaalet  et  Tæppe.  Han  maatte  følgelig  blive  paa 
Gaden,  hvor  en  stor  Mængde  Hunde  forfulgte  ham,  og  Stadens 
Vægtere  jagede  ham  fra  et  Kvarter  til  et  andet.  Da  han 
endelig  troede  at  have  fundet  en  mørk  Krog,  hvor  han  kunde 
slaa  sig  til  Ro,  faldt  han  over  et  Lig,  og  da  han  stod  op,  var 
han  ganske  tilsølet  med  Blod.  I  samme  Øjeblik  drog  en  Politi- 
officer  forbi  med  sine  Folk,  blev  opmærksom  paa  ham,  lod 
ham  gribe  og  føre  i  Fængsel. 

Men  vi  maa  atter  vende  tilbage  til  Djafar,  hvem  vi  tabte 
af  Syne  paa  Vejen  til  Bagdad  tilligemed  hans  unge  Gemalinde. 
Ved  Nattens  Frembrud  gjorde  han  Holdt  tilligemed  sit  anselige 
Følge  og  lod  opslaa  Telte  for  deri  at  tilbringe  Natten.  Den 
forelskede  Vezir  traadte  strax  ind  i  det  for  sin  tilbedte  bestemte 
Telt,  i  Haabet  forberedt  paa  den  bedste  Modtagelse  og  den 
højeste  Lykke.  Men  hvor  forbauset  blev  han  ikke,  da  hans  nye 
Gemalinde  ved  hans  Indtrædelse  skjulte  sit  Ansigt  i  Hænderne 
og  gav  sig  til  at  græde. 

»Hvorledes,«  spurgte  Djafar,  »I  skjuler  Ansigtet  for  mig? 
Er  vi  da  ikke  forenede,  er  I  ikke  min  retmæssige  Gemalinde  ? 

»Jo,«  svarede  den  unge  Dame,«  jeg  er  din,  hvis  den  store 
Khalifs  almægtige  Vezir  er  saa  fattig  paa  Ædelmod,  at  han 
modtager  en  Mands  Offer,  som  først  bortødslede  sine  Skatte, 
dernæst  tilsidesatte  al  sin  Bekvemmelighed  for  ham  og  endelig 
drev  sin  Høj  modighed  saa  vidt,  at  han  aftraadte  ham  sin  over 
alt  i  Verden  dyrebare  Gemalinde!« 

»Ved  Allah!«  raabte  Veziren ;  »skulde  Verden  nogen  Sinde 
kunne  sige,  at  Djafar  var  mindre  ædel  og  højmodig  end  Attaf! 
—  Allah  forbyde!« 

Nu  paafulgte  der  en  Forklaring,  og  Djafar  erfarede  med 
den  største  Overraskelse,  hvor  meget  hans  Vært  i  Damaskus  havde 
ofret  ham.  Øjeblikkelig  forsikrede  han,  at  han  vilde  ære  hende 
som  sin  Søster  og  give  hende  tilbage  til  Attaf;  dog  for  Øje 
blikket  var  der  intet  andet  at  gjøre,  end  at  hun  fulgte  med  til 
Bagdad,  hvor  hun  vilde  blive  modtagen  som  hans  retmæssige 
Gemalinde  og  faa  de  hende  i  denne  Egenskab  tilkommende 
Foræringer.  1  Bagdad  skulde  hun  strax  faa  sit  eget  Palads  og 
et  selvstændigt  Underhold,  for  at  hun  med  Anstand  og  paa  en 
behagelig  Maade  kunde  afvente  det  Øjeblik,  da  hun  uden 
Anstød  atter  kunde  blive  forenet  med  sin  Gemal.  Storveziren 
holdt  ogsaa  sit  Løfte  og  gjorde  desuden  alt  muligt  for  at  gjøre 
hende  Skilsmissen  fra  hendes  elskede  Attaf  taalelig. 

Strax  efterat  han  var  kommen  tilbage  til  Bagdad,  ilede 
Djafar  til  Khalifen  i  den  Mening,  at  han  ved  at  fortælle  sit 
overordentlige  Eventyr  i  Damaskus  kunde  formilde  Fyrstens 
Vrede  eller  Lune.  Harun  spurgte  ham  øjeblikkelig,  hvad  han 
havde  oplevet  under  sin  Fraværelse,  og  han  fortalte  da  alt, 
hvad  der  var  mødt  ham.  »Alt  dette  vidste  jeg  forud,«  sagde 
Harun,  da  han  havde  endt,  og  bød  Mesrur  hente  den 
Bog,    hvori    han    hin    Dag   havde    læst.      Obersten    for  Harems- 

bevogterne  gjorde,  hvad  der  var  blevet  ham  befalet,  og  Djafar 
fandt  da  til  sin  store  Forundring  hele  sit  Eventyr  fra  Damaskus 
optegnet  deri.  Han  var  netop  kommen  til  det  Sted,  der  talte 
om  hans  Afrejse  fra  denne  By,  da  Khalifen  tog  ham  Bogen  af 
Haanden  og  bød  Mesrur  bringe  den  tilbage  og  sætte  den,  hvor 
han  havde  taget  den.  »Du  ser  nu,  Djafar,«  sagde  han,  »at 
hvad  der  den  Gang  var  Dig  saa  paafaldende  i  min  Adfærd,  i 
sig  selv  var  ganske  naturligt.  Idet  jeg  læste  om  de  Eventyr, 
som  Du  skulde  opleve,  maatte  jeg  afvexlende  gaa  over  fra 
Glæde  til  Bedrøvelse,  og  med  fuld  Ret  sagde  jeg  til  Dig,  at 
Du  ikke  maatte  komme  mig  for  Øjne,  førend  Du  kunde  angive 
mig  Indholdet  af  den  Bog,  som  jeg  havde  i  Haanden.  Min 
Vrede  var  kun  forstilt.  Vend  nu  tilbage  til  dit  Palads,  pas  dit 
Embed  som  tidligere,  og  gjør  stedse  Regning  paa  din  Herres 
Bevaagenhed ! «  Djafar  takkede  Khalifen  og  gjorde,  som  han 
havde  befalet. 

Imidlertid  vansmægtede  den  ulykkelige  Attaf  i  Fængslet. 
Da  han  blev  bragt  for  Kadi'en,  følte  han  sig  saa  kjed  af  Livet, 
at  han  strax  erklærede  sig  skyldig  i  det  foreliggende  Mord. 
Dødsdommen  blev  altsaa  fældet  over  ham  og  alt  forberedt  til 
en  hastig  Henrettelse.  Man  slæbte  ham  til  Galgen,  og  allerede 
laa  Rebet  om  hans  Hals,  da  Storveziren,  som  tilfældigvis  red 
forbi,  bemærkede  Anstalterne  til  Henrettelsen  og  spurgte  om 
Forbryderens  Navn.  Da  han  hørte,  at  det  var  Attaf  fra  Damaskus, 
udstødte  han  et  højt  Skrig  og  befalede,  at  man  strax  skulde 
sætte  ham  i  Frihed.  Den  ulykkelige  Attaf  kastede  sig  i  Stor- 
vezirens  Arme,  og  begge  tabte  nogle  Ojeblikke  Bevidstheden, 
saa  dybt  følte  de  sig  grebne  af  dette  Gjensyn. 

Djafar  blev  først  igjen  Herre  over  sig  selv.  Han  forte 
Vennen  med  sig,  lod  ham  strax  bringe  i  Bad,   besørgede  præg- 

tige  Klæder  til  ham  og  bad  ham  indfinde  sig  i  hans  Palads, 
saasnart  han  følte  sig  tilstrækkelig  styrket  og  forfrisket.  I 
Paladset  ventede  et  herligt  Maaltid  ham-,  men  saasnart  han 
havde  spist,  maatte  han  fortælle  Djafar  sine  Hændelser  efter 
deres  Skilsmisse.  Da  Attaf  havde  endt  sin  Fortælling,  gav 
Storveziren  ham  Underretning  om,  hvad  der  var  foregaaet 
mellem  ham  og  hans  Gemalinde,  og  førte  ham  ufortøvet  til 
hende. 

Attaf  var  ellevild  af  Glæde  over  at  gjense  hende,  som 
han  havde  anset  for  tabt,  men  intet  Øjeblik  havde  ophørt  at 
elske,  og  hvis  hele  Kjærlighed  han,  uagtet  det,  der  var  fore- 
gaaet, endnu  besad.  Da  den  første  Rus  havde  sat  sig,  fortalte 
hans  fraskilte  Gemalinde  ham,  hvor  ædelt  Storveziren  havde 
opført  sig  imod  hende,  og  de  glemte  i  hinandens  Arme  alt, 
hvad  de  havde  gjennemgaaet,  siden  hun  forlod  Attafs  Hus. 

Imidlertid  havde  Djafar  strax  begivet  sig  til  Khalifen  for 
at  berette  ham,  hvad  der  var  hændet.  Harun  viste  ham  da, 
at  ogsaa  dette  Eventyr  fandtes  beskrevet  i  Bogen,  og  befalede 
ham  at  forestille  Attaf  for  ham.  Djafar  førte  ham  altsaa 
frem  for  Khalifen,  der  tog  venlig  imod  ham  og  strax  spurgte, 
hvad  han  kunde  gjøre  for  ham.  »Herre,«  svarede  Attaf,  »jeg 
udbeder  mig  som  eneste  Gunst  Benaadning  for  Abdal  Vtelek, 
Statholderen  i  Damaskus,  der  har  forfulgt  mig  paa  en  saa 
uretfærdig  Maade,  da  jeg  er  overbevist  om,  at  hans  be- 
drageriske Hoffolk  har  forledt  ham.  Men  for  at  han  ikke  i 
Fremtiden  paa  lignende  Maade  skal  forvilde  sig,  foreslaar  jeg, 
at  man  stiller  ham  den  ærlige  og  trofaste  Slutter  ved  Siden  i 
Egenskab  af  Raadgiver,  med  det  Hverv  at  vogte  paa  og  lede 
Statholderens  Regjeringshandlinger.«  —  Khalifen  ytrede  høj  Be- 
undring over  denne  Attafs    ædelmodige    Opførsel    og   imødekom 

hans  Forlangende.  Endvidere  bad  Attaf  om,  at  Khalifen  vilde 
bekræfte  Overdragelsen  af  alle  hans  Ejendomme  til  Slutteren, 
hans  Redningsmand.  Khalifen  opfyldte  ogsaa  denne  Bøn  og 
sendte  strax  et  Ilbud  med  sine  Befalinger  til  Damaskus.  Stor- 
veziren  paatog  sig  at  holde  Attaf  skadesløs,  og  dette  gjorde  han 
med  saadan  Gavmildhed,  at  han  blev  endnu  langt  rigere  i  Bag- 
dad, end  han  havde  været  i  Damaskus. 


Historien  om  Aladdin 

den  vidunderlige  Lampe  '). 


Det  fortælles,  at  der  i  en  By  i  Kina  en  Gang  levede  en 
fattig  Skræder,  som  havde  en  Søn  ved  Navn  Aladdin. 
Denne  var  lige  fra  lille  af  en  doven  og  stridig  Knægt.  Da  han 
var  ti  Aar  gammel,    vilde    hans  Fader,    at    han    skulde    sættes    i 


*)  Texten  til  denne  Fortælling  er  ikke  tagen  fra  den  Thisted'ske  Over- 
sættelse, hvori  den  vel  ogsaa  findes,  men  fra  de  af  J.  Østrup  over- 
satte: Arabiske  Sange  og  Eventyr  (1889).  Denne  sidste  Gjengivelse 
har  nemlig  kunnet  støtte  sig  til  en  først  i  den  nyeste  Tid  funden 
Redaktion  af  den  arabiske  Originaltext,  der  frembyder  forskjellige 
æsthetiske    Fortrin,    og    man  har    derfor    ment    at  burde  lade  denne 

Lære,  men  da  han  ikke  havde  Raad  til  at  betale  for  hans 
Undervisning,  tog  han  ham  ind  i  sit  eget  Værksted,  for  at  han 
kunde  lære  Skræderhaandværket.  Men  Sønnen  var  doven  og 
vant  til  altid  at  løbe  og  lege  med  Drengene  paa  Gaden,  og 
saa  ofte  som  hans  Fader  gik  ud  for  at  besørge  nogle  Forret- 
ninger, løb  Aladdin  sin  Vej  og  tumlede  sig  ude  omkring  med 
sine  ligesindede  Kammerater  uden  at  bryde  sig  om  sin  Faders 
Befalinger  og  uden  at  tænke  paa  at  lære  noget.  Hans  Fader 
blev  saa  bedrøvet  over  sin  Søns  daarlige  Opførsel,  at  han  blev 
syg  og  døde ;  men  Aladdin  vedblev  alligevel  paa  sin  gamle 
Maner.  Da  hans  Moder  nu  saa,  at  Sønnen  ikke  kunde  være 
hende  til  nogen  Hjælp  efter  Mandens  Død,  solgte  hun  Værk- 
stedet med  alt  Tilbehør  og  gav  sig  til  at  spinde  for  derved  at 
fortjene  Føden  til  sig  og  Sønnen;  thi  denne,  der  nu  var  sluppen 
for  Faderens  strenge  Opsigt,  fremturede  stadig  i  sin  Dovenskab, 
færdedes  altid  ude  og  kom  aldrig  hjem,  uden  naar  han  vilde 
have  noget  at  spise. 

Dette  varede  nu  ved,  indtil  Aladdin  blev  femten  Aar.  Da 
hændte  det  en  Dag,  da  han  som  sædvanlig  løb  ude  og  legede 
med  sine  Kammerater,  at  der  kom  en  Dervish  fra  Afrika 
gaaende;  da  han  saa  Drengene,  standsede  han  for  at  more  sig 
over  deres  Leg,  men  særlig  tiltrak  Aladdin  sig  hans  Opmærk- 
somhed. Nu  maa  man  vide,  at  denne  Dervish  var  en  stor 
Troldmand,  der  ved  sine  magiske  Kunster  endog  kunde  flytte 
Bjerge,  og  som  tillige  kunde  læse  Folks  Karakter  i  deres  Ansigt. 


Fortælling,  der  jo  i  den  danske  Literatur  har  en  særlig  Interesse, 
fremtræde  ogsaa  som  Led  af  dette  Værk  i  den  korrektere  og  mere 
afrundede  Form,  som  det  omtalte  Haandskriftsfund  har  muliggjort. 
Tilladelsen  til  at  benytte  den  i  Arabiske  Sange  og  Eventyr  meddelte 
Text  er  velvillig  givet    af   denne  Bogs  Forlægger,    Hr.  Jakob  Hegel. 

Da  han  en  Tid  lang  havde  betragtet  Aladdin,  sagde  han  til  sig 
selv:  »Nu  har  jeg  vist  fundet,  hvad  jeg  behøver;  en  saadan 
Knøs  var  det  netop,  som  jeg  ledte  efter.«  Derpaa  forhørte  han 
sig  hemmelig  hos  en  af  Drengene  om,  hvem  Aladdin  var,  og 
om  alle  hans  Forhold,  og  da  han  havde  faaet  tilstrækkelig 
Besked,  gik  han  hen  og  hilste  paa  Aladdin  og  sagde  til  ham : 
»Hør,  min  Søn,  var  din  Fader  ikke  Skræder?«  »Jo,«  svarede 
denne,  »men  nu  er  han  død;  Gud  glæde  hans  Sjæl.«  Saa 
snart  Dervishen  hørte  dette,  kastede  han  sig  om  hans  Hals, 
kyssede  ham  og  gav  sig  til  at  græde  heftigt.  Aladdin  undrede 
sig  derover,  men  den  anden  sagde  med  brudt  Stemme:  »Du 
vil  ikke  undre  dig,  naar  Du  erfarer,  at  din  Fader,  hvis  Død 
Du  nu  fortæller,  var  min  Broder;  jeg  havde  glædet  mig  saa 
meget  til  nu  efter  min  lange  Fraværelse  at  komme  og  se  ham 
igjen,  og  saa  hører  jeg,  at  han  er  død.  Men  paa  Dig  kunde 
jeg  strax  se,  at  Du  var  min  Broders  Søn,  skjøndt  han  endnu 
ikke  havde  giftet  sig  den  Gang,  da  jeg  drog  bort.  Da  nu  det 
Haab,  som  jeg  havde  næret  om  at  komme  hjem  og  være  en 
Støtte  for  min  Broder  i  hans  Alderdom,  er  tilintetgjort  ved 
hans  Død  (uransagelig  er  Allahs  Visdom),  saa  er  Du,  Aladdin, 
min  eneste  Glæde,  og  Du  skal  være  mig  en  Erstatning  for  din 
Fader.«  Derpaa  gav  han  Aladdin  ti  Denarer  og  sagde  til 
ham :  »Tag  nu  disse  Penge  og  giv  dem  til  din  Moder  med  en 
Hilsen  fra  mig,  og  fortæl  hende,  at  din  Farbroder  er  kommen 
hjem  efter  en  lang  Fraværelse,  og,  om  Gud  vil,  skal  denne 
Dag,  paa  hvilken  jeg  er  kommen,  blive  den  lykkeligste  for 
hende.«  Aladdin  kyssede  Afrikanerens  Haand  og  ilede  glad 
hjem  til  stor  Forundring  for  hans  Moder,  da  han  ellers  aldrig 
plejede  at  komme  hjem  undtagen  til  Spisetiderne;  men  nu  kom 
han  farende,  aandeløs    af  Henrykkelse,  og  sagde:    »Aa,  Moder, 

jeg  har  en  glædelig  Efterretning  at  bringe  Dig;  min  Farbroder 
er  komman  hjem  fra  de  fremmede  Lande,  og  han  har  bedt 
mig  bringe  Dig  en  Hilsen.«  Men  Moderen  svarede:  »Hør,  min 
Søn,  vil  Du  holde  mig  for  Nar  med  den  Snak  om  din  Far- 
broder? hvor  skulde  Du  vel  faa  en  Farbroder  fra?«  »Ja,  men 
Moder  dog,«  vedblev  Aladdin,  »hvor  har  Du  kunnet  sige,  at 
jeg  slet  ingen  Slægtninge  havde,  denne  Mand  er  virkelig  min 
Farbroder,  han  har  jo  baade  kysset  og  omfavnet  mig,  og  han 
græd,  da  jeg  fortalte  ham  Faders  Død.«  »Ja,  min  Søn,  jeg 
vidste  nok,  at  din  Fader  havde  en  Broder,  men  han  er  død,  og 
jeg  har  aldrig  erfaret,  at  han  havde  nogen  anden.« 

Aladdin  vedblev  imidlertid  at  forsikre  hende  om,  at  Sagen 
virkelig  forholdt  sig  saaledes,  og  da  han  gav  sin  Moder  de  ti 
Denarer  med  Anmodning  om  at  tilberede  et  godt  Maaltid  og 
fortalte,  at  Onklen  agtede  at  bo  hos  dem,  begyndte  hun  at  tro 
paa  hans  Ord.  Hun  skyndte  sig  hen  paa  Torvet  og  kjøbte 
alt,  hvad  hun  behøvede,  laante  Kar  og  Potter  inde  hos  Naboerne 
og  gav  sig  til  at  tilberede  Maaltidet.  Da  Spisetiden  var  kommen, 
sagde  hun  til  Aladdin,  at  han  skulde  gaa  ud  for  at  hente  Far- 
broderen, da  denne  vel  næppe  kj  endte  Gaderne  i  Byen,  men 
lige  da  Aladdin  skulde  af  Sted,  bankede  det  paa  Døren,  og 
ind  traadte  den  afrikanske  Troldmand,  fulgt  af  en  Slave,  der 
medbragte  Vin  og  Frugter.  Afrikaneren  gik  hen  og  hilste  paa 
Aladdins  Moder  og  bad  hende  derpaa  om  at  vise  ham  det  Sted, 
hvor  hans  Broder  havde  plejet  at  sidde,  naar  han  arbejdede. 
Da  hun  havde  gjort  dette,  knælede  han  ned  og  kyssede  Gulvet 
paa  det  Sted,  idet  han  under  mange  Taarer  sagde:  »Forbi  er 
det  med  al  min  Lykke  og  Glæde  i  Livet,  siden  jeg  har  mistet 
Dig,  min  elskede  Broder.«  Paa  denne  Maade  vedblev  han  at 
klage  og  jamre  sig,    saa  at  Aladdins    Moder  blev    fuldt    og   fast 

overbevist  om,  at  han  virkelig  var  hendes  Mands  Broder.  Hun 
søgte  derfor  at  trøste  ham,  og  efterhaanden  lykkedes  det  hende 
at  faa  ham  til  at  holde  inde  med  sine  Klager. 

De  satte  sig  derpaa  til  Bords,  og  under  Maaltidet  fortalte 
Afrikaneren  om  sine  egne  Hændelser  og  sagde:  »Min  Broders 
Hustru,  Du  skal  ikke  undre  Dig  over,  at  Du  aldrig  før  har  set  mig 
eller  hørt  om  mig,  medens  min  Broder  levede ;  det  kommer  af, 
at  det  nu  er  fyrretyve  Aar  siden,  at  jeg  forlod  denne  By  og 
drog  bort  fra  min  Hjemstavn.  I  Løbet  af  den  Tid  har  jeg 
rejst  omkring  i  Persien,  Indien  og  Arabien;  jeg  har  ogsaa 
været  i  Ægypten  og  en  Tid  lang  opholdt  mig  i  dens  Hoved- 
stad, som  er  den  prægtigste  af  alle  Byer,  derpaa  drog  jeg  til 
Marokko,  og  der  har  jeg  nu  boet  i  et  Tidsrum  af  tredive  Aar. 
Men  da  skete  det,  at  der  paakom  mig  en  Længsel  efter  min 
Hjemstavn  og  min  Broder,  og  den  blev  saa  stærk,  at  den 
hverken  lod  mig  Rist  eller  Ro,  førend  jeg  beredte  mig  til  at 
drage  af  Sted.  jeg  tænkte  nemlig  ved  mig  selv:  Nu  har  Du 
vandret  om  i  Verden  og  saa  længe  været  adskilt  fra  din  eneste 
Broder,  drag  nu  hjem  og  bered  ham  en  Glæde,  førend  Døden 
indhenter  Dig-,  thi  hvem  kj ender  Dagens  Tilskikkelser  og  Tidens 
Omskiftelser.  Og  jeg  blev  opfyldt  af  Angst  for,  at  jeg  skulde 
dø,  førend  jeg  traf  min  Broder,  og  jeg  tænkte  endvidere  paa, 
at  han  maaske  var  fattig  og  trængende,  og  da  kunde  jeg  hjælpe 
ham  og  gjøre  ham  lykkelig.  Da  jeg  nu  havde  taget  denne 
Beslutning,  forsynede  jeg  mig  med  alt  nødvendigt,  forrettede 
min  Andagt  og  drog  af  Sted;  og  efter  mange  Farer  og  Besvær- 
ligheder naaede  jeg  hertil.  Og  strax  den  første  Gang,  da  jeg 
spadserede  rundt  i  Byen,  fik  jeg  Øje  paa  Aladdin,  der  legede 
med  de  andre  Drenge  og  ved  den  store  Allah,  jeg  forsikrer 
Dig,    at    saa  snart  som  jeg    saa   ham,    begyndte    mit  Hjerte    at 

banke,  og  en  Stemme  i  mit  Indre  sagde  mig,  at  det  var  min 
Broders  Søn.  Glemt  var  nu  al  Sorg  og  Møje,  og  Glæden  gav 
mit  Hjerte  Vinger,  indtil  jeg  hørte,  at  Allah,  han  være  pr  iset, 
havde  bortkaldt  min  Broder;  thi  da  overvældedes  jeg  af  Sorgen, 
men  nu  har  jeg  dog  en  Slags  Trøst  i  Aladdin,  som  min  Broder 
har  efterladt  sig;  den,  som  har  Efterkommere,  er  ikke  død.« 

Ved    denne  Tale    blev   Aladdins    Moder    saa  bevæget,    idet 
hun  mindedes  sin  Mand,   at  hun  gav  sig  til  at  græde,  og  Afrika- 
neren søgte  derfor  at  bringe  hende  paa  andre  Tanker,  idet  han 
sagde  til  Aladdin:    »Hør,  min  Søn,  sig  mig  nu,    hvad  tager  Du 
Dig  til?  Du  har  vel  lært  et  Haandværk,    hvorved  Du  underhol- 
der din  Moder  og  Dig  selv?«      Aladdin  blev  rød  i  Hovedet  og 
sænkede  skamfuld  sit  Blik  mod  Jorden,    men  hans  Moder  sagde : 
»Ak  nej,   Gud  bedre  det,    han    forstaar    slet  ingen  Ting,    aldrig 
har  jeg  set  saa  doven  en  Knægt   som  han,    thi    hele  den  lange 
Dag  driver  han  om  paa  Gaden  med  sine  ligesindede.     Det  var 
af  Sorg  over  ham,   at  hans  Fader    døde,    og    nu    maa  jeg   slide 
og  slæbe  og  spinde  Bomuld  Dag  og  Nat  for  at  fortjene  to  smaa 
Brød,  hvorved  vi  kan  opholde  Livet,  medens  han  driver  om  og 
aldrig  kommer  hjem,  uden  naar  han  vil  have  noget  at  spise.  Men 
nu  har  jeg  tænkt  paa,    at  jeg  en  Dag  vil  lukke  min  Dør  af  for 
ham  og  saa  lade  ham  gaa  hen  og  skaffe  sig  noget,  hvor  han  kan 
faa  det,    thi  jeg   er   nu  en  gammel  Kone,  der  ikke  længere  har 
Kræfter   til  et  saadant  Slid    for  Føden.«    Ved  disse  Ord  vendte 
Afrikaneren  sig  til  Aladdin  og  sagde:    »Hor  nu,  min  Brodersøn, 
det  kan  ikke  gaa  an,  at  Du  bliver  ved  paa  den  Maade ;  det  vil 
ikke  være  passende  for  et  Menneske  for  Dig ;  Du  ser,  hvorledes 
din    gamle    Moder  maa    trælle  for    at    underholde    Dig,    og    nu 
er   Du    tilmed    i    den   Alder,     at   det   vilde   være    passende,  om 
Du  valgte  Dig  en  Livsstilling.      Du  kan  jo  tage   Dig  et  Haand- 

værk,  og  hvis  Du  ikke  synes  om  din  Faders,  saa  vælg  et  andet, 
som  behager  Dig,  og  jeg  skal  hjælpe  Dig  i  alt  muligt.«  Men 
Aladdin  tav,  og  da  Afrikaneren  skjønnede,  at  der  ikke  var 
noget  Haandværk,  som  han  syntes  saa  godt  om  som  det  intet 
at  bestille,  sagde  han:  »Sig  blot  din  Mening  uden  Forlegenhed; 
hvis  Du  er  utilfreds  med  at  være  Haandværker,  saa  skal  jeg 
skaffe  Dig  en  Butik  fuld  af  kostbare  Sager,  hvor  Du  kan  kjøbe 
og  sælge  og  drive  al  Slags  Handel  og  derved  komme  i  An- 
seelse hos  Folk  i  Byen.«  Da  Aladdin  hørte  dette,  blev  han 
glad,  thi  han  tænkte  paa,  hvor  det  maatte  være  dejligt  at  være 
Kjøbmand  og  gaa  med  smukke  Klæder  og  blive  hilst  med 
Agtelse  af  alle,  og  han  sagde  derfor  strax  ja.  »Nu  vel,«  sva- 
rede den  anden,  »siden  dette  behager  Dig,  saa  kom  med  mig 
i  Morgen,  for  at  vi  kan  gaa  hen  paa  Torvet  og  skaffe  Dig  en 
smuk  Klædning,  der  passer  for  en  Kjøbmand,  og  derpaa  vil 
jeg  anvise  Dig  en  Butik    og  forsyne    den   fuldstændig  for  Dig.« 

Aladdins  Moder  havde  bestandig  bevaret  en  lille  Tvivl  om 
Afrikanerens  Person,  men  nu,  da  hun  hørte  alt  dette,  tvivlede 
hun  ikke  længere,  da  jo  ingen  fremmed  vilde  bære  sig  saaledes 
ad  med  hendes  Søn.  Hun  begyndte  derfor  at  formane  sin  Søn 
til  nu  at  slaa  sin  Dovenskab  af  Hovedet,  blive  stadig  og  for- 
nuftig og  altid  vise  Lydighed  mod  sin  Onkel.  Derpaa  satte  de 
sig  til  Aftensbordet,  og  Aladdin  og  Afrikaneren  talte  om  Kjøb- 
mandsforretninger,  indtil  Natten  brød  frem ;  da  gik  han  efter 
at  have  lovet  at  komme  igjen  næste  Morgen. 

Hele  Natten  kunde  Aladdin  ikke  sove  af  Glæde.  Om 
Morgenen  kom  Afrikaneren ;  Aladdin  løb  ham  i  Møde  og  kys- 
sede han  Haand,  og  derpaa  vandrede  de  af  Sted  til  Torvet. 
Der  gik  de  ind  i  en  Butik,  og  Afrikaneren  lod  Aladdin  vælge 
sig  en  kostbar  Dragt ;  da  han  havde  iført  sig  den,  gik  de  videre 

til  de  store  Kjøbmænds  Butiker,  for  at  Aladdin  kunde  se  dem 
og  lære  deres  Ejere  at  kjende,  og  dernæst  besøgte  de  alle  de 
store  og  smukke  Steder,  som  fandtes  i  Byen.  Efter  at  have 
beset  dissse  tillige  med  Sultanens  Palads,  gik  de  til  det  Frem- 
medherberg,  hvor  Afrikaneren  var  taget  ind;  der  forestillede 
han  sin  Brodersøn  for  de  tilstedeværende  fremmede  Kjøbmænd, 
og  satte  sig  deipaa  til  Bords  med  ham  imellem  dem. 

Da  han  bagefter  fulgte  Aladdin  hjem,  og  dennes  Moder 
saa  sin  Søn  i  den  prægtige  Dragt  fuldstændig  som  en  Kjøb- 
mand,  lød  det  næsten  rundt  for  hende,  og  hun  udbrød  i  Tak- 
sigelser over  hendes  Svogers  Gavmildhed.  Det  er  ikke  noget 
at  takke  for,«  svarede  den  anden,  »Aladdin  er  jo  min  Slægt- 
ning, og  jeg  staar  ham  i  Faders  Sted.«  »Ja,«  sagde  hun, 
»jeg  vil  bede  Allah  om  at  beskytte  og  bevare  Dig  og  forlænge 
dit  Liv,  for  at  Du  kan  være  en  Støtte  for  dette  faderløse  Barn; 
og  det  lover  jeg,  at  bestandig  skal  han  være  Dig  hørig  og 
lydig  og  aldrig  gjøre  andet  end,  hvad  Du  vil  have.«  Aladdin,« 
sagde  den  anden,  »er  en  god  og  fornuftig  Knøs,  og  det  er 
mit  Haab,  at  han  vil  træde  i  sin  Faders  Fodspor  og  blive  en 
Glæde  for  sin  Moder.  Kj edeligt  er  det,  at  det  i  Morgen  er 
Fredag,  saa  at  jeg  ikke  kan  skaffe  ham  sin  Butik;  thi  om 
Fredagen  tager  alle  Kjøbmændene  ud  til  deres  Haver  og  Land- 
steder; men,  om  Gud  vil,  skal  vi  bringe  Sagen  i  Orden  paa 
Lørdag.  I  Morgen  vil  jeg  komme  og  hente  Aladdin  til  en 
Spadseretur  til  Haverne  udenfor  Byen,  for  at  han  kan  se  de 
Steder,  hvor  de  fornemme  Folk  morer  sig,  og  tillige  skaffe  sig 
Bekjendtskaber  mellem  disse.« 

Om  Natten  laa  Aladdin  og  tænkte  paa  sine  nye  Klæder 
og  paa  al  den  Herlighed,  som  han  havde  prøvet  og  set,  og  paa 
det,    som   han    skulde   faa  at   se  den   næste  Dag,    og   af  Glæde 

lukkede  han  ikke  et  Øje;  og  strax  om  Morgenen,  da  han 
hørte  sin  Farbroder  komme,  fløj  han  op  som  et  Lyn  for  at 
lukke  ham  ind.  Afrikaneren  kyssede  og  kjærtegnede  Aladdin 
og  sagde:  »Naa,  i  Dag  skal  Du  faa  noget  at  se,  som  Du  aldrig 
har  set  før.«  Aladdins  Ansigt  straalede  af  lutter  Smil  og 
Solskin,  og  af  Sted  vandrede  de  derpaa  ud  igjennem  Byens 
Port.  Udenfor  Staden  laa  der  dejlige  Haver  og  Lyststeder  og 
pragtfulde  Paladser,  og  hver  Gang  de  kom  til  et  saadant, 
standsede  Afrikaneren  for  at  give  Aladdin,  der  var  i  den 
syvende  Himmel  af  Glæde  og  Henrykkelse,  Tid  til  ret  at  be- 
undre det.  Da  de  havde  gaaet  saa  længe,  at  de  var  bleven 
trætte,  gik  de  ind  i  en  meget  smuk  Have  med  et  Springvand, 
hvor  Vandet  flød  ud  af  Løvehoveder  af  gult  Kobber-,  der  satte 
de  sig  paa  Kanten  af  Bassinet  og  hvilte  sig,  medens  Aladdin 
lo  og  spøgte  med  sin  foregivne  Farbroder.  Denne  fremtog  af 
en  Pose,  der  hang  ved  hans  Bælte,  nogle  Kager  og  Frugter 
og  bad  Aladdin  tage  for  sig  af  Retterne.  Da  de  saaledes 
havde  styrket  sig,  sagde  Afrikaneren:  »Kom  nu,  min  Brodersøn, 
hvis  Du  har  hvilt  Dig  tilstrækkeligt,  for  at  vi  kan  fortsætte 
vor  Spadseretur  og  komme  videre.«  Aladdin  stod  op,  og  de 
vandrede  videre,  indtil  de  havde  alle  Haverne  bag  ved  sig  og 
var  naaet  til  et  højt  Bjerg. 

Aladdin,  som  aldrig  før  havde  været  udenfor  Portene, 
havde  heller  aldrig  gaaet  saa  langt  et  Stykke  som  denne  Dag, 
og  han  sagde  derfor:  »Hvor  langt  skal  vi  dog  gaa,  min  Onkel, 
nu  har  vi  passeret  alle  Haverne  og  er  naaet  lige  til  Bjergene, 
og  hvis  vi  skal  længere,  har  jeg  ikke  Kræfter  til  at  vende  til- 
bage igjen.«  Den  anden  svarede:  »Disse  Haver,  som  vi  har 
set,  var  ikke  Maalet  for  vor  Vandring;  vi  er  paa  Vejen  til  en 
Have,  som  ingen  Konge  har  Mage    til    og    som   overstraaler    al 

den  Herlighed,  Du  før  har  set.  Tag  derfor  dine  Kræfter  sammen 
og  gaa  videre.«  Paa  denne  Maade  lokkede  Afrikaneren  ham 
videre,  idet  han  underholdt  ham  med  alle  Slags  eventyrlige  Be- 
retninger, hvor  han  blandede  Løgn  og  Sandhed  sammen. 

Endelig  naaede  de  til  det  Sted,  som  havde  været  Maalet 
for  den  afrikanske  Troldmands  lange  Rejse  fra  det  yderste 
Vesten  og  lige  til  Kina.  Der  standsede  han  og  sagde:  »Sæt 
Dig  nu  og  hvil  Dig  lidt,  nu  er  vi  ved  Maalet;  nu  skal  jeg 
med  Guds  Hjælp  vise  Dig  noget  saa  vidunderligt,  som  endnu 
aldrig  nogen  har  set,  og  føre  Dig  ind,  hvor  aldrig  nogen  har 
været. « 

Lidt  efter  sagde  han:  »Naar  Du  har  hvilt  Dig  lidt,  saa 
gaa  hen  og  saml  noget  tørt  Ved  og  Kvas,  for  at  jeg  kan  fore 
Dig  ind  i  Vidundernes  Verden.«  Ved  disse  Ord  glemte  Alad- 
din sin  Træthed ;  han  sprang  op  og  samlede  i  en  Fart  en  stor 
Bunke  Ris  og  Kvas,  indtil  Afrikaneren  sagde,  at  det  var  nok. 
Derpaa  fremtog  denne  en  lille  Pose  med  noget  Pulver,  som 
han  kastede  paa  Ilden,  idet  han  mumlede  nogle  uforstaaelige 
Ord.  Øjeblikkelig  skjælvede  Jorden  og  aabnede  sig  med  et 
Brag.  Aladdin  blev  bange  og  vilde  løbe  sin  Vej ;  men  da 
Troldmanden  saa  dette,  blev  han  alvorlig  vred;  thi  den  Skat, 
som  det  var  hans  Hensigt  at  hæve,  kunde  han  kun  faa  ved 
Aladdins  Hjælp.  Derfor  gav  han  ham  et  ordenligt  Slag,  saa 
at  han  nær  havde  slaaet  Tænderne  ind  i  Munden  paa  ham, 
og  Aladdin  faldt  besvimet  om;  men  snart  blev  han  ved  den 
andens  Kunster  kaldt  til  Live  og  udbrød  da  grædende:  »Hvad 
har  jeg  dog  gjort,  at  jeg  fortjener  en  saadan  Behandling  ? 
Afrikaneren  lod  sig  formilde  og  sagde:  »Min  Søn,  jeg  er  Dig 
jo  i  Faders  Sted,  og  adlyd  derfor  villigt  alt,  hvad  jeg  siger;  om 
et  Øjeblik  skal  Du  glemme  al  din  Smerte  og  Træthed    over  de 

Vidundere,  som  Du  skal  faa  at  se.«  Da  Jorden  havde  aabnet 
sig,  kom  der  til  Syne  en  Marmorsten  med  en  Kobberring;  paa 
den  pegede  Troldmanden  og  sagde:  »Vær  nu  lydig,  thi  saa  skal 
Du  blive  rigere  end  alle  Jordens  Konger ;  derfor  var  det,  at  jeg 
slog  Dig-,  thi  her  ligger  en  Skat,  som  lyder  paa  dit  Navn. 
Tag  nu  derfor  fat  i  Ringen  og  løft  Stenen  op-,  intet  andet 
Menneske  kan  nemlig  løfte  den  end  Du,  og  ingen  anden  kan 
træde  ind  i  dette  Skatkammer,  da  Skatten  kun  er  bestemt  for 
Dig.  Derfor  raaa  Du  høre  nøje  efter  og  ikke  vige  et  Haars- 
bred  fra  mine  Befalinger,  da  det  jo  kun  er  til  din  egen  Fordel. « 
Den  fattige  Aladdin  tænkte  nu  ikke  mere  paa  sin  Træthed  eller 
paa  Slaget,  som  han  havde  faaet,  men  opfyldt  af  Glæde  ved 
Tanken  om  den  uhyre  Rigdom,  der  ventede  ham,  sagde  han : 
»Befal,  min  Onkel,  hvad  Du  vil,  og  jeg  skal  adlyde.«  Afri- 
kaneren kyssede  ham  og  sagde :  » Du  er  nu  ligesom  min  egen 
Søn-,  jeg  har  ikke  andre  Slægtninge  end  Dig  alene,  som  tillige 
er  min  Arving,  og  det  er  kun  for  at  skaffe  Dig  denne  store 
Skat,  at  jeg  har  paataget  mig  denne  Besvær.  Gjør  derfor,  som 
jeg  har  sagt;  tag  fat  i  Ringen  og  løft  Stenen  op.«  »Ja,  men,« 
sagde  Aladdin,  »den  Sten  kan  jeg  ikke  løfte  alene,  kom  og 
hjælp.«  »Nej,«  svarede  den  anden,  »det  kan  ikke  nytte,  selv 
om  jeg  tager  fat  med;  men  tag  Du  fat  alene  og  træk  til,  og 
strax  vil  Stenen  lette  sig;  thi  jeg  har  jo'  sagt  Dig,  at  intet 
Menneske  formaar  at  udrette  noget  her  uden  Du.  Og  naar  Du 
tager  i  Ringen,  saa  nævn  dit  eget,  din  Faders  og  din  Moders 
Navn,  og  strax  vil  den  gaa  op,  uden  at  Du  mærker  dens 
Tyngde.«  Aladdin  gjorde,  som  han  sagde,  tog  fat  og  løftede 
Stenen  med  Lethed,  idet  han  nævnede  Navnene,  og  lagde  den 
til  Side. 

Da  Stenen    var    taget    bort,    viste    der    sig   en  Fordybning, 

hvor  en  Trappe  med  tolv  Trin  førte  ned.  Afrikaneren  sagde : 
»Min  Søn,  fat  nu  Mod  og  udfør  til  Punkt  og  Prikke  mine  Be- 
falinger. Gaa  ned  ad  denne  Trappe,  indtil  Du  naar  Bunden, 
der  vil  Du  finde  et  aabent  Rum,  delt  i  fire  Sale.  I  hver  af 
dem  staa  fire  Vaser  af  Guld  og  andre  af  Sølv  og  Bronze,  men 
Du  maa  ikke  berøre  dem  eller  tage  noget  med,  førend  Du 
kommer  ind  i  den  fjerde  Sal,  og  Du  maa  heller  ikke  lade  din 
Klædning  berøre  Vaserne  eller  Væggene,  thi  da  vil  Du  strax 
blive  forvandlet  til  en  sort  Sten.  Men  i  den  fjerde  Sal  vil  Du 
finde  en  Dør,  den  skal  Du  aabne,  idet  Du  udtaler  de  samme 
tre  Navne  som  før,  og  Du  vil  da  komme  ud  i  en  Have  med 
de  dejligste  Træer  og  Frugter.  Naar  Du  gaar  længere  frem, 
vil  Du  støde  paa  en  Trappe  med  tredive  Trin,  som  vil  føre 
Dig  op  til  en  Niche,  hvor  der  hænger  en  Lampe.  Tag  denne 
Lampe,  hæld  Olien  af  den  og  put  den  i  Lommen ;  Du  behøver 
ikke  at  være  bange  for,  at  den  skal  tilsmudse  dine  Klæder. 
Paa  Tilbagerejsen  kan  Du  plukke  af  Frugterne  saa  meget,  som 
Du  vil;  det  har  Du  Lov  til,  saa  længe  Du  har  Lampen  i  din 
Haand. « 

Da  Afrikaneren  havde  sagt  dette,  tog  han  en  Ring  af  sin 
Finger  og  satte  den  paa  Aladdins,  idet  han  sagde:  »Denne 
Ring  vil  beskytte  Dig  mod  al  Fare  og  Rædsel,  naar  Du  blot 
holder  fast  ved  det,  som  jeg  har  sagt  Dig;  gaa  nu  dristig  ned 
og  vær  ikke  bange ;  thi  nu  er  Du  jo  en  Mand  og  ikke  længere 
en  Dreng;  og  tænk  desuden  paa,  at  om  et  Øjeblik  skal  Du 
erhverve  en  Rigdom,  der  vil  overgaa  alle  andres.« 

Da  Aladdin  var  kommen  ned  i  Hulen,  fandt  han  de  fire 
Sale  med  de  fire  Guldvaser  i  hver;  men  han  gik  hurtig  forbi, 
som  det  var  blevet  ham  befalet,  og  kom  ud  i  Haven.  Den  gik 
han   igjennem,   indtil  han  naaede  den  omtalte  Trappe;    der  steg 

han  op  og  fik  da  Øje  paa  Lampen.  Efter  at  have  taget  den 
og  hældt  Olien  af  den,  puttede  han  den  indenfor  sin  Klædning 
og  vendte  derpaa  tilbage  til  Haven  og  gav  sig  til  at  betragte 
dens  Træer;  i  dem  sad  der  store  Fugle,  som  sang  højt,  men 
som  fløj  bort,  da  han  traadte  ind.  Frugterne  paa  disse  Træer 
bestod  af  kostbare  Ædelstene  af  alle  Slags  Farver,  baade 
grønne  og  hvide,  gule  og  røde,  og  de  straalede  med  en  stærkere 
Glans  end  Solen,  naar  den  staar  op;  de  var  saa  store,  at  ikke 
den  mægtigste  Konge  ejede  Mage  til  dem,  og  tillige  overgik 
deres  Værdi  alle  andre. 

Aladdin  gik  nu  og  betragtede  alle  disse  Ædelstene,  baade 
Smaragderne,  Hyacintherne,  Perlerne  og  saa  videre,  men  da 
han  aldrig  havde  set  sligt  før  og  endnu  kun  var  saa  ung, 
kendte  han  ikke  noget  til  deres  Værdi,  men  troede,  at  det  alt- 
sammen var  Glas  og  lignende  simple  Ting.  Først  mente  han, 
at  det  var  rigtige  Frugter,  og  prøvede,  om  de  kunde  spises, 
men  da  han  opdagede  sin  Fejltagelse,  tænkte  han:  »Ja,  ja,  saa 
vil  jeg  tage  nogle  med  og  lege  med  dem  hjemme.«  Nu  fyldte 
han  sine  Lommer  med  Stene,  idet  han  tog  nogle  af  hver  Slags 
som  fandtes,  og  puttede  ogsaa  nogle  i  sit  Bælte,  indtil  han 
havde  faaet  saa  mange,  som  han  kunde  bære.  Derpaa  skyndte 
han  sig  af  Sted  igjennem  Haven,  idet  han  var  bange  for,  at 
hans  Onkel  skulde  være  bleven  utaalmodig,  gik  igjennem  de 
fire  Sale  og  naaede  Trappen,  som  han  begyndte  at  stige  op  ad. 
Da  han  naaede  det  næstsidste  Trin,  fandt  han,  at  det  var 
højere  end  de  andre,  saa  at  han  ikke  kunde  komme  op  alene 
paa  Grund  af  sin  tunge  Byrde ;  han  sagde  derfor  til  Afrikaneren  : 
»Onkel,  ræk  mig  din  Haand  og  hjælp  mig  op.«  Men  denne 
svarede:  »Min  Søn,  giv  mig  Lampen;  thi  maaske  er  det  den, 
som    tynger    ned.«       »Nej,  vist  er  det  ej,«   sagde  Aladdin,    »giv 

mig  nu  bare  din  Haand,  saa  skal  Du  faa  Lampen,  naar  jeg  er 
kommen  op.«  Men  Afrikaneren  vilde  absolut  have  Lampen 
strax,  og  gav  sig  derfor  til  at  skjænde  paa  Aladdin  for  at  faa 
den,  men  denne  havde  puttet  Lampen  ind  paa  Brystet,  og  de 
tunge  Poser  med  Ædelstenene  laa  oven  paa,  saa  at  han  ikke 
kunde  faa  Haanden  ind  til  den.  Da  Aladdin  saa,  at  hans 
Onkel  ikke  vilde  hjælpe  ham,  blev  han  vred  og  truede  med, 
at  han  ikke  vilde  give  ham  Lampen,  naar  han  kom  op,  uden 
at  det  dog  virkelig  var  hans  Mening  at  udføre  denne  Trusel. 
Men  da  Afrikaneren  hørte  dette,  betog  Forbitrelsen  ham ;  han 
stødte  Aladdin  tilbage  i  Hulen  og  udtalte  et  Par  Trylleord,  idet 
han  kastede  noget  af  sit  Pulver  paa  Ilden.  Øjeblikkelig  lukkede 
Hulen  sig,  Stenen  faldt  ned  i  sit  gamle  Leje,  og  Jorden  gled 
hen  over  den  og  bedækkede  den,  saa  at  det  hele  saa  ud  lige 
som  før,   og  Aladdin  var  saaledes  levende  begravet. 

Som  det  allerede  er  fortalt,  var  denne  Afrikaner  slet  ikke 
Aladdins  Farbroder,  men  en  Troldmand,  som  under  dette  Paa- 
skud havde  trængt  sig  ind  hos  Ynglingen  for  ved  hans  Hjælp 
at  vinde  Lampen.  Han  var  fra  en  af  de  Byer  i  Afrika,  hvor 
Kjendskabet  til  Trolddomskunster  altid  har  været  udbredt,  og 
lige  fra  sin  Barndom  havde  han  syslet  dermed.  Da  han  omtrent 
i  fyrretyve  Aar  havde  givet  sig  af  med  Granskninger  og  Be- 
sværgelser, kom  det  til  at  staa  klart  for  ham,  at  der  et  Sted  i 
Kina  laa  en  By  ved  Navn  Kulas,  og  at  der  ved  denne  By  laa 
en  uhyre  Skat  begravet,  hvis  vigtigste  Stykke  var  en  vidunderlig 
Lampe  af  den  Beskaffenhed,  at  dens  Ejermand  i  Magt  og  Rig- 
dom overgik  alle  Mennesker  paa  Jorden,  saa  at  end  ikke  nogen 
Fyrste  kunde  maale  sig  med  ham;  tillige  havde  han  erfaret,  at 
denne  Skat  kunde  hæves  af  en  fattig  Yngling  ved  Navn  Aladdin, 
der  boede  i  den  samme  By.      Saa    snart    han    havde    erhvervet 

sig  denne  Kundskab,  havde  han  strax  uden  Betænkning  begivet 
sig  paa  Rejsen  til  Kina  og  der  vundet  Aladdin  for  sig,  saaledes 
som  det  er  fortalt.  Men  da  nu  hans  Foretagende  strandede 
og  hans  Forhaabninger  glippede,  tog  han  den  Beslutning  at 
slaa  Aladdin  ihjel  og  lod  derfor  Hulen  lukke  sig  over  ham, 
tillige  for  at  Lampen  ikke  skulde  komme  op  paa  Jorden  og 
falde  i  andres  Hænder.  Derpaa  skyndte  han  sig  af  Sted  for  at 
drage  tilbage  til  Afrika  med  Hj ærtet  opfyldt  af  Sorg  over  sit 
fejlslagne  Haab. 

Hvad  nu  Aladdin  angaar,  da  begyndte  han  strax  at  raabe 
og  kalde  paa  sin  Onkel,  da  han  saa,  at  Hulen  lukkede  sig-, 
men  da  ingen  svarede,  begyndte  Sandheden  at  gaa  op  for  ham, 
og  han  forstod,  at  det  ikke  var  hans  Onkel,  men  en  eller  anden 
bedragerisk  Troldmand.  Fortvivlelse  og  Dødsangst  greb  ham, 
og  han  satte  sig  ned  og  gav  sig  til  at  græde;  noget  efter  stod 
han  dog  op  og  begyndte  at  famle  i  Mørket  tilhøjre  og  venstre 
for  at  se,  om  der  ikke  skulde  findes  en  Dør;  men  han  følte 
kun  de  stejle  Vægge-,  thi  Troldmanden  havde  ved  sine  Kunster 
spærret  alle  Udgange,  saa  at  han  heller  ikke  en  Gang  kunde 
komme  ud  i  Haven. 

Da  han  saaledes  indsaa,  at  enhver  Udvej  til  Redning  var 
spærret,  begyndte  han  at  græde  stærkere  og  jamre  sig  som  den, 
der  er  udelukket  fra  alt  Haab,  og  han  gik  hen  og  satte  sig  for- 
tvivlet paa  Trinene  af  Trappen  ned  til  Hulen. 

Men  Allah,  som  være  priset  og  ophøjet,  er  almægtig  og 
baner  Vej  selv  paa  de  trangeste  Steder.  Den  Gang  Troldmanden 
lod  Aladdin  gaa  ned  i  Hulen,  havde  han  sat  sin  Ring  paa 
hans  Finger,  for  at  den  kunde  beskytte  ham  mod  al  Slags  Nød 
og  holde  Faren  borte    fra    ham,    og    dette    havde    Allah    maget 

saaledes,  for  at  den  kunde  blive  et  Middel  til  Aladdins  Be- 
frielse. 

Thi  medens  han  sad  der  og  græd  og  jamrede  sig  og  vred 
sine  Hænder,  paakaldte  han  Allah  og  sagde :  »Jeg  vidner,  at 
der  ikke  er  nogen  Gud  uden  Du  alene;  Du  er  mægtig  og  op- 
højet, Du  er  den,  der  bringer  Menneskene  Døden  og  den,  der 
kalder  dem  til  Livet;  Du  befrier  fra  al  Sorg  og  Nød,  og  til 
Dig  alene  sætter  jeg  mit  Haab;  og  jeg  vidner,  at  Muhammed 
er  din  Tjener  og  Profet,  hvem  Du  har  givet  Magt  til  at  frelse 
mig  fra  det  onde.«  Men  idet  han  sagde  dette  og  vred  sine 
Hænder,  kom  han  til  at  gnide  paa  Ringen,  og  øjeblikkelig  stod 
der  en  Aand  foran  ham,  som  sagde:  »Se,  din  Tjener  staar 
for  Dig,  hvad  ønsker  Du  af  mig,  thi  jeg  er  rede  til  at  tjene 
den,  paa  hvis  Haand  den  Ring  sidder,  som  Du  nu  bærer.« 
Aladdin  saa  paa  ham  uden  at  blive  forfærdet,  og  da  han  hørte 
hans  Ord,  kom  han  øjeblikkelig  til  at  tænke  paa,  hvad  Trold- 
manden havde  sagt,  da  han  gav  ham  Ringen,  og  han  blev 
glad  og  tryg  og  sagde!  »Du  Tjener  af  Ringens  Herre,  jeg 
ønsker,  at  Du  bringer  mig  op  paa  Jordens  Overflade.«  Knap 
var  Ordet  udtalt,  før  Jorden  revnede,  og  han  stod  paa  dens 
Overflade,  efter  at  han  i  tre  Dage  havde  siddet  i  Hulens  Mørke. 
Han  blev  derfor  saa  blændet  af  Lyset,  at  han  ikke  kunde  taale 
Lysets  Straaler,  men  maatte  lukke  Ojnene,  og  først  nogen  Tid 
efter  kunde  begynde  at  aabne  dem  lidt  efter  lidt. 

Da  Aladdin  igjen  kunde  se  sig  om,  undrede  han  sig  over, 
at  han  slet  ikke  kunde  opdage  noget  Spor  af  Indgangen  til 
Hulen,  og  han  troede  derfor,  at  han  var  paa  et  fremmed  Sted, 
men  da  han  saa  rigtig  til,  genkjendte  han  Stedet,  hvor  de  havde 
tændt  Baalet,  og  hvor  Troldmanden  havde  staaet  og  udtalt  de 
magiske  Ord,  og  ved  at  vende  sig  om  fik  han  Oje  paa  Haverne 

og  paa  Vejen,  ad  hvilken  de  var  komne.  Han  bragte  derfor 
sin  Tak  til  Allah,  som  havde  frelst  ham  fra  den  Død,  der 
havde  syntes  ham  saa  vis,  og  begav  sig  paa  Hjemvejen,  og 
endelig  naaede  han  Staden  og  sit  Hjem.  Strax  ilede  han  ind 
til  sin  Moder,  men  han  var  saa  overvældet  ved  Tanken  om  alt, 
hvad  han  havde  lidt,  og  ved  Glæden  over  Gensynet,  at  han 
sank  bevidstløs  til  Jorden. 

Hans  Moder  havde  været  bedrøvet  paa  Grund  af  sin  Søns 
Udeblivelse,  men  nu,  da  hun  atter  saa  ham,  fyldtes  hendes 
Hjærte  af  Glæde;  dog  blandedes  den  med  Skræk,  da  hun  saa 
hans  Tilstand-,  derfor  tog  hun  strax  noget  Vand  og  stænkede 
ham  i  Ansigtet,  løb  ind  til  Naboerne  og  hentede  noget  Rosen- 
vand, som  hun  lod  ham  lugte  til,  og  efterhaanden  lykkedes  det 
hende  at  faa  Liv  i  ham.  Det  første,  Aladdin  gjorde,  var  at 
forlange  noget  at  spise,  da  han  i  tre  Dage  intet  havde  faaet, 
og  strax  kom  hans  Moder  med  alt,  hvad  hun  havde,  og  sagde : 
»Spis  nu,  min  Søn,  og  hvil  Dig,  og  naar  Du  føler  Dig  styrket, 
saa  fortæl  mig,  hvad  der  er  hændet  Dig;  men  giv  Dig  bare 
god  Tid,  jeg  skal  ikke  plage  Dig  med  mine  Spørgsmaal,  nu, 
da  Du  er  saa  udmattet.« 

Da  Aladdin  atter  var  kommen  til  Kræfter,  begyndte  han 
sin  Fortælling  og  sagde:  »Jeg  kunde  egentlig  beklage  mig  over 
Dig,  Moder,  fordi  Du  saaledes  fuldstændig  overlod  mig  til 
denne  Mand,  hvis  eneste  Formaal  det  var  at  slaa  mig  ihjel,  og 
vid,  at  hvis  ikke  Allah,  han  være  priset,  havde  frelst  mig,  vilde 
det  nu  have  været  ude  med  mig.  Vi  troede  paa  denne  Mand 
paa  Grund  af  hans  mange  Løfter  og  al  den  Omhu,  han  viste 
mig,  men  tænk  Dig,  i  Virkeligheden  var  det  en  ond  og  be- 
dragerisk og  slet  og  nedrig  Troldmand,  som  jeg  tror,  at  der 
end  ikke  blandt  Djævlene  under  Jorden   findes  Mage    til.      Hør 

nu  bare,  hvad  han  gjorde  med  mig,  og  det,  jeg  fortæller,  er 
den  rene,  skjære  Sandhed.«  Derpaa  aflagde  Aladdin  en  ud- 
førlig Beretning  om  alt,  hvad  der  var  hændet  ham  med  Trold- 
manden lige  fra  det  Øjeblik,  da  de  havde  forladt  Moderens 
Hus,  idet  han  i  sin  Skildring  end  ikke  forbigik  de  mindste 
Smaating.  Som  Bevis  fremtog  han  samtidig  Lampen  og  Poserne 
med  de  Ædelstene,,  som  han  havde  taget  i  den  underjordiske 
Have. 

Da  Aladdin  havde  endt  sin  Fortælling,  udbrod  hans  Moder: 
»Ja,  visselig,  min  Søn,  denne  Mand,  som  jeg  virkelig  ansaa  for 
din  Faders  Broder,  maa  være  en  ond  Bedrager  og  Troldmand, 
og  priset  være   Allah,  som  frelste  Dig  fra  hans  List  og  Svig.« 

Derpaa  besluttede  Aladdin  at  gaa  i  Seng;  thi  i  al  den  Tid, 
han  havde  været  i  Hulen,  havde  han  ikke  sovet,  og  han  var 
nu  derfor  ganske  udmattet.  Da  han  vaagnede  næste  Morgen 
efter  en  lang  og  dyb  Søvn,  forlangte  han  atter  noget  at  spise, 
da  han  var  sulten  endnu,  men  hans  Moder  svarede:  »Ak,  min 
Søn,  jeg  har  ikke  noget  at  give  Dig;  thi  alt  det,  som  jeg  havde, 
spiste  Du  i  Gaar;  men  hav  blot  en  Smule  Taalmodighed,  jeg 
har  noget  Spind  liggende  færdigt,  som  jeg  vil  gaa  hen  og  sælge 
paa  Torvet,  og  for  de  Penge  kan  jeg  købe  noget  Mad  til  Dig.« 
»Nej,  Moder,«  sagde  Aladdin,  »lad  hellere  dit  Spind  ligge  og 
giv  mig  Lampen,  som  jeg  havde  med  i  Gaar;  thi  jeg  tænker, 
at  vi  kunne  faa  mere  for  den  end  for  det,  som  Du  har  spundet. « 
Aladdins  Moder  fik  nu  fat  i  Lampen,  men  da  hun  saa,  at  den 
var  helt  snavset,  sagde  hun:  »Hør,  min  Søn,  hvis  jeg  rensede 
Lampen  og  vadskede  den,  saa  tror  jeg,  at  Du  kunde  faa  mere 
for  den.«  Strax  tog  hun  en  Tot  Uld  og  begyndte  at  gnide 
paa  Lampen ;  men  i  samme  Øjeblik  viste  der  sig  en  Aand  med 
en    kæmpestor,    skrækindjagende    Skikkelse,    som    sagde:      »Sig, 

hvad  ønsker  Du  af  din  Slave ;  jeg  tjener  den,  som  holder 
Lampen  i  sin  Haand,  og  ikke  jeg  alene,  men  ogsaa  alle  Lampens 
andre  undergivne  Aander.« 

Aladdins  Moder,  som  aldrig  før  havde  set  en  slig  Kæmpe, 
blev  saa  forfærdet  ved  dette  Syn,  at  hun  ikke  kunde  svare, 
men  faldt  bevidstløs  om.  Hendes  Søn  derimod,  som  allerede  i 
den  underjordiske  Hule  havde  set  Ringens  Aand,  løb  hurtigt 
hen  og  greb  Lampen  og  sagde  til  Aanden:  »Du  Slave  af 
Lampen,  jeg  er  sulten,  bring  mig  derfor  noget  at  spise,  men  det 
maa  være  noget,  som  er  rigtigt  godt.«  Som  et  Lyn  forsvandt 
Aanden  og  kom  tilbage  med  et  stort,  kostbart  Fad  af  det  pure 
Sølv,  hvorpaa  der  stod  tolv  Skaale  med  forskjellige  udsøgte 
Retter  og  to  Bægre  med  ædel  Vin  og  Brød,  der  var  hvidere 
end  Sne;  og  derpaa  forsvandt  han.  Aladdin  søgte  nu  at  bringe 
sin  Moder  til  Bevidsthed  igjen,  og  da  dette  var  lykkedes  ham, 
sagde  han:  »Kom  nu,  Moder,  og  lad  os  glæde  os  ved  denne 
Mad.  som  Allah  har  sendt  os.«  Hans  Moder  blev  meget  for- 
undret, da  hun  saa  alt  dette  og  spurgte:  »Hvem  er  den  ædel- 
modige Giver,  som  har  sendt  dette ;  det  maa  da  aabenbart  være 
Sultanen,  som  har  hørt  om  vor  Fattigdom  og  villet  hjælpe  os?« 
»Ja,  nu  er  det  ikke  Tid  at  komme  med  Spørgsmaal,«  svarede 
Aladdin,  »kom  nu  bare  og  spis,  for  vi  er  jo  sultne  begge  to.« 
Derpaa  satte  han  og  hans  Moder  sig  til  Bords,  og  da  hun 
smagte  paa  Retterne,  fandt  hun,  at  hun  aldrig  i  sit  Liv  havde 
faaet  noget  saa  fortræffeligt;  samtidigt  sad  hun  og  betragtede 
Opdækningen,  men  hun  havde  lige  saa  lidt  som  sin  Søn  nogen 
Anelse  om,  hvor  kostbar  den  var,  da  hun  aldrig  før  havde 
haft  Lejlighed  til  at  se  den  Slags  Ting.  Da  de  var  færdige, 
saa  de,  at  der  endnu  var  saa  meget  tilbage,  at  de  havde  nok 
baade  til  den  Aften  og    den    næste  Dag;    derpaa    satte    de    sig 

hen,  og  Aladdins  Moder  begyndte  at  spørge  ham  ud  om,  hvad 
der  var  bleven  af  den  Aand,  som  havde  vist  sig.  Da  hun 
hørte  Sammenhængen,  forbausedes  hun  og  sagde:  »Ja,  det 
maa  vel  nok  være  rigtigt,  skjøndt  jeg  aldrig  før  har  set  saadan 
et  Gespenst;  saa  var  det  vel  ogsaa  ham,  der  reddede  Dig  ud 
af  Hulen?«  »Nej,  Moder,«  forklarede  Aladdin,  «det  var  en 
anden  en,  det  var  nemlig  Ringens  Aand,  men  denne,  som  Du 
saa,  tjener  Lampen.«  »Hvad,  det  fæle  Spøgelse,  som  gjorde 
mig  saa  bange,  at  jeg  nær  var  død  af  Skræk,  kommer  han 
frem  ved  Hjælp  af  denne  Lampe  her?«  »Ja,  vist,«  svarede 
Aladdin.  »Ja,  saa  vil  jeg  bede  Dig,  min  Søn,  ved  alt,  hvad 
der  er  Dig  helligt,  at  Du  skiller  Dig  af  med  baade  Ring  og 
Lampe,  for  at  jeg  ikke  skal  se  disse  Spøgelser  mere;  thi  Pro- 
feten (Allah  være  ham  naadig  og  give  ham  Fred)  har  forbudt 
os  at  have  med  den  Slags  Væsener  at  gjøre.«  »Ja,  men  Moder 
dog,  jeg  har  vel  al  skyldig  Ærbødighed  for  dine  Ord,  men  Du 
kan  virkelig  ikke  faa  mig  til  at  kaste  denne  Lampe  væk,  som 
har  hjulpet  os  saa  godt  nu,  da  vi  var  sultne;  denne  Lampe 
var  ogsaa  det  eneste,  som  den  onde  Troldmand  vilde  have  af 
alt  det  Guld  og  Sølv,  der  var  i  Hulen,  og  hvis  han  ikke  havde 
vidst  saa  god  Besked  med  dens  Egenskaber,  vilde  han  ikke 
have  foretaget  en  saa  lang  og  besværlig  Rejse,  og  det,  at  han 
lukkede  mig  inde  i  Hulen,  var  blot,  fordi  jeg  ikke  vilde  give 
ham  den;  derfor  skal  vi  netop  beholde  Lampen  og  passe 
paa  den;  thi  den  kan  nu  underholde  os  og  i  den  bestaar  al 
vor  Rigdom.  Og  hvad  Ringen  angaar,  saa  vil  jeg  heller  ikke 
skille  mig  ved  den;  thi  uden  den  havde  Du  aldrig  faaet  mig 
mere  at  se,  men  jeg  havde  nu  ligget  død  i  den  underjordiske 
Hule;  og  hvem  véd,  om  der  ikke  en  Gang  træffer  mig  en 
Ulykke  eller  en  Vanskelighed,  saa  vil  denne  Ring  kunne  redde 


211 


mig  ud  deraf.«  Aladdins  Moder  kunde  ikke  andet  end  billige 
det  rigtige  i  hans  Ord  og  sagde  derfor:  »Ja,  ja,  min  Søn,  gør, 
som  Du  vil,  men  jeg  for  min  Part  ønsker  aldrig  mere  at  se 
dette  Syn  igjen.« 

Den  følgende  Dag  var  det  Forraad,  som  Aanden  havde 
bragt,  sluppet  op,  og  Aladdin  tog  derfor  en  af  de  tolv  Skaale, 
som  alle  var  af  Sølv,  og  gik  hen  paa  Torvet  med  den;  der 
traf  han  en  Jøde,  en  rigtig  gammel  Snyder,  hvem  han  dog 
uden  Betænkning  viste  Skaalen.  Strax  trak  Jøden  ham  med 
hen  i  en  Krog,  og  efter  at  have  undersøgt  den  nøje,  sagde 
han:  »Ja,  hvor  meget  vil  I  have  for  den,  Herre?«  »Du  maa 
selv  bedst  vide,  hvor  meget  den  er  værd,«  svarede  Aladdin. 
Jøden  var  meget  forlegen;  thi  han  vidste  ikke  rigtigt,  om 
Aladdin  virkelig  havde  nogen  Forstand  derpaa,  og  om  han 
skulde  byde  ham  lidt  eller  meget;  men  da  han  efterhaanden 
begyndte  at  mærke  Aladdins  Uvidenhed,  tog  han  et  Guldstykke 
op  af  Lommen  og  gav  ham.  Saa  snart  Aladdin  havde  faaet 
Guldstykket,  ilede  han  bort,  medens  Jøden  stod  ene  tilbage, 
opfyldt  af  Ærgrelse  over,  at  han  ikke  havde  dristet  sig  til  at 
byde  ham  endnu  mindre  for  Skaalen. 

Paa  Hjemvejen  gik  Aladdin  ind  til  en  Bager  og  kjøbte 
Brød  og  bragte  det  tillige  med  Resten  af  Pengene  hjem  til  sin 
Moder.  Derpaa  gik  han  i  Byen  og  kjøbte  alt,  hvad  de  be- 
høvede, og  saaledes  levede  de,  indtil  de  havde  opbrugt  det, 
som  de  havde  faaet  for  den  første  Skaal.  Saa  tog  han  den 
næste  og  bragte  den  til  Jøden,  som  kjøbte  dem  alle;  men  da 
han  havde  givet  et  Guldstykke  for  den  første,  vovede  han  nu 
ikke  at  give  mindre  for  de  andre  af  Frygt  for,  at  Ynglingen 
skulde  gaa  hen  og  sælge  dem  til  en  anden,  saa  at  han  selv 
derved    gik    glip    af    denne    rigelige    Indtægt.      Saaledes    blev 


212 


Aladdin  ved,  indtil  alle  tolv  var  væk  og  kim  Fadet  var  tilbage ; 
da  det  var  for  tungt  til  at  gaa  med,  hentede  han  Jøden  til  sit 
Hjem,  og  denne  betalte  ham  strax  ti  Guldstykker  for  Fadet. 

Men  ogsaa  disse  fik  en  Ende,  og  Aladdin  tog  derfor  paany 
Lampen  frem  og  gned  paa  den.  Strax  kom  Aanden  frem  og 
sagde  som  før:  »Sig,  hvad  Du  ønsker;  thi  jeg  er  din  Slave, 
og  ikke  jeg  alene,  men  ogsaa  alle  Lampens  andre  undergivne 
Aander.«  Aladdin  svarede:  Bring  mig  en  lignende  Opdækning 
som  forrige  Gang;  thi  jeg  er  sulten.«  Paa  Øjeblikket  kom 
Aanden  tilbage  med  et  Sølvfad  ligesom  det  forrige,  med  tolv 
Skaale  med  udsøgte  Retter  og  Brød  og  herlig  Vin.  Aladdins 
Moder  var  gaaet  ud,  fordi  hun  vidste,  at  hendes  Søn  vilde  til 
at  paakalde  Lampens  Aand,  og  da  hun  kom  tilbage  og  saa 
denne  Anretning,  blev  hun  meget  glad  og  overrasket,  og 
Aladdin  sagde  derfor:  »Naa  Moder,  det  var  den  Lampe,  som 
Du  sagde,  at  jeg  skulde  kaste  bort-,  nu  kan  Du  se,  hvor  den 
er  udmærket!«  »Ja,  min  Søn,«  svarede  hun,  »Allah  har  forøget 
sin  Godhed  imod  os,  og  det  er  derfor  heller  ikke  min  Mening 
at  skyde  den  fra  mig. «  Herpaa  satte  de  sig  til  Bords  og  spiste 
og  drak,  og  det  gik  ligesom  forrige  Gang,  at  de  fik  saa  meget 
tilovers,  at  der  var  nok  ogsaa  til  den  næste  Dag. 

Da  nu  ogsaa  dette  var  sluppet  op,  tog  Aladdin  igjen  en 
Skaal  og  gik  med  den  hen  for  at  opsøge  Jøden  og  sælge  den 
til  ham.  Men  tilfældigvis  kom  han  forbi  en  Butik,  hvor  der 
boede  en  gammel  Guldsmed,  en  ærlig  og  retskaffen  Mand.  Da 
denne  fik  Øje  paa  Aladdin,  løb  han  ud  og  kaldte  paa  ham  og 
sagde:  »Min  unge  Ven,  jeg  har  oftere  set  Dig  gaa  her  forbi, 
og  jeg  har  bemærket,  at  Du  handler  med  en  Jøde,  og  jeg  tror, 
at  det  ogsaa  nu  er  ham,  som  Du  gaar  og  leder  efter;  men  Du 
maa  vide,  at  alle  Jøder  anser  det  for  tilladeligt  at  snyde  os  ret- 

troende  Muhammedanere,  og  denne  her  er  netop  en  af  de 
værste  Kjæltringer;  vis  mig,  hvad  det  er,  som  Du  vil  sælge 
ham,  og  jeg  forsikrer  Dig,  at  jeg  skal  give  Dig  for  det  alt, 
hvad  det  er  værdt.«  Aladdin  viste  ham  Skaalen,  og  da  han 
havde  set  paa  den,  sagde  han:  »Er  det  den  Slags,  som  Du 
har  solgt  ham?«  —  »Ja,  akkurat  Magen  dertil.«  —  »Og  hvad 
har  Du  faaet  for  dem?«   —   »En  Dinar.« 

Da  den  gamle  Guldsmed  hørte  dette,  udbrød  han:  »Nej, 
se  dog,  hvilken  Tyveknægt !  han  har  saamænd  bedraget  Dig  til- 
gavns ;  thi  Skaalen  er  af  det  fineste  Sølv,  og  i  Følge  dens  Vægt 
er  den  70  Dinarer  værd,  og  hvis  Du  vil  sælge  den  for  det, 
saa  tag  Pengene.«  Aladdin  tog  dem  og  takkede  ham  for  hans 
Uegennyttighed,  og  i  den  følgende  Tid  henvendte  han  sig  altid 
til  ham,  naar  han  vilde  af  med  en  af  Skaalene. 

Skjønt  Aladdin  og  hans  Moder  nu  var  bleven  saa  rige, 
vedblev  de  dog  at  leve  paa  deres  gamle  Maade,  uden  at  tillade 
sig  ny,  overdaadige  Udgifter.  Kun  hørte  Aladdin  nu  op  med 
at  løbe  og  lege  med  Drengene  og  begyndte  at  søge  dannede 
Mænds  Selskab;  hver  Dag  gik  han  hen  paa  Torvet  og  talte 
med  Kjøbmændene,  baade  de  gamle  og  de  yngre,  om  deres 
Forretninger  og  Prisen  paa  deres  Varer  og  lignende.  Særlig 
færdedes  han  blandt  Guldsmede  og  Juvelererne  og  betragtede 
de  forskjellige  Slags  Ædelstene,  som  blev  kjøbte  og  solgte,  og 
derved  kom  han  til  Kundskab  om,  at  de  to  Poser  med  Frugter 
af  Træerne  i  Hulen  ikke  indeholdt  Glas  eller  lignende,  men  at 
det  var  Ædelstene,  saa  kostbare  og  prægtige,  at  ingen  Konge 
ejede  Magen  til  dem;  thi  naar  han  betragtede  alle  de  Ædel- 
stene, som  fandtes  hos  Juvelererne,  saa  han,  at  end  ikke  de 
største  kunde  maale  sig  med  de  mindste  af  hans. 

Saaledes   vedblev   han  at  omgaas  disse  Kjøbmænd   og   han 

begyndte  at  gjøre  sig  afholdt  af  dem,  saa  at  de  fortalte  ham 
alt  muligt  om  deres  Forretning  og  lignende;  da  traf  det  sig 
en  Morgenstund,  da  han  efter  Sædvane  vilde  begive  sig  hen  til 
Torvet,  at  han  paa  Vejen  mødte  en  Udraaber,  der  gik  rundt 
og  raabte:  »Hans  Majestæt  Sultanen  kundgjør  herved  som  sin 
Vilje,  at  alle  Folk  skal  lukke  deres  Boder  og  Butikker  og 
holde  sig  inde  i  deres  Huse,  fordi  Prinsesse  Badr-al-budur1), 
vor  Sultans  Datter,  ønsker  at  begive  sig  til  Badet;  enhver,  som 
er  denne  Befaling  overhørig,  vil  blive  straffet  med  Døden.« 
Da  Aladdin  hørte  dette,  paakom  der  ham  en  ubetvingelig  Lyst 
efter  at  faa  Sultanens  Datter  at  se,  da  han  altid  havde  hørt  alle 
Folk  prise  hendes  Skjønhed  og  Ynde,  og  han  besluttede  derfor 
at  gaa  hen  for  at  stille  sig  bag  ved  Døren  til  Badet,  for  om 
muligt  paa  denne  Maade  at  faa  hende  at  se,  naar  hun  kom. 
Øjeblikkelig  ilede  han  af  Sted  og  stillede  sig  bag  ved  Døren 
paa  en  saadan  Maade,  at  han  ikke  kunde  opdages,  og  ventede 
der.  Saa  snart  Sultanens  Datter,  der  havde  været  tilsløret, 
medens  hun  gik  igjennem  Byens  Gader,  var  kommen  hen  til 
Badet,  slog  hun  Sløret  til  Side,  og  hendes  Ansigt  kom  til  Syne, 
straalende  som  den  opgaaende  Sol  eller  som  en  skinnende 
Ædelsten.     Om  hende  siger  Digteren: 

Hendes  Øje  har  en  Trolddom,   som  man  ej   forstaar 
og  Roser  blomstre   frem  paa  hendes  Kinder, 

og  Nattens  sorte  Mørke  dækker  hendes  Haar, 
men  for  Pandens  klare  Dagslys  det  forsvinder. 

Da  Aladdin  saa  Prinsessen  uden  Slør,  sagde  han  ved  sig 
selv:  »Sandelig,  dette  er  et  af  Naturens  Mesterværker;  lovet 
være  Allah,  som  har  frembragt  noget  saa  smukt  og  yndefuldt.- 


l)   »Fuldmaanernes  Fuldmaane«. 


215 

Og  med  det  samme  forvirredes  hans  Tanke  fuldstændig  og  hans 
Hjerte  blev  grebet  af  den  dybeste  Kjærlighed.  Da  han  kom 
hjem,  var  han  endnu  fuldstændig  aandsfraværende  paa  Grund 
af  dette  Syn,  og  hans  Moder  sagde  derfor  til  ham:  »Hvad  er 
der  hændet  Dig,  min  Søn,  sig  mig,  hvad  der  er  i  Vejen;  thi 
Du  er  jo  slet  ikke,  som  Du  plejer  at  være.«  Men  Aladdin, 
der  tidligere  havde  troet,  at  alle  Kvinder  saa  ud  som  hans 
Moder,  og  som  nu  saa  pludselig  havde  erfaret,  hvad  Skjønhed 
var,  bad  blot  om  at  faa  Lov  at  være  i  Ro.  Hans  Moder 
trængte  ind  paa  ham  for  at  faa  ham  til  at  nyde  noget,  men 
han  spiste  kun  lidet  og  begav  sig  derpaa  til  Hvile,  idet  han 
tænkte  at  finde  Fred  i  Søvnen. 

Hans  Moder  blev  ved  denne  Opførsel  alvorlig  bekymret, 
idet  hun  troede,  at  han  var  syg,  og  hun  sagde  derfor  den  næste 
Dag:  »Hør,  min  Søn,  sig  mig  nu,  hvad  der  fejler  dig;  jeg 
har  nemlig  hørt,  at  der  paa  Sultanens  Opfordring  er  kommen 
en  berømt  Læge  hertil  fra  Arabien,  og  hvis  Du  nu  er  syg,  saa 
vil  jeg  gaa  hen  for  at  hidkalde  ham.«  Men  Aladdin  svarede: 
»Nej,  Moder,  jeg  er  fuldstændig  rask  og  fejler  intet;  men  jeg 
havde  altid  troet,  at  alle  Kvinder  saa  ud  som  Du,  indtil  jeg  i 
Gaar  saa  vor  Sultans  Datter,  Prinsesse  Badr-al-budur.«  Derpaa 
fortalte  han,  hvorledes  det  hele  var  gaaet  til;  hvorledes  han 
havde  hørt  Udraaberens  Bekjendtgj  øreise  og  havde  stillet  sig 
op  bag  Døren  og  faaet  Prinsessen  at  se,  da  hun  slog  Sløret  til 
Side.  »Og,«  sluttede  han,  »siden  jeg  har  set  hende,  er  mit 
Hjerte  bleven  grebet  af  Kjærlighed  og  en  brændende  Attraa 
efter  hende,  og  jeg  kan  ikke  leve,  hvis  jeg  ikke  faar  hende; 
jeg  har  derfor  besluttet  at  bede  hendes  Fader  Sultanen  om 
hende,  saaledes  som  Skik  og  Brug  er.«  Da  hans  Moder  hørte 
dette,    sagde    hun:     »Du  maa  jo  have  mistet  din  Forstand,   min 

Søn;  tal  nu  dog  fornuftigt  og  ikke  saadant  noget  vanvittigt 
Snak.«  »Nej,  Moder,«  svarede  Aladdin,  »jeg  er  ikke  gal,  og 
alt,  hvad  Du  end  vil  sige,  kan  ikke  rokke  min  Beslutning;  min 
Fred  er  forbi,  hvis  jeg  ikke  faar  Prinsessen,  og  derfor  vil  jeg 
fri  til  hende  hos  Sultanen.«  »O,  min  Søn,  jeg  besværger  Dig, 
lad  dog  endelig  ingen  faa  slige  Ord  at  høre;  men  lad  hellere 
alt  dette  fare;  selv  om  det  virkelig  ogsaa  er  din  oprigtige  Me- 
ning; saa  véd  jeg  ikke,  hvorledes  Du  vil  bære  Dig  ad  dermed.« 
»Ved  din  Hjælp,  kjære  Moder,  det  var  min  Hensigt,  at  Du 
skulde  frembære  dette  Frieri  tor  mig.«  »Nej,  Allah  bevare  mig 
derfor,  saa  gal  er  jeg  endnu  ikke  bleven;  tænk  dog  paa,  at 
din  Fader  var  den  ringeste  og  fattigste  Skræder  i  hele  Byen, 
og  jeg,  din  Moder,  er  heller  ikke  rigere,  og  saa  vil  Du  fri  til 
Datteren  af  vor  Sultan,  som  ikke  en  Gang  vil  nøjes  med  Prin- 
ser til  Svigersønner,  undtagen  de  er  hans  jævnbyrdige  i  Magt 
og  Ære.« 

Aladdin  hørte  taalmodig  efter,  indtil  hans  Moder  var  fær- 
dig; men  saa  sagde  han:  »Ja,  kjære  Moder,  det  véd  jeg  alt- 
sammen meget  godt,  at  jeg  er  af  fattig  Slægt,  men  det  kan 
ikke  forandre  min  Beslutning,  og  det  er  mit  Haab,  at  Du  vil 
hjælpe  din  Søn  heri,  thi  ellers  mister  Du  mig,  da  Døden  er  mig 
vis,  saafremt  jeg  ikke  naar  det  Maal,  min  Kærlighed  har  sat 
sig.«  Da  hans  Moder  hørte  dette,  græd  hun  og  sagde:  »Ja, 
min  Søn,  Du  er  jo  mit  eneste  Barn,  og  jeg  vil  sikkert  hjælpe 
Dig  i  alt.  Men  sæt  nu,  at  jeg  kom  for  at  fri  for  dig  hos  en 
eller  anden,  saa  vilde  de  strax  spørge,  om  Du  drev  noget  Haand- 
værk  eller  Handel  eller  havde  Jord,  som  Du  kunde  leve  af,  og 
hvad  skulde  jeg  saa  svare?  og  naar  det  vilde  gaa  saadan  med 
vore  Ligemænd,  hvordan  skal  jeg  saa  bære  mig  ad  overfor 
Kinas  Sultan,    som    er  den  storste  og  mægtigste.     Jeg  er  sikker 

paa,  at  naar  jeg  kommer  med  denne  Tale  for  Sultanen,  vil  det 
blive  en  farlig  Sag  for  os;  maaske  bliver  vi  endog  slaaet  ihjel 
begge  to.  Hvordan  skulde  jeg  vel  faa  Dristighed  nok  under 
saadanne  Farer  til  at  fremkomme  med  et  sligt  Frieri?  de  maa 
jo  tro,  at  jeg  er  gal,  naar  de  hører,  hvad  jeg  vil.  Ja,  jeg  véd 
nok,  at  Sultanen  er  en  naadig  Herre,  der  ikke  jager  dem  bort, 
som  kommer  til  ham  med  deres  Bønner  og  tager  deres  Tilflugt 
til  ham,  og  han  belønner  dem,  som  har  gjort  sig  fortjente 
ved  at  forsvare  hans  Land  i  Krigen  og  den  Slags,  men  hvad 
har  Du  vel  udrettet  for  Sultanen  eller  for  Landet,  som  kunde 
berettige  Dig  til  en  saadan  Belønning.  Og  det  er  sandt,  en- 
hver, som  kommer  med  en  eller  anden  Anmodning  til  Sultanen, 
er  forpligtet  til  at  bringe  en  Gave,  som  passer  for  Hans  Maje- 
stæt; hvordan  vil  Du  nu  bære  Dig  ad  med  at  staa  frem  og  fri 
til  hans  Datter,  naar  Du  ikke  en  Gang  har  en  passende  For- 
æring at  bringe  ham?«  »Moder,  Moder,  det  véd  jeg  nok,  det 
véd  jeg  godt  altsammen;  men  Kjærligheden  har  nu  en  Gang 
slaaet  Rod  hos  mig,  og  paa  anden  Maade  faar  jeg  aldrig  Fred. 
Men  en  Ting  var  der  dog,  som  Du  huskede  mig  paa,  og  som 
jeg  havde  glemt!  Du  sagde,  at  jeg  ikke  havde  nogen  Foræring 
at  bringe  Sultanen,  men  nu  skal  jeg  fortælle  Dig,  at  jeg  har 
en  Skat,  som  ingen  Konge  har  Mage  til.  Du  maa  nemlig 
vide,  at  de  Stene,  som  jeg  havde  med  fra  den  underjordiske 
Hule  i  de  to  Poser,  ikke  er  Glas,  som  jeg  først  troede,  men 
at  det  er  lutter  Ædelstene;  det  har  jeg  faaet  at  vide  ved  at 
færdes  paa  Torvet  hos  Juvelererne,  hvor  jeg  har  set  alle  de 
Ædelstene,  som  blev  kjøbte  og  solgte,  og  der  bemærkede  jeg, 
at  der  ikke  fandtes  en  eneste,  som  kunde  maale  sig  med  mine 
i  Størrelse  og  Skjønhed.  Hvis  Du  derfor  vil  hjælpe  mig,  som 
Du    har    lovet,    saa   tag    det  Porcellainsfad,    som    vi    har,    for  at 

jeg  kan  fylde  det  med  Ædelstene;  dem  skal  Du  saa  bringe  til 
Sultanen,  og  jeg  tror,  at  med  en  saadan  Foræring  vil  Du  let 
faa  Adgang,  saa  at  Du  kan  faa  den  overrakt  til  ham  selv,  sam- 
tidig med  at  Du  fremfører  dit  Ærinde;  men  hvis  Du  ikke  vil 
hjælpe  mig  til  at  faa  Prindsessen,  da  er  det  ude  med  mig.  Men 
kom  nu  med  Fadet,  for  at  vi  kan  se,  hvordan  Ædelstenene 
tager  sig  ud  i  det.«  Aladdins  Moder  stod  nu  op  og  hentede 
Fadet,  og  han  fyldte  det  derpaa  med  en  Mængde  forskjellige 
Slags  Ædelstene,  saa  at  Glansen  af  dem  næsten  helt  blændede 
hans  Moder,  og  skjont  hun  ikke  rigtig  vilde  tro  paa  hans  Ud- 
sagn om  deres  umaadelige  Værdi,  syntes  hun  dog,  at  det  var 
en  saadan  Sjældenhed,  at  de  godt  kunde  passe  for  Sultanen. 
Aladdin  forsikrede  om  deres  Kostbarhed,  og  om,  at  Sultanen 
vilde  overøse  hende  med  Ære  i  Anledning  af  en  saadan  Gave, 
og  hans  Moder  sagde  derfor:  »Ja,  ja,  min  Søn,  jeg  vil  saa- 
mænd  gjerne  tro,  at  de  er  saa  kostbare,  men  en  gruelig  Fræk- 
hed er  det  nu  alligevel  at  komme  til  Sultanen  med  en  saadan 
Anmodning,  og  jeg  ved  ikke,  hvor  jeg  skal  faa  Mod  til  at 
komme  frem  med  den,  og  sæt  ogsaa,  at  Allah  giver  mig  Dri- 
stighed, og  jeg  faar  sagt,  hvad  der  ligger  mig  paa  Hjerte,  saa 
bliver  jeg  dog  erklæret  for  gal  og  jaget  ud,  og  maaske  bliver 
ikke  alene  jeg,  men  ogsaa  Du  slaaet  ihjel.  Men  det  er  nu 
lige  meget,  for  din  Skyld  vil  jeg  tage  mig  sammen  og  gaa  der- 
hen, og  hvis  Sultanen  tager  pænt  imod  mig  i  Anledning  af 
den  smukke  Gave,  saa  tænker  jeg  nok,  at  jeg  skal  faa 
det  sagt. 

Men  det  er  sandt !  naar  nu  Sultanen  har  hørt  mit  Frieri 
og  saa  spørger  om  din  Stilling  og  din  Rigdom,  som  Folk  plejer, 
hvad  skal  jeg  saa  sige?  for  Du  skal  se,  det  Sporgsmaal  kommer 
han   nok    med.«      Aladdin    svarede:     »Nej,    det    kan    han    ikke 

faa  nogen  Grund  til,  naar  han  ser  disse  Ædelstene,  saa  det 
skal  Du  ikke  bekymre  Dig  om;  gaa  Du  blot  af  Sted,  og  gjør 
Dig  ikke  Sagen  værre  i  din  Forestilling,  end  den  er  i  Virkelig- 
heden. Desuden  er  det  mit  Haab,  at  Lampen,  som  skaffer  os 
alt,  ogsaa  vil  kunne  sætte  mig  i  Stand  til  at  besvare  et  saadant 
Spørgsmaal  fra  Sultanen. » 

Under  saadanne  Samtaler  hengik  Natten,  og  efterhaanden 
kom  der  mere  Mod  i  Aladdins  Moder,  særlig  ved  Tanken  om, 
hvad  Lampen  kunde  udrette.  Da  hendes  Søn  bemærkede  dette, 
blev  han  bange  for,  at  hans  Moder  skulde  udplapre  Hemmelig- 
heden og  sagde:  »Vogt  Dig  vel,  Moder,  for  at  sige  et  eneste 
Ord  om  Lampen,  for  at  vi  ikke  skal  miste  den:  thi  af  den 
afhænger  al  vor  Herlighed.«  Moderen  sagde,  at  det  skulde 
han  ikke  være  bange  for;  derpaa  tog  hun  Skaalen  med  Ædel- 
stenene, svøbte  et  stort  Tørklæde  om  og  begav  sig  af  Sted  til 
Sultanens  Raad,  hvor  hun  kom  saa  tidligt,  at  det  endnu  ikke 
var  samlet.  Da  hun  havde  staaet  noget,  kom  Storveziren  og 
en  Del  fornemme  Folk  ind  og  lidt  efter  de  øvrige  Vezirer  øg 
Rigets  øverste.  Nogen  Tid  efter  dem  kom  Sultanen  og  tog 
Plads  paa  sin  Tronstol;  alle  de  fornemme  rejste  sig  ved  hans 
Indtrædelse  og  blev  staaende,  indtil  han  havde  givet  dem  Til- 
ladelse til  atter  at  tage  Plads.  Derpaa  kom  de  audienssøgende 
frem  og  deres  Sager  blev  paadømte,  den  ene  efter  den  anden, 
indtil  Audienstiden  var  forbi;  da  rejste  Sultanen  sig  og  gik  til- 
bage i  sit  Palads,  og  hele  Forsamlingen  skiltes. 

Aladdins  Moder  var  gaaet  derhen  saa  tidlig,  at  hun  var  kom- 
men til  at  staa  foran  de  andre,  men  da  ingen  sagde  til  hende,  at 
hun  skulde  gaa  frem,  blev  hun  staaende  der,  lige  indtil  For- 
samlingen blev  hævet,  og  da  hun  saa  de  andre  forlade  Salen, 
mente  hun,  at  nu  burde  hun  ogsaa  gaa.    Da  Aladdin  saa  hende 

komme  hjem  igjen  med  Skaalen,  skjønnede  han  nok,  at  der 
var  noget  i  Vejen,  og  kom  derfor  ikke  med  noget  Spørgsmaal, 
førend  hun  selv  begyndte  at  fortælle:  »Naa,  lovet  være  Allah, 
at  det  gik  saa  godt;  jeg  fik  rigtignok  ikke  talt  med  Sultanen, 
men,  om  Gud  vil,  skal  jeg  nok  faa  ham  i  Tale  i  Morgen;  der 
var  saa  mange  i  Dag,  der  maatte  gaa  bort  med  uforrettet  Sag 
ligesom  jeg.«  Da  Aladdin  hørte  dette,  blev  han  glad  over,  at 
der  ikke  var  andet  i  Vejen,  og  skjønt  han  i  sin  utaalmodige 
Kjærlighed  helst  havde  set  Sagen  afgjort  strax,  søgte  han  dog 
at  slaa  sig  til  Taals.  Den  næste  Dag  gik  hans  Moder  igjen 
med  sin  Skaal  til  Sultanens  Divan,  men  der  var  lukket,  og  paa 
sin  Forespørgsel  hos  Vagten  erfarede  hun,  at  Sultanen  kun  gav 
Audiens  tre  Gange  om  Ugen,  saa  at  hun  blev  nødt  til  at  gaa 
hjem  igjen.  Saaledes  blev  hun  ved  at  komme  igjen  en  hel 
Uge  i  Træk,  og  hver  Gang,  der  var  aabent,  gik  hun  ind  og 
stillede  sig  foran  Sultanen,  uden  at  hun  dog  nogen  Sinde  fik 
Lejlighed  til  at  træde  frem  eller  sige  noget. 

Sultanen  havde  imidlertid  hver  Gang  lagt  Mærke  til  hende, 
og  en  Dag,  da  han  fra  Divanet  gik  ind  i  Paladset,  ledsaget  af 
Storveziren,  sagde  han:  »Vezir,  nu  har  jeg  en  sex,  syv  Gange 
i  Divanet  lagt  Mærke  til  en  Kone,  der  staar  lige  over  for  mig 
med  noget  under  sit  Tørklæde;  véd  Du  noget  om,  hvad  hun 
vil?«  »Eders  Majestæt  véd,«  svarede  Veziren,  »at  Kvinder  ofte 
viser  sig  meget  uforstandige;  hun  her  kommer  vel  blot  for  at 
klage  over  sin  Mand  eller  sit  Tyende  eller  lignende.«  Dette 
Svar  tilfredsstillede  ikke  Sultanen,  og  han  befalede,  at  næste 
Gang  hun  kom,  skulde  hun  føres  frem  for  ham,  hvorpaa  Veziren 
førte  Haanden  til  Hovedet  og  sagde:  »Eders  Majestæt,  jeg 
hører  og  adlyder.« 

For  Aladdins  Moder    var   det  efterhaanden  blevet  en  Vane 

at  gaa  til  Divanet,  og  skjønt  det  faldt  hende  temmelig  besvær- 
ligt at  staa,  fandt  hun  sig  dog  gjerne  deri  for  sin  Søns  Skyld. 
Men  da  hun  kom  næste  Gang,  saa  Sultanen  hende  og  sagde: 
»Vezir,  der  er  den  Kone,  som  jeg  talte  om;  før  hende  nu  frem, 
for  at  jeg  kan  faa  at  vide,  hvad  hun  vil,  og  paadømme  hendes 
Sag.«  Strax  blev  hans  Befaling  opfyldt,  og  Aladdins  Moder 
blev  ført  frem;  hun  udtalte  de  sædvanlige  Ønsker  for  Sultanens 
Liv  og  Lykke  og  kyssede  Jorden  foran  ham,  hvorpaa  han  sagde : 
»Jeg  har  allerede  tidligere  set  Dig  her,  uden  at  Du  har  haft 
Lejlighed  til  at  henvende  Dig  til  mig;  men  sig  mig  nu,  hvad 
Du  ønsker?«  Aladdins  Moder  kyssede  endnu  en  Gang  Jorden 
foran  ham  og  svarede:  »Jeg  beder  Eders  Majestæt  paa  For- 
haand  om  ikke  at  vredes,  naar  jeg  faar  mit  Ærinde  fremført; 
thi  sikkert  vil  det  forekomme  Eders  Majestæt  besynderligt.« 
Sultanen  var  en  Mand  af  en  mild  og  venlig  Karakter,  og  han 
lovede  det  derfor  villigt  og  befalede  alle  at  gaa  ud  undtagen 
hans  Storvezir  og  sagde  derpaa:  »Naa,  kom  saa  frem  med, 
hvad  Du  har  paa  Hjerte.«  »Eders  Majestæt,«  begyndte  Alad- 
dins Moder,  »jeg  har  en  Søn,  som  hedder  Aladdin :  en  Dag, 
da  han  gik  paa  Gaden,  hørte  han  en  Udraaber  bekjendtgjøre, 
at  alle  skulde  lukke  deres  Boder  og  holde  sig  inde,  fordi  Prind- 
sessen  begav  sig  til  Badet.  Han  fik  da  Lyst  til  at  se  hende, 
og  skjulte  sig  derfor  bag  Døren  og  saa  hende.  Men  lige  fra 
den  Dag  har  han  ikke  haft  en  rolig  Time,  men  hængt  over 
mig  for  at  faa  mig  til  at  fri  for  ham  hos  Eders  Majestæt,  og 
det  er  forgjæves,  at  jeg  har  forsøgt  at  bringe  ham  fra  den 
Tanke;  thi  Kjærlighed  tager  ikke  mod  Fornuft.«  Da  Sultanen 
hørte  denne  Tale,  gav  han  sig  til  at  le  og  spurgte  derpaa: 
»Men  hvad  er  det,  som  Du  har  i  din  Pose?«  Aladdins  Moder, 
der  fik  Mod,  da  hun  saa,  hvorledes  Sultanen  tog  Sagen,  lukkede 

op  for  Posen  og  fremviste  Ædelstenene,  som  farvede  hele  Salen 
med  deres  brogede  Skjær. 

Ved  dette  Syn  forbausedes  Sultanen  og  udbrød:  »Nej, 
aldrig  har  jeg  dog  set  Ædelstene  saa  store  og  saa  smukke,  og 
jeg  tror  ikke,  at  jeg  selv  ejer  Mage  dertil;  hvad  mener  Du, 
min  Vezir,  har  Du  set  noget  lignende  før?«  »Nej,  Eders  Maje- 
stæt, og  jeg  tror  ikke  en  Gang,  at  der  i  Eders  Skatkammer 
findes  Stene,  der  svarer  til  de  mindste  af  disse.«  »Nu  vel,« 
vedblev  Sultanen,  »den,  der  bringer  slig  Gave,  er  vel  berettiget 
til  at  blive  min  Datters  Brudgom,  og  ingen  kan  have  større 
Krav  paa  hende.«  Ved  disse  Ord  blev  Veziren  meget  for- 
færdet; thi  Sultanen  havde  tidligere  lovet  sin  Datter  til  hans 
Søn,  og  han  sagde  derfor:  »Eders  Majestæt  har  tidligere  været 
saa  naadig  at  give  mig  Eders  Løfte,  og  jeg  beder  derfor  om 
tre  Maaneders  Frist,  for  at  min  Søn,  om  Allah  vil,  kan  skaffe 
Eders  Majestæt  en  endnu  større  Gave  end  denne.«  Dette  For- 
slag gik  Sultanen  ind  paa,  og  han  vendte  sig  derpaa  til 
Aladdins  Moder  og  sagde:  »Sig  til  din  Søn,  at  jeg  modtager 
hans  Frieri,  men  at  jeg  forbeholder  mig  tre  Maaneders  Frist 
for  at  ordne  Prindsessens  Forhold  og  skaffe  hende,  hvad  hun 
behøver. « 

Da  hun  havde  faaet  dette  Svar,  takkede  hun  og  begav  sig 
ilsomt  hjem ;  thi  Glæden  gav  hende  næsten  Vinger.  Aladdin, 
der  saa  hendes  straalende  Ansigt,  og  som  lagde  Mærke  til,  at 
hun  kom  tidligere  hjem,  end  hun  plejede,  og  uden  at  have 
Skaalen  med,  modtog  hende  glad,  idet  han  ivrigt  spurgte,  hvor- 
dan det  hele  var  gaaet.  »Jo,  Sultanen  blev  henrykt  over  Ædel- 
stenene, og  lovede  Dig  sin  Datter;  saa  gik  Veziren  hen  og 
hviskede    ham    noget  i  Øret,    og    jeg    blev    bange    for,    at    han 

havde  søgt  at  faa  ham  fra  det;    men    saa    bekræftede  bag  efter 
Sultanen  sit  Løfte,   idet  han  blot  forlangte  tre  Maaneders  Frist.« 

Da  Aladdin  hørte  dette  Budskab  og  Sultanens  sikre  Løfte, 
blev  han  overordentlig  glad,  skjøndt  de  tre  Maaneder  nok  fore- 
kom ham  at  være  en  lovlig  lang  Tid,  og  han  takkede  sin 
Moder  for  al  den  Møje,  som  hun  havde  haft,  og  sagde:  »I 
Sandhed,  det  er  som  om  jeg  havde  været  i  en  Grav,  og  Du 
har  frelst  mig  ud  af  den,  og  jeg  takker  Allah  (han  være  priset), 
thi  jeg  tror,  at  nu  er  jeg  ikke  blot  den  rigeste,  men  ogsaa  den 
lykkeligste  af  alle  Mennesker.« 

Aladdin  gik  nu  og  ventede  til  Fristens  Udløb,  men  da 
hændte  det,  efter  at  de  to  Maaneder  var  gaaede,  at  hans 
Moder  en  Dag  gik  ud  for  at  kjøbe  Olie.  Men  da  hun  kom 
hen  paa  Torvet,  fandt  hun,  at  alle  Boder  var  lukkede,  hele 
Byen  var  i  Festdragt,  og  alle  Soldaterne  var  ude  og  Livvagten 
til  Hest,  og  overalt  var  der  Glædesblus  og  Fakler.  Hun  blev 
meget  forundret,  og  da  hun  endelig  fandt  en  Oliehandler,  der 
havde  aabent,  gik  hun  derind  og  spurgte,  hvad  der  var  paa 
Færde.  »Hør,  min  gode  Kone,«  sagde  han,  »I  er  vist  ikke  her 
fra  Byen?«  »Jo,  jeg  er.«  »Og  saa  véd  1  ikke,  at  Prindsesse 
Badr-al-budur  i  Aften  har  Bryllup  med  Storvezirens  Søn !  Han 
er  nu  i  Badet,  og  disse  Soldater  staar  her  og  venter  paa  ham 
for  at  føre  ham  til  Paladset.«  Ved  disse  Ord  blev  Aladdins 
Moder  helt  forstyrret  ved  Tanken  om  hendes  stakkels  Søn,  der 
sad  hjemme  og  talte  hvert  Minut,  indtil  de  tre  Maaneder  var 
omme,  og  strax  ilede  hun  hjem  og  sagde:  »O,  min  Søn,  jeg 
maa  bringe  Dig  en  Nyhed,  men  jeg  er  rigtignok  bange  for,  at 
den  vil  bedrøve  Dig  meget;  Sultanen  har  brudt  sit  Løfte  til 
Dig,  thi  i  Aften  holder  hans  Datter  Bryllup  med  Vezirens  Søn; 
saa  gik  det  dog,  som  jeg   tænkte,    at  Veziren    havde    faaet   Sul- 


224 

tanen  fra  sin  Beslutning  ved  det,  som  han  hviskede  ham  i 
Øret.«  Paa  Aladdins  Spørgsmaal  om,  hvor  hun  vidste  det  fra, 
fortalte  hun  om  al  Stadsen  i  Byen  og  om,  hvad  hun  havde 
hørt  af  Oliehandleren,  og  om  alle  Soldaterne,  der  stod  og 
ventede  paa  Vezirens  Søn. 

Aladdin  blev  dybt  bedrøvet,  men  ved  Tanken  om  Lampen 
mandede  han  sig  atter  op  og  sagde:  »Hør,  Moder,  jeg  tror 
at  Vezirens  Søn  ikke  skal  faa  stor  Glæde  deraf,  men  sørg  Du 
nu  blot  for  vor  Aftensmad,  medens  jeg  gaar  ind  i  mit  Kammer 
et  Øjeblik.«  Da  Aladdin  var  kommen  derind  og  havde  lukket 
Døren,  tog  han  Lampen  frem  og  gned  den,  og  strax  viste 
Aanden  sig  og  spurgte,  hvad  han  vilde.  Aladdin  svarede :  »Vid, 
at  Sultanen  havde  lovet  mig  sin  Datter  efter  tre  Maaneders 
Forløb,  men  dette  Løfte  har  han  brudt,  thi  i  Aften  holder 
Vezirens  Søn  Bryllup  med  hende.  Men  hvis  Du  nu  er  en  tro- 
fast Tjener  af  Lampen,  saa  befaler  jeg  Dig,  at  Du  i  Aften  skal 
bringe  Brudesengen  med  de  nygifte  herhen.«  »Jeg  hører  og 
adlyder,«  svarede  Aanden,  »har  Du  mere  at  befale?«  Aladdin 
svarede  nej,  og  derpaa  forsvandt  Aanden. 

Om  Aftenen  spiste  Aladdin  med  sin  Moder,  men  da  det 
blev  sent,  gik  han  ind  i  sit  Kammer,  og  lidt  efter  kom  Aanden 
med  Brudefolkene.  »Tag  denne  Mand  her,«  befalede  Aladdin, 
»og  skjul  ham  paa  et  afsides  Sted.«  Øjeblikkelig  bragte  Aan- 
den ham  bort  og  førend  han  satte  ham  ned,  pustede  han  paa 
ham,  saa  at  alle  hans  Lemmer  stivnede.  Derpaa  vendte  Aan- 
den tilbage,  og  Aladdin  sagde:  »Kom  i  Morgen  og  bring  dem 
tilbage  til  det  Sted,  hvor  Du  tog  dem.«  »Jeg  hører  og  adlyder,« 
svarede  Aanden  og  forsvandt. 

Aladdin  kunde  selv  næppe  tro,  at  det  virkelig  var  sket, 
som  han  havde  befalet ;  men  da  han  saa  Prindsessen  i   sit  Kam- 

mer,  nærmede  han  sig  og  sagde  med  al  Sømmelighed :  »Skjønne 
Prindsesse,  ikke  har  jeg  bragt  Eder  hid  for  paa  nogen  Maade 
at  krænke  Eders  Ære,  men  jeg  vilde  ikke  taale,  at  nogen  anden 
kom  til  at  besidde  Eder,  da  Sultanen,  Eders  Fader,  har  givet 
sit  Løfte  til  mig.« 

Prindsessen,  der  paa  en  saadan  Maade  saa  sig  hensat  i  disse 
fattige  Omgivelser,  var  saa  forfærdet,  at  hun  ikke  kunde  svare 
et  Ord.  Derpaa  tog  Aladdin  sine  Klæder  af  og  efter  at  have 
lagt  et  Sværd  mellem  sig  og  Prindsessen,  sov  han  ind,  glad 
ved  Tanken  om  at  have  forhindret  Forbindelsen  med  Vezirens 
Søn;  Prindsessen  derimod  tilbragte  en  meget  angstfuld  Nat,  og 
endnu  værre  var  det  for  Brudgommen,  der  stod  hele  Natten 
uden  at  kunne  røre  sig.  Om  Morgenen  kom  Aanden,  og  paa 
Aladdins  Befaling  tog  han  Brudelejet  og  satte  det  tillige  med 
Brud  og  Brudgom  paa  sin  Plads  i  Paladset,  uden  at  blive  set 
af  dem,  der  begge  to  var  opfyldte  af  den  forfærdeligste  Rædsel 
over  disse  Begivenheder.  Lidt  efter  kom  Sultanen  for  at  hilse 
paa  sin  Datter,  men  da  Vezirens  Søn  hørte  ham  komme,  ilede 
han  ind  i  et  Sideværelse  for  at  klæde  sig  paa,  da  han  vilde 
undgaa  at  møde  Sultanen. 

Da  Sultanen  var  kommet  ind,  kyssede  han  Prindsessen 
mellem  Øjnene  og  spurgte  efter  hendes  Brudgom,  men  i  sin 
Forlegenhed  svarede  hun  ikke,  skjøndt  han  gjentog  sit  Spørgs- 
maal  flere  Gange.  Da  blev  han  vred  og  gik  bort  og  begav  sig 
hen  til  Sultaninden  for  al  fortælle  hende  dette;  men  hun  søgte 
at  berolige  ham  og  sagde:  »Eders  Majestæt,  saaledes  er  det 
med  alle  nygifte ;  men  det  er  kun  Undseelse,  som  efterhaanden 
vil  forsvinde,  og  Prindsessen  vil  tale  og  bære  sig  ad  som  sæd- 
vanlig; nu  vil  jeg  selv  se  til  hende,  og  da  er  hun  nok  ander- 
ledes.«     Derpaa    gik    hun    til    Prindsessens    Kammer    og    hilste 

hende  ved  at  kysse  hende  meilem  Øjnene,  men  Prindsessen  be- 
varede haardnakket  Tausheden.  Da  mærkede  hendes  Moder 
vel,  at  der  maatte  være  hændet  noget  overordenligt,  og  spurgte 
derfor:  »Min  Datter,  forklar  mig  dog  Grunden  til  din  Op- 
førsel; hvad  er  der  sket,  siden  Du  modtager  mig  paa  den 
Maade,  naar  jeg  hilser  Dig?«  »Ak,  min  Moder, «  svarede  Prind- 
sessen, idet  hun  hævede  Hovedet,  »vredes  ikke,  jeg  véd  vel,  at 
jeg  burde  modtage  Eder  med  sømmelig  Ærbødighed,  men  hør 
nu  blot  Grunden  til,  at  jeg  opfører  mig  saa  underligt.«  Derpaa 
gav  Prindsessen  en  tro  Beretning  af  alt,  hvad  der  var  hændet  i 
den  forløbne  Nat,  om  hvorledes  hun  var  bleven  bortført,  og 
hendes  Brudgom  forsvundet,  og  de  derpaa  begge  var  kommen 
tilbage  igjen.  »Og,«  sluttede  hun,  »da  saa  min  Fader  Sultanen 
kom,  var  jeg  saa  angst  og  bevæget,  at  jeg  slet  ikke  kunde 
svare  ham,  og  maaske  er  han  blevet  krænket  derved;  men  jeg 
haaber,  at  I  fortæller  ham  det  hele,  for  at  han  ikke  skal  vredes 
over  min  Opførsel,  men  tilgive  mig.« 

Da  Sultaninden  hørte  dette,  sagde  hun:  »Min  Datter,  det 
er  godt,  at  Du  ikke  har  fortalt  dette  til  din  Fader,  og  vogt  Dig 
vel  for  at  tale  derom  til  nogen,  for  at  de  ikke  skal  tro,  at 
Sultanens  Datter  har  mistet  Forstanden.«  »Min  Moder,«  for- 
sikrede Prindsessen,  »det  er  sandt,  hvad  jeg  fortæller,  jeg  er 
ikke  vanvittig,  og  hvis  I  ikke  tror  mig,  saa  spørg  min  Brud- 
gom.« Men  Sultaninden  vilde  ikke  høre  mere  og  sagde:  »Staa 
nu  op,  min  Datter,  og  forjag  disse  Drømmesyner  af  dine  Tanker. 
Se  blot  Festen  og  Tummelen  i  Byen,  og  hør  Trompeterne  og 
Sangen.  Det  er  altsammen  alene  for  din  Skyld.«  Efter  dernæst 
at  have  hidkaldt  Slavinderne  for  at  paaklæde  Prindsessen,  gik 
hun  til  Sultanen  og  forklarede  ham,  at  det  hele  kun  kom  af  en 
Drøm,  som  hans  Datter  havde  haft,  og  at  han  ikke  skulde  bryde 

sig  om  det;  men  senere  kaldte  hun  Vezirens  Søn  til  sig  og 
spurgte?  »Er  det  sandt,  hvad  Prindsessen  fortæller?«  Men  da 
han  var  bange  for,  at  Ægteskabet  skulde  ophæves,  skjulte  han 
Sandheden  og  sagde :  »Jeg  véd  ikke,  hvad  Eders  Majestæt 
mener,«  og  Sultaninden  blev  derved  forvisset  i  sin  Formodning 
om,  at  det  hele  kun  var  en  Drøm. 

Hele  den  Dag  fortsattes  Festen  under  Jubel  og  Glæde,  og 
Sultaninden  tillige  med  Veziren  og  hans  Søn  gjorde  alt  for  at 
oplive  og  adsprede  Prindsessen,  men  hun  vedblev  at  være  taus 
og  indesluttet  formedelst  Nattens  Begivenheder,  medens  alle  andre 
gik  rundt  og  priste  Vezirens  Søn  lykkelig  paa  Grund  af  dette 
fornemme  Giftermaal  og  formedelst  Prindsessens  Skjønhed  og 
Ynde.  Aladdin  derimod  spadserede  om  i  Gaderne  og  saa  paa 
Stadsen,  og  naar  han  hørte  Folk  udbrede  sig  over  Vezirens  Søns 
mageløse  Lykke  og  Ophøjelse,  tænkte  han  ved  sig  selv :  »Ja, 
I  skulde  bare  vide,  hvordan  han  havde  det  i  Nat,  saa  vilde  I 
vist  ikke  misunde  ham  hans  Lykke.« 

Da  det  blev  Aften  gik  Aladdin  hjem  og  efter  at  han  som 
sædvanlig  havde  hidkaldt  Aanden  ved  Lampens  Hjælp,  gav  han 
Befaling  til  atter  at  hente  Prindsessens  Seng.  Lige  som  den 
foregaaende  Nat  blev  Vezirens  Søn  bragt  bort,  og  Aladdin  sov 
paa  hans  Plads  efter  at  have  lagt  Sværdet  mellem  sig  og  Prind- 
sessen, og  om  Morgenen  blev  Sengen  af  Aanden  ført  tilbage 
til  Paladset.  Næppe  var  den  kommen  tilbage,  førend  man 
hørte  Sultanens  Skridt,  og  Vezirens  Søn,  der  denne  Gang  næsten 
var  helt  stivnet  af  Kulde,  skyndte  sig  bort  for  at  klæde  sig 
paa  og  undgaa  at  møde  Sultanen.  Denne  var  begj ærlig  efter 
at  se,  hvorledes  hans  Datter  vilde  modtage  ham,  og  kom  derfor 
strax  hen  og  hilste  hende  paa  sædvanlig  Vis  og  spurgte,  hvor- 
ledes hun  havde  det,  men  Prindsessen    svarede  ikke  et  Ord    og 

saa  ganske  forstyrret  og  nedslaaet  ud.  Da  blev  Sultanen  vred, 
han  drog  sit  Sværd  og  sagde:  »Hvad  er  det,  som  er  sket  med 
Dig?  sig  mig  det  øjeblikkelig  eller  jeg  slaar  Dig  ihjel  paa  Stedet; 
er  det  en  Maade  at  vise  mig  Ærbødighed  paa?  svarer  Du 
ikke  et  Ord,  naar  jeg  taler  til  Dig?«  Da  Prindsessen  bemær- 
kede sin  Faders  Vrede  og  saa  den  dragne  Sabel,  søgte  hun  at 
samle  sine  Tanker,  hævede  Blikket  og  sagde:  »Min  høje 
Fader,  bliv  ikke  vred  og  overil  Eder  ikke  i  Eders  Hidsighed, 
men  hør,  hvad  der  er  hændet  mig  i  disse  to  Nætter,  og  Eders 
Majestæt  vil  da  sikkerlig  tilgive  mig.«  Derpaa  fortalte  hun  alt, 
hvad  der  var  sket,  og  sagde  tilsidst:  »Hvis  Eders  Majestæt 
ikke  fæster  Lid  til  mine  Ord,  kan  I  adspørge  min  Brudgom, 
og  tillige  erfare,  hvad  der  skete  med  ham,  efter  at  han  blev 
taget  bort,   thi  det  véd  jeg  ikke.« 

Da  Sultanen  hørte  denne  Beretning,  fyldtes  hans  Øjne  med 
Taarer,  han  stak  Sværdet  i  Skeden,  kyssede  hende  og  sagde  : 
»Hvad  Du  her  fortæller,  min  Datter,  er  sandelig  af  den  Art,  at 
jeg  ikke  kan  andet  end  undskylde  din  Opførsel,  men  vær  nu 
ved  godt  Mod  og  tænk  ikke  mere  derpaa,  jeg  skal  næste  Nat 
sørge  for  at  bevogte  Dig  saaledes,  at  sligt  ikke  kan  ske.«  Der- 
paa gik  Sultanen  bort,  lod  sin  Vezir  kalde  og  spurgte  ham : 
»Har  din  Søn  fortalt,  hvad  der  er  hændet  ham  og  min  Datter?« 
»Eders  Majestæt,«  svarede  Veziren,  »jeg  har  endnu  ikke  haft 
Lejlighed  til  at  se  min  Søn.«  Derpaa  fortalte  Sultanen  det 
hele  og  sagde:  »Jeg  ønsker  nu,  at  Du  adspørger  din  Søn,  thi 
maaske  har  Prindsessen  overdrevet  noget  i  sin  Frygt,  skjondt 
jeg  tror,  at  det  er  sandt,  hvad  hun  har  sagt.«  Øjeblikkelig  gik 
Veziren  til  sin  Søn,  og  paa  hans  Spørgsmaal  svarede  denne: 
»Min  ophøjede  Fader,  Prindsessen  har  talt  sandt;  i  Stedet  for 
at  være  to  Glædesnætter  har  det  været  de  to  forfærdeligste  Nætter, 

som  jeg  har  tilbragt;  jeg  har  staaet  i  et  mørkt  og  snævert  Hul, 
medens  hele  mit  Legeme  var  stivnet  af  Frygt  og  Kulde.  Jeg 
besværger  Dig  derfor  om,  at  Du  anmoder  Sultanen  om  at  op- 
løse dette  Ægteskab  ;  thi  skjøndt  denne  Ophøjelse  er  en  stor  Ære 
for  mig  og  trods  min  Kjærlighed  til  Prindsessen  føler  jeg  dog, 
at  jeg  ikke  har  Kraft  til  endnu  en  Gang  at  udholde  slig  en 
Nat. « 

Ved  disse  Ord  blev  Veziren  meget  bedrøvet,  thi  han  havde 
gjort  sig  store  Forhaabninger  med  Hensyn  til  Sønnens  Ophøjelse 
ved  dette  Giftermaal,  som  han  af  den  Grund  naturligvis  nødig 
saa  ophævet,  og  han  opfordrede  derfor  sin  Søn  til  at  holde  ud 
en  Nat  endnu  ;  thi  maaske  kunde  de  træffe  saadanne  Forholds- 
regler, at  det,  som  før  var  sket,  kunde  undgaas.  Men  da  han 
kom  til  Sultanen  og  fortalte,  at  hans  Søns  Udsagn  stemmede 
med  Prindsessens,  mente  denne,  at  Ægteskabet  burde  tilbage- 
kaldes;  strax  befalede  han,  at  alle  Festligheder  skulde  ophøre, 
og  Giftermaalet  blev  saaledes  ophævet.  Dette  vakte  stor  For- 
undring hos  Folk,  især  da  de  saa  Veziren  og  hans  Søn  komme 
ud  af  Paladset  med  en  Mine,  hvori  Sorgen  og  Bedrøvelsen  tyde- 
lig stod  at  læse.  Den  eneste,  der  vidste  rigtig  Besked,  var 
Aladdin,  men  ham  havde  Sultanen  aldeles  glemt,  og  han  havde 
derfor  ikke  nogen  Anelse  om,  hvorledes  disse  Begivenheder  var 
gaaet  til. 

Aladdin  ventede  imidlertid  troligt,  indtil  de  tre  Maaneder 
var  omme,  og  først  da  de  var  forbi,  sendte  han  sin  Moder 
til  Paladset  for  at  minde  Sultanen  om  hans  Løfte.  Da  denne 
traadte  ind  i  sit  Divan  og  fik  Øje  paa  hende,  der  stod  foran 
ham,  kom  han  strax  til  at  huske  paa  sit  Løfte,  og  han  befalede 
derfor  Veziren  at  kalde  hende  frem,  førend  de  tog  fat  paa  de 
andre  Sager.     Aladdins  Moder    traadte    frem    og    hilste  Sultanen 

efter  Skik  og  Brug  ved  at  ønske  ham  et  langt  Liv  og  Lykke 
og  sagde  derpaa:  »Eders  Majestæt,  nu  er  de  tre  Maaneder 
forbi,  efter  hvis  Forløb  I  lovede  at  lade  min  Søn  ægte  Eders 
Datter,  Prindsesse  Badr-al-budur.«  Sultanen,  der  saa  hendes 
fattige  og  uanselige  Ydre,  vidste  ikke  rigtig,  hvad  han  skulde 
sige,  og  spurgte  derfor  Veziren :  »Hvad  mener  Du,  at  jeg  skal 
gjøre?  jeg  har  ganske  vist  givet  mit  Løfte,  men  det  er  jo 
aabenbart  fattige  Folk,  som  ikke  er  af  fornem  Æt.« 

Veziren  opfyldtes  af  Misundelse  ved  Tanken  om,  at  en 
anden  skulde  opnaa  den  Lykke,  som  hans  Søn  havde  mistet; 
han  vendte  sig  mod  Sultanen  og  sagde:  »Intet  er  lettere,  Eders 
Majestæt,  end  at  forebygge,  at  Eders  Datter  bliver  givet  til  en 
saadan  Mand,  hvem  ingen  kjender.«  »Ja,  men  hvorledes:  jeg 
har  jo  givet  mit  Løfte,  og  en  Sultans  Løfte  er  ubrødeligt.« 
»Eders  Majestæt,  I  skal  forlange  fyrretyve  Skaale  af  rent  Guld, 
fyldt  med  lignende  Ædelstene  som  dem,  I  fik,  og  baarne  af 
fyrretyve  Slavinder,  der  ledsages  af  lige  saa  mange  Slaver.« 
»Ja,  ved  Allah,«  sagde  Sultanen,  »Du  har  Ret;  thi  det  er  noget, 
som  han  umulig  kan  skaffe.«  Derpaa  sagde  han  til  Aladdins 
Moder:  »Gaa  hjem  og  sig  din  Søn,  at  jeg  er  rede  til  at  op- 
fylde mit  Løfte,  saafremt  han  som  Brudegave  kan  bringe  fyrre- 
tyve Guldskaale  med  Ædelstene  som  dem,  Du  bragte  mig;  de 
skal  bæres  af  fyrretyve  Slavinder,  og  disse  skal  ledsages  af 
fyrretyve  Slaver,  der  fuldstændig  passer  sammen  med  dem;  paa 
den  Betingelse  skal  han  faa  min  Datter.« 

Medens  Aladdins  Moder  begav  sig  hjem,  tænkte  hun  ved 
sig  selv:  »Hvor  skal  dog  min  Søn  faa  alle  de  Ædelstene  fra; 
jeg  tror  ikke,  at  han  kan  komme  tilbage  til  Hulen  og  plukke 
dem,  og  selv  om  han  ogsaa  kunde  det,  hvordan  vil  han  saa 
bære    sig    ad    med    Slaverne.«       Disse    Tanker    opfyldte    hende 

stadig,  og,  saasnart  hun  kom  hjem,  sagde  hun  til  Aladdin:  »Jar 
jeg  sagde  Dig  nok,  at  Du  ikke  skulde  tænke  paa  Prindsessen; 
sligt  lader  sig  ikke  gjøre  for  Folk  som  os.«  »Hvordan  gik  det 
da?«  spurgte  Aladdin.  »Jo,«  sagde  hun,  »Sultanen,  han  tog 
rigtig  pænt  imod  mig  som  sædvanlig,  men  det  er  Veziren,  som 
gjør  alle  Ulykkerne,  for  da  jeg  havde  sagt,  hvad  jeg  skulde 
sige,  at  nu  var  Fristen  løbet  ud,  saa  hviskede  Sultanen  lidt 
med  Veziren,  og  saa  gav  han  mig  denne  Besked.«  Derpaa  for- 
talte hun  ham  alt  og  sagde:  »Naa,  hvad  siger  Du  saa  til  det: 
men  det  har  Du  vel  ikke  noget  at  sige  til?« 

Da  Aladdin  hørte  dette,  lo  han  og  sagde:  »Du  tror,  Moder, 
at  jeg  ikke  har  noget  at  svare  hertil,  og  at  det  er  umuligt,  og  det 
samme  har  vel  Sultanen  tænkt,  men  gaa  Du  nu  blot  ud  og 
kjøb,  hvad  Du  skal  bruge  til  vort  Maaltid,  og  naar  vi  har  spist, 
haaber  jeg  at  kunne  svare  Dig,  thi  denne  Opgave  er  langt 
lettere,  end  jeg  havde  tænkt.«  Saasnart  hans  Moder  var  gaaet 
bort,  hidkaldte  han  Aanden  og  sagde:  »Jeg  bejler  til  Sultanens 
Datter,  og  nu  forlanger  han  fyrretyve  Skaale  af  massivt  Guld, 
som  alle  skal  være  fyldt  med  Ædelstene  fra  den  underjordiske 
Have;  dette  maa  Du  bringe  mig  tillige  med  fyrretyve  Slavinder 
til  at  bære  dem  og  lige  saa  mange  Slaver. «  Aanden  svarede : 
>Jeg  hører  og  adlyder,«  forsvandt  og  kom  kort  efter  tilbage 
med  alt  det  forlangte  og  for  derpaa  atter  bort.  Da  Aladdins 
Moder  kom  hjem,  blev  hun  højlig  forbauset  og  udbrød:  »San- 
delig, Allah  har  velsignet  min  Søn,«  men  inden  hun  fik  taget 
sit  Slør  af,  bad  Aladdin  hende  om  strax  at  begive  sig  til  Sul- 
tanen og  overlevere  ham  det  forlangte,  for  at  denne  kunde  se, 
hvad  han  formaaede.  Derpaa  aabnede  han  Døren  og  lod 
Slaverne  gaa  ud  parvis,  idet  hans  Moder  gik  foran.  Folk  stim- 
lede sammen   paa  Gaden  og   betragtede    dem   med  Forbauselse, 

idet  de  beundrede  Slavernes  Skjønhed  og  deres  pragtfulde 
Klæder,  der  var  indvævet  med  Guld  og  broderet  med  Perler 
af  en  umaadelig  Værdi,  som  funklede  ligesom  Solstraaler,  og 
over  hver  Skaal  var  der  udbredt  et  guldbroderet  Stykke,  der 
ligeledes  var  besat  med  Perler  og  Ædelstene. 

Da  Slaverne,  der  marcherede  frem  i  ordnede  Rækker, 
naaede  Paladset,  vakte  de  overordentlig  Forbauselse  blandt  Hof- 
folkene og  Officererne,  som  holdt  Vagt;  thi  aldrig  i  deres  Liv 
havde  disse  set  noget  lignende,  og  Ædelstenene  i  Skaalene  og 
paa  de  prægtige  Klædninger  spillede  med  en  saadan  Glands, 
at  de  næsten  fik  ondt  i  Øjnene  af  at  se  derpaa.  Da  Sultanen 
fik  Efterretning  om  dette  Optog,  befalede  han  strax,  at  de  skulde 
føres  ind  i  hans  Divan,  og  da  de  var  kommen  ind  med  Alad- 
dins Moder  i  Spidsen,  hilste  de  Sultanen  med  Underdanighed 
og  Ærbødighed  og  satte  Skaalene  foran  ham  efter  at  have 
taget  de  guldbroderede  Stykker  af.  Forbauselse  over  al  denne 
Pragt  greb  Sultanen  i  den  Grad,  at  han  blev  aldeles  stum  og 
ikke  kunde  tale;  og  hans  Forundring  forøgedes  endnu  mere  ved 
Tanken  om,  at  alt  dette  var  skaffet  til  Veje  næsten  i  et  eneste 
Øjeblik;  endelig  befalede  han,  at  Gaverne  skulde  bringes  til 
Prindsessen.  Aladdins  Moder  gik  nu  frem  og  sagde:  »Ganske 
vist,  Eders  Majestæt,  er  denne  Gave  langtfra  Prindsessen  fuldt 
ud  værdig,  men  — «;  men  Sultanen  afbrød  hende  og  sagde  til 
Veziren:  »Mener  Du  ikke,  at  den,  der  i  vor  Tid  kan  bringe 
saadanne  Gaver,  vel  kan  fortjene  at  blive  Sultanens  Svigersøn  ? 
Men  Veziren,  der  var  opfyldt  af  Nag  og  Misundelse,  svarede: 
»Nej,  det  mener  jeg  ikke,  ikke  al  Verdens  Skatte  kan  opveje 
Eders  Datter,  og  dog  synes  Eders  Majestæt  at  sætte  disse  Ting 
her  højere  end  hende.« 

Sultanen  mærkede  imidlertid  godt,  hvad  det  var,  der  lagde 

Veziren  disse  Ord  i  Munden ;  han  vendte  sig  derfor  til  Aladdins 
Moder  og  sagde:  »Gaa  hjem  til  din  Søn,  Kvinde,  og  sig,  at  jeg 
modtager  hans  Gave  og  er  beredt  til  i  Følge  mit  Løfte  at  give 
ham  min  Datter,  Prindsessen,  til  Brud;  sig  ham  endvidere,  at 
han  skal  komme  hid,  for  at  jeg  kan  lære  ham  at  kjende  og 
modtage  ham  med  al  Hæder  og  Ære,  og  at  jeg  ønsker,  at 
Brylluppet  skal  fejres  allerede  i  Aften.«  Med  denne  Besked  gik 
Aladdins  Moder  bort  og  ilede  hjem,  idet  Glæden  gav  hende 
Vinger,  opfyldt  som  hun  var  af  Tanken  om,  at  hendes  Søn 
skulde  være  Sultanens  Svigersøn ;  denne  derimod  opløste  Diva- 
net og  befalede,  at  alle  Skattene  skulde  bringes  til  Prindsessen. 
Da  hun  saa  al  denne  Herlighed,  blev  hun  aldeles  betaget  af 
Forbauselse;  thi  hun  mente,  at  sligt  fandtes  der  ikke  Mage  til 
i  Alverdens  Skatkamre,  og  da  hun  hørte,  at  det  hele  kom  fra 
hendes  nye  Brudgom,  blev  hun  overmaade  henrykt,  og  Sultanen 
glædede  sig  ved  at  se,  at  alle  hendes  sørgmodige  Tanker  nu 
var  forsvunden,  og  mente,  at  dette  Ægteskab  nok  vilde  bringe 
hende  større  Glæde  end  det  med   Vezirens  Søn. 

Imidlertid  sad  Aladdin  og  ventede  paa  sin  Moder ;  da  han 
saa  hende  komme  med  smilende  Ansigt,  tænkte  han  nok,  at 
det  var  gaaet  godt  og  udbrød:  »Allah  være  priset,  nu  er  vel 
mit  Ønske  gaaet  i  Opfyldelse?«  »Ja,  min  Søn,«  svarede  hun, 
»nu  kan  Du  være  glad,  Sultanen  har  bestemt,  at  dit  Bryllup 
skal  staa  endnu  i  Aften;  desuden  skal  jeg  sige,  om  Du  vil 
komme  til  ham,  for  at  han  kan  se  Dig  og  modtage  Dig  med 
Hæder  og  Ære;  se,  det  er,  hvad  jeg  havde  at  melde,  nu  maa 
Du  selv  om  Resten.«  Da  stod  Aladdin  op  og  kyssede  sin 
Moders  Haand  og  takkede  hende  for  al  hendes  Kjærlighed; 
derpaa  gik  han  ind  i  sit  Kammer,  hidkaldte  Aanden  og  befalede 
at  bringe  ham  til  et  Bad,  saa  herligt  indrettet,    som  det   kunde 

tænkes,  samt  skaffe  ham  en  kostbar  Dragt.  I  næste  Øjeblik 
befandt  han  sig  i  et  Marmorbad,  som  ingen  Konge  havde  Mage 
til ;  det  var  smykket  med  vidunderlige  Billeder,  og  i  hvert 
Kammer  var  Væggene  indlagt  med  Ædelstene.  Der  steg  Alad- 
din ned,  og  Genier  tvættede  ham  og  gik  ham  til  Haande  paa 
Lampens  Aands  Befaling.  Derpaa  kom  en  anden  Skare  Genier, 
der  salvede  ham  og  iførte  ham  de  prægtige  Klæder,  som  Lampens 
Aand  havde  bragt  og  lagt  der  i  Stedet  for  hans  egne,  og  ingen 
skulde  nu  mere  tro,  at  Aladdin  var  en  fattig  Skrædersøn,  men 
enhver  maatte  antage,  at  han  var  en  mægtig  Kongesøn. 

Da  han  dernæst  var  bragt  tilbage  til  sit  Hus,  sagde  han 
til  Aanden:  »Nu  maa  Du  skaffe  mig  48  Tjenere,  hvoraf  24 
skal  gaa  foran  mig  og  24  bagved,  og  deres  Klæder  og  Vaaben 
maa  være  fuldendte  i  enhver  Henseende,  saa  at  ingen  Fyrste 
ejer  Magen,  endvidere  maa  jeg  have  en  prægtig  Ganger,  hvis 
Saddeltøj  skal  være  helt  besat  med  Guld,  og  hver  af  de  48 
Tjenere  skal  have  en  Pung  med  tusinde  Guldstykker;  til  min 
Moder  maa  Du  bringe  tolv  skjønne  og  prægtigt  klædte  Slav- 
inder, som  skal  ledsage  hende  til  Sultanens  Slot;  alt  dette  maa 
Du  skaffe  mig,  thi  det  kan  jeg  ikke  undvære,  naar  jeg  skal  be- 
give mig  til  Sultanen.«  Aanden  svarede  blot:  »Jeg  hører  og 
adlyder,«  og  bragte  paa  Timen  alt,  hvad  Aladdin  havde 
ønsket  sig. 

Derpaa  sendte  denne  en  af  Slaverne  af  Sted  for  at  se,  om 
Sultanen  var  rede  til  at  modtage  ham,  og  da  han  meldte,  at 
han  ventede,  svang  Aladdin  sig  paa  sin  Hest  og  red  af  Sted, 
omgivet  af  de  48  Tjenere.  Undervejs  kastede  disse  Guldstykker 
rundt  til  den  forsamlede  Mængde,  der  stimlede  sammen  opfyldt 
af  Beundring  over  det  prægtige  Tog  og  over  Aladdin  selv.  Thi 
Lampen  havde  den  Egenskab,    at  den    ikke  blot   skjænkede  sin 

Ejermand  Rigdom  og  Magt,  men  ogsaa  Skjønhed  og  Forstand,  og 
skjøndt  Folk  kj endte  Aladdins  ringe  Herkomst,  var  der  derfor 
alligevel  ingen,  der  misundte  ham  hans  Lykke,  men  alle  øn- 
skede alt  godt  over  ham  for  hans  Værdigheds  og  Gavmildheds 
Skyld. 

Imidlertid  havde  Sultanen  forsamlet  hele  sit  Hof  og  alle 
Rigets  Stormænd,  og  forkyndt  dem,  at  hans  Datter  skulde  fejre 
sit  Bryllup  med  Aladdin,  som  de  skulde  berede  sig  til  at  mod- 
tage; og  da  denne  kom  ridende,  stod  derfor  Vezirerne  og  Kam- 
merherrerne og  alle  Hoffolkene  opstillede  ved  Paladsets  Port. 
Da  han  var  kommen  indenfor  Porten,  vilde  han  staa  af, 
men  en  af  Emirerne  tog  hans  Hest  og  førte  den  lige  hen  til 
Indgangen  til  Divansalen,  medens  alle  de  andre  gik  foran.  Der 
sad  Sultanen  paa  sin  Trone,  men  da  Aladdin  kom,  steg  han 
ned  og  omfavnede  ham  uden  at  tillade  ham  at  kaste  sig  til 
Jorden  for  ham,  og  lod  ham  derpaa  tage  Plads  ved  sin  højre 
Side.  Aladdin  frembar  sin  Hilsen  til  Sultanen  og  sagde:  »Min 
høje  Fyrste,  Eders  Majestæt  har  vist  mig  en  stor  Ære  ved  at 
skjænke  mig  Eders  Datter,  skjøndt  jeg  langtfra  er  værdig  til 
denne  Hæder,  jeg  vil  derfor  nøjes  med  at  bede  Allah  bevare 
og  beskytte  Eders  Majestæt,  thi  min  Tale  formaar  ikke  at  tolke 
min  Taknemmelighed. «  Sultanen  sad  imidlertid  betaget  af  For- 
bauselse  over  den  Pragt,  der  omgav  Aladdin  og  hans  48  led- 
sagende Tjenere,  og  den  forøgedes  endnu  mere,  da  han  hørte 
hans  forstandige  Tale  og  bag  efter  saa  hans  Moder  i  en 
herlig  Klædning,  fulgt  af  de  tolv  dejlige  Slavinder.  Ogsaa  hele 
Hoffet  var  opfyldt  af  Beundring,  undtagen  Veziren,  hvis  Hjerte 
nagedes  af  Misundelse  ved  alt,  hvad  han  saa  og  hørte,  at 
Aladdin  foretog  sig. 

Sultanen  gav  nu  Befaling  til  at  lade  Musikens  Toner  klinge 

og  begav  sig  til  Bords  med  Aladdin,  der  atter  fik  Plads  ved 
hans  højre  Side,  hvorpaa  de  øvrige  Hoffolk  tog  Sæde,  hver 
efter  sin  Rang.  Under  Maatidet  talte  Sultanen  stadig  med 
Aladdin,  og  denne  gav  sine  Svar  med  en  Finhed  og  Vittighed, 
som  om  han  aldrig  havde  levet  mellem  andre  end  Konger  og 
Fyrster,  saa  at  Sultanen  følte  sig  henrykt  og  tiltrukket  af  ham. 
Efter  at  han  havde  spist,  lod  han  de  retslige  Øvrighedspersoner 
kalde  for  at  de  kunde  affatte  Ægteskabskontrakten  mellem 
Aladdin  og  Prindsesse  Badr-al-budur,  og  da  denne  var  underskrevet, 
vilde  Aladdin  begive  sig  bort.  Da  Sultanen  vilde  holde  ham 
tilbage,  svarede  Aladdin:  »Eders  Majestæt,  det  er  mit  Ønske 
at  opføre  for  Prindsessen  et  Palads,  som  kan  være  hende  en 
passende  Bolig,  og  skjøndt  mit  Hjerte  er  opfyldt  af  Længsel, 
anser  jeg  det  dog  ikke  for  rigtigt  at  nærme  mig  hende,  før 
dette  er  fuldendt.«  »Min  Søn,«  svarede  Sultanen,  »jeg  giver 
Dig  fri  Raadighed  til  at  vælge  det  Sted,  som  Du  selv  ønsker, 
men  hvis  Du  synes  om  den  Plads,  som  ligger  her  foran 
mit  Slot,  saa  kan  Du  jo  bygge  det  der.«  »Ja,  Eders  Majestæt, 
det  var  netop  mit  højeste  Ønske;  thi  derved  kan  jeg  altid  være 
i  Eders  Nærhed.« 

Derpaa  begav  Aladdin  sig  hjem  i  det  samme  Optog  og 
hilset  af  den  forsamlede  Mængdes  Bifaldsraab,  og  saa  snart  han 
var  kommen  ind  i  sit  Kammer  kaldte  han  paa  Aanden  og 
sagde:  »Nu  har  jeg  et  meget  stort  Arbejde  at  paalægge  Dig; 
Du  skal  bygge  mig  et  Palads  paa  Pladsen  foran  Sultanens, 
men  det  skal  være  hurtigt  færdigt  og  det  skal  overgaa  alt 
andet  i  Verden,  saa  at  end  ingen  Konge  kan  have  ejet  noget 
lignende.« 

Den  næste  Morgen  før  Solen  brød  frem,  stod  Aanden  ved 
Aladdins  Leje:     »Herre,    nu    er  Paladset   færdigt,   kom    og  se.- 

Øjeblikkelig  stod  Aladdin  op,  og  Aanden  bragte  ham  derhen 
og  førte  ham  omkring  i  hele  Slottet,  der  var  bygget  af  lutter 
Marmor  og  Jaspis  og  Porfyr;  først  gik  de  ind  i  Skatkammeret, 
der  var  opfyldt  med  Sølv  og  Guld  og  Ædelstene  i  en  saadan 
Mængde,  at  der  hverken  var  Tal  eller  Maal  derfor;  ogsaa  i  de 
andre  Sale  var  alle  Redskaber  af  Guld,  endog  i  Slottets  Kjøkken; 
desuden  var  der  Værelser,  der  laa  fulde  af  de  prægtigste  Dragter, 
og  i  Staldene  stod  Gangere,  som  man  aldrig  havde  set  Mage 
til;  hele  Slottet  vrimlede  af  Slaver  og  Slavinder,  der  fængslede 
Øjet  ved  deres  Skjønhed  og  Ynde.  Alt  dette  betragtede  Alad- 
din, idet  endogsaa  han  var  betagen  af  Forbauselse  over,  at  det 
havde  kunnet  frembringes  paa  en  eneste  Nat,  og  tilsidst  blev  han 
ført  op  til  det  vidunderligste  af  det  hele,  en  Sal  med  fire  og 
tyve  Vinduer,  hvis  Skodder  var  af  lutter  Smaragder  og  Hyacin- 
ther paa  nær  et,  som  efter  hans  egen  Befaling  ikke  var  gjort 
færdig.  Da  han  havde  beundret  alt,  sagde  han  til  Aanden : 
»Nu  har  jeg  kun  et  at  bede  om,  som  jeg  har  glemt;  Du  maa 
bringe  et  guldbroderet  Silketæppe,  som  naar  herfra  til  Sultanens 
Slot,  for  at  Prindsessen  kan  gaa  derpaa,  naar  hun  begiver  sig 
herhen  fra  sin  Faders  Palads.«  Aanden  forsvandt,  og  da  han 
kom  tilbage,  sagde  han:  »Det  er  alt  sket,«  og  viste  ham  Tæppet, 
som  laa  udbredt  paa  sit  Sted. 

Medens  Aladdin  begav  sig  hjem  igjen,  var  Sultanen  imid- 
lertid staaet  op;  han  gik  hen  til  Vinduet  og  saa  ud,  men  da 
han  fik  Øje  paa  det  nye  Slot,  vilde  han  ikke  tro  sine  egne 
Sanser;  han  begyndte  at  gnide  sine  Øjne  i  den  Tanke,  at  han 
sov  endnu,  men  snart  mærkede  han,  at  han  var  vaagen  og  at 
han  virkelig  saa  et  pragtfuldt  Slot,  udenfor  hvilket  der  laa  et 
Tæppe,  som  naaede  helt  hen  til  hans  eget.  Den  samme  For- 
bauselse   havde    ogsaa   grebet  Dørvogterne    og  Veziren,    der  just 


238 

kom  gaaende,  og  strax  kom  Sultanen  ham  glad  i  Møde  og 
udbrød:  »Ser  Du  nu,  at  Aladdin  vil  være  værdig  til  at  være 
min  Datters  Brudgom;  hans  Rigdom  er  jo  saadan,  at  intet 
Menneske  kan  stille  ham  en  Opgave,  der  er  for  vanskelig,  s 
»Eders  Majestæt«,  svarede  Veziren,  »blot  ikke  denne  Bygning 
og  al  denne  Pragt  er  et  rent  Bedrag,  frembragt  ved  Trolddoms- 
kunster; thi  intet  Menneske  i  Verden,  hvor  rig  og  mægtig  han 
end  kan  være,  formaar  at  rejse  et  saadant  Palads  paa  en 
eneste  Nat.«  »Det  er  underligt«,  sagde  Sultanen,  »at  Du  altid 
nærer  de  sletteste  Tanker  om  Aladdin,  men  det  maa  vel  hid- 
røre fra  en  Misundelse  hos  Dig;  tror  Du  da,  at  den,  der 
kan  bringe  min  Datter  slige  Ædelstene  i  Brudegave,  ikke  ogsaa 
skulde  kunne  bygge  et  Palads  som  dette?«  Ved  disse  Ord 
mærkede  Veziren,  hvor  stor  Pris  Sultanen  satte  paa  Aladdin,  og 
skjønt  Misundelsen  kogte  i  ham,  tav  han  derfor  stille,  da  han 
indsaa,  at  han  ikke  mere  formaaede  noget. 

Da  Dagen  fuldstændig  var  brudt  frem,  begav  Aladdin  sig 
til  Sultanens  Slot,  efter  at  han  af  Aanden  havde  faaet  titusinde 
Guldstykker,  som  hans  Tjenere  ligesom  tidligere  uddelte  blandt 
Mængden,  der  jublede  over  hans  Gavmildhed.  Ved  Paladset 
blev  han  modtaget  af  hele  Hoffet,  der  ventede  paa  ham;  Sul- 
tanen kyssede  og  omfavnede  ham  og  førte  ham  derpaa  til 
Bords,  medens  Musikens  Toner  lød  og  Festen  begyndte  at 
fejres  overalt  i  Byen;  ogsaa  alle  de  fremmede  Gesandter  og  de 
Rejsende  fra  fjærne  Steder  kom  for  at  deltage  i  Højtiden  og  i 
Beundringen  over  dette  mærkværdige,  prægtige  Palads,  som  var 
bleven  bygget  paa  en  eneste  Nat. 

Efter  Maaltidet  forlod  Aladdin  Sultanen  og  red  med  sine 
Tjenere  til  sit  eget  Slot  for  at  gjøre  alt  rede  til  Modtagelsen  af 
sin  Brud,    idet  Folket   der   hilsede   ham    og  nedbad  Allahs  Vel- 

signelser  over  hans  Hoved,  ledsagede  ham  i  et  prægtigt  Optog, 
i  Paladset  uddelte  Aladdin  sine  Befalinger  til  sine  Slaver  og 
hele  Tjenerskabet,  for  at  alt  kunde  være  rede,  naar  Prinsesse 
Badr-al-budur  skulde  komme.  Om  Aftenen,  da  Solheden  var 
taget  af,  forsamlede  Sultanen  sine  Vezirer  og  Emirer  og  alle 
sine  Officerer  i  Slottets  Gaard ;  der  kom  ogsaa  Aladdin  ridende 
og  begyndte  at  tumle  sin  Hest  for  at  vise  sin  Kunst,  og  der 
var  ingen,  som  kunde  maale  sig  med  ham;  thi  en  Hest  som 
hans  havde  intet  Menneske  Mage  til.  Prindsessen  var  fra  sit 
Vindue  uset  Vidne  til  dette  Skuespil,  og  da  hun  saa  hans 
Skjønhed  og  Mandighed,  optændtes  hendes  Hjærte  af  Elskov  og 
hun  blev  helt  betaget  af  Glæde.  Derpaa  red  ogsaa  alle  de 
andre  frem  og  foretog  forskjellige  Øvelser,  men  Aladdin  vandt 
stadig  Prisen.  Da  denne  Leg  var  endt,  fulgte  Vezirerne  og 
Rigets  Stormænd  ham  til  Sultanens  Bad,  og  efter  at  han  der 
havde  badet  sig  og  iført  sig  en  endnu  prægtigere  Klædning, 
red  de  i  et  højtideligt  Optog  med  ham  til  hans  Slot;  paa 
begge  Sider  af  ham  fulgte  fire  Vezirer,  bærende  Sværd  i  Hæn- 
derne, og  foran  gik  en  stor  Skare  med  Fakler  og  Trommer  og 
Trompeter.  Da  de  naaede  hans  Palads,  steg  de  af  Hestene  og 
han  lod  dem  alle  tage  Plads,  skjønt  de  var  saa  mange,  at  de 
næppe  kunde  tælles,  og  bød  derpaa  sine  Slaver  at  skænke  For- 
friskninger for  dem,  medens  der  stadig  blev  kastet  Guldstykker 
ud  til  Folket  udenfor. 

Da  Sultanen  var  vendt  tilbage  fra  Slotsgaarden,  gav  han 
Befaling  til,  at  man  skulde  følge  Prindsessen  til  Aladdins  Palads, 
og  øjeblikkelig  satte  Optoget  sig  i  Bevægelse,  bestaaende  af 
Rigets  Stormænd  samt  fakkelbærende  Slaver;  Aladdins  Moder 
gik  ved  Prindsessens  Side,  og  desuden  ledsagedes  hun  af  alle 
Vezirernes    og  Emirernes  Hustruer;    foran    gik  otte  og  fyrretyve 

Slavinder  med  kostbare,  ambraduftende  Lys  i  Guldlysestager, 
der  var  besat  med  Ædelstene,  og  bagefter  fulgte  alle,  baade 
Mænd  og  Kvinder,  som  hørte  til  Slottet.  Af  denne  Skare  blev 
Prindsessen,  der  forinden  var  bleven  omklædt  og  iført  sin  fulde 
Stads,  ført  til  sin  Brudgoms  Slot,  og  der  kom  Aladdin  hende  i 
Møde  og  tog  Sløret  af  hende.  Hans  Moder,  der  ledsagede 
hende,  forbausedes,  da  hun  saa  hendes  Skjønhed  og  Ynde,  men 
endnu  mere  forundrede  hun  sig  ved  at  betragte  den  Pragt,  der 
omgav  dem  i  de  med  Perler  og  Smaragder  smykkede  Værelser, 
og  hun  sagde  ved  sig  selv:  »Naa,  jeg  troede,  at  Sultanens 
Palads  var  noget  særlig  herligt,  men  dette  alene  overgaar  da 
alt,  hvad  Konger  nogen  Tid  har  ejet,  og  jeg  tror  ikke,  at 
noget  Menneske  skulle  kunne  bygge  noget  lignende.«  Saa- 
ledes  tænkte  hun,  og  en  lige  saa  stor  Beundring  opfyldte 
Prindsessen  ved  alt,  hvad  hun  saa.  Imidlertid  blev  Maaltidet 
baaret  frem,  og  under  dette  traadte  firsindstyve  Slavinder  frem 
med  alle  Slags  Instrumenter,  som  de  begyndte  at  spille  paa, 
idet  de  sang  saa  herligt,  at  de  henrev  alle  Tilhørernes  Hj  ærter, 
og  Prindsessen  hensank  i  Beundring-,  thi  hun  mente,  at  saa 
dejlige  Toner  havde  hun  endnu  aldrig  hørt.  Paa  denne  Maade 
vedblev  Jublen  og  Glæden,  og  der  holdtes  i  denne  Nat  en 
saadan  Fest,  saa  at  end  ikke  Alexander,  de  to  Verdeners  Be- 
hersker, nogen  Sinde  havde  fejret  en  lignende. 

Om  Morgenen  stod  Aladdin  op,  og  den  af  hans  Tjenere, 
der  havde  Opsynet  med  hans  Kostbarheder,  bragte  ham  en  ny 
og  prægtig  Klædning;  derpaa  befalede  han,  at  hans  Hest 
skulde  føres  frem,  og  han  steg  op  og  red  med  sit  Følge  til 
Sultanens  Palads,  hvor  han  strax  blev  indladt.  Saasnart  Sul- 
tanen erfarede,  at  han  var  kommen,  ilede  han  ham  strax  i 
Møde    og   kyssede    og  omfavnede  ham,    og  lod  ham  tage  Plads 

ved  sin  Side,  medens  Vezirerne  og  Rigets  Stormænd  bragte 
ham  deres  Hyldest  og  tillige  med  Sultanen  selv  udtalte  alle 
gode  Ønsker  for  ham.  Derpaa  spiste  de,  men  da  de  var 
færdige  sagde  Aladdin:  »Hvis  det  behager  Eders  Majestæt,  og 
hvis  I  vil  vise  mig  en  Ære,  vil  jeg  bede  Eder  om  med  hele 
Eders  Følge  at  aflægge  et  Besøg  hos  Eders  Datter,  Prindsessen.« 
Dette  Forslag  modtog  Sultanen  med  Glæde  og  begav  sig  øje- 
blikkelig af  Sted  med  alle  sine  Hoffolk;  da  han  var  kommen 
til  Slottet  gav  han  til  nøje  at  betragte  dets  Arkitektur  og  de 
Dele,  hvoraf  det  var  bygget,  og  forbauset  over  al  denne  Stor- 
hed og  Rigdom  vendte  han  sig  til  sin  Vezir  og  sagde:  »Sig 
mig,  har  Du  nogen  Sinde  set  noget  saadant?  mon  nogen  Konge 
i  Verden  raader  over  saadanne  Masser  af  Guld  og  ædle  Stene 
som  dem  vi  ser  her?«  »Eders  Majestæt«,  svarede  Veziren, 
»sligt  besidder  ingen  jordisk  Konge,  og  ikke  al  Verdens  Folke- 
slag kunde  formaa  at  bygge  et  saadant  Palads-,  thi  der  findes 
heller  ikke  Kunstnere,  som  kan  udføre  Arbejder  som  disse ; 
men  jeg  tror,  som  jeg  allerede  har  sagt  Eders  Majestæt,  at  alt 
dette  skyldes  Trolddomskunster.«  Men  Sultanen,  der  mærkede, 
at  det  var  af  Misundelse,  at  Veziren  talte  saaledes,  og  at  han 
vilde  søge  at  indtage  ham  mod  Aladdin  ved  denne  Beskyld- 
ning for  Trolddom,  svarede  blot:  »Det,  som  Du  her  siger, 
mener  Du  ikke;  men  for  øvrigt  véd  jeg  godt,  hvorfor  Du  siger 
det.«  Derpaa  førte  Aladdin  Sultanen  af  Sted,  indtil  de  kom 
til  den  høje  Sal,  hvor  han  viste  ham  de  kostbare  Vinduer,  der 
var  prydede  med  Smaragder  og  Hyazinther.  Da  Sultanen  gik 
rundt  og  beundrede  dette,  lagde  han  Mærke  til  det  Vindue, 
som  Aladdin  havde  lagt  en  særlig  Plan  med,  og  da  han  saa, 
at  det  var  ufuldendt  vendte  han  sig  til  Veziren  og  spurgte 
ham,    om    han    vidste  Grunden   til,    at   dette    ikke   var    færdigt. 


242 

»Eders  Majestæt,«  sagde  denne,  »Aarsagen  ligger  vel  i,  at 
Brylluppet  gik  saa  hurtigt  for  sig,  at  der  ikke  har  været  Tid  til 
at  fuldende  det.« 

Imidlertid  var  Aladdin  gaaet  ind  for  at  forkynde  Prind- 
sessen  hendes  Faders  Ankomst,  og  da  han  vendte  tilbage,  kom 
Sultanen  med  sit  Spørgsmaal  angaaende  Vinduet.  »Eders 
Majestæt,«  sagde  Aladdin,  der  lod  som  intet,  »paa  Grund  af 
Ilsomheden  har  Kunstnerne  endnu  ikke  faaet  den  færdig.^ 
»Ja,  men  saa  vil  jeg  lade  det  gjøre  færdig,«  sagde  Sultanen. 
Aladdin  takkede  ham  meget,  og  strax  befalede  han,  at  hans 
Juvelerer  og  Guldsmede  skulde  komme,  efter  at  de  i  hans  Skat- 
kammer havde  forsynet  sig  med,  hvad  de  behøvede  for  at 
gjøre  det  af  Vinduet  færdigt,  som  manglede.  Derpaa  kom 
Prindsessen  for  at  hilse  paa  sin  Fader,  som  modtog  hende  med 
Glæde,  og  fulgte  med  hende  ind  i  hendes  Værelser,  hvor  der 
stod  et  Bord  dækket  for  ham,  hans  Datter  og  Aladdin  og 
et  andet  for  Vezirerne,  Officererne  og  alle  de  øvrige  fornemme. 
Saasnart  Sultanen  smagte  paa,  hvad  der  var  sat  frem,  for- 
bausedes  han  over  de  udsøgte  Retter,  og  samtidig  traadte  de 
firsindstyve  Slavinder,  der  i  Skjønhed  kappedes  med  Fuldmaanen, 
frem  og  anslog  Strængene  paa  deres  Instrumenter,  idet  de  sang 
saa  henrivende,  at  det  kunde  vække  Glæde  endog  hos  den  mest 
bedrøvede,  og  mere  og  mere  satte  den  Overbevisning  sig  fast 
hos  Sultanen,  at  ingen  Kejser  eller  Konge  nogen  Sinde  havde 
formaaet  at  tilvejebringe  noget  lignende. 

Efter  Maaltidet  blev  Desserten  baaret  frem  i  en  anden  Sal 
og  derpaa  gik  Sultanen  op  for  at  se,  hvorledes  det  gik  med 
Arbejdet,  men  han  saa,  at  der  manglede  meget,  og  at  det, 
som  de  havde  taget  i  Skatkammeret,  langtfra  slog  til.  Da  de 
fik  Lov    til  at  tage  af,    hvad  der  fandtes  i  Statens  Skatkammer. 

og  hvis  dette  ikke  slog  til,  maatte  de  ogsaa  bruge  de  Ædel- 
stene, som  Aladdin  havde  givet  ham;  men  der  manglede 
stadigt  meget,  og  Sultanen  gav  da  Befaling  til,  at  de  frit 
kunde  raade  over  de  Kostbarheder,  som  fandtes  hos  alle  Rigets 
Stormænd. 

Den  næste  Morgen  kom  Aladdin  for  at  se,  hvorledes  det 
gik,  og  da  han  saa,  at  de  ikke  en  Gang  havde  faaet  gjort 
Halvdelen  færdig,  befalede  han  dem  at  tage  det  altsammen  fra 
hinanden  og  bringe  Ædelstenene  tilbage,  hvor  de  havde  taget 
dem.  Da  Juvelererne  kom  til  Sultanen  og  berettede  dette, 
spurgte  han  dem  om  Grunden,  men  da  de  svarede,  at  Aladdin 
ikke  havde  givet  nogen  Grund  for  sin  Befaling,  begav  han  sig 
strax  over  til  Aladdins  Slot.  Denne  havde  imidlertid,  efter  at 
han  havde  sendt  Guldsmedene  bort,  hidkaldt  Lampens  Aand 
og  befalet  ham  at  gjøre  Vinduet  færdigt,  og  da  han  kort  efter 
kom  op  i  Salen,  var  det  allerede  gjort.  I  dette  Øjeblik  kom  en 
Eunuch  og  meddelte  Sultanens  Ankomst,  og  strax  ilede  Aladdin 
ned  for  at  modtage  ham.  »Min  Søn«,  sagde  Sultanen,  »hvor- 
for har  Du  ikke  ladet  Juvelererne  gjøre  deres  Arbejde  færdigt? 
thi  det  er  da  ikke  værdt,  at  der  findes  noget  ufuldendt  i  dit 
Palads«.  »Eders  Majestæt«,  svarede  Aladdin,  »jeg  har  ogsaa 
vel  formaaet  at  fuldende  det,  og  for  at  I  kan  overbevise  Eder 
derom,  saa  stig  op  og  se  selv.«  Da  Sultanen  kom  op  i  Salen, 
gav  han  sig  til  at  undersøge  Vinduerne,  men  da  han  fandt, 
at  de  alle  var  ganske  ens,  udbrød  han  i  Beundring:  »Hvad 
er  dette*  dog  for  et  Vidunder,  min  Søn,  at  Du  har  kunnet  bygge 
i  en  Nat,  hvad  almindelige  Kunstnere  ikke  kunde  tilendebringe 
i  Maaneder;  sikkerlig,  din  Lige  findes  ikke  i  Verden.«  »Allah 
beskytte  Eders  Majestæt  og  forlænge  Eders  Liv,«  svarede 
Aladdin,    »men   slig   en  Ros   er  jeg    langtfra   værdig  til.«      »Jo, 

min  Søn,  den,  der  som  Du  kan  gjøre  det,  som  ingen  anden 
formaar,  er  vel  værdig  til  slig  Ros«.  Derpaa  gik  Sultanen  til- 
bage til  Prindsessen,  og  da  han  havde  set  hendes  Glæde  over  al 
den  Herlighed,  som  hun  levede  i,  vendte  han  tilbage  til  sit 
eget  Palads. 

Hver  Dag  red  nu  Aladdin  ud,  bestandig  fulgt  af  sine 
Tjenere,  der  altid  kastede  Guld  ud  blandt  Mængden.  Derved 
vandt  han  en  overordentlig  Yndest  hos  alle  Folk,  baade  høje  og 
lave,  og  tillige  en  betydelig  Stilling  blandt  Rigets  Stormænd, 
og  det  blev  en  almindelig  Skik  at  aflægge  Ed  ved  hans  Liv; 
desuden  færdedes  han  ofte  paa  Jagt  og  deltog  i  Øvelserne  paa 
Rendebanen,  hvor  Prindsessen  altid  var  Tilskuer ;  og  hun  fattede 
mere  og  mere  Kjærlighed  til  ham  og  takkede  Allah  for,  at  han 
havde  befriet  hende  for  Vezirens  Søn. 

Da  Aladdin  havde  vundet  en  saadan  Anseelse,  skete  det, 
at  Sultanens  Rige  blev  angrebet  af  en  fjendtlig  Skare;  han 
udrustede  derfor  en  Hær  og  satte  sin  Svigersøn  i  Spidsen. 
Denne  drog  af  Sted,  og  skjønt  Fjenderne  havde  en  betydelig 
Styrke,  angreb  han  dem  dog  strax,  og  der  førtes  en  haard 
Kamp,  men  tilsidst  blev  de  dog  slaaede  og  den  største  Del  af 
dem  dræbte.  Aladdin  bemægtigede  sig  et  uhyre  Bytte  og  vendte 
tilbage  som  hæderkronet  Sejrherre.  Sultanen  og  hans  Datter 
modtog  ham  ved  hans  Hjemkomst  med  den  største  Jubel  og 
Glæde,  og  der  blev  givet  en  Befaling  til,  at  der  over  hele 
Riget  skulde  fejres  en  Fest  til  Ære  for  Aladdin,  der  nu  af  alle 
blev  anset  for  deres  bedste  Hjælp  næst  efter  Allah,  og  hvis 
Yndest  og  Ære  voxede  overordentlig  paa  Grund  af  denne  Sejr- 
vinding. 

Imidlertid  var  den  afrikanske  Troldmand  vendt  tilbage  til 
sin    Hjemstavn,    opfyldt    af    Bedrøvelse    over,    at    hans    Møje    og 


245 

Besvær  for  at  faa  Lampen  havde  ført  til  saa  lidet,  og  at  han 
var  gaaet  Glip  af  den  just  i  det  Øjeblik,  da  han  troede  at 
have  den;  og  da  han  mindedes  dette,  forøgedes  hans  Harme 
mod  Aladdin,  men  han  tænkte  dog:  »Siden  han  nu  er  død, 
kan  jeg  maaske  endnu  gjøre  mig  Haab  om  Lampen,  da  næppe 
nogen  anden  kan  have  taget  den.«  Derfor  tog  han  noget  Sand 
og  gav  sig  til  at  tegne  magiske  Figurer  i  det  for  at  faa  en 
Bekræftelse  paa,  at  alt  forholdt  sig  rigtigt.  Men  forbitret  blev 
han,  da  han  saa,  at  Lampen  ikke  mere  fandtes  i  Haven,  og 
endnu  mere,  da  han  skjønnede,  at  Aladdin  ikke  var  død  i 
Hulen,  og  da  han  undersøgte  Sagen  nøjere,  fandt  han,  at  han 
var  i  Live  og  i  Besiddelse  af  den  Lampe,  som  han  selv  for- 
gjæves  havde  stræbt  at  komme  til  at  eje.  Da  tænkte  han : 
»Skal  jeg  have  døjet  alt  dette  forgjæves,  medens  den  uværdige 
opnaar  Lampen,  som  gjør  ham  til  den  rigeste  af  alle,  hvis  han 
kj ender  dens  Brug?  nej,  dette  skal  hævnes!«  Derpaa  rand- 
sagede  han  videre,  og  da  han  fandt,  at  Aladdin  levede  i  stor 
Rigdom  og  Herlighed  og  havde  ægtet  Sultanens  Datter,  blussede 
Vreden  og  Misundelsen  endnu  stærkere  op  i  ham,  og  paa 
Timen  begav  han  sig  af  Sted  til  Kina. 

Saa  snart  som  han  havde  naaet  Sultanens  Hovedstad  og 
var  taget  ind  i  et  Herberge,  hørte  han  kun  Tale  om  Aladdin, 
og  ogsaa  senere,  da  han  havde  udhvilet  sig  og  spadserede  ud, 
hørte  han  alle,  hvem  han  mødte,  lovprise  det  herlige  Palads  og 
dets  Ejermands  Ædelmodighed  og  Gavmildhed.  Derfor  gik 
han  hen  til  en  af  dem,  som  omtalte  Aladdin  saaledes  og  sagde : 
»Unge  Mand,  hvem  er  det,  der  omtales  saaledes?«  »Du  maa 
nok  være  en  fremmed«,  sagde  den  anden,  »og  være  kommen 
fra  et  fjærnt  Land,  siden  Du  ikke  har  hørt  om  Prinds  Aladdin, 
hvis  Ry  gaar  hele  Verden  over,  og  om  hans  Palads,  som  er  et 

helt  Underværk.  Det  var  da  mærkeligt,  at  Du  ikke  kjender 
ham  (Allah  beskytte  og  bevare  ham)!«  »Ja,  jeg  vilde  gjærne 
se  dette  Palads«,  sagde  Afrikaneren,  »og  Du  vilde  gjøre  mig 
en  stor  Tjeneste  ved  at  vise  mig  Vejen,  da  jeg  er  fremmed.« 
»Gjærne«,  svarede  Manden  og  fulgte  ham  derhen. 

Da  Afrikaneren  saa  Paladset,  skjønnede  han  nok,  at  det 
kun  var  bygget  ved  Lampens  Hjælp,  og  han  tænkte  ved  sig 
selv:  »Ha,  ha,  jeg  maa  se  at  lægge  en  Fælde  for  den  elen- 
dige, dovne  Skrædersøn  og  hvis  Kunst  ikke  slaar  fejl,  skal  jeg 
nok  faa  ham  og  hans  Moder  bragte  i  den  Tilstand,  som  de 
var  i  før.«  Derpaa  begav  han  sig  hjem,  og  ved  Hjælp  af  sine 
magiske  Tegninger  i  Sand  erfarede  han,  at  Lampen  var  paa 
Slottet  og  ikke  hos  Aladdin.  Da  blev  han  overordentlig  glad 
og  tænkte:  »Nu  er  Resten  let,  nu  véd  jeg,  hvorledes  jeg  skal 
faa  den.«  I  den  Hensigt  begav  han  sig  hen  til  en  Kobber- 
smed og  forskaffede  sig  hos  ham  en  Del  Kobberlamper;  med 
dem  vendte  ham  tilbage  til  Herberget,  lagde  dem  i  en  Kurv 
og  gik  derpaa  ud  paa  Gader  og  Stræder  og  gav  sig  til  at 
raabe:  »Hvem  vil  bytte  gamle  Lamper  for  nye?«  Da  Folk 
hørte  dette,  begyndte  de  at  le,  thi  de  tænkte,  at  den  Mand 
maatte  være  gal,  som  vilde  drive  den  Slags  Handel,  og  strax 
samlede  der  sig  en  Mængde  om  ham,  og  alle  Gadedrengene 
fulgte  spottende  og  skrigende  med  fra  den  ene  Gade  til  den 
anden.  Han  lod  sig  imidlertid  ikke  forknytte,  men  blev  ved 
at  gaa  af  Sted,  indtil  han  kom  hen  til  Aladdins  Palads,  hvor 
han  gav  sig  til  at  raabe  rigtig  højt,  medens  Drengene  rundt 
om  skrege :      »Hurra,  han  er  gal,   Hurra!« 

Tilfældigvis  sad  Prindsessen  i  den  store  Sal  og  hørte  dette 
Spektakel,  men  da  hun  ikke  vidste,  hvad  det  skulde  betyde, 
sendte    hun    en  Slavinde    af  Sted    med  Befaling  om  at  skaffe  at 

vide,  hvem  det  var,  der  gik  og  raabte,  og  hvad  det  var,  han 
sagde.  Slavinden  løb  af  Sted,  og  da  hun  fik  at  se,  hvad  der 
var  paa  Færde,  gav  hun  sig  til  at  le  og  vendte  tilbage,  og 
sagde:  »Prindsesse,  det  er  en  Mand  som  gaar  ograaber:  »Hvem 
vil  bytte  gamle  Lamper  for  nye?«  og  alle  Drengene  er  rundt 
om  ham  og  huje  og  spotte.«  Prindsessen  lo  ogsaa,  da  hun 
hørte  dette,  men  en  af  Slavinderne  sagde:  »Jeg  faar  et  Ind- 
fald, Prindsesse ;  jeg  fandt  i  Eders  Gemals  Værelse  en  gammel 
Lampe«  (Aladdin  havde  glemt  den  der  og  ikke  lukket  den 
inde  i  sit  Skatkammer)  5  »den  kunde  vi  tage  og  byde  Manden 
for  en  ny  for  at  se,  om  han  mener,  hvad  han  siger.« 

Prindsessen,  som  ikke  vidste  det  mindste  om,  at  det  var 
denne  Lampe,  der  havde  skaffet  Aladdin  al  hans  Herlighed, 
sagde  strax  ja  dertil,  da  hun  var  meget  nysgjerrig  efter  at  se, 
om  Manden  virkelig  vilde  give  en  ny  i  Bytte,  og  da  Slavinden 
havde  hentet  den  i  Aladdins  Værelse  og  bragt  hende  den, 
gav  hun  den  til  sin  Kammerslave,  for  at  han  kunde  gaa  ned 
med  den  til  Manden;  han  gik,  og  lidt  efter  kom  han  op 
med  en  anden,  som  han  gav  til  Prindsessen,  der  brast  i 
Latter,  da  hun  saa,  at  det  i  Virkeligheden  var  en  splinterny 
Lampe. 

Saasnart  Lampen  var  bleven  bragt  Troldmanden,  kj endte 
han  den  strax,  og  idet  han  skjulte  den  under  sin  Klædning, 
lod  han  de  Folk,  der  kom  for  at  bytte  med  ham,  beholde  alle 
de  andre  Lamper,  og  ilede  hurtigt  bort,  indtil  han  kom  uden- 
for Byen  til  et  øde  og  forladt  Sted.  Der  ventede  han,  indtil 
det  blev  Nat,  og  da  han  havde  set,  at  der  ingen  var  i  Nær- 
heden, tog  han  Lampen  frem  og  gned  paa  den.  Øjeblikkelig 
viste  Aanden  sig  og  sagde:  »Se,  din  Slave  staar  foran  Dig; 
sig,  hvad  ønsker  Du?«   —   »Jeg  ønsker,   at  Du  bringer  Aladdins 

Palads  med  dets  Beboere  og  alt,  hvad  der  er  i  det,  tillige  med 
mig  selv  til  min  Hjemstavn  i  Afrika  og  stiller  det  der.«  »Før 
Du  kan  lukke  dit  Øje  og  aabne  det  igjen,  skal  Du  og  Palad- 
set være  der«,  svarede  A anden,  og  i  samme  Nu  var  det  hele 
virkelig  sket. 

For  nu  at  komme  tilbage  til  Sultanen,  saa  havde  han  den 
Vane  hver  Morgen,  naar  han  vaagnede,  at  at  gaa  hen  og  aabne 
Vinduet  for  at  se  over  til  sin  elskede  Datters  Bolig.  Da  han 
nu  ogsaa  denne  Morgen  saa  ud,  men  intet  bemærkede  uden  en 
øde  Plads  som  i  gamle  Dage,  blev  han  højlig  forfærdet,  og  gav 
sig  til  at  gnide  sine  Øjne  i  den  Tro,  at  han  sov  endnu,  men 
da  han  havde  overbevist  sig  om,  at  Slottet  var  og  blev  borte, 
uden  at  det  var  ham  muligt  at  forstaa,,  hvorledes  det  var 
gaaet  til,  gav  han  sig  til  at  vride  sine  Hænder  og  græde  bitterlig 
over  Tabet  af  sin  Datter.  I  dette  Øjeblik  kom  Veziren,  og  da 
han  saa  Sultanen  i  den  Tilstand,  udbrød  han:  »Allah  holde 
alt  ondt  borte  fra  Eders  Majestæt,  men  hvad  er  der  hændet?« 
»Véd  Du  det  da  ikke?«  —  Nej,  Eders  Majestæt,  jeg  véd  intet.« 
—  »Men  har  Du  da  ikke  bemærket  noget  der,  hvor  Aladdins 
Palads  staar.«  —  Aladdins  Palads,«  sagde  Veziren,  »ja,  det  er 
ikke  lukket  op  endnu.«  ■ —  »Gaa  hen  til  Vinduet  og  se  ud,  og 
sig  mig  saa,  hvor  Aladdins  Palads,  som  Du  taler  om,  er  henne.« 
Veziren  saa  ud,  men  Forfærdelse  greb  ham,  da  han  bemær- 
kede, at  det  var  forsvundet.  »Nu  véd  Du  Grunden  til  min 
Sorg,«  sagde  Sultanen;  »thi  Du  kan  vel  heller  ikke  se  Pa- 
ladset?« »Eders  Majestæt,«  svarede  Veziren,  har  jeg  ikke 
allerede  tidligere  udtalt  som  min  Mening,  at  der  laa  Trold- 
domskunster skjulte  under  alt  dette?«  »Ja,  hvor  er  Aladdin: 
udbrød    Sultanen    optændt    af    Harme.      »Paa    Jagt,«    blev    der 

svaret,    og    øjeblikkelig    befalede    han    en    Afdeling  Soldater    at 
drage  af  Sted  og  bringe  Aladdin  tilbage  i  Lænker. 

Da  Soldaterne  havde  fundet  Aladdin,  henvendte  de  sig  til 
ham  og  sagde:  »Prinds  Aladdin,  bliv  ikke  vred,  men  Sultanen 
har  befalet  at  fængsle  Dig,  og  hans  Befalinger  maa  vi  adlyde.« 
Aladdin  blev  stum  af  Forbauselse  ved  disse  Ord,  men  endelig 
udbrød  han:  »Men  hvad  er  dog  Grunden  hertil;  thi  jeg  véd 
med  mig  selv,  at  jeg  ikke  har  forbrudt  mig  hverken  mod  Sul- 
tanen eller  Riget.«  Men  da  de  intet  vidste,  steg  han  af  Hesten 
og  sagde:  »Gjør  med  mig,  som  Sultanen  har  sagt;  thi  han  er 
Herre  over  os  alle.« 

Da  nu  Soldaterne  kom  med  Aladdin  bunden  og  i  Lænker, 
og  da  Indbyggerne  saa  deres  Yndling  i  denne  Tilstand  og 
hørte,  at  han  førtes  til  Døden,  ilede  de  til  efter  at  have  grebet 
deres  Vaaben  og  fulgte  med  for  at  se,  hvorledes  denne  Sag 
vilde  løbe  af.  Saa  snart  Aladdin  var  kommen  ind  i  Slottet, 
befalede  Sultanen  at  henrette  ham,  men  da  Mængden  hørte 
om  dette,  besatte  de  alle  Slottets  Udgange  og  sendte  Bud  til 
Sultanen  om,  at  ikke  en  eneste  skulde  slippe  levende  ud,  saa- 
fremt  der  blev  tilføjet  Aladdin  den  mindste  Skade.  Aladdin  var 
allerede  knælet  ned  paa  Bøddelens  Tæppe  og  var  bleven  bundet 
for  Øjnene,  men  da  Veziren  raadede  til  Eftergivenhed  og 
Mængden  stadig  trængte  paa,  gav  Sultanen  efter  og  lod  en 
Herold  udraabe,  at  Aladdin  var  bleven  løsladt.  Saasnart  denne 
var  bleven  fri,  gik  han  hen  imod  Sultanen,  der  sad  foran  ham, 
og  sagde:  »Min  høje  Sultan,  da  I  har  vist  mig  den  Naade  at 
skjænke  mig  Livet,  saa  vis  mig  ogsaa  en  anden  og  fortæl  mig, 
hvori  min  Brøde  bestaar.«  »Usle  Bedrager,«  sagde  Sultanen 
»véd  Du  ikke  det?  Gaa  hen,  Vezir,  og  lad  ham  se  ud  af  Vin- 
duet efter  sit  Palads.«   Aladdin  blev  betagen  af  Rædsel,  da  han 

saa  den  øde  Plads,  og  Sultanen  vedblev:  »Ja,  hvor  er  Paladset, 
og  hvor  er  min  Datter,  min  eneste,  højtelskede  Datter?«  »Store 
Sultan,«  sagde  Aladdin,  »jeg  forsikrer,  at  jeg  ikke  har  haft  den 
mindste  Anelse  om,  hvad  der  er  sket.«  »Aladdin,«  sagde  Sul- 
tanen, »jeg  har  kun  givet  Dig  fri  for  at  Du  kunde  skaffe  mig 
min  Datter,  men  hvis  Du  kommer  tilbage  uden  hende,  da 
sværger  jeg  ved  mit  Hoved,  at  Du  skal  dø.«  »Jeg  hører  og 
adlyder,  Eders  Majestæt,  men  forund  mig  blot  en  Frist  af  fyrre- 
tyve Dage;  hvis  jeg  ikke  inden  den  Tid  bringer  Eders  Datter, 
kan  I  gjøre  ved  mig,  hvad  I  vil.«  »Det  skal  være  Dig  til- 
staaet,«  sagde  Sultanen,  »men  tro  blot  ikke,  at  Du  kan  und- 
drage Dig  min  Magt;  thi  om  Du  saa  skjuler  Dig  i  Skyerne, 
skal  jeg  vel  vide  at  finde  Dig.« 

Da  Aladdin  kom  ud  fra  Paladset,  jublede  Folket  over  hans 
Befrielse,  men  Skammen  og  Fortvivlelsen  nedtyngede  hans 
Hoved,  og  i  to  Dage  gik  han  om  i  Byen  uden  at  vide,  hvad 
han  skulde  gjøre  for  at  bringe  Prindsessen  og  Slottet  tilbage; 
hemmeligt  kom  Folk  imidlertid  og  bragte  ham  Spise  og  Drikke. 
Da  de  to  Dage  var  forbi,  gik  han  ud  af  Byen  og  flakkede  raad- 
vild  om  paa  øde  Steder,  indtil  han  kom  til  en  Flod ;  i  sin  haab- 
løse  Fortvivlelse  besluttede  han  at  kaste  sig  i  den,  men  som  en 
troende  Muslim  vilde  han  først  rense  sig  og  begyndte  derfor  at 
vadske  sine  Hænder.  Men  da  kom  han  til  at  gnide  Ringen 
paa  sin  Finger,  og  strax  viste  der  sig  en  Aand,  som  sagde: 
»Se,  din  Tjener  staar  for  Dig,  sig,  hvad  Du  ønsker.«  Aladdin 
blev  glad  ved  dette  uventede  Syn  og  svarede:  »Bring  mit  Slot 
med  Prindsessen  og  alt,  hvad  der  er  i  det,  tilbage.«  »Herre,« 
sagde  Aanden,  »denne  Befaling  kan  jeg  ikke  udføre;  thi  det  er 
noget,  som  kun  Lampens  Aand  formaar.«  »Nu  vel  da,  saa 
bring  mig  atter  til  mit  Palads.«     »Jeg  hører  og  adlyder,«   sagde 

Aanden,    og  i  samme  Nu  stod  Aladdin    i  Afrika  ved    sit  Palads 
nedenfor  Prindsessens  Vinduer. 

Da  han  nu  saa  sit  Slot  igjen,  forsvandt  alle  hans  Sorger, 
og  han  fattede  Haab  paa  ny,  efter  at  han  helt  havde  mis- 
tvivlet om  nogen  Sinde  at  se  sin  elskede  Hustru  igjen,  og 
han  tænkte  paa  Allahs  naadige  Tilskikkelser,  og  paa,  hvor  vid- 
underlig Ringen,  som  han  helt  havde  ladet  upaaagtet,  havde 
hjulpet  ham.  Men  da  han  paa  Grund  af  sin  Bedrøvelse  ikke 
havde  sovet  i  fire  Nætter,  gik  han  hen  og  lagde  sig  til  at  sove 
under  et  Træ,  thi  Paladset  var  beliggende  mellem  to  Haver  i 
en  Udkant  af  Byen.  Der  hvilte  han  sig  til  om  Morgenen,  da 
han  blev  vækket  af  Fuglenes  Kvidren;  da  stod  han  op  og  gik 
hen  til  en  Flod  i  Nærheden  og  vadskede  sig  og  forrettede  sin 
Morgenbøn. 

Prindsessen  var  bleven  meget  bedrøvet  over  Troldmandens 
onde  Gjerning,  der  havde  skilt  hende  fra  hendes  Fader  og 
hendes  Mand,  og  hver  Dag  lige  fra  den  tidlige  Morgen  sad  hun 
og  græd,  og  hun  sov  ikke  om  Natten  og  rørte  hverken  Spise 
eller  Drikke.  Denne  Morgen  kom  hendes  Slavinde  som  sæd- 
vanligt for  at  klæde  hende  paa,  og  tilfældigvis  gik  hun  hen 
og  aabnede  Vinduet  for  at  forsøge  at  adsprede  sin  Herskerinde. 
Men  da  bemærkede  hun  Aladdin  og  udbrød:  »O,  Prindsesse, 
Prindsesse,  men  er  det  ikke  vor  Herre  Aladdin  dernede?« 
Prindsessen  gik  hen  og  fik  Øje  paa  Aladdin,  der  i  det  samme 
saa  op,  og  strax  hilste  de  med  Glæde  paa  hinanden,  og  Prind- 
sessen raabte :  »Skynd  Dig  og  kom  herop  gjennem  den  hemme- 
lige Dør,  thi  Troldmanden  er  her  ikke  nu.«  Aladdin  ilede  op, 
og  da  de  mødtes,  sank  de  i  hinandens  Arme  og  udgød  Taarer 
af  Glæde.  Derpaa  sagde  Aladdin  til  Prindsessen:  »Fremfor 
alt  maa  jeg  gjøre  Dig  et  Spørgsmaal;  jeg    havde  i  mit  Værelse 

lagt  en  gammel  Lampe  — «  »Ak,  min  Elskede,«  sagde  hun 
afbrydende,  »den  er  netop  Skyld  i  al  vor  Ulykke,«  og  paa  hans 
Spørgsmaal  herom  fortalte  hun  alt  fra  først  til  sidst,  hvorledes 
de  havde  bortbyttet  Lampen,  og  derpaa  den  næste  Dag  op- 
dagede, at  Paladset  var  nyttet,  og  efter  hvad  Troldmanden 
havde  sagt,   var  de  nu  i  Afrika. 

Da  hun  havde  berettet  dette,  spurgte  Aladdin:  »Sig  mig, 
hvad  siger  han  til  Dig,  og  hvad  er  hans  Hensigt  med  Dig?« 
»En  Gang  hver  Dag,«  fortalte  hun,  »er  han  kommen  og  har 
anmodet  om  min  Kjærlighed  og  har  opfordret  mig  til  at  glemme 
Dig;  thi  Dig  havde  min  Fader  allerede  slaaet  ihjel,  sagde  han, 
og  han  fortalte  ogsaa,  at  Du  havde  været  fattig  og  kun  var 
bleven  rig  ved  hans  Hjælp,  og  han  har  sogt  at  vinde  mig  paa 
alle  Maader,  men  han  har  ikke  faaet  andet  Svar  end  mine 
Taarer. «  »Men  hvor  har  han  Lampen?«  »Den  bærer  han  hos 
sig  og  skiller  sig  aldrig  ved  den,  og  den  Gang  han  fortalte  mig 
alt  det,  jeg  har  sagt  Dig,  tog  han  den  selv  selv  frem  og  viste 
mig  den.«  Aladdin  blev  glad,  da  han  hørte  alt  dette,  og  sagde: 
»Hør  nu,  hvad  jeg  vil  gjøre;  jeg  gaar  nu  bort,  og  bliv  ikke 
forundret,  naar  jeg  kommer  forklædt  tilbage,  men  lad  en  Slav- 
inde staa  Vagt  ved  den  hemmelige  Dør,  for  at  hun  kan  lukke 
mig  ind;  thi  jeg  pønser  paa  en  List  for  at  dræbe  denne  Nidding.« 
Dermed  gik  Aladdin  bort  og  begav  sig  ind  til  Byen,  og  paa 
Vejen  traf  han  en  Bonde,  hvem  han  foreslog  at  bytte  Klæder; 
men  Bonden  vilde  ikke,  førend  Aladdin  trængte  ind  paa  ham. 
I  Byen  kjøbte  han  for  to  Guldstykker  to  Unzer  Bendj  (en  øje- 
blikkelig bedøvende  Drik)  hos  en  Apotheker  og  begav  sig  der- 
med tilbage  til  Slottet,  hvor  han  blev  lukket  ind  ad  den  hemme- 
lige Dør. 

Da  Aladdin  var  kommen  tilbage,  sagde  han  til  Prindsessen : 

»Hør  nu  vel  efter,  nu  skal  Du  smykke  og  pynte  Dig  og  forjage 
al  Bedrøvelse  fra  dit  Ansigt,  og  naar  Troldmanden  kommer, 
skal  Du  tage  venlig  og  smilende  imod  ham  og  indbyde  ham  til 
at  spise  sammen  med  Dig;  og  lad,  som  om  Du  helt  har  glemt 
mig  og  har  forelsket  Dig  i  ham ;  dernæst  skal  Du  bede  ham 
om  Vin,  og  naar  Du  har  skænket  flere  Gange  for  ham,  skal 
Du  komme  disse  Draaber  i  et  Bæger,  og  saa  snart  han  drikker 
det,  vil  han  strax  falde  om  som  død.«  »Det  er  et  farligt 
Hverv,  som  Du  paalægger  mig,«  svarede  Prindsessen,  »men  dog 
vil  jeg  gjøre  alt  for  at  befri  mig  fra  denne  skjændige  Trold- 
mand, der  har  skilt  mig  fra  Dig  og  fra  min  Fader.«  Derpaa 
gik  Aladdin,  og  Prindsessen  hidkaldte  sine  Slavinder,  for  at  de 
kunde  smykke  hende  paa  bedste  Maade. 

Da  Troldmanden  kom  og  saa  hende  i  denne  Tilstand,  blev 
han  meget  glad,  og  endnu  mere  blussede  Elskoven  op  hos 
ham,  da  hun  lod  ham  tage  Plads  ved  sin  Side  og  sagde:  »Min 
kjære,  bliv  her  hos  mig  i  Aften;  jeg  har  nu  kastet  al  min  Sorg 
til  Side,  thi  om  jeg  saa  sørgede  i  tusinde  Aar,  kunde  jeg  dog 
ikke  kalde  Aladdin  op  fra  Graven,  da  jo  naturligvis,  som  Du 
sagde  i  Gaar,  min  Fader  i  sin  Forbitrelse  har  ladet  ham  slaa 
ihjel.  Og  bliv  blot  ikke  forundret  over,  at  jeg  er  ganske  ander- 
ledes i  Dag  end  i  Gaar;  thi  jeg  har  nu  besluttet  at  tage  Dig 
til  Mand,  da  Du  er  den  eneste,  som  jeg  nu  har  tilbage.  Men 
kom  nu  og  spis  og  drik  hos  mig  i  Aften;  jeg  vilde  forøvrigt 
ogsaa  gjerne  have,  at  Du  lod  mig  smage  Eders  Vin  her  fra 
Afrika,  thi  den,  som  jeg  har,  er  alt  sammen  hjemme  fra  vort 
eget  Land.«  Da  Troldmanden  saa  Prindsessens  Elskværdighed 
og  den  store  Forandring,  der  var  foregaaet  med  hende,  blev 
han  glad,  idet  han  troede,  at  hun  nu  havde  slaaet  alle  Tanker 
om  Aladdin    af  Hovedet    og   han   sagde    derfor:     »Jeg   adlyder 

Dig,  i  hvad  Du  end  befaler;  jeg  har  et  Anker  Vin,  som  jeg 
nu  har  gjemt  paa  i  otte  Aar;  det  vil  jeg  hente  til  os.«  Prind- 
sessen,  der  rigtig  vilde  indsmigre  sig,  svarede:  »Min  kjære,  gaa 
ikke  fra  mig,  men  send  hellere  en  Slave  og  bliv  siddende  her.« 
Men  da  Troldmanden  forklarede,  at  ingen  anden  kj endte  Stedet, 
maatte  han  selv  af  Sted,  men  kom  strax  efter  tilbage  med 
Vinen.  Derpaa  tog  de  Plads  og  gav  sig  til  at  spise  og  drikke, 
og  Prindsessen  tog  sit  Bæger  og  drak  for  Troldmanden,  idet 
hun  ønskede  ham  et  langt  Liv  og  Lykke,  og  han  gjorde  derpaa 
det  samme  for  hende.  Under  Maaltidet  samtalte  de  stadig,  og 
da  Prindsessen  var  forstandig  og  kløgtig,  besnærede  hun  ham 
aldeles  ved  sin  sindrige  Tale,  idet  han  optog  alt,  hvad  hun 
sagde,  som  fuldt  Alvor,  og  Kjærligheden  til  hende  overvældede 
ham  aldeles.  Da  nu  Vinen  begyndte  at  faa  Magt  over  ham, 
sagde  Prindsessen:  »Vi  har  i  vort  Land  en  Skik,  men  jeg 
ved  ikke,  om  den  ogsaa  findes  her  — «  »Hvori  bestaar  den 
da?«  »Den  bestaar  deri,«  sagde  hun,  »at  ved  Maaltidets  Slut- 
ning tager  hver  sin  elskedes  Bæger  og  tømmer  det.«  Med  disse 
Ord  tog  hun  og  fyldte  hans  Bæger  og  samtidig  befalede  hun 
Slavinden  at  tage  et  andet,  nemlig  det,  der  var  blandet  med 
Sovedrikken;  thi  derom  var  denne  bleven  underrettet  i  Forvejen, 
og  alle  Slaverne  og  Slavinderne  i  Slottet  var  lige  saa  ivrige  for 
at  faa  Troldmanden  dræbt  som  Prindsessen  selv.  Saa  snart 
det  andet  Bæger  var  blevet  bragt,  tog  hun  hans  Bæger,  og  idet 
hun  bøjede  sig  over  imod  ham  og  lagde  sin  Haand  i  hans, 
sagde  hun:  »Min  elskede,  tag  nu  mit  Bæger,  ligesom  jeg  har 
taget  dit.«  Derpaa  drak  hun  af  hans  og  kyssede  ham  paa 
Kinden,  og  han  blev  aldeles  betaget  af  Henrykkelse  og  greb 
hendes  Bæger    og    tømte    det  til  Bunden    uden    at    tænke    paa. 

hvad  der  var  i  det;  men  i  samme  Øjeblik  sank  han  om  lige 
som  en  død. 

Nu  løb  Slavinderne  hen  og  lukkede  op  for  Aladdin,  der 
ventede  udenfor;  strax  ilede  han  op  i  Salen  og  omfavnede  sin 
Hustru  og  takkede  hende  for,  hvad  hun  havde  gjort;  derpaa 
opfordrede  han  hende  til  at  lade  ham  alene,  da  der  var  noget, 
han  vilde  udføre,  og  da  Prindsessen  med  sine  Slavinder  havde 
begivet  sig  til  sine  Værelser,  gik  han  hen  og  tog  Lampen  fra 
Afrikaneren  efter  at  have  dræbt  ham  med  sit  Sværd.  Det 
første,  han  gjorde,  var  at  hidkalde  Aanden  og  befale  ham  at 
bringe  Slottet  tilbage  til  sit  gamle  Sted  foran  Sultanens  Palads, 
og  da  dette  var  sket,  gik  han  atter  ind  til  sin  Hustru,  Prind- 
sessen, og  befalede  Slaverne  og  Slavinderne  at  frembære  alle 
Slags  herlige  Ting  for  dem ;  derpaa  holdt  de  et  festligt  Maaltid 
og  tilbragte  hele  Natten  i  Fryd  og  Glæde  over  Gensynet,  indtil 
det  begyndte  at  gry.  Den  næste  Dag  stod  Aladdin  op  og 
iførte  sig  en  prægtig  Dragt,  og  befalede  ligeledes  Prindsessen  at 
smykke  sig,  da  de  naturligvis  den  Dag  skulde  gjense  hendes 
Fader,  hvem  hun  med  længselsfuld  Utaalmodighed  higede  efter 
at  møde. 

Hvad  nu  Sultanen  angik,  saa  havde  han  efter  Aladdins 
Bortgang  ikke  aflagt  Sorgen  over  sin  Datter;  hver  Dag  sad 
han  og  græd  som  en  Kvinde  over  Tabet  af  sit  eneste  Barn,  og 
hver  Morgen  gik  han  hen  for  at  se  ud  til  det  Sted,  hvor 
Paladset  havde  staaet,  og  da  fyldtes  hans  Øje  atter  med  Taarer, 
saa  at  hans  Øjelaag  tilsidst  var  helt  opsvulmede.  Ogsaa  denne 
Morgen  aabnede  han  Vinduet  for  at  se  ud,  men  se,  da  stod 
Slottet  der  igjen.  Sultanen  forbausedes,  men  strax  forlangte 
han  sin  Hest  ført  frem  og  ilede  ned  og  red  derover  for  at  se, 
hvordan  det  hane^  sammen. 

Da  Aladdin  saa  ham  komme,  ilede  han  ham  i  Møde  og 
uden  at  spilde  Tiden  med  Ord,  førte  han  ham  op  til  Prindsessen, 
der  kom  styrtende  imod  ham  og  grædende  kastede  sig  i  sin 
Faders  Arme.  Da  deres  overvældende  Bevægelse  havde  sat  sig, 
tog  de  Plads  alle  tre,  og  Sultanen  spurgte  hende  om  alt,  hvad 
der  var  hændet  hende.  Som  Svar  begyndte  Prindsessen  at  give 
udførlig  Beretning  og  sagde:  »Først  i  Gaar,  kj ære  Fader,  levede 
jeg  atter  op  ved  Synet  af  min  elskede  Ægtefælle,  der  har  frelst 
mig  fra  en  ond  Troldmand,  som  jeg  tror  er  det  afskyeligste 
Menneske,  der  har  levet;  og  hvis  Aladdin  ikke  havde  været, 
saa  havde  det  været  ude  med  mig;  thi  Sorgen  over  Adskillelsen 
fra  Dig  og  fra  ham  havde  helt  overvældet  mig,  og  hele  mit 
Liv  igjennem  vil  jeg  nære  Taknemlighed  mod  ham  derfor.« 
Derpaa  fortalte  hun,  hvem  Troldmanden  var  og  hvorledes  han 
havde  anvendt  Knebet  med  at  bytte  nye  Lamper  mod  gamle, 
hvorved  Prindsessen,  der  ikke  kj  endte  noget  til  Vidunderkraften 
i  Aladdins  Lampe,  var  bleven  bevæget  til  at  skille  sig  af  med 
den,  fordi  hun  syntes,  at  Forsøget  var  saa  morsomt;  dernæst 
berettede  hun  om  Troldmandens  Plageri  og  om  sin  Befrielse 
ved  Aladdins  Hjælp.  Denne  fuldstændiggjorde  hendes  Skildring 
ved  at  fortælle,  hvorledes  han  atter  havde  taget  Lampen  fra  den 
bedøvede  Troldmand  og  derpaa  dræbt  denne  og  ført  Slottet  til- 
bage, »og,«  sluttede  han,  »hvis  Eders  Majestæt  vil  have  Syn 
for  Sagen,  kan  I  selv  faa  hans  Lig  at  se.«  Sultanen  fulgte  nu 
med  Aladdin  op  i  den  store  Sal  og  saa  Liget  og  gav  Befaling 
til,  at  det  skulde  brændes  og  Asken  udstrøes  for  alle  Vinde. 
Dernæst  vendte  han  sig  til  Aladdin  og  sagde:  »Tilgiv  mig, 
min  Søn,  for  min  Fremfærd  mod  Dig,  hvorved  jeg  nær  havde 
berøvet  Dig  Livet,  men  Du  ser,  at  jeg  er  uden  Skyld,  da  jeg 
jo  troede  at  have  mistet   min    eneste  Datter,    hvem    jeg    skatter 

højere  end  hele  mit  Rige,  og  Du  ved,  hvor  øm  enhver  Fader 
er  over  sit  Barn.«  »Min  høje  Sultan,«  svarede  Aladdin,  »I  har 
kun  handlet,  som  I  kunde  og  burde,  men  I  ser,  at  ogsaa  jeg 
er  uskyldig,  og  alt  det  onde  kun  skriver  sig  fra  Toldmanden.« 
Derpaa  befalede  Sultanen,  at  Staden  skulde  iføre  sig  sin  Fest- 
dragt, og  ved  Herolder  lod  han  bekjendtgjøre,  at  der  i  hele 
Riget  i  tredive  Dage  skulde  fejres  Fester  for  Prindsessens  og 
hendes  Ægtefælles  Tilbagekomst. 

Den  afrikanske  Troldmand,  hvem  Aladdin  saaledes  havde 
frelst  sig  fra,  havde  imidlertid  en  Broder,  der  var  en  lige  saa 
dygtig  Troldmand  som  den  anden,  og  begge  lignede  hinanden 
som  to  Halvdele  af  en  overskaaren  Bønne;  men  de  boede  hver 
i  sin  Ende  af  Verden.  En  Dag  vilde  den  ene  se,  hvorledes 
hans  Broder  levede ;  han  fremtog  derfor  sit  Tryllesand  og  gav 
sig  til  at  tegne  sine  Figurer,  men  da  saa  han,  at  hans  Broder 
var  død.  Da  han  fortsatte  sine  Undersøgelser  for  at  faa  mere 
at  vide,  opdagede  han,  at  han  var  slaaet  ihjel  i  en  By  i  Kina 
paa  den  grueligste  Maade  af  en  Yngling  ved  Navn  Aladdin. 
Øjeblikkelig  begav  han  sig  paa  Rejsen  og  drog  af  Sted  i  mange, 
lange  Maaneder  over  Bjærge  og  Dale,  indtil  han  naaede  Sul- 
tanens Residensstad  i  Kina.  Der  tog  han  ind  i  et  Fremmed- 
herberg,  og  efter  at  have  udhvilet  sig  gik  han  ud  i  Byen  for  at 
udspejde  en  Lejlighed  til  Hævn.  Tilfældigvis  kom  han  ind  i 
en  Kafe,  hvor  Folk  sad  og  spillede  Dam  og  Shach  og  samtalte, 
og  der  hørte  han  nogle  fortælle  om  den  gamle,  fromme  Kone 
Fatimah,  som  bestandig  opholdt  sig  i  sin  Eremitbolig  uden  for 
Byen,  og  som  kun  to  Gange  om  Maaneden  kom  ind  til  Staden, 
hvortil  hun  overalt  var  bekjendt  for  sine  fromme  Gjerninger. 

Ved  disse  Ord  spidsede  Troldmanden  Øren  og  sagde  til 
sig  selv:     »Her  har  jeg  vist,    hvad    jeg    søger  til  Udførelsen  af 

min  Plan.«  For  nu  at  faa  nærmere  Besked  gik  han  hen  til  en 
af  de  samtalende  og  spurgte  ham  nøjere  ud;  men  denne  blev 
meget  forundret  over,  at  han  ikke  havde  hørt  Tale  om  hende 
og  om  det  strænge,  afholdende  Liv,  hun  førte.  Troldmanden 
forklarede  ham,  at  han  var  fremmed  og  først  var  kommen  til 
Byen  den  foregaaende  Dag,  men  han  vilde  gjerne  træffe  den 
hellige  Kone,  da  han  var  ramt  af  et  Onde,  som  han  haabede 
at  kunne  blive  befriet  for  ved  hendes  Forbønner.  Den  anden 
fulgte  ham  derfor  udenfor  Byen  og  viste  ham  Fatimah's  Bolig, 
der  laa  paa  et  øde  Sted  oppe  paa  en  lille  Høj ,  og  derpaa  skiltes 
de  under  mange  Taksigelser  fra  Troldmandens  Side. 

Den  næste  Dag  traf  det  sig,  at  Fatimah  kom  til  Staden, 
og  da  Troldmanden  om  Formiddagen  gik  ud,  bemærkede  han  en 
Masse  Mennesker,  der  stimlede  sammen,  og  da  han  gik  nærmere 
for  at  se,  hvad  der  var  paa  Færde,  fik  han  Øje  paa  den  hellige 
Kone,  der  var  omringet  af  en  Mængde  syge  og  lidende,  som 
søgte  Helbredelse  blot  ved  at  blive  berørt  af  hende.  Trold- 
manden fulgte  efter  hende  hele  den  Dag,  indtil  hun  begav  sig 
hjem  om  Aftenen;  da  ventede  han,  til  det  var  bleven  Nat,  og 
begav  sig  saa  ud  til  hendes  Hytte,  hvor  han  fandt  hende 
sovende.  Idet  han  tog  sin  Dolk  i  Haanden  traadte  han  hen 
til  hende  og  kaldte  paa  hende;  strax  slog  hun  Øjnene  op,  men 
blev  meget  forfærdet  ved  at  se  en  Mand  staa  foran  hende  med 
en  Dolk  i  Haanden.  »Hør  nu  vel  efter  mine  Ord,-  sagde 
Troldmanden,  »hvis  Du  giver  en  Lyd  fra  Dig  slaar  jeg  Dig 
ihjel  paa  Stedet,  men  hvis  Du  adlyder,  hvad  jeg  befaler  Dig, 
lover  jeg  ikke  at  slaa  Dig  ihjel.  Giv  mig  nu  først  dine  Klæder, 
saa  kan  Du  tage  mine  i  Stedet.«  Fatimah  adlød  og  gav  ham 
alt,  hvad  der  hørte  til  hendes  Dragt.  »Det  er  godt,«  sagde  han, 
»men  skaf  mig    nu  noget  Salve  til  at  bestryge  mit  Ansigt  med, 

saa  at  det  faar  samme  Farve  som  dit.«  Ogsaa  dette  udførte 
hun;  derpaa  gav  hun  ham  sin  Stok  og  sin  Rosenkrans  og  under- 
rettede ham  om,  hvorledes  han  skulde  bære  sig  ad,  naar  han 
kom  ind  til  Byen  og  sagde:  »Se,  nu  ligner  Du  mig  jo  fuld- 
stændig i  et  og  alt.«  Men  da  alt  var  færdigt  brød  Troldman- 
den sit  Løfte  til  hende ;  thi  han  kvalte  hende  med  et  Reb  og 
kastede  derpaa  hendes  Lig  i  en  Brønd  udenfor  Hytten. 

Efter  denne  Misgjerning  lagde  han  sig  til  at  sove  i  Hytten, 
og  da  det  blev  Morgen,  gik  han  hen  til  Byen  og  hen  paa 
Pladsen  udenfor  Aladdins  Slot.  Der  strømmede  Folk  sammen 
om  ham,  da  de  troede,  at  det  var  den  rigtige  Fatimah,  og  han 
velsignede  dem  og  læste  Bønner  over  de  syge  ligesom  hun 
havde  plejet  at  gjøre.  Men  al  denne  Uro  paa  Pladsen  hørte 
Prindsessen,  og  for  at  erfare  Aarsagen  sendte  hun  en  Slave  ned, 
der  strax  kom  tilbage  og  fortalte,  at  det  var  den  hellige  Fati- 
mah, og  spurgte,  om  Prindsessen  vilde  have  hende  op  til  sig. 
Prindsessen  havde  allerede  længe  ønsket  at  se  denne  Person, 
hvis  udmærkede  Fromhed  hun  havde  hørt  prise  i  de  mest  over- 
drevne Udtryk,  og  gav  derfor  Befaling  til  strax  at  hente  hende. 
Da  Troldmanden  kom  gaaende,  idet  han  førte  sig  paa  en  saadan 
Maade,  at  enhver  maatte  tro,  at  det  var  den  rigtige  Fatimah, 
hilste  Prindsessen  ham  ydmygt,  og  efter  at  have  bedt  ham  tage 
Plads,  sagde  hun:  »Min  kjære,  allerede  længe  har  det  været 
min  Hensigt  at  bede  Eder  komme  hid  og  blive  hos  mig,  for 
at  jeg  kunde  nyde  godt  af  Eders  Fromhed  og  opbyggelige 
Tale.«  Dette  passede  lige  i  Troldmandens  Plan  og  han  troede 
allerede  at  være  ved  Maalet,  men  han  lod  som  intet  og  sva- 
rede: »Prindsesse,  jeg  er  kun  en  fattig  Kone,  som  ikke  passer 
til  at  leve  i  Fyrsters  Selskab.«  —  »Ja,  men  jeg  vil  give  Dig  et 
Værelse  her  i  Paladset,    hvor    ingen    maa  komme  uden  Du,    og 

hvor  Du  uforstyrret  kan  opholde  Dig  og  dyrke  Gud.«  —  »Ja,« 
svarede  Troldmanden,  »da  sømmer  det  sig  vel  bedst,  at  jeg 
giver  efter  for  dine  Ord,  thi  mod  de  mægtige  skal  man  ikke 
gjøre  Modstand;  men  det  vil  jeg  blot  bede  om,  at  jeg  maa 
faa  Lov  til  at  holde  mine  Maaltider  i  Enrum;  thi  jeg  er  ikke 
vant  til  Eders  prægtige  Gjæstebud,  og  jeg  behøver  kun  at  faa 
en  Drik  Vand  og  saa  meget,  som  er  nødvendigt  til  Livets  Op- 
hold.« Han  var  nemlig  bange  for,  at  naar  han  tog  Sløret  af 
under  Maaltidet,  skulde  man  se  paa  hans  Skjæg,  at  han  var  en 
Mand,  hvorved  hans  Plan  vilde  blive  røbet.  Prindsessen  lovede 
ham  det,  og  sagde:  »Det  skal  altsammen  ske,  som  Du  ønsker, 
og  kom  nu  for  at  se  det  Værelse,  som  jeg  vil  give  Dig.«  Med 
disse  Ord  stod  hun  op  og  tog  den  falske  Fatimah  med  ind  i 
det  for  hende  bestemte  Værelse  og  viste  hende  derpaa  den  store 
Sal  med  de  pragtfulde  Vinduer,  og  spurgte,  hvad  hun  syntes 
om  den.  »Jo,«  min  Datter,  sagde  Bedrageren,  »den  er  i  Sandhed 
smuk  og  der  mangler  kun  en  eneste  Ting  for  at  gjøre  den 
fuldendt.«  —  Men  hvad  er  da  det?  jeg  havde  altid  troet,  at 
den  ikke  kunde  være  smukkere.«  —  »Jo,  hvis  der  hang  et 
Æg  af  Fuglen  Rok  her  under  Hvælvingen,  da  vilde  der  i  hele 
Verden  ikke  være  Mage  til  denne  Hal.«  —  »Ja,  men,«  spurgte 
Prindsessen,  »hvad  er  det  for  en  Fugl?«  —  »Det  er  en  Fugl, 
som  er  saa  stor,  at  den  tager  Kameler  og  Elefanter  i  sine  Kløer 
og  flyver  bort  med  dem ;  men  den,  som  har  bygget  dette  Palads, 
vil  vel  ogsaa  nok  vide  at  kunne  skaffe  et  Æg  af  den.«  Da 
Troldmanden  havde  sagt  dette,  blev  Samtalen  afbrudt,  idet  Maal- 
tidet blev  baaret  frem  for  Prindsessen;  hun  søgte  at  faa  ham 
til  at  deltage  deri,  men  han  afslog  det  og  lod  sig  føre  til  sit 
Kammer,  hvor  han  spiste  alene. 

Om   Aftenen  kom  Aladdin  hjem  fra  Jagt,  og  som  sædvanlig 

kyssede  og  omfavnede  han  Prindsessen,  men  han  bemærkede, 
at  hun  ikke  saa  saa  smilende  ud,  som  hun  plejede,  og  spurgte 
derfor,  hvad  der  var  i  Vejen.  »Min  Elskede,«  sagde  hun,  »jeg 
har  altid  før  troet,  at  vort  Palads  var  fuldendt,  men  nu  er  det 
faldet  mig  ind,  at  der  burde  hænge  et  Rokæg  midt  i  den  store 
Sal;  først  da  vilde  den  overgaa  alt  andet  i  Verden.«  »Ikke 
andet,«  svarede  Aladdin,  »det  var  ogsaa  noget  at  være  mis- 
modig for;  vær  Du  kun  rolig,  thi  det  skal  jeg  skaffe  Dig,  førend 
Du  mindst  venter  det.« 

Da  Aladdin  paa  den  Maade  havde  stillet  sin  Hustru  til- 
freds, gik  han  ind  i  sit  Kammer  og  gned  paa  sin  Lampe,  og 
da  Aanden  viste  sig,  forlangte  han,  at  han  skulde  bringe  ham 
et  Rokæg.  Men  ved  disse  Ord  formørkedes  Aandens  Aasyn, 
og  han  udstødte  et  Skrig  af  Harme  og  raabte:  »Ha,  Du  utak- 
nemmelige, er  det  ikke  nok,  at  jeg  og  alle  Lampens  andre 
A ander  staar  i  din  Tjeneste,  siden  Du  nu  forlanger,  at  jeg  skal 
bringe  Dig  vor  Herskerinde  hid  for  at  tilfredsstille  dine  og  din 
Ægtefælles  Luner;  visselig,  Du  fortjente,  at  jeg  knuste  Dig  og 
dit  Palads  til  Støv  og  spredte  det  for  alle  Vinde.  Men  dog 
—  Du  har  her  handlet  i  Blinde  og  jeg  vil  skaane  Dig,  thi 
Skylden  er  ikke  hos  Dig,  men  hos  en  Troldmand,  der  har  for- 
klædt sig  som  den  hellige  Fatimah,  hvem  han  har  dræbt,  og 
som  er  kommen  hid  for  ogsaa  at  fælde  Dig  til  Hævn  for  sin 
Broder;  det  er  ham,  som  har  faaet  din  Hustru  til  at  ytre  dette 
Ønske  for  Dig.«  Med  disse  Ord  forlod  Aanden  den  forfærdede 
Aladdin  og  forsvandt. 

Da  Aladdin  var  kommen'  sig  af  sin  Skræk,  udtænkte  han 
en  Plan.  Han  vidste,  at  den  hellige  Fatimah  formaaede  at 
stille  alle  Slags  Smerter,  og  derfor  gik  han  ind  til  sin  Hustru 
og  lod,  som  om  han  havde  stærk  Hovedpine.    Da  hun  erfarede, 

hvad  der  fejlede  ham,  fortalte  hun  strax,  at  den  hellige  Fatimah 
havde  taget  Bolig  hos  hende,  og  befalede,  at  hun  skulde  hid- 
kaldes for  at  helbrede  Aladdin.  Denne  modtog  den  falske 
Fatimah,  som  om  han  intet  vidste,  kyssede  Sømmen  af  hendes 
Klædning  og  bad  hende  om  at  helbrede  ham,  da  hendes  Evne 
dertil  var  saa  berømt. 

Troldmanden  kunde  næppe  tro  sine  egne  Øren,  i  den 
Grad  traf  al  Ting  sig  heldigt  for  ham ;  han  gik  hen  til 
Aladdin,  men  medens  han  lagde  sin  ene  Haand  paa  hans 
Hoved,  stak  han  den  anden  ind  under  sin  Klædning  for  at 
faa  fat  i  sin  Dolk.  Men  Aladdin  vogtede  paa  enhver  af  hans 
Bevægelser,  og  i  det  Øjeblik,  da  den  anden  fik  Dolken  ud, 
greb  han  den  og  stødte  den  i  hans  Hjerte.  Da  Prindsessen 
saa  dette,  udstødte  hun  et  højt  Skrig  og  sagde:  »Nej,  hvad  har 
Du  dog  gjort;  Du  har  jo  dræbt  den  fromme  Fatimah;  sig, 
frygter  Du  ikke  for  Allahs  Straf  for  en  saa  ugudelig  Gjerning?« 
»Nej,«  sagde  Aladdin,  »jeg  har  ikke  dræbt  Fatimah,  men  der- 
imod hendes  Morder;  denne  her  er  en  Broder  til  den  Trold- 
mand, som  røvede  Dig  og  Paladset,  og  han  kom  hid  i  denne 
Forklædning  for  at  hævne  den  andens  Død  paa  mig,  derfor  var 
det,  han  fik  Dig  til  at  forlange  af  mig,  at  jeg  skulde  bede 
Lampens  Aand  om  et  Rokæg,  men  se  nu  selv  og  overbevis 
Dig.«  Med  disse  Ord  tog  han  Sløret  af  Liget,  og  da  Prind- 
sessen saa  paa  Skjæget,  at  det  var  en  Mand,  udbrød  hun:  »Ak, 
min  Elskede,  allerede  to  Gange  har  jeg  været  nær  ved  at 
volde  din  Død.«  »Min  Elskede,«  svarede  Aladdin,  idet  han 
kyssede  og  omfavnede  hende,  »alt,  hvad  der  kommer  fra  Dig, 
finder  jeg  mig  i  med  Glæde.«  I  samme  Øjeblik  kom  Sultanen, 
og   da   de   havde   fortalt  ham  det  altsammen,    befalede  han,    at 

ogsaa  dennes  Lig  ligesom  Broderens  skulde  brændes    og  Asken 
udstrøes  for  alle  Vinde. 

Derpaa  levede  Aladdin  og  Prindsessen  i  Ro  og  Fred,  fri 
for  alle  Farer.  Efter  nogle  Aars  Forløb  døde  Sultanen,  og 
Aladdin  besteg  Tronen  og.  styrede  Landet  vist  og  retfærdigt, 
saa  at  han  blev  elsket  af  alle  sine  Undersaatter.  Han  og  hans 
Hustru  levede  længe  i  Herlighed  og  Lykke,  indtil  den  Stund 
kom,  der  lader  Glædens  Blomster  visne  og  opløser  alle  Baand 
paa  Jorden. 


Zajn  Alasnam  og  Aandernes  Fyrste. 


Der  var  en  Gang  en  Konge  i  Basra,  som  besad  rige  Skatte,  og 
var  inderlig  elsket  af  sine  Undersaatter,  men  til  sin  store 
Sorg  ingen  Børn  havde.  Forgjæves  havde  han  længe  uddelt 
anselige  Foræringer  til  alle  fromme  Mænd  i  sine  Stater,  at  de 
skulde  bede  for  ham  til  Himlen  om  at  lade  ham  faa  en  Søn. 
Dog  tilsidst  blev  deres  varme  Bønner  hørt;  Dronningen  følte 
sig  frugtsommelig,  og  nedkom  lykkelig  med  et  smukt  Drenge- 
barn, som  fik  Navnet  Zajn  Alasnam.  Alle  Landets  Stjerne- 
tydere blev  ved  denne  Lejlighed  forsamlede  for  at  stille  den 
lille  Prindses  Horoskop.  Deres  Iagttagelser  bragte  dem  en- 
stemmig til  at  udsige,  at  han  vilde  leve  længe  og  lykkelig,  og 
komme  til  at  besidde  et  højt  Mod,  hvilket  han  imidlertid  ogsaa 
vilde  faa  højlig  nødig  til  at  bestaa  de  mangfoldige  ham  med 
Ulykke  og  Død  truende  Farer. 

Denne  Forudsigelse  vakte  ingen  Bekymring  hos  Kongen. 
»Min  Søn  er  ikke  til  at  beklage,«  ytrede  han,  »om  end  Livet  vil 
bringe  ham  Modgang  og  Farer,  eftersom  han  vil  besidde  Mod 
til  at  gaa  begge  Dele  i  Møde.  Modgang  er  desuden  en  Skole 
for  Fyrsterne,  hvori  deres  Dyd  bliver  prøvet  og  styrket  og  deres 
Erfarings  Skat  beriget,  saa  at  de  bliver  sig  selv  og  deres  høje, 
ansvarsfulde  Stilling  værdigere.« 

Med  rund  Haand  belønnede  han  Stjernetyderne  og  hen- 
vendte dernæst  hele  sin  Opmærksomhed  paa  at  skaffe  sin  Søn 
en  saadan  Opdragelse,  at  han  kunde  vorde  et  Mønster  for  alle 
Prindser.  Men  under  disse  faderlig-ømme  Bestræbelser  blev 
han  pludselig  angrebet  af  en  heftig  Sygdom,  som  Lægerne  ikke 
forstod  at  helbrede.  Da  han  følte  sig  Døden  nær,  kaldte  han 
sin  dyrebare  Søn  til  sig  og  gav  ham  forskjellige  gode  Lær- 
domme, blandt  andre  disse,  at  han  snarere  skulde  stræbe  efter 
at  gjøre  sig  elsket  af  sit  Folk  end  frygtet,  aldrig  laane 
Øre  til  Smigrerier,  og  endelig  være  ligesaa  betænksom  i  at 
belønne  som  i  at  straffe,  eftersom  Fyrsterne  ligesaa  ofte  var 
udsat  for  ved  deres  Velgjerninger  at  give  Ondskaben  Raaderum 
som  ved  deres  Unaade  at  undertrykke  Dyden. 

Saasnart  Kongen  var  død,  anlagde  Prindsen  dyb  Sorg, 
hvilken  han  bar  i  syv  Dage.  Men  den  ottende  besteg  han 
Tronen,  tog  sin  Faders  Segl  ud  af  det  kongelige  Skatkammer 
for  at  nedlægge  sit  eget  i  Stedet  for,  og  begyndte  at  prøve, 
hvor  sødt  det  er  at  herske  over  Land  og  Folk.  Unægtelig  havde 
det  en  stor  Tillokkelse  for  ham  at  se  alle  Hoffolkene  bøje  sig  og 
kaste  sig  i  Støvet  for  ham,  samt  at  mærke,  hvorledes  de  udeluk- 
kende var  betænkte  paa,  hvorledes  de  kunde  gjøre  ham,  deres 
Fyrste,  til  Behag.  Saaledes  gik  det  ganske  naturlig  til,  at  han  saa 
godt  som  udelukkende  tænkte  paa,  hvilke  Pligter  hans  Undersaatter 

havde  imod  ham ,  men  forglemte  de  Pligter,  som  han  var 
sit  Folk  skyldig,  og  lod  en  god  Regjering  være  sin  mindste 
Bekymring.  Ungdommen  forvilder  sig  saa  let.  I  Selskab 
med  en  Del  unge  Galninger,  hvem  han  havde  overdraget 
Statens  højeste  Værdigheder,  overgav  han  sig  sorgløst  til 
alle  Slags  Udsvævelser,  uden  at  kjende  hverken  Maal  eller 
Maade  i  nogen  Ting.  Gavmild  var  han  af  Naturen ;  hans  Ødsel- 
hed kjendte  derfor  ingen  Grændser,  og  hans  Skatkammer  ud- 
tømtes rask  af  hans  Favoritinder  og  Yndlinger. 

Hans  Moder,  Enkedronningen,  der  levede  endnu,  havde 
som  en  klog  Fyrstinde  flere  Gange  forsøgt  at  sætte  en  Grænse 
for  sin  Søns  Udsvævelser  og  Ødselhed,  idet  hun  forestillede 
ham,  at  hvis  han  ikke  snart  opgav  den  Levemaade,  han  hidtil 
havde  ført,  vilde  hans  Skatte  svinde  bort  imellem  hans  Hæn- 
der, og  hans  Undersaatter,  der  med  Utaalmodighed  bar  Tryk- 
ket af  en  slet  Regjering,  ende  med  at  gjøre  formeligt  Oprør 
imod  ham.  Hvis  altsaa  Krone  og  Liv  var  ham  kjære,  skulde 
han  i  Tide  forandre  sin  uforstandige  Opførsel.  —  Men  den 
unge,  vilde  Prinds  havde  saa  længe  forgjæves  ladet  hende  gjen- 
tage  sine  Formaninger,  at  hendes  Forudsigelse  nær  var  bleven 
til  fuld  Virkelighed.  Folket,  der  følte  sig  udpint  og  mishandlet, 
gik  over  fra  Raad  til  Daad,  og  Oprøret  vilde  være  udbrudt 
over  hele  Landet  i  høje  Flammer,  hvis  Dronningen  ikke  i  det 
yderste  Øjeblik  var  traadt  imellem  den  letsindige  Konge  og  det 
forbitrede  Folk.  Denne  Gang  laante  Zajn  Alasnam,  tvungen  af 
Nøden,  opmærksomt  Øre  til  sin  Moders  Forestillinger,  og  fattede 
en  kraftig  Beslutning  til  en  gjennemgribende  Forbedring  af 
Tingenes  Tilstand.  Han  fjernede  sin  Forvildelses  Stalbrødre, 
og  indsatte  til  Ministre  erfarne  Oldinge,  som  kjendte  Folkets 
Tarv    og    hyldede  Retfærdigheden.     I    kort  Tid    var    ikke    alene 

Hoffet,  men  ogsaa  hele  Staten  ligesom  forvandlet;  alt  var  igjen 
Ro  og  Orden,  Velstand  og  Sømmelighed. 

Dog  Kongen  forstod  ikke  at  holde  den  gyldne  og  sikre 
Middelvej,  men  gik  ved  denne  Lejlighed  over  fra  en  Yderlighed 
til  en  anden.  Han  tog  sig  nemlig  Tabet  af  sine  Skatte,  hvilke 
han  havde  bortødslet  til  rent  værdiløse  Ting,  saa  nær  til  Hjerte, 
at  han  fortabte  sig  i  en  sygelig  Tungsindighed,  som  intet,  hver- 
ken Opmuntring  eller  Trøst  kunde  hæve. 

Men  en  Nat  viste  der  sig  for  ham  en  ærværdig  Olding, 
der  venlig  nærmede  sig  ham   med  følgende  Ord : 

»O.  Zajn,  læg  Dig  paa  Hjerte,  at  der  efter  enhver  Kummer 
følger  Glæde,  og  at  enhver  Ulykke  drager  en  eller  anden  Lykke 
efter  sig.  Vil  Du  se  en  Ende  paa  din  Jammer,  maa  Du  rejse 
til  Kairo  i  Ægypten;  der  venter  Dig  en  stor  Lykke.« 

Helt  underlig  til  Mode  vaagnede  Kongen  af  sin  Drøm,  og 
tøvede  ikke  med  at  gjøre  sin  Moder  til  sin  fortrolige.  Men 
Dronningen  lo  ham  ud  for  hans  Godtroenhed  og  ytrede:  Du 
har  dog  vel  ikke  i  Sinde  at  rejse  til  det  fjerne  Ægypten  paa 
Foranledning  af  denne  tossede  Drøm?« 

»Hvorfor  ikke?«  svarede  Zajn.  > Holder  I  maaske  alle 
Drømme  for  tomme  Hjernespind?  Nej,  der  gives  dem,  der  har 
en  dyb,  om  end  stundom  tillige  hemmelighedsfuld  Betydning. 
Mine  Lærere  har  fortalt  mig  tusinde  Historier,  som  ophæver  al 
Tvivl  desangaaende.  Og  selv  om  jeg  ikke  troede  derpaa,  vilde 
dog  denne  Drøm  alligevel  fængsle  min  Opmærksomhed.  Det  var 
ikke  alene  en  ved  sin  høje  Alder  ærværdig  Mand,  som  viste 
sig  for  mig;  han  havde  tillige  i  hele  sit  Væsen  noget  helt 
ualmindeligt,  jeg  kunde  sige  guddommeligt.  Kort  sagt,  han 
lignede    paa    et  Haar   de  Skildringer    af    vor    store    Profet,    som 

Traditionen  har  overleveret  os,  og,  skal  jeg  sige  Eder  min  Hjer- 
tens Mening,  saa  tror  jeg,  at  Profeten  selv  har  følt  sig  rørt  af 
min  Nød  og  har  besluttet  at  hjælpe  mig.  Jeg  vil  bygge 
paa  den  Tillid,  som  Drømmesynet  indgjød  mig;  jeg  vil  anse 
det  for  et  Løfte,  jeg  har  modtaget  af  Profeten  selv,  og  uden 
Tvivl  og  Tøven  følge  hans  hellige  Kald.« 

Forgjæves  bestræbte  Dronningen  sig  for  at  bringe  ham  fra 
hans  Beslutning.  Prindsen  overdrog  hende  Regjeringen,  forlod 
ved  Nattetid  ganske  hemmelig  sit  Palads,  og  begav  sig  uden  alt 
Følge  paa  Vejen  til  Kairo. 

Efter  mange  og  store  Møjsommeligheder  naaede  han  endelig 
denne  berømte  Stad,  og  lagde  sig,  da  han  fandt  alle  Porte  luk- 
kede, mødig  til  Hvile  udenfor  Døren  til  en  Moske.  Men  neppe 
var  han  falden  i  Søvn,  førend  den  samme  Olding  viste  sig  for 
ham  i   Drømme,   og  sagde  til  ham : 

»Min  Søn,  jeg  er  tilfreds  med  Dig.  Du  har  haft  Tillid 
til  mit  Ord,  og  har  ingen  Anstrengelse  skyet  for  at  efterfølge 
mit  Varsel.  Saa  vid  da,  at  jeg  har  ladet  Dig  vandre  denne- 
lange  og  møjsommelige  Vej  alene  for  at  prøve  Dig.  Jeg  véd 
nu,  at  Du  besidder  en  Mands  Mod  og  Fasthed,  og  finder  Dig 
værdig  til  at  blive  den  lykkeligste  Fyrste  paa  hele  Jordens  Kreds. 
Vend  ufortøvet  tilbage  til  Basra!  i  dit  eget  Palads  vil  Du  finde 
umaadelige  Skatte,  langt  større  end  nogen  Fyrste  nogen  Sinde 
har  ejet  dem.« 

Denne  Drøm  satte  ikke  Kongen  i  det  bedste  Lune.  Saa 
rendte  jeg  dog  med  Limstangen!«  udbrød  han,  saasnart  han 
vaagnede.  »Jeg  holdt  hin  ærværdige  Olding  for  vor  hellige  Pro- 
fet, og  nu  ser  jeg,  at  han  dog  hverken  er  mere  eller  mindre 
end  en  Skabning  af  min  egen  tossede  Fantasi.  Jeg  var  saa 
opfyldt  af  Troen  paa  denne  Drøm,  at  det  intet  Under  er,   naar 

den  paany  har  gjentaget  sig.  —  Det  bedste,  jeg  nu  kan  gjøre, 
er  igjen  at  tøfle  hjem  til  Basra.  Her  har  jeg  intet  at  gjøre, 
mærker  jeg  vel.  Til  al  god  Lykke  kjender  ingen  uden  min 
Moder  Grunden  til  min  Rejse;  jeg  vilde  jo  blive  til  Nar  for 
alle  mine   Undersaatter,  hvis  de  kjendte  Sammenhængen.« 

Mismodig  og  ærgerlig  vendte  han  tilbage  til  sit  Kongerige. 
Straks,  da  hans  Moder  gjensaa  ham,  spurgte  hun,  om  han 
havde  haft  nogen  Nytte  af  sin  Rejse.  Til  Svar  herpaa  fortalte 
han  hende  alt,  hvad  der  var  mødt  ham,  og  ytrede  ved  denne 
Lejlighed  saa  stor  Utilfredshed  med  sin  egen  Lettroenhed,  at 
Fyrstinden  ikke  nænnede  at  forøge  hans  Mismod  ved  Spot  og 
Bebrejdelser,  men  tvertimod  stræbte  at  forsone  ham  med 
sig  selv. 

»Tag  Dig  ikke  den  Sag  saa  nær,  min  Søn!«  ytrede  hun. 
»Har  Allah  bestemt  Dig  Skatte,  saa  vil  Du  visselig  ogsaa  komme 
i  Besiddelse  af  dem.  Hold  op  med  at  være  nedslaaet  og 
bedrøvet!  Af  alle  Skatte  er  Dyden  dog  den  bedste;  stræb  først 
og  fremmest  at  vinde  den !  Giv  Afkald  paa  Gjæstebud  og 
I )  ands  og  den  purpurfarvede  Vin !  Læg  Dig  derimod  dine  Under- 
saatters  Velfærd  paa  Hjerte;  Du  vil  føle  Dig  lykkelig  i  samme 
Korhold,   som  de  er  det.« 

Kong  Zajn  aflagde  en  højtidelig  Ed  paa,  at  han  fra  nu  af 
alene  vilde  følge  sin  ømme  Moders  og  sine  vise  Vezirers  Raad, 
og  begav  sig  tilbage  til  sine  egne  Værelser. 

Men  —  hvor  forunderligt !  Den  allerførste  Nat  efter  sin 
Hjemkomst  fra  Kairo  saa  han  atter  i  Drømme  den  ærværdige 
Olding! 

»Modige  Zajn,«  sagde  denne  til  ham,  »endelig  er  din 
Lykkes  Øjeblik  kommet.      Saasnart    Du    staar    op  i  Morgen  tid- 

lig,  saa  grav  efter  i  den  afdøde  Konges  Kabinet,  og  Du  vil 
finde  en  stor  Skat!« 

Saasnart  Kongen  den  følgende  Morgen  var  paaklædt,  ilede 
han  ganske  ophidset  til  Dronningen,  sin  Moder,  og  fortalte  hende 
sin  Drøm. 

»I  Sandhed,  min  Søn,«  svarede  denne,  »det  er  en  meget 
haardnakket,  gammel  Person,  denne  Olding !  Vil  Du  ogsaa  denne 
Gang  lade  Dig  narre  af  ham?« 

»Paa  ingen  Maade«  svarede  Kongen,  »men  jeg  vil  dog 
for  Løjers  Skyld  grave  efter  i  Kabinettet.« 

»Det  tænkte  jeg  mig  nok!«  ytrede  Dronningen  højt  leende. 
»Gaa  da  kun  hen  og  stil  din  Nysgjerrighed!  Heldigvis  er 
dette  Stykke  Arbejde  mindre  angribende  end  en  Vandring  til 
Kairo. « 

»Jeg  formaar  ikke  at  nægte  det,«  sagde  Zajn,  »denne  ny 
Drøm  har  atter  styrket  min  Tillid  til  den  forunderlige  Olding. 
Den  stemmer  fuldkommen  overens  med  de  tvende  andre.  Først 
bød  Oldingen  mig  rejse  til  Ægypten,  hvor  han  lod  mig  vide, 
at  han  alene  havde  voldet  mig  denne  Ulejlighed  for  at  prøve 
mig.  »Vend  tilbage  til  Basra, «  tilføjede  han,  »der  vil  Du  finde 
den  Dig  bestemte  Skat ! «  Nu  sidste  Nat  endelig  har  han  fuld- 
kommen nøje  anvist  mig  det  Sted,  hvor  jeg  skulde  søge  Skatten. 
—  Jeg  vil  derfor  heller  anstille  en  unyttig  Undersøgelse,  end 
hele  min  øvrige  Levetid  bebrejde  mig,  at  jeg  af  lapset  Vantro 
har  forspildt  Lejligheden  til  at  vorde  en  af  de  rigeste  og 
lykkeligste  Fyrster. « 

Med  disse  Ord  forlod  han  sin  Moder  og  begav  sig  lige  til- 
bage til  sin  Faders  Værelse,  hvor  han  strax  begyndte  at  arbejde. 
I  kort  Tid  havde  han  allerede  løftet  over  den  halve  Del  af 
Gulvets    Fliser,     uden    at    finde     det    allermindste    usædvanlige. 

Træt  og  forpustet  holdt  han  et  Øjeblik  inde  med  Arbejdet  og 
sagde  til  sig  selv:  »Jeg  er  næsten  bange  for,  at  min  Moder 
alligevel  har  Ret  i  at  spotte  min  næsten  blinde  Tillid.«  Lige- 
fuldt fortsatte  han,  saa  snart  han  havde  udhvilet  sig  lidt,  sine 
ivrige  Efterforskninger,  og  ikke  længe  varede  det  nu,  inden 
han  stødte  paa  noget,    der  betydelig  hævede  hans  sunkne  Mod. 

Han  fandt  nemlig  under  Gulvet  en  hvid  Marmorsten.  Da 
han  hævede  denne  i  Vejret,  opdagede  han  en  med  Staalhænge- 
laas  vel  forvaret  Dør.  Laasen  maatte  give  efter  for  nogle  dyg- 
tige Øxeslag  af  den  i  Haabet  paany  styrkede  Zajn;  da  han  i 
feberagtig  Hast  havde  revet  Døren  op,  fandt  han  en  af  hvidt 
Marmor  forfærdiget  Trappe,  som  førte  ned  i  Dybet. 

Kong  Zajn  havde  nu  ingen  Ro  paa  sig,  førend  han  fik 
tændt  et  Lys,  der  skulde  vejlede  ham  paa  hans  eventyrlige 
Nedfart  til  Mørkets  Rige.  Han  steg  ned  ad  Trappen,  og  befandt 
sig  i  et  Værelse  med  kinesisk  Porcellænsgulv  og  med  Vægge  af 
sleben  Krystal.  Iblandt  de  mange  Sager,  som  dette  Værelse 
indeholdt,  fængsledes  hans  Opmærksomhed  især  af  fire  Estrader, 
hvorpaa  der  stod  fyrretyve  Urner  af  Porphyr,  ti  paa  hver.  I 
den  Mening,  at  disse  Vaser  indeholdt  Vin,  sagde  han  til  sig 
selv:  »Ret  vel!  denne  Vin  raaa  være  dygtig  gammel,  og  skal 
smage  mig  fortræffelig.«  Han  traadte  nærmere  og  tog  Laaget 
af  den  første  den  bedste  Urne,  og  opdagede  til  sin  store  Glæde 
og  Overraskelse,  at  den  ikke  indeholdt  Vin,  men  Guldstykker 
lige  indtil  Randen.  I  en  Hast  undersøgte  han  nu  ogsaa  de 
øvrige,  og  fandt  dem  alle  fulde  af  blanke  Zechiner. 

Han  puttede  en  Haandfuld  til  sig  og  ilede  dermed  tilbage 
til  Dronningen,  hvis  Forbauselse  over  alt  det,  hendes  Søn  havde 
fundet,  ikke  lader  sig  beskrive. 

»O,  min  Søn,«   udraabte  hun,    »vogt    Dig  vel    for    at  bort- 


272 

ødsle  disse  Skatte  ligesaa  letsindig  som  de  forrige !  Giv  ikke 
dine  Fjender  en  saa  gyldig  Aarsag  til  at  glæde  sig!« 

»Nej,«  svarede  Zajn,  »fra  nu  af  haaber  jeg  ganske  vist, 
at  I  skal  føle  Eder  tilfreds  med  min  Opførsel.« 

Derpaa  lod  Dronningen  sig  føre  ned  i  det  underjordiske 
Værelse,  med  hvis  Indretning  hendes  afdøde  Gemal  var  gaaet 
saa  hemmelig  til  Værks,  at  hun  ikke  havde  faaet  mindste  Nys 
derom.  Forbauset  saa  hun  sig  omkring  overalt,  og  bemærkede 
tilsidst  i  en  Krog  en  ganske  lille  Porphyrvase,  som  Kongen  selv 
havde  overset,   og  hvori  der  fandtes  en  lille  Guldnøgle. 

»Min  Søn,«  ytrede  Dronningen,  »denne  Nøgle  vil  rimeligvis 
aabne  os  Adgangen  til  et  nyt  Skatkammer.  Lad  os  hjælpe 
hinanden  med  at  finde  det!« 

De  undersøgte  Værelset  med  den  største  Omhyggelighed, 
og  fandt  endelig  et  Nøglehul  midt  paa  en  af  Væggene.  Den 
fundne  Nøgle  passede  til  Hullet,  og  en  skjult  Dør  aabnede  sig 
for  dem  til  et  højt  hvælvet  Værelse,  i  hvis  Midte  der  hævede 
sig  ni  Piedestaler  af  det  pure  Guld.  Otte  af  disse  bare  Statuer, 
der  var  udarbejdet  af  en  hel  Ædelsten,  og  som  udbredte  slig 
en  Glands  trindt  omkring  sig,  at  hele  Rummet  blev  oplyst  som 
af  den  klare  Dag. 

»O,  Himmel,«  udraabte  Zajn  ved  dette  Skue,  »hvor  mon 
min  Fader  har  faaet  disse  herlige  Sager  fra?« 

Men  den  niende  Piedestal  vakte  ikke  i  mindre  Grad  hans 
Forbauselse,  end  de  øvrige  havde  vakt  hans  Beundring.  Thi 
denne  fremviste  i  Stedet  for  en  Statue  et  Stykke  hvidt  Atlask, 
hvorpaa  følgende  Ord  var  at  læse : 

»Min  kjære  Søn,  Erhvervelsen  af  disse  otte  Billedstøtter 
har  kostet  mig  store  Ofre,  som  dog  ikke  staar  i  noget  Forhold 
til  deres  uberegnelige  Værdi.     Men    saa    herlige    disse    end    er, 

saa  gives  der  dog  en  niende,  der  saa  meget  overgaar  de  andre, 
at  den  alene  er  mere  værd  end  tusinde  Stykker  af  hin  Slags. 
Vil  Du  sætte  Dig  i  Besiddelse  heraf,  saa  rejs  til  Kairo  i  Ægyp- 
ten! Der  lever  en  af  mine  forrige  Slaver  ved  Navn  Mobarek, 
til  hvem  den  første  den  bedste,  som  Du  møder,  kan  vise  Dig 
hen.  Søg  ham  op,  og  sig  ham,  hvad  der  er  hændet  Dig!  Han 
vil  da  anerkjende  Dig  for  min  Søn  og  føre  Dig  hen  til  det 
Sted,  hvor  hin  vidunderlig  dejlige  og  kostbare  Statue  er  at 
finde,  hvis  Besiddelse  vil  udgjøre  dit  Livs  Lykke.« 

Da  Kongen  havde  læst  dette,  sagde  han  til  sin  Moder: 
»Jeg  vil  for  ingen  Pris  undvære  denne  niende  Statue ;  det  maa 
være  et  over  al  Maade  sjældent  Stykke,  eftersom  alle  disse 
herlige  Kunstværker  tilsammen  langtfra  naar  dens  Værdi.  Jeg 
rejser  strax  til  Kairo,  og  er  overbevist  om,  at  min  Moder  fuld- 
kommen billiger  denne  Beslutning.« 

»Tilvisse,«  svarede  Dronningen,  »jeg  tvivler  ikke  længere 
om,  at  Du  jo  staar  under  vor  store  Profets  særegne  Beskyttelse, 
og  han  vil  føre  Dig  frisk  og  sund  tilbage,  og  med  vel  forrettet 
Sag.  Rejs  naar  Du  vil!  Jeg  og  dine  Vezirer  skal  i  din  Fra- 
værelse nok  besørge  Regjeringsforretningerne.« 

Kongen  lod  sit  nødvendigste  Tøj  pakke  sammen,  udvalgte 
nogle  faa  Slaver  til  sit  Følge,  og  tilendebragte  sin  Rejse  til  Kairo 
uden  videre  Hændelser.  Strax  efter  sin  Ankomst  forhørte  han  sig 
om  Mobarek;  man  fortalte  ham  da,  at  denne  Mand  var  en  af 
Stadens  rigeste  og  mest  ansete  Indbyggere,  at  han  levede  paa 
en  stor  Fod,  og  især  satte  sin  Glæde  i  at  holde  aabent  Taffel 
for  alle  fremmede. 

Zajn  lod  sig  føre  hen  til  hans  Vaaning.  Da  Slaven,  som 
lukkede  ham  op,  spurgte,  hvem  han  var  og  hvad  han  ønskede, 
gav  han  til  Svar:    »Jeg  er  en  fremmed,    som  har  hørt  Tale  om 

din  Herres  høi  modige  Gjæstfrihed,  og  som  derfor  ønsker  at 
stifte  hans  Bekjendtskab.«  Slaven  bad  Zajn  blot  at  vente  et 
Øjeblik  og  ilede  ind  at  melde  den  fremmede  for  sin  Herre. 
Snart  efter  kom  han  igjen  tilbage  med  venlig  Hilsen  fra  Mo- 
barek,  at  han  skulde  være  velkommen. 

Derpaa  blev  Kongen  ført  over  en  stor  Gaard  ind  i  en 
pragtfuld  Sal,  hvor  Herren  selv  kom  ham  artig  i  Møde  og 
bevidnede  ham  sin  Tak  for  den  Ære,  han  viste  hans  Hus  ved 
at  søge  et  Ophold  deri.  Fyrsten  besvarede  hans  Høflighed  og 
forklarede  derpaa:  »Jeg  er  en  Søn  af  den  afdøde  Konge  i 
Basra  og  hedder  Zajn  Alasnam.  I  var  jo  en  Ven  af  min 
Fader?« 

»Jeg  var  en  Gang  hans  Slave,  maa  I  hellere  sige,  min 
Fyrste,«  var  Mobareks  Svar.  »Men  jeg  vidste  ikke,  at  min 
kjære  Herre,  hvem  Profeten  glæder  i  Paradiset,  havde  efter- 
ladt sig  nogen  Søn.     Hvor  gammel  kan  I  vel  være?« 

»Tyve  Aar.  —  Hvor  længe  er  det  siden  I  forlod  min 
Faders  Hof?« 

»Det  er  næsten  to  og  tyve  Aar  siden,«  svarede  Mobarek. 
Men  hvormed  kan  I  bevise,   at  I  virkelig  er  hans  Søn?» 

»Min  Fader,«  fortalte  Kongen,  »havde  i  sit  Værelse  et 
underjordisk  Gemak,  hvori  jeg  har  fundet  fyrretyve  Porphyrvaser 
fulde  af  Guldstykker.« 

»Og  hvad  fandtes  der  mere  paa  samme  Sted?«  spurgte 
Moberek. 

»Ni  Piedestaler  af  massivt  Cruld,«  svarede  Zajn:  Paa  de 
otte  stod  der  Statuer  af  hele  Diamanter;  paa  den  niende  fandtes 
derimod  kun  et  Stykke  hvidt  Tøj,  hvorpaa  min  Fader  havde 
skrevet,  hvad  jeg  skulde  gjøre  for  at  komme  i  Besiddelse  af 
den    niende  Statue,    der    i    og    for    sig    alene    overgaar    alle  de 

andre  i  Værdi.  I  maa  visselig  vide,  hvor  den  niende  Statue 
er  at  søge ;  thi  det  staar  skrevet  paa  Tøjet,  at  I  skal  føre  mig 
derhen.« 

Fyrsten  havde  endnu  ikke  udtalt,  da  Husets  Herre  kastede 
sig  for  hans  Fødder,  flere  Gange  kyssede  hans  Haand  og  ud- 
raabte :  »Gud  være  lovet,  at  han  førte  Eder  herhid!  Jeg  er- 
kj ender  i  Eder  en  Søn  af  min  afdøde,  dyrebare  Herre.  Ønsker 
i  at  drage  derhen,  hvor  den  underfulde  niende  Statue  findes, 
skal  jeg  visselig  ledsage  Eder.  Men  først  maa  I  udhvile  Eder 
nogle.  Dage  hos  mig.  Jeg  giver  i  Dag  de  fornemme  Herrer 
i  Staden  en  Fest,  og  vi  sad  just  til  Bords,  da  Eders  Ankomst 
blev  anmeldt  for  mig.  I  vil  dog  ikke  forsmaa  at  tage  Del  i 
vor  Glæde?«  »Nej,«  svarede  Zajn,  »det  skal  tværtimod  være 
mig  overmaade  behageligt  at  nyde  godt  af  Eders  uindskrænkede 
Gjæstfrihed.« 

Strax  førte  Mobarek  Kongen  ind  i  en  højt  hvælvet  Sal, 
hvor  Selskabet  var  forsamlet,  anviste  ham  Hæderspladsen,  og 
begyndte  at  betjene  ham  knælende.  De  fremmede  følte  sig 
højlig  overraskede  og  spurgte  hviskende  hinanden:  »Hvem  mon 
denne  fremmede  er,  som  Mobarek  behandler  med  slig  over- 
ordentlig Ærefrygt?« 

Saasnart  man  havde  rejst  sig  fra  Bordet,  løste  han  Gaaden 
for  sine  nysgjerrige  Gjæster.  »Mine  Herrer, »  sagde  han,  »de 
maa  ikke  undres  over,  at  jeg  opvarter  den  senest  indtrufne 
fremmede  paa  saadan  Maade!  Han  er  nemlig  en  Søn  af  den 
forrige  Konge  i  Basra.  Jeg  var  denne  Konges  Slave ;  han  havde 
kjøbt  mig  for  sine  Penge,  og  han  døde  uden  at  have  frigivet 
mig.  Følgelig  er  jeg  endnu  Slave,  og  ikke  alene  min  Person, 
men  ogsaa  alt,  hvad  jeg  ejer,  tilhører  denne  unge  Fyrste,  min 
afdøde  Herres  eneste  Arving.« 

»O,  Mobarek,«  afbrød  ham  her  Kongen  af  Basra,  »i  disse 
ærede  Herrers  Nærværelse  erklærer  jeg  Eder  herved  for  fri, 
og  frasiger  mig  al  Ret  saa  vel  til  Eders  Person  som  til  Eders 
Ejendom.  Og  oven  i  Kjobet  maa  I  udbede  Eder  en  Naade 
af  mig.« 

Da  Mobarek  hørte  disse  Ord,  kyssede  han  Jorden  og  ud- 
tømte sig  i  Taksigelser  til  den  unge  Fyrste.  Derpaa  lod  han 
bringe  kostelige  Vine,  og  man  tilbragte  Dagen  i  Lystighed  og 
Glæde.  Ved  Aftenstid  modtog  Gjæsterne  de  sædvanlige  For- 
æringer og  fjernede  sig. 

Den  følgende  Morgen  sagde  Zajn  til  Mobarek:  »Jeg  har 
nu  tilstrækkelig  udhvilet  mig.  Jeg  kom  ikke  til  Kairo  for  at 
more  mig,  men  ene  og  alene  for  at  finde  en  niende  Statue, 
og  det  er  paa  Tide,  at  vi  i  denne  Hensigt  begiver  os  paa 
Vejen.« 

»Herre,«  svarede  Mobarek,  »jeg  staar  til  Eders  Tjeneste. 
Men  I  kj ender  endnu  ikke  de  Farer,  som  er  knyttet  til  denne 
Erhvervelse.« 

»Jeg  kjender  dem  ikke,-  svarede  Zajn,  »men  jeg  har  nu 
en  Gang  besluttet  at  friste  dem,  de  være  nok  saa  skrækkelige. 
Enten  vil  jeg  opnaa  min  Hensigt  eller  tilsætte  Livet  derved. 
Hvad  der  end  forresten  hændes  mig,  sker  dermed  alene  Allahs 
Villie.  Jeg  forlanger  kun,  at  I  skal  ledsage  mig  med  en  Stand- 
haftighed, der  svarer  til  min  egen.« 

Da  Mobarek  saa  ham  saa  fast  bestemt  paa  at  vove  Even- 
tyret, hidkaldte  han  sine  Tjenere,  og  befalede  dem  at  pakke 
ind  til  Rejsen.  Saa  snart  derpaa  han  og  Kongen  havde  for- 
rettet de  dem  foreskrevne  Bønner  og  Aftvætninger,  begav  de 
sig  paa  Vejen. 

Efter  nogle  Dages  Vandring  naaede  de  en   yndig  Plet,   hvor 

Mobarek  befalede,  at  der  skulde  gjøres  Holdt.  Her  blev  Tje- 
nerne efterladt  for  at  passe  paa  Dyrene  og  Rejsetøjet,  indtil 
deres  Herre  og  den  unge  Fyrste  kom  tilbage  fra  den  Udflugt, 
som  de  vilde  foretage  ganske  ene. 

»Herre,«  sagde  Mobarek  derpaa  til  Zajn,  »vi  maa  uden 
Følge  tilbagelægge  den  øvrige  Del  af  Vejen.  Saml  nu  hele 
Eders  Mod!  Thi  det  skrækkelige  Sted,  hvor  den  niende  Statue 
findes,  er  ikke  mere  langt  borte.« 

Taus  fulgte  Zajn  sin  Fører,  bestemt  paa  at  vove  alt  uden 
at  ræddes.  Efter  nogen  Tids  Vandring  kom  de  til  Bredden  af 
en  stor  Sø;  her  satte  Mobarek  sig  ned,  idet  han  sagde:  »Denne 
Sø  maa  vi  nødvendigvis  sætte  over.« 

»Ja,  det  er  godt  nok,«  svarede  Zajn,  »men  hvorledes  komme 
vi   over  uden  Fartøj?« 

»Der  vil  strax  være  et  til  Stede.  Aandernes  Konge  vil 
sende  os  sit  Trylleskib.  Men  i  Anledning  heraf  maa  jeg  bede 
Eder  at  erindre  følgende:  I  maa  iagttage  en  fuldkommen  Taus- 
hed;  saa  underlig  end  Baadens  Fører  maa  forekomme  Eder,  saa 
meget  forunderligt  der  end  forøvrigt  maa  hændes  Eder,  saa  tal 
ikke  et  eneste  Ord !  Thi  i  dette  Tilfælde  vilde  Baaden  øje- 
blikkelig synke  til  Bunds.« 

»Jeg  har  lært  at  tie,«  svarede  Kongen.  »I  behøver  kun 
at  sige  mig,  hvad  jeg  har  at  gjøre,  og  jeg  skal  paa  det  punkt- 
ligste efterkomme  det.« 

Imedens  han  endnu  talte  saaledes,  viste  der  sig  ude  paa 
Søen  et  Fartøj  af  rødt  Sandeltræ,  der  havde  en  Mast  af  Iben- 
holt med  en  blaa  Vimpel  af  Silketøj.  I  Baaden  befandt  sig 
kun  en  eneste  Rorkarl,  en  besynderlig  Skikkelse  med  Elefant- 
hoved og  Tigerkrop.  Da  Baaden  var  tæt  nok  ved  Land,  greb 
Baadsmanden  Zajn  og  hans  Ledsager,  den  ene  efter  den  anden, 

og  satte  dem  om  Bord.  Derpaa  gav  han  sig  til  at  ro,  og  i 
nogle  faa  Øjeblikke  havde  de  naaet  Søens  modsatte  Bred.  Her 
satte  den  forunderlige  Baadsmand  dem  atter  paa  samme  Maade 
i  Land,  og  forsvandt  derpaa  tilligemed  sit  Fartøj  for  deres 
Øjne. 

»Nu  kan  vi  igjen  tale,«  sagde  Mobarek.  »Vi  befinder  os 
paa  Aandefyrstens  0;  det  er  et  Opholdssted,  som  ikke  finder 
sin  Lige.  Se  Eder  godt  omkring !  Kan  der  vel  gives  nogen 
mere  henrivende  Plet  i  Verden  ?  Betragt  en  Gang  de  med  Blom- 
ster og  allehaande  vellugtende  Urter  ligesom  baldyrede  eller 
overvævede  Marker;  beundre  disse  herlige  Træer,  som  bugner 
imod  Jorden  under  Vægten  af  de  kosteligste  Frugter  og  lad  Eder 
henrykkes  af  Fuglenes  tusindstemmige  harmoniske  Sang  i  deres 
Grene ! « 

Zajn  kunde  hverken  se  eller  høre  sig  mæt  paa  al  denne 
Herlighed,  som  omgav  ham  trindt  omkring ;  ved  hvert  et  Skridt 
maatte  han  staa  stille,  og  opdagede  stedse  ny  Skjønheder. 

Endelig  naaede  de  et  Palads  af  Smaragder,  omgivet  af  en 
bred  Grav,  ved  hvis  Rand  der  i  bestemte  Mellemrum  stod  saa 
mægtig  høje  Træer,  at  de  overskyggede  hele  Paladset.  I  lige 
Linie  med  Indgangsdøren,  som  var  af  massivt  Guld,  fandtes  der 
en  Bro,  der  bestod  af  et  eneste  Fiskeskjæl,  uagtet  samme  i  det 
mindste  var  sex  Favne  lang  og  tvende  bred.  Foran  denne  Bro 
var  der  posteret  en  Skare  af  kæmpestore  Aander,  som  holdt 
Vagt  ved  Paladsets  Indgang  med  uhyre  Køller  af  kinesisk 
Staal. 

»Her  maa  vi  standse,«  ytrede  Mobarek,  »disse  Aander  for- 
staar  ikke  Spøg,  og  vilde  øjeblikkelig  knuse  os,  hvis  vi  ikke 
betjente  os  af  magiske  Forholdsregler.« 

Da  han  havde  talt  saaledes,  fremtog  han  af  en  Pose,    som 

han  havde  under  sit  Klædebon,  fire  Strimler  gult  Taft.  Med 
den  ene  ombæltede  han  sig,  den  anden  heftede  han  sig  paa 
Ryggen,  og  overleverede  Zajn  de  to  tiloversblevne  til  et  lig- 
nende Brug.  Derpaa  udbredte  han  paa  Jorden  to  store  Tør- 
klæder, lagde  paa  Kanten  af  dem  nogle  Ædelstene  samt  nogle 
Stykker  af  Ambra  og  Moskus,  og  nedlod  sig  dernæst  paa  det 
ene  Tørklæde,  efter  at  have  indbudt  Zajn  til  at  tage  Plads  paa 
det  andet. 

»Herre,«  begyndte  han  derpaa,  »jeg  vil  nu  ved  Besvær- 
gelser hidkalde  Aandernes  Fyrste,  som  har  sin  Bolig  i  Paladset 
lige  for  os.  Maatte  han  kun  vise  sig  uden  Vrede!  Finder  han 
Mishag  i  vort  Komme  til  hans  0,  vil  han  vise  sig  for  os  under 
Skikkelse  af  et  frygteligt  Uhyre;  er  vort  Besøg  ham  derimod 
tilpas,  indfinder  han  sig  under  Skikkelse  af  en  ærværdig  Olding. 
Saasnart  han  kommer  til  Syne,  maa  I  øjeblikkelig  rejse  Eder  i 
Vejret,  dog  uden  at  forlade  Tæppet,  i  hvilket  Tilfælde  I  øje- 
blikkelig vilde  omkomme,  og  ærbødig  hilse  paa  ham,  idet  I 
taler  omtrent  i  følgende  Udtryk: 

»Uindskrænkede  Fyrste  over  Aanderne!  Min  Fader,  Eders 
Tjener,  er  af  Dødens  Engel  bleven  kaldt  herfra;  maatte  Eders 
Højhed  værdige  mig  den  samme  Naade  og  Beskyttelse  som  min 
Fader!«  »Naar  saa  Aandernes  Fyrste  spørger  Eder,«  vedblev 
Mobarek,  »hvilken  Naade  I  udbeder  Eder  af  ham,  saa  giv  ham 
til  Svar:  »Herre,  jeg  beder  ydmygeligst  om  den  niende  Statue, 
mere  værd  end  alle  de  andre.« 

Da  Mobarek  havde  gjort  Zajn  denne  Meddelelse,  gav  han 
sig  til  at  besværge  Aandernes  Fyrste.  Strax  efter  blev  de  blæn- 
dede af  en  frygtelig  Lynstraale,  der  efterfulgtes  af  et  forfærdeligt 
Tordenslag.  Hele  Øen  hvilede  i  Mørke;  en  voldsom  Orkan 
brød    frem.     Man    hørte    i    Luften    rædsomme  Skrig,    og  Jorden 

gav  sig  til  at  skjælve,  ligesom  en  Gang  paa  Dommens  Dag 
Asrafil x)  skal  bringe  den  til  at  bæve  ved  Klangen  af  sin  Basun. 
Zajn  begyndte  at  føle  sig  lidt  beklemt  om  Hjertet,  og  var  til- 
bøjelig til  at  anse  disse  mægtige  og  frygtelige  Tegn  for  et  slet 
Forvarsel;  men  Mobarek,  som  bedre  vidste,  hvad  han  skulde 
tænke  derom,  beroligede  ham,  idet  han  sagde:  »Vær  kun  uden 
Frygt,  min  Fyrste!     Alt  gaar  godt  og  vel.« 

Virkelig  viste  sig  i  det  samme  Øjeblik  Aandernes  Fyrste 
under  Skikkelse  af  en  ærværdig,  gammel  Mand,  der  uagtet  sin 
Skjonhed  dog  havde  noget  grueligt  ved  sig.  Saasnart  Zajn  fik 
Øje  paa  ham,  tiltalte  han  ham  saaledes,  som  Mobarek  havde 
lært  ham.     Aandernes  Fyrste  gjensvarede  med  et  huldrigt  Smil : 

»Min  Søn,  din  Fader  var  mig  inderlig  kjær;  saa  ofte  han 
kom  hid  for  at  besøge  mig,  forærede  jeg  ham  en  Statue,  som 
han  tog  med  sig  tilbage.  Den  samme  Godhed  nærer  jeg  for 
Dig.  Det  var  mig,  som  foranledigede  din  Fader  til  faa  Dage 
for  sin  Død  at  nedskrive  de  Ord,  som  Du  har  læst  paa  det 
hvide  Stykke  Atlask.  Tillige  lovede  jeg  ham,  at  overføre  mit 
Venskab  for  ham  paa  Dig,  og  forære  Dig  den  niende  Statue, 
som  i  Værdi  overgaar  alle  de  andre.  Begyndelsen  til  dette  mit 
Løftes  Indfrielse  var,  at  jeg  i  Oldingsskikkelse  viste  mig  for 
Dig  i  Drømme  og  lod  Dig  finde  det  hemmelige  Værelse  under 
Jorden  med  Porphyrurnerne  og  Statuerne.  I  alt,  hvad  der 
mødte  Dig,  havde  jeg  den  største  Andel,  eller,  rettere  sagt,  det 
var  mig,  som  foranledigede  det  altsammen.  Jeg  véd,  hvorfor 
Du  er  kommen  til  mig,  og  dit  Forlangende  skal  vorde  op- 
fyldt, selv  om  jeg  ikke  havde  lovet  din  Fader  det.     Men  forud 


')  Opstandelsens  Engel,    som    ifølge   Muhammedanernes  Tro  ved  Lyden 
af  sin   Basun  skal  fremkalde  de  døde   af  Gravene. 

maa  Du  ved  alt,  hvad  der  er  Dig  helligt  tilsværge  mig,  at  Du 
vil  vende  tilbage  til  denne  0,  og  medbringe  en  ung  Pige,  som 
er  femten  Aar  gammel,  og  aldrig  har  vidst  af  nogen  Mand  at 
sige,  ikke  heller  endnu  har  næret  mindste  Attraa  derefter.  Hun 
maa  dertil  være  fuldkommen  skjøn,  og  Du  selv  maa  besidde 
saa  stor  en  Magt  over  Dig,  at  der  ikke  opstaar  den  mindste 
Attraa  efter  hendes  Besiddelse  i  dit  Bryst,  medens  Du  fører 
hende  herhid,  hendes  Bestemmelse  i  Møde.« 

Zajn  aflagde  den  dumdristige  Ed,  som  blev  affordret  ham. 
»Men,«  sagde  han  derpaa,  »selv  om  jeg  er  saa  lykkelig  at  finde 
en  Jomfru,  som  I  ønsker  hende,  hvorledes  skal  jeg  da  erkjende, 
at  hun  er  det?« 

»I  Sandhed,«  svarede  Aandefyrsten  smilende,  »intet  kunde 
lettere  ske,  end  at  Du  skuffede  Dig!  Saavidt  gaar  de  dødeliges 
Kundskab  ikke,  at  Du  skulde  kunne  læse  i  Hjerterne.  Men 
jeg  har  heller  ikke  i  Sinde,  blindthen  at  forlade  mig  paa  Dig 
i  denne  Henseende.  Jeg  vil  medgive  Dig  et  Spejl,  som  skal 
vejlede  Dig  bedre  end  dine  egne  Formodninger  paa  Lykke  og 
Fromme.  Kommer  Dig  en  fuldkommen  skjøn  Pige  for  Øjne, 
saa  behøver  Du  kun  at  se  i  dette  Spejl,  hvori  da  Pigens  Bil- 
lede strax  vil  vise  sig.  Er  Jomfruen  ren,  saa  vil  Glasset  for- 
blive fuldkommen  klart;  løber  det  derimod  an,  saa  er  dette  et 
sikkert  Kj endetegn  paa,  at  den  unge  Pige  enten  i  Gjerningen 
eller  i  det  mindste  i  Tankerne  allerede  har  mistet  sin  Uskyl- 
dighed. Men  fremfor  alt,  glem  ikke  din  Ed!  Hvis  Du  brød 
den,  da  vilde  det  sikkert  komme  til  at  gjælde  dit  Liv,  saa  stort 
et  Venskab  jeg  end  nærer  for  Dig.« 

Zajn  Alasnam  forsikrede  paany,  at  han  paa  det  punktligste 
vilde  holde  sit  Ord.  Da  lagde  Aandefyrsten  et  lille  Spejl  i 
hans  Haand,    idet    han    sagde:     »Min  Søn,    her  har  Du  Spejlet, 

Tusind  og  én  Nat.     IV.  19 


282 


din  trofaste  Vejleder!    Kom  igjen,  saasnart  Du  kan!   Jeg  haaber, 
at  Du  skal  blive  mig  hjertelig  velkommen.« 

Derpaa  forsvandt  Aandernes  Konge  med  et  Smil  og  et 
naadigt  Nik.  Men  Zajn  Alasnam  og  Mobarek  vendte  tilbage 
til  Søbredden,  hvor  Baadsmanden  med  Elefanthovedet  allerede 
ventede  dem.  Saasnart  de  var  sat  over  Vandet,  opsøgte  de 
deres  Følge,   og  vendte  tilbage  til  Kairo. 

Da  Kong  Zajn  havde  udhvilet  sig  nogle  Dage  i  Mobareks 
Hus,  sagde  han  til  ham:  »Nu  vil  vi  bryde  op  til  Bagdad  for 
der  at  opsøge  en  ung  Pige  til  Aandernes  Fyrste.« 

»Gives  der  da  ikke  smukke  Piger  nok  i  Kairo?«  spurgte 
Mobarek. 

»Deri  kan  I  have  Ret,«  svarede  Kongen.  »Men  hvorledes 
skal  vi  finde  dem?« 

»Lad  dette  blot  være  min  Sag!«  ytrede  Mobarek.  »Jeg 
kj ender  en  gammel  Kone,  som  herlig  passer  til  vor  Hensigt; 
hun  skal  gaa  os  til  Haande  med  at  opspore  smukke,  unge 
Piger«. 

Mobarek  havde  Ret  i  at  rose  den  gamle  Kone;  i  meget 
kort  Tid  skaffede  hun  dem  en  Mængde  unge  Piger  paa 
femten  Aar.  Men  saasnart  Kongen  saa  i  Spejlet  for  at  raadfmv 
sig  dermed,  formørkedes  bestandig  dette  ufejlbare  Vidne  om 
deres  indre  Værd.  Efterhaanden  blev  alle  femtenaarige  Piger 
ved  Hoffet  og  i  hele  Staden  underkastede  Prøvelsen;  men  ikke 
en  eneste  bestod  samme. 

Da  de  nu  var  overbevist  om,  at  der  i  Kairo  ingen  rene 
og  skjære  Jomfruer  gaves,  begav  de  sig  til  Bagdad,  hvor  de 
lejede  et  prægtigt  Palads  i  en  af  de  skjonneste  Dele  af  Byen, 
og  begyndte  at  føre  et  lystigt  Liv.     De  holdt  aabent  Taffel  for 

alle  og  enhver,  og  saa  snart  Gjæsterne  og  Paladsets  Folk  var 
mættede,  blev  Levningerne  givet  til  Dervischerne,  som  deraf 
levede  i  Fryd  og  Glæde.  I  det  samme  Kvarter  boede  der  en 
Iman  ved  Navn  Bubekir  Muessin.  Det  var  en  stolt,  forfængelig 
og  misundelig  Mand,  som  hadede  de  rige,  alene  fordi  han  selv 
var  fattig.  Saa  snart  han  hørte  Tale  om  Zajn  Alasnam  og  den 
Overflod,  der  herskede  i  hans  Hus,  behøvede  han  ikke  mere  for 
at  fatte  en  dyb  Uvillie  imod  ham.  Denne  gik  saa  vidt,  at  han 
en  Dag  efter  Aftenbønnen  i  Moskeen  henvendte  sig  til  Folket 
med  de  Ord: 

»O,  mine  Brødre,  efter  hvad  jeg  har  hørt,  lever  der  nu  i 
vort  Kvarter  en  fremmed  Herre,  som  daglig  bortødsler  uhyre 
Summer.  Maaske  er  denne  Person  en  Skurk,  som  hjemme  i  sit 
eget  Land  ved  Misgjerning  har  samlet  sig  Skatte,  og  her  hos 
os  vil  gjøre  sig  til  Gode  derfor.  Lader  os  passe  vel  paa,  mine 
Brødre !  Erfarer  Khalifen,  at  et  saadant  Menneske  opholder  sig 
imellem  os,  straffer  han  os  maaske,  fordi  vi  ikke  har  anmeldt 
det  for  ham.  Jeg  for  min  Del  vasker  mine  Hænder  i  Uskyl- 
dighed, lad  saa  komme,  hvad  der  vil,   min  Brøde  er  det  ikke!« 

Det  forsamlede  Folk,  der  stedse  lader  sig  noget  foresnakke, 
tilraabte  Bubekir:  »I  har  Ret,  Iman!  Men  det  er  Eders  Sag 
at  gjøre  Angivelse  for  Statsraadet. « 

Hjertelig  glad  forlod  Imanen  Moskeen  og  gik  hjem  til  sin 
Bolig,  hvor  han  strax  gav  sig  i  Færd  med  at  opsætte  en  under- 
danigst Promemoria,  som  han  den  følgende  Dag  vilde  overrække 
Khalifen.  *Men  Mobarek,  der  tilfældigvis  havde  overværet  Bønnen 
i  Moskeen  og  hørt  Imanens  Tale  til  Folket,  lagde  fem  hundrede 
Zechiner  i  et  Tørklæde,  pakkede  en  Del  kostbare  Silkestoffer 
sammen,  og  begav  sig  dermed  hen  til  Bubekir.  Imanen  spurgte 
barsk,  hvad  han  vilde. 

»Fromme  Mand,«  begyndte  Mobarek  i  blid  og  indsmig- 
rende Tone,  idet  han  efterhaanden  puttede  Guldstykkerne  og 
Silketøjerne  til  ham,  »jeg  er  Eders  Nabo  og  ærbødige  Tjener, 
og  kommer  fra  Kong  Zajn,  som  bor  her  i  Nærheden.  Han 
har  hørt  Tale  om  Eders  Fortjenester,  og  overdraget  mig  at 
sige  Eder,  hvor  meget  han  ønsker  at  stifte  Eders  Bekjendtskab. 
Til  Indledning  beder  han  Eder  at  modtage  disse  Ubetydelig- 
heder. « 

Ganske  ude  af  sig  selv  af  Glæde  svarede  Bubekir,  pludselig 
helt  anderledes  til  Sinds  imod  den  fremmede  Ødeland:  »Vær 
saa  god,  min  Herre,  paa  mine  Vegne  at  bede  Fyrsten  om  For- 
ladelse for,  at  jeg  ikke  allerede  har  gjort  ham  min  skyldige 
Opvartning.  Imidlertid  skal  jeg  efter  Evne  stræbe  at  indhente 
det  forsømte,  og  allerede  den  Dag  i  Morgen  bevidne  ham  min 
Ærbødighed.« 

Den  følgende  Dag  efter  Morgenbønnen  holdt  Imanen  en 
ny  Tale  til  Folket,  saalydende : 

»Mine  Brødre,  ingen  er  saa  god,  at  han  jo  har  sine  Fjen- 
der. Men  i  Særdeleshed  giver  Misundelsen  sig  med  dem  at  be- 
stille, hvem  Lykken  har  velsignet  med  en  stor  Formue.  Den 
fremmede  Herre,  som  jeg  i  Aftes  talte  til  Eder  om,  er  ikke 
nogen  Forbryder,  som  nogle  Ildesindede  har  ment,  men  tvært- 
imod en  ung  Fyrste,  der  besidder  tusinde  Dyder.  Vi  maa  vel 
vogte  os  for  at  bringe  Khalifen  noget  slet  om  ham  for 
Øre.« 

Saa  snart  Bubekir  ved  denne  nye  Tale  igjen  havde  tilintet- 
gjort den  ufordelagtige  Mening,  han  den  foregaaende  Aften  havde 
bibragt  det  forsamlede  Folk  om  Zajn,  gik  han  hjem  til  sit  eget. 
Efter  at  have  iført  sig  sine  bedste  Klæder,  begav  han  sig  hen  til 

Kongen  af  Basra,  der  modtog  ham  med  den  største  Venlig- 
hed. Efter  at  der  fra  begge  Sider  var  faldet  en  hel  Del  høflige 
Talemaader,  spurgte  Bubekir  Fyrsten,  om  han  havde  i  Sinde 
endnu  længe  at  opholde  sig  i  Bagdad. 

»Jeg  bliver  her  kun  saa  længe,«  svarede  Zajn,  »indtil  jeg 
har  fundet  en  femtenaarig  Pige,  som  er  fuldkommen  smuk,  og 
dertil  saa  ren  og  skjær,  at  hun  aldrig  endnu  har  vidst  af  Mand 
at  sige,  ikke  heller  har  næret  mindste  x\ttraa  derefter.« 

»Der  søger  I  en  meget  stor  Sjældenhed,«  bemærkede 
Imanen,  »og  I  skulde  maaske  forgjæves  søge  hele  Verden  rundt, 
naar  ikke  jeg  netop  vidste,  hvor  en  Jomfru  af  denne  fuldkomne 
Art  er  at  finde.  Hendes  Fader  var  tidligere  Vezir  •,  nu  lever  han, 
efter  at  have  draget  sig  ganske  tilbage  fra  Hoffet,  i  et  ensomt 
beliggende  Hus  her  i  Nærheden,  udelukkende  beskjæftiget  med 
at  fuldende  sin  eneste  Datters  Opdragelse.  Hvis  I  ønsker  det, 
Herre,  vil  jeg  anholde  for  Eder  om  hendes  Haand?  uden  Tvivl 
vil  den  gamle  Vezir  ikke  afslaa  et  saa  fordelagtigt  Parti  for  sin 
Datter, « 

»Saa  sagte!«  svarede  Zajn.  »Jeg  har  ikke  i  Sinde  at  ægte 
Pigen  førend  jeg  véd,  om  hun  behager  mig.  I  Henseende  til 
Skjønheden  kan  jeg  vel  forlade  mig  paa  en  saa  fin  Kj ender 
som  I  er;  men  hvilken  Borgen  kan  I  give  mig  for  hendes 
uplettede  Renhed?« 

»Hvilken  Borgen  forlanger  I?«  spurgte  Bubekir.  »Jeg  maa 
se  hendes  Ansigt,«  svarede  Zajn.  »Videre  forlanger  jeg  ikke  for 
at  bestemme  mig.« 

»I  maa  altsaa  være  en  udmærket  Physiognom, «  bemærkede 
Imanen  smilende,  »at  I  kan  læse  Folk  ud  af  Ansigtet,  hvad  de 
indeholder.      Saa  følg  da  med    mig    til  hendes  Fader!     Jeg    vil 

bede  ham  om,  at  han  lader  Eder  se  hende  et  Øjeblik  i  sin 
Nærværelse ! « 

Bubekir  førte  altsaa  Fyrsten  hen  til  Veziren.  Denne  havde 
aldrig  saa  snart  hørt,  hvem  Zajn  var  og  i  hvilken  Hensigt  han 
kom,  førend  han  lod  sin  Datter  komme,  og  befalede  hende  at 
aflægge  Sløret.  Aldrig  havde  Fyrsten  endnu  set  en  saa  fuld- 
kommen Skjønhed;  ligesom  forstenet  af  Beundring  vedblev  han 
at  stirre  paa  hende.  Endelig  erindrede  han  dog,  hvorfor  han 
var  kommen,  og  drog  sit  Spejl  frem  for  at  gjennemskue  den 
unge  Piges  Væsen.  Helt  underlig,  næsten  ængstelig  bevæget 
kastede  han  et  Blik  deri;  men  —  o,  Under!  —  Spejlet  forblev 
denne  Gang  aldeles  rent  og  klart! 

Da  Fyrsten  saa,  at  han  nu  endelig  havde  fundet,  hvad  han 
søgte,  bad  han  strax  Veziren  om  den  unge  Piges  Haand.  Øje- 
blikkelig blev  Khadien  hentet,  en  Ægteskabskontrakt  blev  opsat, 
og  den  sædvanlige  Bøn  udtalt  over  det  forenede  Par.  Derpaa 
førte  Zajn  Veziren  tilbage  med  sig  til  sin  Bopæl,  beværtede 
ham  kostelig  og  gjorde  ham  anselige  Foræringer.  Samtidig 
sendte  han  sin  Brud  en  Mængde  prægtige  Stoffer  og  Juveler; 
saa  snart  hun  havde  modtaget  Gaverne,  førte  Mobarek  hende 
til  Brudgommens  Hus,  hvor  Brylluppet  blev  fejret  med  al  den 
Glands,  der  sømmede  sig  for  Brudgommens  Rang. 

Saa  snart  Gjæsterne  havde  fjernet  sig,  sagde  Mobarek  til 
Kongen:  »Nu  maa  vi  ufortøvet  bryde  op  til  Kairo.  Erindre 
Eder  det  Løfte,  I  har  givet  Aandernes  Fyrste!« 

»Ja,  vi  vil  strax  bryde  op,«  svarede  Zajn.  »Jeg  er  nødt 
til  at  holde  mit  Løfte.  Imidlertid  maa  jeg  tilstaa  Eder,  min 
kjære  Mobarek,  at  jeg  kun  ugjerne  føjer  mig  i  Aandefyrstens 
Ønske.     Den  unge  Pige,   som  jeg  nylig   har    ægtet,    forekommer 

mig  saa  henrivende  skjøn,  at  jeg  heller  førte  hende  tilbage  med 
mig  til  Basra  for  at  lade  hende  dele  min  Trone.« 

»For  Himlens  Skyld,  tænk  ikke  paa  sligt!«  lød  Mobareks 
Advarsel.  »I  maa  beherske  Eders  Lidenskab  og  staa  ved  Eders 
Ord,  hvilken  Overvindelse  det  end  maatte  koste  Eder.« 

»Saa  sørg  i  det  mindste  for,  min  kjære  Mobarek,«  sukkede 
Zajn,  »at  det  elskværdige  Barn  aldrig  mere  kommer  mig  for 
Øje.  Desværre  har  jeg  maaske  allerede  set  altfor  meget  paa 
hende.« 

Mobarek  lod  alt  gjøre  færdigt  til  Afrejsen,  og  de  vendte 
ad  den  lige  Vej  tilbage  til  Kairo.  Derfra  drog  de  videre  til 
Aandefyrstens  fortryllede  0.  Undervejs  spurgte  den  unge  Kone, 
som  gjorde  Rejsen  i  en  velforvaret  Bærestol:  »Hvor  er  vi? 
Er  der  endnu  langt  til  min  Herre  og  Gemals  Stater?  Ak,  jeg 
har  ikke  set  ham  siden  vor  Bryllupsaften!« 

»Det  er  paa  Tide,«  svarede  Mobarek,  »at  I  bliver  reven 
ud  af  Eders  Vildfarelse.  Eders  Giftermaal  var  alene  et  Middel 
til  at  bringe  Eder  ud  af  Eders  Faders  Hus.  I  er  ikke  bestemt 
for  Kongen  af  Basra,  men  for  Aandernes  Fyrste,  der  har  paalagt 
os  at  skaffe  ham  en  ung  Pige  af  Eders  Art.« 

Saa  snart  den  arme  Brud  uden  Brudgom  hørte  dette,  ud- 
gjød  hun  bitre  Taarer,  som  gik  baade  Fyrsten  og  Mobarek 
inderlig  nær  til  Hjerte.  »Forbarm  Eder  over  mig!«  bønfaldt 
hun  dem.  »Jeg  er  en  fremmed  iblandt  Eder,  ene  og  forladt, 
overgiven  i  Eders  Hænder  paa  Tro  og  Love;  I  skal  en  Gang 
for  Allah  i  Himlen  aflægge  Regnskab  for  det  Forræderi,  som  I 
begaar  imod  Tilliden  og  Uskyldigheden ! « 

Dog  alle  hendes  Klager  og  Taarer  var  spildt,  endskjøndt 
der  i  Zajns  Indre  talte  en  Stemme  for  hende,  som  er  mægtigere 


end  nogen  anden  Stemme  i  Verden.  Saa  snart  Kongen  af 
Basra  havde  naaet  sit  Bestemmelsessted,  overgav  han  med  et 
kvalfuldt  Hjerte  den  unge  Pige  i  Aandefyrstens  Hænder. 

»Zajn,  jeg  er  tilfreds  med  Dig!«  sagde  Aandernes  Fyrste. 
»Den  Pige,  Du  har  bragt  mig,  er  lige  saa  uplettet  og  ren  som 
god  og  smuk.  Jeg  glæder  mig  inderlig  over,  at  Du  saa  vel  har 
forstaaet  at  opfylde  og  holde  dit  Løfte.  Vend  nu  tilbage  til 
Basra!  Naar  Du  atter  betræder  det  underjordiske  Værelse,  hvor 
de  otte  Statuer  findes,  vil  Du  ogsaa  finde  den  niende  der,  som 
jeg  har  lovet  Dig.  Jeg  skal  ved  en  af  mine  Aander  lade  den 
bringe  derhen.« 

Zajn  takkede  Aandernes  Fyrste,  og  vendte,  ledsaget  af 
Mobarek,  med  et  tungt  Hjerte  tilbage  til  Kairo.  Men  han 
havde  ingen  Ro  paa  sig  til  at  opholde  sig  her;  han  higede 
alene  efter  at  komme  i  Besiddelse  af  den  dyrekjøbte,  kun  altfor 
dyrekjøbte  niende  Statue,  og  fortsatte  uden  Tidsspilde  sin  Rejse 
videre.  Den  unge  Piges  Billede  foresvævede  hans  Sjæl  baade 
Nat  og  Dag ;  tidlig  og  silde  hørte  han  hendes  hjerteskj  ærende 
Klager.  »Ak,«  sagde  han  til  sig  selv,  »jeg  rev  hende  ud  af  en 
øm  Faders  Arme  for  at  overgive  hende  i  en  lunefuld  Aands 
Hænder!     Hun  havde  visselig  fortjent  en  bedre  Skjæbne!« 

Opfyldt  af  disse  Tanker  og  Følelser  naaede  Zajn  endelig 
igjen  sin  Residentsstad  Basra,  hvor  han  af  sine  Undersaatter 
blev  modtaget  med  de  mest  levende  Glædesytringer  og  glim- 
rende Fester.  Først  og  fremmest  aflagde  han  sin  Moder  Regn- 
skab for  Udfaldet  af  sin  Rejse ;  med  Henrykkelse  erfarede  hun, 
at  han  var  kommen  i  Besiddelse  af,  eller  rettere  havde  faaet 
bestemt  Løfte  om  den  niende  Statue. 

»Kom,  min  Søn,«  ytrede  hun,  »vi  vil  strax  begive  os  hen 
og   tage  Klenodiet  i  Øjesyn !     Thi    sikkerlig    er    det   allerede  til 

Stede  i  det  underjordiske  Værelse,  som  Aandefyrsten  har  lovet 
Dig.« 

Dronningen  og  hendes  Søn  steg  altsaa  ned  i  det  under- 
jordiske Rum,  og  traadte  ind  i  det  Gemak,  hvor  Statuerne 
fandtes  opstillede.  —  »Ganske  rigtig!  Paa  den  niende  Piedestal 
hævede  sig  det  niende  Billede,  hint  Klenodie,  for  hvis  Besiddelse 
Kongen  af  Basra  havde  bragt  saa  store  og  saa  smertefulde 
Ofre.  Dog  et  Slør  tilhyllede  endnu  dets  uforlignelige  Dejlig- 
hed. Feberagtig  spændt  og  fuld  af  Attraa  traadte  Zajn  rask 
nærmere  og  rev  Sløret  til  Side.  »O,  Allah,  hvad  er  dog  dette?« 
Som  lynslagen  tumlede  Kongen  tilbage  med  Blikket  fasttryllet  til 
Billedet. 

Thi  Statuen  rørte  sig,  —  den  begyndte  at  tale.  »Min 
Fyrste,«  lød  det  i  hans  Øren  som  Musik  fra  det  aabne  Paradis, 
»I  maa  visselig  undre  Eder  over  at  gjenfinde  mig,  en  stakkels 
forskudt  Pige,  i  dette  Øjeblik,  da  I  ventede  at  komme  i  Besid- 
delse af  Verdens  største  Underværk.  Men  ikke  min  egen, 
alene  Aandefyrstens  Vilje  har  stillet  mig  paa  denne  ophøjede 
Plads. « 

Zajn  kom  ved  denne  Tiltale  atter  til  sig  selv;  han  kunde 
ikke  tage  fejl,  det  var  virkelig  hans  Hjertes  tilbedte,  hende, 
som  han  havde  udvalgt  sig  iblandt  Tilsender,  som  han  med 
blødende  Hjerte  havde  skilt  sig  ved,  og  havde  anset  for  tabt 
for  stedse! 

»O,  Du  mine  Øjnes  livsalige  Lys,«  stammede  han,  »nu 
først  forstaar  jeg  ret  Aandefyrstens  veldædige  Hensigt!  Han 
har  opfyldt  sit  Løfte  paa  en  Maade,  som  himmelvidt  overgaar 
alt,  hvad  jeg  i  min  blinde  Attraa  ventede  mig.  I  Stedet  for 
at  skjænke  mig  Fylden  af  Verdens  døde  Skatte,  har  han  aabnet 
mig  et  Paradis  paa  Jorden,   fuldt  af  Liv  og  salig  Lykke!    Allah 

er  mit  Vidne,  at  jeg  med  en  sønderreven  Sjæl  blev  min  Ed 
tro  og  overgav  Dig  i  Aandefyrstens  Hænder!  —  Kom  til  mit 
Bryst,  min  Elskede!  —  Nu  ejer  jeg  Skatte  nok  for  dette  Liv, 
og  kalder  mig  med  unævnelig  Fryd  den  rigeste  Fyrste  paa 
Jorden ! « 

Medens  Kong  Zajn  endnu  talte  saaledes,  bragte  et  Torden- 
slag alt  i  det  underjordiske  Gemak  til  at  bæve.  Zajns  Moder 
følte  sig  greben  af  Forfærdelse;  men  Aandernes  Fyrste,  der  i 
samme  Øjeblik  stod  iblandt  dem,  beroligede  hende  hastig  og 
fuldkommen. 

»Min  Dronning,«  tog  han  med  højt  Alvor  og  Værdighed 
til  Orde,  »jeg  elsker  og  agter  Eders  Søn,  og  føler  mig  derfor 
kaldet  til  at  være  hans  tro  Beskytter.  Jeg  vilde  kun  prøve,  om 
han  i  sin  unge  Alder  ogsaa  formaaede  at  beherske  sine  Liden- 
skaber. Vel  véd  jeg,  at  han  ikke  er  forbleven  uberørt  af  den 
unge  Piges  Yndigheder,  og  at  han  ikke  fuldkommen  er  bleven 
sit  Løfte  tro,  ikke  at  ønske  sig  hendes  Besiddelse ;  men  jeg  for- 
staar  at  bære  over  med  den  menneskelige  Naturs  Skrøbelighed, 
og  finder  hans  Selvbeherskelse  kun  saa  meget  mere  fortjenst- 
fuld. Her  er  den  niende  Statue,  som  jeg  har  lovet  ham ;  den 
er  mere  sjelden  og  kostbar  end  nogetsomhelst  andet  Klenodie  i 
Verden ! « 

»Lev  lykkelig!«  vedblev  han,  henvendt  til  Zajn.  »Lev 
lykkelig  med  din  Elskede!  Vil  Du  bevare  hendes  Troskab  ren 
og  uplettet  som  Tryllespejlet,  da  Du  skuede  hendes  Billed  deri, 
saa  del  ikke  din  Kjærlighed,  men  lad  hende  beholde  den  for 
sig  alene  som  en  uforkrænkelig  Ejendom!  Saalænge  Du  ikke 
giver  hende  nogen  Medbejlerinde,  vil  jeg  indestaa  Dig  for  den 
Renhed,  som  nu  gjør  hende  til  Verdens  herligste  Klenodie.« 

Med  disse  Ord  forsvandt  Aandefyrsten.  Men  den  lykkelige 
Zajn  holdt  endnu  samme  Dag  sit  Bryllup,  og  lod  sin  unge 
Gemalinde  udraabe  til  Dronning  af  Basra.  Ingen  Sinde  glemte 
han  sin  ophøjede  Vens  Formaning,  og  han  beholdt  derfor  ogsaa 
lige  indtil  sin  Død  den  Velsignelse,  som  Aandernes  Fyrste  ved 
sin  Gave  havde  nedkaldt  over  hans  Liv. 


Shejken  Shaliabeddin. 


En  Dag  forsamlede  Sultanen  af  Ægypten  i  sit  Palads  alle 
Hovedstadens  Lærde,  og  underholdt  sig  med  dem  om  alle- 
haande  overordentlige  Gjenstande.  Ved  denne  Lejlighed  opstod 
der  en  haardnakket  Strid.  Det  hedder  nemlig,  at  Ærkeenglen 
Gabriel  en  Nat  havde  ført  Profeten  Muhammed  bort  tra  hans 
Leje,  og  vist  ham  alt,  hvad  der  findes  i  de  syv  Himle,  i  Para- 
diset og  i  Helvede.  Efter  at  Profeten  endnu  desuden  havde 
haft  halvfemsindstyve  Samtaler  med  Allah,  bragte  Engelen  ham 
tilbage  til  hans  Seng.  Alt  dette  havde  tildraget  sig  i  saa  kort 
Tid,  at  Muhammed  endnu  fandt  sit  Leje  ganske  varmt,  og  rejste 
en  Vandkrukke,  som  ved  •  Bortførelsen  var  bleven  væltet,  endnu 
førend  alt  Vandet  var  flydt  ud  af  den. 

Sultanen  førte  Forsædet  i  denne  Forsamling,  og  paastod,  at 
det  fortalte  var  en  ren  Umulighed.  »Efter  Eders  egen  For- 
sikring,« sagde  han  til  de  Lærde,  »gives  der  syv  Himle;  mellem 
hver  to  og  to  ligger  der  en  Udstrækning  af  fem  hundrede  Aars 
Rejse,  og  hver  af  Himlene    har    dertil    en    lige   saa  stor  Vidde, 

som  den  er  fjernet  fra  den  foregaaende  og  den  næstfølgende. 
Hvorledes  er  det  nu  muligt,  at  Muhammed,  efter  at  være  fløjet 
igjennem  alle  Himlene  og  have  haft  halvfemsindstyve  Samtaler 
med  Gud,  ved  sin  Tilbagekomst  endnu  har  kunnet  finde  sit 
Leje  varmt  og  Vandet  endnu  ikke  helt  løbet  ud  af  den  væltede 
Krukke.  Hvem  er  saa  lettroende,  at  han  vil  holde  saa  latterlig 
en  Fabel  for  sand?  Véd  I  da  ikke  ret  vel,  at,  naar  I  vælter 
en  Vandkrukke  og  øjeblikkelig  igjen  rejser  den  op,  er  der  saa 
godt  som  slet  intet  Vand  mere  i  den.« 

De  Lærde  svarede  dertil,  at  sligt  rigtignok  ikke  gik  til  paa 
naturlig  Maade;  men  for  Gud  var  ingen  Ting  umulig.  Men 
Sultanen  var  en  Fritænker,  og  havde  det  Princip  ikke  at  tro 
andet,  end  hvad  han  kunde  gribe  med  Hænderne.  Derfor  vilde 
han  heller  ikke  fæste'  Lid  til  dette  Under,  og  de  Lærde  skiltes 
ad,  dog  ikke  førend  denne  Strid  havde  gjort  Opsigt  i  hele 
Landet. 

Saaledes  kom  da  ogsaa  Sagen  den  lærde  Shejkh  Shahabeddin 
for  Øre,  der  af  visse  ej  angivne  Grunde  ikke  havde  taget  Andel 
i  de  Lærdes  Forsamling.  I  den  hedeste  Dagstid  begav  han  sig 
paa  Vejen  til  Sultanens  Palads.  Saa  snart  Sultanen  havde  faaet 
hans  Ankomst  at  vide,  gik  han  ham  i  Møde  og  førte  ham  ind 
i  et  prægtigt  Værelse.  Her  bad  han  ham  tage  Plads  og  sagde 
til  ham : 

»Shejkh,  Du  havde  ikke  haft  nødig  selv  at  ulejlige  Dig  her- 
hen; det  havde  været  tilstrækkeligt,  om  Du  blot  havde  sendt  en 
af  Dine  Tjenere;  jeg  skulde  med  Glæde  have  tilstaaet  ham  alt, 
hvad  han  havde  forlangt  i  dit  Navn.« 

Shejkhen  svarede,  at  han  alene  kom  for  at  nyde  den  Ære, 
nogle  Øjeblikke  at  underholde  sig  med  hans  Højhed. 

Det  var  Sultanen  vel  bekjendt,  at  Rygtet  skildrede  Shejkhen 

som  stolt  i  Omgangen  med  Fyrsterne,  og  han  behandlede  ham 
derfor  paa  den  mest  forekommende  Maade.  Nu  traf  det  sig, 
at  Værelset,  hvori  de  befandt  sig,  havde  fire  Vinduer  imod  de 
fire  Himmelshj ørner.  Shejkehn  bad  Fyrsten  om  at  lade  Vinduerne 
tillukke,  og  da  dette  var  sket,  fortsatte  de  nogen  Tid  deres 
Underholdning.  Derpaa  lod  Shejkhen  igjen  det  ene  Vindu  aabne, 
det  af  de  fire,  som  havde  Udsigt  imod  Kiseldaghi  (det  røde 
Bjerg)  og  sagde  til  Kongen,  at  han  skulde  se  ud. 

Sultanen  traadte  hen  til  Vinduet  og  saa  baade  Bjerget  og  Slet- 
ten bedækket  med  Ryttere  i  Pantsersærker  og  med  Skjolde; 
talløse  som  Stjernerne  sprængte  de  med  dragne  Sabler  imod 
Slottet.  Ved  dette  Syn  skiftede  Sultanen  Farve  og  raabte  for- 
skrækket: »Himmel,  hvad  er  det  for  en  frygtelig  Krigshær  som 
stormer  frem  imod  mit  Palads!« 

»Har  intet  at  betyde,«  sagde  Shejkhen  og  lukkede  Vinduet. 
Da  han  atter  aabnede  det,  saa  Sultanen  hverken  paa  Bjerg  eller 
Slette  nogen  levende  Sjæl  mere. 

Nu  lod  Shejkhen  aabne  det  Vindue,  som  vendte  ud  imod 
Staden.  Da  saa  Sultanen  Kairo  staa  i  lys  Lue,  saa  at  Flam- 
merne naaede  halvt  op  til  Himlen.  »Hvilken  Ildebrand!«  ud- 
raabte  den  forfærdede  Hersker.  »Ak,  der  synker  min  Hoved- 
stad,  det  skjønne  Kairo,  i   Aske!« 

»Vær  kun  ubekymret,  Herre!«  ytrede  Shejkhen.  »Det  har 
intet  at  betyde.«  Han  lukkede  Vinduet,  og  da  han  atter  aabnede 
det,  var  Ildebranden  aldeles  forsvunden. 

Nu  lod  Shejkhen  aabne  det  tredje  Vindu,  og  Sultanen  saa, 
hvorledes  Nilen  gik  over  sine  Bredder  og  dens  Bølger  i  rasende 
Oprør  væltede  sig  frem  imod  Paladset.  Omendskjøndt  han  nu, 
som  det  skulde  synes,  ved  Krigshæren  og  Ildebranden,  som 
begge  Dele  intet  havde  haft  at  betyde,    maatte    være    godt    for- 

beredt  paa  dette  nye  Underværk,  og  forud  Herre  over  Indtrykket, 
formaaede  han  dog  paa  ingen  Maade  ved  dette  nye  Rædsels- 
syn  at  beherske  sin  Frygt,   men  udraabte  med  Forfærdelse :    »Ve, 

0  ve !  Det  er  ude  med  os !  denne  skrækkelige  Oversvømmelse 
vil  bortrive  mit  Palads  og  drukne  mig  og  alle  mine  Under- 
saatter. « 

»Har  slet  intet  at  betyde,«  ytrede  Shejkhen  rolig  og  lukkede 
Vinduet.  Da  han  aabnede  det  igjen,  flød  Nilen  ganske  rolig  i 
sit  sædvanlige  Leje. 

Endelig  aabnede  han  det  fjerde  og  sidste  Vindu,  som  vendte 
ud  imod  en  tør  og  øde  Egn.  Hvilken  Forvandling!  Lige  saa 
stor  Rædsel,  Fyrsten  havde  følt  ved  det  hidtil  sete,  lige  saa  stor 
Henrykkelse  følte  han  ved  det  forhaanden  værende  Syn.  Han 
var  vant  til  igjennem  dette  Vindu  at  betragte  en  ufrugtbar  og 
hæslig  Egn;  nu  betragtede  han  med  maalløs  Overraskelse  Vin- 
bjerge og  Haver  fulde  af  de  herligste  Frugttræer.  Bække  rislede 
blidt  hen  imellem  yndige  Bredder,  der  var  smykkede  med  en 
Flor  af  Roser,  Basilicum,  Balsambuske,  Hyacinther  og  Lilier, 
lige  henrykkende  ved  deret  Farvepragt  og  deres  berusende  Duft. 

1  Træerne  vrimlede  det  af  Turtelduer  og  Sangfugle,  hvis  ømme 
Kurren  og  Melodier  gjennem  Øret  med  Vellyst  sænkede  sig  i 
Sjælen.  Sultanen  følte  sig  i  den  Grad  henreven  af  al  denne 
Herlighed,  at  han  troede  sig  hensat  i  Erams  Have  eller  det 
jordiske  Paradis.  »O,  hvilken  Forandring!«  udraabte  han,  slagen 
af  Forbauselse.  »Hvilken  dejlig  Have,  hvilket  herligt  Opholds- 
sted!    Hvilke  søde  Timer  skal  jeg  ikke  daglig  tilbringe  der!« 

»Hold  Maade  med  Eders  Henrykkelse!«  ytrede  Shejkhen 
koldt.  »Det  har  slet  intet  at  betyde!«  og  lukkede  Vinduet. 
Da  han  atter  aabnede  det,  saa  Sultanen  hverken  mer  eller 
mindre  end  den  vel  bekj endte  Ørken. 

»Herre,«  tog  Shejkhen  Ordet,  »I  har  ladet  Eder  forbause  at 
disse  mine  Underværker,  og  dog  er  de  for  slet  intet  at  regne 
imod  hvad  jeg  nu  vil  vise  Eder.  Eders  Højhed  være  saa 
naadig  at  befale,  at  der  bliver  bragt  et  Kar  med  Vand  ind  i 
Værelset ! « 

Sultanen  gav  en  af  sine  Tjenere  Befaling  desangaaende. 
Da  Karret  var  bragt,  vedblev  Shejkhen:  »Eders  Højhed  tillader, 
at  man  afklæder  Eder,  binder  Eder  et  Klæde  om  Hofterne  og 
stiller  Eder  i  Karret.«  Sultanen  tilkjendegav  sin  Beredvillighed, 
lod  sig  klæde  af  og  traadte  ind  i  Karret.  Da  vedblev  Shejkhen : 
»Eders  Højhed  behager  nu  at  dukke  Hovedet  under  Vandet  og 
strax  igjen  at  løfte  det  i  Vejret!« 

Sultanen  dukkede  Hovedet  under  Vandet.  —  —  —  — 
I  samme  Øjeblik  saa  han  sig  hensat  paa  Havbredden  ved  Foden 
af  et  Bjerg.  Uden  Sammenligning  endnu  mere  forbauset  over 
dette  Underværk  end  over  de  foregaaende,  og  paa  samme  Tid 
ude  af  sig  selv  af  Vrede,  raabte  han  rasende:  »Ha,  troløse 
Shejkh,  hvor  grusomt  har  Du  ikke  bedraget  mig:  Kommer  jeg 
nogensinde  igjen  tilbage  til  Ægypten,  hvorfra  Du  har  ladet  mig 
forsvinde  ved  din  forbandede  sorte  Kunst,  saa  skal  Du  til  Gavns 
komme  til  at  føle  min   Hævn!« 

Længe  vedblev  han  paa  denne  Maade  at  udstøde  Forban- 
delser mod  Shejkhen,  men  kom  dog  til  sidst  til  den  Erkjendelse, 
at  Trusler  og  Klager  her  var  unyttige.  Han  tog  sig  altsaa 
sammen  og  gik  hen  til  nogle  Folk,  som  fældede  Træ  paa 
Bjerget.  Men  han  holdt  det  ikke  for  raadeligt  at  underrette 
dem  om  sin  egentlige  Stand  og  sit  Eventyr;  »thi,«  tænkte  han, 
>  udgiver  jeg  mig  for  en  forhexet  Sultan,  vil  man  anse  mig 
enten  for  en  Nar  eller  en  Bedrager.« 

I  )a  altsaa  Brændehuggerne    vilde  vide,   hvem  han    var,    for- 

talte  han  dem,  at  han  var  en  skibbrudden  Kjøbmand,  der  var 
svømmet  i  Land  paa  en  Planke,  og  nu  nærmede  sig  dem  i  det 
Haab,  at  hans  ulykkelige  Forfatning  skulde  vække  deres  Med- 
lidenhed. 

I  Virkeligheden  følte  de  sig  ogsaa  rørt  over  hans  Ulykke, 
men  befandt  sig  selv  i  saa  kummerlige  Omstændigheder,  at  de 
ikke  formaaede  at  yde  ham  nogen  synderlig  Hjælp.  Dog  gav 
de  gode  Folk  ham,  hvad  de  kunde,  den  ene  en  pjaltet  Kaftan, 
den  anden  et  Par  gamle  Sko,  den  tredje  et  Par  gamle  Ben- 
klæder, og  den  fjerde  en  Lap  til  en  Turban.  Da  de  saaledes 
efter  Evne  havde  udstyret  ham,  førte  de  ham  til  den  hinsides 
Bjerget  liggende  Stad.  Her  sagde  de  ham  Farvel,  idet  de  an- 
befalede ham  til  Forsynet,   og  begav  sig  hjem  til  deres  Familier. 

Sultanen  blev  altsaa  alene  tilbage.  Saa  stor  Fornøjelse 
man  end  ellers  har  af  at  betragte  nye  Gjenstande,  saa  var  han 
dog  for  Tiden  saa  behersket  af  sin  ulykkelige  Stilling,  at  han 
næppe  havde  noget  Blik  eller  nogen  Tanke  tilovers  for  den 
fremmede  Natur,  der  omgav  ham.  Uden  at  vide  hverken  ud 
eller  ind,  vandrede  han  omkring  i  Gaderne.  Da  han  endelig 
blev  træt,  saa  han  sig  om  efter  et  Sted,  hvor  han  kunde  ud- 
hvile sig,  og  blev  staaende  udenfor  en  gammel  Grovsmeds  Hus. 
Oldingen  maatte  kunne  se  paa  ham,  at  han  trængte  til  Hvile 
og  følte  sig  forladt;  thi  strax  bad  han  ham  træde  inden  for. 
Ex-Sultanen  fulgte  beredvillig  den  venlige  Indbydelse  Og  satte 
sig  paa  en   nærmest  Døren  staaende  Bænk. 

»Unge  Mand,«  spurgte  den  alderstegne  Husherre,  »tør  jeg 
spørge  om  dit  Haandværk  og  hvorledes  Du  er  kommen  her?« 

Sultanen  meddelte  Smeden  den  samme  Forklaring  som 
Brændehuggerne,  og  fortalte  derpaa  videre :  »Jeg  traf  paa  gode 
Mennesker,  som  fældede  Træ,    og    forklarede  dem  min  Ulykke; 

de  var  ædelmodige  nok  til  at  skjænke  mig  disse  gamle  Klæder, 
hvori  Du  ser  mig.  Men  dermed  er  min  Xød  desværre  ikke  af- 
hjulpen.« 

Grovsmeden  svarede,  at  han  maatte  takke  Gud  for  at  han 
havde  frelst  Livet  fra  Skibbruddet,  og  trøstede  ham  efter  bedste 
Evne.  »Du  skal  ikke  tage  Dig  Tabet  af  din  Ejendom  altfor 
nær,«  sagde  han.  »Du  er  ung  endnu  og  kan  i  denne  Stad 
maaske  gjøre  din  Lykke.  Der  hersker  nemlig  her  overordentlig 
fordelagtige  Skikke  til  Gunst  for  fremmede,  som  har  Lyst  til 
at  nedsætte  sig  her.     Er  dette  din  Hensigt,  min  Søn?« 

»Javist,«  svarede  den  ulykkelige  Sultan,  »jeg  forlanger  intet 
bedre  end  at  blive  her,  naar  jeg  blot  kan  skaffe  mig  et  sorgfrit 
Udkomme. « 

»Nu,  saa  maa  Du  følge  det  Raad,  som  jeg  nu  vil  give 
Dig,«  vedblev  den  gamle  Grovsmed.  »Gaa  her  fra  lige  hen  til 
de  offentlige  Badehuse  for  Kvinderne,  sæt  Dig  ved  Døren,  og 
spørg  hver,  der  træder  ud,  om  hun  har  en  Mand ;  den,  som 
ingen   har,  bliver  ifølge  Stedets  Skik  din  Kone.« 

Sultanen  stod  strax  op  for  at  følge  dette  Raad,  sagde 
Farvel  til  Smeden,  og  begav  sig  hen  til  Badene,  hvor  han  tog 
Plads  ved  Døren.  Han  havde  endnu  kun  ventet  ganske  kort 
Tid,  da  en  henrivende  smuk  Kvinde  traadte  ud.  »Ak,« 
tænkte  han,  »hvor  lykkelig  vilde  jeg  ikke  være,  hvis  dette  huld- 
salige Væsen  ikke  var  gift!  I  hendes  Arme  vilde  jeg  glemme 
alt,  hvad  jeg  har  tabt!«  Derpaa  gjorde  han  hende  sit  Spørgs- 
maal:  »Skjønne  Dame,  har  I  en  Mand?«  »Ja,  jeg  har  en,« 
svarede  Damen  og  gik  videre.  »Det  gjør  mig  hjertelig  ondt,« 
sukkede  Sultanen,    »I  havde  ganske  været  efter  min   Smag.« 

Kort  efter  traadte  en  anden  Kvinde  ud  fra  Badet,  som  var 
overordentlig  styg.      Sultanen  fik  en    alvorlig  Forskrækkelse,    og 

tænkte  ved  sig  selv,  at  det  vilde  være  meget  lettere  at  dø  af 
Mangel  end  at  leve  sammen  med  sligt  et  Uglebilled.  Gjerne 
havde  han  ladet  hende  gaa  uspurgt  forbi-,  men  den  gamle 
Smed  havde  sagt,  at  han  skulde  henvende  sig  til  alle  Kvinder; 
det  maatte  altsaa  rimeligvis  være  en  bestemt  Regel,  og  han  var 
nødt  til  at  rette  sig  derefter.  »Men  hvis  hun  nu  ingen  Mand 
har?«  tænkte  han  ved  sig  selv:  »Det  kan  dog  være,  at  den 
gamle  Skræmsel  har  fisket  en  eller  anden  stakkels  fremmed  op, 
hvem  Ulykken  har  kastet  i  Land  paa  denne  Kyst  ligesom  mig. 
—  I  ethvert  Tilfælde  maa  jeg  bide  i  det  sure  Æble,  saa  nødig 
jeg  end  vil.« 

»Har  I  en  Mand,  min  smukke  Dame?«  spurgte  Sultanen 
med  halv  Stemme.  »Ja,  jeg  har  en,  og  har  mere  end  nok 
i  ham,«  lød  det  beroligende  Svar.  Sultanen  aandede  igjen 
friere. 

Nu  fremtraadte  den  tredie  Kvinde,  som  i  Hæslighed  kun 
gav  den  foregaaende  lidet  efter.  »O,  Allah!«  sukkede  Sultanen. 
Hvad  har  Du  tænkt  paa  ved  at  skabe  saadanne  Fugle- 
skræmsler! Hvis  hun  ingen  Mand  har,  saa  er  det  ude  med 
mig!  Dog,  jeg  maa  opfylde  min  Skjæbne!  Men  har  hun  en 
Mand,  saa  skal  det  være  mig  en  stor  Trøst;  thi  saa  ser  jeg,  at 
der  gives  Mænd,  der  er  endnu  mere  at  beklage  end  jeg  selv. 
»Skjønne  Dame,  er  I  gift?« 

»Ja,  unge  Mand,«  svarede  Damen  uden  at  standse.  Sul- 
tanen sendte  i  sit  stille  Sind  sine  Velsignelser  efter  hende. 

»Hvor  lykkelig  er  jeg  dog,«  sagde  han  ved  sig  selv,  »at 
jeg  ikke  længer  har  noget  at  frygte  af  disse  to  Kvinder.  Dog  — 
man  skal  ikke  rose  Dagen,  førend  Aften  er  indtraadt;  endnu 
har  ikke  alle   Kvinderne  forladt  Badet,  og  Skjæbnen  kan  gjerne 

spille  mig  en  slem  Streg  endnu.  Det  er  et  Lykkespil,  hvori 
der  er  mange  tomme  Lodder.  —  Forbandede  Shejkh!« 

Han  var  fattet  paa  at  se,  om  muligt,  en  endnu  styggere 
Kvinde  end  de  to  foregaaende  træde  ud  fra  Badet.  Hvad  lig- 
nede da  vel  hans  Henrykkelse,  da  der.  viste  sig  en  ganske  ung 
Dame,  der  i  Skjønhed  endog  langt  overgik  den  første  over- 
ordentlig skjønne.  »Hvilken  Forskjel!«  udraabte  han.  »Der  er 
visselig  ikke  saa  stor  Forskjel  paa  Dag  og  Nat  som  imellem 
denne  Dame  og  hendes  tvende  Forgængersker!  Kan  Engle  og 
Djævle  da  bygge  paa  samme  Sted!« 

Med  al  mulig  Belevenhed  gik  han  Skjønheden  i  Møde  og 
spurgte:    »Henrivende  skjønne  Dame,  har  I  allerede  en  Mand?« 

»Nej,«  svarede  hun,  idet  hun  maalte  ham  med  et  gjennem- 
trængende  og  stolt  Blik,  og  fortsatte  sin  Gang  uden  at  standse. 
Sultanen  blev  staaende  i  den  højeste  Overraskelse.  Hvad  skulde 
han  vel  tænke  derom?  Den  Mistanke  faldt  ham  ind,  at  Grov- 
smeden maaske  havde  bundet  ham  noget  paa  Ærmet.  —  »Hvis 
det  er  virkeligt,  at  jeg  efter  de  her  gj ældende  Bestemmelser 
skal  ægte  denne  Kvinde,  hvorfor  gik  hun  da  saa  hastig  og  stolt 
forbi?  Hun  betragtede  mig  fra  øverst  til  nederst,  og  jeg  tror, 
at  jeg  læste  dyb  Foragt  i  hendes  Miner.  —  løvrigt  kan  jeg, 
sandt  at  sige,  ikke  fortænke  hende  meget  deri;  denne  pjaltede 
og  forslidte  Dragt  skal  visselig  ikke  tjene  til  at  fremhæve  min 
Persons  Fortrin  og  indtage  en  smuk  Kvinde  for  mig.  Jeg  maa 
være  billig  og  ikke  fortryde  paa,  hvis  hun  mener  at  kunne  gjøre 
et  bedre  Valg.» 

Medens  Sultanen  af  Ægypten  anstillede  slige  Betragtninger, 
nærmede  en  Slave  sig  og  tiltalte  ham  med  disse  Ord:     • 

»Herre,  jeg  søger  en  fremmed  i  en  pjaltet  Dragt;  efter 
Udseendet    at    dømme    maa    det    være    Eder.     Vær   saa   god  at 

følge  mig;  jeg  skal  føre  Eder  et  Sted  hen,  hvor  I  bliver  ventet 
med  stor  Utaalmodighed.« 

Sultanen  fulgte  Slaven,  og  betraadte  et  stort  Hus,  hvor 
han  blev  ført  ind  i  et  vel  indrettet  Værelse  med  Anmodning 
om  her  at  vente  et  Øjeblik.  Men  han  maatte  her  tilbringe  to 
stive  Timer,  uden  at  han  fik  noget  Menneske  at  se,  undtagen 
Slaven,  der  Tid  efter  anden  indfandt  sig  for  at  bede  ham  ikke 
blive  utaalmodig.  Endelig  traadte  fire  meget  rigt  klædte  Kvin- 
der ind,  tilligemed  et  femte,  der  var  ganske  bedækket  med 
Juveler,  hvis  Glands  dog  ganske  faldt  igjennem  imod  hendes 
vidunderlige  Skjønhed.  •  Øjeblikkelig  gjenkjendte  Sultanen  den 
Dame,  der  sidst  var  traadt  ud  fra  Badet.  Venlig  smilende  kom 
hun  ham  i  Møde  og  sagde:  »Undskyld  mig,  at  jeg  har  ladet 
Dig  vente  lidt;  jeg  vilde  ikke  vise  mig  for  min  Gemal  og  Herre 
i  en  skjødesløs  Paaklædning.  Du  befinder  Dig  i  dit  eget  Hus; 
alt,  hvad  Du  ser  omkring  Dig,  er  din  Ejendom,  jeg  selv  der- 
under indbefattet.  Du  er  min  Mand  og  behøver  kun  at  befale, 
jeg  er  beredt  til  at  adlyde.« 

»Skjønne  Dame,«  svarede  Sultanen,  »endnu  for  et  Øjeblik 
siden  beklagede  jeg  min  Lod,  og  nu  er  jeg  det  lykkeligste 
Menneske.  Men,  eftersom  jeg  nu  er  din  Mand  og  har  Ret  til 
at  byde,  saa  sig  mig,  hvorfor  Du  ved  Badet  tilkastede  mig  saa 
stolte  Blikke !  Jeg  frygtede  for,  at  Synet  af  mig  var  Dig  ube- 
hageligt, og,  ærlig  talt,   fortænkte  jeg  Dig  ikke  deri.« 

»Herre,«  svarede  Damen,  »jeg  bar  mig  saaledes  ad  med 
velberaad  Hu;  det  er  nemlig  i  denne  Stad  Skik  og  Brug,  at 
Kvinderne,  naar  de  viser  sig  offentlig,  optræder  med  en  stolt 
Tilbageholdenhed;  desto  mere  forekommende  er  de  inden  Døre.« 
—  »Det  er  en  god  Skik,«  mente  Sultanen.  »Men  eftersom  jeg 
nu  er  uindskrænket  Hersker    over    denne  lille,    smukke  Verden, 

saa  skal  min  første  Regjeringshandling  være  en  Befaling  til  at 
hente  en  Skræder  og  en  Skomager.  Jeg  skammer  mig  ved  at 
staa  for  Dig  i  denne  usle  Klædning  og  disse  gamle  Sko,  hvilke 
Ting  rigtignok  kun  daarlig  passer  til  min  hidtilværende  Stilling 
i  Verden.« 

»Dette  Bud  har  jeg  forudset  og  forekommet,«  svarede  den 
skjønne,  »jeg  har  strax  sendt  Bud  til  en  jødisk  Kjøbmand,  der 
handler  med  færdige  Klæder,  og  hos  hvem  Du  øjeblikkelig  kan 
forsyne  Dig  med  alt,  hvad  Du  behøver.  Imedens  Du  venter 
paa  ham,  kan  Du  nyde  nogle  Forfriskninger.« 

Med  disse  Ord  tog  hun  ham  ved  Haanden  og  førte  ham 
ind  i  en  stor  Sal,  hvor  et  Bord  stod  dækket  med  kostelige 
Frugter  og  Syltetøjer.  Hun  bad  ham  sætte  sig,  og  tog  selv 
Plads  ved  hans  Side.  Medens  de  spiste,  foredrog  de  bag  dem 
staaende  fire  Fruentimmer  flere  dejlige  Sange  og  ledsagede  deres 
Stemmer  med  Klangen  af  forskjellige  Instrumenter.  Endelig  tog 
ogsaa  deres  Herskerinde  en  Cithar  og  henrykte  Sultanen  med 
Spil  og  Sang. 

Jødens  Ankomst  afbrød  denne  behagelige  Underholdning. 
Han  var  ledsaget  af  flere  Betjente,  som  bar  store  Pakker,  der 
indeholdt  Klæder  af  forskjellig  Art.  Alt  blev  gjennemmønstret; 
blandt  mange  andre  Ting  blev  en  hvid  med  Guldblomster  over- 
vævet Klædning  lagt  til  Side.  Da  Jøden  havde  leveret  alle  til  en 
fuldstændig  Dragt  nødvendige  Stykker,  ijernede  han  sig  under 
mange  Taksigelser  tilligemed  sine  Folk. 

Nu  først  fik  Damen  Øjnene  op  for  Sultanens  gode  Ud- 
seende, og  følte  sig  ligesaa  tilfreds  med  saadan  en  Mand,  som 
han  med  saadan  en  Kone.  Saaledes  begyndte  de  et  meget 
lykkeligt  Ægteskab. 

Syv  Aar  havde    de    levet    sammen,    og    i   denne  Tid  faaet 

syv  Sønner  og  syv  Døtre.  Da  de  imidlertid  begge  elskede  Over- 
daadighed  og  alene  tænkte  paa  at  gjøre  sig  til  Gode  og  for- 
nøje sig,  saa  var  Konens  hele  ikke  betydelige  Formue  efter  syv 
Aars  Forløb  aldeles  gaaet  til  Grunde.  Nu  maatte  de  afskaffe 
Slaver  og  Slavinder,  og  efterhaanden  sælge  Husets  Bohave  for 
at  have  noget  at  leve  af.  Men  da  der  endelig  slet  intet  mere 
var  at  sælge,  og  de  var  nedsunkne  i  den  yderste  Trang,  sagde 
Konen  en  Dag  til  sin  Mand:  »Saa  længe  jeg  havde  Formue, 
lod  Du  staa  til;  Du  henlevede  din  Tid  uden  at  bestille  noget 
og  tænkte  kun  paa  at  nyde  gode  Dage.  Men  nu  er  de  Tider 
forbi;  nu  maa  Du  samle  Dig,  Mand,  og  huske  paa,  at  Du  er 
Familieforsørger. « 

Ved  denne  Tiltale  blev  Sultanen  ikke  synderlig  glad;  da 
han  imidlertid  ikke  vidste  at  hjælpe  sig,  opsøgte  han  igjen  den 
gamle  Grovsmed,  af  hvem  han  havde  modtaget  det  forrige  gode 
Raad:  »O,  min  Fader,«  sagde  han,  »her  er  jeg  igjen,  og  i  en 
endnu  elendigere  Tilstand  end  ved  min  Ankomst  til  denne  Stad. 
Jeg  har  nu  en  Kone  og  fjorten  Børn,  og  savner  aldeles  Midler 
til  at  ernære  dem.« 

»Forstaar  Du  da  intet  Haandværk?«   spurgte  Oldingen.    Da 
Sultanen  benægtede  dette,    greb  han  i   Lommen   og  tog   tvende 
Aktsche x)  frem  og  gav  ham  dem  med  de  Ord:    »Gaa  da  hen  og 
kjøb  Dig  et  Par  Bæreseler  og  stil  Dig  dermed  hen  imellem  Last- 
dragerne paa  Torvet ! « 

Sultanen  gjorde,  som  Grovsmeden  havde  tilraadet  ham,  og 
havde  ikke  længe  staaet  paa  Torvet,  da  der  kom  en  og  spurgte 
ham,    om    han    vilde   paatage   sig  en  Dragt.      »Ja,   netop  derfor 


!)  Aktsche  var  den  mindste   Skillemønt. 

staar  jeg  her,«  svarede  Sultanen.  Han  fik  en  tung  Sæk  at 
bære ;  det  oversteg  næsten  hans  Kræfter,  og  Bæreselerne  gnavede 
hans  Skuldre  indtil  det  blodige  Kjød.  Lønnen  for  dette  Stykke 
Arbejde  var  ligesaa  let  som  Byrden  var  tung-,  den  bestod  i  en 
eneste  Aktsche.  Da  han  med  denne  kom  hjem  til  sin  Kone, 
erklærede  hun  ham,  at,  hvis  han  ikke  i  det  mindste  fortjente 
ti  Gange  saa  meget  om  Dagen,  vilde  hans  Familie  snart  dø 
af  Sult. 

Den  følgende  Dag  i  Middagsstunden  vandrede  den  af  Sorg 
nedbøjede  Mand  langs  med  Havbredden.  Han  havde  endnu 
slet  intet  tjent,  og  kunde  ikke  komme  hjem  med  tomme  Hæn- 
der til  sin  ventende  Familie.  Ved  Synet  af  Havet  blev  hans 
Tanke  ført  tilbage  til  den  første  og  egentlige  Aarsag  til  hans 
nuværende  Elendighed,  og  han  fortabte  sig  i  Grublerier  over, 
hvorledes  det  var  gaaet  til  med  hans  ulyksalige  Forflyttelse. 
Med  Opmærksomhed  betragtede  han  det  Sted,  hvor  han  ved 
den  forræderiske  Shejkhs  Trolddomskunst  var  dukket  frem  af 
Havet,  og  tilbagekaldte  sig  alle  Omstændigheder  ved  dette  for- 
dærvelige Eventyr;  ved  Sammenligningen  imellem  hvad  han  en 
Gang  havde  været  og  hvad  han  nu  var,  følte  han  sig  saa  ubeskri- 
velig elendig,    at  han  ikke  kunde  tilbageholde    de  hede  Taarer. 

Da  han  endnu  ikke  havde  forrettet  den  før  Bønnen  fore- 
skrevne Afvaskning1),  traadte  han  ud  i  Vandet,  vædede  sine 
Hænder  og  dukkede  sit  Hoved  under.  Men  da  han  igjen 
hævede    det    op,   —  fandt   han    sig   staaende  i  Vandkarret  i  sit 


x)  Den  muhammedanske  Lov  paalægger  fem  bestemte  Bønner  om  Dagen 
og  før  Bønnerne  ligesaa  mange  Afvaskninger.  Tiderne  er:  Solop- 
gang, Middag,  Eftermiddag,  Solnedgang  og  en  Time  efter  Sol- 
nedgang. 

Palads,  omgiven  af  hele  sit  Hof.  Med  maalløs  Forbauselse  saa 
han  sig  omkring.  Men  da  han  fik  Øje  paa  Shahabeddin,  der 
endnu  stod  i  den  samme  Stilling,  hvori  han  havde  set  ham 
sidste  Gang,  gav  den  rasende  Vrede  ham  det  tabte  Mæle  til- 
bage, og  han  skreg:  »Du  Skurk  af  en  Shejkh!  Mener  Du,  at 
Allah  vil  lade  slig  Skjændighed  ustraffet,  som  Du  har  vovet  at 
begaa  imod  din  Herre  og  Sultan?« 

»Herre,  hvad  har  da  opbragt  din  Højhed  saa  meget  imod 
mig?«  spurgte  Shejkhen.  »Du  har  i  dette  Øjeblik  dukket  dit 
Hoved  under  i  dette  Vandkar,  og  strax  igjen  hævet  det  i 
Vejret;  alle  de  omstaaende  kan  bevidne  Sandheden  af,  hvad 
jeg  siger.« 

»Shejkhen  taler  Sandhed,  Eders  Højhed,«  raabte  alle  som 
med  en  Mund.  Men  den  opbragte  Sultan  lod  sig  ikke  stille 
tilfreds  med  dette  Vidnesbyrd,  men  raabte:  »I  er  alle  Bedragere ! 
Denne  fordømte  Shejkh  har  ved  sin  Hexekunst  fastholdt  mig 
hele  syv  Aar  i  et  fremmed  Land.  Jeg  har  giftet  mig  der,  faaet 
syv  Sønner  og  syv  Døtre,  og  døjet  usigelig  meget  ondt;  men 
intet  gaar  mig  dog  mere  til  Hjerte,  end  at  jeg  har  maattet 
trælle  i  en  Lastdragers  Sele.  O,  Du  nederdrægtige  Shejkh,  hvor- 
ledes turde  Du  vove  at  lade  mig  slide  som   et  Asen?« 

»Herre,«  svarede  Shejkhen,  »da  Du  ikke  tror  mig  paa  mit 
Ørd,  vil  jeg  i  Gjerningen  overbevise  Dig.  Med  disse  Ord  af- 
klædte han  sig,  bandt  et  Klæde  omkring  Lænderne,  traadte  ind 
i  Vandkarret,  og  dukkede  under.  Den  endnu  stedse  rasende 
Sultan,  der  ingenlunde  havde  glemt  sin  Ed,  hvis  han  nogen- 
sinde kom  tilbage  til  Kairo,  at  lade  Shejkhen  drøjt  undgjælde 
for  sin  Spøg,  greb  sin  Sabel,  for  at  hugge  Shejkhens  Hoved  af, 
saasnart    han    igjen   løftede    det  i  Vejret.     Men  Shejkhen  vidste 

ved  Hjælp  af  Videnskaben  Mekaschefa 1),  hvad  Sultanen  havde 
i  Sinde,  gjorde  sig  ved  Hjælp  af  Kunsten  Alga'ib-analabsar 
hastig  usynlig,  og  forflyttede  sig  til  Damaskus,  hvorfra  han  skrev 
følgende  Brev  •  til  Sultanen : 

»O  Herre,  vid,  at  vi  begge,  baade  Du  og  jeg,  kun  er 
Allahs  arme  Tjenere.  Medens  Du  dukkede  dit  Hoved  under 
Vandet,  har  Du,  uagtet  Du  strax  igjen  løftede  det  i  Vejret, 
gjort  en  syvaarig  Rejse,  taget  Dig  en  Kone,  avlet  syv  Sønner 
og  syv  Døtre,  og  døjet  meget  ondt.  Og  alligevel  vil  Du  ikke 
tro,  at  vor  store  Profet  endnu  har  fundet  sit  Leje  varmt  og 
Vandet  endnu  ikke  udløbet  af  den  væltede  Vandkrukke.  Erkjend 
endelig,  at  der  intet  er  umuligt  for  ham,  som  skabte  Himmel 
og  Jord  af  intet,   alene  ved  Ordet  Kun2).« 

Efterat  Sultanen  havde  modtaget  dette  Brev,  fik  han  vel 
Troen  i  Hænderne,  men  tabte  ingenlunde  sin  Forbitrelse  mod 
Shejkhen.  Tvertimod  skrev  han  til  Kongen  af  Damaskus,  og 
bad  ham  om  at  tage  Shejkhen  til  Fange,  henrette  ham  og 
sende  hans  Hoved  til  Kairo.  Kongen  af  Damaskus  var  strax 
villig  og  gjorde  alt  muligt  for  at  opfylde  Sultanens  Ønske.  Da 
han  havde  faaet  at  vide,  at  Shejkhen  beboede  et  fra  Staden 
temmelig  fjernt  liggende  Hus,  befalede  han  sine  Kapidschi'er 3) 
at  begive  sig  derhen,  tage  Shejkhen  til  Fange  og  føre  ham  til- 
bage. Kongens  Tjenere  mente  at  have  let  Spil  med  den  enlig 
boende  Shahabeddin,  og  begav    sig    med  godt  Mod  paa  Vejen. 


')  Den   Videnskab,    ved  Hjælp   af    hvilken    man    lærer  at  gjætte   andres 
hemmeligste  Tanker. 

2)  Imperativ  af  det  arabiske  Verbum   —  at  være. 

3)  Dørvogtere,  Paladsbetjente,    de    sædvanlige  Redskaber    til    Udførelse 
af  Sultanens  Befalinger. 

Men  hvor  forbausedes  de  ikke,  da  de  fandt  Indgangen  til  hans 
Hule  forsvaret  af  en  Mængde  vel  beredne  og  vel  bevæbnede 
Krigere.  Med  uforrettet  Sag  vendte  de  tilbage  og  forklarede 
Kongen  det  rette  Sammenhæng.  Men  Kongen  blev  forbitret 
over  at  finde  Modstand;  i  en  Hast  samlede  han  en  Del  af  sin 
Arme  og  rykkede  selv  i  Marken  imod  Shahabeddin.  Dog,  var 
han  hastig  dragen  ud,  vendte  han  endnu  hastigere  tilbage,  da 
han  stødte  paa  en  hans  egen  langt  overlegen  Arme. 

Ærgerlig  over  dette  slette  Udfald  og  fast  bestemt  paa  ikke 
at  give  efter,  spurgte  han  nu  sine  Vezirer  til  Raads  om,  hvad 
han  skulde  gjøre.  Disse  svarede,  han  maatte  være  saa  stor  en 
Konge,  han  være  vilde,  han  maatte  dog  ikke  tro,  at  han  med 
Magt  vilde  faa  Bugt  med  en  Mand,  der  aabenbart  var  under- 
støttet af  overnaturlige  Væsner.  »Men  vil  din  Højhed  alligevel 
have  Shejkhen  i  din  Vold,«  vedblev  en  af  de  ældste  Vezirer, 
»saa  gjør  Du  bedst  i  at  faa  ham  til  at  slutte  Fred  med  Dig. 
Udsøg  derpaa  de  smukkeste  Slavinder  i  dit  Harem,  og  giv 
ham  dem  til  Foræring.  Men  i  Forvejen  maa  Du  befale  dem 
at  gjøre  sig  al  Flid  for  at  faa  at  vide,  om  der  ingen  Tid 
gives,  da  Shejkhen  er  ude  af  Stand    til   at  gjøre  Underværker.« 

Dette  Raad  behagede  Kongen ;  han  tilbød  Shejkhen  Fred 
og  Venskab,  og  forærede  ham  nogle  af  sine  skjønneste  Slav- 
inder. Shjekhen  var  virkelig  godmodig  nok  til  at  tro,  at  Kongen 
fortrød  sin  uretfærdige  Fremgangsmaade  imod  ham,  og  gik  lige 
i  Fælden.  Uden  at  tænke  paa  noget  ondt,  tog  han  imod 
Slavinderne,  og  forelskede  sig  dødelig  i  en  af  dem.  Næppe 
havde  Slavinden  bemærket  dette,  førend  hun  iagttog  Lejligheden 
og  spurgte  sin  henrykte  Elsker:  »Kjære  Shejkh,  jeg  er  i  højeste 
Grad  nysgjerrig  efter  at  faa  at  vide,  om  Du  til  enhver  Tid  er 
i  Stand  til  at  gjøre  Underværker.« 

»Min  smukke,«  svarede  Shejkhen,  »jeg  beder  Dig  ikke  at 
gaa  videre  i  den  Sag.  Hvad  Du  spørger  om,  kan  være  Dig 
aldeles  ligegyldigt,  lad  os  hellere  tænke  paa,  hvorledes  vi  kan 
leve  en  nydelsesrig  Tilværelse!« 

Slavinden  anstillede  sig  meget  krænket  over  dette  Svar 
og  lod,  som  om  hun  var  dybt  bedrøvet.  Da  Shejkhen  vilde 
kjærtegne  hende,  brød  hun  ud  i  Taarer  og  sagde:  »Ak, 
denne  Ømhed  har  intet  at  sige !  Hvis  Du  virkelig  elskede  mig, 
vilde  Du  ingen  Hemmmelighed  have  for  mig.«  Kort  sagt,  hun 
forstod  saaledes  at  gaa  ham  paa  Klingen,  at  han  tilsidst  begik 
den  Svaghed  at  aabenbare  hende,  at  han  efter  enhver  Sammen- 
komst med  en  Kvinde  var  blottet  for  overnaturlig  Magt,  indtil 
han  havde  forrettet  de  ved  Lovene  foreskrevne  Afvaskninger. 
Strax  meddelte  Slavinden  Sultanen  den  ranede  Hemmelighed, 
og  denne  befalede  sine  Kapidschi'er  i  en  bestemt  Nat  hemmelig 
at  stille  sig  paa  Vagt  ved  Shejkhens  Dør.  Naar  det  var  Tid, 
vilde  Slavinden  aabne  for  dem,  og  de  skulde  da  trænge  ind  og 
bemægtige  sig  Schejkhen. 

Shahabeddin  havde  for  Skik  hver  Nat  at  have  en  stor 
Krukke  med  Vand  staaende  udenfor  sin  Seng,  for  at  have  den 
ved  Haanden,  naar  han  skulde  foretage  sine  Afvaskninger. 
Men  den  bestemte  Nat  havde  Slavinden  hældt  Vandet  ud  af 
Krukken,  uden  at  Shejkhen  mærkede  det.  Han  fandt  altsaa 
Krukken  tom,  da  han  vilde  vadske  sig.  Beredvillig  tilbød  strax 
Forrædersken  at  hente  noget,  tog  Krukken  og  gik  ud,  hvorved 
hun  med  det  samme  aabnede  Døren  for  Sultanens  Drabanter. 
I  vild  Hast  trængte  disse  ind,  og  Shejkhen  fik,  desværre  for 
silde,  Øjnene  op  for  Slavindens  Forræderi,  men  han  var 
endda  ikke  raadvild;  hastig  greb  han  de  to  paa  høje  Stager 
staaende  Kjærter  og  begyndte    med    dem    at  dreje    sig    rundt  i 

hvirvlende  Fart,  medens  han  tillige  fremsagde  en  Del  for  Ka- 
pidschi'erne  uforstaaelige  Ord.  Drabanterne  blev  ved  begge 
Dele  hede  om  Ørerne,  og  smurte  Haser  det  bedste,  de  kunde, 
af  Frygt  for,  at  han  skulde  udøve  en  eller  anden  fordærvelig 
Trolddom  imod  dem. 

Shejkhen  spildte,  som  man  vel  kan  tænke,  ingen  Tid,  inden 
han  fik  lukket  Døren  af  og  vasket  sig.  Derefter  tog  han  for 
at  hævne  sig  paa  den  forræderiske  Slavinde,  hendes  Skikkelse  paa 
sig,  gav  hende  sin  egtn,  og  løb  efter  Drabanterne.  »I  Ussel- 
rygge,« raabte  han  efter  dem,  »udfører  I  saaledes  Eders  Herres 
Befalinger?  Han  vil  visseligen  uden  Forskjel  lade  Eder  alle  hænge, 
naar  I  kommer  tilbage  til  Damaskus  uden  Shejkhen!  Hvorfor 
løb  I  da  Eders  Vej?  Saa  I  Uhyrer  eller  Soldater,  der  viste  sig 
til  hans  Forsvar?  Vend  om  og  betræd  uden  Frygt  Troldman- 
dens Hule!  Modigere  end  I  skal  jeg  selv  gribe  og  overlevere 
Eder  ham!« 

Paa  denne  Tiltale  gjorde  Drabanterne  Holdt  og  skjød  atter 
Hj  ærtet  op  i  Livet.  De  vendte  om  og  fulgte  den  under  Slavindens 
Skikkelse  foran  dem  gaaende  Shejkh  ind  i  Hulen,  og  greb  den 
under  Shejkhens  Skikkelse  der  værende  Slavinde.  De  bandt 
Hænder  og  Fødder  paa  hende,  uden  at  hun  gav  nogen  Lyd  fra 
sig,  eftersom  Shahabeddin  havde  berøvet  hende  Mælet,  og  førte 
hende  for  Kongen  af  Damaskus.  Denne  troede  at  se  Shejkhen 
for  sig,  og  lod  hende  ufortøvet  henrette.  Men  i  samme  Øje- 
blik som  Hovedet  blev  skilt  fra  Kroppen,  fik  de  begge,  baade 
Slavinden  og  Shejkhen,  deres  naturlige  Udseende  igjen,  og 
Kongen  tilligemed  hele  hans  Hof  saa,  at  deres  egen  Forbunds- 
fælle havde  maattet  betale  Gildet.  Men  Shejkhen  traadte  uden 
Frygt  frem  for  Kongen  i  sin  egen  høje,  ærefrygtindgydende 
Skikkelse  og  talte  saaledes : 

»O,  Konge  af  Damaskus,  Du  som  af  Føjelighed  imod 
Sultanen  af  Ægypten  har  opbudt  alt  for  at  styrte  mig  i  For- 
dærvelse, læg  Du  Dig  paa  Hjerte,  at  man  ikke  skal  laane  sin 
Arm  til  at  fremme  en  uretfærdig  Hævn.  Tak  forøvrigt  Allah, 
at  jeg  indskrænker  min  Hævn  til  dette  menederske,  elendige 
Væsen,  hvis  Blod  Du  har  udgydt!« 

Efter  disse  Ord  forsvandt  Shejkhen,  og  efterlod  Kongen  af 
Damaskus  og  hele  hans  Hof  med  aabne  Munde  og  lange 
Ansigter. 


Brændehuggeren  og  hans  onde  Kone. 


Der  var  en  Gang  i  Bagdad  en  Brændehugger  ved  Navn 
Ahmed,  hvem  Skjæbnen  havde  beskjæret  ikke  alene  dyb 
Armod,  men  ogsaa  en  gjenstridig,  trættekjær  og  gjerrig  Kone. 
Hun  lod  ham  intet  Øjeblik  have  Fred,  og  tænkte  tidlig  og 
silde  paa,  hvorledes  hun  skulde  faa  Fingre  i  hans  ringe 
Dagløn.  Da  hun  en  Dag  mærkede,  af  hendes  Mand  havde 
lagt  nogle  Skillinger  til  Side,  for  hvilke  han  havde  besluttet  at 
kjøbe  et  Reb,  som  han  haardt  behøvede,  tilraabte  hun  ham : 
»Fanger  jeg  Dig  endelig,  dit  Skarn!  Jo,  Du  er  en  net  en! 
Du  putter  Penge  til  Side  til  en  eller  anden  Kvinde  af  dit 
Bekjendtskab.  Men  vent  Du  kun,  jeg  skal  nok  se  Dig  paa 
Fingrene!  Du  skal  ikke  mere  faa  Lov  at  gaa  ud  af  Huset 
uden  mig.« 

Indtil  da  havde  Ahmed  i  det  mindste  ved  Arbejdet  i 
Skoven  været  sikker  for  sin  Kone,  men  den  følgende  Dag 
besteg  hun  et  Æsel  og  fulgte  den  ulykkelige  Mand  ogsaa  did 
hen.    »Nu  kan  jeg  dog  holde  Regnskab  med,  hvad  Du  bestiller, 

naar  Du  render  ud,«  sagde  hun.  —  Men  den  arme  Brænde- 
hugger vidste  hverken  ud  eller  ind,  og  pønsede  forgjæves  paa 
et  Middel  til  at  skaffe  sig  hende  af  Halsen.  Pludselig  fik  han 
dog  et  godt  Indfald.  »Kjære  Kone,«  sagde  han,  da  de  var 
paa  Stedet,  »da  Du  nu  dog  en  Gang  er  her,  kan  Du  med  det 
samme  hjælpe  mig  med  noget,  som  jeg  i  lang  Tid  har  haft 
for,  men  som  jeg  ikke  har  vovet  at  indvie  nogen  fremmed  i. 
I  hin  Cisterne,  det  har  jeg  allerede  længe  vidst,  ligger  en  Skat 
forvaret;  jeg  vil  nu  binde  dette  Reb  om  mig  og  lade  Dig  hisse 
mig  derned.« 

»Jo,  det  vilde  være  en  net  Akkord!«  hvinede  Kjærlingen. 
»Nej,  Du  skal  hisse  mig  derned;  jeg  kan  ligesaa  godt  som  Du 
udrette,  hvad  der  er  at  gjøre.  Har  jeg  fanget  Dig?  —  Du 
havde  naturligvis  stukket  det  halve  af  Skatten  til  Side. « 

Det  var  netop  saaledes,  Brændehuggeren  vilde  have  det. 
Han  bandt  sin  Kone  Rebet  om  Livet,  hissede  hende  ned  i 
Cisternen ;  men  saa  snart  hun  havde  naaet  Bunden,  slap  han 
Rebet  og  raabte  derned:  »Nu,  min  Putte,  tænker  jeg,  at  jeg 
har  Fred  for  Dig,  indtil  det  atter  behager  mig  at  trække  Dig  op. 
Tag  til  Takke  med  Lejligheden  indtil  videre!«  Derpaa  gik  han 
hen  til  sit  Arbejde,  og  lod  hende  skjælde  og  true,  saa  meget 
hun  vilde. 

Nogen  Tid  derefter,  da  han  kunde  tænke,  at  denne  Lære 
havde  gjort  hende  lidt  myg  og  spagfærdig,  gik  han  hen  til  Ci- 
sternen, lod  Tovet  gaa  ned  og  raabte  til  hende:  »Nu,  skynd 
Dig,  og  bind  Rebet  om  Dig,  at  jeg  atter  kan  drage  Dig  op ! 
Derpaa  drog  han  med  stor  Anstrængelse  en  tungGjenstand  op  af 
Brønden,  og  saa  endelig  med  stor  Forbauselse  tilligemed  Rebet 
en  Aand  komme  op  af  Dybet. 

»Hvorledes  skal  jeg  takke  Dig,    gode  MuselmandU    raabte 

Aanden.  »Jeg  hører  til  de  Aander,  som  ikke  formaar  at  hæve 
sig  i  Luften,  og  havde  taget  min  Bolig  i  denne  Cisterne.  Plud- 
selig sender  en  af  mine  Fjender  mig  den  mest  ondskabsfulde 
Kj  ælling  af  Verden  paa  Halsen,  og  hun  har  pint  og  plaget 
mig  næsten  tildøde.  Hvorledes  skal  jeg  dog  lønne  Dig,  fordi 
Du  har  befriet  mig  af  denne  Helvedes  Nød  ?  —  Lad  se !  Be- 
lønnes maa  Du,  og  det  med  begge  Hænder.  —  Saa  hør  da 
efter,  hvad  jeg  ser  mig  i  Stand  til  at  gjøre  for  Dig!  Som  jeg 
sikkert  véd,  besidder  Kongen  af  Indien  en  henrivende  dejlig 
Datter;  hen  til  hende  vil  jeg  forføje  mig  og  fare  i  hende,  saa 
at  hun  bliver  ganske  rasende.  Forgjæves  skal  Kongen  lade 
hidkalde  al  Verdens  Læger  for  at  helbrede  hende;  men  Dig  vil 
jeg  her  give  nogle  Blade,  som  Du  kun  behøver  at  bløde  i 
Vand  og  gnide  Prindsessen  med  i  Ansigtet,  for  at  uddrive  mig 
af  hende  og  gjøre  hende  fuldkommen  rask.  —  Il  og  grib  din 
I  ,ykke ! « 

Brændehuggeren  takkede  Aanden,  og  begav  sig  paa 
Vejen  til  Kongen  af  Indien.  Da  han  var  naaet  derhen, 
hørte  han  strax  meget  Tale  om,  at  Landets  dejlige  Prindsesse 
var  besat  af  en  ond  Aand,  og  at  Kongen,  hendes  Fader,  efter 
forgjæves  at  have  prøvet  alt  andet  for  at  faa  hende  helbredet, 
tilsidst  havde  lovet  hende  til  den,  som  kunde  gjøre  hende 
til  et  frit  og  sundt  Menneske  igjen.  Strax  gik  Ahmed  hen  og 
lod  sig  melde  hos  Kongen,  der  med  aabne  Arme  tog  imod 
ham,  og  øjeblikkelig  førte  ham  til  Prindsessen.  Saasnart  Ahmed 
befandt  sig  i  hendes  Nærhed,  vædede  han  de  af  Aanden  mod- 
tagne Blade  i  Vand  og  gned  Prindsessen  dermed  i  Ansigtet; 
—  i  samme  Øjeblik  var  hun  fuldkommen  helbredet.  Til  Be- 
lønning modtog  han  af  Kongen  hendes  Haand,  og  Bryllupet 
blev  fejret  med  stor  Pragt. 

Imidlertid  var  den  uddrevne,  onde  Aand  faret  i  Prindsessen 
af  Kina,  i  hvem  den  var  forelsket.  Hendes  Fader  hørte  tilfæl- 
digvis Tale  om  Prindsessen  af  Indiens  underfulde  Helbredelse, 
og  afsendte  ufortøvet  en  Gesandt  til  Ahmed,  for  at  indbyde 
ham  til  sit  Hof  og  bønfalde  ham  om  ogsaa  at  helbrede  Prind- 
sessen af  Kina.  Ahmed  fandtes  villig  til  at  føje  Kejseren  af 
Kina,  og  begav  sig  paa  Vejen  derhen ;  men  næppe  var  han 
bleven  bragt  sammen  med  den  besatte  Prindsesse,  førend  han 
vidste,  at  han  havde  her  netop  med  den  samme  Aand  at  gjøre, 
som  han  havde  draget  op  af  Cisternen.  »Er  Du  der,  utaknem- 
lige Ahmed!«  lod  Aanden  sig  forlyde.  »Vov  ikke  at  drive 
mig  ud  af  en  Prindsesse,  som  jeg  elsker!  Hvis  Du  virkelig 
skulde  prøve  derpaa,  farer  jeg  øjeblikkelig  til  Indien  og  tager 
Livet  af  din  Kone.« 

Ahmed  blev  over  denne  Trusel  højlig  forskrækket,  og  stod 
lige  paa  Nippet  til  at  erklære  Kejseren  af  Kina,  at  her  var 
hans  Magt  utilstrækkelig;  men  i  det  samme  faldt  der  ham  en 
List  ind. 

»O,  min  kjære  Aand,«  sagde  Ahmed,  »tro  blot  ikke,  at 
jeg  er  kommen  her  for  at  drive  Dig  ud!  Nej,  tvertimod 
er  jeg  kommen  for  at  anraabe  Dig  om  Hjælp.  Mindes  Du 
endnu  hint  Fruentimmer,  som  nær  havde  taget  Livet  af  Dig 
i  Cisternen!  —  Det  var  min  Kone.  —  En  eller  anden  maa 
siden  efter  have  trukket  hende  op,  nok  er  det,  hun  forfølger 
mig  Skridt  for  Skridt,  hvor  jeg  gaar  og  staar.  Om  lidt  vil  hun 
ogsaa  være  her;  og  jeg  kommer  da  til  at  trænge  til  den 
Hjælp,  jeg  saa  indstændig  beder  Dig  om.« 

»Til  min  Hjælp!«  udraabte  Aanden,  »Himlen  bevare  mig 
for  nogensinde  mere  at  komme  i  fjerneste  Berørelse  med  det  gale 
Fruentimmer!     Nej,    min    kjære  Ahmed,    deri    kan   jeg  virkelig 

ikke  tjene  Dig.     Se  til,  hvorledes  Du  kan  hjælpe  Dig  selv !    Jeg 
maa  øjeblikkelig  af  Sted-,  —  farvel,  hils  hjemme!« 

Med  disse  Ord  forlod  Aanden  Prindsessen  af  Kina,  der 
øjeblikkelig  igjen  blev  fuldkommen  karsk.  Men  Ahmed  vendte, 
belæsset  med  Æresbevisninger  og  Gaver  af  den  taknemlige 
Fader,  tilbage  til  Indien  til  sin  fyrstelige  Gemalinde,  med  hvem 
han  længe  levede  tilfreds  og  lykkelig,  uden  nogensinde  mere  at 
se  noget  hverken  til  Aanden  eller  den  onde  Kone,  deres  fælles 
Rædsel. 

Et  godt  Raad. 


En  Konge  af  Tartariet,  som  en  Dag  med  Folge  drog  ud  til 
et  Lystparti,  mødte  undervejs  en  Dervisch1),  som  raabte 
med  høj  Stemme:  »Hvo  som  vil  give  mig  ioo  Dinarer,  skal 
faa  et  godt  Raad  af  mig.« 

Da  Kongen  hørte  dette,  standsede  han  og  spurgte :  »Hvori 
bestaar  da  dette  gode  Raad,  som  ikke  kan  betales  med  mindre 
end  ioo  Guldstykker?«  Dervischen  svarede:  »Herre,  det  er 
min  Hemmelighed,  indtil  I  har  givet  Befaling  til  at  udbetale 
mig  Pengene.« 

Kongen   lod  ham  give  de    ioo  Guldstykker,   og  ventede  nu 


1)  Dervischerne    er    muhammedanske   Munke,    som  dels  lever   sammen  i 
Kloster,   dels  fører  en  ustadig,  omflakkende  Tilværelse. 

at  faa  noget  aldeles  uhørt  at  vide.  Dervischen  drog  ham  til 
Side  og  hviskede  ham  i  Øret:  »Herre,  mit  gode  Raad  er,  — 
at  I  ved  alt,   hvad  I  vil  gjøre,   forud  ser  hen  til  Enden.« 

Kongen  vendte  sig  halv  smilende,  halv  alvorlig  om  til  sine 
Hofmænd  og  meddelte  dem,  hvilken  Handel  han  havde  gjort. 
Da  gav  de  sig  alle  til  at  le,  og  den  ene  sagde:  »Ej,  den 
Dervisch  har  i  Sandhed  udfundet  noget  splinternyt!«  og  den 
anden:  »Dervischen  har  visselig  baaret  sig  klogt  ad,  idet  han 
lod  sig  betale  i  Forvejen!«  Men  da  Kongen  saa,  at  de  alle 
gjorde  sig  lystige  over  Dervischen,  sagde  han:  »I  behøver  slet 
ikke  at  le  over  det  Raad,  som  den  fromme  Mand  har  solgt 
mig;  det  er  maaske  ærlig  de  Penge  værd.  Endskjøndt  enhver 
ret  godt  ved,  at  man  forud  vel  skal  overveje  sit  Forehavende 
og  beregne  sammes  Følger,  sker  dette  dog  kun  sjelden,  og  man 
hører  hver  Dag,  at  Folk  begynder  paa  planløse  eller  endog  for- 
tvivlede Ting.  —  Jeg  vil  holde  Dervischens  Raad  i  Ære;  jeg 
vil  tidlig  og  silde  have  det  for  Øje,  og  befaler  derfor,  at  det 
skal  anbringes  over  alle  Porte  og  Døre,  paa  alle  Vægge  i 
mit  Palads,  paa  alle  mine  Fade  og  Skaale  og  overhovedet  paa 
hele  mit  Husgeraad.« 

Befalingen  blev  samvittighedsfuldt  udført.  Ikke  lang  Tid 
efter  fattede  en  af  Rigets  Store,  mere  af  Ærgjerrighed  end  fordi 
han  havde  Grund  til  at  beklage  sig  over  den  regj  erende  Fyrste, 
den  Plan  at  berøve  sin  Konge  Tronen  og  Livet.  I  denne 
Hensigt  bestak  han  Kongens  Livlæge  med  ti  tusinde  Guldstykker 
til  at  aarelade  ham  med  en  forgiftet  Lanzet.  »Saasnart  dette 
er  sket,«  havde  han  tilføjet  for  endnu  stærkere  at  blænde 
Lægen,  »staar  Vejen  til  Tronen  mig  aaben,  og  Du  skal  da 
blive  min  Storvezir.« 

Lægen  lod    sig    forføre,    og  blev  ikke  længe  efter  kaldt  op 

til  Kongen  for  at  aarelade  ham.  Han  snørede  som  sædvanlig 
et  Klæde  om  hans  Arm,  og  der  blev  sat  et  Bækken  frem  til 
at  opfange  Blodet.  Derpaa  tog  Lægen  den  fordærvelige  Lanzet 
frem  af  sin  Turbans  Folder.  Men  idet  han  nærmede  den  død- 
bringende Spids  til  Kongens  Arm  faldt  hans  Blik  tilfældigvis 
ned  i  Fadet,  og  han  læste  deri  med  store  Bogstaver: 

»Ved  alt,  hvad  Du  vil  gjøre,  se  hen  til  Enden!« 

Øjeblikkelig  blev  han  betænkelig  tilmode,  og  overvejede 
hos  sig  selv:  »Bruger  jeg  denne  Lanzet,  dør  Kongen  ufejlbarlig, 
og  dør  Kongen,  bliver  jeg  ufejlbarlig  greben,  kastet  i  Fængsel, 
og  henrettet  paa  den  grufuldeste  Maade.  Men  er  jeg  først 
død,  har  jeg  hverken  Nytte  eller  Fornøjelse  af  mine  ioooo 
Guldstykker.«  Ganske  forvirret  efter  disse  i  en  Hast  gjorte 
Betragtninger,  gjemte  han  den  forgiftede  Lanzet  igjen  i  Turbanen, 
og  tog  en  anden  frem  af  sin  Taske. 

Kongen  blev  opmærksom  og  spurgte,  hvorfor  denne  For- 
andring skete.  »Herre,«  svarede  Lægen,  »Spidsen  paa  den 
første  Lanzet  duer  ikke.«  Men  Kongen  lod  det  ikke  bero 
herved,  men  befalede  ham  at  vise  Lanzetten  frem.  Da  mistede 
Lægen  Fatningen  aldeles  og  stod  skjælvende  og  bleg  foran  sin 
Konge  og  Herre. 

»Skurk,  hvad  har  dette  at  betyde?«  raabte  Kongen  truende 
og  sprang  op.  »Man  bliver  ikke  bleg  og  skjælver  uden  Grund, 
tilstaa  øjeblikkelig,  eller  Du  er  en  Dødens  Mand!« 

Da  kastede  den  af  sin  Samvittighed  overbeviste  Læge  sig 
for  Kongens  Fødder  og  stammede:  »Herre,  hvis  Eders  Højhed 
vil  tage  mig  til  Naade,  saa  skal  jeg  tilstaa  alt.« 

»Det  ske,  som  Du  forlanger!«  svarede  Kongen.  »Tal  Sand- 
hed,  og  alt  skal  være  Dig  tilgivet.« 

Nu  tilstod  Lægen,    at   en  af  hans  Riges  Store  havde  kjobt 

ham  til  at    tage   Livet   af   Kongen,  en  Udaad,  som  den  i  Bæk- 
kenet indgravede  Skrift  havde  hindret  ham  i  at  udøve. 

Kongen  af  Tartariet  gav  strax  Befaling  til  at  fængsle  og 
henrette  Forræderen,  og  vendte  sig  derpaa  til  sine  Hoffolk 
med  de  Ord:  »Mon  I  nu  indser,  hvor  taabelig  Eders  Latter 
var  over  den  gode  Dervisch  og  hans  Raadr  Det  er  min  Villie, 
at  han  øjeblikkelig  skal  opsøges  og  bringes  for  min  Trone.  Et 
Raad,  der  er  i  Stand  til  at  redde  en  Fyrstes  Liv,  kan  ikke 
betales  dyrt  nok.» 


Albondukani. 


Khalifen  Harun  al  Rashid  havde  hele  Dagen  været  syssel- 
sat med  at  modtage  sine  Emirers  og  andre  Stormænds 
Hylding;  han  følte  sig  træt  og  kjed  af  den  Mængde  tomme 
Ceremonier  og  festlige  Formaliteter,  hvoraf  hans  Højhed  var 
en  Slave,  og  længtes  efter  Adspredelse. 

Til  dette  Formaal  besluttede  han,  under  Forklædning  at 
gaa  ud  med  sin  Storvezir  Djafar  for  at  uddele  Almisser,  og 
med  det  samme  overbevise  sig  om,  at  hans  Embedsmænd  sam- 
vittighedsfuldt opfyldte  deres  Pligter.  Ufortøvet  bragte  han  sin 
Beslutning  til  Udførelse,  og  begge  forlod  Paladset  under  Dragter, 
som  gjorde  dem  aldeles  ukj endelige. 

Saaledes  vandrede  de  igjennem  Bagdads  Gader  og  uddelte 
milde  Gaver.  Allerede  havde  de  udstrøet  en  Mængde  Velgjer- 
ninger,  da  de  midt  paa  Gaden  traf  en  Kvinde,  som  ogsaa  bad 
om  Almisse.     Haanden,  som  hun  udstrakte,   var  paafaldende  fin 

og  blændende  hvid.  Dette  undgik  ikke  Khalifens  Opmærksom- 
hed; han  tog  et  Guldstykke  og  rakte  Djafar  det  for  at  han 
skulde  give  det  til  den  bønfaldende. 

Kvinden  bemærkede  strax,  at  hun  havde  faaet  et  Penge- 
stykke af  en  usædvanlig  Størrelse  og  Tyngde ;  hun  betragtede 
det  nøjere,  og  da  hun  saa,  at  det  var  et  Guldstykke,  raabte 
hun  efter  den  allerede  flere  Skridt  fjernede  Djafar: 

»Herre,  I  har  givet  mig  et  Guldstykke;  er  det  ogsaa  sket 
med  Eders  Vilje?« 

Storveziren  svarede,  at  hun  ikke  havde  ham  at  takke  for 
den  modtagne  Gave,  men  hans  unge  Ledsager,  og  pegede  der- 
hos paa  Khalifen.  Tiggerkvinden  spurgte  nu  denne,  om  han 
virkelig  havde  tiltænkt  hende  saa  stor  en  Gave,  og  da  hun 
havde  modtaget  et  bekræftende  Svar,  nedbad  hun  Himlens  Vel- 
signelse over  den  unge,  gavmilde  Herre. 

Khalifen  befalede  da  sin  Storvezir  at  gjøre  Kvinden  et 
Ægteskabsforslag  paa  sine  Vegne.  Djafar  adlød  Befalingen,  idet 
han  henvendte  sig  til  Tiggerkvinden  med  de  Ord:  »Min  Led- 
sager ønsker  at  besidde  Eders  Haand,  hvis  I  endnu  er  fri.« 

»Den  vil  jeg  ikke  nægte  ham,«  svarede  Kvinden,  »hvis  han 
kan  tilstaa  mig  den  Morgengave,  jeg  forlanger.« 

»Det  vil  visselig  sætte  Khalifen  i  Forlegenhed  at  tilfreds- 
stille slig  Tiggerkvinde, «  tænkte  Djafar  ved  sig  selv,  og  spurgte, 
hvor  stor  en  Morgengave  hun  da  forlangte. 

»Den  maa  veje  op  imod  de  aarlige  Indkomster  af  Khorasan 
og  Ispahan,«   var  Kvindens  Svar. 

Djafar  meddelte  Khalifen  hendes  Fordring,  og  til  Vezirens 
Forbauselse  gik  han  ind  paa  den  stillede  Fordring. 

Saasnart  Tiggerkvinden  hørte  dette,    vilde  hun  vide  sin  til- 

kommende  Ægteherres  Navn,    og    Djafar   oplyste  hende  om,    at 
det  ikke  var  nogen  anden  end  selve  Khalifen  Harun  al  Rashid. 

Men  Kvinden  syntes  slet  ikke  forbauset  over  denne  store, 
ligesom  himmelfaldne  Lykke;  hun  lod  det  simpelthen  bero  ved 
at  takke  Gud,  fordi  han  havde  givet  hende  de  Troendes  Be- 
hersker til  Gemal.  Efterat  hun  havde  bragt  sit  Slør  lidt  i 
Orden,  begav  hun  sig  paa  Vejen  med  ham  til  Paladset. 

Saasnart  Khalifen  atter  var  hjemme,  befalede  han  strax, 
at  en  ældre  Kone  og  flere  Slavinder  skulde  gives  hans  nye 
Gemalinde  til  Betjening.  Hun  blev  bragt  i  Bad,  vadsket  med 
vellugtende  Vande  og  smykket  med  prægtige  Klæder  og  Kle- 
nodier; derpaa  førte  man  hende  til  et  herligt  Palads,  og  endnu 
samme  Aften  begav  Khalifen  sig  derhen  tilligemed  Kadi'erne, 
som  udfærdigede  Ægteskabskontrakten.  Saasnart  Khalifen  endelig 
befandt  sig  alene  med  sin  ny  Gemalinde,  spurgte  han  hende, 
hvem  hun  var,  og  hvorledes  hun  havde  vovet  at  forlange  en 
saa  betydelig  Morgengave. 

»Herre,«  svarede  hun,  »jeg  har  ikke  fordret  mere  af  Eder, 
end  hvad  min  Fødsel  berettiger  mig  til.  I  ser  for  Eder  en 
Efterkommer  af  den  berømte  Khosru  Nuschirvan x) ;  en  Række 
af  ulykkelige  Tilstød  har  været  Skyld  i  den  ynkværdige  Tilstand, 
hvori  min  Gemal  har  fundet  mig.« 

»Hvis  Historieskriverne  har  Ret,«  sagde  Khalifen,  »saa 
var  Eders  ophøjede  Stammefader  dog  ikke  just  saa  sjelden  uret- 
færdig og  tyrannisk  mod  sine  Undersaatter. « 


*)  Khosru  Nuschirvan,  ogsaa  kaldet  Kosroes,  var  Konge  i  Persien  og 
samtidig  med  Profeten  Muhammed.  I  alle  orientalske  Traditioner 
berømmes  hans  Højmodighed  og  Retfærdighed,  og  hans  betydelige 
Magtstilling  og  store  Bedrifter  i  Perserrigets  Kamp  mod  de  byzan- 
tinske  Kejsere  har  Legenden  yderligere   udsmykket. 

»Det  er  vel  netop  for  at  paalægge  os  Bod  for  denne  Fyrstes 
Fejl,«  svarede  Khosru's  Slægtning,  »at  Gud  har  fornedret  os  til 
at  leve  af  Almisse.« 

»Imidlertid,«  vedblev  Khalifen,  »forsikrer  man,  at  han  har 
forbedret  sig,  og  senere  skal  have  vist  sig  overordentlig  høj- 
modig og  naadig.« 

»Maaske  netop  derfor, «  svarede  ham  hans  Gemalinde,  »har 
Guds  Barmhjertighed  draget  mig  op  af  Fornedrelsen  og  givet 
mig  Andel  i  Khalifens  Trone.« 

Khalifen  havde  al  Grund  til  at  være  vel  fornøjet  med  sin 
ny  Gemalinde.  —  Just  et  Aar  efter  denne  Begivenhed  gik  han 
atter  under  Forklædning  ud,  i  Følge  med  sin  tro  Djafar  og 
med  Mesrur,  Obersten  for  Haremsbevogterne.  Idet  han  saaledes 
vandrede  gjennem  en  af  Bagdads  Gader,  bemærkede  han  en 
Butik,  som  fortrinlig  udmærkede  sig  ved  sin  Renlighed  og  Pynte- 
lighed, og  hvori  en  ung  Mand  var  beskjæftiget  med  at  bage 
Smaakager.  Khalifen  fandt  Behag  i  Manden,  og  for  at  skaffe 
ham  en  fordelagtig  Afsætning  lod  han  strax  efter  sin  Hjemkomst 
til  Paladset  hente  hundrede  Smaakager  fra  denne  Postej  bager. 
Kagerne  blev  bragt  Khalifen;  under  hver  enkelt  lagde  han  et 
Guldstykke,  og  oversendte  dem  til  Prindsessen  af  Persien,  som  han 
havde  ægtet  for  et  Aar  siden.  Han  lod  hende  med  det  samme 
vide,  at  hun  kunde  vente  hans  Besøg  om  Aftenen,  og  fore- 
spurgte sig  derhos,  om  hun  endnu  havde  et  eller  andet  at 
ønske.  Prindsessen  udbad  sig  tusinde  Guldstykker,  og  en  er- 
faren Ledsagerinde,  med  hvem  hun  kunde  gaa  ud  og  uddele 
Almisser.  Gjerne  imødekom  Khalifen  hendes  Ønske;  men  saa- 
snart  han  havde  tilsendt  hende  den  forlangte  Pengesum,  gik 
hun  ud  med  en  fortrolig  Ledsagerinde,  gjennemvandrede  Bagdads 
Gader  og  uddelte  rigelige  Almisser. 

Da  hun  i  Dagens  stærke  Hede  længe  var  vandret  om,  følte 
hun  en  pinlig  Tørst.  Men  hun  fandt  det  modbydeligt  at  drikke 
af  en  Vandbærers  Bæger,  og  bad  derfor  sin  gamle  Ledsagerinde 
at  banke  paa  Døren  til  et  Hus  af  anstændigt  Udseende  og  bede 
om  et  Glas  Vand.  Paa  den  gamle  Kones  sagte  Banken  traadte 
en  smuk  og  rigt  klædt  ung  Mand  ud  i  Døren  og  spurgte,  hvad 
deres  Begjæring  var.  »Min  Søn,«  svarede  den  gamle,  »vi 
kommer  for  at  forlange  en  Villighed  af  Eder.  Min  Datter 
lider  af  en  brændende  Tørst  og  kan  ikke  overvinde  sig  til  at 
drikke  hos  en  Vandbærer;  derfor  tillader  vi  os  at  udbede  os 
et  Glas  Vand  hos  Eder.« 

Den  unge  Mand  skyndte  sig  at  imødekomme  den  gamles 
Forlangende,  gik  ind  i  Huset,  og  kom  snart  igjen  tilbage  med 
et  fuldt  Bæger.  Prindsessen  drak  med  Begj  ærlighed,  idet  hun 
vendte  sig  saaledes  bort,  at  den  unge  Mand  ikke  kunde  se 
hendes  Ansigt-,  efter  at  have  takket  ham  for  hans  Artighed  og 
nedbedet  Himlens  Velsignelse  over  ham,  vendte  de  tvende  Kvin- 
der tilbage  til  Paladset. 

Kagerne,  som  Khalifen  havde  sendt  Prindsessen,  stod  endnu 
urørt  paa  Fadet.  Khalifens  Gemalinde,  som  var  i  Forlegenhed 
over,  hvorledes  hun  skulde  vise  sig  erkjendtlig  imod  den  unge 
høflige  Mand,  tog  sin  Tilflugt  til  Kagerne,  Khalifens  Foræring, 
og  bød  sin  gamle  Ledsagerinde  at  bringe  ham  dem.  Den  gamle 
begav  sig  paa  Vejen.  Under  Vejs  følte  hun  rigtignok  stor  Lyst 
til  at  anstille  en  Prøve  med  Kagerne,  men  bekæmpede  den 
snart,  da  Tilegnelsen  af  blot  en  eneste  vilde  have  frembragt  et 
altfor  mærkeligt  Hul  i  det  Heles  Anordning.  Saaledes  modtog 
den  unge  Mand,  der  just  sad  udenfor  sin  Dør,  Fadet  aldeles 
urørt.     Han    takkede    den    gamle    for   den    ham    viste  Opmærk- 

somhed,  og  bad  hende  sætte  Kagerne  paa  Bænken  ved  Siden 
af  ham. 

Næppe  var  den  gamle  borte,  da  en  af  Kvarterets  Vægtere 
indfandt  sig  hos  den  unge  Mand  og  sagde:  »Herre,  det  er  i 
Dag  Festdag;  vær  dog  saa  god  at  give  mig  lidt,  hvorfor  jeg 
kan  kjøbe  Sukkergodt  til  mine  Børn  U 

»Du  kan  tage  Fadet  der,«  svarede  ham  den  unge  Mand, 
»og  i  mit  Navn  gjøre  dem  en  Foræring  dermed.« 

Vægteren  lod  sig  ikke  længe  bede,  tog  Fadet  og  bar  det 
hjem.« 

»Ulyksalige,  hvor  har  Du  da  stjaalet  disse  Kager?«  udraabte 
hans  Kone,  da  han  traadte  ind. 

»Jeg  har  ikke  stjaalet  dem,«  var  Mandens  Svar;  »en  af 
Khalifens  Kammerherrer  har  foræret  mig  dem.  Kom  hid,  saa 
mange,  som  I  er,  glæd  Eder  med  mig  og  lad  det  smage 
Eder  vel!« 

Men  hans  Kone  raabte:  »Og  Du  vil  spise  Kager,  medens 
dine  Børn  ikke  har  det  nødvendige  til  at  skjule  deres  Nøgen- 
hed !  Skammer  Du  Dig  ikke  ?  Gaa  heller  hen  og  sælg  Kagerne ; 
de  maa  være  en  kjøn  lille  Sum  værd!« 

Vægteren  maatte  føje  sin  Kone,  og  overgav  Kagerne  til 
Salg  i  en  offentlig  Udraabers  Hænder.  Kjøberne  indfandt  sig 
snart,  og  Handelen  skulde  just  afsluttes,  da  man  paa  Randen 
af  Fadet  opdagede  en  Indskrift,  som  antydede,  at  Kagerne  var 
bleven  bagt  paa  Khalifens  Befaling.*  »Ulyksalige!«  skreg  man 
til  Udraaberen.  »Er  Du  kjed  af  at  leve,  siden  Du  giver  Dig  af 
med  at  sælge  saadanne  Kager?  Ser  Du  ikke,  at  de  tilhører  de 
Troendes  Behersker?« 

Den  forskrækkede  Udraaber  maatte  give  Folk  Ret;  og 
ansaa   det    for    det   raadeligste  under  slige  betænkelige  Omstæn- 

digheder,  ad  den  lige  Vej  at  bringe  Kagerne  tilbage  til  Kha- 
lifens  Palads. 

Harun  al  Rashid  geraadede  i  den  heftigste  Vrede,  da  han 
fik  de  Kager  tilbage,  som  han  egenhændig  og  med  Omhu  havde 
ordnet,  gjennem  en  offentlig  Udraaber.  Han  spurgte  ham,  hvem 
der  havde  givet  ham  disse  Kager  til  Salg,  og  da  han  nævnede 
Kvarterets  Vægter,  blev  der  strax  sendt  Vagt  efter  dette  elendige 
Menneske.  Man  bandt  ham  Hænderne  paa  Ryggen  og  førte 
ham  for  Kh alifen. 

»Ve!«  sukkede  Vægteren  hos  sig  selv,  »min  fordømte 
Kone  er  Skyld  i  hele  denne  Ulykke;  havde  hun  blot  ladet  os 
spise  Kagerne,  vilde  jeg  ikke  være  bleven  indviklet  i  denne 
slemme  Sag.« 

Da  Vægteren  stod  for  Khalifen,  spurgte  denne,  af  hvem 
han  havde  faaet  Kagerne.  Manden  tilstod  strax,  at  han  havde 
en  af  Paladsets  Kammerherrer  at  takke  derfor,  og  betegnede 
med  det  samme  hans  Bopæl.  Derover  blev  Haruns  Vrede 
endnu  mere  truende-,  altsaa  en  af  hans  Omgivelse  havde  gjort 
sig  skyldig  i  den  Forbrydelse,  som  han  eftersporede !  Han  be- 
falede, at  han  paa  Stedet  skulde  bringes  hid,  at  man  skulde 
rive  ham  Turbanen  af  Hovedet,  slæbe  ham  paa  Ansigtet  gjen- 
nem Gaderne,  og  prisgive  hans  Hus  til  Plyndring. 

Khalifens  Afsendinge  kom  til  Kammerherrens  Bolig,  ban- 
kede voldsomt  paa,  greb  Husherren  og  sagde:  »Arme  Aladdin, 
kun  med  Smerte  udfører  vi  vor  Herres  Vilje,  der  lyder  paa  at 
prisgive  dit  Hus,  rive  Dig  Turbanen  af  Hovedet  og  føre  Dig 
bunden  for  ham.     Du  maa  vel  vide,    at  vi  ikke  kan  andet.« 

Da  Aladdin  stod  for  Tronen,  spurgte  Khalifen  ham  rasende, 
om  han  kj endte  Kvarterets  Vægter,  og  paa  Kammerherrens  be- 
kræftende Svar   befalede   han    ham    at    tilstaa,    hvor   han  havde 


327 

faaet  de  indleverede  Kager  fra.  Ganske  frimodig  fortalte  da 
Aladdin,  hvad  der  var  foregaaet  imellem  ham  og  en  ung  Kvinde, 
som  ledsagedes  af  en  gammel  Kone :  hvorledes  de  havde  an- 
modet ham  om  et  Glas  Vand,  og  til  Gjengjæld  for  hans  Bered- 
villighed tilsendt  ham  hint  Fad  med  Kager,  som  han  igjen  havde 
foræret  Kvarterets  Vægter. 

Denne  simple  Forklaring  dæmpede  Haruns  Vrede.  Men 
ulykkeligvis  faldt  det  ham  ind  at  spørge  sin  Kammerherre,  om 
han  havde  set  den  unge  Dames  Ansigt,  da  hun  løftede  Sløret 
op  for  at  drikke.  Aladdan  svarede  letsindig,  at  han  havde  set 
det,  og  denne  Tilstaaelse  bragte  atter  Khalifens  Vrede  til  at 
flamme  op.  Han  lod  øjeblikkelig  Prindsessen  af  Persien  hente, 
og  befalede,  at  hun  og  hans  Kammerherre  skulde  miste  deres 
Hoveder. 

Med  Smerte  og  Skræk  hørte  den  ulykkelige  Prindsesse  sin 
Gemals  Beskyldninger  og  hans  strenge  Befaling.  Hun  spurgte 
Aladdin,  hvad  der  kunde  bevæge  ham  til  at  udsige  noget,  der 
maatte  bringe  dem  begge  Døden. 

Den  stakkels,  unge  Mand  svarede:  »Uden  Tvivl  er  det  saa- 
ledes  Skjæbnens  Vilje.  Jeg  vilde  netop  sige  det  modsatte  af 
hvad  min  Mund  udtalte;  min  gjenstridige  Tunge  er  Skyld  i  en 
Vildfarelse,  der  koster  os  begge  Livet.« 

Under  denne  Samtale  udbredte  man  Huden,  der  snart 
skulde  farves  af  deres  Blod.  Skarpretteren  sønderrev  deres 
Klæder,  lagde  dem  Bind  for  Øjnene,  og  spurgte  derpaa  Kha- 
lifen,  om  han  skulde  hugge  til.  Khalifen  svarede  ja.  Tre 
Gange  gjentog  han  i  Følge  nedarvet  Sædvane  sit  Spørgsmaal, 
og  tre  Gange  fik  han  det  samme  Svar.  Derpaa  spurgte  han 
Aladdin,  om  han  endnu  havde  noget  Ønske,  inden  han  førte 
Dodshugget.     Aladdin  udbad  sig  den  Naade,    for   et  Øjeblik  at 

faa  sine  Venner  at  se.  Skarpretteren  opfyldte  hans  Forlangende, 
og  Aladdin  saa  alle  sine  Venner  i  den  højeste  Forfærdelse. 
Herpaa  vendte  han  sig  til  Khalifen  selv  og  sagde: 

»Herre,  vær  saa  naadig  at  opsætte  min  Henrettelse  blot 
tre  Dage;  med  dristig  Tillid  forsikrer  jeg  Eder,  at  I  da  vil 
komme  til  at  opleve  de  overordentligste  Ting.« 

»Nuvel,«  svarede  Khalifen,  »det  være  saa!  Men  efter  Ud- 
løbet af  denne  Henstand  skal  Du  visseligen  dø,  og  intet  i  Ver- 
den skal  stille  sig  imellem  Dig  og  min  Hævn.« 

De  tre  Dage  var  næsten  udløbne,  og  endnu  havde  Kha- 
lifen intet  set.  Utaalmodig  besluttede  han  at  iføre  sig  en  ny 
Forklædning  og  gjennemvandre  Staden.  Han  tog  altsaa  grove 
Klæder  paa,  trykkede  en  simpel  Turban  ned  i  Panden,  ud- 
rustede sig  med  Flint1),  Krudthorn  og  Kuglepung,  og  gjennem- 
strejfede  ved  højlys  Dag  Bagdads  Gader,  uden  Frygt  for  at  blive 
kjendt  under  denne  Forklædning. 

Idet  han  traadte  ind  i  en  Bazar,  lagde  han  Mærke  til  en 
ung  Mand,  som  i  de  stærkeste  Udtryk  gav  sin  Forundring  til 
kjende.  Harun  spurgte  ham  om  Anledningen,  og  erfarede,  at 
der  var  en  gammel  Kone  til  Stede,  der  udenad  fremsagde 
Koranen  saa  fortræffelig,  at  man  troede  at  høre  Ærkeenglen 
Gabriel  selv,  som  havde  aabenbaret  Profeten  den.  »Men,«  til- 
føjede han,  »den  Stakkel  har  allerede  siddet  længe,  uden  at  det 
er  faldet  nogen  ind  at  give  hende  det  mindste.« 

Nysgjerrig   efter    at    se    og    høre   den    omtalte  Kone   skred 


1  Krudtet  blev  opfundet  omtrent  5  Aarhundreder  efter  Haruns  Regje- 
ring,  Flinter  kom  endnu  senere  i  Brug.  Men  over  slige  naive  Fejl- 
tagelser maa  man  ikke  undre  sig  i   lOOl   Nat. 

Khalifen  længere  frem  i  Bazaren,  og  hørte  Konen  fremsige  hele 
lange  Afsnit  af  den  hellige  Bog.  Han  nærmede  sig  for  at  give 
hende  et  Bevis  paa  sin  Gavmildhed,  da  han  hørte  hende  til- 
hviske en  ung  Kjøbmand,  der  stod  hos,  at  hun  vilde  vise  ham 
en  uforlignelig  Skjønhed.  Kjøbmanden  tog  imod  Tilbudet  og 
forlod  Bazaren  tilligemed  Matronen.  Khalifen  vilde  skaffe  sig 
nøjere  Underretning  om  denne  besynderlige  gamle  Kones  Karak- 
ter, og  fulgte  efter  dem,  med  Hovedet  allerede  fuldt  af  de  sælsomste 
Muligheder.  Da  de  traadte  ind  i  et  lille  Hus,  lykkedes  det 
Harun  ubemærket  at  smutte  ind  efter  dem,  og  han  saa  da  den 
gamle  føre  sin  Datter  frem  fra  et  tilstødende  Værelse.  Med 
den  højeste  Forbauselse  fik  han  Øje  paa  en  af  de  skjønneste 
Kvinder  i  hele  Bagdad,  en  Skikkelse  fuld  af  Højhed  og 
Ynde,  herlige  sorte  Øjne  med  smægtende  Blik,  kort  sagt,  det 
mest  fortryllende  Billed  af  en  Huri.  Men  neppe  havde  den 
unge  Pige  faaet  Øje  paa  den  fremmede,  førend  hun  hastig 
traadte  tilbage  og  gjorde  sin  Moder  Bebrejdelser,  fordi  hun 
havde  udsat  hende  for  en  Mands  Blikke.  Den  gamle  svarede, 
at  den  fremmede  var  hendes  tilkommende  Gemal,  hvem  hun 
jo  dog  maatte  se  en  Gang  før  Bryllupet. 

Talen  faldt  nu  paa  Morgengaven,  og  Matronen  forlangte 
fire  tusinde  Guldstykker.  Kjøbmanden  svarede,  at  denne  Sum 
oversteg  hans  Formue,  og  bød  Halvdelen,  hvoraf  han  dog  vilde 
have  en  Del  anvendt  til  Husgeraad  og  Brudepynt.  Men  den 
gamle  Kone  svor  paa,  at  hun  ikke  vilde  slaa  noget  af  sin  For- 
dring, og  Kjøbmanden  saa  sig  til  sin  store  Ærgrelse  nødt  til 
at  gaa  bort  med  uforrettet  Sag.  Nu  besluttede  Khalifen  at 
tilbyde  sig  i  hans  Sted,  sneg  sig  med  Behændighed  ud  af 
Huset,  skred  derpaa  atter  med  Larm  ind,  traadte  frem  for  den 
gamle  og  sagde: 

Tusind  og  én  Nat.     IV.  22 

»Jeg  mødte  fornylig  en  ung  Mand,  som  kom  fra  Eder; 
han  fortalte  mig,  at  I  havde  en  Datter,  som  han  ønskede  at 
ægte,  men  som  han  havde  maattet  opgive  paa  Grund  af  den 
høje  Morgengave,  som  fordres.  Jeg  byder  Eder  den  Sum,  I 
forlanger-,  lad  mig  faa  Eders  Datter!« 

»Usle  Røver,«  svarede  Matronen,  idet  hun  betragtede  ham 
opmærksomt,  hvor  vil  Du  tage  de  mange  Penge  fra,  som  Du 
forbinder  Dig  til  at  erlægger  Din  Dragt  tilkj endegiver  tydelig 
nok,  hvad  Du  er  for  en.« 

»I  tager  fejl,  min  bedste;«  svarede  Kh alifen,  »jeg  vil  tælle 
Eder  Pengene  til  i  klingende  Mønt.« 

»Nu,  saa  lad  se  da!«  ytrede  Matronen.  »Kom  med  de 
fire  tusinde  Guldstykker,  og  Du  skal  faa  min  Datter.« 

»Ja  nok!«  sagde  Harun,  idet  han  tog  Plads.  »Inden 
Aften  skal  Pengene  være  til  Stede;  Handelen  er  altsaa  sluttet. 
Gaa  nu  strax  hen  til  Kadi'en  og  sig  ham,  at  Albondukani  lader 
ham  kalde.« 

»Usling,«  udraabte  den  gamle  Kone,  »bilder  Du  Dig  virkelig 
ind,  at  Kadi'en  vil  gjøre  sig  Ulejlighed  for  en  Person,  som  Du 
er!«      Harun  svarede  ganske  rolig: 

»Forivre  Eder  ikke,  gode  Moder!  Husk  blot  paa  at  anbe- 
fale Kadi'en  ikke  at  glemme  Skriverør  og  Papir!« 

Den  gamle  begav  sig  paa  Vejen  og  tænkte  ved  sig  selv: 
»Hvis  Kadi'en  virkelig  følger  denne  Indbydelse,  raaa  min  Sviger- 
søn dog  være  en  Kjæltring  af  Betydning,  i  det  allermindste 
Anfører  for  en  hel  Bande.« 

Men  da  hun  betraadte  Kadi'ens  Hus,  og  saa  ham  omgi\  en 
af  Dommere  og  fornemme  Betjente,  tabte  hun  Modet  og  lavede 
sig  til  at  vende  om  igjen;  dog,  hun  skammede  sig  over  sin 
Svaghed,    skred    atter    frem,    tabte  Modet  paany,    drog  sig  atter 

tilbage,  og  fortsatte  dette  Spil  med  at  trippe  frem  og  tilbage 
saa  længe,  indtil  Kadi'en  blev  opmærksom  paa  hende  og  be- 
falede Dørvogteren  at  føre  hende  frem.  Da  lod  Matronen  sig 
ikke  længe  bede,  men  gjorde  en  Dyd  af  Nødvendigheden  og 
traadte  frem  for  den  store  Mands  Aasyn, 

Kadi'en  spurgte  hende,   hvad  hendes  Ærinde  var. 

»Der  er  en  Person  hos  mig,  der  ønsker  at  tale  med  Eder,« 
svarede  den  gamle. 

»En  Person,  —  hvad  for  en  Person,  min  gode  Kone?« 
Med  Blusel  fremstammede  Matronen  Navnet  Albondukani. 

»Albondukani!«  udraabte  Kadi'en,  idet  han  fo'r  op,  »kom, 
saa  lad  os  skynde  os!«  Og  uden  at  give  Svar  paa  de  ham 
omgivende  Personers  Spørgsmaal,  hvor  han  gik  hen,  begav  han 
sig  strax  paa  Vejen. 

»Min  Tro,«  sagde  den  gamle  til  sig  selv,  »Kadi'en  synes 
just  ikke  at  være  nogen  Helt!  Den  stakkels  Mand  har  sikkert 
en  Gang  maattet  spytte  i  Bøssen  til  min  Svigersøn,  og  ønsker 
ikke  at  have  noget  udestaaende  med  ham.  Hvilket  Hastværk! 
Mine  gamle  Ben  har  ondt  ved  at  følge  ham ! « 

Da  Kadi'en  traadte  ind  i  den  gamles  Hus,  saa  han  strax, 
at  Khalifen  ikke  vilde  være  kjendt.  Han  hilste  derfor  paa 
sædvanlig  Maade  og  spurgte,  hvad  der  var  til  Tjeneste. 

»Det  gjælder  en  Ægteskabskontrakt  imellem  mig  og  denne 
Jomfru,  som  jeg  her  er  i  Begreb  med  at  ægte,«   sagde  Khalifen. 

Kadi'en  spurgte  da  Kvinderne,  hvor  højt  Morgengaven  var 
ansat,  og  da  han  havde  faaet  at  vide,  at  den  beløb  sig  til  fire 
tusinde  Guldstykker,  lavede  han  sig  til  at  opsætte  Kontrakten. 

Men  han  havde  i  sit  Hastværk  glemt  at  tage  Papir  med. 
Da  han  imidlertid  frygtede  for  at  vække  sin  strenge  Herres 
Uvillie,  naar  han  viste  sig  ude  af  Stand  til  øjeblikkelig  at  efter- 

komme  hans  Befaling,  tog  han  sit  Kjoleskjød  og  begyndte  ufor- 
tøvet at  skrive  Khalifens  og  hans  Forfædres  Navne  i  Spidsen  af 
Kontrakten.  Da  han  var  færdig  dermed,  vendte  han  sig  til 
Brudens  Moder  og  spurgte  om  hendes,  hendes  Mands  og  hendes 
Svigerfaders  Navne.  Ved  dette  Spørgsmaal  kunde  den  gamle 
ikke  holde  sine  Taarer  tilbage.  »Ak,«  raabte  hun,  »saa  dybt 
skal  vi  altsaa  synke,  at  en  Røver  ustraffet  skal  faa  Adgang 
til  mit  Hus  og  oven  i  Kjøbet  bortføre  min  Datter !  Ak,  havde 
min  Mand  blot  levet,  vilde  det  aldrig  være  sket ! « 

»Berolige  Eder!«  sagde  Kadi'en.  »Véd  I  ikke,  at  Gud 
er  de  ulykkeliges  og  især  Enkers  og  umyndige  Børns  Be- 
skvtter  ? « 

Men  denne  Trøst  gjorde  ikke  nogen  synderlig  Virkning  paa 
den  gamle;  hun  blev  ved  at  klage  og  jamre  sig.  Khalifen 
kom  hjertelig  til  at  le  over  disse  Veklager,  og  Kadi'en  havde 
hele  sin  Belvbeherskelse  behov  for  at  vedligeholde  sin  Embeds- 
værdighed.  Saa  snart  han  var  færdig,  skjar  han  Kjoleskjødet  af, 
overgav  Khalifen  den  derpaa  opstillede  Kontrakt,  og  vilde  fjerne 
sig.  Men  den  gamle  raabte,  henvendt  til  sin  Svigersøn:  »Giver 
I  da  denne  ærværdige  Embedsmand  slet  intet,  uagtet  han  for 
Eders  Skyld  har  opofret  sin  gode  Kjole?« 

»Lad  ham  gaa!«  svarede  Khalifen.  »Jeg  har  intet  at  give 
ham.« 

»Du  store  Gud,«  raabte  den  gamle,  »hvilken  gnieragtig 
Røver!  Ikke  nok  med,  at  han  intet  giver  Manden  for  den 
udviste  Tjeneste,  men  han  trækker  ham  oven  i  Kjøbet  Kjolen 
af  Kroppen!« 

Khalifen  maatte  atter  dygtig  le,  og  rejste  sig  for  at  gaa. 
Kort  efter  tog  han  Afsked,  idet  han  ytrede,  at  han  maatte 
hen  at  hente  de  flre  tusinde  Guldstykker,    samt    de    for  Bruden 


333 

bestemte  Foræringer.  »Du  Kjæltring!«  raabte  Matronen,  »Du 
mener  nok,  at  Du  maa  ud  at  plyndre  nogle  Kjøbmænd !  Gud 
naade  de  Stakler,  som  skal  rykke  ud  med  Foræringerne !  Det 
er  let  at  betale  af  andre  Folks  Lommer,  —  skam  Dig  dog ! « 

Da  Harun  var  kommen  tilbage  til  sit  Palads,  kastede  han 
sin  Forklædning,  lod  øjeblikkelig  Malere,  Snedkere  og  Mar- 
morarbejdere  komme;  først  og  fremmest  lod  han  give  hver  især 
to  hundrede  Stokkeslag  for  at  opmuntre  dem  til  Udførelsen  af 
sine  Befalinger,  derpaa  tilkjendegav  han  dem  sin  Villie,  beteg- 
nede sin  Svigermoders  Hus,  og  betydede  dem,  at  hvis  de  ikke 
inden  Aften  havde  fuldendt  de  Arbejder,  han  havde  paalagt 
dem,  vilde  han  lade  Hænderne  afhugge  paa  dem. 

»Naar  Husets  Frue,«  sagde  han,  »spørger  Eder,  fra  hvem 
1  kommer,  saa  sig  blot:  fra  hendes  Svigersøn;  forlanger  hun 
at  vide  hans  Næringsvej,  saa  svar  blot,  at  I  kjender  den  ikke; 
og  spørger  hun  Eder  om  hans  Navn,  saa  husk  at  svare : 
Albondukani.  Husk  dette  vel;  thi  siger  I  blot  et  eneste  Ord 
mere,  lader  jeg  Eder  fæste  til  Korset.« 

Marmorarbejderen  begav  sig  altsaa  med  alle  de  Folk,  han 
formaaede  at  tilvejebringe,  til  det  af  Khalifen  betegnede  Hus,  og 
medbragte  det  nødvendige  Materiale.  Den  gamle  spurgte  dem 
hvad  de  vilde,  og  fik  til  Svar:  »Vi  vil  lægge  Marmorgulv.« 
»Og  hvo  har  sendt  Eder  hid?«  spurgte  Matronen  videre.  »Eders 
Svigersøn.«  »Hvad  er  da  egentlig  min  Svigersøn?«  »Det  véd 
vi  ikke.«  »Saa  sig  mig  dog  i  det  mindte  hans  Navn!«  »Han 
hedder  Albondukani. « 

Dette  Svar  og  de  gjorte  Anstalter  bekræftede  Matronen  i 
hendes  Forestilling  om,  at  hendes  Svigersøn    maatte  være  en  af 


334 

Røverhøvidsmændene  fra  Egnen  omkring  Bagdad.  Det  samme 
Optrin  gjentog  sig,  da  senere  Snedkerne  og  Malerne  indfandt 
sig  for  at  udføre  Khalifens  Befalinger.  Den  gamle  fik  lige  saa 
lidt  noget  ud  af  disse. 

»Denne  Albondukani,«  sagde  hun  til  sig  selv,  »maa  være 
en  frygtelig  Røver;  thi  det  er  tydeligt  nok,  at  alle  disse  Folk 
ikke  vil  kjende  ham,  fordi  de  er  bange  for  ham.« 

Arbejdsfolkene  omskabte  i  kort  Tid  hele  Husets  ydre  Ud- 
seende, og  da  dette  var  fuldbragt,  vendte  de  tilbage  til  Khalifen 
og  berettede,  at  hans  Befaling  var  udført. 

Harun  sendte  nu  et  stort  Antal  Lastdragere-  med  Husgeraad 
af  alle  Slags,  med  Kurve  fulde  af  Tøjer,  Broderier  og  Klenodier, 
bestemt  for  hans  Gemalinde.  Da  den  gamle  saa  alle  disse 
Kostbarheder  komme,  vilde  hun  først  vise  dem  fra  sig,  fordi 
hun  troede,  at  Folkene  var  gaaet  fejl;  men  Dragerne  var  visse 
i  deres  Sag,  og  overgav  alt  i  hendes  Hænder  med  den  Anvis- 
ning, at  ordne  og  inddele  alt  paa  det  bedste,  eftersom  hendes 
Svigersøn  endnu  samme  Nat  vilde  besøge  hende.  Den  mistænke- 
lige Tid,  som  Khalifen  havde  valgt,  bestyrkede  den  gamle  endnu 
mere  i  hendes  forudfattede  Mening  om  ham.  I  al  Hast  bad 
hun  sine  Naboersker  være  hende  behjælpelig  med  Anordningen 
af  alle  de  Sager,  hun  havde  modtaget.  Hvor  forbausedes  ikke 
disse,  da  de  kom  og  saa  den  skete  Forandring!  »Er  det  en 
Drøm?  Er  det  muligt?«  spurgte  de.  »Af  Eders  Hytte  er  der 
blevet  et  prægtigt  Palads!  Hvorfra  kommer  alle  disse  Marmor- 
prydelser, disse  herlige  Malerier?     Er  det  Trylleri?« 

»Ingenlunde,«  svarede  den  gamle.  »Al  Ting  kommer  fra 
min  Svigersøn.«  »Eders  Datter  er  altsaa  bleven  gift?«  »Ja, 
netop  i  Dag,«  svarede  Matronen.  »Og  hvem  er  da  Eders 
Svigersøn?«   vedblev  Nabokonerne.      »Det  véd  jeg  med  Skam  at 

sige  ikke,«  bekjendte  den  gamle  Kone,  »men  skal  jeg  tale  rent 
ud  af  Posen,  saa  maa  jeg  tilstaa,  at  jeg  har  nogen  Mistanke 
om,  at  han  just  ikke  driver  det  aller  ærligste  Haandværk.  Men 
dog  maa  I  ikke  tro,  at  han  er  nogen  almindelig  Røver;  han  er 
i  det  mindste  Høvidsmand  over  alle  de  andre  Røvere.« 

»For  Guds  Skyld!«  raabte  hendes  Naboersker.  »I  har 
valgt  en  Røveranfører  til  Svigersøn!  —  Men  da  det  nu  en 
Gang  er  saaledes,  saa  vær  saa  god  at  bede  Eders  Svigersøn 
om  at  skaane  Eders  Naboer;  dette  Hensyn  venter  vi  billigvis  af 
hans  Delikatesse,« 

Den  gamle  beroligede  dem,  roste  sin  Svigersøns  Ædel- 
modighed, og  lovede  paa  hans  Vegne,  at  deres  Ejendom  skulde 
blive  skaanet.  Da  nu  dette  var  bragt  i  Orden,  gav  Kvinderne 
sig  i  god  Ro  og  med  Fornøjelse  til  at  opstille  og  ordne  Hus- 
geraadet,  og  til  at  pynte  Bruden,  som  man  iførte  de  prægtige 
Stofter  og  bedækkede  med  Ædelstene.  % 

Snart  blev  der  atter  banket  paa  Døren,  og  en  Mængde  af 
Khalifens  Tjenere  kom  med  en  Anretning  af  de  mest  udsøgte 
Spiser  og  det  kosteligste  Sukkerværk ;  —  de  afleverede  Sagerne 
til  den  gamle  med  den  Besked,  at  hendes  Svigersøn  sendte 
hende  dem,  for  at  hun  og  hendes  Naboersker  kunde  gjøre  sig 
lidt  til  Gode. 

»Mine  kjære  Venner,«  sagde  Matronen  til  dem,  »vær  dog 
saa  god  at  sige  mig,  hvem  min  Svigersøn  er!« 

»Det  véd  vi  ikke,  ædle  Frue,«  svarede  de.  »Men  hvis  det 
er  Eder  om  Navnet  at  gjøre,  saa  hedder  han  Albondukani. « 

»Lad  ham  da  være,  hvad  han  vil!«  sagde  den  gamle. 
»Den,  der  er  saa  højmodig  og  gavmild,  har  ikke  sin  Lige  i  hele 
Bagdad.  —  Kom  hid,  Veninder,  og  lad  os  gjøre  min  Svigersøn 
Ære ! « 

Hendes  Naboersker  lod  sig  ikke  bede  forgjæves,  men  tog 
med  stor  Lyst  for  sig  af  alle  Retter  og  af  Desserten;  men  det 
bedste  lod  de  dog  staa  urørt,  for  at  det  kunde  tjene  til  Bryl- 
lupsmaaltid  for  de  nygifte. 

Imidlertid  var  det  allerede  kommet  hele  By-Kvarteret  rundt, 
at  den  gamle  Kone  havde  giftet  sin  Datter  bort  til  en  Rover- 
hovidsmand,  og  at  hendes  Hus  allerede  var  fuldt  af  Sviger- 
sønnens Foræringer.  Men  saa  snart  den  unge  Kjøbmand,  som 
havde  maattet  slaa  Giftetankerne  af  Hovedet,  hørte,  at  en  Røver 
var  bleven  foretrukken  for  ham,  besluttede  han  at  hævne  sig. 
Han  nærede  endogsaa  Haab  om,  at  han  ad  denne  Vej  maaske 
endnu  kunde  blive  den  lykkelige,  og  ilede  strax  til  Politipræfekten, 
hvem  han  lovede  en  anselig  Belønning,  hvis  han  kunde  bemæg- 
tige sig  Røverhøvidsmanden,  hvis  Opholdssted  han  nærmere  be- 
skrev. Han  forsikrede  ham  tillige,  at  han  ved  dette  Foretagende 
vilde  blive  Herre  over  et  betydeligt  Bytte,  som  han  ganske  vilde 
overlade  ham. 

Overmaade  glad  over  denne  den  unge  Mands  Angivelse 
afventede  Politipræfekten  den  første  Nattetime,  for  desto  sikrere 
at  træffe  Røveren  i  sin  Svigermoders  Hus.  Han  bestemte  forud 
at  afstraffe  baade  Røveren  og  den  gamle  Kone  paa  den  mest 
afskrækkende  Maade  og  at  overlevere  den  unge  Mand  Bruden 
til  fri  Raadighed.  Ved  det  bestemte  Klokkeslet  begav  Præfekten 
sig  tillige  med  den  unge  Mand  og  fire  hundrede  af  sine  Folk, 
inddelte  i  fire  Skarer  under  lige  saa  mange  Anførere,  med  en 
Mængde  Fakler  og  Lygter  tilhest  til  det  betegnede  Hus.  Moder 
og  Datter  ventede,  uden  at  ane  det  mindste  ondt,  endnu  paa 
Albondukanis  Ankomst.  Pludselig  horte  de  det  banke  stærkt 
paa  Døren.     Den  gamle  gik  hen,  kiggede  gjennem  Sprækkerne. 

og  fik  Øje  paa  Politibetjentene,  der  fyldte  hele  Gaden  og  alle- 
rede lavede  sig  til  med  Magt  at  skaffe  sig  Adgang  til  Huset. 

Iblandt  Anførerne  var  ogsaa  en  vis  Schamana,  ret  en  ind- 
ædt Djævel,  et  Menneske  af  det  værste  Rygte,  af  hvem  man 
kunde  vente  sig  alt.  Da  denne  saa,  at  der  ikke  blev  aabnet, 
sagde  han  til  Præfekten:  »Herre,  hvorfor  dvæler  vi  med  at 
støde  Døren  ind,  da  man  vægrer  sig  ved  at  aabne  den?  Naar 
vi  overfalder  dem  uformodet,  kan  vi  bemægtige  os  alt,  hvad 
der  findes  i  Huset,  og  vil  desto  sikrere  fange  ham,  som  vi 
søger. « 

Til  al  god  Lykke  befandt  der  sig  ogsaa  mellem  Anførerne 
en  ung  Mand,  der  snakkede  Præfekten  fra  at  iværksætte  Scha- 
manas  Forslag.  »Vi  maa  meget  vogte  os  for,«  sagde  han,  »at 
skride  til  saa  voldsomme  Forholdsregler;  vi  kan  ikke  vide, 
om  ikke  den  unge  Kjøbmands  Angivelse  endog  er  ganske  falsk, 
Skinsygen  kan  gjerne  have  ført  ham  paa  Afveje.  I  dette  Til- 
fælde kunde  vi  let  forløbe  os  slemt;  dog,  I  kan  jo  gjøre,  hvad 
Eder  synes.« 

Matronen,  som  inden  for  Døren  hørte  hele  denne  Forhand- 
ling, var  halv  død  af  Skræk.  »O,  min  stakkels  Datter,«  ud- 
raabte  hun,  »vi  er  fortabte!  Politiet  er  uden  for;  det  er  paa 
Spor  efter  Røveren ! « 

»Tillaas  omhyggelig  Døren,  kjære  Moder!«  bad  Datteren, 
»Gud  sender  os  maaske  endnu  Hjælp.« 

Dette  Raad  fulgte  den  gamle.  Da  imidlertid  Slagene  for- 
dobledes, dristede  hun  sig  til  at  spørge:  »Hvem  er  det?« 
»Elendige!«  svarede  Schamana.  »Du,  en  Røvers  usle  Hælerske, 
Politimesteren  befaler  Dig  at  lukke  op ! «  Matronen  gav  til 
Svar,  at  hun  var  en  gammel  Kone,  der  ingen  Røvere  havde  hos 
sig,  og  at  hun  ikke  vilde  modsætte  sig  Politipræfektens  Befaling. 

Derpaa  ilede  hun  til  sin  Datter  og  sagde:  »Har  jeg  ikke  sagt 
Dig  det?  Nu  maa  Du  sande  mine  Ord;  denne  fordømte  Røver 
er  Skyld  i  hele  Spektaklet.  Gud  bevare  ham  dog  fra  at  komme 
her  i  Aften!  Ak  ve,  hvorfor  skulde  dog  ogsaa  din  stakkels 
Fader  dø!  Hvis  han  endnu  levede,  skulde  hverken  Politi- 
mesteren eller  nogen  anden  dødelig  have  vovet  at  gjøre  slig 
Larm  uden  for  vort  Hus.«  Den  unge  Pige  formanede  sin 
Moder  til  Taalmod  og  Hengivenhed  i  Skjæbnens  Villie,  efter 
som  de  intet  Middel  havde  til  at  modsætte  sig,  —  og  saaledes 
afventede  de,  hvad  der  vilde  komme. 

Da  Gaderne  begyndte  at  blive  øde,  tog  Khalifen  sin  gamle 
Forklædning  paa,  og  begav  sig  under  Nattens  Skjul  til  sin  nye 
Gemalindes  Bolig.  Men  allerede  da  han  drejede  ind  i  Gaden, 
saa  han  ved  Faklernes  Skin  Vagten  og  Politibetjentene,  og  for- 
nam Stemmer,  der  højt  skreg  paa,  at  man  skulde  støde  Døren 
ind  og  lægge  den  gamle  Hex  paa  Pinebænken  for  at  faa  hende 
til  at  bekjende,  hvor  hendes  Svigersøn  var  skjult.  En  enkelt 
Stemme  anstrengte  sig  derimod  for  at  dæmpe  de  Belejrendes 
Raseri,  og  formanede  dem  til  at  ære  Lovene  og  ikke  paa  en 
usikker  Angivelse  med  Vold  bryde  ind  i  to  ensomme  og  for- 
svarsløse Kvinders  Bolig. 

»Gaa  Hassan,  og  sæt  Dig,  hvor  Du  hører  hjemme  med 
dine  kloge  Betragtninger,  i  Dommersædet,  men  bland  Dig  ikke 
i  Sager,  som  udfordrer  hastig  Fatning  og  Daadkraft!«  raabte 
Schamana  overlydt.  »Du  forstaar  Dig  ikke  paa  slige  Ting; 
her  gj ælder  det  om  at  have  Egenskaber,  som  Du  slet  ikke 
besidder. « 

Khalifen  svor  hos  sig  selv,  at  Schamana  drøjt  skulde  komme 
til  at  undgjælde    for   sin    Raahed    og    fremfusende  Voldsomhed. 

Øjeblikkelig  besluttede  han  at  forsøge  paa  at  komme  ind  i  det 
belejrede  Hus.  Da  han  i  Baggrunden  af  en  aaben  Forstue  be- 
mærkede en  stor  med  et  Tæppe  skjult  Dør,  som  bevogtedes  af 
en  Gilding,  gik  han  uden  Betænkning  derind.  Her  boede  en 
Officer  af  Khalifens  Livvagt,  Emiren  Junis,  hvis  Vildhed  gik  saa 
vidt,  at  han  efter  Sagnet  af  Utilfredshed  med  sig  selv  slet  intet 
nød  de  Dage,  han  ikke  havde  ombragt  en  eller  anden. 

Saa  snart  Gildingen  ved  det  svage  Skin  af  en  Lampe  saa 
Khalifen  nærme  sig,  sprang  han  ham  i  Møde  med  dragen  Sabel, 
og  spurgte,  hvor  han  vilde  hen.  » Hvad  kommer  det  Dig  ved?« 
svarede  Khalifen  med  frygtelig  Stemme,  og  Gildingen  flygtede 
saa  forskrækket,  som  om  han  havde  set  en  Løve,  ind  til  sin 
Herre,  som  spurgte  ham,  hvad  der  var  paa  Færde.  Stammende 
svnrede  Gildingen:  »Ak,  Herre,  jeg  stod  paa  min  Post  ved 
Døren ;  da  traadte  en  Mand  med  Hast  ind  i  Gangen.  ,  Jeg 
vilde  hindre  ham  i  at  gaa  videre  og  truede  med  at  slaa  til; 
men  den  fremmede  raabte  med  Tordenrøst:  »Tilbage,  usle 
Slave!«  og  hans  Stemme  forskrækkede  mig  i  den  Grad,  at  jeg 
ansaa  det  for  min  Pligt  at  retirere,  og  ufortøvet  melde  Eder, 
hvad  der  gik  for  sig,« 

»Ha,  hvorledes!«  raabte  Emiren  og  sprang  rasende  op. 
»Hvo  er  denne  forvovne,  som  drister  sig  til  at  fornærme  mine 
Folk  i  mit  eget  Hus?  Jeg  skal  øjeblikkelig  tugte  ham  for  hans 
Uforskammethed.«  Med  disse  Ord  greb  han  en  uhyre  Kølle 
og  styrtede  den  ubekj endte  i  Møde.  »Hvor  er  han,  hvor  er 
han?«   skreg  han.      »Her,  Junis!«   svarede  Khalifen. 

Den  vilde  Emir  kj endte  strax  Khalifens  Stemme,  kastede 
sig  til  Jorden  og  bad  om  Tilgivelse. 

»Ej,  ej,«  sagde  Harun.  »Du  sidder  rolig  hjemme  og 
taaler,    at  min  Politipræfekt    i    dit  Naboskab    kommer    og   mis- 

handler  nogle  stakkels  Fruentimmer,  som  ingen  Mand  har  til 
deres  Forsvar!  Synes  Du  ikke,  at  det  baade  var  Løjer  og  Ret 
at    sætte    en  Skranke    for   denne  Mands   lumpne  Vilkaarlighed?« 

»Herre,«  svarede  Junis,  »hvis  jeg  ikke  havde  æret  hans 
Embedsværdighed  og  frygtet  for  at  hindre  ham  i  Udøvelsen  af 
din  Højheds  Befalinger,  skulde  jeg  allerede  for  længe  siden 
have  tugtet  ham  efter  Fortjeneste.  Khalifen  behøver  kun  at 
sige  et  eneste  Ord,  og  jeg  gaar  strax  hen  at  jage  disse  usle 
Snaphaner  Pokker  i  Vold.« 

Khalifen  takkede  ham  for  hans  Tjenesteiver  og  sagde,  at 
han  vilde  bestige  Husets  flade  Tag.  Emiren  førte  Fyrsten  derop. 
Ved  Hjælp  af  en  Strikkestige  nedlod  Harun  sig  derfra  uden 
Vanskelighed  paa  Taget  af  det  tilgrændsende  Hus,  de  tvende 
enlige  Kvinders  Bolig.  Han  befalede  Junis  at  vente  ham  her 
og  holde  sig  beredt  til  at  efterkomme  hans  Befalinger.  Derpaa 
listede  han  sig  over  Taget,  kom  ubemærket  ned  i  Huset,  og 
standsede  ganske  blændet  af  den  ham  omgivende  Glands,  den 
rige  P^orgyldning,  det  kunstige  Arbejde,  den  glimrende  Oplys- 
ning. Bruden,  der  i  sin  herligste  Pynt  sad  paa  en  prægtig 
Trone,  lignede  Solen  i  dens  fulde  Glands  og  fordunklede  Lyset 
af  de  utallige  Kjærter. 

Medens  Khalifen,  endnu  ikke  bemærket,  frydede  sit  Øje 
ved  hendes  Skjønhed,  hørte  han  Moderen  sige  til  hende:  »Ak, 
min  Datter,  hvad  skal  der  dog  blive  af  os,  —  hvo  skal  befri 
os  fra  disse  Menneskers  Raseri?  Hvor  vi  dog  er  at  beklage! 
Hvorfor  maatte  ogsaa  denne  Røver  komme  for  at  bejle  til  Dig ! 
Levede  dog  blot  endnu  din  ulykkelige  Fader!  —  —  Men  vi 
maa  hengive  os  i  Guds  Villie.«  »Kjære  Moder,«  svarede 
Datteren,    »det  er  jo  ham,    der  har  sendt  den  Mand,  som  I  har 

givet  mig  til  Gemal,  og  I  gjør  Uret  i    at    krænke    mig    ved    at 
kalde  ham  en  Røver.« 

»Himlen  holde  blot  den  ulyksalige  borte  herfra  i  Nat!« 
sagde  den  gamle.      »Det  vilde  visselig  gaa  ham  ilde.« 

Khalifen  tog  nu  en  lille  Sten  op,  og  kastede  den  med 
saadan  Færdighed  efter  en  Kjærte,  at  denne  slukkedes.  »Hvor 
forunderligt!«  ytrede  Matronen,  da  hun  saa  det.  »Der  gaar  en 
Kjerte  ud,  medens  endnu  alle  de  øvrige  brænder.«  Imedens 
hun  tændte  den  ene  Kjerte,  slukkede  Khalifen  to  andre.  Matro- 
nens Forbauselse  vilde  netop  give  sig  Luft  i  endnu  stærkere  Ud- 
tryk, da  en  lille  Sten  traf  hende  paa  Haanden.  Hun  saa  i 
Vejret  og  opdagede   Khalifen. 

»Se,«  sagde  hun  til  sin  Datter,  »der  er  din  Mand  kommen 
ind  i  Huset  over  Tagene!  Ja,  det  er  en  Vej,  som  Folk  af 
hans  Lige  vel  raaa  kjende.  Men  vel  har  han  gjort  i  at  vælge 
denne;  ellers  vilde  han  være  falden  i  sine  Forfølgeres  Hænder! 
Fly,  uden  at  spilde  Tiden!«  vedblev  hun,  henvendt  til  Khalifen, 
»ellers  vil  Du  dog  blive  fangen  af  de  Uslinger,  som  belejrer 
vort  Hus !  Vi  to  stakkels  Fruentimmer  vilde  ikke  være  i  Stand 
til  at  forsvare  Dig.« 

»Lad  mig  om  det!«  svarede  Khalifen.  »Jeg  føler  nu  Lyst 
til  at  blive  for  at  se,  hvad'  jeg  kan  bidrage  til  disse  Kjæltringers 
Optugtelse. « 

»Du  maa  blot  ikke  tro  at  kunne  skræmme  dem;  det  er 
Politimesteren  selv  med  hele  sin  Vagt.« 

»Fat  Mod,  gode  Moder!«  sagde  Khalifen,  idet  han  traadte 
ind  i  Værelset.  »Jeg  er  skrupsulten;  bring  mig  i  en  Hast 
noget  at  spise  ! « 

»Hvorledes,  Du  skulde  virkelig  have  Lyst  til  at  spise,  i  den 
Stilling,  hvori  Du  befinder  Dig?« 

»Unægtelig,«  svarede  Harun,  og  den  gamle  maatte  dække 
op  for  ham. 

Khalifen  gav  sig  til  at  spise.  Men  da  Larmen  uden  for 
bestandig  tog  til,  rejste  han  sig  utaalmodig  fra  Bordet,  drog  sin 
Seglring  af  Fingeren  og  rakte  den  til  sin  Svigermoder  med  de 
Ord:  »Gjør  mig  den  Tjeneste  at  overbringe  Politimesteren 
denne  Ring,  og  sig  ham,  at  den,  han  søger,  ér  inde  i  Huset 
og  forlanger,  at  han  skal  indfinde  sig  tillige  med  Bandens  fire 
fornemste  Anførere,  og  tage  en  Stige,  Reb  og  Stokke *)  med 
sig.« 

»Ej  hvad!«  indvendte  den  gamle.  »Det  kommer  jeg  aldrig 
levende  fra !  Han  vil  styrte  over  mig  og  ombringe  mig  paa 
Stedet ! « 

»Vær  I  kun  ganske  rolig,  gode  Moder!  Jeg  lover  Eder 
hellig,  at  Politimesteren  skal  adlyde  mit  Bud.« 

»O,  hvis  I  besidder  den  Hemmelighed  at  bringe  en  saadan 
Mand  til  at  lystre,«  svarede  Haruns  Svigermoder,  »saa  beder 
jeg  Eder  være  saa  god  at  lære  mig  denne  Kunst;  det  vilde 
ikke  lidet  raade  Bod  paa  mine  knappe  Kaar,  hvis  jeg  nu  og  da 
ustraffet  kunde  bestjæle  Kvinderne,  ligesom  I  Mændene.  —  Nu, 
saa  faar  jeg  da  vel  gaa  og  prøve!« 

Hun  nærmede  sig  Døren  med  den  Beslutning,  kun  med 
Forsigtighed  at  aabne  den  paa  Klem,  og  raabte  ud:  »Hvad 
vil  I  da,   Godtfolk?« 

»Gamle  Hex,«  svarede  Schamana,  »hvorledes  kan  Du  spørge 
saa  tosset?  Vi  vil  have  fat  i  .den  Røver,  som  er  hos  Dig,  og 
afhugge  ham  Haand  og  Fod.  Hvad  der  bliver  af  Dig,  vil  Du 
snart  faa  at  se.« 

l)  De  til  en  Bastonnade   fornødne   Gjenstande. 

»Er  der  nogen  iblandt  Eder,  som  kan  læse?«  spurgte  den 
gamle.  »Jeg  har  her  en  Seglring  at  overbringe.  Læs  dog 
Navnet,  som  staar  derpaa,   og  lad  høre,  hvem  der  ejer  den!« 

»I  Galgen  med  den,  der  ejer  den!«  sagde  Schamana,  og 
raadede  Politimesteren,  saa  snart  den  gamle  aabnede  Døren,  at 
kaste  hende  til  Jorden,  trænge  ind  i  Huset,  gribe  dets  Beboere 
og  overgive  det  til  Plyndring.  Men  den  gamle  var  dem  for 
snu;  hun  vogtede  sig  vel  for  at  aabne  Døren  videre,  end  det 
netop  var  nødvendigt  for  at  stikke  Ringen  ud.  Schamann  tog 
imod  den  og  overgav  den  til  Politimesteren.  Men  saa  snart 
denne  saa  Khalifens  Ring,  begyndte  hans  Knæ  at  vakle  under 
ham. 

»Nu,  hvad  er  det  for  en  Ring?«  spurgte  Schamana,  »hvad 
fejler  Eder?« 

I  Stedet  for  Svar  overgav  Politimesteren  ham  Ringen. 
Schamana  gjenkj endte  strax  det  hellige  Segl,  som  udgaar  fra  de 
Troendes  Behersker,  og  sank  til  Jorden,  som  om  et  Slag  havde 
truffet  ham.  Men  Politimesteren  hjalp  ham  igjen  paa  Benene, 
og  nødte  ham  til  at  spørge  den  gamle,  hvad  hun  forlangte. 
Med  den  dybeste  Sønderknuselse  og  med  Udtrykket  af  en 
bævende  Ærefrygt  skilte  han  sig  ved  sit  Hverv. 

»Seglringens  Herre,«  svarede  Matronen,  »forlanger  at  se 
for  sig  Politimesteren  tillige  med  de  fire  fornemste  af  Banden 
og  alt,  hvad  der  hører  til  en  Bastonnade.« 

Schamana  forsikrede  hende,  at  alle  var  beredt  til  at  ad- 
lyde, og  den  gamle  vendte  tilbage  til  sin  Svigersøn  for  at 
underrette  ham  om  det  overraskende  heldige  Udfald  af  sin 
Sendelse.  »I  er  dog  en  underlig  Røverhøvidsmand,«  sagde  hun. 
»Kadien,  Politipræfekten  og  hans  Haandlangere ,  Alverden 
bærer  Frygt  for  Eder.   —  Min  Sandten,  paa  den  Maade  gad  jeg 

selv  være  Røver!  I  vil  vel  nok  tage  mig  i  Eders  Tjeneste,  og 
hviske  mig  den  Djævel  af  Hemmelighed  i  Øret;  saa  kan  jeg 
bestjæle  Kvinderne,  medens  I  røver  fra  Mændene.  Jeg  skal 
nok  gjøre  Eder  Ære ;  —  som  Herren,  saa  Tjeneren,  véd  I  nok ! 
—  Men  I  maa  tilstaa,  at  vi  havde  befundet  os  i  den  skrække- 
ligste Stilling,  hvis  man  i  Eders  Fraværelse  havde  stødt  Døren 
ind  til  os.  —  Gud  være  lovet,  der  har  vi  Stigen  og  Kjæppene ! 

Medens  den  gamle  snakkede,  og  Khalifen  underholdt  sig 
med  sin  fra  al  Angst  befriede,  lykkelige  Brud,  traadte  Politi- 
præfekten ind  med  Vagtens  fire  Anførere,  hvoriblandt  Schamana 
og  Hassan  befandt  sig.  Khalifen  lod  Emir  Junis  hente,  og 
befalede  ham  at  give  Politipræfekten  og  Schamana  en  ordentlig 
Bastonnade.  Junis  skilte  sig  saa  godt  fra  sit  Hverv,  at  Neglene 
faldt  Patienterne  af  Fødderne.  Strax  beklædte  Khalifen  Hassan 
med  Politimesterens  Værdighed.  Derpaa  spurgte  han  den  gamle: 
»Hvorledes  synes  Eder,  at  Roverhøvidsmanden  har  Greb  paa 
at  opvarte  saadanne  Folk?« 

»Fortræffelig;  jeg  har  endnu  kun  en  eneste  Bøn  til  Gud, 
at  Khalifen  selv  maa  blive  straffet  for  den  Uretfærdighed,  han 
har  begaaet  imod  os.  Han  er  Skyld  i,  at  et  Menneske  af  din 
Art,  det  være  sagt  med  al  Agtelse  for  din  Dygtighed,  har  vovet 
at  sætte  Fod  i  vort  Hus.« 

Harun  følte  sig  højst  overrasket  ved  denne  Bebrejdelse, 
den  kom  ham  ganske  uventet;  han  tænkte  ved  sig  selv,  at  han 
maaske,  uden  at  vide  det,  kunde  have  begaaet  en  Uretfærdig- 
hed, og  bad  Konen  om  en  nærmere  Forklaring  af  den  Beskyld- 
ding,  hun  havde  rettet  imod   Khalifen. 

»Det  er  ham,«  svarede  hun,  »som  har  ladet  vort  Hus  ud- 
plyndre fra  øverst  til  nederst,  og  ikke  levnet  os  mindste  Bid 
Brød,    saa   at    vi    uden    din   Hjælp    vilde    have    været    prisgivet 

Hungersnøden.  Min  Søn  var  en  af  hans  Kammerherrer.  En 
Dag  bankede  tvende  Kvinder  paa  vor  Dør  og  bad  om  et  Glas 
Vand.  En  Time  senere  kom  den  ældre  af  dem  tilbage  og 
bragte  ham  et  Fad  med  Kager,  til  Tak  for  den  ydede  Forfrisk- 
ning. Min  Søn  skjænkede  Kagerne  til  Bykvarterets  Vægter, 
som  bad  ham  om  en  Gave,  og  ikke  længe  efter  overfaldt  en 
Skare  af  Khalifens  Folk  vort  Hus,  udplyndrede  det  og  bort- 
slæbte min  Søn.  Lykkeligvis  er  hans  Henrettelse  bleven  opsat. 
Men  uden  disse  ulykkelige  Omstændigheder  skulde  Du  aldrig 
have  ægtet  min  Datter.« 

»Vær  trøstig,  min  gode  Moder!«  sagde  Khalifen.  »Jeg 
skal  lægge  et  godt  Ord  ind  for  Eder  hos  Khalifen,  og  formaa 
ham  til  ikke  alene  at  skjænke  Eders  Søn  Friheden,  men  ogsaa 
til  at  hædre  ham  med  en  høj  Ansættelse  og  give  Eder  rigelig 
Erstatning  for  Eders  tabte  Ejendom.« 

I  Begyndelsen  fandt  Matronen  Glæde  i  disse  Løfter;  men 
ikke  længe  varede  det,   inden  hun  skiftede  Tanker  og  sagde : 

»Her  er  Spøg  kun  ilde  anbragt,  min  kjære  Svigersøn;  der 
er  nemlig  ikke  længer  Tale  om  en  Kadi  eller  Politimester,  men 
om  selve  de  Troendes  høje  Behersker,  den  vidtberømte  Harun 
al  Rashid,  som  er  Herskernes  Herre,  og  hvis  ringeste  Slave 
har  tusinde  Gange  større  Magt  end  alle  Rigets  Embedsmænd. 
Jeg  besværger  Dig,  giv  Dig  ikke  i  Kast  med  Khalifen!  Din 
Undergang  vilde  være  ganske  vis,  og  i  Dig  vilde  vi  miste  vor 
sidste  Støtte.  Jeg  vil  heller  i  min  arme  Søns  Sag  forlade  mig 
paa  den  albarmhjertige  Guds  uendelige  Naade,  hvis  Navn  være 
lovet  i  al  Evighed!« 

Disse  Ord  gjorde  et  dybt  Indtryk  paa  Harun.  Han  tog 
Afsked,  uagtet  hans  Gemalinde  og  hans  Svigermoder  søgte  at 
holde  ham  tilbage,  og  vendte  hjem  til  sit  Palads.      Her    besteg 

han  sin  Trone,  omgiven  af  alle  sine  Hoffolk.  Efterat  de  sæd- 
vanlige Beviser  paa  Ærefrygt  var  bleven  givet  og  modtaget, 
ytrede  han  sin  Forundring  over,  at  det  ikke  var  faldet  nogen 
ind  at  gaa  i  Forbøn  for  den  til  Døden  dømte  Kammerherre. 

»De Troendes  Behersker,«  sagde  en  af  Emirerne,  »vi  frygtede 
for  at  støde  an  imod  den  Eders  Højhed  skyldige  Ærefrygt; 
men  eftersom  I  er  saa  naadig  at  tillade  os  det,  tror  jeg  at  ud- 
tale hele  Hoffets  ærbødige  Ønske,  idet  jeg  beder  Eder  om  at 
lade  Naade  gaa  for  Ret.« 

Khalifen  benaadede  nu  den  til  Døden  dømte  Kammerherre, 
lod  ham  give  en  Æresklædning  og  føre  frem  for  sig,  udnævnte 
ham  til  Emirernes  Overhoved,  og  bød  ham  gaa  hjem  til  sin 
Moder.  De  fleste  af  Hoffets  høje  Personer  ledsagede  ham 
under  Jubel  af  en  talrig  Folkemasse. 

Imidlertid  havde  allerede  hans  Moder  og  Søster  modtaget 
Efterretningen  om  denne  lykkelige  Vending  i  Tingene,  ved  nogle 
Hofbetjente,  der  var  ilet  i  Forvejen  for  at  vinde  Adkomst  til 
en  god  Foræring.  Endelig  indfandt  han  sig  selv.  Efterat 
Gjensynets  første  Henrykkelse  havde  sat  sig,  fortalte  han  sine 
kjære,  hvorledes  det  var  gaaet  ham;  de  paa  deres  Side  meddelte 
ham  alt,  hvad  der  var  tilstødt  dem,  siden  han  var  bleven  ført 
bort  i  Fangenskab;  især  dvælede  de  ved  Husets  Plyndring  og 
den  skrækkelige  Nød,  hvori  de,  forladt  af  al  Verden,  havde 
tilbragt  hele  tre  Dage. 

»Men  hvorfra  kommer  da  al  denne  Herlighed?«  spurgte 
Kammerherren,  og  saa  sig  om:  »Er  denne  Pragt  maaske 
Trylleri  eller  endog  blot  en  Drøm?« 

»Nej,  min  Søn,  det  er  alt  sammen  en  Foræring  fra  min 
Svigersøn.« 

»Hvorledes,  er  da  min  Søster  bleven  gift  uden  mit  Minde, 
—  tør  jeg  spørge:     naar  og  med  hvem?« 

»Brylluppet  gik  for  sig  i  Gaar,  og  Brudgommen  er,  med 
Skam  at  sige,  kun  en  Røverhøvidsmand. « 

»En  Røver!«  raabte  Kammerherren,  og  kunde  neppe  holde 
sin  Vrede  i  Skranker.  »Har  I  virkelig  kunnet  kaste  min  Søster 
i  Armene  paa  en  Røver?  Sig  mig  dog,  hvor  han  er,  at  jeg 
paa  Stedet  kan  tugte  ham  for  hans  Forvovenhed!« 

»Tal  ikke  saa  højt,  Sønneke!«  sagde  Matronen.  »Min 
Røver  har  allerede  før  haft  med  lige  saa  farlige  Folk  at  bestille 
som  Du  er,  uden  at  føle  sig  synderlig  ængstet.«  Derpaa  for- 
talte hun  ham  alt,  hvad  dette  overordentlige  Menneske  havde 
udrettet.  »Han  havde  lovet  os,«  vedblev  hun,  »at  udvirke  din 
Benaadelse  hos  Khalifen,  at  formaa  ham  til  at  beklæde  Dig 
med  nye  Æresbevisninger,  og  give  os  Erstatning  for  alt,  hvad 
vi  havde  mistet;  og  neppe  har  han  forladt  os,  førend  vi  ser  Dig 
fri,  æret  og  lykkelig.   —  Det  er  ene  og  alene  hans  Værk.« 

»Men  hvad  hedder  han  da?«   spurgte  Sønnen. 

»Ja,  det  kan  jeg  rigtignok  ikke  sige  Dig;  forgjæves  har 
jeg  gjort  mig  al  mulig  Umage  for  at  erfare  det.  Jeg  véd  ikke 
andet,  end  at  han  fører  Tilnavnet  Albondukani.« 

Neppe  havde  Matronen  udtalt  dette  hemmelighedsfulde  Navn, 
førend  den  unge  Mand,  ligesom  ude  af  sig  selv,  fo'r  i  Vejret 
kastede  sig  ned  og  syv  Gange  kyssede  Jorden. 

Forbauset  spurgte  hans  Moder  ham,  om  allerede  ogsaa  han 
var  en  Slave  af  hendes  Svigersøns  hemmelighedsfulde  Magt, 
eller  om  han  havde  mistet  Forstanden. 

»Min  kjære  Moder,«   raabte  Kammerherren,    »den,  om  hvem 

Du  taler,  er  ingen  anden  end  de  Troendes  Behersker  selv,  den 

høje  og  mægtige  Harun  al  Rashid!« 

»Er  det  muligt?«  skreg  den  gamle.  »O,  jeg  ulyksalige, 
der  har  behandlet  ham  som  en  Røver?  Aldrig  vil  han  tilgive 
mig  de  Fornærmelser,  hvormed  jeg  har  overøst  ham!« 

Medens  hun  endnu  talede  saaledes,  saa  hun  Khalifen 
komme,  og  flygtede  ud  af  Værelset.  Saa  snart  Har  Lin  erfarede, 
at  hun  ikke  vovede  at  træde  ham  under  Øjne,  bød  han  hende 
træde  ind,  og  sagde  med  Venlighed  til  hende:  »Nu,  kjære 
Moder,  hvorledes  gaar  det  til,  at  I  nu  flygter  for  mig,  da  I  dog 
havde  bestemt  Eder  til  at  træde  i  min  Lære  og  Tjeneste,  I  véd 
nok,   paa  Røveriets  Vegne?« 

Matronen  bad  om  Tilgivelse;  Khalifen  lod  strax  Kadi'en 
komme,  forstødte  Kosrufs  Slægtning,  og  gav  sin  Kammerherre 
hende  til  Kone.  Han  selv  fejrede  derpaa  sin  Formæling  med 
sin  nye  Gemalinde.  Det  blev  en  Fest  uden  Lige  i  Pragt  og 
Lystighed;  hele  Bagdads  Befolkning  tog  Del  deri,  og  de  fattige 
fik  de  rigeligste  Almisser. 


De  to  Ægtemænd. 


I  ældgammel  Tid  levede  der  i  Ægypten  en  Kone,  som  hørte 
til  de  listigste  og  mest  snedige  Kvinder,  Verden  har 
frembragt.  Som  et  Exempel  iblandt  mange  paa  hendes  exempel- 
løse  Snuhed  vil  jeg  her  anføre,  at  hun  langt  fra  at  tage  sig 
til  Hjerte  den  hellige  Profets  Lov,  som  tilsteder  de  sande 
Troende  tre  retmæssige  Koner,  ved  sin  Forslagenhed  havde 
bragt  det  dertil,  at  hun  levede  og  førte  Husholdning  sammen 
med  to  Mænd.  Hun  forstod  nemlig  at  gribe  sine  Forholds- 
regler saa  vel,  at  den  ene  ikke  havde  den  ringeste  Anelse  om 
den  andens  Tilværelse. 

Rigtignok  kom  det  hende  meget  til  Gode,  at  de  tvende 
Mænds  Næringsveje  var  af  den  Art,  at  den  ene  hele  Dagen 
holdt  sig  hjemme,  og  hele  Natten  var  ude  af  Huset,  medens 
den  anden  tvertimod  kun  kom  hjem  om  Natten  og  tilbragte 
hele  Dagen  ude.  Den  første  ved  Navn  Haram,  var  nemlig  en 
Røver,  og  strejfede    om  Natten    omkring   efter  Bytte;    men  den 

anden,  hvis  Navn  var  Akil,  var  Taskenspiller,  og  maatte  om 
Dagen  drive  sit  Haandværk. 

Paa  denne  Maade  var  flere  Maaneder  forløben;  begge 
Mændene  var  paa  det  fuldstændigste  fort  bag  Lyset,  og  bildte 
sig  hver  for  sig  ind  at  leve  det  lykkeligste  Husliv,  da  Røveren 
en  Dag  meddelte  sin  Kone,  at  han  nødvendig  maatte  forlade 
hende  paa  nogen  Tid.  Den  kjærlige  Hustru  ytrede  sin  Bekla- 
gelse over  Skilsmissen,  og  beviste  ham  sin  Ømhed  ved  omhyg- 
gelig at  forsyne  ham  med  alt,  hvad  han  kunde  behøve  paa  sin 
Rejse.  Iblandt  andre  gode  Sager  tog  hun  ogsaa  en  Bedekølle, 
delte  den,   og  gav  ham  den   ene  Halvdel  med  paa  Vejen. 

Røveren  tog  kjærlig  Afsked  med  sin  Kone  og  begav  sig 
paa  Vej  langs  op  med  Nilflodens  Bred.  Men  næppe  havde  han 
været  et  Par  Timer  borte,  førend  ogsaa  Taskenspilleren  Akil 
kom  hjem  og  fortalte,  at  han  nødvendigvis  for  nogen  Tid 
maatte  forlade  Kairo.  Ogsaa  han  bad  sin  Kone  om  noget 
Mundforraad  paa  Vejen ;  hertil  fandtes  hun  øjeblikkelig  villig, 
medens  hun  i  sit  stille  Sind  takkede  Gud  for,  at  han  ikke 
havde  ladet  begge  Mændene  træffe  sammen.  Hun  ytrede  lige- 
ledes for  Akil  i  ømme  Klager  sin  Smerte  over  den  uformodede 
Skilsmisse,  og  forsynede  ham  rundelig  med  alt,  hvad  han  kunde 
behøve,  blandt  andet  med  Halvdelen  af  den  Bedekølle,  som 
Haram  i  Forvejen  havde  faaet  sin  Del  af. 

Ogsaa  Akil  vandrede  op  langs  Nilen,  og  kom  sildig  om 
Aftenen  til  et  herligt  Karavanserai 1),  hvor  han  besluttede  at 
overnatte.    Han  traf  paa  Stedet  kun  en  eneste  Mand,  med  hvem 


')   1  Almindelighed  offentlige   Bygninger,    hvori  den  rejsende  finder  Tag 
over  Hovedet,  kan  udhvile   sig    og  nyde  sit   Mundforraad. 

han  snart  stiftede  Bekjendtskab.  »I  synes  meget  træt,  Kammerat,« 
sagde  han  til  ham  og  fik  til  Svar:  »Ja  jeg  har  ogsaa  i  Dag 
gjort  Rejsen  herhid  fra  Kairo.«  »Der  kommer  jeg  netop  ogsaa 
fra,«  ytrede  Akil,  »og  hvis  I  rejser  videre,  kan  vi  maaske  gjøre 
Følgeskab  med  hinanden.  Jeg  har  allerede  følt  Nag  over  at 
have  tilsidesat  Profetens  Forskrift:  »Begiv  Dig  aldrig  paa  Van- 
dring uden  en  god  Stalbroder!«  —  Hvis  I  vil  være  min  Gjæst, 
kan  jeg  byde  Eder  nogle  Dadler  og  et  Stykke  Bedekjød  med 
Hvidløg.« 

Den  anden  rejsende  modtog  Tilbudet,  men  vilde  ogsaa 
levere  noget  til  det  fælles  Maaltid,  hver  for  sig  pakkede  altsaa 
sit  medbragte  Mundforraad  ud,  men  da  de  begge  havde  lagt 
paa  Tæppet,  hvad  de  havde,  bemærkede  de  til  deres  største  For- 
bauselse,  at  de  to  Stykker  Bedekølle   nøjagtig  passede    sammen. 

»Ven,«  udbrød  Akil,  »saa  snart  han  atter  havde  samlet 
sig:    »hvor  har  Du  det  Stykke  Bedekølle  fra?« 

»Min  Kone  gav  mig  det  ved  min  Afrejse,«  svarede  Haram. 
»Men  maa  jeg  nu  ogsaa  være  saa  fri  at  spørge  om,  hvorfra 
dit  Stykke  skriver  sig?« 

»Jeg  har  ligesom  Du  faaet  mit  Stykke  af  min  Kone,«  var 
Akils  Svar.      »Med  Forlov,  i  hvilket  Bykvarter  bor  Du?« 

»Nærved  Sejersporten.« 

»Der  bor  jeg  ogsaa!«  udraabte  Akil.  »Men  i  Himlens 
Navn,  hvad  hedder  da  din  Kone?« 

»Hun  hedder  Zeyneb?« 

»Zeyneb  —  det  hedder  min  Kone  ogsaa.« 

De  to  Mænd  var  kommen  til  den  Overbevisning,  at  de  i 
flere  Maaneder  havde  været   lige  gode  om  én  Kone. 

Begge  var  bleven  hede  i  Hovederne;  fra  heftige  Ord  var 
de  lige  paa  Nippet    til  at    gaa  over  til  Haandgribeligheder,    da 

det  endnu  i  rette  Tid  faldt  dem  ind,  at  det  var  ulige  klogere, 
tilsammen  at  vende  tilbage  og  kræve  hende  til  Regnskab,  som 
havde  holdt  dem  saa  skammelig  for  Nar. 

De  pakkede  altsaa  igjen  i  al  Hast  deres  Mundforraad 
sammen,  ikke  at  forglemme  de  to  halve  Bedekøller,  de  tause 
men  veltalende  Anklagere,  og  tøflede  af,  det  bedste  de  kunde, 
tilbage  til  Kairo. 

Da  Konen  saa  dem  komme  tilbage  sammen,  kunde  hun 
intet  Øjeblik  tvivle  om,  at  jo  hendes  Bedrageri  var  opdaget, 
og  fandt  det  klogest,  uforbeholdent  at  tilstaa  hele  Sandheden. 
Hun  kastede  sig  for  deres  Fødder,  bekj endte  sin  Brøde  og  an- 
raabte  dem  om  Naade. 

.Men  begge  Mændene  elskede  hende  med  saa  høj  en  Liden- 
skab, at  ikke  en  Gang  det  mod  deres  Ømhed  begaaede 
Forræderi  mægtede  at  udslukke  deres  Kjærligheds  Flammer.  Hvad 
var  herved  at  gjøre?  Ligesom  en  stiltiende  Overenskomst  ind- 
skrænkede de  sig  begge  til  at  give  hende  en  stræng  Irettesæt- 
telse, og  til  den  bestemte  Erklæring,  at  hun,  eftersom  de  hverken 
havde  Lyst  eller  Evne  til  at  dele  hendes  Kjærlighed  med  hin- 
anden, maatte  gjøre  et  Valg  imellem  dem.  Den  hun  valgte, 
skulde  da  være  hendes  eneste  og  virkelige  Mand;  den  tilovers- 
blevne maatte  se  sig  om  efter  en  anden  Kone,  som  han  havde 
bedre  Udsigt  til  at  beholde  for  sig  selv.« 

Men  de  kunde  snakke  længe  nok  for  hende,  hun  var  ikke 
at  formaa  til  at  gjøre  noget  Valg  imellem  dem,  eftersom  hun 
elskede  dem  begge  lige  højt.  Men  da  de  vedblev  at  trænge 
ind  paa  hende,  sagde  hun  tilsidst:  »Nuvel,  skal  jeg  da  endelig 
vælge  imellem  Eder,  og  jeg  ikke  har  nogen  Grund  til  at  fore- 
trække den  ene  af  Eder  for  den  anden,  I  er  begge  lige  for- 
træffelige,   saa  vil  jeg  gjøre  Eder   et  fornuftigt  Forslag.     1  lever 

begge  to  af  Eders  Behændighed;  saa  vil  jeg  da  beholde  den 
af  Eder  til  Mand,  som  aflægger  den  bedste  Prøve  paa  sin 
Behændighed  og  Kløgt.« 

Dette  Forslag  syntes  de  godt  om  og  gik  uden  Vægring 
ind  derpaa.  Akil,  Taskenspilleren,  skulde  først  aflægge  sin 
Prøve.  Han  gik  da  med  Haram  hen  i  en  af  de  mest  be- 
søgte Bazarer  i  Kairo  og  viste  ham  dér  en  gammel  Jøde,  som 
bevægede  sig  i  Folkestimlen  med  en  vis  Betænksomhed.  »Ser 
Du  den  Jøde  dér?«  spurgte  Akil  sin  Ledsager.  »Jeg  vil  tvinge 
ham  til  at  give  mig  sin  Pung,  inden  han  naar  den  anden  Ende 
af  Bazaren.«  Derpaa  nærmede  Akil  sig  ham  og  fravendte  ham 
med  Lethed  hans  temmelig  svære  Pengepung.  Haram  sagde, 
at  det  var  godt  stjaalet,  og  gjorde  ham  sin  Kompliment  over 
hans  store  Behændighed;  men  Akil  sagde:  »Stop  lidt:  Det  er 
ingenlunde  min  Mening  paa  slig  almindelig  Maade  at  tilegne 
mig  denne  Pengepung;  Politiet  kunde  jo  faa  Fingre  i  mig  og 
tvinge  mig  til  at  give  den  fra  mig  igjen.  Nej,  Kadi'en  i  egen 
høje  Person  skal  komme  til  at  overlevere  mig  Jødens  Penge- 
pung.«    »Det  var  som  Pokker!«   sagde  Haram. 

Akil  traadte  til  Side,  talte  Pengene  i  Pungen,  tog  ti  Zechi- 
ner ud,  lagde  sin  Ring  deri  i  Stedet  for,  og  bandt  atter  om- 
hyggelig Pungen  til.  Derpaa  nærmede  han  sig  atter  Jøden  og 
puttede  Pungen  igjen  ligesaa  behændig  til  ham,  som"  han  havde 
fravendt  ham  den.  Men  næppe  havde  Jøden  vendt  sig  nogle 
Skridt  fra  ham,  førend  han  gav  sig  højt  til  at  skrige  efter  ham : 
»Elendige  Jøde,  Du  vover  at  vise  Dig  paa  et  offentlig  Sted, 
efter  at  Du  paa  en  saa  skammelig  Maade  har  fraranet  mig 
min  Pengepung?« 

Jøden  følte  sig  ved  slig  uformodentlig  Hilsen  ikke  lidet 
overrasket,  indviklede  sig  i  Undskyldninger  og   Forsikringer,    og 

svor  ved  Abraham,  Isak  og  Jakob,  at  den  fremmede  Herre  vis- 
selig maatte  tage  fejl,  eftersom  han  aldrig  havde  tænkt  paa  at 
komme  hans  Ejendom  for  nær.  Men  Akil  vedblev  i  endnu 
højere  Tone:  »Hvad,  Usling,  Du  skulde  virkelig  vove  at  nægte 
det  Tyveri,  som  Du  har  begaaet  imod  mig?  Men  forgjæves 
smigrer  Du  Dig  med  det  Haab,  ved  din  Ydmyghed  at  undgaa 
den  fortjente  Straf.     Af  Sted  med  Dig  til  Kadi'en!« 

Med  disse  Ord  greb  Akil  fat  i  Jødens  Kaftan  og  slæbte 
ham  mere  død  end  levende  for  Kadiens  Domstol.  Til  denne 
rettede  han  følgende  Tiltale: 

»Naadige  Herre,  jeg  fører  her  frem  for  Eder  en  af  de 
frækkeste  Tyve,  I  nogensinde  har  haft  med  at  bestille.  Denne 
Jøde  har  frastjaalet  mig  en  betydelig  Sum;  næppe  er  det  endnu 
et  Par  Timer  siden  Tyveriet  blev  begaaet,  og  allerede  vover 
han  at  vandre  omkring  midt  paa  Bazaren  som  et  Menneske 
med  den  allerbedste  Samvittighed.« 

Den  stakkels  Jøde  svor  paa,  ar  han  ingensinde  havde  gjort 
sig  skyldig  i  nogen  strafværdig  Handling,  og  ligesaa  lidt  nogen- 
sinde for  sine  Øjne  set  det  Menneske,  der  havde  slæbt  ham  for 
Domstolen ;  —  enten  maatte  Personen  være  fra  Forstanden  eller 
tage  ganske  fejl  af  sin  Mand. 

»Sømmer  det  sig  for  en  Hund  af  en  Jøde,  saaledes  at  holde 
en  sand  Muselmand  for  Nar!«  udraabte  Akil.  »Hr.  Dommer, 
lad  Eder  ikke  føre  bag  Lyset  af  dette  samvittighedsløse  Men- 
neskes Forsikringer!  Giv  blot  Befaling  til  at  lade  ham  under- 
søge, og  det  vil  snart  komme  for  en  Dag,  hvo  af  os  der  er 
Bedrageren. « 

Kadi'en  befalede,  at  man  skulde  undersøge  Jøden,  og  man 
fandt  hos  ham  en  vægtig  Pengepung,  hvilken  Joden  erklærede 
for  sin  retmæssige  Ejendom.      Men    paa    modsat    Side   nedlagde 


355 

Akil  den  bestemte  Paastand,  at  denne  Pung  netop  var  hans. 
Under  disse  tvivlsomme  Omstændigheder  bød  Kadi'en  begge 
Parter  hver  for  sig  at  angive  Pungens  Indhold.  »Der  er  200 
Zechiner  deri,«  sagde  Jøden.  »Du  lyver,  frække  Skurk!« 
raabte  Akil.  »Der  er  kun  190  Zechiner  i  Pungen,  foruden 
min  Signetring,  hvis  Du  ikke  har  puttet  den  til  Dig !  Det  vil 
være  mer  end  nok  til  at  afgjøre  Striden.« 

Den  arme  Jøde  var  nærved  ganske  at  miste  Fatningen 
over  denne  Paastand.  Men  endnu  mere  forvirret  blev  han,  da 
det  viste  sig,  at  hans  Modstanders  Angivelse  af  Pungens  Indhold 
virkelig  var  den  rigtige.  Forgjæves  kaldte  han  Himmel  og 
Jord  til  Vidne  paa  sin  Retskaffenhed  og  paa  sin  Ejendomsret  til 
Pungen;  Kadi'en  lod  ham  uden  videre  Snak  give  en  dygtig 
Bastonnade,  og  udleverede  hans  Pung  til  Taskenspilleren.  — 

Haram  maatte  tilstaa,  at  det  vilde  falde  vanskeligt  at  over- 
gaa  Akil  i  Dristighed  og  Behændighed;  alligevel  vilde  han  for- 
søge derpaa,  og  indbød  Akil  til  et  Møde  om  Aftenen  ved 
Sultanens  Palads,  og  da  de  om  Aftenen  var  mødtes  der,  talte 
Haram  saalunde:  »Akil,  Du  har  taget  en  Jøde  og  en  Kadi 
ved  Næsen;  jeg  vil  gjøre  det  endnu  bedre  og  giver  mig  derfor 
i  Lag  med  Sultanen  selv.  Jeg  er  fuldkommen  vel  bekjendt  med 
Paladsets  Indre;  ved  Hjælp  af  denne  Strikkestige  vil  det  ikke 
falde  os  vanskeligt  at  komme  op  paa  en  af  Altanerne  og  derfra 
trænge  ind  i  Haremets  indre  Værelser.  Har  Du  Mod  til  at 
ledsage  mig?« 

Endskjøndt  nu  Akil  vistnok  følte  sig  trang  om  Hjertet  ved 
Tanken  om  slig  uhørt  Forvovenhed,  skammede  han  sig  dog  ved 
at  træde  tilbage,  og  hjalp  Haram  med  at  kaste  en  Strikkestige 
op  paa  Paladsets  Mur  og  faa  den  til  at  gribe  fat.  Det  lyk- 
kedes; Strikkestigen  var  vel  befæstet.    Uden  Vanskelighed,  men 


356 

med  højt  bankende  Hjerter  klatrede  de  forvovne  Svende  op  ad 
Muren  og  naaede  dens  Tinde.  Efter  at  Haram  havde  sprængt 
en  lille  Dør,  forte  han  sin  Stalbroder  ud  og  ind  igjennem  en 
Labyrinth  af  forviklede  Gange,  og  naaede  endelig  med  ham 
den  Korridor,  som  førte  til  selve  Sultanens  Bolig.  Herfra  gik 
det  videre  frem  paa  Tæerne  og  med  tilbageholdt  Aandedræt. 
Endelig  standsede  Haram  ved  en  Dør,  og  gjorde  Tegn  til  sin 
af  Skræk  halv  døde  Ledsager,  at  de  nu  var  paa  Stedet.  Med 
Varsomhed  løftede  han  Dørforhænget  til  Side,  og  viste  den 
bævende  Akil  den  i  dyb  Slummer  hvilende  Sultan,  ved  hvis 
Leje  der  sad  en  Page,  der  syntes  mere  end  halvt  overvundet 
af  Træthed  og  Søvn.  Fra  et  tilstødende  Værelse  hørte  man 
Trinet  af  Officererne,  som  havde  Vagt. 

Akil  var  nær  sunken  sammen  af  Forfærdelse.  »Store  Gud!« 
stammede  han,  hvor  har  Du  ført  os  hen?  Lad  os  i  al  Hast 
vende  tilbage.     Vi  er  fortabt,   hvis  vi  bliver  opdaget.« 

»Du  bliver  ogsaa  forskrækket  over  ingen  Ting,«  hviskede 
Haram.  »Du  har  talt  med  Kadi'en,  jeg  har  foresat  mig  at  tale 
med  Sultanen.« 

Med  disse  Ord  nærmede  han  sig  med  en  Behændighed 
uden  Lige  den  unge  Page,  der  halvt  i  Søvne  var  beskjæftiget 
med  at  gnide  Sultanens  Fodsaaler  og  med  at  tygge  Mastrix  for 
ikke  helt  at  falde  i  Søvn,  og  lod  ham  indaande  Duften  af 
en  bedøvende  Essents,  som  han  havde  hos  sig  i  en  lille  Flaske. 
Den  bedøvende  Virkning  var  saa  stærk,  at  Pagen  øjeblikkelig 
sank  i  en  dyb  Søvn1).  Strax  slog  Haram  ham  et  Reb  under 
Armene  og  hængte  ham  op  under  Loftet.      Derpaa    indtog   han 


1     Man   kommer  herved  uvilkaarlig  til  at  tænke  paa  de  bedøvende  Midler, 
som   Kirurgien  i  den  allernyeste  Tid  betjener  sig  af. 

Pagens  forladte  Plads  ved  Sultanens  Leje,  strøg  ham  under 
Fodsaalerne  og  indrettede  det  saaledes,  at  han  maatte  vaagne 
derved.  Fyrsten  gav  sig  til  at  gabe,  og  Haram  greb  Lejlig- 
heden og  sagde  til  ham: 

»Da  Eders  Højhed  ikke  sover,  befaler  I  maaske,  at  jeg 
fortæller  Eder  et  Eventyr?« 

Hermed  var  Sultanen  vel  tilfreds,  og  Haram  fortalte  ham 
nu  sit  eget  og  Akils  Eventyr  i  Kjærlighed  og  Ægteskab,  deres 
Væddemaal,  Akils  dristige  og  sindrige  Angreb  paa  Jøden,  og 
endelig  sit  eget  dumdristige  Spil  i  selve  Sultanens  Palads. 
Sultanen  fik  saaledes  til  Punkt  og  Prikke  at  vide,  hvad  der 
netop  foregik  i  hans  umiddelbare  Nærhed  og  med  ham  selv; 
Stedet  og  Personerne  fik  alene  andre  Navne.  Efter  at  Haram 
saaledes  havde  fortalt  sit  sammensatte  Eventyr  til  Ende,  stillede 
han  det  Spørgsmaal  til  Sultanen,  hvem  af  de  to  han  holdt  fpr 
den  snildeste  og  behændigste. 

»Uden  Sammenligning  ham,  der  sneg  sig  ind  i  Sultanens 
Palads,«   svarede  han. 

Næppe  havde  han  fældet  denne  Dom,  førend  Haram 
ved  Hjælp  af  sit  bedøvende  Middel  igjen  lod  ham  synke  tilbage 
i  den  dybe  Slummer,  og  derpaa  forlod  han  det  kongelige  Slot 
ad  den  samme  Vej,  han  var  kommen,  med  sin  Stalbroder  Akil, 
der,  medens  hele  denne  Underholdning  stod  paa,  havde  været 
mere    død    end    levende. 

Da  Sultanen  den  følgende  Morgen  saa  sin  Page  hænge  under 
Loftet,  fik  han  Troen  i  Hænderne  og  indsaa,  at  han  selv  havde 
spillet  Hovedrollen  i  den  Historie,  der  var  bleven  ham  fortalt 
sidste  Nat.  Men  langtfra  at  vredes,  attraaede  han  meget  mere 
begj ærlig  at  lære  den  dristige  Mand  at  kjende,  som  paa  slig 
Maade  havde  leget  med  ham.    Derfor  lod  han  overalt  bekjendt- 

gjøre,  at  han  ikke  alene  tilgav  den  skyldige,  men  endog  tilstod 
ham  en  stor  Belønning,  hvis   han  indfandt  sig  af  sig  selv. 

Haram  meldte  sig  øjeblikkelig.  Sultanen  roste  hans  Mod,  og 
udnævnte  ham,  fuld  af  Beundring  over  hans  Behændighed,  til 
sin  Hovedstads  Politimester.  Den  stakkels  Akil  maatte  natur- 
ligvis erklære  sig  for  besejret  og  afstaa  sin  Ret  til  den  listige, 
men  indtagende  Skjønhed-,  dog,  Haram  søgte  at  holde  ham 
skadesløs  derfor,  idet  han  lod  ham  faa  Andel  i  de  Velgjer- 
ninger,  hvormed  hans  Velynder  Sultanen  saa  gavmildt  over- 
øste ham. 


SLUTNING  M. 


Med  disse  Fortællinger  havde  nu  Shahrazad  underholdt 
Sultanen  i  tusinde  Nætter  og  én  Nat,  idet  hun  altid 
havde  afpasset  det  saaledes,  at  hun  ved  Morgenens  Frembrud 
standsede  midt  i  en  Fortælling.  Naar  da  Søsteren  Dunjazad 
udtalte  sin  Beundring  over  det,  hun  just  havde  berettet,  tilføjede 
Shahrazad  bestandig:  »Men  hvad  er  dette  i  Sammenligning 
med  det,  jeg  har  at  fortælle  i  det  følgende,  saafremt  da  Kongen 
lader  mig  leve,«  og  paa  denne  Maade  havde  hun  bevæget  ham 
til    at    udsætte    Henrettelsen    fra   Dag   til    Dag,    idet    han    be- 


*)  Denne  Afslutning,  der  ikke  findes  i  den  Thisted'ske  Oversættelse,  er 
ligesom  den  første  Del  af  Fortællingernes  Ramme  her,  tilføjet  efter 
den  arabiske   Original.  Udg. 

ndig    var    begj ærlig    efter   at    høre  Afslutningen  paa  den  paa- 
gyndte  Fortælling. 


begyndte  Fortælling 


I  dette  Tidsrum  havde  Shahrazad  ogsaa  født  sin  kongelige 
Ægteherre  tre  Sønner.  Da  nu  alle  Fortællingerne  var  til  Ende, 
traadte  hun  frem  for  ham,  kyssede  Jorden  for  hans  Fødder  og 
talte  saaledes:  »Mægtige  Hersker,  din  Samtids  Fyrste,  se,  i 
tusinde  Nætter  og  én  Xat  har  jeg  nu  underholdt  dig  med  For- 
tællinger om  de  henfarne  Slægter  og  belærende  Beretninger  om 
dem,  der  er  gaaede  forud;  har  jeg  nu  dermed  vundet  saa 
megen  Xaade  for  dine  Øjne,  at  Du  vil  tilstaa  mig  Opfyldelsen 
af  et  Ønske.«  »Det  være  Dig  tilstaaet,«  sagde  Sultanen.  Da 
kaldte  Shahrazad  paa  Ammerne  og  Slaverne  og  befalede  dem 
at  bringe  de  tre  Drenge ;  den  ene  af  dem  var  allerede  saa  stor, 
at  han  kunde  gaa,  den  anden  derimod  havde  just  begyndt  at 
krybe,  og  den  tredje  laa  endnu  ved  Brystet;  dem  fremstillede 
hun  for  Sultanen,  idet  hun  tilføjede  disse  Ord :  Mægtige 
Hersker,  se  her  dine  Sønner ;  jeg  beder  nu,  at  Du  vil  fri  mig 
fra  den  Død,  Du  havde  tiltænkt  mig,  og  at  Du  vil  tage  Hen- 
syn til  disse  smaa,  hvem  Du  derved  vil  berøve  deres  Moder, 
saa  at  de  ikke  vil  kunne  finde  nogen  til  at  tage  sig  af  dem  og 
opfostre  dem.« 

Ved  disse  Ord  fik  Kongen  Taarer  i  Øjnene,  han  trykkede 
Børnene  til  sit  Bryst  og  udbrød:  Allerede  før  Du  viste  mig 
disse,  havde  jeg  opgivet  alle  onde  Beslutninger  mod  Dig. 
Shahrazad;  thi  jeg  har  set,  at  Du  er  ren  og  uskyldig,  ædel  og 
trofast.  Allah  velsigne  Dig,  din  Fader  og  Moder,  og  dit  Hus 
og  din  Slægt,  og  jeg  kalder  Allah  til  Vidne  paa,  at  alle  onde 
Tanker  mod  Dig  har  jeg  ladet  fare.      I  >a  fyldtes  hendes  Hjerte 

med  Glæde,  hun  kyssede  hans  Hænder  og  Fødder  og  sagde : 
»Allah  skjænke  Dig  Livets  Forlængelse  og  forøge  din  Hersker- 
magts Glans.« 

Nu  spredtes  Kongeparrets  Glæde  ogsaa  over  Slottet  og  hele 
Byen,  og  man  tilbragte  en  Nat  i  lyksalig  Beruselse,  saa  at  dens 
sorte  Mørke  tyktes  mere  straalende  end  Dagen.  Om  Morgenen 
sammenkaldte  Kongen  hele  sin  Hær,  og  i  dens  Paasyn  skjænkede 
han  Veziren,  Shahrazads  Fader,  en  kostbar  og  pragtfuld  Æres- 
klædning,  idet  han  tilføjede:  »Allah  beskytte  Dig  for  den 
Datter,  som  Du  har  givet  mig  til  Hustru;  hun  har  atter  bragt 
mig  tilbage  paa  den  rette  Vej  og  faaet  mig  til  at  ophøre  med 
at  rase  mod  Landets  Døtre ;  thi  hun  er  ren  og  trofast  af  Hj ærtet. 
Og  tre  Sønner  har  Allah  skjænket  mig  ved  hende;  han  være 
priset  for  denne  sin  naaderige  Velsignelse.« 

Derpaa  uddelte  Kongen  ligeledes  Æresgaver  til  de  andre 
Vezirer  og  Rigets  Stormænd,  og  lod  foranstalte  en  Fest  i  Staden, 
der  varede  i  hele  tredive  Dage,  og  hvori  hele  Befolkningen 
deltog,  alt  paa  det  kongelige  Skatkammers  Bekostning.  Overalt 
lød  Jubelen  og  Trommerne  og  Fløjterne  klang ;  alle  fik  Kongens 
Gavmildhed  at  føle,  og  til  de  fattige  og  trængende  uddeltes 
rigelige  Almisser. 

Og  saaledes  levede  Sultanen  og  hans  hele  Rige  i  Lykke 
og  Glæde,  Fryd  og  Herlighed,  indtil  han  kom,  der  lader  os 
Glæden  miste  og  lader  Venskabs  Baand  briste. 

Men  priset  være  han,  der  ikke  ældes  under  Seklernes  evige 
Vandring  og  hos  hvem  der  ikke  er  Omskiftelse  eller  Forandring, 

Tusind  og  én  Nat.     IV.  24 

han,  som  er  hævet  over  al  menneskelig  Færd  og  som  alene 
ejer  Fuldkommenheden.  Lovprisning  og  Velsignelse  tillige  over 
hans  Skabnings  ypperste  og  hans  Folks  udvalgte,  vor  Herre 
Muhammed,  Menneskeslægtens  Behersker;  for  ham  bojer  vi  os 
ved  vort  Værks  lykkelige  Fuldendelse. 

